
Între mare şi pământ 

Barcelona, 4 ianuarie 1387 Marea era învolburată; 
cerul, de un gri plumburiu. Pe plajă, oamenii de pe 
şantierele navale, barcagiii, marinarii şi bastaixos! erau 
agitaţi; mulţi îşi frecau mâinile sau băteau din palme, ca să 
şi le încălzească, în timp ce alţii încercau să ţină piept 
vântului îngheţat. În linişte, priveau unii la alţii, apoi 
înspre valurile care se spărgeau cu forţă. Galera regală 
impunătoare, cu treizeci de bănci de vâslit pe fiecare 
latură, se afla la cheremul furtunii. În zilele dinainte, 
mestres daixa? de pe şantierele navale, ajutaţi de ucenici şi 
de marinari, demontaseră toate greementele şi elementele 
secundare ale navei: cârme, armament, vele, catarge, 
bănci, vâsle... Barcagiii duseseră toate elementele navei 
care se puteau scoate pe plajă, unde bastaixos le 
strânseseră şi le  transportaseră spre depozitele 
corespunzătoare. Fuseseră lăsate trei ancore care, 
agăţându-se de fundul mării, încercau acum să ţină 
nemişcată Santa Marta, un schelet impunător şi neajutorat 
de care se loveau valurile. 

Hugo, un băiat de doisprezece ani, cu păr castaniu şi 
mâinile şi faţa la fel de murdare precum cămaşa care îi 
venea până la genunchi, îşi ţinea ochii inteligenţi aţintiţi 
pe galeră. De când lucra cu genovezul pe şantierele 
navale, ajutase la acostarea şi scoaterea în larg a 
numeroase astfel de vase, dar galera aceasta era foarte 
mare, iar furtuna primejduia operaţiunea. Câţiva marinari 


1 Cărăuși în portul Barcelona, între secolele al XIII-lea și al XV-lea. (n.tr.) 
2 Artizani care proiectau, construiau și reparau ambarcaţiuni sau trăsuri 


din lemn, (n.tr.) 

trebuiau să se îmbarce pe Santa Marta ca să o sloboadă şi 
apoi barcagiii trebuiau să o remorcheze până pe plajă, 
unde o mulţime de oameni o aşteptau ca să o târască până 
în interiorul şantierelor navale. Acolo avea să ierneze. Era 
o muncă anevoioasă şi deosebit de dificilă, la care aveau să 
folosească scripeţi şi troliuri, care să îi ajute să tragă nava 
odată eşuată pe nisip. Barcelona, deşi era una dintre 
puterile maritime ale Mediteranei, alături de Genova, Pisa 
şi Veneţia, nu avea un port; nu existau refugii, nici diguri 
care să le uşureze îndatoririle. Întreaga Barcelonă era o 
plajă deschisă. 

— Anemmu, Hugo, îi porunci genovezul băiatului. 

Hugo se uită la mestre daixa. 

— Dar... încercă el să protesteze. 

— Nu te împotrivi! îl întrerupse  genovezul. 
Locotenentul şantierelor navale, zise el, făcând semn cu 
capul înspre un grup de bărbaţi care se afla ceva mai 
încolo, tocmai i-a strâns mâna mai-marelui frăţiei 
barcagiilor. Asta înseamnă că au căzut de-acord asupra 
unui preţ nou, pe care regele li-l va plăti din pricina 
pericolului pricinuit de furtună. O vom scoate din apă! 
Anemmu, repetă el. 

Hugo se aplecă şi apucă bila de fier legată cu un lanţ 
de glezna dreaptă a genovezului şi, cu ceva efort, o ridică 
şi şi-o lipi de abdomen. 

— Eşti pregătit? întrebă genovezul. 

— Da. 

— Maistrul-şef ne aşteaptă. 

Băiatul cără bila de fier ce îl împiedica pe mestre 
daixa să se mişte. Străbătu plaja în urma lui şi trecu 
printre oamenii care, cunoscând deja înţelegerea, 
pălăvrăgeau, ţipau, făceau semne şi apoi urlau iarăşi, 
agitaţi, aşteptând instrucţiuni de la maistrul-şef. Cei mai 
mulţi erau genovezi, la rândul lor capturați pe mare şi 
imobilizaţi cu bile de fier, fiecare fiind însoţit de un băiat 
care o căra în braţe, în timp ce ei munceau forţat pe 
şantierele navale catalane. 


Domenico Blasio, căci aşa se numea genovezul pe 
care îl însoțea Hugo, se număra printre cei mai buni 
mestres daixa din întreaga Mediterană, poate chiar mai 
bun ca maistrul-şef. Genovezul îl luase pe Hugo ca ucenic 
la rugămintea stăpânului Arnau Estanyol şi a lui Juan 
Navarezul, aghiotantul locotenentului, un bărbat cu un 
burdihan cât casa şi cu capul chel şi rotund. La început, 
genovezul fusese oarecum ţâfnos cu el, deşi când lucra 
lemnul părea să uite că era prizonier, atât de pasionat era 
de construcţia navelor; dar de când regele Pedro cel 
Ceremonios încheiase o pace efemeră cu domnitorul 
Genovei, toţi prizonierii care munceau pe şantierele navale 
aşteptau ca acesta să îi elibereze pe prizonierii catalani, 
pentru ca şi cei genovezi să aibă aceeaşi soartă. Atunci, 
maistrul se întorsese spre Hugo şi începuse să îl înveţe 
secretele uneia dintre cele mai apreciate meserii de-a 
lungul şi de-a latul Mediteranei: construcţia de bărci. 

Hugo aşeză bila pe nisip, în spatele genovezului, 
când acesta se opri, alături de alţi maiştri şi mestres, în 
jurul maistrului-şef. Cercetă plaja cu privirea. Atmosfera 
era tot mai încordată: forfota celor care pregăteau 
uneltele, strigătele, încurajările şi palmele peste spate care 
se căzneau să se împotrivească vântului, frigului şi luminii 
fade şi ceţoase, atât de stranie pentru nişte pământuri 
mereu însorite. Deşi datoria lui era să care bila de fier a 
genovezului, Hugo se simţea mândru că făcea parte din 
acel grup. Pe marginea plajei, pe faleza de lângă şantierele 
navale se strânseseră numeroşi spectatori, care aplaudau 
şi strigau. Băiatul îi privi pe marinarii ce cărau lopeţi cu 
care să sape pământul sub galeră; pe cei care pregăteau 
troliurile, scripeţii şi frânghiile; pe alţii care cărau 
traversele de lemn, date dinainte cu unsoare sau acoperite 
cu iarbă, pe care urma să se mişte nava; pe cei care cărau 
prăjinile; pe bastaixos care se pregăteau să tragă... 

Uită de genovez, abandonă bila şi o zbughi spre 
grupul mare de bastaixos strânşi pe plajă. Fu bine primit, 
cu lovituri afectuoase peste ceafă. 


— Unde ai lăsat bila? îl întrebă unul dintre ei, rupând 
încordarea şi seriozitatea celor strânşi la un loc. îl 
cunoşteau sau, mai bine zis, ştiau de el din pricina 
afecțiunii pe care i-o purta stăpânul Arnau Estanyol, 
bătrânul care stătea în mijlocul lor, părând mic pe lângă 
bărbaţii puternici din frăţia de bastaixos din Barcelona. 
Toţi îl ştiau pe Arnau Estanyol; îi admirau viaţa şi încă mai 
trăiau câţiva care puteau povesti despre numeroasele 
favoruri pe care i le făcuse frăţiei şi confraţilor lui. Hugo 
se aşeză lângă stăpânul Arnau, tăcut, de parcă i-ar fi 
aparţinut. Bătrânul doar îi ciufuli părul fără să piardă firul 
conversaţiei. Discutau despre primejdia cu care aveau să 
se confrunte barcagiii la remorcarea galerei, precum şi 
dacă ar fi eşuat departe de plajă şi ar fi trebuit să ajungă la 
ea ca să o lege. S-ar fi putut răsturna. Valurile erau uriaşe 
şi cei mai mulţi dintre bastaixos nu ştiau să înoate. 

— Hugo! se auzi un strigăt pe deasupra zarvei. 

— Iar l-ai părăsit pe maistru? îl întrebă Arnau. 

— Încă nu are nimic de făcut, se scuză băiatul. 

— Du-te cu el! 

— Dar... 

— Du-te! 

Cărând bila, Hugo îl urmă pe genovez pe plajă, în 
timp ce acesta le dădea felurite porunci unora şi altora. 
Maistrul-şef îl respecta, la fel şi ceilalţi; nimeni nu se 
îndoia de arta lui Domenico ca mestre daixa. Nebunia 
începu când barcagiii reuşiră să ajungă la Santa Marta, îi 
apucară frânghiile, o sloboziră şi începură să o remorcheze 
înspre țărm. Patru bărci, câte două de fiecare parte, 
trăgeau de ea. Unii priveau îngroziţi; neliniştea li se citea 
pe chip şi în mâinile lor încleştate. Alţii, cei mai mulţi, 
preferară să se lase duşi de valul emoţiei şi, scoțând ţipete 
de încurajare, făceau o zarvă incontrolabilă. 

— Nu te pierde cu firea, Hugo! îi strigă genovezul 
când îl văzu că întârzie, întrucât băiatul era atent la acelaşi 
lucru ca mulţimea: o barcă pe punctul de a se răsturna şi 
doi barcagii care căzuseră peste bord. Oare vor reuşi să se 

urce înapoi? 

— Stăpâne... imploră el, fără să îşi mute privirea de 
la barcagiii care se căzneau să îşi salveze tovarăşii în timp 
ce carena santei Marta se înclina din pricina manevrelor 
celei de-a patra bărci. 

Hugo tremura. Vedea în această scenă pe aceea pe 
care i-o povestiseră marinarii care fuseseră cu tatăl lui 
când acesta murise, cu vreo doi ani în urmă, înghiţit de 
valuri în timpul unei călătorii spre Sicilia. Genovezul 
pricepu; cunoştea povestea şi fu, la rândul lui, captivat de 
drama ce se petrecea dincolo de țărm. 

Unul dintre barcagii reuşi să se urce în barcă; 
celălalt se lupta disperat cu valurile. Nu aveau să uite de 
el. Luntrea care trăgea de aceeaşi parte a galerei dădu 
drumul frânghiei şi se îndreptă spre locul în care braţele 
barcagiului care cerea ajutor dispăruseră sub apă. La scurt 
timp după aceea, braţele apărură din nou, mişcându-se. 
Cei prezenţi acolo, care îşi ţinuseră respiraţia, răsuflară 
aproape la unison. Dar braţele dispărură din nou. Curenţii 
îl trăgeau pe barcagiu în larg. Cea dintâi barcă dădu şi ea 
drumul frânghiei, iar cele două aflate de partea cealaltă 
pricepură ce aveau de gând să facă. Toate cele patru bărci 
navigau acum în ajutorul tovarăşului lor, mânaţi de forţa ce 
li se transmitea de pe plajă: strigăte, rugăciuni, tăceri. 

Hugo observă că maistrul genovez îşi încleştase 
mâinile pe umerii lui. Nu se plânse de durere. 

Încercările de salvare coinciseră cu momentul în care 
Santa Marta, plutind în derivă, eşua pe micul dig sparge- 
val din sunt Damia. Unii priviră într-acolo, dar doar pentru 
o clipă, după care se concentrară din nou asupra bărcilor. 
Reuşiră să vadă un semnal de la una dintre ele şi, chiar 
dacă unii luară semnul drept unul bun şi căzură în 
genunchi, celor mai mulţi nu li se păru îndeajuns. Şi dacă 
se înşelau? Văzură şi mai multe semnale, de pe toate 
bărcile, câteva braţe ridicate, cu pumnul închis, ca şi când 
ar fi încercat să lovească cerul. Nu se mai îndoia nimeni: 
se întorceau. Vâsleau spre o plajă unde oamenii râdeau, se 

îmbrăţişau şi plângeau. 

Hugo simţi uşurarea maistrului, dar el continua să 
tremure. Oamenii îl asiguraseră că nimeni nu ar fi putut să 
mai facă ceva pentru tatăl lui. În clipa aceasta, şi-l închipui 
cu braţele în sus, cerând ajutor, aşa cum făcuse barcagiul, 
scufundat între valuri. 

Genovezul îl bătu uşor şi afectuos peste obraz, de la 
spate. 

— Marea poate fi şi atrăgătoare, şi crudă, şopti el. 
Cine ştie? Poate că astăzi l-a ajutat tatăl tău pe omul acela, 
de acolo, din adâncuri. 

Între timp, Santa Marta era lovită de nenumărate 
valuri care o izbeau de stâncile digului menit să spargă 
valurile. 

— Iată ce se întâmplă când se permite navigația în 
afara perioadei dintre aprilie şi octombrie, cum se făcea pe 
vremuri, îi explică Arnau lui Hugo. 

Cei doi se îndreptau spre cartierul Ribera în ziua 
următoare dezastrului suferit de Santa Marta. Oamenii de 
pe şantierele navale strângeau scândurile de la galeră pe 
care marea le aducea până pe plajă şi încercau să 
recupereze cât mai mult posibil de pe micul dig sparge-val 
din sunt Damia. Genovezul nu putea munci acolo, cu bila 
legată de picior, aşa că el şi Hugo se bucurară de o zi 
liberă, ce avea să se continue cu următoarea: Bobotează 
care, în plus, pica într-o duminică. 

— Acum, continuă Arnau să îi explice, galerele sunt 
mai bune, au mai multe bănci şi mai multe vâsle, sunt 
făcute din scânduri şi fiare mai bune şi sunt construite de 
maiştri care ştiu mai multe. Experienţa ne-a ajutat să 
progresăm în navigaţie şi unii deja îndrăznesc să înfrunte 
iarna. Uită că marea nu îi iartă pe cei imprudenţi. 

Se întorceau spre Santa Maria de la Mar ca să pună 
în cutia milei pentru săracii sfioşis, instituţia de binefacere 


3 Săracii erau împărţiţi în categorii diferite, situaţia lor în societate 
fiind și ea diferită. Având venituri mai mici decât statutul lor social, 
chiar fără a ajunge la sărăcia extremă, erau numiţi săraci sfioși cei care 
cereau ajutor în alimente, medicamente, lemn de foc și, rareori, bani. Ei 

a bisericii, banii strânşi cerând de pomană din casă în 
casă. Instituţia se bucura de venituri bune; deţinea 
podgorii, clădiri, ateliere, terenuri date în arendă... Dar 
stăpânului Arnau îi plăcea să ceară milostenie de la 
oameni, aşa cum îl obligau administratorii instituţiei, iar de 
când sărise în ajutorul familiei lui Hugo, ca să aline, în 
numele Santa Maria de la Mar, nenorocirea ce se abătuse 
asupra lor odată cu moartea capului familiei, băiatul îl 
ajuta să strângă banii cu care avea să îi sprijine apoi pe cei 
aflaţi în nevoie. Hugo îi cunoştea pe cei care dăruiau, 
niciodată pe cei care primeau. 

— De ce? începu flăcăul. 

Arnau făcu un gest afectuos, încurajându-l să 
continue. 

— De ce un om ca dumneavoastră... cere de pomană? 

Arnau zâmbi răbdător, apoi îi răspunse: 

— Să ceri de pomană pentru cei nevoiaşi este un 
privilegiu, un har de la Dumnezeu, nu este o batjocură 
pentru nimeni. Persoanele pe care le vizităm nu ar da nicio 
monedă dacă nu ar avea încredere în oamenii cărora le 
dau. Administratorii cutiei milei de la Santa Maria de la 
Mar trebuie să fie mai-mari ai Barcelonei şi trebuie, 
efectiv, să cerşească pentru cei săraci. Ştii ceva? Nu fu 
nevoie ca Hugo să nege, căci stăpânul Arnau continuă: 
Noi, administratorii, nu suntem obligaţi să dăm socoteală 
pentru felul în care folosim banii din cutia milei, nu doar 
pentru cei pe care-i strângem, ci nici pentru toţi ceilalţi. 
Nimănui, nici măcar arhidiaconului din Santa Maria... Nici 
măcar episcopului! Iar această încredere trebuie să cadă 
pe seama mai-marilor oraşului. Nimeni nu ştie pe cine sau 
pe care familie am ajutat din milostenia cetăţenilor pioşi. 

Hugo se obişnuise să-l însoţească pe stăpânul Arnau 
în timpul îndeplinirii acestor îndatoriri până când acesta îi 
găsise de lucru pe şantierele navale, alături de genovez, ca 
să înveţe să construiască bărci şi să devină cândva un 
nu îndrăzneau să-și facă publică situaţia, recurgând la terţi pentru a 


căpăta ajutor. (Maria Piedad Espitia Molina, Pobreza y caridad en el 
barrio de la Ribera, siglos XIV-XV) (n.red.) 


mestre daixa. Când Hugo mersese să lucreze pe şantierele 
navale, trecuse deja ceva vreme de când Arnau îi găsise 
cazare surorii lui mai mici, Arsenda, ca servitoare a unei 
călugăriţe din mănăstirea din Jonqueres. Călugăriţa 
consimţise să o îmbrace, să o hrănească şi să o educe pe 
copilă, să facă din ea o femeie vrednică şi, după zece ani, 
să îi dea douăzeci de lire ca să se căsătorească; aşa fusese 
înscris în contractul semnat cu călugăriţa din Jonqueres. 

Iluzia cu care Hugo mersese pe şantierele navale şi 
se implicase în munca fascinantă de construire a bărcilor, 
chiar dacă singura lui îndatorire era să care bila de fier a 
genovezului, fu, fără îndoială, umbrită de consecinţele 
acestui fapt asupra mamei lui, Antonina. 

— Să locuiesc acolo? Să dorm acolo? o întrebă el 
speriat după ce mama lui îi povesti despre noua lui 
ocupaţie. De ce nu pot să muncesc acolo şi să mă întorc să 
dorm cu tine, aici, aşa cum fac mereu? 

— Pentru că eu nu voi mai locui aici, îi spuse 
Antonina suav, de parcă doar aşa l-ar fi putut convinge. 

Băiatul clătină din cap. 

— Aici e casa noastră... 

— Nu o pot plăti, Hugo, îl lămuri ea. Văduvele sărace 
cu copii sunt ca nişte bătrâne nefolositoare: nu putem face 
nimic în oraşul acesta. Ar trebui să ştii asta. 

— Dar stăpânul Arnau... 

Antonina îl întrerupse din nou: 

— Stăpânul Arnau mi-a găsit un loc de muncă unde 
voi primi veşminte, un pat, mâncare şi poate chiar şi nişte 
bănuţi. Dacă sora ta va fi la mănăstire şi tu pe şantierele 
navale, ce voi face eu aici, singură? 

— Nu! ţipă Hugo şi se agăţă de ea. 

Adevăratele şantiere navale ale Barcelonei se aflau 
pe malul mării. Erau formate dintr-o clădire cu opt nave, 
sprijinite pe stâlpi şi cu acoperişuri în două ape, despărțite 
de o curte îndeajuns de largă ca să permită construirea de 
galere mari. Apoi urma o altă clădire cu opt nave, toate 
înalte, toate diafane, toate apte pentru construirea, 

repararea sau depozitarea bărcilor catalane. Această 
construcţie măreaţă, începută în timpul domniei regelui 
Iacob, sponsorizată apoi de Pedro al III-lea cel Ceremonios, 
culmina cu patru turnuri, câte unul în fiecare colţ al 
complexului de clădiri. 

Pe lângă nave, turnuri şi bazine cu apă pentru a 
umezi lemnul, mai erau şi depozite pentru materialele şi 
elementele secundare de pe galere: scânduri şi unelte; 
vâsle; arme: arbalete, săgeți, sulițe, coase, spade lungi, 
bărzi, urcioare cu var nestins, ca să îl orbească pe inamic 
la asalt, şi altele cu săpun, ca să îi facă pe marinari să 
alunece, sau cu smoală, ca să incendieze ambarcaţiunile 
duşmane; paveze, adică scuturi lungi care se înălţau de-a 
lungul galerei, pentru a-i apăra pe vâslaşi după începerea 
unei lupte; piei cu care să se acopere carena, ca să nu fie 
arsă de duşman; vele; steaguri şi cuie, lanţuri, ancore, 
catarge, felinare, precum şi nenumărate lucruri şi 
echipamente. 

Şantierele navale se înălţau într-un capăt al 
Barcelonei, în partea opusă faţă de Santa Maria de la Mar, 
lângă mănăstirea Framenors, dar, spre deosebire de 
călugării care erau protejaţi de zidurile vechi ale oraşului, 
şantierele navale îi aşteptau pe cei cărora Pedro al III-lea 
le poruncise să le construiască să vină şi să le înconjoare şi 
să le primească în sânul oraşului. Încă lipseau oamenii şi 
banii necesari pentru a continua lucrările menite să 
împrejmuiască noul cartier Raval. 

Antonina nu îl însoţi. 

— Eşti deja bărbat, fiule. Aminteşte-ţi de tatăl tău! 

Işi luă rămas-bun de la el prefăcându-se a fi 
puternică, cu spatele drept, rămânând, deşi nu voia, la 
câţiva paşi în spatele lui, şi rugându-se cerului ca stăpânul 
Arnau să îi ia degrabă copilul, ca ea să poată plânge pe 
ascuns. 

Arnau înţelese şi îl împinse uşor pe Hugo de la spate. 

— O vei mai vedea, îi zise el în timp ce băiatul înainta 
privind în urmă. 


Trecură câteva zile până când Hugo se obişnui cu 
împrejurimile şi apoi dădu fuga în oraş ca să îşi vadă 
mama. Stăpânul Arnau îi spuse că lucra ca servitoare în 
casa unui mănuşar, pe strada Canals, lângă Rec Comtal, în 
spatele mănăstirii Santa Maria. 

— Păi, dacă e fiul tău, du-te cu el! îi răspunse aspru 
soţia făcătorului de mănuşi Antoninei când aceasta îşi 
ceruse timidă iertare în momentul în care stăpâna ei îi găsi 
la uşă, îmbrăţişaţi. Nu eşti bună de nimic; ştii doar să faci 
peşte şi cam atât. Nu ai muncit niciodată într-o casă avută. 
Tu!... strigă ea şi arătă spre Hugo. Şterge-o de-aici! 

Apoi aşteptă atentă. Hugo se supuse privirii ciudate 
pe care i-o aruncă mama lui şi se întoarse cu spatele, 
îndurerat de tristeţea şi de neputinţa din ochii ei până de 
curând mereu fericiţi şi plini de speranţă. Antonina îşi văzu 
fiul îndepărtându-se câţiva paşi, dar, fără îndoială, nu 
îndeajuns de mult ca băiatul să nu plângă când auzi dojana 
ce răsună pe alee chiar şi cu uşa închisă. 

Hugo continuă să-şi facă drum pe strada Canals, 
sperând să îşi vadă mama. Data următoare rămase pe 
lângă casă, neavând unde să se ascundă între clădirile 
înghesuite pe străduţă. 

— Ce faci acolo, mucosule? îi strigă o femeie de la o 
fereastră de la etajul al doilea. Vrei să şterpelești ceva? 
Şterge-o! 

Gândindu-se că strigătele aveau să o atragă pe soţia 
mănuşarului şi că mama lui urma să se aleagă cu o altă 
dojană, Hugoaşi domoli pasul şi plecă de acolo. 

De atunci înainte, se mulţumi doar să treacă pe 
strada Canals, de parcă s-ar fi întors de altundeva, 
zăbovind cât putea de mult în faţa casei mănuşarului şi 
murmurând cântecelul pe care îl fluiera mereu tatăl lui. Nu 
reuşi să o vadă niciodată. 

Şi după ce pleca de pe strada Canals şi se mângâia 
cu gândul că avea să o vadă duminică, la liturghie, Hugo 
se îndrepta spre cartierul Ribera şi îl căuta pe stăpânul 
Arnau, fie în Santa Maria, fie la casa lui, înghesuită printre 

altele locuite de oameni ai mării, sau poate la birou, pe 
care îl frecventa tot mai rar şi a cărui administrare o lăsa 
pe mâinile funcţionarilor lui. Dacă nu îl găsea acolo, îl 
căuta pe străzi. De obicei îl găsea. Oamenii din Ribera îl 
cunoşteau bine pe Arnau Estanyol şi cei mai mulţi îl 
apreciau. Hugo trebuia doar să întrebe de el, la brutăria de 
pe strada Ample sau la măcelăria de pe Mar, în oricare 
dintre cele două pescării sau la magazinul de brânzeturi. 

În vremea aceea află despre soţia monseniorului 
Arnau, pe care o chema Mar. 

— Fiica unui bastaix, se mândri bătrânul. 

Tot atunci află şi despre fiul lui, Bernat, ceva mai 
mare ca el. 

— Doisprezece ani zici că ai? repetă Arnau după ce 
Hugo îi spusese încă o dată vârsta. Apăi, Bernat tocmai a 
făcut şaisprezece. E la consulatul din Alexandria acum, 
învaţă despre comerţ şi navigaţie. 

Nu cred că va mai dura mult până să se întoarcă 
acasă. Eu deja nu mai vreau să mă ocup de nicio afacere. 
Sunt bătrân! 

— Nu ziceţi asta... 

— Nu mă contrazice, îl întrerupse Arnau. 

Hugo nu o făcu, ci încuviinţă din cap, în timp ce 
bătrânul se sprijini de el şi îşi văzură de drum. Îi plăcea că 
monseniorul Arnau se sprijinea de el. îl făcea să se simtă 
important în timp ce oamenii îşi arătau respectul faţă de 
el, ba chiar se amuza răspunzându-le la saluturi, uneori 
plecându-se atât de exagerat, încât se dezechilibra. 

— Nu trebuie să te înclini aşa de tare în faţa nimănui, 
îl sfătui într-o zi Arnau. 

Hugo nu răspunse. Arnau aşteptă: ştia că avea să îi 
răspundă; îl cunoştea. 

— Dumneavoastră puteţi să nu vă înclinați pentru că 
sunteţi un cetăţean de onoare, ripostă băiatul, dar eu... 

— De bună seamă, îl corectă Arnau, poate că am 
reuşit să fiu un cetăţean de onoare fiindcă nu m-am plecat 
niciodată în faţa nimănui. 


De data aceasta, Hugo nu îi răspunse, dar nici Arnau 
nu mai era atent la el: mintea îi rătăci spre ziua în care se 
târâse în genunchi în salonul familiei Puig până când 
ajunsese să îi sărute picioarele Margaridei. Familia Puig, 
rude ale familiei Estanyol, îmbogăţiţi şi înfumuraţi, îi 
umiliseră pe Arnau şi pe Bernat, tatăl lui, care, din pricina 
lor, sfârşise atârnând în ştreang, în piaţa Blat, ca un bandit 
ordinar. Margarida îl ura de parcă viaţa ei ar fi depins de 
asta. Deşi trecuse multă vreme de atunci, simţi un fior pe 
spinare când îşi aminti de ea. Nu mai primise niciun semn 
de la ei. 

În ziua aceea din luna ianuarie a anului 1387, în timp 
ce se apropia de biserica Santa Marfa de la Mar, Hugo îşi 
aminti sfatul pe care i-l dăduse Arnau, când un bărbat 
smerit, poate un marinar, îl salută exagerat. Zâmbi. „Nu 
trebuie să te pleci în faţa nimănui”. Încasase multe palme 
şi şuturi pentru că îi ascultase sfatul! Dar stăpânul Arnau 
avea dreptate: după fiecare încăierare, băieţii de pe 
şantierele navale îl respectau mai mult, chiar dacă îl 
băteau măr, cum se întâmpla de obicei când se confrunta 
cu cei mai mari ca el. 

Străbăteau Pla den Llull, prin spatele pieţei Born şi al 
bisericii Santa Marfa de la Mar, când auzi în depărtare 
sunetul clopotelor. Arnau se opri, ca mulţi alţi cetăţeni: nu 
erau sunete de chemare. 

— Bat clopotele, şopti bătrânul mijind ochii. Regele 
Pedro a murit. 

Nici nu-şi termină bine vorba, că clopotele bisericii 
Santa Marfa răsunară ca nişte tunete. Urmară cele de la 
sunt Justi Pastor şi cele de la Santa Clara şi apoi cele de la 
Framenors... în câteva clipe, toate clopotele din Barcelona 
şi din jur băteau pentru regele mort. 

—  Regele!... strigară oamenii pe străzi. A murit 
regele! 

Hugo văzu neliniştea de pe chipul stăpânului Arnau; 
privirea lui obosită şi apoasă părea să se piardă undeva 
spre intrarea în piaţa Born. Băiatul o interpretă greşit 

drept suferinţă. 

— L-aţi respectat pe regele Pedro? 

Arnau făcu o grimasă şi clătină din cap a negare. „M- 
a căsătorit cu o viperă, fina lui, o femeie cât se poate de 
rea”, ar fi putut el să-i răspundă. 

— Şi pe fiul lui? insistă băiatul. 

— Principele Juan? întrebă el, ascultând cuvintele pe 
care le rostea Hugo. 

„El e vinovat de moartea unora dintre cei mai buni 
oameni din lume”, i-ar fi plăcut să îi răspundă. îl chinui 
scurt amintirea lui Hasdai arzând pe rug: bărbatul care îi 
salvase viaţa după ce el făcuse la fel cu copii lui, evreul 
care îl primise la el şi care îl făcuse bogat. Trecuseră atâţia 
ani de atunci!... 

— E un om rău, răspunse el în schimb. 

„Un om care a cerut trei vinovaţi, adăugă în sinea lui. 
Trei bărbaţi buni care să se sacrifice pentru cei dragi lor şi 
pentru comunitate”. 

Arnau oftă şi se sprijini tare de Hugo. 

— Să mergem acasă! îl îndemnă el în confuzia pe 
care o stârniseră clopotele, în timp ce lumea tipa şi alerga 
încolo şi încoace. Mă tem că în următoarele zile, poate 
chiar săptămâni, Barcelona va trece prin vremuri grele. 

— De ce? întrebă Hugo, simţindu-l pe bătrân 
atârnând de braţul lui ca o piatră de moară. Stătu, 
aşteptând un răspuns pe care nu îl mai primi. De ce ziceţi 
că vom trăi vremuri grele? insistă el după ce mai făcură 
câţiva paşi. 

— Au trecut câteva zile de când regina Sibila a plecat 
de la palat împreună cu familia şi alaiul ei, de îndată ce a 
fost sigură că soţul ei avea să moară... îi explică Arnau. 

— L-a părăsit pe rege? se miră Hugo. 

— Nu mă întrerupe! îl mustră Arnau. A fugit pentru 
că se teme de răzbunarea principelui... Noul rege, Juan, se 
corectă el. Regina nu l-a apreciat niciodată câtuşi de puţin 
pe fiul ei vitreg, iar el a dat mereu vina pe ea pentru orice 
lucru rău petrecut, pentru îndepărtarea de tatăl lui şi chiar 

şi pentru duşmănia dintre ei. Anul trecut i-a luat titlul şi 
onorurile de locotenent al regatului, o umilinţă pentru 
moştenitor. Cu siguranţă se va răzbuna, cu siguranţă vor 
avea loc represalii, zise Arnau. 

A doua zi după moartea lui Pedro al III-lea, enoriaşii 
erau în doliu, biserica era în doliu; toată lumea era 
îndurerată. Hugo urmări liturghia de duminică împreună 
cu mama lui, în singurele clipe de libertate pe care 
mănuşarul de pe strada Canals i le permitea Antoninei. îl 
văzu pe stăpânul Arnau în mulţime, în picioare, aplecat de 
spate, dar totuşi în picioare, asemenea lor, asemenea celor 
smeriţi. O privi pe Fecioară. Stăpânul Arnau spunea că 
zâmbea. Lui nu i se părea că era aşa, dar bătrânul insista, 
şi se întorceau la biserică la ore diferite, ca să se roage şi 
să o privească. 

Lui Hugo, Fecioara Mării nu îi zâmbea niciodată, dar 
tot i se închina şi îi cerea, cum se întâmpla în ziua aceea, 
să se roage: pentru mama lui, ca să plece de la mănuşar şi 
să fie fericită şi să râdă din nou şi să îl iubească din nou ca 
înainte; să poată locui împreună, şi cu Arsenda. Se rugă şi 
pentru tatăl lui, şi pentru sănătatea stăpânului Arnau şi 
pentru libertatea genovezului. „Pentru libertatea...” se 
îndoi. „Dacă îl eliberează, va pleca la Genova şi nu mă va 
mai învăţa să fiu mestre daixa| îşi zise în sinea lui, deşi îl 
mustră conştiinţa. „Da. Roagă-te pentru libertatea lui, 
Stăpâna noastră”, cedă el. 

Când ceremonia lungă se încheie, Hugo şi Antonina 
nuâşi petrecură timpul scurt de care dispunea femeia ca să 
pălăvrăgească şi să se dezmierde, cum făceau în fiecare 
duminică, ci ascultară atenţi zvonurile. În piaţa Santa 
Maria, unde se înălța faţada minunată a bisericii, cu 
memorialul ei din bronz pentru acei bastaixos care 
ajutaseră la construirea ei, Hugo îl văzu pe stăpânul 
Arnau, dar nu reuşi să se apropie de el: oamenii se 
strânseseră în jurul lui, dornici să afle veşti, aşa cum se 
petrecea cu toţi mai-marii care, în loc să se ducă la 
catedrală, veniseră la Santa Maria şi care se aflau acum în 

centrul atenţiei enoriaşilor. 

Pe când era împreună cu mama lui şi cu mulţi alţii 
care ascultau află că regina Sibila, refugiată în castelul 
sunt Marţi Sarroca, aflat la două zile de drum de 
Barcelona, negocia să se predea cu toţi ai ei infantelui 
Martin, fratele regelui Juan. Mai pricepură şi că noul 
monarh se afla în Gerona, grav bolnav, chiar dacă se zicea 
că îndată ce auzise despre moartea părintelui lui o pornise 
spre Barcelona. Lumea vorbea şi îşi dădea cu părerea. 
Hugo încerca să fie atent la toţi. 

— Fiule, îl chemă Antonina, trebuie să... 

Nu sfârşi ce avea de spus, că Hugo se lipsi de zvonuri 
şi o îmbrăţişă, cu capul între sânii ei. 

— Trebuie să plec, insistă femeia, evitând în acelaşi 
timp privirile mai degrabă libidinoase decât blânde pe care 
i le aruncară unii. 

Mulţi dintre oamenii din Ribera cunoşteau situaţia 
Antoninei, cauzată de moartea soţului ei, dar puţini îi 
vedeau cearcănele, ridurile care începeau să îi încreţească 
chipul sau mâinile-i înroşite; era în continuare o femeie 
frumoasă, foarte senzuală. 

Antonina se eliberă cu blândeţe din îmbrăţişarea 
fiului ei, se puse pe vine în faţa lui şi îi cuprinse obrajii cu 
mâinile. 

— Ne vedem duminica viitoare. Nu plânge! încercă 
ea să îl înveselească văzând că buza de jos îi tremura şi 
bărbia i se strânse. Fii puternic şi munceşte mult! 

Hugo privi câteva clipe la mulţimea în care se pierdu 
mama lui, de parcă ar fi reuşit să o vadă din nou din clipă 
în clipă. În cele din urmă îşi ţuguie buzele şi îşi îndreptă 
din nou privirea spre stăpânul Arnau, care era înconjurat 
de oameni. Îşi simţi gâtlejul încordat şi ochii umezi şi 
hotărî să plece. „Îl voi vedea mâine”, se gândi el. 

Însă n-a fost aşa. Nu îl găsi pe stăpânul Arnau în 
niciuna dintre dăţile în care reuşi să scape de învăţătură şi 
de bila de fier a genovezului şi dădu fuga să îl caute. 

— Nu e acasă, băiete, îl asigură Juana, servitoarea. 


Nimeni nu ştiu să îi dea veşti. 

— E la Sfatul Celor o Sută, îi confirmă în altă zi Mar, 
când servitoarea o anunţase că Hugo era acolo. Cu mai- 
marii şi sfetnicii oraşului, îl dumiri ea. 

— Mulţumesc, doamnă, spuse el jenat. Când se 
întoarce... 

— Nu-ţi face griji! Ştie că ai venit. I-am spus deja. M- 
a rugat să îţi cer iertare. Te respectă mult, Hugo, dar sunt 
vremuri grele, încercă să se dezvinovăţească Mar, 
repetând comentariul lui Arnau. 

Hugo era conştient de faptul că erau vremuri foarte 
grele pentru Barcelona şi Catalonia. Auzea acest lucru pe 
şantierele navale, unde munca zăbovea, din cauza 
discuţiilor dintre maiştri şi funcţionari. 

— A ajuns deja la Barcelona, anunţă într-o după- 
amiază unul dintre dulgheri, referindu-se la regele Juan. 

— Dar e foarte bolnav! strigă altul. 

— Se zice că regina Sibila l-a vrăjit. De-aia e aşa 
bolnav. 

— Regina este sub arest. 

— Şi alaiul ei, şi cei care i-au fost consilieri regelui 
Pedro. Toţi sunt sub arest. 

— Îi torturează, se auzi o voce dintre tăciuni, unde 
bărbaţii umezeau cu aburi scândurile de lemn ca să le 
poată curba. 

— Nu se poate aşa ceva! strigă cineva. E interzis prin 
lege. Mai întâi trebuie judecaţi. 

Şi totuşi era adevărat, concluzionară mai mulţi 
maiştri câteva zile mai târziu: regele Juan şi miniştrii lui 
porunciseră ca deţinuţii să fie torturați cu toată 
împotrivirea judecătorilor şi consilierilor oraşului. Nu se 
auzi niciun comentariu. În navele imense ale şantierelor 
navale răsunară din nou fierăstraiele, topoarele şi 
ciocanele, dar fără să mai formeze orchestra aceea vioaie 
cu care erau obişnuiţi toţi. 

— Nu ar trebui să permitem aşa ceva! spuse cineva, 
rupând tăcerea. 


Hugo strânse tare bila de fier a genovezului, cu 
mâinile încleştate pe ea, ca şi cum prin această atitudine s- 
ar fi alăturat şi el luptei. 

— Regele trebuie să împlinească legile! se auzi dintr- 
un alt colţ. 

Nimeni nu îndrăzni să facă ceva. 

Regina Sibila fu torturată până când, istovită şi 
înspăimântată, îi cedă regelui Juan toate pământurile, 
castelele şi bunurile pe care le deţinea. Monarhul o iertă 
pe soţia tatălui său şi pe fratele ei, Bernardo de Fontă, 
precum şi pe contele de Pallars, dar porunci ca procesele 
împotriva celorlalţi deţinuţi să continue. 

Şi, de parcă ar fi vrut să îi înspăimânte şi mai tare pe 
mai-mari, pe consilieri, judecători şi pe cetăţeni, porunci şi 
decapitarea publică a lui Berenguer de Abella, ministrul 
tatălui său, regele Pedro, şi a lui Bartolome de Limes, unul 
dintre cavalerii care fugiseră împreună cu regina. 

Barcelona continuă să nu se opună voinţei regale. 
Oraşul trăia în laşitate, aşa cum îşi dădu seama Hugo în 
Pla de Palau, esplanada mare ce se deschidea între plajă, 
piaţa de peşte şi porticul Forment, unde zgomotul mării se 
auzea peste resemnarea a sute de locuitori ai Barcelonei 
care erau de faţă la decapitarea celor doi bărbaţi vinovaţi 
doar de faptul că îi fuseseră fideli monarhului lor. Băiatul îl 
căută pe Arnau prin mulţimea adunată în jurul eşafodului, 
o platformă simplă de lemn, uşor ridicată şi înconjurată de 
soldaţii regelui Juan, pe care se înălța butucul. Nu îl văzu, 
deşi ştia că era acolo. li văzu, în schimb, pe consilierii 
oraşului, serioşi, îmbrăcaţi în negru, la fel ca membrii 
Sfatului Celor o Sută şi mai-marii frăţiilor, precum şi pe 
sacerdoţi, preoţii parohiali şi mai-mari ai Bisericii... Mulţi 
dintre ei tăceau. Ceilalţi vorbeau în şoaptă, aproape toţi 
evitându-le privirea, de parcă s-ar fi ştiut vinovaţi şi se 
temeau ca nu cumva să fie acuzaţi. 

Hugo îşi croi drum printre cei adunaţi acolo; o putea 
face cu uşurinţă, spre deosebire de alte dăţi, când publicul 
se învălmăşea şi se îmbrâncea ca să se apropie cât mai 

tare de acuzat. Când sosiră condamnaţii, nu fură 
întâmpinați cu strigăte şi insulte ca de obicei. Dintr-odată, 
băiatul se trezi în primul rând. Lumea se retrăsese câţiva 
paşi de jur-împrejurul eşafodului în timp ce procesiunea 
osândiţilor urca treptele acestuia. O femeie îl prinse de 
umeri şi îl mută în faţa ei, pe post de scut. Hugo scăpă din 
strânsoare chiar când un preot făcu semnul crucii în aer, în 
dreptul chipului unui bărbat care îşi păstra în continuare 
mândria şi demnitatea, deşi veşmintele lui splendide erau 
acum murdare şi deteriorate. In spatele prizonierilor, pe 
eşafod, şi în faţa publicului, stăteau în şir soldaţii şi câţiva 
dintre noii miniştri care preluaseră conducerea regatului. 

Un herald citi acuzaţiile înaintea cetăţenilor tot mai 
zgribuliţi şi mai înspăimântați, pe măsură ce ascultau şirul 
de minciuni. Execuţia fu rapidă şi precisă. Capul 
însângerat căzu într-un sac, în timp ce picioarele lui 
Berenguer de Abella zvâcniră preţ de câteva secunde sub 
privirea răvăşită a celor prezenţi. Atunci îl văzu Hugo. Se 
afla în celălalt capăt. 

— Stăpâne Arnau! 

Hugo o spuse mai mult pentru sine, dar cele două 
cuvinte răsunară în tăcerea înspăimântătoare cu care 
fusese primită moartea unui nobil din Barcelona. Băiatul fu 
surprins, dar nimeni nu părea să fie atent la el. 

Preotul îl privea pe cel de-al doilea nobil, în timp ce 
trupul şi capul lui Berenguer de Abella erau luate de acolo. 
Hugo trecu prin faţa eşafodului, străbătând spaţiul liber 
dintre mulţime şi soldaţi, ca să se apropie de Arnau. li 
şopti ceva, dar observă că bătrânul rămase tăcut, 
holbându-se la unul dintre nobilii care îi însoțeau pe noii 
miniştri, aflaţi într-un capăt al eşafodului. 

— Stăpâne Arnau... 

Nu primi niciun răspuns. 

În clipa aceea, heraldul citea acuzaţiile împotriva 
cavalerului Bartolome de Limes. 

Hugo se întoarse în direcţia în care privea bătrânul şi 
văzu o babă decrepită ce se căznea să respire - şi care 

părea să nu reuşească să tragă aer în piept -, în timp ce se 
străduia în zadar să se ridice din scaunul în care o cărau 
nişte servitori, îngrijoraţi de frământarea stăpânei lor. 

Hugo simţi un fior pe şira spinării când văzu furia de 
pe acel chip încleştat. Se dădu un pas în spate şi se ciocni 
de Arnau; îşi dădu seama că acesta era încordat. 

Scandalul stârnit de femeia purtată în scaun întârzie 
execuţia. Heraldul încheie citirea acuzațiilor şi cineva îşi 
apropie urechea de buzele uscate şi învineţite ale bătrânei 
şi urmări cu privirea direcţia în care arăta degetul ei sfrijit: 
spre Arnau. Acel cineva se apropie de eşafod şi îi făcu 
semn ministrului care prezida execuţia, un nobil matur, 
înalt şi puternic, cu barbă neagră şi deasă şi îmbrăcat cu 
veşminte luxoase din mătase roşie cu fir de aur. 

— Ce se petrece, stăpâne Arnau? întrebă Hugo fără 
să se întoarcă spre el, privindu-l fix pe ministrul care se 
aşezase pe vine pe marginea eşafodului. 

Arnau nu-i răspunse nici de data aceasta. 

Ministrul se ridică. îl privi la rândul lui pe Arnau, la 
fel ca mulţi dintre cei adunaţi acolo. Apoi porunci ca 
execuţia să continue, iar cavalerul de Limes se întinse pe 
butuc la fel de mândru ca predecesorul lui. Lumea, printre 
care şi Hugo, se concentră din nou asupra călăului şi a 
toporului ce se ridică deasupra gâtului condamnatului. 
Doar Arnau îl văzu pe nobil chemându-l discret pe unul 
dintre ofiţeri şi zicându-i ceva. 

— Margarida Puig, şopti atunci bătrânul. 

Arnau îi văzu apropiindu-se, pe ofiţer şi un grup de 
soldaţi, cu săbiile deja scoase din teacă, de parcă aveau să 
înfrunte un erou invincibil. Fără îndoială că ura o ţinea în 
viaţă pe femeia aceea. 

Capul cavalerului se rostogoli pe eşafod în timp ce 
soldaţii, cu săbiile sus, îi îmbrânciră la o parte pe cei 
prezenţi. Câteva femei ţipară. Nimeni nu se împotrivi. 

— Du-te acasă şi spune-i soţiei mele, îl imploră 
bătrânul pe Hugo în timp ce îl scutura, ca să îi distragă 
privirea de la eşafod, că familia Puig s-a întors, că mă vor 

aresta. Să ceară ajutor. 

— Ce? 

— Şi să fie foarte atentă... îi mai strigă el. 

Hugo clătină din cap; nu înţelegea ce îi spunea. 

— Du-te... 

Nu reuşi să îi repete. Soldaţii se năpustiră asupra lui 
Arnau, care, deşi lipsit de apărare, nu încercă deloc să se 
împotrivească arestului, în ciuda faptului că primi câteva 
lovituri care îl făcură să se încovoaie. Hugo urmări cu 
groază, nevenindu-i să creadă cum îl băteau şi zgâlţâiau pe 
bătrân. Lumea se dădu la o parte şi le făcu loc. Nimeni nu 
reacţiona! Nimeni nu avea să îl apere pe stăpânul Arnau, 
înţelese băiatul înainte să se repeadă cu forţă asupra 
soldatului aflat cel mai aproape de el. 

— Daţi-i drumul! strigă el. 

— Nu!... încercă să îl împiedice Arnau. 

Hugo reuşi să îl ia prin surprindere pe primul soldat, 
care se împletici şi căzu la pământ. 

— De ce îl maltrataţi? se răsti Hugo furios şi încercă 
să îi provoace pe oamenii din Barcelona din jur, care se 
tineau prudenţi la distanţă. O să le permiteţi aşa ceva? le 
strigă el, după care se întoarse spre cel de-al doilea soldat. 

— Hugo... încercă Arnau să intervină. 

— Băiete, nu... se auzi din mulţime. 

Propoziţiile rămaseră neterminate. Hugo simţi o 
lovitură îngrozitoare în spate de la sabia plată a unuia 
dintre soldaţi şi se prăbuşi la picioarele altuia, care îl primi 
cu un şut în burtă. 

— E doar un copil! se împotrivi atunci una dintre 
femei. Atât de viteje sunt trupele regelui Juan? 

Unul dintre soldaţi dădu să se întoarcă spre ea, dar 
ofiţerul îl opri şi le făcu semn să se întoarcă pe eşafod, în 
timp ce Arnau reuşi să întoarcă privirea şi să o vadă pe 
femeie îngenunchind lângă Hugo, care era ghemuit pe jos 
şi se ţinea cu mâinile de burtă. I se citea durerea pe chip, 
în gemetele surde şi înăbuşite. 

— Arnau Estanyol! strigă nobilul cu veşminte în 

nuanţe de roşu şi auriu în timp ce ofiţerul îl împinse pe 
bătrân pe eşafod. Trădător al regatului! 

Doi dintre consilierii oraşului, care se apropiaseră ca 
să se intereseze de arestarea cuiva atât de cunoscut şi de 
iubit în Barcelona, se opriră brusc când auziră acuzaţia. 
Multă lume care începuse să se risipească se adună din 
nou, privind la cele ce se petreceau. 

— Cine spune asta? întrebă tare unul dintre membrii 
Sfatului Celor o Sută, un vopsitor în vârstă, burtos şi 
neobrăzat. 

Consilierii, cetăţeni cinstiţi şi negustori, îl mustrară 
din priviri pe tovarăşul lor pentru tonul folosit. Tocmai ce îi 
decapitaseră pe doi miniştri ai regelui Pedro din pură 
răzbunare; regina Sibila fusese torturată fără să fie 
judecată; ceilalţi miniştri ai regelui Ceremonios şi membri 
ai curţii văduvei lui erau puşi sub acuzare, iar viaţa lor 
depindea de capriciul unui monarh bolnav care se credea 
vrăjit, iar vopsitorul acela îngâmfat îndrăznea să se certe 
cu noii miniştri ai legii. 

Îşi primi numaidecât răspunsul. 

— Regele Juan o zice! rosti sentinţa nobilul de pe 
eşafod. Şi în numele lui vorbesc eu, Genis Puig, Conte de 
Navarcles, căpitan general al armatelor lui. 

Vopsitorul îşi cobori capul. 

— Arnau Estanyol! repetă nobilul. Hoţ şi uzurpator! 
Eretic! Fugar de Sfânta Inchiziţie! Trădător al regelui! 
Trădător al Cataloniei! 

Ranchiuna cu care strigă acuzaţia de trădare îi făcu 
pe locuitorii Barcelonei să se depărteze din nou de eşafod. 
Se putea oare aşa ceva? se întrebară mulţi. Contele acela 
nu se putea purta aşa. 

— Te condamn la moarte prin decapitare! Toate 
bunurile tale vor fi rechiziţionate. 

Se răspândi un murmur de indignare. Contele de 
Navarcles le porunci soldaţilor care apărau eşafodul să îşi 
tragă săbiile. 

— Ticălosule! 


Hugo se afla iarăşi pe tărâmul nimănui, între mulţime 
şi soldaţi. 

— Câine râios! 

Strigătelor lui Hugo li se alăturară pe neaşteptate 
tipetele ascuţite şi ininteligibile ale unei femei care îşi 
croia drum prin mulţime. Cineva fugise să o anunţe pe 
Mar. 

— Arestaţi-o! porunci ofiţerul. 

Fu singura dată când Arnau încercă să îi înfrunte pe 
cei care îl ţineau prizonier, când îşi văzu soţia urlând. Se 
zvârcoli şi dădu din picioare ca să scape din mâinile 
soldaţilor. Însuşi Genis Puig, cu nepăsare, de parcă ar fi 
fost un animal, îl pocni de-l lăsă lat. 

Câţiva nobili râseră. 

— Canalie! strigă din nou Hugo, de data aceasta spre 
bătrâna de pe scaun, care zâmbea, ştirbă şi cu bale la 
gură, când îl văzu pe Arnau prăbuşindu-se la pământ. 

— Închideţi-i gura smintitului! porunci ofiţerul. 

Insultele pe care Hugo i le adresă celei pe care elo 
considera vinovată de arestarea lui Arnau îl împiedicară pe 
ofiţer să îşi încheie ameninţarea. 

— Scroafo! Scârboasă! Sac de oase josnic ce eşti! 

— Cum îndrăzneşti? 

Un nobil tânăr, care nu avea nici douăzeci de ani, 
blond, bine înfipt, purtând o haină din mătase de damasc 
albastră cu blană la gât, pantaloni şi pantofi din piele 
moale cu cataramă de argint, cu capă de lungime medie şi 
sabie la centură îşi făcu apariţia dintre nobili. Nici măcar 
nu îşi duse mâna spre mânerul sabiei în timp ce se apropia 
de Hugo. La un semn aproape imperceptibil, un servitor şi 
un soldat se năpustiră asupra băiatului şi îl snopiră în 
bătaie. _ 

— Îngenunchează! îi ceru tânărul nobil după ce 
încetară să-l bată. 

Servitorul îl ţinu pe genunchi pe Hugo, înfrânt, 
apucându-l de păr, ca să îi ţină capul sus. Sângele îi şiroia 
pe faţă. 


— Cere-ţi iertare! îi ceru nobilul. 

Prin ceața azurie care îi acoperea privirea, cu ochii 
aproape închişi din pricina bătăii şi a vederii înceţoşate, lui 
Hugo i se păru că îl recunoaşte pe Arnau pe eşafod. Oare îl 
încuraja să se împotrivească? Scuipă. Sânge şi salivă. 

Tânărul îşi duse mâna la sabie. 

— Ajunge! 

Margarida Puig abia reuşi să dea glas poruncii. 
Contele de Navarcles înţelese motivele mătuşii lui. Cum să 
lase un puşti ciufulit să păteze răzbunarea pe care le-o 
oferea soarta? Şi dacă lumea avea să se răscoale din 
pricina flăcăului? Arnau era un mai-mare al oraşului; 
execuţia trebuia dusă la capăt numaidecât. Dacă aveau să 
intervină consilierii, s-ar fi putut duce de râpă totul, şi erau 
ani întregi de când aştepta clipa aceasta. Nu îl îngrijora ce 
urma să spună regele; avea să găsească el argumente ca 
să îl convingă. 

— Daţi-i drumul! porunci contele. Nu m-ai auzit! 
repetă el când îşi văzu nepotul dând să îşi tragă sabia. 

— Data viitoare nu vei mai fi la fel de norocos, pe 
cuvântul lui Roger Puig, îl ameninţă tânărul, care îşi 
desfăcu şi întinse numaidecât degetele de la mâna cu care 
tinea sabia. 

Îi dădu drumul, iar aceasta alunecă înapoi în teacă. 

Doi bastaixos se grăbiră să îl ridice pe Hugo de 
îndată ce nobilul se întoarse la locul lui. Încercară să îl 
ducă de acolo. Hugo se împotrivi. 

— Arnau! îngăimă el. 

Cei doi bastaixos pricepură şi îl sprijiniră de subrat, 
în picioare, stând în primul rând. Nu îl mai văzu. Nu reuşi 
să deschidă ochii, nici să şteargă sângele care îi acoperea 
faţa şi îi înceţoşa vederea, aşa puţină cât îi mai rămăsese, 
dar îl simţi mai mult decât dacă l-ar fi văzut. Auzi şuieratul 
toporului şi bufnitura pe butuc, de parcă gâtul uşor al lui 
Arnau ar fi fost doar un fir de mătase în drumul lui. Ascultă 
tăcerea şi adulmecă mirosul de teamă al oamenilor 
amestecat cu aerul sălciu al mării. Simţi tremurul celor doi 

bastaixos şi răsuflările lor spasmodice. Apoi cerul se 
despică de la strigătul lui Mar şi ameti, o senzaţie aproape 
plăcută, care se străduia să-i acopere durerea pe care i-o 
pricinuiau rănile. Apoi se lăsă dus de acolo. 

Zâmbetul pe care Hugo îl întrezări pe chipul rotund 
al lui Juan Navarezul nu îi alină câtuşi de puţin durerea 
care îl asaltă la trezire. Îşi mişcă braţul şi se auzi gemând, 
de parcă s-ar fi plâns altcineva, nu el. 

— Trebuie să stai locului, îl sfătui Navarezul. Te 
aşteaptă câteva zile grele, deşi, după spusele evreului, n-ai 
niciun os rupt. Ai avut noroc. 

Hugo îşi veni în fire: văzu bandajele care îi 
imobilizaseră un picior şi un braţ. Mai observă că avea un 
altul înfăşurat peste faţă, care îi acoperea un ochi. Îşi 
aminti eşafodul, execuțiile... 

— Stăpânul?... 

Nu putu să continue, căci simţi cum îl arde gâtlejul 
uscat. 

Navarezul îi duse la gură o cană cu apă şi încercă să-i 
dea să bea cu grijă. Nu reuşi, agitat doar la gândul că avea 
să fie nevoit să îi explice soarta pe care o avusese amicul 
lui. 

— Stăpânul Arnau? insistă Hugo printre accese de 
tuse. 

Bărbatul nu vru să îi răspundă, în schimb îi mângâie 
părul murdar. Băiatul refuză apa şi încercă să îşi ţină 
buzele strânse, deşi tremurul bărbiei dezvăluia durerea ce 
i se alătura celei pricinuite de rănile suferite. 

Fusese acolo o singură dată: în prima zi de muncă pe 
şantierele navale, când Arnau îl însoţise şi îi făcuse 
cunoştinţă cu Juan 

Navarezul. Hugo  recunoscu locuinţa. Era a 
locotenentului, care era obligat să doarmă acolo, dar în 
realitate era locuită de ajutorul lui, iar el locuia într-o casă 
bună, aproape de piaţa sunt Jaume. Cu toată grandoarea 
şantierelor navale, locuinţa era mică: un singur etaj, 
aidoma celorlalte depozite sau magazine, cu două încăperi 

şi o odaie ce servea drept bucătărie şi sufragerie. Acolo 
locuiau Navarezul, soţia lui şi două fiice tinere, plus doi 
câini cărora le dădeau drumul noaptea, ca să stea de pază. 

Hugo se odihnea într-un colţ al sufrageriei, pe o 
saltea de paie întinsă pe un pat şubred pe care i-l făcuseră 
tâmplarii din şantierele navale. În zilele în care fusese 
nevoit să se odihnească, putuse să le privească pe fiicele 
Navarezului, două fete frumoase care alergau încolo şi 
încoace, dar care nu se apropiau niciodată de locul în care 
se afla el. De mai multe ori, când le prinsese şușotind şi 
privindu-l pe furiş, se întrebase dacă nu cumva li se 
interzisese să o facă. Mama lor, soţia Navarezului, avea 
grijă de el, în puţinele clipe pe care şi le putea îngădui. 

Între timp, Hugo nu făcea altceva decât să îi mângâie 
pe cap câinii, care se ţineau mereu aproape de el. De 
îndată ce se oprea, când se simţea vinovat şi trebuia să îşi 
strângă din nou buzele, tare, unul dintre ei îşi punea botul 
pe salteaua de paie şi gemea de parcă ar fi vrut să îi 
împărtăşească suferinţa. „De ce l-am strigat pe stăpânul 
Arnau în faţa eşafodului?” se întreba el. „Dacă nu aş fi 
făcut-o, acum ar fi fost în viaţă”. Durerile i se mai 
domoleau când câinele îl lingea pe faţă. Se cunoşteau. 
Chiar dacă pe mama lui şi pe stăpânul Arnau încercase să 
îi vadă în timpul zilei, după muncă, pentru a putea sări 
zidul curţii şantierelor navale, în nopţile în care străbătea 
Barcelona ca să ajungă până la mănăstirea din Jonqueres, 
ca să îşi vadă sora, Hugo trebuise să îşi înfrângă teama şi 
se împrietenise cu animalele. Pentru asta renunţase la o 
parte din porţia lui de hrană şi, încetul cu încetul, câinii îl 
îndrăgiseră, până când reuşise să înlocuiască mâncarea cu 
mângâieri şi jocuri. Nu îl dăduseră niciodată de gol. 

Unii dintre băieţii care cărau bilele de fier ale 
prizonierilor genovezi încercară să îl viziteze, căci erau 
impresionați cu toţii de zvonurile exagerate despre cum se 
purtase Hugo în faţa eşafodului, dar soţia Navarezului îi 
alungă numaidecât. Deşi nu se putu bucura de vizita celor 
care sperau ca el să le povestească despre cum se luptase 

cu nobilul înveşmântat în albastru, fu într-adevăr surprins 
de prezenţa constantă a genovezului. „Niciun flăcău nu 
cară bila aşa bine ca tine”, spuse acesta cu accentul lui 
italian caracteristic, drept scuză pentru întâia vizită, de 
parcă nu ar fi avut dreptul să se afle acolo. „Nu se poate 
lucra cu ceilalţi”. 

Maistrul lăsă bila jos, se aşeză lângă el pe un scaun 
şi, după ce îi examină rănile şi îl felicită pentru cum 
evolua, lucru în legătură cu care nici măcar nu îi cerea 
părerea lui Hugo, insistă să îşi continue lecţiile. 

— Dacă mă voi întoarce în ţara mea, şi sunt 
încrezător că asta se va întâmpla foarte curând, zise el, nu 
vei mai avea ocazia să înveţi ceea ce te pot învăţa eu. Cum 
să compari un maistru genovez cu unul catalan?! apoi 
ridică o mână în aer, cu pumnul strâns, foarte sus, şi o 
scutură cu vigoare. De ce crezi că ne ţin aici? 

Şi atunci genovezul începu să-i vorbească despre 
lemne: 

— Stejarul de piatră şi stejarul sunt rezistenți, cei 
mai buni pentru componentele care vor fi supuse presiunii, 
cum ar fi nava sau carena navei, chila, cârmele... Apoi 
continuă: Din plop şi pin se fac traversele, arborada, 
antenele... 

Apoi îi explică în ce fel să le recunoască mai uşor; 
cum să le folosească şi cum să le lucreze; cum să le taie şi, 
cel mai important, când să o facă. 

— Trebuie să fie lemn de lună bună, îl instrui el. Cel 
de foioase la lună veche; cel mereu verde la luna nouă. 

Atunci Hugo nu numai că uita de stăpânul Arnau şi 
de rănile lui, ci îşi permitea să îşi închipuie că era un 
maistru măreț şi respectat, ca genovezul, chiar şi cu bila 
de fier după el. Şi visa că trăia într-o casă bună, că avea o 
familie şi că oamenii îl salutau pe stradă şi că avea bani şi 
îşi ajuta mama. Mai presus de toate, ca să îi redea 
libertatea şi zâmbetul pe care i le furase mănuşarul. Îşi 
dorea nespus de tare să se ducă în casa aceea de pe strada 
Canals, să spargă uşa şi să o ia pe mama lui, lăsându-i pe 

mănuşar şi pe soţia lui să se vaite! 

Între timp, nerăbdător să se poată ridica şi să se 
apuce de treabă, îl asculta pe maistru povestindu-i despre 
un spiriduş care era mereu prezent la construcţia bărcilor. 

— Piccin, piccin, piccin, spunea genovezul ducându-şi 
degetul mijlociu şi arătătorul la nivelul ochilor, de parcă ar 
fi încercat să privească un fir de nisip dintre ele. 

— Un spiriduş? întrebă Hugo interesat şi se ridică în 
şezut pe pat. 

— Da, un spiriduş pe care nu îl vede nimeni. Dacă 
spiriduşul este bine dispus şi oamenii nu îl deranjează, 
barca va naviga bine. Dacă se înfurie... 

— Şi ce îl înfurie? 

— Eu cred că neîndemânarea, răspunse genovezul 
încet, ca şi când i-ar fi dezvăluit un secret. Dar sunt 
convins că cel mai rău îl înfurie maiştrii aroganti, cei care 
desconsideră arta şi dispreţuiesc pericolele mării. 

Noaptea, când câinii păzeau şantierele navale şi nu 
era nimeni cu el şi sforăitul Navarezului răsuna de parcă 
ar fi încercat să dărâme stâlpii mari ce se înălţau spre cer, 
Hugo îşi amintea de stăpânul Arnau. Atunci se întreba cine 
era nobilul care poruncise pe loc, fără o judecată, 
decapitarea stăpânului Arnau. îl acuzase de trădare. 

— Erau duşmani înverşunaţi, îi explică într-o zi 
Navarezul. 

Hugo nu îndrăzni să insiste, dar genovezul, care 
asculta cu atenţie, o făcu. 

— Duşman al stăpânului Arnau? 

— Da. Cu ani în urmă, Arnau a ruinat familia Puig. De 
aceea îl urau. 

— Sigur a avut un motiv bun ca să o facă, interveni 
Hugo, căutându-i scuze. 

— Sigur că da. Arnau era om bun, nu mi-l închipui... 

— Şi când s-a întâmplat asta? întrebă genovezul, 
desfăcându-şi braţele. 

— Păi, cu mult timp în urmă! Genis Puig e fiul unuia 
dintre membrii familiei Puig pe care i-a ruinat Arnau. A 

trebuit să se întoarcă împreună cu ai lui la Navarcles şi să 
trăiască de azi pe mâine sub protecţia conducătorului 
oraşului, Bellera. Apoi s-a însurat cu fiica lui, şi apoi... 

— Şi totuşi, zise Hugo, cum a putut Puig ăsta să îl 
execute pe stăpânul Arnau fără judecată? 

— Se bazează pe faptul că regele e încă bolnav şi 
suferă de pe urma vrăjii, aşa că nici măcar nu avea să îşi 
bată capul cu execuţia, ci avea să aprobe faptele 
ministrului său, susţinând că, dacă acesta spusese că 
Arnau era un trădător, atunci trebuie că aşa şi era. Pe de 
altă parte, i-au sechestrat toate bunurile lui Arnau pentru 
trezorerie, iar asta îi satisface mereu pe monarhi. 

— Aşa de important e nobilul acela, încât poate 
influenţa voinţa regelui? insistă genovezul. 

— S-ar părea că da. Cu doi ani în urmă, regele Pedro 
a vrut să îl pedepsească pe contele de Ampurias pentru o 
ceartă în legătură cu pământurile unui viconte. Contele, cu 
trupele proprii, s-a luptat cu armatele monarhului, dar a 
încercat şi să îşi cumpere siguranţa şi le-a plătit 
francezilor şaizeci de mii de florini ca să îi vină în ajutor. 
Principele Juan i-a înfruntat pe francezi şi i-a alungat din 
Catalonia. Nimeni nu credea că avea să reuşească, pentru 
că e moale şi timid. Ei bine, arhitectul acelei victorii a fost 
însuşi căpitanul lui general, Genis Puig, pe care Juan l-a 
numit conte de Navarcles. De atunci a devenit consilierul, 
amicul şi ministrul lui. Din câte se aude, nici regele, nici 
regina nu i-ar contesta deciziile, cu atât mai puţin în 
public. 

— Şi asta-i dă dreptul să execute un cetăţean al 
Barcelonei? se miră mestre daixa. 

— Da.  Navarezul oftă. Şi, în pofida opiniei 
judecătorilor şi consilierilor oraşului, au executat şi doi 
miniştri ai regelui Pedro. Şi au torturat-o pe regina Sibila 
şi i-au luat toate bunurile, şi ne asigură că Juan nu va jura, 
nici ratifica donațiile pe care le-a făcut tatăl lui în timpul 
vieţii, lucru care îi interesează cel mai tare pe oameni. Ce 
le pasă lor de-un moş ramolit care cerea de pomană pentru 

nevoiaşi? 

Hugo şi genovezul tresăriră în acelaşi timp şi îl 
priviră miraţi pe Navarez. 

— Da, un moş ramolit care cerea pomană. Aşa mi-au 
zis despre stăpânul Arnau unii dintre cetăţenii de cinste ai 
oraşului când am făcut aceeaşi observaţie ca tine, 
Domenico. Barcelona este plină de laşi şi fiecare îşi 
urmăreşte propriul interes. 

— Şi doamna Mar? se interesă băiatul după o tăcere 
încordată, gândindu-se că, dacă îi sechestraseră toate 
bunurile stăpânului Arnau, văduva lui nu avea cum să se 
afle într-o situaţie prea bună. 

— Nu i-a rămas nimic, i-au permis să păstreze doar 
ce avea pe ea... mai puţin pantofii. Navarezul ridică din 
sprâncene şi apoi din umeri. Ticăloşii au lăsat-o desculţă. 
De ce ar face aşa ceva? 

— Unde s-a dus? Unde e acum? 

— Se află în casa unor bastaixos, rude de-ale tatălui 
ei. De fapt, unul dintre ei a întrebat de tine în numele 
văduvei lui Arnau. 

Mai trecură câteva zile şi medicul după care 
trimisese Juan Navarezul îi îngădui lui Hugo să se ridice şi 
să se întoarcă la lucru, dar „fără să depună eforturi”, îi 
explicase acesta. Fără să ţină cont de indicaţii şi de faptul 
că încă îl durea braţul, scăpat deja de bandajele de pe faţă 
- unde îi rămăsese o cicatrice lângă ureche cu care se 
fălea în faţa celorlalţi băieţi -, Hugo apucă bila genovezului 
şi se puse pe treabă cu sârguinţă. „Dacă vei munci din 
greu, vei fi un mare mestre daixa | auzea în minte 
cuvintele pe care i le rostise maistrul lui de mai multe ori 
în timpul convalescenţei. 

Într-o noapte în care luna se oglindea în mare şi 
ilumina un oraş peste care se aşternuse întunericul, Hugo 
simţi nevoia să îşi viziteze sora. Probabil că Arsenda era 
îngrijorată, îi promisese că avea să o viziteze cu 
regularitate şi trecuse mult timp de când fusese ultima 
oară. Petrecuse multă vreme pe şantierele navale. Nici 

măcar nu mai mergea la liturghie la Santa Maria de la 
Mar. „Fecioara nu ţi-o va lua în nume de rău”, îl liniştise 
Navarezul. „Nu ai cum să mergi”. Nu de asta nu mergea, 
îşi zicea el în sinea lui. Se temea de ce ar fi putut găsi 
afară... Poate pe nenorociţi! ăia de Puig. Şi dacă s-ar fi 
întâlnit cu tânărul îmbrăcat în albastru? „Data viitoare nu 
vei mai fi atât de norocos”, îl avertizase acesta. I se strânse 
stomacul când îşi aminti. Aveau să îl ucidă; dacă îl 
mătrăşiseră aşa uşor pe stăpânul Arnau, el, cu siguranţă, 
era şi mai neînsemnat. Îi era bine înăuntru, cu bărcile, 
maiştrii şi o trupă de băieţi - chiar şi mai mari ca el - care 
îl respectau şi îl invidiau după isprava lui. După ce sfârşea 
cu bila, căuta oameni pe care să îi ajute. „Doar să nu fie un 
alt mestre daixa| pusese genovezul condiţia când îşi 
dăduse permisiunea. „Te vor distruge”, zâmbise el după 
aceea. Hugo se apropie de tâmplarii de pe mal şi de 
dulgheri, şi de cei care fabricau vâslele, dar îndeosebi de 
călăfătuitori, cei care etanşeizau navele cu câlţi, catran 
obţinut din distilarea lemnului de pin şi lipici, principalul 
element de etanşeizare, un reziduu al catranului în sine. 
„Să vezi de n-o să ajungi călăfătuitor în loc de mestre 
daixd îl luară ei peste picior odată, când îl lăsaseră să 
ducă de acolo catranul şi lipiciul într-un cazan mare în 
care mai aruncau şi seu. „Ce faţă ar face atunci 
genovezul!” 

În noaptea aceea, Hugo aşteptă până când răsuflarea 
şi tuşea genovezilor şi ale ajutoarelor lor răsunau la 
unison, după care se ridică în linişte. Dormeau cu toţii 
înghesuiți într-un depozit ce dădea spre curtea deschisă 
dintre navele imense. Câinii începură să dea din coadă 
înainte chiar ca el să străbată spaţiul care îl despărţea de 
zidul ce dădea spre exterior. li salută şi se jucă puţin cu ei, 
după care se căţără cu greu şi sări de partea cealaltă. 
Sunetul valurilor ce lingeau leneşe ţărmul nu fu deranjat 
de plescăitul sandalelor lui Hugo. Işi aminti iarăşi de 
Arnau: el i le dăruise, cu talpă din piele bună, nu din paie 
sau lemn, ca acelea pe care le purtau cei mai mulţi dintre 

băieţii care aveau norocul să umble încălţaţi. „Au fost ale 
fiului meu. Nu îi mai sunt de folos”, îi spusese el când i le 
adusese. Cu gâtlejul încordat, Hugo ascultă tăcerea şi 
încercă să nu se mai gândească la stăpânul Arnau. Privi în 
noapte: nu prea avea cum să dea de cineva în locul în care 
se afla. În spate avea marea, cu fâşia ei argintie, un dar din 
partea lunii, ce tremura pe suprafaţa ei; la stânga, 
ogoarele ce se revărsau până la poalele muntelui 
Montjuâc; în faţa lui se afla Raval, noul spaţiu al oraşului 
ce urma să fie îngrădit, aproape nelocuit; iar pe dreapta, în 
spatele zidului vechi, mănăstirea Framenors. Dincolo de 
aceasta era Barcelona vie, singurul loc unde se întrevedea 
întrucâtva lumină. 

Se îndreptă spre plajă şi fu surprins să îşi dea seama 
că se grăbea, ba chiar aproape fugea, gândindu-se doar la 
Arsenda. Merse de-a lungul capătului zidului vechi ce se 
sfârşea lângă Framenors şi se trezi pe plajă, înconjurat de 
bărci trase pe uscat. Ascultă marea, ascultă tăcerea şi 
briza ce sufla; tremura şi înjură frigul. Era îmbrăcat doar 
cu cămaşa lui pătată de rugina bilei genovezului. I-ar fi 
plăcut să-şi continue drumul pe țărm şi să se desfete 
cercetând bărcile până ajungea la Santa Maria de la Mar 
de unde putea urca pe strada Mar până în piaţa Blat şi de 
acolo la mănăstire, dar preferă să treacă prin cartierul 
olarilor, unde locuiau mai puţini oameni şi era mai puţin 
probabil să-i întâlnească pe gardieni, căci era interzis să te 
plimbi noaptea prin Barcelona fără felinar sau torţă, aşa 
cum făcea el. Urmă traseul zidului vechi. Alergă şi ţopăi ca 
să se încălzească şi dădu roată oraşului până ajunse la 
mănăstire, unde sora lui muncea ca servitoare a unei 
călugăriţe... al cărei nume nu şi-l amintea niciodată. Işi 
amintea însă foarte bine că provenea dintr-una dintre cele 
mai influente familii din Catalonia, aşa cum, de fapt, erau 
toate cele treizeci de femei din Jonqueres. Călugăriţele de 
aici aparţineau ordinului de Santiago şi beneficiau de 
privilegii greu de împăcat cu sihăstria şi supunerea strictă 
a altor călugăriţe. Erau bogate; mănăstirea se baza pe 


3 


venituri mari. Nu locuiau în chilii, ci în mai multe căsuțe 
independente, unele dintre ele chiar cu ferestre spre 
stradă, şi capele mici, proprietatea fiecărei călugăriţe, 
construite în interiorul instituţiei. Acolo dispuneau de 
atenţia sclavilor sau a servitoarelor precum Arsenda. Nici 
nu se îmbrăcau cum era obiceiul, ci cu cape albe şi crucea 
lui Santiago ca o sabie pe deasupra veşmintelor. Aveau 
privilegii când venea vorba despre a garanta în favoarea 
terţilor care nu făceau parte din comunitate. Cu 
permisiunea maicii superioare, primeau vizite, ieşeau pe 
stradă, ba chiar dormeau în afara mănăstirii, dar lucrul cel 
mai neobişnuit era că în orice moment se puteau căsători 
şi abandona straiele de călugăriţe. 

Hugo lăsă în urmă biserica Santa Maria del Pi şi, în 
scurtă vreme, ajunse la mănăstirea Santa Anna, de la 
capătul opus al plajei. Acolo se termina oraşul. O luă la 
dreapta şi, puţin mai încolo, sosi lângă mănăstirea 
Jonqueres, ale cărei biserică, galerie şi alte edificii formau 
un fel de triunghi. Două dintre laturile triunghiului 
mărgineau strada şi pârâul Jonqueres, iar a treia era 
formată din zidul exterior. 

Pe ascuns, uitându-se încontinuu în toate părţile, îşi 
continuă drumul până când ajunse pe strada Jonqueres, 
unde se deschidea portalul bisericii şi o poartă mică prin 
care se aduceau proviziile, precum şi porţile dosnice ale 
mai multor case ale călugăriţelor. Cea în care servea 
Arsenda avea o ferestruică îngustă, cu bare. Fluieră o 
melodie cu urechea lipită de unul dintre obloane. O făcu 
foarte încet, atent la umbrele clădirilor aflate de cealaltă 
parte, temându-se să nu se aprindă vreo lumină, privind fix 
înspre capătul străzii, în punctul în care aceasta se unea 
cu piaţa Jonqueres şi unde se afla intrarea principală a 
mănăstirii. Începu să fredoneze melodia şi, dacă ridica 
vocea, o cobora numaidecât, mustrându-se singur. Miji 
ochii, scrutând întunericul cu privirea, şi tremură de frig şi 
de teama că avea să fie descoperit. 

O dată fusese nevoit să se întoarcă fără să o vadă pe 

Arsenda, dar, în general, oricât de înăbuşit ar fi cântat, 
sora lui obişnuia să se trezească. Era cântecelul pe care îl 
fredona tatăl lor când se întorcea acasă, fie că se întâmpla 
după o călătorie lungă sau după o ieşire la băut de vin. 
Amândoi fraţii crescuseră la pieptul mamei lor şi, în mod 
inconştient, unul după altul, asociaseră muzica aceea cu 
bucuria ei şi, mai târziu, cu bucuria proprie. Ajunseseră să 
deschidă ochii când auzeau sunetul acela chiar şi în cele 
mai aspre nopţi, până într-o zi când acesta nu se mai 
auzise. Marea îl înghiţise pe bărbat. 

Auzi câteva lovituri în oblon, semn că Arsenda îl 
asculta. Acum urma partea cea mai periculoasă. Putea 
inventa oricând o scuză dacă îl prindeau la baza unei 
ferestre, dar ar fi fost dificil să o facă dacă l-ar fi 
descoperit căţărându-se pe banca de piatră a fațadei, pe 
care o foloseau călăreţii, ca să încalece înainte de a ieşi din 
oraş pe poarta Jonqueres, întrucât călăritul în oraş era 
interzis, sau de l-ar fi prins după aceea, escaladând ca o 
şopârlă, cu mâinile şi picioarele bine ancorate în pietre, 
până sus, pe acoperişul plan al căsuţelor. 

Arsenda ieşi în fugă şi urcă pe o scară ce pornea din 
curtea interioară. Când îşi sfârşi urcuşul, Hugo fu 
întâmpinat de chipul frumos al fetei, roşu de la alergat şi 
zâmbitor. 

— De ce ai întârziat atât de mult? îl mustră ea în loc 
de salut. 

Hugo încercă să îşi recapete suflarea şi trase adânc 
aer în piept; apoi o îmbrăţişă fără să îi răspundă. Arsenda 
fusese precaută şi luase cu ea pătura cu care dormea. Se 
înfăşurară cu ea şi se aşezară, împreună, într-un colţ, 
ascunşi. 

— De ce? insistă copila. 

N Plânse când află despre moartea stăpânului Arnau. 
Intrebă de rănile suferite de fratele ei şi, în noapte, ochii ei 
mari închişi la culoare străluciră de admiraţie pentru 
îndrăzneala şi curajul cu care se făli Hugo. Bineînţeles, se 
puse din nou pe plâns când îşi aminti de mama ei. Arsenda 

nu ieşea din mănăstire; nici Antonina nu putea părăsi casa 
mănuşarului. 

— Ce ai învăţat de ultima dată? încercă Hugo să îi 
distragă atenţia, prinzând-o de bărbie şi forţând-o să îşi 
ridice capul. 

Fata îi aminti că o lăsaseră în sfârşit să ajute la 
prepararea unor nugale, nişte dulciuri cu făină, miere şi 
nuci coapte. Mai ajuta şi la facerea apei de trandafiri şi 
torcea în sau cânepă. Încă nu o învăţaseră să brodeze, 
spunându-i că trebuia să mai crească niţel, ca să nu facă 
risipă de material. 

— Se poartă bine cu tine doamna...? 

— Geralda, îl ajută ea. Da. E foarte autoritară şi 
exigentă, şi foarte religioasă şi preocupată, dar da. Mă lasă 
să ascult de la distanţă în timp ce le predă fetelor din 
familiile înstărite din Barcelona şi apoi îmi acordă o 
oarecare atenţie. Dar ţie cum îţi merge? 

Hugo îi povesti atunci despre şantierele navale, că 
muncea din greu, despre viitorul care îl aştepta ca mestre 
daixa, despre cum avea să o ajute pe mama lor. 

— Şi pe tine! adăugă el. Voi adăuga la zestrea oferită 
de... 

— Geralda, repetă fata obosită. 

— Aşa. O voi spori, ca să îţi găseşti un soţ bun, cel 
mai bun din Barcelona. 

Arsenda izbucni în râs, fericită. 

— Taci! Vei avea şi tu familia ta, zise ea în cele din 
urmă. 

— Cu siguranţă, dar nu te voi uita niciodată, îi 
promise Hugo şi se apropie şi mai tare de sora lui, într-o 
uniune intimă, afectuoasă. 

În ziua aceea fatidică în care valurile îl înghiţiseră pe 
tatăl lor, dormiseră împreună, pe un pat de paie lângă 
vatră. În zilele de după aflarea veştilor, ba chiar mult timp 
după aceea, plânseseră amândoi în ritmul lacrimilor 
mamei lor, care stătea culcată singură în celălalt capăt al 
odăii. Dormeau  îmbrăţişaţi şi plângeau în tăcere, 

încercând ca ea să nu îi audă, ca să nu sufere şi mai tare. 

Hugo speră să aibă parte de aceeaşi alinare când se 
întâlni cu sora lui pe acoperişul călugăriţelor, o săptămână 
mai târziu. Arsenda îl apucă de antebrajţ şi îşi sprijini capul 
pe umărul lui în clipa în care îl auzi vorbind, cu voce 
tremurătoare. 

— Credeam că oamenii mă... Nu ştiu. Zilele trecute, 
bastaixos au adus în şantiere o încărcătură de lemn care a 
venit pe mare, din Pirinei. Au coborât-o pe râu... într-o zi 
mi-ar plăcea să merg să văd cum se face, îi explică el, deşi 
nu ştia de ce îi spunea toate acestea. Ce-i drept, bastaixos 
sunt cei care cară lemnul de când soseşte până la şantiere. 
După ce au descărcat trunchiurile de copaci mari, m-au 
felicitat, aproape toţi, şi mi-au zis că am făcut bine, că am 
făcut ce nu a îndrăznit nimeni să facă; până şi maiştrii şi 
ofiţerii de pe şantiere au încuviinţat din cap. Băieţii care 
cară bile m-au aplaudat şi chiar şi acum îmi cer din când în 
când să le povestesc cum s-a întâmplat. Şi Juan Navarezul 
m-a sprijinit; a fost prieten bun cu stăpânul Arnau. Dar 
duminica trecută, la biserica Santa Marfa, mulţi s-au uitat 
urât la mine; unii cu coada ochiului, dar i-am văzut, iar alţii 
cu neobrăzare. Ba un negustor chiar m-a împins când am 
mers la împărtăşanie. Apoi mănuşarul nu a lăsat-o pe 
mama să întârzie nici măcar o clipă. Au tras de ea fără să 
le pese. Nu am reuşit să schimbăm nici măcar o vorbă. 

Tăcu de îndată. Nu trebuia să îi vorbească despre 
astfel de lucruri. Arsenda era micuță. Ce să ştie o copilă 
despre aşa ceva? Ea trăia fericită între zidurile mănăstirii 
din Jonqueres. Avea ce să mănânce şi veşminte şi învăţa şi 
avea să primească o zestre şi să se căsătorească... 

— Te-ai împotrivit puterii, şopti Arsenda în noapte, cu 
voce gravă, serioasă, întorcându-se uşor spre el sub 
pătură. 

— Ce zici acolo?! tresări Hugo, uluit. Ce ştii tu despre 
asta? 

— Acelaşi lucru s-a întâmplat şi aici, la mănăstire. 
Una dintre călugăriţe s-a plâns de felul în care le tratează 

paraclisiera. Cele mai multe bătrâne erau de acord. Ştiu 
pentru că le-am auzit vorbind despre asta în casa Geraldei, 
stăpâna mea. Dar doar Angelina s-a plâns. Maica 
superioară a fost de partea paraclisierei, iar celelalte au 
dat-o la o parte pe Angelina. Acum aproape că nici nu îi 
vorbesc. La fel se întâmplă şi cu tine, spuse ea. 

— Îi urăsc pe Puig, zise Hugo după câteva clipe de 
tăcere în care recunoscu faptul că sora lui avea dreptate. 

— Nu trebuie să urăşti, îl mustră Arsenda. lisus 
Hristos... 

— lisus Hristos l-a lăsat pe tatăl nostru să moară! o 
întrerupse el. 

Arsenda îşi făcu semnul crucii. 

— Şi pe stăpânul Arnau. 

— Toți vom muri, insistă fata calm. Vom lăsa în urmă 
această vale a plângerii şi vom trece la o viaţă veşnică şi 
fericită. 

Hugo oftă. 

— Promite-mi că nu vei uri pe nimeni. Trebuie să 
ierţi. 

Hugo nu spuse nimic. 

— Promite-mi! îi ceru Arsenda. 

— Promit, încuviinţă fratele ei cu reticenţă. 

Nu avusese de gând să îşi ţină promisiunea. Dacă 
înainte lucrase din greu, după ce oamenii se purtaseră urât 
cu el în biserica Santa Maria, munci cu şi mai multă 
sârguinţă, deşi mereu cu ciudă că vedea oraşul atât de 
aproape, şi totuşi atât de departe de el. Deja nu îi mai păsa 
că îşi frângea spatele sau că i se lungeau braţele de la cât 
ridica bila genovezului şi o căra încolo şi încoace, cum se 
întâmpla cu unii dintre băieţii mai mari ca el. Oare ce s-ar 
fi ales de el de n-ar fi fost genovezul? Era foarte greu să 
devii ucenicul unui mestre daixa. Dar poate că acum, 
având deja anumite cunoştinţe, avea să izbutească. Juan 
Navarezul îi promisese că avea să îl ajute când genovezul 
va fi eliberat. „În amintirea lui Arnau”, îl auzise Hugo 
şoptind. 


În timp ce procesele împotriva miniştrilor şi 
favoriţilor regelui Pedro cel Ceremonios continuau, iar 
regina Sibila era pe mai departe prizonieră într-un turn 
aflat în afara oraşului, dincolo de portalul Orbs, în ziua de 
8 martie 1387, regele Juan, vindecat de vraja care îi făcuse 
foarte mult rău, depuse jurământul să apere privilegiile, 
legile şi obiceiurile din Catalonia. Nu confirmă, aşa cum îi 
avertizase, acele donaţii făcute de tatăl lui în ultimii 
douăzeci de ani, prin care îşi câştigase sprijinul 
necondiţionat şi respectul din partea tuturor celor rămaşi 
în nevoi. În ceea ce îl privea, zece zile mai târziu, Curțile 
Catalane îi jurară credinţă şi îl numiră conte de Barcelona. 

Printre numeroase alte dispoziţii, regele Juan îl numi 
pe vicontele Rocaberti locotenent al Statelor Orientale?, iar 
acesta porunci să se pregătească armada ca să plece la 
Morea, pe moşiile catalane ale ducatelor de Neopatria şi 
Atena. Chemarea armadei regale revoluţionă şantierele 
navale. Vâsle, vele, paveze, piei, arme... totul fu numărat 
din nou şi pregătit pentru sosirea bărcilor, multe dintre ele 
simple galere comerciale, înarmate pentru această ocazie. 

Într-una dintre navele depozitului se făceau ultimele 
pregătiri în vederea lansării navei comandant a armadei, o 
galeră imensă cu câte treizeci de vâsle pe fiecare parte, pe 
care avea să navigheze vicontele de Rocaberti. Hugo 
văzuse o dată ceremonia de lansare a unei astfel de 
ambarcaţiuni noi: opt sacerdoţi şi episcopul ţinuseră 
liturghia, iar regele, miniştrii şi consilierii oraşului 
fuseseră prezenţi. Avuseseră parte de daruri, mâncare, 
petrecere şi veselie. Alături de genovez, Hugo, ţinând bila 
în braţe, privi carena imensă a navei, demontată, 
construită din stejar bun, şi se simţi mândru că participase 
la asta. Îşi ridică privirea spre acoperişul în două ape care 
acoperea  şantierul şi spaţiul vast îl absorbi iarăşi, 
micşorându-l. Simţi mirosul de lemn şlefuit şi de catran şi 

lipici; auzi sunetul ciocanelor, şuieratul apei vărsate peste 
cărbune ca să îndoaie scândurile şi pârâitul fierăstraielor. 

— Santa Brígida! Aşa se va numi nava comandant. _ 

Hugo se răsuci în acelaşi timp cu genovezul. În 
spatele lor, un grup de oameni condus de vicontele de 
Rocaberti, locotenentul şantierelor navale şi consilierii 
oraşului se îndrepta spre galeră. Juan Navarezul îi însoțea 
plin de solicitudine. 

— Azi ne vor recompensa cu multe monede, şopti 
genovezul la urechea lui Hugo. Când le ai în mână, du-te 
de îndată să cumperi un vin bun. În noaptea asta bem şi 
închinăm paharul pentru Santa Brigida... şi pentru un 
lucru bine făcut. 

In locul unde se îngrămădeau lucrătorii, Navarezul îl 
prezentă alaiului pe maistrul-şef. Hugo îl văzu vorbind cu 
vicontele şi însoțitorii acestuia, în timp ce ceilalţi 
urmăreau cu atenţie conversaţia. Arăta înspre galeră şi 
gesticula din mâini, imita marea, imita carena, pe vâslaşi şi 
chiar şi ceea ce părea a fi o furtună. Vicontele zâmbi larg, 
cu dinţii lui negri de deasupra bărbii cărunte, când 
maistrul-şef sfârşi cu pericolul,  întinzând mâna, 
îndepărtând-o de corp şi mişcând-o uşor, ca şi cum galera 
ar fi navigat pe ape liniştite. Cineva aplaudă. Genovezul nu 
se înşelase: un majordom al vicontelui îi dădu maistrului- 
şef un săculeţ, după care alaiul se puse din nou în mişcare. 
Ofițerii şi ucenicii se dădură din calea lor până când 
ajunseră la nava ancorată deasupra lor. 

Maistrul-şef i-i arătă vicontelui pe cei mai importanţi 
dintre mestres, iar acesta îi salută plecând uşor din cap. 
Apoi, în timp ce nobilul discuta deja cu altcineva, Hugo 
observă că majordomul se apropia de cel care avusese 
onoarea să fie salutat de stăpânul lui şi îl recompensa cu 
câteva monede. 

— Domenico Blasio, genovez, anunţă maistrul-şef. 
Excelenţa Voastră ar trebui să încercaţi să îl convingeţi să 
rămână cu noi după ce îşi va recăpăta libertatea. 

— Să se întâmple curând, îi ură vicontele de 

Rocaberti, primele cuvinte pe care li le adresa. 

— Sunt încrezător că... începu să zică genovezul, dar 
fu întrerupt de un țipăt. 

— Câine! 

Hugo ştiu cine era înainte să îl vadă pe tânărul Puig, 
de data aceasta înveşmântat în roşu, de la nădragii din 
mătase până la chipul lui înroşit, cum se desprinde din 
alaiul care îl însoțea pe viconte şi se năpusteşte asupra lui, 
urmat de servitorul său. 

— Pui de lele! urlă acesta chiar înainte să ajungă la 
el. 

Hugo, care ţinea bila genovezului, i-o înmână lui 
Roger Puig, care o apucă surprins. Oxidul de fier pătă 
mâinile şi haina roşie a nobilului, care îşi veni în fire doar 
după câteva clipe şi aruncă bila la pământ, timp de care 
Hugo profită ca să se ascundă după maistrul lui. 

— Ce se petrece? întrebă Rocaberti. 

In timp ce Roger Puig îşi freca mâinile de haină ca să 
se curețe de rugină, servitorul lui şi alţi câţiva soldaţi îl 
prinseră pe Hugo şi îl duseră în faţa vicontelui. 

— Mârşavul ăsta, tună Roger Puig, ştergându-se în 
continuare pe mâini de veşminte, a insultat-o pe bunica 
mea, Margarida Puig. Merită să fie pedepsit. 

În timp ce îl asculta pe tânăr, vicontele de Rocaberti 
îl asculta şi pe majordomul lui, care îi şoptea la ureche. 
Incuviinţă uşor, apoi vorbi. 

— Ce vrei să faci cu el? întrebă nobilul. 

— In temniţele castelului Navarcles va avea prilejul 
să se căiască pentru insultele aduse. 

Se auzi un murmur printre cei prezenţi. Hugo păli şi 
se strădui să se elibereze din mâinile servitorului, acelaşi 
care îl snopise în bătaie în ziua în care fusese executat 
stăpânul Arnau şi care acum îl plesni din nou. 

Juan Navarezul dădu să intervină, dar locotenentul 
şantierelor navale îl opri cu un gest energic din mână. 

— De acord, încuviinţă atunci vicontele. Închide-l un 
an, apoi îl vei elibera. li vei da de mâncare şi nu trebuie să 

moară. Eşti răspunzător pentru el. 

— Nu... ţipă Hugo. 

Genunchii i se tăiară şi se prăbuşi la pământ. 

— Aşa va fi, făgădui Roger fără să îi pese de 
plângerile lui Hugo. Familia Puig vă va fi recunoscătoare, 
adăugă el. 

Vicontele dădu să-i întoarcă spatele lui Hugo când se 
auzi vocea genovezului: 

— Vă înşelaţi. 

Nobilul nu se întoarse de tot, ci îşi încetini mişcările, 
de parcă ar fi aşteptat o explicaţie, pe care o primi 
numaidecât. 

— Băiatul a muncit din greu la Santa Brigida. Nava 
are ceva din el, ceva din spiritul lui, la fel ca din al 
celorlalţi maiştri, ofiţeri şi ucenici. Dacă astăzi, în ziua în 
care vi se prezintă galera, nava voastră comandant, nu 
sunteţi nici generos, nici milos, spiriduşul se va înfuria. 
Cum rămâne cu bunăvoința celor puternici? 

Roger Puig făcu un semn din mână şi râse. Hugo 
încercă să se ridice. 

— Ce spiriduş? întrebă vicontele, încă întors cu 
spatele la genovez. 

— Toate bărcile au unul, Excelenţa Voastră, răspunse 
maistrul-şef făcând semn spre pupa imensă a galerei care 
se înălța deasupra capetelor lor. 

— Şi ce se petrece dacă se înfurie? întrebă Rocaberti, 
deşi îşi închipuia răspunsul. 

— Galera nu va naviga niciodată bine. 

— Ba chiar s-ar putea scufunda, adăugă genovezul. 

— Doar nu le daţi crezare şarlatanilor ăstora! 

Vicontele ridică mâna şi îl întrerupse pe Roger Puig. 
Apoi rămase tăcut. 

— Sunt convins, zise el în cele din urmă, întorcându- 
se spre Roger Puig, Hugo şi genovez, că distinsa ta bunică 
şi unchiul tău, că toată familia ta, de altfel, aţi prefera să 
vă asiguraţi că nimic nu ar putea împiedica victoria 
armadei regale, decât să îl pedepsiţi pe un ticălos spurcat 

la gură, îndeosebi dacă cineva din familia cu pricina face 
parte din echipajul meu. Sau ti-ar plăcea să navighezi sub 
astfel de auspicii? 

Roger Puig ezită. 

— Regele are şi-aşa destule probleme cu farmecele 
care l-au istovit, ca să mai afle şi cum l-am supărat pe 
spiriduşul navei comandant pentru un cerşetor mucos. 
Daţi-i drumul! le porunci vicontele direct servitorilor, apoi 
îşi văzu de drum fără să se uite să vadă dacă îl ascultaseră, 
de parcă nici nu s-ar fi pus problema să nu îl asculte 
cineva. 

Şi aşa fu. Hugo se văzu liber. 

„Daţi-i drumul!” De două ori auzise Hugo porunca 
aceasta care îi reda libertatea. Privirea i se întâlni cu a lui 
Roger Puig, plină de furie. „Data viitoare nu vei mai fi atât 
de norocos”, îl avertizase acesta în faţa eşafodului. Hugo 
zâmbi. Uite că era. Avu impresia că văzu ura din privirea 
lui şi dădu să îşi plece capul, dar îşi aminti sfatul lui Arnau: 
„Nu te pleca în faţa nimănui”. Trase adânc aer în piept, 
strânse pumnii şi îşi tinu capul sus. Prin spatele nobilului 
trecea alaiul care îi urma din nou pe viconte şi pe maistrul- 
şef, dar pentru Hugo era doar o umbră ce se mişca fără 
sens. În faţa lui, Roger Puig tremura, cu venele de la gât şi 
tâmple umflate; se vedea că era încordat, mânios. Hugo 
aşteptă, cu privirea fermă, până când nobilul hotări să îl 
urmeze pe viconte. 

— Hugo! Hugo! 

A doua oară simţi că cineva îl scutură cu putere din 
spate. Se întoarse. Era Juan Navarezul. Băiatul încercă să 
zâmbească din nou, dar chipul posac al aghiotantului îl 
descumpăni. 

— Trebuie să pleci din şantiere, îl înştiinţă el. 

Hugo se înfioră. 

— Vicontele nu te vrea în preajma bărcilor. Trebuie 
să pleci chiar acum. Aşa a poruncit. 

Hugo urcă înspre Raval, unde se construia noul zid. 
O făcu fără să îşi dea seama. „Ascunde-te”, îl sfătuise în 

şoaptă Navarezul, în timp ce un soldat al vicontelui 
cercetase dacă porunca fusese îndeplinită. „Măcar până 
când Roger Puig se va îmbarca împreună cu armada 
regală”. Şi genovezul venise să îi spună ceva, dar nu 
putuse din pricina emoţiilor, aşa că îl sărutase în schimb 
prelung, lăsându-i obrazul plin de lacrimi. Încă le simţea, 
deşi poate că erau ale lui. 

In spatele şantierelor, între Rambla şi zidul nou 
poruncit de către regele Pedro, se deschidea Raval, un 
cartier mare al Barcelonei care fusese populat pe măsură 
ce se ridicaseră construcţii ce nu încăpeau între zidurile 
oraşului sau care nu trebuiau să se afle în oraş: mănăstirea 
sunt Pau del Câmp; spitalul pentru leproşi San Lăzaro; 
marea mănăstire a carmelitelor, cu cele două abaţii, de 
unde se trăgea şi numele străzii Cârme; spitalul Colom, 
după care, de asemenea, fusese numită strada pe care se 
afla acesta, strada Hospital, lângă care se afla mănăstirea 
dominicanilor; alt spital mic, Vilar; mănăstirea sunt Antoni 
Abat sau Montalegre şi Nazaret... Mănăstirile de maici, 
bisericile şi mănăstirile din Barcelona erau atât de 
numeroase, încât Pedro cel Ceremonios interzisese 
construirea altor lăcaşe de cult, precum şi extinderea celor 
deja existente, căci de aveau să continue în acelaşi ritm, 
susţinuse regele, Barcelona avea să rămână fără cetăţeni 
utili care să o apere şi să o întreţină. 

În jurul mănăstirilor şi al spitalelor din Raval se 
formaseră nuclee de populaţie, în cea mai mare parte 
oameni umili; mulţi săraci. Totuşi, zona locuită din noul 
cartier, care se întindea de la strada Cârme în sus, era 
minusculă în comparaţie cu suprafaţa lui; restul 
cartierului, ceea ce rămânea între noul zid şi mare, era 
acoperit de grădini şi ogoare. 

Spre aceste grădini presărate cu barăci în care 
locuiau oameni fără adăpost se îndrepta Hugo într-o după- 
amiază de aprilie, în anul 1387. Soarele primăvăratic ce 
anunţa sosirea căldurii şi a vremii frumoase, atât de 
celebrată pe şantierele navale, întrucât însemna începutul 

perioadei de navigaţie, părea să îi aducă aminte flăcăului 
de situaţia lui nouă şi precară. Hugo căută din priviri 
marea, care rămânea în urma lui. Murmurul valurilor, 
forfota veselă de pe docuri a pescarilor sau marinarilor de 
pe plajă fu înlocuită de angoasa unor pământuri năpăstuite 
de o vegetaţie care creştea în tăcere, lent. Incercă să 
asculte marea, dar sfârşi prin a deschide ochii... şi mintea 
când simţi un damf supărător de bălegar. Pierduse totul. Şi 
înainte crezuse că fusese norocos... „Prostule!” se mustră 
el cu voce tare. Nu mai avea să devină mestre daixa, nici 
măcar călăfătuitor. Visuri şi iluzii nimicite din moftul unui 
nobil capricios. 

Era nehotărât, neştiind ce să facă, fără să găsească 
de cuviinţă că ar fi trebuit să se ascundă. Nu credea că 
Roger Puig l-ar fi urmărit. De ce i-ar fi păsat de un cerşetor 
mucos ca el... de un mârşav? Nu îşi aminti ultima insultă a 
vicontelui. Roger Puig avea să plece în scurtă vreme cu 
armada regală, în veşminte... poate de aur şi cu sabia la 
centură. „Să te îneci şi să te mănânce peştii!” îi ură Hugo 
şi îşi înclină capul când se gândi la peşti. „Ai grijă, Roger 
Puig! Acolo jos e tatăl meu, iar în mare nu se ţine cont de 
descendență”. Se îmbărbătă la gândul acesta. 

Merse în direcţia mănăstirii de maici dominicane şi a 
spitalului Colom. Puținele străzi din Raval erau lungi şi 
drepte, spre deosebire de aleile întortocheate din 
interiorul oraşului. Clădirile, în schimb, nu aveau acele 
punți sau arcade obişnuite ce se înălţau deasupra străzilor 
ca să le unească între ele, profitând astfel de spaţiul urban 
restrâns, şi care îţi permiteau să străbaţi Barcelona de la 
un capăt la celălalt fără să pui piciorul pe pământ. Acest 
lucru se sfârşea la porţile zidurilor vechi, cel de la 
Portaferrissa şi cel de la Boqueria, de unde, odată ce ai 
trecut de Rambla, începeau cele mai importante două 
străzi din Raval: strada Cârme şi strada Hospital. 

Hugo urcă pe strada Robador, pe care deja începea 
să se ridice câte o casă şi să se vadă oameni circulând, 
până ce ajunse la strada Hospital, unde se sfârşea. La 

dreapta lui se afla mănăstirea de dominicane şi chiar şi 
mai aproape de el, mănăstirea Colom, o clădire simplă cu 
acoperiş în două ape şi o bisericuţă cu clopotniţă anexată. 
La porţile spitalului se strângeau destul de multe 
persoane, cele mai multe dintre ele nevoiaşe, judecând 
după înfăţişarea lor. 

Îl auzise pe stăpânul Arnau vorbind despre spitalul 
Colom. Primea zeci de bolnavi săraci şi mulţi copiii 
părăsiţi. Din porunca administratorului, erau câţiva 
călugări care cerşeau zi de zi, pe străzi, pâine pentru 
spital, precum şi posluşnici, bărbaţi sau femei care, chiar 
dacă nu făceau parte din cler, se dedicau slujirii unei 
comunităţi, şi servitoare şi doici pentru sugari. Toţi aceştia 
formau personalul spitalului Colom, asemănător cu cel al 
celorlalte spitale din oraş. „Şi medicii?” îşi aminti Hugo că 
îl întrebase pe stăpânul Arnau. „Nu sunt medici acolo, îi 
răspunsese bătrânul, dar toţi medicii din Barcelona sunt 
obligaţi să meargă la spitale, fără plată, în ture 
săptămânale, ca să îi vindece pe săraci. Aşa a poruncit cu 
mulţi ani în urmă regele Pedro. Dacă nu o fac, îşi pot 
pierde licenţa de practicare a medicinii”. 

Arnau îi mai povestise şi că la Colom aveau suficiente 
resurse şi că de obicei le rămânea pâine, pe care le-o 
dădeau săracilor. Hugo se uită din nou la lumea care se 
înghesuia la porţile spitalului şi îşi dădu seama că saliva. 
Nu mâncase azi-dimineaţă din pricina vizitei vicontelui pe 
şantiere. Se aşeză în ultimul rând, deşi nu trecu multă 
vreme şi auzi alte persoane murmurând în spatele lui. Nu 
vru să se întoarcă. Poate că aveau să îi dea nişte pâine, 
dar... apoi ce? Avea să aibă oare de-ale gurii diseară sau în 
ziua următoare? Simţi şiroaie de sudoare rece pe spate şi o 
umezeală neplăcută în palme. Nu ştia ce ar fi putut să facă, 
nici din ce avea să trăiască. 

Îşi uită necazurile de îndată ce se deschiseră porţile 
spitalului şi apărură câţiva posluşnici care cărau un coş. În 
clipa aceea, bărbaţi şi femei, bătrâni şi tineri, se străduiau 
să ajungă în cel mai bun loc. Hugo se trezi prins în 

mulţime. Răsunară ţipete, oamenii se îmbrânciră, se 
împiedicară, ba chiar se loviră de îndată ce posluşnicii 
începură să împartă pâinea. După o vreme îndelungată în 
care îndurase îmbrânceli, mai avea doar câteva şiruri până 
să îi vină rândul şi îşi dorea măcar şi o coajă de pâine. Îi 
era foame şi, preţ de o clipă, se temu că pâinea din coş 
avea să se sfârşească. Gândul acesta puse stăpânire pe el, 
aşa că deveni mai agitat şi mai violent. Îi împinse pe cei 
din faţa lui fără remuşcări. Încerca să treacă înaintea lor 
când îl prinseră de umăr. Lovi cu putere în spate. Nu avea 
să îi ia nimeni locul! Se împinse, fără să înainteze; nu 
reuşea să o facă. Altcineva îl trase de celălalt umăr. O 
presimţise. Erau mâini mari, puternice, care nu se potrivea 
acelui grup de dezmoşteniţi din jurul lui. Nu vru să se uite. 
Se aruncă la pământ şi reuşi să se elibereze. Ţipetele se 
domoliră. Auzi ordinele pe care le dădea servitorul lui 
Roger Puig în timp ce el se târa printre picioarele 
oamenilor, ca să scape. Auzi şi strigătele celor pe care îi 
lăsa în urmă, care credeau că servitorul, în urmărirea lui, 
voia să se bage în faţă şi să le fure pâinea. 

— Pleacă de aici, mârşavule! 

— Hoţule! 

— Cere-i de mâncare stăpânului tău! 

Hugo fu lovit şi înghiontit, dar continuă să meargă 
de-a buşilea, să se târască, înfigându-şi dinţii în coapsele 
celor care nu se dădeau din drumul lui. Ajunse în primul 
rând, unde se aflau posluşnicii. Cei care îşi aşteptau rândul 
voiră să îl împiedice să treacă, dar el se feri de ei, înaintă 
ghemuit şi se furişă în spital. Unul dintre posluşnici îl 
urmări cu privirea, făcu o grimasă, ridică din umeri şi 
continuă să împartă pâine. Nimeni nu îi mai acordă 
atenţie. 

Flăcăul fugi degrabă până se trezi în centrul unui 
naos lung. Aplecat, cu mâinile pe genunchi, dură o vreme 
până îşi trase răsuflarea. Se uită înspre intrare: nimic. 
Scandalul de afară părea să nu răzbată în locul acela în 
care văzu doar paturi de ambele părţi, unele dintre ele cu 

câte doi bolnavi. Aproape toţi stăteau liniştiţi; doar unii se 
plângeau, care mai de care mai tânguitor. Trase adânc aer 
în piept. O femeie plinuţă se apropie de el. 

— Nu ai voie aici, îl mustră ea încet. Dacă vrei 
pâine... 

— Mă urmăresc, reuşi să îngâne Hugo chiar în clipa 
în care tipetele de dincolo de poartă se înteţiră. 

Femeia se opri o clipă şi îl măsură din priviri. 

— Vino cu mine! îi porunci ea. 

leşiră pe o uşă lăturalnică dând într-o curte 
interioară în care se jucau nişte copii. O străbătură 
degrabă, în timp ce femeia îşi duse degetul la buze şi le 
făcu semn să tacă doicilor care alăptau. De partea cealaltă 
a curţii interioare deschise o poartă cu una dintre 
numeroasele chei din mănunchiul pe care îl ţinea la brâu şi 
îi făcu semn lui Hugo să intre. „Pivniţa”, îşi zise el, mai 
degrabă după miros, decât din ce reuşi să vadă în 
întuneric. Clinchetul cheii când femeia încuie uşa răsună 
tare în pivniţă. Se întrebă de ce oare îl închisese acolo. 
Singurul loc prin care pătrundea lumină în pivniţă era o 
ferestruică în uşă. 

Hugo apucă un butoi vechi, se urcă pe el, privi afară 
şi o văzu pe femeia grasă gesticulând în faţa unui om bine 
înveşmântat. Priviră amândoi în direcţia lui şi apoi 
dispărură în spital. 

— Nu! strigă băiatul. 

Încercă să deschidă uşa, dar în zadar. Se uită spre 
curtea interioară, unde una dintre doici clătina de 
asemenea din cap. 

— Nu se poate aşa ceva! se plânse Hugo. 

Întrezări într-o parte un şir de găleți şi gropi săpate 
în piatră, iar mai încolo întrezări umbra unor butoaie. Nu 
părea să fie nicio fereastră sau uşă pe acolo. Cercetă, 
pipăind, mai întâi plângându-se, apoi gemând. Sfârşi prin a 
da peste nişte unelte. Era prins! Se uită din nou pe 
ferestruică, chiar când îngrijitoarea, administratorul şi 
servitorul lui Roger Puig străbăteau hotărâți curtea 

interioară. Era prins în capcană! Se dădu jos de pe butoi şi 
căută. Ce anume? Găsi un băț zdravăn, ca o vâslă bună. 
Trebuia să se descurce cu el. îl apucă şi îl vâri prin zăvorul 
de fier al uşii. „Şi acum?” Sunetul cheii în încuietoare şi 
zgomotul de lovituri în parul care îi împiedica pe cei din 
afară să intre se amestecară cu urletele şi insultele 
servitorului lui Roger Puig din ziua în care îl snopise în 
bătaie, care îi răsunau acum în minte lui Hugo. Avea să 
pice din nou în mâinile lui. 

— Băiete, auzi el prin ferestruică. Deschide! Nu-ţi 
vom face rău! 

Nu era servitorul. Hugo i-ar fi recunoscut vocea şi în 
iad. 

În cele din urmă, persoana de la ferestruică se 
schimbă. 

— Am să te ucid! 

Acum da, era servitorul! Hugo se înfioră. Ar fi făcut- 
o, fără îndoială. L-ar fi ucis. Şi nimeni nu ar fi aflat şi... 
Apucă alt băț, ceva mai uşor decât primul, dar la fel de dur 
şi, în întuneric, îi sprijini vârful de marginea pervazului 
ferestruicii. 

— Cu cât te predai mai târziu... începu să îl amenințe 
servitorul lui Roger Puig. 

„Acum!” îşi zise Hugo. 

Impinse cât putu de tare băţul prin ferestruică. Se 
auzi un sunet de oase zdrobite; speră că erau orbitele, căci 
împinsese băţul în sus. În timpul urletelor şi al gemetelor 
care urmară, profită şi deblocă uşa, o deschise cu forţă şi, 
ferindu-se de trupul servitorului întins la pământ, fugi de- 
acolo. Avu timp să îl vadă sângerând din abundență printre 
degetele cu care îşi acoperea chipul. Era pe punctul de a 
străbate curtea interioară, dar se opri şi se întoarse înspre 
administrator şi  îngrijitoare. Amândoi îl ajutau pe 
servitorul care căzuse în genunchi şi se holbau la Hugo, de 
parcă ar fi fost o stafie. 

— 'Ticăloaso! strigă el cu voce tăioasă, ca o lovitură 
de pumn, de parcă ar fi vrut să descarce în acea insultă 

toată încordarea suferită. 

Apoi o tuli de-acolo. Străbătu degrabă curtea şi 
naosul în care se aflau bolnavii şi, fără să se oprească, 
alergă întreaga stradă Hospital în direcţia opusă oraşului, 
până ce trecu de spitalul San Lăzaro. Se opri şi coti spre 
poarta sunt Antoni a noului zid. Acolo trebuie că erau 
paznici. 

Zona era din nou nelocuită. Nu erau barăci în jurul 
locurilor în care erau internaţi leproşi. Crezându-se singur, 
Hugo intră într-o grădină şi şterpeli câteva cepe încă verzi. 
Era conştient de pedeapsa pe care ar fi primit-o dacă l-ar fi 
arestat şi nu ar fi avut bani ca să plătească amenda, cum 
era şi cazul lui. Totuşi alungă din minte această posibilitate 
când simţi gustul acrişor şi textura ca de piele a cepelor. 
Ce amendă puteau să-i dea pentru că mâncase asemenea 
hrană? Hoinări aiurea, mestecând cu greu bucăţile pe care 
reuşea să le muşte. Se gândi la mama lui, amintindu-şi de 
fiecare ocazie în care vorbiseră în piaţa Santa Marfa de la 
Mar, după încheierea liturghiei. Obişnuia să zâmbească 
atunci când Hugo îi povestea despre planurile lui şi îl 
îmbrăţişa strâns, foarte, foarte strâns. „Plâng de fericire, îi 
zicea ea. De fericire, fiule”. Şi apoi îl îmbrăţişa din nou, 
atât de strâns, că îi tăia răsuflarea, dar el nu se plângea; îi 
plăcea. Nu îi putea mărturisi că visurile i se nimiciseră. Ar 
fi dezamăgit-o. Ar fi plâns... însă de data aceasta de 
tristeţe. Şi ar fi fost vina lui. Mama lui avea să rămână 
servitoare în casa mănuşarului până la bătrâneţe. 

I se strânse gâtlejul şi căută să se refugieze sub 
rămăşiţele unor scânduri care probabil că formaseră 
cândva o baracă acum abandonată. Se aşeză pe jos şi 
ridică mâna ca să arunce ce-i mai rămăsese din a doua 
ceapă, de parcă ar fi vrut să îşi alunge tristeţile, dar se 
răzgândi şi o aşeză lângă el. Se gândi la sora lui. Nici ei nu 
i-ar fi plăcut, deşi nu avea să îi afecteze zestrea pe care 
urma să i-o aloce călugăriţa nenorocită al cărei nume nu 
reuşea nicicum să şi-l amintească. Arsenda avea să se 
căsătorească cu un om bun. 


Se lăsă încet întunericul. Ce frumoasă era lumina 
aceea roşie de deasupra mării! Hugo încercă să găsească 
asemănări cu grădinile şi ogoarele ce se întindeau în faţa 
lui. Cum să fie frumoasă lumina apusului de soare 
deasupra unui câmp de cepe? îndrăzni să zâmbească şi 
apoi să pufnească în râs. Cepe! Şi apoi chiar că azvârli, cât 
putu de departe, ce rămăsese din a doua ceapă. Apoi oftă 
şi în scurtă vreme îl luă somnul, punând capăt unei zile 
nespus de încordate. 

Se trezi de la primele scânteieri de lumină şi văzu că 
era desculţ, îi furaseră sandalele lui frumoase cu talpă din 
piele şi nici măcar nu îşi dăduse seama. Privi în jurul lui şi 
încercă să îşi amintească dacă se descălţase înainte să se 
culce. Nu era convins că nu o făcuse. Dar văzu o ceapă. li 
dăduseră la schimb o ceapă pentru sandalele lui! Probabil 
că îl spionaseră ieri şi îl văzuseră aruncând-o... 

— Câini ce sunteţi! urlă el, ieşind de sub scânduri, 
ţinând ceapa sus, amenințând universul. 

— De ce urli, băiete? 

Vocea se auzi din spatele lui. Era un bătrân care 
muncea într-o altă grădină, îşi dădu seama Hugo. 

— Ce ai în mână? îl luă bătrânul prin surprindere. 

Băiatul încă ţinea braţul pe jumătate ridicat. 

—  Hoţule! tună bătrânul holbându-se la ceapă. 
Prindeţi hoţul! 

Hugo o luă la sănătoasa. Nu făcu nici doi paşi şi călcă 
pe o piatră. O durere ascuţită îl paraliză. Se prăbuşi la 
pământ. Bătrânul se apropia cu săpăliga în mână, 
şchiopătând, gâfâind, fără să găsească suflul necesar ca să 
ceară ajutor. Hugo se ridică. Toate astea pentru un jaf 
mizer! Se uită la ceapă, i-o arătă bărbatului care se 
apropia şi o lăsă în mijlocul drumului. Se rugă cerului ca 
grădinarul să fie mulţumit cu faptul că-i înapoiase ceapa. 
Apoi făcu o reverență, de genul celor pe care le făcea când 
se plimba cu stăpânul Arnau şi se răsuci dispus... 

— La ce-i va ajuta bătrânului Narcis o ceapă smulsă 
şi pipăită de un hoţ? 


Doi bărbaţi îl prinseră pe Hugo cu atâta forţă, de 
crezu că aveau să-i rupă braţele. 

— Eu nu... reuşi să se plângă el în timp ce îl târau 
spre bătrân, care, de îndată ce fu îndeajuns de aproape, îl 
lovi puternic cu coada de la săpăligă peste spate. 

— Nu îl ucideţi, dom Narcis! Ne-ar prinde bine să 
facem un exemplu din el pentru ceilalţi mucoşi care nu ne 
respectă grădinile. 

— Ai bani să plăteşti toate cepele pe care le-ai furat? 
îl întrebă unul dintre bărbaţi în timp ce îl zgâlţâi violent. 

Îşi apropiase faţa de băiat de parcă ar fi vrut să îl 
muşte, răstindu-se la el cu o răsuflare infectă. 

— Am luat doar două... încercă să se apere Hugo. 

— Minti! sări celălalt. 

— Unde sunt complicii tăi? Te-au lăsat singur? 

— Vei plăti pentru ele! 

— Ai bani? 

Şi îl zgâlţâiră din nou. 

— Nu! repetă Hugo de nenumărate ori. 

Alaiul porni de la Casa de la Ciutat, unde se afla 
Salonul Celor o Sută şi unde se adunau reprezentanţii 
Barcelonei, o înconjură şi ajunse până în piaţa sunt Jaume. 
Hugo nu recunoscuse furturile pe care i le imputau pe 
nedrept, dar mărturisise într-adevăr că furase cele două 
cepe pe care nici măcar nu le mâncase pe de-a întregul, iar 
după ce fusese supus judecății mai-marilor, fusese 
condamnat în doar câteva clipe de trei dintre consilierii 
oraşului. Băiatul, îmbrăcat doar cu nădragii lui rupţi, cu 
spatele descoperit şi mâinile legate în faţă, fu urcat pe un 
măgar şi escobať. 

— Nu vă întreceţi cu pedeapsa! îi recomandară 
consilierii alguazilului, mai la o parte. 

Hugo îşi aminti atunci ruşinea la care îl supusese 
oraşul pe un slobod la gură care îl insultase pe Domnul 
lisus Hristos într-o discuţie încinsă, întrucât ar fi meritat 
să moară fără să poată fi iertat pentru că îl ofensase 

conştient. În cazul acela, blasfematorului doar îi 
străpunseseră limba cu o tijă de fier, îl legaseră de un 
măgar, poate chiar acelaşi pe care stătea acum Hugo, şi îl 
plimbaseră prin întreaga Barcelonă, iar în timpul 
anunţului, cetăţenii îl mustrau, îl scuipau, aruncau cu 
pietre în el şi, în plus, îl loveau cu măruntaie de bou pline 
cu excremente. Hugo îşi aminti imaginea bărbatului cu 
gura deschisă, plină de sânge, şi faţa murdară de fecale. 
După ce străbătuseră străzile, îl legaseră cu lanţuri de 
stâlp în piaţa sunt Jaume, plin de scârnă. Şi dacă în loc să 
îl biciuiască aveau să hotărască să îl lovească peste tot cu 
măruntaie de bou pline cu excremente? se întrebă Hugo. 
Stătea ghemuit pe măgar, cu spatele gol, cu testiculele 
strivite de oasele ascuţite ale animalului, îngrozit de 
imaginea blasfematorului gata să se înece cu propriu-i 
sânge şi cu fecalele care îi intrau în gura pe care nu o 
putea închide din pricina ţepuşei de lemn, când simţi o 
lovitură puternică peste spate. Se întoarse. Sfori de 
cânepă! Fu recunoscător pentru clemenţă şi chiar atunci 
auzi strigându-se „hoţ de cepe!”, strigăt care marcă 
începutul batjocoririi lui publice. 

Aproape toată dimineaţa îl plimbară pe Hugo pe 
străzile oraşului sub soarele primăvăratic. Din piaţa sunt 
Jaume la catedrală. De acolo spre piaţa Blat şi Santa Maria 
de la Mar. Born, Santa Clara, pe plajă, piaţa de peşte, la 
Consulatul Mar, mănăstirea  Framenors,  şantierele 
navale... 

Câţiva soldaţi mergeau în faţă şi le strigau 
cetăţenilor să vadă ruşinea lui Hugo, de parcă nu ar fi fost 
de ajuns armata de ţânci scandalagii care o anunțau 
alergând şi urlând în jurul măgarului. În timp ce îl biciuiau 
cu sforile acelea care îi sfâşiaseră deja spatele tânăr, Hugo 
deveni ţinta insultelor şi scuipatului; unii aruncară şi cu 
pietre, dar alguazilii îi opriră numaidecât. 

Când traversară străzile din cartierul Ribera, unde 
locuiau oamenii mării, după Santa Maria, pe când alaiul se 
apropia de Rec Comtal, feţele roşii ale bărbaţilor şi 


3 


femeilor care urlau la el, arătau înspre el sau râdeau de el 
deveniră o masă neclară şi indefinibilă. Aproape că nu mai 
simţea nici lovitura zdrobitoare a sforii pe spatele lui şi 
nici nu se mai îngrijora că Roger Puig sau vreunul dintre 
slugoii lui l-ar fi putut descoperi. Nu mai avea importanţă. 
Închise ochii şi, în tot zgomotul şi toată agitația din jur, se 
rugă. Se rugă Fecioarei şi o imploră ca mama lui să nu 
vadă ocara în care căzuse. 

— Data viitoare vom folosi un bici de piele zdravăn, îl 
avertiză alguazilul când îl cobori de pe măgar, după ce se 
întorseseră la Casa de la Ciutat. îl dezlegă şi îi înapoie 
cămaşa. Du-te de te spală mai întâi, îi spuse el când văzu 
că băiatul dă să se îmbrace. 

Hugo se îndoi, şovăi. 

— În mare. Toată marea-i a ta. 

Îndură în continuare câteva insulte în timp ce 
străbătu străzile ce despărţeau Casa de la Ciutat de plajă, 
dar de data aceasta, în lipsa alguazililor, a măgarului şi a 
sforilor, cu spatele sângerând, erau mai mulţi oameni de 
partea lui decât cei care urlau la el. 

— Taci! Lasă băiatu' în pace! îi spuse o femeie 
voinică alteia care îl insultă pe Hugo pe strada Regomir, 
lângă brutărie. Şi-a plătit vina. Foamea îl mână să fure 
cepe. la de-aici, băiete, adăugă ea şi îi aruncă o bucată de 
pâine proaspăt coaptă, pe care o avea la ea. 

Pâine de năut cu ceva faină albă. Hugo devoră bucata 
fără să-i simtă gustul. Ajunse pe plajă şi, sub privirile unor 
marinari şi ale unor muncitori, trecu printre bărci până 
ajunse pe țărm, unde valurile se spărgeau leneşe. Era o zi 
frumoasă, călduţă, însorită şi fără vânt. Cu toate că vremea 
era frumoasă, intră bănuitor în apa rece şi, chiar înainte să 
îi ajungă până la brâu, îşi scufundă spatele şi simţi o 
senzaţie de arsură îngrozitoare. Rămase acolo până când 
senzaţia dispăru. „Am noroc”, se felicitase singur pe 
şantierele navale când scăpase de-a fi încarcerat în 
castelul familiei Puig. Apoi, în Raval, se îndoise. Dar 
acum... în doar câteva zile, lumea lui se prăbuşise. Şi 

totuşi, cei din familia Puig nu îl descoperiseră; bineînţeles 
că le-ar fi fost greu să îl recunoască încălecat pe măgarul 
pitic şi cu capul plecat în faţa şirurilor de oameni pe lângă 
care trecea. Nici mama lui nu îl văzuse, era convins de 
asta. Privi spre orizontul imens şi impunător. „Cepe!... 
Ha!” 

leşi din mare zgribulit de frig şi se grăbi să îşi ia 
cămaşa pe el. 

— Usucă-te mai întâi, băiete, îl sfătui un călăfătuitor 
scund şi cu barbă şi îi aruncă o cârpă. Apoi se apropie şi se 
uită la spatele lui. Ai avut noroc, adăugă el. Nu s-au 
înfuriat pe tine. 

— Noroc? îi scăpă lui Hugo. 

— Da. Tu eşti cel care ai iscat cearta la execuţia 
stăpânului Arnau? Fu mai mult o afirmaţie, decât o 
întrebare. Indrăzneţ. Nesăbuit, dar îndrăzneţ. Consilierii 
ar fi trebuit să le ceară nobililor să se facă dreptate, dar îi 
preocupă mai mult să semene cu ei, decât să îi apere pe 
cetăţeni, şi acum că regele Pedro nu mai e... 

Plescăi din limbă şi nu îşi termină fraza, apoi îl strigă 
pe un anume Andres, care îşi iţi capul dintre bărci. Adu 
alifia pentru răni, îi porunci el. 

Plaja din Barcelona era delimitată de repere care 
separau zonele unde se aflau bărcile de pescuit de zonele 
în care se construiau bărci afară. Cea din faţa vechii porţi 
romane Regomir se numără printre ele: cea mai veche din 
Barcelona. Era formată dintr-o clădire modestă lângă 
arcade, numită Voltes dels Fusters, unde erau depozitate 
vele, catarge, vergi de vele latine şi alte greemente, dar la 
nave se lucra pe plajă, aşa cum făceau Andrés, un băiat 
ceva mai mare ca Hugo, şi Bernardo, tatăl lui: primul era 
ucenic, cel de-al doilea călăfătuitor. 

Însuşi Bernardo îl unse cu alifia pentru răni, un 
unguent care îl făcu pe Hugo să retrăiască arsura pe care 
o simţise în apa sărată, între timp, se apropiară nişte 
muncitori. Toţi ştiau că fusese escobat -, ba mai mult, 
păreau să ştie despre ziua în care fusese executat stăpânul 

Arnau. 

— Tu eşti fiul lui Matias Llor, aşa-i? întrebă unul 
dintre ei, un bătrân cocoşat, zbârcit şi ars de soare. I se 
zicea Fluierul. Mereu fluiera, tatăl tău. Râse cu un 
croncănit. Ce păcat! Ce mai face mama ta? 

— E bine... şovăi Hugo. 

— O femeie frumoasă, adăugă bătrânul. 

— Şi tu? interveni altul, vei fi şi tu marinar? 

Marinar? Hugo clătină din cap că nu, ca şi cum nu ar 
fi îndrăznit să o spună cu voce tare. Tatăl lui... spunea 
mereu că marea era minunată. „Ca o femeie frumoasă care 
te leagănă”, zicea el. „Cel mai bun lucru de care mă 
bucur... după tine”, se corecta el dacă Antonina îl auzea şi 
îi făcea semn. Apoi, după ce rămâneau singuri, Matias, în 
timpul unei discuţii care şi-ar fi dorit să fie ca de la bărbat 
la bărbat, îşi sfătuia fiul: „Nicio femeie nu e aşa 
capricioasă şi nu se înfurie aşa tare ca marea, Hugo. 
Fereşte-te de ea!” Băiatul nu ştia cât de capricioasă putea 
fi. „Promite-mi că nu te vei duce niciodată pe mare, ca el, 
fiule”, îl rugase mama sa chiar în ziua înmormântării 
tatălui, arătând spre sicriu. Şi îi promisese. 

— Ştii unde e strada Regomir? 

Întrebarea, pusă de un bărbat care probabil că era 
mestre daixa, judecând după tesla pe care o ţinea în mână, 
îl trezi pe Hugo din amintirile lui. Şovăi, surprins. 

— Da, omule, cea pe care ai coborât până la plajă! îi 
arătă Andres. 

— Aha! 

— Păi, du-te acolo şi caută fierăria lui Salvador 
Vinyoles! îi porunci mestre daixa. Îi zici că vii din partea 
mea, Joan Pujol, şi să îţi dea cuiele pe care trebuie să mi le 
facă. Ce mai aştepţi, flăcăule? îi dădu ghes acesta. 

Cuiele acelea şi alte câteva însărcinări pe care le 
dusese la capăt pentru călăfătuitori înainte să se încheie 
ziua îi aduseseră o bucată de pâine, un castron de supă de 
găină cu legume şi un pahar zdravăn cu vin pe care Andrés 
i-l adusese pe plajă. De asemenea, îl lăsaseră să doarmă în 

şopronul în care demontau o navă. 

Hugo trăi printre oamenii mării şi dormi la adăpostul 
ambarcaţiunilor, ascunzându-se de îndată ce întrezărea 
costumele nobililor sau auzea zgomotele şi pregătirile care 
le precedau mereu sosirea. O vizită pe Arsenda. Nu 
îndrăzni să îi destăinuie că nu mai lucra pe şantierele 
navale. Trebui să îi explice de ce era desculţ, pretinzând că 
îşi pierduse sandalele. „Le laşi şi tu într-un loc şi când te 
întorci după ele, nu le mai găseşti”, îi zise el. 

După ce mai trecu o vreme, se mai micşoră 
neîncrederea mănuşarului în urma confruntării dintre 
Hugo şi familia Puig, iar mama şi fiul îşi reluară schimbul 
grăbit de vorbe de duminică, când ieşeau din Santa Maria 
de la Mar. Hugo nu îi spuse nici Antoninei despre 
şantierele navale. Nu ar fi ştiut cum să îi povestească. 
Durerea care îl rodea din pricina minciunii se risipi însă 
când le văzu atitudinile: niciuna dintre ele nu îi puse la 
îndoială situaţia, deşi, în ceea ce o privea pe mama lui, 
plăti pentru înşelăciune cu durerea pe care i-o pricinuiră 
mâinile ei pe spatele i rănit când îl îmbrăţişa şi mângâia. 

Se mai duse şi pe şantierele navale de câteva ori. 
Forfota era constantă, iar palisada de lemn, ridicată pe 
faleză ca să o apere de valuri, când stătea în picioare, când 
dispărea, ca să se poată ajunge pe plajă. Bastaixos 
descărcau lemne şi cărau unelte. Marinari şi maiştri armau 
galere. Nici urmă de genovez. Nu îl văzu, nici pe el, nici pe 
alţii cărând bile în sus şi în jos. Poate că Domenico se 
întorsese în ţara lui. îl văzu însă, în depărtare, pe Juan 
Navarezul. Se priviră şi îşi zâmbiră. Hugo se îndreptă spre 
el. 

— Şi genovezul? îl întrebă el, după ce îl salută. 

— Şi-a recăpătat libertatea. 

Priviră spre mare, de parcă l-ar fi văzut în depărtare. 

Într-o zi, Andrés îl avertiză că în Raval se vorbea 
despre el. „Servitorul unui nobil”, îi răspunse lui Hugo 
când acesta îl întrebase despre cine era vorba. „E adevărat 
că l-ai rănit la cap?” Râseră când îi povesti, dar băiatul se 


3 


simţi ameninţat, aşa că evită acea zonă a Barcelonei. 
Prudenţa însă nu îi fu de prea mare ajutor. Deşi încercase 
să îi evite pe nobil şi pe slujitorul lui, care se perindau prin 
Raval, veniseră nobili şi servitori pe şantierele navale din 
Regomir. Hugo mai trăise asta şi în alte dăţi; ba chiar îl 
însoţise pe tatăl lui când se înrolase, aşa că nu se miră de 
evenimentele ce se derulară duminica următoare, după ce 
se anunţase că armada regală avea să plece la Morea. 

leşiră de la liturghia din Santa Maria de la Mar şi, în 
sunet de trompete, ajunse alaiul de la catedrală: regele şi 
locotenentul lui în Orient, vicontele de Rocaberti, 
episcopul şi ceilalţi parohi de la catedrală, cavaleri şi 
nobili, stindardele tuturor binecuvântate aşa cum se 
cuvine; consilierii oraşului, mai-marii, restul alaiului şi, în 
urma lor, oamenii din Barcelona, cărora li se alăturară 
credincioşii care ieşeau din Santa Maria. In timp ce 
heralzii strigau şi îi chemau pe oameni să se înroleze în 
armada regală, Hugo îl recunoscu pe Roger Puig, care 
mergea lângă unchiul lui, contele de Navarcles, în faţa 
nobililor. îl căută pe servitorul lui printre cei din alai şi îl 
recunoscu uşor, căci avea un bandaj peste faţă. Făcu tot 
posibilul ca mama lui să nu observe că tremura. 

— Aminteşte-ţi ce-ai promis, îi zise ea, ghicind greşit 
motivul pentru care fiul ei era neliniştit, înainte să se 
despartă de el şi să se întoarcă în casa mănuşarului. Să nu 
semnezi că te duci pe mare. 

Alaiul trecu de Santa Maria şi ajunse în piaţa ce se 
deschidea în faţa pieţei de peşte, pe plajă, lângă şantierele 
navale Regomir unde muncea Hugo, şi acolo, unde se afla 
deja o masă lungă acoperită cu o pânză stacojie, pe care 
era brodat blazonul regal cu fir de aur, însuşi regele îi 
chemă pe cetăţeni să se înroleze în armada lui. Mii de 
persoane roiau în jurul soldaţilor care îl protejau pe 
monarh şi pe nobili. Hugo se număra printre ei. Nu se 
temea că avea să fie descoperit în mulţime. Regele Juan îşi 
încheie discursul şi mulţimea de oameni se foi, neliniştită. 
Heralzii îl elogiară pe monarh, pe vicontele de Rocaberti, 

pe amiralul armadei şi pe căpitanii acestuia; îi aţâţau şi 
încurajau pe cetăţeni, pe arbaletrieri, vâslaşi şi pe ceilalţi 
soldaţi din Barcelona să împărtăşească gloria ce îi aştepta 
pe tărâmuri îndepărtate. Sunară din trompete, tobe şi 
dintr-un corn de vânătoare. Lumea deveni tot mai agitată, 
în timp ce suveranul şi nobilii îi priveau plini de sine. Din 
mii de gâtlejuri izbucni un sunet. 

— Trăiască regele Juan! strigă cineva. 

Hugo, stând pe vârfuri în mulţime, rămase atent, 
încordat. îl văzu pe regele Juan zâmbind din pricina 
potopului de aclamații şi ovaţii. 

Monarhului îi plăcea să îi privească. Ceru mai mult, 
iar supuşii lui nu îl dezamăgiră şi îl aclamară. La sfârşit, 
când soldaţii deja nu mai reuşeau să stăpânească 
mulţimea, regele întoarse mâna dreaptă spre miniştrii care 
îl însoțeau, iar unul dintre ei o umplu cu monede. Lui Hugo 
i se păru că aude cum lumea îşi ţine respiraţia în clipa de 
tăcere stârnită de ploaia de monede care se revărsă cu mii 
de licăriri peste capetele locuitorilor Barcelonei; tăcere ce 
se rupse odată cu izbucnirea de confuzie, dezordine şi 
luptă pentru a dobândi banii pe care îi azvârleau cu pumnii 
regele, vicontele de Rocaberti şi amiralul armadei, Hugo 
se aruncă şi el la pământ, aidoma celorlalţi bărbaţi şi 
femei. Căută, când nervos şi invidios pe strigătele de 
bucurie ale celor norocoşi, când orbit, cu ochii în soare, ca 
să vadă unde aveau să cadă noile monede pe care nu 
reuşea să le prindă. 

I se păru că vede una. Alergă de-a buşilea şi trecu 
peste o femeie grasă. Întinse mâna după ea, dar cineva, un 
băiat chel, robust şi agil i-o luă înainte... De unde se ivise? 
Hugo şovăi. Băiatul nici măcar nu se întoarse să îl 
privească şi, cu moneda în mână, plecă de-a buşilea, 
căutând o comoară şi mai mare. Hugo îl privi, dezamăgit. 
Semăna cu un câine; adulmeca şi mirosea aţâţat, fără să îi 
pese de lume. Vâna. Căuta banii de parcă ar fi urmărit o 
pradă; se împingea fără remuşcări; îi evita pe cei mai 
puternici; îşi împlânta picioarele în pământ... Picioarele? 

Alea erau sandalele lui! îl urmări. Fără să îi pese de ploaia 
de bani ce continua să stârnească certuri şi încăierări şi 
fără să ştie cum l-ar fi putut înfrunta. Era mai mare; 
sandalele îi erau foarte fixe, se vedea că pielea era întinsă. 
In plus, după o vreme, când regele şi alaiul lui se îndrepta 
deja spre palat, Câinelui chel i se alătură un grup de băieţi 
de toate vârstele. Hugo îl văzu pocnindu-l pe un băieţel 
care, după ce clătină din cap, îşi întinse palmele goale. Se 
îndepărtă discret. 

Enoriaşii se întorceau deja spre casă, mulţi dintre ei 
fericiţi. Unii povesteau, urlând şi gesticulând, cum se 
aleseseră cu monedele pe care le arătau cu mândrie. La 
masa de recrutare rămaseră doar funcţionarii şi o coadă 
de bărbaţi ce pretindeau că vor să se înroleze în armada 
regală şi îşi luau acum prima plată. Toţi trebuiau să aibă 
un chezaş și să jure pe evanghelii; apoi dădeau fuga să 
cheltuie banii. Unii dintre ei aveau să o regrete, dar îşi 
luaseră un angajament. Hugo urmări grupul de tineri de la 
o distanţă sigură. Nu îl miră să vadă că se îndreptau spre 
Raval. Simţi cum se naşte în el furia închipuindu-şi-i ca 
acum, în grup, râzând şi urlând, întrerupându-se unii pe 
alţii, bătându-şi joc de el, de cum îi furaseră sandalele fără 
ca el să se trezească. „Şi ceapa!...”, s-ar fi falit vreunul 
dintre ei, poate chiar Câinele chel. „L-au biciuit prin toată 
Barcelona”, şi-ar fi amintit un altul stârnind un potop de 
râsete la fel de iritante ca acela care îi rămăsese întipărit 
adânc în minte lângă poarta de la Boqueria, unde îi văzu 
râzând şi bătându-se unii pe alţii pe spate înainte să se 
despartă. Câinele chel urcă pe Rambla, însoţit de doi 
băieţi, unul dintre ei fiind cel căruia îi dăduse un ghiont. 
Intrară într-o casă de pe strada Tallers. În zona aceea se 
aflau atelierele de cărămizi şi locuiau măcelarii, lângă noul 
zid, la capătul Barcelonei. 

În ziua următoare, o zi de luni, Hugo se abătu dela o 
însărcinare pe care o primise în şantierele Regomir şi îl 
descoperi pe Câinele chel muncind alături de un bărbat 
imens în măcelăriile din afara porţii Boqueria, unde, pe 

mese simple, se vindeau carne de tap, purceluş și oaie, 
produse a căror vânzare era interzisă în interiorul oraşului. 
îl deranjă că sângele care picura de pe şorţul băiatului i-ar 
fi putut murdări sandalele... Râse cu reticenţă, fără să ştie 
ce să facă. Băiatul era cu un cap mai înalt decât el, era 
puternic şi insolent, şi poate chiar rău... Dar erau 
sandalele lui! Cu dinţii încleştaţi, se mai uită o dată la 
măcelărie, apoi se întoarse cu spatele la ea şi se amăgi 
singur cu scuza că îl aşteptau la bărci. 

Câteva zile la rând îl urmări şi-l spionă. Rutina 
muncii în atelierul din poarta Boqueria se întrerupea doar 
când Câinele chel şi tatăl lui mergeau la biserica Santa 
Maria del Pi, parohia cartierului, în spaţiul deschis dintre 
cimitir şi biserică, măcelarul se căţăra pe nişte picioroange 
şi umbla printre fiul lui şi prietenii acestuia, urmărindu-i şi 
urlând. Datorită spectatorilor care îl priveau pe bărbatul 
cocoţat pe picioroange, Hugo putu să se apropie fără să se 
teamă că ar putea fi recunoscut. Atunci află că tatăl 
Câinelui chel făcea pe uriaşul în timpul sărbătorii Corpus 
Christi şi obişnuia să se antreneze pentru asta. „În timpul 
procesiunii poartă veşminte lungi până la pământ”, îi 
explică o femeie. La sfârşit, de parcă ar fi fost un joc, 
Câinele chel şi prietenii lui se urcau pe picioroange şi 
încercau să îl imite pe măcelar, care râdea împreună cu 
ceilalţi de felul în care se împiedicau şi picau băieţii. Santa 
Maria del Pi şi o turlă pe jumătate construită, anexată 
bisericii, unde ţineau picioroangele, păreau a fi refugiul 
Câinelui chel şi al prietenilor lui buni, care, în zilele libere, 
după ce alergau prin Barcelona, se întâlneau în turla 
părăsită. Hugo îi spiona, ascuns într-unul dintre cimitire. 

Il chema Juan Amat. Era fiul unui măcelar din 
Boqueria. Şi da, era periculos. Aşa îl avertiză Andrés când 
Hugo nu îl mai urmări pentru că nu îi venea în minte un 
plan prin care să îşi recupereze sandalele şi se hotări să îi 
povestească totul ucenicului de călăfătuitor. 

— Nu este colţişor din Barcelona în care să nu fie 
cunoscut. Mai bine să nu te înfrunţi cu el, adăugă Andrés, 

dându-i de înţeles că nici măcar el, chiar dacă era mai 
mare, nu îndrăznea să o facă. 

— Cineva mi-a spus că nu trebuie să mă plec în faţa 
nimănui. 

Andres zâmbi larg, apoi îi răspunse: 

— Un sfat îndrăzneţ. Ţi-a zis şi cum să o faci? 

— Nu, recunoscu Hugo murmurând. 

Andres percepu stânjeneala din privirea lui Hugo 
înainte ca acesta să şi-o întoarcă spre bărci. 

— Păi, asta este important în viaţă: nimănui nu îi 
place să fie umilit sau să se supună; problema este să ştii 
cum să scapi de ele. Ai mare grijă cu Juan Amat! insistă el, 
la sfârşit. 

În timp ce privea marea în nopţile liniştite de 
primăvară, cu spatele sprijinit de una dintre bărcile trase 
pe plajă, Hugo se întrebă cum ar fi rezolvat stăpânul Arnau 
problema. Întrucât nu găsi un răspuns, se gândi să uite de 
toată treaba asta; la urma urmei, erau doar nişte 
sandalele... Sandalele lui! Fraza aceasta răsuna mereu în 
sinea lui, mai puternică decât varianta de-a renunţa. În 
plus, mai era treaba cu măgarul şi cu cepele; încă îl 
usturau rănile de pe spate. Toate brutele alea râseseră de 
el! 

Dar nu îndrăznea să se apropie de Câinele chel. 

Când veni luna mai, la mai bine de o lună de la 
înfiinţarea mesei de recrutare de lângă piaţa de peşte, 
printre mulţimea de oameni din Barcelona care se 
înghesuiseră din nou pe plajă, Hugo privi mulţumit 
plecarea armadei regale spre Morea. Ştia că, odată cu ea, 
sclipind datorită broderiilor argintii, pleca şi una dintre 
cele mai mari probleme ale lui. În seara dinainte, echipajul 
„salutase” galerele cu cântece şi salve şi acum, în timp ce 
se aliniau în sunetul vâslelor de-a lungul acelor tasques, 
bancurile de nisip periculoase care îngrădeau portul din 
Barcelona, iar cetăţenii strigau şi ovaţionau cele zece 
nave. Hugo nu se lăsă mai prejos. îl văzu pe Roger Puig 
străbătând trufaş podul de lemn de pe țărm, la construcţia 


3 


căruia ajutase chiar el, pentru ca veşmintele luxoase ale 
nobililor să nu se strice şi proprietarii lor să se îmbarce 
comod pe bărcile cu vâsle care aveau să îi ducă până la 
galere. Lângă Roger Puig, având grijă de bagajul lui, îl 
recunoscu pe servitorul cu petic peste ochiul drept. 

Incă se auzeau îmbărbătări, iar steagurile regelui şi 
vicontelui, împreună cu fanioanele căpitanilor şi cel al lui 
sunt Jordi colorau în continuare orizontul, când o galeră 
mică, de şaisprezece bănci, cu un fanion mallorguin ajunse 
în port. Luntraşi şi bastaixos uitară de armadă şi se 
pregătiră să întâmpine încă una din bărcile care, începând 
de atunci, aveau să andocheze în Barcelona, ca parte din 
traficul maritim care îmbogăţea oraşul şi pe negustorii lui. 

Hugo se apropie de bastaixos; ştia că era bine primit 
şi mereu îi răsplăteau ajutorul într-un fel sau altul. Nu 
putea descărca mărfuri căci frăţia nu îl lăsa, dar putea să 
alerge încolo şi încoace şi să ducă mesaje mai-marilor şi 
negustorilor. În orice caz, îi plăcea să cutreiere printre 
grupurile de personaje care, de pe plajă, controlau 
descărcarea bărcilor. Santa Felipa, aşa auzi Hugo că îi 
ziceau micii galere, şi apoi adăugau, surescitaţi, că fusese 
atacată de nişte corsari algerieni. 

— Mult mai mare, bineînţeles, afirmă unul dintre 
negustori despre vasul corsarilor. Hugo se apropie cât 
putu de tare, cu ochii-i larg deschişi plini de curiozitate. 
Cum adică în ce fel am reuşit să scăpăm? Cu agilitate şi 
armament bun. Şaisprezece bănci ne-au oferit o capacitate 
de reacţie şi manevră care le lipseşte vaselor mari, plus 
câteva ghiulele de tun care au nimerit puntea corsarilor şi 
o ploaie sigură de săgeți cu care am respins confruntarea. 
Agilitate, iuţeală şi armament bun, toate acestea fac ca o 
ambarcaţiune mică să poată lupta şi înfrânge una mai 
mare, zise negustorul. 

Hugo se întrebă dacă ar fi fost în stare să fie mai agil 
şi mai rapid decât Câinele chel. Ideea aceasta îl chinui 
toată ziua. Şi-l aminti pe Juan Amat adulmecând monedele 
şi evitând oamenii. Era foarte rapid şi foarte agil! De 

asemenea, trebuia să aibă şi armament bun, aşa zisese 
negustorul. Armament bun... 

Chiar în noaptea aceea, când dădu să fluiere pe lângă 
zidul şantierelor care îngrădea curtea interioară mare, îi 
auzi pe câini alergând şi scâncind de partea cealaltă. îl 
simţiseră deja. Fluieră oricum şi se căţără pe zid, apoi sări 
în curtea interioară. Se jucă o vreme cu animalele, pe care 
nu le mai văzuse de ceva vreme. Câinii adulmecară şi 
începutul acela de tristeţe, aşa că se aruncară pe Hugo, 
care se lăsă lins cu drag; după care îl urmară până în 
depozitul în careţ ineau armele. 

Hugo aşteptă până când ochii i se obişnuiră cu 
întunericul, întrerupt doar de licăririle unei torţe aprinse 
de pe peretele curţii interioare. Işi amintea încăperea mult 
mai plină; era limpede că armada regală pusese stăpânire 
pe o mare parte din arsenal. Chiar şi aşa, lumina 
tremurătoare a torţei se răsfrângea în lamele ascuţite ale 
toporiştilor. Asta căuta! Şi erau o grămadă pe o masă. Se 
apropie şi îşi trecu degetele peste ele. Unul dintre câini 
gemu, de parcă l-ar fi avertizat. 

— Taci! îl mustră Hugo. Nu înţelegi. Am nevoie de ea, 
ca să îmi recuperez sandalele. 

Apucă o toporişcă, pe aceea care i se păru a fi cea 
mai mică. Nu şi le amintea aşa de grele, poate pentru că, 
atunci când intra în depozit, doar visa la lupte navale 
imaginare, iar acum... chiar avea să o folosească. 

Câinii erau în continuare agitaţi, iar Hugo le porunci 
să tacă. Amândoi îl ascultară, iar el mişcă iute toporişca. 
Lama despică văzduhul şi şuieră, într-o luptă închipuită. 

Hugo ştia că Juan Amat se trezea în zori şi se ducea 
la taraba cu carne din Boqueria, unde spăla şi pregătea 
cuţitele şi celelalte ustensile, aşteptându-l pe tatăl lui. Mai 
ştia şi că l-ar fi putut ataca şi să îşi recupereze sandalele în 
timp ce acesta străbătea singur drumul de la strada Tallers 
până la poarta Boqueria, aşa că se îndreptă într-acolo. 
Tremură în semiîntunericul ce vestea răsăritul. Deşi nu îi 
auzi paşii, simţi că se îndrepta spre el. 


— Dă-mi înapoi sandalele, hoţ ticălos ce eşti! ţipă el 
ieşindu-i în cale. 

Îi porunci dintr-o suflare, aşa cum repetase toată 
noaptea. Şi totuşi nu îşi dădu seama de timbrul vocii lui: 
ascuţit, înspăimântat. 

— Băiatul cu cepele! Câinele chel pufni în râs după 
ce-şi veni în fire. Vrei să călăreşti din nou pe măgar? îl 
batjocori el. Şi cum ai de gând să îmi iei sandalele, 
piticotule? 

Juan Amat ridică braţul şi dădu să îl lovească pe 
Hugo. Nu reuşi să o facă, pentru că toporişca străluci 
amenințătoare în mâna dreaptă a flăcăului. Fiul 
măcelarului făcu un pas în spate şi evaluă situaţia, dar 
Hugo plănuise totul: ştiuse că avea să se îndepărteze de 
el... Ceea ce şi făcea... I se aruncă pe picioare. Nu putea 
nici să îl lase să îi imobilizeze braţul; dacă reuşea să o 
facă, ar fi rezistat doar câteva clipe. Câinele chel căzu la 
pământ şi încercă să se zvârcolească, dar până să încerce 
el să se ridice în şezut, Hugo îi apăsa deja muchia lamei 
toporiştii pe testicule. 

— Te castrez! urlă el. 

Juan Amat încremeni. 

— lar eu am să te omor, îl ameninţă acesta oricum. 
Când n-o să mai ai... 

Hugo apăsă mai tare. Băiatul tăcu. 

— Pune-ţi mâinile după cap! Acum! 

Apăsă din nou toporişca, de data aceasta cu vârful 
muchiei. Câinele chel mârâi şi se supuse. 

— Şi acum îndoaie genunchiul stâng. 

Apăsă şi mai tare pe testicule în timp ce se străduia, 
cu o singură mână, să desfacă şnururile de piele, mai întâi 
de la o sanda, apoi de la cealaltă. Urma partea cea mai 
grea. Nu se gândi de două ori: îl lovi cu forţă pe Juan Amat 
cu vârful mânerului de lemn al toporiştii peste degetele de 
la piciorul stâng, sări în picioare şi o luă la fugă, în timp ce 
acesta urla de durere. 

— Am să te găsesc! îl auzi strigând în spatele lui, deja 

departe. Am să te omor! Am să te... 

Le-au ascuns câinii care păzesc şantierele navale... îţi 
închipui? De parcă ar fi fost un joc, fu explicaţia pe care i-o 
dădu pe neaşteptate surorii lui după ce aceasta arătase 
spre sandalele lui, pe când se îngrămădeau pe acoperişul 
plan al casei din interiorul mănăstirii din Jonqueres, sub un 
cer senin şi înstelat. 

Arsenda îşi lăsă capul pe spate şi zâmbi. Nu mai 
râdea ca înainte. Părea... părea să fi crescut. Se maturiza 
tot mai mult pe zi ce trecea. Lui Hugo i se părea serioasă 
şi distantă. 

— Vrei să nu mai vin să te văd? 

Arsenda continuă să zâmbească, dar numai cu 
jumătate de gură. 

— Nu mai spune prostii! îi răspunse ea cu o voce 
blândă. Mama şi cu tine... Ei bine! Tu vei fi mereu 
persoana pe care o iubesc cel mai mult... pe lumea asta. 

— Pe lumea asta? întrebă el ca şi cum ar fi fost o 
glumă. 

— Nu te poţi întrece cu Dumnezeu, Hugo. 

Nu putu să se întreacă nici cu un dogar din Sitges 
care îi fură mama. 

— Trebuie să înţelegi, Hugo, încercă să îi explice 
Antonina în duminica următoare, neliniştită din pricina 
palorii de pe chipul fiului ei când îi dădu vestea că avea să 
se recăsătorească. Amândoi aveţi deja viaţa voastră, 
Arsenda la mănăstire, iar tu pe şantiere... cu un viitor 
promiţător. Încă sunt tânără... Antonina vorbea întrerupt. 
Totul s-a aranjat prin parohul de la Santa Maria. El ştia... 
cunoştea... în fine... Mi-a obţinut o zestre! Dintr-acelea pe 
care le lasă bogății prin testament pentru ca femeile 
amărâte ca mine să se poată căsători. Nu va trebui să-ţi 
mai faci griji pentru mine. Ascultă-mă, îl cheamă Ferran, 
ştii? Şi e un bărbat bun. E văduv şi locuieşte în Sitges cu 
doi copii mici care... 

Antonina se opri. Hugo se împletici. Reuşi să îl prindă 
înainte să se prăbuşească. îl simţi rece şi îl întinse pe jos. 


— Fiule! strigă ea în timp ce îl plesnea peste obraji. 

Mulţi dintre credincioşii care ieşeau de la liturghie se 
învălmăşiră în jurul lui, dar îşi văzură de drum imediat ce 
Hugo răspunse şi se ridică în şezut. 

— Hugo! Antonina răsuflă uşurată. Nu... 

— Sitges? o întrerupse el. 

Nu auzise niciodată vorbindu-se despre Sitges. 

— E un orăşel de pe coastă care... 

— Nu ne vom putea vedea. 

— Vom face în aşa fel încât să ne vedem, îţi promit. 

— Cum? Cât de departe e? 

— La şase leghe. 

Hugo gemu. 

— Îţi promit că ne vom vedea. 

— Nu... 

Hugo tăcu. „Nu promite, mamă”, avusese de gând să- 
i spună. „I-ai lăsa pe micuţii ăia doi ca să faci şase leghe? 
Noul tău soţ n-o să-ţi dea voie”. O văzu plângând. 

— Îţi promit, fiule, se bâlbâi Antonina. 

Dumnezeu îi luase sora şi un dogar din Sitges îi luase 
mama, se gândi băiatul după ce scăpă de îmbrăţişările şi 
lacrimile Antoninei şi plecă din piaţa Santa Maria. Femeia 
nu încercă să îl oprească şi îl privi îndepărtându-se, 
conştientă că probabil nu aveau să se mai vadă vreodată. 
Simţi cum i se strânge gâtlejul şi nu reuşi să îşi ia rămas- 
bun, ci ridică doar sfios o mână pe care el nu o văzu. 

„Dacă i-aş fi mărturisit că nu mai lucram pe şantiere, 
că acel viitor promiţător nu mai există”... se învinui Hugo 
după ce se îndepărtă mult de Santa Maria, rătăcind printre 
bărci. Poate că atunci ar fi rămas în continuare servitoare 
în casa mănuşarului. Măcar aşa nu l-ar fi înlocuit cu 
pruncii dogarului. 

Şi el avea să găsească o persoană pe care să o 
iubească fără să fie obligat să se ia la întrecere cu 
Dumnezeu, întrucât până şi Andrés era bănuitor şi se 
îndepărtase în mod ostentativ de el de când îl văzuse 
încălţat cu sandalele lui din piele. Nu îi dăduse prilejul de 

a-i povesti cum le recuperase: ridicase o palmă în aer şi 
clătinase din cap, de parcă ar fi fost deja osândit, şi îl 
alungase, deşi Hugo se dusese la el, mândru, ca să îi 
povestească fapta. 

Semnul de rău augur silențios al lui Andrés se 
concretiză în viaţa de zi cu zi a lui Hugo, care era convins 
că era urmărit, spionat. Câinele chel nu avea să uite de el. 
O dată i se păru că îl vede pe băiatul pe care îl pălmuise 
Juan Amat. Hugo încetini; coti pe strada Mar, se duse în 
piaţa Blat şi încercă să se piardă în mulţimea care 
cumpăra grâne. Privi în jur, nu era sigur dacă era vorba 
sau nu despre acelaşi băiat. I se părea. Câinele chel îl 
avertizase: „Te voi găsi”. Trupul i se acoperi cu o sudoare 
rece şi o rupse la fugă. Se întoarse la şantierele Regomir 
fără să îşi îndeplinească însărcinarea primită şi bolborosi o 
scuză ciudată. 

„Te voi găsi...” Amenințarea aceasta îi înţepa mintea 
ca un ghimpe şi îi schimbă visele în coşmaruri. Dormea 
într-o barcă pe care o demontau ca să se folosească de 
lemn; acolo apuca iarăşi toporişca pe care o ţinea ascunsă 
între două scânduri şi se culca ţinând-o strâns în mână. 
Obosit şi abătut, îngrijorat, dădea greş în treburile pe care 
le avea de făcut. Ba chiar fu pe punctul de-a distruge un lot 
de catran pentru că nu trase cu îndeajuns patos de pe foc 
oala în care acesta fierbea la un loc cu seul. Întârzia mai 
mult ca de obicei în îndeplinirea sarcinilor, mereu atent la 
umbrele, paşii, alergăturile şi privirile răutăcioase din 
spatele lui. Fu certat, şi pe bună dreptate. Războiul îl 
eliberase de Roger Puig şi de servitorul lui, dar Câinele 
chel nu avea să plece odată cu armada; în plus, avea 
propria-i armată: grupul acela de băieţi care îl ascultau şi 
pe care, Hugo nu se îndoia câtuşi de puţin de aceasta, îi 
trimisese pe străzile Barcelonei ca să îl caute. 

— Dumnezeule mare! 

Poate că aşa începu totul: cu exclamaţiile furioase ale 
unui mestre daixa care încerca să explice ghinionul pe 
care îl aducea prin faptul că, în timp ce îl ajuta, Hugo 

scăpă câteva cuie în nisipul de pe plajă. Băiatul dădu să le 
curețe, dar mestre îi interzise. 

— Aruncă-le! Dumnezeule mare! Dumnezeule mare! 
Bărbatul îşi făcu cruce frenetic, de mai multe ori. Nu 
putem folosi cuiele alea la barca mea! Sunt blestemate! 

Era un bărbat dificil, bădăran şi ciudat, dar nimeni 
nu avea să contrazică afirmaţia de rău augur a unui 
maistru. Cei care lucrau în apropierea lor şi fuseseră 
martori la scenă îşi ascunseră privirea. Ce motiv ar fi avut 
să se certe cu el? Până şi regii şi cei religioşi credeau în 
superstiții, în astre, vrăji, demoni, vrăjitoare şi magie! Cu 
siguranţă că mulţi dintre ei se gândiră că barca ar fi putut 
naufragia; nu ar fi fost nici prima, nici ultima şi, de s-ar fi 
întâmplat aşa, cine ar fi negat atunci că a fost din pricina 
cuielor? Hugo rămase cu ele în mână, în timp ce maistrul îl 
reclamă cu urlete ofițerului lui, care îl înlocui pe băiat 
ridicând imperceptibil din umeri. 

_ Hugo nu află niciodată dacă barca naufragiase sau 
nu. In schimb, cea care sigur naufragie fu reputaţia lui, 
căci, la scurt timp după aceea, un tâmplar puse pe seama 
lui putrezirea unui cadru. Bărbatul o făcuse fără să se 
gândească, aproape fără voie, ca un comentariu de la care 
s-ar fi putut abţine, dar care fu auzit. „Să fie oare de la 
băiat?”, se întrebă el cu voce tare. Începură să îi interzică 
să se apropie de bărcile în curs de construire. Unii, ca 
Andres şi Bernardo, o făceau cu o oarecare compasiune; 
alţii fără milă: 

— Pleacă de-aici, demonule! ajunse să îi strige un 
vâslaş. 

Hugo putu să doarmă în continuare în ambarcaţiunea 
pe jumătate demontată; deja nimeni nu mai voia lemnul 
acela. Nava aflată în paragină îi deveni refugiu, căci nu 
îndrăznea nici să se plimbe prin Barcelona, ca să nu dea de 
Câinele chel sau de oamenii lui. Bea apă dintr-o fântână 
din Voltes del Vimanaba, iar cineva - Andres, credea el - în 
pofida tuturor lucrurilor care se petreceau, îi lăsa din când 
în când nişte mâncare în barcă. 


Nu îşi mai vedea mama duminica în Santa Marfa; 
dogarul o luase cu el. Ingenunche pe dalele de piatră, 
simțindu-se mic în faţa maiestuozităţii templului, se rugă 
Fecioarei şi o imploră să-l ajute. Ce rău săvârşise, ce păcat 
comisese de se purtau cu el de parcă ar fi fost un demon? 
De ce îl ţinea departe de mama lui? Fecioara nu îi zâmbi 
însă lui Hugo, contrar spuselor stăpânului Arnau, şi 
rămase inaccesibilă, deasupra credincioşilor. Arsenda fu 
aceea care îi arătă calea pe care trebuia să o apuce când îi 
vorbi despre minunăţiile lucrurilor divine şi cereşti şi îl 
întrebă dacă se purtase cum trebuie. El nu îşi mărturisi 
secretele în timp ce sora lui îl instruia asemenea 
călugăriţelor din mănăstire, îndemnându-l să se poarte ca 
un bun creştin. „Păcate de mândrie?” îl întreba copila. „De 
aroganță sau alte vicii?” El negă, dar... Cum să-ţi închipui 
că un ticălos, un cerşetor, după spusele vicontelui, ar fi fost 
în stare să nu se încline în faţa nimănui? 

La asta se gândea din nou în zori de zi, lângă strada 
Tallers, iarăşi desculţ, ţinând sandalele în mână, când îl 
văzu pe Câinele chel apropiindu-se. Scăpase de a fi 
întemnițat în castelul Navarcles, dar norocul i se 
schimbase din pricina sandalelor ălora: îi fuseseră furate, 
apoi fusese denunţat şi escobat, iar acum îl urmăreau şi nu 
putea dormi. Se purtau cu el de parcă ar fi fost un demon, 
şi până şi mama lui îl părăsise. 

Îi azvârli sandalele Câinelui chel. 

Juan Amat se opri mirat, până ce reuşi să desluşească 
ce anume căzuse în faţa lui, apoi încercă să îşi dea seama 
de ce şi cine le aruncase. 

— Suntem pe pace, spuse Hugo. 

Nu trebui să ridice vocea. Cuvintele lui răsunară în 
tăcere. Se afla pe o străduţă lăturalnică, pregătit să o ia la 
fugă dacă fiul măcelarului îl ataca. 

Trecură câteva clipe. 

— Ba nu, îi răspunse băiatul, care apucă sandalele şi 
i le înapoie stăpânului lor. Nu mă interesează sandalele, 
vreau toporişca. 


Hugo se gândi. 

— Dacă ţi-o aduc, zise el în cele din urmă, facem 
pace? 

— Da. 

— Juri? 

— Jur, afirmă solemn Juan Amat. 

— O să ţi-o aduc. 

Hugo şovăi înainte să îşi recupereze sandalele. 
Câinele chel nu se mişcă. Răsuflă adânc şi se aplecă după 
ele. Celălalt băiat rămase tăcut. Hugo nu vru să 
zăbovească şi îi întoarse spatele, desculţ, silindu-se să nu o 
ia la fugă. 

Nu îi luă mult ca să îi aducă toporişca. Din cine ştie 
ce motiv, vru să se apropie de el, să i-o ofere. Era sub 
jurământ. Câinele chel mângâie lama micii toporişti. 

— De unde o ai? 

— A fost a tatălui meu, minţi Hugo. 

— A fost? A murit? 

— Da. 

— Şi chiar dacă a fost a tatălui tău, renunţi la ea? 

— Într-o zi mi-o vei da înapoi. 

Chiar şi el fu surprins de răspunsul lui şi nu pricepea 
de unde atâta provocare. 

— Înfiptă în piept! urlă Juan Amat şi ridică toporişca. 

Hugo avu timp doar să se strângă şi să îşi protejeze 
capul cu braţele. Deschise din nou ochii când auzi râsul 
ticălosului; nu îl ameninţa. 

— Azi am glumit, îi zise el şi râse aspru. Dar nu 
încerca să profiţi de jurământul meu. Dacă de acum înainte 
mă superi, rupem pacea. 

Hugo privea marea. În nopţile de vară, sub luna 
strălucitoare, devenea o mantie imensă, ondulată, ce 
strălucea odată cu unduirea blândă a valurilor. Trecuseră 
aproape două luni de când făcuse pace cu Câinele chel. Se 
plimba prin Barcelona fără grijă şi dormea în pace, deşi de 
fiecare dată tot mai puţin protejat de când un preot îşi 
făcuse apariţia pe plajă şi invocase Sfânta Treime. 


Preotul se rugă ca fiecare loc pe care avea să cadă 
apa sfinţită cu care stropea să fie curăţat de impurități, 
pericole, demoni şi duhuri rele. Stropi şi barca în care se 
refugia Hugo. Proprietarii nu aveau să lase ca lemnul acela 
să se irosească. 

— Binecuvântează-mă, părinte! îl rugă Hugo când 
pricepu despre ce era vorba. 

Preotul îi întrebă din priviri pe maiştrii care îi 
reclamaseră prezenţa şi îl udă cu agheasmă şi pe băiat. 

Reuşise să se elibereze de Roger Puig, de Câinele 
chel şi până şi de starea lui demonică, dar pe şantierele 
navale oamenii continuau să nu se mai bazeze pe el. 

— E mai bine aşa pentru tine, îi spuse Andres, cu 
care se împăcase după ce îi povestise cum făcuse pace cu 
Juan Amat. Te-ar învinui pentru orice nenorocire care are 
loc şi ai deveni din nou un demon. Şi se ştie cum încep 
astfel de lucruri, dar niciodată cum se sfârşesc. 

— Şi tu ai crezut că sunt un demon? îl întrebă Hugo 
pe neaşteptate. 

Andres şovăi. 

— Nu, răspunse el într-un final, însă fără prea mare 
convingere. Uite ce e! zise el, când Hugo dădu să plângă. 
Îţi propun ceva... 

În noaptea aceea, stând jos pe țărm, în faţa mării 
liniştitoare, aproape hipnotizantă, băiatul se forţă să nu se 
scarpine, deşi îl mânca din cap până în picioare. Îndură 
senzaţia de arsură ce i-o stârni scalda lungă în apa sărată 
ca să îşi vindece rănile ce începeau deja să se usuce şi să 
se cicatrizeze. Se gândi atunci la propunerea lui Andres: să 
lucreze cu un cunoscut de-al tatălui lui, un bărbat pe nume 
Anselm, pe care îl plăteau ca să ducă pisici în clădirile, 
casele, capelele, bisericile sau mănăstirile pline de 
şobolani. 

Anselm se potrivea imaginii pe care şi-o formase 
Hugo despre el înainte să îl cunoască, întrucât era un tip 
zvelt, neîncrezător, evaziv şi viclean, întocmai ca felinele 
cu care lucra. Crescătorul de pisici îi da să mănânce, iar el 

îl ajuta să le prindă; să le ţină flămânde; să le antreneze cu 
animale mici; să le dea drumul şi să le aţâţe împotriva 
şobolanilor, uneori la fel de mari şi de puternici ca felinele; 
să strângă pisicile după ce îşi făceau treaba sau să le 
omoare dacă se dovedea că erau prea rănite după lupta cu 
rozătoarele, încăierările acelea în care Hugo aproape că 
nu reuşea să îşi dea seama ce se întâmpla în învălmăşeala 
de păr, gheare, dinţi şi colţi care alergau, se încâlceau şi se 
învârteau cu o viteză ameţitoare. Inarmat cu un băț 
zdravăn în caz că îl atacau, urmărea îngrozit înfruntările 
cu pricina, iar părul i se ridica măciucă la strigătele unora 
dintre ele şi forăitul altora, care i se păreau mai 
înspăimântătoare ca strigătele şi vaietele infernale cu care 
îi îngrozeau preoţii. 

— Hugo? 

Băiatul îşi întoarse privirea, apoi ridică ochii şi 
descoperi lângă el un tânăr slab care i se păru necunoscut, 
cu atât mai mult în lumina lunii. 

— Ce-ai păţit la faţă? întrebă nou-sositul chiar înainte 
să se prezinte. 

— Nu am noroc cu pisicile. 

Băiatul se aşeză pe țărm, lângă el. Hugo îi privi 
straiele: păreau de bună calitate. 

— Unde sunt pisicile? 

— Nu sunt ale mele, lucrez cu ele. 

— Şi te gândeşti să continui? 

— Dacă nu cumva îmi oferi altceva de făcut... 

— Îmi pare rău. Nu am ce. Dacă aş fi avut, ţie ţi-aş fi 
oferit. Fără îndoială. Nu am nici bani. Dacă aş fi avut... 

Hugo îl privi mirat, iar băiatul continuă: 

— Mă numesc Bernat Estanyol, sunt fiul lui Arnau. 
Zâmbiră amândoi, de parcă ar fi aşteptat momentul acesta. 
Mama mi-a povestit cum l-ai apărat pe... 

Hugo îl întrerupse cu un semn din mână. 

— Ce mai face doamna Mar? 

— Işi doreşte moartea. 

— Îmi pare rău să aud asta. 


— Îţi voi fi mereu dator. 

— El mi-a dăruit... 

De ce i se punea un nod în gât? Trecuseră deja 
câteva luni de la moartea stăpânului Arnau. Făcu semn 
spre sandalele care se aflau pe nisip, lângă el. 

— Doar nu vei vrea să compari nişte sandale cu a-ţi 
risca viaţa ca să aperi o persoană?! 

— Tatăl tău m-a iubit. S-a purtat frumos cu mine. 

— Ştiu. 

Bernat aflase despre execuţia tatălui său în timpul 
escalei pe care o făcuseră în Messina, în Sicilia, în timp ce 
se întorceau din Alexandria şi după ce se opriseră în 
porturile din Rodas şi Siracuza. Consulul catalan stabilit în 
Messina îl înştiinţă despre situaţie pe stăpânul navei, pe 
asociaţii acestuia şi pe ceilalţi negustori care se întorceau 
spre Barcelona cu o încărcătură considerabilă de 
condimente: piper, ghimbir, tămâie şi scorţişoară, pe lângă 
monede şi mătăsuri de Damasc. Aflat încă pe punte, Bernat 
nu reuşi să păstreze niciuna dintre hârtiile care fuseseră 
trimise către toate consulatele catalane de peste ocean ca 
să execute ordinul regal de a rechiziţiona bunurile lui 
Arnau Estanyol. 

—  Trădător? insistă el să întrebe cu o voce 
tremurătoare. 

Consulul doar încuviinţă. Nu ştia prea multe. 

— Şi l-au executat? Sunteţi sigur că aşa s-a 
întâmplat? 

— Aşa mi-a zis trezorierul care a urcat pe barcă 
aducând hârtiile. I-au tăiat... 

— Unde este bărbatul? 

— A plecat demult. 

Bernat îl privi pe consul în timp ce se pregătea să ia 
în posesie, în numele regelui, atât mărfurile care erau 
proprietatea tatălui său, cât şi partea din navă pe care o 
deţinea. Se certară, dar nu privitor la bunurile lui Arnau, 
cât din pricina banilor pe care Bernat îi avea la el. Tânărul 
îi considera ca fiind ai lui; consulul susţinea că, întrucât 

avea doar şaisprezece ani, toţi banii lui îi aparţineau 
tatălui acestuia. Deşi resemnat şi tulburat, Bernat se luptă 
pentru ei, întrucât urma să aibă nevoie de ei ca să se 
deplaseze cu bărci mai rapide; cea pe care tocmai o 
rechiziţionase regele încă mai avea de oprit în Palermo, 
Căller şi Mallorca, înainte să ajungă în Barcelona. Câştigă 
Bernat, chiar dacă nu pentru că l-ar fi convins pe consul, 
cât din pricina presiunii pe care o puseseră asupra 
acestuia ceilalţi negustori, care l-au ajutat ulterior pe tânăr 
să îşi organizeze călătoria: au angajat un vas de pescuit 
care naviga de-a lungul coastei până la Palermo, unde l-au 
asigurat că avea să găsească vreo navă ce se îndrepta spre 
Barcelona. 

Cu toate acestea, plângerile, afecțiunea şi sprijinul 
dispărură imediat ce Bernat le ceru o misivă de prezentare 
pentru stăpânii bărcilor pe care se presupunea că avea să 
le găsească în Palermo. Nimeni nu avea să semneze o 
hârtie de recomandare pentru fiul unui trădător. De 
aceeaşi atitudine se lovi şi o lună şi jumătate mai târziu, în 
Barcelona, unde puţinele uşi care i se deschiseseră 
fuseseră pentru a-i cere, a-l ruga şi implora să nu îi pună 
într-o astfel de poziţie, ca de dragul amintirii tatălui său, 
pe care îl apreciaseră atât de mult, să le ceară să îi 
înfrunte pe cei puternici. 

La cei şaisprezece ani ai lui, Bernat era un tânăr 
instruit: ştia să citească şi să scrie, stăpânea latina şi în 
Alexandria începuse să se descurce în arabă. Ştia şi 
matematică şi contabilitate şi cunoştea la perfecţie legile, 
regulile şi obiceiurile din comerţ. Chiar şi aşa, nimeni nu îl 
angajă. 

„De muncă? l-am dat deja suficienţi bani mamei 
tale”, îi răspunsese Francesc Boixados, ultimul partener al 
tatălui său. „Cine crezi că a întreţinut-o până acum, 
bastaixos cu care locuieşte? Şi, din câte văd, adăugase el, 
aruncându-i o privire ursuză lui Bernat, va trebui să o fac 
şi în continuare”. 

Băiatul îi mulţumise pentru ajutorul acordat mamei 

lui şi promisese să i-l răsplătească. Mama lui îi mărturisi: 

— Nu avem nimic, Bernat. Absolut nimic. Mar flutură 
cu frenezie din mâini, de parcă aşa ar fi putut explica mai 
bine că nu aveau nicio resursă. Dacă nu ar fi fost Francesc, 
nu ştiu din ce aş fi trăit. 

Bernat o îmbrăţişă, ca să îi fie alături în timp ce ea 
plângea şi ca să sufere din pricina suspinelor cu care îşi 
chema moartea. Regretă că cheltuise tot ce avusese pe 
drumul de întoarcere spre Barcelona; plătise fără să se 
târguiască, dorindu-şi doar să ajungă cât mai curând 
posibil. Era sigur: în Barcelona nu îi mai rămânea nimic; 
nu aveau nimic. Regele confiscase toate bunurile familiei 
Estanyol. Înainte ca Mar să se poată mişca, o armată de 
soldaţi şi scribi luaseră cu asalt casa şi dependinţele lui 
Arnau. Rechiziţionaseră bunurile mobile, bijuteriile şi 
banii, puseseră stăpânire pe proprietăţile imobiliare şi 
cercetaseră registrele contabile ca să găsească şi ultimul 
bănuţ pe care l-ar fi putut deţine, atât în Barcelona, cât şi 
în oricare dintre pieţele mediteraneene. 

— Putem apela mereu la Jucef... încercă Bernat să îşi 
încurajeze mama, menţionându-l pe evreul pe care Arnau îl 
salvase pe când fusese copil, în timpul atacului asupra 
cartierului evreiesc din Barcelona, în vremea marii ciume. 

— Jucef m-a căutat, da, îi explică Mar trăgându-şi de 
mai multe ori nasul, rămânând în braţele fiului ei. Şi mi-a 
trimis oferta lui de ajutor. E om bun, Jucef. l-am respins 
oferta. Ştii bine că tatăl tău nu voia să ne asociem din nou 
cu evreii şi să îi permitem Inchiziției să ne persecute din 
nou. Şi pe noi, şi pe ei. Toți am avea de pierdut. Uită de 
evrei, fiule! 

Bernat uită de ei, dar nu reuşi să o uite pe Elisenda. 
Lăsase să treacă mai multe zile înainte să îşi înfrunte 
teama că acea copilă blondă şi zâmbitoare, care îi jurase 
că avea să îl aştepte până când se întoarce din călătoria lui 
în Orient, avea să îl respingă. Îşi zise că se întorcea din 
Alexandria un paria, repudiat, sărac şi nenorocit. Chiar şi 
aşa, se duse să o vadă; trebuia să încerce. O sclavă 

musulmană simplă îl primi în casa Elisendei şi, spre 
batjocura lui, tot ea îl îmbrânci afară. Râsetele care se 
auziră din locuinţă îl chinuiră zile la rândul. 

Nu avu mai mult noroc nici cu cei pe care îi numea 
prietenii lui. Da, dădu şi peste câte unul mai îndrăzneţ, 
care mai apoi îl persecută şi-l atacă pe stradă; Pedro, de 
exemplu. „Vreau să îţi fiu în continuare prieten”, îl asigură 
acesta, „dar...” 

Bernat nu insistă. 

Îi povestea toate acestea lui Hugo, iar ucenicul 
crescătorului de pisici, ca să rupă tăcerea ce dădea să se 
aştearnă când Bernat termină de povestit, îi spuse ironic: 

— Păi, dacă vrei să vii cu mine la pisici... 

Deşi era vară, noaptea pe ţărmul mării era răcoroasă. 
Luna străbătuse deja cerul în timp ce Bernat vorbise şi 
Hugo ascultase. 

— i s-a zis vreodată că eşti cam insolent? îl mustră 
Bernat, mai în glumă, mai în serios. Câţi ani ai?... 
Treisprezece? 

— Doisprezece... cred. 

— lacătă. 

— Deci ce vei face? 

— Ce voi face? Am de gând să îl ucid pe contele de 
Navarcles. Şi pe rege, dacă prind prilejul. Îmi voi răzbuna 
tatăl! 

Valurile parcă se înteţiră după ce Bernat îşi rostise 
tărăgănat ameninţarea. 

Hugo se îndoia că Bernat, atât de tânăr şi de 
slăbănog, l-ar fi putut omori pe căpitanul general al 
Cataloniei, care avea soldaţi şi arme... 

— Cum ai de gând s-o faci? 

— Trag foarte bine cu arbaleta. Tatăl meu... Tatăl 
meu m-a învăţat s-o folosesc. La ultimul turneu, de San 
Juan, am terminat pe un loc excelent. Mi-a promis că mă 
învaţă să folosesc şi cuțitul. Avea unul pe care îl câştigase 
în... 

Vocea i se sparse. 


— Nu poţi să te plimbi prin Barcelona înarmat cu o 
arbaletă, îl avertiză Hugo. 

— Trebuie doar să aştept ca ticălosul acela nemernic 
să iasă din palat ca să meargă la liturghie într-o duminică 
sau din orice alt motiv, bombăni Bernat, dispreţuind 
avertismentul lui Hugo. 

— Nu trebuie să te plimbi prin oraş înarmat, insistă 
băiatul. 

— E cea mai mică problemă a mea, băiete. Mai întâi 
trebuie să fac rost de o arbaletă şi de nişte săgeți. Şi să am 
încredere că acela care mi le rostuieşte nu îşi închipuie 
pentru ce le vreau şi că nu mă va denunța. 

Hugo aşteptă preţ de câteva clipe. Apoi îl privi 
neobrăzat pe Bernat şi i se păru chiar şi mai slab. Un om 
de litere ca el nu avea de unde să ştie cum să mânuiască o 
arbaletă. 

— La ce te uiţi? păru să se supere Bernat. 

Hugo îşi întoarse privirea spre mare şi se pierdu în 
apele ei, încă întunecoase. „Dacă el zice că poate „cedă el. 
Şi-l aminti pe stăpânul Arnau, dragostea lui... îi ajutase 
familia. Imaginea lui Roger Puig şi bătaia cu care se 
alesese în faţa eşafodului îi alungară îndoielile. Stăpânul 
Arnau merita să fie răzbunat. 

— Pot să îţi fac rost de cea mai bună arbaletă din 
Barcelona, se oferi el. Şi de săgeți bune, adăugă el. Şi voi 
păstra secretul privitor la ce ai de gând să faci. 

— Ai putea tu? 

— Ţi-am zis deja că da. 

— Când? 

Hugo privi spre cer. Mai erau câteva ore până la 
răsăritul soarelui. 

— Chiar acum. 

— De ce aş aștepta? 

Aşa îi răspunse Bernat lui Hugo ţinând în mâini una 
dintre cele mai splendide arbalete de-ale soldaţilor care 
navigau în armade şi care rămâneau depozitate în corturile 
de pe şantierele navale, în care Hugo se furişase din nou, 

ca să pună mâna pe ea. O alese pe cea care i se păruse cea 
mai bună: poate că nu cea mai mare, dar sigur cea mai 
zdravănă. Săgeţile îi dăduseră mai mult de furcă; văzuse 
săgeți mai subţiri, mai groase, demontate sau montate, cu 
vârful din fier conic sau piramidal, cu trei sau patru feţe... 
Câinii scânciră când îl văzură zăpăcit. „Păi, îmi iau din 
toate”, le răspunse el în timp ce căuta un sac. „Oare îmi va 
fi mai greu să găsesc un sac decât mi-a fost să găsesc 
armele?” 

— Dar va trebui să pregăteşti atacul, nu? întrebă 
Hugo surprins de răspunsul lui Bernat, amintindu-şi de 
vremea în care urmărise, la rândul lui, obiceiurile Câinelui 
chel. 

— Am plănuit deja totul: mă voi ascunde într-un colţ 
aproape de palatul Mentor, unde locuiesc contele şi regele 
şi, imediat ce iese, încarc săgeata şi i-o trag în inimă... sau 
în gât. Bernat se prefăcu a o face şi ochii îi sclipiră când îşi 
închipui săgeata nimerindu-l pe contele de Navarcles. 
Simplu, nu-i aşa? Am avut timp săptămâni întregi să îmi 
plănuiesc răzbunarea. Îmi lipsea doar arbaleta şi, 
mulţumită ţie... Hugo, vreau să îţi spun... 

„Încarc săgeata şi trag în el”. Era nebun? 

— Şi apoi ce? îl întrerupse Hugo, îngrozit. Cum vei 
fugi? 

— Despre asta voiam să vorbesc cu tine: nu ştiu ce se 
va întâmpla. În fine, dacă vrei să o închei cu pisicile, du-te 
în cartierul evreiesc şi întreabă de Jucef Crescas. Spune-i 
că vii din partea mea. E un bun amic... 

— Un evreu? 

— Un om bun. 

Hugo clătină din cap de parcă ar fi vrut să uite de 
evreu. 

— Dar cum vei fugi tu? Nu îţi va fi uşor. 

— Singurul meu scop este să îmi răzbun tatăl. 

— În ritmul ăsta, cineva va trebui să te răzbune pe 
tine... 

— Ţi-am zis că eşti insolent? 


— Da. Imediat ce ne-am cunoscut. 

Se priviră unul pe celălalt. Erau din nou lângă mare, 
nu foarte departe de şantierele navale regale. Soarele îşi 
revărsa deja lumina peste oraş și plajă. 

— Tatăl meu a fost milostiv cu familia Puig, spuse în 
cele din urmă Bernat, rupând tăcerea. Dacă i-ar fi eliminat 
pe toţi, nu s-ar fi petrecut nimic din toate astea. 

— Ce treabă are asta cu a te lăsa prins? 

— Nu am de gând să mă las prins, dar nu sunt dispus 
nici să pierd vreun prilej doar ca să fiu excesiv de prudent. 

Bernat dădu să plece, cu arbaleta şi săgețile ascunse 
în sacul de cânepă, pe spate. Se mai gândi puţin şi se 
întoarse. _ 

— Multumesc, Hugo. In numele meu, al mamei 
mele... şi al tatălui meu. 

— Te voi aştepta aici, îl minţi Hugo. 

— Ascultă-mă şi du-te să vorbeşti cu evreul! 

Palatul Mentor se afla la scurtă distanţă de plajă, lipit 
de vechile ziduri romane ale oraşului. Era cunoscut şi 
drept palatul Reginei, întrucât Pedro al II-lea i-l dăruise 
celei de-a treia soţii a lui, Leonor de Sicilia, mama regelui 
Juan. Era un complex neregulat de clădiri mari, inclusiv o 
biserică, mai multe grădini şi o grădină zoologică, pe care 
o îngrijeau evreii, cu un turn circular într-un colţ. Acolo se 
mutase familia regală, care plecase din palatul Mayor, cu 
salonul lui impunător, Tinell, unde se celebrau ceremoniile. 

Pe cât de dificil se dovedi pentru Bernat să se 
ascundă pe străzile înguste şi întortocheate din interiorul 
zidurilor romane, pe atât de greu îi fu lui Hugo să încerce 
să îl urmărească: în primul rând, pentru că nu putea să se 
oprească nicăieri fără să îi dea de bănuit vreunui soldat al 
regelui sau vreunui alguazil, iar în al doilea rând, pentru 
că printre cei care se îngrămădeau pe alei, pierdea mereu 
din vedere chipul fiului lui Arnau. Dacă străzile din 
Barcelona îi împiedicau deseori pe cetăţeni să treacă, din 
pricina numeroaselor magazine şi ateliere ce dădeau spre 
exterior, în luna aceea de iunie din 1387 era şi mai multă 

aglomeraţie, şi nu doar din pricina sosirii şi şederii acolo a 
alaiului lui Juan, ci din pricină că regele convocase 
consiliul pentru a elucida cărui papă i se datora supunere, 
celui din Avignon, Clement al VII-lea, sau celui de la Roma, 
Urban al VI-lea. În timpul celor opt ani de când dura deja 
Schisma Bisericii Occidentale, singurul monarh creştin 
care nu luase partea unuia dintre papi fusese Pedro cel 
Ceremonios, care fu de partea sau împotriva lor în funcţie 
de propriile-i interese. În ciuda acestei dovezi de 
inteligenţă, în testamentul lui, blestemându-şi fiul dacă nu 
avea să îl respecte întocmai, poruncise ca prelaţii şi 
oamenii de litere să fie convocați pentru a discerne care 
era papa cel legitim. 

Drept pentru care, pe lângă cetăţenii din Barcelona şi 
curtenii, o armată de sacerdoţi şi oameni de litere, cu 
servitorii şi sclavii lor, veniţi din întreg regatul pentru 
consiliu, se aflau între Hugo şi Bernat. Hugo, cu tot talmeş- 
balmeșul de acolo, cu contactul cu oamenii şi mirosul lor, 
simțindu-se deja departe de sunetul hipnotizant al valurilor 
şi de conversaţia avută cu Bernat, îi considera planul tot 
mai absurd. Cum avea să armeze arbaleta în atâta lume? 
Ar fi reuşit să o scoată din sac, dar apoi ar fi trebuit să o 
pună jos ca să scoată şi o săgeată. Să o monteze, să 
ţintească şi să tragă. Era nebunie curată! 

Îl pierdu din nou din ochi în timpul coborârii pe 
Lleons, unde mulţimea se îngrămădea în faţa uneia dintre 
intrările în palatul Mentor. Se linişti când văzu că în 
mulţime nu se afla şi contele de Navarcles, dar se întrebă 
în acelaşi timp de ce îl liniştea acest gând. Oare el şi 
Bernat nu îşi doreau răzbunare? îl recunoscu pe tânărul 
Estanyol mai în faţă, în panta de la Ecce Homo. Îşi croia 
drum printre oameni, cu sacul în spate, din uşă în uşă, şi 
dădea roată palatului, atent să vadă dacă ieşea căpitanul 
general al regelui Juan şi la învălmăşeala pe care probabil 
că ar fi stârnit-o acest lucru. 

Ştiau că înăuntru se afla contele, împreună cu 
monarhul, care era iarăşi bolnav, dar în ziua aceea nu ieşi 

din palatul Mentor. Bernat se lăsă păgubaş când soarele 
începu să apună şi toată lumea plecă acasă. Se duse să 
ascundă arbaleta în barca tot mai mică a lui Hugo. 

— Dacă o găseşte mama mea, se scuză el, nu mă va 
lăsa să mă răzbun. 

— Ba soldaţii nu te vor lăsa, îi răspunse Hugo sceptic. 
Până şi pietrele din care e făcută faţada palatului probabil 
că te ştiu, şi pe tine, şi pe sacul tău, la cât ai defilat prin 
faţa lor! 

— Atunci, probabil că sunt sătule şi să vadă că mă 
urmăreşte un mucos insolent, ripostă celălalt pe un ton 
grosolan. 

— Nu, nu sunt insolent. Mai degrabă „curios”. Vreau 
să văd cum reuşești să scoţi arbaleta din sac, să încarci 
săgeata... 

— Vrei să vezi? 

— „toate astea fără să se năpustească soldaţii 
asupra ta... 

— Priveşte! 

— „şi să te ciomăgească înainte să te aresteze. 

Hugo tăcu. Bernat pusese sacul pe nisip şi, fără să 
scoată arma din el şi strângând din dinţi, montă arbaleta. 
Cu ea încă ascunsă, trase într-una dintre bărcile de pe 
plajă. Săgeata trecu prin pânza de cânepă fără să o sfâşie 
măcar, lăsând doar o gaură mică în urma ei, şuieră prin 
văzduh şi se înfipse cu forţă în lateralul bărcii alese. 

— Gândeşte-te că acolo voi fi mai aproape; nu voi 
rata. 

„Ar putea să o facă”, trebui să se corecteze Hugo. 
„Va reuşi să o facă”. 

— Te felicit! 

— Fă-o după ce îl voi fi ucis pe nenorocitul acela! 

Ziua următoare fu asemănătoare: însorită, cu 
temperatură bună, numeroşi cetăţeni pe străzi; numeroşi 
nobili şi cavaleri, şi mai mulţi clerici cu servitorii lor. În 
cazul lui Hugo, o singură împrejurare se schimbă: renunţă 
să mai lucreze cu pisicile şi ignoră mesajul pe care i-l 


3 


trimisese Anselm, crescătorul de pisici, prin care îl chema 
la muncă. Presimţea că viaţa avea să i se schimbe. li 
distrase atenţia silueta lui Bernat, cu sacul pe spate. Era 
inteligent. Avea abilitatea şi hotărârea necesare. Mai 
rămânea de aflat dacă avea şi suficient curaj. 

Ziua şi scurse asemenea celei anterioare: oameni 
intrau şi ieşeau din palat, dar nu apăru niciun indiciu că 
avea să o facă şi contele de Navarcles. Pe la jumătatea 
dimineţii, puţin înainte ca soarele să ajungă la zenit, lui 
Hugo, acum plictisit, lipsit de entuziasm, neatent din cauza 
celor care treceau pe acolo, cu veşmintele lor ba luxoase, 
ba simple, încercând să surprindă conversații când 
sprijinindu-se de un zid, când plimbându-se printre cei 
care vorbeau, i se păru că îl recunoaşte pe Câinele chel 
urcând dinspre plajă pe panta Lleons. Nu îi dădu 
importanţă până li se întâlniră privirile şi, chiar şi de la 
distanţă, întrezări o străfulgerare de ură în pupilele lui. 
Juan Amat veni hotărât înspre el, tot mai furios la fiecare 
pas. Indiferent de motivul pentru care era aşa iritat, Hugo 
ajunse la concluzia că nu voia să-şi încrucişeze calea cu el, 
aşa că se răsuci pe călcâie şi iuți pasul, ca să se 
îndepărteze. Avea de gând să ajungă la Ecce Homo şi de 
acolo... Atunci îi văzu pe amicii acestuia. Coborau pe 
Lleons şi îl văzuseră. Privi în spate, în caz că era cumva o 
ambuscadă. Fără îndoială că era. Câinele chel era însoţit 
de doi acoliţi de-ai lui. Avusese timp să îl vadă şi să îl 
prindă şi... „Idiotule!” se insultă el singur. 

— Unde crezi că te duci? se răsti Juan Amat când 
ajunse lângă el, împreună cu acoliţii lui, complicând şi mai 
tare circulaţia. 

— Nu eram pe pace? 

Juan Amat râse fals. 

— Am fi fost dacă toporişca chiar ar fi fost a tatălui 
tău. 

— Ce? 

— Era proprietatea regelui! 

— Nu am ştiut, încercă să se apere Hugo. Tatăl 

meu... 

— Avea crucea Sfântului Gheorghe sculptată pe 
mâner. Cum să nu ştii? 

— Am crezut că... 

Hugo nu prevăzuse că Juan Amat avea să se fălească 
peste tot toporişca lui. Se dusese vorba şi cineva, posibil 
un maistru sau un ofiţer de pe şantierele navale care îl 
auzise pe Juan Navarezul urlând după o numărătoare de 
rutină a  toporiştilor, îl dăduse de gol. Asistentul 
locotenentului refuzase să ţină cont de scuzele băiatului, 
care, renunțând la aroganţa lui iniţială, insistase să îl 
acuze pe altul, mic şi încălţat în mod straniu cu sandale de 
calitate, asigurându-l că el i-o dăduse. „Şi de ce ţi-a dat 
puştiul acela un lucru atât de preţios?” S-ar părea că Juan 
Amat mormăise o scuză neinteligibilă, în timp ce 
Navarezul repetase în sinea lui: „Nişte sandale bune”. Cine 
altul ar fi putut să fie, dacă nu Hugo? încercase să 
muşamalizeze toată treaba, cum avea să fie nevoit în scurt 
timp să o facă din nou, când făcătorul de arbalete avea să 
se plângă că îi lipseşte o armă. Cu toate acestea, îşi 
făgăduise că nu avea să îngăduie un al treilea astfel de 
prilej. Furtul se rezolvase prin returnarea toporiştii şi o 
amendă pe care o plătise tatăl Câinelui chel, care, la 
rândul lui, încasase din plin de la el lovituri de palmă şi de 
bici. 

Bătăi care ardeau acum în amintirea lui Juan Amat în 
faţa celui care le pricinuise, care era încolţit şi 
înspăimântat. 

— Eu... încercă să se scuze Hugo. N 

O palmă peste faţă îl reduse la tăcere. Într-o clipă, 
aghiotanții Câinelui chel formară un cerc în jurul lor, 
pentru ca trecătorii să nu vadă loviturile pe care i le dădea 
lui Hugo, care începu să se apere şi să se lupte cum făcea 
pe şantierele navale cu ceilalţi băieţi, dar care, la al treilea 
pumn primit, alese să îşi protejeze faţa şi capul cu braţele 
şi mâinile. 

— Copii! se plânse o femeie. 


— Duceţi-vă să vă jucaţi altundeva! le ceru un scrib 
care, asemenea celui dinaintea lui, trebui să îi ocolească 
pentru a-şi vedea de drum. 

Un alt cetăţean era cât pe ce să îi mustre pentru că 
blocau circulaţia, când Bernat se năpusti între ei şi rupse 
cercul cu mâinile. 

— Ce faceţi?! urlă el. Lăsaţi-l în pace! 

Prietenii Câinelui chel, după ce le trecu uimirea, 
începură să îl lovească şi pe Bernat. Cercul se mări. Lumea 
se îndepărtă de bătaie. Unii ţipară, alţii încercară să 
oprească  încăierarea, ceea ce crea şi mai multă 
nedumerire. Sacul pe care îl căra Bernat în spate nu 
îndură prea mult, ci se rupse când cineva trase de el, iar 
arbaleta şi săgețile căzură la pământ chiar pe când 
ajungeau acolo nişte soldaţi, ca să facă ordine. 

Curioşi şi rivali se îndepărtară de arbaletă şi săgeți 
de parcă ar fi fost posedate. Câinele chel şi aghiotanţii lui 
o luară la goană înainte măcar ca armele să atingă 
pământul, împingându-se şi furişându-se prin mulţime. 
Rămaseră doar Bernat, uluit la vederea armei care ar fi 
trebuit să îi aducă răzbunarea, şi Hugo, cu spatele lipit de 
zid, pufăind, cu buza şi o sprânceană sângerânde, 
tremurând din toţi rărunchii. 

— A cui e arbaleta? întrebă unul dintre soldaţi. 

Bernat nu scoase o vorbă. 

— A lui, răspunse cineva, iar cei prezenţi 
încuviinţară. O avea în sac. 

— Arestaţi-l! le porunci soldatul tovarăşilor lui. Şi 
acela? adăugă el, ridicând bărbia înspre Hugo. 

— El n-are nicio legătură, îl apără o femeie. îl 
ciomăgeau nişte... 

Femeia se răsuci şi privi în jur, dar nici urmă de Juan 
Amat sau ai lui. 

— Au tulit-o, zise cineva. 

— Aşa e, confirmă un cleric, pe mine m-au împins. 

La fel cum acuzarea lui Bernat stârnise un consens 
general, şi explicaţia femeii în ceea ce-l privea pe Hugo fu 

sprijinită, deşi doar ea intuise ce se petrecuse în interiorul 
cercului. 

— De acord, încuviinţă soldatul. Pe acesta duceţi-l în 
temniţele palatului, le zise el tovarăşilor lui. Iar tu, spuse 
el privindu-l pe Hugo, nu sta pironit acolo. 

Mar îl ţinea strâns şi trăgea de el de parcă ar fi fost 
un copilaş. Hugo nu îndrăzni să se elibereze din mâna ei, 
care era numai piele şi os, dar fermă. Încercă să scape pe 
drumul de la piaţa Blat la cartierul evreiesc, dar femeia îl 
mustră şi îl strânse de încheietura mâinii cu o energie la 
care te-ai fi aşteptat de la cineva mult mai tânăr ca 
stăpânul Arnau, cu care se măritase chiar dacă acesta 
fusese cu aproape douăzeci de ani mai în vârstă ca ea. Aşa 
ajunseră la piaţa sunt Jaume. 

Se întâlniseră ceva mai încolo de cartierul evreiesc, 
după panta de la Preso, în piaţa Blat. Hugo o aşteptase pe 
Mar la poarta închisorii de la curtea veguerulufi din 
Barcelona, unde femeia mersese ca să îi ducă de-ale gurii 
fiului ei, ca să nu moară de foame. Plânsese când văzuse 
câteva vânătăi pe care băiatul încercase în zadar să le 
ascundă, rodul torturii la care fusese supus, iar la sfârşit îi 
dăduse nişte bănuţi alguazilului, implorându-l să se poarte 
bine cu Bernat. Ştia că nu ar fi putut să îi mai dea bani, 
căci Boixados, asociatul lui Arnau, răbufnise când îl 
anunţaseră de vizita văduvei. 

Negustorul nici măcar nu îi permisese să intre în 
sufragerie. 

— Fiul tău a recunoscut că voia să îl ucidă pe contele 
de Navarcles... 

— L-au torturat! Niciodată nu ar... 

Boixados nu o băgă în seamă. 

— Pe însuşi căpitanul general al regelui Juan, pe el 
voia să îl ucidă, îi spuse repede şi cu voce joasă, agitat, 
lângă uşa de la intrare, atent la cine i-ar fi putut vedea. 

— Nu! 

— Şi-a pierdut minţile? 

— Francesc... 

— Nu vreau să te mai văd vreodată pe aici! Nici pe 
fiul tău... dacă va ieşi vreodată din carceră. 

— Francesc, te rog... 

— Vrei să mă distrugi? 

Mar reuşi să obţină de la Francesc Boixados doar 
acei doi sueldos” mizeri şi ceva de mâncare după ce îi 
promisese că nu avea să se mai întoarcă acolo. 

— Am făcut tot ce mi-a stat în putinţă, se justifică el, 
şi închise uşa înainte ca văduva fostului lui asociat să se 
întoarcă. 

Mar nu intrase niciodată în cartierul evreiesc, nu îi 
cunoştea pe cei pe care Arnau îi apreciase atât de mult. De 
la moartea soţului ei, îi urmase sfatul: nu trebuiau să intre 
în legătură. Dar ţinând cont de situaţie... Bernat avea 
nevoie de ajutor, chiar dacă acesta avea să provină de la 
evrei, şi la fel stăteau lucrurile şi cu mucosul acela care se 
băga doar în belele şi certuri. In închisoare, Bernat se 
interesase de Hugo, de parcă l-ar fi îngrijorat mai tare 
viitorul băiatului decât al lui. „L-au dat afară din şantierele 
navale din vina noastră”, îi explicase el mamei lui, ceea ce 
ea ştia deja de la Juan Navarezul. „l-am zis să îl caute pe 
Jucef Crescas”. Şi adăugase râzând: „Nimeni altcineva nu 
va face nimic pentru... insolentul ăla”. 

Iar Mar se agăţă de scuza pe care i-o oferea copilul. 
Dacă îl însoțea pe Hugo, avea să îl cunoască pe Jucef. Şi 
dacă acesta avea să îşi înnoiască oferta de ajutor, nu ar fi 
şovăit şi ar fi acceptat-o, nu conta că era evreu... Bernat 
avea nevoie. 

Mar şi Hugo se opriră la intrarea în micuța piaţă de 
lângă biserica sunt Jaume, cu atriul său gotic format din 
cinci arcuri ogivale în faţă şi alte două laterale. Hugo se 
simţi cercetat din priviri de bărbaţii şi femeile care 
pălăvrăgeau la umbra porticului. Trecură de biserică şi de 
faţada posterioară a Casei de la Ciutat, pătrunzând într-un 
spaţiu neregulat, ocupat de un ulm mare care uneori 

servea ca stâlp de care erau legaţi condamnaţi! ca să fie 
batjocoriţi în public; un alt loc destinat vânzării prin 
licitaţie a bunurilor sechestrate şi a celor care le-au 
aparţinut unor decedați şi, mai presus de toate, numeroase 
birouri de scribi, sub formă de gherete lipite de ziduri, 
care dădeau înspre piaţă şi unde scribii copiau sau 
redactau documentele şi scrisorile indicate de clienţii lor. 

Trecură prin mulţimea care hoinărea pe acolo, până 
ce ajunseră la una dintre porţile cartierului evreiesc, unde 
curgea o fântână şi se înălța un turn de pază. 

— ÎL cunoşti pe Jucef Crescas? îl întrebă Mar pe 
portarul cartierului evreiesc. Am venit să îl vedem. 

— Cum să nu îl cunosc? 

Portarul îi porunci unui copil care alerga pe acolo să 
îi însoţească. Jucef locuia în casa care îi aparținuse tatălui 
său, o clădire cu două etaje cu o mică grădină în spate, 
aflată pe strada Caii, cum o numeau creştinii, în timp ce 
pentru evrei era pur şi simplu strada „care merge din piaţa 
sunt Jaume spre zidurile noi”, puţin înainte de intersecţia 
cu Banys Nous. Jucef nu păstrase doar locuinţa lui Hasdai 
Crescas, ci şi profesia lui de zaraf. 

Evreul îi primi îmbrăcat într-o tunică brodată şi cu un 
zâmbet larg şi sincer. Imediat ce intrară în casă, îi porunci 
unei servitoare să îl ducă pe Hugo în bucătărie şi să îl 
hrănească, aşa că băiatul nu auzi despre ce vorbiră el şi m- 
ar în grădină: de banii de care aveau nevoie pentru un 
avocat care să îl apere pe Bernat, care poate că avea să fie 
nevoit să plătească pentru a-şi cumpăra libertatea... 

— Familia Puig nu o va îngădui niciodată, îl 
întrerupse Mar. 

Jucef nu o băgă în seamă: trebuiau să lupte. 

— De ce ai nevoie? 

— De pace, răspunse Mar. Să ştiu că fiul meu e bine, 
ca să mă pot întâlni cu Arnau în pace. 

— Nu ţine de mine să te întâlneşti cu Arnau. Cât 
despre fiul tău, vom încerca, îi promise Jucef, dar nimeni 
nu trebuie să ştie că în spate stă un evreu. 


— Îţi sunt recunoscătoare. 

— Arnau ne-a salvat vieţile, mie, surorii mele şi lui 
Saiil. Din nefericire, Raquel a murit, dar Saiil încă trăieşte, 
aici, în Barcelona. Trebuie să aibă vreo cincizeci de ani, cu 
cinci mai mult decât mine. E medic, la fel şi una dintre 
fiicele lui. 

— Datoria aceea aţi plătit-o deja, îi aminti Mar. Arnau 
a zis mereu că tatăl tău... 

— Viaţa nu are preţ, o întrerupse Jucef. O astfel de 
datorie nu se poate plăti vreodată. 

Căzură de acord să caute o cale de a-l ajuta pe 
Bernat fără să se ştie de evrei. 

— Nu-ţi face griji! îi zise Jucef. Deseori trebuie să 
acţionăm discret, dacă nu chiar clandestin. Dispunem de 
mijloacele necesare. Şi până te vei întâlni cu Arnau, 
adăugă el zâmbind, aplecându-se în scaun şi luând-o uşor 
de mâini pe Mar, cum te pot ajuta pe tine? 

Jucef nu putea să îi dea de muncă lui Hugo, pentru că 
băiatul nu ştia nici să citească, nici să scrie, drept pentru 
care îl chemară pe Saiil, care veni însoţit de unul dintre fii 
lui. Aceştia îi transmiseră lui Mar condoleanţele lor. 

— Nu mi-am închipuit niciodată că un om ca Arnau ar 
putea muri aşa... îmi pare rău, repetă Saiil. 

— Ce ştii să faci, băiete? îl întrebă fiul lui, un bărbat 
de vreo treizeci de ani, când Hugo îşi făcu apariţia în 
încăpere. 

Băiatul ridică din umeri. 

— Un pic de construcţie de bărci, îndrăzni el să 
spună. 

Cei trei evrei clătinară din cap la unison. 

— Ştiu să fac catran pentru călăfătuire... 

Bărbaţii clătinară din nou din cap. 

— Mai duc mesaje şi mă ocup de diverse însărcinări. 

Tăcere. Hugo se simţi măsurat din priviri de cei trei 
bărbaţi. Mar îi zâmbea, încurajându-l să spună ceva 
potrivit. Băiatul alese să nu le zică despre pisici. 

— Mai pot şi să ţin o bilă de fier în braţe multă 


3 


vreme, adăugă el în schimb, prefăcându-se a ridica bila 
genovezului. 

Spre surprinderea lui, evreul tânăr tresări şi deveni 
interesat. 

— Cât timp? 

— Oricât este nevoie, afirmă Hugo. 

— Fără să te mişti? 

— Da... şovăi el. 

Fiul lui Saiil se duse spre un dulap în care erau 
diverse cărţi mari, le luă, se apropie de Hugo şi i le puse în 
braţe. 

— Nu te mişca! porunci el. 

Hugo stătea nepăsător pe o platformă aflată într-un 
colţ al pieţei sunt Jaume, aproape de biserică şi de atriul ei 
ogival, cu un codice în mâini, o carte mare şi grea cu 
coperte de lemn căptuşite cu piele roşie. Jacob, fiul lui 
Saiil, îi făcu un semn amabil şi îl încurajă să treacă pe la 
fiecare cumpărător. Hugo rămânea nemişcat în faţa lor, 
privind în gol, ca să nu îi deranjeze în timp ce cercetau cu 
atenţie codicele scos la licitaţie. 

— De animalibus, scris de episcopul şi distinsul 
doctor al bisericii Alberto Magno, anunțau public Jacob şi 
cei doi fii ai lui de nenumărate ori. Nu veţi mai găsi un 
astfel de exemplar. 

Nu era prima carte pe care o arăta Hugo, cu părul 
tuns pentru această ocazie, îmbrăcat cu o cămaşă curată şi 
cu mâinile şi unghiile curate. Deja se vânduseră mai multe 
dintre ele. Se plătiseră patruzeci şi trei de lire pentru un 
manuscris bun. „Mai bine de dublu faţă de cât avea să 
capete Arsenda după zece ani petrecuţi ca servitoare a 
călugăriţei al cărei nume nu şi-l amintea niciodată!” se 
gândi Hugo. Unele exemplare puteau costa chiar mai mult 
decât o casă în Barcelona. Jacob, samsarul evreu, era 
foarte bucuros. Erau bunurile unui negustor avut din oraş 
care decedase. Lipsa de numerar, aşa cum se întâmpla la 
cele mai multe moşteniri, ducea la scoaterea la licitaţie 
publică a bunurilor decedatului, pentru a putea fi plătite 

datoriile şi pentru a împărţi ce rămânea între moştenitori. 

Scoaterea la licitaţie a bunurilor negustorului, 
trâmbiţată pe străzi mai bine de o lună, coincise cu 
şederea curţii regale în Barcelona şi celebrarea conciliului 
privind Schisma Bisericii din Occident. Numeroase 
personaje înstărite se aflau în oraş și mulţi fură cei care îl 
chemară pe Hugo să se apropie ca să le arate cartea: 
episcopi şi nobili; oameni de litere, cetăţeni oneşti şi 
negustori. Unii dintre ei, foarte puţini, o răsfoiau; alţii se 
limitau doar să o admire şi aproape toţi speculau la ce preţ 
va ajunge şi cine o va cumpăra. „Să nu mişti un muşchi”, îi 
poruncise Jacob înainte de licitaţie. Şi Hugo nu se mişcă, 
chiar dacă, la un moment dat, însuşi contele de Navarcles, 
Genis Puig, se apropiase de platformă ca să răsfoiască un 
tratat despre cai şi să facă glume cu câţiva nobili care îl 
însoțeau. Căpitanul general nu îl recunoscu pe Hugo; ba 
mai mult, îl bătu afectuos peste obraz înainte să lase la o 
parte tratatul despre cai şi să cerceteze cu atenţie mai 
multe bijuterii şi diverse obiecte de argint care aveau să 
fie la rândul lor licitate, în timp ce discuta cu scribul public 
despre costul şi caracteristicile obiectelor. In schimb, 
Câinele chel îl recunoscu pe Hugo. Acesta se afla unde se 
puteau aduna mai mult de două persoane şi unde 
învălmăşeala de la licitaţii îi permitea să se aleagă cu 
vreun obiect în vreun moment de neatenţie. Alguazilii 
întăriseră paza înainte să ajungă grupul, pe lângă faptul că 
cei doi fii ai lui Jacob, doi tineri zdraveni şi puternici, ceva 
mai mari decât Hugo, se postară în faţa lui Juan Amat, pe 
care îl cunoşteau deja. Nu fu nevoie de cuvinte. 

Licitaţia dură trei zile, în care bogății din Barcelona 
licitară între ei, uneori cu adevărat interesaţi, alteori doar 
din vanitate, pentru a se alege cu bunurile negustorului 
mort. Jacob şi fii lui anunțau cu voce tare obiectele scoase 
la vânzare, preţurile şi poziţiile lor, precum şi beneficiile pe 
care le aduceau acele cupe de argint sau acel inel cu 
smarald sau pânzele acelea brodate. Dar, deşi fusese un 
efort din partea lor, şi mai greu le fu să ofere veşmintele, 

bunurile şi mobilierul, toate uzate, unele deteriorate, multe 
dintre ele în stare proastă, care rămaseră după ce nobilii şi 
parohii cumpăraseră ceea ce îi interesa. Licitaţia continuă 
cu coşurile şi funiile, farfuriile şi castroanele, urinarele, 
căldările, paturile cu tot cu saltele, lămpile de lut ciobite, o 
masă cu un picior strâmb... Chiar şi cel mai vechi, 
deteriorat sau absurd lucru trebuia să aducă bani, oricât 
de puţini, şi locuitorii Barcelonei ştiau asta, drept pentru 
care se îngrămădeau în jurul platformei ca să se aleagă cu 
o cămaşă veche sau o căldare de cupru ieftină. 

Hugo nu mai trebuia acum nici să stea locului, nici să 
prezinte obiecte valoroase. Lua parte la acea frenezie, 
urmând instrucţiunile lui Jacob şi ale celor doi fii ai lui, 
care nu se opreau şi nu tăceau nici măcar o clipă. Prin 
urmare, ducea bunurile adjudecate imediat ce samsarul 
încheia ofertarea, uneori fără să le dea timp altora să ofere 
mai mult, întrucât erau multe lucruri de licitat. 

— Nu-ti face griji! îl lămuri chiar Jacob pe Hugo, care 
se mira de iuţeala lui. La următoarea ofertă vor fi mai 
atenţi şi vor cumpăra orice. Oare cine va avea norocul să 
se aleagă cu această lumânare splendidă? urlă el după 
aceea înspre mulţime, în timp ce le arăta o lumânare pe 
jumătate consumată de parcă ar fi fost cea mai mare 
comoară. 

Hugo fu tentat să ridice mâna pentru bucata aceea 
de lumânare care să îl lumineze noaptea. Ar fi licitat şi 
pentru un capăt de lumânare de-ar fi avut vreo monedă. Ar 
fi făcut-o şi pentru oalele de pământ decorate cu desene 
verzi şi mov, care aduceau cu cele care îi plăceau mamei 
lui. îl invidie pe bărbatul care se alesese cu ele pentru 
câţiva bănuţi pe care Jacob nu vru să îi discute public. Şi 
cămăşile... Arsenda ar fi fost încântată de ele! 

În cele din urmă socotiră toate bunurile negustorului; 
niciuna dintre licitaţii nu rămăsese neînchisă. În seara 
celei de-a treia zile, scribul închise cărţile, iar Jacob îşi 
încasă comisionul de un procent de la executorii 
moştenirii: o sumă apreciabilă, care creştea la unele 

vânzări speciale, cum erau cele de bijuterii sau de cărți. 
Jacob, cei doi fii ai lui şi Hugo îşi luară rămas-bun cu puţin 
timp înainte de căderea nopţii, cum făceau în fiecare zi, 
dar de data aceasta evreul îl recompensă cu trei monede 
micuţe. Plata nu făcea parte din acordul semnat între Mar, 
Jucef şi Saul: mâncare, pat şi ceva straie o dată pe an. Fără 
îndoială că Jacob voia să îl recompenseze pentru că nu se 
mişcase în timp ce, fără răutate, îl mustra din priviri pe fiul 
pe care îl înlocuise Hugo. 

— Mulţumesc, spuse băiatul. 

— Grăbeşte-te, îi zise Jacob, sau clopotul va suna 
seny del lladreæ şi vei rămâne închis aici. Mâine ne vedem 
la depozit. 

Hugo nu stătu pe gânduri, ci trecu pe poarta Orbs, ca 
să iasă din Barcelona înainte ca clopotul de la castelul 
veguerului, acolo unde Bernat era în continuare 
încarcerat, să bată în întuneric şi să îi cheme pe oameni să 
se adune în timp ce se închideau porţile oraşului. David, 
fiul mai mic al lui Jacob, cel care nu reuşea să stea locului 
în timp ce cumpărătorii se uitau prin cărţi şi la alte bunuri, 
îl însoţise în prima zi, când Mar hotărâse să meargă în 
cartierul evreiesc. 

— Putem să-ţi dăm de lucru, îi zise acesta în timp ce 
străbăteau Barcelona. 

Hugo mergea mai în spate, deoarece umbla cu un 
evreu îmbrăcat în tunica lui cu glugă caracteristică şi cu 
cercul galben pe piept. I se părea că lumea îi privea. 

— Nu îţi face griji... spuse băiatul, schimbând 
subiectul când văzu privirile furişe ale lui Hugo. De obicei 
nu mâncăm pe nimeni. Te vom ajuta. 

Hugo îngână ceea ce ar fi vrut să fie o scuză. 

— Te vei obişnui, îl asigură David. Uite ce e, putem să 
mergem împreună şi să pălăvrăgim... Ba chiar să râdem, 
dacă avem chef, dar nu putem să trăim împreună. Niciun 
creştin nu poate locui sub acoperişul unui evreu, înţelegi? 

De aceea ieşim din oraş și de aceea va trebui să faci 
drumul dus-întors în fiecare zi. 

Hort i vinyet; grădina şi via Barcelonei. Aşa era 
numită câmpia mare, cultivată, ce se întindea dincolo de 
ziduri. Era o zonă foarte fertilă şi bine protejată de 
autorităţile oraşului, cu puţine locuri populate cum erau 
sunt Vicent de Sarnă, Sunt Marţi de Provenţals, 
Vallvidrera, Santa Maria dels Sants şi sunt Gervasi de 
Cassoles, printre altele, precum şi câteva mănăstiri, ca 
Valldonzella şi cea a clariselor din Pedralbes, dar era în 
mod deosebit o zonă asupra căreia se năpustiseră 
negustorii şi mai-marii avuţi ai Barcelonei, avizi să deţină 
pământuri care să îi asemene nobililor şi cavalerilor. 
Castele, baronii, sate întregi cu sau fără jurisdicție, 
cenzuri, toate erau obţinute de potentaţi din Barcelona pe 
tot cuprinsul teritoriului catalan. Presupunea o schimbare 
substanţială în economia principatului, întrucât banii erau 
acum investiţi în pământuri şi arende în loc să continue a fi 
investiţi în comerţ, în riscul mercantil care îmbogăţise atât 
de mult Barcelona. Cumpărau şi în zona cu grădini şi vii, 
aşa că nu era ciudat să vezi case la ţară cu ziduri late, 
deopotrivă izolate şi fortificate, proprietatea mai-marilor 
acelora înstăriți ai oraşului. Restul de bani îi investeau în 
grădini, pomi fructiferi şi îndeosebi podgorii. Agricultori 
plătiţi şi sclavi, astfel de personaje străbăteau podgoriile 
întinse din împrejurimile Barcelonei, căci prin ei îşi 
exploatau magnații fermele agricole. 

Saiil deţinea una dintre podgoriile din afara zidurilor, 
la jumătatea drumului spre sunt Vicent de Sarnă. 

— Deci şi bunicul tău e bogat? întrebă Hugo după ce 
David îi explicase despre cum mai-marii Barcelonei 
cumpărau pământuri. 

— Nu! Băiatul pufni în râs. E medic. Şi nu e bogat. 
Sunt mulţi ani de când familia mea, precum şi altele de 
origine ebraică, deţin podgorii în afara zidurilor oraşului, 
iar acum, odată cu ridicarea noului zid, chiar şi în 
interiorul oraşului, în Raval. Voi, creştinii, puteţi cumpăra 

orice fel de vin, dar noi putem consuma doar vin kosher. 

Hugo îl privi pe David şi îşi văzu de drum, aşteptând 
lămuriri pe care le primi numaidecât. 

— Strugurii pot fi creştini, dar întregul proces de 
vinificaţie, facere, zdrobire, presare, strecurare, clătire, 
depozitare şi toate celelalte trebuie efectuate obligatoriu 
de către evrei, fără să intervină vreun creştin. 

— Dacă strugurii pot fi creştini, atunci de ce aveţi 
nevoie de podgorii, cum mi-ai povestit? Dacă tot cumpăraţi 
strugurii... 

— La preţul la care ni i-ar vinde creştinii? Ar fi mai 
scumpi ca aurul. S-a întâmplat deja ca recoltele să fie 
proaste, cum se întâmplă tuturor; în asta suntem egali... 

Hugo se întoarse când auzi comentariul şi îl văzu pe 
David zâmbind. Se îndoia că oamenii aveau să îi considere 
vreodată egali, dar nu îl contrazise. 

— Voi, creştinii, puteţi cumpăra vin din alte locuri, 
dacă autorităţile îngăduie. Noi nu. Deseori nu ne lasă să 
cumpărăm vin kosher de la alte comunităţi ebraice, 
presupunând că ar avea un surplus, şi dacă e să cumpărăm 
strugurii de la creştini... 

Merseră printre podgorii şi grădini, cu Barcelona şi 
marea în spatele lor, iar în faţă şi deasupra lor, lanţul 
muntos Collserola. Ce nu îi spusese David, conştient că 
Hugo nu avea încredere în neamul lui, fu că cea mai mare 
parte din strugurii creştini la care avea acces cartierul 
evreiesc al oraşului era ca plată pentru împrumuturile în 
cadrul cărora se făcuse un pact de a-i converti în monedă 
de schimb şi li se stabilise o valoare. Astfel, viticultorul îşi 
plătea datoria, iar comunitatea avea garantată o cantitate 
suficientă de struguri pentru a-şi acoperi nevoile. 

— Dacă strugurii nu ar putea fi creştini, tu, care eşti 
creştin, nu ai putea munci în podgoriile bunicului meu, 
concluzionă David. 

Hugo combina ambele ocupaţii: cea de ajutor al lui 
Jacob, ca samsar, şi cea de ajutor al celuilalt fiu al lui Saiil, 
Mahir, care nu doar că se ocupa de podgorii şi era şi 

negustor de vinuri, ci şi prepara pentru medicii evrei 
remedii care conţineau vin sau un distilat al acestuia, aqua 
vitae. Înfăţişarea slabă şi fibroasă a lui Mahir contrasta cu 
caracterul lui, ce se acomodase cu ritmul plantelor cărora 
îşi dedica viaţa; părea că doar secetele, inundaţiile sau 
ciumele îi puteau modifica temperamentul. 

Saul, cu acordul lui Jucef şi al lui Mar, aranjase ca 
Hugo să doarmă în vinărie, clădirea în care se aflau 
instalaţiile trebuitoare pentru a face vinul şi unde se 
păstrau uneltele şi echipamentul necesare pentru podgorii. 
Pretinse că nu locuia nimeni acolo, că nu era căminul unor 
evrei şi că, în plus, evreilor li se permitea să angajeze 
creştini pentru munci agricole. 

Dar în noaptea în care încheiaseră licitaţia pentru 
bunurile negustorului şi Hugo ajunse la vinărie, strângând 
tare cele trei monede în mâna dreaptă, înăuntru se afla 
cineva. De fapt, Saiil îl avertizase deja: „Uneori, eu şi fiica 
mea ne ocupăm de pacienţi în podgorie”. Mar păruse 
surprinsă auzind asta. „Da”, continuase Saiil, lămurind-o. 
„Astruga, fiica mea, este moaşă, dar şi medic. Regele 
Pedro i-a acordat titlul, cum a făcut înainte cu mama ei şi 
cum sunt încrezător că o va face şi regele Juan cu nepoata 
mea. Femeile se lasă îngrijite doar de femei şi deseori 
pentru problemele care trebuie tratate... nu li se pot 
administra medicamente în casele lor, în faţa soţilor, nici în 
cartierul evreiesc. Puţine dintre ele ar veni! Aşa că nu ne 
rămâne de ales decât să o facem pe furiş, în podgorii. Dacă 
vreunul dintre bărbaţii aceia ar afla ce vor soțiile lor sau 
care este starea lor...” 

În ziua aceea, lui Hugo îi fusese greu să îşi închipuie 
care ar fi putut fi problemele cu pricina, dincolo de relaţiile 
sexuale. Tatăl şi mama lui o făceau des. Amândoi gemeau 
şi urlau, chiar dacă în ziua următoare îi linişteau pe 
Arsenda şi pe el. Şi, în cele din urmă, se obişnuiseră 
amândoi. 

„Jură că nu vei povesti niciodată nimic din ceea ce s- 
ar putea să vezi în clădirea aceea!” Vocea serioasă şi fermă 

a lui Saiâl îl trezise atunci la realitate, deşi se mirase că un 
evreu îi cerea să jure. „Jură!” îl îndemnase Mar înainte să 
facă o greşeală. Iar el jurase. 

Dolţa, nepoata lui Saiâl şi fiica Astrugăi, îi ieşise în 
cale pe când se întorcea de la licitaţie, înainte să ajungă la 
clădire şi să deschidă uşa. Trebuia să fie de-o vârstă cu el, 
calculă Hugo în lumina târzie a după-amiezii. Fata avea 
părul castaniu, desfăcut şi bogat, ochi şireţi şi un chip dur, 
cu trăsături tăioase, şi un corp ce părea a vrea să se 
desprindă de inocenţă şi să înceapă să pară senzual şi 
voluptuos. 

— Hugo? întrebă ea. Se prezentă după ce el 
încuviinţă. Va trebui să aştepţi afară până terminăm. 

— Şi cât va dura? 

— Nu se ştie niciodată. Dar ai putea profita şi veghea 
să nu se apropie nimeni. 

Dolţa dădu să încheie schimbul de vorbe dintre ei, 
dar îl privi fix pe băiat. îl măsură din cap până în picioare. 
Hugo nu putu să nu se scuture violent sub privirea ei 
cercetătoare. Vru să o mustre, dar ea i-o luă înainte. 

— Păi, vărul David m-a asigurat că poţi să stai 
locului, glumi ea. 

Hugo se bâlbâi. Iar Dolţa râse de stinghereala lui. 

— Dolţa! auzi pe cineva strigând din clădire. 

— Trebuie să plec. Ştii deja ce ai de făcut: păzeşte. Şi 
mai ales, mai ales, nu spiona ce facem înăuntru şi nici... 

— Nu, se grăbi Hugo. 

— „nici să nu îţi treacă prin cap să tragi cu ochiul 
prin  despicătura largă din lateralul şopronului. Ai 
priceput? 

El încremeni. Ea îşi înclină capul, cochetă. 

— Nu va veni nimeni, încercă ea să îl liniştească. Dar 
mai ales, mai ales... Atunci fata făcu câţiva paşi, până când 
Hugo îi simţi respiraţia, caldă, fascinantă, şi clătină din 
cap fără să ştie de ce. E important ca persoanele aflate 
înăuntru să nu te vadă când ieşi. Nu au voie să ştie că 
cineva locuieşte aici. 


— Dolta! 

Vocea se auzea deja din afara clădirii. Era o altă 
copilă, de-o vârstă cu nepoata lui Saul. 

— Ea e Regina, prietena mea, îi zise Dolţa. Mama 
mea ne învaţă... 

— Vino! insistă Regina bătând din picior şi arătând 
cu disperare înspre interiorul clădirii. 

Cele două fete dispărură rapid. Hugo se întrebă dacă 
ar fi trebuit sau nu să le spioneze în timp ce privea sutele 
de lujeri de viţă care se întindeau în faţa lui ca o armată. 
Poruncile primite de la Dolţa îl nedumereau. De ce îi 
spusese oare despre despicătura mare dintr-o parte? Dintr- 
odată se trezi în faţa despicăturii cu pricina; nu îi fu greu 
să o găsească. Încercă să se convingă că nu trebuia să o 
facă, înăuntru aveau să fie Astruga, mama Dolţei şi fiica lui 
Saul, şi pacientele despre care îi vorbise tânăra. „Nu ar 
trebui”, repetă el. Bineînţeles, la a treia negaţie, Hugo 
avea deja ochiul lipit de despicătura din perete. 

Văzu cinci femei: Dolţa şi Regina, care erau atente la 
instrucţiunile pe care li le dădea o a treia femeie, fără 
îndoială Astruga, care era medic, încă una care nu putea 
să aibă mai mult de douăzeci şi unu de ani şi o alta care 
probabil era mama fetei. Hugo le văzu pe fete făcându-şi 
de lucru cu o oală aşezată direct pe nişte cărbuni, pe 
pământ: una amesteca, cealaltă turna conţinutul unor 
borcane pe care li le dădea Astruga. „Nu atât de mult. 
Puțin mai mult. Da. Ajunge... încă puţin. Foarte bine”, i se 
păru lui Hugo a distinge, mai mult din gesturile Astrugăi 
decât din ceea ce reuşea să audă. Printre instrucţiuni, 
Dolţa privea spre locul în care se afla el şi Hugo se temu că 
se putea vedea şi din partea cealaltă a despicăturii. Nu avu 
timp să se gândească la asta, căci imediat ce mama ei se 
duse spre fata de douăzeci şi unu de ani, Dolţa îi zâmbi. 
Regina se întoarse înspre despicătură şi îşi mişcă cochet 
capul. Ştiau că privea, că era acolo! 

Dădu să se îndepărteze, dar Astruga îşi strigă fiica. 
Regina rămase să aibă grijă de conţinutul oalei, iar 

celelalte două se apropiară de pacientă, în timp ce Astruga 
îi zicea mamei fetei să se îndepărteze. Hugo o văzu pe 
femeie plecând capul şi supunându-se, de parcă destinul 
nu ar mai fi fost în mâinile ei. Se întrebă ce făceau. O 
dezbrăcau! Din instinct, nu îşi lipi doar ochiul, ci tot 
trunchiul de perete, de parcă aşa ar fi putut să vadă mai 
mult. Nu băgă deloc în seamă privirile piezişe pe care i le 
arunca Dolţa; tremură în timp ce Astruga şi fiica ei 
dezvăluiră secretele acelui trup de douăzeci de ani, cu sâni 
mari şi fermi, şolduri late şi un pubis presărat cu păr scurt 
şi cârlionţat, castaniu, la fel ca acela care încadra chipul 
fetei care se lăsă dezbrăcată, mai degrabă cu respect, 
decât cu supunere. 

Astruga o duse goală spre oală şi îi spuse cum să se 
aşeze: cu un picior de fiecare parte, desfăcute larg, ca să 
nu o ardă cărbunii. Regina continuă să amestece într-un 
lichid care fierbea deja, iar Dolţa îi întinse tinerei un fel de 
toiag pe care să îşi sprijine bucile ca să poată sta în 
picioare oricât de mult era nevoie. Apoi, în timp ce mirosul 
se înălța între picioarele fetei, Astruga o frecă pe clitoris 
cu fumul acela medicinal şi o forţă să îşi deschidă cât putu 
de mult vulva cu mâinile. 

— Trebuie să îţi ajungă până în măruntaie, o auzi 
Hugo pe Astruga strigând. Dacă nu, nu vei avorta 
bastardul pe care îl porţi în pântece. 

Hugo rămase absorbit, vrăjit. O privi pe tânără cum 
îşi forţează vulva şi clitorisul, mângâindu-le de mai multe 
ori, uneori violent, scărpinându-le, transpirând, cu tot 
trupul impregnat de miros, gâfâind în timp ce pieptul îi 
sălta şi cobora în ritmul abdomenului ce i se contracta 
spasmodic, de parcă ar fi vrut să absoarbă fumul care ar fi 
trebuit să îi redea libertatea, onoarea... sau poate un iubit 
sau un soţ. 

— Ţi-am zis că mai ales, mai ales... 

Hugo sări în spate, cu inima gata să-i plesnească în 
piept. Nu o observase pe Dolţa ieşind din clădire. Nu ştia 
dacă şi Regina ieşise. Nu îndrăzni să se uite din nou prin 

despicătură, nici să se întoarcă spre Dolţa. Îşi simţi 
vintrele umede. Pipăi... Ba chiar şi cămaşa! Cerule! 
încremeni cu faţa spre perete. 

— Ce? întrebă ea, apoi pricepu şi pufni în râs. E un 
bazin acolo, îi spuse ea ironic. Şi nu te întoarce. Nu mai au 
mult şi vor ieşi. 

Hugo nu îşi luă rămas-bun de la ea. Se întoarse cu 
spatele şi o luă la fugă înspre bazin. 

— Pace! o auzi fără îndoială pe Dolţa zicând. 

Hugo îşi petrecu zilele următoare îndeplinind 
ordinele lui Mahir. 

— Ştii ceva despre podgorii? îl întrebă acesta. Despre 
arbori, grădini şi pământ? Atunci, de ce te-au trimis la 
mine? 

Hugo ridică din umeri. Cert era că ar fi preferat să fie 
cu Jacob, samsarul, dar Mahir îi spuse că momentan nu 
aveau nevoie de el. 

— Problema este dacă eu voi avea nevoie de tine, 
spuse evreul gânditor. 

Se apropia luna iulie, aşa că se îndreptară spre unul 
dintre capetele podgoriei, unde lujerii aveau doar un an 
vechime. 

— Soarele şi căldura din perioada aceasta fac mult 
rău lujerilor noi, îi explică Mahir, după care îl învăţă cum 
să ude pământul la piciorul plantei şi apoi să îl 
bătătorească bine, pentru ca soarele să nu pătrundă 
printre crăpături şi să usuce rădăcinile. 

Munciră istovitor de la răsărit la apus mai multe zile. 
Hugo cădea epuizat în vinărie după ce termina mâncarea 
pe care i-o aducea Mahir zilnic. Era un loc mare, în care 
erau depozitate toate uneltele de muncă şi unele instalaţii 
pentru recoltă. 

— Cine păzea toate astea înainte să dorm eu aici? îl 
întrebă el pe Mahir. 

— Există gardieni care păzesc grădinile şi podgoriile. 

După lujerii noi, trecură la cei bătrâni, curăţară de 
ierburi toată podgoria, Mahir cu o săpăligă mică, iar Hugo 

cu mâinile goale. Evreul părea să nu simtă căldura, efortul 
sau oboseala, aşa uscat şi fibros cum era, dar Hugo abia de 
se putea ridica din pricina durerii de spate îngrozitoare pe 
care o simţea pentru că lucra aplecat. Mahir nu îi băgă în 
seamă plângerile. A 

— Eşti tânăr, zicea el. Îţi va trece. 

Totuşi, fură şi nişte răni de care Hugo nu se plânse, 
gândindu-se că nu merita să o facă, dar pe care Mahir le 
luă în seamă, cum ar fi cele pe care le văzu pe mâinile 
băiatului în timp ce luau prânzul la umbra unui smochin de 
lângă vinărie. Unele dintre ele arătau chiar rău. 

— Am făcut progrese mari... cu toată lipsa ta de 
experienţă. 

Hugo îşi ridică privirea de la o bucată de brânză pe 
care o tăia cu un cuţit. Mahir zâmbi. 

— Adevărul este că ai muncit din greu, recunoscu el. 
După ce mâncăm, mergem la tatăl meu să se uite la 
mâinile tale. 

Saiâl nu era acasă. Astruga şi Dolţa însă erau. 
Locuiau cu el de când Astruga rămăsese văduvă. În timp 
ce servitoarea o căuta pe stăpână, Mahir îl însoţi pe Hugo 
într-o odaie în care se aflau un scaun, o masă şi un pătuţ; 
restul odăii era plin de instrumente medicale pe care 
băiatul nu le cunoştea, cărţi, multe cărţi, şi nenumărate 
borcane şi sticle. Hugo încerca să se deprindă cu 
mirosurile indefinibile care se amestecau, căznindu-se să 
stăpânească un mediu închis care îl făcea să se simtă 
incomod, când intrară Dolţa şi cealaltă moaşă ucenică, 
Regina. Hugo se înroşi. Căldura şi sângele îi urcară 
degrabă la faţă, pe când cele două amice, prefăcându-se că 
răspund salutului lui Mahir, îi priveau fără ruşine vintrele. 
Băiatul se îndreptă de spate şi încercă să îşi vină în fire, 
convins că, după cele două zile de târât prin podgorii, nu 
se mai vedea nimic. Îşi făcu apariţia Astruga. 

— Vi-l las vouă, îl auzi pe Mahir luându-şi rămas-bun. 
Apoi i se adresă lui: Mi se pare că nu vei putea lucra 
câteva zile... în podgorii, îi zise el, după care îl bătu pe 

spate. Sora mea va avea grijă de tine. 

Din cine ştie ce motiv ciudat, Hugo se simţi 
abandonat, de parcă Mahir l-ar fi dat pe mâna unor 
persoane care îl dominau. 

— Tu erai protejatul lui Arnau? întrebă Astruga, 
luându-i mâinile ca să le examineze. Hugo dădu să 
răspundă, dar femeia i-o luă înainte. A fost om bun. Nici tu, 
nici eu nu am fi trăit dacă nu ar fi fost Arnau Estanyol, 
adăugă ea, adresându-i-se fiicei ei. Duceţi-l la fântână şi 
spălaţi-le bine, până nu mai rămâne deloc pământ în răni, 
porunci ea după aceea. 

leşiră pe uşa care dădea din cabinetul medical în 
grădină, iar mirosul de flori, prospeţimea serii şi lumina 
care se juca răspândind o mie de culori linişti atmosfera. 
Hugo întinse mâinile lângă buza fântânii, unde fetele, după 
ce vărsară apă din găleată, îl frecară cu grijă. 

— Aşa este, zise Dolţa. 

— Ce? întrebară ceilalţi doi aproape în acelaşi timp. 

— Că nu vei putea lucra câteva zile. 

Hugo îndrăzni să o privească. Ea aproape că îl 
provocă. 

— Regina, zise ea atunci, fără să îşi mute atenţia de 
la Hugo, ţmându-i mâinile în palmele ei, vezi dacă mama 
mai vrea şi altceva de la fântână. Te rog, adăugă ea, 
anticipând faptul că prietena ei avea să se plângă. 

Rămaseră singuri. Hugo voia... l-ar fi plăcut să 
întrebe de ce îi spusese despre despicătură. Se înroşi când 
şi-o aminti pe fata cu picioarele desfăcute... Şi apoi cât de 
ruşinat fusese când ieşise Dolţa. Îşi închipui sânii tineri, în 
devenire, ai Dolţei săltând şi coborând, la fel ca... 

— Eh! strigă ea şi îi dădu drumul la mâini, cu 
violenţă. 

— Iartă-mă, nu am vrut... încercă să se scuze el. 

— lartă-mă, nu am vrut, repetă Dolţa sarcastic. 
Poftitorule! în plus, nu îţi dai seama că sunt evreică? 

Hugo se simţi neliniştit. Aşa era: el era creştin, iar ea 
evreică. Orice astfel de gând era interzis. 


— Nu am făcut... nimic, se bâlbâi el. Niciun sacerdot 
n-ar lua-o în seamă, spuse el nu foarte convins, privind la 
mâinile-i rănite. 

— Puțin le-ar păsa sacerdoţilor tăi ce-ar face un 
creştin cu o evreică, fiindcă o văd doar ca pe o altă formă 
de supunere, de putere pe care o au asupra noastră. 
Reversul însă îi interesează; ei bine, legile voastre zic că, 
dacă un evreu e prins făcând-o cu o creştină, amândoi 
trebuie arşi imediat, zise Dolţa. 

Hugo oftă. 

— Mă interesează însă reacţia comunităţii mele. Sau 
crezi că lor le plac relaţiile dintre femeile evreice şi 
bărbaţii creştini? Pe o fată au desfigurat-o, tăindu-i nasul, 
ca să nu îl mai aţâţe pe creştinul care îi făcea curte. 

— Iartă-mă! repetă el, agitat, fără să ştie încotro să 
se uite. 

— În ochi, zise ea, pricepându-i necazul. Priveşte-mă 
în ochi! 

Aşa făcu şi văzu tandreţe în doi ochi frumoşi în care 
percepu însă şi o licărire rece. 

— Astruga zice să intraţi când mâinile sunt curate! 
strigă Regina din uşă. 

— De ce ai făcut astfel încât să o văd pe tânăra 
aceea? întrebă Hugo când se întorceau spre cabinetul 
medical. 

— Era doar o creştină, îi răspunse Dolţa, 
surprinzându-l. O târfă care s-a culcat cu cine nu trebuia şi 
plătea ce nu avea ca să îi avorteze bastardul. Ţi-a plăcut? 

Hugo nu răspunse; în închipuirea lui, ochii castanii ai 
Dolţei deveniseră de gheaţă. 

„Mi-a sărit catran de la călăfătuitori”, o minţi Hugo 
pe sora lui, Arsenda, când aceasta îl întrebă despre rănile 
deja acoperite cu fâşii de pânză curate. 

Îi fusese greu să sară zidul mănăstirii din Jonqueres. 
Când ajunsese sus, îşi privise din nou mâinile. Încă simţea 
unguentul cu care îl dăduse Dolţa şi care îl arsese la 
început. 


— Doare! 

— Taci! îi porunci fata în timp ce Regina îi ţinea tare 
mâna. 

Iar el tăcu. Acum doar aştepta să se facă din nou zi, 
pentru ca Dolţa să îl ungă din nou, oricât de tare l-ar fi ars. 
„Ingrijiţi-l mai multe zile”, poruncise Astruga înainte să îl 
lase în grija Dolţei şi a Reginei. 

Ridicate la rang de medic de Astruga, cele două fete 
rană din toate unghiurile, îi dădeau sfaturi pe care le 
rectificau numaidecât şi discutau între ele. În infernul 
acela de mirosuri acre şi înţepătoare, Hugo se delectă cu 
prospeţimea lor naturală; un iz de tinereţe, de aer curat, îl 
învăluia de fiecare dată când una dintre ele făcea vreo 
mişcare, îl atingea uşor sau îl lua de mână. 

Apoi, după ce îl tratau, stând din nou în grădină, îl 
întrebau despre viaţa lui. Hugo era uluit de chipurile 
acelea care îl interogau. Le vorbi despre părinţii lui, 
despre moartea lui Matias şi despre noua căsătorie a 
Antoninei. Dolţa clătină din cap şi zise că şi ea îşi pierduse 
tatăl. 

— Nu îl cunosc, îi răspunse Reginei când îl întrebă 
despre tatăl lui vitreg. 

— Deci nu îţi mai vezi mama? întrebă ea cu inocenţă. 
Nu te-ai dus niciodată să o vezi, nu a venit niciodată să te 
vadă? 

Nu, nu venise şi, chiar de-ar fi făcut-o, nu ar fi ştiut 
unde să îl găsească. îl cuprinse îndoiala: şi dacă mama lui 
fusese pe şantiere? Nu, Navarezul ar fi anunţat-o, îşi zise 
el. Cât despre el, încercase o dată să îşi viziteze mama. 
Fusese într-o zi de sâmbătă, în care Mahir îi dăduse liber. 
Erau doar şase leghe până la Sitges, vreo nouă ore la pas 
iute. Cu toate acestea, nu trecuse cu mult de Castell de 
Fels, care se afla la trei leghe de Barcelona. Începuse să se 
neliniştească imediat ce ieşise pe porţile oraşului; îl 
asaltaseră nenumărate întrebări despre noua familie a 
mamei lui. Şi dacă nu îl mai iubea? Dar chiar de reuşise să 

alunge acele îndoieli, care se risipiseră când îşi amintise 
zâmbetul Antoninei, nu reuşise să îşi învingă teama ce îl 
cotropise când văzuse drumul părăsit după ce lăsase în 
urmă sunt Boi. Nu ieşise niciodată din Barcelona. li 
veniseră în minte toate poveştile violente pe care le 
istoriseau oamenii despre drumuri: nobili călare care 
răpeau şi ucideau călători; hoţi; sclavi fugari; corsari; 
vrăjitoare; demoni... 

Pe măsură ce se apropiase de masivul Garraf, 
grădinile şi ogoarele dispăruseră, făcând loc imaşurilor pe 
care păşteau vaci. Locuri singuratice. Hugo ascultase 
tăcut. Tresărise când auzise pocnetul unei crengi rupându- 
se. Încremenise, atent la sunetele care i se păreau 
înspăimântătoare. Unii oameni erau convinşi că prin astfel 
de păduri se ascundeau vrăjitoare, care făceau să dispară 
mădularul viril al bărbaţilor şi apoi îl puneau într-o cutie în 
care acesta continua să se mişte. Se ştia despre bărbaţi 
cărora li-l îndepărtaseră, iar alţii mărturiseau că 
vrăjitoarele le colecţionau. Hugo îl auzise pe un ins, în 
timpul unei pauze pe şantierele Regomir, jurând că văzuse 
penisurile acelea în cutii. 

Pe la jumătatea drumului, Hugo simţise cum i se 
strâng testiculele. Privise înspre Garraf: trebuia să treacă 
muntele şi prin păduri. Văzuse în faţa lui oameni care se 
îndreptau spre el... Sau nu? Un nor de praf îi dăduse de 
înţeles că alergau. Se ascunsese dincolo de hotar, printre 
arbuşti. Trecuse timpul şi nu zărise pe nimeni. Întorsese 
capul o dată, de două ori, de mai multe ori, cu simţurile 
ascuţite, temându-se că străinii îl  înconjuraseră. 
Tremurase. Asudase. Se întorsese la drum, unde domnea 
din nou liniştea. O briză marină, umedă, încărcată cu sare 
îl mângâiase cu o atingere vâscoasă. Se întorsese şi 
respirase adânc pentru simplul fapt că avea să se întoarcă 
la Barcelona. 

Bineînţeles că nu avea să le povestească toate 
acestea Dolţei şi Reginei. 

— Nu, nu m-am dus, sfârşi el prin a se scuza când 

Regina îl întrebă despre mama lui. Nu ştiu unde e satul 
Sitges... Nu am ieşit niciodată din Barcelona, zise el ca şi 
cum ar fi fost o piedică. 

— Ai putea să îl rogi pe Mahir, zise Dolţa, iar când îl 
văzu pe Hugo interesat, se simţi obligată să îl lămurească. 
Unchiul meu are mult de-a face cu podgorenii din Sitges şi 
din împrejurimi. Spune că fac un vin grecesc dulce foarte 
apreciat, vin de Malvasia îi zic ei. Am înţeles că merge 
destul de des pe-acolo. 

— Şi m-ar duce? 

Dolţa zâmbi când văzu naivitatea şi amăgirea cu care 
o întrebă băiatul. 

— Unchiul Mahir e un om foarte bun. Sigur că da. 

În timpul altui tratament, Hugo îi vorbi Dolţei despre 
Arsenda şi şantierele navale. Regina nu era în ziua aceea; 
se dusese la casa ei, care se afla tot în cartierul evreiesc. 
Contractul ei de ucenicie nu includea ca Astruga să îi dea 
de mâncare şi cazare. 

În timp ce Dolţa îl asculta cu atenţie, Hugo îşi aminti 
cu nostalgie cum visase să ajungă mestre daixa. li povesti 
despre Arnau şi despre execuţia lui crudă şi nedreaptă, 
pentru ca apoi să se plângă de familia Puig şi de servitorul 
care îl urmărise. 

— I-ai scos un ochi? întrebă Dolţa încruntându-se şi 
alungindu-şi gâtul, mai degrabă  uluită decât 
înspăimântată, neputând să şi-l închipuie pe Hugo 
luptându-se cu un bărbat puternic ca servitorul despre 
care îi vorbea cu teamă. 

— Era singura cale... 

— Da, da, da, îl întrerupse ea, de parcă i-ar fi iertat 
fapta. 

Apoi ridică din umeri şi clătină din cap, străbătută de 
un fior violent când îşi închipui ochiul acela însângerat. 

Cedând în faţa acelei fete, îi povesti despre cum 
furase toporişca şi despre Câinele chel, iar când îi 
mărturisi despre arbaletă şi despre Bernat, îşi aminti că 
promisese să se ducă la carceră, să se intereseze de el. Se 

lăsa noaptea. 

— Cum ai reuşit să vorbeşti cu el? îl întrebă Arsenda 
după ce Hugo îi povesti despre Bernat chiar în noaptea în 
care îl vizită în carceră. 

— Prin gratiile de la fereastra care dă înspre scara 
castelului. Dacă temnicerul îngăduie, rudele se apropie şi 
de acolo pot vorbi cu prizonierii. 

Venise un avocat să îl apere. Din spusele lui Bernat, îl 
plătea un negustor din Napoli cu care tatăl lui fusese în 
relaţii bune. „Deşi e limpede că în spate stă Jucef”, îi 
şoptise el lui Hugo printre gratii. „V-aţi dus să îl vedeţi, 
aşa-i? Am vorbit cu mama”. Îi povestise şi că îi plăteau 
mâncarea şi un pat de paie. 

— Dar a vrut să ucidă o persoană, pe un nobil al 
principatului, pe căpitanul general al regelui! spuse 
Arsenda indignată după ce fratele ei îi povestise tot, 
deformând partea cu propria-i implicare. 

— Nu e adevărat! răspunse el fără prea multă 
convingere. L-au torturat, Arsenda! Am văzut vânătăile de 
pe trupul lui. Imediat ce-au aflat că era fiul lui Arnau 
Estanyol... 

— Frate, îl întrerupse ea, să îi supui pe prizonieri la 
tortură este o procedură demnă de stimă. Adevărul trebuie 
să învingă mereu, iar tortura este un instrument permis de 
Biserică şi de rege. Amicul tău se afla aproape de palatul 
Mentor, înarmat. Trebuie să mărturisească motivul pentru 
care a făcut-o. Nu îţi face griji, căci dacă a minţit ca să 
evite durerea torturii, Dumnezeu va şti să îl judece, dar 
astăzi, aici, fără îndoială că merită pedeapsa regelui, fie că 
este sau nu fiul lui Arnau. 

— E un om bun, spuse Hugo aproape plângând, 
impresionat de raţionamentul surorii lui mai mici, ale cărei 
cuvinte păreau a-i aparţine unei femei mature. 

— Dumnezeu va şti. În lumea aceasta, tânărul acela 
merită să fie pedepsit. Oamenii nu trebuie să judece 
intenţii. 

Pedepsit? Nici măcar nu se demarase vreun proces la 

curtea veguerului. Acuzaţia era de necontestat: torturat 
sau nu, Bernatâşi mărturisise vina. 

Barca veche în care obişnuia să doarmă nu mai 
exista. După ce fusese exorcizată, tâmplarii se grăbiseră să 
profite de ea. Hugo se aşeză pe țărm, aşa cum făcuse în 
multe alte dăţi după ce o vizita pe Arsenda. Paznicul de 
noapte nu îi spuse nimic, aşa că se întinse pe nisip, 
protejat de rouă de lateralul altei bărci, una nouă, ce 
mirosea a lemn şlefuit şi pe care încă nu o călăfătuiseră. [i 
fu greu să adoarmă. Se gândea când la Dolţa, când la 
Bernat şi apoi la Arsenda, de fiecare dată tot mai strictă, 
mai pioasă, mai femeie. După ce îl condamnase pe tânărul 
Estanyol pentru că atentase la viaţa căpitanului general, 
sora lui refuzase să mai vorbească despre el, după care îi 
ţinuse o predică religioasă. Se părea că dragostea faţă de 
Dumnezeu la care făcuse referire cu altă ocazie devenise o 
obsesie. Şi totuşi, când se despărţiseră, Hugo simţise cum i 
se strânge gâtlejul, de parcă l-ar fi zgâriat. lar ea, atât de 
copilă în străfundul fiinţei ei, în ciuda severităţii sale, 
lăsase să îi curgă o lacrimă pe obraz, convinsă fiind că 
întunericul avea să o ascundă. 

„Am nevoie de ea”, recunoscu în sinea lui. Avea 
nevoie de tovărăşia ei, să îi audă vocea, să îi simtă 
prezenţa. Arsenda era... era legătura dintre el şi trecutul 
lui, istoricul lui, familia şi copilăria lui fericită. _ 

Zâmbi şi o alungă pe Arsenda din mintea lui. Li fu şi 
mai greu să nu îşi mai amintească de Bernat şi de izolarea 
lui. În câteva zile slăbise şi carnea pe care nu o avusese. 
Lui Hugo i se păru ca o stafie printre gratiile de la 
fereastra ce dădea spre scara din castelul veguerului, cu 
vocea obosită şi mişcările lente. Oare cum rezista închis 
acolo? „iartă-mă, Bernat!”, îl rugă el în noapte. Şi se lăsă 
purtat pe braţele Dolţei. Nu îi păsa că era evreică. Nimeni 
din lumea aceasta nu avea cum să afle că visa la ea. Cât 
despre cealaltă lume... Probabil că Dumnezeu era mult 
prea ocupat să flirteze cu sora lui, ca să îşi mai bată capul 
cu o evreică, se gândi băiatul zâmbind. 


— Bineînţeles, spuse Mahir după ce reuşi să îl facă 
pe Hugo să îi ceară ceea ce nu îndrăznea. Nu ştia că mama 
băiatului se recăsătorise. Aveam de gând să merg la Sitges 
după recoltă, îl asigură el, dar putem merge mai devreme. 
Aşa îţi vei vedea mama. 

Nu se întâlniră cu nobili călare, nici cu corsari, nici 
cu vrăjitoare ahtiate după penisurile bărbaţilor. Plecaseră 
pe jos înainte de ivirea zorilor şi călătoria fusese plăcută, 
în vreme ce Mahir îi povestise despre satele prin care 
treceau şi despre diversele culturi care se întindeau 
dincolo de drum, învăţându-l lucruri despre vin, cum făcea 
cu insistenţă de când prinsese drag de el. Părea să nu ştie 
a vorbi despre altceva. Pe lunca râului Llobregat văzu un 
lucru care îl surprinse şi de care nu îşi dăduse seama 
prima dată când încercase să meargă la Sitges: viile erau 
cultivate printre arbori. Intrară într-una dintre ele şi 
rămaseră amândoi fermecaţi de acoperişul de deasupra 
capetelor lor. Mii de lăstari, care se sprijineau sau 
înconjurau crengile unor arbori aflaţi la distanţe regulate 
între ei, se întrepătrundeau în văzduh, îmbrăţişându-se şi 
formând o pătură groasă de vegetaţie întortocheată, din 
care atârnau crengi, frunze verzi şi mii de ciorchini de 
struguri. Hugo rupse unul şi muşcă din el. 

— Se coc mai târziu că ai noştri, îl avertiză Mahir. 

— E ca o imensă... 

Hugo nu ştiu cum să o definească. 

— Mereu mi-am zis că e Grădina Raiului. 

Hugo încercă să privească în ansamblu, la razele 
soarelui care pătrundeau capricioase printre ramuri. Pe 
alocuri străluceau ciorchini şi frunze; altele rămâneau în 
întuneric. În depărtare, lumina soarelui sclipea în aureole 
pe pământ, iar razele erau ca nişte săgeți subţiri şi 
luminoase. 

— Cum reuşesc? întrebă el absorbit. 

Mahir arătă spre trunchiul unuia dintre arbori. Lângă 
el era plantată o tufă de viță-de-vie. Nu trebui să îi mai 
spună ceva. Privi vita-de-vie care se căţăra pe trunchiul de 

copac până ajungea la ramurile lui, le urmărea şi apoi le 
depăşea, unindu-se cu lăstarii de pe arborele de alături, şi 
cu aceia de pe copacul din păţea opusă şi tot aşa. 

— Ce tip de vin produc? 

— Vin grecesc. Dulce. Dar foarte puţin. Cea mai mare 
parte a recoltei este menită pentru struguri de masă. 
Muscaţi. Foarte apreciaţi în Barcelona. 

Profitară de existenţa unei fântâni şi se mai opriră o 
dată chiar acolo, sub vrejuri. Mâncară pâinea şi brânza 
evreului care, ca să nu îşi arate îngrijorarea, se angajă m şi 
mai multe explicaţii şi lecţii despre lume şi comerţul cu 
vin. 

Mahir crezuse dintotdeauna că mama băiatului pe 
care îl recomandaseră Jucef şi tatăl lui, Saul, muncea ca 
servitoare în casa unui mănuşar; aşa i se spusese. De 
aceea fusese surprins când Hugo îi spusese că se 
căsătorise cu un dogar din Sitges. Ceva mersese prost, îşi 
zisese el, dacă o văduvă se căsătorise din nou. Creştinii 
considerau văduvia un prilej ca să îşi dedice viaţa slujirii 
lui Dumnezeu. Femeia care rămânea văduvă se elibera de 
căsătorie şi de sub puterea bărbatului şi îşi recupera 
statutul virginal. Văduvele erau chemate la castitate şi 
rugăciune, la pocăință şi post, la smerenie şi retragere. 
Puțin le păsa erudiţilor creştini de situaţia economică şi 
financiară a femeii; ţineau cont doar de purtarea şi 
moralitatea ei. 

Întrucât cunoscuse deja contactul carnal, 
recăsătorirea nu era doar o bigamie succesivă, ci 
demonstra şi incontinenţa femeii: era însuşi întruparea 
diavolului. Dacă biserica accepta prostituţia pentru a 
preveni adulterul şi relaţiile împotriva firii, tolera în 
schimb recăsătorirea, cu precădere în cazul văduvelor 
tinere care riscau să pice pradă poftei. Poate că de aceea o 
măritaseră pe mama lui Hugo. Mahir se interesase şi 
aflase că era o femeie încă atrăgătoare, ba chiar 
voluptuoasă. Întrebase de mănuşar şi bănuielile i se 
adeveriseră. Se dusese la Mar, iar acesteia îi fusese uşor să 

îl tragă de limbă pe preotul de la biserica Santa Maria, cel 
care intermediase zestrea pentru Antonina, şi să afle 
motivul pentru care aceasta se recăsătorise: mănuşarul o 
siluia pe tânăra văduvă. Nu îl speriase deloc ameninţarea 
că avea să fie excomunicat; văduvele erau protejate de 
legea lui Dumnezeu şi de legea omului. Mănuşarul 
recidivase, chiar dacă Antonina îl asigurase pe preot, în 
timpul confesiunii, că i se opunea. Să îi caute un alt loc de 
muncă ar fi fost o posibilitate înainte să pretindă cineva că 
Antonina, ca văduvă, reîncepuse deja să se bucure de 
plăcerea carnală; în cazul acela, un loc de muncă departe 
de mănuşar nu i-ar fi folosit mai deloc. Dogarul din Sitges 
păruse a fi soluţia ideală. 

De aceea Mahir vorbi întruna despre vinuri în timpul 
celor nouă ore la pas iute pe care le făcuseră pentru a 
ajunge la Sitges pe un drum periculos, ce nu putea fi 
străbătut cu căruţa şi care, întrucât se întindea de-a lungul 
coastei, uneori se înălța maiestuos deasupra mării, din 
pricina impunătorului masiv Garraf pe care îl străbătea. 
Era drumul pe care Hugo nu îl înfruntase de teama 
vrăjitoarelor care furau penisurile călătorilor. Acum, în 
timp ce îl asculta pe Mahir, se felicită pentru că luase acea 
decizie, căci de ar fi continuat, ar fi descoperit că nu avea 
bani ca să plătească dreptul de trecere pe care fură nevoiţi 
să îl cumpere înainte să îşi continue drumul de-a lungul 
coastei din Garraf şi pe care li-l încasase un funcţionar 
ursuz şi apatic. Un bănuţ pentru fiecare cal, alt bănuţ 
pentru cei care îi călăreau şi o monedă barceloneză pentru 
fiecare muncitor; acestea erau tarifele, care nici măcar nu 
includeau plata pentru căruţe. 

După ce făcură plata, Mahir se plânse de impozit şi, 
preţ de o clipă, schimbă subiectul de discuţie. Regele Juan, 
îi explică el lui Hugo, le permisese seniorilor din zonă să 
încaseze banii aceia şi să îi folosească pentru a păstra 
drumul în stare bună. Cu toate acestea, drumul era în 
continuare o rută singuratică şi periculoasă, iar castelele 
care trebuiau să îl apere, cum era cel din Garraf, de 

exemplu, erau toate în paragină. În cele din urmă, vinul 
cumpărat din Sitges era transportat pe mare, ceea ce îl 
făcea şi mai scump. 

Străbătură locurile acelea pe cât de frumoase, pe 
atât de singuratice, cu marea la picioarele lor, până 
ajunseră la Sitges. Era un orăşel de coastă ce îi aparţinea 
Violantei, soţia regelui Juan, şi se înălța pe un vârf stâncos 
care pătrundea în mare şi domina coasta. Zidurile erau 
vechi, cu două porţi de acces; în prezent se construia unul 
nou pentru a-i adăposti pe cei vreo şase sute de oameni 
care locuiau sub protecţia unui castel ridicat pe creastă. 
Biserica şi spitalul sunt Joan, care avea o capelă şi câteva 
paturi pentru săraci, bolnavi, orfani şi pelerini, se înălţau 
între castel şi abisul de deasupra mării. 

Mahir se duse înspre casa lui Vital, un cămătar 
evreu, care se afla într-o piaţă mică din spatele castelului. 
Făcuse de multe ori afaceri cu el. Uneori, în funcţie de cum 
se înțelegeau, împrumuturile pentru recoltele de vin 
implicau ca agricultorul care cerea bani să îşi piardă 
stăpânirea asupra podgoriei până când cămătarul îşi 
recupera creditul acordat pentru recoltă. Atunci era nevoie 
de personal, iar Vital ştia doar despre bani. Mahir se ocupa 
să aducă agricultori cu experienţă, să controleze fermele 
ca să dea roadele aşteptate, ba chiar să facă negoţ cu 
strugurii. 

Hugo se plimbă prin piaţa micuță, în timp ce cei doi 
bărbaţi sporovăiau în casă; îi spuseseră să aştepte. Era o zi 
splendidă şi copiii se jucau pe străzi. Se întrebă dacă 
vreunul dintre ei era fiul lui Ferran, dogarul, deşi era puţin 
probabil, căci Mahir îi explicase că dogarii locuiau de 
obicei în afara oraşelor, iar deasupra capului putea vedea 
castelul, cu turnul lui circular în centru. Ferran construia 
butoaie pentru vin sau ulei şi trebuia să facă focul în 
butoaie, ca să încălzească lemnul pe care îl lucrase înainte, 
ca să fie flexibil în timp ce strângea cercurile în jurul 
doagelor. Să faci focul în interiorul unui oraş ale cărui 
clădiri erau construite pe structuri de lemn implica un risc 

de care autorităţile şi cetăţenii se temeau, îi povestise 
Mahir lui Hugo, motiv pentru care autorităţile sau chiar 
veguerii îi trimiteau pe dogari cât mai departe posibil de 
centrele urbane. 

Printre copiii şi femeile care treceau prin piaţa mică 
şi muncitorii din atelierele ce dădeau înspre străzi, Hugo 
încercă să şi-l închipuie pe dogarul care îi furase mama; 
sigur era un bărbat bădăran şi probabil neîndemânatic, 
scund... Da, sigur era mic. După Mahir, dogarii erau ca 
mestres daixa, munca lor era asemănătoare, deşi mai 
prejos. Îi mai spusese şi că unii dintre ei erau ucenici ai 
mestres daixa care nu dovediseră abilităţile necesare 
pentru a lucra bărci. Cum să nu fie bădăran, 
neîndemânatic şi scund cineva care nu stăpânea arta 
necesară pentru a fi mestre daixa? concluzionă el. 

Mahir îi arătă strada pe care, din câte i se spusese, 
locuia şi muncea dogarul, la periferia Sitgesului, la graniţa 
cu grădinile şi podgoriile. 

— Mă duc până la nişte podgorii care înconjoară 
schitul Santa Maria del Vinyet, îl anunţă el. E foarte 
aproape, la un sfert de leghe. Mă găseşti acolo dacă ai 
nevoie de mine. Altminteri, ne vedem când se înserează la 
porţile spitalului. 

— Nu mă veţi însoţi? întrebă băiatul privind spre 
stradă, ca şi cum s-ar fi aşteptat ca Mahir să îl conducă. 

— Mai bine să nu te vadă cu un evreu, Hugo. Nu ştiu 
cum va fi bărbatul, dar sunt foarte puţini evrei aici şi se 
simte ostilitatea. 

Mahir aşteptă câteva clipe. Apoi, văzând că băiatul 
şovăie, îl împinse de la spate. 

— Du-te să îţi vezi mama, fugi! îl încurajă el. 

Hugo nici măcar nu trebui să întrebe: câteva butoaie 
terminate expuse lângă uşile unui atelier îi semnalară în 
care dintre case avea să îl găsească. Era o clădire separată 
de celelalte; o construcţie cu două etaje; la parter se aflau 
atelierul şi magazinul, iar la etaj - odăile în care locuia 
familia. 


Avusese dreptate privitor la bădărănie şi, deşi nu avu 
ocazia să îşi dea seama dacă era şi neîndemânatic, alungă, 
în schimb, din minte ideea că ar fi fost scund când îşi 
ridică privirea şi se confruntă cu un bărbat corpolent, cu o 
barbă deasă, la fel de închisă la culoare ca părul din cap, şi 
nişte sprâncene groase care i se uneau deasupra nasului. 
Lângă el era un băiat costeliv. 

— Mama ta, ai zis? urlă dogarul, aproape de Hugo, cu 
capul deasupra lui. De ce ai venit? Ce vrei? 

— Să o văd, reuşi el să răspundă după ce făcu, forţat, 
un pas în spate, dacă nu deranjez. 

— Bineînţeles că deranjezi. 

Bărbatul se întoarse cu spatele la el şi, de parcă 
băiatul nici măcar nu ar fi existat, începu, cu ambele mâini 
şi un cuţit plat, să îi dea burtă unei doage de butoi. „Ce 
deranj?”, se întrebă Hugo privind pentru o clipă la un 
ucenic mic, care ţinea o rindea şi peria pentru curăţarea 
lemnului şi pe care îl ştia din şantierele nazale. Era mama 
lui! 

— Auziţi... 

Nu observă grimasa prin care voi să îl avertizeze 
băiatul slăbănog care era cu dogarul. Dogarul îi trase una 
cu dosul palmei, cu braţul întru totul întins, azvârlindu-l pe 
Hugo în cealaltă parte a atelierului. 

— Nu permit să fiu deranjat în timp ce muncesc, îl 
auzi zicând pe bărbat, care nici măcar nu se întorsese cu 
totul, de parcă pălmuirile ar fi fost ceva normal în munca 
lui. 

Hugo îşi duse mâna la obraz şi se frecă, încercând în 
zadar să domolească durerea; reuşi doar să înteţească 
senzaţia de arsură. Spatele dogarului i se păru imens; 
umerii i se mişcau înainte şi înapoi în ritmul cu care lucra 
doaga. De data aceasta îl văzu pe ucenic. „Nu insista”, îl 
îndemna acesta cu privirea. 

Hugo se îndepărtă. 

— Vreau doar să îmi văd mama... maistre, adăugă el. 

Se dădu în spate până când ajunse din nou în stradă 

şi auzi fornăitul cu care se ridică dogarul. 

— Nu mai e mama ta, pricepi? Acum e soţia mea şi 
mama vitregă a fiilor mei, şi lor li se dedică întru totul. Nu 
are nevoie de tine. Nu mai veni să ne deranjezi. Pleacă şi 
nu îţi voi face rău! 

— Nu plec până nu o văd. 

Se miră de propria-i îndrăzneală. Dogarul se afla în 
faţa lui, imens, înfricoşător; ucenicul, în spatele lui, clătina 
energic din cap şi îi făcea semne să plece. 

— Vrei să o vezi? Aşa să fie atunci. Antonia! Urletul 
răsună în atelier şi în mintea lui Hugo, care simţi că făcuse 
o greşeală. Antonia! insistă bărbatul. 

Hugo îl căută cu privirea pe ucenic. I se strânse 
stomacul când îl văzu cu ochii în pământ, serios şi tulburat. 

— Ascultaţi, eu nu... încercă Hugo să dea înapoi chiar 
în clipa în care Antonina intra în atelier cu un copil gol în 
braţe şi altul puţin mai mare agăţat de fusta ei. 

Nu îl văzu. În schimb, lui, din stradă, i se strânse 
inima când o văzu slabă şi neîngrijită. Avea părul încâlcit, 
era murdară, desculţă, îmbrăcată cu o rochie zdrenţuită şi 
avea un braţ plin de vânătăi. Hugo presimţi ce avea să se 
întâmple: dogarul avea să o lovească. Să o ia la fugă ar fi 
fost probabil singura cale de a-şi scăpa mama de lovitură. 
îl văzu pe băiatul costeliv venind să îi ia pe cei doi copii, de 
parcă ar fi fost un ritual. Antonina îi dădu băiatului copiii şi 
cobori privirea înspre mâini, pe care le ţinea acum 
împreunate în faţă, supusă, într-o tăcere pe care până şi 
copiii păreau să o respecte. Hugo nu reuşea să se mişte; îi 
tremurau genunchii. 

— Voiai să o vezi? urlă din nou dogarul. 

Cu o lovitură de palmă la fel de puternică precum cea 
pe care o primise Hugo o trânti pe Antonina la pământ, 
printre scândurile şi cercurile butoaielor, chiar pe când 
privirea i se întâlni cu a fiului ei. 

Hugo tresări. Ucenicul clătină din nou din cap. Mama 
ţipă. Copiii izbucniră în plâns, iar dogarul îl alungă pe 
băiat cu o mişcare a mâinii. 


— Hugo! ţipă Antonina. Pentru Dumnezeu, întoarce- 
te pe şantiere! 

— Voiai să o vezi? repetă dogarul, lovind-o în acelaşi 
timp pe Antonina în burtă cu piciorul. 

Femeia se făcu covrig. Hugo nu simţea, nu vedea, nu 
auzea şi se năpusti asupra dogarului. 

— Nu îl lovi! gemu Antonina. 

— Dă-i drumul! se auzi o voce de pe stradă. 

Dogarul se opri. 

— Dă-i drumul, Ferran, repetă bărbatul care îl 
însoțea pe Mahir. 

Cei doi veniseră în fugă spre casa dogarului când 
Mahir îi povestise amicului lui despre Hugo şi mama lui, 
explicându-i că băiatul voia să o vadă. 

— A venit să ne deranjeze. Ce vrea? Dogarul îl zgâlţâi 
pe Hugo, pe care îl ţinea de un braţ. Să locuiască aici? 
Poate vrea să-i dau de mâncare? 

— A venit doar să îşi vadă mama, interveni Mahir. 

— Taci din gură, ereticule! 

— Dar aşa este: pentru asta a venit, repetă bărbatul. 

— Nu mai e mama lui, ci soţia mea, şi nu e bine 
primit în casa asta. 

— Dă-i drumul, te rog! 

Văzându-se liber, Hugo dădu să se ghemuiască lângă 
Antonina, care îşi ţinea capul acoperit cu braţele, 
temându-se că aveau să urmeze şi alte lovituri. Totuşi 
dogarul îl împinse la o parte. 

— Pleacă, îi porunci el, şi nu mai veni pe-aici, pentru 
că, dacă te întorci, o omor în bătaie. 

Şi ca să îi dovedească, îi trase încă un picior 
Antoninei, de data aceasta în spate. 

—  Nemernicule! strigă băiatul şi încercă să se 
apropie din nou de mama lui, care nu mai mişca, de parcă 
ar fi fost moartă. 

Nu îl opri dogarul, ci Mahir, care îl apucă din spate. 

— Cu cât insişti mai mult, cu atât va fi mai rău pentru 
ea, Hugo. Să mergem. 


În noaptea aceea, în bastionul din Sitges, pe când 
oraşul era acoperit de tăcere, Hugo cunoscu marea aceea 
tiranică şi capricioasă 

vorbise tatăl lui. Plângea pentru mama lui; marea se 
spărgea de stânci, o dată, din nou, de nenumărate ori. „E 
soţul ei”, aproape că ţipase Mahir după ce se întorseseră 
de la cumpărat vin. „Cât timp nu o omoară, o poate lovi şi 
pedepsi”. 

„O poate lovi, o poate lovi, o poate lovi...” răsuna în 
mintea lui Hugo în ritmul valurilor care se spărgeau, 
încurajându-l să scape de tristeţi aruncându-se în ele. 
Lacrimile îi deveniră tot mai sărate când un nor acoperi 
luna şi întunericul se aşternu peste toate. „O poate lovi”. 

Barcelona, 1389 Se vorbea despre vreo optsprezece 
mii de bărbaţi călare care invadaseră Catalonia şi care 
jefuiau şi prădau în Empordă, în partea de nord a 
principatului, unde ocupaseră Băscara şi alte câteva locuri. 
Erau companii de război numeroase, de diverse 
naţionalităţi, îndeosebi franceze şi engleze, recrutate şi 
conduse de Bernardo de Armagnac, fratele contelui de 
Armagnac. Regele Juan, care tocmai recunoscuse în 
Zaragoza  codicele lui Aragon şi convocase Cortes 
Generales la Monzón, se întoarse la Barcelona ca să 
pregătească apărarea. Oamenii erau neliniştiţi, o mare 
parte dintre ei temându-se de atitudinea şi capacitatea 
unui rege care, de când se însănătoşise după ultima boală, 
se dedicase ospeţelor şi distracţiei. 

Asemenea monarhului lor, şi nobilii şi oraşele 
începură să se pregătească de război. Barcelona chemă 
înapoi Santa Marfa y Santa Juana, o galeră pe care o 
armase cu un an în urmă ca să îi apere coastele şi mările 
de jafurile sarazinilor. Hugo alergă spre plajă imediat ce 
află că sosea nava: Bernat era pe ea. 

Pentru că aceasta fusese soluţia pe care o obţinuseră 
banii lui Jucef. Nici el, nici regele, nici căpitanul general nu 
aveau să îl elibereze pe Bernat, ci Barcelona. Toţi 

prizonierii, mai puţin cei condamnaţi pentru că erau 
sodomiţi, eretici, asasini, zarafi făliţi, trădători sau 
dezertori, printre alte delicte, puteau obţine graţierea dacă 
se înrolau ca sclavi, neplătiţi, pe galerele regale sau pe 
cele armate de oraşe. Jucef îl îndemnă pe avocatul lui 
Bernat să se ducă la consilieri şi să împartă cu 
generozitate nişte bani; dacă în timpul execuţiei nedrepte 
a lui Arnau unul singur dintre ei, un vopsitor bătrân şi 
burtos, ridicase vocea, atunci solia generalului cerea ca 
regele să-i aplice fiului acestuia aceeaşi lege ca în cazul 
celorlalţi prizonieri. Oare contele de Navarcles nu se 
răzbunase îndeajuns, ci trebuia să-l mai hărţuiască acum şi 
pe un băiat de şaptesprezece ani? pledă avocatul. 

Dar Bernat nu se întoarse la bordul galerei Santa 
Maria y Santa Juana. 

— Cică şi-au înnoit provizia de apă aproape de 
Tortosa, îi explică Navarezul lui Hugo pe plajă, cu spatele 
spre şantiere, iar Bernat a dispărut. 

— A evadat? 

— Vreau să cred că da. 

— Dar, insistă Hugo, nu îi ţin legaţi şi păziţi? 

— Pe Bernat nu. S-ar părea că datorită cunoştinţelor 
lui au hotărât să îl folosească la alte treburi, nu la vâslit. 

— Nu se arăta foarte puternic, spuse Hugo 
amintindu-şi cât de slab era prietenul lui. 

— Nu, deşi îndeajuns cât să evadeze. 

Nu la evadare se gândise Hugo, cu ceva timp în 
urmă, când îşi luase rămas-bun de la Bernat. „Poftim”, îi 
zisese el, oferindu-i doi bănuţi de argint pe care reuşise să 
îi pună deoparte. Avea ceva bănuţi: cei pe care îi dăduse 
Jacob la prima licitaţie, alţii pe care îi primea după ce 
ducea la capăt vreo însărcinare pentru familia lui Saiâl şi 
cei pe care îi câştiga ajutând la fermele învecinate când nu 
mai avea ce să facă pe cea a lui Saiil. Mahir îi permitea, 
întrucât contractul lui nu presupunea niciun fel de plată, ci 
doar un pat în vinărie, înnoirea veşmintelor în fiecare an şi 
mâncare, de parcă ar fi fost un ucenic. „Şi asta şi eşti”, îi 

spusese evreul. Bernat refuzase banii. „Nu pot să iau 
nimic, m-au înregistrat deja şi...” Hugo îl privise uluit. 
Înregistrat? 

Ce credeau că ar fi putut să ascundă un tânăr 
flămând, îmbrăcat doar cu o cămaşă simplă jerpelită? „Ia- 
i!” îi spusese el. Sunt doar două monede. Îţi vor fi de folos. 
Cu siguranţă”. Bernat se împotrivise, dar în cele din urmă 
Hugo îl convinsese. „Eu voi putea câştiga alţii. Sunt liber”, 
îi spusese el. 

Acum, pe plajă, şi-l închipui pe prietenul lui fugind 
peste câmpii: se împiedica şi se ridica, poate urmărit de 
soldaţi. Ba nu. Bernat era inteligent. Nu aveau să îl prindă. 
Şi poate că acei doi bănuţi ai lui aveau să îndrepte în parte 
arestarea lui nedreaptă. 

— Unde s-ar putea duce? îl întrebă pe Navarez. 

— De-aş fi în locul lui, aş fugi de pe pământurile 
regelui Juan şi ale căpitanului lui general. Îmi închipui că 
s-ar duce în Castilia. 

Hugo zâmbi, privind spre orizont. 

— Noroc bun! îi dori el, fără teamă că ar fi putut fi 
auzit susţinând un fugar. 

În zgomotul mării şi strigătele celor care demontau 
Santa Marfa y Santa Juana în spate, Navarezul îl privi pe 
Hugo: băiatul scruta cu atenţie linia orizontului, de parcă 
Bernat ar fi alergat pe ea. Nu mai era băiatul de 
doisprezece ani, curios şi nesăbuit, care ducea bila 
genovezului. În doi ani se schimbase: chipul îi era acum de 
obicei serios, crescuse şi se lăţise în umeri şi piept. „Il 
hrănesc bine evreii”, se felicită în sinea lui locotenentul 
şantierelor navale. Arnau Estanyol fusese un prieten bun 
de-al Navarezului, dar pe băiatul acesta, care-i fusese 
recomandat de Arnau, îl îndrăgise într-un mod deosebit, pe 
care nu ar fi ştiut să îl definească. 

— O merită, spuse Navarezul. 

— Ce? 

— Bernat, îl lămuri el. Merită soarta pe care i-o 
doreşti. 


Clădirea de lângă podgoria lui Saiil, medicul, avea o 
vinărie în care se punea mustul după zdrobirea strugurilor 
şi unde acesta fierbea în primele zile. Acolo muncea acum 
Hugo, chiar dacă mintea îi era la bărci. Scurta lui 
conversaţie cu Navarezul îl purtase, cu nostalgie, spre 
vremea în care îşi făcea iluzii că avea să devină mestre 
daixa. Şi-l aminti pe genovez... Ştia că îl eliberaseră şi că 
se întorsese în ţara lui, alături de ceilalţi prizonieri. Hugo 
curăța vinăria; curând aveau să recolteze. „De treabă om, 
genovezul”, îşi zise în sinea lui. Era dispus să îl ajute să 
devină maistru, dar toate iluziile i se năruiseră din pricina 
nemernicului de Roger Puig... îl alungă pe nobil din mintea 
lui şi se gândi la sora lui. Arsenda nu ştia despre mama lor; 
Hugo nu voise să o supere. Încă mai credea că el muncea 
pe şantierele navale, deşi, sincer să fie, i se părea că fetei 
nu îi păsa unde muncea el, cât timp o asigura că îşi făcea 
datoria faţă de Dumnezeu mai presus de toate. „L-am 
rugat pe monseniorul mănăstirii”, îi spusese Arsenda într- 
una din nopţile în care se întâlniseră, „să stea de vorbă cu 
parohul de la Santa Maria. Voi şti dacă nu mergi la 
liturghie”, încheiase ea, ameninţându-L 

Bineînţeles că mergea la liturghie! Nu lipsea în nicio 
duminică şi în nicio zi de sărbătoare în care mersul la 
liturghie era obligatoriu. Aşa îi ceruse Mahir. „Trebuie să 
pari mai pios şi mai devotat ca toţi”, îi spusese el. 
„Altminteri am putea avea probleme, cu toţii”. Hugo ştia 
că preoţii îşi vizitau enoriaşii şi îi îndemnau să vorbească şi 
să denunțe păcatele altora: adultere, fapte de vrăjitorie, 
case necinstite, jocuri interzise, pe cei care trăiau în 
concubinaj, pe evreii care nuâşi îndeplineau obligaţiile... 
„Nimeni nu trebuie să aibă vreun motiv să te arate cu 
degetul”, îl îndemnase Mahir. 

Hugo îl ascultase, şi nu doar că mergea la liturghie, 
ci sfârşise şi prin a ajuta pe gratis la cultivarea unora 
dintre podgoriile pe care le deţinea biserica în hort i vinyet 
din Barcelona. În Santa Maria de la Mar trăia sentimente 
amestecate. Îşi amintea cuvintele stăpânului Arnau, care 

găsise o mamă în Fecioară. Pe vremea aceea, Hugo fusese 
fericit pentru că el avea mamă, dar acum... Nu avea de 
gând să o înlocuiască pe mama lui cu Fecioara Mării, aşa 
cum făcuse stăpânul Arnau, dar se ruga la ea şi îi cerea s-o 
ajute. „Să nu o bată dogarul”, o ruga el. Se mulțumea cu 
atât. In cei doi ani care trecuseră de la bătaia aceea 
cruntă, aflase veşti despre Antonina prin Mahir şi 
cunoştinţele lui din Sitges. Într-o zi, evreul îi spuse că 
mama lui era însărcinată. Hugo făcuse o grimasă. „Poate 
aşa tatăl tău vitreg nu o va mai lovi”, îi spusese Mahir. 
Băiatul se gândise puţin şi apoi încuviinţase. Mahir tăcuse; 
nu avea să îi explice vreodată ce i se povestea de fapt. Nici 
Hugo nu întrebase. 

Dar când mergea la biserică, îi asculta pe preoţi şi 
participa la liturghie, cel mai mult îl îngrijora propria-i 
situaţie. Asta nu îi povestea Fecioarei. „Dumnezeu vede şi 
ştie totul”, le aminteau preoţii la nesfârşit, aşa că turma pe 
care o păstoreau nu se putea elibera nici măcar de vina 
păcatelor pe care le ţinea ascunse şi secrete. „De acord”, 
îşi spunea Hugo, „Dumnezeu ştie totul, dar nu prea e 
necesar să-i povestească Fecioarei tot ce ştie despre 
enoriaşii Lui, nu-i aşa?” Pentru că Dolţa aflase despre cele 
petrecute în Sitges cu Antonina şi dogarul. Probabil că 
aveau să afle chiar şi sclavii tătari de pe podgoriile 
învecinate cu cea a lui Saiil, se gândise Hugo. Cu toate 
acestea, nimeni nu îl sprijinise şi nu îi arătase mai multă 
afecţiune decât ea. Îi fusese alături în tăcere în zilele în 
care îşi plânsese nenorocirea. I se întipărise în minte 
imaginea Antoninei, încovoiată printre doagele făcătorului 
de butoaie; mai târziu, când timpul se alie cu uitarea, fata 
îi dăruise prietenia ei... Dacă se putea numi prietenie ceea 
ce oferea cineva în stare să treacă într-o clipă de la 
şarlatanie la tăcere, fără vreo cauză aparentă. Dolţa îl 
părăsea, uneori  ursuză, alteori indiferentă, dar 
întotdeauna fără să se arate dornică să se întoarcă. De 
fapt, nici nu se întorcea, ci îi dădea de înţeles să o facă el. 
Şi Hugo o căuta, mereu. Crescuseră împreună în acei doi 

ani; se jucaseră de-a prietenii şi duşmanii; ea învățase 
despre medicină, naşteri şi remedii pentru femei; el despre 
podgorii, cultivare şi vin, amândoi cu nişte profesori 
constanti şi exigenţi. Despre acei doi ani nu voia Hugo să 
afle Fecioara. Despre furnicăturile pe care le simţea în 
stomac când o vedea apropiindu-se şi despre tremurul pe 
care i-l stârnea o atingere simplă şi inocentă. Despre 
neliniştea pe care o simţea când ea ţipa, dădea din mână 
sau îl insulta şi plecă. Nu voia ca Fecioara să afle despre 
mirosul Dolţei, miros pe care îl inspira în singurătatea 
nopţii în timp ce-şi închipuia că o sărută, că o mângâie şi... 
Cum să îi povestească Fecioarei toate acestea despre o 
evreică? 

Hugo curăţi cu sârg vinăria. Râse când se gândi că 
încerca să îi ascundă Fecioarei dragostea pe care i-o purta 
unei evreice. Ştia deja. Cum să nu ştie? Un astfel de lucru 
se ştia. Sigur îi povestise Dumnezeu. Poate că nu i-ar fi 
povestit despre cine ştie ce păcat mic al vreunui bastaix, 
despre adulterul vreunui luntraş sau despre furtul la 
cântar al vreunui măcelar, dar despre iubirea unui creştin 
pentru o evreică... cum să nu îi povestească? Cu toate 
acestea, momentan nimeni nu îi spunea nimic şi nici 
Fecioara nu părea supărată. Continuă să frece viguros 
vinăria, unde avea să rămână mustul pentru prima 
fierbere. După un an în care nu fusese folosit, era esenţial 
să curețe bine depozitul acela mare. Mai bine de o oră, în 
clădire se auzi doar cum freca Hugo şi cum respira agitat, 
constant. Nu putea zdrobi strugurii, nici nu îi putea duce la 
vinărie. Toate acestea trebuiau făcute de evrei, ca vinul să 
fie considerat kosher. 

Hugo zâmbi din nou când văzu încercările disperate 
ale Dolţei de a alunga muştele care i se aşezau pe chip. O 
văzu dând zadarnic din mâini, încercând să le împiedice să 
bâzâie în jurul capului ei şi o auzi înjurând atât de tare, că 
mama ei trebui să îi atragă atenţia. Cu doi ani înainte, la 
prima recoltă a lui Hugo, Dolţa îl avertizase: „Ai grijă: mii 
de muşte se vor năpusti asupra ta şi ţi se vor lipi de faţă”. 


Şi aşa se şi petrecuse, veneau tot mai multe, pe 
măsură ce zahărul din struguri le intrase culegătorilor în 
straie, mâini, braţe, picioare şi faţă. În acel prim an, Hugo 
şi Dolţa râseră nepăsători, în timp ce ea îl învățase cum să 
folosească acel cuţit cu lamă curbată ca pe o mică seceră, 
cu care să taie cu grijă ciorchinii, fără să vatăme lujerul, 
după care să îi aleagă şi să îi grupeze după calitate în 
coşurile diferite în care aveau să-i ducă la vinărie. îl 
învățase şi cum să deosebească şi să separe strugurii 
mucegăiţi sau putreziţi şi îl încurajase, de parcă ar fi fost 
un joc, să îndepărteze melcii şi păianjenii, frunzele de viţă 
sau orice altă murdărie rămasă din ciorchine şi, mai presus 
de orice, ciorchinele necopt, cel care nu se pârguise şi 
care i-ar fi dat vinului un gust acru. 

„Unchiul Mahir spune”, îi explicase copila, „că sunt 
locuri în care zdrobesc strugurii cu toate porcăriile alea 
prin ei, şi vinul iese rău”. Pe atunci aveau doar doisprezece 
ani. Acum, doi ani mai târziu, Dolţa se dovedea deja a fi o 
femeie rebelă, cu un caracter dezvăluit de fiecare 
trăsătură tăioasă a chipului ei. 

— Munca mea e medicina, se plânse ea înainte să 
înceapă ziua. 

— Strugurii sunt aurii şi limpezi, îi răspunse unchiul 
ei, Mahir, cu drag. Şi sunt dulci. Gustă-i, îi ceru el şi îi 
aruncă un ciorchine mic. Trebuie să o facem numaidecât; o 
furtună ar putea distruge tot. 

— Agricultorii sunt scutiţi de mersul la război în 
vremea recoltei, interveni bunicul Saul Măcar atât să 
facem şi noi, medicii... Cum suntem noi doi? zice el, 
încadrând-o în aceeaşi categorie cu el. 

Dolţa zâmbi larg şi chipul i se lumină, deşi Hugo văzu 
că efectul începu să dispară când Mahir se porni să dea 
ordine şi să împartă muncile. Cu siguranţă, Dolţa nu era 
medic, aşa cum nici Regina nu era. Medicii trebuiau să 
aibă cel puţin douăzeci şi cinci de ani, după cum 
prevedeau normele Universității de Medicină din 
Montpellier, aşa că era logic că, dacă bărbaţii trebuiau să 

aibă această vârstă minimă, lucrurile stăteau la fel şi 
pentru femei, care puteau primi diploma de medic doar 
printr-o concesie milostivă a regelui. 

Printre alungatul şi plesnitul muştelor, Hugo profită 
şi încercă să-i dea Dolţei doi ciorchini mici pe care ea se 
ocupa să îi pună într-un coş separat. 

— Pune-i tu! îi răspunse ea cu impertinenţă. Hugo nu 
şovăi: ieşi dintre lujeri, se duse lângă ea şi puse ciorchinii 
în coş. Ea îl privi cu buzele strânse şi sprâncenele 
încruntate. La întoarcere, Hugo întinse braţele spre Dolta, 
cu pumnii închişi. 

— Alege unul, o îndemnă el. 

— Termină cu... 

— Alege odată! 

Dolţa făcu semn cu bărbia spre stângul, îmbufnată, 
de parcă ar fi fost obligată. Hugo desfăcu pumnul şi îi 
arătă doi struguri mici. îl duse pe unul la gură şi i-l oferi pe 
celălalt ei. Ea nu îl luă. 

— Mănâncă-l! insistă el. 

Fata cedă şi o făcu. Hugo se duse să îşi vadă de 
treburi, dar Dolţa îl opri. 

— Ce ai în cealaltă mână? 

El clătină din cap. 

— Ar fi trebuit să o alegi. 

Dolţa nu mai spuse nimic. Hugo ştia că nu avea să o 
facă. Nu o făcea niciodată. Nu avea nici să îşi ceară iertare 
pentru că reacţionase urât la treaba cu ciorchinii. 
Niciodată nu îşi cerea. Uneori, Hugo credea că avea un 
astfel de caracter din pricina tuturor problemelor pe care 
le vedea lucrând împreună cu mama ei, dar după aceea o 
compara cu Regina, care era deschisă, veselă şi amuzantă, 
şi trăgea concluzia că nu aceasta putea fi cauza. Regina 
era frumoasă, Dolţa nu, dar reuşea să fie frumoasă în 
clipele acelea în care reuşea să se împace cu universul... 
Poate chiar şi cu ea însăşi. Atunci, trăsăturile ei deveneau 
mai cărnoase şi se îndulceau. 

Odată, Hugo îi propuse să meargă să vadă marea. 


— E o pierdere de vreme, îi răspunse ea. 

Băiatul insistă, aşa cum trebuia să facă mereu când îi 
propunea ceva. Se duseră. Se aşezară pe țărm şi el o 
încurajă să se legene pe sunetul valurilor. 

— O imensitate care nu gândeşte, o critică ea. Doar 
se mişcă la nesfârşit. Şi din nou. An de an, veac de veac. 
Da, e maiestuoasă, dar mereu moare aici, la picioarelor 
celor care vin să o privească. Mâine va fi la fel. Iar când 
devastează, ucide şi seamănă distrugere, nu ştie de ce o 
face. Dacă de sunete e vorba, prefer râsul unui copil sau 
pălăvrăgeala unui bătrân. 

— Poate că ai dreptate, recunoscu Hugo după o 
vreme. 

Dolţa nici măcar nu îşi întoarse privirea. Briza îi suflă 
la o parte părul; fruntea, nasul, buzele şi bărbia îi erau 
ferme şi bine conturate pe fundalul mării. 

— Hai să căutăm un copil care râde! propuse el. 

Fata zâmbi. Atunci, trăsăturile acelea dure, ce păreau 
să se lupte cu infinitul, se confundară cu apa şi deveniră 
calme, docile. 

— Azi prefer să te ascult pe tine, şopti ea. 

Hugo încuviinţă din cap şi începu să se joace cu 
nisipul ud. 

— Ştii că tatăl meu se află pe fundul acestei mări? 
Oftă. Poate că el împinge valurile... 

După recoltă, toată familia lui Saiil se pregătea să 
zdrobească strugurii deja depozitaţi în vinărie. Pe o 
platformă de lemn, aflată deasupra rezervorului pe care îl 
curăţase Hugo, fuseseră aşezate fructele, împărţite în 
funcţie de calitate. Hugo, care stătea la oarecare distanţă, 
privi grupul acela de persoane, format din Saiil şi soţia lui, 
fiii lor şi soțiile acestora, nepoţii şi câţiva amici şi invitaţi, 
cum urcă perechi-perechi pe platformă, desculți şi cu 
pulpele goale, ca să zdrobească strugurii, în timp ce 
mustul se scurgea în vinărie. Ca să nu alunece, se ţineau 
de nişte sfori care atârnau din acoperiş. Zdrobiră mai întâi 
ciorchinii mici, apoi strugurii de calitate mai slabă şi, la 

sfârşit, pe cei de calitate mai bună. Primele două tranşe 
aveau să fiarbă în ciubere de lemn sau în vase arse din lut 
nisipos, care nu transpiră, cum se întâmplă cu lutul poros 
folosit la oalele pentru apă. Hugo spălase şi pregătise 
ciuberele şi vasele la porunca şi sub supravegherea atentă 
a lui Mahir. Râcâise lemnul din interiorul ciuberelor şi 
verificase cercurile pe care le cercetase înainte Mahir. 
Apoi, ciubăr după ciubăr, făcuse focul sub ele şi le ţinuse 
deasupra flăcărilor până când lemnul se încălzise pe 
dinafară, moment în care Hugo turnase gudron topit şi un 
pic de oţet înăuntru. Apă rece, şi gata, erau pregătite. La 
vase se urma un procedeu asemănător: foc şi gudron. În 
recipientele cu pricina, mustul împreună cu pieliţa de la 
struguri, care avea să fie înlăturată ulterior, urma să fie 
supus primei fermentări. Mustul din strugurii de calitate 
avea să fie lăsat să fiarbă chiar acolo, bine acoperit şi 
închis, tot cu pieliţă, timp de cinci sau şase zile, poate 
chiar mai mult, după cum voia Mahir. Apoi aveau să îl 
mute, curat, în ciubere sau vase pentru o a doua 
fermentare, cea lentă. Resturile de pieliţă de la struguri 
aveau să fie macerate în apă, pentru a obţine un vin 
decolorat şi lejer numit poşircă, menit a fi consumat de 
sclavi. 

Băură cu toţii vin, mâncară şi respirară aroma 
dulceagă a mustului. Pălăvrăgiră, cântară şi dansară pe 
struguri, înlocuindu-se unii pe alţii cu o bucurie care se 
preschimbă în zgomot şi confuzie de îndată ce şuvoaiele de 
must deveniră tot mai cleioase. Până şi Saiilâşi pierdu 
cumpătul odată cu trecerea orelor. Unii dintre ei căzură 
peste struguri pe la jumătatea zdrobitului pentru că 
scăpară din mână frânghia atârnată de acoperiş de care se 
ţineau, stârnind şi aplauze, şi ironii. Doar Mahir părea să 
controleze o situaţie care le stârnea amuzamentul rudelor 
şi prietenilor lui. Toţi râdeau şi glumeau şi Hugo făcu şi el 
la fel; chiar dacă nu putea zdrobi strugurii, strecura 
mustul sau muta ciuberele, putea ajuta la orice nu era 
direct legat de vin. 


Deşi nu voise să participe la recoltare, acum Dolţa se 
alătură petrecerii fără să protesteze. Nu părea conştientă 
de senzualitatea trupului ei, care devenea tot mai 
voluptuos pe zi ce trecea. Fata zdrobea strugurii cu braţele 
întinse deasupra capului şi ţinându-se bine de frânghie, 
aproape ca şi cum şi-ar fi dorit să atârne în ea, şi dansa 
peste fructe, dezvăluindu-şi, fără neobrăzare, dar cu 
indolenţă, sânii tineri care săltau în ritmul frenetic al 
pătăilor din palme ale rudelor şi amicilor, aplauze uneori 
inocente, alteori nu prea. „Băutură divină. Nectarul zeilor, 
fără îndoială”, îşi zicea Hugo gândindu-se la sucul pe care 
îl produceau picioarele Dolţei. 

Prin crăpătura din perete din aceeaşi vinărie, Hugo 
privise de mai multe ori afumarea unor creştine care voiau 
să avorteze sau pe altele supuse altor tratamente, ca să se 
afle dacă erau fecioare sau nu, sau poate sterpe. Pentru 
aceasta, li se introducea un tub în vagin prin care trecea 
fumul de la un amestec de sâmburi de pin şi gudron; în 
funcţie de faptul că fumul ajungea sau nu în gura femeii şi 
de aroma lui, femeia era sau nu virgină ori sterilă. 
„Vaginul, nasul şi gura comunică între ele”, îi explică Dolţa 
procedura aceea ciudată. Cu toate acestea, cu timpul, 
Hugo îşi mută privirea, de la Astruga şi de la femeile pe 
care le trata, la Dolţa, la care visa întruna. Spre deosebire 
de Regina care, conştientă de spionul de după perete, 
poate chiar aţâţată de acest lucru, se mişca aproape 
senzual şi se oferea privirii aruncând ocheade îndrăzneţe 
spre crăpătură, Dolţa ignora prezenţa lui Hugo, atentă la 
munca ei, la nevoile pacientei, la ordinele pe care le dădea 
mama ei. 

Deasupra vinăriei, fericită, dezinhibată, stătea Dolţa, 
privindu-l din când în când pe Hugo. Oare ce voiau să îi 
spună ochii aceia vicleni, care îl pironeau de-a dreptul? 
începu să se sufoce şi să se teamă de o erecţie în faţa 
Dolţei care de acum îi tăia respiraţia, voluptuoasă, udă 
leoarcă de la must, dansând întruna ţinându-se de 
frânghie. Vrăjit de ea, văzu cum dansul fetei în struguri 

încetează deodată. Astruga îşi trase fiica de braţ şi 
aproape că o smulse din vinărie. Evreica nu vru ca tăcerea 
care se lăsă să atragă şi mai mult atenţia asupra Dolţei, pe 
care o obligă să iasă de acolo, aşa că îi îndemnă pe ceilalţi 
să lucreze mai departe, de parcă nu s-ar fi petrecut nimic. 

— Continuati! Al cui e rândul acum? întrebă râzând, 
încercând să îşi ascundă violenţa iniţială. 

Fraţii ei pricepură, la fel şi tatăl ei, şi se certară cu 
toţii ca să îi ia locul Dolţei. 

Hugo se simţi ruşinat. Cum de putuse să se 
gândească la Dolţa în felul acela? Cu siguranţă că dorinţa 
şi pofta i se citeau pe chip de parcă ar fi fost întipărite 
acolo. Toţi erau evrei... şi îl ajutau, şi... Cobori privirea în 
pământ. Îşi dori nespus să nu fi fost acolo. Ar fi vrut să se 
scurgă până la poarta de ieşire. Dădu să o facă, dar privi în 
jur şi văzu că nimeni nu era atent la el. Astruga şi alte 
femei îl mustrau pe David, fiul lui Jacob, şi pe un amic de- 
al lui, iar Hugo suspină, uşurat. Dolţa nu mai era acolo. 

Dacă cineva îl văzu pe Hugo plecând din vinărie, nu îi 
acordă câtuşi de puţin importanţă. Vrejurile încă 
străluceau în lumina soarelui. În lipsa unei brize, aerul 
părea încă impregnat cu zahăr; mirosul dulceag plutea şi 
învăluia totul. O căută pe Dolţa. Se îndreptă spre bazin şi o 
găsi aşezată pe marginea lui, desculţă, cu coapsele 
murdare de must şi straiele pătate. Părul prins lăsa să se 
vadă o faţă amuzant de murdară. Fata îşi trecea vârfurile 
degetelor peste suprafaţa apei. 

Hugo şovăi dacă să rupă tăcerea sau nu. Dolţa i se 
părea frumoasă. Se delectă câteva clipe cu imaginea 
aceea. Apoi îşi drese vocea. Nu îl miră că fata nici nu se 
întoarse, nici nu fu surprinsă când se aşeză lângă ea: Dolţa 
nu făcea niciodată lucrurile pe care te aşteptai să le facă. 

— Mama va veni curând, îl avertiză ea jucându-se în 
continuare cu apa. 

— li mustră pe vărul tău şi pe amicul lui. 

— Nu ştiu de ce, minţi Dolţa, care uită de apă şi îşi 
întoarse faţa spre Hugo. 


Băiatul îşi înăbuşi un zâmbet. Soarele îi lumina; îi 
învăluia o atmosferă aparte. 

— Eu ştiu de ce, spuse el. Apoi îşi apropie degetul de 
faţa Dolţei. Nu îndrăzni să o atingă. Ai... 

Ea ridică mâna şi se frecă pe obraji şi pe bărbie. 

— Nu, insistă Hugo. E... O atinse uşor pe puntea 
nasului. E aici. Gata, adăugă el, arătându-i o pieliţă pe care 
şi-o curăţă de pe deget în apa din bazin. 

Când se uită din nou la ea, Dolţa îl privea cu ochii ei 
acum dulci ca aerul din jur, pironindu-l cu privirea de 
parcă timpul s-ar fi oprit în loc, de parcă ar fi aşteptat 
ceva. Doar răsuflarea îi era puţin accelerată. Băiatul 
observă că răsuflarea lui se potrivea cu a Dolţei, în timp ce 
un tremur uşor şi magic îi cuprindea mâinile, umerii... tot 
corpul. Nu se gândi. Nu putu nici să se stăpânească. Işi 
apropie buzele de ale Dolţei şi o sărută. Ea acceptă şi îşi 
desfăcu buzele, primindu-i cu tandreţe sărutul. Preţ de o 
clipă... 

— Nu! se împotrivi brusc. 

Hugo îşi retrase buzele. „De ce...?” începu el să se 
întrebe, dar Dolta îl prinse de după gât şi îl trase spre ea. 

— Va veni mama, insistă totuşi o clipă mai târziu, 
îndepărtându-şi de tot chipul de-al lui Hugo. 

Băiatul o privi. Gâfâia. Nu ştia ce să facă sau cum să 
reacționeze, ce să zică. Voia să îi vorbească, dar încă 
tremura de la aroma proaspătă a buzelor ei şi a salivei ei 
care îi inunda toate simţurile. 

— Pleacă! îi ceru ea. 

Încercă să o mângâie pe dosul mâinii. 

— Pleacă! 

Hugo fugi uluit, cu puţin înainte ca Astruga să iasă 
pe uşa vinăriei. 

După ce ceruse în zadar ajutorul regelui Franţei şi 
după ce purtase câteva bătălii în unele dintre locurile 
atacate de invadatori, regele Juan îi convocă la război pe 
bărbaţii din Catalonia, conform usatge Princeps namque, O 
lege care îi permitea să cheme în armată bărbaţii din tot 

principatul, indiferent că erau cetăţeni liberi sau vasali ai 
regelui, ai Bisericii sau ai altor nobili. Nu cu mulţi ani în 
urmă, înrolarea se aplică direct persoanelor de orice 
condiţie, dar, treptat, se ajunsese la concluzia că cei mai 
mulţi dintre ei nu erau pregătiţi pentru luptă, nu aveau 
armamentul pe care ar fi trebuit să îl deţină, conform legii, 
în caz de război, sau îl aveau, dar era în stare foarte 
proastă; nu erau instruiți să folosească armele cu pricina şi 
nu aveau calităţile necesare pentru a se angaja în luptă. 
Treptat, Princeps namque se schimbă în obligaţia ca 
seniorii, satele şi oraşele să plătească soldaţi pregătiţi 
proporţional cu numărul locuinţelor sau vetrelor din 
teritoriile deţinute: arbaletrieri şi lăncieri plătiţi cu doi 
sueldos pe zi. Primii trebuiau să fie înarmaţi cu arbaletă, 
patruzeci şi opt de săgeți, coif şi pieptar; ceilalţi, cu scut, 
pieptar, coif, lance, spadă şi cuţit. împreună cu ei, 
infanteriştii şi cavalerii înarmaţi căpătau între patru şi 
şapte sueldos pe zi, după cum calul lor era complet 
înarmat, sau protejat doar cu o bucată de piele, ori 
neînarmat, aşa cum erau cei mai mulţi catâri. Datorită 
acestei proceduri şi cu ajutorul aragonezilor şi 
valencianilor, regele Juan reuşi să strângă o armată de 
aproape patru mii de călăreţi şi alte câteva mii de 
infanterişti, în fruntea cărora, în luna martie a anului 1390, 
plecă înspre Gerona, care se afla la trei zile spre nord de 
Barcelona, în direcţia Franţei. 

În spatele armatei impunătoare, printre tot soiul de 
negustori, vânzători la mâna a doua, prostituate, hoţi şi 
oportunişti sau oameni care duceau o viaţă grea, toţi 
dispuşi să profite de devastarea produsă de război şi de 
beneficiile uşor de dobândit pe care avea să le aducă prada 
la care se aşteptau, Hugo trăgea de frâiele boului şi 
căruţei închiriate în care transporta vinul tânăr de la 
ultima recoltă, tare şi acru, pentru soldaţi, câteva sticle de 
ceramică smălțuită sigilate cu aqua vitae, precum şi un 
alambic rudimentar pentru a distila şi mai mult vin dacă 
avea să fie necesar. 


— Se foloseşte în prepararea a numeroase remedii, îi 
explică Mahir despre aqua vitae, în timp ce în vinărie 
supunea vinul unui proces de distilare, prin alambicul care 
îi stârni tare curiozitatea băiatului. Iar în războaie e nevoie 
de multe medicamente, adăugă el. Deseori trebuie 
preparate pe loc, pentru că medicii vor să facă o mixtură 
de agua vitae, adică vin distilat cu rădăcini sau alte 
ierburi. I se mai spune şi aqua ardens sau licoare, pentru 
că arde la contactul cu răni sau la înghiţire. 

— Şi vindecă? se miră Hugo. 

— Da. Gândeşte-te că, dacă vinul primeşte rouă şi 
umiditatea celestă, aqua vitae, distilată din vin, care este 
astfel redus la spiritul lui, la chintesenţa lui, devine un 
lichid ce conţine soarele şi luna. Vindecă, bineînţeles că 
vindecă. 

— Dar dacă te arde pe gât... insistă băiatul. 

— Nu se bea mereu! Mahir pufni în râs. Se fac frecţii 
cu ea pe lovituri sau răni, fie singură, fie cu ierburi; se mai 
pune şi în ochi şi urechi, sau pe diverse părţi ale corpului, 
pentru reumă. Se bea ca leac pentru friguri sau plămâni, 
ori pentru slăbiciune şi mutism. Totuşi, înţelepţii ne 
avertizează că aqua vitae este atât de puternică şi produce 
atâta căldură, încât trebuie administrată în doze mici, 
amestecată cu vin, apă sau alte lichide. Tratatele de 
medicină ne spun că o persoană ar trebui să primească 
doar cât încape într-o găoace de alună de pădure sau chiar 
mai puţin, două sau trei picături, şi în ambele dăţi cu puţin 
vin. Aqua vitae nu se poate bea fără pericole. Vinul este 
nectarul zeilor, dar băut în exces... Un consum nepotrivit 
de aqua vitae ar duce la moarte, fără îndoială; aşa susţin 
înţelepţii şi medicii. 

Hugo petrecu prima zi plin de nerăbdare. Privi în 
toate părţile, atent la toate lucrurile, absorbi mii de 
senzaţii necunoscute. De când muncea cu Mahir, îl însoţise 
pe acesta în nenumărate călătorii care avuseseră mereu 
de-a face cu vinul şi comerţul cu vin: la Martorell, unde 
făceau un vin roşu foarte apreciat; la Manresa şi în satele 

dimprejurul lui, cum ar fi Navarcles şi Artes. Mai fuseseră 
şi la Alella, aproape de Barcelona, pentru vinul dulce 
cunoscut care se făcea acolo, şi la Vilafranca del Penedes, 
şi ajunseră chiar şi până la Murviedro, în Valencia, în 
căutare de vinuri. Hugo nu mai voia să se întoarcă la 
Sitges; nici Mahir nu îi propusese. Cu toate acestea, 
ieşirile cu pricina din Barcelona fuseseră relativ solitare, 
căci el şi Mahir făceau drumurile însoţiţi doar de 
negustorii şi catârgii întâlniți din întâmplare, care nu îi 
deranjau. Evreul vorbea întruna despre vinuri şi podgorii, 
iar Hugo asculta atent. 

Călătoriile cu pricina nu se comparau cu 
învălmăşeala de mii de bărbaţi aflaţi în mişcare ce 
mergeau acum în urma armatei. Hugo auzi frânturi de 
conversaţie de la cei care mergeau pe lângă el: Gerona; 
soldaţii şi nobilii; oamenii din Armagnac; războiul... Trăgea 
cu putere de căpăstrul boului, încercând să desluşească 
acele cuvinte care îi scăpau din cauza depărtării. Uneori i 
se părea că îi aude vorbind despre căpitanul general şi 
iuţea pasul, iar Mahir îl mustra, neînţelegând de ce se 
grăbea brusc. Trăgea întruna de un bou care nu îi asculta 
îndemnurile şi se încăpăţâna în încetineala lui. 

— Dacă ai bani, treci pe la mine la noapte, îi sugeră 
într-o zi o prostituată pe cât de neobrăzată, pe atât de 
neîngrijită şi care părea a fi de două ori mai bătrână ca 
Astruga. 

Hugo refuză. Ca să-i alunge neîncrederea, femeia îi 
răspunse: 

— 'Tinerelele nu te vor învăţa niciodată ce te-aş 
învăţa eu. 

Hugo plecă privirea în pământ, uscat şi bătătorit de 
la trecerea armatei. 

— Şi ce ar învăţa de la tine? interveni Mahir dintr- 
odată. Avântul, dorinţa arzătoare, poate inocenţa? adăugă 
el. 

Târfa clătină din cap şi făcu un semn cu mâna, apoi 
se îndepărtă, ca să evite o ceartă cu evreul. 


— Iluzia, imaginaţia... şoptea acum Mahir de parcă ar 
fi vorbit singur. Uluirea, vrăjirea, farmecul, fascinația... 
Stupoarea! Entuziasmul, devotamentul... 

Hugo se întoarse spre Mahir, care mergea pe lângă 
căruţă cu ochii pierduţi spre vreo iubire de demult. 

— Pasiune. Pasiune. Pasiune, îl pironi evreul cu 
privirea de parcă i-ar fi răspuns. Ce i-ai dărui tu băiatului? 
strigă el spre surprinderea celor din jur, dar prostituata nu 
îl mai auzea, căci se afla deja foarte departe. 

Li se oferiră tot soiul de alimente, produse şi remedii. 
Unii negustori o făceau apatic, de parcă ar fi fost o 
obligaţie pe care o îndeplineau cu nepăsare; alţii, în 
schimb, cu perseverenţă şi multă insistenţă deoarece Hugo 
şi Mahir refuzară de nenumărate ori. Fură insultaţi şi 
scuipaţi din pricina cercului galben cusut pe mantaua cu 
glugă închisă la culoare şi lungă până la glezne pe care o 
purta evreul. Pe Hugo îl surprinse tăria de caracter şi 
seninătatea cu care primi Mahir pedeapsa nedreaptă. 

— Nu îţi face griji, vezi-ţi de drum! încerca acesta să 
îl liniştească. 

Unii cumpărară vin de la ei. Alţii încercară să îi 
jefuiască. Mahir le arătă unora dintre soldaţi ghidurile pe 
care le avea la el, citindu-le cu voce tare, ca să afle cât mai 
mulţi cu putinţă. Erau scrisori de la Saiil şi de la medicii 
care însoțeau armata. 

— Cu ce vă veţi trata dacă veţi fi răniţi? îi ameninţă 
el. Se duse vorba şi Mahir insistă şi el pe lângă soldaţi ca 
aceştia să le îngăduie să meargă în faţă, cu host, nu în 
spate, cu sărăntocii. Nu le dădură permisiunea, dar nici nu 
îi lăsară neajutoraţi după ce se consultară cu medicii 
despre importanţa de a proteja aqua vitae pe care o căra 
Mahir şi alambicul cu care putea să distileze o cantitate 
mai mare. Se hotări ca un schimb zilnic de doi soldaţi să 
escorteze căruţa. 

Înnoptară la periferia Granollersului. Hugo nu fu în 
stare să împlinească dorinţa lui Mahir de-a sta de pază cu 
rândul şi căzu frânt sub căruţă, învelit într-o pătură, după 

ce îşi potolise foamea cu nişte cepe şi usturoi cu pâine, 
carne sărată, brânză şi câteva guri de vin. Şi, în pofida 
soldaţilor, Mahir doar aţipi, tot la adăpostul căruţei, atent 
la marfa şi la bou, bine ferecate şi legate lângă el. 

Dimineaţa, la fel cum făcea şi în podgorii, evreul 
dădu dovadă de o forţă înrădăcinată în nervii şi tendoanele 
care îi evidenţiau trupul zvelt. Hugo, pe de altă parte, se 
simţea obosit. Sub un soare care anunţa deja primăvara, 
detestă culorile amestecate şi strigătele şi certurile din 
jurul lui. Un negustor încercă să se apropie, dar renunţă la 
demers; Hugo nici măcar nu se întoarse spre el. Spre 
disperarea lui, tocmai îşi dădu seama că toate eforturile de 
a-l trage pe bou erau în zadar, inutile: animalul mergea la 
fel şi dacă îl trăgea, şi dacă nu. Incercă să îl lase să 
meargă în spatele căruţei din faţa lor, iar animalul înaintă 
resemnat, fără să fie nevoie să îl forţeze. 

— Ţi-a luat ceva vreme până să pricepi, îl ironiză 
Mahir din spate. Mai lipsea doar ca animalul să te 
privească şi să râdă de tine. 

Hugo se întoarse. 

— De ce nu mi-aţi spus? 

— E la fel ca şi cu tinerelele, băiete: trebuie să o 
descoperi tu. Pufni în râs. Ce valoare ar avea dacă un 
bătrân ca mine te-ar învăţa totul despre boi? 

„Să le descopăr pe tinerele...” Ar fi vrut el! Trecuseră 
aproape şase luni de când Dolţa îl lăsase să o sărute, ca 
apoi să se îndepărteze de el şi, în clipa următoare, să îl 
prindă de obraji şi să îl sărute ea. Durase puţin, ce-i drept, 
dar pentru Hugo fusese un moment magic, de nedescris. 
Gustul Dolţei; mirosul ei pe care şi-l însuşise fără îndoială 
când o atinsese, de parcă până atunci nu i-ar fi fost permis 
decât să şi-l aducă aminte cu nostalgie; atingerea, 
deopotrivă uşoară şi fermecătoare. La câteva zile după 
aceea, Hugo reuşise să se apropie de fată. O făcuse cu 
timiditate şi speranţă deopotrivă, dar se lovise de expresia 
ei. Poate pentru că era creştin? Atunci de ce îl sărutase? 
Nu voise să vorbească deloc cu el, îl evitase şi, pentru 

prima oară de când se cunoscuseră, rămăsese tăcută mai 
bine de o lună, timp în care Hugo suferise cum nici nu 
ştiuse până atunci că era posibil să suferi: pentru că era 
disprețuit de fiinţa iubită. Işi pierduse pofta de mâncare şi 
dormise prost. În puţinele prilejuri pe care le avusese, 
întrucât se pregăteau să sape podgoriile, o urmărise sau o 
spionase. Sprijinit într-un colţ, în spatele vreunei arcade 
sau printre mulţimea din piaţă, se delectase privind-o. De 
obicei mergeau toate trei, Astruga, Dolţa şi Regina. Cea 
din urmă, în ciuda faptului că era evreică, atrăgea mai 
mult privirile decât prietena ei. Da, poate că Regina era 
voluptuoasă, cochetă, delicată, atrăgătoare, ba chiar 
frumoasă, dar Dolţa emana o senzualitate naturală care cu 
greu s-ar fi putut compara cu orice înzestrare. lar în ochii 
lui Hugo nu exista pe lume femeie care să se compare cu 
ea. 

Trecuseră zile întregi, iar Dolţa reacţionase doar 
când Regina se apropiase de el, insinuantă, pe când băiatul 
curăța resturile din oalele de lut din crama lui Saiil. 

— Ce faci aici? aproape că îi strigă prietenei ei când 
o surprinse în cramă, urmărindu-l pe Hugo, vorbindu-i 
blând, atingându-l cu sânii de fiecare dată când acesta se 
mişca. 

Se întoarseră amândoi spre scara pe care se afla 
Dolţa, ea nereuşind să coboare de tot. 

— Păi... încercă să se apere Regina, surprinsă. 

— Taci din gură! E crama mea... E crama bunicului 
meu, rectifică ea agitată. Nu ar trebui să fii aici. Ştii bine 
asta. Avem voie doar sus. 

— Trebuia să vorbesc cu Hugo. 

— Nu ai ce să vorbeşti cu el! 

O spusese cu voce răguşită, amenințătoare. 

— Şi el are ceva de zis, îndrăzni să propună Regina. 

Din penumbra cramei, Hugo recunoscu focul din 
ochii Dolţei. 

— Ai ceva de zis? se răsti Dolţa. 

Hugo evită privirea Reginei şi ridică din umeri spre 

Dolta. 

— Ai văzut? se întoarse Dolţa, victorioasă. Eşti 
mulțumită? leşi din cramă. 

Regina cedă şi, fără să se uite la Hugo, urcă scara. 

— Dar tu ai voie să rămâi? întrebă ea când trecu pe 
lângă prietena ei, care rămase locului pe scară. 

Dolţa nici măcar nu o băgă în seamă, ci aşteptă până 
când auzi uşa de la cramă închizându-se deasupra, în 
spatele ei. 

— O preferi pe Regina? întrebă ea cu voce firavă, 
preschimbată dintr-odată. 

— Nu! 

Hugo se apropie de piciorul scărilor, fără să ştie dacă 
el ar fi trebuit să urce sau dacă Dolţa avea să coboare. 

Nu se întâmplă niciuna, nici alta. 

— Atunci de ce erai cu ea? 

— A coborât... A venit aici... Nu s-a petrecut nimic, o 
lămuri el. Îi tremura vocea. De ce şovăia? De ce se scuza? 
Dolţa, eu... 

— Am încredere că nu se va repeta. Regina nu este o 
persoană bună. Am avertizat-o de nenumărate ori pe 
mama, dar... s-ar părea că familiile şi-au luat un 
angajament. Fii atent la nasul ei! Priveşte-l bine! Nu o vei 
vedea întorcând capul sau ochii dacă vrea să afle ce 
vorbesc cei din jur. Nu o vei vedea încruntându-se; pare 
mereu veselă şi bine dispusă. Nu vei auzi un cuvânt rău de 
la ea, nici vreo insultă. Dar nasul o dă de gol: nările i se 
umflă aproape imperceptibil, iar atunci când este atentă la 
ce nu ar trebui, i se strâmbă cumva. Nu îl poate controla. [i 
înşală pe toţi, mai puţin pe propriul ei nas. Nasul acela!... 

Şi, la fel cum apăruse, Dolţa dispăru. 

Amintindu-şi întâmplarea, Hugo îl biciui rău pe bou. 

— Ce-ai păţit, băiete? Nu îţi vărsa supărările pe 
animal, îl auzi pe Mahir spunându-i şi îşi dădu seama că îl 
biciuise prea tare. 

Dar o merita. Nu boul, bineînţeles, ci Dolţa. Ea ar fi 
meritat să fie biciuită, pentru că după cele petrecute în 

cramă, continuase să nu-i vorbească şi să nu-l bage în 
seamă. Atunci de ce îl întrerupsese când fusese cu Regina? 

Din clipa aceea, atenţia lui Hugo se mutase de la 
nasul fetei la pieptul splendid ce se întrezărea pe sub 
veşminte. Nu văzuse nimic din ce îi spusese Dolţa, deşi 
aceasta îi arăta, dacă se nimereau toţi trei, ridicându-şi 
bărbia, trăsăturile ei rigide, ca să vadă că aşa era, că 
văzuse bine. Şi Hugo privea: la nasul Reginei, la pieptul 
Reginei... 

Încercă să se concentreze asupra muncii sale şi să 
uite de toate acele întrebări la care se putea răspunde într- 
un singur fel: era creştin. Pe atunci, scoteau cruşăţelele, 
lăstarii de viţă şi toate buruienile care creşteau sub lujeri. 
Apoi îi săpau pe rând, în jurul butucului şi făceau, cu grijă, 
ca să nu vatăme rădăcinile, o gaură ca să primească apă. 
În rest, vinul era deja pus în ciubere şi oale. Ajută la 
treburi pe proprietatea bisericii Santa Maria şi îl plătiră cu 
câţiva bănuţi ca să îi ajute şi în celelalte podgorii, alături 
de sclavii şi muncitorii plătiţi. Santa Maria de la Mar îi 
deschise uşile şi îi oferi un refugiu de la necazurile lui; 
trebuia să şi-o scoată din minte pe Dolţa. 

O vizită şi pe Arsenda, cât putu de des. I se părea tot 
mai greu să se apropie de mănăstirea din Jonqueres, ca şi 
cum faptul că creştea ar fi sporit pericolul. O minţea în 
continuare că lucra pe şantierele navale. Ce îndepărtate 
erau acum iluziile acelea! Voise să îi povestească despre 
cât de tare se chinuia de fiecare dată când mergea la ea, 
despre teama că aveau să îl aresteze, dar tăcu când fata îl 
rugă pe neaşteptate să nu se oprească vreodată din ao 
vizita. „Tu eşti legătura mea cu lumea... şi cu familia mea”, 
îi mărturisise Arsenda. „Călugăriţele pot chiar să iasă pe 
stradă, dar mie nu mi se îngăduie, nici măcar pentru 
diverse treburi cu celelalte servitoare. Nu ştiu ce m-aş face 
fără vizitele tale”. 

Se întrebă ce avea să se întâmple cu femeile din viaţa 
lui: mama lui, Arsenda, Dolţa, Regina... Amici avea puţini... 
sau chiar niciunul, pentru că aceia cu care legase o 

oarecare prietenie rămăseseră pe şantierele navale. Într-o 
zi, în piaţa Nova, în faţa palatului episcopal şi aproape de 
catedrală - un punct în care se întâlneau mai multe străzi, 
formând un spaţiu deschis unde câteva bănci aflate în 
centrul lui separau zonele în care îşi vindeau produsele 
ţăranii ce veneau în Barcelona de simplii revânzători de 
mărfuri se întâlni cu câţiva băieţi care căraseră şi ei bilele 
genovezilor. Lângă poarta veche a zidului roman se vindea 
pâinea frământată în afara oraşului, pe mese separate de 
cele ale celor doi brutari care locuiau în interiorul oraşului. 
În aroma pâinii proaspăt coapte, în învălmăşeala de 
oameni şi anunţurile publice pe care le strigau heralzii la 
momentul respectiv despre un cetăţean care nu îşi mai 
plătise datoriile, Hugo îi recunoscu pe cei doi băieţi, ceva 
mai mari ca el. 

Vru să le atragă atenţia şi ridică mâna. Nu îl 
observară. Îşi ridică atunci vocea peste cea a heraldului şi 
strigă: „Jaume!” Se miră că nu îl auzea, căci se afla foarte 
aproape de el. Şi, dintr-odată, pricepu: lucra cu evreii, sau 
poate din cauză că se certase cu Roger Puig, sau poate 
faptul că îl insultase pe unchiul acestuia, pe căpitanul 
general. Gata cu prestigiul pe care îndrăzneala aceea i-o 
adusese la vremea respectivă. Preţ de o clipă i se păru că 
disprețul lumii faţă de un anume Antonio Vela despre care 
anunţa heraldul se întorcea împotriva lui, de parcă 
datornicul acela era Hugo Llor: „... nu şi-a mai plătit 
datoriile, drept pentru care îi avertizăm pe cei prezenţi...” 

Întreaga Barcelonă ştia că Antonio Vela, zidar, a cărui 
casă se afla pe strada sunt Pau, era un rău-platnic. 
Heraldul avea să o strige în tot oraşul, pentru ca nimeni să 
nu mai aibă încredere în el, iar zvonurile şi criticile aveau 
să ia amploare. Poate că vor vorbi şi despre el, despre 
Hugo, despre căderea lui în ocară, despre munca pe care o 
presta pentru evrei. Nu se mai bizuia pe sprijinul 
stăpânului Arnau, nici pe cel al Navarezului. Acum era un 
lepros ca aceia din San Lorenzo, de care nu voiai să te 
apropii; un datornic în care nu ar fi fost prudent să ai 

încredere. 

Dar îi rămânea Bernat, îşi zise el, şi zâmbi, chiar 
dacă nu era sigur că erau amici. Vru să creadă că da, deşi, 
chiar dacă ar fi fost, lucrul acesta nu l-ar fi ajutat cu mare 
lucru... Bernat nu avea să se întoarcă în Barcelona. Ar fi 
fost nebun să o facă. 

— Domnul să te aibă în pază, băiete! 

Se împletici când soldatul îl lovi peste spate. Boul, 
blând şi răbdător, îi îndrumase paşii lui Hugo, care fusese 
pierdut în gânduri. Mersese absent, alături de animal, fără 
să observe schimbul gărzilor. 

— Domnul să te aibă în pază! răspunse el. 

Îi privi pe cei doi arbaletrieri care iuţeau pasul, cu 
tolba plină de săgeți pe spate, fără îndoială dornici să se 
întoarcă la tovarășii lor şi să uite de pedeapsa pe care le-o 
dăduseră ofiţerii lor: escortarea anostă şi ruşinoasă a unui 
negustor de vinuri evreu. 

Hugo întoarse capul ca să îi vadă pe noii soldaţi care 
vorbeau cu Mahir, lângă căruţă, şi trebui să se agaţe de 
frâiele boului, ca să nu cadă din picioare. Unul dintre ei 
semăna cu Câinele chel. Îşi veni în fire şi se uită din nou, 
lipit de animal, încercând să se facă una cu el. Coiful vechi 
şi ruginit îi ascundea chipul, dar chiar atunci şi-l dădu jos 
ca să se şteargă pe cap de sudoare, iar Hugo văzu că într- 
adevăr era Juan Amat. 

Oftă. Apoi pufni. Se întoarse cu spatele şi încercă să 
se retragă cât mai departe posibil, încordat, câţiva paşi în 
faţa boului, de parcă ar fi tras de el. „Oare cât îi va lua 
până să mă recunoască?” se întrebă el, simțind cum îi 
tremurau braţele şi picioarele. Crescuse, dar Câinele chel 
crescuse şi mai mult; părea înalt şi îndesat, chiar mai tare 
decât celălalt soldat, un bărbat mai în vârstă ca Amat. 
Dacă ura şi ranchiuna Câinelui chel crescuseră la fel ca 
trupul lui, era pierdut. 

Simţi că nu mai are forţă să meargă. Se gândi să 
fugă. S-ar fi putut pierde în mulţimea care însoțea armata; 
boul şi-ar fi văzut liniştit de drum în spatele celeilalte 

căruţe până s-ar fi oprit să înnopteze, iar el s-ar fi întors în 
ziua următoare, după schimbul gărzilor. 

— Nătângule! 

Hugo se înfioră, crezând că deja fusese descoperit, 
dar de el nu se apropie nimeni. Se auzi un alt urlet şi 
atunci înţelese că nu îi erau adresate lui. Nu era nici vocea 
Câinelui chel. Curiozitatea învinse, aşa că se întoarse să 
privească: soldatul veteran îl zgâlţâia pe Juan Amat de 
parcă ar fi fost o păpuşă. Săgeţile săltau în tolbă. 

— Nu se poate! rosti Hugo fără să vrea. 

Între zgâlţâieli, privirile li se întâlniră; a lui Hugo 
uluită, a Câinelui chel supusă. Cu toate acestea, văzându-şi 
inamicul, Amat încercă să îşi depăşească umilinţa şi să se 
apere. Încercă să îl atace pe veteran cu o lovitură de 
pumn. Acesta se eschivă fără prea mult eforţ şi apoi, cu o 
abilitate neobişnuită, începu să îl lovească. Câinele chel 
rămase ghemuit la pământ. 

— 'Ţi-am zis în prima zi, se răsti veteranul fără pic de 
compasiune, nu îmi place cum eşti, nici cum vorbeşti, 
nici... De câte ori trebuie să te bat ca să înţelegi că nu poţi 
să mă învingi în luptă? Mai ai multe de învăţat. Credulule! 

Şirul lung de oameni continuă să înainteze în urma 
armatei; căruţa şi boul se aflau printre ei. Juan Amat însă 
se zvârcolea de durere pe marginea drumului. Hugo îl văzu 
pe Mahir şovăind. Cei doi îşi întoarseră privirea spre 
veteran, care înainta de parcă nu se petrecuse nimic. 

— Vino! îi porunci evreul lui Hugo. Iute! îl îndemnă în 
timp ce se apropia de Câinele chel, care stătea în 
continuare nemişcat la pământ. 

Băiatul îl ascultă fără să se gândească, uluit de bătaia 
la care tocmai fusese martor. îl cărară cu destul de mult 
efort, el şi Mahir. 

— La căruţă. Repede! spuse evreul făcându-i semn cu 
capul. 

Fură nevoiţi să iuţească pasul, cu tânărul pe care îl 
cărau atârnând, scurgându-li-se din mâini, ca să ajungă la 
bou şi să îl arunce pe Amat în căruţă, ca pe un sac. 


— Du-te cu el! îi porunci din nou Mahir. Dă-i puţin vin 
ca să îşi revină. 

În timp ce Hugo se urca în căruţă, evreul se întoarse 
şi adună armamentul băiatului: arbaleta, săgețile 
împrăştiate şi coiful. 

Lui Hugo nu îi venea să creadă ce făcea. Clătină din 
cap în sinea lui, în timp ce îl împingea pe Câinele chel ca 
să îi aşeze picioarele în căruţa ocupată de alambic, ciubere 
şi burdufurile din piele de capră în care transportau vinul. 
Reuşi să îl rezeme de o laterală de lemn. Câinele chel se 
apăsa pe coaste cu ambele mâini; răsufla greu. Hugo îl 
privi preţ de o clipă: neajutorat, fără apărare, şi cu toate 
acestea... 

— La ce te uiţi, imbecilule? îi aruncă el printre 
izbucnirile de tuse. 

Îl făcuse cumva imbecil? Hugo se ridică şi îşi puse 
piciorul pe umărul brutei. 

— Vrei să ştii la ce mă uit, ticălosule? bombăni el. Mă 
uit cum o să cazi din trăsură, după care o să mă uit cum te 
calcă în picioare catârii care vin din urmă. 

Îl împinse, puţin; se aşteptă ca acesta să se îndrepte, 
dar nu o făcu, îl mai împinse puţin, ca trunchiul Câinelui 
chel să se încline peste marginea căruţei. Răsufla greu, 
fără să îşi ia mâinile de pe piept. 

— Ce faci? îl certă Mahir, care se întoarse încărcat cu 
echipamentul soldatului. 

Hugo încercă să se stăpânească; evreul era om bun, 
dar nu ştia cu cine avea de-a face. 

— Nu-i treaba dumneavoastră, îi răspunse atunci. 

Mahir aruncă armele în căruţă. Apoi continuă să 
meargă. 

— Ba bineînţeles că este treaba mea, ripostă el. 
Căruţa este a mea. Şi a mea va fi vina dacă pică din ea. Şi 
el mă va acuza. Făcu semn cu bărbia în faţă, spre veteran. 
Nu va mai conta că el l-a lovit înainte. Dacă băiatul cade 
dintr-o căruţă care îi aparţine unui evreu, eu voi fi vinovat 
pentru ce se întâmplă, pricepi? 


Hugo îşi mută piciorul. 

— Şi acum, băiete, îi zise Mahir. Dă-i de băut, îl va 
linişti. 

Hugo îi dădu vin până când Amat căzu într-o 
somnolenţă liniştitoare. Atunci Mahir se urcă în căruţă şi îl 
examină. 

— Vom aştepta, spuse el. Dacă starea nu i se 
îmbunătăţeşte simţitor peste zi, probabil are o coastă 
ruptă şi va trebui să chemăm medicul. 

Înaintară pe drumul care avea să îi ducă spre porţile 
din Gerona. Hugo, care mergea deja pe jos în spatele 
căruţei, îl păzea pe Juan Amat, care avea dureri, în timp ce 
Mahir mâna boul, care mergea răbdător, iar soldatul 
veteran se pierdea printre celelalte căruţe alergând după 
femei, strigând şi ameninţându-i pe cei care i se 
împotriveau. 

În noaptea aceea, deja campati la periferia Geronei, 
veteranul nici măcar nu îşi făcu apariţia pe lângă Mahir şi 
Hugo. Câinele chel nu putu sau nu vru să mănânce din 
puţinul pe care i-l oferiră şi, cu tot vinul băut, durerile nu îi 
dădură pace până în zori, când îşi făcu apariţia tovarăşul 
lui. Purta semnele desfrâului pe chip, în mişcările-i lente şi 
neîndemânatice şi în gura-i cleioasă. Hugo îşi zise că 
jigodia aia nu avea să îi apere de nimic. Mai degrabă ar fi 
lăsat să fie jefuiţi... dacă nu avea să îi jefuiască chiar el. 

— Flăcăul se simte foarte rău, îl anunţă Mahir pe un 
ton serios. Du-te să îi anunţi pe ai tăi, ca să trimită un 
medic cu noua gardă. 

— Nu... îi era greu să vorbească. Nu îmi da ordine... 
reuşi el să articuleze. Ereticule! 

— Nu este un ordin, se corectă Mahir, coborându-şi 
privirea şi schimbându-şi tonul, dar are nevoie de ajutorul 
tău. 

— Atunci... Se întoarse şi plecă nesigur pe picioare. 
Să fie... Să fie pentru un tovarăş de arme! exclamă el ca să 
se încurajeze. 

Mahir presimţi că aveau să aibă probleme când îl 

văzu pe vânzătorul de veşminte campat la câţiva paşi de ei 
arătând spre el în timp ce îi răspundea unui ofiţer care se 
îndreptă apoi spre căruţa lui cu pas ferm şi hotărât. 
împreună cu el erau patru soldaţi înarmaţi cu scuturi, 
spadă şi cuțite, şi medicul. 

— Unde este rănitul? întrebă acesta direct. 

— Acolo, îi arătă Mahir. 

Hugo îl privi pe bărbat urcându-se în căruţă şi auzi 
cuvintele ofițerului ca un pârâit în urechi: 

— Evreule! Pau Climent te-a denunţat că l-ai lovit pe 
neaşteptate pe tovarăşul lui, Juan Amat. Ai ceva de zis? 

Mahir îşi depărtă mâinile, gesticulă şi încercă să se 
apere: 

— De ce aş fi făcut-o? Nu am fost eu. Nu. De ce aş 
maltrata un tânăr? L-am primit în căruţa mea. 

Hugo privi când la căruţă şi la Juan Amat, care, 
sprijinit de marginea ei, privea scena care se derula, când 
la Mahir, când la ofiţer şi la garda lui. Soldaţii erau atenţi, 
în caz că evreul şi băiatul care era cu el aveau să se 
împotrivească sau să o ia la fugă. 

— Poţi vorbi? întrebă ofiţerul, apropiindu-se de 
Câinele chel. 

Acesta încuviinţă din cap, în timp ce medicul îi palpa 
trunchiul. 

— Este adevărat că aceştia doi te-au atacat prin 
surprindere şi te-au lovit? 

Hugo o citi în ochii Câinelui chel: avea să 
încuviinţeze. Avea să îi denunțe. Fără îndoială. „Spune 
adevărul”, îl auzi pe Mahir implorând în spatele lui. Evreul 
nu avea nicio vină. El era singurul inamic al lui Juan Amat. 

— Eu am făcut-o! spuse Hugo apropiindu-se de ofiţer 
şi provocându-l pe Amat din privire, trufaş, arogant. 
Evreul... bombăni Hugo dispreţuitor, nu e în stare să facă 
rău cuiva. E temător, ca toţi ereticii. 

— Aşa este? îl întrebă ofiţerul pe Juan Amat. 

Cei doi tineri se provocară în continuare unul pe 
celălalt din priviri. Lui Hugo i se păru că vede o licărire de 

victorie în ochii celuilalt. 

— Aşa este, încuviinţă el cu voce slăbită. 

— Nu... încercă să intervină Mahir. 

— Taci din gură! îi porunci ofiţerul împingându-l cu o 
lovitură. Apoi i se adresă lui Hugo: Cum te numeşti? După 
ce băiatul îi spuse numele, anunţă: Hugo Llor, te arestez în 
numele regelui! 

În temniţa veguerului din Gerona trebuiau să îl 
hrănească, la fel şi dacă îl luau cu compania, se gândi 
ofiţerul. Ce să facă ei cu un flăcău care avea puţin peste 
paisprezece ani? în plus, o gardă zilnică avea să continue 
paza. „Nu e o soluţie rea”, îşi zise în cele din urmă 
bărbatul. 

— Vei rămâne aici, în sarcina acestui evreu, îi porunci 
lui Hugo după ce vorbise cu medicul despre starea lui Juan 
Amat şi acesta negase în repetate rânduri. îl vei îngriji şi 
hrăni pe cel pe care l-ai rănit de parcă ai fi sclavul lui, 
până când armata se va întoarce la Barcelona. Atunci vei fi 
judecat la curtea veguerului. lar în ceea ce te priveşte, 
adăugă el, adresându-i-se lui Mahir, dacă băiatul evadează, 
vei plăti scump. 

Regele Juan rezistă atacurilor în Gerona. Locurile 
care nu erau mai deloc pregătite pentru apărare fură 
părăsite, iar locurile importante, cum ar fi Manresa, Olesa 
de Montserrat, Palafrugell, Palamós, Torroella de Montgrí 
şi alte câteva fură întărite, încăierările dintre cele două 
părți se purtau în Besalii, Cabanes sau Navata, unde 
Bernat de Cabrera îi înfrânse pe inamici şi le luă patru 
sute de cai. 

În timp ce se petreceau toate acestea, Hugo se afla la 
dispoziția Câinelui chel, care se întremase deja şi avea 
trunchiul bine bandajat, întrucât era păzit de garda de doi 
soldaţi care făceau cu schimbul, iar Mahir îşi negocia 
aproape toată ziua produsele în interiorul oraşului, Juan 
Amat se amuza purtându-se crud cu Hugo. îl punea să 
alerge încolo şi încoace fără un scop anume şi, întrucât nu 
se refăcuse îndeajuns ca să îl lovească, ţipa la el, îl insulta 

şi îl scuipa. Cel mai mult îl scuipa. 

— Pentru că nu aţi fost de vină, îi răspunse Hugo a 
mia oară lui Mahir în noaptea în care reuşiră să vorbească 
în şoaptă despre cele petrecute. Dacă nu aş fi spus că sunt 
vinovat, insistă el, ne-ar fi arestat pe amândoi, nu vă îndoiţi 
de asta. Totuşi, Hugo nu îi zise despre certurile lui cu 
Câinele chel. Sunteţi evreu, continuă el, şi m-aţi avertizat. 
Vă amintiţi de partea cu căruţa? Eram pe punctul de a-l 
împinge cu piciorul. M-aţi avertizat că aţi fi putut pierde 
tot. Şi de-ar fi fost aşa, eu nu aş fi avut prilejul de-a sta 
astăzi aici. Nu ştiu unde m-ar fi dus, nici ce-ar fi făcut cu 
mine. 

Însă evreul se simţi în continuare vinovat: că îl luase 
pe Hugo cu el, că ceruse garda de soldaţi, că nu 
intervenise când veteranul îl bătuse pe Juan Amat... Şi că 
nu fusese pedepsit şi el. 

— Nu vă faceţi griji! insistă Hugo. 

Portiţa de scăpare apăru după ce, într-o după-amiază, 
Câinele chel îl umili şi puse să fie bătut. 

— Trăieşte cu evrei, zise Juan Amat pe când trecură 
prin faţa unei barăci precare din care făcuseră un bordel. 
Va trebui să verificăm dacă are sula tăiată. 

Bărbaţii care îşi aşteptau rândul în afara barăcii 
râseră. Unul dintre ei ridică din umeri, acceptă propunerea 
şi se apropie de Hugo. 

— De ce nu? le zise celorlalţi. Şi dacă e un evreu fără 
cerc sau alt semn pe straie? 

Hugo se dădu câţiva paşi în spate. Să le arate 
penisul? Nu i-ar fi fost de niciun folos: erau beţi. Alese să o 
ia la fugă. Ceilalţi îl urmăriră, urlând să îl oprească pe 
băiat. Tabăra celor care mergeau în urma armatei era o 
învălmăşeală de căruţe, catâri, corturi şi barăci, cu treceri 
înguste şi complicate printre ele. Nu le luă mult până să îl 
apuce pe Hugo de păr. Crezu că aveau să-i care pumni, dar 
îl prinseră în schimb de un braţ, apoi de gât, şi de celălalt 
braţ... Şi în felul acesta, doi bărbaţi îl duseră pe Hugo, 
care se zvârcolea şi gâfâia, înapoi la baracă. 


În faţa mulţimii ce se strânsese alertată de ţipete şi 
de urmărire, îi sfâşiară cămaşa şi îi dădură jos pantalonii. 
Cineva îi pipăi penisul flasc. 

— Nu e evreu, dădu acesta verdictul. 

Curioşii îşi pierdură interesul şi începură să plece. 
Dar cei care îl prinseseră nu îi dădeau drumul; ba 
dimpotrivă, îl ţineau şi mai tare, de parcă ar fi aşteptat 
întocmai asta: să rămână singuri. O văzu pe chipul unora 
dintre ei, în licărirea libidinoasă din ochii lor şi în agitația 
uşoară pe care nu şi-o puteau stăpâni. De ce să aştepte să 
le plătească pe târfe? Era un băiat tânăr şi atrăgător. Insul 
care îl atinsese îşi ţinea mâna la o palmă de mădularul lui. 

— Vor să mă sodomizeze! strigă el cât putu de tare. 
Ajutor! 

Dură o vreme până să îi acopere gura. Mai mulţi 
bărbaţi şi chiar şi mai multe femei priviră înapoi; făcură 
cale întoarsă şi îl văzură pe Hugo căznindu-se să scape din 
ghearele ticăloşilor. 

— Am văzut deja că nu e evreu, exclamă unul dintre 
bărbaţi, în timp ce curioşii veneau înapoi. De ce îl mai 
ţineţi? 

Unul dintre bărbaţi îi dădu drumul. Cel din faţa lui se 
îndepărtă, dar al treilea, cel care începuse totul, îl tinu 
strâns, de parcă nu s-ar fi amuzat îndeajuns. 

— Ne-a insultat, răspunse el zgâlţâindu-l pe Hugo. 

— Aşa e, zise Câinele chel. Ne-a acuzat că vrem să 
întreţinem relaţii nefireşti. 

Cel din spate îl lovi pe Hugo peste ceafă. Se 
pregăteau să îl lovească în faţă, dar o femeie se desprinse 
din grup şi se vâri între ei. 

— Porcilor! Şi oare n-aţi fi făcut-o? I-aţi fi tras-o pe la 
spate, cum faceţi cu tot ce vă iese în cale. 

Era o femeie jerpelită, avea părul încâlcit şi slinos şi 
puţinii dinţi care-i mai rămăseseră erau negri. Se apără cu 
ghearele de insul care încercă să o împingă de-acolo. 
Cearta dintre ei îi făcu pe alţi bărbaţi să intervină, să facă 
pace. 


— Avem deja parte îndeajuns de război! 

— Să ne potolim... 

— A fost o neînțelegere. 

Femeia ştirbă profită de agitaţie şi se întoarse spre 
Hugo. 

— Fugi! îl îndemnă ea. 

Hugo vru să o întrebe cine era, de ce intervenise... 

— Fugi! insistă ea, şi îl împinse. 

Într-o zi avea să reuşească. Nu trecuse nici măcar o 
săptămână din cele patru de convalescenţă pe care i le 
prescrise medicul Câinelui chel. După altercaţia din faţa 
bordelului, Hugo ajunse la această concluzie: într-o zi, 
ticălosul acela avea să îl ucidă. Se gândi să fugă. Dar 
atunci vina ar fi căzut pe Mahir, evreii l-ar fi alungat, iar 
Dolţa nu ar mai fi vrut să ştie nimic de el. Se gândi până i 
se păru că găsise soluţia. Intr-o noapte, Câinele chel îi 
dădu urciorul ca să îi mai pună vin; cei trei soldaţi 
rămaseră în jurul focului, neatenţi; cei din gardă aţipiseră, 
iar Mahir se odihnea deja sub trăsură. Fără să se 
gândească, fără ca măcar să se asigure că nu îl privea 
nimeni, Hugo vărsă în urcior conţinutul unei sticle care 
conţinea preţioasa aqua vitae. Şovăi în timp ce lichidul se 
scurgea, şi îşi aminti explicaţia lui Mahir: cel mult „cât 
încape într-o găoace de alună de pădure”. Aruncă o privire 
în interiorul sticlei. O găoace? Turnase deja cât o alună 
întreagă! Se hotărî să o toarne pe toată şi aşa făcu. Apoi o 
diluă cu o cantitate sănătoasă de vin şi amestecă. Avea un 
miros puternic, foarte puternic, dar Câinele chel era 
aproape beat. 

Juan Amat strâmbă din nas la prima înghiţitură. Privi 
mirat urciorul, în timp ce Hugo tremura lângă trăsură şi îl 
urmărea. Mai luă o înghiţitură, mai lungă. Expiră când 
termină, de parcă l-ar fi ars gâtlejul. Aşa îi spusese Mahir, 
că ardea. De aceea îi mai spuneau şi licoare. Câinele chel 
clătină din cap şi privi din nou intrigat urciorul. 

— Am mai băut eu vinuri acre şi tari, spuse el fără să 
se adreseze cuiva anume, dar acesta e... delicios. E foarte 


3 


tare! 

Hugo îşi relaxă umerii şi îşi goli plămânii când îl văzu 
că bea din nou, o înghiţitură mult mai lungă decât cele 
dinainte. 

— Cerule! zise el când termină. 

Mahir nu îi explicase cât avea să dureze până când 
avea să moară, nici cum avea să moară. Poate ca un câine 
turbat, sau uşor, ca o bătrână care îşi dă ultima suflare. 
Deşi, sincer să fie, îşi dădu Hugo seama, nu prea părea că 
avea să moară de la agua vitae. Juan Amat goli urciorul şi 
mai ceru. Hugo repetă operaţiunea. 

Câinele chel nu muri. Hugo se sili să stea treaz în 
timp ce aştepta ca acesta să-şi dea sufletul, dar noaptea 
era lungă şi i se închideau ochii. Atunci se trezea alarmat, 
fără să ştie dacă trecuse o clipă sau o vreme mai 
îndelungată, şi se apropia de locul în care dormea Amat. 
Sforăia. La un moment dat nu-i mai auzi sforăiturile. îl 
atinse cu vârful pantofului, iar acesta se întoarse sub 
pătură şi începu să sforăie din nou. Se iviră zorii, iar 
moartea rămase la stadiul de durere de cap, de care bruta 
se plânse toată dimineaţa. 

— Ar trebui să te aresteze pentru vinul pe care îl 
vinzi! reuşi el să urle la Mahir. 

Evreul făcu o grimasă. Sări în căruţă şi descoperi 
numaidecât sticlele de agua vitae goale. 

— Două? se miră el, privindu-l pe Hugo şi agitând 
ambele recipiente. 

Băiatul pufni şi se văzu obligat să încuviinţeze din 
cap. Mahir îşi ţuguie buzele, ridică din sprâncene şi din 
umeri. 

— Şi înţelepţii se pot înşela, îi spuse el încet lui 
Hugo, care stătea acum jos. 

De data aceasta, Hugo fu cel surprins să vadă că nu îl 
deranja că folosise aqua vitae. 

— Oricum, nu ştiu dacă merită să moară... gândi cu 
voce tare evreul. În orice caz, nu era necesar. 

— Mă va ucide el pe mine, se plânse Hugo privind din 

nou la Câinele chel. 

— Ba nu. O să vezi. A fost destul de simplu şi mult 
mai ieftin decât ne aşteptam cu toţii. 

— Cu toţii? 

— Ai prieteni, Hugo, persoane care după tot ce ai 
făcut pentru mine au fost dispuse să te ajute. Cu toate 
acestea, nu a fost necesar. Soldăţeii ăştia se vând foarte 
ieftin. 

Hugo înţelese mesajul criptic al lui Mahir când, pe la 
jumătatea dimineţii, îşi făcu apariţia Pau Climent, soldatul 
veteran care îl bătuse pe Amat, şi ofiţerul care îl arestase 
din pricina denunţului lui. Când văzu paloarea de pe chipul 
Câinelui chel, Hugo se linişti. Fără îndoială că în preajma 
acelui bărbat îl cuprindea panica. Dar nici paloarea, nici 
bandajul care îi strângea trunchiul nu îl împiedicară pe 
veteran să îl salute cu o palmă. 

— Mincinosule! îl mustră el. 

Juan Amat se aplecă şi vomită, din pricina agua vitae, 
a fricii sau a ambelor, speculă Hugo. Veteranul aşteptă să 
golească tot ce avea în stomac. Apoi îl prinse de păr şi îi 
ridică faţa. 

— De ce mi-ai spus că te-au bătut evreul şi băiatul? îl 
ironiză el. 

— Eu... nu... 

— Mincinosule! urlă din nou Pau Climent. 

— Vrei să spui că nu ei te-au bătut? interveni ofiţerul. 

Veteranul, care încă îl ţinea de păr, îl zgâlţâi pe 
Câinele chel, care urlă de durere şi îşi duse mâinile la 
coaste. 

— Răspunde-i ofițerului! îi ceru el. Amândoi ştim că 
nu ei te-au bătut, aşa e? 

„Bineînţeles că o ştiau!” se gândiră Hugo şi Mahir la 
unison. 

— Nu, recunoscu Juan Amat. 

— Nu ce? 

— Nu m-a bătut el. 

— Atunci de ce...? se năpusti Hugo, dar Mahir îl 

prinse de cămaşă şi îl trase înapoi, clătinând din cap. 

Băiatul insistă, dar Mahir clătină din nou din cap, şi 
cu asta basta. Avea să îi spună după aceea că aşa se 
înţeleseseră cu veteranul şi cu ofiţerul: fără alte denunţuri, 
fără alte repercusiuni. 

Ofiţerul se apropie de Mahir şi Hugo. 

— S-ar părea că a fost o neînțelegere, spuse el. Eşti 
liber. 

În luna aceea de martie, regele Juan ieşi din Gerona 
în fruntea armatei lui ca să se lupte cu forţele inamice. În 
pofida superiorității cavaleriei invadatoare, puţine 
companii franceze îl înfruntară. Pe cele care îndrăzniră să 
o facă le înfrânse, iar celelalte fugiră, abandonând 
Catalonia. După prădarea intensă la care o supuseseră în 
lunile dinainte, miile de mercenari şi hoţi din care erau 
formate oştirile invadatoare nu vrură să se măsoare cu o 
armată bine instruită şi dispusă să îşi apere pământul. 

Regele hotări să continue până la Perpinăn. Eliberă 
Catalonia de invadatori, apoi liberă armata. Mahir şi Hugo 
se întoarseră la Barcelona împreună cu toţi ceilalţi, fără să 
se fi îmbogăţit din negoţul cu o pradă de care nu mai avură 
parte. 

Mahir îi povesti că în Italia erau sate în care se 
strânsa urina locuitorilor, din case, prin ţevi care ieşeau 
din clădiri şi duceau spre nişte rezervoare unde era lăsată 
să putrezească. De asemenea, se construiau urinare în 
pieţe şi alte locuri publice, cu rezervoare mari. îl lămuri că 
urina aceea deja putrezită, amestecată în părţi egale cu 
apă, era folosită la fertilizarea grădinilor, a arborilor şi 
podgoriilor. În timp, pretindea evreul, toate plantele la 
care se folosea acest îngrăşământ dădeau roade mai multe 
şi mai bune, deoarece în primul an, poate chiar până în al 
doilea, viţa-de-vie folosea îngrăşământul. Nu era bine să o 
fertilizezi din nou decât după cinci sau şase sezoane. 

Urina umană putrezită, amestecată cu cenuşa de la 
lujeri sau lăstari se folosea şi pentru a vindeca plantele 
bolnave cărora le cădeau sau li se uscau strugurii înainte 

să se coacă. Mahir ştia care lujeri aveau nevoie de 
tratament, iar primăvara era perioada din an în care 
trebuiau să se ocupe de aceste sarcini. 

După ce se întoarseră de la Gerona, evreul se apucă 
să ardă lăstari şi lujeri de viţă morţi, ca să obţină îndeajuns 
de multă cenuşă, în timp ce Hugo preluase sarcina de a 
duce la podgorie urina pe care o aduna în cartierul 
evreiesc. Vestea despre ce se petrecuse în tabără cu 
Câinele chel şi veteranul, precum cea despre generozitatea 
lui Hugo care luase asupra lui vina pentru cele întâmplate 
fură purtate din gură în gură, drept pentru care, chiar 
dacă privirea aspră cu care obişnuia să îl primească 
paznicul de la poarta de pe strada Caii, colţ cu Font, ce 
dădea în piaţa sunt Jaume, nu se transformă într-o primire 
bucuroasă, măcar îşi pierdu licărirea bănuitoare ce o 
caracterizase până atunci. 

Saiâl şi familia lui extinsă îi mulţumiră la rândul lor. 
Bătrânul medic îl onoră chemându-l în încăperea în care se 
amestecau mii de mirosuri, unde dădu mâna cu el. 

— Îţi datorez recunoştinţă, băiete. Niciodată nu se 
ştie ce poate păţi unul de-ai noştri dacă este arestat. De 
obicei se rezolvă cu bani, dar în vremurile acestea tulburi, 
în timp de război... Clătină din cap. Mulţumesc. 

Pălăvrăgiră despre podgorie, despre Arnau şi despre 
multe alte lucruri despre care îl întrebă Saiil. Apoi îi dădu 
un florin de aur, o avere care se reduse la nimic când, după 
ce ieşi din încăpere şi închise uşa în urma lui, cu spatele 
spre coridor, mulţumindu-i întruna medicului pentru 
generozitatea lui, se întoarse şi se trezi cu Dolţa 
sărutându-l. Înainte ca moneda să clincăne pe gresie, fata 
se trase deja de lângă el îndeajuns de mult încât să nu dea 
de bănuit nimănui care s-ar fi întâmplat să îşi facă apariţia 
pe-acolo. 

— Mama mi-a spus că trebuie să te ajut să strângi 
urină, îl anunţă ea. 

Hugo încuviinţă uluit, fără să îi vină să creadă ce 
sărut îi dăruise. 


— Să mergem, reuşi să spună el. 

— Şi moneda? îi aminti Dolţa după ce Hugo o pornise 
deja pe coridor. 

Se opri brusc şi se întoarse, jenat. 

— Te fac să te agiti? îl întrebă Dolţa în joacă. 

— Nu... Se gândi mai bine. Da! spuse el tare. Da. Tu 
nu păţeşii aşa? 

Ingenunche, ca să nu o pună m şi mai mare 
încurcătură. Chipul Dolţei, cu trăsături frumoase şi 
serioase, se încordă de parcă ar fi vrut să ridice un zid în 
faţa unor astfel de întrebări. Hugo îşi primi răspunsul prin 
tăcerea ei, şi pierdu ceva vreme lăsând să se vadă că se 
uita după o monedă a cărei licărire o văzuse imediat ce îşi 
coborâse privirea spre podeaua de ceramică. 

— E acolo. Nu o vezi? zise ea, arătându-i-o. 

Hugo încuviinţă murmurând. Întinse mâna şi luă 
moneda. . 

— Îţi închipui ce am putea face cu acest florin? 
exclamă el zâmbind şi făcându-i cu ochiul. 

— Păstrează-l! Alţii primesc patru sau cinci florini ca 
acesta după ani de ucenicie într-o meserie, îi răspunse 
Dolţa tăios, după ce îşi veni în fire. 

Pe stradă, Hugo apucă unul dintre vasele de lut vechi 
pentru urină pe care i le dăduse Mahir. Nu era primul an în 
care o făcea, dar era primul în care îl însoțea Dolţa; până 
atunci o făcuse fie Astruga, fie una dintre femeile din 
familia extinsă a lui Saul. 

Cartierul evreiesc din Barcelona, ca multe altele, era 
un oraş în oraşul în sine. Înconjurat de catedrală, piaţa 
sunt Jaume, Castell Nou şi zidul roman, adăpostea vreo 
patru mii de persoane, care se înghesuiau într-un spaţiu 
insuficient. Devenise atât de neîncăpător, încât se mai 
crease un alt cartier evreiesc şi mai mic, de cealaltă parte 
a Castell Nou, în afara vechiului zid roman. 

Cu toate acestea, cartierul evreiesc avea cinci 
sinagogi şi şcoli: cea pe care oamenii o ştiau drept cea 
Mare şi cea mai importantă, singura care avea strane sau 

scaune deţinute de credincioşi; cea a Femeilor; cea a 
Francezilor, construită de evreii expulzați din ţara vecină; 
cea căreia i se spunea a lui Massot Avengena, un mai-mare 
înstărit al comunităţii, şi Sinagoga Mică. Mai avea băi, o 
piaţă de grâne, brutărie şi pescărie, spitalul pentru săraci 
fondat de Samuel Ha-Sardi, taverne, magazine şi ateliere. 
Toate acestea amestecate, profitând şi de ultima palmă de 
pământ... sau de aer, cu nenumărate poduri sau pasaje 
locuibile pe deasupra străzilor care uneau casele şi altele 
care împiedicau lumina soarelui să pătrundă pe unele alei 
mai izolate şi întunecoase. Comunitatea evreiască era 
proprietatea regelui, căruia îi plătea anual o sumă fixă 
drept impozite, la care contribuia fiecare dintre membrii 
ei. Printr-un privilegiu regal, erau guvernaţi de un secretar 
şi un consiliu, îşi reglementau funcţionarea internă, trăiau 
conform legilor şi calendarelor evreieşti, îşi făceau singuri 
dreptate şi îşi practicau credinţa. 

Croitori, lucrători în coral, fabricanți de zaruri, 
argintari sauţ esători de vele, cu asta se ocupau cei mai 
mulţi dintre artizanii ale căror ateliere dădeau spre 
străzile din cartierul evreiesc pe care le străbătură Hugo şi 
Dolţa, el cărând vasul de lut, atent la sunete, mirosuri şi 
culori, evitând mese şi oameni, ea la o oarecare distanţă de 
el, care creştea simţitor imediat ce le vedea pe femeile 
care veneau cu ligheane şi le turnau conţinutul în vasul de 
lut, stârnind o explozie de duhoare. Strângeau urina de la 
rude şi de la unii amici care fuseseră anunţaţi dinainte. 

— Ei bine, imediat ce putrezeşte va puţi şi mai tare, 
spuse Hugo ironic a doua oară când o văzu îndepărtându- 
se, după ce îi arătase o casă şi îi făcuse cunoştinţă cu 
stăpâna. 

— Ştii ce? Am îndurat mirosul de cadavre putrezite. 
Am curăţat răni cu puroi, infectate şi puturoase. Am tratat 
femei... ei bine... femei ale căror lăcaşuri secrete puţeau la 
fel. 

Hugo întoarse capul, o privi şi încuviinţă, de parcă şi- 
ar fi închipuit lucrurile pe care i le zicea. 


— Ai grijă! îl mustră un bărbat cu care aproape că se 
ciocni. 

— Fii atent! îl sfătui Dolţa zâmbind cu jumătate de 
gură. Să nu cumva să verşi urina şi să fii nevoit să o aduni! 

— M-ai ajuta? 

— Nu. Dacă pot, fac doar ce îmi place. 

Hugo se opri până ce ea îl ajunse din urmă. 

— De aceea m-ai sărutat? îi şopti el la ureche. 

Pentru a doua oară în aceeaşi zi o punea într-o 
situaţie dificilă. Prima dată îngenunchease ca să caute 
moneda, iar de data aceasta se puse din nou în mişcare, cu 
vasul de lut în braţe, lăsând-o din nou în urmă, simțind 
seriozitatea care probabil îi acoperise din nou trăsăturile. 

— Da, auzi totuşi Hugo în spatele lui. Tânăra se 
apropie de el. De aceea te-am sărutat. Şi să ştii că şi eu mă 
emoţionez în preajma ta. 

Hugo dădu să se întoarcă. 

— Mergi! îi porunci Dolţa. El o ascultă. Şi deseori te 
visez şi sfârşesc udă... 

— Udă? o întrerupse Hugo. 

— Da, foarte udă. Nu ştii nimic, aşa-i? Nu ai fost 
niciodată cu o femeie, aşa-i? 

Hugo vru să se oprească, dar Dolţa îi porunci să 
continue. 

— Coteşte pe următoarea stradă, cea cu băile. 

— Şi tu? Ai fost cu vreun bărbat? întrebă el după ce 
se asigură că nu îi putea auzi nimeni. 

Dolţa şovăi. Alese să nu îl amăgească. 

— Nu. Dar ştiu multe, din pricina muncii pe care o 
fac. Sunt moaşă, îţi aminteşti? 

Primăvara trecu şi veni vara. În lunile acelea, Hugo 
lucră podgoriile lui Saiil, ajută pe podgoriile bisericii Santa 
Marfa de la Mar şi, ca lucrător sezonier, pe cele ale altor 
mai-mari bogaţi, care le deţineau la periferia Barcelonei, 
cum era negustorul Rocafort. În drumurile pe care le făcea 
încolo şi încoace încercă să nu se întâlnească cu Câinele 
chel, aşa că evită să treacă prin Raval, prin jurul străzii 

Tallers şi al porţii Boqueria, unde se aflau măcelăriile cu 
carne de capră. Nici nu voia să se gândească la ce i-ar face 
bruta aia de Amat dacă l-ar prinde. 

Se gândea în schimb, zi şi noapte, la Dolţa. Se căutau 
pe furiş, în casa lui Saiil, unde locuia cu mama ei, sau în 
podgorie. Făceau tot posibilul să se vadă şi, dacă reuşeau, 
uneori se sărutau din nou, ba chiar se topeau în 
îmbrăţişări stângace, care deveniră tot mai senzuale pe 
măsură ce îşi cunoscură trupurile. El îi atinse sânii, tineri, 
fermi, cu sfârcuri tari, şi îi pipăi până învăţă să îi mângâie 
şi se legănă în ritmul răsuflării ei întretăiate. Pe sub 
veşmintele Dolţei, Hugo se desfăta simţindu-i pubisul 
închis la culoare pe mădularul lui erect, frecându-l din nou 
şi din nou, până când erupea într-un orgasm frenetic şi o 
îmbrăţişa cu forţă, de parcă nu i-ar mai fi dat drumul 
niciodată. 

Cu toate acestea, existau şi ocazii în care Dolţa nu îi 
permitea să se apropie de ea. „Pleacă... Lasă-mă!”, îl 
respingea ea. „De ce?” întreba el. „Uite-aşa”, se eschiva ea 
atunci când catadicsea să îi răspundă, lucru mai puţin 
obişnuit. Cu toată insistența lui, în cel mai bun caz reuşi să 
o facă într-o zi pe Dolţa să mediteze, de parcă ar fi fost 
dispusă să fie sinceră cu el. Nu o făcu. În alte ocazii, ea îl 
surprindea şi prelua iniţiativa, nerăbdătoare să aibă parte 
de ceva ce ar fi putut fi dragoste, afecţiune sau plăcere. 
„Te iubesc”, ajunse să îi mărturisească Hugo. Se gândea 
noaptea la asta. „Te iubesc, te iubesc, te iubesc...” îşi 
închipuise cum avea să i-o spună în nenumărate ocazii şi 
situaţii diverse. Când îl auzi, Dolţa se încordă, îl pironi cu 
privirea şi tăcu, dar îl sărută din nou cu pasiune. Răceală 
şi pasiune, două înclinații contradictorii ce păreau să o 
controleze pe fată. „Ajunge!”, spunea Dolţa deseori, 
încheind brusc un sărut, o mângâiere... dorinţa. Uneori se 
răzgândea şi se întorcea, cu mai multă ardoare, 
copleşindu-l; alteori îi întorcea pur şi simplu spatele. 

Era luna iulie când o servitoare o strigă pe Dolţa în 
timp ce erau în grădină, ascunşi printre nişte meri. 

Servitoarea nu putea fi la mai mult de cinci paşi de ei. 
Oare ce văzuse? se întrebară amândoi din privire. 

— Ce vrei? răspunse Dolţa netezindu-şi cămaşa şi 
aranjându-şi părul. 

— Stăpânul Saiil întreabă de Hugo. îl aşteaptă în 
cabinetul lui. 

Şi cum de ştia fata că Hugo era acolo? Nu îi văzuse 
nimeni... 

— Pentru ce? întrebă Dolţa, regretând numaidecât, 
convinsă fiind că bunicul ei nu i-ar fi împărtăşit servitoarei 
motivele pentru care voia să stea de vorbă cu Hugo. 

— Nu ştiu, dar părea foarte prost dispus. 

Trecură câteva clipe de tăcere. 

— Vine acum, o trimise Dolţa de acolo. 

Hugo intră înspăimântat în încăperea cu mii de 
mirosuri. 

Chipul posac al medicului nu îi prevesti nimic bun. 

— Ia loc! îi spuse Saul 

Hugo luă îndemnul ca pe un ordin. Nu stătuse jos 
niciodată în biroul acela. Se aşeză pe un scaun cu spătar 
înalt, care îl obliga să stea cu spinarea incomod de 
dreapta. 

— Am trimis după tine... 

Băiatul pierdu firul conversaţiei, absorbit de temerile 
lui. Se gândi să mărturisească, aşa cum făcuse cu Mahir, 
dar de data aceasta ca să o disculpe pe Dolţa. 

— Nu mă asculţi? îi întrerupse evreul şirul 
gândurilor. 

— Iertare. 

— Ai auzit ce-am spus? 

Trecu o clipă. 

— Nu. 

— Mar, văduva lui Arnau Estanyol, a murit. O 
îngroapă mâine în cimitirul de la Santa Marfa de la Mar. 

Hugo se gândi la Bernat, care nu putea să o plângă. 
Se întrebă oare unde era sau dacă măcar mai era în viaţă. 

Hugo cobora pe strada Mar, simțindu-se incomod în 

tunica neagră cu mâneci pe care i-o împrumutaseră evreii 
şi care îi venea până sub genunchi. Transpira. Straiele de 
lână erau prea călduroase pentru arşiţa verii. Şi îl înţepau. 
Înfăţişarea lui contrasta cu strălucirea mărfurilor frumoase 
expuse în atelierele argintarilor de pe ambele părţi ale 
străzii şi care îngreunau mersul trecătorilor. Văzu 
cumpărători interesaţi de vreo bijuterie care negociau 
însufleţiţi; femei care probau coliere sau brățări; oameni 
care strigau şi râdeau... Toate, mai puţin el, păreau să 
lucească în soarele strălucitor din dimineaţa aceea de 
iulie, în care mirosul mării îl anunţa că plaja era aproape. 

Maiestuozitatea bisericii Santa Marfa îl învălui de 
îndată ce intră pe uşa principală. Templul era aproape gol, 
câţiva credincioşi  împrăştiaţi  ici-colo, iar  licăritul 
numeroaselor lumânări ce ardeau la altarul mare ceda în 
faţa torentului de lumină colorată ce se filtra prin ferestre 
şi cădea drept pe podea, lăsând în penumbră restul 
bisericii. Hugo se simţi mic. Stăpânul Arnau îi vorbise de 
multe ori despre senzaţia aceea, dar îi era greu să o 
experimenteze cu biserica plină de oameni. Şi totuşi, în 
clipa aceasta se simţea paralizat: incapabil să străbată 
spaţiul colosal ce i se deschidea înainte, de parcă întreaga 
greutate a bisericii, a coloanelor ei zvelte, a arcadelor, cu 
cheile lor de boltă imense, i-ar fi apăsat pe umeri, 
împiedicându-l să se mişte. 

Îl trezi la realitate fuga a trei copii care încercau să 
alunge din templu mai mulţi câini care alergau mai repede 
ca ei. Şi el fusese nevoit să o facă de câteva ori. Era greu, 
dar nu era bine să îi superi pe preoţi atunci când căutau 
micuţii care să fugărească animalele. „Nu aşa”, fu tentat să 
le strige el. „Vă daţi seama? Au scăpat”. 

— Să mergem, băiete! 

Poate că bărbatul care îl împinse de la spate îi 
observase doar straiele negre, dar Hugo îl recunoscu drept 
unul dintre bastaixos care obişnuiau să lucreze pe 
şantierele navale. îl urmă până la arcadă, nava circulară 
din spatele altarului mare. Acolo, printre contraforţii 

absidei unde se deschidea capela pentru bastaixos, se 
strânseseră mai mulţi dintre ei, împreună cu familiile lor, 
toţi în doliu. Hugo nu recunoscu pe nimeni dintre cei care 
îl salutau pe stăpânul Arnau cu mult respect, aproape cu 
servilism, în drumurile lui în care strângea bani pentru 
cutia milei pentru săracii sfioşi, înainte să cadă în dizgrație 
odată cu sosirea familiei Puig. O singură persoană din 
afara frăţiei părea să o plângă pe soţia lui Arnau Estanyol: 
Juan Navarezul, care, oprit în spatele burţii lui imense, îşi 
ştergea întruna broboanele de sudoare ce îi apăreau pe 
chelie. 

În capela micuță, oamenii se învălmăşeau în jurul 
sicriului simplu din lemn de pin. Preotul începu slujba, dar 
Hugo nu îl asculta. Simţea că o trăda pe Fecioară pentru 
că o înşela în privinţa relaţiilor pe care le avea cu Dolta, de 
fiecare dată tot mai pasionale. Şi dacă nici nu îi împărtăşea 
Fecioarei, nici nu se căia, nu discuta despre asta nici cu 
Dolţa, de parcă între ei s-ar fi stabilit un acord tacit. Nu s- 
ar fi creştinat niciodată, convingerile ei erau de 
nestrămutat. Şi, chiar dacă în Catalonia ar fi putut să se 
convertească la creştinism, Hugo nu ar fi putut să se 
convertească la iudaism. De îndată ce ar fi îmbrăţişat acea 
credinţă, ar fi fost arestat de Inchiziţie. li era greu. Intr-o 
zi îl întrebase pe Mahir, de parcă ar fi fost un lucru 
neimportant care îi trecuse prin minte în timp ce munceau 
alături în podgorii. 

— Mahir, ce se întâmplă dacă un creştin devine 
evreu? 

Celălalt rămase aplecat deasupra rădăcinilor plantei. 

— Ar trebui să se lepede de credinţă şi să se 
convertească la credinţa iudaică. 

Se aşternu o tăcere întreruptă doar de sunetele de la 
ţară: hârşâitul fierului când săpau pământul, vreun animal 
sau zborul vreunei insecte. 

— Nu te gândeşti cumva să o faci, nu? spuse evreul şi 
se ridică, ţmându-şi o mână pe şale. 

— Nu, bineînţeles. 


— Pentru că, dacă ai face-o, ai fi considerat un eretic, 
Inchiziția te-ar aresta şi te-ar judeca. Creştinii care se 
leapădă de credinţă şi devin evrei sau mahomedani sunt 
consideraţi eretici de către Inchiziţie. Pedeapsa ar putea fi 
chiar moartea... Ai sfârşi ars pe rug. 

— Înţeleg, şopti Hugo. 

— Gândeşte-te până la ce extreme ajunge Inchiziția 
de îi consideră eretici chiar şi pe creştinii care se leapădă 
de credinţă ca să nu fie omorâţi sau după ce sunt torturați, 
cum s-a petrecut cu câţiva prizonieri eliberaţi de 
mercenari din carcerele din Berberia. 

— Ah, fu tot ce spuse băiatul. 

Se apucară iarăşi de muncă, dar, după o vreme, 
Mahir se îndreptă din nou, brusc, şi îşi continuă discursul, 
de data aceasta mai tare şi accentuând cuvintele: 

— Şi împreună cu ereticul care se leapădă de 
creştinism, Inchiziția îi consideră eretici şi pe evreii sau 
necredincioşii care l-au pervertit pe creştin. Nu te îndoi, 
zise el, că, dacă tu abjuri, şi eu aş fi numaidecât arestat 
pentru că te-am pervertit. 

„Şi Dolţa ar putea fi arestată”, se gândi Hugo, şi 
începu să tremure. 

— Nu vă faceţi griji, Mahir! Nu am de gând să ab... 

— Să abjuri, îl ajută Mahir. Mă bizui pe asta, băiete. 

Plânsetele femeilor din capela pentru bastaixos îl 
treziră pe Hugo la realitate. Poate că într-o zi ar fi putut să 
fugă cu Dolţa în vreun loc în care să nu îi cunoască nimeni 
şi să se prefacă a fi şi el evreu. In Granada. Auzise că acolo 
îi trimiteau pe musulmani şi trăiau şi evrei acolo. Cui i-ar fi 
păsat de-ar fi fost sau nu creştin în regatul Granada? 
Trebuia să îi propună asta şi Dolţei. Plescăi cu limba şi o 
bătrână îl mustră din priviri. Se gândise să o facă de mii de 
ori, dar apoi, faţă în faţă cu Dolţa, nu îşi găsea cuvintele, 
şovăia, se bloca, temându-se de răspunsul ei. 

O îngropară pe Mar în cimitirul mare din piaţa Santa 
Maria, în faţa intrării principale a templului. Acolo, pe 
când coborau sicriul în groapă, Hugo îşi aminti de Bernat, 

regretând că nu era prezent acolo, ca să îşi ia rămas-bun 
de la mama lui. 

Bastaixos şi familiile lor şovăiră să plece după ultima 
lopată şi după ce preotul îşi luă bun-rămas: nu avuseseră 
cui să îşi prezinte omagiile, nicio rudă de-a decedatei. 
Hugo îi lăsă cu necazurile lor şi se îndreptă spre mare. 
Simţea nevoia să o miroasă, să se răcorească, să intre în 
apă, să îşi umple plămânii cu salpetrul ce plutea în aer. 

— Am auzit zvonuri cum că ar naviga sub ordinul 
unui corsar castilian. 

Hugo se întoarse. Navarezul îl ajunse din urmă, 
gâfâind. 

— Bernat? intui Hugo că la el se referea. 

— Da. Sunt doar zvonuri, dar... 

— Unde e? 

— Cartagena, Sevilla... Cine ştie? 

— Mă bucur. Îmi pare rău pentru mama lui. 

— Şi tu?... întrebă Navarezul. Tu ce mai faci? 

„Mă înnebuneşte dragostea unei evreice”. 

— Voiam să fiu mestre daixa, îi răspunse el în schimb. 

— Ştiu. 

— Mi-ar fi plăcut să rămân pe şantierele navale: 
bărcile, marea... 

— Vrei să le vizitezi? 

Invitaţia îl surprinse pe băiat, dar şi mai tare îl 
surprinseră următoarele cuvinte pe care i le adresă 
Navarezul: 

— Am intra pe uşa principală. Nu ar trebui să sari 
zidul şi să intri pe furiş noaptea. 

— Îmi pare rău, mărturisi el. 

— Toporişca am recuperat-o. Cât despre arbaletă... 
ne-au înapoiat-o soldaţii regelui. 

— Nu am avut noroc. 

— Sunteţi vii amândoi deşi aţi încercat să îl ucideţi pe 
căpitanul general al armatelor lui Juan, răspunse 
Navarezul bătându-l tare cu palma peste spate. Ba eu aş 
zice că aţi avut noroc, bineînţeles că aţi avut! 


Pe şantierele navale se muncea cu frenezie; Hugo nu 
îşi amintea să mai fi văzut atâta energie ca atunci. Regele 
Juan poruncise să se construiască o armadă care să 
meargă în Sicilia, să apere drepturile dinastice ale vărului 
lui, Martin cel Tânăr, care tocmai se căsătorise cu Maria, 
regina Siciliei, refugiată în Catalonia de aproape zece ani 
din pricina rebeliunii nobililor sicilieni. Se muncea fără 
oprire în cele opt nave acoperite şi în curte. Zgomotul era 
asurzitor şi aerul, oricât de înalte ar fi fost navele, era 
aproape irespirabil de la fum, lemn, catran şi seu şi 
sudoarea mulţimii. 

— Regele... Navarezul fu nevoit să ridice vocea când 
văzu uimirea de pe chipul lui Hugo. Regele a poruncit ca 
toţi  meşteșugarii din construcţia de bărci, de la 
călăfătuitori şi mestres daixa până la bastaixos şi lăncieri, 
să rămână în Barcelona la dispoziţia alguazilului armadelor 
regale. De parcă ar fi o armată, toţi sunt obligaţi să 
muncească pentru rege, adăugă el mândru şi arătă cu 
mâna spre şantierele navale, ca să o dovedească. 

Hugo ştia despre armada cu pricina. „Vor avea nevoie 
de vin, de mult vin”, îi spusese Mahir, „dar până să o 
construiască şi să hotărască să ridice pânzele vor trece un 
an sau doi, cel puţin. Atât avem la dispoziţie ca să ne luăm 
un angajament şi să cumpărăm recoltele”. 

„Noi”. Îşi aminti cuvântul pe care îl folosise Mahir: 
„Noi”. Dintr-odată, scandalul şi învălmăşeala din şantierele 
navale i se părură foarte îndepărtate, străine de el, de 
calmul cu care muncea în podgorie. Trecuseră câţiva ani şi 
efectiv simţea că făcea parte din pământ. „Noi”. El şi 
Mahir sfârşiseră prin a întemeia o relaţie bazată pe o 
afecţiune pe care evreul încerca să o ascundă. Mahir nu 
avea copii. Dolţa îi explicase într-o zi că unchiul ei 
divorțase de prima lui soţie pentru că era stearpă, dar nu 
reuşise nimic nici cu cea de-a doua, în timp ce prima, 
încrezătoare în presupusa ei sterpăciune, năştea un fiu 
dintr-o relaţie adulteră; ea fusese dată în vileag, iar lui 
Mahir îi furase bărbăţia. „Nu ar fi păţit asta dacă ar fi 

rămas căsătorit cu amândouă”, îi zisese Dolţa la sfârşitul 
explicaţiei. „Cu amândouă?!”, fusese surprins Hugo. 
„Bineînţeles”, îi confirmase Dolţa. „Nimic nu l-ar fi 
împiedicat să o facă, îndeosebi dacă prima era stearpă”. 

Revelația pe care o trăise pe şantierele navale îl uni 
pe Hugo cu pământul acela care nu îi aparţinea. Mahir se 
purta frumos cu el şi îl învăţa cu perseverenţă şi răbdare 
tot ce ştia despre viţa-de-vie, despre vin şi aqua vitae. El 
muncea cu satisfacţie; învăţa să iubească natura, de parcă 
până atunci nu ar fi îndrăznit să o facă. „Da. Sunt 
norocos”, se bucura el. Şovăi dacă să îi mărturisească 
Arsendei şi, în cele din urmă, hotări să nu o facă: nu ar fi 
acceptat niciodată că lucra pentru evrei, ba mai mult, că ar 
fi putut să ajungă să îi fie dragi. Trecuse deja ceva vreme 
de când nu se mai căţăra pe acoperişul casei călugăriţei. 
Când se ducea acum să o vadă, vorbeau discret prin 
ferestruica zăbrelită. Iar ea îi cerea mereu să se întoarcă. 

„Nu mă dezamăgi, frate!” 

Nu o dezamăgi. Nici pe Dolţa. 

— Eşti... eşti altfel, observă ea la sfârşitul lunii 
septembrie, cu câteva zile înainte de recoltă. 

Dolţa veni la vinărie, împreună cu Saiil şi Astruga, ca 
să ajute la pregătirea uneltelor. Tânăra profită de o pauză 
ca să se apropie de Hugo, care stătea câţiva paşi mai 
încolo, dar în văzul tuturor. 

— Da, afirmă el. După care rămase tăcut, până când 
expresia Dolţei îl forţă să continue. Pentru că... 

Îşi drese vocea şi înghiţi în sec. Ea se enervă. 

— Pentru că ce? 

— Pentru că vom fugi în regatul Granada ca să trăim 
împreună şi fără probleme, spuse el dintr-o răsuflare. 

Dolţa pufni în râs. Tăcu. îl privi şi gesticulă cu 
mâinile. Apoi râse iarăşi, de data asta tare. Şi îl privi din 
nou, din cap până-n picioare. 

— Ce? îi scăpă fetei. 

Îi spusese! Iar ea nu se împotrivise. 

— Ce-ai auzit, îi răspunse el cu o siguranţă care o 

dezarmă pe fată. Tuşi cu mine... 

— Da, da, da, îl întrerupse Dolta. Eşti nebun! 

— Da... începu să spună Hugo. 

— De ce e nebun? 

Întrebarea o pusese Astruga, care se apropiase fără 
ca ei să îşi dea seama. 

Dolţa se bâlbâi. 

— Pentru că... 

Hugo se opri fără să ştie ce să răspundă. 

Astruga se uită când la unul, când la celălalt, şi 
începu să se încrunte. 

— Să îi spun, Dolţa? întrebă Hugo naiv, în timp ce se 
gândea ce urma să îi spună. 

— Bineînţeles! răspunse Dolţa numaidecât. E mama 
mea. 

— Ei bine? insistă Astruga în timp ce se apropiară şi 
ceilalţi. 

Hugo se întoarse spre podgorii, căutând o scuză care 
să îl scoată din bucluc. 

— I-am sugerat să facem un vin special... 

Mahir îl privi întrebător. 

— Lujerii aceia... arătă Hugo. Care cresc la graniţa 
cu grădina familiei Vilatorta, dau nişte struguri diferiţi, 
poate din pricina soarelui, nu la fel de dulci precum 
ceilalţi, chiar dacă se coc la fel. 

Era adevărat. Lui Hugo îi plăcea gustul uşor amar al 
strugurilor cu pricina, ba chiar ajunsese să creadă că ar fi 
dat un vin bun, diferit. 

— Aşa este, încuviinţă Mahir, dar nu am obţine 
îndeajuns vin. 

— Şi dacă ar fi doar câteva vase... insistă băiatul. Ce 
contează? 

— Ar însemna să complicăm procesul de zdrobire... 

— Promit să îi culeg înainte de ceilalţi şi să îi separ în 
vinărie. Aşa nu ne-am complica deloc. 

Dolţa îl privea, dojenindu-l pentru că insista cu 
propunerea. „Gata”, îi spunea ea din priviri, cu ochii 


3 


întredeschişi, „am scăpat deja basma curată. Nu insista”. 
Ceilalţi, inclusiv bătrânul Saiil, aşteptau hotărârea lui 
Mahir. |. 

— În regulă, încuviinţă acesta. 

— Atunci, strugurii aceia, interveni bunicul, să îi 
zdrobească nepoţii mei, Dolţa şi Saiil. Vinul produs îl vom 
pune la păstrare pentru căsătoria lor. 

Hugo păli. Dolţa îşi cobori privirea. 

— La recolta de anul viitor, din septembrie, Saiil va fi 
împlinit deja douăzeci de ani, iar tu, Dolţa, şaisprezece, 
datele care s-au stabilit în ketubo. Sau mă înşel? întrebă 
el uitându-se înspre fiica lui, Astruga. 

— Nu, tată, nu te înşeli. La data aceea se vor 
căsători. Am pregătit deja multe lucruri pentru căsătorie, 
dar mi se pare fantastic să facem un vin special pentru 
ziua celebrării. Să sperăm că nu te înşeli, Hugo. Mulţumim 
pentru idee. 

Hugo doar ridică braţul, întors spre lujerii pe care îi 
arătase, de parcă i-ar fi studiat de la distanţă. Se ruga ca 
nimeni să nu se apropie de el, ca să nu descopere lacrimile 
ce i se scurgeau pe obraji, ca nimeni să nu îşi dea seama 
că tremura, ca nimeni să nu îi audă plânsul înăbuşit. 

— Mă duc după câţiva struguri ca să îi gustaţi, reuşi 
să spună înainte să o ia printre lujeri şi să se îndepărteze 
de ei toţi. 

Hugo se afla la marginea podgoriei, la graniţa cu 
grădina familiei Vilatorta. Culegea strugurii cu al căror suc 
Dolţa avea să-şi celebreze căsătoria. Călcă pe un ciorchine 
căzut în timp ce se gândea la cruzimea tinerei. Urma să se 
căsătorească! Mahir îi povestise că familia se pusese de 
acord în acest sens pe când amândoi erau copii, înainte să 
vină el în cartierul evreiesc, adus de Mar, cu trei ani în 
urmă. Şi în tot acest timp, ea nu îi mărturisise niciodată! 
Se căsătorea cu un văr de-al ei, Saul, fiul mai mare al lui 
Jacob. Hugo îl ştia de la licitaţie. Până atunci îl stimase. 

Clătină din cap, încercând să alunge durerea. Avea să 
culeagă strugurii. Avea să culeagă toţi strugurii de care 
era nevoie, pentru că i-o datora lui Mahir, şi apoi avea să 
dispară. Nu mai vorbise cu Dolţa. Poate că de aceea 
şovăise ea mereu; de aceea se îndepărtase de el şi îl 
respinsese. Nu din pricină că era creştin, ci pentru că era 
logodită. Avea să plece. Se hotărâse în nopţile de insomnie, 
printre lacrimi uneori şi insulte alteori. Avea florinul de aur 
şi alţi câţiva bani obţinuţi din lucrul podgoriilor. Avea să se 
ducă să îl caute pe Bernat, la Sevilla sau Cartagena, unde 
îi povestise Navarezul că s-ar fi putut afla. 

Se trezise devreme, ca să înceapă să recolteze zona 
aceea şi să o lase pregătită, aşa cum îi promisese lui Mahir. 
Se uită la ciorchinele zdrobit. Avusese de gând să îl lase 
acolo, dar se hotări să îl ridice şi să îl arunce în coş, lângă 
ceilalţi, spunându-şi că nu îi păsa cum avea să iasă vinul. 
Culese probabil cam un sfert din lujeri şi lumina începu să 
se trezească indolentă, de parcă nu ar fi vrut să lumineze, 
când îl văzu pe Mahir venind la vinărie. Era însoţit de 
cineva... Miji ochii, îşi duse mâna dreaptă streaşină la ochi 
şi se forţă să vadă. Da, Dolţa era. Ce căuta aşa devreme la 
podgorie? Mahir îl saluta din depărtare. li răspunse şi 
ridică apatic mâna stângă în timp ce Dolţa intră pe 
podgorie şi se îndreptă spre el. Hugo nu se mişcă, îşi tinu 
mâna dreaptă pe frunte şi aşteptă ca ea să ajungă lângă el, 
fără să spună ceva, incapabil să gândească. 

Tânăra se opri lângă coşul cu struguri şi îl împunse 
cu degetul. 

— Alege! îl surprinse ea, întinzând mâinile spre el. 

— Lasă-mă în pace! De ce nu mi-ai spus nimic? 

— Nu am avut nimic de-a face cu asta. Aşa s-au 
înţeles mama, unchiul şi bunicul. Eu eram doar o copilă. 

— Dar... te vei căsători! 

Dolţa tăcu. Apoi, de parcă nu ar fi avut altă opţiune, 
repetă: 

— Alege! 

Hugo îi cercetă cu atenţie chipul: nu se mai vedea 

seriozitatea aceea extremă care îl tortura. 

— Te rog, îl imploră ea. 

— Stânga, cedă Hugo. 

În loc să desfacă pumnul, Dolţa strânse strugurii în el 
până sucul începu să i se scurgă printre degete. Îşi apropie 
mâna de gura lui Hugo. 

— Vreau să fii primul bărbat care bea din sucul de la 
strugurii aceştia, cei pe care i-ai ales. 

Fără să îşi mişte capul, Hugo îşi întoarse privirea 
spre vinărie. Probabil că Mahir muncea în ea: avea multe 
de pregătit. Apoi linse sucul care se scurgea printre 
degetele Dolţei. 

— Vreau să fii şi primul căruia să mă dăruiesc. 

Dolţa îl apăsă pe umeri până cedă şi îngenunche. Se 
puse şi ea pe genunchi lângă el, îi săltă cămaşa, îi trase 
pantalonii în jos, până la genunchi, şi îi mângâie mădularul 
erect. Hugo tremură. îl străbătu un fior de plăcere. Dolţa 
dădu la o parte câteva pietre şi se întinse pe jos, îşi ridică 
şi ea cămaşa, oferindu-i pubisul acoperit cu cârlionţi 
castanii şi îl trase înspre ea. Trebui să îl ajute să o 
pătrundă. El gâfâi, mişcându-se cu violenţă. Ea îşi înăbuşi 
durerea care îi explodă în măruntaie. „Te iubesc”, repeta 
Hugo la nesfârşit. Dolţa tăcea. După ce se potoli durerea, 
deja îl însoțea în mişcările-i ritmice când Hugo ajunse la 
orgasm şi erupse în plăcere. Dolţa se simţi la fel de goală 
pe cât era de plină de el. 

— Te iubesc, repetă Hugo, transpirat, gâfâind, 
greutatea lui apăsând-o ca plumbul. 

Dolţa nu răspunse. Dintr-odată, tăcerea le aminti 
unde erau. 

— Ridică-te! îi ceru ea. Dar, pe tot ce ai mai sfânt, 
îmbracă-te mai întâi! adăugă ea când îl văzu atât de 
răvăşit. 

Hugo se supuse. Se ridică şi privi în jur. 

— Mahir nu e aici, o linişti el. 

Se ridică şi ea. 

— Eu... dădu să spună Hugo. 


— Avem multe de făcut, îl întrerupse Dolţa. 

Există bărci cu vele, îi răspunse Navarezul la 
întrebare, care navighează de-a lungul coastei, în principiu 
de la Barcelona la Valencia, deşi pot ajunge şi mai departe. 

Hugo le ştia. Erau nişte nave nu prea mari, de pescaj 
mic, cu velatură latină şi aproximativ şase vâsle pe latură, 
care făceau negoţ la scară mică, dar care, chiar dacă 
dispuneau de puţin spaţiu, puteau lua şi câţiva pasageri, 
poate doi, trei sau, cel mult, patru. 

— Florinul tău de aur ar fi mai mult decât suficient ca 
să te transporte. De aici până în Cartagena... 

Hugo se dusese în şantierele navale şi întrebase de 
locotenent ca să îi spună cum ar fi putut să plece în 
căutarea lui Bernat. Forfota stârnită de construirea 
armadei regale ce urma să plece în Sicilia era în 
continuare impresionantă. Acum trebuia să îi spună 
adevărul. 

— Dar pentru două persoane? îl întrerupse el. 
Florinul de aur ar fi de ajuns ca să îmbarce două persoane? 

Navarezul îl privi din cap până în picioare. 

— O cunosc? 

— Nu. Îşi însoţi negația cu o mişcare fermă din cap. 
Ar ajunge? 

— Sper să nu faci vreo nebunie, băiete. 

O nebunie... Aşa îi spusese şi Dolţa în ziua în care îi 
propusese să fugă împreună. „Eşti nebun?” îi zisese ea. 
Dar, la scurt timp după aceea, totul se schimbase şi 
făcuseră dragoste. Oare viaţa lui nu devenise o adevărată 
nebunie? Culeseseră struguri, în tăcere. Hugo încercase 
să-i vorbească de câteva ori. „Taci! Nu spune nimic”, îi 
poruncise Dolţa. „Nu te uita la mine”, îi ceruse ea, simțind 
cum Hugo se holba la chipul ei murdar şi lipicios, atacat de 
muşte. Nu reuşise să vorbească. Nu reuşise să-i spună vreo 
glumă... până sosise momentul să zdrobească strugurii în 
vinărie.  Satil şi familia lui sărbătoriseră recolta şi 
scandaseră în timp ce Dolţa şi Saiâl dansaseră pe struguri, 
ţinându-se de frânghiile care atârnau din acoperiş. Dolţa, 

la rândul ei, se forţase să îi zâmbească lui Saiâl şi se 
prefăcuse a râde când mama ei striga şi aplauda sau când 
familia îi încuraja. Hugo o privise dansând, senzual. 
Perechea logodită continuase să zdrobească strugurii, 
strugurii lor, cei al căror vin avea să le onoreze nunta, 
până când Hugo văzuse o lacrimă scurgându-se pe obrazul 
Dolţei. îl privea. Fata dăduse drumul cu o mână frânghiei şi 
se ştersese pe faţă. Se prefăcuse că alunecă şi se silise să 
râdă. 

Aveau să fugă. Bineînţeles că aveau să fugă. Trebuiau 
să fugă. După recoltă, Dolţa se purtă cu el la fel ca de 
obicei: pasională uneori, şovăielnică alteori; deseori rece. 
Nu îi permise nici să îi amintească, nici să vorbească 
despre ce se întâmplase în podgoria bunicului ei, la graniţa 
cu grădina familiei Vilatorta. Atât de mult îl respingea, că 
Hugo începu să creadă că pentru Dolţa totul fusese o 
greşeală, un moment trecător, rod al... al ce? se întreba ce 
ar fi putut să o facă pe Dolţa să i se dăruiască, să îi dea să 
bea suc din strugurii aceia. „Vreau să fii primul bărbat...” 
Hugo nu o mai căută cu acelaşi zel, ca să nu se adâncească 
rana ce îl durea mai tare în prezenţa Dolţei. 

— Nu mă mai iubeşti? îl surprinse ea într-o zi când se 
întâlniră în casa lui Saiâl. 

Hugo şovăi. 

— Nu... Ba da! Vreau să spun că da. Bineînţeles că te 
iubesc! Dar mă gândeam că tu... 

— Ce credeai? 

— Eu... 

Se simţi incapabil să se exprime cu iscusinţă. 

Dolţa îl duse în pivniţă şi închise uşa în urma ei. În 
întuneric, se ascunseră în spatele unor ciubere şi ea îl 
dezbrăcă. Apoi se dezbrăcă şi ea, îl prinse pe Hugo de 
mâini şi i le trecu peste trupul ei, în timp ce suspina şi îl 
săruta, şi se încorda, ţinându-şi respiraţia, când el ajungea 
la punctul care îi aducea plăcere. „Acolo” îl încuraja 
atunci, şi îi dădea drumul la mâini. „Continuă... Nu te 
opri”. îl muşcă şi îl zgârie. Dolţa ajunse la extaz chiar 

înainte să se întindă pe spate şi să primească nişte 
îmbrânceli din partea lui pe care încercă să le domolească. 
„Fără grabă”, şopti ea. Aşa o auzise pe mama ei 
explicându-le evreicelor şi unor creştine de încredere, care 
veneau la ea. Dolţa şi Regina nu puteau să îşi stăpânească 
zâmbetele când auzeau astfel de sfaturi. „Trebuie să îţi 
placă şi ţie”, zicea ea. „Plăcerea este neapărat necesară la 
femeie ca să îşi producă sămânţa. Din sămânţa aceea şi 
cea a bărbatului se poate concepe. Dacă noi nu simţim 
plăcere, nu vom concepe”. Şi asta făcea Dolţa acum: se 
abandona plăcerii. Ajunse din nou la orgasm. Apoi ajunse 
şi Hugo, căruia trebui să îi astupe gura, pentru ca 
gemetele lui să nu se audă afară din pivniţă. 

— Şi eu te iubesc, îi mărturisi ea chiar pe când el se 
căznea să o pătrundă din nou. 

Hugo încremeni. 

— Ce ai zis? 

— Să plecăm, acum, sau vor intra la bănuieli. 

El nu o luă în seamă şi începu să o sărute, pe faţă, pe 
buze, pe sâni, din nou pe faţă şi iarăşi pe... 

— Vino! îl împinse ea. 

Să fugă împreună deveni singura opţiune pentru el. 
Se dăruiră unul altuia de mai multe ori; riscul de a fi 
descoperiţi îi aţâţa şi mai tare, în timp ce riscul de a 
rămâne însărcinată era ţinut sub control de cea care 
înţelegea treburile femeieşti. 

Hugo îi vorbi Dolţei despre Granada, despre planul 
lui. Avea să se facă iudeu; acolo nu exista Inchiziţie şi 
nimănui nu îi păsa. Ea îl ascultă, fără să îl întrerupă, dar 
nici nu se opuse cum făcea altă dată, nici nu îl acuză că ar 
fi nebun sau naiv că îşi închipuia o viaţă împreună în 
regatul musulman. 

Într-o zi îi povesti că ştia o navă cu vele care i-ar fi 
putut duce. „Am vorbit cu stăpânul bărcii”, insistă el o lună 
mai târziu, când barca se întorsese în portul din Barcelona. 
„Ar face-o în schimbul florinului meu de aur”. Timpul se 
scurgea, iar nunta cu vărul Saul se apropia tot mai mult. 

„M-au asigurat că în Granada trăiesc evrei. Trebuie să 
poarte o pălărie galbenă, ca să îi poată deosebi lumea. Nu 
sunt creştini acolo”, îi explică el Dolţei. Dar noul an sosi, 
iar Dolţa se încăpăţâna mai departe în tăcerea ei. „Se 
cultivă mult în Granada, iar eu mă pricep la podgorii. 
Mahir m-a învăţat totul. Voi găsi de lucru, iar tu... eşti deja 
o moaşă foarte bună”. Făcură dragoste, ea cu o pasiune 
tulburătoare, de parcă ar fi fost ultima oară. „Am putea 
merge cu barca până la o localitate care se numeşte 
Alicante, lângă regatul Murcia. Mi-au spus că aproape de 
ea se află Cartagena. Am un prieten bun...” 

Se termina primăvara. Se apropia vara, recolta... şi 
data stabilită pentru nuntă. 

— Hotărăşte-te, Dolţa, pentru numele lui Dumnezeu! 

— Nu ştiu... 

Vocea ei, tremurătoare, îl copleşi pe Hugo. El tăcu, 
iar ea izbucni în plâns. Nu ştiu ce să facă, cum să o aline. 
Nu o văzuse niciodată pe Dolţa plângând. 

Mama ei. Familia. Saul. Nu îi putea dezamăgi fugind 
cu... Dolţa nu o spuse. 

— Un creştin? întrebă el. 

Ea clătină din cap; nu era doar asta. O pregăteau să 
devină medic, îi explică ea. Ştia să citească şi să scrie. Ştia 
latină... Studia medicina. Mama ei s-ar fi sinucis. Era 
văduvă şi o avea doar pe ea! Trăia pentru ea. Dolţa şi-o 
închipui pe Astruga pierdută, vorbind singură, strigând-o. 
Cât despre bunicul ei, ce rău făcuse pentru ca nepoata lui 
preferată să îl rănească dispărând din viaţa lui din pricina 
unui creştin? Dezonoarea, batjocura, dizgraţia s-ar fi 
abătut peste familia lui Saul. Şi ea ar fi fost singura 
vinovată pentru asta. Nu putea duce o astfel de vină toată 
viaţa. 

— Nu pot, Hugo. 

— Ai spus că mă iubeşti. 

— E ghinionul meu. 

— Dar... 

Trăsăturile Dolţei deveniră şi mai dure. 


— Nu pricepi? strigă ea. Lasă-mă! Nu pot! Nu mă 
face să visez mai mult. 

In mintea lui Hugo, planurile de a fugi alternau cu 
cele de a se sinucide. Dolţa refuză în continuare; urlă, ba 
chiar îl insultă. Iar el se gândi să îl părăsească pe Mahir şi 
blestematele lui de podgorii, vinul, evreii... Toate erau atât 
de minunate alături de Dolţa! Se putea înrola pe o galeră, 
oricare. Şi-ar fi dezamăgit mama, se gândi el, zicându-şi în 
acelaşi timp că şi ea îl dezamăgise cu dogarul. 

Ar fi putut să o răpească pe Dolţa. Se gândi la asta de 
multe ori. Se întâmpla des ca femeile să fie răpite, uneori 
cu consimţământul lor, alteori cu violenţă. Îşi închipui cum 
ar fi făcut-o: s-ar fi apropiat de ea, ar fi surprins-o, ar fi 
luat-o cu cât mai puţină violenţă. Totuşi nu reuşi să şi-o 
închipuie pe Dolţa supusă după ce ar fi fost răpită. Ar fi 
fost în stare... să îl ucidă. Clătină din cap, suspinând. Ar fi 
putut să o caute, să îi ceară iertare şi să continue ca până 
atunci, pe furiş, pe ascuns... chiar dacă ea ar fi fost 
căsătorită. Era august şi rămăsese mai puţin de o lună 
până la nuntă. Atunci, un alt bărbat avea să o facă a lui. Se 
înfioră cândşi-o închipui pe Dolţa goală în braţele altuia şi 
apăsă pe rana pe care o avea la mâna dreaptă, pe care şi-o 
făcuse în ziua în care, încercând să scape de aceeaşi 
viziune, lovise nemilos unul dintre stâlpii de lemn din 
vinărie. li veneau în minte posibilităţi nebune, cum ar fi să 
îl ucidă pe nepotul lui Saiâl, dar le alunga numaidecât. 
Trebui să se resemneze cu faptul că Dolţa nu avea să Îi 
aparţină vreodată. Cum o spusese chiar ea, ştia latină. Iar 
el nu ştia nimic, se gândi el. Apăsă din nou pe rană, 
deoarece durerea îl abătea de la necazurile lui. Era o 
tăietură lungă, deşi nu foarte adâncă, în palmă. Se trată 
singur, vărsând peste ea o sticlă de aqua vitae. Senzaţia de 
arsură îl duru mai tare ca tăietura în sine. 

Se holbă la sticlă, absorbit de un gând. Apoi o agită, 
o privi în lumină, o duse la buze şi luă o gură. 

Ştia că nu avea să moară, cum nu murise nici Câinele 
chel, într-o zi, de parcă nu i-ar fi păsat câtuşi de puţin de 

asta, deschise subiectul aqua vitae cu Mahir. Evreul, care 
continuase să se gândească la motivul pentru care 
supravieţuise soldatul acela care înghiţise două sticle, îi 
răspunse: 

— A fost prima distilare a vinului, Hugo. O aveam 
preparată ca să o macerez sau să o distilez de mai multe 
ori fără să pierd prea multă vreme. În război trebuie să fii 
pregătit. Imi închipui că de aceea nu l-a ucis pe flăcăul 
acela. Aqua vitae nu ajunsese la chintesenţa ei. Chiar tu 
trebuie să fi gustat din ea în timpul fabricării, din apa care 
cade de pe serpentină, ca să ştii dacă procesul s-a încheiat 
sau nu. Cu cât distilăm de mai multe ori aqua vitae, cu atât 
spiritul ei este mai măreț şi gustul mai intens, cu atât ne 
arde mai tare buzele oricât de puţin ni le-am umezi şi cu 
atât aprinde mai tare flacăra când verificăm dacă a ieşit 
cum trebuie. Pare evident atunci că prima distilare, cea 
care arde imperfect, nu ucide. 

Hugo revăzu procesul complicat de elaborare a aqua 
vitae. La prima distilare, se renunţa la jumătate din vinul 
care rămânea în căldare şi restul era distilat a doua oară. 
În cazul acesta, se foloseau doar şapte părţi din zece, şi 
totuşi se făcea şi o a treia distilare, cu cinci părţi din cele 
şapte. Normal era să se efectueze trei distilări, dar se 
puteau face şi şapte sau chiar până la zece. 

— Sunteţi convins că acea primă distilare nu ucide? 
întrebă Hugo. 

— Intr-atât, încât am băut şi eu... Şi iată-mă. 

Hugo observă că lichidul acela, rodul primei distilări, 
îl ardea când cobora spre stomac. Işi drese vocea. Tuşi şi 
îşi drese vocea din nou. Cu toate acestea, după câteva 
clipe se relaxă şi problemele lui dispărură. Mahir avea 
dreptate: nu ucidea. Iar Hugo continuă să înfrunte nopţile 
lungi şi lipsite de somn bând din aqua vitae care îl ajuta să 
uite. 

Sâmbetele erau zilele de care profita să se ocupe de 
viţele-de-vie de la Santa Maria de la Mar, căci evreii 
sărbătoreau sabatul, iar Mahir îi spusese că, dacă el nu 

muncea, nu putea munci nici ucenicul lui, aşa cum nu o 
făcea nici servitoarea lui; în plus, îi zisese 

MOŞTENITORII PĂMÂNTULUI 167 el făcându-i cu 
ochiul, îi plăcea să creadă că în ziua sfântă până şi lujerii 
se odihneau. 

Era întâia sâmbătă din luna august a anului 1391 şi, 
după două săptămâni în care se izolase între vinărie şi 
podgoria lui Saul, Hugo hotări să meargă la Santa Maria. 
Poate după aceea afară din oraş, căci era aproape. Munci 
puţin. Cei mai mari proprietari de pământuri din principat 
erau regele, câţiva nobili şi Biserica. Aceasta din urmă, 
întrucât legea o împiedica să îşi vândă proprietăţile, le 
dădea în arendă, renunțând astfel la moşiile deţinute în 
schimbul unor venituri anuale, un fel de vânzare pe 
ascuns. Cu toate acestea, şi pe acelea, ca pe altele, le 
exploata Santa Maria prin câţiva zilieri bătrâni, mai atenţi 
la vin şi la cele câteva femei care treceau pe acolo decât la 
îngrijitul podgoriei. Dacă lor nu le păsa, lui Hugo cu atât 
mai puţin. 

— Plec, anunţă tânărul cu mult înainte ca soarele să 
ajungă la zenit şi căldura verii să devină insuportabilă. 

Hotări să se ducă înspre mare, să îi respire briza, să 
privească la orizont. Da, spera să se uite spre linia aceea 
îndepărtată şi îşi dorea să se suprapună cu vreo barcă ce 
sosea sau pleca. Acela era destinul lui. Departe, lăsând-o 
pe Dolţa în urmă, cu soţul ei. 

— Du-le ăsta preoţilor, îi spuse unul dintre zilieri, 
arătând spre un coş plin cu piersici. 

Hugo fu tentat să înjure. Nu avea chef; preoţii îl 
exploatau mereu. Cu toate acestea, apucă coşul şi şi-l săltă 
pe umăr, pentru că nu avea chef nici să se certe şi să 
insulte un bătrân, chiar dacă faptul că îl asculta avea să 
sfârşească, aşa cum se întâmpla deseori, cu el 
amestecându-se în discuţiile preoţilor de la Santa Maria. 

Trecuseră şase ani de când Berenguer de Barutell 
fusese numit arhidiacon al bisericii Santa Maria, pe când 
era minor, o lipsă de autoritate ce făcuse ca acei aproape 

şaizeci de enoriaşi ai bisericii, plus clericii obişnuiţi, vicarii 
şi subvicarii să se certe între ei pentru onorurile, bunurile 
şi veniturile unui templu atât de bogat. Hugo nu avea să îşi 
amintească vreodată dacă acela care ieşi la fel de repede 
precum intră el cu coşul cu piersici era cel de-al doilea sau 
cel de-al treilea beneficiar al capelei Santo Tomăs. La ora 
aceea, sâmbăta, de Sfântul Dominic, se ţinea o singură 
liturghie intimă într-o altă capelă laterală, drept pentru 
care paşii grăbiţi ai primului beneficiar şi cei ai celui care 
îl urmă le atraseră atenţia unora dintre tovarăşii lui care 
se perindau pe-acolo. 

Hugo puse coşul jos şi se îndepărtă când primii doi 
enoriaşi îl asaltară, încercând să îşi împartă fructele 
înainte să îşi facă apariţia ceilalţi. Nu reuşiră, iar Hugo ieşi 
din templu cu două piersici în mână. Lăsă în urmă încă una 
dintre certurile care sfârşeau uneori cu încăierări, căci 
deseori ranchiuna şi invidia apăreau din pricina unor 
lucruri neînsemnate, cum ar fi nişte fructe. 

li luă ceva timp să ajungă pe plaja Regomir, unde se 
aflau  şantierele navale. Tocmai sosise o galeră din 
Alexandria. Mărfurile pe care le transporta erau expuse 
chiar pe plajă, iar oamenii se îngrămădeau în jurul lor. Nu 
vru să se oprească, nu îl interesa bucuria călătoriei 
reuşite, nici nu voia să ia parte la admiraţia faţă de 
negustorii care se mişcau atât de mândri printre atâta 
bogăţie. Evită mulţimea şi se îndreptă spre țărm, unde se 
aşeză ca să mănânce piersicile. Marea era calmă şi 
strălucitoare sub soarele de august. 

Galera care sosise de curând şi alte două nave 
castiliene mari ce veneau din Grao, din Valencia, erau 
ancorate, profitând de vremea frumoasă. De s-ar fi pus o 
furtună şi întrucât plajele din Barcelona nu erau apărate, 
ar fi trebuit să plece spre un port sigur: cel mai probabil, 
Salou. Genovezul o spusese de câteva ori: „E o ironie că al 
doilea oraş important de pe Mediterană, care face negoţ 
cu lumea întreagă şi care are nişte şantiere navale cum 
sunt astea, nu are un port aşa cum trebuie”. 


„Al doilea”. Hugo zâmbi când şi-l aminti pe mestre 
daixa. l-ar fi mers mai bine dacă ar fi rămas cu Domenico 
Blasio. Dar ar fi putut foarte bine să se ducă în Genova. 
Zâmbi din nou în timp ce navele castiliene îi atrăgeau 
atenţia. Înţelese atunci ce anume îi nedumerise pe mulţi 
dintre cei care se perindau pe plajă şi prin oraş: erau 
marinarii castilieni. Vorbeau altă limbă, arătau altfel, se 
comportau altfel. 

Alungă orice gând şi încercă să găsească în mare 
alinarea de care avea nevoie. Se lăsă purtat de legănatul 
uşor al valurilor pe nisip, de la picioarele lui, dar auzi un 
strigăt care îl atrase atenţia. Hugo oftă şi întoarse capul. 
Printre bărcile trase pe uscat în Regomir întrezări câţiva 
marinari castilieni care strigau şi gesticulau. Nu reuşi să 
priceapă ce ziceau, aşa că privi din nou marea, dar nu putu 
să îi ignore. Se ridică. Văzu că se strânseră la un loc mai 
mulţi castilieni, până se formă un grup de patruzeci sau 
cincizeci de bărbaţi. Se întrebă dacă era o ceartă. Nu era. 
Numeroşi cetăţeni se duseră până unde se aflau castilienii, 
dar nu ca să se certe. Se amestecară cu grupul şi strigau şi 
ei. Se formă o gloată. În timp ce Hugo se apropia, 
mulţimea strigă la unison: 

— Eretici! 

Hugo începu să tremure. Putea fi vorba doar 
despre... 

— Spre mahalaua evreiască! 

Închise ochii. Apoi o luă la fugă spre ei. 

— S-o sfârşim cu evreii! 

Dolţa! Se trezi brusc prins în mulţimea înarmată cu 
bete, cuțite şi câteva spade ridicate deasupra capetelor şi 
care îşi ţinea braţele ridicate spre cer, cerând sânge. 
Gloata îl târî pe strada Ciutat, îngustă, plină de oameni 
violenţi. Ameninţările, insultele şi blasfemiile răsunară din 
zidurile de piatră în timp ce meşteșugarii şi negustoriiâşi 
adunau grăbiţi mărfurile expuse pe stradă. Mulţi dintre ei 
nu reuşiră să o facă, aşa că mesele şi produsele de pe ele 
fură răsturnate şi călcate în picioare. 


Mulțimea furioasă sfârşi în micuța piaţă sunt Jaume 
şi acolo începu să se adune. „Ce se petrece?” „Ce se 
întâmplă?” „De ce ne-am oprit?” întrebau cei care nu 
vedeau bine în faţă, însă strigătele celor care cereau 
moartea ereticilor nu se opriră. Hugo, prins între ei, 
răsuflă uşurat când auzi că porţile cartierului evreiesc 
rămâneau închise. 

— O companie de soldaţi de-ai veguerului e postată 
în piaţă, ca să îi apere pe evrei, spuse cineva. 

— Sigur au ştiut despre atacul asupra mahalalei 
evreieşti din Valencia, cu câteva zile în urmă, zise altul. Se 
zice că au murit cu sutele acolo. 

Masa de oameni se strângea şi se mişca precum un 
lichid ce fierbea. 

Hugo regretă că stătuse izolat atâtea zile în podgorii. 
Dacă ar fi ştiut, şi-ar fi putut avertiza amicii. 

— Şi alte câteva sute de evrei valencieni s-au 
convertit la adevărata credinţă, adăugă cineva. 

Dar fără îndoială că familia lui Saiâl era la curent cu 
toate acestea. Poate că fugiseră deja, îşi zise Hugo, deşi îl 
văzuse cu o zi în urmă pe Mahir... 

— Se zice că au atacat şi mahalaua evreiască din 
Mallorca. 

— Barcelona nu se va lăsa mai prejos! 

Amenințarea rostită de un marinar aţâţat, pe care 
Hugo îl recunoscu din Regomir şi pe care îl crezuse un om 
bun, coincise cu începutul atacului. Dughenele scribilor 
care înconjurau piaţa începură să ardă; combustia fu 
rapidă, explozivă. Fură incendiate şi porţile cartierului 
evreiesc. Străzile care se întâlneau în piaţa sunt Jaume, 
burduşite, nu putură prelua potopul de oameni care voiau 
să o ia la fugă. Începu să se răspândească panica. Atât 
veguerul, cu soldaţii lui, cât şi consilierii oraşului, care 
veniseră să negocieze cu răzvrătiţii, se tremură pentru 
vieţile lor şi abandonară cartierul evreiesc. 

Nu mai era niciun soldat în piaţa sunt Jaume. Zarva 
crescu când porţile cedară de la foc şi lovituri. Hugo se 

trezi împins în cartierul evreiesc de o masă care vocifera, 
tot mai furioasă pe măsură ce înainta şi se răspândea pe 
străzile ei: Caii; Font; Volta del Caii; cea cu Sinagoga 
Mare, cea cu Sinagoga Femeilor sau cea cu Sinagoga 
Francezilor. Nu reuşi să se îndrepte spre Caii, unde se afla 
casa bătrânului Saiâl; îl târâră pe strada Font, care se 
deschidea în faţa intrării. 

— Unde vrei să te duci? îi strigă un bărbat când Hugo 
dădu să se întoarcă. 

Insul îl împinse în faţă. Hugo se împletici şi aproape 
căzu, înţelese că gloata l-ar fi călcat în picioare fără 
şovăială, aşa că se lăsă dus de ea. 

Jefuitorii sparseră uşile caselor şi năvăliră înăuntru. 
Curând, strigătele de groază ale evreilor se auziră peste 
cele ale atacatorilor, cei mai mulţi dintre ei ocupati să fure 
şi să jefuiască. Străzile se umplură de evrei, bărbaţi şi 
femei, copii şi vârstnici, care fugeau. Cum de rămăseseră 
înăuntru, cu riscul...? se întrebă Hugo. „Ca veguerul şi 
soldaţii lui să îi lase în voia sorții”, îşi răspunse 
numaidecât. Privi îngrozit cum un bărbat îl înjunghie în 
abdomen pe un evreu care alerga disperat. O tânără cu doi 
copii îngenunche lângă cel care probabil că era soţul ei, 
sau poate tatăl ei. Femeia încerca să oprească hemoragia, 
dar sângele care ţâşnea din cel rănit îi curgea printre 
degete. „Fugi!”, vru să îi strige Hugo. Cineva o lovi cu 
piciorul în burtă. Lui Hugo îi veni să verse. Vomită când 
cineva o lovi pe femeie cu un lemn gros şi îi văzu capul 
întorcându-i-se în chip violent şi nefiresc. Atacatorii intrau 
şi ieşeau din case încărcaţi cu tot soiul de obiecte şi 
ustensile, ceea ce îi permise lui Hugo să se mişte printre 
mulţimea de oameni, împrăştiaţi acum prin cartierul 
evreiesc. Unii ieşeau deja din ea cu prada lor. Se duse 
degrabă spre casa lui Saiil. Trebui să îi evite pe evreii 
căzuţi pe străzi, unii dintre ei deja morţi, alţii pe moarte. 

Era o casă avută. Hoţii încă o prădau. Intră. Se 
întâlni cu ei şi îi văzu jefuind. Unii spărseseră până şi 
pereţii căutând ascunzători cu bijuterii sau bani. Nimeni 

nu îl băgă în seamă. Intră în fiecare odaie. Biroul cu mii de 
mirosuri duhnea insuportabil, căci toate borcanele erau 
sparte pe podea, iar lichidele se scurgeau în voie. Saiil nu 
era acolo. Se duse spre pivniţă, apoi în bucătărie, în 
grădină, în dormitoare... Nu se întâlni cu niciunul dintre 
prietenii lui. O femeie căra o grămadă de veşminte. Le 
recunoscu pe ale Dolţei şi o scuipă pe spate. 

— Şi evreii din casa asta? îl întrebă mai apoi pe un 
bărbat care stivuia vesela. 

— Nu era nimeni. Sigur au fugit ca şobolanii. 

Îl cuprinse o asemenea slăbiciune la gândul că Dolţa 
nu se afla în pericol, încât fu cât pe ce să se lase să cadă 
pe un scaun. Dar se îndreptă de spate. Nu voia să fie văzut 
stând jos. leşi pe stradă. Trebuia să fugă din infernul acela. 
Se gândi la Mahir şi vru să se convingă că şi el scăpase: 
familia era mereu unită. 

Străbătu strada Caii înspre poartă. Văzu grămezi de 
cadavre, înainte să ajungă, recunoscu casa în care locuia 
Regina. Văzu uşile descuiate şi auzi ţipete dinăuntru. Intră 
fără să se gândească. îl găsi pe tatăl tinerei cu gâtul tăiat 
în sufrageria care dădea spre intrare, aşezat pe un scaun, 
cu două lemne în formă de cruce pe piept. Se duse în 
direcţia din care se auzeau urletele, înspre dormitoare, 
într-unul dintre ele o găsi pe Regina, goală pe pat. 
Veşmintele îi erau sfâşiate şi un bărbat o călărea cu 
sălbăticie. Alţi doi, unul dintre ei cu pantalonii daţi jos şi 
penisul erect, priveau cu poftă, îl încurajau pe violator şi 
îşi aşteptau rândul. Nu îl văzură pe Hugo intrând, nu îl 
văzură nici când apucă o spadă însângerată sprijinită de 
perete. îl văzură doar când ridică arma şi îl lovi violent 
peste ceafa pe ticălosul care o siluia pe Regina. Se auzi un 
trosnet, semn că îi rupsese şira spinării, apoi se aşternu o 
tăcere absurdă. 

— Ce...? 

— De ce...? 

Ceilalţi doi, incapabili să reacționeze, se bâlbâiră. 
Hugo înţelese că erau mai puternici ca el, iar când cel cu 

pantalonii la genunchi dădu să şi-i tragă în sus şi să îşi 
ascundă penisul acum moale, ştiu că trebuia să facă ceva. 

— l-am zis! urlă el. Ridică din nou spada, de data asta 
înspre cei doi bărbaţi. L-am avertizat! urlă el ca 
descreieratul. Era a mea! Scuipă pe cadavru. Tânăra asta 
era pentru mine! L-am avertizat! Flutură arma, pregătit să 
îl atace pe unul dintre ei. Vreţi să mi-o luaţi! Aveţi mii de 
scroafe ca ea afară! 

Ultimul argument şi spada amenințătoare care vibra 
pe deasupra capetelor lor îi convinseră. De îndată ce ieşiră 
pe uşă, Hugo o închise şi se lăsă cu spatele pe ea. Spada îi 
căzu din mână şi ateriză pe podea cu o izbitură metalică. 
Inchise ochii. Era atâta sânge la picioarele lui, că începu să 
alunece spre uşă. Peste câteva clipe, hohotele de plâns ale 
Reginei îl treziră la realitate. Fata nu încerca deloc să 
ridice greutatea moartă pe care o avea peste ea. Doar 
plângea, cu braţele întinse pe lângă corp, de parcă nu ar fi 
îndrăznit să şi le mişte ca să nu se atingă de violator. Hugo 
văzu groaza din ochii ei. Şi lacrimile. Se ridică. Răsuci 
cadavrul până când căzu lângă pat şi o înveli pe Regina 
într-o pătură, încercând să nu se uite la mulţimea de 
vânătăi, răni şi muşcături pe care le avea. 

O ridică, o puse pe picioare şi o îndemnă să fugă din 
casă după ce gemu sfâşietor când îşi văzu tatăl. Străbătură 
strada Caii printre oameni, mai preocupaţi să fugă cu 
prada lor decât să se gândească ce făcea tânărul acela 
care ţinea într-o mână o spadă şi cu alta o trăgea după el 
pe o fată învelită într-o pătură. Ajunseră în piaţa sunt 
Jaume, unde se întorseseră soldaţii de care dispunea 
veguerul. Atacatorii alergau ca să se piardă pe străzile 
oraşului. Nimeni nu îi urmărea, pentru că autorităţile nu 
îşi doreau o altă revoltă. Unul dintre soldaţi se apropie de 
Hugo. 

— Unde o pot duce? întrebă Hugo. Unde ar primi-o? 
Hugo îl văzu pe soldat şovăind şi adăugă: Crezi că aş fi 
însoţit-o până aici dacă aş fi rănit-o? 

Un alt bărbat scund şi slab, care până atunci stătuse 

aplecat deasupra unor răniţi, se apropie de ei. 

— Regina...? 

Hugo încuviinţă. 

— Regina? întrebă el din nou. 

— Da, e Regina, îi răspunse Hugo. 

Bărbatul nu îl băgă în seamă şi o apucă pe fată. 

— Sunt medic şi amic de-al ei şi de-al familiei, zise el 
când văzu că Hugo se împotriveşte. 

— Du-o la Casa de la Ciutat! insistă soldatul, arătând 
spre partea din spate a clădirii care dădea în piaţă. Castell 
Nou e plin de refugiaţi şi, în plus, fata asta... 

— Ocupaţi-vă de ceilalţi! îi răspunse medicul, care 
arătă cu o mişcare din bărbie spre câţiva răniţi adăpostiţi 
printre soldaţi. Duceţi-i la Castell Nou! Acolo sunt mai 
mulţi medici. 

„Mai mulţi medici!” 

— Ştiţi cumva dacă în castel sunt şi Saiil şi fiica lui, 
Astruga, şi Dolţa? 

— Da, îi răspunse celălalt grăbit, întorcându-i deja 
spatele. Acolo sunt, au grijă de răniții noştri. 

Hugo îl privi pe bărbat traversând piaţa împreună cu 
Regina. De sub pătură se iveau picioarele goale ale fetei. 

După prădarea şi incendierea cartierului evreiesc în 
ziua aceea fatidică de sâmbătă, 5 august 1391, autorităţile 
înarmară companii de cincizeci sau de zece cetăţeni care 
stătură de gardă duminică. În urma atacului peste două 
sute cincizeci de evrei fuseseră ucişi. Câteva sute se 
refugiaseră în Castell Nou, o fortificaţie veche, aflată la 
poarta vestică a zidului roman din Barcelona, care 
mărginea la rândul lui cartierul evreiesc. Mulţi fuseseră 
primiţi în case creştine, alţii se adăpostiseră chiar şi după 
zidurile unor mănăstiri, iar ceilalţi avuseseră norocul să 
fugă din oraş. 

După ce trecu revolta crudă de sâmbătă, după ce 
jefuitorii se împrăştiară şi se duseră fiecare la casa lui, 
poate numărând lacomi banii dobândiţi, veguerul cu 
trupele lui plecă în căutarea castilienilor care porniseră 

revolta. Se zicea că majoritatea participaseră şi la 
prădarea cartierului evreiesc din Valencia şi chiar şi a celui 
din Sevilla, primul care fusese atacat în Spania, în luna 
iunie a acelui an, drept urmare a predicilor constante pe 
care le ţinea arhidiaconul din Ecija, Ferrăn Martinez, care 
incitau la ură împotriva evreilor. 

Din Sevilla trecuse în restul regatului, de acolo în 
Castilia, în regatul Valencia, în Aragón, Catalonia şi 
Navarra. Zeci de cartiere evreieşti fuseseră asaltate şi 
locuitorii lor ucişi sau obligaţi să se convertească la 
creştinism. 

Nu îi fu greu veguerului să îi găsească pe castilieni. 
Marinari de pe bărcile care veniseră din Grao, din 
Valencia, fără domiciliu în Barcelona, fură arestaţi pe 
plaje, în taverne şi hanuri, şi chiar pe nave. În ziua 
următoare, o zi de luni, 7 august, Sfatul Celor o Sută îi 
condamnă pe cei cincizeci de castilieni la moarte prin 
spânzurare. 

Hugo fu prezent în timp ce grupuri de câte cincizeci 
de oameni înarmaţi din Barcelona se aranjau în formaţie 
de la piaţa Blat până la sunt Jaume şi Castell Nou. Se 
instalară şi în faţa bisericilor sunt Miquel şi sunt Justi 
Pastor. În toate acele locuri se proceda la spânzurarea 
castilienilor. Sfatul Celor o Sută din ziua aceea de luni, cu 
aproape toţi membrii lui prezenţi - mai-mari, cetăţeni 
onorabili, negustori şi meşteșugari - fu neîndurător şi dădu 
o sentinţă fulgerătoare chiar în dimineaţa aceea. „O 
merită”, se gândi Hugo, amintindu-şi încă foarte bine 
atrocitățile de sâmbătă. Nu ştia nimic despre Regina, deşi 
presupuse că medicul acela o ajutase. Auzise că 
principalele familii din cartierul evreiesc, cele care făceau 
parte din consiliu, bogății, erudiţii, funcţionarii regali, 
fuseseră primite în case creştine. Fără îndoială că Saiil, 
care făcea parte din consiliu, se refugiase împreună cu 
familia în castel, unde se ocupaseră de răniţi în timpul 
asaltului. Nu se miră că Saiil, Astruga şi Dolţa erau acolo, 
ajutând, asistând şi vindecând. După ce fură arestaţi 

castilienii instigatori ai răscoalelor, după ce fură înarmate 
companii de cetăţeni şi, îndeosebi, după ce cartierul 
evreiesc fu prădat întru totul şi gloata îşi pierdu interesul, 
Dolţa se afla în siguranţă în castel, îndeosebi pentru că 
evreii nu se puteau întoarce la casele lor, dărâmate sau 
incendiate, aşa că rămâneau ascunşi, aşteptând ca 
lucrurile să se potolească şi ca regele, din Zaragoza, să ia 
hotărâri. 

Hugo petrecu cele două nopţi în Barcelona, pe plajă, 
sub pătura de stele pe care o dăruiau nopţile calde de vară 
pe Mediterană. Încercă să intre în Castell Nou, dar soldaţii 
nu îl lăsară, pentru că nu era evreu. Profită şi se duse să o 
vadă pe Arsenda, dar îl surprinse ura împotriva evreilor 
din cuvintele pe care le rosti aceasta prin fereastră: 
„Eretici! Blestemaţi! Ucigaşi!” Nu reuşi să scape de ele o 
bună parte din noapte. Nu voia sub nicio formă să se certe 
cu sora lui; avea nevoie de ea în viaţa lui. 

Acum, că se făcu ziuă, ca mulţi alţi localnici din 
Barcelona, Hugo aştepta execuţia castilienilor. Câţiva 
preoţi merseseră deja în carcera veguerului ca să asculte 
confesiunile prizonierilor. Tânărul privi în jurul lui, la 
mulţimea care rătăcea prin piaţa Blat, unul dintre centrele 
nevralgice ale Barcelonei. Lângă castelul veguerului, cu 
carcera lui, se afla şi abatorul principal. În centrul pieţei, o 
piatră împărțea oraşul în patru cartiere, iar pe marginile ei 
erau montate câteva bănci pe care se vindeau cerealele 
din Barcelona: într-o parte se aflau revânzătorii rezidenţi, 
în cealaltă ţăranii care veneau în piaţă să îşi vândă recolta, 
într-un capăt al pieţei, lângă o fântână şi delimitată în mod 
convenabil cu jaloane, era o zonă mică în care se permitea 
vânzarea de legume. În faţa porţii antice a oraşului se 
aflau câteva spânzurători. 

„Cu siguranţă că printre oamenii aceştia, acum 
răbdători, se gândi Hugo, cetăţeni model, se află şi dintre 
cei care au atacat cartierul evreiesc şi ascund în casă 
bijuterii, cupe de argint, mătăsuri sau mobilier valoros”. li 
privi cu atenţie, până când un bărbat se încruntă înspre el. 

„La ce te uiţi?” se răsti acesta. „Vrei ceva?” Hugo se scuză, 
stingherit. Putea fi unul dintre ei, poate chiar să fi ucis 
vreun evreu sau să fi violat vreo femeie, dar părea că 
Sfatul Celor o Sută se mulțumea cu moartea castilienilor. 
Execuţia lor avea să pună capăt altercaţiilor, se pretindea 
pe ici-colo. Aşa credea şi Hugo, deoarece era imposibil să îi 
execuţii pe toţi cei care luaseră parte la masacru, jumătate 
de populaţie. 

Se văzu mişcare în castelul veguerului: soseau 
consilierii oraşului. Oamenii începură să se strângă în faţa 
uşilor, lângă spânzurători. Vânzătorii de cereale îşi 
strânseră tarabele. Totul părea a se pune în mişcare în ziua 
aceea însorită de august, într-atât încât începu să se audă 
un zgomot dinspre strada Mar, cea pe care lucrau 
argintarii şi care ducea de la Santa Marfa până la piaţa 
Blat. Puţini îl băgară în seamă; cei mai mulţi rămaseră în 
aşteptare lângă porţile castelului, deşi, din când în când, 
unii mai întorceau capul spre capătul opus, de unde venea 
zgomotul acela care crescu, devenind tot mai puternic, 
până se transformă în tumult şi strigăte. Hugo trecuse deja 
prin asta în sâmbăta dinainte. Gloata, înarmată cu 
arbalete, bețe, săbii şi cuțite, care flutura acum fanioane 
de război, ajunse în piaţa Blat. 

— Trăiască regele şi poporul! strigară la unison. 

Nu se opriră ca să stea de vorbă cu consilierii care 
ieşiră din castel ca să negocieze. Săgeţile care ţâşniră din 
arbalete îi nimeriră pe câţiva mai-mari ai oraşului. Unul 
dintre ei muri, cu pieptul străpuns. Mulțimea îi zdrobi pe 
soldaţii veguerului şi pe cetăţenii înarmaţi care le veniseră 
în ajutor. În lipsa unei opoziții, luară cu asalt castelul şi îi 
eliberară pe toţi prizonierii, castilieni sau nu. 

Hugo văzu că lumea, aparent paşnică, cum ar fi 
bărbatul care nu cu mult timp în urmă îl mustrase pentru 
că se uitase la el, se alătura revoltei. Cea mai mare parte a 
gloatei se îndreptă spre Castell Nou, locul în care se 
refugiaseră evreii. Unii dintre ei se duseră la bisericile din 
Barcelona ca să tragă clopotele să-i cheme la arme pe 

ţăranii din satele învecinate. Alţii se duseră să deschidă 
porţile oraşului ca să îi primească pe agricultori, urlând: 
„Cei mari i-au distrus pe cei mici!” 

Agricultorii înţeleseră bine sloganul. Drepturile care 
le confereau stăpânilor feudali o putere imensă asupra 
servitorilor pământului, de la dreptul de a se culca în 
prima noapte cu miresele lor la cel de a-i maltrata şi 
pedepsi, până la prestarea de servicii personale prin 
intermediul a diverse plăţi abuzive, deveniseră tot mai 
apăsătoare. Ciuma neagră din 1348 şi descreşterea tragică 
a populaţiei lăsase multe ogoare nelucrate. Singura soluţie 
pe care o găsiseră stăpânii feudali, inclusiv Biserica, 
pentru a împiedica plecarea celor care le exploatau 
pământurile, fu să îi asuprească şi mai mult pe servitorii 
lor. 

Dar nu numai ţăranii înțelegeau acest slogan, ci şi 
cetăţenii Barcelonei, căci de ceva vreme mulţi dintre marii 
gentilomi burghezi nu mai investiseră în negoţ, ci în 
pământuri şi drepturi, în încercarea de a deveni un 
patriciat urban cu prerogative asemănătoare nobililor din 
regat. Deşi toate sectoarele din oraş, meşteșugarii, 
negustorii şi artizanii, avuseseră de câştigat cât timp 
patricienii şi mai-marii bogaţi ai Barcelonei conduseseră 
oraşul şi investiseră în negoţ, acum le dădea târcoale 
sărăcia, căci aceiaşi conducători îşi investeau banii în 
demersuri neproductive pentru celelalte sectoare. 

— Trăiască regele şi poporul! 

— Cei mari i-au distrus pe cei mici! 

Aceste două slogane care răsunau în toată Barcelona 
deveniră strigătele de război ale unei populaţii care îşi găsi 
mângâierea şi eliberarea de sub asuprire prin violenţă. 

De aceea, primul lucru pe care îl făcură ţăranii după 
ce intrară în oraş și se strânseră în piaţa sunt Jaume fu să 
ia cu asalt Curtea de justiţie şi să ardă toate actele şi 
titlurile de proprietate pe care le găsiră pentru 
pământurile aflate sub jurisdicţia Barcelonei: de la 
Montgat până la Castell de Fels şi de la mare până la 

Vallvidrera şi Molins de Rey. 

Hugo îşi petrecu următoarele zile alergând prin oraş. 
Castell Nou se afla pe strada Caii, neputând să 
adăpostească pe toată lumea care voia să îl ia cu asalt. Pe 
de altă parte, dincolo de poarta romană vestică, lângă 
biserica Santa Maria del Pi, zidul vechi apăra clădirea. 
Hugo mergea dintr-un capăt în celălalt, prins în mulţimea 
care arunca fără oprire cu pietre în castel. Mulţi se urcară 
pe acoperişurile caselor alăturate, de unde trăgeau cu 
arbaletele în fortăreață. 

După câteva astfel de drumuri, Hugo ajunse la 
concluzia că gloatei avea să îi fie foarte greu să pună 
stăpânire pe castel, în care reuşise să se adăpostească şi 
veguerul, care profitase de timpul necesar pentru a 
organiza miliția şi a-i chema la luptă pe ţărani. Trebuiau să 
reziste până când avea să intervină regele. 

Aşa credea Hugo. Aşa începuseră să creadă şi 
agitatorii şi autorităţile. Dacă în sâmbăta de 5 august 
castilienii conduseseră populaţia împotriva mahalalei 
evreieşti, mulţi dintre ei se temeau că, dacă nu aveau să 
reuşească să pună stăpânire pe castel, gloata şi ţăranii 
care veniseră din afara Barcelonei aveau să îşi reverse ura 
împotriva creştinilor, împotriva mai-marilor care guvernau 
oraşul, împotriva oamenilor şi proprietăţilor. Deja fuseseră 
asaltate câteva case înstărite. 

Aşa stând lucrurile, după o zi şi o noapte lungă de 
asediu nereuşit, în ziua de marţi, 8 august 1391, veguerul 
Barcelonei, reprezentant al regelui Juan I, aşa cum făcuse 
şi cu cartierul evreiesc, îi dădu pe evrei pe mâna 
agitatorilor, care se năpustiră asupra lor. Dând din coate şi 
îmbrâncindu-se, Hugo reuşi să intre în castel împreună cu 
răsculații. Dacă într-adevăr Dolţa se afla acolo... Nici nu 
vru să se gândească la asta. Nu putea. Tremura, transpira. 
îl lovi în faţă pe un bărbat care încerca să i se pună în cale, 
cu o violenţă şi forţă neobişnuite. Şuvoiul de sânge ce se 
scurse din nasul acestuia îi câştigă respectul celorlalţi, 
care îl lăsară să înainteze. Mulţimile se înghesuiră în 

odăile fortăreței. Hugo se întrebă unde erau evreii. 

Cineva strigă să se facă linişte, încercând să reducă 
la tăcere masa de oameni. 

— Linişte! se auzi din nou. Oamenii se opriră şi îşi 
repetară unii altora să facă linişte. 

— Eretici! răsună în salonul mare al castelului. 

Cine o spusese? Hugo încercă să vadă. 

— Adepţi ai lui Iehova! se auzi tare. Lepădaţi-vă de 
religia voastră blestemată şi nu veţi păţi nimic! lisus 
Hristos, în mila Lui imensă, va fi milostiv cu voi, cu soțiile 
voastre şi cu copiii voştri. Refuzaţi şi veţi muri chiar aici. 

O cruce mare fu dusă într-o procesiune grăbită de la 
catedrală până la piaţa sunt Jaume, unde se instalaseră 
deja preoţi, notari şi scribi publici, aşteptându-i pe evreii 
care aveau să hotărască să treacă la credinţa creştină. 
Acolo aveau să îi boteze şi să îi înscrie cu noile lor nume: 
Juan, Ramón, Pedro... 

În interiorul castelului, mai bine de o mie de evrei 
care intrau în şir, câte unul, în odaia principală începură să 
defileze prin faţa liderilor răscoalei. 

— Convertire sau moarte? îi întrebau aceştia. 

— Convertire. 

Mulţi aleseră să se lepede de credință. Atunci erau 
duşi în piaţa sunt Jaume. 

Hugo reuşi să se apropie de centrul salonului, acolo 
unde îi interogau pe evrei, pe măsură ce oamenii făceau 
loc ca să îi însoţească pe cei dispuşi să abjure. Un altul nu 
răspunse; ferm în convingerile lui, curajos în apărarea lui. 

— Idiotule! îl insultă bărbatul care îi tăie gâtul chiar 
acolo, dintr-o singură lovitură, aşa cum ameninţaseră. 

Numărul de cadavre creştea. Cineva propuse să le 
scoată de acolo. 

— Ba lasă-le să le vadă! strigă unul dintre lideri. 

Hugo le văzu. îl învălui mirosul de sânge şi 
excremente ale celor care alegeau să moară; trupurile lor 
slăbite şi fragile neputând să le respecte decizia. Nu fu 
surprins nici să îl vadă pe Câinele chel în rolul de călău, cu 

un cuţit mare în mână. Le tăia gâtul evreilor aşa cum tăia 
carnea. Duhoarea, urletele, plânsetele bărbaţilor şi 
femeilor, zâmbetul ucigaşilor... Hugo se îndreptă de spate 
şi răsuflă adânc, înfruntând oroarea. „Convertire”. 
„Convertire”. „Convertire”. Dură o vreme până când cei 
prezenţi îşi dădură seama că, în mare, femeile refuzau, 
tăceau... sau îşi ridicau vocea să se roage Dumnezeului lor. 
Mame şi fiice, vârstnice şi tinere se dădeau morţii. 

Hugo o văzu în şirul care defila, lângă o poartă de 
acces îndepărtată. Şi Dolţa îl recunoscu în mulţime. „Imi 
zâmbeşte?” se miră Hugo. De parcă ar fi înţeles, Dolţa îi 
răspunse şi îi zâmbi mai larg. În faţa mamei şi a bunicului 
ei, tânăra mergea hotărâtă. Evreii se încăpăţânau să 
moară, luptau pentru convingerile lor aşa cum povesteau 
preoţii că făceau martirii Bisericii, dar niciunul dintre ei nu 
zâmbea. Hugo nu înţelegea de ce Dolţa o făcea. Se 
apropiau de locul în care îi întrebau ce alegeau. In spatele 
ei, Astruga îşi prinse fiica de umeri. Dolţa o mângâie pe o 
mână, dar nu îşi mută privirea de la Hugo. 

Îşi dorea să fugă, să evadeze de acolo. Şi totuşi, 
încremeni în faţa iubitei lui, fără să îşi poată mişca muşchii 
care nu îl ascultau. 

— Convertire sau moarte? o întrebară pe tânără. 

— Convertire, convertire, o imploră Hugo în şoaptă. 

Dolţa fu precaută şi nu îl mai privi, ca să nu îl 
compromită. Aproape că se puteau atinge. 

— Nu, răspunse ea atunci. 

Astruga tresări imperceptibil. îl căută cu privirea şi îl 
găsi printre oameni. Închise ochii, încuviinţă din cap de 
parcă şi-ar fi primit răspunsul şi îşi sărută fiica pe creştet. 

— Nu? Ce vrei să spui? 

— Am fost fericită, răspunse Dolţa. 

— Te lepezi de credinţă? 

— Nu. 

Hugo înţelese: murea pentru el! Se elibera. Se 
elibera de nenorocirea de a-l iubi. „Ghinionul meu”, îi 
mărturisise ea. Nu putea să moară. Nu trebuia să moară! 

Aveau atât de multe pentru care să trăiască... îi împinse pe 
cei din faţa lui. Dădu să urle, dar cele două femei i-o luară 
înainte: 

— Nu, repetă Dolţa, de data aceasta înspre Hugo. 

— Nu vă atingeti de fiica mea! strigă Astruga şi se 
năpusti asupra călăilor. 

Strategia evreicei îi distrase atenţia lui Hugo. Lumea 
se dădu în spate, iar el rămase prins. Hugo vru să se lupte 
chiar în clipa în care Câinele chel îi tăie cu violenţă gâtul 
Dolţei. Ţipătul i se blocă în gâtlej, iar Hugo îşi pierdu 
cunoştinţa şi căzu la pământ la câteva clipe după trupul 
însângerat şi lipsit de viaţă al Dolţei. 

Grăbiţi-vă! 

Cei doi sclavi iuţiră pasul înspre fermă. Hugo 
continuă în ritmul lui istovit; coşul cu legume pe care îl 
căra se clătina periculos de tare. Romeu, cel care se ocupa 
de fermă, dădu să meargă spre el, ca să îl încurajeze, dar 
se răzgândi, ridică din umeri şi îi ajunse din urmă pe 
sclavi, care cărau alte coşuri. Avea să ajungă şi Hugo, trist 
şi întârziat, ca de obicei. 

Romeu îl găsise rătăcind dezorientat prin podgorii la 
căderea nopţii din ziua în care fusese asaltat Castell Nou, 
cu mai bine de o lună în urmă. îl întrebă ce a păţit, dar 
băiatul  bolborosi răspunsuri incoerente. Bărbatul îl 
cunoştea şi îl aprecia; îl angajase de câteva ori ca să ajute 
pe pământurile moşiei. Era un muncitor eficient şi serios, 
recunoscuse el în varii ocazii. În noaptea aceea i se făcu 
milă de el şi îl luă cu sine. Nu i se păru o idee bună să îl 
însoţească la podgoria evreului; Dumnezeu ştia ce avea să 
se întâmple cu pământurile acelea şi, oricum, după ce avea 
să îi treacă starea asta ca o beţie, avea să hotărască el ce 
vrea să facă. 

Dar beţia nu îi trecu. Preţ de câteva zile, Hugo 
rămase tăcut, ghemuit într-un colţ, cu privirea pierdută. 
Romeu încercă în zadar să îl facă să mănânce. Le porunci 
sclavelor să îi umezească buzele pe rând, ca să nu se 
deshidrateze şi, după o vreme, mai că nu îl duse pe 

podgoria evreului, să îl abandoneze acolo. 

— Nu pot să le pun pe sclave să aibă grijă de el tot 
timpul, îi răspunse soţiei lui, care prinsese drag de Hugo şi 
îi interzise să o facă. Ce-o să spună stăpânul Rocafort dacă 
află? 

— Sunt convinsă că vei găsi o scuză, îi răspunse 
femeia referitor la posibilitatea ca stăpânul fermei, un 
negustor bogat care făcea comerţ cu de toate, de la 
condimente la sclavi, cum erau tinerele rusoaice care se 
ocupau de Hugo, să îşi facă apariţia acolo. În plus, ce alte 
îndatoriri au fetele înainte să fie vândute? 

În orice caz, Romeu se duse totuşi până la podgoria 
lui Saiil. O găsi părăsită, deşi vinăria, cu toate că aparţinea 
unor iudei, părea să nu fi fost devastată. Se întrebă dacă 
Mahir fusese printre cei peste cinci sute de morţi din urma 
asaltului împotriva cartierului evreiesc. Aşa se zicea: peste 
cinci sute de morţi; sute de evrei obligaţi să îşi renege 
credinţa şi să se convertească şi mulţi alţii încă ascunşi 
prin case creştine. Întrucât cartierul evreiesc fusese 
distrus, niciunul dintre ei, convertit sau nu, nu se putea 
întoarce în căminul lui. Câţiva refugiaţi în mănăstiri 
primiseră câţiva bănuţi ca să îşi înfrunte noua viaţă odată 
botezați, dar cea mai mare parte dintre ei trăiau în sărăcie. 

Romeu se gândi să se ducă în oraş, să se intereseze 
de Mahir şi să îi povestească despre băiat, dar renunţă, cel 
puţin pe moment. 

— Dacă vrei să rămâi aici, îl anunţă el pe Hugo după 
ce abandonă ideea de a-l căuta pe evreu, va trebui să 
munceşti. 

Hugo pricepu. Se apropia recolta, iar ajutorul pe care 
li-l oferi, chiar dacă trist şi lent, fu bine primit de Romeu. 
Niciun sclav nu muncea cu grija cu care îşi îndeplinea el 
sarcinile. În plus, nu discutaseră despre o plată: primise 
nişte încălțări cu talpă din cânepă şi o pelerină veche din 
pânză de sac ca să se apere de frig; vin şi mâncare, 
precum şi un pat în dormitorul sclavilor, o construcţie 
anexată fermei, unde nu se ştia niciodată câţi bărbaţi 

aveau să doarmă dintre cei care munceau mereu la fermă 
şi cei pe care îi închiriase Rocafort, care veneau şi plecau. 

— Nu ai de gând să îl plăteşti? se plânse soţia lui 
Romeu. 

— Bineînţeles că da. De îndată ce îmi cere. Puţini 
lucrează ca el. 

Femeia încuviinţă. Ştia cât de greu era să găseşti 
zilieri pentru ogoare. După ciuma neagră din 1348 nu mai 
fuseseră suficienţi oameni care să lucreze, iar cei care ar fi 
putut să o facă preferaseră ca în tinereţe să plece în 
armată şi să aibă parte de aventură, înainte să se dedice 
cultivării unei grădini sau unei podgorii. Sclavii preluaseră 
numeroase sarcini ale catalanilor, printre care şi cultivarea 
pământurilor deţinute de burghezii înstăriți. Erau sclavi 
preponderent orientali: ruşi, bulgari, albanezi, turci, greci, 
tătari... cumpăraţi pe coastele dalmate sau în Genova şi 
Veneţia, principalele pieţe de sclavi orientali. Numărul de 
sarazini scăzu pe măsură ce Catalonia încetă să mai 
participe la războaiele africane. Şi femeile proveneau din 
aceleaşi locuri şi erau apreciate pentru îndatoririle 
domestice; unele dintre ele erau blonde, cu ochii deschişi 
la culoare şi un ten perlat care, din câte se zicea, îi 
încântau pe bărbaţi. Maria, soţia lui Romeu, privi spre 
două dintre sclavele rusoaice tinere. Apoi se privi pe sine: 
îşi pipăi şoldurile, fesele şi îşi cântări sânii, încă erau 
fermi, deşi se îngrăşase; se mânca bine la ferma lui 
Rocafort. O mulţime de ochi încă îi urmăreau mişcările. 
Maria o ştia şi se desfăta cu asta, dar... Se uită din nou 
spre tinere şi le invidie. Cum să nu le dorească bărbaţii? 

Stăpânul Rocafort făcea comerţ cu sclavi şi era 
prezent pe o piaţă unde se cerea o astfel de mână de lucru. 
Casele bogate se făleau cu personalul lor domestic, iar 
cele modeste încercau să le imite. Barcagiii aveau nevoie 
de sclavi ca să descarce navele; proprietarii de pământuri 
aveau nevoie de sclavi ca să le cultive; tâmplarii, făcătorii 
de frânghii, stăpânii de nave şi medicii îi cumpărau; şi 
clericii, de asemenea: călugărițele şi preoţii, chiar şi 

episcopii... Toți voiau sclavi. Patru fete care locuiau la 
ferma lui Rocafort fuseseră alese de negustor ca să fie 
vândute ulterior direct unor clienţi selectaţi, pe un preţ 
mai mare ca de obicei. Ceilalţi erau vânduți la licitaţie prin 
samsari, care îi scoteau la vânzare în piaţa sunt Jaume sau 
în Pla de Palau, acolo unde fusese executat Arnau Estanyol 
şi unde erau instalate mesele de angajare pentru bărci, dar 
cu precădere în piaţa Nova, în faţa palatului episcopului. 
Pe de altă parte, marinarii şi proprietarii de nave, care 
obişnuiau să cumpere sclavi în porturile îndepărtate şi 
exotice, îşi târau şi expuneau marfa, urlând pe străzile din 
Barcelona, până îi cumpăra cineva. 

După ce trecu vremea recoltării, fetele rusoaice 
continuară să îl caute pe Hugo de parcă încă ar fi trebuit 
să îi dea de băut. El zâmbi şi le refuză ajutorul. Niciuna 
dintre ele nu putea avea mai mult de cincisprezece ani, îşi 
zise el. Erau delicate şi frumoase. Hugo îşi aminti că 
plânseseră deseori ghemuite în faţa lui, într-un colţ, în 
timp ce îi duseseră apa la buze. Nu putuse să le consoleze 
atunci, căci trupul încă îi tremura la gândul măcelului 
comis de Câinele chel, iar şuvoiul de sânge ce se scursese 
din gâtul Dolţei încă îi bântuia coşmarurile. 

Într-o zi se lăsă purtat de tristeţea uneia dintre fetele 
rusoaice şi plânse şi el, pentru prima oară, de parcă s-ar fi 
trezit dintr-un coşmar. Faptul că le împărtăşise durerea 
crea o legătură specială între Hugo şi fiinţele acelea furate 
de lângă familiile lor şi care aveau să fie vândute 
conducătorilor Barcelonei. 

Munca la recoltă îi prinse bine. Nici Hugo, nici 
ceilalţi sclavi, nici personalul fermei nu puteau discuta cu 
tinerele rusoaice, dar el le vedea des pentru că Maria, 
soţia lui Romeu, îl invita în bucătăria fermei, unde îl obliga 
să mănânce şi îl întreba despre nenorocirea pe care o 
îndurase şi care îl făcuse să rătăcească prin podgorii şi să 
sufere în asemenea hal. 

— Mama mea... a murit, îi zise Hugo, drept 
explicaţie, şi nu îi spuse despre durerea pricinuită de 

dragostea şi pierderea unei evreice. 

— Îmi pare rău, îl mângâie femeia şi încercă să îl 
consoleze chiar acolo, în timp ce stătea la masă. 

Pe la spate, se aplecă deasupra lui şi îl sărută de 
multe ori, mai întâi pe obraji, apoi pe gât, coborându-şi 
mâinile de pe umerii lui pe pieptul lui, în timp ce Hugo, 
tulburat, se încordă. Ea păru să îşi dea seama, se trase în 
spate, îşi aranjă părul prins în coc şi îşi netezi şorţul. 

— Nu există nenorocire mai mare ca pierderea 
mamei, zise ea. Mănâncă, Hugo, mănâncă! Ce căutaţi voi 
aici? tresări ea, văzându-le pe rusoaice, iar în clipa 
următoare le strigă câteva cuvinte în limba lor, dând din 
mâini înspre ele, de parcă ar fi vrut să le sperie ca să plece 
de acolo. 

În toamna acelui an două dintre fete fură luate. Hugo 
află despre vizita cumpărătorilor, nişte burghezi înstăriți 
din Barcelona, când se întoarse din podgorii în dormitorul 
sclavilor. Preţ de o clipă fu surprins şi se temu pentru 
soarta fetelor. Cu toate acestea, se întinse pe patul de paie 
şi închise ochii, lăsând ca imaginea Dolţei să îl chinuie din 
nou. g 

Noua vizită îi luă pe toți prin surprindere. Intr-o 
dimineață de la începutul lui decembrie, stăpânul Rocafort 
veni pe neaşteptate la fermă. Negustorul sosi călare pe 
catârul lui, însoţit de un bărbat călare şi de un altul pe jos. 

— Afară, afară, afară! îl îndemnă Maria pe Hugo, 
ridicându-l aproape din zbor de pe scaunul pe care stătea 
la masa din bucătărie. Vine stăpânul. Nu te poate găsi în 
casă... cu fetele. Nu ştie că eşti aici. Femeia îl trase până la 
uşa care dădea înspre curtea mare de intrare în casă. La 
naiba! înjură printre dinţi când văzu că nu se mai putea 
ieşi din clădire fără ca Hugo să fie văzut. Urmează-mă! îi 
porunci ea, trăgându-l în continuare de o mână. 

Auziră limpede strigătele şi râsetele stăpânului şi ale 
oaspetelui său. Descălecaseră şi aveau să intre cât de 
curând pe uşa care ducea în sufragerie, lângă bucătărie. 
Maria renunţă la ideea de a-l ascunde pe Hugo la etaj; i-ar 

fi descoperit în timp ce urcau scările. Deschise prima uşă 
dintre cele care dădeau în sufragerie, o cămară. 

— Nici să nu răsufli! îl avertiză pe băiat. 

Il împinse înăuntru şi apucă o bucată de costiţă 
uscată dintr-un dulăpior, de parcă după ea s-ar fi dus, şi 
apoi închise uşa în urma ei. 

În întuneric, respirând aromele tuturor alimentelor 
depozitate acolo, Hugo o auzi pe Maria întâmpinându-şi 
stăpânul. Voci necunoscute. Râsete. Acum vorbea Romeu. 
Nu, Rocafort nu venise ca să supravegheze administrarea 
fermei. Asta rămânea pe altă dată. Acum voia vin, din cel 
mai bun, şi mâncare, din abundență. 

— Pregătiţi copilele! le porunci apoi. 

Hugo simţi un fior ce se multiplică în mii de fioruri 
când auzi vocea care îi răspunse: 

— Sper să merite laudele pe care le-am auzit la 
adresa lor! 

— Nu vă faceţi griji... 

Intredeschise uşa. Rocafort vorbea, dar Hugo nu îl 
băgă în seamă. Trecuseră patru ani, iar acum bărbatul se 
afla cu spatele la el, în picioare, lângă masa pe care aşeza 
Romeu vinul; cu toate acestea, l-ar fi recunoscut şi de-ar fi 
trecut un secol. Cel care îl însoțea pe stăpânul Rocafort 
era Roger Puig. Chiar atunci acesta se întoarse ca să 
accepte paharul pe care i-l întinse Romeu. Avea barba 
deasă şi minuţios aranjată, blondă, ca părul din cap. 
Veşmintele lui luxoase  contrastau cu sobrietatea 
negustorului. Puteai să-i mesteci aroganţa. 

— Serveşte-l bine pe Excelenţa Sa! îşi încurajă 
Rocafort angajatul. S-a întors din Grecia, unde curajul şi 
faptele lui vor fi ţinute minte pe vecie, îl linguşi el fără pic 
de ruşine. S-a întors în Barcelona ca să se alăture armadei 
care va pleca în Sicilia. 

— Şi ca să mă însor, adăugă Roger Puig. Unchiul meu 
a încheiat o logodnă bună. 

— Aşa am înţeles şi eu. Sincere felicitări! Viaţa vă 
zâmbeşte. 


— Sunteţi tânăr, nobil, bogat... 

— Dar nu pe cât aş vrea! 

— Îmi pare rău să vă spun, dar nimeni nu este atât de 
bogat pe cât ar vrea. 

— Poate pentru că nu pot. 

Nobilul tăcu în faţa lui Romeu. 

Rocafort îi făcu semn să plece. 

— Eu aş putea să fiu, continuă el imediat ce 
servitorul se supuse. Mulțumită unchiului meu, mă bucur 
de favoarea regelui. Pot face rost de oricâte licenţe este 
nevoie ca să negociez pe Mediterană. In Grecia am 
încheiat câteva afaceri secrete excelente... Trebuie să 
păstrez tăcerea în privinţa lor, dar să zicem că au fost bine 
primite de Maiestatea Sa. 

Hugo era hipnotizat, privind prin crăpătura de la uşă, 
când o siluetă înveşmântată în negru trecu pe dinaintea 
lui: Chiorul. Închise uşa, ba chiar îşi ţinu răsuflarea când 
auzi sunetul produs când uşa atinse tocul. 

— Regii cer mereu să fie răsplătiți, îl auzi pe 
negustor zicând. 

Dacă îl descopereau acolo, n-ar fi putut face nimic, 
nici măcar ca la spitalul Colom, când îi scosese ochiul 
servitorului. 

—  Construiesc deja o galeră pentru Sicilia, îi 
răspunse Roger Puig. 

— De ce aveţi nevoie? 

— De un partener. Nu sunt negustor, nici nu vreau să 
îmi fac griji în privinţa banilor... 

Hugo simţi prezenţa Chiorului lângă uşă şi află 
despre negocierile dintre Rocafort şi Puig în timp ce 
aceştia mâncară şi băură, până când negustorul, asediat 
de nobil, cedă şi cei doi ajunseră la un acord de asociere 
bazat pe experienţa şi capitalul unuia dintre ei şi pe 
influenţele şi resursele insuficiente ale celuilalt. La sfârşit 
închinară paharele, în repetate rânduri, ori de câte ori 
Roger Puig, entuziasmat, îşi închipuia că avea să îşi umple 
cuierele. 


— Să fie limpede că vorbim despre o primă şi singură 
corabie, repeta negustorul. 

— Vei sfârşi prin a mă căuta să mă rogi să îţi dau mai 
multe corăbii, Rocafort! strigă Roger Puig, vărsând vin pe 
haina lui de mătase. Şi, acum că am rezolvat cu banii, unde 
sunt rusoaicele alea? 

— Nu ştiu dacă în situaţia de faţă... încercă să se 
scuze Rocafort, care se întrebă cum avea să le prezinte pe 
cele două copile unui nobil beat şi capricios. 

— Ce situaţie? urlă Roger Puig. Mateo! strigă el, iar 
Hugo îl simţi pe Chior îndepărtându-se de uşă. Adu-le pe 
cele două sclave pe care am venit să le vedem. 

— Nu va fi necesar, interveni negustorul, mă voi 
ocupa eu însumi, în sufragerie rămaseră doar nobilul şi 
servitorul lui. 

— Nu te mişca de aici, îl auzi Hugo pe Roger Puig 
poruncind. Negustorul nu mi se pare foarte binevoitor. 

Când se întoarse în salon, Rocafort observă 
atitudinea Chiorului, care stătea într-un colţ de unde 
domina întreaga odaie. Maria şi cele două copile rusoaice 
îşi făcură apariţia în urma negustorului. 

Se aşternu tăcerea în timp ce Roger Puig se aşeză în 
faţa fetelor. Hugo riscă şi întredeschise din nou uşa. 
Nobilul bea un vin ce sfârşi prin a i se scurge pe la 
colţurile gurii. Se şterse cu manşeta de mătase, fără să se 
gândească, sedus de tinere, cu ochii aţâţaţi, tulburaţi de 
dorinţă. _ 

— Aveai dreptate, bombăni el. Întinse mâna ca să o 
atingă pe braţ pe una dintre fete, care se înfioră şi tremură 
la atingerea lui. Sunt ca nişte păsărele. 

Brusc, Roger Puig urlă. Fu un urlet sălbatic care îi 
făcu pe toţi, mai puţin pe servitorul chior, să tresară. Hugo 
mai că nu căzu din cămară. Una dintre tinere se împletici 
şi, când fu cât pe ce să dea cu dosul de pământ, Maria o 
prinse. Cealaltă izbucni în plâns. 

— Aşa le tratam pe păsărelele din Grecia, bombăni 
nobilul către nişte copile care nu înțelegeau limba. Le 


3 


mâneam. 

Înţeleseră, în schimb, gestul cu care îşi însoţi 
cuvintele, cu gura căscată, dinţii ca nişte colţi şi mâinile în 
faţa lui, ca nişte gheare, şi încercară să fugă, chiar dacă 
Maria şi însuşi Rocafort li se împotriviră. 

— Bine, zise dintr-odată Roger Puig schimbându-şi 
tonul şi atitudinea. Dezbracă-le! 

— Dar... încercă să se opună negustorul. 

— Dezbracă-le! insistă el. Dacă e să cumpăr vreuna, 
trebuie să le verific virtuțile. 

Hugo văzuse numeroase femei prin crăpătura din 
vinărie în timp ce Astruga şi Dolţa lucrau; unele tinere şi 
frumoase, altele nu, dar mereu îi lăsase gura apă, simţise 
furnicături plăcute între picioare şi  mădularul îi 
reacţionase. Maria desfăcu acele cămăşi largi pe care le 
purtau fetele, care alunecară pe corpul lor, până le căzură 
la picioare. Nicio femeie nu se asemăna în frumuseţe, 
candoare şi inocenţă cu cele două şi, cu toate acestea, 
Hugo nu simţi nicio atracţie. Scrâşni din dinţi şi strânse 
pumnii când le văzu expuse, ruşinate, cu privirea pironită 
în pământ, străduindu-se să îşi ascundă cu mâinile sânii şi 
pubisul de un bărbat beat şi tiranic care le cerceta cu 
minuţiozitate. 

Maria le şopti la ureche şi le învinse împotrivirea 
până fetele îşi coborâră braţele. Amândouă se arătau acum 
întru totul, cu capul plecat, respirând gâfâit şi cu lacrimi 
rostogolindu-li-se pe obraji. 

— Chipul, îi ceru nobilul femeii. 

Hugo tremură când o văzu pe Marfa apucându-le de 
bărbie şi obligându-le să îşi ridice capetele şi să îşi înfrunte 
demonul. Crăpătura de la uşa cămării se mărea şi se 
micşora imperceptibil în ritmul furiei lui Hugo. Nimeni nu 
observă; toţi erau vrăjiţi de cele două frumuseți pe care 
Roger Puig le privea cu poftă. Abia de reuşi să îşi 
controleze impulsurile când îl văzu pe nobil întinzând 
braţul şi mângâindu-i sânii uneia dintre ele. 

— Stăpâne, spuse Rocafort lent, temându-se să nu îl 

jignească, vă rog să nu o atingeţi pe fată. 

Roger Puig nici măcar nu îşi ridică privirea spre 
negustor. Cu gura deschisă, bălind, continuă să frece sânul 
feciorelnic. 

— O cumpăr. Pe asta, anunţă el. Mateo! îl strigă pe 
servitor, care reacţionă de parcă ar fi ştiut ce îi cerea 
stăpânul lui în clipa aceea. 

Chiorul înaintă şi o apucă pe fată de talie, din zbor. 
Printre ipetele rusoaicei şi fără să îi bage în seamă pe 
Marfa şi Rocafort, care nu ştiau cum să reacționeze, cei 
doi, stăpân şi servitor, priviră în jur, căutând o odaie. 
Roger Puig se dezbrăca deja de haina de mătase pătată de 
vin şi bale. 

— Stăpâne... îl rugă din nou Rocafort. 

— Sus, porunci nobilul, arătând spre scară. 

— Nu aţi plătit-o, îi reproşă negustorul. 

—  Scade-i preţul din următoarele profituri, îi 
răspunse celălalt fără să se întoarcă măcar, urcând deja 
scările în urma lui Mateo şi a fetei. 

Ţipetele sclavei răsunară până în interiorul cămării. 
Probabil că micuța nu se împotrivi prea mult, căci în scurtă 
vreme întreaga fermă fu devastată de o tăcere sfâşietoare 
care dură până când, după mult timp, Roger Puig cobori 
urmat de servitorul lui. 

— Nu te-ai înşelat, Rocafort. Calitate bună. Trimite-o 
la mine acasă! porunci el, după care trecu pragul casei, 
încălecă şi apucă drumul spre Barcelona. 

Ura renăscută faţă de un personaj pe care îl uitase şi 
neliniştea pe care i-o stârnea certitudinea aproape 
desăvârşită că Chiorul acela avea să facă tot posibilul ca să 
îl găsească reuşiră să îi abată parţial atenţia de la durerea 
pricinuită de moartea Dolţei. Nu se mai gândea doar la ea 
în timpul nopţii sau în puţinele momente de trândăvie de la 
fermă; Roger Puig, servitorul lui şi chiar şi Marfa, femeia 
corpolentă care profita şi de cea mai mică scuză ca să se 
apropie de el, să îl mângâie şi să îl sărute, făceau acum 
parte din necazurile lui. 


De când Romeu îl găsise pe podgorii şi îl dusese la 
ferma lui Rocafort, Hugo nu se mai întorsese la Barcelona. 
Nu se mai dusese la Santa Marfa, nici nu o mai vizitase pe 
Arsenda. „De ce să merg?” îşi zicea el. „Ca să o mint?” Nu 
mai putea să o facă. Nu îşi închipuia cum ar fi putut să îşi 
ascundă durerea pricinuită de moartea iubitei lui şi nici nu 
se vedea înşelându-şi din nou sora, negând ceea ce fusese 
cea mai mare dorinţă din viaţa lui: dragostea acelei evreice 
pe care Arsenda nu ar fi acceptat-o niciodată. Acolo, la 
fermă, sub pretextul falsei morţi a mamei lui, despre care 
nu avea veşti, putea suferi fără să îl deranjeze careva. 
Romeu îi cerea doar să lucreze; soţia lui, o companie 
stânjenitoare; iar fetele, doar câte un zâmbet sau o privire 
compătimitoare de la distanţă, până Rocafort le vându. 
Ceilalţi sclavi plângeau, râdeau şi pălăvrăgeau în timp ce 
priveau cum viaţa îi ocoleşte. Ca şi pe el, de altfel, se 
gândea din când în când Hugo. 

În joia aceea de 14 decembrie 1391, Hugo ascultă o 
discuţie între Romeu şi Marfa: amândoi voiau să meargă la 
Barcelona. Amândoi voiau să fie de faţă la execuţia celor 
arestaţi pentru atacul asupra cartierului evreiesc, dar unul 
dintre ei trebuia să rămână să supravegheze proprietatea. 
În cele din urmă rămase Marfa. Hugo, care voia să vadă şi 
el execuţia, îl urmă pe Romeu în oraş. 

— Îţi plac execuțiile? îl întrebă bărbatul pe drum. Nu 
aşteptă un răspuns. Nici Hugo nu îi dădu vreunul. I-au 
arestat pe instigatorii principali ai asaltului... Deşi eu unul 
nu i-aş învinui că au ucis atâţia porci, zicea Romeu ca 
pentru sine. Au obţinut numeroase convertiri. Oare nu e 
bine aşa pentru regat? Se zice că, de fapt, pe rege nu l-a 
deranjat moartea evreilor, ci mai degrabă dezordinea pe 
care au făcut-o ţăranii care au ars registrele oficiale. De 
fapt, i-a grațiat pe câţiva dintre participanţii la revoltă. În 
orice caz, va fi un spectacol pe cinste. 

Hugo se întrebă dacă şi Câinele chel se număra 
cumva printre cei graţiaţi. Ticălosul acela de Juan Amat 
fusese unul dintre participanţii principali la masacre: 


3 


cuțitul lui tăiase zeci de gâturi... Merita să fie condamnat. 

— Pe cine au grațiat? îl întrebă pe Romeu. 

Bărbatul fu surprins să îi audă vocea, dar îndeosebi 
de tonul lui. 

— Pe principalii participanţi, ca întotdeauna. Trebuie 
să fii important ca să obţii graţierea din partea regelui. 

Câinele chel nu era important. Era doar fiul unui 
măcelar care avea o tarabă în poarta Boqueria. Imaginea 
brutei aceleia atârnând de o spânzurătoare îl asaltase pe 
Hugo imediat ce aflase despre execuţie. Nu reuşea să o 
alunge. Avea nevoie să îl vadă şi să îşi savureze răzbunarea 
tristă. Dolţa o merita, toţi evreii o meritau! îl privi cu 
coada ochiului pe Romeu, neliniştit, de parcă simplul fapt 
că îi compătimea pe evrei l-ar fi putut da de gol. Barcelona 
clocotea. Spânzurătorile erau pregătite în diverse puncte 
din oraş, unde se înălţau ca un simbol al puterii. Cele mai 
multe erau fixe, unele nişte structuri simple, formate din 
doi pari verticali şi altul rotund trecut pe deasupra, deşi 
erau şi din cele construite, din pietre şi încoronate tot cu 
un par rotund, ornate cu scutul regal şi cel al oraşului. 
Deseori, de spânzurători atârnau cadavrele infractorilor, 
uneori până putrezeau, fără să conteze cât de des era 
nevoie să fie ridicate din nou pe măsură ce coborau, sau 
până ce regele permitea să fie îngropate, dar mereu după 
ce erau expuse public, pentru ca toţi cetăţenii să cunoască 
şi să se teamă de dreptatea regală. 

În ziua aceea urmau să fie executate unsprezece 
persoane. Hugo se despărţi de Romeu şi urmări, mai mult 
în rândul celor care păstrau tăcere decât printre cei care 
încurajau, cum erau spânzurați doi bărbaţi în piaţa Blat. 
Niciunul dintre ei nu era Câinele chel, înainte ca ultimul 
dintre prizonieri să înceteze să se mai zbată, Hugo 
străbătea deja piaţa spre poarta de intrare în castelul de la 
curtea veguerului unde mai era o spânzurătoare. Nu îl 
văzu nici acolo. li spuseră că se făceau execuţii şi pe plajă, 
în portaluri, aşa că se grăbi să coboare pe strada Mar... 
însă fără succes. Urcă din nou pe strada Mar înspre 

portalul Orbs, unde atârna un alt prizonier. 

Nu era Juan Amat. Continuă înspre piaţa Santa Anna 
şi de acolo spre piaţa Nova. Nici acolo. Ultimul prizonier fu 
executat la poarta cartierului evreiesc, în piaţa sunt Jaume. 

— Nu! exclamă Hugo când văzu un omuleţ cu burtă 
care, în moarte, cum probabil se întâmplase şi în viaţă, 
părea ridiculizat de nişte picioare care îi atârnau ţepene, 
desfăcute, scurte şi grase. 

Câinele chel nu se afla printre cei executaţi. Hugo 
clătină din cap. 

— Ucigaşule, murmură el, privirea Dolţei prinzând 
din nou viaţă în mintea lui. „Am fost fericită”. Îşi aminti 
ultimele ei cuvinte înainte ca acel cuţit... 

— Ucigaşule! exclamă de data aceasta. 

— Nu te manifesta, auzi o şoaptă în spatele lui. 

— Ce?... dădu să spună în timp ce se întoarse. 

Jucef Crescas. Cel care spunea că stăpânul Arnau îi 
salvase viaţa, lui şi lui Saiil. Nu mai purta mantia închisă la 
culoare cu glugă, nici cercul galben care le dădea celorlalţi 
de ştire că era evreu. 

— Nu trebuie să îl numeşti ucigaş, îl avertiză zaraful. 
Multă lume nu ar înţelege, mulţi susţin că aceia care i-au 
ucis pe evrei nu ar fi trebuit să fie executaţi. 

Tânărul şi bătrânul zaraf, de parcă s-ar fi înţeles, îi 
priviră pe numeroşii cetăţeni care străbăteau străzile din 
Barcelona, care devenise o spânzurătoare imensă, un mare 
festin. 

— Nu pe el îl numesc ucigaş... mărturisi Hugo încet, 
deşi probabil că şi bărbatul acesta fusese un ucigaş. Mă 
refeream la Câinele... la un măcelar pe nume Juan Amat, 
cel care i-a tăiat gâtul... 

Nu reuşi să continue; i se strânse gâtlejul. 

— In carcera veguerului mai sunt unsprezece deţinuţi 
care aşteaptă ca regele să poruncească să fie executaţi. 
Dar, din nefericire, Juan Amat nu se numără printre ei, îi 
spuse Jucef, pe un ton istovit chiar dacă suferind. L-am 
căutat, Dumnezeu ştie cât l-am căutat, şi veguerul la fel, 

dar a dispărut. Tuturor ne-ar plăcea să îl vedem pe 
blestemat atârnând în ştreang. 

Hugo auzi încuviinţări din partea celor care îl 
însoțeau pe Jucef: bărbaţi şi femei sfioşi, înspăimântați, 
grijulii să nu îi ofenseze pe creştinii din jurul lor. I se păru 
că îi recunoaşte pe unii dintre ei de pe vremea când 
străbătea cartierul evreiesc. 

— A dispărut... repetă băiatul, mai mult pentru sine, 
decât pentru Jucef. Unde v-aş putea găsi? întrebă el după 
câteva clipe de gândire. 

De ce să nu verifice? Trecuseră patru luni de la 
asaltul împotriva cartierului evreiesc, dar oare ce ar fi 
putut face Câinele chel? Unde ar fi putut găsi de lucru? se 
gândea Hugo în timp ce străbătea strada Boqueria. Cea 
mai bună soluţie, speculă el, amintindu-şi-l cum îşi purta 
coiful vechi şi arbaleta, ar fi fost să aştepte recrutarea de 
soldaţi pentru armada ce avea să plece în Sicilia. Haosul 
era vizibil, nevoia de trupe presantă şi, întrucât spiritele se 
calmaseră deja, autorităţilor nu le-ar fi păsat prea tare, în 
caz că aveau să îl prindă sau să îl recunoască, de faptul că 
Amat scăpase de spânzurătoare. Mulţi considerau deja că 
acţionase corect, căci alegerea între convertire sau moarte 
se răspândise în toată peninsula. 

Cartierul Pi, numit aşa după un pin solitar care se 
înălța maiestuos, se născuse în jurul bisericii Santa Maria 
del Pi, între vechile ziduri romane ale oraşului şi celelalte 
care se aflau la graniţa cu Rambla şi care erau acum 
înlocuite de altele, care cuprindea şi cartierul Raval. Aşa 
cum se întâmpla cu Raval, la vremea lui Pi fusese doar o 
adunătură de grădini şi clădiri împrăştiate în afara 
Barcelonei. Cu toate acestea, odată cu trecerea anilor, 
devenise cartierul pe care îl străbătea acum Hugo: un 
centru de populaţie viu, cu clădiri pestriţe şi locuite de 
negustori şi meşteșugari, fierari, pietrari, maiştri de case... 

Aşa cum crescuse şi prosperase cartierul, o făcuse şi 
biserica din el: Santa Maria del Pi. În acel an, 1391, se 
aşeză ultima piatră a unui templu a cărui construcţie 

durase şaptezeci de ani şi pe care Hugo îl compara cu 
Santa Maria de la Mar: parterul cu un singur naos, vizibil 
în întregime de la intrare; sobru, dar maiestuos; lat, pentru 
ca enoriaşii să se simtă însoţiţi şi strânşi la un loc, ca într- 
un mare cămin, şi cu capelele laterale interpuse printre 
contraforți care invadau biserica în loc să fie înălţaţi la 
exteriorul ei. Chiar dacă naosul central al bisericii Santa 
Marfa del Pi era ceva mai lat decât cel al Santa Marfa de la 
Mar, cea din urmă era mai lungă, mai înaltă şi mai lată, 
deşi deosebirea între cele două biserici consta în faptul că 
Santa Marfa de la Mar avea două turle octogonale de unde 
se trăgeau clopotele, în timp ce Santa Marfa del Pi ducea 
lipsă de ele. Se proiectase o turlă mare, anexată templului, 
în care să se monteze clopotele. Regele Pedro al III-lea 
făgăduise bani pentru ridicarea ei şi, încrezându-se în 
cuvântul lui, Consiliul de Construire a Santa Marfa del Pi 
demară construcţia în anul 1379. Dar monarhul muri fără 
îşi respecte angajamentul. Apoi consiliul rămase fără bani 
şi acum turla se înălța neterminată, inutilă, iar clopotele 
fură montate într-o clopotniţă temporară, construită 
deasupra portalului Avem arfa. 

De pe strada Boquerfa, Hugo ajunse în spatele 
bisericii Santa Marfa del Pi. Acolo, printre câteva case 
umile care o înconjurau şi grădina preotului paroh, se 
înălța abandonată mai puţin de un sfert din clădirea care 
avea să devină marea clopotniţă a bisericii. În locul acela îi 
văzuse, cu ceva timp în urmă, pe Câinele chel şi pe tatăl lui 
făcând pe uriaşii pe picioroange, pe care le puneau după 
aceea în turlă, şi tot acolo îi văzuse apoi pe Juan Amat şi pe 
acoliţii lui. 

Poate Câinele chel era pe acolo. Aşa cum făcuse pe 
când încercase să îşi recupereze sandalele, Hugo se 
ascunse în cimitirul din spatele bisericii, cel al orbilor, 
după o cruce mare, şi aşteptă. Nu ar fi fost un lucru 
straniu ca bestia să se ascundă acolo, căci în timpul 
ultimului asalt asupra Castell Nou, Hugo îi auzise pe alţii 
spunând că unul dintre cei mai aprigi promotori ai revoltei 

fusese parohul de la Santa Marfa del Pi. Cu siguranţă că, 
dacă Juan Amat mai era în Barcelona, se afla sub protecţia 
acelui preot, în locul în care se ascundea de mic copil. Nu 
vruse să îi povestească nimic despre toate acestea lui 
Jucef, întrucât nu voia să îi stârnească speranţe poate 
neîntemeiate. 

Printre morminte, Hugo îndură frigul de decembrie. 
Nu era îmbrăcat îndeajuns de gros; avea doar o pelerină 
jerpelită din lână pe care i-o dăruise Romeu, cu care 
încercă să se învelească. Jucef îi spusese într-un final că 
închinase o casă cu un atelier, ca să profeseze ca zaraf, pe 
strada Ample, aproape de plajă, paralel cu marea, lângă 
piaţa de cereale, şi într-acolo se îndreptă Hugo tremurând, 
înainte să se înnopteze şi clopotul de la castelul veguerului 
să sune retragerea. 

— S-a ascuns în clopotniţa bisericii Santa Maria del 
Pi, reuşi să spună el cu dinţii clănţănindu-i. 

Fără să lase să se vadă vreo emoție pe chipul lui, 
Jucef îl invită să intre şi îl însoţi până lângă vatră, unde 
ardea un foc tihnit. Câţiva oameni, să fi fost vreo duzină, se 
înghesuiau în jurul căldurii; unii stăteau pe scaune, alţii în 
picioare şi mai mulţi tineri pe jos. Jucef ceru un scaun şi, 
dintr-o oală neagră de fier ce atârna deasupra focului, 
scoase într-un castron nişte supă cu legume aburindă. 

— L-am văzut, îi spuse Hugo în timp ce bătrânul 
punea supa. 

— Ne povesteşti după aceea, îi răspunse Jucef 
înmânându-i castronul. Întremează-te mai întâi, să nu te 
îmbolnăveşti. 

— Şi Saiâl? îi trecu prin minte lui Hugo să întrebe 
când auzi despre boli. 

Tăcerea cu care îi răspunse Jucef îi fu îndeajuns. 
Hugo nu voi să insiste, înconjurat de toţi acei evrei... acum 
convertiți, palizi şi slabi, îngrămădiţi în casa mică, 
răsuflând tristeţe. Luă supa de legume, cu mâinile deja 
calde, deşi se simţea incomod şi cercetat cu atenţie. 
Nimeni nu vorbi, mulţi dintre ei îşi înăbuşiră accesele de 

tuse şi îşi ascunseră plânsetele. Jucei se aşeză în faţa lui, 
în faţa focului, în care îşi pironi privirea şi sentimentele, în 
timp ce Hugo îşi venea în fire de la supă şi de la vinul pe 
care i-l adusese o bătrână, probabil soţia lui Jucef. 

— L-am văzut, repetă el după ce luă o gură mare de 
vin, aspru şi acru. Am fost la fel de aproape de el cum sunt 
acum de dumneata, adăugă el, adresându-i-se zarafului. 

Reuşise să îl miroasă, ar fi putut chiar să îl atingă 
doar întinzând braţul când Câinele chel îl luase prin 
surprindere şi îşi făcuse apariţia în cimitir ca să îşi facă 
nevoile. Hugo îşi ţinuse respiraţia, cu inima bătându-i 
puternic, fără să se mişte, până când ucigaşul acela se 
întorsese nepăsător în clopotniţă. 

— Sigur crede că se poate înrola în armada care va 
pleca în Sicilia, adăugă el. 

— Să-l ucidem chiar noi în noaptea asta! spuseră în 
cor convertiţii. 

Propunerea fu ovaţionată. Dar Jucef continuă să 
privească spre foc. În cele din urmă se aşternu tăcerea în 
aşteptarea deciziei lui. 

— Mâine, în zori, mă voi duce la veguer. îl va aresta 
şi executa. Ştiu că o va face. Apropo, adăugă el adresându- 
i-se lui Hugo, nu îmi mai spune Jucef. Acum mă numesc 
Raimundo... Raimundo Sagrau. 

După o vreme, mai la o parte, evreul convertit îl 
întrebă pe Hugo: 

— Ce ţi-a făcut bărbatul acela? 

— Mi-a furat sandalele, răspunse Hugo serios. 

Celălalt încuviinţă din cap, gânditor. 

În vinerea din 22 decembrie 1391, regele Juan, 
neîndurător deşi se apropia Crăciunul, porunci execuţia a 
doisprezece prizonieri: un corsar genovez şi unsprezece 
dintre  delincvenţii care asaltaseră cartierul evreiesc, 
printre care şi Juan Amat, după ce, aşa cum prezisese 
Raimundo, veguerul îl arestase. Hugo voise să vadă 
arestarea, deşi aproape că îi interziseseră, căci veguerul 
voise să îl ia prin surprindere. Raimundo insistase în faţa 

ofițerului regal şi acesta îi îngăduise în cele din urmă. 

Fu de ajuns o lovitură cu piciorul în scândurile ce 
serveau drept uşă a clopotniţei şi soldaţii veguerului 
putură intra. Hugo nu intră. Lupte, strigăte, porunci şi 
Juan Amat, cu mâinile legate în faţă şi o lance care îl 
împingea de la spate, îi urmă pe primii doi soldaţi care 
ieşiră din clopotniţă. 

Hugo trebui să se tragă la o parte ca să evite 
scuipatul Câinelui chel. 

— Ar fi trebuit să te omor în Gerona, se răsti acesta. 

Hugo zâmbi cu cinism. 

— Cepele şi sandalele te vor duce la spânzurătoare, 
ucigaş nemernic ce eşti! 

— Spânzurătoare? repetă veguerul, care ieşea cu 
lucrurile pe care Juan Amat le adunase în turla 
neterminată. Pe el îl vor hăcui. Nu merită spânzurătoarea. 

Aşa şi fu. In vinerea aceea, cadavrele prizonierilor 
spânzurați cu opt zile înainte fură date jos şi noii 
condamnaţi fură executaţi. Pe Juan Amat, aşa cum îi 
avertizase veguerul, îl hăcuiră. În piaţa sunt Jaume, la 
intrarea în cartierul evreiesc, Hugo îl văzu sosind pe 
Câinele chel. Convertiţi şi unii evrei curajoşi se amestecară 
în tăcere, fără vreo reacţie, printre o mulţime de oameni 
care aplaudau şi îl ovaţionau pe rege. Hugo îl văzu 
plângând. Doi soldaţi îl târau. Se ruga, implora milă, de 
parcă el i-ar fi arătat milă Dolţei. 

„Gata, Dolţa”, murmură el când îl văzu îngenuncheat, 
cu gâtul pe butuc. „Gata!” 

Urmă o clipă de tăcere. Toporul căzu şi mulţimea 
izbucni din nou în strigăte. Sângele Câinelui chel se 
amestecă în amintirea lui Hugo cu cel al Dolţei. Sânge! 
Băiatul fu surprins să vadă că strângea tare pumnii, 
neştiind dacă ţipase şi el sau nu. Picioarele îi tremurau şi i 
se făcu greață, în timp ce în mintea lui retrăia mii de 
scene: sandalele, toporişca, arestarea lui Bernat, călătoria 
spre Gerona... teama! Privi capul care rămase pe jos chiar 
în clipa în care un soldat îl luă ca să nu se apropie câinii. 


„Aici se sfârşește totul, Dolţa”, îşi zise în sinea lui. 
„Noi, creştinii, avem speranţa că ne vom revedea în cer. Se 
zice că evreii nu merg în cer”. 

Hugo rămase locului în timp ce călăul, hăcuind şi 
tăind, împărțea trupul lui Juan Amat în patru părţi: torace 
şi braţe, vintre şi picioare. „Poate că va trebui să mă fac 
evreu ca să o revăd. Oare evreii au cer?” se gândi el 
privindu-l cu atenţie pe soldatul care înfigea capul într-un 
par înalt, împlântat în pământ la intrarea în cartierul 
evreiesc. Părţile din cadavru fură răspândite prin 
Barcelona, agăţate toate cu cârlige de pari: una dintre ele 
chiar în piaţa sunt Jaume, lângă cap; alta la biroul scribilor 
din Rovira, în faţa Curţii de justiţie; alta în curtea 
veguerului, şi ultima lângă spânzurătorile din piaţa Blat. 
Acolo aveau să stea expuse vederii cetăţenilor până când 
câinii şi păsările aveau să le mănânce sau până aveau să 
rămână doar oasele din ele, după cum îşi confirmă Hugo în 
zilele în care se duse de la ferma lui Rocafort la Barcelona, 
mergând de fiecare dată în piaţa sunt Jaume ca să vadă 
capul şi una dintre bucăţile din cadavrul celui care îi tăiase 
gâtul Dolţei. 

— Îţi mulţumesc... îţi mulţumim cu toţii, îl auzi pe 
Raimundo zicându-i într-o zi în care oamenii, după ce îşi 
satisfăcuseră curiozitatea, se retrăgeau din piaţa sunt 
Jaume. Ce pot face pentru tine? 

„Dă-mi-o înapoi pe Dolţa”, vru el să-i răspundă. 

— Voi, evreii, aveţi cer? întrebă în schimb. 

Raimundo păli şi privi în toate părţile. Hugo îşi 
înţelese greşeala. Nu părea să îl şi auzit cineva. 

— Iertaţi-mă, se scuză el, sunt destul de afectat. Şi 
apoi adăugă: Nimic. Nu trebuie să faceţi nimic pentru 
mine. 

Se întâlniră din nou, de mai multe ori, în piaţa sunt 
Jaume, în faţa capului Câinelui chel, cu mandibula căzută, 
cu carnea, ochii şi limba ciugulite de păsări. 

— Am presimţit că te vei întoarce, îi spuse Raimundo 
în loc de salut. Nu ştiam unde să te găsesc şi am tot trimis 

nişte copii să păzească piaţa şi să mă anunţe dacă apăreai. 

— Cu ce scop? întrebă Hugo privind la ce mai 
rămăsese din asasinul Dolţei. 

— Am o propunere pentru tine. Mă însoţeşti? 

Hugo ridică din umeri şi îl urmă. 

Spre deosebire de noaptea în care băiatul venise să 
le dezvăluie unde se ascundea Juan Amat, de data aceasta 
Hugo şi Raimundo se întâlniră singuri la casa de schimb de 
la parterul casei de pe strada Ample, simplă, modestă, 
mobilată strict cu cele necesare pentru exercitarea 
meseriei: registre contabile, o masă veche cu o carpetă ce 
cu greu ai fi zis că era roşie şi foarfecă folosită ca să taie 
bancnotele false. 

— Zilele trecute discutam despre afaceri cu Jacob şi 
cu cei doi fii ai lui, David şi Saiil, zise zaraful. Am înţeles că 
îi cunoşti. 

Hugo încuviinţă; Saiâl fusese logodnicul Dolţei. 

— Niciunul dintre ei nu se poate ocupa de podgoria 
bunicului lor, căci nu ştiu agricultură, şi, pe de altă parte, 
nu au încă veşti de la Mahir şi cred că a murit în timpul 
asaltului împotriva cartierului evreiesc. Până acum s-au 
descurcat cum au putut cu biroul de samsar al lui Jacob, 
dar au nevoie de bani ca să continue. Au pierdut mult în 
timpul revoltei, ca să nu mai punem la socoteală că au fost 
probleme cu cei de profesia lor, căci evreilor li s-a interzis 
să profeseze ca atare... chiar dacă, în cele din urmă, li s-a 
permis celor convertiți. Din pricina aceasta au venit la 
mine; nu vor să vândă podgoria, în caz că se înşală în 
privinţa lui Mahir, ca să nu mai spunem că, în realitate, ar 
primi foarte puţin pentru acea proprietate în starea ei de 
acum, însă, dacă ar exploata-o cum se cuvine, ar putea 
obţine un venit care i-ar ajuta să garanteze, ba chiar să îşi 
plătească împrumutul pe care îl solicită. Cumţ i se pare? 

Hugo ridică din umeri, neînţelegând care era de fapt 
propunerea. 

— Îţi oferă să exploatezi podgoria, îl dumiri zaraful. 

— Mie? Nu am bani. De ce?... 


— Din varii motive, îl întrerupse Raimundo. În primul 
rând: pentru că ştiu că le erai drag lui Mahir, Dolţei şi 
până şi bunicului Saiâl. În al doilea rând: pentru că Mahir 
le-a vorbit mereu de bine de tine, despre grija şi eficienţa 
cu care munceai pământul, iar acest lucru este o garanţie. 
Şi, în ultimul rând, şi cel mai important: deoarece au 
încredere că tu, în caz că Mahir se va întoarce într-o zi, vei 
rupe contractul şi vei renunţa la el. Doar tu ai semna aşa 
ceva, sau mă înşel? 

— Nu. 

Nu se înşela. Lui Hugo îi era dor de Mahir. Aşa ar fi 
făcut; evreul devenise un profesor pentru el. 

— Deci te interesează? 

— Da, spuse el, întrucât nu avea nimic de pierdut. 

Raimundo se angajă să organizeze totul împreună cu 
Jacob. 

— De ce faceţi asta pentru mine? 

— Tu de ce ai făcut ce ai făcut pentru noi? 

— V-am spus deja că blestematul ăla mi-a furat 
sandalele. 

— Şi le-a ucis pe Dolţa şi Astruga, nu-i aşa? 

— Da, mărturisi el. 

Se înţeleseră din tăcerea lor. Apoi Raimundo îi vorbi 
de toţi despre care voia să afle Hugo. Cum ştia deja, 
bătrânul Saiâl murise. 

— Nu ar fi fost nevoie să îi taie gâtul, îi explică el. A 
ajuns acolo fără suflu, pe moarte, după ce şi-a văzut fiica şi 
nepoata executate. 

Despre Mahir îi spusese deja că nu aveau veşti. Spre 
deosebire de tatăl, sora şi nepoata lui, care hotărâseră să 
rămână cu evreii în Castell Nou, fiind medici, el avusese 
prilejul să fugă înainte de primul asalt împotriva 
cartierului evreiesc. De atunci nu îl mai văzuse nimeni. 
Jacob şi familia lui îl urmaseră pe Mahir şi fugiseră şi ei. 
Se convertiseră. Şi acum locuiau în Barcelona. 

— Şi Regina? întrebă Hugo. O cunoaşteţi? învăţa 
medicină cu Astruga şi Dolţa. Ştiţi ceva de ea? 


— Cum să nu! Fiica lui Bonjuha de Quer. Şi ea a avut 
noroc şi a scăpat. A fost cât pe ce să moară, dar a salvat-o 
un evreu cu care s-a măritat. 

— Un evreu? 

— Da, Mose Vives. 

— A salvat-o? Mose? 

— Vives. Un medic. Nimeni nu şi-ar fi închipuit. Nu e 
un om... Cum să-ţi spun? 

Nu era nevoie. Hugo şi-l aminti în piaţa sunt Jaume: 
scund, slab, teama i se oglindea pe chip. 

Soţia lui a murit în revoltă şi l-a lăsat văduv cu doi 
copii mici. După ce a salvat-o pe Regina s-au căsătorit şi 
am înţeles că ea învaţă în continuare medicină alături de 
el. El avea nevoie de o mamă care să aibă grijă de copiii 
lui, iar Regina, de un bărbat care să aibă grijă de ea. 
Gândeşte-te că a fost nevoie să se reclădească familii, 
structuri... 

— Şi de unde ştiu că el a salvat-o? 

Raimundo ridică din umeri. 

— Ea era în cartierul evreiesc. Pe tatăl ei l-au ucis. 
De ce-ar fi inventat o poveste? Numeroşi refugiaţi care se 
aflau în Casa de la Ciutat au văzut-o intrând goală şi 
învelită într-o pătură. Ce sens ar avea? 

— Da... încuviinţă Hugo. Nu ar avea niciun sens. 

PARTEA A DOUA 

Între loialitate şi trădare 

Barcelona, 1394 

Hugo ascultă cu satisfacţie cum vinul lui era 
trâmbiţat pe străzile din Barcelona. Toţi cârciumarii erau 
obligaţi să dea de veste înainte să înceapă un butoi nou de 
vin. 

— Astăzi, striga cârciumarul în piaţa sunt Jaume, în 
timp ce oamenii îl ascultau cu atenţie, la taverna lui 
Andres Benet de pe strada Flassaders, se va deschide un 
nou butoi de vin roşu de la podgoria lui Hugo Llor, spre 
înştiinţarea cetăţenilor din Barcelona! 


Hugo vânduse o mare parte din producţia de vin roşu 
din anul acela cârciumarului Benet. Cum era obiceiul, 
bastaixos se duseseră după butoaie, ca să le transporte la 
Barcelona, după ce autorităţile le cântăriseră şi sigilaseră 
şi după ce fuseseră achitate impozitele pentru tranzacţie. 

Îi invitase să guste din ele, mândru de vrejurile şi de 
producţia lui. Îi servise cu vin din strugurii de lângă 
grădina familiei Vilatorta, vinul special al Dolţei pe care, 
decantat şi curăţat, îl păstra în butoaie închise cu fâşii 
groase de gudron bine măcinat şi câte un cui. Bastaixos nu 
îl degustaseră ca pe un vin special, ci îl dăduseră pe gât 
fără să îl savureze, de parcă ar fi fost un vin oarecare 
tânăr, din anul acela, dar Hugo ştia că era excepţional, 
lucru confirmat şi de cei care se pricepeau. îl vindea ca vin 
bătrân, din recolta anterioară. O altă parte din recolta de 
lângă grădina familiei Vilatorta o păstra în butoaie ca să 
îmbătrânească. Ştia că era greu ca un vin să reziste mai 
mult de un an fără să se acrească, dar era visul pe care 
Mahir nu reuşise să şi-l îndeplinească, deşi încercase la 
rândul lui cu cantităţi mici. Hugo încerca să îl consoleze 
când cercetau vinul şi îşi dădeau seama că era doar oţet. 
„Romanii reuşeau să o facă”, se plângea evreul. „Celebrul 
vin de Falerno trebuia să aibă cel puţin zece ani înainte să 
fie consumat. Autorii din vremea aceea vorbesc despre 
vinuri şi mai bătrâne chiar; Pliniu zice de unul de o sută 
şaizeci de ani; Horaţiu despre altul de o sută. Eu de ce nu 
reuşesc să obţin unul mai vechi de un an?” 

„Pentru că nu ai încercat cu vinul din strugurii 
Vilatorta, dragă Mahir”, îşi răspunse Hugo pe când se 
apropie de butoaie şi se convinse că vinul îmbătrânea fără 
să se acrească. Era un vin mult mai tare decât cel provenit 
din restul podgoriei. Poate că această caracteristică 
îngăduia ca procesul să aibă loc. Acolo, lângă butoaie, 
după ce auzise, mândru, cum îi proclamau şi proslăveau 
vinul, Hugo se gândi cât de mult se schimbase viaţa lui în 
ultimii trei ani. Locuia în continuare în vinărie, ca atunci 
când lucrase cu Mahir. Uneltele, burdufurile pentru vin şi 

butoaiele rămăseseră acolo; ba chiar găsise şi banii pe 
care îi strânsese şi pe care îi ascunsese sub pământ. 

Raimundo îşi ţinuse promisiunea şi, la scurtă vreme 
de la întâlnirea lor la biroul de schimb, Hugo şi Jacob 
încheiaseră un contract de rabassa morta: un acord special 
pentru viţa-de-vie, prin care Hugo avea să fie arendaş al 
pământurilor lui Jacob până la moartea a doua treimi din 
lujerii mai tineri. Judecând după comentariile pe care i le 
făcuse Mahir referitor la lujerii aceia, Hugo calculă că 
durata contractului avea să fie de peste patruzeci de ani... 
dacă nu se întorcea evreul. Află apoi că toate contractele 
încheiate la moartea lujerilor se puteau prelungi aproape 
la nesfârşit, ca şi cum ar fi fost de fapt o arendă, apelând la 
şiretlicul de a planta lujeri noi prin capficat, adică 
plantarea unui lăstar de lujer viu, fără a-l tăia de pe plantă, 
ca să dea naştere altuia. Astfel, se putea susţine că lujerul 
nu murea niciodată. În schimbul cedării pământului, Hugo 
trebuia să îi plătească lui Jacob censul anual. 

Muncise din greu, îşi spuse el, lângă butoaie. Ba 
chiar trebuise să apeleze şi la Romeu pe când căutase 
ajutoare în perioada în care avusese nevoie de mai multă 
mână de lucru. Ştia că nu avea să îi convină înţelegerea pe 
care urma să i-o propună acesta, dar toate încercările lui 
de a contracta mână de lucru la liber, bărbaţi plătiţi, fură 
zadarnice; mulţi dintre ei refuzaseră din pricina umilinţei 
de-a fi la ordinele unui tânăr care pe atunci avea 
şaptesprezece ani, iar cei dispuşi să o facă credeau că 
aveau dreptul să îi dea instrucţiuni şi să îi ţină lecţii, aşa 
cum fusese cazul cu câţiva pe care îi angajase unul după 
altul şi care se dovediseră a fi aroganţi şi indolenţi. 
Presupuse că Romeu avea să îi includă şi pe sclavi în 
înţelegere, şi aşa fu. 

— După ce vom termina cu podgoria ta, îmi vei 
întoarce munca la cea a lui Rocafort, îi propuse acesta. 

— Cum vă gândiţi să vă întorc munca a mai mulţi 
sclavi? 

— Nu, nu pretind aşa ceva de la tine. Am tot mai 

multe îndatoriri de care trebuie să mă ocup, Hugo. 
Rocafort îmi dă tot felul de sarcini care nu au de-a face cu 
ferma, iar pe sclavi îi conduce şi controlează Juan. îl ştii 
deja, e de încredere. Problema este că nu ştiu să lucreze. 
Vreau ca tu să îi înveţi, de acord? 

Hugo acceptă. Nu avea de ales. 

— Nu-mi place treaba asta cu sclavii, îi comentă cu 
toate acestea Mariei în bucătăria fermei lui Rocafort, în 
timp ce mânca nişte brânză şi bea un pahar de vin pe care 
i-l oferise femeia. 

Se hotări să se ocupe mai întâi de partea lui din 
înţelegere; aşa, oamenii aveau să ajungă pe podgoria lui 
ceva mai pricepuţi. 

— Nu e mereu cum a fost cu copila rusoaică, îi 
răspunse ea amintindu-şi violul. Aici, în Catalonia, sclavii 
sunt trataţi destul de bine. In general sunt eliberaţi sau 
reuşesc să îşi atingă talia!0. 

— Talia? 

— Ce le cere stăpânul lor ca să îşi răscumpere 
singuri libertatea. Lună de lună plătesc o sumă mică de 
bani, deşi, pe lângă asta, trebuie să îndeplinească anumite 
condiţii: trebuie să aibă giranţi care să îşi asume 
răspunderea pentru ei în caz de fugă; trebuie să se 
întreţină singuri, prin munca lor, şi să se înfăţişeze 
săptămânal în faţa stăpânului lor; nu pot ieşi din Barcelona 
şi în general nu li se îngăduie să se căsătorească... să nu 
aibă şi mai multe cheltuieli, înţelegi? 

Hugo încuviinţă din cap. 

— Pe lângă fetele rusoaice, singurul sclav cu care am 
avut de-a face a fost un genovez căruia i-am cărat bila, ca 
să poată munci. O persoană de treabă, care nu cred că ar 
face vreodată rău cuiva. Niciun om nu ar trebui să fie 
obligat să îşi cumpere libertatea, răspunse el. 

— Se prea poate, dar aşa stau lucrurile şi nu tu le vei 
schimba. Cu toate acestea, cred că îi poţi ajuta pe 

nefericiţii ăia. 

— Ce vrei să spui? 

— Eşti un bun ţăran. Te pricepi cum se lucrează vița- 
de-vie şi cum se obţine vinul şi îi înveţi şi pe ei. Ca să îşi 
îndeplinească talia au mereu nevoie de o meserie prin care 
să câştige bani ca să îi plătească stăpânului. Cu cât învaţă 
mai mult şi mai bine, cu atât mai mult vor fi în stare să îşi 
obţină libertatea. 

— Ce câştigă stăpânul dacă îi eliberează? întrebă 
Hugo. Doar nu vei vrea să mă convingi că stăpânul vostru 
pierde banii pe sclavi? 

Maria şovăi. 

— Talia e mult mai scumpă decât a costat sclavul, 
recunoscu ea în cele din urmă. 

— Trebuie să se răscumpere singuri şi cu mai mulţi 
bani decât valorează de fapt. 

— Da, aşa este. Nici asta nu vei putea schimba. 
Romeu profită de tine, de bunăvoința ta şi de faptul că în 
anumite momente ai nevoie de mână de lucru. Crezi că nu 
ştie că ai căutat să angajezi oameni? 

Hugo pufni. 

— Deşi... şi tu ai putea profita de el, îi şopti femeia. 

— Nu pricep. Cum? 

Pricepu când Maria îşi trase în sus cămaşa şi îi arătă 
doi sâni mari, cu areole maronii, care îi înconjurau 
sfârcurile aproape la fel de groase ca degetul mic. Câtă 
vreme trecuse de când nu fusese cu o femeie? Dolţa. O 
cunoştea doar pe ea. „Nu”, încercă el să se împotrivească. 
I se păru că o trădează pe Dolţa doar pentru că avea o 
erecţie văzând sânii generoşi ai Mariei, dar ea nu îi dădu 
timp să se gândească: îl încălecă şi preacurviră chiar 
acolo, în bucătărie, trăgându-şi de straie, înăbuşindu-şi 
gemete şi oftaturi, la început uitându-se înspre uşă, apoi 
lăsându-se în voia sorții. Posibilitatea ca Romeu sau, chiar 
mai rău, Chiorul să îşi facă apariţia în curtea casei 
fermierului îi dădu ghes lui Hugo. Spre surprinderea lui, 
riscul se transformă în pasiune, de parcă ar fi făcut parte 

din jocul dragostei, iar să privească spre uşa deschisă în 
timp ce Marfa îl călărea şi gâfâielile deveneau strigăte îi 
stârni o plăcere necunoscută până atunci. 

Hugo se întoarse la ferma lui Rocafort. Acceptă 
ajutorul sclavilor şi îi ajută la rândul lui, învăţându-i despre 
podgorii. Cu o climă îngăduitoare şi mult efort, pământul 
produse îndeajuns. Se folosi şi de cunoştinţele pe care i le 
transmisese Mahir despre facerea vinului, iar dacă reuşi să 
îl convingă şi pe un cârciumar de renume ca Andres Benet 
să îi cumpere şi vestească vinul vechi în cele mai 
aglomerate pieţe din oraş a fost prin interesul şi afecțiunea 
cu care duse la capăt întreg procesul. 

Sosise momentul să se bucure de o treabă bine 
făcută, se gândi Hugo. Şi îşi turnă o cupă de vin, singur. 
Bineînţeles, gustul lui îi aminti de Dolţa. „Dolţa...” în 
fiecare noapte se silea să o plângă, ca să nu o uite. Uneori, 
imaginea tinerei evreice se dilua şi în locul ei apărea cea a 
tinerei care îi zâmbise în Santa Marfa de la Mar sau a 
vreuneia cu care se întâlnise pe stradă şi Hugo se mustra 
pentru că era în stare să o uite. Atunci o căuta, închidea 
strâns ochii până îşi amintea trăsăturile dure şi frumoase 
ale evreicei. Se întreba mereu de ce alesese moartea. Se 
zicea că, dintre cei ucişi, majoritatea fuseseră femei; ele 
nu renunţaseră la convingerile lor. 

Hăcuitul Câinelui chel încheiase şirul de condamnări, 
iar regele Juan încercase să refacă acea comunitate 
ebraică din Barcelona, care îi adusese atâţia bani: le 
garantase drepturile de care se bucuraseră şi până atunci 
şi le promisese că avea să îi scutească de impozite pe trei 
ani, inclusiv de obligaţia de a hrăni leii şi celelalte animale 
din menajeria palatului Mentor care cădea în sarcina lor. 
Evreii care încă locuiau în Barcelona se împotriviseră, iar 
oraşul fusese declarat liber de evreime. În decembrie 1392 
se demolase turnul de la intrarea în caift, li se dăduseră 
străzilor nume de sfinţi, iar clădirile fuseseră cedate 

creştinilor. La doi ani după ce le-au fost luate casele, 
convertiți! din Barcelona încercau să îşi învingă îndoielile 
şi neîncrederea în credinţa recent îmbrăţişată şi îşi 
asumau construirea, pe cheltuiala lor, unei biserici noi în 
ceea ce fusese înainte cartierul evreiesc mai mic, un 
templu dedicat Sfintei Treimi. 

Nu foarte departe de acolo, pe strada Sanahuja, unde 
se aflase cartierul evreiesc mai mic, se gândi Hugo, locuia 
Regina, cu soţul ei, Mose, şi copiii acestuia. Erau în 
continuare evrei, dar nimic din căminul lor nu le proclama 
condiţia. O vizitase din când în când în anii care trecuseră 
şi mereu i se păruse o casă cu pereţi groşi din piatră, care 
i-ar fi putut aparţine oricărei perechi creştine căsătorite. 

Regina avea acum nouăsprezece ani minunati, la fel 
ca Hugo, exprimaţi printr-o mişcare voluptuoasă; devenise 
o femeie cu un zâmbet deschis, cu ochi sclipitori, cu vorbă 
şi purtare fluide şi seducătoare, învăluitoare. Regina ştia 
că era frumoasă, iar Hugo, ca atunci când Dolţa era în 
viaţă, îşi muta privirea de la pieptul ei generos la nasul ei. 
Trecuse ceva vreme de când nu îi vizitase, se gândi Hugo 
în timp ce bea a doua cupă de vin, dar de fiecare dată când 
se ducea la ea îşi amintea de ziua aceea de la care 
trecuseră deja trei ani, în care se dusese să o vadă ca să îi 
ceară ajutorul, însoţit de Raimundo, după ce se înființase 
în prealabil în biroul lui de schimb, cu catârul lui Romeu şi 
o căruţă mică şi joasă, fără laterale şi cu două roţi de lemn 
groase, şi cu fata rusoaică violată de Roger Puig în ea, 
febrilă. 

Episodul cu Roger Puig şi sclava îi rămase în minte 
mai multe zile, dar presupuse că, aşa cum poruncise 
nobilul, rusoaica se afla deja la dispoziţia lui în casa lui. I 
se zbârlea părul când îşi amintea ţipetele fetei la etajul 
fermei şi sfârşea ghemuindu-se pe patul de paie încercând 
să alunge imaginea tinerei siluite de nenorocitul acela. 

Fu surprins însă când se duse să îşi ia rămas-bun de 
la Marfa, înainte să se întoarcă în vinăria de pe podgoria 
lui Saiil, care acum îi aparţinea lui Jacob. O căută până 

auzi plânsete din dormitorul sclavelor. Strigă, dar nu îi 
răspunse nimeni. Plânsetele continuară. li era interzis să 
intre acolo, dar Romeu se afla în Barcelona şi ceilalţi sclavi 
pe câmp. Deschise uşa şi intră. Marfa o ţinea de mână pe 
fată, care se înjumătăţise şi era slabă şi cadaverică. 

— A sângerat, îi explică Marfa. Nu i-am acordat 
importanţă. Oare nu sângerăm toate prima oară? Dar a 
continuat să sângereze. Rocafort nu a vrut să audă de 
medici, convins că oricum nu avea să îşi mai recupereze 
vreun ban pe sclava asta. Au căutat un leac la o 
tămăduitoare. În cele din urmă a apărut febra şi acum se 
simte foarte rău. 

— Nu aveţi de gând să faceţi nimic? o îndemnă Hugo 
fără să îndrăznească să ajungă la piciorul patului. 

Puțin mai târziu, însăşi Marfa îl ajuta pe Hugo să 
înhame catârul la căruţă. 

— Să vă ajute Dumnezeu! murmură ea când tânărul îi 
dădu ghes animalului. 

La scurtă vreme după aceea, cu Raimundo în faţă, se 
înfăţişară la uşa casei lui Mose Vives de pe strada 
Sanahuja. 

— Imi eşti datoare, Regina. 

Acestea fură cuvintele cu care Hugo înfrânse grimasa 
de neplăcere pe care o făcură Mose şi Regina când o 
descoperiră pe Caterina - aşa aflase chiar în ziua aceea că 
se numea sclava - întinsă în căruţă. 

— Şi dumneata îmi eşti dator, se răsti Hugo cu 
asprime când medicul dădu să se împotrivească, slăbit şi 
agitat. 

În căruţă, copila îşi lăsă capul pe spate şi îl privi cu 
ochi sticloşi pe Hugo, de parcă ar fi priceput ce se 
petrecea. Dădu să ridice braţul, dar reuşi să îşi mişte doar 
puţin încheietura mâinii. Incercă să vorbească, dar 
bolboroseala-i de neînțeles în limba ei se întrerupse când 
Mose şi Regina o duseră în casă. 

Caterina supravieţuise, se bucură Hugo când îşi 
aminti intervenţia lui, a Reginei şi a lui Mose. Deşi unii, 

cum ar fi fost Arsenda, susțineau că ar fi trebuit să moară. 
Hugo îi povesti despre copila rusoaică de parcă el nu ar fi 
avut niciun amestec. „De ce trebuie să o amăgesc?”, se 
mustra el după ce îşi vizita sora. Arsenda nu era de acord 
cu relaţia lui cu medicii evrei. „li botează în porturi doar 
ca să credem că toţi sclavii pe care îi aduc din Orient sunt 
creştini, dar ce ştiu ei despre lisus Hristos? Au fost oare 
vreodată la liturghie? Nici măcar nu vorbesc limba 
noastră”. Hugo nu o mai asculta, ci se sprijinea de perete 
de îndată ce Arsenda îşi începea tiradele împotriva oricărei 
atitudini sau circumstanţe care nu era de o pioşenie şi 
devoțiune binecuvântate. El murmura a încuviinţare şi 
păzea uliţa care ducea spre casele călugăriţelor din 
mănăstirea din Jonqueres. Cuvintele Arsendei răsunau în 
noapte, în timp ce el se gândea că sigur călugăriţa al cărei 
nume nu şi-l amintea niciodată era cea care îi dicta surorii 
lui discursurile prin care o zăpăcea. 

Da, se felicită Hugo, Caterina supravieţuise... şi o 
duseseră la casa lui Roger Puig. Când se gândi la neamul 
Puig, aproape că simţi un gust amar. În ultimii trei ani 
petrecuse nopţi întregi nedormite închipuindu-şi răzbunări 
nerealizabile, care se preschimbară mai apoi în dorinţa ca 
sicilienii, spre care se îmbarcase ticălosul acela în armada 
regală, să îl ucidă la fel de furios precum violase el o biată 
copilă. Pentru că Roger Puig plecase la război împotriva 
nobililor sicilieni care se răsculaseră chiar în 1392. Cu 
toate acestea, îl lăsase în Barcelona pe Mateo, servitorul 
lui chior, pe care îl numise reprezentantul lui ca să se 
ocupe de afacerile deja demarate cu Rocafort şi de nevoile 
noii lui soţii. Din fericire, Chiorul nu îl recunoscu pe Hugo. 
Îşi dădu seama de asta o dată, când se intersectă pe 
neaşteptate cu el la ferma lui Rocafort. I se strânse 
stomacul şi i se uscă numaidecât gura, dar fu îndeajuns de 
liniştit încât să îndure privirea acelui singur ochi al insului. 
Chiorul şovăi; trecuseră cinci ani. „Pace”, îl salută Hugo 
fără să se oprească din mers, cu chipul ascuns de o barbă 
deasă şi câteva cicatrici palide pe faţă, moştenite de la 

zgârieturile pisicilor, de când lucrase cu ele şi curăța 
casele de şobolani. Celălalt trase aer în piept, părând a se 
gândi la ceva. Hugo află după aceea că îl întrebase şi pe 
Romeu de el. „Un prieten al evreilor”, probabil că îi 
răspunsese acesta. Sau poate: „Lucrează o podgorie a 
evreilor”. Ce altceva ar fi putut să îi spună? 

Dar, deşi podgoriile şi vinul îi zâmbeau, alte aspecte 
din viaţa lui deveneau mai triste în clipa aceea, se plânse 
Hugo. Cel mai mult îl durea viaţa pe care o ducea mama 
lui. Cerneala cu care notarul semnă contractul de rabassa 
morta pentru podgoria lui Jacob era încă proaspătă când 
Hugo plecă spre Sitges ca să o caute pe Antonina. Nici 
măcar nu se opri la vinărie, ca să privească locul care, 
începând de atunci, avea să fie al lui, nici nu îi păsă de 
faptul că avea să se înnopteze înainte să ajungă el acolo. 
Ce diferită era călătoria de acum de cea frustrată pe care o 
făcuse în copilărie! apoi cu Mahir... Clătină din cap ca să 
nu îşi amintească de loviturile dogarului şi râse de teama 
care îl făcuse să se întoarcă din drum în copilărie. 
Vrăjitoare care le furau penisurile bărbaţilor! pufni în râs. 
Cu toate acestea, îi fu greu să adoarmă în noaptea aceea, 
învăluit în frunze veştejite şi adăpostit în colţul unui zid de 
piatră ce despărţea două ferme. Poate că vrăjitoare nu, dar 
lupi... îi era frig, teamă şi foame. Ar fi trebuit să fi pregătit 
tot: mâncare, apă, veşminte... Şi să plănuiască ce avea de 
gând să facă. Ce avea să îi spună mamei lui? „Vino cu 
mine! Lasă-l pe nemermnicul ăsta. Am o podgorie şi vom 
locui împreună”. Aşa. Atât. Strânse pumnii sub frunzele 
uscate. Şi, rupând tăcerea nopţii, jură că lucrurile nu 
aveau să decurgă ca ultima oară. Aţipi şi, de îndată ce 
cerul se lumină, se puse în mişcare. 

Dimineaţa fu nevoit să plătească banii datoraţi 
pentru că folosea drumul de coastă şi îşi reproşă din nou 
că nu îşi luase deloc provizii pentru călătorie; stomacul îi 
răcnea. Ceru o bucată de pâine de la un grup de ţărani 
care călătoreau în direcţia opusă. Bărbaţii fură generoşi şi 
îi dădură o bucată zdravănă de pâine cu fasole. Bău şi apă 

proaspătă şi, pe când se despărţeau, unul dintre ei îi dădu 
un ou proaspăt dintr-un coş de nuiele în care avea mai 
multe duzine. Hugo îi mulţumi şi, pe când ceilalţi îşi văzură 
de drum, se opri în centru, sparse oul la un capăt, îl duse 
la gură şi îl sorbi cu totul. Apoi oftă. In clipa aceea ar fi 
mâncat şi douăsprezece ouă! 

Se îndreptă direct spre casa dogarului, în afara 
Sitgesului. Locul părea aproape la fel cum şi-l amintea el: 
atelierul şi casa despărțite de celelalte clădiri. Poate că se 
mai construiseră unele... sau nu. 

Butoaiele de pe stradă anunțau în continuare scopul 
lucrărilor al căror zgomot se auzea de afară. 

— Tată! 

Dintr-o săritură, Hugo se ascunse după zidul de lângă 
grădina din faţa atelierului. Nu îl văzu pe ucenicul care, cu 
ani în urmă, încercase să îl avertizeze în legătură cu 
caracterul maestrului lui. Fără îndoială că băiatul care îl 
ajuta acum era unul dintre cei doi fii ai dogarului, pe care 
Hugo şi-l închipui mai bătrân şi un pic mai gârbovit decât 
fusese cu ani în urmă. Oare chiar aşa era? Fu cât pe ce să 
îşi răspundă că da, când, la rugămintea fiului său, bărbatul 
ridică un butoi mare cu atâta uşurinţă de parcă ar fi fost 
un scaun sau o simplă bucată de lemn. Hugo se crispă şi se 
sprijini cu spatele de zidul după care se adăpostea. Profită 
şi privi în jur: nu era nimeni. îl auzi pe Ferran certându-şi 
fiul, urlând şi insultându-l. Se întrebă dacă mama lui 
supravieţuise cumva bestiei. Simţi sudoare rece pe spate şi 
în palme. 

— Auziţi! 

El o spusese. Da. Hugo se trezi surprins în mijlocul 
străzii. Tatăl şi fiul îl priviră uluiţi, mirare care dispărea pe 
măsură ce dogarul se apropia de el. 

— Nu vă amintiţi de mine, zise Hugo. Sunt fiul 
Antoninei. Antonia, se corectă el, soţia dumneavoastră. 

Ba îşi amintea. 

— Vrei să îţi mai trag una? 

Hugo se dădu un pas în spate. 


— De ce aţi face-o? încercă el să îl convingă. 

Când îl văzu pe bărbatul imens, uită tot ce gândise. 

Mai făcu un pas în spate. Şi dacă mama lui murise? 
Se năpusti asupra dogarului doar la gândul că ar fi putut fi 
adevărat. Urlă, îl lovi în piept cu umărul şi se rostogoliră 
amândoi la pământ. Poate că bărbatul era puternic, dar nu 
la fel de agil ca Hugo. li trecu prin minte lecţia care îl 
făcuse să îl înfrunte pe Câinele chel cu ani în urmă, ca să 
îşi recupereze sandalele: agilitate şi armament bun, îşi 
aminti el, asta salvase galera de corsarul algerian. Hugo se 
ridică de la pământ ca o pisică. Printr-o lovitură de picior 
reuşi să nu se lase prins de dogarul neîndemânatic. 
Armament, armament, armament... Nu avea. O luă la fugă 
spre atelier, scăpă cu uşurinţă de băiatul care încercă să îl 
oprească şi, odată intrat, se uită până când văzu un ciocan 
zdravăn, lung şi greu, pe care îl apucă cu ambele mâini şi 
îl flutură prin faţa lui. Trebuia să îl împiedice pe dogar să 
se înarmeze şi el. 

— Vreau să îmi văd mama! ceru el mişcându-se prin 
faţa lui, gata să dea o lovitură cu ciocanul. 

Ferran nu ştiu dacă să se apropie sau nu. Fiul lui 
încercă să îl atace pe Hugo, iar ciocanul îi trecu razant pe 
lângă cap. 

— Stai locului, Jose! îi porunci tatăl lui. E treaba mea. 
lar tu, du-te naibii! îi răspunse el, dându-se în spate. 
Maică-ta e doar o căţea pe care o fute tot satul. Du-te de-o 
caută la bordel! 

Hugo făcu un pas în faţă, dar când văzu zâmbetul 
şters al dogarului, se întoarse la locul lui; nu trebuia să 
iasă din atelier. Trecură câteva clipe aşa, cu ei la distanţă 
unul de celălalt. Dintr-odată, Hugo lovi cu putere nişte 
doage de butoi. Lemnul se rupse de sus până jos. 

— Nemernicule! 

Scândura ruptă părea să îl doară mai tare pe dogar 
decât dacă l-ar fi lovit în piept. 

— Mama! îi ceru Hugo şi văzu că acum erau mai 
multe persoane în jur. 


Îşi întoarse privirea spre piciorul scării care cobora 
din casă, de la etaj, veghind la dogar cu coada ochiului. Nu 
o recunoscu: straiele negre îi atârnau pe umeri; avea părul 
rărit şi chipul chinuit. 

— Mamă? strigă el. 

Observă o mişcare şi lovi cu ciocanul, întinzând 
braţele. Nu se înşela: Ferran încerca să profite de faptul că 
era atent la altceva, dar ciocanul îl forţă să se îndepărteze 
din nou. 

— Mamă? strigă iarăşi Hugo cu ochii umezi. 

Dogarul încercă din nou. Hugo lovi din nou în aer. Nu 
o putea privi! 

— O să te prind, îl ameninţă dogarul. Şi-atunci o să te 
omor! 

— Ba nu o vei face, se auzi mai mult ca un scâncet. 

Spre surprinderea soțului ei, Antonina fu cea care 
răspunse, apoi se apropie şchiopătând de Hugo. 

— O să te omor pe tine! strigă bărbatul. 

— Fă-o! îl înfruntă ea. Cine o să aibă atunci grijă de 
copiii tăi, prostule? îi era greu să vorbească. Trebui să 
tragă aer în piept înainte să continue. Eşti bătrân şi sărac 
pentru că îţi risipeşti banii pe târfe şi vin. Nu ai ce să-i 
oferi unei soţii noi în afară de o droaie de copii... o fire 
rea... bătăi... şi betii. 

Dogarul înroşi. 

— O să te omor, repetă el. 

— Fă-o! îl provocă din nou Antonina, apoi îl privi pe 
Hugo şi zâmbi. 

Hugo se uită cu groază la gura ei ştirbă. 

— Ce cauţi aici, fiule? 

Hugo lovi din nou cu ciocanul. Dogarul se îndepărtă 
iarăşi. 

— Prostule! îl insultă Antonina. 

Se duse spre vatra în care ardea focul folosit pentru 
flexibilizarea doagelor pe măsură ce se strângeau cercurile 
butoiului. Apucă o torţă aprinsă şi se întoarse lângă Hugo, 
cu faţa spre strada în mijlocul căreia gâfâia dogarul. 


— În clipa în care încerci din nou, îşi ameninţă ea 
soţul, dau foc atelierului. 

Antonina doar apropie torţa de aşchiile de la doage şi 
Ferran flutură înnebunit din mâini. 

— Îndepărtează-te! 

Bărbatul se supuse. Antonina zâmbi din nou şi trase 
adânc aer în piept, apoi continuă: 

— Nu mai ştiam nimic de tine, Hugo, deşi am simţit 
că eşti bine. 

— Am o podgorie, mamă, o întrerupse el. Vino cu 
mine! Am putea să locuim împreună şi să lucrăm... 

Ea râse ca o şoaptă şi îl mângâie pe obraz. 

— Nu pot. Îi vezi pe mucoşii ăia doi? 

Arătă cu bărbia înspre scară. 

Hugo se uită scurt într-ăcolo. În pofida torţei aprinse 
pe care oţ mea mama lui în mână, nu avea încredere în 
dogar. Băiatul ucenic, să fi tot avut vreo paisprezece ani, 
se ţinea la distanţă. 

— Băiatul şi fetiţa. Sunt fraţii tăi, după mamă, fireşte. 
Au nevoie de mine. 

— L-ai cu tine! zise Hugo fără să se gândească măcar. 

Antonina pufni iarăşi în râs. Râse tare şi sfârşi tuşind. 

— Sunt şi ai lui, Hugo. Nu pot să îi iau. Nu voi fi făcut 
nici doi paşi şi mă va căuta deja. 

— Mamă, se stinge torţa, o avertiză Hugo. 

Antonina îşi privi soţul. 

— De ce eşti aşa de ticălos? îi reproşă ea, apoi se 
duse spre vatră şi o înlocui. 

Hugo o privi: nu era aceeaşi femeie pe care o văzuse 
culcată la pământ şi lovită în ziua în care venise aici cu 
Mabir; era altfel acum. 

Antonina îi văzu privirea şi ştiu ce gândea. Se înfioră 
când îşi dădu seama că încă îl simţea al ei, încă îi înţelegea 
sentimentele şi îngrijorările, chiar înainte să i le dezvăluie. 
Ea îl născuse! Ea îl îngrijise şi alăptase! Ajunse lângă Hugo 
cu o torţă nouă aprinsă, care îi lumina ochii înecaţi în 
lacrimi. Nu mai plânsese de multă vreme. 


— Am învăţat să îmi dau seama care este adevărata 
durere, fiule, îi zise ea. De când a murit tatăl tău a trebuit 
să învăţ să supraviețuiesc. Vocea i se stinse. Apoi a sosit 
ziua în care mi-am dorit să mor, şi atunci am înţeles că nu 
aş fi putut avea parte de o moarte mai rea ca... fără să ştiu 
nimic despre tine sau despre sora ta... Trase aer în piept. 
Sau mai rea decât cea care i-ar fi lăsat orfani şi pe mâna 
bestiei ăsteia pe fraţii tăi mai mici, care sunt copiii lui. Nu 
au nicio vină. Deşi poate că nici el nu are. E doar un 
animal. 

Fu istovită după discursul ei. 

— Dar mamă... 

— Ce mai face Arsenda? şopti ea. 

— Bine. La mănăstire. Încă o vizitez. 

— Mă bucur. Să nu te opreşti, şi să ai grijă de ea. Ai 
iubită? 

Amintirea  Dolţei izbucni în interiorul lui, mai 
puternic ca niciodată, de parcă retrăia durerea cu şi mai 
mare intensitate pentru că îl întreba mama lui. 

— S-a petrecut ceva? intui Antonina privindu-şi fiul şi 
ciocanul care acum îi atârna din mâini. 

Se uită la soţul ei şi apoi la torţă. Ardea. 

— A murit, mamă, răspunse Hugo atunci. 

Antonina îl cuprinse cu braţul de după gât, acum 
atentă la soţul ei, spre deosebire de fiul ei. îl sărută pe 
obraji şi lacrimile li se amestecară. 

— Trebuie să pleci. Va veni clipa în care animalul nu 
se va mai gândi la cât de incapabil este. 

— Dar... te va ucide. 

— Ba nu o va face. 

— Te va bate. 

— Nici, minţi ea. Nu o mai face de ceva vreme. E 
doar fanfaronadă. Ştie că sunt slăbită şi că m-ar putea 
omori, şi atunci ar rămâne singur cu copiii. Măcar atât 
pricepe şi el. 

— Mă voi întoarce să te văd, îi promise Hugo. 

— Nu o face, fiule! Mi-e de-ajuns că am aflat veşti 

despre tine şi sora ta. Sunt bucuroasă să aflu că sunteţi 
fericiţi. Nu e bine să îl ispiteşti pe diavol. Te-ar putea răni 
şi ar fi cea mai mare nenorocire pentru mine, aş suferi mai 
rău ca în moarte... Nu risca, Hugo. Te implor. 

— În regulă, minţi el, gândindu-se deja la următoarea 
lui călătorie. 

— Du-te în pace! îi ură Antonina. Grăbeşte-te, căci 
torţa se stinge, zise ea, apoi se întoarse spre soţul ei, 
bombănind o ameninţare. De te atingi de fiul meu, jur pe 
Dumnezeu şi pe Sfânta Fecioară că va arde totul! 

Hugo o zări stând acolo, slabă şi neîngrijită, trăgând 
compulsiv aer în piept, căci rămase fără suflare după 
ultimatumul dat, şi percepu neîndoios în ea o forţă, un 
spirit care o făcea puternică. Nu o văzuse niciodată aşa. În 
loc să îl evite pe Ferran şi să plece, Hugo se duse spre el. 
Înainte să ajungă în dreptul lui, dădu drumul ciocanului. 

— Dacă o maltratezi pe mama... 

— În clipa în care lasă din mână torţa aia aprinsă, îl 
întrerupse dogarul, o stâlcesc în bătaie. 

Hugo aşteptă câteva clipe, ca inima lui să îşi 
domolească bătăile care nu îi îngăduiau să vorbească. 

— Mă voi întoarce fără să ştii, zise el în cele din 
urmă. Te voi iscodi şi voi întreba prin sat, unde nu cred că 
ai prea mulţi prieteni. Cum am aflat că o maltratezi pe 
mama sau că a murit, voi veni noaptea şi jur şi eu pe 
Dumnezeu şi pe Sfânta Fecioară, şi pe îngeri şi pe toţi 
martirii, ba chiar şi pe diavol, că îţi voi da foc la casă în 
timp ce dormi. Vei arde în ea, tu şi copiii tăi, pentru ca 
stirpea voastră de hoţi şi criminali să nu se mai 
înmulțească vreodată. Ai priceput, câine nenorocit? 

Fusese ultima oară când vorbise cu dogarul, îşi zise 
Hugo, dând pe gât cupa cu vin. Gândul la mama lui îi 
aminti de Arsenda. Hotări să se ducă să o vadă în noaptea 
aceea. De fapt, trecuse ceva vreme de când lui Hugo i se 
părea că sora lui se poartă ciudat. Plângea. Rămânea 
tăcută multă vreme. „Arsenda, nu pot rămâne aici toată 
noaptea”, o mustra el. Ultima conversaţie lungă pe care o 

purtaseră fusese cea despre mama lor. Hugo îi ascunsese 
realitatea; îi zisese că era bine şi îi trimitea salutări. Fata îi 
ceruse să o lămurească, şi el o făcu, deşi nu îi spusese 
despre cei doi fraţi noi; nu voia să îi spună... „Când o vei 
revedea?”, îi întrerupsese ea şirul gândurilor. „Nu ştiu”. 
„Curând?”, insistase Arsenda. „Soră, e o călătorie destul 
de lungă; sunt două zile, una la dus, alta la întors, şi 
drumurile...” 

Dar de atunci Arsenda se stinsese tot mai mult în 
fiecare zi. Era limpede că păţise ceva, iar Hugo avea de 
gând să afle despre ce era vorba chiar în noaptea aceea. 

— Arsenda! 

Hugo se înfioră în noapte când îşi dădu seama că 
ridicase vocea. 

Sora lui nu îi răspunse. Se retrăsese brusc după 
câteva cuvinte timide. Era iarnă şi era frig. Soarele avea să 
se ascundă curând, iar pentru Hugo era complicat să se 
întoarcă la vinărie după ce clopotul de la castelul 
veguerului bătea ora pentru seny del lladre. 

— Soră, şopti el prin ferestruică. 

Arsenda nu răspunse. 

— Arsenda, încercă el din nou, ridicându-se spre 
fereastră, scrutând întunericul din casa aceea. 


— Pleacă! 
Nu era vocea ei. Era un timbru bătrân, obosit. 
— Cine sunteţi? De ce?... „Cum o chema pe 


călugăriţa aia nenorocită?” se gândi el. Şi sora mea? 

— E cu Dumnezeu. Pleacă şi nu te mai întoarce! 

— Nu, nu, nu. 

— Voi cere să bată clopotele, tinere. Te voi denunța şi 
te vor aresta. 

— Pentru numele lui Dumnezeu! gemu Hugo. Ce se 
petrece? 

Oblonul fu închis şi nu mai fu deschis în niciuna 
dintre nopţile în care Hugo se duse să fluiere cântecelul cu 
care se întorcea tatăl lui de pe mare. Disperat, îi povesti 
Mariei când aceasta veni la vinărie şi plânse în faţa unei 

femei surprinse şi neînfricate. Erau mai bine de trei luni de 
când nu mai ştia nimic despre sora lui. Hugo nu voia să se 
mai atingă de Maria, ca în alte ocazii, dar ea insista să îl 
consoleze în pat. Reuşi să o facă. Arsenda dispăru din 
mintea lui imediat ce se întinse peste femeie şi o pătrunse, 
ea ţinând picioarele ridicate. Cu toate acestea, pe când 
încă îl străbătea ultimul tremur al orgasmului, amintirea 
Arsendei reveni şi mai puternic. Cum de putea să şi-o 
scoată din minte ca să preacurvească? 

— Mai trage-mi-o o dată! strigă Maria. Fă-o! 

Şi începu să se mişte în cadență, făcându-l 
prizonierul  muşchilor ei,  strângându-şi clitorisul, 
strangulându-i mădularul, nelăsându-l să iasă... 

— Da! Aşa! gemu ea când îi simţi reacţia. 

Hugo se înfăţişă din nou la mănăstirea din Jonqueres. 
Se simţi ciudat să intre pe poarta principală, cea care 
dădea înspre piaţa Jonqueres. Era un drum lung, străjuit 
de ziduri oarbe între care se aflau grădinile călugăriţelor, 
faţada posterioară a bisericii şi unele dependinţe, şi care 
se încheia cu o poartă de lemn. Ştia că după ea se afla 
mănăstirea. O privise împreună cu Arsenda în nopţile 
luminate de lună, la început, când se întâlneau pe 
acoperiş: două niveluri cu coridor; nu foarte înalte. „Pe 
acolo se furişează lumina în curtea interioară”, îi spusese 
sora lui. Fiecare dintre galerii dădea înspre curtea 
interioară prin şaizeci şi şase de arcuri ogivale, la fel de 
zvelte precum coloanele cu capiteluri care le sprijineau. 

Zgomotul unui zăvor tras îi atrase atenţia lui Hugo, 
care se întoarse spre dreapta: ghereta portarului. 
Fereastra cu gratii îi aminti de Chior; cu toate acestea, din 
spatele ei se auzi o voce blândă. 

— Dumnezeu şi Fecioara din Jonqueres să vă apere, 
ce doriţi? 

— Mă numesc Hugo Llor. 

— Da? 

— Sora mea este aici, lucrează ca servitoare pentru... 
Cerule mare! Cum o chema? Pentru una dintre călugăriţe. 


— Care călugăriţă? 

— Nu îmi amintesc numele ei, dar casa dânsei se află 
în apropierea porţii prin care sunt aduse mărfurile dinspre 
strada Jonqueres. 

— Cum de ştiţi asta? 

Vocea era în continuare blândă, dar Hugo nu îndrăzni 
să îi povestească despre numeroasele întâlniri nocturne, ca 
să nu îi facă rău Arsendei. 

— A trecut ceva vreme de când nu ştiu nimic despre 
sora mea. 

— Este logic şi firesc. Este o mănăstire unde ducem o 
viaţă religioasă şi, drept urmare, suntem despărțite de 
lume. De fapt, este un lucru straniu că aţi primit veşti 
despre ea în trecut. 

Din nou! 

— Doamnă... 

— Soră. 

— Soră, vreau doar să ştiu dacă este bine. 

— Da. Este bine. 

— Mă iertati. Nu aş vrea... Nu aş vrea să vă deranjez, 
dar de unde ştiţi? Nu v-am spus cum o cheamă. 

— Nu are importanţă, tinere. De multă vreme nu a 
mai avut loc nicio nenorocire în mănăstire, drept pentru 
care sora dumitale, oricine ar fi ea, e bine. 

— Dar... 

— Dumnezeu să te însoţească! Ne vom ruga pentru 
dumneata. 

Fereastra se închise, iar Hugo rămase locului în 
coridorul lung de acces spre mănăstire, gândindu-se dacă 
să o creadă pe călugăriţă. La o adică, nu avea motive să îl 
înşele. Dar atunci, de ce Arsenda nu îi răspundea când o 
striga? Poate că i-au interzis. Sigur aşa era. 

Oricum ar fi stat lucrurile, trebuia să o vadă. Poate 
călugărițele nu acceptau vizite, deşi Arsenda îi zisese cu 
multă vreme în urmă că se bucurau de privilegiul de a ieşi 
pe stradă, de a avea bunuri proprii şi chiar de-a se 
căsători, dar oricum, sora lui nu era călugăriţă, nu era 

niciun motiv pentru care să nu o poată vedea. 

— Pentru că este servitoarea unei călugăriţe, îi 
răspunse Pau Vilana, unul dintre vicarii de la Santa Marfa 
de la Mar, cel în care Hugo avea cel mai mult încredere şi 
la care apelase ca să mijlocească să o poată vedea pe 
Arsenda. Dacă ea nu îi permite să iasă din izolare, nu o vei 
vedea. Servitorii trebuie să îşi asculte stăpânii. Preotul 
văzu neliniştea de pe chipul lui Hugo. Voi vedea ce se 
poate face, îi promise el. Tu roagă-te Fecioarei. Apropo... 
adăugă el pe când tânărul se îndrepta deja spre altar. Mi- 
au povestit că aproape că nu te mai duci să ajuţi la 
podgoria bisericii. 

— Nu s-ar părea că vreţi să fiţi ajutaţi. 

— Ce vrei să spui? 

— Că nu veţi obţine niciodată ceva de la pământurile 
alea cu neruşinaţii ăia doi pe care i-aţi angajat. 

— Ei mă asigură că... 

— Şi dumneavoastră îi credeţi. Dacă vreţi să vă ajut, 
daţi-i afară şi veţi obţine profituri bune din vin. 

— Voi ţine cont de asta. 

— Eşti arestat! 

Era un ofiţer al veguerului însoţit de doi soldaţi. 
Hugo se dădu în spate. De ceva vreme tot dăduse târcoale 
mănăstirii din Jonqueres. Monseniorul Pau nu îi mai 
răspunsese, ci îi oferise doar scuze şi promisiuni, ca acelea 
primite de la sora de la poarta mănăstirii: „E bine... Crede- 
mă”. 'Trecuseră zilele, iar preotul făcuse tot posibilul ca să 
îl evite, până când Hugo îl asediase şi acesta nu avusese de 
ales decât să îi mărturisească că nu îi dăduseră alte 
informaţii şi că maica superioară nu era dispusă să 
îngăduie ca Arsenda să fie vizitată. 

Deşi conştient că erau meniţi pentru o podgorie pe 
care o abandona, Hugo se folosise totuşi de banii pe care îi 
avusese ca să încerce să afle mai multe despre sora lui. Îi 
aşteptase pe negustorii care aduceau merindele pentru 
călugăriţe şi le oferise monedele. Unii îl refuzaseră, alţii îl 
înşelaseră îngrozitor şi pierduse aproape tot ce avusese. 

Le enervase pe servitoarele care ieşeau cu diverse treburi, 
îi asaltase pe preoţii care oficiau liturghia şi le spovedeau 
pe călugăriţe şi le înspăimântase pe fetele care învățau în 
mănăstire. Reuşise doar să îşi amintească numele 
călugăriţei care o ţinea ascunsă pe Arsenda, Geralda, când 
unul dintre duhovnici se îndreptase spre el, ca să îl 
sfătuiască să dea uitării toată treaba asta, că sora lui era 
bine, că îi rămăseseră încă ani buni din contractul cu sora 
Geralda şi că, dacă nu avea să înceteze, ci avea să le 
deranjeze în continuare, aveau să fie nevoiţi să ia măsuri 
împotriva lui. Ba îl ameninţase şi că avea să se ducă la 
veguer. 

— Vreau doar... încercă Hugo să îl facă pe ofiţer să 
înţeleagă. 

Soldaţii îl îmbrânciră afară din piaţă, departe de 
intrarea principală. De ce îl arestau? se întrebă el. Nu 
săvârşise niciun delict. 

— Vreau doar să aflu veşti despre sora mea, insistă el 
printre îmbrânceli. 

— Nu ai ce să ştii. E o mănăstire. 

— Sunt fratele ei! urlă el. Şi îl loviră. Dacă voi nu mă 
ajutaţi, mă voi duce la rege. 

— Eu îl reprezint pe Maiestatea Sa! pretinse 
veguerul. 

— Mă voi duce la rege! repetă Hugo. 

Soldaţii îl apucară. Hugo se zvârcoli şi printre 
sforţări, se îndreptară spre torentul de lângă mănăstire. 
Unul dintre ei îl pocni aşa de tare cu pumnul în stomac, 
încât îl azvârli în pantă. Apoi se năpustiră asupra lui. „Nu 
trebuie să te înclini în faţa nimănui”. De multă vreme nu îşi 
mai amintise sfatul stăpânului Arnau. Întins la pământ, 
Hugo apucă o piatră şi o azvârli în primul soldat. îl lovi în 
piept. Cel din urma lui se ciocni de tovarăşul lui, în timp ce 
ofiţerul îi încuraja de la distanţă. Durerea şi surpriza îi 
dădură prilejul să se ridice cu o altă piatră în mână, ca un 
ciocan, pregătit de luptă. „Ţi-a zis şi cum să o faci?” îi 
veniră în minte şi cuvintele înțelepte ale lui Andrés, din 

şantierele din Regomir, şi hotări numaidecât să arunce 
piatra, să profite de confuzie şi să fugă. 

Alergă cât putu, mult mai mult ca soldaţii graşi şi 
încărcaţi cu echipamentul lor. După pârâul sunt Joan nu li 
se mai auziră nici măcar strigătele. 

„Ei ştiu cine sunt, îşi repetă la nesfârşit în noaptea 
aceea, închis în vinărie, plimbându-se încolo şi încoace. 
Cum să nu ştie? Sunt fratele Arsendei”. Poate că voiseră 
doar să îl sperie şi se resemnaseră cu faptul că scăpase, se 
gândi el. Îşi făcu de lucru cu alambicul cu care prepara 
aqua vitae. Nu ştiau unde locuia. lar de-ar fi vorbit cu 
Arsenda, fata i-ar fi trimis pe şantierele navale, şi nu putea 
fi sigur că Juan Navarezul avea să îi păstreze secretul. La 
urma urmei, era vorba despre veguer... 

Îndoielile îi fură întrerupte de câteva lovituri 
puternice în uşă. Nu spuse nimic. Loviturile se auziră din 
nou, de data aceasta mai puternice. 

— Hugo Llor! 

Nu răspunse. Auzi pe. cineva mişcându-se afară. 
Înconjurau vinăria. Încercă să nu facă niciun zgomot, dar 
una dintre piesele de cupru ale alambicului îl dădu de gol. 

— Hugo Llor! se auziră din nou strigătele afară. 

Tăcere... 

— Ştiu că eşti acolo! 

Nu avea scăpare. 

— Mă numesc Gabriel Muntso... auzi atunci Hugo. Şi 
m-a trimis Bernat Estanyol din Cartagena. Deschide! 

După câteva clipe cât dură să îşi revină din 
surprindere, Hugo o zbughi spre uşă. 

11 

Stăpânul unei galere? 

— Şi căpitan, răspunse Gabriel Muntso, un bărbat 
obişnuit, fără îndoială de descendență catalană, căci 
stăpânea foarte bine limba. 

Asta îl surprinse pe Hugo când deschise uşa: fiind 
trimis de Bernat, se aşteptase la cineva puternic, poate 
copleşitor... în orice caz, la un bărbat cu caracter. Muntso, 

în schimb, nu ieşea în evidenţă cu nimic. 

— Cartagena este doar un port cu un castel, care 
adăposteşte mai multe colibe decât case, îi explică el. 

Acolo, îi povesti acesta, Bernat reuşise să intre în 
posesia unei galere siciliene, capturată de corsarul basc 
alături de care naviga. 

— Şi cum a reuşit să îşi cumpere o galeră? 

Se aflau în vinărie, luminaţi de o lampă aşezată între 
unelte, sticle şi butoaie, aşezaţi pe două scaune diferite în 
faţa unei scânduri pusă pe post de masă. 

— În anii pe care i-a petrecut în Cartagena şi-a 
dobândit respectul corsarilor castilieni care foloseau portul 
din Cartagena ca refugiu, cei mai mulţi cantabri şi basci. 
Şi paznicul castelului şi membrii consiliului i-au recunoscut 
valoarea. Bernat este cult şi educat; ştie să citească şi să 
scrie; stăpâneşte bine latina şi este un om onorabil, toate 
acestea calităţi foarte apreciate pe pământuri aflate la 
graniţa cu musulmanii, unde brutalitatea predomină în faţa 
înţelepciunii. Nu i-a fost greu să înveţe despre navigaţie şi 
bărci, iar înaintea căpitanului basc dăduse deja dovadă de 
un curaj remarcabil. 

Hugo zâmbi când şi-l aminti pe Bernat cu arbaleta 
ascunsă în sac. Într-adevăr, fusese curajos. Trecuse multă 
vreme de atunci... Şapte ani? Da. Şapte. Bernat trebuia să 
aibă acum... douăzeci şi trei de ani. Hugo încercă să 
urmărească ce îi spunea Muntso. 

— Prădarea navelor, îi explica bărbatul, reprezintă o 
sursă de venituri foarte atrăgătoare pentru coroană, care 
îşi ia un procentaj din câştigurile corsarilor. Bineînţeles, lui 
Bernat nu i-a fost foarte greu să găsească asociaţi 
împreună cu care să cumpere galera; este o investiţie 
bună. 

Cu toate acestea, se pierdu din nou în propriile-i 
cugetări. Poate că Bernat voia să se ducă la el. Aşa s-ar fi 
explicat prezenţa lui Muntso. Preţ de o clipă îşi închipui că 
se află pe galera lui Bernat, deşi nu reuşea să îşi imagineze 
ce ar fi putut face pe ea. Dar... Şi podgoria? Oftă. Muntso 

insista că Bernat era un mare căpitan. Hugo nu putea uita 
că îi promisese mamei lui că nu avea să se îmbarce. 
Trebuia să se întoarcă la Sitges să se asigure că era bine. 
Şi dogarul trebuia să afle. În plus, mai era şi Arsenda; nu 
avea să îşi uite sora. 

— Nu... îl întrerupse pe Muntso. Nu cred că aş putea. 

— Că ai putea ce anume? 

— Să merg cu el. 

Celălalt făcu un gest cu mâna. 

— Nu am venit să îţi propun aşa ceva, îl lămuri el. 

Hugo se înfioră. 

— Bernat vrea să îi dai informaţii. Mai precis, veşti 
despre bărcile care vor pleca din portul Barcelona, 
destinațiile lor şi, cu precădere, mărfurile pe care le 
transportă. Trebuie să alegem bine capturile. De când se 
înfiinţează masa de angajare a marinarilor până porneşte 
nava pe mare este timp suficient ca toate aceste informaţii 
să ajungă la noi. Bernat are nevoie de tine. 

Hugo căzu pe gânduri. 

— Şi cum se aşteaptă să o fac? 

— Zice că te vei descurca. 

— Da. Rămaseră tăcuţi preţ de câteva clipe. Şi cum 
ar trebui să vă informez? 

— În scris, prin... 

— Nu ştiu să scriu, zise Hugo şi desfăcu mâinile, 
întrebător. 

— Bernat ştie şi asta. Şi zice că te vei descurca şi cu 
asta, îi răspunse bărbatul. Mesajele trebuie să plece cu 
bărci care navighează de-a lungul coastei până în portul 
Grao din Valencia, adresate acestui negustor, adăugă el, 
înmânându-i o hârtie cu numele indicat. Trimite-le de 
parcă ar fi cambii sau documente comerciale. Sunt multe 
astfel de ambarcaţiuni. 

— Ştiu, afirmă Hugo. 

— Mai poţi trimite mesajele şi prin curier, dar 
preferăm bărcile, în orice caz, negustorul ni le va 
transmite nouă, continuă Muntso lăsând un sigiliu pe 

masă. 

— Şi asta? 

— Ca să sigilezi mesajele, îi explică bărbatul de parcă 
Hugo, care ridicase din sprâncene, ar fi trebuit să fie la 
curent. Bineînţeles, Bernat a insistat ca, dacă este cazul, 
să fii atent îndeosebi la bărcile care transportă mărfurile 
familiei Puig sau la cele care prezintă interes pentru ei. 

Hugo încuviinţă cu ochii întredeschişi. 

— Din câte se pare, tatăl lui Bernat, stăpânul Arnau, 
i-a ruinat deja o dată. 

— Nu îndeajuns, îi răspunse Muntso, dându-i de 
înţeles că ştia povestea. 

Hugo luă o gură de vin. Celălalt îl imită. 

— Dar... Şovăi dacă să încheie fraza sau nu. 

Muntso îi făcu semn din cap, îndemnându-l să 
continue. 

— Dar dacă îi trădez pe negustorii catalani, vor muri 
catalani din pricina mea. 

— Bernat m-a prevenit că s-ar putea să fii bănuitor. 
Uite ce este, va ataca navele catalane cu sau fără ajutorul 
tău. Cu toate acestea, îţi făgăduieşte clemenţă pentru 
navele asaltate ca urmare a intermedierii tale. 

— Mă voi descurca, făgădui Hugo. 

„Mă voi descurca”, spusese el. Dar nu ştia cum avea 
să o facă. Şi trecuse deja o săptămână de la noaptea aceea 
în care, după ce vorbiseră, Muntso plecase fără să aştepte 
ivirea zorilor. Hugo îl întrebase despre Bernat. Se 
căsătorise? Nu. Fusese rănit vreodată? De multe ori. Se 
gândea să rămână pentru totdeauna în Cartagena? Muntso 
nu ştia. Era un căpitan bun, un corsar crud? 

— Când trebuie, este îngrozitor de crud, îl surprinse 
Muntso. 

Hugo nu şi-l închipuia pe amicul lui acţionând cu 
cruzime, dar poate că viaţa îl obligase să o facă, aşa cum 
obliga pe toată lumea. Cât despre a afla informaţii despre 
bărcile care plecau din Barcelona şi mărfurile pe care le 
transportau, îi fu foarte greu să se gândească cum să o 

facă. Era legat de pământ, de două podgorii acum. Căci în 
aceeaşi săptămână, duminica, după liturghie, Pau Vilana, 
preotul de la Santa Marfa de la Mar, trimise după el şi îi 
oferi podgoria pe care o deţinea biserica pe care o lucrau 
cei doi arendaşi bătrâni şi leneşi. „Rabassa morta | îi 
propuse acesta, aceeaşi înţelegere ca aceea pe care o avea 
cu Saul, fără să fie condiţionat de întoarcerea lui Mahir, 
dar cu introducerea unei alte condiţii, pe care o ceru 
Hugo: de a planta lujeri noi în funcţie de care să calculeze 
perioada de validitate a contractului, întrucât cei care încă 
erau în viaţă fuseseră maltrataţi ani de zile, susţinu el. 

— Am uitat, spuse clericul în trecere, fără să îi 
acorde prea multă importanţă, după ce Hugo încuviinţă din 
cap, confuz. 

Il atrăgeau pământurile acelea, erau magnifice, dar 
nu înţelegea de ce i le ofereau lui. Nu ştia dacă avea să fie 
în stare să lucreze două podgorii... Nu se mai gândi la 
pământ de îndată ce îl auzi pe preot spunând: 

— Am primit veşti despre sora ta, Arsenda. 

Hugo se îndreptă de spate. Mai fusese pe la 
mănăstire, prudent, mereu atent să vadă dacă nu cumva 
avea să fie înconjurat de soldaţii veguerului. 

— Santa d'Olivera, maica superioară, a trimis după 
mine. Sora ta s-a călugărit şi o duce foarte bine. Sora 
Geralda a acceptat să îi dea o zestre ca să intre într-o 
mănăstire. Nu trebuie să îţi faci griji. 

— În ce mănăstire? 

— Nu a vrut să îmi dezvăluie. Maica superioară 
susţine că sora ta a recunoscut că depindea prea mult de 
tine, de vizitele tale secrete, îl mustră monseniorul Pau, 
fluturând mâna cu degetele unite şi întinse, de parcă i-ar fi 
tras o palmă, de pălăvrăgelile voastre şi de veştile tale 
despre lumea din afară, şi nu se mai putea aşa. Trebuie să 
te uite şi să se dedice întru totul lui Dumnezeu, Domnul 
nostru. În ziua în care va reuşi să o facă, te va căuta ea, nu 
te îndoi de asta. 

— Dar... 


Preotul îl luă de braţ şi îl târî într-o plimbare prin 
Santa Maria. Lumina pătrundea în valuri şi ilumina un 
templu care se golea de lume, în timp ce câţiva copii 
fugăreau câinii prin mirosul de tămâie şi de ceară de la 
infinitele lumânări ce ardeau în capele şi în altar. 

— Când vrei să mergem la notar să semnăm hârtiile 
pentru podgorie? 

— Nu ştiu... 

— Poruncesc să le pregătească. 

— Dar Arsenda... 

— Hugo, îl întrerupse monseniorul cu voce gravă, 
oprindu-se. Erau în faţa altarului mare, în centrul căruia se 
afla figura mică a Fecioarei Mării cu o barcă la picioarele 
ei. Îţi înţeleg suferinţa, dar sora ta s-a hotărât să îşi dedice 
viaţa lui Dumnezeu. Ar trebui să te bucuri, căci puţine sunt 
cele alese, adăugă el. Hugo se uită la Fecioară, şi nici de 
data aceasta nu îi întrezări zâmbetul. Trebuie să îmi 
promiţi că nu le vei mai deranja pe călugărițele din 
Jonqueres, îi ceru el cu seriozitate. 

lată înţelegerea la care ajunseseră preotul şi maica 
superioară a mănăstirii. „Am putea porunci ca băiatul să 
fie arestat, da”, recunoscuse călugăriţa, „dar... ce vom 
dobândi atunci?” se corectase ea oarecum uluită. „Este 
doar un prăpădit căruia îi va prinde bine ajutorul vostru, 
cu condiţia să o lase în pace pe sora lui”. Monseniorul Pau 
nu se împotrivise. Nu pricepea ce interes urmărea 
mănăstirea din Jonqueres prin înţelegerea aceea, dar 
promisiunea maicii superioare de a-l favoriza personal fu 
îndeajuns de atrăgătoare ca să nu îi pară rău că îi vorbise 
lui Hugo despre podgorie. Dacă Hugo avea dreptate, Santa 
Maria de la Mar avea să se aleagă cu nişte pământuri care 
până atunci nu produceau îndeajuns, lucru care ar fi fost în 
beneficiul maicii superioare, al mănăstirii... şi al lui însuşi. 

— Făgăduieşte-mi, insistă monseniorul Pau. 

Hugo se uita în continuare la Fecioară, întrebându-se 
de ce nu voia să îi zâmbească, deşi îi dăruise o soră. Poate 
că încă îl mustra pentru relaţia lui cu o evreică, dar nu voia 

să creadă că Fecioara i-ar fi putut purta atâta pică. Cine 
ştie, poate că fecioarele şi sfinţii... 

— Hugo! îl trezi din visare monseniorul Pau, apăsând 
ultima literă din numele lui. 

— Nu le voi mai deranja, afirmă el. 

Iar preotului îi fu de ajuns. 

— Să sperăm că, aşa cum ai făgăduit, podgoria ne va 
aduce un cens bun, schimbă el de îndată subiectul, apoi îl 
apucă de antebraţ şi îl duse din nou prin biserică, ca şi 
cum discuţia ar fi fost încheiată. 

Nu mai era neliniştit din pricina Arsendei. Doar 
uneori îl năpădeau îndoielile, dar sfârşea prin a le alunga. 
Voia să creadă că monseniorul Pau nu avea să îl înşele. Dar 
dacă...? 

Semnă rabassa morta pentru podgoria bisericii Santa 
Maria de la Mar. În numele bisericii semnă un 
reprezentant care nu i se adresă deloc, vorbind tot timpul 
cu notarul, de parcă ar fi fost deranjat de prezenţa lui 
Hugo care, la scurt timp după aceea, cu contractul în 
mână, se duse pe noile lui pământuri. 

— Ce mai căutaţi aici? îi întrebă pe cei doi zilieri 
bătrâni care munceau pentru biserică. Monseniorul Pau 
mi-a zis că v-a transmis deja... 

— Ne-a zis şi să vorbim cu tine, îl întrerupse unul 
dintre ei, că eşti o persoană dreaptă şi că poate ne vei 
angaja. 

Hugo încuviinţă. 

— Mai întâi să cercetăm podgoria, propuse el. 

Unul dintre ei nici măcar nu îl însoţi, iar celălalt nu 
ştiu cum să se mai scuze pe măsură ce Hugo îi indica 
neglijenţa de care dăduseră dovadă şi greşelile pe care le 
făcuseră. Încă nu controlaseră toţi lujerii când bătrânul îşi 
luă rămas-bun de la el scuipând şi îşi urmă tovarăşul. 

Hugo aşteptă să se facă linişte şi se învârti pe loc, 
privind podgoria nouă, pe cât de întinsă, pe atât de aflată 
în nevoie de a fi îngrijită. Ascultă sunetele câmpiei şi simţi 
căldura soarelui pe chip. Trebuia să se ocupe de cea a lui 

Saiâl, ceva mai încolo, pe drumul spre sunt Vicent de 
Sarnă. Şi, în plus, trebuia să se informeze despre bărcile 
lui Bernat! 

— Mă voi descurca, zise el în timp ce se apleca în 
faţa unui lujer. Ce e în neregulă cu tine? întrebă el un 
lăstar de viţă care se agăţase de el. 

Podgoria bisericii Santa Marfa de la Mar se afla 
foarte aproape de Barcelona: la jumătatea drumului dintre 
poarta sunt Antoni, din zidul nou din Raval, şi mănăstirea 
din Valldonzella. Acolo se afla o casă de fermier micuță, cu 
grădină şi câţiva pomi fructiferi. Nici măcar nepăsarea cu 
care cei doi muncitori trataseră proprietatea nu reuşi să 
umbrească fericirea cu care Hugo intră pe uşa acelei case. 
Nu era ca ferma lui Rocafort, construită pentru oameni 
avuţi din Barcelona, care aducea mai degrabă cu palatele 
lor. Cea a preoţilor era veche, rustică, după modelul 
turnurilor de apărare: de formă pătrată, cu ziduri din 
piatră groase şi tari, cu parterul destinat unor animale 
care nu existau, o pivniţă săpată în pământ şi căminul şi 
două dormitoare sus, la primul etaj, unde ar fi trebuit să 
ajungă căldura animalelor. Hugo se plimbă prin acele odăi: 
căminul se afla în stare bună, iar în odăi găsi paturi de 
paie pe care fără îndoială că le folosiseră muncitorii 
bătrâni. Un cufăr ponosit, o masă şi trei taburete roase i se 
părură tânărului o comoară. Romeu îi împrumută catârul şi 
căruţa şi, în câteva drumuri de la vinărie, reuşi să îşi mute 
cele câteva lucruri pe care le deţinea, butoaiele cu vinul 
făcut din lujerii de la graniţa cu grădina familiei Vilatorta, 
vinul special al Dolţei, şi alambicul ca să prepare aqua 
vitae. 

În noaptea aceea dormi în noua lui casă. 

Continuă să închirieze sclavi, doi de data aceasta, 
deşi fu nevoit să modifice înţelegerea cu Romeu. 

— Nu voi putea să te ajut pe pământurile tale; acum, 
că lucrez şi podgoria preoţilor, o să-mi fie cu desăvârşire 
imposibil. 

— Atunci va trebui să plăteşti. Cred că ai ieşi mai 

bine dacă i-ai cumpăra, îl sfătui Romeu. 

Hugo refuză. Nu se vedea ca proprietar al unei 
persoane. Fără îndoială, că lucrurile s-ar fi complicat şi nici 
măcar nu avea timp să pregătească mâncarea pe care nici 
sclavii nu ştiau să o gătească. Aşa că închirie o sclavă, deşi 
Romeu îl sfătui să nu o facă. 

— Nu are sens, Hugo, încercă să îl convingă 
Raimundo când se duse la biroul de schimb să ia nişte bani 
pe care îi avea depozitaţi la el, ca să plătească închirierea 
sclavilor. Poate că nu eşti proprietarul lor, dar tot te 
foloseşti de munca lor, de sclavia lor. Nu este oare 
asemănător? 

— Dar nu sunt ai mei, insistă el, de parcă aşa ar fi 
fost izbăvit de vină. 

— Păi ar fi fost mai bine dacă ar fi fost ai tăi, îl sfătui 
el. Hugo îl privi întrebător. Sunt convins că te-ai purta mai 
bine cu ei decât o fac Rocafort şi oamenii lui. Îi înlocuieşte 
pe măsură ce învaţă, nu-i aşa? Aşa mi-ai spus că v-aţi 
înţeles. Hugo încuviinţă. Te-ai întrebat vreodată unde se 
duce sclavul acela pe care l-ai învăţat, pe mâinile cui 
încape? Tu i-ai îngriji mai bine şi, dacă îţi pasă atât de tare 
de ei, ai putea să îi eliberezi după ce îţi vei fi recuperat 
preţul plătit pentru ei. Ştii deja că lumea, după ce profită 
de munca lor, le stabileşte talia la un preţ mult mai mare 
decât au costat. 

— Toţi suntem sclavii lui Dumnezeu, îi răspunse 
monseniorul Pau după liturghia din duminica următoare, 
când Hugo îi vorbi despre îndoielile lui. De ce crezi că îl 
numim Stăpânul nostru? Drept pentru care nu are 
importanţă ce condiţie avem în această lume. Majoritatea 
catalanilor sunt slujitorii stăpânilor lor, mulţi dintre ei 
legaţi de pământ. „Obiceiurile rele”, drepturile stăpânilor 
asupra slujitorilor cu pricina, s-au înmulţit în ultimii ani. 
Şi, la rândul lor, stăpânii cu pricina sunt vasali ai altora, 
până când lanţul fidelității ajunge la rege. Importantă este 
libertatea sufletului, Hugo. Cumpără-i pe sclavi şi 
instruieşte-i în religia catolică. Apoi converteşte-i şi fa din 

ei oameni buni în slujba lui Dumnezeu, singurul Domn în 
faţa căruia trebuie să ne închinăm. 

— Nu fi atât de sensibil! îi zise Regina după ce îl 
ascultase, în după-amiaza din aceeaşi duminică în care 
vorbi cu monseniorul Pau. Ai trăit atrocitățile pe care le 
comitem unii împotriva altora. Ce importanţă are că eşti 
sau nu sclav, dacă oamenii liberi se ucid şi se violează între 
ei? Regina tăcu pentru câteva clipe, în care se priviră plini 
de durere. Cumpără-i, Hugo! Prosperă dacă ai ocazia. O 
meriţi! 

Raimundo, monseniorul Pau, Regina, toţi îl sfătuiau 
să îi cumpere pe sclavii aceia. Se uită la Regina. Era la fel 
de frumoasă şi de plină de viaţă ca întotdeauna, şi totuşi... 
îşi zâmbiră. Se aflau în grădina casei de pe strada 
Sanahuja. Nu era zâmbetul Reginei care, de când venise 
cu copila rusoaică, îl întâmpina cu regularitate în vizitele 
lui. Şi soţul ei, Mose, şi ea aveau nevoie de aqua vitae ca 
să îşi trateze pacienţii. Vorbiseră. Aflaseră că Hugo lucra 
podgoria bătrânului Saiil şi se plânseseră că le lipsea agua 
vitae a lui Mahir. Hugo se oferise să o prepare, deşi 
trecuse mult timp de când nu o mai pregătise, întrucât 
creştinii o cumpărau de la poticari şi nu mai erau evrei 
care să aibă nevoie de ea. Urmând învăţăturile primite de 
la Mahir, distilase vinul în scopuri medicinale. Avusese 
rezultate excelente, iar contactul cu Regina, bazat pe 
amintiri, dusese la renaşterea sentimentelor din tinereţe, 
de data aceasta şi mai puternice, întrucât erau conştienţi 
că amândoi fuseseră privaţi, prin lovituri de cuţit, de iluzii, 
speranţe, amoruri, fiinţe dragi... 

Cu Dolţa mereu prezentă, evitau să vorbească despre 
ea, aşa cum nu vorbiseră nici despre minciuna privind 
salvarea Reginei; nu avea importanţă ce urziseră Regina şi 
Mose. Cine ar fi putut să le reproşeze ceva unor persoane 
care suferiseră atât? în vremea aceea, Hugo o înţelesese 
pe Dolţa: Regina vorbea, zâmbea şi gesticula, cu rapiditate 
şi fermitate, cu autoritatea cuiva care se ştia frumoasă şi 
dorită, dar nasul ei, uşor umflat, uneori era de acord cu ea, 

alteori nu. Femeia copleşitoare pierea din pricina unui nas 
care, în duminica aceea, îi dădu de înţeles lui Hugo că se 
petrecea ceva. 

— La ce te uiţi? spuse Regina zâmbindu-i din nou. 

„La nasul tău?” Se abţinu însă. 

— Mă bucur pentru fericirea ta, răspunse el în 
schimb. 

Ea tăcu. Hugo tăcu şi el. 

— Are ceva de-a face cu Mose? întrebă el totuşi. 

— Nu, îi răspunse Regina, deşi făcu un gest plictisit, 
care o contrazicea. 

Hugo bănuia că relaţiile dintre soţi nu erau chiar atât 
de fericite pe cât încerca ea să lase să se înţeleagă. Regina 
nu avea copii proprii, lucru care îl surprindea pe Hugo, 
ţinând cont de vitalitatea fetei. Mose lucra toată ziua în 
afara casei, uneori lipsea chiar mai multe zile dacă aveau 
nevoie de prezenţa lui departe de oraş. In clipele în care 
Hugo avea senzaţia că Regina îi ascundea adevărata ei 
situaţie, îşi amintea de explicaţia pe care i-o dăduse 
Raimundo: „El avea nevoie de o mamă care să aibă grijă de 
copiii lui, iar Regina de un bărbat care să aibă grijă de ea”. 
Mai un comentariu; mai un gest iritat când era vorba 
despre copii, mai vreun țipăt, chiar dacă unul prin care 
implora pace... toate păreau să indice că Mose îşi 
îndeplinise scopul în timp ce Regina renunţase la al ei. 

— Dacă nu e vorba de Mose... insistă Hugo. 

— Nu mai pot, răbufni Regina cu voce răguşită, 
întoarsă la realitate. Nu mai pot, Hugo. 

— Copiii? 

— Totul! Mose, copiii... evreii! 

Hugo tresări. 

— Ce?... dădu să întrebe. 

— Da, evreii, repetă ea cu pumnii strânşi. Hugo îi 
privi nasul. Îi tremurau aripile nazale. Nu poţi trăi ca 
evreică! Creştinilor nu le-a fost de ajuns că ne-au violat şi 
ucis, că ne-au obligat să renunţăm la credinţele noastre şi 
să ne convertim cu forţa; nici măcar nu ne îngăduie să 

respirăm. 

Regina tăcu şi încercă să îşi înăbuşe câteva suspine. 
Hugo nu spuse nimic. 

— După treaba cu cartierul evreiesc, ne-am mutat în 
casa aceasta pentru că în apropiere locuiau prietenii 
noştri, unii convertiți, alţii nu, dar toţi uniţi într-un fel sau 
altul. Au fost şi din cei care au avut noroc şi au scăpat din 
Castell Nou, unde a avut loc al doilea masacru, aşa că 
nimeni nu i-a reproşat fratelui sau verişorului său că s-a 
plecat în faţa cerinţelor fanatice ale creştinilor şi s-a 
convertit la credinţa lor; un asasin cu un cuţit şi grămezi 
de morţi la picioarele tale sunt argumente mai mult decât 
convingătoare. Până în urmă cu ceva vreme, felul acesta 
de viaţă mi s-a părut suportabil. Regina vorbea acum cu 
vigoare; suferinţa ei se preschimbase în furie. Fraţii noştri 
convertiți şi-au demonstrat credinţa construind biserica 
Santissima Trinitat şi formând frăţia care îi uneşte pe toţi. 
Ştiai că nu le este îngăduit să iasă din regat? Oamenii spun 
că se duc în Berberia sub pretextul că fac negoţ acolo, dar 
că singurul lor scop este să îmbrăţişeze din nou credinţa 
strămoşilor noştri. Noi, cei care am rămas evrei, suntem 
loiali credinţei noastre, deşi prudenti, fără să ne agităm 
sau să ne afişăm public; închişi în casele noastre, din lipsă 
de temple şi şcoli, mereu atenţi să nu irităm o Barcelonă 
care nu ne-a iubit deloc. Dar acum, în plus, regina şi 
episcopul ne-au interzis până şi să vorbim cu convertiţii, 
nici măcar nu putem fi împreună cu ei! Dacă cineva încalcă 
acest ordin, va fi spânzurat fără să poată fi grațiat sau 
iertat. Nu putem vorbi cu nimeni, Hugo. Eşti printre 
puţinele persoane care îndrăznesc să intre în casa 
aceasta... Singurul care o face cu o anumită regularitate! 

Hugo dădu să spună ceva, dar ea îl întrerupse: 

— S-au înăsprit pedepsele dacă nu ne îmbrăcăm cum 
trebuie: bărbaţii cu redingota lor închisă la culoare până la 
glezne şi cercul roşu sau galben în piept; femeile cu un fel 
de pălărie ţuguiată... Regina clătină din cap. Dar, cel mai 
important lucru, care ne-a făcut duşmani cu cei care ne 

erau amici şi rude, este că episcopul le-a alocat 
cincisprezece zile ca să iasă din casele care se învecinează 
cu vreo casă locuită de evrei. Toţi vecinii noştri au fost 
nevoiţi să se mute! Nu e ca şi cum ne-ar reproşa-o, dar e 
firesc să ne poarte ranchiună. Lumea s-a săturat să tot 
sufere. Şi cine s-a mutat în casele acelea goale? Fanatici! 
La fel de fanatici ca noul papă din Avignon. 

Când o auzi, Hugo desfăcu mâinile, neştiutor. 

— Este vădit împotriva evreilor. Doar Dumnezeu, al 
vostru, bineînţeles, ştie ce ne aşteaptă. În fiecare zi tot mai 
puţine bolnave au nevoie de serviciile mele. Nu pot ieşi pe 
stradă fără să fiu insultată sau scuipată, şopti ea, simţindu- 
se pustie şi încheindu-şi discursul. 

O vreme, Hugo nu ştiu ce să spună. Apoi încercă să o 
distragă pe Regina, care îşi ţinea capul plecat. Îi vorbi 
despre podgorie şi despre Arsenda, şi despre sclavii în 
legătură cu care îi cerea părerea... Ea nu îi răspundea. 

— Îmi pare rău, Hugo, se scuză Regina în cele din 
urmă. lţi mulţumesc că ai încercat, dar nu am starea 
sufletească necesară. 

li întoarse spatele şi îl lăsă singur în grădină. 

Pe el îl chema Domingo; pe ea Barcha. El era bulgar 
şi blond, ca şi Caterina; ea musulmană, cu pielea închisă la 
culoare, aproape neagră. El era tânăr, mai tânăr ca Hugo, 
zvelt şi timid, şi nu numai că nu ştia nimic despre podgorii, 
dar nu ştia nici măcar un cuvânt în catalană. Ea, 
corpolentă şi de o vârstă neclară, încă păstra rămăşiţe din 
vitalitatea care poate că strălucise cândva în toată 
splendoarea ei, şi părea să ştie prea multe, dacă era să te 
iei după atitudinea ei arogantă şi felul în care azvârlea cu 
cuvinte ca să îi atragă atenţia lui Hugo: urlând şi agitându- 
se. Unul tocmai fusese înrobit în Orient şi se zicea că era 
creştin; cealaltă, musulmana, trăise de mică în Barcelona, 
provocându-le pierderi stăpânilor care sfârşeau mereu prin 
a o vinde mai ieftin doar pentru că se săturau de ea. Asta 
aveau în comun noii sclavi ai lui Hugo Llor: amândoi îl 
costară puţin. Rocafort, vânzătorul, îi ascunse viciile de 

care suferea Barcha, întrucât ignoranţa lui Domingo era 
evidentă. Romeu îl amăgi şi îi spuse că preţul era o favoare 
pentru el. Maria, care fusese prezentă în timpul 
negocierilor, tăcu şi o acceptă pe musulmană de cum o 
văzu, zicându-şi că nu avea să îi fie rivală în patul 
tânărului, pe care îl vizita din când în când. Era conştientă 
că într-o zi Hugo avea să uite de ea, dar clipa aceea 
întârzia, pentru că nu le băga deloc în seamă pe fetele care 
îi făceau curte unui bărbat ce deţinea deja două podgorii. 
„Nu mă interesează căsătoria”, îi răspunse el într-o noapte 
în care Maria întrebă de o fată cu a cărei mamă se 
cunoştea. „Nu insista”, trebui să o roage el. Singurul care 
intră la bănuieli din pricina preţului scăzut al Barchei fu 
Raimundo. 

— E sănătoasă? întrebă el în timp ce număra banii pe 
care îi ceru Hugo pentru a-i cumpăra. 

— Da. Bineînţeles. Romeu nu m-ar fi înşelat, 
răspunse Hugo, încrezându-se însă mai degrabă în sfatul 
soţiei administratorului. 

Raimundo nu ştiu dacă să se implice sau nu. Nu era 
problema lui, concluzionă el în cele din urmă, aşa că 
încuviinţă din cap şi îi înmână punga cu toate economiile 
lui. Dădu să spună ceva, să îl avertizeze. Deschise gura. 
Hugo îl privi tăcut, cu săculeţul atârnând deasupra 
biroului de schimb, între ei doi. Zaraful voia să îl prevină în 
legătură cu Rocafort şi cei din jurul lui. 

— Dumnezeu să te însoţească! spuse el în cele din 
urmă, înmânându-i banii. 

Îi cumpără pe Domingo şi pe Barcha la jumătatea lui 
februarie a anului 1395, la acelaşi notar cu care făcuse 
hârtiile de rabassa morta pentru podgoria bisericii Santa 
Marfa. Hugo nu le dădu vreme să se gândească. De îndată 
ce ajunseră la fermă şi urcară la primul etaj, unde hotărâse 
să îi cazeze, Barcha cu lucrurile ei, Domingo cu mâinile 
goale, le ceru să coboare şi să care vasele vechi în care 
aduna urină. 

— Şi mâncarea? sări sclava musulmană. Unde este 


3 


mâncarea? Când voi pregăti de mâncare? se năpusti ea 
asupra lui Hugo înainte ca acesta să apuce să îi răspundă. 
Ce vom mânca? Musulmana cotrobăi prin puţinele 
recipiente pe care le avea lângă vatră. Nu e nimic de 
mâncare! 

— Taci! 

Domingo rămase tăcut într-un colţ. Barcha nu era 
dispusă să se supună. 

— Dacă vom merge acum în oraş, nu vom avea timp... 
Să adunăm urină ai zis? 

— Taci! 

— De ce vrei urină? Doar nu eşti unul din ăia care se 
bucură de mizerii? 

— Ia vasul! urlă Hugo şi îi întinse unul. 

Domingo se îndepărtă speriat când noul lui stăpân se 
îndreptă spre el cu celălalt vas. 

— Nu îţi voi face rău, îi zise el. Trebui să ridice 
vocea, căci Barcha continua cu plângerile şi întrebările. 
Taci! strigă el în spatele lui. 

Domingo părea şi mai înspăimântat, din câte văzu 
Hugo când se întoarse din nou spre el. Barcha nu mai 
contenea cu plângerile. Nici bulgarul, care tremura, nu 
apucă celălalt vas. Hugo pufăi şi lăsă vasul din mână. 
Barcha profită şi făcu la fel, bombănind fraze de neînțeles. 
Hugo îşi desfăcu mâinile cu palmele în jos şi le mişcă în 
mod repetat, cerându-le să se liniştească, apoi li se adresă, 
privind-o mai întâi pe ea, apoi pe el, şi făcu un semn spre 
vase, indicându-le din gesturi să le ia şi să îl urmeze. Luă 
la rândul lui două burdufuri din piele de capră pline de vin 
roşu şi, fără să privească în urmă, se îndreptă spre scări. 

Domingo îl urmă, cu vasul lui. Barcha rămase sus, 
refuzând să asculte. 

— Cerule! strigă Hugo la scurtă vreme după ce ieşi 
din casă şi se îndreptă spre Barcelona, observând că 
sunetul vocii musulmanei scădea fără ca ea să arate vreo 
intenţie de-a se mişca din loc. Sunt proprietarul ei doar de 
câteva ore! se plânse el. 


Se întoarse. Tonul plângerilor crescu pe măsură ce se 
apropia de casă. Femeia aia urla deşi era singură! 

— Barcha! o strigă Hugo de la piciorul scării. Ea ieşi 
pe palierul etajului superior, fără vas. Incă ţipa şi se agita. 
Hugo încercă să nu o bage în seamă. Urmează-mă cu 
vasul! îi porunci el, răsucindu-se şi ciocnindu-se de 
Domingo, care se afla chiar în spatele lui. Nu. Tu ar fi 
trebuit să mă aştepţi... Ce mai contează! Să mergem. 

Barcha nu cobori, cu sau fără vas. Rămase pe palier. 
Urla într-o limbă necunoscută, poate arabă... 

— Ia vasul şi urmează-mă! 

Ea urlă şi mai tare, aproape ameninţându-l cu 
pumnii. Hugo era disperat: o sclavă nu se putea purta aşa. 

— De nu cobori chiar acum, te... 

Musulmana tăcu numaidecât, cu un pumn în aer. Nici 
Hugo nu continuă, căci nu ştia cum să încheie 
ameninţarea. Dacă nu cobora, ce? Ar fi maltratat-o? Ar fi 
biciuit-o? Barcha îi simţi şovăirea, bazată pe nişte scrupule 
de care nu dăduse dovadă niciunul dintre stăpânii ei 
anteriori. 

— Sunt o femeie prea bătrână ca să car vasul ăla atât 
de mare şi greu. 

— Eşti sclava mea, şi nici nu eşti aşa de în vârstă, 
zise Hugo, uluit de atitudinea musulmanei. 

Nu şi-ar fi închipuit vreodată că relaţiile dintre un 
stăpân şi sclava lui trebuiau negociate. Văzuse sclavi pe 
plajă; Barcelona era plină de ei, şi niciunul nu îşi înfrunta 
stăpânul. Cei care greşeau erau biciuiţi în văzul lumii, ca 
să îi înveţe minte şi pe ceilalţi. Nu, musulmana nu se purta 
firesc şi nu o putea lăsa să câştige. 

— Ascultă-mă! urlă Hugo. 

Musulmana sfârşi prin a căra un burduf de piele cu 
vin, cel mai mic, cel mai uşor. Bulgarul făcu la fel cu vasul 
lui, iar Hugo luă celălalt burduf şi al doilea vas. Şi, cu toate 
acestea, Barcha merse până la Barcelona plângându-se şi 
tânguindu-se, forţându-i pe ceilalţi doi să o aştepte tot la 
câţiva paşi. 


— Unde mergem? mârâi ea după ce trecură de poarta 
sunt Antoni. 

Măcar nu mai urla. Hugo nu vru să îi răspundă. În 
schimb, îi învăluiau acum urletele din oraş. La vocile 
negustorilor care îşi anunțau produsele şi ale cetăţenilor 
care strigau ca să se înţeleagă se adăugau vocile celor o 
mie de crainici care hoinăreau pe străzile şi prin pieţele 
din Barcelona. Se auzea o trompetă care le atrăgea 
oamenilor atenţia, iar ofiţerii anunțau numeroasele 
dispoziţii: anunţuri publice, porunci pragmatice şi tot felul 
de ordine, precum cel pe care îşi amintea Hugo că îl auzise 
după încoronarea regelui Juan, conform căruia membrii 
casei monarhului nu puteau avea femei în bordelul public. 
Locuitorii Barcelonei trebuiau să cunoască toate acele 
dispoziţii. Alţii proclamau numele datornicilor sau al 
delincvenţilor, al cuiva care fusese exilat din oraş sau al 
unui condamnat pentru hoţie. Unii strigau lucrările pe care 
oamenii aveau de gând să le facă în casa lor; proprietarii 
de taverne îşi anunțau vinurile şi preţul lor în întreaga 
Barcelonă; zarafii îşi anunțau produsele şi chiar şi câte un 
cetăţean vreun sclav. Tot cu urlete se anunţa şi moartea 
vreunui cetăţean. Dacă era avut sau nobil, moartea lui o 
anunţa un călăreț înveşmântat în negru, care suna dintr-un 
clopoțel şi îi chema pe ceilalţi să se roage pentru decedat; 
dacă cel mort nu era avut, anunţul îl făcea un bărbat care 
se deplasa pe jos. De îndată ce treceai pe porţile oraşului, 
Barcelona devenea o învălmăşeală, o larmă în care toată 
lumea urla. 

Mârâitul musulmanei deveni doar un alt țipăt. Insista 
să afle încotro se îndreptau. 

—  Grăbeşte-te! o îndemnă Hugo fără să o 
lămurească. 

— E greu, mârâi Barcha ajungând lângă stăpânul ei 
chiar înainte ca acesta să se gândească din nou la planul 
pe care îl urzise: o pişare pentru o gură de vin. 

Ar fi fost o înţelegere bună pentru bastaixos. Aşa ar fi 
umplut vasele ca să trateze lujerii de pe podgoria bisericii 

Santa Maria şi, în plus, ar fi profitat şi ar fi pălăvrăgit cu 
cei care cunoşteau bărcile şi mărfurile pe care le 
transportau; chiar ei le luau când soseau şi le cărau spre 
diversele nave când plecau. 

Intrară în Raval şi străbătură strada Hospital de la 
poarta sunt Antoni până la Rambla. Înainte fuseseră 
teritoriile Câinelui chel, îşi aminti Hugo. Trecură mai întâi 
pe lângă spitalul Vilar şi apoi pe lângă cel de leproşi, la 
porţile căruia până şi Barcha tăcu din gură. Mai încolo se 
afla spitalul Colom, unde Hugo reuşise să fugă de 
servitorul lui Roger Puig după ce îi scosese un ochi. Mateo 
nu bănuise nimic în legătură cu el în diversele ocazii în 
care se întâlniseră la ferma lui Rocafort. Trecură de 
mănăstirea dominicană şi coborâră pe Rambla până la 
şantierele navale. 

Era mijlocul lunii februarie, iar soarele tempera şi 
înşela frigul iernatic. Un arbore mare de cacao se legăna 
pe apele din portul Barcelona. Hugo găsi pe plajă câţiva 
bastaixos, care munceau la demontarea palisadei care 
proteja faţada şantierelor navale de loviturile repetate ale 
mării. Le explică propunerea lui, care fu primită cu râsete, 
aşa că li se alăturară şi nişte barcagii. 

— Unde trebuie să ne pişăm? întrebă cineva râzând. 

— O gură de vin de cât timp? întrebă altul. 

— La fel de bătrân ca pişatul tău, zise cineva din 
grup. 

— Dă-mi burduful pentru vin, îi ceru Hugo Barchei. 
Uitase de ea. Musulmana nu se mai plângea, dar... se 
apropie şovăitoare şi zâmbind prosteşte. Era beată! 
Probabil că băuse pe drum, pe furiş. Dă-mi-l! insistă el 
trăgând de o curea căreia musulmana nu voia să îi dea 
drumul. 

— Eh! 

Hugo încă nu reuşise să recupereze burduful de vin 
când se concentră asupra unuia dintre bastaixos, care, cu 
penisul în mână, încerca să urineze în vasul pe care îl căra 
Domingo. Cum îşi apropia penisul de gura recipientului, 

cum băiatul se dădea un pas în spate, cu vas cu tot. 

— Zi-i să stea locului! îi ceru bărbatul. 

— Domingo, îi zise Hugo, trebuie să urineze în vase. 

Dar sclavul nu îl înţelegea şi continua să fugă de 
pastaix. 

— Mă ocup eu, îl întrerupse Barcha, dând drumul la 
burduful pentru vin şi se apropie chiuind bucuroasă de 
bărbatul care îşi ţinea mădularul afară. 

Fără să se oprească din râs, musulmana apucă vasul 
de la Domingo şi îl apropie de penisul bastaix-ului. Apoi, de 
parcă ar fi fost o manevră delicată, îşi ridică inelarul spre 
cer, i-l arătă şi apoi îl cobori şi îl apăsă pe mădularul 
bărbatului, pentru ca omul să reuşească să urineze în vas. 

— Nu! 

Hugo dădu să se ducă spre Barcha, ca să o împiedice, 
dar se opri când văzu că în faţa musulmanei se forma un 
şir lung de bastaixos şi barcagii, unii dintre ei cu penisul 
deja afară, aproape toţi râzând. Barcha, pe de altă parte, 
se uita cu gura căscată şi îi aplauda pe bărbaţi. Se 
apropiară şi câţiva curioşi, dar bastaixos îi alungară. „E 
doar pentru noi”, le ziseră ei. 

Primul bastaix se apropie de Hugo şi îşi ceru 
recompensa. 

— La fel de mult precum m-am pişat? îl întrebă, 
ridicând castronul pe care i-l înmânase tânărul. 

— Nu ar ajunge nici pentru cinci dintre voi, se 
împotrivi Hugo. 

Bastaix bău vinul din câteva guri şi îi dădu castronul 
următorului. Hugo privi înspre Barcha în timp ce turna în 
castron. Şirul de oameni începea să se destrame, iar 
bărbaţii o  înconjurară pe musulmană, care era în 
continuare hotărâtă să îl ajute cu degetul pe cel care urina. 
Hugo îl văzu pe unul dintre ei dându-i o palmă peste fund. 
Barcha pufni în râs. Cercul se strânse şi mai tare, oamenii 
strigau şi râdeau, iar Domingo, serios, străin de petrecere, 
se îndepărtă câţiva paşi. 

— İl verşi, îl avertiză bastaixul pe care îl servea. 


— La naiba! 

Hugo hotărî să se concentreze asupra vinului şi 
asupra acelor bastaixos care, atraşi de musulmană, 
continuau să vină să îşi primească recompensa, atât de 
uşor de dobândit. Servi castroane de vin. Unii repetară, iar 
Hugo nu le-o reproşă. Voia ca aceştia să rămână pe-acolo. 
Cineva îi lăudă vinul roşu, iar el anunţă că nu l-ar deranja 
să facă negoţ cu vin cu Sicilia. Încercară să îl sfătuiască, 
iar pornind de la asta, Hugo reuşi să îndrepte conversaţia, 
întreruptă doar uneori de câte un strigăt de uluire şi 
admiraţie din partea Barchei, înspre ceea ce îl interesa pe 
el: bărcile şi mărfurile care tocmai sosiseră sau trebuiau să 
plece. 

Cele două vase se umplură şi Hugo trebui să îi 
liniştească pe cei care nu ajunseseră să urineze, spunându- 
le că aveau să primească şi ei vin. Dar şi vinul rămas se 
sfârşi. Cu toate acestea, Hugo şi câţiva bastaixos şi 
barcagii mai pălăvrăgiră vreme îndelungată: el întreba; ei 
îi ofereau informaţii. 

— Dai dovadă de prea mult interes faţă de bărci şi 
mărfurile lor, spuse cineva în spatele lui după ce grupul se 
destrămă şi Hugo rămase singur. Se întoarse spre Juan 
Navarezul şi îi zâmbi, mirându-se că nu îi simţise prezenţa. 
Juan nu îi întoarse zâmbetul. Ar fi putut fi oricare altul în 
locul meu, îl mustră el în schimb, poate unul dintre 
negustori, un căpitan sau vreun ofiţer care să intre la 
bănuieli de la atâtea întrebări. 

— Ce vrei să spui? 

— Să fii mai atent. 

Hugo se încruntă, zicându-şi că era absurd să nege. 

— Cum artrebui să o fac? 

De data aceasta, Navarezul zâmbi şi îi zise: 

— Sunt convins că te vei descurca. 

„Te vei descurca”. Nu putea fi o coincidenţă. 

— Mi-au povestit că a ajuns o încărcătură de argint 
pentru florentini, pe care l-au transportat chiar ei. 

— Şi ce-i cu asta? 


— Ce înseamnă? îl întrebă pe Navarez. 

Acesta şovăi. 

— Te rog... Juan, îl imploră Hugo. 

— Florentinii stabiliţi în Catalonia monopolizează 
comerţul cu argint; îl aduc din Avignon şi Montpelier. 
Înseamnă că o parte din argint se va vinde aici, dar cea 
mai mare parte din el se va duce la Valencia. Acolo e mult 
mai scump ca în Barcelona. 

— Nu cred că florentinii îşi vor încredința argintul 
navelor mici care navighează de-a lungul coastei, sau mă 
înşel? 

— Înveţi din mers, îi confirmă Navarezul de parcă ar 
fi fost un joc. 

— Sigur ştii ce bărci vor pleca spre Valencia. 

— Nu. Încă nu ştiu. Navarezul îşi cobori vocea şi 
adăugă: Fii atent la mesele de recrutare. Se vorbeşte 
despre o galeră ce va pleca spre Flandra. Va face o oprire 
în Valencia. Aceea va fi... barca voastră. 

— Eşti convins? 

— Nu. Mai sunt şi vase italiene sau castelane care 
navighează spre vest şi care se opresc şi în alte porturi 
castiliene după Valencia. E greu să încarce aici, dar... Dacă 
argintul va fi transportat cu o navă catalană, atunci va fi 
cea care pleacă spre Flandra. 

— Pot fi mai multe nave cu aceeaşi destinaţie? 

— Nu. Pleacă una pe an. Nu mai sunt alte călătorii pe 
ruta vestică. În plus, de vreo trei ani, numeroase nave 
comerciale navighează spre Sicilia ducând trupe. 
Următoarea navă contractată va pleca spre Flandra, 
ascultă la mine! 

Hugo încuviinţă. De parcă ar fi încheiat conversaţia, 
Navarezul făcu semn din cap înspre Barcha şi Domingo. Ea 
dormea beată, întinsă pe nisip, în timp ce celălalt ţinea 
cele două vase pline cu urină. 

— Sunt ai tăi? se interesă Navarezul. 

— De ce a apelat la mine dacă tu ştii mai multe 
despre asta? întrebă Hugo fără să bage în seamă 

întrebările despre sclavi. 

— Probabil că are mai multă încredere în tine. 

— Ridicol! 

— Nu. Nu e. Am fost prieten bun cu tatăl lui. Arnau 
m-a ajutat şi îi voi rămâne recunoscător, inclusiv fiului său, 
dar Bernat e prietenul tău, nu al meu. 

— Mă bizui pe tine. 

— Nu o face. Nu mă implica în aşa ceva. 
Locotenentul  şantierelor navale îşi trecu mâneca 
pieptarului peste chelia-i plină de sudoare. Am venit doar 
să te avertizez şi te-am ajutat din mers, dar nu te bizui pe 
mine decât dacă viaţa ta depinde de asta. Munca şi familia 
mea depind de discreţia mea. 

— Şi tu ce ai de câştigat din toate acestea? îl întrebă 
Regina după ce sigilă scrisoarea pe care tocmai o scrisese 
pentru negustorul valencian menţionat pe bileţelul pe care 
Gabriel Muntso i-l înmânase lui Hugo împreună cu sigiliul. 

Cam într-o lună de azi, scria în mesaj, după ce se 
închidea masa de recrutare, galera sunt Elm va pleca 
înspre Flandra şi va face o escală în Grao, Valencia. Printre 
mărfuri se va expedia şi o cantitate mare de argint ce 
urmează a fi descărcată în portul cu pricina. 

Hugo ridică din umeri. 

— Nimic. Doar îl ajut pe un prieten, răspunse el. 

— Aşa, fără nimic altceva, fără să îl taxezi... 

Regina ridică scrisoarea înspre el. Rămase aşezată la 
birou, iar el în picioare. 

— Da. 

— Nu cred... 

Trase scrisoarea când Hugo dădu să o ia. 

— Am ajutat şi o prietenă fără să cer nimic în schimb, 
îi răspunse Hugo. 

— Mi-ai cerut să o vindec pe rusoaică, se răsti ea. 

— Ba nu, se împotrivi el. Te-am scăpat de cei trei 
barbari care te violau şi nu ţi-am cerut nimic în schimb. 
Apoi... am încercat doar să o ajut pe sclava aceea 
muribundă. Nu ţi-am cerut nimic pentru mine. 


Regina se gândi câteva clipe şi încuviinţă. Îi înmână 
scrisoarea. 

— E periculos, adăugă ea. 

— Ştiu şi îmi pare rău că ţi-am cerut favoarea asta, 
dar eu nu... Hugo clătină din cap. Nu ştiu să scriu şi nu 
ştiu altă persoană în care să pot avea încredere. Se 
gândise la Raimundo, dar renunţase la idee: era posibil ca 
zaraful să aibă vreun interes în barca aceea sau în altele. 
Îmi pare rău că te pun în pericol, adăugă tânărul. 

— Pericol? Regina râse sarcastic. Periculos este să 
locuieşti în oraşul acesta. 

Pe plajă, Hugo îi duse scrisoarea căpitanului unei 
bărci cu vele cu şase vâsle pe latură, o barcă de coastă ce 
pleca chiar în ziua aceea spre Valencia. Ştia că sosise în 
Barcelona, motiv pentru care se dusese la Regina să îi 
ceară acea favoare. 

— Cealaltă jumătate o va plăti negustorul din Grao, îi 
zise el după ce îi plăti o parte din preţ. 

Căpitanul cântări banii într-o mână. 

— Costă mult mai puţin decât să fugi cu o fată, aşa-i? 
îi comentă el făcându-i cu ochiul. Ce s-a întâmplat? V-aţi 
despărţit? 

Era unul dintre căpitanii de încredere recomandati 
de Juan Navarezul, la care se dusese Hugo cu florinul lui 
de aur, entuziasmat de ideea de a fugi spre Granada cu 
Dolţa. Nu mai avea sens să îi vorbească despre toate 
acelea. 

— M-a lăsat, îi răspunse el, gândindu-se că nu era 
tocmai o minciună. 

— O femeie care te abandonează doar deschide o uşă 
prin care vor intra multe altele. Marinarul râse. Hugo se 
forţă să zâmbească. Nu te îngrijora, voi duce chiar eu 
scrisoarea. Despre ce e vorba? 

— Despre vinuri, răspunse Hugo rapid la o întrebare 
pe care o prevăzuse deja. Despre preţuri şi posibilitatea de 
a face negoţ cu vinuri. 

— Aş putea transporta o cantitate mare de burdufuri 

pentru vin, se oferi bărbatul. Ţine cont de asta, adăugă el 
dând mâna cu el, în semn de rămas-bun. N 

— Nu, îl corectă Hugo observând forţa căpitanului. In 
mare, vorbim de vinuri de afară, siciliene sau greceşti; ştiţi 
deja că Valencia îşi apără vinurile proprii şi e dificil să le 
vindem acolo pe cele care nu provin de pe pământurile lor. 

Căpitanul încuviinţă. Hugo nu aşteptă să îl vadă 
plecând. Preţ de o clipă, se gândi ce s-ar fi întâmplat dacă 
bărbatul acela deschidea scrisoarea, descoperea ce 
conţinea şi îl dădea pe mâna autorităţilor. I se strânse 
stomacul şi simţi o slăbiciune în toţi muşchii. Răsuflă şi 
alungă temerile mişcându-şi umerii şi braţele. De ce 
trebuia să se bage în belele? îi mergea bine cu podgoriile 
lui... Răsuflă, de data aceasta văzându-i pe Barcha şi 
Domingo pe podgorii. Cert era că nu avea parte de ajutorul 
la care se aşteptase de la cei doi sclavi; ba mai mult, 
probabil că i-ar fi mers mai bine dacă ar fi continuat 
singur. Domingo era timid, deşi nu putea să îi reproşeze 
asta, ţinând cont că îl sechestraseră în ţara lui ca să îl 
vândă la mii de leghe mai departe, unde nu cunoştea pe 
nimeni, nici nu ştia limba. Cu toate acestea, bulgarul părea 
a fi un om de treabă. Barcha, pe de altă parte, era 
incontrolabilă. Riposta, urla, nu îl asculta, făcea ce avea ea 
chef... şi sfârşea prin a urla şi mai mult. 

Într-o seară, Hugo şi Domingo se întoarseră la fermă 
frânţi. Era al patrulea pătrar din luna mai şi curăţaseră 
podgoriile, îndeosebi cele noi. Domingo se miră că Hugo 
tăia butaşii de viţă: lăstarii de viţă fragezi şi verzi care 
tocmai încolţiseră. 

— Plantele se vor înfuria, îi zise Hugo în timp ce 
curăța viţa, indiferent că Domingo îi înţelegea sau nu 
cuvintele, şi două sau trei săptămâni nu vor mai creşte, ca 
şi cum ar vrea să ne reproşeze că le-am tăiat, dar mai apoi, 
după ce va da căldura, vor încolţi cu mult mai multă forţă 
şi vor produce ciorchini mari, cu boabe groase, din care 
vom face un vin excelent. Vei vedea. 

Când termină de vorbit, îl privi pe Domingo, care îi 

zâmbi de parcă ar fi fost de acord cu el. 

În ziua aceea munciră din greu. Băură apă proaspătă 
din fântână de îndată ce ajunseră la fermă. Se spălară pe 
mâini şi pe faţă. Apoi urcară înfometați. În vatră văzură 
doar cărbuni. Barcha dormea pe un scaun; deschise un 
ochi, îi privi, şi apoi îl închise la loc. Cei doi se apropiară 
de oala care atârna deasupra cărbunilor stinşi. Era goală. 

— Ce înseamnă asta? urlă Hugo. 

Domingo căută pâine, ceva care să bage în gură, 
printre oalele dezordonate. Cât despre Barcha, repetă 
gestul dinainte: deschise un ochi, apoi îl închise la loc. 

— Şi mâncarea? insistă Hugo. 

— Nu este de mâncare, murmură femeia oacheşă cu 
voce obosită. 

— Banu. 

— Ba da, răspunse musulmana. 

— Cum adică nu este de mâncare? Hugo încercă să 
îşi păstreze calmul. Ieri încă mai era. 

Musulmana se ridică. 

— S-a terminat! Nu mai este de mâncare! Dacă vrei 
mâncare, va trebui să mai cumperi de mâncare. Nu mai 
este mâncare! Nici eu nu am putut mânca... 

— Minti! 

— Nu am mâncat! De unde ştii că am mâncat? 

— Azi-dimineaţă încă era... 

— Azi-dimineaţă nu mai era. 

Hugo îi ceru ajutorul lui Domingo, care se lipise cu 
spatele de perete din pricina urletelor. Cu toate acestea, 
Barcha fu cea care se năpusti asupra bulgarului. 

— Spune-i că azi-dimineaţă nu mai era mâncare! 

Domingo strigă pe limba lui şi încercă, în zadar, să 
scape de musulmană, mult mai corpolentă decât el. 

— Nu te înţelege! urlă şi Hugo, venindu-i în ajutor 
băiatului. 

Situaţia se prelungi. Ea îl scutura pe bulgar, el se 
căznea să scape de ea; amândoi strigau. 

— Te voi biciui! o ameninţă Hugo. 


Barcha  încremeni, de parcă ar fi aşteptat 
ameninţarea aceea din ziua în care Hugo o cumpărase. li 
dădu drumul lui Domingo, se întoarse cu spatele la 
amândoi şi îşi ridică cămaşa. 

— Unde mă vei biciui? îl întrebă ea tărăgănând 
cuvintele şi dezvăluindu-şi pielea acoperită de cicatrici. 

Hugo lovi cu piciorul în aer şi, nemulţumit, apucă un 
castron şi îl azvârli de podea. Apoi, urmat de Domingo, 
care se furişă în spatele lui, ca să nu îl mai prindă 
musulmana, ieşi din casă. 

Mai băură apă, ca să înşele foamea, şi se culcară 
afară, tăcerea câmpiilor fiind întreruptă de sforăitul 
Barchei, care dormea sus, în pat, singură. Musulmana 
închidea ochii la fel de uşor precum urla, de parcă într-o 
clipă hotăra să uite de lume. Atunci sforăia atât de tare, 
încât Hugo fusese nevoit să o trimită în cealaltă parte a 
casei, cât mai departe posibil de odăi, şi fusese tentat chiar 
să o trimită la parter, unde ar fi trebuit să fie vitele pe care 
nu le avea. Barcha îşi ocupa orele şi zilele cu urlete şi 
sforăituri, mereu deranjându-i pe ceilalţi... Hugo nu mai 
ştia ce să-i mai facă. 

Era trecut de miezul nopţii şi Hugo simţi că cineva îl 
atingea pe braţ, mai întâi uşor, apoi insistent. Deschise 
ochii şi îi luă câteva clipe să îl recunoască pe Domingo, 
care stătea pe vine lângă el. 

— Ce vrei? 

Băiatul arătă spre fântână şi îi arătă o găleată pe 
care o ţinea în mână. Apoi făcu semn în sus, îşi cobori 
pleoapele şi îşi lăsă capul pe spate ca şi cum ar fi dormit; 
îşi însoţi descrierea cu sforăituri. Hugo tot nu pricepea, 
aşa că Domingo se ridică, apucă găleata şi se prefăcu a o 
arunca spre Hugo cu ambele mâini. Apoi clătină din cap de 
parcă s-ar fi trezit speriat de apă. 

— Şi o va afecta? întrebă Hugo, mai mult pentru sine. 

Domingo însă păru să priceapă şi începu să arunce 
găleată după găleată; apoi arătă spre lună şi îşi mişcă 
braţul, făcând-o să străbată tot cerul. 


— Toată noaptea? 

Bulgarul încuviinţă. 

De ce nu? Părea să fie singurul lucru care o atrăgea 
pe musulmană: dormitul. Nu o îngrijora că ar fi putut fi 
biciuită, dar poate că avea să o deranjeze dacă rămânea 
trează. 

Barcha se ridică în şezut pe patul de paie de îndată 
ce Hugo vărsă găleata peste ea. Se înecă însă cu apa pe 
care o înghiţi. 

— Ce?... dădu ea să întrebe între accesele de tuse. 

— În noaptea asta nu se doarme! proclamă Hugo 
dându-i găleata lui Domingo, care cobori să mai aducă apă. 

— Cum nu? tuşi Barcha din nou, aşezată pe patul de 
paie, udă leoarcă. De ce nu vom dormi? Trebuie să 
dormim! E necesar să dormim! Noi, sclavii, nu putem... 

— Cât timp nu lucrezi cum trebuie, nu vei dormi, o 
întrerupse Hugo. 

Musulmana continuă să urle. Hugo mai azvârli o 
găleată cu apă pe ea după ce i-o aduse Domingo. 
Continuară aşa toată noaptea: Hugo mereu cu o găleată 
plină lângă el, iar dacă musulmana se plângea sau 
închidea ochii, o vărsa pe ea. 

La ivirea zorilor, toţi erau obosiţi, dar Hugo şi 
Domingo, care erau tineri, îndurară mai bine, în timp ce 
Barcha se târi toată ziua. 

— Dacă nu lucrezi, o avertiză Hugo înainte să plece 
spre podgorie, nu vei dormi nici la noapte, nici mâine, nici 
în următoarea. Şi când mă voi sătura, voi schimba apa cu 
urina de la bastaixos, ai priceput? 

Barcha dădu să îi răspundă, dar se gândi mai bine şi 
hotări să tacă. 

Vestea despre atacul corsarilor asupra galerei sunt 
Elm la câteva mile de portul Grao din Valencia ajunse în 
Barcelona cu mult înaintea celor două pungi pe care 
Gabriel Muntso le puse pe masa din casa lui Hugo. 
Trimisul lui Bernat se înfăţişă la fermă într-o dimineaţă, în 

zori de zi. 

— Mi-a fost greu să ajung până aici, îi spuse acesta 
după ce Barcha îi servi cu pâine, vin şi carne sărată, şi 
după ce Hugo îi trimise de acolo pe ce doi sclavi. 

Muntso dădu să continue, dar Hugo îl opri cu un 
gest. Se ridică în tăcere şi se furişă până la uşa care dădea 
spre scară. O deschise şi o găsi pe musulmană, zăbovind. 

— Du-te pe podgorie, cu Domingo! îi porunci el. Îţi va 
arăta ce ai de făcut. 

— Nu ştie limba noastră! 

— Aşa vei putea să îl înveţi. 

— Şi mâncarea? Când voi face?... 

— Afară! 

Aşteptă până Barcha cobori scările şi, după scurt 
timp, îl ajunse pe bulgar pe podgorie. Apoi se aşeză din 
nou la masa la care trimisul lui Bernat înghiţea cu poftă 
pâinea şi carnea sărată. 

— Acum poţi continua, îl îndemnă el. 

— Am văzut că vinăria celeilalte podgorii era 
nelocuită şi m-am temut că ai păţit ceva... 

— Cum ar fi să mă descopere? 

— Aşa, da. _ 

Hugo încuviinţă din cap. Inainte să afle măcar de 
atacul asupra sunt Elm trimisese o altă scrisoare în care 
anunţa plecarea altei nave care se îndrepta spre 
Alexandria şi care avea să facă o escală, printre altele, în 
insula Rodos. Acolo aveau să descarce mai bine de opt sute 
de urcioare cu oţet de măsline din Tarragona, dar cele mai 
importante erau materialele şi cantitatea mare de coral, şi 
brut, şi lucrat, care avea să continue drumul spre 
Alexandria. Preţul ridicat al coralului, care se obținea 
înainte din Sardinia, era menit să acopere importurile 
următoare de pe pământurile sultanului. A doua scrisoare 
tot Regina i-o scrisese, iar căpitanul bărcii de coastă 
insistase asupra disponibilităţii lui, deşi Hugo îi zisese din 
nou că nu era vorba despre a transporta vin de la 
Barcelona la Valencia. 


— Şi cum ai reuşit să mă găseşti aici? întrebă Hugo 
încercând să îşi alunge bănuielile. 

— Am dormit în vinăria ta şi azi-dimineaţă l-am 
întrebat pe un ţăran. Eşti destul de cunoscut în zona asta a 
Barcelonei. 

— Sunt aici de ceva vreme, da. 

Hugo făcu semn cu bărbia spre cele două pungi pe 
care bărbatul le pusese pe masă. 

— Sunt pentru tine, ca plată pentru serviciile tale, îi 
răspunse Muntso desfăcând-o pe una dintre ele şi golind-o. 

Mai bine de vreo douăzeci de croați? de argint se 
împrăştiară pe masă. Hugo dădu să spună ceva, dar 
Muntso nu îl lăsă. 

— Cealaltă este pentru Santa Marfa de la Mar. 

— Cum? 

— Pentru biserică. Bernat şi-a încredinţat expedițiile 
Fecioarei Mării. Zice că o face în cinstea tatălui său. 

— Şi ce trebuie să fac cu banii aceia? întrebă Hugo, 
deşi bănui răspunsul înainte să îşi încheie întrebarea. 

— Te vei descurca tu. Trebuie să îi dai templului sau 
de pomană, să înfrumuseţezi Fecioara sau pentru ca 
preoţii să se roage pentru noi; aşa vrea Bernat. 

Hugo se întrebă cum avea să îi plătească pe preoţii 
catalani ca să se roage pentru un corsar îndreptăţit de 
regele Castiliei care, oricât de catalan ar fi fost, îşi ataca 
propriile nave. Chiar şi aşa, cu siguranţă nu avea de plâns 
nicio moarte. Bernat se ţinuse de cuvânt. Cât despre 
Fecioară... Oare ar fi fost dispusă? Era catalană, nu? Sau 
nu era? în realitate, se gândi el, era Fecioara Mării, iar 
marea era castiliană... şi genoveză, şi pisană, şi 
venețiană... Cu siguranţă că nu ar fi fost un inconvenient 
să îl protejeze pe un corsar castilian. Cât despre preoţi... 

pentru câteva monede, aceştia s-ar fi rugat şi diavolului. 

— Mă descurc eu, făgădui el. 

Vorbiră despre Bernat, despre prădare, despre 
Cartagena, despre galera amicului său... 

— Continuă să ne informezi despre bărci şi mărfurile 
lor, îl îndemnă Muntsd în timp ce se ridica să plece. 

— Aşa voi face. 

— Bernat avea dreptate: te descurci bine. 

Anul 1396 continuă să aducă schimbări în viaţa lui 
Hugo. Traiul de zi cu zi la fermă era deja plăcut pe când se 
înfiinţă Gabriel Muntso cu banii lui. Barcha urla şi se 
plângea, dar îşi făcea treburile casnice şi chiar şi pe cele 
cu care o însărcina Hugo pe podgorii; părea să îl considere 
pe tânăr singurul stăpân în stare să îi forţeze voinţa fără 
violenţă, pur şi simplu nelăsând-o să doarmă. lar 
musulmana voia să doarmă, avea nevoie să doarmă. 
Domingo începea să prindă limba şi era şi un muncitor 
bunicel; se căznea, dar îi lipsea dragostea pentru viţa-de- 
vie şi pentru vin, pentru un pământ pe care îl muncea 
obligat. 

Poate că, dacă ar fi fost liber... Şi Barcha. Hugo 
zâmbi când se întrebă cum ar fi reacţionat musulmana 
dacă ar fi eliberat-o. Podgoriile produceau, iar el avea mult 
mai mulţi bani decât îi trebuiau, se gândi el numărând în 
minte croații de argint pe care îi ascundea la fermă. Işi 
zise că, pe vremea aceea, scuza cu care îi cumpărase pe 
cei doi sclavi fusese întocmai ca să îi elibereze. Nu voia să 
fie stăpânul nimănui. Fără să se mai gândească la asta, se 
duse la un notar şi întocmi o scrisoare de eliberare pentru 
Barcha şi Domingo. Musulmana plânse. Dădu să îl 
îmbrăţişeze pe Hugo, dar se opri. El îi zâmbi şi îi întinse 
mâna, pe care ea, în loc să i-o strângă, începu să i-o sărute. 

— Şi ce fac acum? întrebă ea. Unde să mă duc? 

— Mi-ar plăcea să rămâi aici, îi răspunse el. Vei avea 
un acoperiş și mâncare, şi un salariu. 

Mai greu le fu să îi explice lui Domingo. Băiatul 
înţelegea cuvântul „libertate” pe care îl repetau Hugo şi 

Barcha, poate că era primul pe care îl învățau sclavii, dar 
nu pricepea de ce îl eliberau. 

— Lasă-l, stăpâne! îi zise Barcha. Va pricepe şi el 
cândva. 

— Nu mă numi „stăpân”. Cât ai fost sclava mea, nu ai 
făcut-o, iar acum că nu mai eşti... 

— Am fost sclava ta pentru că m-ai cumpărat; acum, 
că nu mai sunt, vreau să fii stăpânul meu. 

Bulgarul pricepu încetul cu încetul, la fel cum Barcha 
preluă controlul asupra vieţii lui Hugo. „Să mă apropii de 
tine?” îi răspunsese într-o zi Maria, pe când Hugo se 
întâlni cu ea la ferma lui Rocafort şi o întrebă de ce nu îl 
mai vizita. „Când cea mai mică ameninţare a musulmanei 
tale a fost că îmi taie ţâţele dacă mă mai culc cu tine?! 
Asta a fost cea mai blândă. Închipuie-ţi-le pe celelalte!” 

— Nu îţi poţi irosi energia cu femei bătrâne, stăpâne, 
zise Barcha când Hugo o mustră de îndată ce intră în casă. 

Spre surprinderea tânărului, musulmana îi răspunse 
fără să ridice vocea, de parcă ar fi vorbit cu un copil. Era 
îngenuncheată în faţa vetrei, ocupată cu tăiatul unor 
legume pe care le lăsa să cadă într-o oală mare ce atârna 
de un cârlig deasupra focului şi în care amesteca din când 
în când. Hugo şi-o aminti pe mama lui în aceeaşi postură, 
ca multe alte femei în timp ce găteau. 

— E viaţa mea! urlă tânărul. 

— Aşa e, îi zise Barcha, îngăduindu-şi să îl privească 
pe furiş, cu coada ochiului. Şi harpia aia bătrână ţi-o suge 
ca o lipitoare, şi tot ce îţi dă în schimb e... o clipă de 
plăcere? Mă îndoiesc până şi de asta, îţi fură viaţa, 
stăpâne. Meriţi mai mult. 

Hugo şovăi. 

— Să nu te mai bagi! strigă el în cele din urmă. 

Hugo nici măcar nu voia să se gândească la asta. 
Musulmana nu avea de ce să se amestece în legăturile lui 
amoroase. Voi să încheie subiectul cu avertismentul acela 
şi se răsuci pe jumătate. 

— Dacă femeia aia se mai înfăţişează pe aici, o bat 

până o gonesc, auzi el. 

Se opri, dar nu reuşi să se întoarcă. Intui că Barcha 
nici măcar nu se mişcase şi că se aflau spate în spate, el în 
picioare, ea îngenuncheată. 

— Şi nu îi povestesc nimic soţului ei încornorat ca să 
nu te rănesc, adăugă ea. Hugo strânse pumnii. Loviturile 
polonicului de oala de fier răsunară în jurul lor preţ de 
câteva clipe. Dă-mă afară, dacă vrei, îl ameninţă ea. 

Maria nu se mai întoarse. În locul ei, Barcha invită 
părinţi cu fiice bune de căsătorie; unele îl priveau pe Hugo 
cu ochi strălucitori, deşi cele mai multe îşi ascundeau 
chipul cu o timiditate ce ar fi putut fi reală sau prefăcută. 
Toate ştiau că Hugo exploata două podgorii şi făcea un vin 
care era deja cunoscut în Barcelona. 

— Cârciumarul care proclamă public vinul stăpânului 
meu câştigă mulţi bani, le zicea Barcha mândră. 

Hugo îndură vizitele, discuțiile interminabile, 
ocheadele, darurile, promisiunile de zestre... De unde le 
găsea musulmana? 

— Nu mai aduce femei, pentru numele lui Dumnezeu, 
Barcha, te implor. 

— Trebuie să te însori, stăpâne. Trebuie să găseşti o 
soție bună care să îţi facă copii sănătoşi şi să vegheze 
asupra ta. 

— Va trebui să îţi alegi o soţie, îl îndemnă şi 
monseniorul Pau în Santa Maria de la Mar. 

— De unde ştiţi? exclamă Hugo mirat. _ 

— Circulă vestea. Eşti o partidă bună. In plus, 
musulmana aia care îţi caută nevastă prin Barcelona nu se 
opreşte din anunţat. E adevărat că ai eliberat-o? Nu ai 
putea să încerci să o apropii de adevărata credinţă? 

— Nu... 

— De ce? se miră preotul. 

Preţ de o clipă, Hugo îşi închipui cum ar fi fost să 
încerce sarcina imposibilă de a o convinge pe Barcha să se 
convertească la creştinism. Incercă să schimbe subiectul. 

— Pentru că am venit de fapt, cum să vă explic, să 

solicit liturghii în memoria lui Arnau Estanyol şi a familiei 
lui, doamna Mar şi fiul ei, Bernat. 

— Cât despre musulmana a cărei convertire o eviti, 
ti-aş zice că nu există dar mai măreț pentru Domnul nostru 
decât să îndrumăm o oaie pierdută spre turma Lui. E 
obligaţia ta să o faci cu orice preţ. Dumnezeu aşteaptă asta 
de la tine. Cât despre a mă ruga pentru sufletele celor 
morţi, bineînţeles că o pot face. Dar nu şi pentru Bernat, 
corsarul care a atacat sunt Elm. Nu pot, cum să mă rog lui 
Dumnezeu pentru sufletul lui? 

Hugo zăngăni monedele din săculeţ. 

— E un prieten bun, părinte, şi o persoană bună şi, în 
plus, nu i-a rănit pe marinari. 

Monseniorul Pau încuviinţă la acel argument care îl 
apropia mai tare de bani. Aşa era: se zicea că Bernat îi 
respecta pe marinarii catalani, lucru care nu se întâmpla la 
sarazini, nici la pisani, nici la venețieni, despre care 
circulau poveşti care mai de care mai crude. 

— Oare Fecioara intervine în astfel de conflicte? 
insistă Hugo. Rugaţi-vă şi pentru Bernat, ca prin mijlocirea 
Fecioarei să se poată întoarce în ţara lui... Să fie corsar 
catalan. Cunoaşteţi circumstanţele în care a trebuit să 
plece din Barcelona. 

Hugo îi plăti cu generozitate liturghiile pe un an 
întreg şi chiar şi aşa îi rămaseră mulţi bani din cei pe care 
Bernat voia să îi aloce bisericii. Monseniorul Pau insistă pe 
convertirea musulmanei: 

— Cu orice preţ, Hugo, îl încurajă el, dar el nu avea 
de gând să încerce să o convingă pe musulmană. 

Cântări monedele de la Bernat pentru Santa Maria. 
Ce-ar fi putut face cu ele? se gândi la binefacere. Oare cine 
îi luase locul stăpânului Arnau şi se ocupa acum de cutia 
milei pentru săraci? îi veni brusc o idee şi lăsă să îi mai 
cadă în palmă câteva monede. 

— Părinte, zise el, aş fi dispus să plătesc bine pentru 
informaţii despre sora mea. 

— Ştii deja că... începu să se scuze monseniorul. 

Hugo zăngăni monedele. Voi vedea ce pot face, se oferi 
vicarul întinzându-se după bani. 

Hugo închise mâna înainte ca acesta să reuşească să 
îi apuce. 

— Dacă continui să îmi cauţi soţie prin Barcelona, o 
anunţă el pe Barcha de îndată ce se întoarse la fermă, voi 
publica un anunţ în care voi nega că ai vreo putere ca să 
îmi negociezi căsătoria. Ai priceput? 

— Nu, răspunse musulmana. 

— Ei bine, toată lumea va şti că nu poţi negocia 
pentru mine. 

— Şi dacă voi continua să o fac? 

— Nu îi poţi amăgi pe oameni şi nu le poţi înşela 
încrederea, încercă el să îi explice. Va interveni veguerul. 
Vrei să ajungi în carceră acum că eşti liberă? 

Barcha nu mai încercă. Uneori, Hugo şi-o amintea pe 
vreuna dintre fetele cu care poate că s-ar fi putut însura. 
Fuseseră tinere şi frumoase! Nu ştia de ce se împotrivea; 
poate doar ca să fie contra Barchei, ca să nu depindă de 
ea. Trecuseră deja cinci ani de când Dolţa hotărâse să se 
sacrifice pentru credinţa ei... Şi probabil şi din pricina lui, 
a unei relaţii imposibile. In realitate, trecuse îndeajuns 
timp ca să îşi refacă viaţa. 

În anii aceia, când munca pe cele două podgorii îi 
îngăduise, Hugo se duse de mai multe ori la Sitges. De 
fiecare dată vru ca dogarul să îl vadă, să ştie că îl 
supraveghea, şi reuşi să o facă plimbându-se în sus şi în jos 
pe strada unde se afla atelierul acestuia. Reuşi să îşi vadă 
mama, din stradă. Zâmbetul care îi ilumina chipul părea să 
şteargă tristeţea pe care o mărturiseau ochii ei afundaţi, 
sub care se iscau pungi vinete, şi chipul ei slăbit. Antonina 
îl saluta cu mâna sau îi trimitea un sărut, fără să încerce să 
se apropie, mulţumindu-i că nu căuta să agraveze 
conflictul cu soţul ei. lar Hugo accepta situaţia. Mama lui 
trăia, mergea, se mişca şi îi zâmbea. 

Aştepta veşti de la Arsenda prin monseniorul Pau, 
când Regina sosi într-o dimineaţă la fermă. Câinii lătrară 

în noaptea aceea întunecoasă. Hugo se uită prin uşa din 
capul scărilor, intuind prezenţa cuiva urmărit de animale. 
Le porunci să tacă. Umbra se apropie de piciorul scării în 
acelaşi timp în care Barcha îşi făcu apariţia în spatele lui 
Hugo, cu o torţă în mână. 

— Regina? se miră Hugo. 

Coborâră şi Barcha lumină chipul evreicei, care 
stătea nemişcată. Atunci îl auziră: plânsetul slab al unui 
nou-născut înăbuşit de pătura în care îl învelise Regina şi 
pe care o ţinea strâns la piept. Hugo şi Barcha o 
înconjurară. Domingo nu era. Bulgarul păruse să priceapă 
ce însemna libertatea lui şi de fiecare dată lipsea tot mai 
multe nopţi de la fermă. 

— Ce faci aici? 

Regina descoperi copilul. 

— Al cui e copilul? Cum ai ajuns aici... Şi la ora asta? 

În timp ce Hugo continua să pună întrebări, Barcha 
întinse braţele ca să îl ia pe micuţ şi Regina i-l dădu. 

— E o copilă, îi zise ea fără să bage în seamă 
întrebările lui Hugo. 

Nici măcar nu o spălaseră pe fiinţa aceea după 
naştere. Musulmana o strânse la pieptul ei mare şi copila 
păru să se liniştească. 

— De ce ai adus-o? 

— Pentru că vreau să o păstrezi de parcă ar fi a ta, să 
ai grijă de ea. 

Hugo îi auzi cuvintele, dar nu le pricepu. 

— De parcă ar fi fiica mea? Ce vrei să spui? De ce ar 
trebui să am grijă de ea? 

Toate argumentele pe care Regina le gândise se 
năruiră. Ce să îi răspundă? Ar fi putut să îi spună adevărul: 
că era fiica surorii lui... Şi că de ceva vreme se ducea în 
secret la mănăstirea din Jonqueres ca să o facă pe Arsenda 
să avorteze. „Pentru astfel de treburi, da, o cheamă pe 
moaşa evreică, deşi sunt călugăriţe: ca să avorteze. 
Creştine blestemate!”, îşi spuse în sinea ei Regina. 

Afumă vaginul Arsendei cu diverse substanţe, în timp 

ce maica superioară şi o călugăriţă bătrână se rugau 
neîncetat şi o controlau. Novicea părea mereu pierdută, 
privea mereu în gol, de parcă, în afară de Regina, un alt 
medic sau chiar călugărițele o ţineau drogată. Prima oară 
Regina o afumă cu fum de pelin, chimenul porcului şi ulei 
de dafin. Arsenda fu îndeosebi de agitată în timp ce Regina 
muncea între picioarele ei, căutând să-i afle secretele. 

— Satana, o auzi evreica îngrozită. 

— Diavolul, aşa e, îi închise gura maica superioară, 
răspicat. El va veni să te pedepsească pentru neruşinarea 
ta. 

În zilele următoare, Regina încercă alte fumuri: sulf, 
mir, galban... în timp ce Arsenda se lăsă manipulată, deja 
lipsită de reacţie, fără să vorbească despre satana sau 
diavol, fiind limpede că îi crescuseră doza din drogul care 
o ţinea înstrăinată. Niciunul dintre tratamente nu dădu 
rezultate. „Novicea”, aşa cum le auzise Regina spunându-i 
uneori Arsendei, nu avortă. Moaşa pregăti leacuri în formă 
de ghindă sau degete învelite în lână pe care i le introduse 
în uter; îi dădu să mănânce şi să bea remedii pentru avort: 
asfalt, alior... Niciunul nu funcţionă. Oare Arsenda să fi 
fost sora lui Hugo despre care îi vorbea atât de mult? se 
întreba Regina. Băiatul îi spusese că era la o mănăstire din 
Barcelona. 

— Hugo! strigă Regina într-una dintre zile, în timp ce 
freca vaginul şi uterul Arsendei cu rădăcină de opoponax. 

Fata reacţionă când auzi numele fratelui ei; se ridică 
în şezut pe patul pe care rămase culcată cu picioarele 
desfăcute şi o privi. 

— Hugo? reuşi să îngâne ea, cu voce înceată. 

Regina se prefăcu a nu pricepe, dar nu era nevoie să 
mai cerceteze: ea era; Arsenda. Continuă cu rădăcina de 
opoponax; nici acesta nu avu efect. Copilul se agăța cu 
forţă de măruntaiele unei mame care nici ea nu colabora. 

La piciorul scării din casa lui Hugo, Regina îl privi la 
lumina torţei. Oare ar fi trebuit să îi dezvăluie că trupul 
surorii lui era plin de vânătăi? Călugăriţele încercau să o 

ascundă, să o împiedice pe Arsenda să se dezbrace în faţa 
moaşei. Un scop absurd, căci nu îşi putea ascunde 
picioarele dacă trebuia să le desfacă tare de tot pentru ca 
fumul să îi ajungă până în uter. 

„Domnul nostru ne cere disciplină”, atât îi spusese 
maica superioară în prima zi în care Regina văzuse rănile 
şi le cenzurase pe călugăriţe din privire. 

Nu păreau a fi răni produse de disciplină, dar Regina 
evitase să discute despre asta. Cunoştea bine urmele pe 
care le lăsau pe trupul femeilor perversiunile unor bărbaţi. 
„Satana!”, aşa spusese nenorocita aia. 

Sosi momentul naşterii şi o aşezară pe Arsenda pe un 
scaun cu o deschizătură mare în partea din faţă, pe unde 
trebuia să iasă copilul. Regina se aşeză la rândul ei pe jos, 
între picioarele Arsendei, ca să îi evalueze starea. Se 
aştepta la un travaliu lung şi trist. Mama continua să fie 
absentă, drogată, aşa cum fusese şi atunci când 
încercaseră să o facă să avorteze. Moaşa şi-ar fi dorit să 
stea de vorbă cu ea, să afle cum se simţea, dar nici maica 
superioară, nici maica Geralda nu permiteau alte discuţii 
în afară de cele strict necesare pentru tratament. De ce să 
ajute la naştere dacă copilul trebuia să moară, aşa cum îi 
ceruse Reginei maica superioară? 

— Credeţi că sunt o vrăjitoare? Nu ucid copii, îi 
răspunse Regina şi dădu să plece. 

— De două ori cât ne-am înţeles, îi oferi maica 
superioară. De trei ori, adăugă ea într-un sfârşit, 
interpretând greşit tăcerea Reginei, care nu se gândea la 
bani, ci la faptul că dacă ea refuza... poate că nu aveau să 
se îngrijească nici de mamă şi aveau să moară şi ea, şi 
copila, sau măcar cea din urmă, dacă era imperios necesar 
să piară. 

Nimeni nu avea să afle ce se petrecea între zidurile 
unei mănăstiri. 

Regina trase adânc aer în piept şi încuviinţă din cap 
în faţa călugăriţei. 

— Ei bine, atunci, acceptă maica superioară fără să 

îşi ascundă o grimasă dezgustată. „Vrăjitoarele îi ucid pe 
nou-născuţi”. Aşezată pe jos, între picioarele Arsendei, 
Regina îşi aminti învăţăturile Astrugăi. „Vrăjitoarele îi ucid 
pe nou-născuţi sau îi oferă diavolului. Odată ce s-au 
născut”, le învăţa ea pe Dolţa şi Regina, „nu îi omorâţi 
niciodată; riscaţi să treceţi linia aceea subţire care le 
separă pe moaşe de vrăjitoare”. 

În timpul orelor cât dură travaliul, litaniile fredonate 
la nesfârşit de călugăriţe înlocuiră gemetele surde ale unei 
femei tulburate, aflată în chinurile facerii, iar Regina avu o 
mulţime de timp la dispoziţie ca să îşi amintească toate 
dăţile în care Hugo îi povestise despre sora lui; o iubea şi 
era convins că se călugărise mulţumită zestrei primite de 
la călugăriţa pentru care lucra... Regina zâmbi; Hugo nu 
îşi amintea niciodată numele ei. Ea însă nu avea să îl uite 
vreodată: Geralda. O privi. Era îngenuncheată în faţa unui 
crucifix care atârna pe perete. Cu capul plecat şi mâinile 
împreunate, femeia îşi ascundea vârsta într-un corp bine 
hrănit, aşa cum se cuvenea condiţiei ei, şi se ruga 
neîncetat. Creştinele alea ipocrite, pe de o parte, se rugau 
şi, pe de altă parte, cereau moartea unui copil... după ce 
permiseseră şi ascunseseră faptul că o servitoare tânără 
fusese violată, lucru de care Regina nu se îndoia câtuşi de 
puţin. 

Pe timpul sarcinii, şovăi de mai multe ori dacă să îi 
mărturisească lui Hugo adevărul despre sora lui, dar ce 
putere ar fi avut un simplu podgorean împotriva unei 
mănăstiri de maici înrudite cu nobili şi fruntaşi ai oraşului? 
Hugo şi-ar fi pierdut minţile dacă ar fi aflat despre 
nenorocirea Arsendei. Apoi familiile acelor călugăriţe l-ar 
fi distrus... şi nu îşi dorea aşa ceva. Pe zi ce trecea avea tot 
mai multă nevoie de el. Tânjea după vizitele lui. Ba chiar 
comandase aqua vitae deşi nu avea nevoie de ea, doar ca 
să i-o aducă el! Ura şi disprețul atavice ale creştinilor faţă 
de evrei erau de-a dreptul palpabile pe străzi. „Ar fi trebuit 
să fie invers!” îşi zicea ea, forţată să îndure insulte, 
îmbrânceli şi scuipături. „Eu vă urăsc pe voi, nenorociţi 

bastarzi ce sunteţi!... Violatori! Ucigaşi!” Până la atacul 
împotriva cartierului evreiesc, regele îi protejase pe evrei, 
care erau proprietatea unui monarh pe care îl slujeau 
personal şi căruia îi plăteau impozite ridicate. Favorul 
regal de care se bucurau îi înfrânase pe creştini; acum nici 
măcar papa acela schismatic nu îi mai susţinea. Nu putea 
să vorbească nici cu prietenii ei convertiți, iar casa, 
nevoită să îi îndure pe fii unui soţ îmbătrânit care îi purta 
ranchiună întregii lumi şi cu care nu prea mai avea de-a 
face, devenise o carceră de care i se părea că se elibera 
doar prin vizitele lui Hugo. 

Şovăi preţ de o clipă: nou-născutul acela avea să fie 
doar un alt creştin, conceput într-o mănăstire probabil prin 
înşelăciuni diabolice pentru ca fata să cedeze. De l-ar fi 
lăsat să moară, ba chiar de l-ar fi ucis, ar fi fost un fel de 
răzbunare împotriva celor care îi distruseseră viaţa, dar, în 
acelaşi timp, simţea că acel copil ce urma să se nască 
făcea cumva parte din Hugo: era sânge din sângele lui. 
Dacă mama ar fi avortat, ar fi fost altfel. Nu, îşi zicea 
Regina, nu putea să ucidă copilul şi nici nu le putea 
îngădui călugăriţelor să o facă. Îi aparţinea lui Hugo. 
Nimeni nu putea prezice întorsăturile pe care le lua viaţa. 
În plus... Regina nu vru să recunoască, deşi sfârşi prin a o 
face: simţea că, dacă ştia acel secret, avea să îl 
stăpânească oarecum pe tânărul care o vizita, dar care o 
lăsa apoi singură, cu un soţ cu care se căsătorise încă 
tulburată după moartea tatălui ei, după ucideri, după viol... 
şi cu nişte copii care nu erau ai ei. Nu avea să îi dezvăluie 
cine era copila, nici starea sau situaţia surorii lui pe care 
Hugo o credea fericită, slujindu-l lui Dumnezeu într-o 
mănăstire. 

— Micuța aceasta, zise Regina la piciorul scării din 
ferma lui Hugo, merită să fie îngrijită ca o fiică de o 
persoană bună... Lăsă cuvintele să plutească în noapte. îl 
privi pe Hugo, apoi pe Barcha, care o îmbrăţişa pe copilă. I 
se păru că musulmana o încuraja să continue, de parcă ar 
fi fost de partea ei. Tu eşti cea mai bună persoană pe care 

O Cunosc. 

— Da, strigă musulmana. 

— Nu. Hugo tăcu şi făcu un gest cu mâna. Nu te 
băga! îi porunci el. Cum te aştepţi să ţin o copilă?! Ai 
înnebunit? 

— Va muri dacă o duc la un spital, îl întrerupse 
Regina. Ştii bine. Atât de mică şi de fragilă... Va muri. 

— Dar... Hugo rămase locului şi tăcu, cu mâinile 
desfăcute în faţa lui, cu palmele ridicate în sus, făcând 
apel la o judecată sănătoasă, într-un spital... 

— Va muri, repetă Regina. 

„Va muri”. Aşa le asigurase şi pe cele două călugăriţe 
după ce Arsenda o născuse pe fetiţă. Aşezată între 
picioarele ei, Regina nu o ridică pe nou-născută spre 
mamă. Tăie cordonul ombilical, o forţă pe copilă să plângă, 
stârnind agitaţie în rândul călugăriţelor, pe care nu le băgă 
câtuşi de puţin în seamă. Apoi o aşeză în poala ei ca să 
încheie travaliul. Arsenda nu o văzu pe copilă. Regina o 
acoperi cu cămaşa şi se ridică. 

— Plătiţi-mă! îi ceru maicii superioare. 

Femeia nu îndrăzni să menţioneze înţelegerea. Şovăi. 
Se bâlbâi, gesticulă şi arătă agitată înspre nou-născută, 
care aţipise în braţele moaşei. 

—  Plătiţi-mă! insistă Regina. Atunci femeia îşi 
schimbă atitudinea şi se ridică jignită. Ah! o batjocori 
evreica. Doar nu pretindeţi să o fac aici, lângă mamă, în 
faţa Dumnezeului vostru?... 

— Atunci? întrebă maica superioară după ce se 
întoarse şi făcu semnul crucii înspre crucifix. 

— Nu vă îngrijoraţi! Voi face ce m-am angajat că voi 
face, dar nu mă veţi vedea nici voi, nici nimeni altcineva. 
Nicio călugăriţă nu mă va trata ca pe o vrăjitoare. 

— Nu aşa ne-am înţeles, urlă femeia fără să îi pese de 
prezenţa Arsendei. 

— Nu îmi aduc aminte să fi convenit să ucid un nou- 
născut într-o mănăstire. O vreţi? Regina îi oferi copila 
maicii superioare, care se dădu un pas în spate. Nu vă 

faceţi griji. Ce vă închipuiţi că aş putea face cu ea? 
Ritualuri nelegiuite sau eretice? Să îi mănânc inima? 
Singurele sacrilegii s-au săvârşit între zidurile acestei 
mănăstiri. Cealaltă femeie dădu să îi răspundă furioasă, 
dar Regina o opri: Ce sunt urmele acelea de pe fată? 
Diavoluli Le-a făcut? Ştiam eu că asta era: diavolul. Relaţii 
trupeşti cu diavolul. Poate că de aceea vă doriţi moartea 
nou-născutei. E fiica diavolului? 

— Taci din gură! îi ceru maica superioară. 

— De ce vă temeţi? continuă însă Regina. Oare vă 
temeti că, după ce voi ieşi din mănăstire, vă voi denunta? 
O evreică ce denunţă mănăstirea din Jonqueres? râse 
sarcastic. Cine m-ar crede? Parohul care a siluit-o pe fată 
nu ar permite niciodată... 

— Eretico! Taci! 

— Nu diavolul a încălecat-o pe nefericita asta. Şi o 
ştiţi bine. 

Regina o privi ferm în ochi pe maica superioară, care 
tremura de furie. În spatele ei se afla Geralda, care nu se 
oprea din rugăciune, şi Arsenda... epuizată, ameţită, 
absentă. 

— Plătiţi-mă! ceru ea din nou. 

Regina pipăi săculeţul cu bani pe care maica 
superioară i-l adusese chiar în seara aceea, apoi se 
întoarse spre Hugo, care bombănea, nevenindu-i să 
creadă, fluturând din mâini. 

— Cum să rămân cu copila? îl auzi Regina 
justificându-se. 

— Păi este a ta, îi răspunse ea. 

Musulmana se ridică. Hugo se opri din gesticulat. 

— Cum?... se bâlbâi el. A mea? Ce vrei să spui? Nu 
ştiu de nicio femeie... 

— Copila aceasta era moartă şi trăieşte doar pentru 
că m-am gândit la tine, că tu ai putea să îi porţi de grijă, 
pricepi? Da, e ata. 

— Nu spune prostii! 

— E a ta, stăpâne, interveni musulmana. 


— Taci, Barcha! Regina, nu poţi... 

— Va muri, îl întrerupse Regina. 

— Nu mă poţi considera răspunzător pentru asta, se 
plânse Hugo. 

— Nu. Categoric, afirmă ea. Am greşit eu. Am crezut 
că... în fine... Mereu te-am crezut o persoană de treabă! 
Eram încrezătoare că... 

— Şi nu aş mai fi o persoană de treabă dacă refuz? 
pufni Hugo. Ia-o de aici, îi ceru Reginei. 

— Nu, refuză ea. Las-o să moară dacă nu o vrei! 
adăugă ea, răsucindu-se şi pornind-o spre Barcelona. 

— Nu ai fi în stare... începu Hugo, urmând-o câţiva 
paşi. O prinse de braţ. Ea se eliberă scuturându-se violent. 
Nu îmi poţi face asta! 

— Ba pot. „E fiica surorii tale”, fu ispitită să îi 
răspundă. Păstreaz-o, Hugo! îi spuse în schimb. 

— Mâine o voi duce la un spital, ameninţă Hugo 
lăsând-o să plece. 

— Ar fi o greşeală. 

În zori de zi avea să o ducă la oricare dintre spitalele 
din Barcelona unde primeau orfani, îşi făgădui Hugo. 

— Şi ce le vei spune? îi spuse Barcha, care era deja 
sus, legănând copila, fără ca măcar să aştepte ca între cei 
doi să se încheie cearta. Ce le vei spune? Că ai găsit-o pe 
drum? Şi te aştepţi să te creadă? O vor interna şi va muri 
şi, între timp, întrucât vor presupune că tu eşti tatăl, va 
trebui să îi plăteşti întreţinerea. Ai bani; nu vei scăpa de 
această obligaţie. Evident, ai putea să o abandonezi la 
porţile spitalului noaptea, cum fac multe mame. 

Hugo o provocă pe Barcha din priviri. 

— Mâine o vom duce la un spital, zise el. 

La răsărit nu mai erau nici Barcha, nici copila. Nici 
bulgarul nu se întorsese. Nu îi prea fusese de folos că îşi 
cumpărase sclavi pe care apoi îi eliberase, se plânse Hugo. 
Vatra era rece; cărbunii stinşi. Deschise uşa, ieşi pe scară 
şi o strigă pe musulmană. Închise uşa. Dar o deschise din 
nou când auzi nişte zgomote. Cobori scările şi intră în 


3 


grajduri, în continuare goale, fără animale. Acolo o găsi pe 
Barcha plimbându-se încolo şi încoace, strângând-o pe 
copilă la piept, cum fără îndoială că o făcuse toată 
noaptea. 

— Nu o da, stăpâne, îl imploră ea. Mă voi îngriji eu 
de ea. 

— Dar cum te vei îngriji tu? 

— Îi voi purta de grijă şi o voi hrăni şi... 

— De ce? 

— Am avut trei copii, cu doi stăpâni diferiţi, îi 
răspunse ea cu sinceritate în voce. I-au vândut imediat ce- 
au fost îndeajuns de mari. De-aş fi fost creştină, poate că 
vreunul dintre taţi şi-ar fi recunoscut fiul, dar pentru că 
eram musulmană, nu a făcut-o niciunul. Nu ştiu nimic de 
ei. Nu m-am putut bucura niciodată de copilăria lor. Ştii că 
noi, femeile musulmane, nu putem alăpta copii creştini? 
Nici măcar nu m-au lăsat să mă apropii de ei, se temeau... 
se temeau că îi voi molipsi cu religia mea. Tăcu preţ de o 
clipă. Hugo aşteptă. Tu m-ai lăsa să mă apropii de ea, aşa- 
i? 

— Da. 

— Îngăduie-mi să o păstrez, atunci. Dacă tu nu o vrei, 
aş putea să plec cu ea. Aş găsi de lucru... 

— Cum să ai o fiică albă? Te-ar aresta. 

— Stăpâne... 

Monseniorul Pau Vilana doar gesticulă, clătinând din 
cap în timp ce îl ascultă pe Hugo spunându-i că o 
abandonaseră pe fetiţă la porţile fermei lui. 

— Ştii cine e mama? 

Hugo negă. 

— Nu ai nici cea mai mică idee cine ar putea fi 
mama? insistă preotul. 

Hugo negă din nou. 

— Aminteşte-ţi! Monseniorul Pau îşi desfăcu braţele 
cu o oarecare disperare. Hugo negă a treia oară. Bine, îmi 
dau seama că nu o să te scot de acolo. Tu însuţi. E 
botezată? Avea vreun bileţel? De obicei copiii lăsaţi la 

spital au... 

— Nu avea niciun bileţel... interveni Barcha, 
monseniore... părinte... adăugă ea, făcându-se mică, oricât 
de mare ar fi fost ea, în faţa privirii reci a preotului. 
Excelenţa Voastră... Eminenţă... 

— Nu, nu avea niciun bileţel, zise Hugo, făcându-i 
semn Barchei să tacă din gură. 

O botezară chiar în dimineaţa aceea. „Merce”, zise 
Hugo după câteva clipe de şovăire. Se va numi Merce. Din 
baptisteriu, lângă uşa de intrare principală, între capelele 
Santa Lucia şi San Lorenzo, Hugo privi înspre altarul 
mare, unde se afla Fecioara Mării. „Fac rău cu copila 
asta?”, bombăni el înainte ca monseniorul Pau să o 
scufunde pe copilă în cristelniţă, vechiul sarcofag din 
marmură albă al sfintei Eulâlia, martiră şi patroană a 
Barcelonei. Merce Paula, cântă preotul, al doilea nume 
după el, după ce cită alte cinci sau şase nume - Hugo le 
pierdu şirul - care corespundeau unora dintre beneficiarii 
bisericii Santa Marfa care erau ca nişte naşi pentru copilă, 
deşi la început refuzaseră din pricina circumstanțelor 
stranii în care îşi făcuse apariţia fetiţa. „V-am promis o 
recompensă valoroasă”, şopti monseniorul Pau. Făgăduiala 
acelor bani înfrânse orice reticenţă şi toţi vrură să 
participe la sacrament. 

Hugo se întoarse spre Fecioară înainte să iasă din 
Santa Marfa de la Mar cu micuța în braţe, botezată, iar el 
rămas dator preoţilor. „Ce zici, Fecioară?” Căută din nou 
zâmbetul acela despre care îi vorbise atât de mult stăpânul 
Arnau, dar nu îl găsi. Merce nu mai plângea, doar gemea. 
Părea obosită, istovită. Afară se întâlni cu Barcha şi îi 
întinse copila, agitat, îndemnând-o să facă ceva. 

— Nu îţi face griji, stăpâne! încercă să îl liniştească 
musulmana în timp ce o ţinea pe copilă pe braţe. Vino 
după mine! 

Barcha îl duse roată pe după biserică înspre strada 
Monteada, spre care dădeau palatele nobililor şi 
negustorilor bogaţi din Barcelona. 


— Vom căuta o doică, îl anunţă ea pe Hugo. 

— Unde? 

— Pe strada cu dides, adică doici. 

Străbătură strada Monteada până ce ajunseră la 
Corders, unde cotiră la stânga, înspre piaţa Liana. Inainte 
să ajungă, virară pe o uliţă unde se afla aşa-numitul han al 
doicilor, unde erau cazate doicile sosite din afara oraşului. 

— Tânără şi sănătoasă, dacă se poate de la munte, 
curată şi de statură bună, şopti Barcha când intrară în han. 

— Şi laptele? întrebă Hugo. 

— Aia voi şti eu. 

— De ce? 

Mai multe femei, unele dintre ele cu copiii lor mici în 
braţe, se ridicară când îi văzură intrând. Barcha nu şovăi şi 
dintre toate se îndreptă hotărâtă spre o brunetă, tânără şi 
zdravănă, cu care vorbi preţ de câteva clipe. Hugo o privea 
de la uşă, de parcă nu ar fi îndrăznit să intre într-un loc cu 
atâtea femei adunate la un loc. 

— O cheamă Apolonia, i-o prezentă musulmana lui 
Hugo, celelalte doici aşezându-se deja la loc, şi va fi doica 
lui Merce. Salariul va fi salariul obişnuit pe care îl iau 
doicile, anunţă Barcha şi i-o dădu pe micuță Apoloniei. 

Chiar acolo, în picioare, tânăra îşi descoperi un sân şi 
se jucă puţin cu sfârcul pe buzele copilei, îndemnând-o să 
îl prindă. 

Se întoarseră pe strada Corders, o străbătură, 
trecură piaţa Liana, şi continuară pe strada Boria până în 
piaţa Blat. De acolo se îndreptară spre piaţa sunt Jaume, 
spre Casa de la Ciudad. 

— De unde ştii că va fi o doică bună? se interesă 
Hugo pe drum, cu musulmana lângă el şi cealaltă femeie în 
urma lor. 

— Le urmăresc de ani de zile. În viaţa mea am trăit 
alături de multe dintre ele. Apolonia tocmai şi-a pierdut 
fiica. E tânără, sănătoasă şi are lapte îndeajuns pentru doi 
copii. 

— Şi experienţă? 


— A mai fost mamă de două ori. 

— Şi-a lăsat copiii? 

— Au nevoie de bani. 

Hugo privi în spate. Copila părea să sugă. Clătină din 
cap: nu trecuse nici măcar o jumătate de zi şi se angajase 
deja să îi plătească pe preoţi şi o doică. 

Şi, pe lângă angajamentele cu pricina, fu nevoit şi să 
îndure priviri deopotrivă neruşinate şi acuzatoare în Casa 
de la Ciutat, în timp ce aştepta ca funcţionarii să confirme 
împreună cu veguerul şi alguazilii că nu anunţase nimeni 
dispariţia unei nou-născute. „E botezată?” „în Santa Maria 
de la Mar?” „Cum se numeşte fetiţa?” „Şi tu?” „Şi mama?” 
„Sigur?” „Ce faci? Cu ce te ocupi? Unde locuieşti?” Nu 
întâmpină nicio problemă. În cele din urmă, toţi ajunseseră 
la concluzia că niciun nebun nu ar fi vrut să aibă grijă de o 
copilă atât de mică dacă nu era a lui. 

Întorşi la fermă, Hugo le cedă femeilor şi copilei una 
dintre odăile de la etaj. Atunci îşi dădu seama că bocceluţa 
lui Domingo, unde bulgarul îşi ţinea hainele călduroase pe 
care i le cumpărase Hugo şi scrisoarea lui de eliberare, nu 
mai era acolo. Nu îl mai văzuseră de două zile. 

— Nu îi poţi da libertatea cuiva care nici nu şi-o 
câştigă, nici nu o merită, îl dojeni Barcha când pricepu de 
ce Hugo rămase tăcut lângă patul de paie al bulgarului. 

Hugo rămase locului. Nici măcar nu voia să îşi 
închipuie că temerea lui era aievea. 

— S-a întâmplat ceva, stăpâne? 

Hugo nu îi răspunse. Stomacul i se strânse brusc. 
Încercă să îşi umezească buzele cu limba care i se uscă 
brusc. 

— Stăpâne? 

Hugo se îndreptă spre colţul peretelui unde, în 
spatele unei pietre slobode, îşi ascunsese toţi banii: cei pe 
care îi economisise după ce îi cumpărase pe sclavi, cei 
trimişi de Bernat şi cei meniţi pentru Santa Marfa; nu 
voise să îi încredinţeze lui Raimundo ca să nu fie nevoit să 
explice de unde îi avea. Piatra era la locul ei, aşa că 

răsuflă, simțindu-se uşurat preţ de o clipă. Poate că 
temerile lui nu erau întemeiate. Cu toate acestea, când o 
dădu la o parte, cu mâini tremurânde, descoperi că gaura 
din peretele gros al casei vechi era goală: pungile cu bani 
dispăruseră. 

— Ticălos nenorocit! urlă el. 

Hugo îl denunţă pe bulgar în faţa veguerului. 

— Atâţia bani? îl întrebă ofiţerul. 

— Vând vin bun, răspunse el. 

— Probabil că a ajuns deja foarte departe. Nu va 
rămâne aici ca să îl prindem. 

Hugo  încuviinţă resemnat. leşi din castelul 
veguerului  repetându-şi cuvintele cu care ofiţerul 
încheiase denunţul: „Ce ai avut de câştigat prin faptul că l- 
ai eliberat? Ca sclav nu ar fi îndrăznit nici să te jefuiască, 
nici să fugă”. 

Din piaţa Blat, unde se afla veguerul, o apucă pe 
strada Boria înspre Flassaders. O ramură de pin ce atârna 
de streaşină de la intrare dădea de înţeles că acolo era o 
tavernă care vindea vin cu amănuntul. Nici măcar 
îmbrăţişarea şi primirea călduroasă cu care îl întâmpină 
Andres Benet nu reuşiră să îl facă pe Hugo să uite de 
ticălosul acela de bulgar. 

— Păi, pentru că am nevoie de bani, îi răspunse 
cârciumarului când acesta întrebă de ce vindea Hugo o 
parte din vinul obţinut din podgoria care se învecina cu 
grădina familiei Vilatorta. 

— Nu ştiu dacă voi avea suficienţi bani, se scuză 
Benet. 

Hugo aruncă o privire la tavernă, care se afla la 
parterul unei case mai mult din lemn decât din piatră. 
Butoaiele cu vinul lui erau acolo, deşi cârciumarului i se 
îngăduia să vândă doar două vinuri odată, unul roşu, al lui, 
şi altul alb, la preţul anunţat pe străzile oraşului şi doar 
din butoaiele sigilate de autorităţi. După golirea lor aveau 
să se sigileze altele noi, iar dacă vinul şi preţul rămâneau 
la fel, nu era nevoie să fie anunţat din nou. 


— Taverna îţi merge bine, îi răspunse Hugo arătând 
cu mâna spre butoaie, spre lumea care bea şi care aştepta 
să cumpere vin în vase sau burdufuri. 

— La fel de bine precum merg podgoriile tale. Poate 
că nu este problema mea... 

— Nu, îl întrerupse Hugo oarecum posac. Nu voia să 
îi povestească. Nu voia ca toată lumea să afle că un flăcău 
bulgar căruia îi dăruise libertatea tocmai îi recompensase 
generozitatea fugind cu toţi banii lui. Nu voia ca oamenii 
să râdă de el. Chiar nu e problema ta, adăugă el. 

Andres Benet cunoştea mai bine ca oricine calitatea 
vinului pe care îl făcea Hugo din strugurii din zona 
învecinată cu grădina familiei Vilatorta pentru că îl vindea 
de ceva vreme. Amândoi erau de acord că era un vin roşu 
pentru parohi, domni şi burghezi, un vin pe care oamenii 
de rând nu şi-l puteau permite, dar Hugo nu avea acces la 
niciunul dintre ei, în timp ce Andrés... Mahir susţinuse 
mereu că acel cârciumar se pricepea să le vândă vin 
bogaţilor. 

— Nu ştiu dacă îţi voi putea plăti cât valorează, 
încercă Benet să se târguiască. 

Întrucât fusese înşelat de bulgar, lui Hugo îi ajunsese 
pentru ziua aceea. 

— Atunci mă voi duce la un alt cârciumar sau la 
vreun negustor de vinuri. 

Benet se gândi: ar fi câştigat bani buni cu vinul 
special al lui Hugo chiar dac-ar fi plătit mai mult decât îi 
cerea băiatul acum. În plus, avea nevoie ca tânărul să îi 
vândă şi celălalt vin, cel normal; le plăcea atât de mult 
oamenilor, că unele femei veneau chiar din alte cartiere 
din Barcelona ca să îl cumpere. Nu, Andres Benet nu îşi 
putea pierde furnizorul. 

— În regulă. 

Îşi strânseră mâinile ca să încheie înţelegerea. 
Înainte să îi dea drumul, Hugo înghiţi în sec; nu aşa se 
proceda de obicei, dar trebuia să îi ceară. 

— Am nevoie să îmi plăteşti înainte o parte din bani, 

îl rugă el. 

— Jos e un chior care vrea să te vadă. 

După o clipă de nedumerire, Hugo încercă să îşi 
păstreze calmul în faţa Barchei şi rămase aşezat la masă, 
unde mânca un castron de tocană de carne de oaie cu 
legume. 

— Cine e şi ce vrea? întrebă el printre înghiţituri. 

— Mi se pare că ştii bine cine este, zise ea. 

Hugo îşi înăbuşi un pufnit. Musulmană nenorocită! 

— Şi vrea să te vadă, aşa zice el, deşi nu cred c-a 
venit doar ca să te vadă... sau ca să te vadă pe jumătate, 
glumi Barcha acoperindu-şi un ochi. 

Hugo continuă să mănânce de parcă vizita nu ar fi 
fost deloc importantă. Insă prefăcătoria mai dură doar o 
singură înghiţitură. 

— E îmbrăcat bine? întrebă el. 

— Ca un servitor al unui mare domn. 

— De unde ştii că e servitor? 

— Stăpâne, toată viaţa am slujit altora. Ştiu cine e 
servitor. 

Hugo dădu să mai ia o gură, dar se opri. Dacă Mateo 
l-ar fi descoperit, ar fi venit însoţit... Şi probabil că ar fi 
fost deja mort. 

— Invită-l să urce! îi porunci el musulmanei. 

Hugo privi castronul. Apoi îşi privi mâinile, bătătorite 
şi murdare. Barcha nu îl lăsase să o atingă pe copilă când 
se întorsese de la podgorie, deşi lui nici nu îi trecuse prin 
cap să o facă. Cu toate acestea, nu putea să nu îi arunce 
câte o privire micuţei Merce când râdea. Cine era copila 
aceea? Zi de zi, pe măsură ce se obişnuia cu prezenţa ei, îi 
păsa tot mai puţin de unde venea. Era a lui. Merce Llor, 
aşa ziceau documentele. 

— Domnul Mateo, anunţă Barcha. 

Hugo se sprijini de masă şi încercă să se ridice. Nu 
reuşi; picioarele nu îl ascultau. Se prefăcu. Îşi ridică 
privirea şi se uită fix la Chior. Trecu o clipă în care îşi 
aminti cum fugea de el prin Raval, în Barcelona. Apoi îi 

arătă scaunul din faţa lui. 

— Bine ai venit! îl salută el. 

Celălalt bombăni un răspuns. Hugo se linişti după ce 
se auzi pe sine. Se temuse că avea să îi tremure vocea, aşa 
cum îi tremurau picioarele. 

— Ia loc. Vrei să mănânci? Barcha! o strigă el fără să 
îi dea timp Chiorului să răspundă. Serveşte-l pe oaspetele 
nostru cu mâncare şi băutură. Ce te aduce în casa mea? 

— Stăpânul meu este Roger Puig, nepotul contelui de 
Navarcles, căpitanul general al armatelor din Catalonia, 
anunţă Mateo mândru. Hugo se căzni să rămână impasibil. 
Stăpânul meu tocmai s-a întors din Sicilia... 

Hugo trase repede o gură zdravănă de vin. Nu ştia. 
De când bulgarul îi furase banii, trebuise să se concentreze 
îl refuzase iniţial, dar care îşi schimbase atitudinea când o 
ameninţase că avea să o dea afară din casă. Merce reuşise 
să-i schimbe firea musulmanei. 

Muncă, muncă, muncă şi iar muncă; cu asta îşi ocupa 
Hugo timpul. Duminicile mergea la liturghie la Santa 
Marfa de la Mar şi apoi pălăvrăgea pe ici-colo ca să afle 
veşti pe care să i le trimită lui Bernat. Ştiuse că avea să 
aibă nevoie de banii care îi rămăseseră din vânzarea 
vinului de Vilatorta ca să angajeze mână de lucru în timpul 
recoltei, cum se şi întâmplase cu doar o lună în urmă. 
Trebui să apeleze din nou la Romeu ca să îi închirieze 
sclavi la un preţ exorbitant, pe care bărbatul i-l oferi ca pe 
o favoare, cică. Nu se găseau salariaţi liberi. Războiul 
demarat după ce regele Juan murise în luna mai, căzând 
de pe un cal în timp ce urmărea o vulpe, îi dusese pe cei 
mai mulţi dintre salariaţi în armată. Din luna august, 
milițiile din Barcelona ocupară Martorell şi Castellvi de 
Rosanes, unde mai aşteptau ca de Foix, contele, să atace şi 
să îşi îndeplinească făgăduinţa de a recupera regatul 
pentru soţia lui, Juana, fiica regelui decedat. 

În orice caz, Hugo reuşi să recolteze şi recolta fu 
bună. Şi vinul la fel. 


— Noul rege Martin, continuă Chiorul, are sub 
control războiul din Sicilia şi l-a trimis pe stăpânul meu ca 
să ia parte la apărarea regatului. 

Hugo îl privi direct în faţă. îl străbătu un fior rece din 
cap până în picioare. Servitorul luă o gură de vin, dar ţinu 
la distanţă castronul cu mâncare. 

— Şi? sfârşi prin a-l întreba Hugo din gesturi. 

— Da... reluă Mateo conversaţia. Cu câteva zile în 
urmă, servitorii stăpânului meu au cumpărat de la Andres 
Benet nişte butoaie cu vin roşu, explică el. Hugo se 
încordă. Stăpânului meu, soţiei lui şi invitaţilor li s-a părut 
un vin minunat. 

Hugo răsuflă uşurat. 

— Mă bucur să aflu asta, zise el, şi duse la gură o 
bucată zdravănă de carne. 

— Stăpânului meu i s-a părut atât de bun, încât i-a 
trimis un butoi unchiului său, contele de Navarcles. 

— Sper să îi placă şi lui, reuşi să îngaime Hugo cu 
gura plină. 

— Roger Puig mai vrea vin dintr-acela, de Vila... 

— Vilatorta, îl ajută Hugo. 

— Vilatorta, întocmai. Tot ce ai. îl vrea pe tot. 

— Nu am. Am recoltat cu puţin mai mult de o lună în 
urmă; stăpânul tău va avea de aşteptat vreme îndelungată. 

Chiorul făcu o grimasă. 

— Aşa este, insistă Hugo. L-am vândut tot. Calitatea 
acelui vin depinde, în mare, de faptul că îmbătrâneşte în 
butoaie. Acum urmează să stea în ele vreme de doi sau trei 
ani, până va ajunge la virtuțile vinului roşu de care s-a 
bucurat stăpânul tău. Aşa e mama natură... 

— În regulă, în regulă, îl întrerupse Chiorul grosolan, 
dar mai vrea şi să lucrezi pentru el. 

În clipa aceea, Hugo se înecă şi tuşi. Barcha alergă 
spre masă şi îi dădu câteva palme peste spate. Servitorul 
nu îl băgă câtuşi de puţin în seamă şi continuă. 

— Andres Benet te-a vorbit de bine. Zice că ai ceva, 
un simţ special când vine vorba de vinuri. 


După ce făcu această afirmaţie, Chiorul sorbi lung 
din castron, savură vinul în gură, apoi îl înghiţi şi se arătă 
surprins, de parcă s-ar fi îndoit de virtuțile pe care i le 
atribuiau lui Hugo. 

— Nu-ţi place? întrebă Hugo. 

Sătul, încerca să devieze conversaţia şi să câştige 
timp ca să se gândească la propunerea pe care tocmai i-o 
făcuse Mateo. I se părea de neconceput să lucreze pentru 
Roger Puig. 

Chiorul făcu un gest dispreţuitor. 

— Păi este vinul pe care l-a lăudat atâta stăpânul tău, 
minţi Hugo. 

— Acesta? 

— Da. Trecură câteva clipe. Mai pune-i, îi porunci 
Barchei. 

Chiorul mai luă o gură lungă, dar de data aceasta nu 
mai păru scârbit, ci satisfăcut, reţinut, dar satisfăcut, ca şi 
cum s-ar fi înşelat anterior. Hugo îşi înăbuşi un alt zâmbet. 
Ipocritul! Era un vin obişnuit. 

— Bun, s-ar părea că asta îşi doreşte stăpânul meu. 
Vinul tău de Vil... 

— Vilatorta, îl ajută din nou Hugo. 

— Nu cred că îi va conveni să fie nevoit să aştepte doi 
ani, anunţă el. 

Hugo îşi desfăcu mâinile în semn de neputinţă. 

— Şi vrea şi să fii chelarul lui, să îi găseşti cele mai 
bune vinuri din Catalonia pentru crama lui, din tot regatul 
dacă este nevoie. 

— Nu... începu să spună Hugo. Chiorul nu clipi. Nu 
cred că pot accepta, încercă să se scuze el. Am mult de 
lucru cu... 

— Mâine te vei înfăţişa la palat ca să începi să lucrezi 
ca chelar, îl întrerupse Mateo, care se ridica deja de la 
masă. 

— Am zis... 

— Mâine. 

— Poate că nu m-ai auzit. 


Chiorul se ridică în faţa lui Hugo. 

— Mi se pare că tu nu ai auzit bine. Este dorinţa lui 
Roger Puig să lucrezi ca chelar pentru el, iar dorinţele 
stăpânului meu nu doar că se împlinesc, ci sunt şi 
apreciate, îndeosebi când au de-a face cu un cerşetor ca 
tine. 

„Cerşetor”. Aşa îl insultaseră şi umiliseră şi pe 
şantierele navale. Pe atunci, Roger Puig stătuse în faţa lui, 
încins, tremurând de furie. „Necopt” mai spusese vicontele 
de Rocaberti: un „cerşetor necopt”, aşa îi zisese. Astăzi 
Hugo avea o barbă care îi ascundea identitatea în faţa 
Chiorului şi, probabil, şi în faţa stăpânului acestuia. În ziua 
aceea, pe şantierele navale, ascultase de sfatul lui Arnau: 
nu se plecase în faţa nimănui, ci îi înfruntase. Mai târziu, 
pe plajă, fusese avertizat că acela care îi dăduse acel sfat 
ar fi trebuit să îl înveţe şi cum să îl pună în practică. Şi 
acum îşi dădea seama că încă nu ştia cum să o facă. 

— Nu susţin că... Nu este intenţia mea să îl supăr pe 
stăpânul tău, dar ar trebui să înţeleagă... 

— Ce să înţeleagă? Chiorul lovi cu pumnul în masă. 
Urcioarele şi castroanele săltară, vinul şi tocăniţa se 
vărsară. Hugo se ridică, brusc indignat. Roger Puig nu are 
nimic de înţeles de la un nenorocit de ţăran, se răsti 
servitorul. Mâine te vei înfăţişă negreşit la palat sau vei 
îndura consecinţele. 

Hugo îşi luă privirea de la singurul ochi al Chiorului, 
care îl privea provocator. 

— Mâine! urlă acesta, apoi ieşi din casă. 

Dacă accepta, ar fi putut fi aproape de Roger Puig şi 
s-ar fi putut răzbuna pe el. Oricine s-ar fi bucurat de o 
astfel de ocazie din partea inamicului său, dar avea şi două 
podgorii pe care trebuia să le lucreze. Vorbi despre asta cu 
Raimundo chiar în după-amiaza aceea. 

— Vom ajunge din nou ca atunci când a murit regele 
Pedro şi i-a urmat pe tron fiul lui, Juan, îi zise convertitul, 
doar că acum noul rege, Martin, a rămas în Sicilia şi cea 
care conduce de fapt e soţia lui, regina Maria. l-au arestat 

şi încarcerat pe cei mai mulţi consilieri ai răposatului rege 
Juan. 

— Atunci, îl întrerupse Hugo, ar fi trebuit să îi 
aresteze şi pe cei din clanul Puig. 

— Nu. Pe ei, nu, îl dezamăgi zaraful. Atât contele de 
Navarcles, cât şi nepotul lui, Roger Puig, au plecat la 
război împotriva sicilienilor rebeli împreună cu actualul 
monarh, Martin. L-au ajutat personal şi financiar în anii de 
când se războieşte ca să îi întroneze pe fiul lui şi pe soţia 
acestuia în Sicilia. Roger şi unchiul lui au fost consilieri ai 
regelui Juan, aşa este, dar sunt foarte îndrăgiţi de Martin. 
Se zvoneşte că, la întoarcerea lui din Sicilia, îi va oferi lui 
Roger Puig titluri şi favoruri. A fost cărăuşul mai multor 
scrisori pentru regina Maria şi se presupune că într-una 
dintre ele suveranul a emis instrucţiuni pentru soţia lui în 
ceea ce îl privea, pentru că, în ziua următoare, regina i-a 
dăruit un palat, foarte aproape de aici şi de palatul Mentor 
unde locuieşte ea, pe strada Marquet. S-ar părea că îl vrea 
aproape. 

— Cum este regele acesta? întrebă Hugo curios. 

— Martin? Raimundo clătină din cap. E un bărbat 
scund, cu picioare scurte şi obez, într-atât încât adoarme 
mai mereu. Se zice că este drept, dar, pe mine, fiind 
convertit, cel mai tare mă îngrijorează faptul că este foarte 
religios; cel Ecleziastic îi spun, Martin cel Ecleziastic. 
Ascultă liturghia de trei ori în fiecare zi, şi trăieşte 
înconjurat de călugări. Viitorul nu este foarte promiţător 
pentru convertiți! ca mine şi chiar şi mai rău pentru cei 
care nu şi-au abjurat credinţa. 

Hugo se gândi la Regina. 

— O duc greu, zise el aproape în sinea lui. 

— Cine? 

— Evreii. 

— Da. Rămaseră tăcuţi preţ de o clipă. Biroul de 
schimb mirosea a rânced. Ce vei face? îl întrebă în cele din 
urmă Raimundo. 

— Cu ce? 


Hugo, nedumerit, se gândea tot la Regina. 

— Cu Roger Puig. 

— Pot refuza să fiu chelarul lui? 

— Nu te-aş sfătui să o faci. 

Raimundo şi-l amintea pe Roger Puig şi pe unchiul 
lui, contele de Navarcles, de la execuţia lui Arnau 
Estanyol. În ziua aceea, după moartea lui Pedro cel 
Ceremonios, se aflase în Pla de Palau, ca să fie de faţă la 
execuțiile consilierilor regelui. 

— ÎL urăsc pe... Hugo căută o expresie şi o folosi pe 
cea care i se păru cea mai simplă: pungaşul ăla. 

— Dar îi cunoşti deja firea: este înfumurat, şi mai 
mult acum, după războiul din Sicilia. Dacă nu accepti, 
reacţia lui va fi îngrozitoare. Nici nu vreau să îmi închipui. 
E arogant. Nu va îngădui niciodată un refuz, cu atât mai 
puţin din partea ta... Evită să comenteze despre Hugo. Te 
vor distruge, îl avertiză în schimb. Te-ar aresta pentru 
orice fleac, te-ar arunca în carceră sau te-ar ucide pur şi 
simplu. 

— Sunt cetăţean al Barcelonei! 

— Şi Arnau Estanyol era. 

„Să mă compar cu stăpânul Arnau, eu, un nenorocit 
de ţăran?” îşi zise în sinea lui. 

— Dar nu... trase adânc aer în piept. 

— Fiule, încercă să îl consoleze Raimundo, ţi se cere 
doar să lucrezi ca chelar pentru un nobil. Nu este o 
însărcinare rea. Nu cred că îl vei vedea prea mult pe Roger 
Puig. lţi vor plăti un salariu şi vei putea chiar să 
dobândeşti prestigiu. 

Hugo îl privi pe deasupra carpetei roşii zdrenţăroase 
din biroul de schimb, fără să înţeleagă întru totul ce îi 
spunea. Pricepu când Raimundo închise ochii umezi şi 
obosiţi şi îi şopti: 

— Nouă ne cereau mult mai mult. 

Hugo se hotărî. Îşi dorise mereu să aibă prilejul de-a 
se răzbuna şi acum însuşi Roger Puig i-l servea pe tavă. Ar 
fi fost o prostie să refuze. 

În dimineaţa următoare, Hugo se îndreptă spre 
palatul lui Roger Puig de pe strada Marquet, o uliţă care 
ducea în afara zidurilor romane vechi ale oraşului, ce se 
intersecta cu strada Ample, pe care îşi instalase Raimundo 
biroul de schimb, şi ajungea până la plajă, după ce 
traversa şi strada Merce. Se numea aşa pentru că pe ea se 
afla rezidența familiei Marquet, din care făceau parte 
amiralul armatei catalane, Galcerăn, şi alţi negustori şi 
consilieri ai oraşului, cu toţii cetăţeni onorabili ai 
Barcelonei. 

Alese să meargă până acolo pe strada Merce, pe care 
se aflau biserica şi mănăstirea mercedarienilor, ordinul 
fondat cu aproape două secole în urmă de sfântul Pedro 
Nolasco pentru răscumpărarea captivilor creştini ţinuţi 
prizonieri de către sarazini. Trândăvi printre cei care 
blocau trecerea, care pălăvrăgeau sau cumpărau de la 
brutărie ori de la magazinele negustorilor şi care ocupau 
cea mai mare parte a drumului. Hugo se opri în spatele 
unui grup care forma un cerc în jurul unui crainic şi 
ascultă cu atenţie. Bărbatul anunţa lucrările care urmau să 
se facă la o locuinţă de pe stradă, motiv pentru care vecinii 
îl înconjurau ca să vadă dacă lucrările aveau să le afecteze 
proprietăţile. „Până unde va ajunge balconul cu pricina?” îl 
auzi Hugo pe un bărbat întrebând. Asta îi atrase atenţia şi 
îşi închipui, ca majoritatea celor strânşi acolo, balconul pe 
care îl desena maistrul de case în aer. „Va da înspre 
grădina mea?” întrebă un altul. In spatele mulţimii, Hugo 
nu reuşi să îşi închipuie grădina vecinului. Îi veni în schimb 
în minte spatele acoperit de cicatrici închistate pe care i-l 
arătase Barcha din nou, chiar în dimineaţa aceea. Nu o mai 
ameninţase ca prima oară. Nu mai avea sens să o facă, 
întrucât nu mai era sclavă. Doar îşi spuseseră câteva 
cuvinte în zori, înainte să plece spre Barcelona. 

— Taci! îi ceru Hugo când aceasta îl rugă să refuze să 
lucreze drept chelar pentru Roger Puig. Nu ştii despre ce 
vorbeşti. 


— Nu vrei să lucrezi pentru el, insistă Barcha. 

Avea dreptate, nu voia, dar nici nu voia să aibă 
probleme cu un nobil cu o astfel de fire şi, în plus, era 
interesat să fie aproape de el. 

— Şi crezi că toată lumea poate face orice vrea? 
întrebă el în timp ce musulmana se îndrepta spre scară. 

— Ar trebui măcar să încerci, răspunse ea şi, drept 
dovadă, îşi dezvălui spatele cu cicatrici, rodul insolenţei ei. 

Işi veni în fire când o auzi pe o bătrână întrebând 
precipitat: „Şi ce se întâmplă cu lumina care intră în casa 
mea dacă se ridică zidul acela?” Se mustră în sinea lui că 
rămăsese înţepenit acolo atât de mult timp. Li întrebă de 
palatul lui Roger Puig pe nişte micuţi care se bâlbâiră în 
răspunsuri şi sfârşiră prin a-l însoţi. Hugo se opri în faţa 
porţilor de lemn încrustate cu flori de fier, ce dădeau spre 
o curte interioară pavată cu dale de piatră. Copiii se lipiră 
de el, holbându-se cu toţii înăuntru. 

— Haideţi, îi alungă Hugo, mergeţi să vă jucaţi pe- 
aici. 

Nu mai fusese niciodată într-un palat şi se simţi mic 
când păşi în curtea interioară mare, de unde pornea o 
scară largă, ce ducea spre primul etaj, care se deschidea 
spre curte printr-o galerie cu arcade sprijinite de coloane 
care o înconjurau. Îşi ridică privirea: deasupra mai era un 
etaj, fără galerie şi în vârf un turn de unde să se poată 
cerceta marea. I se păru că îşi aude ecoul răsuflării 
ricoşând din zidurile înalte care îngrădeau curtea 
interioară şi se opri, de parcă nu ar fi vrut să rupă vraja. 

— Ce cauţi aici? îl întrebă un majordom bănuitor. 

Intr-o anexă la bucătărie, la parter, îi explică 
obligaţiile lui. 

— Va trebui să găseşti cele mai bune vinuri pentru 
masa stăpânului. Te vei ocupa de pivniţa cu vinuri, să o 
umpli şi să o păstrezi în stare bună... 

— Va trebui să servesc vinul? întrebă, căci Raimundo 
îi explicase că chelarii îl serveau împreună cu paharnicii. 

— Tu? exclamă majordomul şi pentru prima oară făcu 

o grimasă ce se voia a fi un zâmbet. 

Făcu un semn dispreţuitor spre Hugo. Tânărul se 
privi şi compară veşmintele lui murdare de chelar cu 
straiele îngrijite ale majordomului. 

— Te vei mărgini să cumperi vinul şi să ai grijă de 
pivniţa cu vinuri, îi zise bărbatul. 

Hugo bombăni o încuviinţare, privind la pantofii cu 
vârful ascuţit, din piele de miel, ce păreau să mângâie 
picioarele majordomului. Ar fi fost imposibil să lucrezi o 
podgorie în pantofii aceia. 

— Ce vinuri te gândeşti să cumperi? ridică vocea 
bărbatul. 

— Nu îţi face griji! Stăpânul tău va fi mulţumit, îi 
răspunse Hugo. 

— Nu mă îngrijorează câtuşi de puţin. Uite ce este, 
nu eu te-am ales. Dacă vinurile sunt bune, stăpânul va fi 
mulţumit şi ar fi spre binele celor care trăim sub 
autoritatea lui. Dacă nu sunt de calitate, te asigur că mă 
voi desfăta văzând cum te jupoaie. 

Stabiliră obligaţiile lui Hugo şi salariul. Nu era rău, 
cam cât acela al unui ajutor al unui mestre daixa, compară 
tânărul. Stăpânul voia vinuri bune chiar atunci, îi dădură 
ghes. 

— Cum le transport? 

Primi o căruţă şi un catâr. 

— Şi cum îi voi plăti pe podgoreni sau pe negustorii 
de vinuri? 

— Îţi voi da eu cele necesare, îi răspunse majordomul 
îndreptându-se deja spre cramă. 

Încheie arătându-i o scară cu cel mult zece trepte. De 
acolo, Hugo privi într-o odaie subterană vastă, sub nivelul 
străzii, dar nu pe toată înălţimea, drept pentru care intra 
aer prin nişte ferestre înguste, alungite şi cu zăbrele 
printre care se zăreau picioarele şi pulpele trecătorilor. 
Simţi un damf de aer urât mirositor. Hugo oftă. 

— E murdară, îl avertiză el pe majordom, care se afla 
în spatele lui. Sunt gândaci. Arătă spre podea. Şi probabil 

şi şobolani. Îşi aminti cu o oarecare nostalgie de zilele din 
copilăria lui în care lucrase cu pisici; pe atunci învățase 
aproape să îi miroasă: Şobolani... şi prea multă umezeală. 

— Suntem foarte aproape de mare, argumentă 
majordomul. 

— Sunt crame bune lângă mare, îi răspunse Hugo 
fără să se întoarcă spre el. Cercetă unul dintre 
numeroasele vase aranjate alandala şi se dădu în spate 
când simţi mirosul urât. Nu pot fi nici măcar spălate. 

— Ascultă-mă, flăcăule! izbucni majordomul fără să 
îşi ascundă iritarea pricinuită de critici. Pentru asta te-a 
angajat, ca să o organizezi. După cum ştii, stăpânul a 
ocupat de curând această casă, nu este răspunderea lui 
să... 

— Am dat eu vina pe stăpânul tău? îl întrerupse Hugo 
întorcându-se spre el. 

— Tocmai ce-ai zis... 

— Vă zic care sunt problemele. Nu asta vreţi de la 
mine? 

— Rezolvă-le! 

— Pune să aerisească şi să se curețe totul. Să fie 
scoase toate butoaiele şi vasele în curtea interioară. 

Hugo fu surprins de tonul lui energic. Majordomul la 
fel. Se cântăriră reciproc în penumbra cramei şi, în cele 
din urmă, majordomul încuviinţă. 

Esteve, căci aşa se numea, mobiliză tot personalul 
din palat, care începu să care butoaie şi vase din pivniţa cu 
vinuri în curtea interioară. Hugo îi îndruma de la 
jumătatea scărilor de piatră care duceau spre etajul 
principal, unde agitația stârnise curiozitatea familiei lui 
Roger Puig şi a servitorilor lui personali. îl văzu pe Mateo 
în galeria cu arcade de la primul etaj. Chiorul se uita în 
curtea interioară, sprijinindu-se cu  indolenţă de 
balustradă. În cele din urmă, silueta lui Roger Puig apăru 
printre coloanele zvelte ale uneia dintre arcade: blond, în 
straie aurii elegante, maiestuos ca un erou al unei picturi 
în care se celebra victoria binelui asupra răului. Deşi se 

înfioră, Hugo se căzni să nu îşi mute privirea, întrebându- 
se dacă nenorocitul acela avea să îl recunoască. Poate că 
barba şi zgârieturile de la pisici îi schimbaseră chipul, dar 
avea aceiaşi ochi care îl provocaseră pe nobil în faţa 
eşafodului lui Arnau şi pe şantierele navale. 

Roger Puig doar încuviinţă din cap, deopotrivă 
nonşalant şi superior, apoi se retrase. Hugo privi spre 
arcadă până ce spatele strălucitor al nobilului dispăru; 
atunci simţi că cineva se uita la el şi îşi mută privirea cu 
două arcade mai la dreapta. Recunoscu ochii aceia 
deschişi la culoare. Ultima oară când îi văzuse erau sticloşi 
de febră; dar acum sclipeau, chiar dacă doar din pricină că 
îl recunoscuseră. Hugo zâmbi. Caterina se asigură că 
Mateo nu o vedea şi îi zâmbi la rândul ei. Apoi păru să se 
răzgândească şi se retrase şi ea. 

Hugo trebui să stea de vorbă cu câţiva servitori, care 
îi arătară o oală crăpată de sus până jos, să le spună săo 
spargă în bucăţi, căci de ele s-ar fi putut folosi, apoi se 
gândi din nou la Caterina. Câţi ani trecuseră oare, patru, 
cinci? în orice caz, îndeajuns încât copila rusoaică să îi 
zâmbească sincer şi puternic, la fel ca trupul pe care reuşi 
să îl întrezărească pe după balustradă şi care i se păru 
exuberant. Oare ce viaţă dusese sclava în tot acest timp? 

O văzu din nou pe tot parcursul zilei, în timp ce 
mergea din curtea interioară în pivniţa cu vinuri, şi înapoi. 
Părul blond şi pielea albă o făceau să iasă în evidenţă 
printre atâţia oameni cu pielea închisă la culoare. În 
pivniţă zâmbi când se gândi că poate avea să fie nevoie să 
îl cheme pe Anselm, cel cu pisicile, ca să scape de 
şobolani, dar unul dintre sclavii musulmani se angajă să îi 
extermine; dacă musulmanul avea o fire asemănătoare 
celei pe care o avea Barcha, se gândi Hugo zâmbind, îi 
părea rău pentru rozătoare. Cât despre butoaie şi vase, 
servitori şi sclavi răzuiau de zor depuneri şi resturi de 
gudron lipite de pereţii interiori. Trebui să trimită multe 
butoaie la dogari, care să repare doagele şi, îndeosebi, 
cercurile de fier, aproape toate slăbite şi ruginite. Trimise 

după apă de mare ca să curețe vasele de pământ. 

— Sarea de mare este bună, îi explică el 
majordomului, dar să încerce să adune apă curată, cât mai 
departe posibil de şantierele navale şi de Cagalell sau de 
alte scurgeri asemănătoare; dacă ar putea să ia din larg, 
cu atât mai bine. 

— Bine, bine, încuviinţă bărbatul. 

Apoi Hugo începu să poruncească cele necesare ca să 
ardă pe dinăuntru butoaiele de lemn rămase. După câteva 
zile de ţinut la soare, aveau să facă la fel cu vasele de 
pământ. 

Inainte să înceapă să ardă vasele, Roger Puig plecă la 
război şi îl luă cu el pe Mateo, servitorul lui chior. Sau cel 
puţin aşa credea Hugo, întrucât nu îl mai văzu prin palat. 
Invazia franceză sub comanda contelui de Foix, care 
reclama regatul pentru soţia lui, infanta doña Juana, fiica 
cea mai mare a răposatului rege Juan I, se făcuse prin trei 
puncte de frontieră: Puigcerdă, Andorra şi Castellbo, prin 
ultimul trecând contele şi contesa, cu o armată formată din 
o mie de ostaşi, trei mii de călăreţi şi o mie de servitori. 
Catalonia nu avea să îngăduie ca succesiunea la tron să 
treacă pe linie feminină, drept pentru care Roger Puig, în 
timp ce unchiul lui, contele de Navarcles, apăra Balaquer, 
se alătură trupelor contelui de Urgell, care, la începutul 
lunii noiembrie a anului 1396, se afla la Cervera în fruntea 
cavaleriei principatului Catalonia. Forţele lui Pedro de 
Urgell aveau să urmărească armata lui Mateo de Foix şi să 
lupte împotriva ei vreme de aproape două luni, timp în 
care Roger Puig nu doar că îşi întări prietenia cu contele 
don Pedro, dar se ocupă şi de instruirea militară a fiului 
acestuia, în vârstă de şaisprezece ani, Jaime de Aragon, 
moştenitor al domeniilor deţinute de familia Urgell. 

Plecarea lui Roger Puig atenuă puţin încordarea ce 
pusese stăpânire pe palatul de pe strada Marquet. 
Râsetele tinerelor Anna şi Agnes, soţia şi respectiv sora 
nobilului, şi ale prietenelor şi chiar şi servitoarelor 
acestora, răsunau de la primul etaj şi îi făceau pe cei care 

munceau în curtea interioară să ridice privirea dintre vase 
şi butoaie. Inclusiv pe Hugo. O dată le văzu chiar alergând 
prin galerie; se fugăreau şi ţipau ca nişte copile. 

— Sunt fericite. 

Caterina nu se sfii câtuşi de puţin să se apropie şi să 
stea de vorbă cu el în curtea interioară a palatului, în văzul 
celorlalţi. 

Hugo se miră când o auzi: avea un accent pronunţat, 
asemănător celui al sclavilor orientali care munceau pe 
ogoare şi în podgorii, dar vorbea în catalană. Nici urmă de 
acele şoapte de neînțeles cu care ea şi celelalte sclave 
încercaseră să îl consoleze după moartea Dolţei. 

— Aşa se pare, zise el zâmbind. 

Se cercetară reciproc preţ de câteva clipe, iar Hugo 
se întrebă ce vârstă o fi având Caterina. Le cunoscuse pe 
sclavele rusoaice după răscoala din cartierul evreiesc, care 
avusese loc cu cinci ani în urmă, iar atunci nu le dăduse 
mai mult de cincisprezece ani, aşa că trebuia să aibă în jur 
de douăzeci de ani. Avea în faţa lui o femeie de o 
frumuseţe excepţională: sâni fermi; şolduri puternice; ochi 
limpezi, de o culoare deschisă, de nedefinit; păr blond şi 
pielea albă şi fină. 

— Şi tu te-ai schimbat, zise ea, luându-i-o înainte. 

— Eu nu... 

— Ai devenit bărbat şi, din câte se pare, un bun 
chelar. 

Hugo încuviinţă din cap. 

— Ce mai faci? întrebă apoi. 

— Eu? Stăpâna mă apreciază şi i se face deseori milă 
de mine. Soțul ei mă mai vizitează uneori, iar servitorul lui 
chior mă vrea. Stă pe-aproape, aşteptând ca stăpânul lui să 
se sature definitiv de copila rusoaică. 

— Îmi pare rău! 

— Sunt sclavi care o duc mai rău. Chiar şi în casa 
aceasta. Nu trebuie să mă plâng. 

Esteve, majordomul, străbătu curtea interioară până 
la piciorul scărilor de piatră, unde se aflau ei. Dădu să îi 

spună ceva lui Hugo, dar se ocupă mai întâi de Caterina. 

— Nu ai nimic de făcut? Ştii că nu ţi se îngăduie să 
cobori în curtea interioară sau să pleci din odăile 
stăpânilor. Excelenţa Sa a spus... 

— Nu-i treaba ta dacă am sau nu ceva de făcut, îi 
răspunse Caterina sfidându-l pe majordom. Sunt în slujba 
stăpânei şi ea m-a trimis. 

— Şi te-a trimis să pierzi vremea pălăvrăgind cu 
chelarul, aici, în curtea interioară, în văzul tuturor? 

— Întreab-o pe ea dacă te interesează până într-atât. 

Bărbatul strânse tare pumnii pe lângă corp, ca să nu 
o lovească pe Caterina, al cărei chip senin contrasta cu 
înfăţişarea severă a majordomului. În cele din urmă, păru 
să se hotărască, drept pedeapsă, să-i întoarcă spatele, o 
împinse şi se vâri între ea şi Hugo. 

— Stăpâna mi-a zis că vrea să îşi alunge neliniştea 
din pricina soţului şi a războiului primind în vizită prietene 
care se află într-o situaţie asemănătoare, îi spuse Esteve. 
Hugo ridică din sprâncene. Are nevoie de vin dulce ca să le 
invite şi nu avem nici măcar un strop. 

— Mă voi ocupa de asta, răspunse el, deşi se gândea 
la ceea ce auzise despre Caterina: nu i se îngăduia să 
coboare în curtea interioară sau să plece din galerie. 

— E urgent, insistă majordomul. 

— Şi de ce nu o lasă să coboare? întrebă Hugo. 
Bărbatul se miră. Pe ea, vreau să zic, adăugă el arătând 
spre Caterina. 

Esteve dădu să îi răspundă, dar tânăra rusoaică i-o 
luă înainte: 

— Stăpânul nu este convins că sclavii şi servitorii îi 
vor respecta proprietatea, nu-i aşa? i se adresă ea 
majordomului. 

— Şi bine face, răspunse el. Deşi aş adăuga că poate 
nu este convins nici despre tine că îi vei respecta 
proprietatea, zise el sarcastic. Sclavele au tendinţa să fie 
libertine. E scris! zise el, reducând la tăcere încercarea 
Caterinei de a riposta. Locul tău este lângă stăpâni. Se 

întoarse spre Hugo. Cum rămâne cu vinul dulce? 

— Mă duc chiar mâine să cumpăr. 

— De unde? 

Hugo nu trebui să se gândească prea mult: 

— Din Sitges. 

Hugo îşi privi pantofii cu talpă din piele şi 
veşmintele; chiar dacă uzate, erau de calitate. I le dăduse 
Esteve după ce le alesese soţia lui Roger Puig. „Nimeni nu 
va crede că eşti chelarul stăpânului în zdrenţele alea”, îi 
zise majordomul când i le dăduse. 

Îmbrăcat ca un burghez, deşi avea răni la picioare şi 
îl dureau de la atâtea ore de mers, tocmai făcuse o 
înţelegere cu Anton, un negustor de vinuri a cărui afacere 
se afla în apropierea schitului Santa Marfa del Vinyet, din 
Sitges. În dimineaţa următoare, bărbatul avea să se 
înfăţişeze cu trei butoaie de vin de Malvasia în Barcelona, 
la palatul lui Roger Puig. În jurul unei mese, degustând 
vinul, se târguiră până când ajunseră la o înţelegere. Apoi 
Hugo aduse vorba despre Mahir. 

— Era un eretic, îl surprinse răspunsul lui Anton. 
Dacă nu s-a convertit, dacă nu a îmbrăţişat adevărata 
credinţă, dacă nu şi-a mărturisit păcatele şi pe Domnul 
nostru, lisus Hristos, pe care ei L-au răstignit, merită să 
dispară. Poate a murit! 

Regina avea dreptate: ura împotriva evreilor 
ajunsese la culme. Hugo îl cunoscuse pe negustorul de 
vinuri în prima zi în care fusese la Sitges cu Mahir, după 
experienţa îngrozitoare cu mama lui şi dogarul. Câţiva ani 
fuseseră de ajuns pentru ca bărbatul să treacă de la laude 
la insulte. Pufni şi se gândi că mai mult ca sigur Anton nu 
ar fi spus acelaşi lucru în prezenţa lui Mahir. 

— Trebuie să mă pornesc, se scuză el în faţa 
negustorului. 

— Poţi dormi aici, îi oferi acesta. 

Hugo fu cât pe ce să refuze, dar adevărul era că nu 
avea unde să îşi petreacă noaptea. Ca şi dăţile trecute, nu 
avea să îi ia mult să vadă cum o ducea mama lui, aşa că nu 

i se păru o idee rea să se întoarcă apoi la schit, să doarmă 
şi să plece spre Barcelona cu vinul pentru soţia lui Roger 
Puig şi prietenele ei. 

Strada pe care se afla atelierul dogarului era, ca de 
obicei, aproape pustie, întrucât clădirea era separată de 
celelalte. Ferran îl văzu şi ridică din sprânceană când îi 
zări veşmintele. Cu toate acestea, ridică din umeri şi îşi 
văzu de treabă; aşeza un cerc de fier în jurul unui butoi 
vechi. Nu îl ajuta nimeni. Hugo se plimbă în sus şi în jos pe 
stradă. Poate că mama lui nu era acasă. İşi aminti că o 
dată trebuise să o caute în sat. În ziua aceea, Antonina îşi 
plecase capul când îşi dăduse seama că era acolo. „Nu, nu 
în sat”, murmurase ea când ajunsese lângă ea. Hugo 
pricepuse şi trecuse pe lângă ea. Mama lui se temea ca 
lumea să nu o bârfească dogarului. La asta se gândea când 
îşi făcu apariţia în atelier ucenicul dogarului, fiul lui cel 
mai mare. Hugo simţi ceva straniu în privirea pe care i-o 
aruncă băiatul, şi în mişcările lui, care îi păreau forţate. Se 
nelinişti şi se apropie hotărât de atelier. 

— Şi mama? urlă el. 

— E sus, îi răspunse dogarul, în timp ce fiul lui 
încerca să se ascundă. 

— Vreau să o văd. Spune-i să coboare. 

Ferran se apropie de el ţinând o unealtă pe care 
Hugo nu o recunoscu. Se dădu un pas în spate. 

— Nu poate cobori. 

Pentru prima oară părea să îi dea explicaţii. Lui Hugo 
i se păru că tonul vocii i se schimbă, chiar dacă subtil, 
foarte subtil. 

— De ce? 

— E pe moarte, zise dogarul şi apoi se întoarse cu 
spatele. 

Hugo tăcu. Îşi închipuise situaţia de atâtea ori şi 
acum îi venea să plângă. I se făcu greață preţ de o clipă. 

— Ascultă-mă... reuşi el să îngâne. 

— Pleacă! mârâi bărbatul, de data aceasta cu putere. 
Ar fi trebuit să te omor. M-ai ameninţat că îmi vei da foc la 

casă dacă moare mama ta. Ei bine, e pe moarte. Pleacă 
înainte să moară. 

— Trebuie să o văd, insistă Hugo. 

— Nu m-ai auzit? 

Hugo scoase punga cu monede cu care avea să 
plătească muşcatelul soţiei lui Roger Puig şi apucă în 
grabă câteva. 

— Lasă-mă să o văd, pentru Dumnezeu! îl imploră el, 
arătându-i-le. 

— Eşti nebun, băiete? Mi-arăţi banii şi ceri să intri în 
casa mea. S-ar putea să nu mai ieşi vreodată. Nu ar şti 
nimeni. 

— Ar şti tot satul. Vin de la podgoria lui Anton, cea de 
la schitul din Vinyet, tocmai am cumpărat muşcatei. Ştie 
deja că sunt aici şi ştie şi de ce, minţi el. Te-ar aresta şi 
executa numaidecât, cu siguranţă şi pe vreunul dintre 
copii, dacă sunt de părere că te-a ajutat; el pare a fi 
îndeajuns de mare. Primeşte banii şi îngăduie-mi să urc, 
iar cât sunt sus, du-te de-l întreabă pe Anton. Mă vei găsi 
aici la întoarcere, fii fără grijă! 

Ferran şovăi. 

— Mai multe, ceru el în cele din urmă. 

Hugo mai scoase câteva monede şi încercă să nu 
tremure când bărbatul se apropie ca să le ia. 

— José, însoţeşte-l! zise el apoi. 

Simţi mirosul morţii de îndată ce intră într-o odaie 
mică şi închisă; se simţea în atmosfera apăsătoare, în aerul 
stătut. Işi aminti comentariul preotului de la spitalul Santa 
Cruz când îi explicase motivul pentru înălţimea navelor: ca 
să circule aerul, să nu se strice. 

Le porunci copiilor care aveau grijă de Antonina să 
deschidă fereastra şi trase aer proaspăt în piept. Se 
apropie de mama lui, care era întinsă pe un pat de paie, 
nemişcată, şi îi vorbi. Copiii se îngrămădiseră într-un colţ 
al încăperii. Mama lui nici măcar nu deschise ochii. Un 
şuierat slab îi dădu de înţeles că încă trăia. Nu reacţionă 
nici la mângâierile lui, nici când o strânse de mână, numai 

piele şi os. Rămase aşezat preţ de câteva minute, dar când 
pricepu că nici măcar nu îşi dădea seama că era acolo, se 
ridică şi făcu câţiva paşi prin odaie. Se uită la copii; doi 
dintre ei, cei mici, erau fraţii lui. Nu simţi nimic: erau şi 
copiii dogarului. Se aşeză din nou pe pat. 

— Preotul, aproape că urlă el. I-a dat ultima 
împărtăşanie? 

— Nu va veni aici, îi răspunse Jose. 

— Zici că nu va veni în casa asta? Fugi şi dă-i banii 
ăştia! Scoase câteva monede din pungă. Spune-i că, dacă 
ajunge înainte să moară mama, va primi încă o dată pe 
atâta. 

Preotul veni cu sfânta împărtăşanie şi câţiva băieţi de 
altar. Îi dădu ultima împărtăşanie mamei lui Hugo şi ceru 
ce i se făgăduise. 

— Vă veţi ocupa de înmormântare? întrebă tânărul. 

Preotul ridică din sprâncene şi privi în jur prin odaie: 
sărăcia lucie era răspunsul la întrebarea lui. 

— Ferran nici măcar nu face parte din vreo breaslă, îl 
lămuri după aceea, arătând înspre atelier, în care răsunau 
loviturile de ciocan. L-au dat afară de peste tot pentru că e 
un beţivan şi un gâlcevitor. Preotul se înfurie şi îşi însoţi 
cuvintele cu gesturi mânioase. Pentru că e un depravat şi 
un afemeiat! 

Hugo îl lăsă să vadă punga cu bani şi preotul se 
potoli. Sicriul, slujba de înmormântare, pomeniri... „Cât 
vrei?” Groparii. „Vreo inscripţie?” Băieţii de altar. „Poate şi 
vreo lucrare pioasă, nu?” Bocitoarele... 

Hugo goli punga, îi dădu drumul şi se aşeză din nou 
pe patul de paie, lângă Antonina, cu stomacul întors pe dos 
din cauza duhorii, deşi fereastra era deschisă. O luă de 
mână pe mama lui muribundă. Preotul dădu să plece, dar 
Hugo îl opri: 

— Rugaţi-vă, părinte! Rugaţi-vă aici până când 
Dumnezeu o cheamă de tot la El pe slujitoarea Lui! 

Atunci simţi o apăsare pe mână. Îşi ţinu răsuflarea. 

— Mamă, şopti el. 


Apăsarea crescu uşor... Şi, dintr-odată, şuieratul nu 
se mai auzi. 

Înainte de ivirea zorilor, o porniră spre Barcelona. 
După lăsarea nopţii şi după ce porţile satului se 
închiseseră, după moartea Antoninei, Hugo se refugiase pe 
podgoria lui Anton. Se culcase pe un pat de paie lângă fiul 
cel mare al negustorului de vin. Era frig şi multă umezeală. 
Accese de tuse şi sforăituri inundau odaia. Rămăsese întins 
pe spate, holbându-se la formele pe care lumina roşiatică 
provenită de la tăciunii din vatră le creiona pe tavanul 
casei. 

Plânsese. 

Cu toată căldura emanată de tânărul cu care 
împărțea patul de paie, umezeala îl pătrunsese până la 
oase. Rămăsese nemişcat, simțindu-se mic. 

Plânsese. Şi tremurase, hărțuit de frig, de teamă şi 
de tristeţe. 

Nu fu un tovarăş de drum bun pentru negustorul de 
vinuri din Sitges, care renunţă curând să mai încerce să 
stea de vorbă cu el şi se concentră asupra perechii de 
catâri pe care îi mâna pe drumurile acelea blestemate de 
pe coasta Garraf. Se gândea la ea, se întreba dacă preotul 
avea să îşi ţină cuvântul şi avea să o îngroape. Rămăsese 
doar o clipă lângă ea după ce murise, dar reproşurile îi 
năvăleau în minte: ar fi trebuit să fi făcut mai mult pentru 
ea cât fusese în viaţă, ar fi trebuit să o îndepărteze de 
dogar. Încerca să îşi alunge din minte vina, dar de îndată 
ce o făcea îl asalta altă îngrijorare: faptul că nu mai avea 
banii cu care să plătească vinul de Malvasia îi făcea 
stomacul să i se strângă şi îi aţâţa toate temerile, monedă 
cu monedă. li cheltuise pe toţi cu mama lui şi acum nu ştia 
cum să rezolve situaţia. Anton îi propusese să ducă vinul 
până la Barcelona cu barca, dar nu avea bani ca să 
plătească transportul, aşa că insistase să îl care cu ajutorul 
catârilor, întrucât era mai rapid şi mai ieftin. Până prin 
ianuarie sau februarie nu avea să înceapă să vândă vinul 
de la ultima recoltă. Bineînţeles, ar fi putut să îl vândă în 

avans sau să ceară un împrumut şi să ofere vinul drept 
garanţie; Raimundo i-ar fi dat banii, era aproape convins 
de asta. Dar toate acestea ar fi fost cu neputinţă de făcut 
chiar în ziua aceea, iar el, de când bulgarul îl jefuise şi 
folosise vinul de Vilatorta ca să le plătească preoţilor 
pentru botezul lui Merce, precum şi mâna de lucru 
trebuitoare pentru recoltă, zdrobitul strugurilor şi celelalte 
munci necesare pentru prepararea vinului, mai avea doar 
câteva monede pe care le ascunsese la fermă, cât să îi 
ajungă până în ianuarie. Nu avea bani nici măcar ca să îşi 
ţină promisiunea făcută monseniorului Pau Vilana, care 
întreba de el ca să îi dea veşti despre sora lui, Arsenda. 

Aveau să ajungă la palat. Vedea limpede în mintea lui 
cum urmau să se desfăşoare lucrurile. Anton avea să 
descarce vinul lui de Malvasia şi avea să ceară plata la 
care se înţeleseseră. Şi nu ştia ce avea să îi spună atunci. 

— Plăteşte-i, Esteve! 

— Eu?! tresări majordomul. 

Hugo încuviinţă. Ideea îi veni chiar când intrară în 
curtea interioară şi o găsiră liberă de butoaie şi vase. Cu 
siguranţă că pivniţa pentru vinuri era curată şi ordonată 
mulţumită lui: chelarul. 

— Ce ai făcut cu banii pe care ţi i-am dat? urlă 
majordomul. Doar nu vei nega că ţi i-am dat? bolborosi el. 

Nu luase în calcul această posibilitate. Hugo nu îi 
răspunse imediat, ceea ce îl chinui vădit pe bărbat. 

— Cum să neg aşa ceva, Esteve? Bineînţeles că mi i- 
ai dat, îl linişti el în cele din urmă, ca să cumpăr vin, şi 
asta am şi făcut... 

Majordomul gesticulă surprins spre negustorul de 
vinuri din Sitges. 

— Dar nu pe acesta, omul lui Dumnezeu! Am 
cumpărat vin şi l-am plătit, dar nu pe acesta de Malvasia. 
Pe acesta trebuie să îl plăteşti tu. 

— Dar însărcinarea primită de la stăpână... Mi-ai 
Zis... 

— Stăpânul vrea vin şi eu sunt chelarul, nu? Am avut 

ocazia să cumpăr un vin excelent la un preţ bun. Stăpânul 
tău va fi mulţumit. 

Hugo se simţea tot mai sigur pe felul în care se 
desfăşura conversaţia. 

— Şi unde este vinul acela? întrebă Esteve. 

— Îl vom avea în ianuarie sau februarie, se va fierbe 
până la Crăciun. 

— Dar... 

— Bineînţeles, va costa dublu faţă de cât mi-ai dat. 

— Nu! 

— Preferi să anulez înţelegerea? 

— Unde ai cumpărat vinul? 

Întrebarea răsună în curtea interioară. Hugo ştiu 
cine o pusese înainte să îşi ridice măcar privirea spre 
galerie. Din câte se părea, Mateo nu era plecat la război cu 
stăpânul lui. Tânărul şovăi preţ de o clipă, dar se hotări 
numaidecât să continue cu planul urzit şi îl privi pe Chior, 
care se sprijinea de balustradă, drept în faţă. 

— Vinul este de pe lângă pământurile stăpânului 
tău... 

— E şi stăpânul tău, îl întrerupse Mateo grosolan. 

— Aşa este, cedă Hugo. Este vorba despre o podgorie 
din Artes, aproape de Navarcles, de unde este contele... 

— Ştiu bine de unde este stăpânul conte şi familia lui, 
îl întrerupse el din nou. De la cine l-ai cumpărat? 

— L-am cumpărat printr-un negustor de vinuri. 

— Cine? 

Hugo se uită la el. Cunoştea negustori, dar dacă îi 
spunea vreun nume, ticălosul acela ar fi fost în stare să se 
ducă să îl întrebe. 

— Dacă îi dezvălui numele, ar putea merge oricine să 
îl cumpere şi nu aţi mai avea nevoie de mine. 

— Negustorii de vin sunt cunoscuţi. 

— Bineînţeles, dar important este să le ştii defectele 
şi virtuțile, ca la vinuri: nu se poate alege oricare. 

Se provocară din priviri preţ de câteva clipe. „Dacă ai 
şti tu...” se gândi din nou Hugo, apoi zâmbi forţat. 


— Îţi voi da să guşti din vin când soseşte, îl îmbie pe 
Chior, apoi se întoarse din nou spre Esteve, care păru să se 
liniştească odată cu intervenţia servitorului. 

— De data aceasta, voi plăti vinul de Malvasia, 
acceptă majordomul, dar să nu se mai întâmple. 

Esteve şi Anton se pierdură în interiorul palatului, în 
timp ce Hugo se îndrepta spre cramă. Odaia era 
impecabilă: butoaiele rămase erau ordonate; vasele 
aşezate pe suporturi de lemn care le ţineau drepte; 
podeaua curată; aerul nu mai era stătut, iar musulmanul se 
ținuse de cuvânt: Hugo nu mai simţea prezenţa 
şobolanilor. 

Când Hugo ajunse la fermă, noaptea de iarnă se 
aşternuse deja peste podgorii. Nimeni nu făcu zgomot la 
ivirea zorilor, aşa că dormi până dimineaţa târziu. Barcha, 
care îi simţi tristeţea, nu îndrăzni să îi pună vreo întrebare. 
Îşi arătă îngrijorarea pregătindu-i un mic dejun pe cât de 
copios, pe atât de neobişnuit: pâine, ouă, brânză, carne 
sărată şi vin. Hugo se aşeză la masă şi o lăudă pe 
musulmană. Ea, fără să se întoarcă, îngenuncheată în faţa 
vetrei, pregătind deja oala pentru mâncarea de seară, făcu 
un semn din mână şi bombăni trei cuvinte neinteligibile. 

După ce îşi potoli foamea, Hugo se uită la Merce, 
care dormea liniştită, şi îşi luă rămas-bun. Era conştient că 
avea de lucru în podgorii şi cu precădere în cramă. În 
noiembrie, fertiliza viile lui Jucef. Via de la Santa Maria o 
fertilizase cu urină anul precedent, aşa că până nu aveau 
să treacă încă cinci nu avea de gând să repete operaţia. 
Hotări să întrebuinţeze cenuşă de lăstari de viţă în ambele 
vii. Dar era în întârziere. În decembrie şi ianuarie ar fi 
trebuit să decanteze ultima oară vinul înainte să îl vândă, 
mai puţin pe cel de Vilatorta pe care se gândea să îl 
depoziteze, ca să îmbătrânească, oricât de interesat ar fi 
fost Roger Puig de el. 

Mirosea a şobolani, aşa că îl convinse pe Esteve că 
încă erau şobolani în cramă. Fu de ajuns să strângă nişte 
excremente de pe stradă şi să le răspândească pe sub 

câteva vase. „Încă aleargă prin pivniţă”, îl anunţă pe 
majordom şi i le arătă. De fapt, Hugo voia să îl vadă pe 
sclavul musulman. 

li dădu de băut în timp ce acesta încerca să 
ghicească pe unde se ascundeau rozătoarele. Părea să vrea 
să îi adulmece. Se odihniră; Hugo îşi turnă vin şi îi puse şi 
bărbatului o cantitate generoasă în castron. li povesti 
despre zilele în care lucrase cu crescătorul de pisici şi 
râseră. Băură mai mult. Aliazar, aşa se chema musulmanul, 
nu era obişnuit cu vinul stăpânilor şi nu mai reuşi să se 
controleze înainte să se termine al doilea castron. 

— În ultima vreme am văzut multă mişcare prin 
palat, zise Hugo. Aşa era: oamenii aduceau pachete şi le 
depozitau într-o odaie încuiată. Aliazar era unul dintre cei 
care căraseră pachetele cu pricina. Poate pe acolo se 
întorc şobolanii... 

Insinuarea lui nu prea avea logică, dar avu efect. 

— Ba nu! se împotrivi cu înverşunare musulmanul la 
ideea lui Hugo. Sunt bijuterii... adăugă el, coborându-şi 
vocea deja mieroasă. 

— Aşa de multe? Cine le va purta? 

— Nu! repetă musulmanul tărăgănând ultima literă şi 
clătinând din deget. Sunt pentru vânzare. 

Linguri de argint. Şi cruci, coliere de perle şi medalii. 
Toate de argint, cumpărate de la argintarii de pe strada 
Mar. Aliazar văzuse cu ochii lui. Şi transportase şi bucăţi 
de pânză catalană şi altele străine, deşi nu ştia de unde 
proveneau, întrucât el doar le dusese la unele ateliere în 
care fuseseră ambalate. „Să împacheteze pânzele?” se 
miră Hugo. Asta o ştia musulmanul: legea nu îngăduia 
pachete mai grele de o anumită greutate, de aceea 
ambalatorii le ajustau şi împachetau mărfurile. Hugo nu 
cunoştea reglementarea aceea. 

— Şi unde vor să le transporte? 

— În Sicilia. 

— Eşti sigur? 

— Chiorul trăncăneşte prea mult, răspunse Aliazar 

cerând mai mult vin. 

Hugo oftă, dar îl servi. 

— E un pui de lele, adăugă musulmanul referindu-se 
la Mateo. Bijuteriile le ţin aici, în palat, dar am lucrat cu o 
mulţime de mărfuri în magazinul unui negustor... Nu ştiu, 
răspunse el când Hugo ridică din sprâncene şi se interesă 
de numele lui. Dar e avut. 

— Rocafort? 

— Da, îmi sună cunoscut Rocafort, dar nu aş ști să îţi 
zic. Au piele şi chiar şi peşte în saramură, cred că era cod. 

Musulmanul nu ştia ziua plecării, dar ştia sigur că se 
grăbeau. 

„O să te distrug, Roger Puig”, se gândi Hugo în drum 
spre şantierele navale. Poate că Juan Navarezul i-ar fi 
putut oferi ceva informaţii în plus. Erau în luna martie, în 
plin sezon de navigaţie. Dar când întrebă de el, fu neplăcut 
surprins să afle că murise. îl anunţară... şi îi confirmară 
nişte barcagii care se perindau prin faţa şantierelor 
navale. 

— A murit cu cel puţin şase luni în urmă! zise unul 
dintre ei. 

— Ce zici?! Să tot fie vreun an de-atunci! interveni un 
altul. 

Mama lui şi Navarezul, două dintre persoanele care îl 
influenţaseră cel mai mult în timpul copilăriei, nu mai 
erau. Nici Mahir, nici ceilalţi evrei... în locul lor, avea grijă 
de o fetiţă, care îi purta numele de familie. Şi sclavi... 
acum liberi, şi podgorii, şi era chelar. Cât de mult se 
schimbaseră lucrurile! îl apucă nostalgia şi pălăvrăgi cu 
barcagiii, ca de la egal la egal, şi stătu de vorbă cu oamenii 
aceia ai mării în prezenţa unor băieţi, ucenici, care le 
ascultau lacomi poveştile, cum ar fi cea a naufragiului 
navei Santa Marta. 

— Tu ai fost unul dintre barcagiii care au căzut în 
mare! exclamă apoi, captivat. 

Genovezul. Salvarea celor doi barcagii căzuţi în mare 
pe furtună în timp ce galera se zdrobea de digul sparge-val 

din San Daniel. Se zbârli, aşa cum o făcuseră şi alţii de 
acolo, de pe plajă. 

— Nu încheia scrisoarea, o rugă pe Regina după ce 
aceasta transcrisese ce îi dictase despre călătoria plănuită 
de Roger Puig. 

De la Aliazar, de la ceilalţi sclavi, punând câteva 
întrebări încolo şi încoace pe plajă, cu precădere 
barcagiilor, marinarilor şi printre bastaixos, sfârşi prin a 
pricepe limpede şi cu precizie locul. 

Nava cu mărfurile lui Roger Puig şi Rocafort avea să 
plece la începutul lunii aprilie, încărcată cu mărfuri pe 
care nobilii, aventurierii şi soldaţii aveau să şi le dorească 
cu ardoare odată ce se sfârşeau războiul şi lipsurile. Urma 
să ridice ancora din Barcelona după ce armada regelui 
Martin va fi părăsit deja Sicilia, îndreptându-se spre 
Sardinia, unde monarhul avea de gând să ancoreze timp de 
câteva luni. Mişcările regelui, îi spunea Hugo lui Bernat în 
scrisoare, îi împiedicaseră pe Rocafort şi Roger Puig să 
facă rost de o escortă, întrucât multe din navele de război 
se aflau la dispoziţia Maiestăţii Sale, iar ceilalţi căpitani 
voiau să uite de campania din Sicilia şi să revină la afaceri 
şi negoţ. Prin urmare, era de aşteptat că avea să navigheze 
singură, sau cel mult cu o altă galeră. Cu toate acestea, îl 
informă el, era o navă bayonneză mare, cu două punti, o 
singură cârmă şi un tonaj de peste o mie de burdufuri, 
care avea să călătorească puternic înarmată şi dotată cu 
un contingent numeros de soldaţi. 

Evreica, aşezată la biroul soţului ei, cu pana de gâscă 
în mână, îl privi întrebătoare pe Hugo, care stătea în 
picioare lângă ea. Era o scrisoare lungă. Chiar Regina îi 
dăduse unele idei. Ştia că Hugo îi ura pe cei din clanul 
Puig; ba chiar îi împărtăşea sentimentul după ce îi 
ascultase plângerile şi tăcuse când îi auzise unele scopuri 
răzbunătoare pe care ea le considera himerice. Una peste 
alta, nu avea de gând să îi deschidă ea ochii. 

— Ce vrei să adaugi? 

— Nu ştiu. Este... deosebită. L-ar putea ruina pe 

Roger Puig. Hugo lăsă să treacă ceva vreme. Urează-i 
noroc din partea mea, zise el în cele din urmă. 

Auzi râcâitul peniţei pe hârtie. 

— La ce te gândeşti? îl întrebă Regina, făcându-l să 
tresară, după ce termină scrisoarea. 

— Că mi-ar plăcea să fiu acolo. 

— Vei fi aici. Stăpânul tău, continuă ea oarecum cinic, 
nu se va opri niciodată din făcut negoţ. Va rămâne în 
palatul lui, unde tu te vei putea bucura să îl vezi nervos şi 
furios când va afla că şi-a pierdut nava... şi banii. 

Hugo îşi închipui scena: nobilul nu ştia cine era şi, 
bineînţeles, nu ar fi ştiut că el îl anunţase pe Bernat. Nici 
servitorul lui nu ştia că el era cel care îl lăsase fără un 
ochi. „O situaţie complicată... îndeosebi dacă mă 
descoperă”. Zâmbi. 

Regina, încă aşezată, cu chipul ridicat spre el, zâmbi 
la rândul ei. Hugo se uită la nasul ei, ale cărei aripi vibrau 
aproape imperceptibil, de parcă ar fi vrut să îşi nege 
zâmbetul. Era supărată, deşi nu ştia de ce. Ea îi zâmbi şi 
mai larg, dar Hugo îşi dădu seama că era şovăitoare, 
agitată. Dorinţă? îl chema din priviri. Se duse în spatele ei 
şi îi puse mâinile pe umeri. Regina încremeni; răsuflarea ei 
accelerată răsună în odaie. Hugo îşi cobori mâinile pe 
gâtul ei şi apoi pe sub decolteu şi îi mângâie sânii. Regina 
oftă. El strânse. De câte ori îşi dorise oare să îi atingă 
sânii? O sărută pe ureche. Ea îl prinse de mâini pe 
deasupra cămăşii şi i le strânse, ghidându-le. Hugo o 
muşcă uşor de gât şi de lobul urechii. Regina ţipă lung şi 
înăbuşit. Continuară aşa o vreme, el o săruta şi îi mângâia 
sânii, apăsând în ritmul pe care i-l indica ea cu mâinile şi 
prin suspine. În cele din urmă, Regina păru să se apropie 
de extaz doar din mângâierile acelea, dar se desprinse din 
mâinile lui, se ridică şi îl sărută, cu o pasiune pe care Hugo 
nu o mai cunoscuse până atunci. Apoi îl luă de mână, îi 
aminti de scrisoare, pe care o apucă, şi îl trase spre 
dormitor şi încuie uşa. 

— Eşti sigură că nu va veni nimeni? se temu Hugo. 


— Ce contează?! zise ea în timp ce se dezbrăcă fără 
să îşi mute privirea de la el, cu ochii strălucindu-i de 
dorinţă. 

— Şi dacă?... 

— Şi dacă te-ar descoperi Chiorul sau stăpânul tău? 

Hugo nici măcar nu se gândi la asta. Nu se mai gândi 
la nimic când văzu corpul Reginei, aşa cum şi-l închipuise 
de nenumărate ori pe când fusese băiat: frumos, ferm, 
voluptuos, senzual... Prima oară nu reuşi nici măcar să se 
dezbrace; o călări cu frenezie, aproape cu furie. Totuşi, 
după aceea îl dezbrăcă ea şi repetară, de data aceasta ea 
deasupra, încălecându-l, cerându-i mai mult, mai multă 
forţă, mai mult avânt. îl zgârie pe piept şi se aplecă 
deasupra lui până o muşcă de sfârcuri. Ea ţipă fără 
pudoare, iar Hugo descoperi o plăcere nouă în amestecul 
acela de furie şi dorinţă. Regina nu se dădu bătută şi ceru 
şi o a treia oară, lucru pe care îl reuşi după ce rămase 
vreme îndelungată deasupra lui, în patru labe, expunându- 
se, rotindu-se şi iar rotindu-se, flatându-l, torcând, 
lingându-l peste tot. 

Hugo ieşi din casa Reginei uluit. Ţinea în mână 
scrisoarea sigilată pentru negustorul valencian din Grao de 
parcă ar fi fost în stare să i-o înmâneze primului om cu 
care avea să se întâlnească. Nuâşi putea explica nimic din 
ce se întâmplase. Nu... Nu era în stare să îşi amintească 
totul cu calm. Fusese ameţitor. Era pe stradă şi încă o 
simţea pe Regina deasupra lui... sub el, nevoile lui 
arzându-i în memorie! Oare avea dreptate Barcha? Se 
simţea slăbit, de parcă ar fi putut cădea într-un colţ să 
doarmă, dar voia şi să fie plin, pletoric... sau poate gol. 
Avea picioarele uşoare, de parcă ar fi fost umplute cu aer. 
Îşi mişcă braţele; aceeaşi senzaţie. O bătrână îl privi. El îi 
zâmbi. Ar fi putut să îi povestească... Ba nu! Regina era o 
femeie căsătorită. 

Căută strada Boqueria ca să coboare spre şantierele 
navale. Trebuia să ducă scrisoarea, pe care o ascunse între 
veşminte. Nu observă larma din oraş, absorbit de cele 

împărtăşite cu Regina: „Nu ai visat niciodată la asta?”, îl 
întrebase ea înainte să se despartă, la uşa casei. Şi Hugo îi 
spusese că nu. Dar era o minciună. O dorise şi avusese 
fantezii cu ea de mii de ori. Apoi încercase să se eschiveze, 
de parcă s-ar fi simţit vinovat că o înşelase. Şi Regina îl 
oprise. „Încă te mai gândeşti la ea?”, îl întrebase. 

Dolţa! Cum rămânea cu Dolţa? Regina era legată în 
chip intim de Dolţa. Trecuse multă vreme de la moartea ei, 
dar şi-o amintea deseori, deşi imaginea ei devenea uneori 
neclară. Cu toate acestea, nu se mai simţea vinovat pentru 
că îi trăda amintirea. 

Hugo îi răspunse în cele din urmă că şi-o amintea tot 
mai puţin pe Dolţa, iar Regina îl surprinse zicându-i: „A 
fost o fată grozavă. Să nu o uiţi niciodată”. 

Cobori spre mare pe Rambla, încercând să îşi 
liniştească sufletul. Tocmai preacurvise cu o femeie 
căsătorită şi evreică. Legea nu spunea mare lucru în ceea 
ce privea culcatul cu o femeie căsătorită: judecăţile lui 
Dumnezeu şi posibilitatea de a o închide pe adulteră pe 
viaţă; soţul nu o putea ucide, dar erau bine cunoscute 
graţierile pe care le acorda regele soţilor care îşi omorau 
soțiile în caz de adulter. Nu se pedepsea în schimb 
preacurvitul cu evreice, dar dimpotrivă, dacă îl găseau pe 
un evreu culcându-se cu o creştină, amândoi erau 
condamnaţi să fie arşi pe rug fără posibilitatea de iertare. 
Asta îi reproşase şi Dolţa în ziua în care discutaseră despre 
acest subiect: relaţiile dintre un creştin şi o evreică nu 
erau un delict, ci doar o formă de supunere a femeilor 
evreice în faţa creştinilor. Hugo se gândi la asta în timp ce 
mergea. Nimeni nu ar fi considerat-o pe Regina supusă, 
hotări el zâmbind. 

Ajunse pe plajă. Marea agitată îi aminti de tatăl lui... 
şi de mama lui... şi de Arsenda. Într-o zi avea să fie nevoit 
să se înfăţişeze înaintea monseniorului Pau. În ziua în care 
avea să îi poată plăti, hotări el oftând. Căută pe cineva 
cunoscut, căci avea nevoie de cineva de încredere căruia 
să îi dea scrisoarea. 


— Valencianul? îi răspunse un barcagiu. Nu ai noroc, 
adăugă el după ce Hugo îi confirmă. A ridicat pânzele chiar 
ieri. 

— Când se va întoarce? 

işi dădu singur seama de cât de prostească era 
întrebarea înainte ca barcagiul să ridice din umeri. 

— Se va încheia noiembrie şi în decembrie, chiar 
dacă va naviga de-a lungul coastei... 

Işi luă rămas-bun şi văzu câteva bărci. Niciuna nu îi 
era cunoscută. Cum să trimită scrisoarea la Grao? îi era 
teamă să i-o înmâneze chiar şi valencianului. După ce îi 
încredinţase trei trimiteri, nu ar fi fost un lucru ciudat ca 
acesta să deschidă vreuna dintre ele. Se interesă oricum. 
Niciuna dintre bărcile cu vele ancorate pe plajă nu avea să 
ajungă până la Valencia. Una se oprea în Tortosa, iar 
celelalte aveau să navigheze spre nord. 

— Cât este de la Tortosa la Valencia? se gândi el să 
întrebe. 

— Vreo douăzeci şi cinci de leghe. 

— Şi ar fi vreo barcă de la Tortosa până la Valencia? 

— E greu de ştiut, răspunse căpitanul căruia i se 
adresase. De obicei este, dar ţine seama că acum, cu 
războiul împotriva francezului, negoţul are de suferit; nu 
sunt vâslaşi, marinari şi nici mărfuri. Negustorii nu vor să 
rişte, adăugă el. Hugo fu tentat să se certe cu el: ştia unul 
care pregătea o încărcătură uriaşă. Se zice că de Foix a 
plecat din Catalonia ca să asedieze Barbastro, în Aragón. 
Aragonezii l-au înfruntat şi contele de Urgell îl urmează 
împreună cu cavaleria catalană. Dacă totul iese bine, în 
scurt timp vom lucra din nou ca înainte. 

Hugo nici măcar nu prevăzuse că nu va avea timp 
suficient. Scrisoarea trebuia să ajungă la Valencia cât mai 
curând. Îi trecu prin minte să se îmbarce chiar el spre 
Tortosa şi acolo să caute o soluţie. Şi dacă nu avea să 
găsească altă barcă cu vele, ar fi putut oricând să parcurgă 
pe jos cele douăzeci şi cinci de leghe care separau 
oraşele... Dar avea podgoriile; trebuia să îngrijească 


3 


pământurile. 

— S-a întâmplat ceva, tinere? 

Hugo şovăi. 

— Trebuia să trimit o scrisoare urgentă la Valencia, 
alese el să îi dezvăluie. O afacere cu vinuri... 

— Şi ce problemă ai? Trimite-o prin curier. 

Hugo îşi aminti recomandarea pe care i-o făcuse cu 
ceva timp în urmă Muntso; le putea trimite prin curier, dar 
preferau cu barca. 

— Prin curier? întrebă el, mai mult pentru sine. 
Auzise vorbindu-se doar despre curierii regali sau pe cei ai 
oraşului. Desfăcu braţele în semn de ignoranță. Un curier? 
repetă el. 

— Da. Cei de pe strada Boria, îl lămuri căpitanul 
când îi văzu expresia, lângă căldărari. Acolo vei găsi un 
han autorizat pentru curieri. La Valencia ai zis? Nu vei 
întâmpina probleme. Mereu este un du-te-vino de scrisori 
şi documente între Barcelona şi Valencia, într-atât încât 
breasla curierilor care se află în spitalul Marcus îi 
grupează la un loc pe cei din Barcelona şi pe cei din 
Valencia. Este singura breaslă care îngăduie străini care 
lucrează în afara oraşului. 

— Şi ce trebuie să fac? 

— Şi tu zici că faci negoţ cu vin? întrebă batjocoritor 
căpitanul. Du-te la han, du scrisoarea şi angajează un 
curier până la Valencia. Dacă este unul urgent şi doar 
pentru documentul tău, te va costa foarte mult. Dacă este 
unul obişnuit, dintre cei care duc scrisori ale altor 
negustori, te va costa mult mai puţin. Totul depinde, ei 
bine, de cât de urgent e pentru tine, dar ţi-am zis deja că 
pleacă mulţi spre Valencia. 

— Şi în Valencia?... 

— Acolo curierul duce scrisorile la alt han, iar 
hangiul le împarte persoanelor cărora le sunt adresate. 

Hugo se holbă la căpitan. Nu reuşea să se hotărască. 

— Şi... sunt de încredere? 

— Fiule, tot ce are de-a face cu negustori şi 

comercianţi este de încredere... şi, în plus, discret, dacă 
asta te îngrijorează. Curierii pentru negustori sunt 
controlaţi de Consulatul Mării. 

Trimise scrisoarea. Aşa cum îi zisese căpitanul bărcii 
cu vele, chiar în ziua următoare pleca un curier spre 
Valencia. În cele din urmă se linişti, mai mult decât atunci 
când o trimisese cu barca, şi apoi pregăti fertilizatorul 
pentru podgorii: cenuşă de lăstari. li ceru ajutorul lui 
Romeu, care îi închirie un sclav tânăr la un preţ exorbitant 
şi, împreună cu el şi cu Barcha, începu să fertilizeze 
vrejurile lui Jucef, săpând gropi la picioarele lujerilor 
pentru ca apa ploilor de iarnă să filtreze cenuşa. Barcha 
protestă slab; orice lucru care o îndepărta de copilă o 
îmbufna. 

După câteva zile de muncă, trecură la decantarea 
vinului. Vinul care rămânea în butoaie se transfera uşor 
întrucât robinetul prin care curgea se afla chiar deasupra 
fundului recipientului, unde rămâneau sedimentele care se 
formau în timpul procesului. Dificultatea consta în a 
transfera conţinutul în vasele mari de lut, întrucât 
mişcările bruşte făceau ca sedimentele să se amestece din 
nou cu vinul. 

De vase se ocupă Hugo. Avea nevoie ca vinul să fie 
fără impurități şi translucid pentru băutori. Munci cu 
răbdare, lent şi calm, ceea ce îi dădu mult timp la 
dispoziţie să se înfioare doar gândindu-se la Regina: la 
posibilitatea ca ei doi să se culce din nou, la teama că totul 
fusese doar un capriciu al evreicei. îl chinuia faptul că nu 
putea prevedea ce avea să se întâmple la următoarea 
vizită... Poate că nici măcar nu avea să îl lase să intre. Cu 
siguranţă că servitorii auziseră strigătele de plăcere ale 
Reginei. Hugo îşi închipui un soţ indignat, dar alungă 
imaginea şi se concentră pe Barcha, care îl verifica pe 
sclav. Ce ar fi spus musulmana dacă ar fi aflat despre 
relaţia lui cu Regina? Nu îi mai aducea pretendente la 
fermă, dar asta nu însemna că nu îi amintea, cu o oarecare 
regularitate, că ar fi trebuit să încheie o căsătorie bună, 

sublinia ea, cu o tânără cu o zestre considerabilă. Şi, între 
timp, el se gândea să se culce cu o evreică ce era cam de-o 
vârstă cu el. Barcha îl privi la rândul ei de parcă ar fi ştiut 
la ce se gândea, dar nu spuse nimic, iar Hugo zâmbi în 
sinea lui. Prezenţa copilei reuşise măcar să înmoaie firea 
musulmanei. Poate că doar pentru atât şi meritase să o 
păstreze, îşi zise el, deşi în adâncul fiinţei recunoscu că 
râsetele micuţei Merce îi alinau sufletul. 

Între timp, încă trebuia să rezolve treaba cu vinul 
promis majordomului lui Roger Puig. Mai erau două luni 
până în februarie şi nu avea vinul acela excelent, iar banii, 
nici atât. Amintirea chipului Chiorului interogându-l din 
galeria de la etajul palatului dispăru de îndată ce apucă 
unul dintre vasele ce conţineau vinul roşu de Vilatorta; 
când le mânuia nu se putea gândi la altceva, nu putea fi 
neatent. 

Îi chemă pe Barcha şi pe sclav să îl ajute. Avea de 
gând să lase vinul să îmbătrânească cel puţin patru ani. 
Aceasta era perioada pe care şi-o stabilise; după spusele 
lui Mahir, atât avea să treacă până când călugării din 
mănăstirea din Banyoles aveau să îşi consume vinurile lor 
excelente. Avea să îl înşele pe Roger Puig cu o parte din 
producţia de Vilatorta, dar restul avea să îl lase să 
îmbătrânească în cramă. Trebuia să îl lase să se decanteze 
mai întâi, ca să îl separe de sedimente şi apoi să îl curețe 
de orice impurități care pluteau prin el. In timp ce Barcha 
se ocupa de vin, Hugo începu să prepare o pastă din nisip 
fin şi ouă, din care, după ce decanta fiecare vas, punea din 
ea, amestecând-o cu lichidul preţios. Putea doar să spere 
că nisipul şi ouăle aveau să se aşeze pe fund, să agate 
impurităţile şi să lase în urmă un vin curat şi transparent. 
La vinurile roşii, îi explicase Mahir, se folosea tot oul, şi 
albuşul, şi gălbenuşul, dar la cele albe, gălbenuşul colora 
vinul, aşa că se arunca. După ce vinul era decantat şi 
curăţat, Hugo avea să umple vasele curate până la 
marginea gurii, cât mai sus posibil, şi avea să le închidă 
astfel încât să nu intre aer. Apoi îl lăsa să se odihnească în 

cel mai aerisit loc din cramă, aşteptând o altă decantare. 

Vasele cu sedimente, mereu acoperite cu îndeajuns 
vin ca să nu se strice, se ţineau separat până la 
următoarea recoltă, când vinurile tinere, după ce vor fi 
fiert tumultuos în vinărie, aveau să continue să o facă, lent, 
cu acele „vinuri mamă”. 

În zilele acelea de muncă intensă, veniră să îl caute 
de la palatul lui Roger Puig întrucât li se terminase stocul. 
Le furnizase doar vin de Malvasia pentru întâlnirile 
doamnelor, dar şi ceilalţi trebuiau să bea şi nu aveau să 
aştepte până în februarie. Hugo cumpără vin roşu fără să 
iasă din Barcelona; acelaşi pentru toţi. Nu vru să cumpere 
vin prost, cel de slabă calitate care li se dădea sclavilor şi 
servitorilor şi care se obținea doar prin adăugarea de apă 
la cojile de struguri deja zdrobiţi, la a doua sau a treia 
presare. Veniră să îl caute şi de la casa medicului Mose 
Vives, care avea nevoie urgentă de aqua vitae. Nu îi cerură 
să o pregătească cu vreo plantă anume. li spuseră să ducă 
doar aqua vitae. 

Trecuse ceva vreme de când nu o mai preparase fără 
plante sau condimente; dacă nu terebentină, atunci ceruri 
sau ulei de trandafir ori răşină. Şi şofran; ghimbir; mosc; 
spermă de balenă... Hugo adăugase de toate. De data 
aceea, picăturile transparente şi pure care cădeau de pe 
serpentina alambicului îi amintiră de Câinele chel în timpul 
călătoriei spre Gerona. Juan Amat nu murise atunci, după 
ce băuse amestecul de vin şi licoare, ci dimpotrivă. li 
plăcuse: era tare, zicea el, delicios... Era tare? „Vinul 
trebuie să fie tare şi mirositor”, aşa zicea Eiximenis, 
călugărul erudit care scria sub protecţia regelui Juan. Ba 
chiar erau şi oameni care le preferau apoase şi nu groase, 
cum erau cele din Roussillon. 

Işi umezi buzele cu aqua vitae. îl arseră, dar nu 
ucidea. Mahir îi explicase că chintesenţa ucidea, a treia, 
poate a patra şi, bineînţeles, a şaptea distilare, „apa 
perfectă”, după Ramon Llull. Chiar şi el băuse aqua vitae 
după ce fusese refuzat de Dolţa. Atunci băuse mult. Acum, 

însă, sorbi din prima distilare. Simţi cum îl zgârie lichidul 
pe gât şi în stomac. La a treia gură simţi căldură în trup şi 
o uşoară senzaţie de ameţeală. Era minunat! 

Inainte să se îndrepte spre casa Reginei cu agua 
vitae, se duse să îl caute pe Jofre Desplă, negustorul de 
vinuri de la care cu puţin timp în urmă cumpărase ultimul 
lot de vin roşu pentru Roger Puig. 

— Vin roşu sec, îi ceru acum. Slab, cel mai slab pe 
care îl găseşti. 

Jofre se încruntă. 

— Cel mai ieftin, insistă el. 

— Nu va avea deloc miros, răspunse negustorul. Aş 
putea să îl găsesc în februarie, da, dar... 

— Ieftin? 

— Va costa mai mult transportul ca vinul. 

— Pe acela Îl vreau. 

Hugo ceru o cantitate dublă decât plănuia să îi ducă 
lui Roger Puig. Se înţeleseră şi stabiliră comisionul pe care 
avea să îl încaseze Jofre. 

— Hugo, tu prepari cel mai bun vin din Barcelona, 
pot să te întreb de ce vrei un vin slab dezgustător? 

— Ca să îi înşel pe bogaţi, răspunse celălalt brusc. 

— Ah! Tăcură amândoi vreme îndelungată. Nu voi fi 
implicat în manevrele cu pricina, aşa-i? 

— Nu dacă îmi păstrezi secretul. Dar dacă află 
cineva, voi spune că a fost mâna ta. 

— Îmi îngreunezi situaţia. 

— Vei câştiga mult mai mult, Jofre. 

Promisiunea că avea să obţină câştiguri fu mai mult 
decât suficientă pentru ca negustorul să se pună pe treabă. 
Zonele înalte şi reci din Catalonia, Valencia sau Aragón 
produceau vinuri de calitate foarte slabă, vinuri care 
fierbeau cu greu, care nu ţineau mai mult de câteva luni şi 
care nu aveau trup... şi nici suflet. Vinuri la care cu 
siguranţă costa mai mult transportul decât materia prima. 

Luna decembrie îl întoarse pe Roger Puig la 
Barcelona. La scurt timp după Crăciun, contele de Foix 

fugi din Aragón, unde se luptase după ce fusese expulzat 
din Catalonia, şi se îndreptă spre Navarra, ca să ajungă pe 
pământurile lui. Întăririle pe care le aştepta din Franţa 
fuseseră oprite în văile Arân şi Andorra. Oamenii din 
Aragon îşi apărară cu curaj locurile, iar contele de Urgell, 
în fruntea cavaleriei catalane, în rândul căreia Roger Puig 
ieşea în evidenţă, atacă necontenit armata franceză. 

De Crăciun, Hugo aprovizionă crama palatului cu vin 
cu condimente şi miere. Era un vin alb condimentat, care 
nu putea lipsi de pe mesele îmbelşugate în timpul 
sărbătorilor, deşi atunci când aflară că Roger Puig avea să 
revină cu şi mai multe onoruri ca atunci când se întorsese 
din Sicilia, tânărul se înfăţişă cu un butoi de vin de 
Vilatorta şi negocie cu Esteve un preţ bun. 

— Doar un butoi? întrebă majordomul. 

— Doar pe acesta îl am, minţi el. Restul trebuie să 
îmbătrânească. Nu i-ar plăcea stăpânului tău. 

— Stăpânului nostru. 

— Da, aşa. A 

Palatul lui Roger Puig nu avea să ducă lipsă de vin. În 
luna decembrie, cu ajutorul lui Jofre, Hugo se puse să 
umple crama: vin grecesc, dulce, dintr-o încărcătură sosită 
din Sardinia; vin roşu bătrân, din Roussillon, gros şi tare; 
alt vin roşu nu la fel de tare, ceva mai deschis, din 
Martorell; vin alb, tânăr, dar şi din cel aşa-numit matur, nu 
foarte bătrân. 

Cât despre Hugo, el nu bău vin condimentat, ci 
deschise un vas din cel mai bun Vilatorta pe care îl avea. 
Îşi aminti de Dolţa: era vinul ei, vinul promis de bunicul ei, 
cel pe care chiar Hugo propusese să îl prepare. Îşi ridică 
cupa şi închină cu Barcha şi Apolonia, doica lui Merce, 
care stăteau la masă cu el. Cele două femei închinară 
timide, deşi după aceea băură cu sete. Hugo râse. Era o 
masă îmbelşugată: legume şi carne de miel pe care Barcha 
o gătise cu sos condimentat; vin de Vilatorta, din cel pe 
care şi-l doreau nobilii şi nu îl dobândeau, şi pâine albă de 
grâu, un festin cu care vru să sărbătorească Crăciunul, 

recolta excelentă şi vinul care se terminase de fiert în 
cramă. îl gustase şi era magnific. 

Fărâmă o bucată de pâine albă, modelă o bilă pe care 
o îmbibă în vin de Vilatorta şi i-o băgă în gură lui Merce, 
care stătea lângă el, în poala Barchei. Hugo şi cele două 
femei urmăriră reacţia micuţei, care făcu o grimasă şi 
scuipă miezul de pâine. 

— La ce te aşteptai? se răsti musulmana. Credeai 
cumva că copila...? 

— Trebuie să o obişnuim. 

— Nu are nici măcar un an! 

Hugo nu băgă în seamă mustrarea Barchei. Pregăti o 
altă bilă din miez de pâine şi o înmuie din nou în vin. O 
apropie de buzele lui Merce în timp ce femeile îl priviră cu 
atenţie şi insistă. În cele din urmă, Merce deschise gura şi, 
după ce o savură o vreme, o înghiţi. Hugo o privi tăcut. 
Copila nu spuse nimic, de parcă ar fi cunoscut importanţa 
acelui moment. 

— Vezi? îi spuse tânărul Barchei. 

În februarie îi sosi vinul pe care îl cumpărase de la 
Jofre: câteva burdufuri mari, pline cu un vin bordo de cea 
mai slabă calitate. Imediat ce îl avu în cramă, se puse pe 
treabă, deşi nu prevăzuse cantitatea de agua vitae de care 
avea nevoie şi îl neliniştea lentoarea cu care ieşea spiritul 
vinului prin serpentină: un şiroi care avea să cadă în butoi; 
cu cât era mai fin şiroiul, cu atât avea să fie mai bună agua 
vitae. La parter, unde era staulul, lucră până către prânz. 
Dormi puţin, atât de puţin încât îi ceru Barchei să fie 
atentă să nu adoarmă în timp ce manipula alambicul. 
Musulmana se oferi să îl înlocuiască, dacă o învăţa ce să 
facă. Hugo îi mulţumi, dar o asigură că era imposibil, 
întrucât experienţa era esenţială pentru a controla 
intensitatea focului care încălzea căldarea în care fierbea 
vinul şi funcţionarea alambicului până când se evapora 
spiritul care, după ce trecea prin serpentină, devenea din 
nou lichid. Trebuia să fi lucrat mult cu aqua vitae ca să 
separi calităţile şiroiului care urca pe serpentină: mai întâi 

ieşea aer şi apoi flegmă ce trebuia aruncată; pe măsură ce 
aqua vitae îşi pierdea din spirit şi devenea din nou flegmă, 
resturile necesitau o a doua distilare. Mirosul, gustul, chiar 
şi verificarea dacă crea o flacără albăstruie îl ajutau pe 
Hugo să înţeleagă timpii de distilare. Nu, musulmana nu 
era calificată pentru aşa ceva; ar fi fost în stare chiar să se 
îmbete, cum făcuse în ziua în care strânseseră urină de la 
bastaixos, sau să se apropie de alambic cu o torţă aprinsă 
şi să arunce totul în aer. Cu toate acestea, Barcha rămase 
zile întregi lângă el, ajutându-l, atentă la cel mai mic 
detaliu. 

Hugo distilă o parte din vinul roşu slab de la Jofre. 
Nu prea avea substanţă şi gust şi mai puţin, dar dispunea 
de o cantitate aşa de mare, încât nu avea să întâmpine 
vreo problemă. Cu toate acestea, pe măsură ce distila 
aqua vitae, fu asaltat de îndoieli. În afară de ziua în care o 
preparase pentru Câinele chel şi de celelalte dăţi în care 
băuse el însuşi din ea, nu mai amestecase niciodată vin cu 
aqua vitae, în afară de cantităţi infime, în scopuri 
medicinale: acea găoace de alună prescrisă de medici. 
Vinurile de genul celui bordo de la Jofre erau întărite 
amestecându-le cu altele mai tari sau, aşa cum îi povestise 
Mahir, adăugând în timpul fermentării must din fierberea 
vinurilor de mai bună calitate. Vinurile astfel reduse îşi 
păstrau denumirea sub care le cunoşteau romanii: sapa şi 
defrutum, în funcţie de cât de tare fuseseră reduse: la 
jumătate sau la două treimi din volumul iniţial. El avea să 
amestece vinul slab cu aqua vitae. Şi se temea că avea să 
fie descoperit. Se linişti totuşi la gândul că era imposibil, 
întrucât nimeni nu cunoştea gustul aqua vitae şi cu atât 
mai puţin dacă a fost amestecată cu vin în proporţiile în 
care plănuia Hugo să o facă. 

Nu, încerca el să se convingă, era imposibil... Şi 
totuşi, teama aceasta nu dispăru întru totul. Pufni şi 
stomacul i se strânse când şi-l închipui pe Roger Puig 
nervos şi batjocoritor, cu Chiorul în spatele lui, sau poate 
în faţa lui, amândoi căutându-l ca să îl pedepsească. Pufni 

din nou înainte să guste din lichidul care cădea de pe 
serpentină. Mai avea să dureze vreme bună până să îşi 
piardă tot spiritul. Incercă din nou să se liniştească. 

În orice caz, nu avea altă cale de scăpare, îşi zise 
după mai bine de două săptămâni de muncă. Bineînţeles că 
ar fi putut să ceară un împrumut pentru vinul depozitat în 
cramă, sau să îl vândă în avans, sau să se mai despartă de 
nişte vin de Vilatorta. Dar nu avea să o facă. li încredinţă 
Barchei o sarcină, de a transfera vinul slab din cele două 
burdufuri mari într-un şir de butoaie mult mai mici şi mai 
uşor de manevrat, deşi, aşa cum îşi închipuise deja, 
musulmana se îmbătă mai multe zile. 

Hugo se duse acum spre unul dintre acele butoaie şi 
îl desfăcu. Trebuia să lucreze cu multă precizie. Gustă 
vinul slab şi gustul lui îi aduse aminte de poşirca pe care o 
beau sclavii. De ce să se îndatoreze ca să îi facă pe plac lui 
Roger Puig, dacă îl putea înşela? Aşa se gândea el în timp 
ce pregătea o măsură de aqua vitae. O zi întreagă ţinuse 
jumătate din ea la macerat cu pere şi un strop de 
scorţişoară; perele creşteau în grădină, dar scorţişoara era 
foarte scumpă. După aceea o gustă. Lichidul absorbise 
gusturile, cel de pară ascuns după un strop din ceea ce el 
ştia bine că era scorţişoară. Nu se îngrijoră că îşi pierduse 
puţin din transparenţă deoarece o vărsă în butoiul cu vin. 
În timp ce amesteca, îşi spuse în sinea lui că, dacă Bernat 
avea de gând să abordeze barca lui Roger Puig şi să 
rămână cu mărfurile lui, şi el avea să îl fure cât de mult 
putea. Mai gustă o dată din vinul slab. Avea mai multă 
forţă, iar mirosul penetrant al agua vitae se pierdea în cel 
al vinului, perei şi scorţişoarei, într-un amestec oarecum 
siropos. Corectă cu agua vitae pură, fără să mai macereze. 
Roger Puig era un nemernic, nepot al altui nemernic care 
îl ucisese pe stăpânul Arnau! Şi ticălosul acela poruncise 
să fie bătut în faţa eşafodului, în faţa bătrânei ăleia 
scârboase cu bale la gură. Şi apoi încercase să îl 
încarcereze în castelul lui, dar nu reuşise mulţumită 
genovezului şi spiriduşului bărcilor, dar din vina lui îl 

alungaseră de pe şantierele navale şi apoi îl trimisese pe 
Chior să îl caute... „Chiar dacă pe atunci nu era chior”, se 
gândi Hugo râzând şi apoi gustă iar vinul. Munci, forţându- 
se să ţină minte paşii, ca să îi repete cu celelalte butoaie. 
Când un pic de aqua vitae macerată; când un şiroi de aqua 
vitae pură, până când amestecul îl satisfăcu într-atât încât 
i se păru chiar bun. Mai luă o gură din el. Da, era excelent, 
şi tare, aşa cum trebuiau să fie vinurile de calitate. Nu 
avea niciun motiv să aibă conştiinţa încărcată pentru că îl 
înşela pe Roger Puig. Ar fi meritat să fie otrăvit... Ce idee 
ispititoare! 

Hugo privi cu atenţie chipul lui Jofre în timp ce 
acesta gusta vinul. Era un negustor, avea simţul gustului şi 
era priceput, deşi cu siguranţă nu gustase niciodată agua 
vitae. Jofre plimbă vinul prin gură înainte să îl înghită şi să 
se încrunte la Hugo. Nu spuse nimic. Repetă. 

— Acesta e vinul slab pe care ţi l-am adus eu? 

— Da. 

— Să îi înşeli pe cei bogaţi, zici? Cu ce vin l-ai 
amestecat, Hugo? Sigur ai stricat un vin de calitate pentru 
amestecul acesta! Nu aşa înşeli pe cineva. 

— Asta-i treaba mea, ripostă el. 

— Nu pricep. De ce voiai vin rău, ca să dispui deo 
cantitate mai mare? Pentru că altminteri... 

— Nu îţi face griji, Jofre! Câte butoaie vrei? 

Încheie o înţelegere bună cu negustorul. Succesul 
consta în a ascunde cât mai mult posibil mirosul şi gustul 
înţepătoare ale aqua vitae, se gândi el în timp ce îi 
urmărea pe bastaixos care cărau butoaiele înspre palatul 
lui Roger Puig. Şi îi reuşi. Jofre părea furios pe faptul că 
Hugo stricase un vin bun ca să îl amestece cu cel slab. 
Fără să îi mai fie teamă de eşec, după întâlnirea cu 
negustorul de vinuri, Hugo se duse la biroul dregătorului 
care încasa impozitele pentru vin şi declară butoaiele pe 
care avea de gând să le introducă în Barcelona pentru 
Roger Puig. Trebuia să plătească impozitul înainte ca 
bastaixos să îl transporte, dar susţinu că nu avea bani, că 


3 


el era doar chelarul lui Roger Puig, asupra căruia cădea la 
urma urmei obligaţia de plată. Oamenii se îndoiră, ofiţerul 
dregătorului se consultă cu alţii, până când identitatea 
destinatarului îl convinse pe ofiţer că mai bine îl taxa 
direct pe nobil, ca să evite inconveniente şi mai mari. 

Hugo presupuse că vinul le plăcuse, întrucât, câteva 
zile mai târziu, Esteve, majordomul, plăti fără să se 
împotrivească câtuşi de puţin restul preţului pe care îl 
inventă Hugo. Hugo număra banii când majordomul îl luă 
prin surprindere. 

— Stăpânul vrea să te vadă. 

Nu răspunse, dar pierdu şirul numărătorii. O luă de 
la capăt. 

— Nu m-ai auzit? insistă Esteve pe un ton grav. 

Hugo se opri din numărat şi vâri banii în pungă. 

— Te-am auzit. De ce vrea să mă vadă? 

— Crezi că îmi dă vreo explicaţie? 

— I-a plăcut vinul bordo? zise Hugo. 

— S-ar părea că da. Ai avut noroc. Roger Puig este 
foarte exigent cu vinurile. 

Hugo nu reuşi să îşi înăbuşe o grimasă pe care 
majordomul o observă. 

— ÎI insulţi pe Excelenţa Sa? 

— Nu, se căi Hugo de îndată. Dar mi s-a părut 
amuzant ce ai zis despre noroc. Am muncit mult ca să 
obţin un vin de o asemenea calitate. 

— Puțin îmi pasă! Urmează-mă! 

Urcară la etaj şi intrară pe un coridor, unde Esteve, 
după ce bătu cu o delicateţe exagerată la o uşă, intră într-o 
odaie. Cu un gest îi indică lui Hugo să rămână afară, apoi 
ieşi după scurtă vreme şi îi spuse să aştepte. Hugo oftă şi 
dădu să se aşeze pe un scaun de lemn încrustat, îngust şi 
cu spătarul foarte înalt. 

— În picioare! îi strigă Esteve, deşi se căi numaidecât 
că ridicase vocea. Nemişcat şi în picioare, bombăni el, apoi 
îl lăsă acolo. 

Trecu vreme îndelungată. Hugo îşi dădu seama de 

trecerea timpului, căci, pe măsură ce soarele înainta, 
umbrele alunecau pe podele şi faţade. Se sătură să se uite 
la scaunul acela nenorocit şi la două cufere din apropierea 
lui şi până şi la tapiseria imensă cu Sfântul Gheorghe care 
atârna pe unul dintre pereţii de piatră. În cele din urmă se 
aşeză, se sprijini de spătarul înalt şi îi privi pe servitori 
trecând: slujitori şi sclavi, inclusiv Caterina, foarte 
frumoasă, care îşi scuză tăcerea cu un zâmbet trecător. 
Intrau toţi pe cealaltă uşă, a doua de pe coridorul unde 
aştepta Hugo. Nu intră şi nu ieşi nimeni din odaia în care 
intrase Esteve. Hugo se ridică şi se apropie cu urechea de 
uşa tot din lemn încrustat, dar nu reuşi să audă nimic. 
Plecă din coridor şi se îndreptă spre galerie. Din locul 
acela privilegiat, cu arcadele lui ogivale zvelte, îi privi pe 
cei care se perindau prin curtea interioară, alergând dintr- 
un loc în altul. Când îi văzu privind cu coada ochiului în 
sus, înspre galeria stăpânilor, simţi o senzaţie ce aducea 
foarte bine a putere. Se întrebă dacă aşa se simțeau 
nobilii. 

— Ce cauţi aici? 

Se întoarse şi dădu nas în nas cu Chiorul. 

— Am aşteptat multă vreme... 

— Nu aici este locul tău. 

Hugo încercă să îl evite, dar Mateo îl blocă, faţă în 
faţă. 

— De unde ai obţinut vinul acela? se răsti el. 

Hugo încercă să nu se lase intimidat şi se forţă să 
râdă, sau cel puţin aşa ar fi trebuit să sune. 

— Despre asta este vorba? Ţi-am zis deja: din Artes. 

— Minţi! îl acuză Chiorul. 

— Lasă-mă în pace! 

Incercă să scape de servitor, dar acesta nu îl lăsă. 
Hugo îl împinse. Mateo îl prinse de gât. Hugo se eliberă cu 
o mişcare a mâinii, dar apoi încremeni când simţi vârful 
unui cuţit pe abdomen. 

— Nu te juca cu mine, îl ameninţă Mateo. Nu mă 
cunoşti. 


Era neajutorat, întru totul la mila lui. Bărbatul acela 
părea în stare să înfigă cuțitul în el. Dar Roger Puig îl 
aştepta. De unde se afla, Hugo putea vedea uşa deschisă. 

— Nu am de gând să mă joc cu tine, încercă el să îl 
liniştească pe Chior. 

Se dădu în spate până se ciocni de balustrada din 
piatră, într-o încercare zadarnică de a se elibera de sub 
apăsarea cuţitului. Dacă bastardul acela îl ucidea, Roger 
Puig şi-ar fi apărat servitorul; avea încredere în el, avea 
nevoie de el mai mult decât de un simplu chelar. Poate că l- 
ar fi împins pur şi simplu în curtea interioară, prefăcându- 
se a fi un accident. îl prinse de încheietura mâini cu care 
tinea arma. Se luptară. Hugo simţi că, dacă ceda, Chiorul 
ar fi înfipt pumnalul în el. 

— Caterina! strigă el atunci. 

Dură doar o clipă ca Mateo să îşi întoarcă privirea şi 
să descopere că îl înşelase. O clipă de care Hugo profită şi 
îl împinse şi se grăbi să intre în odaia în care se afla Roger 
Puig, în timp ce Chiorul fugea după el. 

— Aţi vrut să mă vedeţi? se înfăţişă el în faţa 
nobilului. 

Se afla într-o sală lungă, cu ferestre plumbuite. La 
capătul ei, contele stătea pe un scaun în faţa unui birou de 
lângă un perete. 

Roger Puig îşi ridică privirea din nişte documente şi 
fu surprins. 

— Ah, da! zise el apoi. Chelarul? 

Hugo încuviinţă. Privi în spate şi îl văzu pe Mateo 
mişcându-se neliniştit prin anticameră. 

— Un vin excelent! zise contele, lăudând vinul slab 
amestecat cu aqua vitae. Poftim,  adăugă el, 
recompensându-l cu câteva monede mici. 

Hugo nu avu de ales decât să îi recunoască 
generozitatea. Şi, în plus, să pară recunoscător. 

— Mulţumesc, stăpâne... Excelenţa Voastră, zise el 
încet, după ce făcu o plecăciune din cap, ca un servitor 
oarecare. 


Roger Puig îi făcu indiferent semn să iasă. Hugo făcu 
doi paşi în spate, cu faţa spre Roger Puig, şi se întrebă 
dacă ar fi trebuit să facă o reverență. Dar, întrucât nu ştia 
cum să o facă, nici măcar nu încercă, şi se întoarse cu faţa 
spre uşă enervat că nobilul, aşezat la biroul lui, nici măcar 
nu îl privea. 

„Într-o zi mă voi răzbuna”, murmură el furios în sinea 
lui, fără să îşi facă griji de prezenţa Chiorului, cu care se 
întâlni în anticameră. Nu avea cuțitul la el; poate că nu îi 
era îngăduit să îl aibă în apropierea lui Roger Puig. Hugo îl 
împinse cu forţă. Acesta nu se aşteptase, aşa că pică, în 
faţa scaunului cu spătar înalt. 

— Ce-i cu larma aia? strigă Roger Puig din biroul lui. 

— Nimic, nimic, îi răspunse Hugo, vârându-şi din nou 
capul în odaie. Servitorul dumneavoastră a căzut când 
venea să vă spună ceva. 

— Intră, Mateo! 

Hugo întinse mâna dreaptă spre interiorul odăii, 
indicându-i Chiorului un drum de la care acesta nu se 
putea eschiva. 

— Câine ce eşti! bombăni Mateo când trecu pe lângă 
Hugo. 

— Boule! şopti el. 

Hugo plecă din palat. La naiba! Iată recompensele pe 
care cei mari li le dădeau servitorilor lor, iar el le 
promisese preoţilor... 

— E tot ce am, se scuză în faţa monseniorului Pau 
după ce acesta îi dezvălui în ce mănăstire se afla sora lui: 
Santa Isabel de Clarisas, în Valencia. 

— Nu atât mi-ai zis că îmi vei aduce... 

— Părinte, nu am mai mult. Dacă fac rost de bani... 
Ştiţi dacă Arsenda este bine? îndrăzni el să întrebe. 

— De ce ai crede că nu ar fi? răspunse tăios preotul. 
îl slujeşte pe Dumnezeu. 

14 

Hugo primi de la Bernat o pungă cu mulţi bani. 
Gabriel Muntso se întoarse şi îi aduse încă una pentru 

biserica Santa Maria de la Mar. Nu îi spusese mesagerului 
că fusese jefuit de sclavul bulgar şi, cu atât mai puţin, 
despre faptul că monseniorul Pau îi comunicase că nu avea 
să se mai roage pentru Bernat, că nu putea să se roage 
pentru cineva care se purta cu atâta cruzime cu o navă 
catalană şi îndeosebi cu soldaţii şi marinarii de pe ea. 

Hugo presupuse că preotul se înfuriase pentru că îi 
dusese prea puţini bani pentru informaţiile despre 
Arsenda. Clericul avea dreptate, căci, deşi Bernat se ţinuse 
de cuvânt şi nu ucisese echipajele bărcilor pe care le 
ataca, în cazul bărcii din Bayonne contractate de Roger 
Puig şi Rocafort, nu îşi ţinuse făgăduinţa şi fusese crud cu 
marinarii. Se povestea că lupta fusese atât de sângeroasă, 
încât după încheierea ei, corsarul poruncise să fie 
spânzurați de vergile de velă latină, cu capul în jos, 
căpitanul, pilotul şi ofiţerii, îi aruncase pe ceilalţi 
supraviețuitori în mare şi dăduse foc bărcii. Scăpaseră 
doar câţiva băieţi de cabină tineri, cărora le dăduse 
drumul ca să vorbească despre o ispravă ce avea să capete 
amploare din gură în gură. Oamenii mării recunoşteau însă 
că Bernat procedase foarte bine: ţinuse un inamic dispus 
să lupte sub vânt, cu soarele în spate, cu toate pânzele 
întinse, iar sclavii vâsliră cu o forţă neobişnuită. 

Abordă nava catalană cu măiestrie, lovind cu mare 
viteză cu prora în mura celeilalte bărci într-un unghi de 
patru carturi; pintenul proeminent al galerei corsarului îl 
avarie ireparabil pe cel al navei adverse. Apoi, în lupta 
dintre marinari şi corsari, în timp ce primii, 
neîndemânatici şi laşi, încercau să îşi aducă aminte cum se 
luptă, ca săâşi scape vieţile, ceilalţi acţionară din instinct, 
aşa cum luptaseră cu o săptămână sau cel mult două în 
urmă, neînfricaţi, însetaţi după pradă, nepăsători în faţa 
morţii. 

Atacul duse la o plângere în plus împotriva lui Bernat 
din partea autorităţilor catalane în faţa celor castiliene, 
prin care solicitau o compensație corespunzătoare. 
Catalonia şi Castilia nu se aflau în război, drept pentru 

care prădarea navelor catalane de către cele castiliene nu 
ar fi trebuit îngăduită în patentele acordate de regele 
Castiliei. Cu toate acestea, numeroşi corsari basci, cu 
patent castilian, atacau bărcile catalane fără represalii. 

Şi Hugo i se plânse lui Muntso. 

— Mi-ai făgăduit că îi va respecta pe marinari. 

— Şi aşa a fost. Dar cei de pe navă nu s-au predat. A 
fost o luptă înverşunată. 

— Dar mi-ai zis... 

— Cum să nu ştii? Doar ştiai! îi reproşă celălalt. Nu 
te poţi aştepta să nu existe morţi sau răniţi într-o bătălie 
navală. 

Hugo încuviinţă după câteva clipe. Dar Bernat... Era 
aproape singurul lucru care îl lega de trecut! Fiul 
stăpânului Arnau! g 

— Într-adevăr, recunoscu în fața lui Muntso. În pofida 
tuturor lucrurilor, era încrezător că Bernat... Dacă nu i-aş 
fi oferit toate acele informaţii, nu ar fi murit atâţia 
marinari. 

Muntso râse. 

— Chiar crezi că eşti singura iscoadă pe care o avem? 
Ţi se pare că ne bazăm jafurile şi câştigurile pe faptul că 
ne vei trimite tu informaţii? întrebă batjocoritor Muntso. 
Nu fi aşa de încrezut! Ştiam deja despre demersul lui 
Roger Puig. O asemenea cantitate de mărfuri, cumpărături 
şi pregătiri nu trec neobservate. Ştii de ce ţi-am zis să 
trimiţi scrisorile prin bărcile de coastă? 

— Şi ei sunt implicaţi? 

— Unii dintre ei. De exemplu, cel care trebuia să te 
ducă până la Valencia cu iubita ta evreică. 

— Cum?!... 

— Ştim multe lucruri, Hugo. lIscoadele sunt 
pretutindeni. 

— În cazul acesta, profită Hugo întrerupându-l, nu 
cred că lui Bernat i-ar păsa dacă eu nu voi mai fi. 

Muntso se gândi la asta. 

— E dificil să nu mai fi iscoadă, întrucât se bănuieşte 

că de acolo până la trădare mai e un singur pas. Dar tu eşti 
diferit. Bernat te apreciază, zice că l-ai ajutat, pe el şi pe 
familia lui. În fine, poate că tocmai de aceea nu cred că nu 
ar avea încredere în tine. 

Fiecare urlet al lui Roger Puig stârnea în Hugo 
sentimente amestecate. Unele dintre ele îl duceau în Pla 
de Palau, în faţa eşafodului unde îl executaseră pe 
stăpânul Arnau, amintindu-i cum nenorocitul poruncise să 
fie bătut; altele îl făceau pur şi simplu să zâmbească. „La 
naiba cu tine, ticălosule!”, îl înjura el. Şi alteori plângea 
moartea marinarilor catalani. Doar ştiuseră ce reputaţie 
avea Bernat, ar fi trebuit să se predea, nu să se lupte... 
Doar dacă prostul de Roger Puig nu le poruncise cumva 
altminteri. Muntso îi mai micşorase vina spunându-i că nu 
era singura iscoadă pe care o aveau. Chiar şi aşa, nu era 
împăcat cu toate acestea. li ceru Reginei să îi mai scrie o 
scrisoare. 

— Ultima, o anunţă el. 

Era o misivă scurtă. 

— Banii aceştia, îi dictă el Reginei, trebuie împărţiţi 
între familiile marinarilor morţi în atacul asupra navei... 
Cum se numea? Nu ştiu. Nu contează. Scrie aşa: „navei 
contractate de Roger Puig, atacată de corsarul Bernat 
Estanyol. 

— Deci sunt bani la mijloc? întrebă Regina. 

— Da, recunoscu Hugo pentru prima oară. Vrei? 

— Nu am nevoie de ei... câtă vreme te am pe tine. 

Şi de data aceasta făcură dragoste brutal, sălbatic, 
aşa cum îi cerea evreica. 

În seara aceleiaşi zile, Hugo se prefăcu a se ruga în 
biserica Santa Maria de la Mar. „De ce aici?”, se întrebă el. 
Bătu clopotul de la castelul veguerului anunțând seny del 
lladre, iar credincioşii care mai erau în biserică începură 
să se retragă. Poate pentru că era biserica pentru care 
trimitea bani Bernat, poate pentru că era biserica 
marinarilor sau a stăpânului Arnau ori cea pe care o 
frecventase el, mai întâi împreună cu părinţii lui, apoi doar 

cu mama lui... sau poate pentru că era biserica satului, a 
cetăţenilor din cartierul Ribera al Barcelonei. 

Hugo se ascunse în spatele marelui baptisteriu 
format din sarcofagul vechi al Sfintei Eulália, în timp ce 
tăcerea punea stăpânire pe templu. Din când în când, câte 
un sacristan, uneori vigilent, alteori apatic, străbătea nava 
centrală şi lateralele cu capelele lor. Multe dintre 
lumânările acestora erau stinse, dar altarul mare, unde se 
afla imaginea mică a Fecioarei Mării, era înconjurat de 
numeroase candelabre frumoase, din fier forjat, unele 
dintre ele cu ţepi, braţe sau lăcaşuri cu aproape o sută de 
lumânări aprinse, ce licăreau în noapte. 

Hugo, la capătul celălalt, se extazie înaintea 
semicercului îngrădit de zeci de lumânări care o iluminau 
pe Fecioară, în centru, iar în spatele ei, stăteau cele opt 
coloane zvelte care închideau cercul şi păreau să se înalțe 
la nesfârşit, capetele lor pierzându-se în întunericul 
absidei, atât de înaltă încât lumina lumânărilor nu putea 
ajunge până la ea. I se păru un fel de insuliţă luminoasă, 
strălucitoare, înconjurată de întuneric, asemenea unei 
galere ce plutea noaptea, năvalnic, pe o mare neagră, o 
navă scânteietoare cu torţele aprinse. 

Nu mai auzi paşi de sacristian, aşa că traversă 
încrezător biserica fără să îşi ia privirea de la Fecioară. 
Trecu de linia de candelabre ce delimita altarul mare şi se 
apropie. Era prima oară în viaţa lui când se apropia atât de 
mult. Mica imagine cu Fecioara cu Pruncul era montată pe 
o navă catalană, la rândul ei montată pe un stâlp, pentru 
ca ansamblul să îi domine pe enoriaşi. Hugo atinse nava cu 
degetele şi apoi picioarele Fecioarei. Vâri bileţelul pe care 
îl scrisese Regina pentru el în barcă, iar la baza stâlpului 
aşeză cele două pungi cu bani, cea pe care Bernat o 
trimisese pentru a o elogia pe Fecioară şi cea pe care o 
primise el drept plată pentru informaţiile pe care i le 
transmisese. 

Oare aşa avea să se elibereze de vina pe care o 
simţea pentru moartea atâtor catalani? Se uită la Fecioară 

şi îşi făcu cruce. „Îmi pare rău”, murmură el. Nu avea timp 
să se roage. Înconjurat de zeci de lumânări aprinse, 
atmosfera din capelă i se păru ireală: mirosul de ceară şi 
condimente, căldura, fumul care se înălța... Avu impresia 
că ameţeşte, aşa că se îndepărtă, cu intenţia de-a se 
întoarce în ascunzătoarea lui. Trecu de bariera de 
lumânări şi se uită din nou la Fecioară, o imagine oarecum 
neclară ce păru să prindă viaţă în spatele cortinei de 
căldură ce se înălța de la lumânări şi care făcea ca aerul 
din jurul lui să tremure. „O vezi cum zâmbeşte?” îl întreba 
mereu stăpânul Arnau. Hugo se holbă şi acum la buzele ei. 
Păreau să se mişte. Şi da... zâmbea! vru să creadă că 
Fecioara Mării îl ierta. 

Se ascunse din nou în spatele sarcofagului Sfintei 
Eulália. Nu trebui să aştepte mult, căci sacristanul care îşi 
făcu din nou rondul observă hârtia care acoperea o parte 
din barcă de îndată ce privi spre altarul mare. Hugo îl privi 
cum ia biletul, îl citeşte şi apoi se apleacă să ia pungile, pe 
care le cântări, după care se răsuci, de parcă s-ar fi uitat 
după cineva în biserică. Bărbatul ieşi grăbit din templu, cu 
scrisoarea şi cu banii. Hugo avusese de gând să doarmă 
acolo, sau să nu doarmă deloc, dar sacristanul se întoarse 
cu alţi câţiva parohi. Apoi apărură şi alte persoane, de 
parcă ar fi fost vorba de un miracol. Hugo profită de 
întuneric şi de larmă şi se strecură afară din biserică, după 
ce îşi luă rămas-bun din privire de la Fecioara Mării. 

În palatul de pe strada Marquet, încordarea şi furia 
păreau să izvorască din pietrele din curtea de la intrare, să 
se strecoare prin găuri şi crăpături şi să inunde toate 
odăile. 

Roger Puig continua să urle. Rudele, servitorii şi 
sclavii se perindau dintr-o parte în alta în tăcere. Nu se 
auzea niciun râset, nici pălăvrăgeli, nici comentarii, doar 
vocea furioasă a nobilului care ricoşa din pereţii casei. 
Hugo se forţa să îşi şteargă zâmbetul de pe faţă şi să fie la 
fel de serios precum ceilalţi, până când, într-o dimineaţă, 
pe când pleca de la cramă, se ciocni cu Caterina care intra 

în palat. Tânăra avea chipul umflat, buzele sparte şi 
umflate şi un ochi vânăt. Dădu să o întrebe ce s-a 
întâmplat, dar îl împiedică Mateo, care îşi făcu apariţia în 
spatele ei. 

— Mergi, îi ceru Chiorul fetei, trăgând de ea. Tu la ce 
te uiţi? îi strigă lui Hugo, apoi intră în curtea interioară. 

Hugo preferă să nu spună nimic; avea să o 
maltrateze şi mai mult dacă o făcea. Cu toate acestea, 
când Caterina trecu pe lângă el, i se păru că avea 
abdomenul bombat. În cel mult o lună, toţi cei care o vor 
vedea căznindu-se să meargă prin galerie vor observa la 
rândul lor sarcina. 

Chiar în dimineaţa aceea se rugă pentru Caterina în 
Santa Maria. Din noaptea în care lăsase acolo scrisoarea şi 
banii, frecventa mai des biserica Fecioarei Mării, iar vina 
pentru cruzimea lui Bernat se diluă prin rugăciuni şi scuze 
faţă de el însuşi. 

În rest... era fericit! Podgoriile, vinul... Totul mergea 
bine. Inclusiv prezenţa lui Merce îl bucura când ajungea 
acasă. Primise o sumă bună de la Roger Puig pentru vinul 
bordo slab amestecat cu aqua vitae pe care nobilul îl 
lăudase mult. „Noroc”, îşi zise Hugo. „Două luni mai târziu 
ar fi coincis cu atacul”. În cazul acela, nu ar fi fost atât de 
generos... Cine ştie dacă i-ar fi plătit măcar jumătatea din 
sumă despre care îi spusese lui Esteve că mai trebuia 
achitată în ziua în care venise cu muşcatelul de Sitges şi 
punga goală. 

leşi euforic din Santa Maria de la Mar şi hotări să se 
ducă la piaţa de peşte din Ribera, unde cumpără un ton 
splendid, proaspăt pescuit, cu care se duse acasă la Jofre 
şi i-l oferi în dar Valenţei, soţia negustorului de vinuri. 

La câteva zile după afacerea cu vinul slab amestecat 
cu aqua vitae, Jofre îl chemă pe Hugo la taverna lui. Voia 
să îl felicite şi, în trecere, să vadă dacă ar fi fost dispus şi 
la alte demersuri de genul acela. Dacă tânărul vânduse 
vinul la un preţ asemănător cu cel pe care îl încasase el, se 
gândi negustorul de vinuri, cu siguranţă că era mulţumit. 

Trebuia şi să îi dea o veste. 

— Servitorul chior al stăpânului tău mi-a făcut o 
vizită, îl surprinse Jofre pe Hugo de îndată ce intră în 
localul lui, o tavernă asemănătoare celei pe care o avea 
Andres Benet, în care vindea şi el vin oamenilor. 

— De ce? Ce a vrut? De unde ştia de tine? 

Jofre îi făcu semn să ia loc la o masă din local, apoi îi 
răspunse: 

— Voia să ştie de unde provenea vinul bordo, dar 
dacă tu nu i-ai spus de mine, nu pricep... 

Negustorul nu îşi încheie fraza, în timp ce Hugo se 
gândi preţ de câteva clipe, după care îşi dădu cu 
presupusul: 

— Dregătorul care percepe impozitele, zise Hugo. Cu 
siguranţă, Chiorul l-a interogat când acesta s-a dus la palat 
ca să încaseze impozitele pentru vin. Sigur le-a vorbit 
despre noi. Am declarat intrarea chiar în ziua aceea. A 
trebuit doar să facă legătura cu numele noastre. Ce i-ai 
zis? 

— Nimic, bineînţeles. Doar că, dacă mă mai 
deranjează, mă voi duce la mai-marii oraşului sau la 
Consulatul Mării. Şi că oraşul îi apără pe negustori şi 
comercianţi, şi că nu trebuie să îi ofer nicio informaţie, şi 
cu atât mai puţin să îi dezvălui furnizorii. 

Hugo îşi ridică fruntea şi încuviinţă, uimit. 

— Da, recunoscu celălalt, părea om rău, a urlat şi m-a 
ameninţat, dar treaba cu consulii l-a calmat. 

Atunci, în toiul conversaţiei, o văzu Hugo: tânără, 
zâmbitoare, radioasă, curată. 

— Fiica mea mai mare, Eulália, îl anunţă Jofre. 

Hugo nu observă nici urmă de reproş pentru felul în 
care o privise. Sigur i se văzuse admiraţia din ochi, 
întrucât ea îi răspunse cu un zâmbet minunat. 

— Te rog să îi ierţi impertinenţa, Hugo. E încă foarte 
tânără... 

— Dumnezeu să nu îi îngăduie să îşi piardă vreodată 
impertinenţa, îl întrerupse el fără să se gândească. Îţi cer 

iertare! reacţionă el numaidecât. Nu am vrut să jignesc... 

— Mama ei e mereu fericită, îi mărturisi Jofre, 
liniştindu-l în acelaşi timp pe Hugo cu o mişcare din mână. 
Apoi îşi permise să îl cerceteze cu atenţie pe tânăr, 
cântărindu-l din priviri, ca şi cum nu ar fi luat niciodată în 
calcul posibilitatea ce îi trecea acum prin minte. Bine, nu e 
chiar aşa tânără, zise el în cele din urmă, pe un ton 
hotărât. Are deja şaisprezece ani. Poate că într-un an, cel 
mult doi... 

În ziua aceea, Valenţa, mama Eulâliei, primi 
încântată tonul pe care îl adusese Hugo şi promise să îl 
gătească împreună cu fiica ei. Bineînţeles, negustorul şi 
familia lui îl invitară la masă. 

Un an. Doi, trei, patru, cinci... Hugo era dispus să o 
aştepte pe Eulâlia oricât ar fi fost nevoie. Deşi Jofre, 
Valenţa sau chiar şi fraţii mai mici ai Eulâliei nu îi lăsau 
niciodată singuri, unii dintre ei fiind mereu prezenţi, Hugo 
se îndrăgosti treptat de tânără. Curtatul deveni un joc 
candid, inocent, lipsit de orice răutate, în care Eulália 
zâmbea sau chiar râdea în hohote până când mama ei îi 
atrăgea atenţia. Deseori şi roşea de la o atingere sau de la 
o mângâiere uşoară. Uneori fără vreun motiv evident... 
poate de la un simplu gând. Şi atunci Hugo se întreba ce i- 
ar fi putut trece prin minte acelei fete ingenue care să o 
tulbure aşa de tare. 

La aproape fiecare vizită, Hugo îi dăruia Eulâliei ceva 
mâncare pe care o împărțeau apoi, singuri, deşi 
supravegheați, sau cu restul familiei: un homar, alt ton sau 
un peşte spadă; sau fructe, sau brânzeturi, şi mereu vin, 
din cel bun, din cel mai bun, de Vilatorta. 

Barcha îşi dădu seama că se petrecea ceva. 

— Cine e? îl întrebă ea, dar nu primi răspuns. 

Chiar şi aşa, musulmana îi făcu cu ochiul, fericită, 
după care se retrase târşâindu-şi picioarele. „Se teme”, îşi 
zise Hugo, convins că Barcha credea că o femeie nou- 
venită avea să-i pună în primejdie poziţia fiindcă, la fermă, 
ea devenise atotputernică. 


— E o persoană bună! strigă atunci din spatele ei. 

-~ Barcha încuviinţă istovită, fără să se întoarcă. 
„Imbătrâneşte”, se gândi el. 

— Nu asta voiai? Să mă însor? 

— Vreau şi ca Merce să crească sănătoasă şi fericită, 
îi răspunse musulmana energică. Se întoarse şi îl privi în 
ochi, ca înainte, încăpăţânată ca atunci când venise pe 
podgorie, deşi greşi când îşi încheie fraza cu un ton stins şi 
plângăcios: Şi o pregătesc doar ca să mă părăsească într-o 
Zi. 

— Nu... începu Hugo să spună. 

Nu se gândise la asta şi i se părea dintr-odată o 
posibilitate îngrozitoare. IÎnvăţase să o iubească pe copila 
aceea. 

— La fel vei păţi şi tu, podgoreanule. Va veni cineva 
şi ţi-o va lua. 

În timp ce Barcha oscila între suferinţă şi bucurie, 
Regina nu păru să perceapă în niciun moment schimbarea 
lui Hugo. Părea orbită de ura ei faţă de creştini, care 
creştea de la o zi la alta. 

— Deja nu se mai permite ca evreicele să fie 
matroane sau medici pentru creştine! i se plânse ea lui 
Hugo. Douăzeci de lovituri de bici pentru evreică; douăzeci 
de zile în închisoare, cu cătuşe şi pâine şi apă pentru 
creştina care încalcă porunca. Păi, cu aşa pedepse, cine va 
îndrăzni să încalce ordinul? 

Îi ura pe creştini. Îşi ura soţul care pentru Hugo era 
invizibil, Mose, mereu plecat, mereu îngrijindu-se de 
bolnavi, şi îi ura şi pe copiii lui Mose. Regina nu mai 
cumpăra aqua vitae de la Hugo, nu mai avea deloc nevoie 
de ea. Doar trimitea după el, şi o servitoare venea la fermă 
sau îl aştepta ceva mai departe de porţile palatului lui 
Roger Puig. Odată ajuns în casa ei, ea se plângea, urla şi 
înjura. Şi, într-un final, sfârşeau întinşi pe patul acela 
dublu ce părea a fi mereu disponibil pentru întâlnirile lor. 

Cum de nu observa Regina? se întreba Hugo. Când se 
gândea la Eulâlia se simţea vinovat că o trăda cu Regina. 

Uneori încerca să se împotrivească, dar ea insista, îl ruga, 
îl implora, ba chiar plângea. În cele din urmă, sfârşea prin 
a-i răspunde la mângâieri, la senzualitate; era aproape 
imposibil să nu o facă în faţa unui corp aţâţător, care i se 
dăruia cu o pasiune incontrolabilă, înăbuşindu-i suferinţa 
în ritmul sărutărilor, zgârieturilor şi muşcăturilor. Regina 
futea. Futea cu disperare, de parcă ar fi vrut să explodeze 
odată cu orgasmul. 

Şi în timp ce o făcea, în timp ce se împingea cu forţă 
ca să satisfacă ardoarea evreicei, Hugo îşi amintea de 
candoarea Eulâliei. 

Odată cu trecerea timpului, Jofre şi Valenţa avură 
încredere în Hugo şi îşi mai potoliră din zelul cu care le 
controlau întâlnirile. Se gândi ce diferite erau femeile pe 
care le cunoscuse în viaţa lui. Dolţa avusese un caracter 
capricios, care nu îi îngăduise lui Hugo să îi afle cu 
adevărat dorinţele şi sentimentele. Marfa se năpustise 
asupra lui din prima zi. lar Regina... cerea, îmboldea, 
îndemna, încuraja, muşca... 

Spre deosebire de ele toate, Eulâlia fu pentru Hugo 
ca întoarcerea la o tinereţe neexperimentată. Nu 
îndrăznea să o atingă; se temea să nu cumva să o sperie 
doar luând-o de mână. Eulâlia tremură prima oară când 
Hugo îndrăzni să o atingă uşor pe mână, să îi răsfire 
delicat degetele şi să şi le întrepătrundă cu ale ei. 

Incercă să evite întâlnirile cu Regina, căutând scuze 
ca să nu meargă să o vadă. O uita de îndată ce se gândea 
la Eulâlia; toată lumea dispărea când era cu ea. Dar în cele 
din urmă sfârşea mereu prin a se întoarce la evreică. 
Servitoarea Reginei insista şi îl urmărea pe stradă, 
rugându-l necontenit. Iar el... o iubea, da, dar nu ca pe 
Eulâlia, nu ca pe Dolţa. Ştia că Dolţa, acolo unde era, chiar 
dacă nu în cerul creştinilor, îi aproba relaţia cu Eulâlia. Nu 
îşi închipuise niciodată aşa ceva în cazul Reginei, despre 
care Dolţa îi spusese că era o persoană rea, dar o făcu în 
privinţa fiicei lui Jofre, şi le amestecă pe cele două femei în 
gândurile lui: pe Dolţa şi Eulâlia. Şi nu se petrecu nimic. 

De aceea ştiu că avea permisiunea ei. Putea avea fantezii 
cu Eulâlia fără să simtă că trăda amintirea Dolţei. 

Intr-o noapte, când se întoarse acasă, o văzu pe 
Barcha jucându-se cu Merce. Fetiţa alergă spre Hugo şi îşi 
întinse braţele. Emoţionat de un sentiment brusc de 
tandreţe, o luă în braţe; constată că era mai grea. Îi 
porunci bătrânei sclave să o îmbrace, iar aceasta o învălui 
într-o pătură şi i-o înmână. El o strânse la piept şi se gândi 
cât de mult crescuse de când Regina o adusese la fermă, 
nou-născută. Cobori scările şi intră în podgorie, când 
luminată de lună, când umbrită de nori. 

Se plimbă printre lăstari, care îi atingeau picioarele 
şi braţele, simțind respiraţia caldă a copilei. 

— Acestea sunt pământurile tale, îi şopti el într-un 
moment în care luna ieşi dintre nori şi lumină şirurile 
oarecum dezordonate de lujeri ce se întindeau în faţa lor. 

Rămase locului acolo. Se gândi la mama lui, ca de 
multe alte ori. Şi se gândi la Dolţa, care i se dăruise între 
nişte astfel de plante, clipă în care îşi pecetluise probabil 
destinul cu moartea. „Am fost fericită”, spusese Dolţa 
înainte să se lase pe mâna călăului. I se strânse gâtlejul. 
Răsuflă adânc, o dată, de două ori, de trei ori. Viaţa i se 
schimbase. Găsise o altă femeie pe care să o iubească şi, 
da, avea şi o fiică în braţe. O copilă care nu era a lui, dar 
pe care o iubea de parcă ar fi fost sânge din sângele lui. Îi 
rosti numele cu voce tare, Merce Llor, şi o strânse la piept 
până îşi dădu seama că micuța adormise. 

În luna aprilie a anului 1399, în Zaragoza, Martin I fu 
încoronat rege al Arag6nului şi conte de Barcelona. Zece 
zile mai târziu, de Sfântul Gheorghe, era încoronată soţia 
lui, Maria. Trecuseră trei ani de la moartea regelui Juan şi 
doi de când moştenitorul coroanei se întorsese la 
Barcelona după războiul din Sicilia. 

Până în anul 1399, tot soiul de motive împiedicaseră 
ceremonia de încoronare a unor regi care erau deja regi de 
drept, printre care unul chiar banal, cum era nevoia de a 
recupera coroanele regale oferite drept gaj pentru diverse 

credite acordate monarhilor anteriori. 

Cu toate acestea, printre motivele mai întemeiate se 
numărară multele demersuri belice care întârziară 
ceremonia. De exemplu, în 1397, la scurtă vreme după ce 
se întorseseră din Sicilia, piraţii berberi atacară oraşul 
Torreblanca, din regatul Valencia, profanară biserica şi 
jefuiră ostensoriul care conţinea Sfânta Cuminecătură. 
Oraşul înarmă două galere, iar breslele finanţară alte 
două, la fel şi Barcelona, şi porniră toate spre coastele 
africane. Armada ajunse pe coasta din Alger, atacă 
Tedelisul, locul de baştină al profanatorilor, şi recuperară 
ostensoriul şi trupul şi sângele Domnului. Printre nobilii 
care luptară ca să răzbune acel afront înjositor se număra 
contele de Castellvi de Rosanes, statut cu care îl onorase 
regele Martin pe Roger Puig la întoarcerea sa din Sicilia. 

Abia în luna februarie a anului 1397, oraşul Palermo, 
din Sicilia, fusese supus definitiv, deşi la niciun an mai 
târziu, în 1398, Antonio Ventimiglia, în fruntea altor nobili, 
iscă o nouă răscoală pe insulă, aşa că o altă armadă plecă 
din Barcelona ca să o combată. În acelaşi timp, contele de 
Foix invada din nou Aragonul şi punea stăpânire pe 
castelul din 'Tiermas. Însuşi regele, alături de contele de 
Urgell, Roger Puig şi alţi cavaleri aragânezi, îi ieşi în 
întâmpinare şi îl înfrânse, obligându-l să se întoarcă pe 
pământurile lui. De parcă revolta din Sicilia şi invazia 
contelui de Foix nu ar fi fost îndeajuns, chiar în anul acela, 
în 1398, regele Martin îi ceru papei Benedict al XIII-lea o 
bulă corespunzătoare ca să demareze o cruciadă împotriva 
musulmanilor. Din Valencia plecă o armadă formată din 
corăbii valenciene şi mallorguine care jefuiră coastele 
africane până când o furtună le forţă să se întoarcă în port. 
Pe de altă parte, armada siciliană, întrucât revolta din 
Ventimiglia fusese înăbuşită, în loc să se întoarcă la 
Barcelona, se duse să îl ajute pe Ludovic de Anjou să 
cucerească Napoli. 

La sfârşitul anului, regele Martin I înarma 
optsprezece galere care să meargă în ajutorul lui Benedict 

al XIII-lea, aragânez şi rudă cu soţia lui, care era asediat în 
palatul papal din Avignon de către trupele franceze, regat 
ai cărui cardinali hotărâseră să nu mai asculte de 
dispoziţiile papei din Avignon, creând o schismă în 
interiorul Schismei Bisericii Occidentale, neascultare la 
care se alăturaseră şi regatele Napoli, Castilia şi Navarra. 

Galerele catalane nu reuşiră să îl elibereze pe papa 
Benedict din situaţia lui critică, întrucât le fu imposibil să 
urce pe fluviul Ron ca să ajungă la oraşul Avignon. In 
schimb, debarcară trupele şi se întoarseră în port, 
abandonându-l pe papă într-un asediu care, în ciuda 
ajutorului militar şi a eforturilor diplomatice, dură mai 
bine de patru ani în care Suveranul Pontif şi curtenii lui 
fură obligaţi să mănânce şobolani pe care îi vânau în palat, 
până când Benedict al XII-lea scăpă de asediu şi fugi 
deghizat în călugăr cartuzian. 

Deşi cetăţenii deplânseră eşecul încercării de a-l 
ajuta pe papa aragonez devenit soldat, Hugo nu o făcu, 
căci ajunse să nu îi mai pese câtuşi de puţin de destinul 
celor optsprezece galere. Încheiase deja o afacere bună de 
furnizare de vin care să fie consumat în timpul demersului. 
Trei dimineţi pe săptămână şi zilnic seara trebuia să li se 
dea vin marinarilor, soldaţilor şi inclusiv sclavilor de la 
vâsle. Optsprezece galere cu echipajul lor şi sute de soldaţi 
îmbarcaţi presupuneau o cantitate mare de cuarteras!* de 
vin şi bani frumoşi pe care Hugo îi împărţi cu Jofre, care îl 
trata deja ca pe ginerele lui. 

Eulâlia crescu împreună cu Hugo în cei doi ani de 
curtare; avea optsprezece ani acum, şi se refugia în 
continuare în tăcerea ei şi într-o candoare care îl 
emoţiona. O vizita des, şi mai des de când făcea afaceri cu 
Jofre, dar se vedeau şi la liturghie, în Santa Maria de la 
Mar, se plimbau pe plajă sau prin Barcelona, mereu 
escortaţi de părinţii tinerei, şi se bucurau de numeroasele 
festivități pe care le celebra oraşul. 


13 Unitate de măsură în Catalonia, echivalentă cu aproximativ 136,5 
litri, (n.tr.) 


Eulália, la rândul ei, vizită podgoriile lui Hugo. 
Înainte de aceasta, Hugo fu nevoit să îi povestească despre 
Merce, care, la trei ani, devenise o copilă deopotrivă vioaie 
şi răsfăţată de un bărbat care nu ştia nimic despre 
creşterea copiilor şi de o musulmană care găsise în ea 
singurul său scop în viaţă. 

— O scăpare din tinereţe, îi mărturisi Hugo, simulând 
o căinţă excesivă care înmuie inima Eulâliei. E botezată! 
spuse el tare când văzu uluirea de pe chipurile lui Jofre şi 
al Valenţei. 

Eulália, dimpotrivă, încuviinţa zâmbitoare, jucându- 
se deja cu micuța aceea necunoscută. 

Nimeni nu mai întrebă nimic după ce Hugo îi asigură 
că mama copilei murise. 

Se plimbară prin podgorii, la soare. Se ţinură de 
mână, Jofre nefiind prezent, ci întreţinut în crama de la 
fermă de Barcha care făcea pe amfitrioana. Hugo îi arătă 
viţa-de-vie. Eulália ştia despre vinuri, dar nu şi despre 
viţele-de-vie. Orice dificultate pe care ar fi întâmpinat-o 
Hugo când venea vorba despre a discuta cu o fată care îi 
răspundea cu cumpătare şi se îmbujora la cea mai inocentă 
zburdălnicie din partea lui dispăru când îi arătă viţele-de- 
vie. Se plimbară, pipăiră frunzele strugurilor şi mângâiară 
ciorchinii; se aşezară pe vine şi atinseră pământul, iar 
Hugo îi explică totul cu pasiune, ea părând interesată şi 
îndrăznind să pună întrebări. Acolo o sărută pentru prima 
oară. Erau aproape unul de celălalt, între doi lujeri. Hugo 
şovăi. Eulália nu încercă să scape, iar el o sărută. Tinerețe. 
Buzele Eulâliei îi dădură o senzaţie de prospeţime. Cerule! 
Fu doar o atingere uşoară, subtilă, o frecare uşoară şi, cu 
toate acestea, îl copleşi senzaţia de plenitudine. Ea se 
îmbujoră şi îşi coborî privirea, dar Hugo nu o încurajă să 
îşi ridice chipul, cum făcea de obicei, ci de data aceasta fu 
uluit şi se bâlbâi, după care o îndemnă să continue 
plimbarea. 

În 1399, Hugo avea douăzeci şi patru de ani, mai 
avea doar un an până să poată ocupa meseria de negustor 

de vinuri, iar Jofre era interesat să colaboreze cu el. 
Conform legii, negustorii trebuiau să lucreze pe perechi. 
Aşa, în lipsa unei bresle care să îi protejeze, asociaţii se 
înlocuiau reciproc în caz de boală, fiind obligaţi să 
împartăcâştig urile în primele cincisprezece zile de 
absenţă forţată. Profesia de negustor, care îi includea chiar 
şi pe cei care aranjau căsătorii şi încasau un comision în 
funcţie de zestrea soţiei, se dobândea prin numire de către 
consulii Mării, iar exercitarea ei era controlată de doi mai- 
mari aleşi în ziua de Sfânta Maria Magdalena de cei doi 
mai-mari pe care îi înlocuiau. 

Hugo nu se mai gândi dacă îşi dorea sau nu să fie 
negustor de vinuri. Ar fi făcut orice era nevoie ca să 
rămână lângă Eulâlia. Viaţa îi zâmbea, lui, un cerşetor 
necopt, cum îl numise cu mult timp în urmă amiralul 
armadei regale, în timp ce Roger Puig şi alaiul ascultau şi 
încuviinţau. 

Eulâlia îi împărtăşea sentimentele. Fu nevoie de mai 
multe săruturi şi de numeroase declaraţii de dragoste ca 
ea să îi mărturisească. Dar reuşi să o facă, iar în ziua 
aceea, tânăra, eliberată de reţineri în urma mărturisirii, îl 
interogă direct cu privirea, cerându-i un angajament şi o 
dedicare pe care nu i le mai ceruse nimeni niciodată. 

Hugo o sărută, poate cu o oarecare bruscheţe, 
înainte ca ochii lui să îi vorbească despre Regina. 

Reuşise să îşi rărească vizitele la evreică, dar ea 
insista, învingându-şi şovăielile de a se plimba printre 
creştini, Regina ajunse o dată chiar să se ducă la fermă, 
după ce trecuse mai mult de o lună în care el nu îi 
răspunsese solicitărilor pe care i le trimitea prin 
servitoarea sa. Ca să o convingă să se întoarcă acasă, 
Hugo trebui să îi promită că avea să se ducă la ea chiar în 
seara aceea. 

Altminteri, podgoriile produceau. Vinul era bun, iar 
cel de Vilatorta devenea excelent, într-atât încât însuşi 
regele îşi trimitea chelarul să cumpere vin bătrân pe care 
Hugo reuşea să îl ţină patru ani în vase fără să se acrească 

sau să se strice. Din curiozitate, păstrase câteva burdufuri 
din vinul slab întărit cu aqua vitae. Reuşise să transforme 
un vin prost, detestabil, într-unul tare, aşa cum le plăcea 
oamenilor. Hugo se întreba ce alte beneficii... sau 
prejudicii ar fi putut produce aqua vitae amestecată cu vin 
şi ajunse la concluzia că un alt beneficiu era faptul că îl 
conserva. Vinurile acelea slabe fără corp, lipsite de aromă, 
uşoare ca apa în gură, trebuiau băute tinere, din aceeaşi 
recoltă; nu rezistau nici în butoaie, nici în vase şi se acreau 
de îndată ce se opreau din fiert. Aşa îi explicase Mahir şi 
îşi confirmă şi el singur; la fel şi Jofre şi alţii care se 
pricepeau. Cu toate acestea, vinul slab amestecat cu aqua 
vitae rezistase în butoi. Spiritul vinului! Chintesenta! 
adăugă apoi aqua vitae la vinul de Vilatorta, în cantitate 
redusă, dar îndeajuns ca acel vin magnific să nu se 
acrească, dar nici să nu îşi piardă din caracteristicile 
proprii. 

Vinul, salariul lui de chelar şi afacerile cu viitorul lui 
socru... Avea bani suficienţi. Putu să cumpere doi sclavi 
care să lucreze podgoriile. Se certă şi cu Barcha, care voia 
să îi controleze şi să îi îndrume, dar sfârşi prin a-i elibera. 

— Aşa cum am făcut cu tine! îi strigă el musulmanei. 

— Aşa cum ai făcut cu bulgarul, şi uite cum te-a 
răsplătit. 

— Ba nu, îi răspunse el, nu va fi la fel. Le voi îngădui 
talia, dar cu condiţia să îşi plătească libertatea şi să 
lucreze pentru mine de îndată ce le solicit să se înfăţişeze 
pe podgorii. Vor fi obligaţi să rămână la dispoziţia mea 
vreme de opt ani. Aşa m-a sfătuit Raimundo să le cer ca să 
nu pierd banii, iar ei să îşi plătească doar preţul. 

Barcha încuviinţă. Cunoştea numeroşi sclavi cărora li 
se impusese această condiţie în vreme ce îşi plăteau 
libertatea în rate, în timp ce o dobândeau, se aflau într-o 
situaţie specială, într-un „contract de libertate”, aşteptând 
să o obţină definitiv. Dar dacă nu îşi respectau obligaţiile, 
deveneau din nou sclavi şi pierdeau toţi banii plătiţi până 
atunci. 


La această condiţie, pe care proprietarul o putea 
solicita sau nu, ţmând cont că de cele mai multe ori era 
obligaţia sclavului să îşi găsească de lucru ca să îşi poată 
plăti libertatea, se adăugau multe altele care, în funcţie de 
frecvenţă, erau menţionate la modul general în actele de 
eliberare: să nu se îmbete şi să nu săvârşească delicte; să 
nu ajungă codoşi; să nu joace jocuri de noroc; să nu se 
certe şi să nu se căsătorească, pentru a nu-şi creşte 
cheltuielile de întreţinere. În plus, mai erau şi altele 
hotărâte de proprietar: ca sclavul să se înfăţişeze în casa 
lui în fiecare săptămână, sau tot la trei zile, sau în fiecare 
zi; să nu plece din Barcelona, sau doar în anumite limite, şi 
obligaţia de a aduce giranţi care să plătească talia în caz 
de fugă. N 

Hugo îi eliberă pe cei doi sclavi. li cumpărase de la 
Romeu, care, la indicaţiile lui Rocafort, vindea ieftin după 
dezastrul afacerii lui cu Roger Puig. Doi musulmani tineri, 
unul negru şi celălalt mulatru ca Barcha, aflaţi de ceva 
vreme în Catalonia şi care îmbrăţişaseră credinţa catolică. 

— Fereşte-te de Mateo, servitorul chior al lui Roger 
Puig! îl avertiză Maria, soţia lui Romeu, într-una dintre 
ocaziile în care Hugo se duse să negocieze vânzarea 
sclavilor. A trecut pe-aici să întrebe despre tine. 

— De ce? Ce motive ar putea avea ca să vină aici? 

— Ştie despre sclavul bulgar care te-a jefuit şi despre 
denunţul pe care l-ai făcut înaintea veguerului. 

Hugo pufni. 

— Ce i-aţi povestit? 

— Romeu nu i-a povestit nimic, i-a zis că nici măcar 
nu şi-l amintea pe bulgarul acela. După ce au atacat barca 
lui Rocafort, relaţiile cu Roger Puig s-au rupt. Aventura cu 
îngâmfatul acela l-a costat mulţi bani pe Rocafort, mai că 
aş zice că l-a ruinat. Roger Puig nu şi-a îndeplinit 
angajamentele luate, iar chiorul acela e doar un pui de 
lele. Lui Romeu i-a plăcut să îl înşele, aşa că a negat că ar 
şti ceva despre tine. 

— L-a crezut? 


— Ce mai contează? 

Cum să nu conteze, fu tentat să îi răspundă Hugo. Şi 
dacă avea să se întoarcă la fermă ca atunci când îi ceruse 
să devină chelarul lui Roger Puig? Trebuia să o avertizeze 
pe Barcha. Se gândi la fermă. Un singur element i-ar fi 
stârnit bănuieli Chiorului dacă cerceta pământurile: 
alambicul. Aparatul acela, cu cele două recipiente mari în 
formă de dovleac ale lui, era singurul care nu se potrivea 
la fermă. Chiar şi aşa, îi venea greu să creadă că ticălosul 
ar fi fost în stare să îşi închipuie că Hugo amestecase 
atunci demult vinul slab cu agua vitae. 

— Trebuie să vă cer o favoare, îi zise Mariei, care îl 
privea cu un strop de nostalgie. Aş vrea... 

Ea îşi aranjă părul şi îşi netezi veşmintele. „Nu se 
poate”, se gândi Hugo. 

— Maria, trebuie să ascund un alambic şi singurul loc 
în care... 

Femeia dădu să se apropie de el. Se jucă agitată cu 
mâinile în faţa şorţului. Le ascunse la spate şi apoi făcu un 
pas în faţă. 

Hugo o opri. 

— Mă voi însura curând, o anunţă el. 

Maria rămase locului. Buza de jos îi tremura. 

— Nu ar trebui, Maria... insistă Hugo. 

— Nu va afla nimeni. Când îţi plăcea să te culci cu 
mine nu ţineai cont de faptul că eu nu ar fi trebuit să o fac, 
că eram femeie măritată. 

Hugo trase adânc aer în piept. Avea dreptate. Maria 
profită de nehotărârea lui şi îl îmbrăţişă. 

— Ultima oară, îi şopti ea la ureche. Te rog... îl sărută 
pe gât. Vezi că vrei, de fapt! zise ea când simţi mădularul 
erect al lui Hugo. 

— Nu! urlă el, îndepărtându-se de ea cu o violenţă de 
care îi păru numaidecât rău. Imi pare rău... Ai dreptate. 
Dar nu pot, Maria. Nu trebuie. Îmi pare rău, repetă el şi 
apoi se întoarse şi dădu să plece de pe pământurile lui 
Rocafort. 


— Adu alambicul! încuviinţă femeia în spatele lui. 

Hugo se opri şi îi zâmbi. 

— Aşa te voi vedea din nou... îi zâmbi ea forţat şi apoi 
adăugă: Poate că atunci te vei răzgândi. 

În acelaşi timp în care galerele care se duceau să îl 
apere pe papa Benedict al XIII-lea plecau înspre Avignon, 
odată încheiată afacerea cu vinul pentru armadă, Hugo 
consimţea logodna cu Eulália. Aveau să se căsătorească în 
cel mult trei luni, mai întâi în casa părinţilor ei, în cadrul 
unei petreceri la care logodnicii aveau să îşi ia un 
angajament referitor la prezent, în locul celui referitor la 
viitor folosit la logodnă. Apoi urma o ceremonie publică în 
biserică, în care aveau să îşi confirme căsătoria la uşile 
templului şi în faţa autorităţii ecleziastice, pentru ca 
nimeni să nu poată susţine că era o legătură clandestină. 
Vorbiseră deja să o facă în biserica Santa Maria. Hugo şi 
Eulália îi propuseseră monseniorului Pau, care primi 
vestea despre nunta tânărului de parcă s-ar fi întors fiul 
rătăcitor. 

Ceremonia publică în biserică era un succes obţinut 
de burghezia barceloneză, care suferise din pricina răpirii 
şi înşelării fiicelor ei fecioare prin căsătorii clandestine, pe 
care totuşi Biserica le accepta ca fiind valide câtă vreme 
existase un angajament prezent între cele două părţi, în 
faţa a doi martori, şi relaţii sexuale posterioare. Întrucât 
cea din urmă condiţie era de obicei îndeplinită, burghezii 
se trezeau cu fiicele lor măritate cu vreun şarlatan sau 
escroc fără resurse, sau deflorate şi apoi lăsate în voia 
sorții. De aceea, Barcelona, sub ameninţarea unor pedepse 
severe, nu accepta căsătoriile clandestine şi cerea ca 
acestea să fie celebrate public, în fade ecclesiae. 

In cadrul logodnei de viitor, Jofre şi Valenţa îi dădură 
drept zestre fiicei lor Eulália patul, aşternuturile şi trusoul, 
precum şi şase mii de sueldos, o sumă considerabilă, care 
le-ar fi permis soţilor săâşi achiziţioneze o casă în 
Barcelona. După spusele viitorilor socri ai lui Hugo, se 
discutase şi se hotărâse deja acest aspect, deşi lui nu i se 

permisese o părere în acest sens: perechea avea să 
locuiască în Barcelona, nu la o fermă din afara zidurilor 
oraşului, pe podgorii. 

Ca echivalent al zestrei de şase mii de sueldos, Hugo 
fu nevoit să contribuie cu escreix, o sumă de bani care în 
Barcelona consta în jumătate din zestrea la care se angaja 
logodnica, puţin peste trei mii de sueldos în cazul lui, şi pe 
care era limpede că nu o avea. 

— Dar ai pământuri, îi aminti Jofre când vorbiră 
despre aceasta. Nu îţi face griji! Noi trebuie într-adevăr să 
dăm zestrea când vă căsătoriţi, dar tu nu trebuie să 
plăteşti escreix. Se va considera ca fiind plătită după 
finalizarea legăturii. 

Hugo pierdu şirul capitolelor matrimoniale pe care la 
citea notarul după ce îi vorbise despre escreix: 

— ...Pe care, cum bine se ştie, îl lămuri bărbatul chel, 
scund, calm, soţul o va plăti pentru virginitatea femeii care 
se logodeşte astăzi. 

In birou, unde erau prezenţi notarul şi ofiţerii, pe 
lângă Jofre şi Valenţa, Eulália şi Hugo, urmă o clipă de 
tăcere în timp ce bărbatul scund trase aer în piept ca să 
continue. O făcu exagerat, oftând spre Eulália, ceea ce o 
făcu pe fată să se îmbujoreze şi să îşi plece privirea. 

Plătea pentru virginitatea ei, se gândi Hugo. Nu mai 
ascultă. O căută pe Eulâlia din priviri până când aceasta, 
încă îmbujorată, se forţă să îi zâmbească agitată. Hugo se 
înfioră uşor când îşi închipui contactul cu pielea aceea 
tânără şi curată, moale... Virgină. 

Angajamentul matrimonial însemna şi o nouă etapă 
în viaţa lui Hugo. Avea să o încheie cu Roger Puig şi cu 
Regina, îşi zise el, deşi doar a doua parte o putea controla. 
Cât despre prima parte, uneori se consola cu gândul că, 
deşi nu se răzbunase aşa cum tânjea, măcar reuşise să îl 
umilească din punct de vedere comercial, întrucât ajutase 
la vătămarea lui prin jefuirea navei deţinute împreună cu 
Rocafort şi câştigase bani pe seama lui din vânzarea 
vinului slab amestecat cu aqua vitae şi în alte chipuri, prin 


3 


calitatea şi preţurile vinurilor pe care le cumpăra pentru 
el. Cu toate acestea, era conştient că răzbunarea pe care o 
căuta atât de mult împotriva contelui de Castellvi de 
Rosanes nu se materializase. Pe parcursul celor aproape 
trei ani de când era chelarul lui, nobilul se aflase rareori în 
palatul de pe strada Marquet, şi chiar şi mai arareori 
rămânea acolo vreme mai îndelungată. Participă la toate 
războaiele şi incursiunile demarate de regele Martin: 
asaltul de la Tedelis, cucerirea oraşului Palermo, noua 
invazie asupra Cataloniei condusă de contele de Foix... 
Străluci în fiecare dintre ele în calitate de căpitan al 
trupelor catalane. lar când nu se războia, mergea la 
vânătoare pe pământurile vaste ale contelui de Urgell, cu 
care se înfrăţise după numeroase lupte sau se bucura pur 
şi simplu de moşia lui din Castellvi de Rosanes. 

Pierderea navei şi a investiţiei în afacerea pe care 
Roger Puig avusese de gând să o întreprindă în Sicilia nu 
avusese efectele pe care le-ar fi dat de înţeles urletele 
contelui când aflase despre ea. De la ruina cu care ar fi 
trebuit să se confrunte după jaful lui Bernat, Roger Puig 
deveni un om bogat după ce regele îl ridică la rangul de 
conte, şi apoi se îmbogăţi şi mai tare pe măsură ce Martin 
continuă să îl favorizeze cu poziţii şi bani drept 
recompensă pentru devotamentul şi curajul lui în acţiunile 
de război. 

Nu. Nu numai că Hugo nu se răzbunase, aşa cum 
urmărise când acceptase slujba de chelar al nobilului, ci 
ura îi fu alimentată în fiecare zi în care contele locuise la 
palatul de pe strada Marquet. Aroganţa lui Roger Puig se 
intensifică proporţional cu favoarea regală care i se arăta. 
Urletele şi pedepsele se înteţiră, sclavii fiind bătuţi şi 
servitorii încarceraţi pentru greşeli neînsemnate. Caterina 
îl născu pe bastardul contelui, care probabil că nu avea să 
fie ultimul. Uneori, din galerie, îl saluta cu un zâmbet, la 
fel de frumoasă ca întotdeauna. În orice caz, nici Hugo nu 
scăpă de capriciile bărbatului orgolios. 

— Poate că mă crezi prost! urlă contele, ţinându-şi 

chelarul în picioare, lângă masa lungă la care servea 
prânzul împreună cu mai mulţi amici, toţi nobili sau 
oameni de vază din Barcelona, soțiile lor şi rudele care 
locuiau în palat. E un vin puturos! adăugă el, aruncând 
cupa cu vin spre Hugo; cupa îl nimeri în antebraţ, iar vinul 
îl udă pe piept. 

— Nu... 

— De ce şovăi? urlă el, nelăsându-l să se explice. 

Cineva de la masă izbucni în hohote de râs, însoţit de 
alţii. Hugo îl văzu pe Chior într-un colţ al sălii de mese: 
zâmbea fără să se ascundă câtuşi de puţin. 

— Excelenţa Voastră, este acelaşi vin... încercă el să 
se scuze din nou. 

— Este acelaşi vin cu cel pe care îl beau sclavii! 

Contele aruncă în el cu un vas de ceramică de care 
Hugo se feri şi care se sparse în mii de cioburi de podea. 
Două femei aruncară şi ele cu cupele înspre Hugo. Niciuna 
nu îl nimeri, deşi îi udară pe câţiva comeseni care o luară 
totuşi ca pe o glumă; cei mai mulţi dintre ei, bărbaţi şi 
femei deopotrivă, erau beti. 

— Du-te înapoi în cramă şi adu-ne un vin bun, ceru 
contele, sau voi porunci să fii biciuit. 

Hugo nu se îndoi câtuşi de puţin că avea să îşi ducă 
la îndeplinire ameninţarea şi se răsuci ca să coboare în 
cramă. În clipa aceea auzi scrâşnetul violent al unui scaun 
şi se întoarse. Contele se ridica. O zbughi ca să nu 
primească un şut în fund. Se auziră strigăte şi râsete, care 
se înteţiră când Roger Puig căzu neîndemânatic. 

În cele din urmă, majordomul şi doi servitori se 
înfăţişară în cramă. 

— Poftim. 

Hugo le dădu un butoi mic ca să servească noul vin. 

— Îi va plăcea? întrebă Esteve îngrijorat. 

— Spune-i că este cel mai bun din cramă. 

— Şi de ce cel dinainte nu era cel mai bun? 

— Cine ţi-a zis că nu era cel mai bun? 

— Atunci acesta... se miră majordomul bătrân. 


— E cel mai bun. 

— Şi cum îi explic? 

— E treaba ta. 

— Tu eşti chelarul! 

— Bineînţeles, dar tu mi-ai spus ce vin să servesc, 
minţi Hugo, ameninţându-l. Vrei să urc să îi zic? 

Hugo plecă din palat în acelaşi timp în care 
majordomul şi servitorii plecară din cramă. În ziua 
următoare, află că cel de-al doilea vin le plăcu contelui şi 
oaspeţilor săi, care îl lăudară pe amfitrionul lor şi 
celebrară cu aplauze calitatea magnifică a lichidului 
preţios. „Era acelaşi vin ca acela dinainte, prost ticălos ce 
eşti!” i-ar fi plăcut lui Hugo să îi spună contelui. 

Roger Puig plecă din nou, de data aceasta spre 
Valencia, ca emisar al regelui, iar Hugo privi cum 
posibilitatea de-a se răzbuna pe nobil înainte să se însoare 
cu Eulália se îndepărta, deşi se întreba deseori în ce ar fi 
putut consta răzbunarea cu pricina pe care o tot declama. 
Dacă ar fi fost să fie sincer cu el însuşi, nu îşi închipuia că 
l-ar fi putut ucide. Fanteziile lui se învârteau mereu în jurul 
dezonoare! nici măcar în jurul unei bătăi ca aceea pe care 
o poruncise ticălosul acela pentru el pe când fusese copil. 
Işi dorea pur şi simplu să îl vadă umilit: călare gol pe un 
măgar precum cel pe care îi atârnaseră lui picioarele, ca 
să fie escobat pe străzile din Barcelona în timp ce oamenii 
îl scuipau, aruncau cu pietre în el şi îl insultau. Pui de lele! 
Dar, până să sosească clipa aceea, Hugo blestema faptul că 
trebuia să se afle în slujba lui. Era prins în capcană şi doar 
o  concediere din partea contelui, cu consecințe 
imprevizibile, ar fi putut schimba situaţia. 

În orice caz, în zilele acelea i se părea mai urgent să 
încheie relaţia lui cu Regina. În ultima vreme, evreica 
ieşea din casă doar cât să îl caute. îl găsea, îl urmărea, îi 
cerşea atenţie oriunde se întâlnea cu el, fără urmă de 
discreţie, pierdută. Uneori, Hugo reuşea să se scuze: „Am 
treburi de făcut, Regina, nu pricepi?” Nu! Nu pricepea. Şi 
plângea sau urla la el, de obicei însoţită de o servitoare 

care intervenea şi ea. În pofida hărţuirii, Hugo reuşi să îşi 
rărească la maximum vizitele, dar chiar şi aşa apăreau 
ocazii în care nici măcar servitoarea nu reuşea să îşi 
convingă stăpâna şi Hugo ceda înainte să apară veguerul, 
sau, şi mai grav, vreun cleric care să îl denunțe în faţa 
Inchiziției că era intim cu o evreică. 

Şi, odată ajunsă acasă, Regina nu făcea altceva decât 
să îi repete aceleaşi lucruri: critici, ranchiună, creştinii 
care nu o lăsau să trăiască, soţul ei, copiii lui... Zi de zi 
delira cu şi mai multă înflăcărare. La sfârşit, fără excepţie, 
ajungeau în patul matrimonial. Mose nu părea să fie 
vreodată acasă. Sau poate că da, începuse Hugo să 
bănuiască, dar poate că îi erau indiferente relaţiile 
adultere ale soţiei lui. Era imposibil să nu ştie de starea 
soţiei lui! Dacă într-adevăr se afla prin vreun ungher al 
casei, cu siguranţă că auzea gâfâielile şi strigătele de 
plăcere ale Reginei când avea orgasm, precum şi felul în 
care îl implora pe Hugo să nu plece din pat. 

— N-ai să te căsătoreşti! 

Presimţise că aceasta avea să fie părerea Reginei, 
aşa că amânase hotărârea de a-i spune despre căsătoria lui 
până când mai rămăsese doar o lună până la celebrarea ei. 
Uneori se gândise chiar să nu-i spună, să se căsătorească 
şi apoi să dispară din viaţa ei, dar nu vruse să rişte să 
îndure reacţia unei femei ranchiunoase şi atât de 
dezechilibrate pe cât fusese Regina în ultima vreme. Hugo 
se forţă să îi povestească totul cât mai calm. Îi detalie, pe 
alocuri de-a dreptul entuziasmat, cine era Eulâlia, cum era, 
ce plănuiau să facă după nuntă... Regina îl ascultă, 
imperturbabilă, fără să se mişte sau să scoată vreun 
cuvânt... în afară de tremurul uşor al aripilor ei nazale. 

Evreica nu vru să accepte. Dar Hugo îşi pregătise 
discursul dinainte. 

— Şi tu eşti căsătorită. Ce problemă e dacă voi fi şi 
eu? 

Regina izbucni în râs. 

— Eu sunt căsătorită cu un bărbat care a îmbătrânit 


3 


prematur. Sunt cei mai răi, ştii? Cei care îmbătrânesc voit 
şi se neglijează până devin ramoliţi, inutili şi impotenti. Tu 
te vei căsători cu o fată tânără şi frumoasă, aşa mi-ai zis... 
şi mă vei părăsi. 

— N-o s-o fac, minţi el. De ce ar trebui să o fac? Am 
putea continua... 

— N-o s-o faci. 

— De ce te îndoieşti de mine? Te-am dezamăgit eu 
vreodată? 

— Mă dezamăgeşti de doi ani, Hugo. Erai aici, dar 
mintea ta a fost mereu cu ea, în alt loc. 

Hugo îşi dădu seama că argumentele lui începeau să 
se destrame. 

— Dacă te-am dezamăgit atâta, îi răspunse el, de ce 
vrei să mă ţii lângă tine? 

— Eşti tot ce am. 

— Nu e adevărat. Ai... 

Nu ştiu cum să încheie fraza. O privi din cap până-n 
picioare. Avea aceeaşi vârstă ca el, douăzeci şi patru de 
ani, deşi se păstra tânără. Nu ieşea din casă şi nu muncea, 
deoarece nici măcar puţinele femei evreice care mai 
rămăseseră în Barcelona nu îi mai solicitau serviciile. Cu 
toate acestea, în loc să îmbătrânească, părea că ura şi 
ranchiuna îi ţineau muşchii mereu încordaţi, păstrând-o 
puternică şi energică. 

— Vezi? Nu poţi să zici nimic. Tu eşti viaţa mea, ştii 
bine. 

— Nu te poţi împotrivi. 

Hugo îşi dădu seama de greşeala lui înainte să 
încheie fraza. Îşi promisese de multe ori să nu folosească 
acest raţionament. Trebuia să se controleze, nu să se 
înfurie, nici să o provoace să... 

— Ba pot. Sau ai impresia că logodnicei tale i-ar 
plăcea să afle că viitorul ei soţ are relaţii cu o evreică de 
ani de zile? 

— Ai fi în stare să îi spui? întrebă el, surprins şi 
furios. 


— Hugo, nu pricepi. Dacă m-ai părăsi, nimic nu ar 
mai avea sens; aş fi în viaţă, dar moartă. Nu eu i-aş spune, 
ci demonul din mine. 

— Ca să vezi! Şi voi, evreii, aveţi demoni? răbufni el, 
sarcastic. A 

— Mulţi, răspunse Regina pe acelaşi ton. Îndeajuns 
de mulţi încât un altul să se ducă la Roger Puig şi să îi 
povestească despre scrisoarea pe care i-ai trimis-o lui 
Bernat Estanyol. Ce crezi că ar face nobilul? Te-ar ucide, 
cu siguranţă. 

— Eşti nebună! 

— Da, recunoscu Regina. Îţi aminteşti câţi marinari 
au murit în atacul acela? Sute! Te-ar executa în cel mai 
crud fel care se poate închipui. 

Hugo simţi o slăbiciune îngrozitoare în picioare şi se 
sprijini de perete. Morţii aceia îl urmăreau. Oare Fecioara 
Mării nu îl iertase deja? 

— Execuţia Câinelui chel, continuă ea, ar părea 
milostivă faţă de cum te-ar schingiui toată Barcelona pe 
tine. Întregul oraş, pricepi? 

Hugo aşteptă până îi trecu ameteala. 

— Ai fost părtaşă la treaba cu corabia lui Roger Puig, 
reuşi să zică el în timp ce Regina, în faţa lui, îl provoca din 
privire şi prin tremurai nasului. Ar însemna să te sinucizi. 

— Nu vrei să pricepi că aş fi deja moartă oricum. 

— De ce?... De ce îmi faci asta? Ce ai de câştigat din 
asta? 

— Pe tine. Tu eşti câştigul meu. Tu eşti al meu. De 
îndată ce nu te vei mai gândi la fatuca aceea, de îndată ce 
te vei convinge că nu este spre folosul tău şi vei uita 
iluziile acelea absurde de flăcău îndrăgostit, te vei întoarce 
la mine şi mi te vei dărui în loc să te ţii la distanţă... Te vei 
întoarce la mine, iar reîntâlnirea va fi minunată. 

— Relaţia noastră nu are niciun viitor. Un creştin şi o 
evreică, în plus căsătorită... în cele din urmă se va afla şi 
vom avea amândoi de suferit. Soţul tău... 

— Mose este un încornorat consimţit. Ştie, dar nu ar 

fi în stare să satisfacă nici măcar o copilă de doisprezece 
ani. Nu i se mai scoală de ceva vreme! Nu i se mai scoală! 
urlă ea din toate puterile, fără doar şi poate aşteptându-se 
ca el, dacă se afla în casă, să o audă. Pe Mose îl vom lăsa 
în urmă, adăugă ea, nu îţi face griji din pricina lui. 

— Lumea... Hugo tăcu numaidecât. îl vom lăsa în 
urmă? Ce vrei să spui? 

— Că Mose nu va fi o piedică. 

— Nu te înţeleg, Regina. 

— Hugo... Regina se apropie de el, de data aceasta 
mieroasă. Hugo se dădu în spate. Nu îţi propun să 
continuăm să ne prefacem şi să ne ascundem. îl ajunse şi îl 
luă de mâini. Îţi propun să ne trăim vieţile împreună. 

— Dar... 

— Taci! Sunt hotărâtă să renunţ la credinţa mea ca să 
mă convertesc la religia ta. Probabil că Regina simţi 
sudoarea rece care îi îmbiba palmele lui Hugo. Continuă 
oricum: Când o voi face, căsătoria mea cu Mose va fi nulă, 
iar noi doi vom fi liberi să ne căsătorim şi să fim fericiţi 
împreună. Voi lucra din nou ca moaşă. Mai am doar un an 
până când regele mă va putea numi medic. Am continuat 
să studiez, ştii? Mult. Nu am altceva de făcut în casa asta, 
iar biblioteca lui Mose este bine dotată cu cărţi. 

Vocea Reginei se risipea înainte să îi ajungă la urechi 
ca un murmur confuz, aşa cum i se păru că se împrăştie şi 
imaginea femeii. Oare zisese ceva de convertire? Să se 
mărite cu el? Nu voia să se însoare cu Regina! 

„E o persoană rea”. Avertismentul Dolţei îi răsună în 
minte şi înlocui orice alt sunet. Hugo reveni la realitate, la 
un discurs care încetase la un moment dat. 

— ...Şi dacă nu vom avea copii... 

— Tu creştină? o întrerupse el, eliberându-se din 
mâinile ei. 

— Da. M-am gândit şi la asta. Ce mai contează? 
Important este să mă eliberez de soţul meu şi de copiii lui. 
Aşa m-aş putea întoarce la muncă şi, mai presus de orice, 
aşa aş putea să fiu cu tine, în văzul lumii, fără secrete. La 

urma urmei, religia ta e doar o sectă formată din asasini, 
violatori şi episcopi şi preoţi desfrânaţi care îi înrobesc şi îi 
înspăimântă pe oameni. 

Hugo oftă. 

— De ce oftezi? 

— Eu nu... 

— Hugo, îl întrerupse Regina tăioasă, nu îţi cer 
nimic. Îmi voi abjura de bunăvoie credinţa ca să fiu cu tine. 
Dacă sunt dispusă să o fac, să mă numesc creştină, ca 
duşmanii mei, ca aceia care m-au violat, care mi-au ucis 
familia şi prietenii, nu se cade să te îndoieşti. Nu ai de 
ales, pricepi? 

Evreica tăcu preţ de câteva clipe, de parcă ar fi vrut 
să îi dea timp lui Hugo să asimileze ultima ei afirmaţie. 

— Ori te uneşti cu mine... ori vei muri. 

— Aş putea să te ucid chiar aici. 

Regina pufni în râs. 

— Nu ai face-o, afirmă ea. Te cunosc. Nu poţi răni pe 
nimeni. 

Hugo încercă să controleze fiorii de ură care îl 
asaltau. Cu cât se înfuria mai tare, cu atât mai calmă părea 
Regina, de parcă ar fi încercat să îi arate că deţine 
controlul, că este rece. 

— Dacă ai face-o, dacă m-ai ucide, ce s-ar alege de 
Merce? Ai fi încarcerat şi te-ar spânzura pentru ucidere, ba 
chiar te-ar acuza că ai fi eretic pentru că ai fost cu mine. Şi 
atunci cine s-ar îngriji de copilă? Musulmana? îl lăsă să se 
gândească puţin, apoi continuă: Cu mine ai fi fericit, Hugo, 
mult mai fericit decât cu tinerica aia proastă, să nu te 
îndoieşti de asta. Ascultă-mă! Ai doar două opţiuni: eu sau 
contele de Castellvi de Rosanes şi dreptatea Barcelonei şi 
ocara şi infamia pentru fiica ta. Fata aceea despre care mi- 
ai vorbit nu are loc în viaţa ta, nu contează, nu există. 
Alege: moartea sau eu. 

Se trezea în zori şi se întorcea doar după ce se 
întuneca bine. Era februarie, vremea să curețe viile. 
Puteau fi curățate încă dinainte de iarnă şi până în martie. 

De obicei, cele aflate pe pământuri calde se curăţau 
devreme, în timp ce sarcina se putea amâna până la 
începutul primăverii în cazul viilor de pe pământurile reci; 
cât despre cele aflate pe sol temperat, cum era cazul celor 
din zona de vinyet a Barcelonei, inclusiv cele ale lui Hugo, 
bineînţeles, se putea alege momentul curăţării. Mahir îi 
explicase lui Hugo, şi o ştia şi el din experienţă, că, dacă 
vrejurile erau curățate iarna, dădeau mai puţine fructe şi 
mai mult lemn decât cele curățate în februarie sau martie. 

În primele zile îi chemă la muncă pe noii lui sclavi, 
Joan, negrul, şi Nicolau, mulatrul. Primul se dovedi a fi 
stângaci şi începu să curețe în spate pornind de la şirul de 
lujeri pe care îi însemna Hugo, aşa că îl trimise acasă. 
Celălalt se dovedi incapabil să curețe lăstarii dintr-o 
singură lovitură precisă, oricât i-ar fi explicat Hugo cum să 
o facă, de mai multe ori. îl durea când auzea scârţâitul 
lemnului care se despica de parcă l-ar fi lovit pe el; în plus, 
nu era la fel de răbdător precum fusese Mahir cu el, aşa că 
scăpă şi de mulatrul Nicolau şi îşi văzu de treabă singur, 
lujer cu lujer. 

Înainte să curețe un lujer, trebuia să îi dea roată şi să 
îl privească din toate unghiurile, precum şi să pipăie 
lăstarii, căci nu toţi se curăţau la fel. Asta făcea când 
chipul Eulăliei îi apăru din nou în minte, deşi nu voia să se 
gândească la ea. Nici la Regina, ale cărei cuvinte încă îi 
răsunau în minte. Se concentră pe curăţat. Nu voia să se 
gândească la nimeni. 

Barcha îi aducea mâncarea, şi tot ea, după ce trecuse 
prima săptămână, îi aduse şi veşti. Jofre fusese la fermă, 
îngrijorat. Musulmana îi spusese că nu ştia nimic despre 
stăpânul ei, că da, era sănătos şi că avea să doarmă, şi să îi 
trimită un mesaj. Hugo apucă doar castronul cu mâncare şi 
se aşeză pe jos ca să dea gata oala. 

— Stăpâne... dădu să intervină Barcha. 

El încercă să o alunge zicându-i „lasă-mă în pace”, 
sec şi aspru, dar ea insistă. 

— Nu m-ai auzit! o întrerupse din nou Hugo. 


— Ba da! strigă atunci ea. Dar Merce vrea să vină pe 
podgorie. Ştie că eşti aici. 

— Dacă îi îngădui, n-o s-o mai vezi niciodată. 

Se concentră din nou asupra lujerilor, orb la tot şi 
toate. Îşi aminti învăţăturile pe care i le dăduse Mahir în 
timp ce înconjura o altă plantă; o privea atent, o pipăia şi 
forţa lăstarii. „Important este să crească dintr-o tulpină 
puternică, viguroasă, capabilă să suporte greutatea a cel 
puţin patru ramuri sub formă de cruce, şi mai bine dacă 
sunt cinci”, îi explicase evreul. 

Incepu să plouă. Barcha îi duse o pelerină. După 
câteva zile, musulmana nu putu să îl împiedice pe Jofre să 
se ducă pe podgorie şi să îl caute pe cel care urma să îi fie 
ginere. 

— Ce ai păţit, fiule? 

Hugo nu îi răspunse, nu ştia ce să îi spună. Continuă 
să curețe, încercând să nu bage în seamă întrebările 
negustorului. 

— De ce ne faci una ca asta? 

Nu reuşea să îşi dea seama cum să curețe lujerul 
acela. li abăteau atenţia întrebările lui Jofre, privirea 
Barchei din spatele lui. Tatăl Eulăliei încercă să îi atragă 
atenţia şi îl prinse de o mânecă, dar Hugo se eliberă, mult 
mai violent decât şi-ar fi dorit, ţinând cont că bărbatul 
acela nu îi făcuse niciodată vreun rău şi mereu se purtase 
bine cu el şi... Dar trebuia să curețe lujerul acela! 

Jofre se mai întoarse de câteva ori. Hugo nu îi vorbi 
niciodată. Data următoare se întoarse însoţit de Eulália, 
care plânse atât de deznădăjduită, încât reuşi să îl facă pe 
Hugo, îndurerat, să le întoarcă spatele, să uite de 
curăţarea viei şi să o ia la fugă, evitând lujerii în pas iute. 
Se gândi să o ia pe Merce, pe copila lui, şi să fugă. Aşa s-ar 
fi eliberat de Regina... şi de Eulália. Nu putea să o facă! 
Tot ce avea erau podgoriile lui, ele erau viaţa lui şi viitorul 
lui Merce. 

Veni şi monseniorul Pau să îi ceară lămuriri, 
îndeosebi pentru că parohul bisericii Santissima Trinitat, 

templul pe care evreii îl construiseră după asaltul asupra 
cartierului evreiesc şi convertirea lor cu forţa, venise la 
Santa Maria de la Mar ca să îi comunice şi să discute 
despre faptul că o evreică pe nume Regina voia să 
îmbrăţişeze credinţa creştină, să anuleze căsătoria care o 
unea cu un medic eretic, şi să se mărite cu un anume Hugo 
Llor, enoriaş al bisericii Santa Maria. 

— Ce înseamnă asta, Hugo? O vei părăsi pe Eulâlia 
ca să o iei de soţie pe o convertită? Şi făgăduinţele tale? Şi 
logodna ta? Mi te confesezi, îi aminti el, şi nu mi-ai vorbit 
niciodată despre această evreică. Cum de o ştii? 

Nu vru să răspundă, dar monseniorul Pau făcea parte 
din comunitatea bisericii Santa Maria, stăpâna acelei 
podgorii. 

— Nu mi-aţi spus chiar dumneavoastră într-o zi că o 
convertire era cel mai bun dar pentru Domnul nostru? Nu 
mi-aţi spus dumneavoastră că trebuia să o fac oricât ar fi 
costat? De ce vă miraţi acum, părinte? Poftim o 
convertire... cu preţul fericirii mele. 

Mahir îi spusese că viţa-de-vie era o plantă 
ascultătoare, că, dacă ştiai să o cureţi, puteai obţine 
acelaşi lucru pe care îl obținea un olar de la lut: o puteai 
modela după bunul tău plac. Acum i se confirma. Plantele 
tinere de pe podgoria bisericii Santa Maria pe care le 
plantase cu patru ani în urmă creşteau puternice şi 
robuste. 

Hugo le privi, apoi se întoarse spre preot. 

— Nu pot să cred că o răneşti pe fată, îi reproşă 
acesta. 

— Nu asta vrea Biserica? FEvreica aceea se 
converteşte pentru a se căsători cu mine. Dacă nu se 
căsătoreşte cu mine, nu se converteşte. Nu îmi daţi 
dezlegare, părinte? 

Trecuseră deja aproape trei săptămâni de când 
muncea în podgorii şi în tot acest timp ajunsese să creadă, 
în unele momente, că ameninţarea Reginei fusese doar o 
iluzie. Dar nu era aşa. Era reală, iar Regina avea să şi-o 

aducă la îndeplinire; nu avea să dea înapoi. „E o persoană 
rea”. „E o persoană rea”. „E o persoană rea”. Critica Dolţei 
îi răsuna întruna în minte. Dacă Regina îl denunța, fără 
îndoială ar fi fost spânzurat asemenea celui mai pervers 
infractor. Ce s-ar fi ales atunci de Merce? Doar gândindu- 
se la copilă, arătată cu degetul ca fiind fiica lui, fiica unui 
trădător infam, i se strângea stomacul şi i se încorda 
gâtlejul. De când îl ameninţase Regina, nu reuşise să scape 
de imaginea lui Merce neajutorată, în timp ce toată 
Barcelona îl insulta şi îl scuipa pe străzi. Nu putea îngădui 
una ca asta, îşi zise el. Nu putea. Avea să o părăsească pe 
Eulâlia, pentru că nu avea de ales, şi avea să se refugieze 
acolo, pe podgoriile lui, la ferma lui, pe pământurile lui. Şi 
avea să vadă apoi ce se va întâmpla cu Regina. Poate că nu 
era nevoie să se însoare cu ea... 

Jofre se întoarse. Urlă la el făcându-l eretic, îl insultă 
de la distanţă şi aruncă în el cu pietre. 

După câteva zile, veni notarul în faţa căruia 
semnaseră logodna, la fel de chel şi de scund, deşi nu mai 
era la fel de calm acolo, în mijlocul podgoriei, cu câte un 
ofiţer de fiecare parte. Voia să ştie dacă era dispus să se 
însoare cu tânăra Eulâlia Desplă, fiica lui Jofre... Hugo îl 
întrerupse şi îi răspunse că nu, nu era dispus. Deci rupea 
logodna? 

— Da. 

Trecură zilele de muncă şi când Hugo aproape că 
încheiase curăţarea viței, veni garda de la curtea 
veguerului, însoţit de un scrib şi doi soldaţi. 

— Hugo Llor? 

— Eu sunt. 

Garda îi înmână un document. 

— Vă comunic că există un proces judiciar în faţa 
curţii veguerului în care Eulâlia Desplă vă pretinde 
podgoria care îi aparţine bisericii Santa Marfa de la Mar 
din Barcelona, cât şi pe cea care este proprietatea lui 
Francesc Riera, convertit, numit înainte Jacob... 

— Ce? 


— Aveţi cinci zile la dispoziţie să vă înfăţişaţi înaintea 


Curţii. 

— Ce ziceţi? 

— Că vă veţi pierde pământurile, îi explică ofiţerul 
grosolan. 

— Eu nu... 


— Aţi semnat o penalizare la logodnă. Iar cel care nu 
îşi ţine cuvântul în ceea ce priveşte căsătoria trebuie să 
plătească daune celui care este dispus să se căsătorească. 
Este foarte simplu. 

Hugo scăpă din mână custura cu care curăţase 
crengile. Erau podgoriile lui. Erau... 

— Aţi priceput ce v-am zis? Eulália Desplă a solicitat 
să preia podgoriile. 

După ce traversă cartierul Raval, Hugo intră pe 
poarta Boqueria în oraşul vechi. Pentru prima oară în 
viaţă, Barcelona i se păru neprimitoare. Anunţurile publice 
şi strigătele negustorilor şi meşterilor, ale cumpărătorilor 
care se tocmeau, ale celor care vorbeau tare dintr-o parte 
a străzilor în cealaltă îl loviră de parcă ar fi vrut să îi aducă 
aminte că acolo, în marele oraş, se hotăra destinul 
bărbaţilor. Cât de diferită de învălmăşeala aceasta era 
liniştea podgoriilor! De data aceasta, mulţimea îl făcu să se 
simtă ciudat. Toţi păreau să aibă câte ceva de făcut, în 
timp ce el putea doar să aştepte verdictul unui proces pe 
care îl considera deja pierdut. La fel credea şi avocatul la 
care mersese cu ajutorul lui Raimundo. 

— Am văzut revendicarea pe care a făcut-o în faţa 
Curţii veguerului tatăl logodnicei... tatăl Eulâliei, se 
corectă Pau Juliol, un bătrân corpolent care vorbea agale. 
Fiind minor, întrucât nu ai douăzeci şi cinci de ani... îl 
informă el la cea de-a doua întâlnire pe care o avură la 
biroul avocatului, îmi pare rău să îţi spun că nu ai cum să 
te aperi. 

— Dar... 

— În actul de logodnă s-a consimţit o penalizare ce 

avea să i se impute logodnicului care nu se ţinea de 
cuvânt. Părinţii ei s-au angajat să furnizeze zestrea, iar tu 
să furnizezi escreix. Aceasta este suma penalizării, cea mai 
mică dintre cele două sume. 

Hugo nu îşi amintea un asemenea angajament; îşi 
amintea, în schimb, că pierduse şirul lecturii după ce 
notarul făcuse aluzie la virginitatea Eulăliei. 

— Nu îmi amintesc partea aceasta din act la care vă 
referiţi. 

— Nu te ajută că nu îţi aminteşti. Usatge, care 
tratează penalizările pentru încălcarea angajamentului de 
căsătorie, prevede doar excepţia erorii. Ulterior, ai 
confirmat în faţa notarului că eşti dispus să îţi încâlci 
cuvântul. Avocatul îşi mută privirea spre Raimundo, care 
stătea jos lângă Hugo, în faţa biroului, şi i se adresă lui. 
Înţelegi că nu voi putea prelua cazul. 

— Nu putem spune nimic? interveni Hugo. Că m-am 
înşelat, că am săvârşit eroarea aceea. Voi pierde 
podgoriile! 

— În felul acesta, nu îţi vei pierde doar podgoriile, ci 
şi libertatea. Ascultă-mă, tinere, ţi-au cerut un jurământ de 
calomnie şi mi l-ar cere şi mie, ca avocat. 

— Ce-i aia? 

Avocatul Juliol îi făcu semn să nu îl întrerupă. 

— Jurământul de calomnie te obligă să juri înaintea 
judecătorului că se trece la judecarea de bună credinţă şi 
că judecarea se face deoarece crezi că aperi o cauză 
dreaptă, la care ai dreptul. Eu nu voi depune un astfel de 
jurământ... Şi te sfătuiesc să nu o faci nici tu, pentru că nu 
doar că vei pierde procesul, ci te vor condamna şi pentru 
minciună, lucru care chiar că ţi-ar fi vătămător. Imi pare 
rău. Mă tem că nu vei găsi niciun avocat care să te ajute. 
În oraşul acesta, toţi cei din profesia mea a trebuit să 
jurăm că nu vom apăra cauze disperate cum este ata; dacă 
am face-o, ne-ar putea declara infami şi ar însemna 
sfârşitul pentru noi. 

— Nu există nicio posibilitate? insistă Hugo. 


— Uite ce e, îţi voi explica acum în ce fel 
funcţionează lucrurile. Veguerul, ca reprezentant al 
regelui, nu cunoaşte legile, aşa că are nevoie de jurişti 
care să îl sfătuiască în procese. Noi, avocaţii, suntem 
juriştii aceia. In fiecare săptămână, căpetenia, să zicem, 
frăţiei noastre numeşte dintre noi pe cei care vor fi 
consilieri sau judecători, la curţile veguerului şi 
magistratului. Aşa că ne ştim, suntem tovarăşi, amici, şi te 
pot asigura că judecătorul care a primit cazul tău are deja 
o părere formată. Nu ai nici cea mai mică şansă, Hugo. 

— Pot păstra şi podgoriile? Nu sunt ale mele, am 
doar un contract de... 

— Enfiteuză, i-o luă avocatul înainte. De rabassa 
morta. Şi da, ca să îţi răspund la întrebare, pot păstra şi 
podgoriile. Contractele cu pricina sunt transmisibile, cu 
condiţia să nu ajungă la persoane de rang sau calitate mai 
înalte ca ale proprietarului, şi ca acela care le cumpără să 
plătească dările stabilite prin lege. Eulâlia Desplă nu este 
nobilă, aşa că poate primi podgoriile, şi nu mă îndoiesc că 
va plăti dările ca să intre în stăpânirea lor. 

— Dar cele două podgorii, uneltele şi vinul valorează 
mult mai mult decât mă obligă ei să plătesc pentru... 

— Escreix, îl ajută avocatul. 

— Escreix, repetă Hugo reticent. 

— Poate că da sau poate că nu. Nu aş susţine aşa 
ceva atât de categoric. Sunt trei mii de sueldosi Dar în 
orice caz, la logodnă ai semnat pentru această sumă şi ai 
garantat-o cu cele două podgorii, cu uneltele de pe ele, cu 
muncitorii şi tot ce are legătură cu ele, în caz că îţi încâlci 
angajamentul de-a te căsători. 

Cei trei rămaseră tăcuţi preţ de câteva clipe. 

— Îmi pare rău, adăugă în cele din urmă avocatul pe 
un ton ce le dădu de înţeles că intenţiona să pună capăt 
întâlnirii. 

De îndată ce plecă din biroul lui, Hugo se întoarse 
spre Raimundo cu o agresivitate pe care bătrânul zaraf o 
puse pe seama disperării lui. 


— Trebuie să fac rost de trei mii de sueldost 

— Este o sumă mult prea mare, îi răspunse acesta, 
vrând să îl liniştească. Îmi pare rău, dar cred că nimeni nu 
îţi va împrumuta banii aceştia. Eu nici măcar nu îi am în 
clipa asta, dar şi de i-aş avea... Este un risc mult prea mare 
pentru un tânăr ca tine, care are doar două podgorii în 
enfiteuză. O recoltă proastă şi... îmi pare rău, Hugo, îmi 
pare rău. În plus, a rămas foarte puţin timp. Dacă vrei, 
încearcă, dar nu vei reuşi. 

Hugo îşi luă rămas-bun de la zaraf cu un gest brusc 
din mână şi, fără să şovăie, o porni înspre casa Eulâliei. Nu 
putea să piardă totul. 

Eulâlia nu avea dreptul să rămână cu podgoriile lui. 
Trebuia să înţeleagă că nu intenţionase să o rănească. 
Atunci când ajunse în taverna lui Jofre fu primit cu tăcere 
şi priviri aspre, care îl făcură să se îndoiască de faptul că 
momentul fusese bine ales. Localul, cu creanga de pin care 
atârna de pragul de sus al uşii, se afla pe strada Arrover, o 
uliţă din spatele pieţei Born, aproape de unde se afla casa 
mănuşarului la care lucrase mama lui. Locuri care nu 
aveau cum să îi aducă noroc. 

— leşi de-aici! urlă Jofre, care până atunci se aflase 
cu spatele la uşă, făcându-şi de lucru cu un butoi, şi care 
tocmai se întorsese din pricina tăcerii stranii ce se lăsase 
când intrase Hugo. 

— Jofre... Aş vrea... 

Hugo făcu un pas înspre negustorul de vinuri. 

— Pleacă! 

Un bărbat pe care Hugo îl ştia din vedere se ridică de 
la o masă. 

— Tu eşti cel care a lăsat-o pe micuța Eulâlia? 

Hugo îşi desfăcu mâinile, ca şi cum nu ar fi fost vina 
lui. Bărbatul aruncă în el cu vinul pe care îl avea în 
castron, strigându-i: 

— Pleacă de-aici! 

I se alăturară şi alţi clienţi de-ai casei. 

— Ereticule! 


— Du-te cu evreica ta! 

Larma crescu. Cineva îl împinse. Hugo încercă, chiar 
dacă din priviri, să îl implore pe Jofre. Negustorul veni 
spre el, furios. Hugo se împletici în spate, cât pe ce să 
cadă. Insultele şi strigătele continuară. Când ieşi din 
tavernă, câteva femei, alertate de scandal, care se 
intensifică reflectându-se şi reverberând din zidurile 
clădirilor care dădeau înspre uliţă, aşteptau deja pe 
balcoane. Două dintre ele îl recunoscură: 

— Ticălosule! 

— Canalie! 

Îl scuipară. 

— Să nu te mai întorci pe aici! 

De sus aruncară în el cu o găleată cu excremente. Şi 
cu una plină cu legume stricate. Hugo încercă să nu o ia la 
fugă, dar sfârşi prin a evada de acolo pe cât de repede îl 
purtau picioarele. 

Într-o dimineaţă, Hugo străbătea strada Boqueria, 
înspre piaţa sunt Jaume, îndreptându-se spre strada 
Marquet şi palatul lui Roger Puig. Trecuseră câteva zile de 
la discuţia cu avocatul şi vizita ulterioară nereuşită pe care 
i-o făcuse lui Jofre. Ajunse pe strada Sanahuja, unde se afla 
casa Reginei. Se dusese să o vadă în ziua următoare după 
ce fusese dat afară din tavernă, ca să încerce să îndrepte 
lucrurile şi să o facă să accepte căsătoria lui cu Eulălia; 
aşa nu avea să piardă podgoriile întrucât tânăra nu putea 
revendica nimic dacă el se angaja să respecte logodna. Dar 
Regina nu mai locuia în casa aceea, bineînţeles: era 
imposibil să locuiască împreună cu alţi evrei, pentru că se 
afla în proces de convertire la creştinism. 

Urmă instrucţiunile primite de la servitoare şi o găsi 
într-o clădire cu două etaje, aproape de biserica 
Santissima Trinitat, într-o odaie minusculă de la ultimul 
etaj pe care o împărțea cu un cuplu de bătrâni convertiți. 
Regina, în picioare, citea o carte, profitând de puţina 
lumină naturală care pătrundea pe fereastră. Hugo îi simţi 
pe bătrâni pironindu-l cu privirea în timp ce o urmă în jos 

pe scări. 

— Mă duc la biserică, încercă ea să îi liniştească. 

Şi acolo se duseră. Hugo crezu că era doar o scuză, 
dar Regina îl târî până în interiorul templului Santissima 
Trinitat, unde îngenunche scurt la intrare şi îşi făcu 
semnul crucii cu devotament, probabil prefăcut. 

— Încă nu m-au botezat, şopti ea, ca să nu îi 
deranjeze pe ceilalţi credincioşi. 

Lui Hugo nu îi venea să creadă. Regina rămase în 
picioare: se ruga la altar cu voce joasă, adăugându-şi 
şuieratul la cele care se auzeau deja în templu. Biserica 
Trinitat era mică, cu un singur naos şi un tavan jos boltit, 
simplă, potrivită pentru convertiţii care o clădiseră. 

— Trebuie să vorbesc cu tine, îi şopti Hugo. 

Regina îl făcu să aştepte vreme îndelungată. Hugo 
ştia că atitudinea fetei era prefăcută, că îi ura pe creştini şi 
tot ce avea de-a face cu ei. li mărturisise asta de zeci de 
mii de ori, şi nu înţelegea de ce se prefăcea aşa în faţa lui. 

— Regina! zise el în cele din urmă. 

Ea încuviinţă şi se mutară într-un colţ, lângă intrare, 
adăpostiţi de umbrele care nu reuşeau să învingă cele 
câteva lumânări care licăreau în apropiere. Hugo îi spuse 
totul dintr-o suflare: procesul, sechestrarea podgoriilor... 

— Au inventariat tot ce există pe ele; chiar şi cea mai 
inutilă şi mai rablagită unealtă a rămas înscrisă în cărţile 
scribului, pe lângă vinuri, vase, sclavi... Tot! îmi vor lua 
totul dacă nu mă căsătoresc cu Eulălia. 

Regina se gândi preţ de o clipă. 

— Ştii deja ce zicea Sfântul Matei, spuse ea, apoi 
cită: celui care vrea să se judece cu tine şi să îţi ia haina, 
dă-i şi cămaşa. Noi, creştinii, nu ar trebui să ne judecăm, 
Hugo. Dragostea creştinească trebuie să ne conducă 
faptele. Nu îţi face griji, vom fi la fel de fericiţi şi fără 
podgoriile acelea, poate chiar mai fericiţi. Vei petrece mai 
mult timp cu mine. 

Hugo îşi înăbuşi protestul care dădea deja să i se 
desprindă din gâtlej. O privi pe Regina, serioasă, aparent 

fermă în ceea ce privea noile ei convingeri. Din pricina 
umbrelor, nu reuşea să îi vadă limpede nasul. Miji ochii în 
timp ce ea continuă: 

— Nu va dura mult până să mă boteze; îţi dai seama 
ce înseamnă asta? întrucât ştiu să citesc şi înţeleg latina, 
pot fi evanghelizată mult mai repede decât alţii. Parohul 
este foarte mulţumit de progresele mele. În scurtă vreme 
vom putea să ne căsătorim şi să locuim împreună. I-ai spus 
deja copilei? Cât are Merce acum? Trei anişori? îndeajuns 
ca să priceapă ce se întâmplă în jurul ei, aşa-i? 

Regina continuă să vorbească. Hugo nu reuşi să îi 
vadă nasul şi nici nu avu chef să se certe. Încercase, deşi 
ştiuse cum avea să îi răspundă. Nu se aşteptase însă la 
postura aceea exaltată, atât de contradictorie adevăratelor 
sentimente pe care le avea faţă de creştinism. Regina era 
doar o şerpoaică ce îşi schimba pielea. O viperă în stare să 
îl devoreze dacă nu îi încuviinţa dorinţele. Hugo ajunsese 
să se îndoiască mult când se gândea dacă Regina şi-ar fi 
dus la capăt ameninţarea şi chiar l-ar fi denunţat lui Roger 
Puig şi autorităţilor. Credea că da, că ar face-o, dar în 
unele momente, când îşi amintea de râsetele şi 
pălăvrăgelile lor, de relaţiile lor carnale în care, deşi nu se 
putea vorbi despre dragoste, existaseră măcar afecţiune 
sau tandreţe, îşi zicea că nu, că nu ar fi făcut-o. Erau 
amici! El îi salvase viaţa! După reprezentaţia ei din 
biserica Trinitat, unde se închinase în faţa lucrurilor pe 
care le ura, nu se mai îndoia că Regina s-ar fi jertfit dacă 
nu îi îndeplinea dorinţele. Singura variantă era să fugă, 
dar nu avea unde să se ducă. Nu putea să apeleze nici la 
Bernat, întrucât refuzase să mai lucreze pentru el. Poate 
că l-ar fi primit în Cartagena... „E doar un port cu un castel 
care adăposteşte mai multe barăci decât case”, îi zisese 
Gabriel Muntso. În orice caz, şi de l-ar fi primit, nu era un 
loc potrivit pentru Merce, printre corsari, pe pământuri 
aflate mereu în război, la frontiera cu cele stăpânite de 
musulmanii din Granada. 

Incercă să alunge ideea. Mai avea ceva bani din 

afacerile cu Jofre, pe care scribul curţii veguerului nu 
putuse să îi inventarieze, şi alambicul ascuns de când 
Chiorul se interesase de vinul bordo slab. Dar podgoriile... 
Erau viaţa lui, viitorul copilei lui... Nu le putea pierde! Se 
întoarse la apartamentul unde locuia Regina. 

— Nu îmi poţi face una ca asta! strigă el, 
surprinzându-i pe cei doi bătrâni. 

Regina îşi ridică privirea din cartea de rugăciuni pe 
care continuă să o citească sprijinită de pervaz, liniştită, cu 
un aer superior. 

— Ţi-am salvat viaţa! îi aminti Hugo. 

— Atunci nu mi-o lua acum, îi răspunse ea. 

— Voi pierde totul. Hugo se apropie cu mâinile 
întinse, implorând-o. Îmi vor lua... 

— Mă vei avea pe mine, îl întrerupse Regina, 
îndepărtându-se de fereastră şi lăsând cartea pe patul din 
paie, lângă cei doi bătrâni. 

— Nu vreau să te am pe tine! Hugo o prinse de braţ 
şi o zgâlţâi. Pricepi? Vreau podgoriile mele, vinul meu! 
Trebuie să mă căsătoresc cu Eulália! 

— Trebuie să te căsătoreşti cu mine, îl corectă 
Regina când Hugo se opri din zgâlţâit. 

— Banu! 

Ea încercă să îl îmbrăţişeze, iar Hugo o împinse. 
Regina căzu pe patul din paie. Bătrânii se ghemuiră şi se 
strânseră în braţe, fără să îndrăznească să se mişte în 
odaia aceea minusculă, unde Hugo continua să urle. O 
femeie apăru în uşă, urmată de doi vecini. 

— Ce se petrece? întrebă unul dintre ei. 

— Bărbatul acesta... dădu să explice bătrânul. 

— Nu se petrece nimic! Regina sări din pat şi se 
apropie de uşă. Duceţi-vă şi vedeţi-vă de treburile voastre! 
le zise ea, apoi închise uşa. Trebuie să te liniştești, Hugo. 
Loveşte-mă, dacă vrei! 

El şovăi. Ar fi putut să o ucidă şi nu ar mai fi avut 
probleme. 

— Fă-o, dacă te linişteşte, îl provocă ea. Sunt a ta. 


Hugo îşi plecă fruntea şi îşi cuprinse chipul cu 
mâinile. Regina se apropie de el, ca să îl consoleze, de 
îndată ce îl auzi plângând. Când o simţi atingându-l, el o 
împinse din nou şi ieşi din odaie. 

Se întoarse însă după două zile. Şi îi vorbi din nou 
despre podgorii, despre visul lui, despre viitorul fiicei lui. 

— Nu mă voi căsători cu tine, îi zise el. Erau singuri, 
căci bătrânii se duseseră în oraş. Mă voi căsători cu 
Eulâlia. Încă am timp să mă duc la tribunal şi să îmi revoc 
hotărârea anterioară. 

— Ajutor! 

Uluirea iniţială care îl cuprinse pe Hugo când o văzu 
pe Regina aplecându-se pe fereastra care da înspre stradă 
cerând ajutor se transformă în groază când o auzi urlând: 

— E aici! strigă ea, arătând spre interiorul odăii. 
Trădătorul care i-a informat despre corăbiile catalane ca 
să... 

Hugo o trase şi îi acoperi gura. 

— Eşti nebună! 

— Cum vrei să ţi-o zic? îi răspunse ea de îndată ce 
Hugo îi dădu drumul. De pe scările casei se auziră voci şi 
zgomot de oameni urcând în fugă. Vom muri amândoi dacă 
mă părăseşti. Şi copila ta va muri de foame sau de ruşine 
din pricina tatălui ei. Asta dacă va supravieţui sărăciei 
lucii. O jur pe Dumnezeul tău! reuşi ea să îl amenințe 
înainte ca uşa de la odaie să fie deschisă de cineva cu un 
şut. 

— Ce se petrece? strigă primul dintre bărbaţii care 
dădură năvală în odaie. 

Erau patru la număr, şi se opriră lângă Hugo şi 
Regina. Ea îl privi întrebătoare. Hugo se uită la rândul lui 
întrebător la aripile nazale ale femeii: încordate, ferme. Ar 
fi făcut-o, l-ar fi denunţat. Nu se îndoi câtuşi de puţin în 
clipa aceea. Oftă, iar Reginei îi fu îndeajuns. 

— Ce faceţi? îi întrebă pe bărbaţi, prefăcându-se 
mirată. De ce daţi năvală aşa? 

— Ai cerut ajutor de la fereastră, răspunse unul 

dintre ei. 

— Şi ai zis ceva despre un trădător. 

— Vă înşelaţi, spuse ea cu atâta seninătate, încât nu 
mai lăsa loc de discuţie. 

— Dar tu... 

— De ce să cer ajutor? Ce zici acolo, un trădător? 

— Te-am văzut! 

— Te înşeli. Poate că m-ai văzut la fereastră, dar nu 
am cerut ajutor. 

— Ba da, ai strigat. 

— Nu e adevărat, interveni Hugo. 

Se priviră unii pe alții. 

— Nu am strigat eu, insistă Regina. 

Sosi sentinţa curții veguerului şi pe Hugo îl duru mai 
puțin decât se aşteptase. Musulmana pregătise bunurile 
lor personale. Hugo o avertizase că era puţin probabil să o 
poată plăti, aşa că era liberă să îşi caute altă slujbă. 

— Şi să o părăsesc pe copilă? se indignă ea şi îi spuse 
că se mulțumea cu un ungher în care să doarmă şi ceva de- 
ale gurii. 

— Sunt încrezător că acestea nu ne vor lipsi, şopti el. 

Se încheie perioada de evacuare pe care le-o indicase 
executorul de la tribunal. Hugo nu se uită la fermă şi la 
podgorie, dar le simţi mirosul: mirosul uscat de pământ şi 
lăstari de viţă, mirosul înţepător al vinului depozitat în 
cramă şi cel dulceag al strugurilor care se coceau deja; 
toate acele mirosuri îl învăluiră ca zalele unui lanţ care se 
căznea să îl reţină acolo. Îşi şterse lacrimile care i se 
prelingeau pe obraji şi îşi ridică privirea spre podgorie. 
Jofre se plimba prin ea. Atinse lăstarii. Se aşeză pe vine şi 
cercetă pământul. Culese câţiva struguri şi îi strânse între 
degete. Linse sucul. „Ce ştia negustorul?”, se întrebă el. 
De parcă l-ar fi auzit, tatăl Eulâliei se întoarse şi se 
înfruntară cu privirea. 

— Stăpâne, o auzi pe Barcha în spatele lui. 

Hugo nu răspunse; lacrimile i se preschimbară în 
ură. Jofre îl asigurase că nu avea să fie obligat să 

contribuie cu nimic, că nu exista niciun risc în 
angajamentul lui de plată... pentru virginitatea Eulăliei; nu 
îl avertizase niciodată în legătură cu penalizarea aceea în 
caz că nu îşi ţinea făgăduinţa de căsătorie. De fapt, nu îl 
avertizase în legătură cu nimic! Era firesc, se gândi el. 
Zestrea, logodna, escreix... Aşa era legea, îşi zise. Hugo nu 
credea că l-ar fi înşelat. Cu toate acestea, zâmbetul acela îl 
irita. 

— Ereticule! strigă Jofre. 

— Stăpâne, interveni din nou Barcha. 

Hugo dădu să îi răspundă, să se lase purtat de ură, 
dar se trezi dintr-odată cu Merce în braţe. 

— Avem multe de făcut, stăpâne. 

Barcha se pusese în faţa lui, cu mâinile pe şold. 

— Avem de făcut, tată, repetă copila cu voce 
piţigăiată. 

Hugo o privi: dulce, naivă, inocentă. 

— Bineînţeles, avem multe de făcut, confirmă Hugo şi 
îşi sărută fiica. 

În ziua în care Barcha venise la fermă, când 
trebuiseră să adune urina de la bastaixos, musulmana 
refuzase să care vasul. În ziua în care pleca de la fermă, în 
schimb, în timp ce Hugo îşi ducea fiica pe braţe, 
strângând-o la piept, Barcha căra sacul cu puţinele bunuri 
personale pe care executorul le permisese să le ia cu ei. 

De data aceasta, Hugo nu mai privi în urmă, ci privi 
fix spre zidurile oraşului, spre mare. 

— Vei fi fericită în Barcelona, îi zise el lui Merce. O să 
vezi. Vei avea multe prietene şi te vei distra. 

Hugo se gândise cu grijă. li plăcea cartierul Ribera, 
iar când fu nevoit să îşi aleagă o locuinţă se simţi atras de 
mare, acolo undeâşi petrecuse copilăria şi unde îşi făurise 
visurile pe care i le distrusese contele. Preţul pentru o 
cameră în casele care se înălţau pe străzile dintre Santa 
Mari a de la Mar şi plajă era relativ scăzut; era o zonă de 
pescari şi barcagii, de marinari cu puţine resurse. Dacă 
avea să fie în continuare chelarul lui Roger Puig, ar fi 

reuşit să acopere acele cheltuieli, dar... dacă pe strada 
Arrover, unde se afla taverna lui Jofre, nu foarte departe de 
acolo, lumea ştia că o jignise pe Eulália şi îl învinovăţea 
pentru nenorocirea abătută asupra fetei, nimeni nu îi 
garanta că oamenii nu erau la curent cu asta şi în Ribera. 
Acolo se aflau fântânile: puţul de la mănăstirea Santa 
Clara; fântâna de la Santa Maria sau cea de la Estany din 
Pla de Palau. Tot acolo, lângă piaţa de peşte, se aflau şi 
pescăriile, cea nouă şi cea veche. Femeile de pe strada 
Arrover, printre care şi Valenţa, mama Eulăliei, trebuiau să 
coboare până acolo ca să cumpere peştele pe care erau 
nevoiţi să îl mănânce în numeroasele zile de post. Hugo şi 
le închipui pe toate bârfindu-l în timp ce stăteau la coadă 
la fântâni, sau în pescării, sau în măcelăria din Pla den 
Llull, poate doar la ieşirea de la liturghie. Nu se îndoia 
câtuşi de puţin că l-ar fi jupuit pentru că o ofensase pe 
Eulália. Nu putea locui acolo, nu trebuia să o expună pe 
Merce acestei ruşini. 

În cele din urmă, închirie o odaie în capătul opus al 
Barcelonei, în Raval, unde se fugărise în copilărie cu 
Câinele chel; un cartier de oameni şi mai umili decât cei 
din Ribera, întrucât cei mai mulţi sclavi eliberaţi se vedeau 
forţaţi să locuiască în această zonă, în afara zidurilor 
vechi. Clădirea cu două etaje pe care o alese avea intrarea 
pe strada Hospital şi, ca multe dintre clădirile construite 
pe-acolo, era relativ modernă. Se afla la câţiva paşi de 
spitalul Colom, în pivniţa căruia Hugo îi scosese ochiul 
Chiorului, şi era proprietatea lui Jaume, un văduv deja în 
etate, încovoiat, chel şi cu doar câţiva dinţi rămaşi în gură, 
deşi se căznise să se ţină drept când o văzu pe Barcha 
venind. 

— În ziua în care ne-am înţeles, nu mi-ai zis că vei 
locui şi cu o musulmană, îi zâmbi bătrânul. 

— Ti-am zis că le voi aduce pe fiica mea şi pe 
servitoarea care are grijă de ea, îţi aminteşti? Ce e aşa de 
ciudat că e musulmană? Barcelona e plină de ele. 

— Nimic ciudat, nimic ciudat, repetă bărbatul în timp 

ce îi conducea prin clădire. Eşti botezată? o întrebă el 
brusc pe Barcha. 

— Nu, îi răspunse ea. 

În timp ce urcau pe scările înguste care duceau spre 
odaia închiriată, Hugo observă că Barcha se întorcea brusc 
în spate, în urma ei urcând bătrânul, şi îi văzu certându-se. 
Ea îi dădea de înţeles că nu voia ca el să o atingă pe fund; 
el insista în faţa împotrivirii ei zadarnice. Când ajunse la 
etaj, râsetele înăbuşite ale musulmanei se opriră. 

O odaie mică în care se găseau două paturi. Acolo îi 
cază Jaume. Barcha nu comentă, dar Hugo îşi închipuia 
cam ce-ar fi spus: şi lui odaia i se păruse mai mare când se 
înţelesese să o închirieze. Acum, când sacul şi ei toţi se 
aflau înăuntru şi Merce sărea încolo şi încoace, spaţiul se 
micşorase considerabil. Musulmana şi copila aveau să 
doarmă într-unul dintre paturi şi el în celălalt, porunci el, 
încercând să uite de neajunsuri. Printr-o fereastră ce 
dădea spre grădină, Jaume le arătă unde se afla latrina; 
vatra şi bucătăria tocmai le văzuseră la parter. Bătrânul 
dormea într-o altă odaie, faţă în faţă cu a lor. Le povesti că 
până atunci, de când murise soţia lui, locuise singur. Fii lui 
muriseră şi ei şi uneori încerca să îşi aducă aminte de 
munca lui în atelierul de la parter, unde cea mai mare 
parte din viaţa lui făurise mânere de lemn pentru briciuri, 
pumnale şi cuțite. Barcelona producea cuțite şi spade, nu 
doar pentru consumul intern, ci şi pentru export, aşa că 
Jaume câştigase bine până într-o zi, când nu îl mai 
ajutaseră nici vederea, nici mâinile, care îi tremurau când 
avea mai mare nevoie de ele. De aceea închiria odaia, ca 
să câştige nişte bani care începuseră să se împuţineze. De 
când spadasinii şi cuţitarii nu mai aveau nevoie de 
serviciile lui, Jaume se oferise să ajute la spitalul Colom, 
care era aproape, unde devenise unul dintre cei trei 
acaptatoares ai instituţiei: cei care străbăteau zilnic 
Barcelona cerşind pâine. 

După ce se instalară, Regina se înfăţişă numaidecât 
în casa de pe strada Hospital; cât timp se străduia să se 

convertească, nu avea de gând să piardă contactul cu 
viitorul ei soţ. Hugo îşi petrecea zilele în palatul lui Roger 
Puig, unde până şi sclavii păreau să ştie de ocara lui. 
Prima oară când Regina veni la noua casă a lui Hugo, 
Jaume zâmbi când o văzu; Barcha făcu o grimasă, mai întâi 
înspre Regina, apoi înspre Jaume, care îşi schimbă 
expresia de pe chip, dar nu îşi luă nici măcar o clipă ochii 
de pe sânii fermi şi generoşi ai femeii care încă era 
evreică. Merce, în schimb, nu băgă în seamă dezmierdările 
şi mângâierile cu care încerca să o câştige Regina şi 
continuă să se concentreze asupra unor figurine grosolane 
pe care i le sculptase Jaume din resturile de lemn de la 
mânere. 

Vizitele Reginei deveniră atât de obişnuite, încât 
micuța Merce cedă în faţa dulciurilor cu care o ademenea 
aceasta. Şi Jaume cedă: într-o zi, în timp ce Barcha o păzea 
pe copilă pe stradă, bătrânului îi scăpă mâna pe fundul 
Reginei. Aceasta pufni în râs. 

— Nu ai vârsta potrivită pentru astfel de lucruri, îl 
mustră ea afectuos. 

Jaume dădu să îi răspundă, dar Regina îl opri: 

— Flirtează cu musulmana, îl sfătui ea. Ea nu se va 
plânge niciodată. 

Cu toate acestea, de atunci înainte nu mai fu moment 
în care, când rămâneau singuri, indiferent de împrejurări, 
bătrânului să nu îi scape iarăşi mâna. O dată exageră cu 
pipăitul şi Regina îl alungă cu o palmă, dar în general doar 
îl mustra cu un zâmbet când o pălmuia peste fund sau o 
ciupea din când în când. îl voia ca aliat, avea nevoie de el 
ca prieten, cel puţin cât timp Hugo locuia în casa aceea, 
întrucât apropierea de musulmană nu dusese la mai mult 
decât prevăzuseră deja amândouă. 

— Ține cont de faptul că în scurtă vreme voi deveni 
stăpâna ta, o ameninţă Regina după ce discutaseră vreme 
îndelungată în zadar. Va trebui să mă asculţi. 

— Nu îţi face griji! Ştiu să o fac. 

Toate răspunsurile Barchei o surprinseră pe Regina. 

Musulmana nu se împotrivea făţiş, dar era limpede că nu o 
aprecia câtuşi de puţin. 

— Vei trăi mai bine dacă te vei supune dorințelor 
mele. 

— Voi trăi cum porunceşti tu. 

— Te voi zdrobi. 

— Sunt doar o musulmană; aşa se întâmplă de obicei. 

— Eşti liberă. Ai putea să îţi cauţi altă slujbă. 

— Nu cred că aş reuși să găsesc vreuna ca aceea pe 
care mi-o propui tu, spuse Barcha cinică. 

— Categoric, musulmano, spuse Regina tărăgănând 
cuvintele. Îţi vei dori să nu fi luat această hotărâre. Te voi 
lăsa până şi fără dorinţa de viaţă. 

Pe măsură ce Regina îşi dezvăluia ura, Barcha 
zâmbea tot mai tare, până când evreica spuse ceva ce ar fi 
trebuit să ţină pentru ea: 

— Voi începe prin a-ţi lua copila... 

Se aflau amândouă în grădină, până unde o urmase 
Regina. Barcha se năpusti asupra ei şi o prinse de gât. Se 
împleticiră şi căzură, musulmana deasupra evreicei. 

— Am să te omor, ai priceput? se răsti Barcha în timp 
ce o strângea de gât. Am să te omor dacă mă desparţi de 
micuță. Am să te omor dacă îi faci rău. Am să te omor dacă 
ne învrăjbeşti pe mine şi pe Hugo. 

Regina flutură din mâini. Faţa începea să i se umfle, 
iar Barcha atenuă presiunea. 

—  Gândeşte-te cum ai putea să o faci, căţea 
musulmană, răspunse ea de îndată ce putu să respire, 
întrucât, cu primul prilej, îţi voi lua tot ce iubeşti şi tot ce 
îţi doreşti şi te voi distruge. 

De data aceasta, musulmana se tulbură când auzi 
răspunsul Reginei, iar aceasta din urmă profită de clipa 
aceea de şovăială şi se eliberă din mâinile ei, apoi se 
rostogoli şi scăpă de ea. 

Amândouă în picioare, murdare, gâfâind, tremurând, 
se provocară din priviri. 

— Nu mă sperii, musulmană scârboasă, zise Regina. 


— Aşa gândesc toţi până le dă târcoale moartea. Mă 
vei implora, te asigur. 

Regina se gândi preţ de câteva clipe. 

— Nu te voi lăsa fără dragostea copilei, zise ea, 
hotărând să cedeze. 

— Nici nu mă vei înduşmăni cu Hugo, îi ceru Barcha. 

— Fie! cedă Regina din nou. 

— Atunci te voi servi. 

— Şi mă vei asculta. 

— Te voi asculta. 

— Şi... 

— Barcha! Barcha! 

Se auziră strigătele, după care Merce îşi făcu apariția 
în pragul uşii ce dădea înspre grădină. Cele două femei se 
forţară să îi zâmbească fetei în acelaşi timp. 

— Vino, Barcha, repede! o îndemnă micuța arătându-i 
una dintre păpuşi. 

Hugo şi Regina se căsătoriră în ziua de 6 decembrie 
1400, de Sfântul Nicolae, în biserica Santissima Trinitat 
din Barcelona, cea construită de evreii convertiți. În ziua 
aceea, frăţia templului îi sărbătorea împreună pe cei doi 
sfinţi patroni ai bisericii şi toţi enoriaşii erau obligaţi să 
participe la o liturghie solemnă. Altarul fusese acoperit cu 
o pânză brodată cu aur. Totul mirosea a tămâie, iar 
interiorul era luminat de zeci de lumânări ce licăreau. 

Monseniorul Ramón Vilanova, parohul, alesese o zi 
atât de plină de însemnătate pentru frăţie drept 
recompensă pentru desăvârşirea şi devotamentul cu care 
Regina învăța doctrina creştină şi îşi asuma 
evanghelizarea. Cu o lună în urmă, femeia fusese botezată 
şi căsătoria ei cu Mose Vives anulată. Regina nu îşi 
schimbase numele, care era şi al unei martire creştine, dar 
îşi schimbase numele de familie, care devenise Vilanova, 
precum al parohului. 

În biserică erau prezenţi practic toţi convertiți! din 
Barcelona, toţi uniţi prin frăţia Santa Trinidad. Raimundo 
şi Jacob fură martori pentru Hugo; iar pentru Regina, care 

se înfăţişă frumoasă, înveşmântată într-o rochie de lână 
fină roşie, la care ieşeau în evidenţă mânecile şi gulerul 
brodate, cu o centură strâmtă tot de culoare roşie, şi cu 
pantofi de mătase de aceeaşi culoare, fură martore două 
amice din copilărie cu care, după ce fusese botezată, îşi 
reluase prietenia pe care regele le-o interzisese sub 
ameninţarea pedepsei cu moartea. 

Hugo era înveşmântat cu straiele burgheze pe care i 
le adusese cu mult timp în urmă majordomul lui Roger 
Puig. Regina insistase săâşi cumpere veşminte noi, să îşi 
croiască o rochie, dar Hugo era îngrijorat din pricina 
cheltuielilor mari pe care le implicase nunta şi care le 
epuizaseră resursele. 

Deşi nu era o pânză de lux, ca acelea importate din 
străinătate pe care le purtau bogății şi nobilii, materialul 
folosit pentru rochia roşie a Reginei fusese o cheltuială 
însemnată. „Din lână bună din Lérida”, îi asigurase 
vânzătorul. Hugo nu cumpărase niciodată materiale. Nici 
Regina, nici cele două amice care o însoțeau şi care îşi 
exprimau cu vehemenţă părerea despre toate cele, 
entuziasmate de parcă s-ar fi căsătorit ele, nu păreau să 
aibă prea multă experienţă. „Ne trebuie pentru o rochie de 
nuntă!”, izbucnise una dintre ele cu voce piţigăiată. Cele 
trei femei cercetară pânza de parcă s-ar fi priceput. „Lână 
cu fire lungi, le explicase vânzătorul, cele mai lungi de pe 
piaţă, de la animale adulte tunse primăvara. Doar lâna 
făcută din aceste fire poate purta marca oraşului 
Barcelona. Uitaţi-o aici, o vedeţi?” 

Deşi Regina nu reuşise să îl convingă pe Hugo să îşi 
înnoiască veşmintele, reuşise să îl convingă să îi cumpere 
straie noi lui Merce, aşa că ieşiseră din magazin cu o altă 
bucată de lână fină, verde, care purta la rândul ei marca 
oraşului, ca să îi croiască o rochie copilei. 

La cheltuiala aceasta se adăuga costul bisericii şi al 
parohului, donațiile pentru sufletele celor vii şi ale celor 
morţi din frăţia Santa Trinidad în care trebui să se înscrie 
şi Hugo, şi îndeosebi festinul. Banchetul avea să se ţină 

după ceremonie, în Casa Căsătoriilor, o clădire cu un salon 
mare aproape de Pla den Llull şi de portalul Nou, pe care 
municipiul o punea la dispoziţia oamenilor, mulţi la număr, 
care nu puteau sărbători nunta în locuinţa proprie. Atât de 
nerăbdători erau oamenii să sărbătorească, încât următorii 
regi fuseseră obligaţi să limiteze cheltuielile: se puteau 
invita doar optzeci de persoane, patruzeci de soţ, douăzeci 
din fiecare gen, pe care Hugo şi Regina îi aleseseră deja. 
De asemenea, mireasa nu mai era plimbată pe cal pe 
străzile Barcelonei şi nu se putea oferi carne de pasăre în 
timpul banchetului, cum ar fi de găină, potârniche sau 
cocoş, limitând festinul la două feluri de mâncare. Deci 
fără carne de pasăre, dar se servea în schimb miel cu 
legume şi apoi vită coaptă cu tot felul de sosuri speciale, 
precum şi pâine albă din grâu, vin, mult vin, alb, roşu sau 
grecesc dulce. 

Iar la costul banchetului se adăuga cel al florilor şi al 
ghirlandelor cu care era deja împodobită Casa Căsătoriilor, 
precum şi cel al menestrelilor care aveau să cânte la 
cornuri, tambururi şi fluiere ca toată lumea să poată dansa 
şi cânta până în zori. 

După liturghia solemnă, Hugo şi Regina se căsătoriră 
prin ritualul consimţământului, în public, în văzul tuturor: 

— Eu, Regina, spuse ea plină de energie, îţi dăruiesc 
inima ţie, Hugo Llor, ca soţie credincioasă, şi te iau ca soţ 
credincios. 

Hugo se auzi pe sine recitând formula ritualului, de 
parcă ar fi rostit-o altcineva. Aşa păţea de când pierduse 
podgoriile. I se părea că Regina profitase de descurajarea 
şi suferinţa lui şi pusese stăpânire pe voinţa lui. Regina 
stabilea totul. Deseori, când Hugo se întorcea de la slujba 
lui din crama lui Roger Puig, o găsea tot în casa lui Jaume. 
Poruncea şi ordona; controla banii lui Hugo; hotăra ce se 
mânca şi ce nu; ce trebuia să se cumpere; când se ieşea 
din casă şi când nu; ce trebuia făcut şi ce nu... Şi ciudat 
era că şi Barcha i se supunea, docilă ca un animal, aşa 
mare cum era. Bătrânul Jaume era mulţumit, iar Merce 

alerga prin casă bucuroasă şi fericită. Ai fi zis că era o 
imagine idilică. Duminicile, după liturghia de la Santissima 
Trinitat, pălăvrăgeau cu ceilalţi convertiți şi se plimbau 
prin oraş. Nu era un inconvenient pentru ei nici să încuie 
uşa şi să se culce împreună. Hugo uită că perfidia ei îl 
silise să renunţe la relaţia lui cu Eulália, iar Regina se 
năpustea asupra lui de parcă nu s-ar mai fi culcat cu un 
bărbat de mai bine de un an. Şi îi cerea pasiune, de 
nenumărate ori, obosindu-l pe Hugo până cădea frânt. li 
spuse că, după ce se căsătoreau, voia să mai aibă un copil, 
sau mai mulţi. Până atunci folosise poţiuni ca să împiedice 
acest lucru, dar după nuntă nu avea să mai aibă nevoie de 
ele. Şi îl săruta, mult. Se mulţumi cu casa aceea, deşi era 
limpede că le-ar fi trebuit mai mult spaţiu: cealaltă 
cameră, de sus, pentru Barcha şi copilă. Jaume putea 
dormi în atelier. Hugo dădu să se plângă, dar ea îl 
întrerupse: „Dacă tot nu mai face mânere pentru cuțite!” 
Susţinu că îi făceau o favoare. Bătrânul avea să încaseze 
mai mulţi bani, ar fi putut să nu mai muncească deloc şi 
doar să îi sculpteze jucării lui Merce. „O iubeşte mult pe 
fetiţă”, zise ea. „Nu mai are pe nimeni, aşa-i?”, întrebă ea 
apoi. Hugo simţi o intenţie ascunsă în întrebarea aceea, 
dar tăcu, chiar dacă privirea pasivă şi pierdută a Reginei 
era în contradictoriu cu 

MOŞTENITORII PĂMÂNTULUI 355 aripile ei nazale 
încordate, de parcă ar fi devenit deja stăpâna acelei case. 

Da, Regina era stăpână peste toate, inclusiv pe voinţa 
lui. 

— ...Şi te iau drept soţie credincioasă, termină de 
recitat Hugo, apoi se sărutară ca soţi şi toţi cei prezenţi se 
bucurară, îi îmbrăţişară, îi felicitară şi le făcură urări de 
bine. 

Jaume acceptă propunerea Reginei; le închirie şi 
odaia lui şi se mută la parter, în atelier. Hugo îşi numără 
din nou monedele. Calculă veniturile, puţinii bani pe care îi 
mai aveau, plus salariul lui de chelar, şi apoi chiriile, 
mâncarea, acum cu o gură în plus de hrănit, veşmintele - 

Regina cumpărase deja mai multe straie pentru ea şi 
copilă, şi nişte pantofi, salariul Barchei, căreia îi datora 
deja destul de mult... Cum să prospere aşa? 

— Azi te voi însoţi la palatul lui Roger Puig, îl 
surprinse Regina la câteva zile după ce se căsătoriseră. 

Era îmbrăcată cu straiele pe care tocmai le 
cumpărase, de un albastru-închis, serioase şi discrete, 
chiar dacă strâmte pe talie. O pălărie joasă şi îngustă în 
aceeaşi nuanţă, cu un ornament şi panglici în culori vii sub 
bărbie, care alungau orice pretenţie la seriozitate din 
înfăţişarea ei. 

— De ce? întrebă Hugo. 

— Trebuie să recuperez timpul pierdut. 

— Acolo? 

— Acolo îmi propun să încep. 

Când intrară în curtea interioară a palatului, doi 
servitori fură captivaţi de silueta aceea înveşmântată în 
albastru, exuberantă. Apăru Esteve, majordomul, şi, aşa 
cum presimţise, Chiorul se sprijinea pe balustrada galeriei 
şi privea spre curtea interioară, rămânând cu gura căscată 
când o văzu pe Regina. 

— Cine este această femeie? întrebă Esteve. 

— Sunt soţia lui Hugo, i-o luă ea înainte. Mă numesc 
Regina Vilanova, creştină, matroană, expertă în îngrijirea 
bolilor şi a tot felul de necesităţi, oricare ar fi ele, care le- 
ar putea afecta pe femei. 

Esteve asculta discursul cu ochii larg deschişi; 
Chiorul zâmbea de sus. 

— Am venit să îmi ofer serviciile stăpânei tale. 
Explică-i că mi-am învăţat meseria ca ucenică uimitoare a 
măreţei Astruga, medic prin concesiunea regală a lui Pedro 
cel Ceremonios, şi apoi cu Mose Vives, şi el medic, ambii 
evrei. 

— Nu cred că vor vrea să te primească, îi răspunse 
majordomul. 

— Ştiu să îi vindec şi pe bărbaţi, îl întrerupse Regina. 

Acesta fu pe punctul de a-şi reitera împotrivirea, 

când se auzi un strigăt din galerie, care îi obligă pe toţi să 
se întoarcă într-acolo. 

— Regina! 

Caterina cobora în fugă scările. 

Rusoaica se aruncă asupra ei, plânse şi se pierdu cu 
firea, mulţumindu-i şi lăudând-o pe cea care îi salvase 
viaţa. În cele din urmă, Regina reuşi să scape de ea, deşi 
fata nu voia să îi mai dea drumul. 

— Am venit să îmi ofer serviciile doamnei contese, îi 
zise Regina. : 

— Bineînțeles că da! se bucură Caterina. li voi vorbi 
chiar eu despre tine. 

— Cum adică bineînțeles că da? sări majordomul. O 
simplă sclavă cum eşti tu nu poate recomanda pe nimeni. 

— Las-o, Esteve! se auzi din galerie. 

Chiorul se uita lasciv când la o femeie, când la 
cealaltă: rusoaica blondă şi cu pielea albă şi moaşa mai 
închisă la culoare, brunetă; amândouă senzuale, cu trupuri 
voluptuoase şi generoase. 

„Oare ce fantezii îi treceau prin minte Chiorului în 
clipele acelea?” se gândi Hugo. 

— Va fi pe răspunderea ta, îl ameninţă Esteve pe 
servitorul contelui. 

Chiorul ridică din umeri şi făcu un semn cu mâna. 

În timp ce Caterina o însoțea pe Regina la primul 
etaj, Hugo se îndreptă spre cramă. Nu avea foarte mult de 
lucru: în fiecare zi pregătea şi îi indica lui Esteve vinurile 
pe care trebuia să le servească la masa conților; decanta 
vinul şi îl curăța, ca să se conserve, ba chiar făcuse deja 
rost de vin condimentat pentru sărbătorile de Crăciun care 
se apropiau. 

Pregăti vinul pentru ziua aceea şi se plimbă printre 
butoaie şi vase, închipuindu-şi-o pe Regina aşteptând în 
acelaşi loc în care stătuse el în ziua aceea în care Roger 
Puig îl recompensase pentru vinul bordo slab. Se înfioră 
când îşi aminti de senzaţia pe care i-o lăsase vârful 
cuţitului Chiorului pe abdomen. Hugo se simţea urmărit 

mereu. De bine, de rău, ajunsese să fraternizeze cu Esteve, 
majordomul, cu bucătarul şi ceilalţi servitori, ba chiar şi cu 
sclavii, căci de el depindea vinul şi nimeni nu voia să-şi 
facă un asemenea inamic. Cu toate acestea, Mateo 
probabil că avea să o hărţuiască pe Regina, aşa cum făcuse 
cu el. Îi veni în minte pofta cu care tocmai o privise. Pe 
Caterina nu o putea hărţui, căci era proprietatea contelui, 
dar nimic nu îl împiedica să se ţină după soţia chelarului. îl 
chinuia gândul că probabil asta era întocmai şi intenţia 
Chiorului. 

Îmboldit de această temere, Hugo se trezi în curtea 
interioară pietruită, la baza scărilor. Sus se auzeau voci. 
Urcă scările lipit de perete, o precauţie absurdă, întrucât 
oricine se afla jos sau în galerie îl putea vedea. Se dezlipi 
de perete şi încercă să se poarte firesc. Vocile se auziră 
mai limpede. Una dintre ele îi aparţinea soţiei lui, fără 
îndoială, dar cealaltă... Odată ajuns sus, se prefăcu a-şi 
face de lucru prin galerie, chiar lângă arcada ce dădea în 
culoarul dinspre biroul lui Roger Puig şi uşa de acces la 
odăile nobililor din palat. Ascultă cu atenţie ce discutau 
Regina şi contele. 

— Şi cum se face că o femeie aşa frumoasă ca tine 
este moaşă? 

— Păi, pur şi simplu, Excelenţa Voastră, zise ea pe un 
ton care lui Hugo i se păru excesiv de mieros. Nu vi se 
pare mai indicat şi mai benefic pentru sănătate să fiţi 
tratat de o femeie frumoasă? 

— Aici sunt întru totul de acord, îi răspunse contele 
cu voce seducătoare. 

Hugo auzi câţiva paşi, probabil suficienţi pentru ca 
nobilul să se apropie de soţia lui. Regina râse. 

— Nu, o auzi Hugo pe Regina spunând. 

Râse din nou. Roger Puig torcea ca o pisică. 

— Nu, insistă Regina. Nu... repetă ea, de data 
aceasta fără pic de convingere. 

Începând de atunci, vreme de câteva clipe se auzi 
doar zgomotul a două trupuri frecându-se unul de celălalt, 

presărat cu câte un gâfâit înăbuşit de plăcere. Apoi paşi 
grăbiţi, râsete înăbuşite şi o izbitură puternică ce anunţă o 
tăcere de rău augur. 

Hugo nu se mai prefăcea; stătea tăcut, paralizat 
lângă arcada ce dădea spre coridor. Nu se auzea nimic. 
Simţi un fior rece doar la gândul de-a intra în anticameră, 
în caz că Regina nu mai aştepta acolo. Şi totuşi îşi vâri 
capul. Scaunul de lemn, îngust şi cu spătarul înalt; cele 
două cufere şi tapiseria cu Sfântul Gheorghe; atât. Dar îi 
auzise. Fără îndoială! se întrebă de ce oare nu intervenise 
la momentul oportun. Nu voi să îşi răspundă; nici nu 
îndrăzni să o facă. Se duse lângă uşa biroului contelui şi îşi 
lipi urechea de ea: râsete, tăcere, ceva ce aducea a 
gâfâieli, un strigăt... Regina. Cunoştea foarte bine 
gemetele soţiei lui, ascuţite când se apropia de orgasm. 
Plecă din palat, o luă pe strada Marquet şi ajunse până pe 
plajă. Era decembrie. Soarele era ascuns în spatele unor 
nori închişi la culoare, iar marea, oarecum agitată, părea 
de argint. Bărcile se odihneau pe nisip şi oamenii mării se 
mişcau fără chef, de parcă ar fi hibernat şi ei în aşteptarea 
unor condiţii mai favorabile pentru navigare. 

Şi ce îi păsa lui dacă Regina i se dăruia lui Roger 
Puig? îşi trecu mâna peste lateralul uneia dintre 
ambarcaţiuni. Se căsătorise forţat. Cu toate acestea, îi 
păsa. La urma urmei, era soţia lui. Şi cel mai rău era că îl 
înşela cu Roger Puig. Nobilul avea să se fălească acum cu 
noua lui cucerire, poate că avea să îi povestească până şi 
Chiorului. Lovi de mai multe ori cu palma o altă barcă. 
Poate chiar... Ba nu! Nu cu Chiorul! Regina nu s-ar fi 
culcat cu Chiorul, deşi nu avea cum să fie convins de asta. 
Încercă să îşi limpezească mintea concentrându-se asupra 
mării. Ce zicea Dolţa despre mare? Nu îi plăcea. Străbătu 
plaja până la şantierele navale. Acolo mereu exista 
mişcare. Dacă nu se naviga sau navigau doar 
ambarcaţiunile mari, în şantiere se depozitau bărci, se 
reparau sau chiar se dezarmau şi demontau cu totul, cum 
îi povestiră în ziua aceea lui Hugo bastaixos care ieşeau 

din navele acelea încărcaţi cu scânduri mari. Se 
demontase în întregime o navă plată cu care se 
transportau cai, care nu mai fusese lansată pe mare şi care 
se deteriora în interiorul şantierelor. Numeroase articole 
aveau să rămână depozitate ca să fie folosite de alte nave, 
dar scândurile de lemn fuseseră vândute prin licitaţie 
publică, în mare pentru construcţia de case. Bastaixos le 
duceau acum către cumpărătorii lor. 

Hugo pălăvrăgi cu ei şi cu alţi oameni ai mării care se 
perindau prin şantiere: barcagii care în clipa aceea nu 
aveau nicio navă de descărcat, marinari care aşteptau o 
însărcinare cu care să câştige nişte bănuţi, pescari... 

În alte vremuri le pusese tot soiul de întrebări ca să 
obţină informaţii pentru Bernat. În ziua aceea, în schimb, 
întrebară ei despre vin. „Când vei mai avea nevoie de 
urină?”, zise un bastaix printre râsete. Hugo făcu o 
grimasă, apoi clătină din cap. Alţii păreau să fi aflat despre 
cele petrecute cu podgoriile. În cele din urmă, unul dintre 
ei zise: 

— E adevărat că ai siluit-o pe fată şi apoi ai lăsat-o 
pentru evreică? 

Hugo îşi dădu în sfârşit seama despre ce vorbeau. 

— Soţia m-a asigurat că te-au excomunicat pentru că 
te-ai căsătorit cu evreica, zise un altul. 

— Nu. Doar am făcut o greşeală. Atât doar. Nu am 
siluit-o pe Eulălia, nici măcar n-am atins-o toată logodna. 
Şi m-am căsătorit, da, dar cu o creştină. 

— O convertită, punctă cineva. 

— Şi mai creştină, atunci, îi scăpă lui Hugo, ţinând 
cont că a fost decizia ei. 

— Cum îndrăzneşti să susţii că o convertită e mai 
creştină decât oricare dintre noi? 

Un murmur se auzi din grupul cu care pălăvrăgea 
Hugo. Văzu că se apropiau şi alţii. 

— Nu asta am vrut să zic... 

— Păi asta ai zis! îi răspunse un altul. 

— Am auzit cu toţii, afirmă altul. 


— Ce? se interesă un al treilea care sosise de curând. 

— Îmi pare rău, se scuză Hugo. Nu am vrut să vă 
jignesc. 

— Dar ai reuşit să o faci, băiete, insistă un marinar 
bătrân posac. 

— Îmi cer iertare. 

— Lăsaţi-l, gata! încercă unul dintre bastaixos să îi 
împăciuiască. Şi-a cerut iertare, nu? Toţi facem greşeli. 

— Nu greşeala de-a ne căsători cu o evreică. 

— O conv... dădu să răspundă Hugo, dar se hotărî să 
tacă. 

— Nici să înlocuim o fată creştină cu o femeie 
evreică. _ 

Hugo făcu un pas în spate. Nimeni nu îl împiedică. Işi 
întoarse privirea, îşi luă rămas-bun uşor şi o porni înspre 
Raval. 

— Evreii nu se convertesc niciodată cu adevărat! îi 
strigară ei. 

— Fireşte! 

— Ne înşală! 

— Şi nu vor reuşi să o facă! 

— Nu le vom îngădui! 

— De ce nu m-ai aşteptat la palat? întrebă Regina, 
surprinsă. 

Erau aşezaţi cu toţii la masă în casa de pe strada 
Hospital, mai puţin Barcha. Aceasta, îngenuncheată în faţa 
focului, termina de pregătit prânzul. 

Hugo o cercetă cu privirea pe Regina; nu credea că 
aştepta cu adevărat un răspuns. Venise jubilând. [Ii 
explicase că Anna, contesa, îi făgăduise că avea să o 
cheme numaidecât, la fel şi cumnata ei, Agnes, sora 
contelui. Îi spuse că vorbiseră îndelung şi că era convinsă 
că le încântase. 

— Le-am fascinat! zise ea amintindu-şi conversaţia cu 
doamnele. 

„Nu se pricepe”, afirmase ea după ce contesa îi 
dezvăluise cine le trata părţile intime: o moaşă bătrână 

cunoscută. Contesa îşi încruntase sprâncenele şi fruntea 
când auzise afirmaţia Reginei. „Nu, stăpână, îmi pare rău 
să vă zic, dar nu se pricepe. O cunosc bine, înţelege cum e 
cu naşterile şi cu copiii şi la asta se pricepe, dar nu 
cunoaşte toate celelalte sfaturi de care are nevoie o 
femeie, multe la număr” Când Anna şi Agnes îşi ridicaseră 
capetele în acelaşi timp, aşteptând să li se explice, Regina 
adăugase: „Reţete de dragoste pentru bărbat... sau pentru 
femeie. Reţete pentru ca un soţ să se poată culca doar cu 
soţia lui sau să se certe cu prietenul lui. Poţiuni sau 
cataplasme care să stimuleze actul sexual, pentru ca 
perechea să se împreuneze cu ardoare şi pasiune, continuă 
ea, iar femeile îşi zâmbiră reciproc şi apoi se apropiară de 
Regina, care să întărească rinichii, care să întrerupă sau 
să provoace sarcini, care să înapoieze virginitatea 
pierdută, sau care să reţină sămânţa în uter. Reţete pentru 
a elimina părul, pentru a-l vopsi blond, pentru a omori 
păduchi sau a vindeca crustele de pe cap; reţete care să 
micşoreze sânii mari sau să îi facă mai fermi pe cei 
zbârciţi; care să elimine mirosul de sudoare sau respiraţia 
urâtă; care să albească sau să elimine petele de pe faţă...” 

După ce încheiase lista cu posibilele tratamente pe 
care o moaşă bună le putea oferi femeilor, cele două nobile 
o asaltaseră cu întrebări. Caterina, între timp, le asculta de 
la o oarecare distanţă. Contesa îi arătase un neg mic, pe 
care îl numi impertinent, sub unul dintre sânii ei tineri. 
Regina îi promise un tratament. Cumnata, după ce şovăise 
o vreme, se interesase de avorturi. „Agnes!” o mustrase 
Anna, apoi îi făcuse cu ochiul, complice. 

Oare cine era iubitul surorii contelui? Când Barcha 
servi prânzul în castroane, Regina se gândea la asta şi la 
felul în care contesa îi făcuse cu ochiul. 

— L-ai cunoscut pe conte? întrebă atunci Hugo, de 
parcă nu ar fi contat câtuşi de puţin. 

— Nu, răspunse Regina la fel de nepăsătoare. Hugo o 
privi cu atenţie. Ea nu tresări. O ajuta pe Merce cu 
mâncarea. Contesa mi-a promis că mă va prezenta soţului 

ei, adăugă ea fără să îl privească măcar, atentă la copilă. 

Hugo îi privi nasul; i se părea că nu o dădea de gol. 
Preţ de o clipă, se îndoi că Regina era cea pe care o auzise 
cu contele. De fapt, nu o văzuse, dar o auzise. Fusese 
vocea ei... La momentul respectiv ar fi jurat că era ea, dar 
era agitat, iar coridorul acela mare din piatră ar fi putut să 
distorsioneze vocile. 

Îşi privi din nou soţia. I se părea liniştită. Se juca 
acum cu copila. Şi Jaume le privea, râdea ştirb şi 
intervenea din când în când în joaca lor. Barcha îşi 
ascundea bine ura, ştia cum să o facă, şi mânca aşezată 
lângă vatră, în faţa focului. Părea o scenă plăcută. Hugo nu 
mai era convins de ceea ce crezuse că auzise. 

Chiar în după-amiaza aceea, după ce mâncară, Hugo 
îşi căută soţia şi o găsi mai dispusă ca niciodată. Devotată 
şi obraznică, aşa cum rareori fusese. Voluptuoasă. Încinsă. 
Pasională. De parcă ar fi fost pentru prima oară. 

Hugo sfârşi prin a face pace cu Barcelona, şi se 
plimba acum cu spatele drept şi zâmbitor prin oraş, 
arătându-i lui Merce atelierele artizanilor şi explicându-i 
cu voce tare ce făureau sau vindeau. Din când în când se 
apleca şi răspundea la întrebările fiicei lui, care în anul 
1401 avea deja cinci ani. „Cine stă aici, înăuntru?”, întrebă 
ea când trecură prin piaţa sunt Jaume. „Foarte bine!” „Şi 
biserica asta cum se numeşte?” „Şi castelul acesta, cine 
stă în castelul acesta?” „Cum se numeşte piaţa asta?” „Şi 
aici... ce se vinde?” Tată şi fiică străbăteau Barcelona de 
mână, deşi, când copila dădea semne de oboseală, fără să 
fie nevoie să îi ceară, Hugo o lua în braţe şi o strângea 
tare. Atunci se ducea să vadă marea, cu Merce dormind la 
pieptul lui, sau podgoriile, podgoriile acelea mici des 
întâlnite prin Raval, în zona vastă de pământuri fără 
construcţii care înconjura zidurile, ultima dintre porţi, 
Sunt Pau, fiind deja ridicată, de unde urzeala aceea se 
îndrepta spre mare, gata să învăluie şantierele navale. 

Hugo îşi făcea bine slujba de chelar al lui Roger Puig. 

Crama era bine îngrijită, căci cumpăra vinurile de la 
diverşi negustori care nu îi puteau înşela mirosul şi gustul. 
Nu mai avea podgoria cu pricina, se scuză el când contele 
îi ceru vin de Vilatorta. Dacă îi plăcea regelui, trebuia să îl 
cumpere de la Jofre Desplă, îi zise el. Şi aşa făcură, deşi, 
din câte află el, nu mai semăna deloc cu acela pe care îl 
produsese el cu atâta drag. Probabil că Jofre, sau cel 
căruia îi cedase acesta exploatarea podgoriei, nici măcar 
nu ştia care erau lujerii de Vilatorta. Cert era că, după ce 
îşi îndeplinea obligaţiile, Hugo cunoştea o fericire pe care 
nuşi-o închipuise vreodată: aceea de a trăi copilăria fiicei 
lui. Era singurul lucru care compensa o slujbă pe care o 
ura şi de care nu avea cum să scape. Contele nu părea 
câtuşi de puţin dispus să îl concedieze şi asta ar fi fost 
singura scăpare posibilă, dacă nu voia să îndure 
represaliile îngrozitoare care îi aşteptau pe cei care plecau 
din serviciul lui Roger Puig fără consimţământul acestuia. 
În ultima vreme, în plus, chiar şi soţia lui o subliniase 
uneori, ca nu cumva Hugo să uite. Amenințarea cu 
scrisorile atârna în continuare deasupra capului lui Hugo 
şi Regina nu şovăia să îi aducă aminte ori de câte ori era 
necesar. 

Regina, care deja se plimba prin palatul lui Roger 
Puig cu o uşurinţă neobişnuită, deveni în scurt timp moaşa 
de încredere a Annei şi a lui Agnes şi nici prin gând nu îi 
trecea să renunţe la o situaţie atât de privilegiată. Nu dură 
mult până ce şi alţi nobili şi burghezi înstăriți să îi solicite 
serviciile. Regina muncea mult, deşi Hugo nu se prea 
bucura de presupusele beneficii ale muncii ei, în afară de o 
contribuţie mică la cheltuielile domestice, pe care ea le 
administra, punând bani deoparte pe la spatele lui. Regina 
căută o ucenică, deşi insista că voia ca într-o zi Merce să 
ocupe această poziţie, adăugând că pentru asta trebuiau 
să o înveţe să citească şi să scrie, şi latină, foarte necesară 
pentru cărţile de medicină... Hugo o rugă să mai aştepte o 
vreme, doi sau trei ani; până atunci Merce avea să fie doar 
o copilă. Nu reuşi să o convingă. După câteva zile, Barcha 

primi instrucţiuni să o ducă zilnic pe copilă la casa lui Pere 
Coloma, magister scholarum, care educa în particular, fără 
să depindă în vreun fel de episcopat sau de şcolile publice 
ale municipiului; un profesor pe care Regina trebui să îl 
convingă cu argumente bune şi cu bani mulţi - pe asta îi 
cheltui fără discuţii - ca să accepte să îi predea nu doar 
unei copile, ci uneia atât de mici. 

— Oare copiii nu încep să lucreze de la cinci ani? 

Pe Hugo îl surprinse replica Barchei când el încerca 
să revoce porunca nevestei lui. 

— Ba da, dar... dădu el să insiste. 

— Păi, dacă sunt copii care muncesc, nu e nimic rău 
dacă fetiţa începe să înveţe cărţile, pentru ca într-o zi să 
fie ca Regina. 

Poate că Barcha o avertizase pe Merce despre 
neajunsurile tatălui ei, dar cert era că micuța nu îi spunea 
despre progresele pe care le făcea în lumea aceea a 
literelor atât de îndepărtată de posibilităţile lui Hugo, şi 
trăia neîndoios cu o speranţă exagerată toate celelalte 
experienţe pe care i le oferea el, cum ar fi recolta de anul 
trecut, când Jaume îi propusese lui Hugo să ajute la 
culegerea, zdrobirea şi decantarea vinului. 

În afară de alte pământuri cedate în enfiteuză, 
spitalul Colom dispunea de câteva petice de podgorii de pe 
care obțineau vinul necesar pentru consumul anual al 
bolnavilor şi personalului. Hugo era deja cunoscut şi cei 
mai mulţi ţărani care îngrijeau podgoriile din Raval îi 
respectau părerile. Se plimba printre lujeri şi îi ajuta, 
pălăvrăgeau şi discutau despre boli, tehnici şi obiceiuri. 
Hugo încerca să refacă nodul acela tăiat care până de 
curând îl ţinuse legat de pământ, chiar dacă acesta nu 
fusese al lui. În ceea ce o privea pe Merce, fata absorbea 
învăţăturile pe care i le dădea tatăl ei, căruia i se punea un 
nod în gât când o vedea pe fetiţă mângâind un lăstar de 
viţă sau rupând delicat un ciorchine de struguri. Ajunsese 
târziu: ce recolte bune, ce vin bun ar fi putut obţine 
împreună! 


În perioada recoltei, Hugo se împotrivi ca fiica lui să 
meargă la ore. Privirea lui fu de ajuns pentru ca Regina şi 
Barcha să îl tolereze. Culegeau strugurii împreună, 
amândoi uzi de la mustul zaharos, muştele zumzăind în 
jurul lor, când nu li se aşezau pe faţă sau mâini. O văzu pe 
micuță certându-se cu insectele şi, preţ de o clipă, îşi 
aminti de Dolţa. Aşa de tare se înşelase în viaţă, încât 
ajunsese în această situaţie? Râsul copilei lui îl readuse la 
realitate, şi îi apăsă şi mai tare pălăria mare de paie pe 
cap. Încercă să o înveţe cum să recunoască şi să separe 
ciorchinii copţi de cei încă necopţi, care puteau acri vinul. 
Dolţa îi explicase lui cum să o facă la prima lui recoltă; o 
îndemnă şi să curețe ciorchinii de melci şi de frunze, şi să 
arunce strugurii mucegăiţi, şi insistă pe aceste lucruri, 
deşi pe-acolo nu se proceda deloc aşa, ci se arunca totul în 
aceeaşi cotăriţă, căci, la urma urmei, era vorba de vin 
pentru cei bolnavi şi muribunzi. 

Crama spitalului Colom era aşa cum şi-o amintea 
Hugo, poate chiar mai întunecoasă, mai neîngrijită, ba 
chiar mai sinistră. Uşa şi ferestruica prin care vârâse băţul 
cu care îi scosese ochiul Chiorului erau la fel. În timp ce 
trăgea de căruţul în care se aflau struguri, privi spre 
administrator şi văzu că nu era acelaşi. Acesta era mult 
mai tânăr. Nu o văzu nici pe îngrijitoarea pe care o 
insultase în ziua aceea. Jaume, prieten cu toţi, îl prezentă 
oamenilor de îndată ce lăsă căruţul: administratorul şi 
preotul, ceilalţi doi acaptatoares, o prosluşnică şi o altă 
servitoare, ambele, la fel ca Jaume şi ceilalţi, muncitori 
prin vocaţie, slujitori ai celor săraci. 

Administratorul şi preotul îşi schimbară expresia de 
indiferenţă cu care primiseră iniţial salutul lui Hugo de 
îndată ce Jaume îl prezentă drept chelarul contelui de 
Castellvi de Rosanes. 

— Oare ar putea domnul conte să îi fie de folos 
spitalului nostru în vreun fel? întrebă clericul. 

Fu tentat să le spună să îi ceară soţiei lui; cu 
siguranţă că ar fi avut mai multă influenţă ca el. În schimb, 

promise să transmită cererea lor contelui, deşi nu avea 
prea mari speranţe de reuşită. 

— Ştiţi deja cum sunt nobilii, încercă el să se scuze. 

În cele din urmă reuşi să scape de toţi cei care 
veniseră să se uite şi să pălăvrăgească. El voia... avea 
nevoie să zdrobească strugurii, să simtă din nou cum se 
forma mustul sub picioarele lui, cum se năştea vinul. In 
crama aceea domestică nu aveau vinărie; strugurii erau 
zdrobiţi într-un butoi din care mustul se scurgea în ciubere 
şi vase. Hugo se descălţă, se căţără în butoi şi, odată 
intrat, o ridică pe Merce şi o vâri şi pe ea în el. Copila 
aproape că dispăru în butoi. Aşa, ţinându-se de mână, tată 
şi fiică dansară şi zdrobiră strugurii, şi râseră, glumiră şi 
cântară. 

Nu mai fu nevoie ca Hugo să îi ceară lui Roger Puig 
să ajute spitalul Colom. La 1 februarie 1401, Sfatul Celor o 
Sută din Barcelona hotărî să demareze discuţii cu 
episcopul oraşului şi cu consiliul canonic al catedralei, ca 
să unească într-unul singur toate spitalele din Barcelona 
indiferent de titulatura lor: municipale sau dependente de 
episcopat ori de consiliul canonic al catedralei. Asistenţa 
socială din Barcelona la începutul secolului al XV-lea era 
oferită prin intermediul unor mici spitale independente, 
fiecare dintre ele găzduind de la o duzină până la două 
duzini de bolnavi, plus copiii abandonaţi care erau găsiţi la 
porţile lor. Unele dintre aceste instituţii, deja centenare, 
aveau probleme financiare în pofida resurselor cu care 
fuseseră înzestrate la întemeiere şi în ciuda faptului că 
beneficiau de pomeni şi numeroase moşteniri primite de la 
locuitorii Barcelonei, ultime dorinţe în care puţine 
persoane, oricât de umile ar fi fost, uitau să includă şi 
spitalele. 

Conceptul medieval de spital ca refugiu al săracilor şi 
pelerinilor, unde oamenii erau ajutaţi să moară, se 
schimbase pe măsură ce cunoştinţele medicale sporiseră. 
În anul 1401, Barcelona voia să construiască un mare 
spital general menit, după cum spuneau decretele, să 

întâmpine, primească, sprijine şi hrănească pe cei săraci, 
pe cei mutilaţi şi pe cei slabi, pe cei demenţi, pe cei răniţi 
şi pe cei care sufereau de orice alte nenorociri omeneşti, 
pe copiii abandonaţi şi pe ceilalţi nenorociţi, de orice nație 
şi condiţie. 

Consilierii şi clericii ajunseră la un acord: să unească 
în cadrul unui spital nou, care avea să se numească Santa 
Cruz, cele şase spitale din Barcelona. Locul ales pentru a-l 
construi fu lângă spitalul Colom, la a cărei cramă Hugo 
colabora deja în mod altruist, la rugămintea 
administratorului şi a preotului. 

Cu toate eforturile pe care le făcu Hugo pentru 
maturarea lui, în câteva luni, strugurii zdrobiți împreună 
cu Merce la recolta de anul trecut dădură un vin tânăr şi 
acru, care te zgâria pe gât şi îţi irita stomacul, dar pe care 
bolnavii săraci de la spitalul Colom îl beau de parcă ar fi 
fost nectar. Se gândi să Îl trateze cu aqua vitae întrucât, la 
insistența Reginei, recuperase alambicul ascuns la ferma 
lui Rocafort cu complicitatea Mariei, şi reuşise să îl 
adapteze la căminul din casa lui Jaume, la focul căruia 
distila noaptea remediile pe care i le cerea soţia lui. Cu 
toate acestea, Hugo renunţă într-un final la idee: vinul roşu 
de la spitalul Colom era deja îndeajuns de tare, dar, deşi 
tăria putea fi o calitate apreciată la vinuri, cel de Colom 
era aspru şi acid, mult prea vulgar ca să i-l ofere regelui 
Martin, reginei lui, episcopului Barcelonei sau oricăruia 
dintre consilierii oraşului care ar fi trebuit să participe la 
inaugurare şi să aşeze primele pietre din ceea ce urma să 
fie marele spital din Barcelona. 

Atât administratorul, cât şi preotul fură generoşi. 
Hugo căută mai multe butoaie de vin roşu tânăr, dar bine 
făcut, nu ca acela de Colom, în care se amestecau struguri 
cu melci şi frunze de viță-de-vie; voia un vin în care să se 
simtă gustul de struguri. După ce îl obţinu, îi adăugă o 
cantitate suficientă de aqua vitae pentru ca gustul de 
fructe să se echilibreze cu tăria pe care i-o conferi 
licoarea. 


În duminica de 17 aprilie 1401, regele Martin şi soţia 
lui, Maria de Luna, episcopul Joan Ermengol şi consilierii 
oraşului se deplasară până în cartierul Raval din Barcelona 
ca să inaugureze lucrările. O făcură cu pompa cuvenită; 
regii călare, urmaţi de un gardian şi înconjurați de oamenii 
lor de încredere, printre care şi Roger Puig, şi anunţaţi cu 
sunet de cornuri şi tobe. Episcopul, sub baldachin, însoţit 
şi el de armata lui de preoţi şi băieţi de altar, concurând la 
pompă cu monarhul, în timp ce consilierii, serioşi, ursuzi, 
înveşmântaţi în negru şi cu toiegele lor, mergeau în faţa 
membrilor Sfatului Celor o Sută şi a membrilor breslelor, 
care veneau în urma flamurilor. Procesiunea porni de la 
catedrală, iar alaiul, cărând primele patru pietre din noua 
clădire, străbătu strada Hospital, împodobită special 
pentru ocazie: casele decorate cu flori şi crengi, unele 
dintre ele chiar şi cu tapiserii vechi atârnate pe faţadă; 
strada fusese măturată şi udată, oamenii se bucurau şi se 
veseleau obligați de autoritățile municipale sub 
ameninţarea unei amenzi de cinci sueldos pentru cei care 
nu colaborau, sumă destul de mică faţă de amenda pe care 
ar fi primit-o breslele dacă nu participau la eveniment. 

Hugo, înveşmântat în straiele lui burgheze vechi, se 
mişca liber pe esplanada ce se deschidea lângă spitalul 
Colom, în grădinile vaste unde se pregăteau deja fundaţiile 
pentru noul spital. Locul era prea mic ca să găzduiască 
mulţimea de oameni ce se hotărâseră să participe în ziua 
aceea de odihnă, primăvăratică şi însorită, la întemeierea 
spitalului, aşa că lumea se înghesuia în spatele soldaţilor 
care delimitau zona în care se ridica o estradă acoperită, 
cu scaune, pe care se aşezară treptat regi, nobili, clerici şi 
autorităţi. 

Merce, care, de când tatăl ei lucra la cramă, avea 
impresia că spitalul îi aparţinea, se opri din alergat la 
îndemnul preotului de îndată ce regele Martin, scund şi 
obez, înconjurat de cavalerii din cortegiul lui, descălecă 
neîndemânatic din şa, ca apoi să fie luat pe sus de 
gentilomii lui. Regina Maria, ajutată, descălecă totuşi cu 

mai multă uşurinţă şi demnitate ca soţul ei şi apoi primi un 
buchet cu flori de la câteva fetiţe din cartier, printre care 
se număra şi fiica micuță a lui Hugo Llor. 

Hugo zâmbi în timp ce privi scena. Întui că soţia lui îl 
mustra de la distanţă. Căută privirea rece şi furioasă a 
Reginei până când o găsi printre femei, între contesa Anna 
şi prietenele ei. Era îmbrăcată cu o rochie nouă, 
cumpărată pentru această ocazie; dacă trişa când venea 
vorba de cheltuielile zilnice la care era obligată să 
contribuie, nu o făcea niciodată în detrimentul înfăţişării - 
straie, bijuterii, cosmetice - sau a interesului ei, indiferent 
că era vorba de cărţi, oricât de scumpe s-ar fi vândut la 
licitaţii, sau de a face donaţii şi pomeni unor preoţi care o 
flatau. Se certaseră din pricina lui Merce. 

— Copila este fericită, îi răspunse Hugo când Regina 
se plânse de faptul că fiica ei se amesteca şi fraterniza cu 
copii din cartier. 

Regina, în schimb, insistă că fata nu trebuia să o 
facă, de parcă ar fi fost fiica unui nobil. 

Hugo o întrerupse: 

— Oare nu ia deja ore cu profesorul? 

— Ba da, dar... 

Nici atunci Hugo nu o lăsă să termine. 

— E fiica mea! 

Afirmația nu îi plăcu Reginei, care se îndreptă de 
spate, îşi încordă umerii şi gâtul, provocându-l cu nasul. 

— Eu ţi-am adus-o! spuse ea, cu o privire 
amenințătoare. 

— Şi? 

Hugo acceptă provocarea şi făcu un pas înainte, 
ajungând faţă în faţă cu Regina, amândoi singuri la 
parterul casei lui Jaume. 

Se întunecase deja. El elabora licoarea, iar ea tocmai 
venise de cine ştie unde. 

— E fiica mea, reiteră Hugo. 

— Şi eu soţia ta. 

— Soţia mea! strigă Hugo din toţi rărunchii. O privi. 

Aproape că uitase, dar îngâmfarea Reginei îl enervă. Eşti 
doar curva tuturor nobililor cu care eşti în cârdăşie, îi zise 
el cu dispreţ. 

— Ai grijă ce spui! 

— O târfă! 

— O târfă care te poate face să suferi, îl ameninţă ea. 

Hugo râse în hohote. 

— Scrisorile? Fă-o! 

— Naivule! Regina miji ochii. Hugo îi văzu nasul 
chiar din faţă, serios, ferm. Vrei să-i spun copilei adevărul? 
Hugo avu impresia că rămâne fără sânge. Regina îi văzu 
paloarea şi zâmbi. Târfa, zici? 

Nu îşi încheie fraza, căci fu întreruptă de răbufnirea 
Barchei, care îşi făcu apariţia dinspre atelierul în care 
dormea Jaume, aranjându-şi rochia. 

— Dacă povesteşti ceva, te omor, pufni musulmana, 
lăsându-şi deja rochia în voia sorții, surprinzându-i şi pe 
Hugo şi pe Regina. 

— Barcha! încercă el să îi atragă atenţia. 

— Eretică scârboasă ce eşti! 

— Nu, se împotrivi musulmana în direcţia lui Hugo, 
gesticulând furioasă din braţe şi ignorând insulta Reginei. 
Tu nu o vei face, stăpâne. Eşti prea bun. Induri lucruri pe 
care un soţ nu ar trebui să le îndure. Dar eu o voi face, 
adăugă ea întorcându-se spre Regina. Te voi ucide dacă 
copila află că Hugo nu e tatăl ei. Te jupoi de vie dacă află 
că povestea despre moartea mamei ei nu este adevărată. 

Violenţa cu care Regina îi răspunsese unei 
ameninţări asemănătoare, cu multă vreme în urmă, în 
grădină, nu se manifestă de data aceasta, de parcă noul 
statut al convertitei, care se afla în relaţii cu soţii de 
bărbaţi importanţi şi cu bărbaţii cu pricina, ar fi 
împiedicat-o să se certe cu o servitoare. 

Aceeaşi privire pe care i-o aruncase în ziua aceea 
Regina, înainte să îi întoarcă spatele şi să urce în odaie, i-o 
arunca şi acum, când se afla printre femeile nobile. Dar, cu 
toată insistența ei, Merce continuă să se joace cu copiii din 

cartier: râdea şi plângea ca ei, se murdărea şi se certa cu 
ceilalţi, alerga şi cădea, julindu-şi palmele şi genunchii. 

Pe podium se serviră dulciuri şi aproape toţi gustară 
din vinul lui Hugo. Cei mai mulţi îl lăudară. Roger Puig 
arătă înspre el în timp ce sporovăia cu monarhul. Hugo îl 
văzu: contele se purta de parcă i-ar fi aparţinut, de parcă 
ar fi fost sclavul lui. Regele Martin bău, iar Hugo aprecie 
că acesta îşi trecu vinul prin gură, gustându-l. Apoi 
monarhul încuviinţă, ridică înspre el cupa de aur şi o 
închină împreună cu el. Zâmbetul fad al suveranului 
contrastă cu privirea aspră a contelui din spatele lui. Hugo 
înţelese numaidecât şi presimţi că avea să aibă probleme: 
Roger Puig nu deţinea acel vin. 

Fu distras de începerea discursurilor. 

— Acest spital, strigă consilierul ca să se facă auzit 
de mulţime, se va construi în stilul caracteristic oraşului 
nostru şi celorlalte monumente ale noastre: Santa Maria 
de la Mar, Santa Maria del Pi, salonul Tinell, capela Santa 
Agata, şantierele navale sau salonul Contratación de la 
Llotja. Mulțimea asculta într-o tăcere reverenţioasă. Va fi 
trainic şi mare, din piatră bună din carierele noastre din 
Montjuic, pe cât de sobru, pe atât de maiestuos... 

— Îi va primi pe toţi cei bolnavi şi săraci, bărbaţi şi 
femei, fără deosebire, promise episcopul. 

— Barcelona va avea cel mai mare spital din 
Occident! exclamă regele Martin, stârnind mai multe ovaţii 
ca predecesorii lui. Niciodată în ţările care ne înconjoară 
nu s-a construit o clădire de mărimea şi importanţa 
spitalului Santa Cruz. Ca în alte ocazii, Barcelona, adică 
voi, cetăţenii Barcelonei, veţi deveni lumina care va 
îndruma lumea civilizată. 

Strigătele şi aplauzele îl reduseră la tăcere pe rege, 
care îi înflăcără pe cetăţeni de îndată ce se făcu din nou 
linişte şi îl putură auzi. Hugo se înfioră când se văzu 
învăluit de acel vis colectiv şi aplaudă energic, la fel ca toţi 
ceilalţi. Auzise vorbindu-se mult despre noul spital, despre 
care se zicea cu certitudine că nu avea să aibă egal în 

toată Europa: despre măreţia, splendoarea, generozitatea 
lui şi despre cunoştinţele medicilor care aveau să lucreze 
acolo. Avea să fie format din patru aripi sau pavilioane 
lungi, dispuse în jurul unei curţi interioare centrale, 
încercuite de o galerie. Aripile urmau să aibă două etaje: 
primul, mai jos, avea să fie acoperit cu bolți zimţate; cel de 
sus, cu un acoperiş din lemn în două ape, sprijinit pe 
arcade ascuţite. 

— Nişte săli asemănătoare dormitoarelor din 
mănăstirile Poblet sau Santes Creus, încercă să îi explice 
preotul spitalului Colom într-o zi în care vorbeau despre 
proiect, în cramă, în timp ce clericul profita ca să 
primească mai mult vin decât i se cuvenea. 

Hugo clătină din cap. De unde să ştie el cum arătau 
dormitoarele din nişte mănăstiri? Preotul pricepu. 

— Hai să vedem... 

— Ca şantierele navale? întrebă Hugo. 

— Da, dar... nu chiar. Acoperişul va fi la fel şi 
înălţimea asemănătoare... 

— Aşa de înalte? îl întrerupse Hugo din nou. Acolo 
încap navele. 

— Iar aici vor trebui să încapă bolnavii. Mulţi. De 
aceea vor fi atât de înalte, ca să permită o ventilare bună şi 
pentru ca aerul să nu se strice. Dar spitalul nu va arăta 
chiar ca şantierele navale: arcadele pe care se sprijină 
acoperişul şantierelor navale sunt curbate. Acestea, cele 
ale spitalului, vor fi ascuţite, înţelegi? Nu curbate. Vor 
semăna cu... Preotul încercă să le reprezinte când văzu 
îndoiala făţişă a lui Hugo. Ca vasele de vin, aşa, 
concluzionă el şi arătă spre câteva dintre ele. 

— Explicaţi-mi, părinte, insistă Hugo oarecum ironic. 

— Fundul vasului. îl vezi? E ţuguiat la capăt, iar 
lateralele sunt curbate, aşa este? Hugo încuviinţă. 
Închipuie-ţi că tai vasul cam la jumătate şi apoi îl răsuceşti. 
Pe astfel de arcade se vor sprijini acoperişurile navelor 
spitalului. 

Hugo încercă să îi transmită şi lui Merce acele 

cunoştinţe noi pe care le dobândise, dar copila nu fu câtuşi 
de puţin interesată. După orele de citire şi scriere, voia 
doar să se joace, cum făcea acum, în timp ce regele aşeza 
într-o groapă din pământ prima piatră a viitorului spital 
Santa Cruz. Oraşul izbucni din nou în aplauze. Hugo se 
holbă la fiica lui, în timp ce regina Maria aşeză piatra ei. 
Merce era tot în grupul de fetiţe care îi dăruiseră reginei 
buchetul de flori. Şuşoteau, râdeau şi făceau zgomot, 
oricât de mult ar fi insistat preotul care le păzea să facă 
linişte. Micuța lui era printre cele care deranjau cel mai 
tare. Hugo zâmbi. Privi în jur şi dădu de Regina, care 
zâmbea.  Prefăcută!  Prefăcută!  Prefăcută! O văzu 
aplaudând când regina sfârşi cu piatra. Prefăcută. Câtă 
dreptate avusese Dolţa! Hugo oftă. Acum Jaume de Prades 
aşeza a treia piatră, ca reprezentant al principelui Martin 
cel Tânăr, regele Siciliei. Hugo continuă să privească până 
dădu de Chior, care se afla printre nobili. Nu putea lipsi, 
era mereu prin apropiere. 

Ce ironie! îşi zise Hugo: sfârşise prin a se căsători cu 
cineva pe care Dolţa o dispreţuia şi nu putea scăpa de ea. 
Se gândise să o acuze de adulter, dar renunţase la idee. De 
parcă ar fi ghicit la ce se gândea sau ca şi cum ar fi ştiut 
cu adevărat la ce se gândea, lucru pe care Hugo îl bănuia 
de multe ori despre femei în general, o priviră pe amândoi 
pe Merce şi apoi unul pe celălalt preţ de o clipă. Hugo îşi 
plecă privirea. Nu. Merce nu era pregătită să descopere 
adevărul cu care îl ameninţa Regina. Sau poate că el nu 
era pregătit ca fiica lui să îl descopere... Totuna. Nu ar fi 
făcut niciodată nimic care i-ar fi putut face rău. 

Regina obişnuia să se întoarcă acasă la lăsarea 
nopţii, înainte să bată seny del lladre, bineînţeles, dar după 
ce se întuneca. Şi nu-i oferea nicio explicaţie. lar Hugo nu-i 
cerea nicio explicaţie. Nu se mai culcau împreună de multă 
vreme. Pe lângă faptul că  îndura o căsătorie 
nesatisfăcătoare, muncea pentru bărbatul pe care îl ura cel 
mai tare; iată rezultatul şantajului la care îl supusese 
Regina. 


Aplauzele îl readuseră la realitate; veni rândul 
episcopului şi al consilierilor, care aveau să vorbească în 
numele Bisericii şi al oraşului, îl privi din nou pe Chior. 
Acum lucra şi în locul în care îi scosese un ochi. Încercă să 
uite de toţi: de conte, de rege, de Chior şi de Regina, şi se 
concentră din nou asupra lui Merce. Ce s-ar fi ales de el 
fără fericirea pe care i-o aducea copila aceea? Nu ar fi 
riscat viitorul fiicei lui pentru nimic în lume. 

Ceremonia se încheie, iar oamenii se răspândiră prin 
zonă de îndată ce regele şi ceilalţi îşi luară rămas-bun şi 
plecară. Răsună muzica şi începură dansurile. Vinul curse 
din abundență. Hugo o căută pe Merce prin avalanşa de 
oameni şi o găsi ţinând-o de mână pe Barcha. Nu intuise 
deloc bine caracterul persoanelor! De-a lungul vieţii 
cumpărase mai mulţi sclavi şi închiriase şi mai mulţi; 
musulmana, deşi nu ar fi crezut-o vreodată, se dovedise a fi 
cea mai credincioasă. 

O privi pe musulmană; dansa cu copila lui. El nu ştia 
să danseze, dar văzu că şi ele dansau oarecum stângaci, 
aşa că li se alătură. Barcha dădu să plece, dar Hugo o 
prinse de braţ şi îi spuse să continue; mai târziu li se 
alătură şi Jaume. Se distrară în seara aceea. Cartierul 
Raval era iluminat de focuri pe străzi şi sus, pe ziduri, şi de 
focuri în clopotniţa bisericii spitalului Colom, a spitalului 
Cârme şi în celelalte clopotniţe ale bisericilor din cartierul 
acela umil din Barcelona. 

Poate că vinul îi întârzie reflexele musulmanei, căci 
Barcha nu îl avertiză de prezenţa Chiorului în spatele lui 
până când Mateo îl prinse de umăr şi îl întoarse cu 
violenţă. 

— De ce îţi baţi joc de domnul conte? 

Nici Hugo nu reuşi să reacționeze. li dădu drumul 
mâinii lui Merce, cu care dansa, fără să ştie ce se petrecea. 
Chiorul îl lovi tare în abdomen, iar Hugo se încovoie, cu 
capul aproape de al copilei lui. 

— El de ce nu are din vinul acela? insistă Mateo. 

Chipul lui Merce dispăru când Chiorul îi trase un 

pumn în faţă. Nu îl duru la fel de tare cum îl duru ţipătul 
ascuţit al fiicei lui. Hugo căzu. Lumea dansa; puţini îşi 
dădură seama ce se petrecea. Lui Hugo i se păru că o vede 
pe Barcha îmbrăţişând-o pe copilă. IÎncercă să se ridice 
printr-o mulţime de picioare, cu vederea înceţoşată. Mateo 
îl prinse de păr, iar el auzi suspinele înspăimântate ale lui 
Merce. 

— Mâine va trebui să-i serveşti acelaşi vin stăpânului 
meu, se răsti Chiorul, lăsându-se pe vine, cu faţa lipită de-a 
lui Hugo. Îndeajuns ca Excelenţa Sa să-i încânte pe 
numeroşii lui amici cu vinul care l-a făcut pe rege să 
închine cupa. Ai priceput? 

Fiica lui plângea. Era singurul lucru pe care îl 
pricepu Hugo. Se năpusti asupra Chiorului şi se rostogoliră 
amândoi printre picioarele celor din jurul lor, care se 
dădură la o parte şi le făcură loc. Nu ajunseră să se 
lovească. Unii dintre soldaţii care stăteau de pază îi 
separară fără menajamente, lumea începu să danseze din 
nou, iar Hugo nu îl mai văzu pe Mateo, deşi ştia că nu 
putea fi departe. 

— Nu s-a întâmplat nimic, draga mea, se aşeză el pe 
vine şi o linişti pe Merce. 

— Te-a lovit, suspină ea. De ce? Te doare? 

Hugo oftă. 

— S-a înşelat. Credea că sunt altcineva. 

Fetiţa îl mângâie pe obraz. 

— Te doare? întrebă ea din nou. 

În dimineaţa următoare, Hugo transportă surplusul 
de vin pe care îl ţinea în crama spitalului Colom, în 
cantitate suficientă, întrucât fusese ieftin, la palatul de pe 
strada Marquet. îl convinse pe administrator că nu îl 
puteau servi săracilor. Dimpotrivă, argumentă el, ar fi 
putut scoate ceva bani din el dacă îl vindeau contelui, 
îndeajuns cât să umple pivniţa. Se folosi de câţiva 
bastaixos ca să ducă butoaiele până la palat. Pe drum se 
întrebă de ce o făcea. Răspunsul era simplu: nu avea altă 
slujbă. Mâncau şi plăteau chiria din salariul pe care i-l 

dădea contele. Vorbi cu Esteve şi îi ceru bani, mulţi, pentru 
butoaiele pe care le cărau bastaixos, cărora nu le 
îngăduise să se despartă de ele, de parcă ar fi fost dispuşi 
să le ducă înapoi din clipă în clipă, dacă el nu încheia o 
înţelegere bună. 

— De ce aşa mult? începu să se împotrivească 
majordomul. 

— E vinul regelui, îi răspunse Hugo, cel pe care l-a 
cerut domnul conte. 

— Dar... 

— Sunt şi alţi oameni interesaţi de el. Dacă nu îl vrea 
contele, îl vor cumpăra alţii. 

Hugo vru să le poruncească bastaixos să care 
butoaiele înapoi, dar Esteve îl opri. 

— De acord, cedă el. 

— Transportul separat, adăugă Hugo arătând spre 
bărbaţi. 

— Nu! 

Hugo jucă din nou aceeaşi carte, iar Esteve cedă din 
nou. Probabil că era la curent cu cele petrecute. 

— Pregăteşte banii! îl îndemnă el în timp ce îi însoțea 
pe bastaixos până la cramă. 

Aranja butoaiele în cramă, singur, când auzi pe 
cineva coborând pe scări. Pricepu numaidecât că nu era 
majordomul. Paşii erau prea viguroşi, prea grăbiţi. 

Sări chiar în clipa în care Chiorul se năpusti asupra 
lui. Se feri de el şi se mişcă printre butoaie. Le rostogoli pe 
câteva dintre ele. Mateo urlă şi se împiedică de un vas, 
care căzu şi se sparse. Vinul din el se scurse. Servitorul 
alunecă şi căzu şi el. Hugo putu să respire. Poate că era 
vremea să îl înfrunte pe nenorocit. Tot într-o cramă îi 
scosese şi ochiul. 

— Chiorul naibii! strigă el, căutând ceva cu care să se 
apere. Găsi o bucată de fier pe care o folosea ca rangă ca 
să deschidă butoaiele. g 

Mateo era deja în picioare. În mână avea un cuţit. 
Hugo ridică ranga din fier şi se îndreptă spre el. 


— Opriţi-vă! se auzi un strigăt de pe scări. 

Fără să îl scape din ochi pe servitor, despărţit de el 
de un butoi mare, Hugo îl văzu pe Roger Puig stând pe 
ultima treaptă. 

— Lasă ranga din mână! îi porunci contele. 

— Să lase el cuțitul. 

Trecură câteva clipe, îndeajuns cât Chiorul să 
priceapă că trebuia să o facă fără să îşi oblige stăpânul să 
se conformeze cerinţelor unui servitor. Mateo vâri 
pumnalul la loc. Hugo lăsă ranga din mână. Aceasta nici 
măcar nu atinse pământul şi Mateo sări peste butoi şi 
ateriză peste el, doborându-l. Se rostogoliră amândoi şi se 
încăierară acum, dacă în seara dinainte nu reuşiseră, 
cărându-şi pumni şi lovituri de picior şi inclusiv muşcături, 
până când Mateo reuşi să scoată din nou pumnalul şi îl 
ameninţă împungându-l în gât. 

Cei doi şuierau şi tremurau de la efort. Hugo simţi 
tremurul cuţitului aproape de mărul lui Adam. 

— Te voi ucide, urlă servitorul. 

— Ba nu o vei face. Fură primele cuvinte pe care le 
rosti contele, care până atunci stătuse pe margine. Cel 
puţin nu în această casă. Nu vreau probleme, Mateo, 
adăugă el de parcă nu viaţa lui Hugo conta, ci propria sa 
tihnă. Tu - i se adresă el lui Hugo după ce se apropie de ei, 
încercând să nu-şi murdărească de vin pantofii roşii din 
cordovan, cu vârfuri atât de lungi, încât şi le lega de 
gleznă cu un lănţişor - eşti chelarul meu. Eu îţi plătesc 
salariul. Mă insulţi dacă vinul meu nu este cel mai bun... 
mai bun chiar şi decât al regelui! 

Hugo încercă să îşi controleze respiraţia înainte să 
răspundă. Simţea vârful cuţitului pe gât; îl atingea de 
fiecare dată când respira. Chiorul era acum călare pe el, 
apăsându-l cu genunchii pe braţe, zdrobindu-i-le. 

— Nu am vrut să vă insult, Excelenţa Voastră, se 
bpâlbâi el. V-am adus vinul, acelaşi ca al regelui... 

— Trebuia să mi-l fi adus înainte, nenorocitule! 

— Şi dacă regelui nu i-ar fi plăcut vinul acela? se 

căzni el să răspundă. 

Contele tăcu, gânditor. Până şi Chiorul slăbi forţa cu 
care apăsa cuțitul, ceea ce îi dădu lui Hugo posibilitatea de 
a continua: 

— Doar dumneavoastră aveţi vinul acesta. Nimeni 
altcineva din Barcelona nu se poate făli cu el, iar eu l-am 
cumpărat după ce am văzut că regelui i-a plăcut. De ce să 
vă cheltuiesc dinainte banii? 

Hugo tăcu brusc. Contele nu mai era, plecase! 
Chiorul râse când văzu disperarea lui Hugo: Roger Puig îl 
lăsase la mila acelei canalii, aşa supus cum era. Mateo îşi 
îndreptă spatele şi îşi înfipse şi mai tare genunchii în 
braţele lui. Hugo avu impresia că o să i le rupă. În cele din 
urmă, se ridică. 

Hugo nu îşi mai simţea braţele; încercă să se ridice, 
iar Chiorul îi trase un şut în faţă. Nu avea pantofi de 
cordovan că ai nobilului, ci erau unii din piele, rigizi, cu 
talpă din lemn. Sângele îi îmbibă gura, încă un şut, şi alte 
două în spate, la rinichi. Se ghemui la pământ, peste vin. 
Încă unul. Tăcere... şi încă unul, de parcă animalul acela 
nu putea să plece din cramă fără să îl lase înfrânt. 

— Gândeşte-te la asta! îl auzi spunând. Câtă vreme te 
afli sub protecţia stăpânului meu, nu te voi ucide. De 
îndată ce nu va mai avea nevoie de tine, o voi face. Te voi 
ucide şi pe tine, şi pe copiliţa aia care plângea aşa tare azi- 
noapte. E fiica ta? Hugo se zvârcoli, iar Mateo îi mai trase 
un şut. Gândeşte-te la asta, îi repetă Mateo, apoi îl scuipă 
şi ieşi din cramă. 

Din ziua în care se inaugurase spitalul Santa Cruz, 
activitatea din jurul spitalului Colom deveni o adevărată 
nebunie. Se cumpărară toate moşiile situate între strada 
Hospital şi strada Cârme, unde se afla mănăstirea 
carmelitelor. Maiştri de case, tâmplari, zidari, catârari, tot 
soiul de muncitori, ofiţeri şi ucenici se implicară în 
construcţie, în timp ce materialele începeau să se adune: 
var şi gips, lemn şi mii de pietre de diverse mărimi, pe care 
maiştrii de case le vindeau spitalului şi care proveneau din 

carierele pe care le deţineau în muntele Montjuic. 

Lucrările începură cu nava numită estică, cea lipită 
de spitalul Colom. Se construia în ritm accelerat. 
Barcelona avea nevoie urgentă de clădirea cu pricina, într- 
atât încât, în ziua în care unii maiştri de case refuzară să 
participe la lucrări, poate pentru că aveau alte lucrări de 
efectuat sau poate din pricina preţului pe care îl ofereau 
administratorii spitalului, regele Martin emise o poruncă 
pragmatică prin care ordona ca toţi maiştrii de case din 
oraş să se ocupe fără scuză de lucrările la spital, ce-i 
drept, la preţul pieţei. 

Ca atunci când regii îi recrutau pe mestres daixa ca 
să construiască armada regală în şantierele navale şi le 
stabileau amenzi şi le interziceau să iasă din oraş, se gândi 
Hugo, zâmbind, când află de decizia monarhului. Îşi aminti 
de bărci, de genovez, de bila de fier, de şantierele navale, 
de Navarez... şi de Bernat. De când se hotărâse să nu mai 
fie iscoada lui, nu avea nicio veste directă de la el. Nu ştia 
ce se întâmplase cu corsarul. De la Raimundo ştia că 
denunţurile făcute de consulii mării din Barcelona, şi chiar 
şi de regi, către autorităţile castiliene privind jafurile 
săvârşite de Bernat împotriva navelor uneiţări cu care nu 
se aflau în război nu avuseseră succes. Trecuseră deja 
câţiva ani de când tărâmul Castiliei trăia vremuri 
tulburate, mai concret, de când dinastia bastardă 
Trastâmara ajunsese la putere după fratricidul comis de 
regele Petru cel Crud. Henric al II-lea cel Bolnav, pe 
vremea aceea rege al Castiliei, găsise un tărâm în care 
marii domnitori se bucurau de privilegii, pământuri şi 
stăpâniri vaste, arende însemnate şi castele deseori 
impenetrabile. Dimpotrivă, se povestea că, într-o noapte, 
suveranul fusese nevoit să îşi amaneteze mantaua ca să 
poată servi cina. Regele Castiliei îşi luase angajamentul să 
lupte pentru a supune acea înaltă nobilime îmbogăţită, 
nedisciplinată, arogantă şi îngâmfată. 

— Să îşi bată capul cu un simplu corsar stabilit în 
Cartagena? se întrebă Raimundo la sfârşit. Era o duminică 

cu vreme frumoasă şi tocmai ce ieşiseră din biserica 
Santissima Trinitat. Gândeşte-te că oraşul Cartagena a 
devenit un port de o importanţă majoră pentru monarhul 
castilian, continuă negustorul. 

Cei doi pierdeau vremea aşteptând-o pe Regina, care, 
într-o altă intrigă de-a ei, din câte îşi dădea seama Hugo, 
rămânea să îl ajute pe preot după liturghie. 

— Conform codurilor regionale de legi stabilite 
pentru oraş, îi explică Raimundo, regele le poate cere 
navelor care ancorează în Cartagena să facă parte din 
oştirile maritime hotărâte de el. Cu puţină vreme în urmă, 
Henric al III-lea a trimis două ambasade la Tamerlan, ca să 
negocieze cu el posibilitatea de a deschide noi rute 
comerciale în Orient. De asemenea, a atacat coastele 
Tangerului ca să curețe zona de corsarii care atacă navele 
andaluze. Nu. De-ar fi un nobil pe care să îl înfrângă, poate 
că ar face-o, dar Henric al III-lea nu va lua nicio măsură 
împotriva unui simplu căpitan de navă ca Bernat Estanyol, 
care probabil că îl va ajuta în campaniile lui militare, pe 
lângă faptul că îi va aduce venituri bune din câştigurile 
obţinute din prădat, indiferent că jefuieşte nave 
musulmane... sau catalane. 

— Ce ziceţi acolo de nave musulmane sau catalane? 
întrebă Regina. 

— Vorbim despre Bernat Estanyol, corsarul, îi explică 
Raimundo cordial, căci o aprecia. 

— Măcelarul acela sălbatic nu ar trebui să îi atace pe 
ai noştri. 

— Ai noştri? se miră Hugo. 

— Pe creştini, bineînţeles. Nu ar trebui să atace nicio 
corabie creştină, răspunse ea indignată. 

— De când îi consideri pe creştini ca fiind ai tăi? o 
întrebă Hugo fără să îşi ascundă cinismul, după ce 
rămaseră singuri şi se îndreptau spre casă. 

— De când am văzut lumina şi m-am convertit, intră 
ea în joc. Nu există femeie mai pioasă ca mine. 

Şi dacă nu era, cu siguranţă părea a fi. Mergea la 

liturghie, ajuta în biserică, contribuia cu bani, îl însoțea pe 
preot în vizitele pe care le făcea bolnavilor, pe care îi 
îngrijea; în pofida înflăcărării ei dovedite, continua să 
meargă la predicile catiheţilor menite pentru cei convertiți 
şi mergea pe gratis la toate mănăstirile de maici din 
Barcelona, inclusiv la cea din Jonqueres, unde maica 
superioară nu spuse nimic despre relaţia dintre ele două 
când o recunoscu. Cu călugărițele, Regina vorbi despre 
treburi femeieşti, dar acestea îi cerură sfatul şi referitor la 
alte suferinţe, reale sau fictive. „Nu sunt medic”, se scuza 
ea, înainte să le răspundă la orice solicitare, „dar aş putea 
să fiu”, adăuga ea în locurile în care ştia că ar fi fost 
înţeleasă. Vreme de aproape opt ani, în care fusese 
căsătorită cu Mose Vives, întrucât i se interzisese să fie 
moaşă pentru creştine şi apoi se emisese pedeapsa cu 
moartea pentru convertiți! care aveau de-a face cu evreii, 
Regina nu avusese altceva de făcut decât să citească şi să 
răscitească lucrările de medicină din biblioteca soţului ei. 
Regina se pricepea şi avea vârsta necesară ca să fie medic, 
întrucât împlinise deja douăzeci şi cinci de ani. Relaţiile ei 
cu Roger Puig şi alţi nobili şi cetăţeni de vază ai Barcelonei 
îi fură de folos când se adresă regelui Martin ca să îi 
confere titlul de medic. Spitalul din Santa Cruz urma să 
aibă un salon pentru femei bolnave, care nu voiau să fie 
tratate de bărbaţi pentru orice lucru care le-ar fi putut 
afecta zonele intime, iar Regina era cea mai bună 
candidată ca să le îngrijească. Regele Martin era deosebit 
de preocupat de practicarea medicinii. Consilierii, reticenţi 
să permită în interiorul oraşului lor existenţa unor 
studente cu un statut aparte, respinseră propunerea 
monarhului de a crea un Studiu General în Barcelona. 
Oraşul şi cetăţenii lui depuseseră numeroase eforturi, 
cheltuiseră mulţi bani şi făcuseră multe concesii ca să îşi 
obţină privilegiile şi nu aveau de gând să permită unei 
hoarde de studente, puse mereu pe împotrivire, să se 
sustragă justiţiei şi autorităţii municipale. 

Dar deşi se împotriveau Studiului General, nu se 

opuseră îmbunătăţirii şi perfecţionării studiului medicinii 
în particular care se făcuse până atunci în Barcelona în 
cadrul mănăstirii Framenors. Odată cu construirea marelui 
spital, era nevoie şi de un corp de medici instruiți, drept 
pentru care regele conferi Studiului General de Medicină 
privilegii egale cu cele ale Universităţii din Montpellier. 
Porunci să se poată aloca grade şi ca în fiecare an să fie 
aduse cadavrele a doi spânzurați pentru a se învăţa 
anatomia practic, cu condiţia ca aceştia să nu fie cetăţeni 
ai Barcelonei şi ca, după ce erau folosite, rămăşiţele lor să 
fie îngropate. Începând cu anul 1401, s-a interzis predarea 
medicinii în afara studiului, cum fusese până atunci cazul 
educaţiei private. În cele din urmă, suveranul îi luă sub 
custodie şi protecţie regală pe toţi medicii, profesorii, 
licenţiaţii, absolvenţii, studenţii şi pe soțiile, copiii şi 
rudele pe care le aveau sau le-ar fi putut avea aceştia, 
protejându-i de orice ofensă, vătămare şi violenţă. 

Tot în anul 1401, Martin cel Ecleziastic îi oferi o 
licenţă completă văduvei lui Pere Moliner, medic din 
Barcelona, pentru ca, ţmând cont de abilitatea ei de a 
vindeca bolnavi, să poată exercita liber şi în perfectă 
siguranţă arta vindecării în orice parte a regatelor lui fără 
examenul prealabil cerut prin ordonanţe şi constituţii. De 
asemenea, regele le porunci tuturor autorităţilor să îi 
permită să profeseze medicina, altminteri ar fi fost pasibile 
de sancţionarea cu o mie de florini de aur. 

Regina nu era văduva niciunui medic, dar, cu timpul, 
dobândi un sprijin poate şi mai important decât cel al 
nobililor şi medicilor, îndeosebi în faţa unui monarh care 
participa de trei ori pe zi la liturghie, a cărui curte era 
invadată de călugări din toate ordinele, cu precădere 
franciscani, şi care fusese chiar avertizat de abatele 
acestora să îşi modereze practicile religioase şi să se 
ocupe de guvernarea regatelor. Regina, în urma 
rugăciunilor, donațiilor şi vizitelor făcute bolnavilor şi 
călugăriţelor, obţinu sprijinul necondiţionat al Bisericii. În 
cele din urmă, însuşi episcopul Barcelonei mijloci pentru 

ea în faţa regelui Martin. „O convertire exemplară!”, îi 
spuse acesta Maiestăţii Sale. „Un adevărat exemplu de 
virtute şi altruism”. 

PARTEA A TREIA 

Între răzbunare şi dragoste 

17 

Barcelona, iulie 1409 

Vestea sosi în timpul întrunirii Curţilor în Barcelona: 
Martin cel Tânăr, regele Siciliei, fiul regelui Martin şi 
moştenitor al tronului Aragonului şi al comitatului 
Barcelona, tocmai îi învinsese pe sardinieni în bătălia de la 
Sanluri, în fruntea unei armate formate din douăsprezece 
mii de bărbaţi, după ce purtase o luptă sângeroasă în care 
înfruntase peste douăzeci de mii de sardinieni, genovezi şi 
francezi, aliaţi împotriva puterii catalanilor, şi în care 
muriseră militari iluştri, precum consilierul Barcelonei, 
Juan Dezvălls. 

A nu ştiu câta răscoală a insulei Sardinia, mereu 
rebelă şi nedisciplinată, fusese înfrântă de un principe care 
îi scrisese tatălui său că mergea la război ca să imite 
marile realizări şi isprăvi ale înaintaşilor săi, regi care 
aveau să fie ţinuţi minte drept glorioşi. Principele 
învinsese, cu sprijinul armadei siciliene şi al celei catalane, 
care plecase în ajutorul lui, iar Barcelona se bucură de 
îndată ce vestea despre victorie se răspândi în sunet de 
clopote în tot oraşul. Regele Martin îi îndemnă pe cetăţeni 
să îi mulţumească lui Dumnezeu şi să o dovedească prin 
procesiuni care, din clipa aceea, porniră din toate 
parohiile. Acelaşi monarh luă parte la o novenă!* în 
catedrală, iar în prima zi din cele nouă făgăduite, când 
cobori din castelul Valldoncella, întreaga Barcelonă îi fii 
alături. Mai bine de douăzeci şi cinci de mii de persoane 
formară procesiunea care, după începerea novenei, 
străbătu Barcelona mulţumind pentru victorie. 

După manifestările cucernice, într-o climă văratică, 

cu zile lungi şi nopţi blânde, lumea ieşi pe străzi şi 
petrecerea dură mai multe zile. Vin, dulciuri, muzică, 
dansuri şi turniruri întreţinură festivitățile. 

În spitalul Santa Cruz se finalizase deja nava estică, 
iar Hugo văzu într-adevăr că acoperişurile primului etaj, 
acolo unde arcadele semănau cu nişte vase de vin tăiate pe 
jumătate şi răsturnate, se înălţau spre cer la fel ca în 
şantierele navale. Era o navă imensă, înaltă şi lungă, 
capabilă să adăpostească până la o sută de bolnavi, 
bărbaţi, ţinând cont că femeile erau internate într-o sală 
aflată la parter, de asemenea cu arcade şi acoperişuri 
înalte, dar nu la fel de înalte, unde le îngrijeau Regina, 
care devenise medic, şi Merce, care era obligată să o 
însoţească, deşi nu voia. Tot la parter, printre alte 
dependinţe, se afla şi crama în care administratorii îl 
angajaseră pe Hugo, ce-i drept, pentru un salariu atât de 
neînsemnat, încât nu putea să renunţe la postul de chelar 
al lui Roger Puig, oricât de mult şi-ar fi dorit-o după bătaia 
pe care o încasase de la Chior cu opt ani în urmă. În pofida 
salariului, acceptă postul pentru că îi plăcea construcţia 
aceea măreaţă. Esteve, majordomul, îi permise să îmbine 
cele două activităţi, aşa cum făcuse la început, când îşi 
văzuse şi de podgorii în timp ce era şi chelar. În plus, 
întrucât era vorba despre spitalul Santa Cruz din 
Barcelona, însemna că nu lucra pentru un alt nobil care s- 
ar fi putut întrece cu contele, lucru pe care acesta nu l-ar fi 
permis vreodată. Hugo încă blestema faptul că se afla tot 
în slujba unui bărbat pe care îl ura, deşi ştia bine că nu 
avea cum să schimbe situaţia. 

Crama spitalului era splendidă, cu anumite 
caracteristici pe care Hugo le convenise cu maistrul de 
case pe măsură ce acesta o construise: dispunerea, 
ventilarea, diversele odăi din care era formată - una în 
care să se fiarbă vinul, alta pentru decantare, alta în care 
să se odihnească, şi vinăria - precum şi podeaua, din 
cărămidă, cu pantă, pentru ca lichidele să nu stagneze. Ba 
chiar obţinu şi o vatră unde să instaleze alambicul cu care 

să distileze vinul. 

Muncea asiduu. Trebuiau să distribuie mult vin care 
trebuia aşezat în vase sau măcar păstrat în cramă şi 
împiedicat să se acrească, obiectiv pe care nu reuşea 
mereu să îl atingă. Se vorbea despre proceduri prin care 
să se inverseze procesul de acrire şi să se recupereze 
vinul. Mahir îi explicase, deşi pe un ton atât de sceptic 
încât, la vremea respectivă, Hugo se molipsise de 
neîncrederea lui. Metoda consta în a turna în vasele cu vin 
acru o fiertură de nuci şi coajă de salcie. Se zicea că după 
trei sau patru zile, vinul îşi pierdea gustul de oţet. Hugo nu 
o încercase niciodată până în anul 1409, când două sute de 
sărmani, sau poate mai mulţi, li se alăturară bolnavilor 
internaţi în Santa Cruz. 

Acest lucru coincidea cu prezenţa în Barcelona a 
papei de Avignon, Benedict al XIII-lea, care scăpase dintr-o 
epidemie de ciumă din Perpignan, venit pentru a lua parte 
la întrunirea Curţilor Catalane pentru a trata cu ele şi cu 
regele situaţia Bisericii, care se complicase în ultima 
vreme din cauza apariţiei unui al treilea papă, Alexandru al 
V-lea, ales cu o lună în urmă în cadrul unui conciliu întrunit 
în oraşul Pisa, întrucât negocierile dintre Benedict al XIII- 
lea şi Grigore al XII-lea pentru soluţionarea schismei 
eşuaseră. Cei doi papi, dintre care romanul era deja 
octogenar, se întruniseră în Savona, drept pentru care 
Benedict al XIII-lea se îmbarcase spre Italia, unde ajunsese 
în septembrie 1407. Grigore al XII-lea, cu toate acestea, nu 
trecuse de Siena şi propusese alt loc pentru întâlnire: 
Pietrasanta. Papa de la Avignon debarcase în Portovenere; 
celălalt, romanul, se instalase în Lucea. Din ambele oraşe 
era o distanţă foarte mică până la Pietrasanta, dar niciunul 
dintre ei nu îndrăznise să facă primul pas şi să se 
deplaseze de teama celuilalt. Nu reuşiseră să se vadă şi 
consideraseră drept eşuată încercarea de a rezolva 
schisma. Biserica Catolică, aşadar, se împărțea în trei 
obedienţe: Avignon, Roma şi Pisa. Cardinali şi regi erau de 
partea unuia sau altuia dintre papi, în funcţie de interesele 

lor, şi promiteau sau refuzau să asculte în funcţie de 
episcopate, bule, prebende, bani sau regate. 

Împreună cu Benedict al XIII-lea călătorea 
duhovnicul lui, părintele dominican Vicente Ferrer, despre 
care se zicea că făcea minuni. Cu câţiva ani în urmă, într-o 
altă vizită de-a sa în Barcelona, văzuse în portalul Orbs, 
unde se întâlneau orbii, un înger strălucitor cu o spadă în 
mână. Dominicanul spusese că îngerul îi răspunsese că el 
era Paznicul Barcelonei şi că de acolo proteja oraşul. Uluit 
de predicile călugărului, Sfatul Celor o Sută din Barcelona 
pusese să se construiască o capelă deasupra porţii, care de 
atunci începuse să fie cunoscut drept portalul Angel”. 

De data aceasta, şi urmându-l pe papa Benedict al 
XIII-lea, călugărul dominican veni în Barcelona însoţit de 
sute de ucenici de diverse limbi şi naţionalităţi, mulţi 
dintre ei sărmani şi zdrenţuiţi, care îl urmau oriunde ca să 
vadă miracolele şi să asculte predicile apocaliptice şi 
înspăimântătoare ale unui călugăr ce intra în oraşe 
înconjurat de o armată de oameni care se autoflagelau, 
spintecându-şi spatele cu lovituri de bici. În onoarea 
fratelui Vicente, consilierii Barcelonei porunciră să fie 
donați trei sute de florini de aur pentru îmbrăcarea şi 
hrănirea tuturor acelor nevoiaşi care ajunseră, dacă nu în 
paturile din nava spitalului, atunci cazaţi în curtea 
interioară mare, unde, la vremea respectivă, se construia 
galeria minunată ce avea să o înconjoare. 

Aceştia fură înveşmântaţi şi hrăniţi şi trebui să li se 
dea şi de băut. Petrecerile date în cinstea victoriei regelui 
Martin cel Tânăr în Sardinia foloseau tot vinul din oraş; 
nimeni nu mai vindea cantităţi considerabile decât la un 
preţ exorbitant. Sărmanii cu pricina fură primii care 
gustară din încercarea lui Hugo de a reface butoaie cu vin 
acru folosindu-se de metoda cu nuci. Hugo îl scuipă de 
îndată ce îl gustă. îl diluă cât putu de mult, ba se folosi 
chiar şi de unele dintre rezervele bolnavilor ca să facă un 
amestec... Dar îl scuipă din nou. Întrucât dispunea de 

fructe, încercă să le amestece cu vinul. Nu îi fu pe plac nici 
de data aceasta, dar oamenii îl băură în cinstea fratelui 
Vicente. 

Hugo îi văzu zâmbind, cu castroanele în aer, mulţi 
dintre ei ştirbi, bătrâni. Păreau fericiţi de straiele uzate, de 
mâncarea şi vinul pe care le primiseră. „Pentru regele 
Martin!” închinară ei în continuare. „Pentru fiul lui, Martin 
cel Tânăr! Şi pentru Barcelona, care ne primeşte aşa de 
bine!” Şi mai cerură un rând. Hugo le dădu de băut cât 
vrură. Se alătură şi el petrecerii şi închină cu oţetul acela 
mascat care îl zgârie pe gâtlej şi îi roase esofagul până îi 
ajunse în stomac. Oamenii se perindau încolo şi încoace, 
ţipând, râzând şi glumind. Cineva îl lovi pe Hugo cu palma 
peste fund. Se întoarse. Nu aveai cum să îţi dai seama cine 
o făcuse. Primi o altă palmă din partea cealaltă. Se 
întoarse în poziţia iniţială. „Bea!”, îl îndemnară două 
bătrâne. Hugo le privi. Una dintre ele întinse mâna spre 
vintrele lui, iar Hugo sări în spate. Femeile pufniră în râs. 
Cealaltă se răsuci, fălindu-se cu straiele ei noi, cu o licărire 
de cochetărie în ochii ei supărăcioşi. „Bea!”, îi cerură ele 
în cele din urmă, ridicându-şi amândouă castroanele. Cele 
două îl priviră. „Bea”, i se păru că aude din nou, ca o 
şoaptă, de parcă ar fi vorbit cu un copilaş, foarte încet. 
Hugo îşi înălţă cupa. Oţetul i se păru mai puţin dur. 

Hugo bău cupa de vin dintr-o sorbitură. Nu era foarte 
diferit de cel pe care în dimineaţa aceea, cu câteva ore 
înainte, îl împărţise printre săracii din curtea interioară a 
spitalului. Îşi aminti de cele două bătrâne şi clătină din cap 
zâmbind. Poate că femeile îl însoțeau pe un călugăr sfânt, 
dar atitudinea lor nu era deloc pioasă. 

— La ce te gândeşti de te face să zâmbeşti, tată? 

Merce avea deja treisprezece ani şi era 
fermecătoare. Hugo nu vru să îi explice de ce zâmbea şi o 
căută pe Barcha prin mulţimea care râdea şi dansa pe 
țărm, în apropiere de Santa Marfa de la Mar, în faţa Pla de 
Palau, unde, lângă nişte gherete în care se vindeau vin şi 
dulciuri, se adunaseră nişte muzicieni care însufleţeau 

petrecerea pentru victoria din Sardinia. Nu o găsi. Fără 
îndoială că Barcha nu ar fi şovăit să le numească pe cele 
două bătrâne nişte harpii care voiau să îi sugă sângele şi 
să îi dea în schimb... nimic. Cel puţin, aşa spusese pe când 
încercase să îi împiedice relaţiile sexuale cu Marfa. Nu o 
mai văzuse pe Marfa de ani buni şi uneori i se făcea dor de 
întâlnirile lor. 

Hugo nu mai întreținea relaţii sexuale cu soţia lui de 
mulţi ani. Viaţa lui sexuală se limita la întâlniri 
întâmplătoare cu sclave şi servitoare sau cu femei 
căsătorite, unele dintre ele nesatisfăcute, altele libertine, 
pe care le cunoştea în spital, în taverne sau la numeroasele 
petreceri, cum era aceasta, care se ţineau în Barcelona cu 
fel de fel de ocazii. Întâlniri rapide, pe furiş, şi chiar 
costisitoare când mergea la bordelul de pe strada Viladalls, 
aproape toate nesatisfăcătoare. Işi aminti de virginitatea 
Eulâliei, de mirosul proaspăt şi curat al gurii ei, de pielea 
ei tânără şi de iluziile de plăcere infinită pe care şi le 
făcuse atunci. Nu ştia nimic despre ea; nu încercase să 
afle. Clătină din cap, alungând amintirile acelea. Bătrânele 
din curtea spitalului nu mai glumiseră de îndată ce Hugo li 
se alăturase şi închinase paharul. Băuseră amândouă din 
castroanele lor mulţumindu-i în tăcere pentru tovărăşie, 
pentru că nu le alungase de parcă ar fi fost ciumate, 
pentru că rămăsese în faţa lor cu vinul în mână, cum 
făceau tinerii aceia care le curtaseră în tinereţe. Aveai 
nevoie de atât de puţin ca să retrăieşti acele vremuri! De o 
gură de vin. Nu îl mai atinseseră; nici nu mai râseseră. 
Ochii lor reuşiseră să înfrângă bătrâneţea şi să licărească 
fad în timp ce trăsăturile chipurilor lor ridate se relaxaseră 
într-un gest care îl sedusese pe Hugo. 

— Mă gândesc la două bătrânele, îi răspunse el fiicei 
lui, care mi-au arătat... recunoştinţă. 

— Pentru ce? 

Hugo se gândi preţ de câteva clipe. 

— Pentru nimic. 

— Tată! Dacă nu le-ai dat nimic, de ce să îţi arate 

recunoştinţă? Hugo o trase pe Merce spre el şi o strânse la 
piept. 

— De fapt, le-am dăruit ceva bătrânelor, îi zise el, un 
pic de afecţiune. 

— Nu se pune. Afecţiune ai din plin! îl surprinse fiica 
lui. 

O strânse şi mai tare, până când Merce se plânse: 

— Brută ce eşti! îl mustră ea duios. Ai de gând să te 
schimbi acum? 

Hugo o scutură cu blândeţe, deşi ar fi preferat să o 
facă cu forţă, ca să o vadă, să o simtă, să o audă râzând şi 
strigând, să îi dăruiască din vitalitatea ei, din tinereţea ei. 
Sfârşi prin a o săruta pe obraz, după care ea se trase din 
îmbrăţişarea lui şi îl mustră din nou: 

— Brută! 

Tatăl şi fiica se bucuraseră împreună de copilăria ei. 
Construcţia spitalului cu forfota muncitorilor le oferi un 
cadru mereu atrăgător, schimbător şi sugestiv. Atunci când 
Merce nu învăţa, Hugo îi propunea jocuri şi activităţi cu 
ceilalţi copii, pe care îi încuraja şi însufleţea, iar fiica lui se 
implica în ele, deşi de îndată ce Regina începu să meargă 
la spital ca să le trateze pe bolnavele de la parter, în ciuda 
faptului că lucrările la etaj continuau, îi ceru ajutorul 
fetiţei care nu îndrăznea să îi spună cu voce tare că nu Îi 
plăcea deloc medicina. Hugo o ştia. Lui îi mărturisise. 

— Şi ce vrei să facă Merce? se răsti Barcha când 
vorbi despre asta cu musulmana. Să se facă podgoreană? 
Nu mai ai podgorii. Sau poate chelăreasă? Nicio femeie nu 
e... 

— Să se mărite, ca toate femeile. 

— Şi zestrea? îi răspunse Barcha. Nu ai. Nu avem 
nimic de oferit, stăpâne. Cu cine să se căsătorească? Ar 
avea de ales între un artizan sau un zidar, dintre toţi sclavii 
eliberaţi care se perindă prin Raval. Las-o să înveţe despre 
remedii cu harpia aia! Regina se pricepe, trebuie să 
recunoaştem asta. Îi va merge bine dacă va deveni o 
moaşă bună. 


Hugo recunoscu că musulmana avea argumente bune 
şi, deşi nu voia, îşi îmboldi fiica să lucreze cu Regina, deşi 
de îndată ce avea o clipă liberă sau Regina nu băga de 
seamă, Merce se refugia în crama spitalului, cu tatăl ei, 
sau o lua la fugă căutându-şi amicii. 

Jaume muri în anul 1409, iar Reginei i se confirmară 
bănuielile, deşi greşise urmările: bătrânul nu avea rude 
cărora să le lase moştenire imobilul, dar moştenitoarea nu 
fu Merce, ci musulmana. Acum îi plăteau chirie Barchei, 
iar Regina acceptă, pentru că nu voia să se mute. 

Crama spitalului Santa Cruz îi oferea lui Hugo nişte 
posibilităţi care îi lipseau în crama contelui. Munca lui la 
spital consta în a pregăti vinul pentru bolnavi, în cantitate 
mare, în pofida resurselor sărăcăcioase pe care i le oferea 
administratorul pentru aceasta. După ce consumau recolta 
proprie, Hugo nu prea mai putea face mare lucru, decât să 
achiziţioneze vin ieftin şi să îl împartă. Cu toate acestea, 
de îndată ce îşi încheia munca în palatul de pe strada 
Marquet, se încuia în crama spitalului şi experimenta. 
Întrucât îşi îndeplinea misiunea în ceea ce-i privea pe 
bolnavi, nimeni nu îl deranja, nici nu îi cerea explicaţii. 

Încercă să înţeleagă vinul. De ce fierbea aşa puternic 
la început şi se oprea apoi? încercă să îl controleze. 
Încercă să îi schimbe gustul, tăria, consistenţa, felul în 
care era perceput. Aqua vitae, pere, mure, trestie, 
cuişoare, ghimbir, scorţişoară, muşchi, coajă de la pere sau 
portocale coapte, oregano, stafide, chimion, busuiocul 
cerbilor... Ştia mii de feluri în care să modifice vinurile, fie 
în timp ce fierbeau, momentul oportun pentru a-i schimba 
gustul; fie la decantare sau în timpul maturării. Trebuia să 
pregătească şi remediile pe bază de vin pe care i le cereau 
medicii: salvie şi miere fierte cu vin roşu pentru durere de 
cap; pătrunjel de câmp şi iederă fierte cu vin alb pentru 
calculi biliari, sau cu pelin pentru cei renali; nemţişor cu 
vin roşu pentru respiraţie urât mirositoare... Existau zeci 
de formule ca să vindece boli şi maladii. 

Hugo se refugia în cramă. Intra în ea şi pierdea 

noţiunea timpului şi a spaţiului; acolo erau doar el şi 
vinurile lui. Regina nu exista. Merce ştia unde să îl 
găsească şi apărea în cel mai neaşteptat moment. Atunci o 
învăţa despre vinuri şi fiica lui asculta cu mare interes, aşa 
cum nu îi arăta niciodată profesorului ei sau Reginei, care 
era hotărâtă ca fata să înveţe despre boli şi tratamente. 
Merce îl răsplătea pe tatăl ei cu admiraţie şi respect faţă 
de cunoştinţele lui şi îi punea tot soiul de întrebări şi îi 
cerea lămuriri. Hugo exploda de mândrie. Apoi venea 
Barcha, care îi amintea că trebuia să mănânce şi sosea 
seara cu un castron cu tocăniţă dacă Hugo uita cumva de 
prânz. 

Uneori, pe lângă toate acestea, îşi îngăduia să se 
plimbe prin podgoriile din Raval ca să pălăvrăgească 
împreună cu podgorenii şi să miroasă pământul, şi cu 
siguranţă o făcea de fiecare dată când Merce avea timp să 
se plimbe cu el prin Barcelona, ca în după-amiaza aceea 
însorită de iulie în Pla de Palau când sărbătoreau victoria 
regelui Siciliei, Martin cel Tânăr, împotriva sardinienilor, 
genovezilor şi francezilor, cu Santa Maria în spatele lor şi 
marea în faţa lor, calmă şi strălucitoare. 

Lumea dansa pe esplanadă. Fluiere şi timpane luară 
cu asalt un dans nou. Tatăl şi fiica se priviră în tăcere; 
muzica le îngădui doar o privire tandră şi profundă, mai 
grăitoare ca orice cuvânt. Cu toate acestea, brusc începură 
să bată clopotele. Cele de la biserica Santa Marfa, cele de 
la celelalte biserici din Barcelona. Muzicienii se opriră. Nu 
erau dangăte care se auzeau încontinuu, din nou şi din 
nou, din pricina veştii despre victorie. Nu băteau a 
bucurie. Nu erau bătăi de clopot care să îi cheme pe 
cetăţeni la distracţie. Acum băteau a mort. Muzicienii îşi 
predară instrumentele de parcă ar fi fost arme. Oamenii 
tăcură şi se răspândiră, lent, privindu-se întrebători, 
aşteptând o explicaţie. Ce moarte ar fi putut fi aşa de 
importantă încât să întrerupă acea petrecere? Puţini 
îndrăzniră să sugereze lucrul de care se temeau cei mai 
mulţi: a regelui. 


Într-adevăr murise un rege, dar nu Martin, ci fiul lui, 
Martin cel Tânăr, regele Siciliei, răpus de febră la scurt 
timp de la victorie. Sardinia aceea rebelă, care le crease 
mereu probleme şi neplăceri catalanilor, tocmai făcuse 
încă o victimă. De la bucurie se trecu la plâns. De la 
petrecere, la jale şi funeralii. Murise un rege, deşi mai 
important de atât, şi acest lucru se simţea în atmosferă, 
era că tocmai murise moştenitorul coroanei Aragónului şi 
al principatului Catalonia; urmaşul direct al liniei 
masculine a casei de conți de Barcelona care începuse cu 
Wilfred cel Păros şi continuase cu mari regi: Ramón 
Berenguer; Iacob Cuceritorul; Petru cel Mare, celălalt 
Petru, cel Ceremonios, şi mulţi alţi monarhi de vază, care 
măriseră regatul şi cuceriseră Mediterana, sporiseră 
comerţul şi îşi îmbogăţiseră vasalii. Dintre toţi, mai 
rămăsese în viaţă doar bătrânul Martin, care avea să 
împlinească în curând cincizeci şi trei de ani şi rămase 
văduv, regina Maria murind în urmă cu trei ani. În 1409, 
Martin cel Ecleziastic era doar un rege obez ce suferea de 
accese de febră tot la patru zile, mereu obosit şi somnoros, 
ultimul din măreaţa stirpe de conți de Barcelona. 

În timp ce plângea moartea moştenitorului, regatul 
începu să se teamă de conflictul care, cu siguranţă, avea 
să izbucnească legat de succesiune după moartea 
monarhului şi care, în opinia pesimiştilor, avea să aibă loc 
înspăimântător de curând. 

În anul 1409, mai muri un soldat: contele de 
Navarcles, căpitanul general al armatelor catalane. Roger 
Puig, nepotul lui, îi moşteni titlul şi pământurile întrucât 
contele nu lăsă în urmă descendenţi vii. 

— Excelenţa Sa doreşte să îl însoţeşti la castelul din 
Navarcles, îl înştiinţă majordomul pe Hugo, ca să vezi în ce 
stare este crama şi provizia de vinuri. Mâine, în zori. 

— La Navarcles? se miră el. 

Contele nu îi ceruse niciodată să meargă la Castellvi 
de Rosanes, unde mai avea un castel şi, îşi închipui Hugo, 
o altă cramă. Nu pricepea de ce voia să meargă la 

Navarcles. 

— Unchiul lui, căpitanul general, îi explică Esteve 
după ce Hugo îşi exprimă îndoielile, avea o cramă bună cu 
vinuri excelente, sau cel puţin aşa crede Excelenţa Sa. 
Înţeleg că de aceea vrea să îl însoţeşti... Asta dacă nu 
cumva vrea să te omoare departe şi să nu afle nimeni. 

Gluma majordomului îl nelinişti pe Hugo. Nu ar fi fost 
un lucru chiar aşa de neobişnuit precum ar fi părut la o 
simplă privire. 

— Va veni şi Chiorul? întrebă el, fără să îşi ascundă o 
îngrijorare bruscă. 

Esteve se uită încolo şi încoace. Se aflau în uşa 
cramei. Nici lui nu îi plăcea Mateo. În palatul de pe strada 
Marquet, cei care nu se temeau de el îl urau, iar mulţi 
dintre ei nutreau ambele sentimente deopotrivă, dar să îi 
spună aşa, „Chiorul”, riscând să fie auzit şi pârât, chiar şi 
doar pentru a-i intra în graţii, era mult prea periculos 
pentru majordom. 

— Nu cred, îi răspunse el liniştit, acum, că văzuse că 
erau singuri. Ştii deja că Mateo se ocupă de toate când 
stăpânul nu e în Barcelona. Bănuiesc că va rămâne aici, să 
supravegheze totul. 

Navarcles se afla la câteva zile distanţă de Barcelona 
urmând drumul care urca mai întâi de-a lungul râului 
Llobregat şi continua înspre Puigcerdă, prin Manresa şi 
Berga. Era o rută destul de frecventată, întrucât în 
Puigcerdă se făcea o pânză bună. 

Contele străbătu drumul călare. Hugo pe jos, 
împreună cu trei soldaţi care făceau cu rândul la trasul de 
frâiele unei perechi de catâri înhămaţi la o căruţă goală, 
care probabil că la întoarcere avea să fie plină. După 
câteva zile în care dormiră în căpiţe de fân, grădini şi 
grajduri, în timp ce domnul conte era primit în cea mai 
bună odaie din cea mai bună casă din satul pe care îl 
alegea pentru înnoptat, Navarcles îi primi cu un soare 
tomnatic care, deşi căldicel, ilumina pământurile, cătunul 
şi, într-un fel, spiritul celor obişnuiţi să trăiască înconjurați 

de soarele mediteranean. Se îndreptară spre castel, care 
se afla în vârful unui promontoriu: un complex de 
construcţii înconjurat de ziduri, în interiorul căruia se aflau 
un şir de clădiri aşezate dezordonat în jurul a ceea ce, la 
origini, fusese doar un foişor, un turn de pază. 

Cavalerul îi aştepta la poartă. Roger Puig hotărâse să 
îl păstreze pe castelanul care ocupase această funcţie şi pe 
vremea unchiului său, un bărbat în vârstă, dur, tranşant în 
purtare şi vorbă şi care chiar acolo, în faţa zidurilor 
castelului, se puse pe un genunchi şi îi jură credinţă noului 
conte. In spatele lui roiau o mulţime de ţărani ce păreau 
nefericiţi, cu capetele plecate, slujitori ai pământului 
neliniştiţi de faptul că li se schimba stăpânul. 

li cazară pe Hugo şi pe ceilalţi într-o odaie mare, cu 
mai multe paturi din paie unde dormeau deja ostaşii 
proprii ai castelului. 

— Să le împartă şi, dacă nu ajung pentru toţi, să 
doarmă pe jos! îl auzi pe conte hotărând după ce cavalerul 
îl avertiză că nu erau suficiente paturi din paie. Acesta este 
chelarul meu, adăugă el după aceea, arătând înspre Hugo. 
Arată-i crama! lar tu serveşte-mă cu cel mai bun vin al 
unchiului meu! îi porunci el. 

Crama era superbă, spațioasă, sub pământ şi 
construită cu pietre mari şi late care o păstrau răcoroasă, 
cu o temperatură invariabilă, indiferent că era vară sau 
iarnă. Dar, deşi construcţia era de invidiat, lucrurile nu 
stăteau la fel cu vinăria, butoaiele, vasele sau uneltele de 
care dispunea, nici în ceea ce privea curăţenia şi cu atât 
mai puţin aerisirea. „Vinuri excelente, zicea?”, se întrebă 
el ironic cândişi aminti cuvintele lui Esteve în timp ce simţi 
mirosul acru al oţetului. 

— Deschide toate ferestrele! îi porunci Hugo 
servitorului care îl însoțea. Cine a fost chelarul fostului 
conte? îl întrebă pe bărbat în timp ce acesta îi îndeplinea 
ordinul, iar el cerceta conţinutul butoaielor. 

— Nu mai avea chelar de ceva vreme, îi răspunse 
servitorul. Cel dinainte a murit de câţiva ani. Domnul conte 

a încercat să angajeze câţiva din zonă, dar erau mai 
degrabă betivi, decât chelari. De atunci ne-am ocupat noi 
de asta. 

— Noi? 

— Servitorii din castel. 

— Care sunt butoaiele de la recolta de anul acesta? 
întrebă Hugo, zicându-şi că vinul cu pricina ar fi trebuit să 
fiarbă încă lent. 

— Acelea, îi arătă bărbatul. 

Hugo se îndreptă spre ele. 

— Nu sunt ordonate pe ani? întrebă el când văzu că 
butoaiele nu erau marcate în niciun fel. 

Işi făcu de lucru cu robinetul blocat al butoiului. 
Servitorul nu îi răspundea la întrebare; în cele din urmă se 
întoarse spre el şi îi văzu ignoranţa de pe chip. Hugo forţă 
robinetul până când reuşi să scurgă nişte vin într-un 
urcior. 

Îl scuipă. Dacă toate erau la fel, Roger Puig nu avea 
să fie foarte fericit. Lăsă baltă butoiul acela şi încercă cu 
cel de lângă, care i se păru la fel de respingător. 

— Asta bea căpitanul general al armatelor catalane? 

— Da, răspunse servitorul, ridicând din umeri. Este 
vinul ţăranilor de pe pământurile lui, zise acesta. 

Hugo pufni. 

— Toţi bem din acest vin, aproape că ţipă acesta, 
jignit de ceea ce i se păru a fi o lipsă de curtoazie din 
partea lui Hugo. Apoi se apropie de el, îi smulse urciorul 
din mână şi dădu pe gât vinul rămas dintr-o sorbitură. 
Foarte bun! zise el. E vinul de pe-aici. 

Poate că era vinul care le plăcea locuitorilor din 
tărâmul acela rece şi aspru; poate că i-ar fi plăcut şi 
stăpânului acelor state, un soldat călit, dar Hugo cunoştea 
gustul lui Roger Puig, mult mai fin decât cel de care 
dăduse dovadă servitorul care lăudase oţetul pe care 
tocmai îl băuse. 

Vinul pe care Hugo i-l servi recent numitului conte de 
Navarcles îl găsi într-un butoi intact. La început, şi acesta i 

se păru stricat, dar cum să nu îl şi simţit aşa în mediul 
acela şi după ce gustase din mai multe care erau oţet pur? 
Spălă bine urciorul şi îşi clăti gura. Turnă vin, puţin, şi se 
rugă. Ţinuse, hotărî el după ce reuşi să facă diferenţa între 
gustul acru al oţetului şi aromele puternice şi frapante ale 
unui vin crud şi vulgar, care îmbătrânea de Dumnezeu ştie 
cât timp. Era imposibil să îşi dea seama, deşi probabil că 
nu cu mult peste un an... Dumnezeu nu face astfel de 
miracole! Una peste alta, cel pe care i-l turnă în cupa de 
argint a contelui îl amestecă înainte cu apă, îndeajuns cât 
să dilueze consistenţa aceea dură greu de înghiţit. 

Roger Puig stătea la o masă mare din turn în timp ce 
un grup de mici seniori feudali stăteau la rând ca să îi 
aducă omagii şi să îi jure credinţă şi supunere noului lor 
stăpân. Cavalerul îl prezentă pe fiecare în parte, ca mai 
apoi să cerceteze, în registrele contabile şi restul 
documentaţiei răspândite pe masă, arendele cu care 
contribuia fiecare la cuierele contelui. 

Hugo înţelese curând că lui Roger Puig i se păreau 
insuportabile îndatoririle formale. Ca nou stăpân, avea 
nevoie de jurământul de supunere din partea supuşilor lui, 
dar, de îndată ce începeau să discute despre cifre şi 
drepturi, răbufnea mânios şi nerăbdător. Niciunul dintre 
vasalii lui nu scăpă de mânia noului conte. 

— Cu atâtea vetre şi doar atât plăteşte arendă? 

Era o perioadă proastă; nu erau suficienţi ţărani care 
să lucreze ogoarele. Aceasta era justificarea în care 
încercară să se refugieze, invariabil, unul după altul. 

— Atunci pune-i pe leneşii ăia nenorociţi să lucreze 
mai mult! le striga la rândul lui contele. Vreau mai mulţi 
bani, ai priceput? 

Pricepură cu toţii. Roger Puig, în capul mesei, întins 
pe un scaun ce aducea a tron, îşi insultă şi exercită 
presiune asupra vasalilor săi în timp ce bea din vinul pe 
care continua să i-l servească Hugo, care sfârşi prin a se 
detaşa de problemele cu pricina. Se întrebă în schimb ce 
căuta el acolo, departe de ai lui, îndurând insultele celui pe 

care îl ura? Avea nevoie de slujba aceea, cu siguranţă: 
mâncau, dormeau şi se îmbrăcau din salariul acela. Şi dacă 
nu ar fi fost aşa, nu putea nici să se lase de ea şi să se 
expună mâniei contelui, dar asta nu presupunea neapărat 
efortul de a-i căuta vinul cel bun. Ar fi putut să îi dea din 
vinul prost, cu scuza că nu mai era altul, şi nimeni nu l-ar fi 
putut acuza de ceva. Nici Roger Puig, nici servitorul căruia 
îi plăcea oţetul nu ar fi reuşit să găsească butoiul intact. 
Nu o făcea pentru conte, îşi răspunse el câteva clipe mai 
târziu, ci pentru vin. îl respecta, îl respecta într-atât încât 
nu îi putea oferi un vin prost nici celui mai aprig inamic al 
lui. Zâmbi. Roger Puig lăsă din nou cupa de argint goală pe 
masă, iar Hugo i-o umplu iarăşi. 

— Pedepseşte-i şi vei vedea cum vor lucra atunci! 
urlă contele între timp la un vasal gras şi asudat, care 
părea să se fi micşorat, cu mâinile în faţa burţii, ţinând de 
pălărie, cu chipul oarecum înclinat, ca şi cum nu ar fi 
îndrăznit să îşi privească stăpânul în faţă. 

Lui Hugo nu îi fu greu să şi-l închipuie într-o situaţie 
cu totul diferită: insultându-şi şi maltratându-şi vasalii, 
ţăranii care îi lucrau pământul. Şi-l închipui gras, cu 
spatele drept de data aceasta, scuipând în timp ce îi 
mustra pentru veniturile mici, plesnindu-i sau lovindu-i cu 
piciorul şi ameninţându-i cu pedepse şi mai grele. Hugo îşi 
întoarse privirea, scârbit. 

— Mai mult vin! urlă Roger Puig în cele din urmă. 

Hugo se supuse. Cobori de mai multe ori în cramă ca 
să umple din nou urciorul. Roger Puig bea fără oprire, în 
timp ce ordinele şi insultele îi deveniră tot mai 
neinteligibile, limba i se întortoche şi i se uscă, iar 
luciditatea i se pierdu din pricina vinului. 

Se înseră, iar cavalerul încheie defilarea vasalilor şi 
încercă să se retragă cu prudenţă. 

— Unde te duci? îl surprinse totuşi contele. 

— Să poruncesc cele necesare pentru cina voastră, 
Excelenţă. 

Cârnaţi proaspeţi şi uscați; o tavă mare cu diverse 

soiuri de cârnaţi ca apetitiv. Roger Puig dădu pe gât o cupă 
cu vin. Hugo se grăbi să o ridice şi să o umple iarăşi. 
Contele muşcă dintr-un cârnat uscat, dar îl strânse atât de 
tare, încât restul se destrămă. Aruncă bucata de carne 
spre unul dintre servitori. 

— Prostule! îl insultă el. 

Murmură nişte înjurături şi încercă să bea, dar cupa 
îi alunecă din mâna unsuroasă şi căzu pe podea. Zdrăngăni 
lângă picioarele contelui, până când acesta reuşi să îi 
tragă un şut până în cealaltă parte a odăii. Hugo umplu 
cupa cu apă, îi goli conţinutul şi o umplu cu vin. Contele 
râse şi încercă să îl felicite, deşi nu reuşi să întoarcă 
privirea. 

Pui, potârnichi şi un platou cu legume. Masa se 
umplu de mâncăruri pe care contele nici măcar nu reuşea 
să le apuce. Scotoci prin mâncare şi şi-o duse la gură cu 
mâinile pline. Urlă şi îi insultă pe servitori; aruncă în ei cu 
mâncare şi farfurii şi făgădui să-i ucidă de îndată ce se 
crăpa de ziuă. În timpul unei astfel de cuvântări violente, 
Hugo profită şi apucă jumătate de pui pe care îl mâncă 
ascuns în spatele contelui, căruia îi punea cupa în mână de 
îndată ce acesta o căuta. Cavalerul îşi luă rămas-bun 
înainte ca stăpânul lui să se poată împotrivi, sub pretextul 
că urma să se trezească devreme în ziua următoare. 
Bărbatul dispăruse deja când Roger Puig se opri din 
flecăreală şi mârâi. Apoi urlă, insultă, îl plesni pe un 
servitor care fusese prea nepăsător şi se apropiase prea 
tare de el, râgâi şi vomită; se pişă pe el, pe scaun, fără să 
îşi dea jos pantalonii, azvârli cu farfurii şi mâncare la un 
loc cu înjurături confuze, râse, izbucni în hohote absurde, 
isterice, şi, mai presus de toate, bău. 

Trecu noaptea şi în odaie se lăsă o tăcere întreruptă 
doar de  sforăiturile contelui, amestecate cu vorbe 
incoerente. Din când în când întindea braţul, ţinând bine 
cupa de argint în mână. Hugo îl servea. De cele mai multe 
ori, vinul i se vărsa pe straie, în timp ce el se plângea şi se 
căznea să îl ducă la gură; alteori, vinul cădea pur şi simplu 

pe podea, de îndată ce greutatea lichidului înfrângea cupa 
din mâinile nobilului în timp ce Hugo turna în ea. 

Era întuneric când Roger Puig îşi sprijini capul pe 
masă şi dădu drumul cupei, care căzu iarăşi la pământ, 
zdrăngănind. Hugo îl ascultă sforăind o vreme. Fără să ştie 
ce ar fi trebuit să facă, îi dădu roată şi trecu pe uşa prin 
care intrau şi ieşeau servitorii. Unul dintre ei, cel pe care îl 
plesnise contele, dormea lângă un burduf de vin, probabil 
mai beat ca stăpânul lui. Hugo îl lovi cu talpa peste un 
picior, dar bărbatul nu se mişcă. îl lovi şi mai tare, cu 
acelaşi rezultat. Se duse puţin mai încolo de un coridor. Nu 
se auzea nimic. Strigă. Nu primi răspuns. In castel domnea 
o tăcere absolută, aşa că se întoarse. Contele arăta ca o 
păpuşă destrămată, încovoiat pe scaun, într-un echilibru 
precar, cu capul pe masă şi braţele atârnându-i inerte pe 
lângă corp. 

Hugo îl privi de lângă uşă. 

— Roger Puig, conte de Castellvi de Rosanes şi de 
Navarcles! zise el cu voce tare în timp ce se apropia de el. 

Sunetul cuvintelor lui îl surprinse şi rămase o clipă 
atent. Contele nu reacţionă. lată-l pe duşmanul lui, înfrânt, 
plin de rahat. îl prinse de păr şi îi trase capul. Contele îl 
privi pe Hugo fără să îl vadă cu adevărat, cu ochi goi. 
Hugo îi dădu drumul, iar capul i se lovi de lemn cu o 
bufnitură surdă. Nimic. îl ridică din nou şi îi dădu iarăşi 
drumul. Roger Puig nu reacţionă nici de data aceasta. Apoi 
îl împinse, ca să se lovească mai tare. Ar fi putut să îl 
distrugă chiar acolo. Se apropie de un perete pe care erau 
atârnate arme. Şovăi când văzu o spadă, căci nu mai ţinuse 
niciodată una în mâini până atunci. Luă una de pe perete şi 
o flutură. I se păru greoaie, dificil de manevrat. O bardă. 
Işi aminti de toporişca din şantierele navale şi strânse din 
buze: sandalele, Câinele chel... copilăria lui! Arma aceea 
era de o sută de ori mai mare şi mai grea ca toporişca din 
şantierele navale. Poate că într-o luptă era mai dificil de 
utilizat decât o spadă, dar nu se cerea prea multă abilitate 
ca să o ridici şi să loveşti cu ea gâtul cuiva. Hugo avu 

impresia că, pentru asta, nici măcar nu ar fi avut nevoie de 
cine ştie ce putere: greutatea ei ar fi fost suficientă pentru 
ca lama să-i spintece gâtul lui Roger Puig. Se apropie de 
masă şi ridică barda. Işi dorea să o lase să cadă, aşa cum 
poruncise contele de Navarcles să i se facă stăpânului 
Arnau, în faţa lui Hugo, care fusese orbit de sângele ce i se 
scurgea pe chip din pricina bătăii pe care o încasase la 
porunca ticălosului. Işi ascultă răsuflarea. $Şantierele 
navale, în ziua în care Roger Puig reuşi să îl alunge din ele. 
lată-l acum, la mila lui. Caterina violată. Bernat. Umilinţele 
îndurate în palatul de pe strada Marquet. Ultima bătaie pe 
care îi îngăduise Chiorului să i-o dea. Răzbunarea îi era la 
îndemână, răzbunarea aceea despre care nu îşi închipuise 
vreodată că avea să o obţină cu atâta uşurinţă: moartea. 

Nu o făcu: nu putu să omoare un bărbat... lipsit de 
apărare. 

Atârnă barda înapoi pe perete. 

În lipsa unui moştenitor legitim, conform tradiţiei şi 
obiceiurilor catalane, nu a legii, căci nu exista niciuna care 
să interzică transmiterea coroanei pe linie feminină, regele 
Martin propuse să fie numit moştenitor al tronului nepotul 
lui, Fadrique, fiul bastard al lui Martin cel Tânăr şi al 
sicilienei Târşia Rizzari. Curțile încă întrunite în Barcelona, 
Sfatul Celor o Sută, papa şi până şi consilierii lui se 
împotriviră numirii cu pricina. „Catalonia nu ar accepta un 
bastard”, susţinură ei, cu atât mai mult cu cât, deşi în 
vârstă şi bolnav, Martin se putea căsători din nou şi 
concepe un fiu. Regele insistă ca Fadrique să fie legitimat, 
mărturisind că era impotent şi nu putea contracta o 
căsătorie. Poporul, pe de altă parte, insistă ca regele să se 
recăsătorească, iar monarhul, binevoitor şi slab, încuviinţă 
cererile supuşilor săi. 

li fură prezentate două fete din care să aleagă: 
Cecilia de Aragon, sora contelui de Urgell, şi Margarida de 
Prades, nepoata contelui de Prades, care, în urma morţii 
bruşte a tatălui ei, copilă fiind, fusese crescută la curte ca 
doamnă de companie a Mariei de Luna, întâia soţie a lui 

Martin. Aceste relaţii precedente îl făcură pe rege să o 
aleagă pe Margarida, o fată frumoasă, în vârstă de puţin 
peste douăzeci de ani. 

Odată aleasă ca soţie, contele de Prades, bunicul 
Margaridei, îşi dădu consimţământul, iar Benedict al XIII- 
lea, unul dintre principalii încurajatori ai căsătoriei, 
bagateliză importanţa impedimentului canonic ce implica o 
înrudire îndepărtată cu regele Iacob cel Drept, al cărui 
strănepot era regele Martin, de care îl scuti chiar el. 
Aşadar, regele Martin cel Tânăr muri în Sardinia la data de 
25 iulie, iar tatăl lui şi tânăra Margarida de Prades se 
căsătoriră după mai puţin de două luni, în data de 17 
septembrie, în capela unui castel mic, Bellesguard, de 
formă pătrată, cu turnuri la colţuri şi ziduri crenelate, 
situat în afara Barcelonei, la baza lanţului muntos 
Collserola, un loc în care regelui Martin îi plăcea să 
locuiască şi care domina întregul oraş, ce se întindea ca o 
pelerină până la mare. 

Totul se petrecu atât de repede, că Martin nici măcar 
nu avu banii necesari pentru a acoperi costul nunţii, 
întrucât bijuteriile şi proprietăţile sale erau sub gaj. Făcea 
parte din tradiţie ca înainte de o nuntă regală să se adune 
un impozit special pentru mariaj, care să acopere 
cheltuielile, dar de data aceasta regele fu nevoit să apeleze 
la cămătari şi să împrumute bani bazându-se pe acel viitor 
impozit ca să îi ofere tinerei sale soţii ceremonia pe care o 
merita. Fratele Vicente Ferrer îi căsători pe cei doi, iar 
Benedict al XIII-lea le binecuvântă uniunea. Apoi se tinu un 
banchet în acelaşi castel, la care fură invitate numeroasele 
personalităţi adunate în Barcelona pentru întrunirea 
Curţilor. 

Întors din Navarcles, Hugo nu avu timp să îşi reia 
meseria de chelar în spitalul Santa Cruz şi în palatul de pe 
strada Marquet, întrucât fusese chemat să se ocupe de 
vinul pe care trebuiau să îl consume acele câteva sute de 
invitaţi. Fuste din pânză de aur, mătăsuri brodate tot cu 
aur, cămăşi de zale brodate cu argint şi perle, pălării 

ornate cu pietre preţioase; veselă de argint; cupe de aur; 
tapiserii şi carpete; monarhii stăteau pe bănci acoperite cu 
lână colorată şi pe perne de catifea brodate cu blazonul 
regal. Hugo, în picioare, în spatele paharnicului regal, 
nobilul Guillem Ramón de Monteada, se văzu obligat, la fel 
ca acesta, să guste vinul înainte de a i-l servi regelui. Totul 
era gustat de teama unei otrăviri care, pe de altă parte, nu 
avusese loc niciodată în istoria Cataloniei, întrucât 
mâncărurile pe care le aduceau purtătorii de platouri în 
cadrul unei procesiuni conduse de majordom, cu bastonul 
lui, erau gustate de uşieri înaintea Maiestăţii Sale; 
brutarul proceda la fel cu pâinea, în timp ce de fructe şi de 
produsele de patiserie se ocupa cofetarul. Majordomul îl 
însoțea pe fiecare dintre ei la degustări. 

Hugo fu martor la astfel de ritualuri, simțindu-se 
stingher în veşmintele lui negre din stofa aspră pe care era 
obligat să le poarte. Dar disconfortul nu se compara nici pe 
departe cu foamea de care suferea; trecuseră multe ore de 
când luase micul dejun, iar cele trei feluri de mâncare care 
se serviră la banchet fură doar un calvar agravat de 
abundența cu care erau serviţi mesenii. „Catalanii trebuie 
să fie cumpătaţi la mâncare şi băutură”, îi sfătuia călugărul 
Eiximenis în cărţile lui. De aceea regii mâncau doar două 
feluri de mâncare, cel mult trei la sărbători: pui vara, 
găină iarna; porc, vită, potârnichi... în ceea ce privea 
cantitatea, lucrurile stăteau altfel, ce-i drept. Regelui i se 
servea un singur fel de mâncare, da, dar într-o porţie 
suficientă pentru douăzeci de persoane; patriarhilor şi 
arhiepiscopilor, porții pentru şaisprezece persoane; 
episcopilor şi cavalerilor de sânge regal, porții pentru 
douăsprezece persoane, iar celorlalți nobili şi cavaleri 
invitați, porții pentru opt persoane. 

— Aşa se face mereu la marile sărbători, cum sunt 
nuntile, îi explică lui Hugo unul dintre ajutoarele lui din 
cramă într-o clipă în care trebuise să plece din sala de 
mese ca să mai aducă vin. Şi la sărbătorile normale există 
ierarhii, deşi regele începe cu porţii de opt şi ultimii împart 

o porţie la câte doi. 

— Dar rămâne multă mâncare! se plânse Hugo, 
căruia îi lăsa deja gura apă. 

— Ba nu, nu rămâne nimic. Ce nu se consumă la 
masa regală li se dă celor care cer de pomană ca să o 
împartă săracilor, înţelegi? 

— Nu. 

— Păi, aşa regele dă pomana cea mai mare şi, dacă 
ne luăm după ierarhie, pomana scade, mâncarea fiind din 
ce în ce mai proastă şi mai puţină. 

— Acum am înţeles. 

Aceeaşi întrebare, cu acelaşi răspuns, „înţeleg”, doar 
că atunci forţat, îi fusese adresată lui Hugo de către 
majordomul casei regale când, cu cincisprezece zile 
înainte de nunta regelui, şi însoţit de doi soldaţi, se 
înfăţişase pe neaşteptate în crama spitalului. 

— Maiestatea Sa regele Martin doreşte să îi fii chelar, 
îi spuse el. 

Işi amintea situaţia cu pricina: Chiorul îi zisese ceva 
asemănător când îi propusese să fie chelarul lui Roger 
Puig. 

— Nu... 

Majordomul se prefăcu a nu-l auzi. Şi Chiorul se 
purtase oarecum asemănător în ziua cu pricina. 

— Va trebui să furnizezi cel mai bun vin pentru nunta 
regală. Maiestatea Sa încă şi-l aminteşte pe cel pe care l-a 
băut la inaugurarea acestui spital. 

— Maiestatea Sa are memorie bună, îi răspunse 
Hugo, gândindu-se că trecuseră deja opt ani de atunci. Şi 
pentru un vin pe care l-a băut cu atât de multă vreme în 
urmă mă cheamă acum? Nu are chelar? 

— Nu este răspunderea mea să judec hotărârile 
regelui, oricât de mult timp ar fi trecut, îi răspunse cu 
seriozitate majordomul. Însă contele de Castellvi i-a vorbit 
despre tine ca o soluţie a problemei vinului pentru nuntă. 
Curtea nu stă bine cu resursele. lar în ceea ce priveşte 
chelarul, nu are unul. Funcţia cu pricina nu a mai fost 

ocupată de ceva vreme. Eu mă ocupam de cumpărarea 
vinului. De la moartea reginei Maria, regele nu a mai avut 
nevoie de un chelar, dar acum, cu o regină nouă şi curtenii 
ei, are nevoie de unul. 

— Dar eu... Hugo pufni, nereuşind să îşi dea seama 
cum ar fi putut să se împotrivească voinţei regale, întărită 
în plus de doi soldaţi care îl priveau cu ostilitate încă de la 
primul refuz. Spitalul... 

— Am vorbit deja cu administratorii şi înţeleg. 

— Înţeleg? 

— Ei da, dar tu? 

Hugo aşteptă câteva clipe, îndeajuns cât unul dintre 
soldaţi să se încrunte şi să înceapă să se foiască. 

— Înţeleg. Şi contele de Castellvi?... 

— Şi el înţelege. Dorinţele suveranului au întâietate. 

— De acord. 

— Atunci, zise majordomul, să mergem la tine acasă 
să îţi luăm lucrurile. 

Hugo făcu o grimasă. 

— Ce vrei să zici? De ce am nevoie de lucrurile mele? 
Stau bine unde sunt. 

— Chelarul regal doarme în cramă. 

Hugo se împotrivi. 

— Să mergem! le porunci majordomul soldaţilor. 

Hugo nu aşteptă ca urâtul acela să îl împungă cu 
lancea, ci conduse alaiul cei patru paşi care îi despărţeau 
de casa Barchei, după ce traversară strada Hospital. Pe 
drum se gândi că viaţa celor ca el se afla mereu la 
cheremul hotărârilor celor puternici, fie că era vorba 
despre conte sau despre rege. Nu puteau face mare lucru 
ca să se împotrivească dorințelor celor care deţineau 
puterea absolută fără să rişte să întărâte nişte stăpâni a 
căror reacţie era imprevizibilă. 

— Ce norocos eşti, stăpâne, ca toate acestea să fie 
spre binele tău! îl ironiză musulmana după ce Hugo îi 
explicase ce şi cum. Căci de-ar fi vrut să te aresteze, ar fi 
trimis toată armata. Te vei întoarce? îl întrebă ea după ce 

Hugo îşi strânse lucrurile într-o bocceluţă, în care îşi 
pusese patru straie ponosite, toată averea lui. 

— Mă voi întoarce? se întrebă la rândul lui. Strânse 
din buze şi ridică din umeri. Am încredere că da, adăugă el 
cu toate acestea. De ce nu s-ar fi întors? 

— Şi copila? întrebă Barcha cu vocea întretăiată. 

— Ai grijă de ea! o rugă Hugo. 

Musulmana nu reuşi să îndeplinească însărcinarea 
primită, întrucât Regina fu chemată la castelul Bellesguard 
şi o luă şi pe Merce cu ea. În timp ce Hugo dormea într-o 
cămăruţă umedă şi întunecată în cramă, Regina şi Merce 
împărțeau o odaie şi mai mică, aflată deasupra zonei 
destinate servitorilor din castel, deşi, spre deosebire de el, 
se bucura de puţina lumină care pătrundea printr-o 
fereastră îngustă şi prelungă. 

— Ce căutaţi aici? întrebă Hugo surprins prima oară 
când dădu de fiica şi soţia lui, înainte de nunta regelui. 

— Tată! strigă Merce. 

Regina nici măcar nu schiţă vreun gest. Probabil că 
ştia că Hugo era în cramă; nu îi scăpa nimic niciodată. 

— Regina are nevoie de serviciile noastre, îi răspunse 
ea. 

Era prima oară când o vedea ca pe o vrăjitoare. 
Vrăjitoare! Asta era. În clipa aceea, Merce îi făcu cu ochiul 
zburdalnică, iar el îşi pierdu şirul gândurilor. 

— Trebuie să reuşim ca regele să zămislească un 
moştenitor, adăugă Merce coborând vocea, de parcă i-ar fi 
dezvăluit un secret. 

— Oare regele nu are medici? 

— Ba da, are, hotări Regina să intervină, gesticulând 
făţiş spre copilă, ca să tacă din gură. Trebuie doar să 
aşteptăm să dea greş. 

— Văd că eşti foarte convinsă. 

— Că medicii regali vor eşua? Să nu te îndoieşti de 
asta. 

Hugo îşi întoarse privirea de la soţia lui, aşa cum 
făcea mereu, şi îi zâmbi fiicei lui. 


— Mă bucur că eşti aici, îi spuse el, ignorând-o pe 
cealaltă. Oricând vrei, mă găseşti în cramă. Se află... 

— Nu ne interesează, îl întrerupse Regina. Avem ce 
face, zise ea, îmboldind-o pe Merce. 

— Voi veni să te văd, promise totuşi copila. Nu îţi face 
griji, adăugă ea, urmând-o pe Regina, te voi găsi eu. În cel 
mai rece loc din castel, aşa-i? îi spuse cu capul întors spre 
el, zâmbindu-i. 

Hugo îi zâmbi la rândul lui şi continuă aşa până 
dispărură după colţul unui coridor. Atunci îi veni iarăşi în 
minte gândul acela: o vrăjitoare. Şi dacă Regina era 
vrăjitoare, nu voia să se gândească ce avea să se aleagă de 
Merce dacă învăţa de la ea. 

Se zicea că Margarida de Prades rămăsese fecioară 
şi după noaptea nunţii, că regele nici măcar nu fusese în 
stare să o penetreze. După o lună de la căsătorie, 
Margaridei îi veni menstra. Pe atunci se înfăţişă în castelul 
Bellesguard o ambasadă condusă de episcopul de 
Couserans, un vorbitor destoinic şi jurist erudit. Ambasada 
era trimisă de Ludovic, regele Neapolelui, căsătorit cu 
Iolanda de Aragón, fiica regelui loan şi, prin urmare, 
nepoata lui Martin. 

Regele Neapolelui, după spusele episcopului, cerea 
ca fiul lui, Ludovic, duce de Calabria, în vârstă de şase ani, 
nepot al regelui loan, să fie primit la curtea lui Martin şi să 
fie crescut acolo, pentru acunoaşte obiceiurile catalane 
înainte de a-i urma pe tron. Episcopulţ inu un discurs pe 
cât de lung, pe atât de genial, pe parcursul căruia regele 
Martin adormi, spre exasperarea oratorului şi îngrijorarea 
celor prezenţi, printre care şi regina. Cu toate acestea, 
după ce episcopul îşi încheie discursul, monarhul îi 
răspunse pe rând la fiecare punct enunțat şi respinse 
propunerea de a lăsa coroana în mâinile unei ramuri de 
monarhi francezi printr-o propoziţie care îi făcu pe soţia lui 
şi pe cei prezenţi să râdă. 

— Dumnezeu mă va face iarăşi tată mulţumită soţiei 
mele dragi, întrucât amândoi facem, în măsura în care 

putem, tot ce ne stă în mâini ca să fim părinţi. Regii se 
priviră printre râsetele Curţii. Şi nu doar Dumnezeu este 
de partea noastră, continuă Martin, întrucât medicii susţin 
că este mai uşor să se nască copii dintr-un tată matur şi o 
mamă tânără, decât din doi soţi tineri. 

Insă respingerea revendicărilor franceze nu făcu 
decât să dea startul cursei spre tron. Martin avea să 
zămislească un fiu, sau nu, dar cât timp nu avea un fiu, 
aspiranţii erau îndreptăţiţi să revendice coroana, aşa cum 
făcuse francezul. Micul Ludovic, duce de Calabria; 
Fadrique, bastardul lui Martin cel Tânăr; Alfonso, duce de 
Gândia; Iacob, conte de Urgell, şi Ferdinand, infantele 
Castiliei, cu toţii aveau o legătură de sânge mai apropiată 
sau mai îndepărtată cu casa de conți a Barcelonei. Dar 
preferatul poporului catalan era lacob de Urgell, 
strănepotul lui Alfonso al IV-lea, căsătorit cu Isabela de 
Aragón, fiica lui Petru cel Ceremonios şi sora vitregă a 
regelui Martin, care revendică de asemenea: personal 
coroana. La moartea fiului său, în luna iulie a anului 1409, 
regele Martin îl numise locotenent şi procurator regal pe 
contele de Urgell, funcţie care, istoric vorbind, îi 
corespundea moştenitorului tronului. 

Ludovic de Anjou şi Fadrique erau doi copii care 
aveau nevoie de regență; ducele de Gândia, un nobil 
aproape octogenar. Prin urmare, toţi pretendenți fără 
posibilităţi. Aşa că rămâneau contele de Urgell şi infantele 
Ferdinand. Primul, catalan, era un moştenitor legitim, care 
se trăgea dintr-o familie înrădăcinată în istoria 
principatului, cu toţii nobili, principi, soldaţi dedicați 
apărării pământului lor. Cel de-al doilea provenea, în 
schimb, dintr-o linie de bastarzi care câştigase tronul 
Castiliei, dar, mai presus de toate, era castilian. Puţini 
pariau pe el, un castilian, un străin, în conflict cu un 
catalan precum contele de Urgell. 

Intre timp, Martin, aşa cum îi spusese ambasadorului 
regelui Neapolelui, încerca să zămislească un fiu cu tânăra 
Margarida, deşi obezitatea lui îl împiedica să se 

împreuneze cu ea, iar somnolenţa şi febra de care suferea 
îi subminau voinţa de a-şi depăşi problemele. 

Medicii regali insistară, dar, confruntaţi cu dovada, 
fură nevoiţi să tacă atunci când femeile din jurul reginei, 
printre care şi Regina, începură să ia măsuri, sfătuind-o. 
Aşa că, pe lângă resursele obişnuite, cum era, de exemplu, 
pelerinajul pe care Martin şi Margarida îl făcură la 
mănăstirea Montserrat ca să se roage pentru fertilitatea 
lor, se adăugară mâncărurile afrodiziace, unguentele şi 
poţiunile. 

Şi Hugo interveni. 

— Mama zice, îi spuse într-o zi Merce, care obişnuia 
să evadeze în cramă, că are nevoie de vinul acela pe care i 
l-ai furnizat contelui, unul foarte tare. 

Hugo îşi aminti de vinul slab amestecat cu agua 
vitae. 

— Pentru ce? 

— Ca să excite instinctele regelui, îi zise ea. Mama 
zice că majoritatea bărbaţilor şi femeilor din palat... 

Merce lăsă ca sfârşitul frazei să plutească în văzduh, 
în timp ce îi zâmbi şi îi făcu cu ochiul. Hugo schiţă un 
semn din mână şi o privi. Devenise femeie. Fata rămase 
tăcută preţ de câteva clipe şi îl lăsă să o cerceteze cu 
privirea, conştientă fiind că tatăl ei trebuia să depăşească 
viziunea aceea infantilă drăgăstoasă pe care încă o avea 
despre ea. 

Merce cunoştea trupul femeilor; lucra cu el. Nu îi era 
greu să se compare cu ele, să îşi cântărească sânii, 
curbele, fesele, pubisul, picioarele. O întrebă pe Regina ce 
femei le plăceau bărbaţilor şi fii surprinsă când aceasta îi 
răspunse, fără echivoc: cele cu chip frumos şi ochi frumoşi; 
cu sâni mari şi generoşi, fermi; fund zdravăn şi coapse tari 
şi care se mişcă în timpul mersului. Femeia nu trebuie să 
aibă barbă, nici să fie grasă, adăugă Regina. „Vor să fim 
smerite, ascultătoare, curate şi îndatoritoare, îndeosebi în 
pat”, adăugă ea. 

— Cum sunt ochii mei, tată? Dar chipul meu? îl 

întrebă Merce înainte ca el să îi răspundă. 

Hugo îşi ascunse nodul care i se puse în gât 
apropiindu-se de ea, prinzând-o de bărbie şi scrutând-o cu 
privirea de parcă nu ar fi cunoscut-o, înclinându-i capul 
într-o parte şi în cealaltă. Işi drese vocea, apoi spuse: 

— Sunt cei mai frumoşi din toată Barcelona... 

— Tată! 

— Jur! Nu există alţii mai frumoşi. Hugo îşi dădu 
seama că de puţine ori fusese nevoit să flateze o femeie de- 
a lungul vieţii. Chiar şi Dolţa preluase ea iniţiativa. Cei mai 
frumoşi, da, repetă el. Şi... 

— Şi? 

— Până şi prinții s-ar îndrăgosti de tine. 

— Păi, pe-aici aleargă o mulţime de prinți şi niciunul 
nu pare interesat. 

Erau cuvintele Reginei de fapt. Din instinct, Hugo 
privi spre nasul fiicei lui. Nu. Nasul lui Merce era în acord 
cu cuvintele ei. 

— Fiica mea... Hugo renunţă la tonul linguşitor şi îi 
vorbi fetei cu seriozitate. Eşti frumoasă, foarte frumoasă. 
Uită de printi, nu îţi vor da nimic, şi îndrăgosteşte-te de un 
om bun. 

Merce îl îmbrăţişă. 

— Vinul? întrebă fata înainte să iasă din cramă. 

— Îl va avea. 

— Tată, într-o zi, profită fata, cu îndrăzneală şi 
obrăznicie, va trebui să îmi explici ce proprietăţi are vinul 
acela care le place atât de mult tuturor. 

— leşi de-aici! exclamă el printre râsete. 

Hugo nu dispunea de aqua vitae la castel, nici de 
alambic, dar nu îşi făcu griji în privinţa vinului pentru rege 
după ce rămase iarăşi singur în cramă. „Indrăgosteşte-te 
de un bărbat bun”, tocmai ce îşi sfătuise fiica. Ce bărbat s- 
ar fi îndrăgostit de Merce dacă nu putea oferi o zestre 
bună? Asta conta; mai mult ca dragostea. Se gândise la 
aceasta de multe ori, dar sfârşea mereu prin a nu-şi mai 
face griji; avea timp să adune zestrea pentru Merce, se 

scuza el. Iar acum anii trecuseră iute şi dintr-odată avea în 
faţa lui o femeie de treisprezece ani, frumoasă, cu 
siguranţă frumoasă, care îi făcea cu ochiul, îl îmbrăţişa şi îl 
încuraja neobrăzată să îi vorbească despre un vin despre 
ale cărui virtuţi îi vorbise deja Regina. Prostule! Avea 
nevoie de bani. Trebuia să plănuiască zestrea pentru fiica 
lui. 

Musulmana ţipă când ajunse Hugo, de parcă zilele 
acelea de singurătate ar fi afectat-o. Ţipă în timp ce vorbea 
cu el, agitată, recunoscătoare pentru vizită. Ţipă, ţipă şi iar 
ţipă, fără să îl lase pe Hugo să vorbească, aşa cum făcuse 
la început, după ce o cumpărase. Din când în când trebuia 
să îşi şteargă lacrimile. Atunci ţipa şi mai tare şi mai 
trăgea câte o înjurătură. El îi povesti despre Merce şi 
despre rege şi regină. Ea, despre Barcelona. 

— Prin oraş se zice că încă nu a deflorat-o, şopti 
Barcha. 

Hugo pufni. 

— Lumea se aşteaptă să îl numească moştenitor pe 
contele de... 

— Urgell, o ajută el. 

— Da. 

Hugo reuşi să îşi ia rămas-bun de la ea după ce îi jură 
de mai multe ori că avea să se întoarcă. Traversă strada şi 
intră în spitalul Santa Cruz. Lucrările la galerie şi la 
acoperişul navei nordice continuau. îl căută pe 
administrator sau pe preot şi sfârşi prin a pălăvrăgi cu 
amândoi, întrebându-i de postul lui. li spuseră că fuseseră 
nevoiţi să angajeze pe cineva recomandat de episcop, un 
chelar care, din câte se părea, era mai mult beat decât 
treaz. Recolta din anul acela fusese un dezastru. Vinul nici 
nu se fiersese încă şi se simţea deja mirosul de oţet în tot 
spitalul. Nenorocitul acela nici măcar nu spălase butoaiele! 

— Trebuie să iubeşti vinul, zise Hugo. 

— Trebuie să îi iubeşti pe bolnavi, fiule, îl corectă 
preotul. Vinul este unul dintre leacurile pe care Dumnezeu 
Li le oferă celor nevoiaşi. De aceea trebuie preparat cu zel 

şi devotament, pentru că este instrumentul Domnului. 

Închisă cu cheia după plecarea lui, respectaseră 
odaia în care păstra alambicul şi mai multe sticle de agua 
vitae. Îi îngăduiră să lucreze singur. Hugo apucă un butoi 
gol, îl spălă şi turnă în el toată aqua vitae de care 
dispunea, o cantitate considerabilă. Apoi  demontă 
alambicul: cele două recipiente de cupru în formă de 
dovleac, serpentinele şi tubul mic prin care curgea 
lichidul. Tocmai îi ceruse Barchei să îl păstreze, iar ea 
acceptase printre ţipete. li ceru şi administratorului să 
transporte alambicul la casa care fusese a lui Jaume, 
făuritorul de mânere de lemn pentru briciuri, şi care acum 
îi aparţinea musulmanei. „Da, aceea”. îl rugă şi să îi caute 
câţiva tineri puternici, dintre cei care se perindau mereu 
prin spital, ca să care butoiul până la castelul Bellesguard. 

Hugo făcu rost de un coş cu mure dintre cele culese 
de servitorii regelui prin pădurile Collserola şi, cu sucul lor 
dulce-acrişor, reuşi să mascheze gustul agua vitae pe care 
o turnă într-un vin roşu tânăr. Amestecul avea un gust bun, 
suficientă consistenţă şi era tare, deşi nu ştia dacă 
îndeajuns încât să stârnească dorinţa regelui. I-l înmână 
lui Guillem de Monteada, paharnicul, care îl degustă, îşi 
încordă gâtul şi umerii, surprins, apoi sorbi lung şi 
exclamă: 

— La naiba! De unde L-ai scos? 

— L-am cumpărat. 

— Uite ce e, Hugo... Aşa te cheamă, da? 

Hugo  încuviinţă, rezervat în faţa tonului şi a 
autorităţii nobilului. 

— Aşa ceva nu se cumpără. Lucrez de mulţi ani ca 
paharnic al Maiestăţii Sale şi mă pricep puţin la vinuri. 
Gustul acesta de mure... Mai ascunde-l puţin. Restul nu 
ştiu ce e şi prefer nici să nu ştiu, dar dacă îl va ajuta pe 
rege să zămislească un moştenitor, aşa să fie. 

Poate că exagerase puţin cu aqua vitae. O diluă m şi 
mai mult vin şi îl pregăti pentru cină. Paharnicul îl degustă 
din nou şi făcu un gest de apreciere înainte de a-l oferi 

regelui şi reginei, deşi regina sfârşi prin a-l dilua. Nobilii 
invitaţi la masa regală, dintre care Hugo îi cunoştea doar 
pe Roger Puig şi pe soţia lui, închinară paharele şi îşi 
ridicară cupele bucuroşi. Guillem de Monteada îl privea cu 
coada ochiului pe Hugo, încruntat, întrebându-l tăcut 
despre compoziţia vinului. Aflat la câţiva paşi de masă, cu 
tava şi urciorul pe un bufet lângă el, deşi diluase vinul, 
Hugo se îndoi de sine, întrebându-se dacă nu cumva 
exagerase cu aqua vitae. Masa clocotea. Regele râdea. 
Femeile, deşi amestecaseră vinul cu apă, cum făcuse 
regina Margarida, ţipau, în timp ce bărbaţii le priveau cu 
ochi strălucitori. Nu semăna deloc cu mesele serioase la 
care servise Hugo de când era chelarul regelui. 

Cina se sfârşi, iar Hugo dădu să se retragă. 

— Nu. Paharnicul îl opri prinzându-l de braţ. Poate că 
regele, în timp ce se îngrijeşte de soţia lui, va mai dori din 
vinul acela care l-a înveselit aşa de tare. Şi vreau să fii 
prezent. Răspunzi cu viaţa dacă păţeşte ceva din pricina 
celor pe care le-ai adăugat în el. 

Hugo încercă să se explice, dar paharnicul se 
îndepărta deja de el. 

„Răspunzi cu viaţa”. Cu picioarele moi şi genunchii 
oarecum tremurându-i, îi urmă pe curteni ducând o tavă, 
un urcior şi două cupe, toate de aur. Străbătură coridoare 
din piatră, reci, nemobilate şi iluminate cu torţe, până 
ajunseră în dormitorul regal. Se  îngrămădiră în 
anticameră, unde Hugo rămase lângă uşa care dădea spre 
coridor, şi aşteptară, deşi nu ştia exact ce anume. Ascultă 
cu atenţie conversațiile. Râsetele şi veselia de la masă se 
stinseseră şi acum se auzeau doar şoapte. 

— Să vedem dacă azi reuşește, o auzi el pe o femeie 
în vârstă, energică, ce stătea cu spatele drept, îmbrăcată 
în veşminte de lux. 

Mărgărită o numi interlocutoarea ei înainte să îi 
răspundă: 

— Era bucuros. 

— Nu ţine totul de bucurie, îi răspunse cealaltă. E 

nevoie de bărbăţie... Tăcu atunci când îşi dădu seama de 
tonul vocii. Să vedem dacă se grăbesc cu pregătirile, hotărî 
să adauge Mărgărită. 

Această ultimă frază îi dădu un indiciu lui Hugo: 
aşteptau să îl vadă pe rege cum se culcă cu regina. 

Încercă să se convingă că un simplu chelar nu avea 
să intre în dormitorul regal, chiar dacă ar fi putut fi 
amuzant sau cel puţin interesant. Nu îi mai tremurau 
picioarele. Agua vitae nu făcea niciun rău. Nu avea de ce 
să se teamă că ar trebui să răspundă cu viaţa lui, îşi zise el 
chiar în clipa în care se deschiseră uşile duble ce dădeau 
înspre dormitor. Nu intrară toţi cei prezenţi. Cei mai mulţi 
rămaseră afară. Bătrâna Mărgărită însă intră, în faţa 
celorlalte femei. Mai intră şi un grup mic de nobili, printre 
care Roger Puig şi Hugo, pe care paharnicul îl strigă de 
lângă uşă. 

Se forţă să nu se uite, dar nu reuşi. Pe pat se afla 
întinsă regina, tânără, frumoasă, îmbrăcată cu o cămaşă 
de in albă care îi ajungea până la genunchi. Hugo fu 
fascinat, nu atât de frumuseţea ei, cât de atitudinea ei, 
deopotrivă supusă şi demnă. Oftă când le văzu pe Regina şi 
pe Merce la capul patului. Regina pufni, reproşându-i că îi 
invada teritoriul; fiica lui, care îşi ţinea mâinile împreunate 
în faţă, întinse patru degete şi le mişcă într-un salut 
simpatic. În timp ce fata nu îşi putu înăbuşi un zâmbet fad, 
Regina rămase locului, netulburată, fără să facă vreun 
gest. 

Paharnicul îl chemă pe Hugo, care se apropie. îl 
recunoscu pe rege doar când ajunse lângă el. Tava îi 
tremură uşor în timp ce Guillem de Monteada îi servi 
monarhului o cupă cu vin, lângă el. Hugo, aşa cum i se 
întâmplă şi cu regina, se căznea să îşi ţină privirea pe cupe 
şi pe vin, nu pe suveran, căruia i se vedea toată grăsimea 
pe sub o cămaşă de noapte simplă şi care avea pe capo 
bonetă mov veche, din lână ţesută manual. 

Monarhul bău şi plescăi din limbă. Apoi ridică din 
nou cupa înspre Hugo, aşa cum făcuse în ziua inaugurării 

spitalului, şi se îndreptă, cu stângăcia unui om gras şi 
desculţ, spre piciorul patului. Hugo rămase în centrul 
odăii, alături de paharnic, între rege, care se afla lângă 
pat, şi nobili, blocându-le vederea celor care stăteau la 
peretele din apropierea patului. 

— Vino! îi zise paharnicul. 

Il duse până într-un colţ al dormitorului, acolo unde 
ar fi trebuit să ardă o torţă. In locul ei, prin inelul de fier 
prins de perete, care ar fi trebuit să o susţină, fusese 
trecută o sfoară de cânepă, zdravănă, aidoma celor 
fabricate pentru bărci. Hugo urmări linia frânghiei până la 
un scripete montat pe tavan, deasupra iatacului regal, şi 
care cobora apoi până la jumătatea înălţimii, unde se unea 
cu un fel de ham. 

— Dezleagă-l! porunci paharnicul. 

Drăcia aceea, ce semăna cu o fâşie mare din piele, fu 
coborâtă până ajunse la înălţimea regelui. Un bărbat 
înveşmântat în negru îl legă cu cingătoarea aceea şi 
strânse cât putu de tare burta voluminoasă a regelui. Lui 
Hugo nu îi veni să creadă: frânghia îi atârna flască în 
mâini. Îşi întoarse privirea spre fiica lui şi spre Regina, 
amândouă tăcute, atente, aşteptând. 

— Vino! îl însufleţi paharnicul. îl vom ridica pe 
Maiestatea Sa. 

Li se alăturară alţi câţiva nobili, care râdeau uşor. 
Hugo simţi un miros puternic de vin, mure şi aqua vitae în 
răsuflarea lor. Paharnicul îi salută drept Pedro şi Bernardo. 

— Medicul ne va da instrucţiunile, îi anunţă Guillem 
de Monteada pe toţi trei. 

Hugo îl privi pe omul înveşmântat în negru şi văzu că 
Regina şi fiica lui se apropiară de rege. Merce rămase în 
picioare cu o fiolă în mână; Regina îngenunche în faţa 
monarhului, moment în care medicul îi ridică lui Martin 
cămaşa de noapte şi lăsă să se vadă mădularul Maiestăţii 
Sale. Regina începu atunci să îi frece penisul. 

— Cu ce îl ung? îl întrebă în şoaptă pe nobilul numit 
Pedro. 


— Cred... Celuilalt nobil, obez ca regele, îi era greu 
să vorbească. Unge-l cu untură... de broască-ţestoasă. 

— Ce scârbos! 

— Tăcere! şopti paharnicul. 

— Nu ne aud, zise Pedro. 

— Pentru orice eventualitate. 

— Păi... zilele trecute... zise Bernardo, cel mai beat 
dintre ei, neascultându-l, l-au uns cu o pastă făcută cu 
furnici. 

Incercă să îşi înăbuşe un râs, dar nu reuşi. 

— Taci! 

— Cu furnici dintr-acelea cu aripi foarte mari, reuşi 
să articuleze dintr-o răsuflare, după care râse din nou 
încet. 

— Şi întrucât regele nu a zburat, iată-ne aici, ca să îl 
ridicăm, zise Pedro ironic. 

De data aceasta, până şi paharnicul îşi înăbuşi un 
râset. Hugo nu ştia ce să facă; în timp ce stătea într-un 
grup de patru bărbaţi careţ ineau de o sfoară de parcă ar fi 
urmat să tragă clopotul, îl privi pe rege. Duhovnicul lui îl 
binecuvânta. 

— Trageţi uşor! Acum! 

Ordinul medicului regal răsună în dormitor, dar nu la 
fel de tare precum geamătul care se desprinse de pe 
buzele suveranului când cei patru care ţineau de sfoară îl 
ridicară cu ajutorul acelui ham care îi comprima burta. De 
parcă s-ar fi temut să nu îl şi rănit, Hugo şi ceilalţi trei se 
opriră din tras, ţinându-l departe de obiectivul lui. 

— Mai mult! porunci medicul. 

Regele era greu. Bernardo, roşu la faţă, gâfâind deja 
după primul efort, dădu drumul la sfoară. Monarhul cobori. 

— Mai mult! mai mult! mai mult! ceru Guillem de 
Monteada. 

În clipa în care Martin ajunse la o înălţime de câteva 
palme deasupra Margaridei, medicul le porunci să nu mai 
tragă. 

— Ţineţi aşa! 


Hugo, Guillem şi Pedro rămaseră pe loc, susţinându-i 
greutatea. Bernardo privea când la unii, când la alţii; avea 
ochii injectaţi şi zâmbea prosteşte. Femeile, printre care şi 
bătrâna Mărgărită, o aşezau pe regină acolo unde avea să 
coboare regele, în timp ce acesta atârna în văzduh şi 
încerca să nu mai dea din mâini. 

— Şi dacă cedează? îşi închipui tocmai atunci 
Bernardo, cu mâinile întinse spre sfoară şi chipul 
contorsionat între o mină serioasă şi una amuzată. 

— O turteşte! râse Pedro. 

Regele se balansă în văzduh pe ritmul râsetelor 
înăbuşite ale celor trei bărbaţi care ţineau de frânghie, 
inclusiv Hugo. Duhovnicul franciscan al regelui se îndreptă 
spre ei, ca să facă linişte. Hugo tăcu de îndată. Ceilalţi nu 
reuşiră să o facă şi continuară să râdă încet, transpirând 
din pricina efortului şi a controversei. 

— Acum! porunci călugărul, urmând indicaţiile 
medicului. În jos! Treptat, treptat. Lent! 

Cei de faţă îşi ţinură răsuflarea. Femeile descoperiră 
pubisul reginei, care îşi desfăcu picioarele ca să îşi 
primească soţul. Medicul în inu cămaşa ridicată şi îl dirijă 
pe Martin în văzduh astfel încât penisul lui să coboare 
întocmai în punctul potrivit pentru a se împerechea cu 
Margarida. 

Ţinând tare de frânghie, susţinându-l pe rege, Hugo, 
ca mulţi alţii, clătină din cap când acesta, cu picioarele 
scurte şi grase sprijinite pe pat şi burta strânsă de ham, 
dădu de două ori din fund, două eforturi inutile ca să îşi 
penetreze soţia, în timp ce Mărgărită şi cealaltă femeie îşi 
ţineau mâinile între trupurile celor doi soţi, precum cei 
care îi ajută pe cai să se împerecheze. Regele mai dădu o 
dată din fund. Se opri şi oftă. Femeile îşi făceau de lucru 
cu penisul lui şi îl însufleţeau. Mai încercă o dată şi rămase 
nemişcat, de parcă ar fi adormit. Trecură câteva momente 
fără ca regele să îşi încordeze fundul, iar preotul le făcu 
semn să tragă de frânghie ca să o extragă pe regină de 
dedesubt. Aşa făcură. Apoi, în timp ce ceilalţi ieşeau din 

dormitor, îl aşezară pe rege pe pat, iar Hugo observă, pe 
după frânghie, cum acesta se revărsa pe aşternut. 

Nici vin, nici broaşte-ţestoase, nici scripeţi, nici 
hamuri nu aveau să ajute. Margarida de Prades era în 
continuare fecioară. 

Dar, deşi Martin era afabil cu soţia lui, cu Curțile şi 
cu poporul care îi cerea un moştenitor, nu era la fel şi când 
venea vorba despre convingerile lui. Da, avea să se 
căznească să zămislească, îi asigura el, dar cât timp nu se 
întâmpla aşa, alegerea lui ca moştenitor al regatului era 
nepotul lui bastard, Fadrique. Urmaş direct al celor doi 
monarhi, al lui şi al lui Martin cel Tânăr, rege al Siciliei, 
singurul impediment pentru Fadrique era ilegitimitatea lui, 
deşi regele Martin susţinea că era un defect minor, 
întrucât copilul se născuse în timp ce tatăl lui era 
necăsătorit, ceea ce excludea adulterul. Exista, în schimb, 
o lege promulgată pe vremea regelui Alfonso al IV-lea care 
îi excludea de la succesiune pe fii nelegitimi, aşa că exista 
o singură soluţie care să corespundă intereselor lui Martin: 
ca Benedict al XIII-lea să îl legitimeze pe micut. 

Trântit peste soţia lui, Margarida de Prades, noaptea, 
şi ocupându-se în secret în timpul zilei de recunoaşterea 
nepotului lui, Fadrique, regele îi alungă pe ambasadorii lui 
Ferdinand al Castiliei care, sub pretextul că îi aduceau 
omagii lui Martin cel Tânăr, se înfăţişaseră la curtea 
catalană ca să impună drepturile stăpânului lor de îndată 
ce aflară de prezenţa ambasadei napolitane. Veniseră şi 
ambasadorii sicilieni, pentru bastard, şi ceilalţi care 
apărau poziţia ducelui de Gândia. Toţi, inclusiv contele de 
Urgell, pe vremea aceea singurul pretendent care se 
mutase la Barcelona, unelteau în interesul propriu, căutau 
sprijin şi conspirau împotriva celorlalţi. 

În veşmântul lui negru din pânză aspră, cu vinul 
mereu pe tavă, Hugo era atent la conversațiile unora şi 
altora; la cele pe care le purta regele la masă şi la cele pe 
care le purta regina în curtea privată. Acolo află cine era 
bătrâna care frecase atât de ineficient penisul regelui în 

noaptea cu frânghia şi hamul. Era vorba despre Mărgărită 
de Montferrat, mama contelui de Urgell, care, împreună cu 
nora ei, sora vitregă a regelui Martin, şi alte câteva femei, 
cum ar fi soţia lui Roger Puig, o înconjurau, o însufleţeau şi 
o consolau pe regină. 

Aşa află Hugo că cel mai iubit de catalani, contele de 
Urgell, se certase cu Benedict al XIII-lea din pricina 
numirii noului episcop al Barcelonei după moartea lui 
Francesc de Blanes. Contele, locotenent al regelui, pariase 
că avea să îl aşeze pe scaunul cu pricina pe protejatul lui, 
arhidiaconul bisericii Santa Maria de la Mar, Berenguer de 
Barutell; papa intenţiona să îi confere episcopatul cu 
pricina lui Francesc Climent. După spusele unora, în 
disputa lor, contele de Urgell se purtă cu aroganţa şi 
mândria unui viitor rege, dând năvală în catedrala din 
Barcelona şi întrerupând o întâlnire a conciliului canonic 
ca să îl apere pe Barutell chiar în clipa în care vorbea 
papa. Benedict al XIII-lea nu îi iertă acest lucru şi îi ceru 
regelui Martin nu numai să îl numească pe candidatul lui, 
ci şi să îl alunge pe conte din Barcelona. Suveranul, având 
nevoie ca papa să îi legitimeze nepotul, pe Fadrique, îi 
îndeplini cererile: încuviinţă cine avea să fie noul episcop 
şi îl trimise pe Urgell la Zaragoza, unde arhiepiscopul şi 
justiţiarul din Aragón, cele mai înalte autorităţi din acel 
regat, refuzară să îl recunoască drept locotenent şi 
procurator general. 

Aşa stând lucrurile, în ziua de 12 mai 1410, regele 
Martin hotări să se mute din castelul Bellesguard la 
mănăstirea de călugăriţe Valldonzella, în locul numit Creu 
Coberta, unde exista o reşedinţă regală pe care monarhii 
obişnuiau să o folosească înainte să intre în Barcelona. 
Martin reuşi în sfârşit ca papa să îl legitimeze pe nepotul 
lui, Fadrique, ceremonia oficială fiind stabilită pentru data 
de 1 iunie, în Barcelona. Hugo cunoştea bine Valldonzella, 
deoarece se afla aproape de podgoria bisericii Santa Marfa 
de la Mar. 

Regelui îi plăcea izolarea pe care o oferea mănăstirea 

aceea cisterciană. Regina era disperată la gândul că se 
apropia data la care avea să fie legitimat bastardul, fără ca 
ea să rămână însărcinată, lucru imposibil întrucât era în 
continuare fecioară. Şi ceilalţi candidaţi îşi pierdură 
speranţa că aveau să devină regi după ce Fadrique avea să 
fie considerat descendent legitim al lui Martin cel Tânăr. 
Cert este că, în data de 29 mai, regina, doamnele ei de 
curte, printre care se aflau mereu Regina şi Merce, îi 
oferiră regelui o gâscă gătită şi condimentată astfel încât 
să îi dea forţele necesare ca să se culce cu nevasta lui. 
Chiar în seara aceea, după ce mâncă friptura de gâscă, pe 
Martin îl apucară nişte dureri puternice de stomac, făcu 
febră şi se umplu de pete pe tot corpul. Sănătatea 
monarhului se înrăutăţi pe parcursul nopţii, iar vestea că 
regele era grav bolnav străbătu Barcelona. În dimineaţa 
următoare, odaia în care agoniza regele era plină de nobili, 
mai-mari, consilieri şi clerici de toate rangurile, care intrau 
şi ieşeau în tăcere, cu chipuri grave şi bănuitoare. Guillem 
de Monteada, paharnicul, îl însărcină pe Hugo să se ocupe 
de vizitatori. Vinul nu trebuia să lipsească, îi spusese el. În 
mijlocul lor, aflat într-un colţ al dormitorului, Hugo reuşea 
să vadă patul în care zăcea regele, adormit, febril şi 
transpirat, răsuflând şuierat. 

Nobilii şi clericii îi cereau în şoaptă vin. Nimeni nu 
ridica vocea; toţi şușoteau, conştienţi de ceea ce avea să 
urmeze: regele avea să moară fără să numească un 
moştenitor. Totuşi, la un moment dat, un ţ ipăt rupse 
tăcerea. Mărgărită de Montferrat şi infanta Isabel, sora 
vitregă a regelui, cea dintâi mama şi cealaltă soţia lui 
Iacob de Urgell, se apropiaseră de pat şi îl apucaseră pe 
muribund de reverul cămăşii, ridicându-l în şezut. 

— Îi aparţine fiului meu! urla Mărgărită. Succesiunea 
regatului, pe care o respingeţi împotriva legii şi a justiţiei, 
îi aparţine fiului meu! 

— Nu ştiu... despre ce vorbeşti... şi nu cred că aşa 
este, încercă să răspundă Martin înainte ca nobilii să o 
apuce pe Mărgărită şi să o mustre pentru felul în care se 


3 


purtase cu monarhul. 

Mărgărită şi Isabel ieşiră din odaie, însă chestiunea 
rămase plutind în aer. Chiar în noaptea aceea, o 
reprezentanţă a Curţilor Catalane condusă de consilierul 
Barcelonei, Ferrer de Gualbes, însoţită de un notar, se 
întoarse în odaia regală, unde Martin şedea pe un scaun, 
întrucât dacă stătea întins pe pat i se umpleau plămânii cu 
lichid şi se îneca. 

— Stăpâne, întrebă consilierul, vreţi ca succesiunea 
asupra regatelor şi pământurilor voastre, după moartea 
Domniei Voastre, să ajungă la cel la care trebuie să ajungă 
conform justiţiei? 

Notarul scrise că regele răspunse hoc („da”) la 
întrebare. 

La 31 mai 1410, cu doar o zi înainte de data stabilită 
ca papa să îl legitimeze pe nepotul lui bastard, Martin cel 
Ecleziastic murea, lăsând deschisă succesiunea la un regat 
format din alte cinci: Catalonia, Aragón, Valencia, Mallorca 
şi Sicilia; toate independente, fiecare dispunând de 
propriile Curți şi parlamente, de propriile monede şi legi, 
de propria cultură şi propriile obiceiuri şi, la nevoie, de 
propriile armate; cu propriile autorităţi, instituţii private şi 
până şi propria limbă; cinci regate unite doar şi exclusiv 
prin persoana regelui. 


Se zice că fiul lui Roger Puig se va căsători cu una 
dintre fiicele contelui de Urgell şi că mama va fi numită 
baroneasă. Hugo şi Barcha tresăriră când o auziră pe 
Merce. 

— Da, afirmă cu seriozitate tânăra, în timp ce şedeau 
toţi trei la masă, în casa Barchei, de îndată ce contele de 
Urgell va fi proclamat rege, mama va fi pe puţin 
baroneasă. Aşa i-au promis doña Mărgărită şi doña Isabel, 
mama şi soţia viitorului rege. Şi îi vor da pământuri şi 
vasali. 

— Taci, copilă! zise musulmana. 

— Păi, momentan, i-au dat o pungă cu florini de aur. 


— Şi de ce ar fi făcut una ca asta mama şi soţia 
viitorului rege? întrebă tatăl ei. 

Merce privi prin odaie, cu ochii întredeschişi. 

— Cine crezi că ar putea fi aici, când abia încăpem 
noi? sări musulmana. 

Cu toate acestea, înainte să îi răspundă lui Hugo, 
Merce făcu un gest de complicitate, îndreptându-şi 
degetele arătătoare spre ei. 

— Regele Martin nu trebuia să apuce prima zi a lunii 
iunie... şopti ea. 

În casă se lăsă tăcerea. Hugo îşi privi fiica. 

— Vrei să zici că...? 

Merce încuviinţă. 

— Nu, se plânse Hugo. Era regele! spuse apoi 
acuzator. 

— Despre ce vorbiţi? întrebă la rândul ei musulmana. 

— Despre faptul că Regina l-a otrăvit pe Maiestatea 
Sa. 

— Şşșt! le ceru Merce, ducându-şi degetul la buze. E 
un secret. 

— Dar, fiica mea, e un asasinat! 

Merce şovăi când îşi auzi tatăl. 

— La palat... se zicea că regele Martin nu îşi putea 
legitima nepotul bastard, încercă să se scuze fata. Coroana 
îi aparţine lui Iacob de Aragón. 

— Ce ştim noi despre regi şi coroane? Astea sunt 
treburile nobililor şi ale avocaţilor şi... 

— Ale avocaţilor? îl întrerupse fiica lui, de data 
aceasta mai hotărâtă. Ale celor care susţin că regele a 
răspuns afirmativ la întrebarea lor cu un hoc7. A fost doar 
un acces de tuse! Hoc, hoc, hoc, tuşi chiar ea, 
demonstrativ. Hugo şi Barcha ascultară uluiţi discursul 
tinerei, acum vehement şi înflăcărat. De ce ar fi renunţat 
Maiestatea Sa să îşi încoroneze nepotul? Voia să o facă, iar 
papa avea să îl legitimeze în ziua următoare. Nu a făcut-o, 
bineînţeles; a dat înapoi când regele a lipsit. Dar suveranul 
nu o ştia. Atunci de ce ar fi cedat în faţa Parlamentului? 

Oare un rege ca Martin ar fi răspuns cu un simplu hoc la 
întrebarea esenţială pe care i-o adresa Parlamentul 
catalan? Nu. Dacă regele ar fi priceput ce îl întrebau, dacă 
ar fi fost în toate minţile, ar fi dat instrucţiuni să îi fie 
legitimat nepotul, aşa cum îşi dorea şi cum plănuise să 
facă în ziua următoare. Nu s-ar fi limitat niciodată la un 
simplu hoa Hoc, hoc, hoc, tuşi ea din nou, ca să îşi susţină 
cuvintele. 

Hugo şi Barcha rămaseră tăcuţi. 

— Contele de Urgell trebuie să fie noul rege, 
continuă Merce, gesticulând deja. I se cuvine prin justiţie 
şi prin sânge. 

— Toată lumea ştie că noul rege va fi contele, o 
întrerupse atunci Hugo. 

— Ba nu, tată. Aşa se va întâmpla aici, în Barcelona, 
dar regina Iolanda de Bar, văduva regelui loan, şi 
arhiepiscopul din Zaragoza pariază pe francezul Ludovic 
de Anjou şi lucrează pentru el. Arhiepiscopul din Zaragoza 
se numără printre cei care i-au refuzat lui Iacob de Urgell 
titlul de procurator general al regatului. Contele are 
numeroşi detractori în Aragón. 

— Detractori? întrebă tatăl. 

— Ce? i se alătură musulmana. 

Merce îşi dădu seama că greşise când folosise 
termeni complecşi. 

— Potrivnici, îi lămuri ea cu drag. Duşmani. 

Hugo şi Barcha se priviră unul pe celălalt. „De când 
este musulmana cu mine?”, se întrebă el. Calculă. 
Cincisprezece ani, mai mult sau mai puţin. O cumpărase la 
scurt timp după atacul asupra cartierului evreiesc din 
1391; nu avea să uite vreodată data aceea. Şi acum... 
Zâmbi; nu ştia dacă Barcha ar fi gândit la fel. Nu îi aflase 
niciodată vârsta, dar pielea i se închisese la culoare pe 
măsură ce chipul i se acoperise de pete şi riduri. Era în 
continuare corpolentă şi puternică, deşi poate că tăria ei 
nu era într-atât fizică, cât mai degrabă o oglindire a 
încăpăţânării ei. Hugo îşi ţuguie buzele, intuind că şi ea îl 

măsura din priviri pe el. 

— Timpul trece pentru toţi, zise musulmana, 
închipuindu-şi încă o dată ce gândea Hugo. 

„Pentru toţi”, îşi zise Hugo, clătinând din cap şi 
întorcându-şi privirea spre fiica lui. „Detractori”. Zâmbi 
din nou. Fata ştia să citească, în catalană şi în latină, aşa 
că nu era un lucru ciudat să folosească multe cuvinte pe 
care ei nu le înțelegeau. 

De la moartea regelui Martin nu mai locuiau 
împreună. Regina şi Merce făceau parte acum dintre 
curtenii contelui de Castellvi de Rosanes şi Navarcles şi 
locuiau în palatul lui de pe strada Marquet, ca multe alte 
rude care îl însoțeau pe Roger Puig. Merce devenise 
servitoarea contesei. Hugo nu îndura gândul că copila lui 
era cu soţia lui Roger Puig. Cu toate acestea, nu se putu 
împotrivi în ziua în care Regina îi trimise vorbă să plece 
din cramă şi să urce în galeria palatului. Acolo o găsi pe 
Merce, înveşmântată în mătase roşie, pieptănată şi 
machiată ca o femeie atrăgătoare, elegantă, senzuală. 
Merce îi zâmbi şi el se pierdu cu firea. Apoi îi vorbi atât de 
însufleţită despre noile ei îndatoriri, încât Hugo nu ştiu 
cum să îi răspundă. Încă o ajuta pe mama ei ca medic. 

— Dar puţin, îi şopti ea la ureche tatălui ei. Ştii deja 
că nu mă atrage treaba asta cu naşterile şi bolnavii. 

Restul timpului şi-l petrecea alături de contesă şi de 
femeile înrudite cu ea. Le citea. Coseau mătase şi torceau. 
Şi se jucau, pălăvrăgeau, râdeau, îşi făceau confidente şi 
serveau gustări împreună... 

— Şi? continuă Hugo dorindu-şi să afle încotro 
duceau explicaţiile lui Merce. 

— Şi îmi vor căuta un soţ bun, un nobil! Contesa a 
promis că îmi va da o zestre. 

Acum înţelegea Hugo cu ce se alegea fiica lui: îi erau 
recunoscătoare Reginei pentru moartea regelui Martin, iar 
ea o ademenise numaidecât pe Merce şi i-o furase. 

Din cine ştie ce motiv, poate din pricina spatelui 
brăzdat de cicatrice pe care musulmana şi-l arăta cu 

mândrie ca simbol al luptei ei, nu îi povesti Barchei ce se 
petrecuse la castelul din Navarcles. Nu regreta că nu îl 
ucisese pe Roger Puig; nu simţea nici cel mai mic 
resentiment împotriva lui însuşi că nu lăsase barda să cadă 
peste gâtul contelui. Ba mai mult, se simţea eliberat, de 
parcă ura ar fi dispărut după încercarea aceea de 
răzbunare pe care nu reuşise să o înfăptuiască. O căută pe 
Fecioara Mării şi o văzu zâmbindu-i din nou, ceea ce îl 
convinse de înţelepciunea deciziei luate: nu era un asasin. 
Hugo nu mai era chelar regal deoarece, după 
moartea regelui Martin, tânăra lui soţie, Margarida de 
Prades, din ordinul contelui de Urgell, guvernator general, 
fu păzită de patru matroane timp de treizeci de zile. 
Regina văduvă plecă din Bellesguard şi se mută în palatul 
Mayor, unde locui escortată zi şi noapte de una dintre 
acele femei, până când se confirmă că nu era însărcinată. 
Aproape încarcerată, membrii casei reginei se împuţinară 
până când se ajunse la minimul necesar. Margarida nu 
avea nici bani. Regele Martin vruse să fie generos şi îi 
lăsase Bellesguard şi palatul Mentor din Barcelona, 
precum şi câteva bijuterii, deşi în realitate acestea erau 
oferite drept garanţie pentru împrumuturile anterioare. 
Moştenirea nu includea şi bani ca să răscumpere 
bijuteriile, deşi, oricum, nu ar fi putut să îi lase mare lucru 
soţiei lui, întrucât nu rămăsese nimic din patrimoniul 
regal, care nu fusese suficient nici măcar ca să acopere 
cheltuielile pentru înmormântarea monarhului, al cărui 
cadavru  îmbălsămat rămase expus locuitorilor din 
Barcelona timp de optsprezece zile.  Executorii 
testamentari se văzură obligaţi să solicite un împrumut de 
zece mii de florini Parlamentului catalan ca să acopere 
cheltuielile înmormântării fastuoase a ultimului monarh 
din Barcelona şi orice bun care îi revenea prin moştenire 
Margaridei şi care nu fusese deja amanetat fu folosit 
pentru a garanta acest nou împrumut pentru 
înmormântarea regală. Aşa stând lucrurile, Hugo plecă din 
crama Bellesguard fără să îşi fi primit ultimele salarii. Nu 

reuşi să îşi recupereze nici vechiul lui post de chelar al 
spitalului Santa Cruz, deoarece, deşi episcopul care îl 
recomandase murise, beţivanul care se ocupa acum de 
cramă continua să fie influent în consiliul canonic al 
catedralei. 

Hugo ştia că nu putea fugi din crama contelui. Dar 
mai ştia şi că era obligaţia lui să fie unde era Merce. 

— Tată... 

Hugo fu surprins să îşi vadă fiica în cramă. O 
avertizase de mai multe ori că avea să îşi păteze 
veşmintele acelea minunate pe care le purta, dar părea că 
fata nu putea să nu se apropie de vin, să nu îl miroasă... 

— Afară, afară! o îndemnă el cu mâinile. 

Trecuseră mai multe luni de la moartea regelui 
Martin, iar Hugo nu putea să nu o admire pe Merce, care 
evada deseori ca să îl vadă şi să pălăvrăgească amândoi în 
cramă. Regina nu avea să îi dezvăluie vreodată că nu era 
tatăl ei, dar acum că o vedea frumoasă, veselă, vioaie şi 
fericită, Hugo şi-o închipuia fiică de prinţesă; cu siguranţă 
de la ea moştenise purtarea aceea elegantă cu care umbla 
şi se mişca, de parcă ar fi plutit, şi lucrurile se apropiau 
singure de mâinile ei, ca să nu fie nevoită să se forţeze să 
le apuce. Cu toate acestea, în ziua aceea nu zâmbea la fel 
de mult ca alte dăţi. 

— S-a petrecut ceva? se îngrijoră el, acum afară din 
cramă. 

— Nu... nimic. Nehotărârea din vocea fetei era 
evidentă. Doar că... 

— Fiica mea, îi atrase el atenţia. 

— Excelenţa Sa vrea să străbaţi regatul ca să afli 
despre pretendenţii cu care se confruntă contele de Urgell. 

— Şi de ce mi-o spui tu? 

— 'Ţi-o va propune şi el. Eu doar am aflat despre asta 
şi am vrut să îţi zic înainte. 

Lui Hugo nu îi venea să creadă că tocmai contele 
voia să spioneze pentru el. 

— Excelenţa Sa susţine, continuă Merce, că nu ai 

stârni bănuieli. Ai putea călători sub pretextul că vrei să 
cumperi vinuri. Nimeni nu merge dintr-un loc în altul dacă 
nu face negoţ cu ceva. Tu te pricepi la vinuri. Eşti cel mai 
bun... 

— Nu. 

— Tată, de ce nu? 

— Merce... 

Pe chipul fetei se citea tristeţe. Hugo şovăi. 

— Nu, se împotrivi el oricum. 

— Te rog, acceptă. 

Merce se apropie de el. 

Hugo se îndepărtă ca să nu o păteze cu mâinile-i 
murdare, iar ea îi interpretă greşit gestul. 

— Tată... îl rugă ea cu voce hârşâită. 

Hugo încercă să îşi explice atitudinea de respingere, 
arătându-i mâinile murdare. 

Ea nu pricepu. 

— Trebuie să îl ajutăm pe contele de Urgell, insistă 
ea, pe punctul de a izbucni în plâns. E regele! Nu putem 
îngădui ca un francez să domnească în Catalonia! 

— Nici măcar nu ştiu să scriu. Cum să devin iscoadă? 

Lacrimile se prelinseră pe obrajii fetei atât de fluid, 
încât Hugo intră la bănuieli. 

— Ce interes ai tu în toate astea? 

— Dacă contele de Urgell va fi noul rege... reuşi ea să 
articuleze printre hohote de plâns, vom fi bogaţi şi nobili. 
Toţi. 

Fata îl implora cu ochii umezi. „Ce nu ar fi obţinut 
ochii aceia de şi-ar fi propus?”, se gândi Hugo, uitând de 
chestiunea discutată. Oftă. Fu pe punctul de-a refuza încă 
o dată, dar se răzgândi. La urma urmei, nu avea altceva de 
făcut decât să lucreze pentru conte... în cramă sau unde îi 
zicea acesta. îl dispreţuia în continuare pe ticălos, dar 
pierduse deja ocazia de a-l ucide. Se răzbunase pe el din 
punct de vedere comercial şi nu spera la mai mult de atât, 
acum, că dispăruse ura aceea care îl încercase. Nu îl 
aştepta nimeni, în afară de musulmană, şi tot ce avea pe 

lume, motivul pentru care trăia, era Merce. Avea să îi facă 
pe plac pentru că voia să o vadă zâmbind. În plus, nu avea 
nimic de pierdut în călătoria aceea. 

„Mi-aş putea pierde chiar şi viaţa!”, concluzionă însă 
după ce contele îi spuse că Mateo avea să îl însoţească în 
călătorie. Nu îndrăzni să renunţe. Îi promisese fiicei lui şi 
încercă să se refugieze în bucuria pe care o simţise Merce 
după ce făgăduise să îi îndeplinească dorinţele, în 
îmbrăţişarea pe care o primise de la ea şi în sărutările cu 
care îi umplu chipul. 

— Ce contează dacă mi se pătează rochia?! zise ea. 

După aceea, însă, Merce, neştiutoare şi inocentă, 
când auzi că tatăl ei nu voia să călătorească alături de 
Chior, îi zise: 

— Îţi va fi de ajutor. 

Caterina, sclava rusoaică, încercă la rândul ei să îl 
convingă, dar din motive diferite: 

— a-l, pentru numele lui Dumnezeu, îl rugă ea 
înainte să izbucnească în plâns, şi ucide-l! înjunghie-l de 
patruzeci de ori pentru mine! 

Hugo îşi aminti ce îi spusese rusoaica prima şi 
aproape singura dată când reuşiseră să vorbească în 
palatul lui Roger Puig. Contele, îi povestise ea, încă o vizita 
uneori, iar servitorul lui chior o dorea, aşteptând ca 
stăpânul lui să se sature de ea. După două sarcini, Roger 
Puig se săturase în sfârşit de Caterina şi i-o dăduse 
servitorului său credincios. Anna, contesa, se lipsise şi ea 
de tânără după ce o îndurase mai multe zile cu ochii 
încercănaţi, epuizată, neîngrijită, irascibilă din pricină că 
locuia cu Chiorul. Sclava se încrezuse în cuvintele pline de 
afecţiune cu care stăpâna ei o recompensase de-a lungul 
anilor, dar când încercă să o facă părtaşă la problemele ei, 
femeia nu o ascultase. Ierarhia aceea din palat, pe care o 
dispreţuise în timp ce se bizuise pe favoarea conților, o 
atacase asemenea unei haite de câini care dădeau 
târcoale. Chiorul o căuta noaptea sau în timpul zilei şi o 
siluia oriunde o prindea; servitorii şi sclavii ranchiunoşi îi 

făceau viaţa imposibilă în restul zilei şi reuşiră cu toţii să o 
facă să pară doar o umbră când ajunse în faţa lui Hugo, o 
sperietoare de ciori în comparaţie cu femeia frumoasă care 
îl întâmpinase cu ceva timp în urmă pe noul chelar al 
palatului. 

— Chiar dacă e doar pentru câteva zile, suspină 
Caterina, ia-l! 

Dar cea care îl convinse în cele din urmă să 
călătorească împreună cu Chiorul fu Regina, care îi ieşi în 
cale în palat după ce află de discuţia lui cu Merce. 

— Nu vei fi niciodată în stare să faci ceva pentru fiica 
ta? îi reproşă ea. 

Hugo vru să îi răspundă, dar Regina, agresivă, nu îl 
lăsă. 

— În curând va trebui să se mărite. Ai economisit 
cumva măcar un ban pentru zestre? Ce se va petrece dacă, 
din vina ta, contesa se supără pe ea şi o alungă? Va trebui 
să sper că vreo biserică îi va oferi o zestre de nimic, de 
parcă ar fi o servitoare. 

Simţindu-i slăbiciunea, Regina îl lăsă să îi explice. 
Hugo nu găsi argumente, aşa că Regina spuse 
triumfătoare: 

— Eşti un nenorocit care se gândeşte doar la el. 
Sacrifică-te pentru fiica ta. Fii un tată aşa cum trebuie să 
fii! 

Nu era un nenorocit. Avea să se ducă, bineînţeles că 
avea să se ducă, împreună cu Chiorul, cu doi chiori, cu 
contele sau cu oricine ar fi fost necesar, dar nu voia să o 
recunoască în faţa Reginei. Nu avea să îi ofere această 
satisfacţie. 

— Cum îndrăzneşti să mă acuzi că nu sunt un tată 
bun, tu, care aperi o zestre ce provine din otrăvirea unui 
rege? 

Când Regina tresări, ceva neobişnuit pentru ea, Hugo 
regretă că îi dezvăluise un lucru pe care era limpede că 
Merce i-l spusese în taină. 

— Nu am otrăvit niciun rege, se revoltă ea. L-am 

ajutat doar să moară pe un bătrân care delira. Am făcut-o 
pentru binele regatului, pentru regele legitim. 

— Dacă ar afla cineva... încercă Hugo să o amenințe. 

— Eşti mereu cu un pas în urmă, Hugo. Dacă va afla 
cineva, fiica ta va fi spânzurată. A fost la fel de vinovată ca 
mine. 

Hugo îşi aminti de promisiunea pe care i-o făcuse 
mamei lui, de a nu se duce niciodată pe mare, în timp ce 
privea plaja din Barcelona făcându-se tot mai mică, pe 
măsură ce corabia cu pânze înainta cu forţă împotriva 
apelor unei mări frigide. Era în luna noiembrie a anului 
1410, o lună proastă ca să te îmbarci, chiar dacă pe o navă 
de coastă ce se îndrepta spre Valencia. Cu o astfel de navă 
ar fi trebuit să fugă împreună cu Dolţa în urmă cu mulţi 
ani, şi atunci viaţa lui ar fi fost diferită. Prora corăbiei 
părea să arate înspre cerul cenuşiu, după care se scufunda 
între două valuri pregătite să o înghită. Hugo trebui să se 
ţină bine de o frânghie ca să nu fie azvârlit. Una peste alta, 
sfârşi ud leoarcă. Atunci se uită la Chior, palid, ud leoarcă, 
la fel ca el, tremurând. Tatăl lui era acolo, sub ape, se 
gândi Hugo, un marinar grozav. Fără să dea drumul la 
frânghie, stătu drept lângă copastie şi fluieră cântecelul pe 
care îl fredona tatăl lui când se întorcea acasă, cel pe care 
îl folosea ca să o cheme pe Arsenda la mănăstire. Un alt 
val lovi corabia. Hugo rămase în picioare, ferm. Apoi se 
uită din nou la Chior, care vomita pe propriile picioare. 

Încuviinţase să călătorească împreună cu el, deşi 
contele nu îi oferise de fapt vreo altă posibilitate. Cu o 
viteză nemaiîntâlnită până atunci, Roger Puig reuşise să îl 
facă pe Hugo să fie acceptat în breasla negustorilor de 
vinuri. Acest lucru, plus faptul că fusese chelar regal, avea 
să îl autorizeze să meargă pretutindeni, îl asigurase 
nobilul. Hugo aflase că Jofre murise deja, aşa că nu se 
opusese nimeni în faţa consulilor Mării când aceştia îl 
numiseră negustor. Nu fusese interesat să afle ce se 
întâmplase cu Eulâlia şi podgoriile; contele îi promisese că 
avea să îi dea o podgorie pe pământurile lui în ziua în care 

contele de Urgell avea să fie rege. Totul se bizuia pe 
încoronarea lui Iacob de Urgell, de parcă nimeni nu voia să 
se gândească măcar la posibilitatea ca acesta să nu ajungă 
rege. Prima dată îi spuseseră că avea să meargă la 
Zaragoza. Veştile primite din oraşul acela vorbeau despre 
certuri mari între cele două facţiuni care se înfruntau: cei 
care îl sprijineau pe contele de Urgell şi cei care îl 
sprijineau pe pretendentul francez. Lupte, certuri şi 
asasinate aveau loc pe străzile capitalei regatului Aragón 
şi în sate, mari sau mici. Roger Puig voia să afle informaţii 
la prima mână, din gura servitorului lui, căruia îi 
încredinţase deja câteva scrisori. 

Insă planurile se schimbaseră când Ferdinand, 
infante şi regent al Castiliei, se înscrisese ca pretendent la 
coroană. Infantele tocmai ce cucerise de la musulmani 
importantul oraş andaluzian Antequera, aflat în sudul 
Spaniei, după un asediu lung şi sângeros, care se sfârşise 
în luna septembrie a anului 1410. După ce cucerise 
Antequera pentru regatul Castiliei, infantele se căznea 
acum să obţină coroana Aragonului şi principatul 
Catalonia, la care avea dreptul ca nepot al regelui Petru 
cel Ceremonios, pe linie maternă. 

Dar, pe când cel mai bun pretendent la tron, contele 
de Urgel, se  supunea ordinelor reprezentanţilor 
Parlamentului catalan, care îi ceruseră să nu îşi folosească 
titlul de guvernator general şi săâşi concedieze trupele pe 
care le avea în Aragon, infantele Ferdinand al Castiliei, 
numit de atunci înainte Ferdinand de Antequera, pe lângă 
faptul că pretindea a fi mai îndreptăţit ca oricine altcineva, 
jura în faţa nobililor castilieni că avea să câştige coroana 
cu forţa. „Dacă sunteţi de partea mea, le spunea el, vă cer 
să mă lăsaţi să conduc oştirea în acest război, ca să 
supunem acele popoare autorităţii noastre, nu spre binele 
meu personal, ci al regatului, al Spaniei şi al Bisericii”. 

Contele catalan, încrezător în justiţia Parlamentului 
principatului, întrunit de la sfârşitul lunii septembrie din 
acel an, 1410, în localitatea Montblanc, ceda şi se potolea 

în faţa cerinţelor legiuitorilor. Principele castilian, în 
schimb, se înarma, şi nu se făcuse încă decembrie când 
primele trupe castiliene se adunau la graniţa dintre Murcia 
şi regatul Valencia. Într-acolo se îndrepta negustorul de 
vinuri din Barcelona, Hugo Llor, însoţit de servitorul chior 
al contelui de Castellvi de Rosanes, aşa cum poruncise 
acesta din urmă. 

— Aduc-ţi aminte că eşti servitorul meu, îl avertiză 
nobilul pe Hugo, şi că el este şeful. Aparent, tu vei fi 
stăpânul lui, pentru că te pricepi la vinuri, dar să nu care 
cumva să te înşeli în această privinţă. 

Hugo fu obligat să îi zâmbească la rândul său lui 
Roger Puig. Acum, printre atacurile valurilor, îl privi pe 
Chior, care vomită în locul curăţat deja după prima tură de 
vomă de apa care se scurgea pe punte. Timpul trecuse şi 
pentru Mateo. Trebuia să aibă în jur de patruzeci şi cinci 
de ani. El, cu zece mai puţin. Chiorul îşi pierduse din 
vigoare şi destul de mulţi dinţi. Hugo speculă privitor la 
locul în care îşi ascunsese cuțitul, printre straiele pe care 
contele îl forţase să le poarte. „Servitorul unui negustor de 
vinuri nu se va îmbrăca niciodată ca un servitor de conte!”, 
strigase contele când văzuse expresia lui Mateo care se 
uitase şi, îndeosebi, pipăise veşmintele aspre şi decolorate 
pe care i le înmânaseră. Chiar că îmbătrânise. Preţ de o 
clipă, cum stătea aşa în picioare, ţinându-se de frânghie, 
Hugo se simţi capabil să îl înfrângă indiferent de 
circumstanţe. 

După ce se îndepărtară de coastă, poate pentru că 
marea se mai domoli puţin sau poate pentru că se 
obişnuise deja cu legănatul diabolic al navei încărcate cu 
mărfuri pe care marinarii se căzneau să le păstreze 
stivuite aşa cum trebuie, Hugo reuşi să se relaxeze şi să se 
aşeze, sprijinindu-se de copastie. Chiorul se prăbuşise de 
ceva vreme, la fel şi o prostituată care se îndrepta spre 
bordelul din Valencia şi un cuplu care nu mai scosese o 
vorbă după ce unul dintre marinari, înainte de îmbarcarea 
în Barcelona, se distrase speriindu-i că acela era cel mai 

rău an dintr-un război nedeclarat între Genova şi 
Catalonia. După moartea lui Martin, acum că regatele 
rămaseră fără lider, Sicilia se angrenă într-un alt război 
pentru putere între Blanca, văduva lui Martin cel Tânăr, şi 
Bernat de Cabrera, justiţiarul regatului. Nobilii sicilieni, ba 
mai mult, înseşi oraşele se înfruntau între ele ca să fie de 
partea unuia dintre cei doi. Palermo împotriva Messinei; 
Trapani, de partea catalanilor, împotriva amândurora; 
Catania, capitala, şi Siracusa luptau pentru propriile 
interese. Şi Sardinia, mereu pregătită pentru o revoltă, se 
înălţă din nou, după moartea lui Martin cel Tânăr, şi o 
armadă nouă trebui să plece din Barcelona în ajutorul 
guvernatorului insulei. Oamenii nu îşi aminteau prădări şi 
lupte navale mai crude şi mai încrâncenate decât cele 
dintre Catalonia şi Genova. Nu se luau ostatici, învinşii 
erau decapitaţi sau scufundaţi împreună cu navele lor, 
legaţi de ele sau spânzurați de vergi. 

Chiorul păru să renască de îndată ce debarcară în 
Valencia, după câteva zile de călătorie, cu opriri în porturi 
în care să facă negoţ. Niciunul dintre ei nu cunoştea 
capitala acelui regat, aşa că se bizuiră pe Maria, 
prostituata, care îi asigură că în jurul bordelului erau 
suficiente hanuri şi taverne în care ar fi putut dormi. 

— Sau în care să nu dormiti, ci să vă distraţi, adăugă 
ea şi îi făcu cu ochiul lui Hugo. 

Hugo îi făcu la rândul lui cu ochiul. Chiorul bombăni 
pe sub mustață şi scuipă. În timpul călătoriei lor de câteva 
zile, văduva aceea tânără şi atrăgătoare, care nu avusese 
de ales decât să îşi lase fiul pe mâna filantropiei şi să 
devină prostituată, se împrietenise cu Hugo, negustorul de 
vinuri, în timp ce servitorul lui îi privea enervat cum 
pălăvrăgesc şi râd. Într-o seară, Mateo o mustrase şi 
încercase să-l facă să o rupă cu ea. „Lasă-ne în pace!”, îl 
înfruntă Hugo, apoi se încordă când îl văzu strângând din 
dinţi şi încruntându-se, dar, spre mirarea lui, Chiorul nu 
mai spuse nimic, le întoarse spatele şi se îndepărtă de ei. 

Hugo îi vorbi Mariei despre vinuri; ea îi vorbi despre 

curve. O întrebă şi despre mănăstirea unde se afla 
Arsenda. Femeia râse; îi povesti că fusese în Valencia doar 
câteva sezoane. De obicei mergeau dintr-un loc în altul. 
Era din Barbastro, una dintre cele mai importante 
localităţi din Aragon. Marfa din Barbastro, aşa i se zicea. 
Tocmai muncise în Barcelona... „Dar pe tine nu te-am 
văzut niciodată pe-acolo”. Hugo se bucură; vizita rareori 
bordelul. Ea continuă să vorbească, invitându-l să încerce, 
repetându-i că nu era un păcat. Curvele veneau şi plecau. 
Clienţii voiau varietate, iar proxeneţii le satisfăceau 
dorinţa... Da, proxeneţii erau interzişi, dar cele mai multe 
dintre ele aveau unul care le proteja. Mergea la Valencia 
pentru că i se spusese că era un oraş mare, cu aproape 
patruzeci de mii de locuitori, dar îndeosebi pentru că era 
un oraş unde se învârteau mulţi bani, spre deosebire de 
Barcelona, unde banii erau tot mai puţini. Şi se ştia doar 
că acolo unde erau bani din plin, bărbaţii îi cheltuiau pe 
femei ca ea. „Deşi ţi-aş face un preţ pe măsură”, îi zise ea 
pe un ton afectuos. 

Cu siguranţă se învârteau mulţi bani în Valencia, 
pentru că bordelul nu era o casă simplă precum cel din 
Barcelona, ci era mai degrabă ca un orăşel în interiorul 
oraşului, cu străzi de acces zidite, ca să se între pe una 
singură, de parcă ar fi fost un cartier evreiesc, sau 
cartierul musulman care încă exista în Valencia, întrucât 
cartierul evreiesc, aidoma celui din Barcelona, fusese 
distrus în 1391, iar oraşul fusese declarat, de asemenea, 
liber de evrei. În interiorul acelei zone menite pentru 
bordel, care ajungea până la portalul nou şi la zid, unde se 
afla turnul Santa Catalina, erau hanuri şi taverne, precum 
şi o mulţime de case cu un singur etaj, cu grădini îngrijite 
în faţa lor. 

— Da, bineînţeles, îi răspunse Maria lui Hugo. În 
fiecare casă locuieşte o femeie... cel puţin. 

În noaptea aceea, Hugo îşi confirmă impresia pe care 
şi-o făcuse pe navă atunci când încercă să iasă din odaia 
pe care o închiriaseră. Chiorul se împotrivi, se certară, iar 

Hugo îl împinse aşa tare, încât acesta se împletici de-a 
lungul odăii. Hugo căută ceva cu care să se apere când 
văzu lama cuţitului licărind în mâna lui Mateo. Cu toate 
acestea, servitorul nu se năpusti asupra lui. Cu siguranţă, 
contele îi dăduse instrucţiuni stricte să nu se atingă de el. 
Fusese de faţă când îl bătuse în cramă, aşa că ştia despre 
duşmănia dintre ei doi. Hugo era necesar pentru interesele 
nobilului. 

— În timp ce tu vei fi cu curva aia, îi zise Chiorul cu 
cuțitul în mână, eu îmi voi face laba aici, gândindu-mă la 
fiica ta. 

— Ticălosule! 

Hugo făcu un pas în faţă, neînarmat. Dar se răzgândi 
la timp. Ştia că nu merita, aşa că ieşi din odaie, trântind 
uşa după el. 

In noaptea aceea dormi cu Maria din Barbastro. 

În ziua următoare străbătură toată Valencia în 
căutare de negustori de vin. Hugo se gândi la negustorul 
acela care obişnuia să primească scrisorile adresate lui 
Bernat şi pe care nu ajunsese să îl cunoască vreodată... „S- 
a petrecut cu multă vreme în urmă”, îşi zise el. Trebuia, în 
schimb, să se ducă la mănăstirea Santa Isabel, acolo unde, 
după spusele monseniorului Pau Vilana, care murise deja, 
se afla sora lui. Işi aminti de Arsenda încă de când aflase 
că aveau să facă prima escală în acel oraş, aflat la sud de 
Barcelona, la aproximativ cincizeci de leghe distanţă pe 
uscat. Hugo străbătea străzile acelei capitale mari privind 
în toate părţile, căutând mănăstiri, deci atent la zidurile 
oarbe mari ce dădeau înspre străzi, lipsite de orice 
fereastră care le-ar fi permis curioşilor să privească în 
interiorul vreunei mănăstiri, clădiri imense şi 
impenetrabile. 

— Sunt o curvă! trebui să îi amintească Maria din 
Barbastro după ce Hugo o întrebă dacă ştia despre 
mănăstirea aceea de clarise. Tot ce ştim noi, curvele, 
despre mănăstiri, adăugă ea aproape râzând, încheind cu 
voce întretăiată, are a face cu casele de căinţă, refugiile, 

locurile de adunare, zi-le cum vrei, acolo unde ne închid în 
Săptămâna Mare şi unde vor mereu să ne interneze ca să 
ne ispăşim păcatele. Bineînţeles, după ce ne fură tinereţea, 
visurile, frumuseţea şi inocenţa. 

În orice caz, Maria din Barbastro promise să se 
intereseze de ea şi să îi spună, aşa cum hangiii şi 
cârciumarii din bordel promiseră să îi spună despre 
vânzătorii de vin, şi care îi recomandaseră suficienţi. 
Chiorul alese tavernele apropiate de locurile în care 
trebuia să lase vreo scrisoare, conform instrucţiunilor 
contelui. De cum ajungeau la tavernă, Hugo îi zicea să 
plece, conform planului. El rămânea la tavernă, iar Mateo 
îşi îndeplinea însărcinarea. Hugo se odihnea când îl vedea 
pe Mateo plecând. Apoi, de îndată ce se înfăţişa 
cârciumarul, îi spunea cine era, negustor de vinuri din 
Barcelona şi chelar al răposatului rege Martin, uita cu 
desăvârşire de Chior şi de scopul pentru care se aflau în 
Valencia. Ştia despre vinuri, cum să le prepare şi să le 
deguste, dar le cunoştea în mare doar pe cele care circulau 
prin Catalonia, care erau, oricum, de multe soiuri. 
Bineînţeles că ştia vinul de Murviedro! Cum să nu? îl 
cumpărase pentru crama contelui şi a regelui. Îşi aminti de 
Mahir şi de învăţăturile lui: „Saguntumul, cum era numit 
pe vremea romanilor, îşi vindea deja aproape tot vinul în 
Roma”. Dar în valea Palancia şi în împrejurimi existau 
numeroase alte sate în care se preparau vinuri bune. li 
dădură să guste vin de Segorbe, de Jerica şi de Viver, dar 
şi de Liria şi de Nules. Mare parte din producţia obţinută 
în satele din Alto Palancia se transporta în urcioare, cu 
ajutorul catârarilor, spre satele din munţii Teruel, unde 
vremea rece nu permitea cultivarea viţei-de-vie. 

— Plătesc bine pentru ele, îi explică un negustor 
zâmbitor. Oamenii au nevoie să bea vin. 

— Şi cel de Murviedro? vru să ştie Hugo. Unde îl 
vindeţi? 

— Acela se bea în Valencia şi în Mallorca, în Aragón 
şi în Catalonia. Te asigur că cei mai mulţi, ca să nu zic toţi 

pescarii galiţieni sau basci care vin până în Valencia ca să 
îşi vândă peştii, nu se întorc cu mâna goală pe pământurile 
lor şi se duc în Grao de Murviedro ca să cumpere din vinul 
de-acolo. 

Hugo încheie o înţelegere cu unul dintre negustori să 
cumpere vin de Murviedro. „Din recolta aceasta nu, că nu 
mai am. Va trebui să fie din următoarea”. Şi în timp ce 
Hugo întreba despre vinurile locale, numeroşi valencieni 
erau interesaţi de cele catalane. Valencia însă se număra 
în continuare printre marile capitale care protejau 
comerţul cu vin autohton şi împiedicau vânzarea şi 
consumul de vin străin, dar i se spusese că, în ultimul timp, 
apăruseră şi perioade în care vinul local lipsea şi, începând 
cu ziua de Rusalii, în fiecare an se autoriza de obicei şi 
comerţul cu vinuri străine. 

Aşa cum prevăzuse Roger Puig, datorită muncii lui 
Hugo, care sfârşi prin a povesti chiar şi cu câte un 
podgorean aflat în trecere pe la hanul bordelului, nimeni 
nu bănui adevărata lui însărcinare. 

Dacă cele două facţiuni adversare în care se împărțea 
regatul Aragón îl sprijineau, fiecare, pe unul dintre 
candidaţi: grupul Luna, pe contele de Urgell; grupul Urrea, 
pe pretendentul francez, şi regatul Valenciei avea, la fel, 
de-a face cu două facţiuni inamice, Vilaragut şi Centelles, 
care, cu mai multă sau mai puţină ardoare, erau sprijinitori 
ai lui Iacob de Urgell. Intregul regat al Valenciei, de fapt, îl 
sprijinea pe acest pretendent la tron. 

— Tu pe care dintre candidaţi îl susţii? îl întrebă 
direct un podgorean pe nume Francisco Darch, aşezat la 
masa hanului alături de Hugo, de hangiu şi de Mateo, care 
stătea la câteva locuri depărtare la aceeaşi masă de lemn 
lungă şi nedată la rindea. 

— Pe cel care justiţia va hotări că se cuvine să fie 
rege, zise Hugo evaziv. 

Chiorul îl privi fără să vrea, oarecum surprins de 
răspunsul lui. Hugo se gândise bine. 

— Cum să nu! interveni hangiul sarcastic. Îţi baţi joc 

de mine! Mereu e sprijinit unul sau altul. 

— Eram de faţă când regele Martin i-a răspuns 
consilierului că trebuia să fie încoronat cel căruia i se 
cuvenea acest lucru de drept, zise Hugo pe un ton 
oarecum impunător, amintindu-şi, în acelaşi timp, de 
prefăcutele accese de tuse ale fiicei lui, care încercase să îi 
demonstreze că monarhul nu afirmase nicidecum ceea ce 
se zicea că afirmase. Sunt doar un negustor de vinuri care 
nu pricepe cum stă treaba cu sângele regal, continuă el. 
De ce să contrazic voinţa suveranului meu? 

— Deoarece coroana i se cuvine contelui de Urgell! 
exclamă Francisco Darch, privindu-i pe cei prezenţi în 
odaia amplă de la parterul hanului, de parcă i-ar fi 
provocat. 

— Pentru Iacob de Aragón, conte de Urgell! strigă 
cineva dintr-un colţ, ridicând un pahar cu vin. 

— Pentru regele Iacob! i se alăturară mai mulţi 
clienţii care beau în seara aceea în local, unii dintre ei cu 
libidoul deja satisfăcut, alţii aşteptând să îşi satisfacă 
dorinţele. 

— În Valencia trebuie să îl sprijini pe Urgell, insistă 
hangiul. Guillem de Bellera, guvernatorul regatului, se 
numără printre cei mai loiali susţinători ai lui. Mai bine să 
te bucuri de favorul lui. 

— Da, interveni Francisco Darch, deşi, în ultima 
vreme, guvernatorul i-a înfruntat pe Centelles şi a 
decapitat sau spânzurat mai bine de patruzeci de rude sau 
sprijinitori de-ai lor. 

— E guvernatorul, îl întrerupse Hugo. Cu siguranţă, 
au comis vreun delict... 

— Niciunul, afirmă hangiul coborând vocea. Pur şi 
simplu erau Centelles. 

— Dar... Hugo nu voia să creadă aşa ceva. Trebuie să 
se fi plâns cineva de Guillem de Bellera. 

— Da. Bernardo de Centelles, baronul. S-a plâns şi i-a 
cerut contelui de Urgell să facă dreptate. 

— Şi Centelles îl sprijină pe contele de Urgell, nu? 

întrebă Hugo. Probabil că i-a protejat. 

— Don Iacob nu a făcut nimic. A pariat pe guvernator 
şi pe Vilaragut. Cum să îl pedepsească pe cel care îi 
protejează aşa de tare interesele privitoare la tron? Până la 
moartea regelui Martin, singura soluţie pe care o aveau 
juraţii din Valencia ca să evite confruntările sângeroase de 
pe străzi a fost să îi expulzeze din oraş pe membrii celor 
două facţiuni: Vilaragut cu Boii sau Soler; Centelles cu 
Perez de Arenos sau Montagut, sau pe numeroşii 
sprijinitori ai ambelor facţiuni. De când Guillem de Bellera 
se află la guvernarea regatului, membrii partidei Centelles 
şi ai lor au fost expulzați, în timp ce membrii Vilaragut 
locuiesc în oraş și, drept urmare, controlează comerţul şi 
orice vor ei. 

— Dar în cazul în care contele nu îi apără pe 
Centelles, riscă... dădu să sublinieze Hugo, dar fu întrerupt 
de hangiu. 

— Să le piardă sprijinul. 

Pălăvrăgiră,  Chiorul în continuare atent la 
conversaţia lui, iar Hugo atent la Chior. Chiar în seara 
aceea îi spuse mârâit că aveau să plece de la han în ziua 
următoare. 

— Va trebui să aştepţi, se împotrivi Hugo. 

Dură câteva zile până să o revadă pe Maria din 
Barbastro, dar în cele din urmă tânăra îi spuse despre 
mănăstirea pe care o căuta: se afla chiar acolo, lângă han, 
în interiorul noului zid, lângă cartierul musulman. 

— Nu am de gând să aştept, îi răspunse Chiorul. 

Tensiunea dintre ei doi creştea zi de zi, pe măsură ce 
Mateo trebuia să se prefacă a fi servitorul lui. 

— Chiorule! strigase Francisco Darch chiar în seara 
aceea, lucru care se voia a fi un compliment pentru Hugo. 
Eşti norocos să ai un stăpân care te apreciază şi îţi 
îngăduie să te aşezi la masa lui. Dacă ar fi fost după mine, 
ai fi mâncat cu porcii, acolo unde e locul servitorilor, ba 
mai mult al celor ologi ca tine. 

Lui Hugo i se păru că vede furia lui Mateo 

transmiţându-se prin nervurile lemnului din care era 
făcută masa aceea nedată la rindea. Nu reuşi să se 
odihnească, mereu alert, aţipind doar din când în când, în 
timpul celor două nopţi în care împărţiseră odaia. Mateo 
dormea pe pat, iar Hugo pe jos, pe o grămadă de paie. Nu 
putea fi sigur că avea să îndeplinească ordinele stăpânului 
lui. Chiorul ar fi fost în stare să îl mintă pe conte şi să îi 
spună că îl ucisese altcineva. Reuşea să adoarmă doar 
după ce îl asculta vreme îndelungată sforăind, dar se 
trezea nervos de la un simplu tuşit, un mârâit, sau chiar şi 
un murmur. 

— Păi, dacă nu vrei să aştepţi, îi răspunse Hugo la 
rândul lui, reluând conversaţia, vei pleca singur. Eu am 
ceva de făcut. 

Poate că era mai plăcută decât portăreasa mănăstirii 
Jonqueres din Barcelona, dar călugăriţa ce se ascundea 
după ferestruica zăbrelită a porţii de acces ce dădea spre 
clădirea aceea mare, cu o biserică maiestuoasă, negă că 
sora lui s-ar fi aflat acolo. 

— Arsenda? Niciuna, îi zise ea tăios. 

Poate că îşi schimbase numele după ce depusese 
jurământul. 

— De unde să ştiu? Suntem aproape trei sute de 
călugăriţe. 

Hugo era disperat, însă călugăriţa fu răbdătoare: 
dacă era fratele ei, îi zise ea, nu trebuia să se îngrijoreze 
dacă Arsenda se afla acolo sau în altă mănăstire; era cu 
Dumnezeu şi El o proteja. 

În cele din urmă, însă, Hugo primi un răspuns, deşi 
nu cel la care se aşteptase: 

— Zici că sora dumitale a fost înainte la mănăstirea 
Santa Marfa de Jonqueres, din Barcelona? 

El încuviinţă. 

— Păi, îmi pare rău să îţi spun, tinere, dar nu e aici. 

— Dar... Monseniorul Pau mi-a zis că se află aici. 

— Sunt bătrână şi am trăit aici toată viaţa. Nu am 
avut niciodată o novice, o călugăriţă, nici măcar o simplă 

servitoare care să vină de la mănăstirea Jonqueres din 
Barcelona, te pot asigura de asta. 

În seara aceea, când urcă în odaie după ce rătăcise 
prin Valencia, Chiorul nu era acolo. Hugo se întinse pe 
paie. Nimeni nu le reînnoise. Era o sarcină de care ar fi 
trebuit să se ocupe Mateo. Adormi, dar tresări din somn 
puţin mai târziu. Silueta Chiorului se creiona în pragul 
uşii. 

— Văduva ta micuță, cea din Barbasss... Bartras... 
zise el târşâit. Era beat. Barbastro! reuşi să articuleze în 
cele din urmă. În noaptea aceasta a aflat ce înseamnă un 
bărbat adevărat. 

Nu reuşi să zică mai mult de-atât. Făcu un pas 
şovăitor înspre pat. Ar fi trebuit să pice înainte să ajungă 
la el, dar picioarele îl însoţiră din pură inerție, până când, 
în sfârşit, se prăbuşi de-a latul patului. 

Se culcase cu Marfa! Sforăitul adânc al Chiorului îi 
dădu de înţeles că acum se putea odihni, probabil în 
linişte, pentru prima oară de câteva zile; în noaptea aceea, 
ticălosul nu avea să se poată mişca, aşa cum nu se mişca 
nici acum, deşi era limpede că avea o poziţie incomodă: 
tălpile îi atingeau duşumeaua, picioarele îi erau în afara 
patului, iar restul corpului îi era răsfirat pe el. 

În zori se îndreptară spre Catarroja, aflat la o leghe 
de Valencia, în drum spre graniţa cu Murcia. Hugo 
mergea, Mateo se târa. Dezamăgirea că nu o găsise pe 
Arsenda se contopi cu vorbele Chiorului. Se culcase cu 
Maria! Trupul văduvei, atrăgător, cu pielea netedă şi sânii 
mari şi fermi, şolduri late, încă tânără, i se păru pătat 
pentru că se culcase cu câinele acela ştirb şi puturos. Cum 
de putuse să i se dăruiască Chiorului? îşi încetini mersul. 
Şi el? Oare era diferit de câinele acela? Oare o întrebase 
pe Maria dacă avea chef, dacă voia? Nu, o folosise ca pe 
0... 

— Urla de plăcere, îi spuse Chiorul, care îşi revenise 
într-o oarecare măsură de la vânt, frigul iernii şi de la 
mişcare, de parcă ar fi continuat conversaţia iniţiată în 

seara dinainte. 

— Se prefăcea, îi răspunse Hugo aproape fără să se 
gândească. 

— Cum se preface soţia ta cu tine? îşi aminteşte cum 
te cheamă când o încaleci? Cu mine, femeile nu se prefac. 
Mai degrabă le tai gâtul. 

Hugo tăcu. Nu îşi dorea o confruntare. 

— Fiica ta va urla la fel ca târfa aia când o voi avea 
sub mine. 

Hugo se întâlni cu cuțitul Chiorului de îndată ce se 
întoarse spre el. 

— Să nu te zgârie cumva vârful, îl avertiză Chiorul, 
prefăcându-se că îl înjunghie. Va trebui să te omor. 

Merseră şi trecură prin sate precum Cilla şi 
Almusafes, unde înnoptară. Maria din Barbastro dispăru 
din mintea lui Hugo, care se concentră asupra surorii lui. 
Fusese liniştit crezând că Arsenda o ducea bine, că îi 
slujea lui Dumnezeu... şi celorlalte călugăriţe din 
mănăstirea aceea valenciană, şi acum... Oare pe unde era? 
se întrebă dacă nu cumva monseniorul Pau îl înşelase. Sau 
poate că preotul fusese înşelat. Nu mai ajunsese să îi dea 
banii promişi, dar nu ştiuse că aşa avea să se întâmple 
când vorbiseră despre asta. Hugo nu îi arătase banii până 
când acesta nu îi dezvăluise locul... Şi nu putea nici să îl 
întrebe acum pe monsenior, întrucât murise cu multe luni 
în urmă. 

În ziua următoare trecură prin Algemecin, Alcira, La 
Puebla... între patru şi cinci leghe pe zi, gândindu-se 
întruna la Arsenda, într-o tăcere întreruptă doar de ironiile 
impertinente şi vreun hohot de râs fără sens al Chiorului, 
străbătură drumuri ce treceau peste pământuri fertile, cu 
ogoare de legume, grâu, orez, până şi trestie-de-zahăr, dar 
fărăviţă de vie. Agricultorii valencieni preferau astfel de 
culturi. Alguazilii îi opriră de mai multe ori, pe drum sau în 
vreun sat. Cine erau? încotro se duceau? leşiră victorioşi 
din astfel de situaţii, fără să trezească bănuieli. Nici în 
Xătiva nu se cultiva viță-de-vie, ci orez, m şi cânepă. Vinul 

care se consuma în localitatea aceea, printre cele mai 
importante din regatul Valenciei, provenea din Benigănim, 
aflat la două leghe depărtare. Hugo nu cunoştea vinurile 
din zonă; auzise într-adevăr vorbindu-se despre cele din 
valea Vinalopo, aflată mai înainte, în drum spre Murcia, 
obţinute de pe pământurile cu stânci albe din bazinul 
râului. 

Ajunseră până la Orihuela, la graniţa cu Castilia, care 
se pregătea de război şi îşi întărea zidurile, interzicând în 
acelaşi timp intrarea oricărui cavaler sau nobil, indiferent 
de facțiunea din care făcea parte, catalană, aragoneză sau 
castiliană, până nu avea să fie încoronat un nou rege. 
Hugo şi servitorul lui chior fraternizară cu localnicii în 
taverne şi hanuri. Acolo aflară veşti direct de la trupele 
castiliene. Fură asiguraţi că Pedro Manrique, căpitan 
castilian, era pregătit în Murcia, la conducerea a cinci sute 
de călăreţi, şi le povestiră despre incursiunile pe care le 
efectuaseră acele grupuri de războinici castilieni pe 
teritoriul valencian, grupuri pe care nimeni nu le văzuse, 
dar despre care toată lumea ştia. Cu toate acestea, 
zvonurile despre incursiuni se confirmară: Valencia punea 
în stare de alertă oraşul Xătiva şi castelul aferent pentru 
apărarea regatului. Existau dovezi că erau călăreţi 
castilieni nu doar în localităţi de frontieră cu Murcia, cum 
era Requena, ci şi spre interior, în Llombai, de exemplu, şi, 
cel mai important pentru interesele contelui de Urgell, în 
Segorbe şi Burriana, pe coasta mediteraneană, până unde 
galopară două sute de călăreţi castilieni ca să-l întâlnească 
pe Bernardo de Centelles. 

Când află acest lucru, Chiorul porunci să accelereze 
ritmul, ca să străbată cele opt leghe care despărţeau 
Orihuela de Alicante şi acolo să se îmbarce spre Barcelona 
ca să îi comunice contelui că Centelles era de partea 
infantelui Ferdinand al Castiliei. La jumătatea drumului, 
însă, Mateo nu mai putu continua. Hugo îşi dăduse seama 
de ceva vreme că Mateo îşi târşâia picioarele şi că îi era 
foarte greu să răsufle. Comentariile şi glumele lui deveniră 

nişte şuierături întretăiate, înfiorătoare în tăcerea acelor 
câmpii vaste de cereale recent fertilizate, pe care se zărea 
în depărtare, când şi când, silueta vreunui agricultor cu 
soarele în spate; i se spusese că în Orihuela era interzisă 
cultivarea viţei-de-vie, pentru ca pământul să fie folosit 
pentru cultivarea cerealelor. 

— Mateo, nu te aud, spuse cu cruzime Hugo, apoi 
acceleră ritmul. 

— Nu aşa de repede, porunci Mateo, apoi suferi un 
acces de tuse, pricinuit de efortul de a vorbi. 

— Nu vom ajunge la timp, răspunse Hugo fără să se 
întoarcă. Nu voiai să fii în Alicante înainte de lăsarea serii? 

Chiorul nu se umili, iar aroganţa lui îl costă o 
prăbuşire la pământ între Elche şi Albatera, într-o 
pustietate solitară, pe pământul nimănui. Hugo se prefăcu 
a nu-şi da seama. 

— Intoarce-te, câine! 

Hugo se întoarse. 

— Câine? întrebă el de la distanţă. 

— Aici! 

Hugo mai degrabă îl văzu, decât auzi pe Chior, întins 
în mijlocul drumului de pământ, făcând semn cu degetul 
înspre el. Chiar şi de unde se afla îl văzu tras la faţă, de 
parcă i s-ar fi oprit sângele. 

— Trebuie să ajungem cât mai curând la Barcelona, 
se scuză Hugo şi o porni din nou la drum. Contele aşteaptă 
veşti. 

— Intoarce-te! 

Fu ca un urlet chinuitor. 

Dar Hugo îşi văzu de drum. Chiorul nu îl imploră. Cel 
mai probabil, avea să moară. Hugo se opri. Apoi se 
întoarse la el. Era frig, dar celălalt transpira. 

— Ajută-mă... bâigui Mateo în timp ce încerca să se 
ridice. 

Hugo îl ridică în şezut astfel încât punguţa din piele 
în care se aflau scrisorile din Valencia şi banii contelui să 
nu îi rămână prinse sub corp. Trase o dată şi fu de ajuns ca 

să intre în posesia ei. După aceea, îi dădu drumul 
Chiorului, care se prăbuşi. 

— 'Ticălosule! reuşi acesta să zică. 

Hugo îl privi. Se gândi să îi ia şi cuțitul, dar renunţă 
la idee. Oricum nu ştia să îl folosească, şi nici nu se vedea 
în stare să o facă. 

— Pui de lele ce eşti! 

Când îl auzi pe ticălos insultându-l, Hugo se gândi să 
îl ucidă, îşi aminti toate bătăile pe care le încasase de la el; 
plânsul lui Merce, pe atunci copilă, din seara în care se 
pusese prima piatră a spitalului Santa Cruz, după ce 
Chiorul se năpustise asupra lui şi îl atacase. Putea să îl 
ucidă, era îndreptăţit să o facă. Şi nimeni nu şi-ar fi dat 
seama. 

— Mori ca un câine ce eşti, hotări el. 

Se porni din nou, deşi nu făcu nici vreo şase paşi 
când se opri iarăşi. 

— Chiorule! strigă el. Aşteptă ca Mateo să îşi ridice 
capul plecat. Trebuia să îi spună: îţi aminteşti cum ţi-au 
scos ochiul? Lăsă să treacă timpul necesar ca acesta să 
înţeleagă şi ochiul lui sănătos să îi izbucnească în flăcări. 
Eu eram în spatele uşii de la cramă. Eu am trecut parul 
prin fereastră. Eu eram copilul de pe şantierele navale, cel 
care căra bila genovezului, cel pe care l-ai bătut în ziua 
aceea blestemată în care stăpânii tăi l-au executat pe 
Arnau Estanyol, un om bun. Hugo trase adânc în piept 
aerul rece de decembrie. Aminteşte-ţi de asta în iad, 
răbufni el apoi, în timp ce Mateo icni, încercând în zadar 
să răsufle. Să te ia dracul, rahat chior ce eşti! Nu te vei 
mai apropia vreodată de Merce, murmură el privind deja în 
faţă, în timp ce gâfâielile chinuitoare ale lui Mateo îi 
răsunau în continuare în urechi. 

Merse până crezu el că Chiorul nu îl mai vedea şi de 
îndată ce dădu de o cărare, ieşi de pe drum şi se îndreptă 
spre mare. Nu avea să permită ca Mateo să aibă norocul 
de-a primi ajutor. L-ar fi denunţat după aceea şi, în cele din 
urmă, l-ar fi găsit, pe Hugo, în Elche sau Alicante. Şovăi. 


Se întoarse şi îl privi cu atenţie pe Chior din 
depărtare: era culcat întru totul, întins pe drum şi nu se 
mişca. Singurul noroc la care se putea aştepta ticălosul 
acela era să ajungă cât mai târziu în iad. 

Se îndreptă spre capătul Cerverei, unde îi spuseseră 
că existau nişte saline imense. De fapt, îl orbiră când le 
văzu, sarea uscată strălucind în soare, după câteva zile de 
călătorie. În Orihuela, oraşul de care aparţineau salinele 
Mata, ai cărui locuitori puteau extrage din ele cantitatea 
de care aveau nevoie pentru consumul lor, îi povestiră că, 
pentru a impulsiona negoţul în sudul regatului Valencia, 
regele Martin promulgase pe vremea lui un ordin prin care 
îi declara liberi de orice delict şi datorie pe cei care veneau 
în portul capului Cervera ca să comercializeze sau să 
cumpere sare. Era vorba despre un loc de ancorare sub 
acoperirea acelui braţ de pământ pe care se înălța un turn 
de apărare şi pază sub conducerea unui temnicer şi a doi 
soldaţi. Pe lângă transportul de sare şi de cantităţi mici din 
grâul abundent care se cultiva în zonă, din care cea mai 
mare parte ieşea prin porturile Guardamar şi Alicante, 
exista şi un oarecare trafic de nave mici sosite din 
Valencia, cu mărfuri care să fie vândute în Orihuela: arme, 
unelte, mobilier... 

Hugo avu noroc şi, după alte două zile de vorbit 
despre vinuri şi podgorii cu un temnicer şi câţiva soldaţi 
sătui de a locui lângă nişte saline şi patru barăci, reuşi să 
se îmbarce pe o mică navă cu vele, ce se întorcea la 
Valencia. Acolo înnoptă şi o vizită pe Maria din Barbastro. 
Dacă prima oară Maria nu îl tarifa, de data aceasta Hugo 
fu generos; plătea contele. Dacă prima oară, Maria îl 
încurajă, de data aceasta Hugo fu aproape violent. 

— Dă totul afară... Goleşte tot! strigă femeia din 
Barbastro în timp ce Hugo se îmbrâncea brutal în ea, 
dându-şi drumul ca orbul deasupra ei. Tot! Haide! Haide! 
Haide! 

Mort? întrebă contele. 


Hugo răspunse încuviinţând din cap. 

— Pe un drum? 

Hugo încuviinţă din nou. Stătea în picioare, într-un 
salon în care Roger Puig obişnuia să-şi petreacă timpul cu 
rudele şi oaspeţii lui. Bătrânul Esteve îl condusese 
şchiopătând până în centrul odăii şi îl lăsase acolo până 
când contele găsise de cuviinţă să îl observe. Hugo tocmai 
coborâse de pe nava cu vele care îl adusese din Valencia şi, 
de când pusese piciorul pe uscat, singurul loc în care se 
gândise să meargă fusese la palat. 

— Ce ai făcut pentru el? 

Hugo prevăzuse o întrebare ca aceea. 

— M-am rugat, îi răspunse el pe un ton grav. 

Contele îl măsură din priviri. Apoi mai verifică o dată 
conţinutul punguţei de piele pe care i-o adusese 
majordomul. Conţinea mai multe scrisori, dar niciun ban. 
In Valencia, Marfa din Barbastro îl însoţise până în port, 
unde Hugo se înţelesese asupra unui preţ cu patronul unei 
nave cu vele ce pleca spre Barcelona. După ce îi plătise, îi 
dăduse femeii restul de bani din punguţă, deşi văduva se 
împotrivise. „Aşa va trebui să mă întorc să te văd”, îi 
închisese Hugo gura, ţuguindu-şi buzele. Se priviseră 
câteva clipe, conştienţi amândoi de cât de iluzorie era 
propunerea. „Deşi, de ce nu?”, se întrebă Hugo acum. 
„Maria e...” 

— Un sfârşit trist pentru un servitor bun, zise 
contele, ducându-l pe Hugo înapoi în odaia mare a 
palatului, care era rece cu toate că focul ardea într-un 
şemineu atât de mare încât ar fi încăput şi un om în el. 

Roger Puig citi scrisorile trimise de valencieni. Hugo 
rămase în picioare, pe când ceilalţi, care se aflau de faţă în 
odaie, se uitau când la nobil, când la el. Unii ridicau din 
umeri şi alţii gesticulau, dar mulţi dintre cei adunaţi acolo 
rămaseră tăcuţi, atenţi. Hugo îi cunoştea datorită funcţiei 
lui de chelar al contelui. Erau verişori sau nepoti de-ai lui 
Roger Puig sau de-ai soţiei lui, deşi printre ei se numărau 
şi amici, şi, îndeosebi, măgulitori de-ai lui. 


— Ce se aude despre trupele infantelui Castiliei? 
întrebă nobilul după ce împături ultima scrisoare. 

Hugo îi povesti despre călăreţii despre care se 
vorbea în Valencia. 

— Se zice că două sute de călăreţi castilieni s-au 
întâlnit cu şeful facțiunii Centelles în Burriana, îşi încheie 
el discursul. Conteleâşi îndreptă spatele în scaun. S-ar 
părea că Centelles au hotărât să îl sprijine pe infante. 

Se făcu tăcere în odaie. 

— Eşti sigur? întrebă Roger Puig într-un final. 

Hugo pufni. Un forăit care răsună de parcă una 
dintre cărţile din salon ar fi căzut pe pardoseala din 
ceramică. 

— Aşa se zice. 

— Nu aţi confirmat? insistă contele. 

— Când s-a petrecut asta, ne aflam deja în sudul 
regatului, la multe leghe depărtare de Burriana, explică 
Hugo. 

— Ar fi trebuit să... 

Hugo îndrăzni să îl întrerupă. 

— Înainte să moară, Mateo m-a îndemnat să vă aduc 
această veste, iar eu nu am comentat. iată-mă, nici măcar 
nu m-am dus... 

Contele îi făcu semn să tacă. 

— Bun, zise el. Lăsă să treacă o vreme. M-am 
gândit... Bun, repetă el. Să fii la dispoziţia lui Esteve. În 
câteva zile îţi voi da instrucţiuni referitoare la locul unde 
trebuie să mergi. Chiar şi fără Mateo, vreau să continui cu 
acest demers. 

— Nu, se scăpă Hugo. 

Preţ de o clipă se auzi doar pârâitul lemnelor care 
ardeau în şemineu. 

— Ai zis „nu”? întrebă Roger Puig de parcă ar fi 
vorbit cu un copil. 

— Da. Excelenţa Voastră... Hugo nu voia să mai 
spioneze pentru conte, dar era copleşit de situaţie, de 
toate acele persoane ilustre care aşteptau după el. Îşi 

drese vocea de câteva ori, apoi continuă: Fără Mateo, nu 
mă pricep la asta, afirmă el. 

— Dacă nu te pricepi, te vor descoperi şi îţi vor tăia 
gâtul sau te vor spânzura. Poate că te vor hăcui. 

Cineva râse. 

Hugo îl căută cu privirea. 

— M-ai auzit? răcni contele. Tu! Uită-te la mine când 
îţi vorbesc! 

Roger Puig îi făcea semn. Venele de la gât şi tâmple îi 
erau umflate şi îi zvâcneau, la fel ca în ziua aceea, pe 
şantierele navale, când îl insultase. „Cum mi-a spus 
atunci?” se gândi Hugo. „Cerşetor!” Da, aşa îi spusese: 
cerşetor. 

— Arestaţi-l! 

Îl apucară de braţe. 

— În temniţă cu el! auzi el şi apoi îl târâră prin salon. 

— Nu aveţi dreptul să faceţi asta! Sunt un om liber. 

Unul dintre soldaţi îl pocni în faţă, punând capăt 
plângerilor. 

— Mai bine l-ai fi ucis, îl mustră Caterina, care îi 
adusese un castron cu tocăniţă şi un urcior cu vin în 
temniţă, o odaie mică aflată la subsolul palatului, închisă 
cu o uşă de lemn viguroasă, fără ferestre, şi cu un inel de 
fier încastrat într-unul dintre pereţi, de care erau prinse 
lanţurile ruginite pe care i le încătuşaseră în jurul 
gleznelor. 

Se gândise la asta de mai multe ori după ce îl lăsase 
pe Mateo întins pe drum, dar mereu ajunsese la concluzia 
că nu era în stare să ucidă, decât dacă prin fapta cu 
pricina ar fi protejat pe cineva nevinovat. Acesta era 
adevărul: ucisese ca să o salveze pe Regina de cel care o 
siluise în timpul atacului împotriva cartierului evreiesc. 
Fusese un comportament inconştient, din reflex; viaţa 
Reginei fusese în pericol. Şi ar fi făcut-o din nou dacă viaţa 
fiicei lui ar fi fost ameninţată. Dar să ucidă cu sânge rece, 
mânat doar de ură... Nu, asta nu i se potrivea! 

— Era pe moarte, îi răspunse Hugo. Luă castronul 

din mâinile rusoaicei şi se aşeză pe pământul umed ca să 
mănânce. Aproape că nu mai respira, adăugă el după ce 
înghiţi prima gură de tocăniţă. 

— Dar ar fi fost mai bine să te asiguri de sfârşitul lui. 

— Sigur e mort! zise el cu gura plină. Era în agonie, 
Caterina. Dacă s-a oprit cineva lângă el, a făcut-o ca să îl 
jefuiască. 

— Să te audă Dumnezeu! zise ea suspinând. 

Hugo o privi. Însufleţită de absenţa Chiorului, ochii 
deschişi la culoare îi străluceau şi tenul ei palid îşi 
redobândise culoarea trandafirie din copilărie. 

— Să mă audă Dumnezeu! zise şi el, deşi încă se 
temea de ce s-ar fi petrecut dacă Chiorul şi-ar fi făcut 
apariţia în Barcelona. 

După ani şi ani de prefăcătorie, Hugo se dăduse în 
vileag cu totul. Roger Puig nu păru foarte afectat când îi 
spusese că servitorul lui murise pe drum. În schimb, îl 
afectase neascultarea lui şi petrecuse deja trei zile acolo, 
în temniţă. Oare cum ar fi reacţionat dacă ar fi ştiut că el 
era băiatul din şantierele navale? Una peste alta, Hugo era 
convins că aveau să îl elibereze în scurt timp. Nu se aflau 
pe pământurile strămoşești ale contelui, unde ar fi putut 
acţiona după bunul lui plac, ci în Barcelona! Consilierii 
aveau să îl elibereze. Sau cel puţin aşa credea. La urma 
urmei, era un negustor de vinuri al oraşului, chelar al 
regelui şi cetăţean cu drepturi depline. li ceru Caterinei să 
denunțe situaţia în care se afla. O văzu pălind şi 
tremurând. Înţelese fără să fie nevoie ca ea să mai adauge 
ceva. 

— Nu o face! Uită de asta! 

O rugă şi pe Merce, în timpul primei vizite care îi fu 
îngăduită. Fiica lui acceptă, dar Hugo simţi o oarecare 
reticenţă în cuvintele ei, în privirea ei oarecum evazivă, în 
atitudinea ei. 

— Nu vreau să te oblig, Merce, zise el cu intenţia de 
a o elibera de promisiune. 

— Eşti tatăl meu. Cum să nu o fac? îi răspunse ea. 


Hugo aşteptă în zadar ca Merce să mai spună ceva, 
dar fata îşi cobori în schimb privirea. Era limpede că nu 
voia să îl contrarieze nici pe conte, nici pe mama ei. şi 
aminti iluziile de pe chipul fiicei lui când îi spusese, în casa 
Barchei, despre promisiunile pe care le primise în caz că 
avea să fie încoronat contele de Urgell: Regina ar fi fost 
numită baroneasă, ceea ce le-ar fi adus doar avantaje şi ei, 
şi lui Merce. 

— Nu vrei să îl înfrunţi pe conte, aşa este? o întrebă 
el pe tânără. Ea nu îndrăzni să îi răspundă; visurile ei se 
confruntau cu dragostea pe care i-o purta tatălui ei. Fiica 
mea, nu eu am stârnit încurcătura asta cu conți şi iscoade; 
eu sunt un simplu chelar. 

— Sunt multe în joc, tată, şopti Merce, cu privirea 
coborâtă în continuare. 

— E periculos, spuse Hugo raţional. 

— Se zice... Am auzit că adevăratul pericol ar fi ca 
regatul să cadă pe mâini rele. 

— Mâini rele? Toţi cei care revendică tronul sunt 
stăpâni măreţi, toţi sunt înrudiţi într-un fel sau altul cu 
regii dinainte. 

— Singurul care are dreptul la tron este Iacob de 
Aragon, contele de Urgell. Doar el poate fi regele. 

Merce îşi ridicase capul, dar evita în continuare 
privirea tatălui ei. Hugo îşi dădu seama că nu făcea decât 
să repete un discurs pe care îl auzise de nenumărate ori şi 
hotări să nu insiste. 

— Contele poate găsi pe alţii care să spioneze pentru 
el... 

Hugo încercă să schimbe subiectul discuţiei, deşi 
atitudinea lui păru să o facă pe fată mai cutezătoare. 

— Are deja, tată, îl întrerupse ea. Sunt mulţi cei care 
spionează pentru contele de Urgell, aşa cum alţii o fac 
pentru ceilalţi pretendenti. Dar tu îl interesezi din pricina 
cunoştinţelor despre vinuri, care îţi permit să călătoreşti 
fără să trezeşti suspiciuni. 

Rămaseră tăcuţi vreme îndelungată. Lui Hugo i se 

păru că auzi o răsuflare în afara uşii temniţei şi îşi zise că 
trebuia să fie Regina. 

— Nu îl denunța pe conte în faţa autorităţilor din 
Barcelona, îi porunci el tinerei. 

— Dar atunci tu... 

— Mă voi duce. 

Merce îl îmbrăţişă tare, iar Hugo îşi dădu seama că 
fiica lui nu mai era o copilă; sânii, mai mult sau mai puţin 
ascunşi sub veşmintele cu care o îmbrăca Regina, îi 
crescuseră de ultima oară când îi observase. Se depărtă de 
fată oarecum jenat. O privi, calculă că avea vreo 
cincisprezece ani. Da. Nu mai era o copilă, ci o tânără 
puternică, având şolduri curbate şi pronunţate şi un chip 
atrăgător cu trăsături bine definite: buze cărnoase, nas 
drept, frunte senină şi ochi căprui, de aceeaşi culoare ca 
părul. Merce îi amintea de cineva, se gândi el. Da, chipul ei 
semăna cu al unei femei pe care nu reuşi să o identifice. 

— Când îi vei spune Excelenței Sale? întrebă Merce, 
înfrânându-şi goana cu care voia să iasă din odăiţă, 
probabil pentru a-i comunica contelui că tatăl ei avea să îi 
îndeplinească ordinele. 

„Ce mai conta când?”, se întrebă Hugo. Orice 
moment ar fi fost la fel de prost ca să se umilească în faţa 
lui. Drept răspuns, îşi mişcă picioarele astfel încât lanţurile 
cătuşelor zgâriară pământul. 

— Ah! pricepu fata. Nu îţi face griji, tată! Voi face 
astfel încât să te ducă înaintea lui cât mai curând posibil. 

Peste scurt timp îl eliberară din cătuşe şi doi soldaţi îl 
escortară până la uşă. Când ieşiră din celulă, li se alătură 
şi Regina, care îl străpunse cu privirea, mustrându-l, dar 
Hugo nu reuşi să înţeleagă pentru ce anume, şi apoi o 
apucă pe Merce de antebraţ. Merseră amândouă în faţa lui 
până la uşile salonului în care fusese arestat. Vorbiră cu 
Esteve, care intră, se întoarse şi îi lăsă să treacă. 

Contele îl aştepta. Contesa îl aştepta. Toţi curtenii 
adunaţi acolo păreau să îl aştepte. Regina îl lăsă în centrul 
odăii, din nou, expus precum obiectele ce se vindeau la 

licitaţie în piaţa sunt Jaume. Roger Puig îl privi şi 
încuviinţă subtil din cap, cu buzele ţuguiate. 

— Deci te-ai răzgândit, zise el în cele din urmă. 

— Da. 

Contele încuviinţă din nou, de data aceasta mai 
hotărât. 

— Te vei duce în regatul Aragón. Vreau să treci prin 
oraşele mai importante, până vei ajunge la graniţa cu 
Castilia. Iţi voi da un catâr, ca să te deplasezi mai rapid. Te 
vei interesa despre sprijinul acordat francezului şi 
castilianului, precum şi despre posibilele trupe străine, şi 
îmi vei scrie de-a fir a păr lucrurile pe care le descoperi. 

— Nu ştiu să scriu, Excelenţa Voastră. Cred că v-am 
mai spus o dată, mărturisi el. 

Contele tresări. 

— Nu ştiu nici să citesc, îl lămuri Hugo. 

— Păi... se gândi Roger Puig. Avem pe cineva care l- 
ar putea însoţi? 

Nobilul îi întrebă din priviri pe oamenii lui de bază, 
care clătinară din cap. Hugo credea că avea să scape de 
această însărcinare, când îl văzu pe conte încruntându-se. 
li urmări privirea şi îşi dădu seama că se uita fix la Merce. 

— Bineînţeles! exclamă atunci Roger Puig. Fiica ta 
ştie să citească şi să scrie. Scumpa mea, adăugă el, 
adresându-i-se soţiei lui, te poţi lipsi de una dintre 
fecioarele tale? Aşa să fie, atunci, zise el după ce primi 
permisiunea soţiei lui. Cine altcineva, dacă nu fiica ta, să 
te însoţească? 

— Nu! se împotrivi Hugo. Făcea toate acestea pentru 
Merce şi acum hotărârea lui ar fi putut să o pună în 
pericol. 

— Cum adică nu?! îl întrerupse contele, furios. Vrei 
să te întorci în temniţă? 

— Este riscant pentru o copilă, răspunse Hugo, 
încercând să îşi ţină fiica departe de o astfel de misiune. 

— Atunci ia-o pe mama ei, pe soţia ta. Şi ea ştie să 
citească şi să scrie. 


— Nu! 

Refuzul lui, sincer şi involuntar, răsună în salon. 
Contele izbucni într-un râs la fel de puternic. Mai râseră şi 
alţi câţiva. 

— Te înţeleg, îi zise el printre râsete şi tuse. 

Hohotele de râs se intensificară. Hugo nu vru să o 
privească pe Regina. i-o închipuia încercând să îşi 
ascundă furia şi intui că zâmbea fals şi forţat. 

— Atunci s-a hotărât, încheie nobilul discuţia. Avem 
multe de făcut şi nu avem vreme de pierdut. Esteve îţi va 
da toate detaliile. Vei merge împreună cu fiica ta. 

Hugo dădu să se împotrivească, dar Roger Puig nu îl 
lăsă să vorbească. 

— Supune-te... sau veţi sfârşi amândoi, tată şi fiică, în 
temniţele unuia dintre castelele mele, departe de ajutorul 
pe care vi l-ar putea da veguerul şi consilierii oraşului, îl 
ameninţă el, aplecându-se puţin în faţă în scaun. Şi dacă te 
încăpăţânezi, te voi închide pe viaţă în compania soţiei 
tale. 

Râse şi el de gluma pe care o făcuse, printre hohotele 
celorlalţi, şi făcu un gest cu mâna, semn că audiența se 
încheiase. 

Până la mijlocul lunii ianuarie a anului 1411, Hugo şi 
Merce nu se porniră spre Zaragoza, capitala regatului 
Aragon, care se afla spre interiorul ţării, la aproape 
cincizeci de leghe de Barcelona. 

Hugo făcu tot posibilul ca să amâne plecarea, 
pretinzând că iarna era crudă pe pământuri aragoneze şi 
călătoriile negustorilor care străbăteau ruta spre Zaragoza 
erau mai puţin frecvente. În cele din urmă rămase fără 
scuze. Contele deveni nerăbdător şi îl îmboldi să plece cât 
mai curând, aşa că tatăl şi fiica se văzură obligaţi să plece 
la drum în tovărăşia unei caravane de catâri ce cărau tot 
soiul de mărfuri pe care să le vândă în Lerida şi Zaragoza, 
de la mătăsuri importate de florentinii stabiliţi în 
Barcelona până la zaruri şi cărţi de joc, plus condimente, 
argint, aţă şi chiar şi bonete de noapte. Zaragoza, pe de 

altă parte, vindea Mediteranei lână şi grâu, mărfuri 
transportate de obicei cu bărcile care navigau pe Ebru 
până la Tortosa şi care se întorceau goale şi urcau apoi 
pline cu balastru şi remorcate, trase cu funii groase de pe 
ţărmul râului. 

De îndată ce Hugo nu mai văzu Barcelona şi 
singurele sunete pe care le auzi fură cele ale caravanei - 
catâri şi bărbaţi mergând - începu să se teamă pentru fiica 
lui. „Oare de ce încuviinţase?”, se întrebă el. Nu era un loc 
potrivit pentru o fată. Merce ascultase tăcută toate 
pericolele şi inconvenientele pe care Hugo i le expusese şi 
repetase până la dezgust înainte de plecare. „Iată, îi 
spunea ea în pofida tuturor lucrurilor, nu vom păţi nimic 
rău”. 

Dar încrederea cu care înfruntaseră acest demers 
dispăru după ce se amestecară cu călătorii. Merce era 
îmbrăcată cu straie de iarnă largi şi închise la culoare, 
care îi ascundeau silueta. Refuzase, capricioasă, să îşi taie 
părul, aşa că, deşi era acoperit de căciulă şi glugă, chipul 
fetei era deseori încadrat de bucle rebele, în stare să 
transforme expresia plictisită şi obosită a unei călătoare 
într-un chip de tânără fericită şi vioaie. Catârarii şi 
negustorii care îi însoțeau îşi mutau privirea de la catâri şi 
drum şi se destindeau uitându-se la Merce. Hugo era 
conştient de asta... Vedea indecenţa din ochii acelor 
neruşinaţi, din gesturile şi murmurele lor, de parcă ar fi 
tras la sorţi pentru copila lui. 

— Cum îndrăzneşti să călătoreşti însoţit de o 
fecioară? îl mustră unul dintre negustori în prima noapte 
de călătorie, aproape de Vilafranca del Penedes. 

— E fiica mea. Nu puteam să o las în Barcelona, minţi 
el. 

— Ar fi fost mai bine aşa. Ai grijă! 

— Sunt mereu atent la ea, îl asigură Hugo. 

— Atunci, mai întâi te vor ucide pe tine şi apoi se vor 
ocupa de copilă. 

Nu dură mult până ca prevestirea aceea sumbră să 

se confirme, într-o noapte în care fură nevoiţi să pună 
tabăra în pustietate, Merce se îndepărtă ca să îşi facă 
nevoile, iar Hugo o însoţi. Trei catârari se luară după ei, 
nişte bărbaţi murdari şi mojici, care o tot bătuseră la cap 
pe fată cu propuneri grosolane şi cuvinte vulgare. Cei din 
tabără îi văzură ridicându-se şi ducându-se după tată şi 
fiică; unii dintre ei se priviră, altul făcu o grimasă, iar altul 
clătină din cap. Dar toţi se prefăcură a-şi vedea de 
treburile lor, în timp ce paşii grăbiţi ai celor trei catârari 
răsunau mai tare ca pârâitul focului. 

Se auzi un strigăt în noapte. „Aici!” „Ba nu!” „Unde 
s-a dus?” „Unde eşti, scumpete?” „Am să ţi-o trag!” Se 
auziră şi mai mulţi paşi printre arbori şi arbuşti, în lumina 
lunii. „Nu-i aici!” „Ai să cunoşti un bărbat!” 

— Nu se poate să fi dispă...! se plânse unul dintre ei. 

Nu îşi sfârşi fraza, căci Hugo ieşi de după un copac şi 
îi înfipse pumnalul între coaste, sub inimă, fără ca 
bărbatul, surprins, să mai poată face ceva decât să fluture 
un cuţit mare în aer. Hugo împinse arma înspre interiorul 
corpului, până când catârarul dădu drumul cuţitului pe 
care îl ţinea în mână şi se prăbuşi. Merce, aflată la câţiva 
paşi mai încolo, tremura şi se căznea să respire. Tatăl ei 
încercă să o liniştească, dar îl opri şoapta de ajutor a 
muribundului. Hugo îi trase un picior în faţă. 

— Am auzit cumva „ajutor”? se miră alt catârar. 

— Martin? întrebă al treilea. Unde eşti? 

Hugo o trase pe Merce, care încremenise, în direcţia 
din care se auzeau vocile cu pricina. Celui de-al doilea 
dintre catârari, cel care rămăsese cel mai în urmă, îi tăie 
gâtul pe la spate, trăgându-i capul în sus ca să îşi mişte 
cuțitul peste gâtul lui. Preţ de o clipă îşi aminti imaginea 
Câinelui chel în timp ce îi executa pe evreii care nu se 
converteau. Mirosul metalic de sânge i se agăţă de simţuri. 
Tăcerea care se lăsă în noapte îi permise să audă limpede 
horcăiturile primului cătârar rănit. 

— Martin? Felipe? Unde sunteţi? 

Nu îi răspunse nimeni. Poate că două cadavre aveau 

să fie de ajuns. În lumina lunii, Hugo îşi văzu fiica 
devastată şi se apropie să o prindă înainte să cadă. O 
mângâie pe păr şi o ţinu în braţe, încercând să îi 
liniştească tremurul. Hugo îi promisese, şi ea încuviinţase, 
deşi fără să îndrăznească să creadă, aşa cum o făcuse în 
Barcelona, că nu avea să păţească nimic rău. Temerile lui 
Hugo cum că acei catârari grosolani şi violenţi l-ar fi putut 
ucide pe el şi apoi viola pe ea deveniseră realitate după 
hărţuirea constantă pe care o îndurase pe drum. O 
convinsese pe Merce că trebuiau să se îndepărteze şi să îi 
păcălească, şi aşa făcuseră. Şi, deşi nu fusese în stare să îi 
asasineze pe contele de Navarcles şi pe Chior, inamicii lui, 
Hugo tocmai înjunghiase două persoane... Şi nu îşi reproşa 
nimic, nu se simţea deloc vinovat; înjunghiase pentru fiica 
lui şi ar fi făcut-o din nou de ar fi fost necesar. Dacă 
ucisese un bărbat pentru Regina, ca să o apere pe Merce 
ar fi ucis o mie de catârari. Hotărâră să se întoarcă în 
tabără, convinşi fiind că cel de-al treilea catârar era deja în 
defensivă. îl auziră urlând şi ştiură că îşi găsise unul dintre 
amici, cel căruia îi spuseseră Martin; deşi încă nu 
descoperise cadavrul celui pe care îl strigaseră Felipe. 

Ajunseră în tabără şi, în timp ce Hugo curăța sângele 
de pe lama cuţitului de crăcii nădragilor, Merce îi mustra 
prin paloarea şi tremurăturile ei, pentru laşitatea lor, pe 
toţi cei care rămaseră în jurul focului, unde se aşezară şi 
ei. 

Hugo continuă să curețe şi să şteargă lama cuţitului 
mare pe care îl avea la el. I-l dăduse Barcha după ce aflase 
că avea să plece cu Merce. Era un cuţit special, îi 
povestise musulmana, repetând ceea ce îi explicase Jaume 
când i-l arătase. Mânerul de lemn era filigranat, ca să se 
potrivească palmei. Jaume zicea că era cel mai bun mâner 
pe care îl făcuse vreodată. De aceea nu îl vânduse şi 
căutase o lamă bună pentru el. 

Cel de-al treilea catârar se întoarse în tabără cu paşi 
repezi şi viguroşi; era roşu la faţă, aţâţat şi cu pumnalul în 
mână. 


— Ai ucis doi tovarăşi, îl acuză pe Hugo. 

Hugo nu răspunse. Nu se mai putea bizui nici pe 
luatul prin surprindere, nici pe întuneric, iar catârarul i se 
păru imens, puternic şi cu siguranţă mai abil ca el la 
manevrarea armelor, la bătăi şi gâlcevi. 

— A ucis doi violatori. 

Hugo fu uluit când auzi afirmaţia. Negustorul care îl 
avertizase de pericol în Vilafranca şi care şedea acum pe 
jos îl înfrunta pe catârar. I se alăturară degrabă şi alţi 
negustori. 

— Adevăr grăieşte, spuse unul dintre ei. 

— Erau doar nişte canalii! strigă altul. 

Hugo o trase pe Merce spre el. Işi dădu seama că 
situaţia se schimbase: catârarul era singur, nu mai făcea 
parte dintr-un grup îngrozitor de trei oameni, iar ceilalţi 
îndrăzneau să îl înfrunte. În plus, se părea că unii din 
tabără îl sprijineau, căci tocmai îl primiseră cu priviri 
admirative şi pline de respect după ce îl văzuseră făcându- 
şi apariţia curăţindu-şi lama pumnalului. 

— Aveai de gând să îi faci rău copilei? zise un alt 
negustor, de dincolo de foc. 

Catârarul şovăi. 

— Dacă aşa este, meriţi aceeaşi soartă ca şi ceilalţi 
doi, spuse un al treilea. 

— Nu, răspunse catârarul după câteva clipe. Nu 
aveam de gând să-i fac vreun rău. 

Trecu o vreme înainte ca Hugo, care răsufla deja mai 
calm, să înceapă să simtă o senzaţie de slăbiciune, care îi 
porni de la picioare şi îi cuprinse tot corpul, înlocuind 
încordarea pe care o simţise. Apucă atunci desaga de pe 
catâr şi scoase un burduf din care trase o duşcă lungă de 
aqua vitae; îi duse apoi burduful la gură fiicei lui. 

Merce simţi mirosul şi îl îndepărtă cu un gest din 
mână. 

— Ce faci? Ce e asta? 

— Bea puţin, insistă Hugo. 

— Dar ce e? 


— Aqua vitae, şopti Hugo. 

— Ce? Te poate ucide, refuză ea, coborându-şi vocea. 

— Păi, nu ucide, afirmă Hugo, şi după ce mai luă o 
gură, ca să îi dovedească, îi întinse burduful. 

Merce bău oarecum neîncrezătoare. Luă o înghiţitură 
mică, dar îndeajuns cât să tuşească. 

— Pof... Sughiţă. Poftim, zise ea în cele din urmă, 
înapoindu-i burduful. 

Hugo îl apucă mulţumit când îşi dădu seama că 
chipul fiicei lui îşi recăpătase culoarea şi că tremurul 
încetase. 

Pentru liniştea definitivă a lui Hugo şi Merce, cel de- 
al treilea catârar rămase în Lerida, oraş aflat la jumătatea 
drumului înspre Zaragoza, iar ei parcurseră distanţa 
rămasă până la capitala regatului Aragón în câteva zile, 
fără vreun incident. 

În hanurile în care înnoptau şi unde se întâlneau cu 
caravane ce se întorceau sau în care pur şi simplu cinau cu 
hangiii care îi primeau începură să afle veşti despre 
situaţia din regatul Aragón. Facţiunile care îl sprijineau pe 
contele de Urgell şi cele care erau împotriva lui se luptau 
şi războiau. Zaragoza se afla în mâinile inamicilor contelui 
de Urgell. Arhiepiscopul, rudele lui, justiţiarul de Aragón şi 
cea mai mare parte din mai-marii şi avocaţii oraşului se 
împotriveau încoronării lui. Pe cine apărau? Unii continuau 
să fie de partea francezului, li se spusese, dar mulţi alţii 
începeau să opteze pentru infantele castilian. 

— E un străin, îi şopti Merce la ureche tatălui ei la 
una dintre întâlniri, incapabilă să rămână indiferentă când 
cineva îi lua apărarea infantelui de Castilia. 

— E un străin, zise Hugo cu voce tare, asumându-şi 
obiecţia fiicei lui ca aparţinându-i. E castilian. Nu este 
îndreptăţit să ocupe tronul conților de Barcelona. 

— Sunt şi oameni care nu gândesc ca tine, îi 
răspunse unul dintre negustori. 

— Nu doar catalanii hotărăsc cine va fi rege, 
interveni un al treilea. Aragânezii s-au întrunit deja în 

Parlament în Calatayud. De acolo va porni propunerea 
regatului Aragon. 

— Parlamentele, cu oamenii legii, preoţii şi avocaţii 
oraşelor nu ar trebui să decidă cine va fi noul rege, zise un 
bărbat cu un accent catalan pronunţat, care interveni 
apărând părerea lui Hugo. Deşi se înşală dacă cred că 
alegerea depinde de ei, zise el. Ştim cu toţii că acel 
castilian pregăteşte o armată ca să pună stăpânire pe 
regat cu forţa. În Valencia au intrat deja oştirile, iar în 
Aragon sunt staționate la graniţe. Infantele se bizuie pe 
armata Castiliei ca să ne cucerească regatele. 

— Şi contele de Urgell? întrebă cineva. 

— Contele de Urgell se afla în Almunia şi şi-a 
autorizat armata la cererea Parlamentului catalan. 

Hugo observă că fiica lui îl strânse de braţ când auzi. 

— De ce infantele Castiliei nu procedează la fel? 
întrebă atunci. 

Nu îi răspunse nimeni. 

Zaragoza se afla la mai puţin de jumătate de leghe 
când Hugo, Merce şi catârul lor trecură râul Găllego cu o 
barcă trasă cu funii groase de pe ambele ţărmuri. 

Fata îşi privi tatăl trăgând de sfoara aceea împreună 
cu barcagiul şi alţi catârari. Se apropia luna februarie şi 
era o zi rece, cu vânt şi nori cenuşii. Râul Găllego cobora 
năvalnic, iar munca era asiduă. 

— Repede, tată, îl sfătui Merce în clipa în care barca 
aluneca spre unul dintre ţărmuri, unde erau adunaţi 
agricultori şi negustori dispuşi să treacă de cealaltă parte. 

Lui Hugo i se păru ciudat să vadă atâta lume 
înghesuită aşteptând sosirea bărcii. 

„Unde credeţi că mergeţi?” „Nu se poate intra în 
Zaragoza”. „Vă vor jefui!” Cei care aşteptau să se îmbarce 
ca să treacă râul Găllego în partea cealaltă îi avertizară şi 
se plânseră. Hugo clătină din cap. Deja i se părea că nu 
era normal să fie atâta lume acolo, cu produsele lor: 
mărfurile se vindeau în oraşele mari, nu erau scoase din 
ele. Pe țărm erau mulţimi de oameni care veneau şi plecau, 

generând un freamăt de întrebări, răspunsuri şi insulte, 
rostite în catalană sau în aragoneză, limba din acele 
ţinuturi, pe care Hugo reuşea să o înţeleagă. 

— Cei care îl sprijină pe Urgell, le explică unul dintre 
agricultorii care se întorceau din Zaragoza fără să fi reuşit 
să îşi vândă produsele, practic ţin oraşul sub asediu şi nu 
permit intrarea sau ieşirea mărfurilor sau alimentelor. 

— De ce nu ne-a avertizat barcagiul înainte să trecem 
râul? întrebă Merce, mâhnită. Ce vom face acum? 

— Oare cărăm mărfuri sau alimente? îi răspunse 
Hugo fiicei lui făcându-i cu ochiul. Nu, deci pe noi nu ne va 
afecta. 

Aşa era. Grupuri de bărbaţi înarmaţi împiedicau 
accesul în Zaragoza şi ieşitul din oraş. Hugo nu îi văzu 
jefuind pe nimeni, dar îi văzură recurgând la forţă când 
vreun negustor insista să îşi vadă de drum. 

— Venim din Barcelona, îi explică celui care părea a fi 
liderul lor, care ridică din umeri şi dădu să le facă semn să 
se întoarcă de unde veniseră. Luptăm pentru acelaşi rege, 
insistă Hugo. 

— Presupunând că aşa ar fi, de ce trebuie să intraţi în 
Zaragoza? De ce ar trebui să vă las să treceţi? 

În timp ce bărbatul vorbea, Hugo cotrobăi în 
săculeţul cu banii de la conte şi îi oferi două monede. 

Bărbatul le luă, zâmbi şi se dădu într-o parte, cu 
braţul întins, făcându-le loc să treacă. Merce, surprinsă de 
şiretlicul folosit de tatăl ei, se urni în spatele catârului. 

Ebrul era, de departe, cel mai mare râu din regatul 
Aragón, iar lui Hugo şi Merce li se păru imens. li urmară 
cursul din Până şi, pe măsură ce se apropiară de ţărmul 
lui, cei care colectau taxa de trecere a podului îi primiră cu 
simpatie, întrucât traficul spre oraş era oprit. Plătiră 
impozitul pentru trecerea podului, aşa cum făcuseră pe tot 
parcursul traseului de la Barcelona, pe drumul cel mai 
sigur şi cel mai scump, ce urma vechile drumuri romane. 
Hugo şi Merce văzuseră că unii negustori se abăteau de la 
drum şi ocoleau locurile în care trebuiau să plătească 

impozite, multe la număr pe parcursul acelui drum 
comercial, unul dintre cele mai circulate din vremea aceea. 
Pe măsură ce tot mai mulţi negustori se abăteau de la 
drumul principal, regele înfiinţa noi vămi pe rutele 
alternative; un joc ce afecta siguranţa, deoarece cu cât mai 
depărtat era drumul alternativ, cu atât creştea posibilitatea 
ca negustorii să fie atacați şi jefuiţi. Hugo şi Merce aveau 
bani la ei, contele fusese generos în privinţa aceasta, aşa 
că Hugo plăti trecerea podului, deşi cu reticenţă. 

— Nu ar trebui să se plătească nici măcar un ban ca 
să se treacă pe aici, îi zise el fiicei lui, făcând semn spre 
podul din scânduri instabil. 

Apele râului Ebru se loveau puternic de bărcile 
acostate şi ancorate, peste care erau puse bucăţi de lemn. 

Unul dintre cei care încasau taxa îl auzi plângându- 
se. 

— Păi, aveţi dreptate. Până de curând nu exista nici 
măcar această trecere, iar râul se trecea cu barca. De 
multe ori inundaţiile au dărâmat podul. 

Lângă catâr, Hugo îşi întinse gâtul şi privi curgerea 
năvalnică a râului Ebru. Merce îl imită şi se dădu câţiva 
paşi în spate, îndepărtându-se de mai. 

— Dar nu şi azi, îi linişti bărbatul râzând. Apele sunt 
agitate, dar podul va îndura, copilă. 

— Şi cel de piatră? se interesă Hugo arătând spre un 
singur pilon izolat de lângă cel de lemn; mai era un pilon la 
fel de singur în faţă, pe malul opus. 

— O inundație. De aproape două sute de ani 
încercăm să construim un pod de piatră, dar râul îl ia 
mereu şi, cum îl distruge şi pe cel de lemn, nu sunt bani, 
aşa că nu se construieşte niciodată. Din ultima încercare 
au rămas doar cei doi piloni. 

Trecură râul Ebru pe scândurile acelea instabile şi 
intrară în oraş pe poarta Portului. Trecură de Casele 
Podului, unde se afla consistoriul, palatul arhiepiscopal şi 
catedrala, cea din urmă construită pe locul fostei moschei 
mari din vremea dominaţiei musulmane. După ce 

întrebară, găsiră o odaie pe strada Meson de la 
Concepción, aproape de biserica Santa Maria la Mayor, 
unde aflară curând că era venerat un stâlp pe care 
Fecioara i-l dăruise apostolului Iacob. 

Hugo îşi îndemnă fiica să acţioneze cu discreţie într- 
un oraş care se simţea încordat, cu oameni înarmaţi 
mişunând pe străzile lui. Nu trebuiau să vorbească despre 
contele de Urgell, îi zise. În Zaragoza li se confirmară 
veştile aflate pe drum. Infantele Ferdinand al Castiliei era 
pretendentul la tron pe care îl sprijineau cei mai mulţi mai- 
mari din Aragón. Deşi se temeau de armate, pe care 
aragónezii le ştiau aproape de graniţele lor, se ştia că 
infantele îşi cumpăra sprijinul cu milioane de maravedi 
alocaţi de Curțile castiliene sau cu promisiuni de favoruri 
şi mari beneficii pentru cei care îl sprijineau. Merce îşi 
acoperi chipul cu gluga când auzi despre resursele măreţe 
pe care conta castilianul ca să pună mâna pe coroană şi se 
foi neliniştită pe scaun când îşi dădu seama că mitele 
acelea nu se dădeau doar în Aragón, ci şi în Catalonia, 
unde numeroşi nobili, cavaleri şi clerici acceptau bani şi 
favoruri din partea infantelui Castiliei. Ferdinand de 
Antequera îi mituia pe oamenii de vază din Catalonia! 

— Şi contele de Urgell? îl întrebă Hugo, mascându-şi 
interesul, pe podgoreanul care îi povestea despre mitele 
oferite celor din Catalonia. Oare el nu îşi plăteşte oamenii? 

Bărbatul râse fără chef, clătinând din cap. 

— Comitatul Urgell este printre cele mai avute din 
regat, dar Iacob de Aragón este un bărbat risipitor care, la 
un an de la moştenirea titlului şi a patrimoniului, a trebuit 
să îi ceară regelui un administrator ca să evite ruina, atât 
de tare i-au scăzut arendele. Tatăl lui, bătrânul conte, s-a 
îndepărtat de Curte şi şi-a dedicat timpul şi resursele ca 
să-şi mărească stăpânirea. A construit biserica de lângă 
castelul Farfanya, mănăstirea Ager, Casa Fuerte de la 
Condensa în Balaquer, castelul Agramunt... Pe scurt, a fost 
un mare nobil care şi-a îngrijit pământurile şi servitorii. 
Fiul lui, după doar un an, avea nevoie de ajutorul regelui. 

Un an! Uitaţi ce e, adăugă podgoreanul pe un ton 
complice, eu îl susţin pe contele de Urgell, nu sunt de 
acord ca regatele să cadă în mâini străine, dar Iacob de 
Aragon este un bărbat îngrozitor de influenţat şi de mama 
lui, şi de soţia lui, iar ăsta-i un lucru foarte periculos. 

lar la puterea, oştirile şi banii pe care se bizuia 
infantele Castiliei se adăugă şi Biserica, în fruntea căreia 
se afla papa Benedict al XIII-lea, inamic al contelui de 
Urgell încă de la conflictul privitor la cine ar fi trebuit să 
ocupe episcopatul Barcelonei, şi care trecu de partea 
infantelui după ce înţelese că, dacă acesta avea să fie 
încoronat, s-ar fi bucurat de supunerea celor două mari 
regate ale peninsulei, lucru esenţial pentru a rămâne vicar 
al lui Hristos într-un moment în care trei papi îşi disputau 
titlul. 

Nu doar Benedict al XIII-lea îşi arătă sprijinul pentru 
infantele Castiliei. Dominicanul Vicente Ferrer, cel însoţit 
de oştiri de adepţi care se autoflagelau şi îl numeau 
„sfânt”, parie şi el pe castilian, crezând că acest lucru avea 
să îi faciliteze propagarea creştinismului în toată Spania 
prin convertirea definitivă a iudeilor. La vremea aceea, 
Vicente Ferrer predica în Castilia împotriva lor: în Toledo, 
unde consacră o sinagogă veche drept biserica Santa 
Maria la Blanca; în Salamanca; în Valladolid şi în 
localitatea Ayllon, în Segovia. In toate aceste mari oraşe 
castiliene, călugărul pleda în faţa mulțimilor pentru 
convertirea evreilor. „Sunt trădători,  răzbunători, 
uzurpatori, deicizi!”, îi striga el mulțimii. Acesta era 
conținutul unor predici care îi ațâțau pe creştini şi care 
duceau la excluderea sau convertirea evreilor. 
Conviețuirea dintre creştini şi evrei era în detrimentul 
celor dintâi, susţinea călugărul Vicente. In Ayllon, 
călugărul căzuse de acord cu Curtea castiliană şi cu 
Ferdinand de Antequera. În urma şederii lui Vicente Ferrer 
şi a infantelui Ferdinand în localitatea aceea segoviană ieşi 
cel mai dur cod de legi pentru evrei de până atunci: era 
interzis să stea de vorbă cu ei; nu li se putea cumpăra 

mâncare sau băutură, nici nu se putea face negoţ cu ei; 
femeile nu puteau purta veşminte din pânze scumpe, iar 
bărbaţii nu îşi puteau tăia bărbile sau părul; trebuiau să 
trăiască separat şi să îşi poarte mereu cercul în piept. Li se 
interzise şi să profeseze o listă lungă de meserii: perceptor, 
medic, droghist... Vicente Ferrer voia să reuşească să 
obţină şi în Aragon şi Catalonia ceea ce reuşise să facă în 
Castilia şi se bizuia pe sprijinul viitor al lui Ferdinand, în 
caz că acesta avea să obţină coroana. 

Hugo îi dictă fiicei lui raportul pentru contele de 
Navarcles, în care îi povesti despre cercetările făcute şi 
despre situaţia neliniştită din Zaragoza şi sprijinul aproape 
unanim al mai-marilor aragonezi pentru castilian. 

— Sigur ştie tot ce îi spunem, sublinia Merce după 
fiecare frază. Are deja iscoade şi sunt numeroşi negustori 
care vin şi pleacă. 

Tatăl ei ridică din umeri. 

— Bănuiesc că aşa este, dar poate că nu ştie chiar 
totul. Şi oricum, va vrea să confirme lucrurile prin noi. Să 
afle ce povestesc catârarii şi negustorii! 

Unuia dintre acei negustori care se întorceau în 
Barcelona, susţinător al contelui de Urgell („Ca orice bun 
catalan care se făleşte cu asta!”, bombăni bărbatul cu voce 
joasă, dar puternică, ţinându-şi capul lipit de al lui Hugo în 
timp ce stăteau la masă într-o tavernă), îi încredinţă Hugo 
scrisoarea adresată lui Roger Puig. I se păru alegerea cea 
mai sigură într-un oraş în care toţi îşi bănuiau aproapele. 
De îndată ce se stabiliră acolo, Hugo şi Merce fură vizitaţi 
de autorităţi, care îi interogară privitor la intenţiile lor. 
Pretextul vinului, la fel ca în Valencia, fu suficient şi, 
printre conversații şi mese, în timp ce Merce pălăvrăgea 
cu femeile sau se ţinea discret la o parte, dacă nu erau şi 
femei prezente, Hugo cunoscu podgoreni şi îşi făcu relaţii 
care poate că aveau să fie fructuoase cândva. 

Hugo cercetă câteva podgorii din jurul Zaragozei, dar 
oraşul nu producea nicio cantitate suficientă de struguri, 
nici struguri de calitate adecvată. Oamenii îi povestiră că 

se făcea vin bun în Barbastro, ceea ce îi aminti de Maria, 
văduva din Valencia, precum şi în Carinena, Calatayud şi 
Tarazona, deşi o mare parte din producţie se vindea în 
Castilia, în Soria, Medinaceli, Molina, chiar şi în 
detrimentul producţiei proprii din acele ţinuturi, cum ar fi 
cea de pe malul râului Ducro, unde se produceau nişte 
vinuri mai slabe şi mai scumpe. 

De ce să se deplaseze până acolo, la graniţa cu 
Castilia, şi să se îndepărteze şi mai tare de pământul lor? 
se gândi Hugo. Ultimele veşti de care luase cunoştinţă fură 
despre relaţiile importante dintre mai-marii aragonezi care 
îl sprijineau pe Ferdinand şi membrii Parlamentului 
catalan. Ce nu descoperise încă? 

— Ne întoarcem acasă, îşi anunţă el fiica. 

Merce nu îi răspunse. Era fericită lângă tatăl ei. Ce o 
aştepta în Barcelona? Contesa, palatul, ipocrizia şi invidia, 
o viaţă rutinară... Nu îşi închipuise vreodată că avea să 
gândească astfel. Faptul că Hugo îşi riscase viaţa ca să o 
apere o făcu doar să îl iubească şi mai mult, iar cel pe care 
mama ei îl descria ca fiind un podgorean ghinionist şi ratat 
deveni în ochii tinerei un bărbat îndrăzneţ, curajos, în 
stare să ucidă pentru ea. Era mândră de tatăl ei! 

— Putem să mai amânăm puţin întoarcerea, propuse 
Hugo când îşi văzu fiica şovăind. 

Se porniră şi se îndreptară spre sudul Zaragozei, 
spre Carinena. Mahir îi vorbise despre vinurile acelea şi 
tocmai ce le gustase în Zaragoza. Merseră în direcţia 
Temeiului şi a Valenciei, fără grabă; se alăturară unuia 
dintre şirurile de catâri ce treceau pe acolo; se opreau 
dacă voiau, fără să se îngrijoreze dacă rămâneau în urma 
caravanelor. 

— Nu contează, fiica mea, să plece, o linişti Hugo 
întâia oară când îi văzură pe însoțitorii lor îndepărtându- 
se. 

— Dacă rămânem singuri, îi răspunse ea, alarmată, 
am putea deveni victimele unor hoţi şi jefuitori. 

— Singura dată când aproape că am fost victime, zise 

el la rândul lui, a fost tocmai pe când călătoream însoţiţi. 

Nu păţiră nimic. Dacă nu ajungeau într-un sat înainte 
să se lase noaptea, cereau să fie primiţi la vreo fermă. 
Ploaia îi udă leoarcă şi îndurară frigul unei ierni ce se 
apropia de sfârşit. Dacă o vedea tremurând, Hugo o 
îndemna pe Merce să bea câteva guri din agua vitae. La fel 
făceau şi noaptea, când dormeau în hambare, departe de 
focul vreunei vetre. Beau şi apoi pălăvrăgeau cu o 
spontaneitate care aproape că îi adusese belele lui Hugo 
când fata îl rugă: 

— Vorbeşte-mi despre mama mea. 

— Era la fel de frumoasă ca tine, îi trecu lui prin 
minte să spună după ce îşi drese vocea de mai multe ori, 
căutând un răgaz pe care nu îl avea. Ce minciuni îi spusese 
când era mică? Oare ce îi dezvăluise Regina? Bineînţeles, 
nu era dispus să recunoască faptul că nu era fiica lui, cu 
atât mai puţin acum, că Merce îi zâmbea, îl mângâia şi îl 
săruta cu drag. Departe de Regina, singur cu ea, se simţea 
mai aproape ca niciodată de fiica lui. 

— Tată! Ce altceva? 

Ce altceva ar fi putut să îi spună? se întrebă Hugo. 

Antonina, Dolţa, Arsenda sau Eulâlia. Erau singurele 
patru exemple de femei pe care le avea la dispoziţie ca să 
inventeze o mamă cu care să îi facă pe plac lui Merce. Pe 
Eulâlia, cu ambiția şi podgoriile ei, mai bine o lăsa 
deoparte. Când şi-o amintea pe Antonina, mama lui, îşi 
amintea nişte lucruri foarte dure: dogarul, bătăile, trupul 
ei sfrijit. Dolţa era a lui, doar a lui, şi nu voia să o împartă 
cu nimeni. Aşa că îi rămânea doar Arsenda. Mersese la 
Santa Marfa de la Mar să caute explicaţii despre locul 
unde se afla, iar monseniorul Pau (Dumnezeu să îl 
odihnească în pace) se scuzase faţă de el: „Aşa mi-au spus, 
că se află la mănăstirea Santa Isabel”. Şi aşa rămăseseră 
lucrurile. Da, Arsenda. Sora lui ar fi fost un exemplu bun. 

— Ştii cum am cunoscut-o? Noaptea mă furişam la 
casa ei, mă căţăram până pe acoperiş și ea mă aştepta 
acolo... 


— Te furişai! Te căţărai! îl întrerupse Merce ridicând 
vocea. Până atunci nu şi-l închipuise pe tatăl ei luând cu 
asalt locuinţa iubitei lui, dar, după cele petrecute cu 
catârarii, totul i se părea posibil. 

— Da. Şi pălăvrăgeam la lumina lunii, îmbrăţişaţi sub 
o pătură. Hugo îşi dădu seama că vorbele îi zgâriau 
gâtlejul şi că ochii i se umeziră. Trecuseră atâţia ani de 
atunci... şi totuşi îi era dor de sora lui. Ne povesteam tot ce 
ni se întâmpla. 

— Şi nu v-au descoperit niciodată? 

— Nu. Niciodată. Mama ta era foarte isteaţă... şi 
foarte devotată. _ 

Îi vorbi despre Arsenda. Îi fu uşor să îşi adapteze 
experienţele la ce ar fi trebuit să se petreacă dacă în loc de 
sora lui ar fi fost soţia lui, şi unde nu reuşi, inventă. Oare 
aqua vitae îi făcea vorba să curgă şi îi aţâţa imaginaţia? 
„Nu”, răspunse el. Era contactul cu fiica lui, care îl ţ mea 
în braţe, pe fân. Era faptul că îşi potrivea răsuflarea după a 
ei în tăcere, ca să nu îi deranjeze gândurile. Faptul că o 
simţea, o atingea, o mirosea... o iubea! O iubea! 

În Longares şi Carinena o apucară pe potecile ce 
treceau printre podgoriile încă lipsite de frunze şi de 
ciorchini: întinderi acoperite cu lujeri, cei mai mulţi dintre 
ei prost aliniaţi, cuibăriţi pe terenuri aride sau pietroase, 
aşteptând primăvara. 

— Când lăstarii de viţă sunt aşa, dezveliţi, îi zise 
Hugo, aşa de uscați şi de răsuciţi, sunt... trişti, mohorâţi. 
Cine ar bănui că vor produce nectarul zeilor? 

— Este multă viță-de-vie aici, sublinie Merce privind 
în jur. i 

— Da. Au dat pământ, o surprinse tatăl ei. li 
povestiseră oamenii din Zaragoza. Au dat pământ ca să 
repopuleze ce au cucerit de la musulmani. Toți cei care 
cultivau o podgorie fără stăpân sfârşeau prin a o deţine în 
ziua în care creşteau cele trei frunze, adică după trei ani 
de muncă. În cazul pământurilor stăpânite de cineva, 
există alte forme de contract, dar sunt de asemenea destul 

de avantajoase pentru podgorean. De aceea sunt atât de 
multe podgorii. E 

— Dar sunt toate dezordonate. In Barcelona nu e aşa. 

— Da, bineînţeles. Sunt multe proprietăţi mici peste 
tot, oricât de inaccesibile ar părea. Ín plus, aici se 
marcotează lujerii. O facem şi acolo... Se face, se corectă 
el, ţuguindu-şi buzele. Fer capficades, se numeşte. 
Înseamnă să laşi să crească unul dintre lăstari în loc să îl 
rupi, ca acum. îl vezi pe acela? Arătă înspre unul. Dar se 
corectă numaidecât şi îi arătă unul aflat mult mai aproape. 
Vezi lăstarul acela îngropat? 

Merce privi spre locul indicat de tatăl ei: unul dintre 
braţele unei plante fusese forţat şi, în loc să crească în sus, 
era îndoit în jos şi îngropat. Hugo continuă să îi explice: 

— Odată crescut destul cât să ajungă până la pământ, 
este îngropat fără să fie tăiat de lujer. Aşa va lua naştere 
altul, care va prinde rădăcină. Problema este că, folosind 
această metodă, este dificil să păstrezi aliniamentul. 

— Ei bine, nici nu contează aşa mult. 

— Ba contează. Dacă lujerii nu sunt aliniaţi, recolta şi 
îngrijirea pământului se complică. Animalele şi plugurile 
nu pot trece. N 

— Înţeleg. Cei doi priviră podgoriile. Îți place asta, 
tată, nu-i aşa? 

— Nu ştii cât de tare, fiica mea. Aş da... aş da orice 
ca să am o podgorie. 

— Sunt convinsă că vei avea din nou una, şopti ea. 

Hugo îşi privi fiica. Soarele strălucea şi, chiar dacă 
era iarnă, se oglindea întrucâtva în pietre. Chiar şi aşa, 
frigul se înteţi din pricina unui vânt dârz, ce îi însoţise pe 
tot parcursul drumului. Acum sufla peste chipul lui Merce 
şi îi împingea veşmintele grele pe care încă le purta. 
Tânăra profită şi îşi dădu jos gluga, apoi scutură din cap. 
Vântul îi ciufuli părul desprins, iar ea se bucură de gestul 
acela care o făcea să se simtă femeie. 

Mii de amintiri despre viaţa copilei pe care Regina i-o 
adusese într-o zi se amestecară în mintea lui Hugo când o 

văzu acolo, senină şi puternică, frumoasă, înfruntând 
vântul. Da, Merce era tot ce avea. 

Oare avea să obţină vreodată o podgorie? Cel mai 
mult îl miră că Merce nu legase acele cuvinte de 
încoronarea contelui de Urgell. 

În timp ce contele de Castellvi de Rosanes şi de 
Navarcles se afla în palatul de pe strada Marquet, Caterina 
se refugia în cramă. Acolo intrau puţini oameni şi nu era 
observată. Întrucât Mateo, pe care toată lumea îl credea 
mort, lipsea, îşi reveni din înfăţişarea ei sfrijită, de parcă 
ar fi început să trăiască din nou. În plus, contele nu o mai 
chema în patul lui şi nici contesa nu se mai bizuia pe ea. 
Caterina nu avea un anumit rol în palat, iar când 
majordomul care veni să îl înlocuiască pe Esteve, ce 
murise de curând, încercă să îi atribuie unul, rusoaica 
profită de situaţie. „Rolul meu este să mă aflu la dispoziţia 
stăpânilor”, se împotrivi ea. Oare chiar aşa era? i se năzări 
bărbatului să îl întrebe într-o zi pe conte. Acesta miji ochii 
înainte să răspundă, poate amintindu-şi de plăcerea pe 
care i-o provocase cu mult timp în urmă trupul acela 
copleşitor, alb ca laptele, cu piele moale, sâni generoşi, 
şolduri rotunde şi rinichi în stare să îi îndure nenumăratele 
îmbrânceli. O cumpărase pe când fusese copilă şi o văzuse 
crescând, se gândi el încuviinţând din cap. Avusese doi 
bastarzi cu ea sau poate mai mulţi... Roger Puig îşi ţuguie 
buzele înainte să izbucnească într-un hohot de râs. 
„Bineînţeles că da!”, zise el. Una era că i-o cedase 
servitorului lui credincios Mateo, şi cu totul altceva să îşi 
închipuie că mama a doi copii bastarzi de-ai lui, femeia 
care se bucurase de patul lui şi chiar îi alăptase unul 
dintre fii legitimi, să fie pipăită şi folosită de tot personalul 
palatului de parcă ar fi fost o căţea. „Rusoaica trebuie 
respectată!” îi urlă el noului majordom. „Se află la 
dispoziţia mea”. 

În numeroasele ocazii în care contele nu se afla în 
Barcelona, Caterina îndrăznea să iasă din palat şi să se 
bucure de oraş. Noul majordom o respecta, conform 

ordinelor lui Roger Puig, ceea ce o făcu să se ofere să 
îndeplinească unele sarcini, cu precădere cele care 
necesitau să se plimbe pe străzile oraşului, deşi o mare 
parte din timpşi-o petrecea în cramă. 

Acolo află despre părţile bune şi cele rele ale 
călătoriei pe care o întreprinseră Hugo şi fiica lui la 
Zaragoza, căci i le povesti chiar el după ce îi raportase 
contelui. Cu toate acestea, Hugo omise în faţa amândurora 
orice referinţă la moartea catârarilor şi îi porunci fiicei lui 
să facă la fel când avea să vorbească despre asta cu 
Regina sau cu orice altă persoană. 

Acum că Merce era din nou mereu ocupată ca 
servitoare a contesei, Hugo pălăvrăgea cu Caterina, care 
râdea tot mai cu poftă de fiecare dată. Sporovăiau despre 
amintirile nefericite de la ferma lui Rocafort, despre cum îi 
fusese vândută lui Roger Puig, despre boala ei, despre 
vindecarea ei aproape miraculoasă, despre Chior... 
Numele lui o şoca pe Caterina, care încă se temea că avea 
să se întoarcă. Hugo o liniştea în privinţa aceasta. Vorbeau 
despre podgorii, iar Hugo îi explica în ce fel trebuiau 
îngrijite, cum se prepara vinul, cum trebuia avut grijă de 
el. În întunericul cramei, era dificil să observi privirile 
deopotrivă tandre şi fugare pe care şi le aruncau cei doi 
când erau singuri, deoarece atunci când li se alătura 
Merce, Hugo servea brânză şi castroane cu cel mai bun vin 
al contelui, iar conversaţia se abătea, inevitabil, spre 
situaţia regatului. 

Facţiunea care îl sprijinea pe contele de Urgell se 
destrăma. Cel mai important apărător al lui din regatul 
Aragón, nobilul Antonio de Luna, îi pregăti o ambuscadă 
arhiepiscopului Zaragozei şi îl asasină. Intenţiona să scape 
de un inamic puternic, dar reuşi în schimb ca Ferdinand, 
infantele Castiliei, de comun acord cu rudele celui 
asasinat, să invadeze Arag6nul cu armatele lui străine. 
Aproape două mii de soldaţi, o mie dintre ei călare, 
conduşi de căpitani experţi şi careâşi demonstraseră 
valoarea în războaiele împotriva musulmanilor, staţionară 

în oraşele mai importante ale regatului, cum ar fi 
Zaragoza, Alcañiz, localitate în care se mutară Curțile 
Arag6nului, şi Fraga. 

În timp ce toate acestea se petreceau în regatul 
Aragon, în cel al Valenciei oştirile castiliene se îndreptau 
spre Morella, ca să îi sprijine pe Centelles, iar în Catalonia, 
profitând de vidul de putere, o oştire franceză invada 
principatul din ordinul vicontelui de Castellbo cu scopul de 
a recupera baronia de Martorell, care îi aparținuse pe 
vremuri nobilului. Contele de Urgell, încă guvernator, se 
oferi în faţa Parlamentului catalan să adune o oştire şi să îi 
înfrunte pe francezi, dar parlamentarii se împotriviră, 
temându-se ca nu cumva contele să se folosească de 
soldaţii cu pricina în lupta lui pentru coroană. În schimb, 
Parlamentul catalan convocă host cetăţenească, şi aceasta 
sfârşi prin a-i înfrânge pe invadatori cu preţul unei noi 
umilinţe îndurate de contele de Urgell pe pământul lui. 

Contelui de Urgell nu i se dădu posibilitatea să 
strângă o oştire, aşa că Parlamentul catalan i se plânse 
infantelui Castiliei pentru că introdusese trupe castiliene 
în regate, cerându-i să le retragă numaidecât. Infantele 
refuză şi, din lipsa unei armate proprii, soldaţii străini 
continuară să controleze Arag6nul şi Valencia. Atmosfera 
din palatul de pe strada Marquet se rarefie după invazia 
trupelor castiliene; deşi chiar şi aşa, regatul Valenciei îl 
susţinea în continuare pe contele de Urgell, la fel ca multe 
alte zone din Aragón. Parlamentul Cataloniei, care ar fi 
trebuit să sprijine un pretendent catalan, părea tot mai 
împotriva singurului descendent pe linie masculină al casei 
de conți de Barcelona, iar contele începu să trateze cu 
mercenari gasconi ca să înfrunte un război ce i se părea 
inevitabil în faţa invaziei trupelor castiliene. 

Sosi luna ianuarie a anului 1412, iar Hugo vru să 
profite de legăturile pe care şi le făcuse în timpul călătoriei 
spre Valencia şi de angajamentul pe care şi-l luaseră câţiva 
negustori din zonă de a-i furniza din excelentul vin de 
Murviedro. Îi dictă o scrisoare lui Merce şi o trimise printr- 

un curier. Răspunsul sosi la sfârşitul lunii: nu exista vin de 
cumpărat. 

Negustorul de vinuri valencian îl lămuri: 

„Tot surplusul este rezervat pentru negustorii 
castilieni”, citi Merce. 

Hugo şi Caterina ascultară cu atenţie. Hugo îi vorbise 
mult rusoaicei despre calităţile acelui vin de Murviedro. De 
câteva luni se întâlneau în cramă, iar între ei se născuse o 
relaţie pe care niciunul dintre ei nu îndrăznea să o 
definească. 

— Ce păcat! se plânse ea, ştiind câte iluzii îşi făcuse 
Hugo legat de vinul acela. 

Hugo încuviinţă şi îşi îndemnă fiica să continue. 

— „Cum ştiţi deja, citi ea, comerţul dintre regatul 
Valenciei şi cel al Castiliei a fost foarte dificil ani de zile, 
într-unii dintre ei ajungându-se la ruperea întru totul a 
relaţiilor dintre regate. Acum. 

Merce şovăi. 

— Acum ce? o întrebă tatăl ei. 

— „Acum infantele Ferdinand a fost de acord să 
liberalizeze comerţul cu Castilia şi le-a promis mari 
beneficii economice negustorilor valencieni dacă îl aleg ca 
rege”, încheie ea. 

— A cumpărat un regat întreg, se plânse Roger Puig 
mototolind scrisoarea pe care i-o înmânase Hugo. Ce alte 
şiretlicuri o mai fi pregătit ticălosul acela castilian? 

Contele de Navarcles şi Castellvi de Rosanes află 
curând. La sfârşitul lunii februarie, în Valencia, un membru 
al facțiunii Centelles fură şase mii de capete de vite 
deţinute de facțiunea Vilaragut. Jaful fu doar o declaraţie 
de război calculată din partea facțiunii Centelles, până 
atunci supusă şi umilită, împotriva facțiunii Vilaragut şi a 
guvernatorului general al Valenciei. 

Bătălia se dădu tocmai în Murviedro, lângă mare, 
într-un loc numit Codolar, unde oştirea formată din host a 
oraşului Valencia, sub conducerea guvernatorului său, 
Guillem de Bellera, împreună cu patru sute de călăreţi 

gasconi trimişi de contele de Urgell şi de membrii bandei 
Vilaragut, se înfruntă cu cei care făceau parte din 
Centelles şi oştirile străine pe care infantele Ferdinand le 
trimisese în ajutorul lor. 

Învinse puternica armată castiliană. 

Mii de morţi şi numeroşi prizonieri puseră capăt 
supremaţiei facțiunii Vilaragut şi, odată cu ea, a contelui 
de Urgell în regatul Valenciei. Facţiunea Centelles se 
răzbună pe guvernatorul Guillem de Bellera şi îl obligară 
pe fiul lui cel mic să care capul tatălui lui, înfipt într-o 
ţeapă, până la Valencia, unde rămase expus spre a fi 
batjocorit şi pentru a confirma că membrii Centelles erau 
noii lideri. 

Pierderea regatului Valencia, din punctul de vedere 
al intereselor contelui de Urgell şi ale partizanilor lui, şi 
faptul că infantele Castiliei controla prin oştirile lui 
regatele Aragón şi Valencia imprimară o notă de pesimism 
întâlnirilor din cramă, contaminaţi fiind cu toţii de 
descurajarea celor din palat, pe care Merce o oglindea 
atunci când li se alătura tatălui ei şi Caterinei. 

— Doar asta aud, tată, îi explică ea drept răspuns la 
întrebările lui Hugo într-una dintre acele întâlniri. Toţi 
vorbesc despre acelaşi lucru la palat. Contele, contesa, 
rudele lor... Până şi servitorii! Cum să nu fiu conştientă de 
asta? Parlamentele celor două regate, Aragón şi Valencia, 
şi cel al principatului Cataloniei au hotărât să numească 
câte trei persoane, fiecare însărcinată să îl aleagă pe noul 
rege. Cei nouă numiţi se vor întâlni în oraşul Caspe. 

— Şi regatele Mallorca şi Sicilia? întrebă Hugo. 

— S-ar părea că nu ţin cont de ele. Dacă e dificil să 
se pună de acord cele două regate şi un principat, 
închipuie-ţi cum ar fi cu cinci. 

— Dacă sunt drepţi... gândi Hugo cu voce tare. 

— Tată, cine este acum în stare să se opună numirii 
lui Ferdinand de Antequera ca rege şi conte de Barcelona? 
îl întrerupse cu grosolănie fiica lui, care repeta vorbele lui 
Roger Puig. 


Hugo o privi surprins de indignarea ei. În ultima 
vreme, în intimitate, cu el şi Caterina, Merce era 
dezinhibată şi spontană, aşa cum era cu Barcha. 

— Dacă nu îl aleg pe el, va devasta regatele şi va 
obţine coroana cu forţa, continuă Merce. Ne-a avertizat 
deja! De asta ne-a invadat. Şi ce au făcut parlamentarii 
catalani? Vă zic eu: nu au făcut nimic, încheie ea, furioasă. 

Şi parlamentarii catalani nu făcură nimic nici când 
contele de Urgell şi alţi câţiva patricieni, precum contele 
de Prades, cel de Cardona, cel de Quirra, Monteada sau 
Queralt, se plânseră în faţa Curţilor de părtinirea vădită şi 
notorie a judecătorilor aleşi pentru Caspe. 

Pentru regatul Aragón fură numiţi juristul Berenguer 
de Bardaji, care era plătit de infantele Ferdinand de 
Antequera cu cinci sute de florini pe lună. Al doilea fu 
cumnatul lui Bardaji şi episcop de Huesca, Domingo Ram, 
iar al treilea aragonez era un cartuzian care nu cunoştea 
nici legile, nici teologia, ci era un simplu laic voluntar 
retras în mănăstirea Portaceli, ignorant când venea vorba 
de chestiuni mondene şi ale cărui veşminte şi neglijarea 
bărbii şi a părului îi confirmau excluderea din rândul 
societăţii. 

Pentru regatul Valencia fură numiţi călugărul 
antisemit Vicente Ferrer şi fratele lui, Bonifacio, alt 
cartuzian, iar al treilea loc fu ocupat de juristul Pedro 
Beltrán. 

În cele din urmă, pentru principatul Cataloniei se 
înfăţişă Bernat de Gualbes, inamic declarat al contelui de 
Urgell, ambasador al papei Benedict al XIII-lea în cadrul 
Conciliului din Pisa, însărcinare pe care o împărţi tocmai 
cu episcopul Huesca Domingo Ram, judecător 
reprezentant al Aragónului. Ceilalți doi delegați numiți de 
principatul catalan fură arhiepiscopul Tarragonei şi 
avocatul Guillem de Vallseca. 

Acuzaţiile din partea baronilor catalani referitor la 
judecătorii din Caspe nu fură tratate de către Parlament şi, 
după ce îi ascultă pe pretendenți, dominicanul Vicente 

Ferrer făcu publică sentinţa dată: prin justiţie divină era 
ales rege infantele Ferdinand al Castiliei. In favoarea lui 
votară patru dintre clericii conduşi de Vicente Ferrer şi 
controlaţi de papa Benedict al XIII-lea; al cincilea vot veni 
din partea celui plătit de infante, Bardaji, care mai fu 
recompensat de la rege şi cu suma de patruzeci de mii de 
florini de aur. 

Cinci din nouă formau deja majoritatea, dar pentru 
ca pretendentul să fie ales rege, avea neapărat nevoie să 
primească măcar un sprijin din partea tuturor celor trei 
regate. Cel de-al şaselea vot, cel care îi aduse infantelui 
Ferdinand al Castiliei coroana, îi aparţinu catalanului 
Bernat de Gualbes, inamic al contelui de Urgell, care 
fusese recuzat de către liderii din principatul Catalonia, 
dar pe care Parlamentul îl păstră în funcţie. După 
încoronarea noului rege, Bernat de Gualbes urma să fie 
numit cancelarul lui. 

Cei doi judecători catalani rămaşi, arhiepiscopul de 
Tarragona şi Guillem de Vallseca, votară pentru Iacob de 
Urgell, în timp ce al treilea judecător valencian se abţinu. 

Interesele economice şi în special cele religioase, 
mitele şi, mai presus de toate, ameninţarea oştirii 
castiliene chemate de călugărul Vicente Ferrer parcă prin 
inspiraţie divină înlocuiră justiţia, căreia îi încredinţase 
regele Martin alegerea noului suveran prin celebrul lui 
hoc înainte să moară... Asta în caz că nu fusese doar o tuse 
inoportună pentru destinul coroanei, aşa cum susţinea 
Merce. 

Catalonia, Aragon, Valencia şi celelalte regate şi 
teritorii aveau să fie conduse de un rege castilian, un 
străin a cărui legitimitate provenea pe linie de 
descendență feminină şi nu pe linie masculină, cum 
stăteau lucrurile în cazul neamului lui Urgell, aşa cum 
erau obiceiul strămoşesc şi dorinţa poporului. 

20 

Pe 29 noiembrie 1412, la cinci luni după ce fusese 
numit rege de către delegaţii întruniţi în Caspe şi depusese 

jurământul în faţa Curţilor Aragónului, Ferdinand I intra cu 
pompă în Barcelona. Conform obiceiului, poposise două 
zile în mănăstirea Valldonzella, îndeajuns ca oraşul să 
încheie pregătirile pentru primirea lui. O tribună 
magnifică, tapiţată cu satin, cu baldachin şi cortine, fu 
ridicată în piaţa mănăstirii Framenors, lângă plajă şi în 
apropierea şantierelor navale, de unde noul rege avea să 
urmărească jocurile şi petrecerile date în cinstea lui. Dar 
înainte să ajungă la tribuna cu pricina, alaiul, care 
străbătea străzile acoperite cu trestii şi papură, mărginite 
de clădiri decorate, trecu pe lângă o altă platformă, 
construită în faţa spitalului Santa Cruz, pe care defilau 
bolnavii internaţi în spital, toţi în costume de soldaţi, mai 
mult sau mai puţin reuşite. 

Amestecat în mulţime, cu Barcha şi Caterina lângă el, 
aşteptând să treacă regele, Hugo privi spre mulţimea de 
femei şi bărbaţi deznădăjduiţi. Erau înarmaţi cu săbii şi 
sulițe, unele autentice, altele simple imitații din lemn sau 
trestie, cu care amenințau gloata de pe stradă, în timp ce 
personalul spitalului se căznea să nu îi lase să coboare de 
pe platformă, pentru ca luptele lor să nu devină reale, şi să 
îşi ţină pe cap coifurile vechi şi ruginite, pe care le 
aruncau înspre un public care, plictisit să mai aştepte, se 
distra ţipând şi hărţuind o armată atât de ciudată. 

Scandalul crescu în aşa măsură încât cei răspândiţi 
pe stradă veniră valvârtej în faţa platformei cu nebuni; unii 
dintre ei le răspundeau cu violenţă la glume sau insulte; 
alţii se ascundeau, aşezaţi sau ghemuiţi pe jos; mulţi îşi 
acopereau urechile cu mâinile şi, în timp ce doi dintre ei se 
legănau pe ritmul unor sunete pe care doar ei le puteau 
auzi... sau închipui, un alt grup rătăcea pe platformă, unii 
serioşi şi demni, cei mai mulţi râzând de mulţime. Pe când 
fusese chelarul spitalului, Hugo avusese de-a face cu astfel 
de nebuni după ce fuseseră mutaţi acolo din celelalte 
spitale din oraş, care se închiseseră după punerea în 
funcţiune a spitalului Santa Cruz. Ba pe unii dintre ei chiar 
îi cunoştea. Erau inofensivi. Nu erau oameni răi. La asta se 

gândea când trompetele şi tobele anunţară că regele 
tocmai ce intrase pe poarta sunt Antoni. In timp ce oamenii 
se îmbrânceau ca să ocupe un loc pe stradă, iar personalul 
spitalului încerca să îi ridice pe nebunii care erau pe jos, 
să îi oprească pe cei care se plimbau încolo şi încoace şi să 
îi facă să tacă pe cei care urlau, ca să îi aşeze pe toţi în 
formaţie, sosi Ferdinand I, călare, magnific, superb, cu 
haina strălucindu-i în soare, cu mantia şi pieptarul din 
stofa de aur, acoperit cu blană de hermină, care fusese 
confecţionată special pentru intrarea lui în Barcelona. 
Monarhul râse şi salută armata de nebuni care îi 
aducea onoruri de pe platformă. Niciunul dintre ei nu băga 
câtuşi de puţin în seamă instrucţiunile pe care le primea în 
sensul acesta şi totuşi păreau să priceapă că acela care 
trecea prin faţa lor deţinea o autoritate superioară 
celorlalţi. Suita care îl însoțea pe regele Ferdinand se 
alătură râsetelor şi saluturilor. Cei adunaţi acolo aplaudau 
şi ovaţionau şi trei sau patru nebuni săriră de pe platformă 
şi se amestecară prin mulţime, fără să le acorde cineva 
atenţie. Hugo încercă să urmărească din priviri vârful 
coifului unuia dintre ei, care reuşi să ajungă lângă scara de 
la şaua unuia dintre cavalerii castilieni ce îl însoțeau pe 
rege, croindu-şi drum prin mulţime. Bolnavul avea o suliță 
din trestie pe care o ridică deasupra capului, într-un 
semnal ce ar fi putut fi în egală măsură victorios sau 
ameninţător. Cei din jurul nobilului, un călăreț cu barbă 
castanie şi deasă, îmbrăcat în veşminte negre cu tiv auriu, 
cu o pălărie sobră pe cap şi o sabie lungă şi grea la 
centură, tăcură aşteptându-i reacţia. Hugo se îndreptă de 
spate şi miji ochii ca să îşi fixeze privirea. Castilianul se 
aplecă în şa şi îl prinse pe nebun de braţ. Hugo reuşi să îi 
distingă trăsăturile.  Şovăi. Era  oare?...  Nobilul 
înveşmântat în negru îl trase pe nebun, săltându-l pe calul 
lui. Mulțimea izbucni în ovaţii. După ce îi trecu mirarea, 
nebunul urlă şi îşi ridică trestia spre cer, iar regele se 
întoarse şi zâmbi. Cavalerul, bucuros, îi salută pe cetăţenii 
care îl aplaudau; salută în toate părţile, ori de câte ori îi 

ceru mulţimea. Într-una dintre ocazii, Hugo reuşi să 
distingă o aluniţă lângă ochiul drept. Aşa cum avusese 
stăpânul Arnau; aşa cum avea fiul lui, Bernat Estanyol. 

Hugo îl privi în timp ce se îndepărta pe strada 
Hospital, cu nebunul în spatele lui, care îşi înălța sulița de 
trestie în aer şi ovaţiona pentru mulţime. Nu-l mai văzuse 
de douăzeci şi cinci de ani şi nici nu mai primise veşti de la 
el de mult timp. 

Urletele din palatul de pe strada Marquet răsunară la 
fel ca în urmă cu câţiva ani, după ce corsarul atacase 
barca lui Roger Puig. 

— Amiral! se plângea contele. Cum poate un 
nenorocit de corsar să devină amiralul armadei regale 
catalane? 

Cineva încercă să îi explice contelui care erau 
meritele de care dăduse dovadă Bernat în timp ce se afla la 
comanda galerelor regale împotriva musulmanilor sau a 
portughezilor; altul susţinu că amiciţia care îi unea pe 
Ferdinand şi Bernat data încă de pe vremea când cel dintâi 
era doar regent al Castiliei, iar cel din urmă, un căpitan în 
slujba lui, dar Roger Puig refuză să asculte despre vreo 
reuşită a celui care aproape că îl ruinase. 

— Nu ar fi trebuit să permitem să fie eliberat după ce 
a încercat să îl ucidă pe unchiul meu, îşi aminti el. Ştia 
cine era Bernat Estanyol; cercetase după atacul asupra 
bărcii lui: fiul acelui trădător executat după moartea lui 
Petru cel Ceremonios. lată unde ajungem dacă lăsăm 
buruienile să crească! exclamă el în faţa curtenilor lui. 

lar acum Bernat Estanyol, fost corsar cu autorizaţie 
castiliană, devenit amiral al armadei catalane, şi Roger 
Puig, conte de Navarcles şi de Castellvi de Rosanes, erau 
obligaţi să convieţuiască în preajma noului rege. Nici 
Roger Puig, nici ceilalţi nobili care sprijiniseră cauza 
contelui de Urgell nu se temeau de represalii din partea lui 
Ferdinand; aşa afirmase suveranul în Zaragoza, în timpul 
actului solemn de depunere a jurământului, în care îi iertă 
pe cei care i se împotriviseră, ba chiar luptaseră împotriva 

lui. Susţinuse că aceia care l-au insultat sau atacat o 
făcuseră în apărarea a ceea ce considerau a fi drepturile 
lor şi că, la vremea respectivă, el fusese doar un ins care 
se împotrivea drepturilor cu pricina. Odată dobândită 
coroana, inamicii lui deveneau supuşii lui, iar el, la rândul 
lui, în calitate de rege, devenea tatăl tuturor. 

Graţierea îl includea şi pe contele de Urgell, dar nu şi 
pe apărătorul lui, Antonio de Luna, asasinul 
arhiepiscopului Zaragozei, căci nobilul catalan evita să 
depună jurământul de credinţă ce i se datora lui 
Ferdinand.  Într-atât încât, înainte de-a pleca spre 
Barcelona, Ferdinand se îndreptă spre Lerida în fruntea 
unei armate formate din două mii de castilieni pentru a-l 
supune pe cel care, acum că devenise rege, refuza să i se 
supună. Armatei castiliene i se alăturară nobilii aragonezi 
şi facțiunea valenciană Centelles, care se războiră pe 
pământurile contelui de Urgell pentru el, în timp ce 
Antonio de Luna o făcea la graniţa cu Franţa, în fruntea 
unor companii de mercenari gasconi. 

Aflat deja în principatul Catalonia, în Lérida, 
monarhul depuse jurământul conform  Constituţiilor, 
drepturilor şi obiceiurilor catalanilor, deşi nu primi 
jurământul din partea Curţilor, care îi cereau să o facă în 
Barcelona, unde cele trei ramuri ale lor, cea religioasă, cea 
militară şi cea regală, cea din urmă formată din oraşe, 
aveau să îi jure credinţă. Nobilii, care făceau parte din 
ramura militară, trebuiau de asemenea să îi jure tribut 
pentru pământurile pe care le aveau arendate pentru rege. 
În schimb, cel care îi jură credinţă lui Ferdinand în Lerida 
fu însuşi contele de Urgell, care, conştient de faptul că nu 
era în măsură să înfrunte armata monarhului, trimise 
procuratori care să îndeplinească acea obligaţie în numele 
lui. Cu toate acestea, după ce opri atacul regelui prin acea 
supunere prefăcută, contele întârzie să ratifice în persoană 
jurământul depus în Lerida prin reprezentanţii lui. 

„Nu este totul pierdut”, îşi zise Hugo şi şi-o aminti pe 
Merce suspinând în crama lui Roger Puig. Se simţea 

incomod în drum spre palatul Mentor, unde ştia că stătea 
Bernat. „Trebuie să fie din pricina emoţiilor”, îşi repeta el, 
încercând să găsească o scuză pentru neîndemânarea lui 
nefirească, rezultatul încordării care îi invada întregul 
corp. „Probabil din pricina veşmintelor”, se gândi apoi. 
Totuşi îi reveniră în minte cuvintele fiicei lui: 

— Contele de Urgell tratează cu mai mulţi cavaleri 
francezi şi cu ducele de Clarence, fiul regelui Angliei, ca să 
îl ajute să capete coroana. 

— Şi de ce ar interveni englezii în treburile noastre? 
se miră Hugo. Sunt foarte departe de noi. 

— Contele le-a promis regatul Siciliei în schimbul 
ajutorului lor. 

— Ah! 

Şi mai multe promisiuni din partea contelui de Urgell 
în caz că avea să fie rege! Hugo fu pe punctul de a-şi bate 
joc de asta, dar, când văzu seriozitatea de pe chipul fiicei 
lui şi angajamentul ei, de parcă viaţa şi visurile ei ar fi fost 
unite cu destinul contelui, hotărî să nu o facă. 

— Englezii vor trimite o armată colosală, adăugă ea, 
gesticulând cu mâinile, neputând să ilustreze presupusa 
măreție a oştirilor ducelui englez, o armată care îi va 
înfrânge pe castilieni, care deja nu mai au bani şi care 
dispun de tot mai puţini soldaţi. 

Hugo o mângâie pe fiica lui pe obraz. 

— Să vedem dacă englezii aceia vor rămâne cu 
regatele noastre, la ce armată şi putere se zice că ar 
avea... o avertiză el. 

— Nu, ripostă Merce, deşi pe chipul ei se putea citi 
îndoiala. Nu! exclamă ea după ce făcu un semn din mână. 

— Nu, bineînţeles, i se alătură el, zâmbind. 

Informaţiile de care dispunea Merce erau şi 
informaţiile pe care le discutau regele şi consiliul lui, chiar 
dacă în clipele acelea se negociau favorurile pe care 
Ferdinand trebuia să le ofere pentru ca răzvrătitul să se 
supună autorităţii lui. Suveranul voia să îl învingă pe 
contele de Urgell prin forţa armelor, dar miniştrii lui îl 

sfătuiau să încheie un pact care să fie bine primit de popor. 

Oferta, extrem de generoasă, fu dezvăluită supuşilor, 
pentru ca toţi să afle despre bunătatea noului lor monarh: 
cincizeci de mii de florini de aur ca să compenseze 
cheltuielile suferite de contele de Urgell în încercarea lui 
de-a se autoproclama rege; concesia prestigiosului ducat 
de Montblanc şi a pământurilor aferente, un titlu în plus 
faţă de cele deţinute deja, la care se adăuga, în cele din 
urmă şi cu toate că Ferdinand voia să îl însoare cu fiica 
vreunui alt rege, ca să încheie alianţe internaţionale, 
promisiunea de a-l căsători pe fiul lui, Henric, cu una 
dintre fiicele contelui de Urgell. Poate că aceeaşi pe care 
contele i-o făgăduise fiului lui Roger Puig, se gândi Hugo 
zâmbind când ajunse deja în faţa porţilor palatului Mentor. 

Roger Puig! Brusc îşi dădu seama că numele acesta îi 
îngreuna paşii spre reîntâlnirea cu Bernat, un amic care i- 
ar fi fost doar recunoscător. Se gândi la ce ar fi spus acesta 
când avea să afle că lucra pentru Roger Puig. Nu putea să 
se înfurie, îşi zise Hugo, pentru că, de fapt, intrase în 
slujba lui ca să spioneze şi, la vremea aceea, corsarul 
avusese de profitat de pe urma acestui lucru. Îşi aminti că 
şi el voia să se răzbune pe Roger Puig. Se întrebă dacă îi 
reuşise cumva. Da, îi vânduse scump vinuri ieftine şi îi 
comunicase lui Bernat informaţii despre barcă... Dar oare 
compensau aceste lucruri umilirea la care îl supusese 
Roger Puig în copilărie, bătăile sau alungarea lui din 
şantierele navale? Nu fusese în stare să îl ucidă în castelul 
din Navarcles. Ceva în el clocotea de fiecare dată când se 
gândea la asta. 

Poate că trecuseră suficienţi ani pentru ca ura să se fi 
micşorat, deşi, dacă era să judece după urletele lui Roger 
Puig, contele încă îi purta ranchiună. Oricum, nu avea să îi 
dezvăluie acest lucru lui Bernat. Nu putea să se lase de 
slujba lui. Poate doar dacă amiralul avea să îi ofere o 
podgorie. Cei puternici îi favorizau mereu pe cei apropiaţi 
lor. Şi ce s-ar fi întâmplat atunci cu Merce? Deşi, de-ar fi 
avut o podgorie şi-o putea închipui pe fiica lui nemaifiind 

nevoită să lucreze pentru Roger Puig. 

— Ce vrei? îi întrerupse gândurile unul dintre soldaţii 
care stăteau de pază la poarta palatului Mentor. 

— Am venit să îl văd pe Bernat Estanyol, îi răspunse 
el hotărât. 

Soldatul îşi privi tovarăşul. 

— Cine eşti? întrebă acesta din urmă. 

„Cel care l-a ajutat cu doi croați de argint în ziua în 
care l-au dus pe galeră”, fu ispitit Hugo să răspundă, 
zâmbind uşor. 

— Mă numesc Hugo Llor, zise el în schimb. Anunţă-l 
că am venit să îl văd. 

— S-o crezi tu! Nu-l putem deranja pe amiral doar 
pentru că cineva vrea să îl vadă. 

Soldaţii dădură să îl ignore. 

— Sunt prietenul lui. 

— Tu? 

Îl cercetară din nou, de data aceasta cu mai multă 
grijă. Sub privirile lor, Hugo se îndoi de înfăţişarea lui. 
Purta nişte straie de care îi făcuse rost Caterina: cămaşă, 
pieptar închis la culoare peste o haină, nădragi albaştri şi 
pantofi din piele. „Ţi-ai pierdut minţile?”, o mustrase Hugo 
când o văzuse venind cu veşmintele acelea. „Le înapoiem 
la noapte”, îl liniştise Caterina. 

Se îndreptă de spate în faţa soldaţilor, pentru ca 
purtarea lui să nu reducă efectul veşmintelor. 

— Ziceţi-i că a venit să îl vadă Hugo Llor. Se vânzoli, 
în încercarea de a pune capăt privirii lor atente. Fiţi siguri 
că nu sunt un oarecare. Sunt prietenul lui. Veţi regreta 
dacă nu o faceţi. 

— Ne ameninţi? 

— Luaţi-o cum vreţi! 

Cei doi se gândiră. Se traseră mai la o parte de Hugo 
şi se consultară. Unul dintre ei ridică din umeri; celălalt 
păru să insiste şi îi strigă să aştepte. Hugo încercă să stea 
drept în timp ce îl privi pe paznic intrând în palat. Se 
întoarse spre strada din spatele lui: strada în pantă Lleons. 

Acolo îl bătuse Câinele chel şi acolo îl arestaseră mai apoi 
soldaţii care păzeau poarta palatului pe Bernat. 

Garda se schimbă, iar Hugo era tot acolo. Se apropie 
de noii soldaţi şi dădu să le explice şi lor, dar aceştia îi 
răspunseră să continue să aştepte. Trecură câteva ore 
până apăru un omuleţ, sfrijit şi posac. 

— Deci eşti prieten cu amiralul? spuse acesta fără să 
se prezinte. 

— Da. l-ai spus? 

— Amiralul are mult de lucru şi nu-i poate primi pe 
toţi care zic că îi sunt prieteni. 

Hugo se încruntă. Nu era sigur dacă Bernat nu voia 
să îl primească sau dacă, de fapt, nu îl anunţaseră deloc că 
era acolo. 

— Chiar aici... arătă Hugo cu degetul mai încolo, spre 
stradă. Aici l-au arestat pe amiralul tău când încerca să îl 
ucidă pe contele de Navarcles, căpitanul general al 
armatelor regelui Ioan. 

Omuleţul îşi dădu capul pe spate, de parcă ar fi 
încercat să îl audă mai bine. 

— Ştii ce armă voia să folosească? Hugo nici măcar 
nu îi permise să nege. Vorbi repede, aproape fără să 
răsufle: O arbaletă de care eu i-am făcut rost. A trebuit să 
o fur pentru el din arsenalul şantierelor navale. Şi ştii de 
ce voia să îl asasineze pe căpitanul general? Pentru că i-a 
executat tatăl, pe mentorul meu: pe stăpânul Arnau. Ai 
auzit vorbindu-se despre el? Şi despre Mar, mama 
amiralului? E îngropată acolo, în cimitirul bisericii Santa 
Maria de la Mar. Mai mulţi bastaixos şi cu mine am fost 
singurii care am mers la înmormântare. Bernat nu a fost, 
dar m-am rugat pentru el. Poate că te întrebi ce căutau 
acolo acei bastaixos. Ei bine, erau acolo pentru că tatăl lui 
Bernat a fost bastaix, deşi poate că tu nu ştii asta. Inainte 
să fie zaraf şi consul al mării, stăpânul Arnau descărca 
bărci şi a transportat pe gratis pietrele cu care s-a 
construit biserica Santa Maria de la Mar. 

Nu reuşi să mai continue. Bărbatul o porni grăbit 

spre palat, cu paşi scurţi şi repezi. 

— Vreţi să vă mai povestesc despre amiral? îi 
înfruntă Hugo pe soldaţii care îl priveau. l-am dat doi 
croaţi... 

Ceilalţi îl lăsară cu cuvintele în gură. 

Nu mai aşteptă mult. În scurtă vreme, omuleţul ieşi 
din nou din palat şi veni în fugă spre el, cu paşi la fel de 
scurţi şi repezi, şi îşi ceru iertare. Amiralul avea să îl 
primească, bineînţeles, îi zise el în timp ce îl însoțea 
aproape cu reverență. Îi povesti că izbucnise în râs când 
aflase despre cine era vorba şi că îl lovise aşa de tare peste 
spate, că încă îl durea. Intrară în palat urmaţi de soldaţi şi 
pătrunseră apoi într-o galerie de unde se vedeau o parte 
din grădinile îngrijite ale palatului care se aflau jos, sub 
nivelul străzii. Străbătură galeria, spre exasperarea 
omuleţului, pentru că Hugo era distras de tot ce vedea în 
jur. Cu toate acestea, continua să i-o ia înainte, de parcă nu 
ar fi putut să meargă mai încet, şi când îşi dădea seama, se 
oprea să îl aştepte sau se întorcea câţiva paşi, fără să se 
oprească din vorbit sau respirat, cu pumnii strânşi, 
reprimându-şi parcă impulsul de a-l grăbi. Îi zise lui Hugo 
că probabil amiralul îl aprecia mult, întrucât nu obişnuia 
să primească pe nimeni. Era un bărbat... Cum să spună? 
Diferit de cei mai mulţi nobili şi căpitani care îl însoțeau pe 
rege; nu îşi putea ascunde condiţia de corsar. Era aspru şi 
deseori posac, lucru de care, pe de altă parte, era mândru, 
motiv pentru care nu primea aproape pe nimeni. Printre 
explicaţii îi ceru din nou iertare lui Hugo, de parcă s-ar fi 
temut de represalii din partea lui Bernat. Străbătură 
coridoare şi odăi înspre saloanele palatului, două structuri 
mari care se aflau la etaj şi ale căror contraforți se vedeau 
din exterior, la fel ca la biserica Santa Marfa. Unul dintre 
ele era salonul numit al Cailor, îl informă omuleţul. Acolo, 
pe vremea când clădirea aparținuse ordinului Templierilor, 
se realizau acte formale cu animalele cu pricina. Celălalt 
era salonul Mayor, construit de Petru cel Ceremonios şi 
asemănător salonului Tinell din palatul Mayor. Omuleţul le 

considera „impunătoare”. 

Chiar erau. Hugo se simţi mai mic când intră în 
salonul Mayor. Nu cunoştea salonul Tinell, dar cel în care 
tocmai intrase semăna cu navele şantierelor navale... sau 
navele din spitalul Santa Cruz: o odaie înaltă şi imensă, cu 
podea de ceramică şi un acoperiş de lemn plan, decorată 
cu picturi, sprijinită de două arcade ca acelea despre care 
îi vorbise preotul de la spitalul Colom când îl lămurise 
despre lucrările de construcţie ce urmau să se facă, cele 
care semănau cu un vas răsturnat tăiat pe jumătate. 

Nu îl văzu venind printre mulţimea de oameni din 
salon. Bernat, puternic şi mare, îl plesni zgomotos peste 
spate. Hugo reuşi să vadă expresia de compătimire a 
omuleţului, înainte ca Bernat să îl apuce şi să îl scuture, să 
îl îmbrăţişeze şi să îl sărute de două ori. 

— Hugo, amice, ce mai faci? Te-am crezut mort când 
nu am mai primit veşti de la tine. De ce nu mi-ai scris ce 
mai faci? Bernat îl însoţi într-un salon alăturat celui Mayor, 
de asemenea mare şi înalt, deşi nu la fel, cu o singură 
arcadă pe jumătatea lungimii. Spre deosebire de salonul 
Mayor, acesta era gol. Vorbeşte-mi despre tine! insistă el. 
Am aflat de la Gabriel Muntso... 

— Ce mai face? îl întrerupse Hugo amintindu-şi de 
emisarul care îi aducea pungi cu bani. 

— A murit, îi răspunse Bernat. Am aflat de la el că te 
ocupi de cultivarea viţei-de-vie şi că lucrurile îţi mergeau 
bine. Tot aşa o duci? 

— Nu, nu mai am podgorii. 

— Bun, bun, îl întrerupse din nou amiralul, trecându- 
şi braţul pe după umerii lui şi împingându-l să îl însoţească 
încolo şi încoace prin salon. Hugo pricepu atunci de ce 
omuleţul se grăbea mereu, probabil pentru că îşi urma tot 
timpul stăpânul. Şi familia, ai copii? 

— Da, am o fiică. 

— Mi-ar plăcea să o cunosc. i-am fost mereu 
recunoscător şi voi fi generos, să fii sigur de asta. Soarta 
ta tocmai s-a schimbat. 


Hugo privi chipul lui Bernat. Nu era o promisiune 
condiţionată de încoronarea contelui de Urgell, ci o 
realitate: promisiunea amiralului armadei regale care îl 
asigura de generozitatea lui. Se gândi cum avea să îi spună 
lui Merce... 

— Mi-a zis Guerao despre înmormântarea mamei 
mele, îi întrerupse Bernat gândurile. Povesteşte-mi! 

Continuară să se plimbe: Bernat tăcut, şi Hugo 
simțindu-se incomod, dezechilibrat de îmbrăţişarea lui 
Bernat. Cu toate acestea, îi vorbi despre Mar, despre evrei 
şi bastaixos, despre înmormântarea ei în cimitirul bisericii 
Santa Maria de la Mar. 

— Ce ai făcut cu banii pentru Santa Maria? îl întrebă 
el, surprinzându-l, după o altă perioadă de tăcere care 
urmă după ce Hugo termină de povestit despre mama lui. 

Hugo nici măcar nu îşi aducea aminte de banii aceia. 

— Dacă regele îmi permite, continuă Bernat, 
duminica viitoare intenţionez să merg la liturghie la Santa 
Maria şi mi-ar plăcea să ştiu... 

— Mi-au fost furati... banii, clarifică el, fără să ştie 
prea bine ce să spună. 

Pentru prima oară, Bernat se opri din mers. 

— I-a furat un sclav care a fugit apoi, zise Hugo. Mi-a 
luat şi banii tăi, şi pe ai mei. 

Bernat nu spuse nimic. 

— Însă am reuşit să fac să se rostească multe 
liturghii pentru părinţii tăi şi pentru tine. Mi-a fost destul 
de greu să îl conving pe preot să te includă în ele, a trebuit 
să mă folosesc de ceilalţi bani pe care mi i-ai trimis. 
Susţinea că, întrucât erai un corsar inamic al Cataloniei... 

— De ce nu i-ai spus nimic lui Muntso? Lui Hugo i se 
păru că aude cuvintele lui Bernat ricoşând din pereţii şi 
acoperişul salonului, din pricina durității cu care le rosti. A 
fost prima livrare. V-aţi mai văzut de atunci. 

Işi aminti zvonurile şi poveştile care îl descriau pe 
Bernat ca fiind un corsar crud. Muntso nu o negase când îl 
întrebase. Şi în acest moment, că se afla în faţa lui, îi 

simţea duritatea şi răceala. 

— Aveam de gând să îi recuperez, răspunse el, deşi 
acum, căâşi amintea de zilele acelea, îşi dădu seama că nu 
acordase de fapt importanţă jafului. 

— Şi ce s-a întâmplat? întrebă Bernat. 

— Nu am reuşit, după care m-am gândit... Nu ştiu... 
Nu ştiu la ce m-am gândit. Îmi pare rău. 

Hugo simţi greutatea braţului lui Bernat pe umeri şi i 
se păru că îi lăsa o senzaţie diferită acum. Părea încordat; 
mai dur. 

— Deci nu mai ai podgorii? întrebarea porni o altă 
plimbare prin salon. Şi dacă nu te mai ocupi de vin... 

— Mă ocup în continuare de vin, dar nu mai am 
podgorii. 

Se plimbau prin odaie. Nu avea să îi spună, nu putea 
să îi spună că lucra cu Puig! După ce îi cunoscuse 
duritatea din voce după ce îi povestise despre banii pentru 
Santa Maria, sub nicio formă nu avea să îi dezvăluie acest 
lucru. li simţea braţul în continuare greu... prea greu. Fără 
îndoială că Bernat avea să afle până la urmă despre relaţia 
lui cu Roger Puig, dar în clipa aceasta nu era dispus să îi 
mărturisească. 

— Sunt negustor de vinuri, adăugă el. Şi chelar. Am 
fost chelar al regelui Martin... 

— Când? 

Hugo ridică din umeri, de parcă nu avea importanţă. 

— Când s-a căsătorit cu Margarida de Prades, 
răspunse el. îl auzi pe Bernat murmurând. Am fost chelar 
şi la spitalul Santa Cruz. 

— Acolo erau nebunii deghizați în soldaţi, aşa-i? Un 
detaliu simpatic, zise el zâmbind parcă forţat. Ceea ce mă 
miră la ce mi-ai zis este că unul dintre membrii familiei 
Puig, cei care mi-au ucis tatăl, cel care te-a bătut pe tine, 
îţi aminteşti? 

Hugo tremură. Vocea nu era puternică, ci acuzatoare. 

— Sigur îţi aminteşti, insistă Bernat când îl văzu că 
nu spune nimic. Cel care te-a alungat din şantierele 

navale. Ei bine, ticălosul acela servil i-a oferit lui 
Ferdinand serviciile chelarului lui. Zice că a fost şi chelar 
al regelui Martin. 

Se plimbară întruna. Probabil că Bernat îi simţea 
tremurul, se temu Hugo, iar teama îi crescu. Imposibil să 
nu îşi fi dat seama. 

— Bastardul ăla ticălos ne asigură, îi întrerupse 
Bernat gândurile, de data aceasta ridicând vocea, că 
chelarul lui obţine un vin excelent, unul care s-a băut chiar 
la banchetul de nuntă al regelui Martin cu Margarida de 
Prades. 

Hugo tăcea. 

— Ce coincidenţă, nu-i aşa? insistă Bernat. 

Se opriseră şi acum se aflau aproape în mijlocul 
încăperii, sub arcadă. Hugo privea spre podea. Bernat 
aşteptă. Tăcerea fu un răspuns suficient pentru el. 

— Şi nu l-ai ucis! urlă el. 

— Nu. 

Bernat se despărţi de el, iar Hugo întinse mâinile. 

— De ce să îl omor? 

— Pentru mine! strigă Bernat lovindu-l tare cu 
pumnul în faţă, azvârlindu-l la pământ. Dacă am fi fost pe 
mare, continuă Bernat, cu venele de la gât umflate şi roşu 
la faţă, te-aş fi spânzurat de boaşe în cel mai înalt punct al 
vergii şi apoi ţi-aş fi târât cadavrul prin apă, ca momeală 
pentru peşti. Nici măcar amintirea părinţilor mei nu te-ar 
salva! Dar ai noroc că te afli în palatul regelui, sub 
protecţia lui. 

Hugo se ridică şi se dădu în spate, pipăindu-şi 
obrazul. 

— Nu sunt un ucigaş, se apără el. 

— Eşti un laş! 

Hugo îl privi pe bărbatul pe care îl crezuse prietenul 
lui. Nu îl recunoscu în barbarul care răsufla acum în faţa 
lui, puternic, furios. Acela era corsarul în stare să ucidă un 
echipaj întreg, un bărbat îndobitocit. Avusese dreptate: ani 
la rând Bernat învățase să respingă slăbiciunea şi mila. 

Acţiona şi reacţiona impulsiv, fără să se gândească, 
încrezându-se întru totul în intuiţia lui. „Nehotărârea a 
scufundat numeroase bărci şi a dus la moartea multor 
echipaje”, susţinea el când apărea vreo urmă de îndoială 
cu privire la modul lui de a proceda. Trebuia să acţioneze 
din mers, fără să şovăie, să distrugă orice i se punea în 
cale; greşeala era mai admisibilă ca şovăiala. Trebuia să 
hotărască la nesfârşit, chiar dacă se înşela. 

Hugo dădu să spună ceva, dar Bernat i-o luă înainte. 

— Câine ce eşti! Du-te cu stăpânul tău! 

— Aş fi putut să o fac, mărturisi el. Aş fi putut să îl 
ucid, repetă Hugo dându-se în spate, dar nu sunt nici 
asasin, nici soldat... nici corsar. 

Hugo continua să se retragă, în timp ce Bernat se 
îndrepta spre el cu ochii roşii. 

— Te înşeli. Nici tu nu ai făcut nimic! urlă atunci 
Hugo, făcându-l pe celălalt să se oprească, surprins, preţ 
de o clipă doar, după care răsuflă şi continuă să înainteze. 
De ce nu ai venit să îl ucizi? Spune-mi! De ce nu ai trimis 
vreun asasin? Chiar aşa de greu ti-ar fi fost? Erai cel mai 
temut dintre corsari! De ce trebuia să o fac eu? Pe tatăl tău 
l-a ucis! 

Nu avu timp să încheie fraza. Bernat se năpusti 
asupra lui. Hugo se feri, fugi spre ieşire şi, printre urlete, 
insulte şi gesticulări sălbatice, îl lăsă pe acesta singur în 
salon. 

Hugo privi în sus spre oraşul Balaquer, unde se înălța 
un castel impunător ce domina o câmpie fertilă străbătută 
de râul Segre, care se întindea spre Lerida. Acolo pusese 
Ferdinand tabăra pentru a asedia oraşul. Castelul se înălța 
pe o stâncă retezată, ce nu avea nevoie de altă protecţie; 
de partea cealaltă coborau zidurile care înconjurau oraşul, 
puternice şi sigure, întrerupte de porţi şi turnuri de 
apărare. În afara lui se aflau podul peste Segre în drum 
spre Lérida, o mănăstire de dominicani şi un alt castel, 
mic, numit Casa Fuerte de la Condensa deoarece fusese 
construit din dorinţa contesei Mărgărită de Montferrat. 


Se zicea că pricina nenorocirii ce se abătuse asupra 
contelui de Urgell era tocmai contesa. „Rege sau nimic”, îi 
repeta insistent mama sa lui Iacob de Aragón. Hugo şi-o 
aminti pe femeie pipăindu-i penisul regelui Martin, în timp 
ce el trăgea de sfoara ataşată hamului, sau apucându-l de 
cămaşa lui de noapte, pe când se afla deja pe moarte, 
cerându-i cu urlete regatul pentru fiul ei. Mărgărită o 
recompensase pe Regina cu o pungă de florini pentru că îl 
otrăvise pe Martin. Tot Mărgărită considerase, în mod 
eronat, că bunăvoința şi generozitatea arătate de regele 
Ferdinand pentru a obţine supunerea şi ascultarea casei de 
Urgell fusese o slăbiciune. Mărgărită, Antonio de Luna şi 
toţi cei din jurul contelui de Urgell îl sfătuiră şi 
constrânseră să refuze oferta splendidă făcută de noul 
monarh şi să îl înfrunte, să se lupte cu el pentru coroană. 

„Intreaga Catalonie se va înarma ca să îl sprijine pe 
contele de Urgell!”, exclamase Merce după ce aflase veşti 
despre două victorii nesemnificative ale oştirilor aliate 
contelui. Castilienii nu aveau să îl mai ajute pe Ferdinand 
în noua lui postură de rege al Aragonului şi conte de 
Barcelona; aşa susţinea Mărgărită, mama contelui. 
Puținele oştiri străine de care dispunea Antonio de Luna se 
înmulţeau în conversațiile şi zvonurile răspândite de 
mulţime până atingeau cifre de neînchipuit. Şi mereu se 
ajungea la concluzia că se bizuia pe sprijinul Angliei! 
Ducele de Clarence cu armatele lui avea să încline 
neîndoielnic balanţa odată ce avea să îşi ţină angajamentul 
luat. 

lată la ce se gândea Hugo în timp ce se îndrepta spre 
Balaquer în urma trupelor adunate de Ferdinand, la fel ca 
mulţi alţi negustori, traficanţi, hoţi, prostituate sau simpli 
oportunişti. îl cuprinse brusc nostalgia când îşi aminti de 
călătoria lui spre Gerona alături de Mahir, când regele 
loan îi înfrânsese pe francezi. Atunci cărau vin şi agua 
vitae, într-o căruţă trasă de boi; acum o pereche de catâri 
trăgeau căruţa pe care o primise de la Roger Puig. Astăzi 
el era în locul lui Mahir, iar în locul lui, ca ajutor, mergea 

Caterina, care privea necontenit în toate părţile, de parcă 
tot ce vedea era ceva nou pentru ea. Şi chiar era, 
concluzionă Hugo, privind-o vreme îndelungată de pe 
capra pe care călătorea. Ea mergea pe jos. Femeia 
aceasta, pe care i-o vânduseră lui Roger Puig la 
paisprezece ani, nu ieşise niciodată din Barcelona, iar 
acum descoperea o lume întreagă în afara oraşului. 

Hugo nici măcar nu se opusese când Roger Puig îi 
ceruse să se ducă la Balaquer ca să facă pe intermediarul 
între el şi contele de Urgell. Pumnul şi insultele primite de 
la Bernat îi întrerupseseră viaţa: Bernat era singura lui 
legătură cu copilăria, cu stăpânul Arnau, cu o vreme... îl 
crezuse prietenul lui! Se simţea de parcă ar fi fost jefuit de 
o parte din amintirile lui. Corsarul îl sprijinea pe noul rege, 
Ferdinand, iar Merce îşi încredința viitorul contelui de 
Urgell, închipuindu-şi toate beneficiile pe care avea să i le 
aducă victoria acestuia: bani, pământuri, onoruri... Datoria 
lui ca tată era să o ajute. 

— Bineînţeles că mă voi duce! afirmă el, iar ea, aflată 
deja în cramă, îi mulţumi pentru bunăvoința lui. Mă voi 
duce pentru tine, fiica mea, voi face pentru toate lucrurile 
pe care ţi le doreşti aşa de mult. Apoi o sărută pe obraz. 
Dar tu mă vei aştepta aici, îi şopti la ureche, ţmând-o de 
cap, desfătându-se cu parfumul părului ei. Nu, se opuse el 
când Merce dădu să se împotrivească. Nu este un loc 
potrivit pentru tine. 

Roger Puig, precum cei mai mulţi nobili catalani, 
depuse jurământul şi se supuse regelui Ferdinand, dar nu 
intenţiona câtuşi de puţin să îl dea la o parte pe contele de 
Urgell, în caz că, în cele din urmă, acesta avea să iasă 
învingător. Cu toate acestea, încercă şi reuşi să nu se 
compromită în persoană. Regina îi dădu un unguent pe 
care îl folosea ca să omoare păduchii, pe care îl întări cu 
laptele câinelui şi alţi câţiva iritanţi. „Va fi dureros, îl 
anunţă ea pe conte, va ustura tare, dar cu timpul pielea se 
va regenera şi nu îţi va dăuna în niciun fel”. Nobilul o lăsă 
să îl ungă pe faţă şi pe gât, iar în ziua următoare, după o 

noapte în care Regina rămăsese alături de el ca să îi ofere 
remedii pentru calmarea iritaţiei, se ridică în pat cu o 
asemenea urticarie, încât dacă ar fi avut un rang mai mic, 
nimeni nu s-ar fi mirat de-ar fi fost închis în spitalul San 
Lăzaro pentru leproşi; chiar şi medicii regali îi porunciră 
să nu se înfăţişeze la curtea palatului Mentor până când nu 
avea să se însănătoşească. Puig puse la dispoziţia regelui 
Ferdinand o oştire de treizeci de bărbaţi din flecare 
domeniu pe care îl stăpânea, împreună cu o scrisoare în 
care îşi cerea iertare că nu putea merge la Balaquer ca să 
lupte alături de el. Monarhul îi răspunse, mulţumindu-i 
pentru ajutorul oferit şi rugându-se pentru vindecarea unei 
boli despre care luase deja cunoştinţă. 

Pe contele de Urgell îl ajută cu bani, pentru care 
acesta îi mulţumi mai mult decât dacă s-ar fi înfăţişat el 
însuşi la castelul Balaquer, întrucât şi el ştia de boala lui şi 
avea nevoie de fonduri ca să contracteze trupele franceze. 
Antonio de Luna, care negocia în Franţa cu diverşi 
căpitani, vânduse bijuteriile casei de Urgell ca să obţină 
numerar cu care să îi plătească pe soldaţi. In cele din 
urmă, sfârşi prin a risipi o avere în faţa unor cumpărători 
care îi cunoşteau nevoile. Contele de Urgell îi cerea 
necontenit lui Roger Puig să facă rost de mai mulţi bani. 

Caterina îi zâmbi lui Hugo când văzu că o privea. 

— Mulţumesc, îi spuse iarăşi. 

Nimeni nu părea să vrea să meargă pe câmpul de 
luptă din faţa castelului Balaguer; nimeni în afară de 
Merce, bineînţeles. Contele, cu chipul acoperit de bandaje 
şi poţiuni pentru calmarea mâncărimii, îi transmise că nu 
avea să fie nevoie să îi scrie: avea să se limiteze la a lua 
scrisorile pe care urma să le primească din Barcelona şi să 
le ducă oamenilor contelui de Urgell, şi viceversa. Avea să 
le comunice unora şi altora tot ce afla despre tabără, 
inclusiv veştile pe care aveau să i le dea soldaţii de 
Castellvi de Rosanes şi  Navarcles, care urmăreau 
interesele stăpânului lor, Roger Puig. 

— Cine îl va însoţi pe chelar, Excelenţa Voastră? 

întrebă majordomul după ce îl ascultă pe conte. 

— Are nevoie de cineva? 

Majordomul ridică din umeri, privindu-l întrebător pe 
Hugo. 

— Va trebui să mă perind prin tabără, să obţin vin, să 
invit, să ascult, să mă plimb încolo şi încoace, şi nu pot 
face toate astea cu căruţa şi catârii după mine. Dacă îmi 
vor lua locul, curierii vor trebui să mă caute de fiecare 
dată. Şi nici nu pot lăsa căruţa nesupravegheată. 

Hugo îşi amintea experienţa lui din Gerona, cu Mahir 
şi armata regelui Ioan. Şi ştia cât de puţin ar fi rezistat o 
căruţă cu vin nepăzită într-o tabără plină de oameni care 
trăiau în condiţii proaste. 

— la-o pe sclava rusoaică, zise dintr-odată contele, 
întrerupându-i şirul gândurilor. Oricum te culci deja cu ea, 
adăugă el spre surprinderea lui Hugo. 

— Nu... 

Contele făcu un gest nerăbdător din mână, 
poruncindu-i să se retragă. 

— Nu mă culc cu ea, încercă să îi zică el 
majordomului, odată ieşiţi din biroul lui Roger Puig. 

Celălalt făcu un semn din mână asemănător celui 
făcut de stăpânul lui. 

Nu se culca cu ea, deşi adevărul era că visa la asta. 
Caterina era splendidă; luase din nou în greutate şi trupul 
ei era din nou voluptuos, într-atât încât uneori ajunseseră 
să spună că nu ar fi fost bine să o vadă contele. Când nu 
era în cramă, îşi ascundea senzualitatea sub straie aspre şi 
largi, şi se murdărea fără şovăire pe faţă şi pe mâini. De 
asemenea, de ceilalţi îşi ascundea zâmbetul, bucuria şi 
vitalitatea pe care şi le arăta când era cu Hugo sau cu 
Merce. Dar nu făcuseră niciodată dragoste. 

— Nu aş putea vreodată să o trădez pe femeia care 
mi-a salvat viaţa, îi mărturisi rusoaica într-o zi în care, 
poate de la vin, poate de la căldură, lumină sau mirosuri, 
dorinţa amândurora se căznea să se dezlănţuie. 

Hugo acceptă acest lucru şi îşi trase înapoi mâna 

care aproape că se întrepătrunsese cu a sclavei în timp ce 
stăteau amândoi la masa din cramă. Regina... Aproape că 
nu o mai vedea deloc. Uneori se întâlnea din greşeală cu 
ea, dar se întâmpla foarte rar. După ce îşi termina munca, 
Hugo se ducea spre casa Barchei, unde locuia. Cu toate 
acestea, după călătoria lor la Zaragoza, Merce încercă să îi 
apropie pe părinţii ei, deşi nu dură mult până să priceapă 
că niciunul dintre ei nuâşi dorea asta. 

— Eu ţi-am salvat viaţa, îi răspunse Hugo Caterinei 
atunci. Regina doar te-a vindecat şi a făcut-o pentru că îmi 
era datoare. Nu a făcut-o pentru tine, nu te înşela în 
privinţa asta. 

Hugo fu distras atunci, preţ de câteva clipe, de 
gândul că le salvase viaţa celor trei femei care făceau 
acum parte din viaţa lui: Merce, copila lui, pe când era 
nou-născută şi Regina insistase să o păstreze el, susţinând 
că altfel ar fi murit; Regina, violată în timpul atacului 
asupra cartierului evreiesc, şi Caterina, pe care o găsise în 
agonie într-o odăiţă de la ferma lui Rocafort. Oftă. 

— Nu cred că ar fi o trădare, zise el obosit. Căsătoria 
noastră nu mai există, ştii bine; ştii că s-a culcat cu contele 
şi cu mulţi alţii. 

— Da, dar... 

— Îţi respect hotărârea, Caterina. Hugo o luă de 
mână, blând: era moale, lucru ciudat la o femeie aflată în 
situaţia ei. O mângâie cu degetele, fără să îi dea drumul, 
iar de data aceasta ea îl lăsă. Dar gândeşte-te la ce ţi-am 
zis. Regina nu îţi merită loialitatea, iar tu în schimb 
meriţi... 

Nu îndrăzni să continue, temându-se ca nu cumva 
Caterina să îi îndruge de fapt o scuză, de teamă ca nu 
cumva, în realitate, să nu îşi dorească să se culce cu el. 
Zâmbetul Caterinei îi alungă orice îndoială. 

Inainte să plece spre Balaquer, majordomul le dădu 
nişte documente semnate în faţa secretarului contelui. 

— Ce scrie în ele? întrebă Hugo. 

— Că domnul conte ţi-o dă pe rusoaică drept 

însoțitor, ca să vinzi vin în tabăra de la Balaquer, cu 
permisiunea să iasă din Barcelona şi să se deplaseze până 
acolo, în custodia ta. Ca şi cum ar fi a ta. 

Hugo şi Caterina ajunseră în grădinile din Balaquer 
la începutul lunii august a anului 1413, cu două zile 
înaintea regelui Ferdinand. În iulie, contele de Urgell 
fusese condamnat în unanimitate de către cele trei ramuri 
ale  Curţilor Catalane ca făptuitor de crimă de 
lezmajestate. 

În luna august, catalanii despre care se spusese că 
aveau să se înarmeze de îndată ce vedeau fluturând 
flamurile contelui de Urgell, aşa cum repetaseră insistent 
mama contelui şi alţi sprijinitori ai acestuia, nu numai că îl 
abandonaseră pe conte, dar făceau acum parte din armata 
lui Ferdinand, care, ca să îşi dovedească autoritatea, 
chemă la luptă oştirile din diverse oraşe catalane: Lerida, 
Cervera, Târrega, Manresa, Berga, Vilafranca, 
Montblanc... Toate răspunseră chemării regale, împreună 
cu cei din regatele Zaragoza şi Valencia şi trupele 
castiliene ajutătoare. Ferdinand părăsi Barcelona ca să 
conducă asediul, deşi, temându-se că absenţa lui ar fi 
putut stârni o mişcare în favoarea inamicului său, îl rugă 
pe călugărul Vicente Ferrer să vină în Barcelona ca să 
păstreze calmul locuitorilor oraşului prin predici, mustrări 
şi ameninţări cu foc veşnic, aşa cum se făcea de obicei 
când cineva se ridica împotriva noului suveran. 

Insă nu doar catalanii îl trădară pe contele de Urgell. 
Regele Navarrei, care până atunci îngăduise intrarea şi 
trecerea soldaţilor gasconi şi francezi pe pământurile lui, 
îşi revizui atitudinea la cererea lui Ferdinand şi interzise 
ca regatul lui să îi mai favorizeze pe răzvrătiți. Tot pe 
atunci muri şi regele Angliei şi fu încoronat prinţul de 
Wales, care îşi luă numele de Henric al V-lea şi încheie un 
pact cu Ferdinand, drept pentru care angajamentele luate 
de fratele lui, ducele de Clarence, faţă de contele de Urgell 
se anulară. Şi, în sfârşit, o mare parte din trupele gascone 
pe care don Antonio de Luna le angajase în schimbul 

patrimoniului şi al bijuteriilor casei de Urgell luară banii şi 
se făcură nevăzute. 

Hugo află toate aceste lucruri în timp ce vindea vin 
din căruţa lui într-o tabără militară ce fremăta de lume. În 
scurtă vreme îşi epuiză proviziile şi se văzu forţat să 
cumpere de la furnizorii regali vin execrabil la un preţ 
exorbitant. Cei opt mii de infanterişti şi patru mii de 
călăreţi din care era formată armata lui Ferdinand aveau 
garantată aprovizionarea, împreună cu mâncare şi orice alt 
fel de sprijin pe care li-l oferea regele. Raţiile pentru trupe 
erau mereu insuficiente, iar tuturor acelor soldaţi 
nemulţumiţi, care căutau surse de aprovizionare 
alternative, li se adăugau miile de civili, bărbaţi şi femei, 
care mergeau în urma armatei, cărora li se alăturau 
muncitorii care lucrau de zor în tabără, transformând-o 
într-un mic oraş: tâmplari care să ridice turnuri de asediu; 
tăietori de lemne; apotecari şi armurieri care pregăteau 
praf de puşcă; catârari şi căruţaşi; frânghieri, fierari 
pentru tunuri, precum şi oameni cu multe alte meserii. 
Printre ei ieşeau în evidenţă cioplitorii în piatră, care tăiau 
de obicei pietrele pentru mori, dar care acum le ciopleau 
pentru a fabrica bilele de piatră lansate. Atât de intensă 
era munca pentru a furniza bile unei armate care 
bombarda constant oraşul Balaguer, încât mulţi dintre ei 
renunţară şi fugiră din tabără. Regele puse să fie urmăriţi 
şi aduşi înapoi în tabără încătuşaţi, poruncind în acelaşi 
timp să se înfăţişeze înaintea lui toţi cioplitorii în piatră din 
Catalonia. 

Douăsprezece mii de soldaţi în armata lui Ferdinand. 
O mie opt sute în cea a contelui de Urgell. Până în luna 
august, călăreţii contelui obişnuiseră să iasă călare 
împotriva trupelor asediatoare şi să se lupte cu ele, dar 
acum nu o mai făceau. În timp ce tunurile din tabăra 
militară, unele dintre ele de talie mare, trăgeau 
necontenit, toate în acelaşi timp, asurzind câmpul, iar 
părţile de construcţie care se prăbuşeau lovite de pietre 
stârneau coloane de praf impunătoare, contele rămase fără 

praf de puşcă şi trăgea ocazional, aproape simbolic. Însăşi 
contesa de Urgell, însărcinată, îi solicită regelui îndurare 
şi îl rugă ca tunarii lui să evite bombardarea turnului în 
care se aflau ea şi servitoarele ei, îndurare pe care 
Ferdinand i-o încuviinţă, cu condiţia ca soţul ei să nu se 
adăpostească împreună cu ea. În oraş duceau lipsă de 
mâncare şi mulţi dintre cei asediați fugeau din Balaquer ca 
să cumpere alimente dintr-o tabără bine aprovizionată, 
după care se întorceau, când nu alegeau să dezerteze sub 
protecţia graţierii promise de rege. 

— Cum stau lucrurile înăuntru? îl întrebă Hugo într-o 
seară pe soldatul de încredere al contelui, care făcea pe 
intermediarul încă de la sosirea lui. 

Bărbatul doar pufni. Era mijlocul lui septembrie şi 
toate întâlnirile lor fuseseră urgente, mereu atenţi la ce se 
întâmpla în jur, având grijă să nu stârnească nici cea mai 
mică bănuială. Nu vorbiră prea mult în împrejurările date. 

—  Povesteşte-mi, insistă Hugo de data aceasta, 
oferindu-i un castron cu vin care licări în lumina lunii. 

Bărbatul îl privi şi îşi ţuguie buzele. 

— Nu există nici cea mai mică posibilitate să ne vină 
în ajutor cineva. Nu mai folosesc la nimic minciunile 
născocite de mama contelui ca să păstreze vie speranţa 
celor care îl urmează pe fiul ei, zise el rapid, apoi bău vinul 
dintr-o înghiţitură şi întinse braţul cerând încă un castron. 

Hugo făcu nazuri, iar celălalt pricepu mesajul. 

— Nu avem mâncare, continuă el, cu atât mai puţin 
vin. Nu avem pucioasă, nu avem praf de puşcă. Nu avem 
nutreţ pentru cai. Nu avem nimic. Consilierii oraşului i-au 
cerut contelui să îi cedeze Balagquerul regelui. Contele le-a 
răspuns că Ferdinand este doar un infante al Castiliei, că 
el este regele de fapt. Sunt unii care îl sfătuiesc să fugă, 
dar mama lui şi mulţi alţi oameni de vază, care nu se 
aşteaptă la îndurare din partea lui Ferdinand în caz de 
predare, se încăpăţânează, susţinând în continuare că 
Iacob trebuie să fie rege sau să moară încercând să devină 
rege. 


— Va muri, îndrăzni să spună Hugo în şoaptă. 

— Fără îndoială, afirmă celălalt şi mişcă din nou 
castronul, cerând vinul. 

Hugo îl servi; bărbatul îl bău din nou dintr-o singură 
înghiţitură. 

— E dezgustător, mârâi el apoi. 

— Sunt vremuri grele. Asta avem, se scuză Hugo. 

— Bun. Ai scrisori pentru conte? 

— Nu, minţi Hugo. Nu. 

Soldatul fu surprins. 

— Păi, stăpânul meu aştepta mai multe scrisori. A zis 
că... 

— Păi, nu am primit nimic, îi răspunse Hugo cu voce 
fermă. 

— Poate că a întârziat curierul. 

— Aşa trebuie să fie, încuviinţă Hugo ridicând din 
umeri. Poate că a dat de vreun necaz. 

— Mă voi întoarce... sau nu, zise soldatul drept 
rămas-bun. 

— Noroc! îi ură Hugo. 

Apoi luă scrisoarea cu sigiliul contelui de Urgell pe 
care tocmai i-o înmânase acesta şi o ascunse sub o 
scândură a căruţei, lângă celelalte trei pe care le păstrase 
şi oprise înainte de la Roger Puig. 

— De ce l-ai înşelat? o auzi pe Caterina întrebându-l 
de sub căruţă. 

Acolo dormeau, la adăpost dacă vremea se înăsprea, 
sau lângă căruţă, în aer liber, sub stele, dacă vremea era 
bună. Hugo procedă aşa încă din prima zi, încă de pe 
drum. Caterina şovăi şi se culcă în cealaltă parte, lângă 
catâri. Dormiseră aşa până când o furtună puternică de 
vară îl făcu pe Hugo să se adăpostească sub căruţă. „E loc 
pentru amândoi”, îi zise el în timp ce Caterina încerca din 
răsputeri să se apere de ploaia torențială. De atunci 
dormeau împreună. Şi făceau dragoste. Fu ceva firesc: 
într-o noapte trupurile li se întâlniră. „Arată-mi ce merit”, 
îi şopti ea. El o mângâie pe şolduri şi Caterina îl mângâie 

pe piept. De atunci făceau dragoste în tăcere, fără grabă, 
fără să se agite, fără recunoaşteri, promisiuni de dragoste 
sau gâfâieli, fiecare concentrat pe propria-i plăcere, lăsând 
în urmă... sau poate că nu, amintiri şi experienţe 
anterioare. 

În noaptea aceea, Hugo rămase vreme îndelungată 
sprijinit de căruţă, gândindu-se şi privind cerul. Văzu o 
stea căzătoare şi se întrebă dacă o fi fost cumva un semn 
bun. Apoi se întinse lângă Caterina, care era deja culcată. 
Cu fiecare zi în care le vindea vin soldaţilor, meşteșugarilor 
sau ucenicilor, părea să întinerească. Fluierăturile şi 
laudele pe care i le aduceau toţi, glumele, râsetele, simpla 
conversaţie trezeau în ea un spirit care fusese anihilat în 
ziua în care Roger Puig mângâiase pieptul încă în creştere 
al sclavei de paisprezece ani, înainte să o violeze cu 
sălbăticie. Caterina se bucura acum de cea mai apropiată 
formă de libertate pe care şi-o putea închipui, iar ochii ei 
limpezi licăreau în întuneric. 

— Spune-mi, de ce l-ai înşelat? repetă Caterina şi 
începu să îl mângâie. 

— Pentru că fiica mea, Merce, şi-a pariat viitorul şi 
visurile pe victoria contelui de Urgell, răspunse Hugo, şi 
nu vreau să aibă de suferit în urma înfrângerii lui. 

— Şi cum ai de gând să obţii asta? 

— Cred că ştiu cum să o fac. 

Rămaseră o vreme tăcuţi. 

— Ea va accepta? zise Caterina, rupând tăcerea, 
închipuindu-şi cam ce voia să facă Hugo. Ştii deja că fiica 
ta este obsedată de contele de Urgell. 

— Am încredere că da. Contele şi sprijinitorii lui sunt 
osândiţi. Pe Merce o derutează Regina şi Roger Puig... Dar 
oricum, şi dacă nu va înţelege, este obligaţia mea ca tată. 
Roger Puig va cădea în dizgrație, nu încape îndoială, şi va 
pierde tot ce are. Nu voi consimţi să o tragă şi pe fiica mea 
în ruina lui. 

— Este o răzbunare crudă, murmură rusoaica. 

— Da, murmură Hugo la rândul lui, apoi tăcu. Avea 

să fie o răzbunare crudă, deşi nu avea să o execute el. 
Bernat va fi nemilos cu el, adăugă Hugo. Nu cred că mă va 
lăsa să particip. 

— Amiralul îţi va fi recunoscător. 

— Nu mă interesează recunoştinţa lui. Am văzut deja 
ce fel de om a devenit Bernat. Crede-mă că nu mă 
interesează. 

— Hugo, murmură Caterina după câteva clipe de 
tăcere, eu voi avea un loc în viitorul acela? 

El se gândi şi încuviinţă. 

O auzi pe Caterina încercând să spună ceva, dar 
cuvintele i se transformară în plâns. O trase cu capul pe 
pieptul lui şi o mângâie pe păr şi pe obraji. 

— Voi implora pe oricine este nevoie pentru fiica mea 
şi pentru tine, o mângâie el. 

Odată cu primele licăriri ale zorilor, în timp ce lumea 
încă se dezmorţea, Hugo se apucă de vin. Mai avea ceva 
din cel pe care îl adusese de la Barcelona, de calitate, 
pentru consumul propriu; Caterina, al cărei gust era deja 
obişnuit cu cel amestecat cu apă pe care îl beau sclavii, se 
mulțumea cu vinul acru al soldaţilor. Doar Merce, de când 
cu călătoria la Zaragoza, şi Barcha, de când distilaseră 
vinul la fermă ca să aprovizioneze crama lui Roger Puig, îi 
ştiau secretul. Acum o făcu părtaşă şi pe însoţitoarea lui, 
care îl privi cu gura căscată în timp ce amesteca şi gusta 
vinul cu licoare şi ceva condimente, cum ar fi scorţişoară şi 
un strop de şofran. Când i se păru că amestecul era 
potrivit, îi dădu să guste, dar ea se îndepărtă de parcă ar fi 
ispitit-o însuşi diavolul. 

— E pentru amiral, onorabilul Bernat Estanyol, le 
explică Hugo soldaţilor ce stăteau de pază şi le arătă 
burduful pentru vin. 

Străbătuse întreaga tabără şi urcase un deal pe care 
se înălţau corturile regelui şi ale nobililor din consiliul lui. 
Soldaţii îl opriră înainte să intre pe poarta gardului care 
înconjura şi apăra corturile cu pricina. 

— Cine eşti şi de ce aduci vin pentru amiral? 


— Mă numesc Hugo Llor. Am fost chelarul regelui 
Martin, iar în Barcelona i-am promis amiralului că aveam 
să îi aduc din vinul cu care şi-a sărbătorit monarhul nunta 
cu Margarida de Prades. 

Soldaţii  încuviinţară pentru că povestea părea 
convingătoare, plauzibilă. Hugo rămase încordat, nevrând 
să-şi arate temerile. Nu ştia cum avea să reacționeze 
Bernat. 

— Ar putea fi otrăvit, pretinse unul dintre soldaţi. 

Era o evaluare logică, pe care Hugo o prevăzuse 
deja. 

— Ba nu, încercă el să îi liniştească. Puse burduful la 
subraţ şi turnă o cantitate însemnată într-un castron ce 
atârna legat de el. Apoi luă o gură sănătoasă din el. Nu 
este otrăvit. Vreţi şi voi? 

Soldaţii se sfătuiră din priviri şi, în cele din urmă, 
acceptară. Băură toţi, iar Hugo le mai dădu o dată de băut. 

— Deci asta beau bogății şi nobilii, zise unul dintre ei 
cu buzele ţuguiate, iar apoi încuviinţă din cap. 

— Bun vin! îl lăudă celălalt. 

Îl căutară pe amiral. Hugo îşi întoarse privirea spre 
Balaquer, spre zidurile şi cătunul lui, victime evidente ale 
bombardamentului necontenit al taberei militare. Era 
începutul lui octombrie, iar vremea caldă începea să fie 
înlocuită de frigul de pe acele pământuri cu climă aspră, 
marcată de schimbările bruşte şi semnificative de 
temperatură. Sub un cer cenuşiu, trupele impunătoare ale 
lui Ferdinand se întindeau pe toată câmpia, aşteptând 
ordinul regelui de a lua cu asalt oraşul. Încă se construia 
un turn de asediu înalt pe care să îl apropie de ziduri. 
Hugo îi putea vedea scheletul de lemn, aproape terminat. 

De data aceasta nu îl mai lăsară să aştepte ore 
întregi; în scurtă vreme apăru omuleţul acela sfrijit şi 
posac pe care Bernat îl strigase Guerao. Venea în urma 
soldaţilor în stilul lui ridicol, cu paşi mici şi repezi. 

— Tu? se răsti el de la distanţă. Nu te-ai săturat 
ultima oară? 


Hugo îl lăsă să se apropie. 

— Taci din gură! îi porunci apoi. 

Omuleţul tresări, surprins, de parcă nu s-ar fi 
aşteptat vreodată la o asemenea reacţie din partea lui 
Hugo, care şovăi după ce răbufnise aşa. Uită toate replicile 
la care se gândise şi spuse doar: 

— Vreau să îl văd pe amiral. 

— Gărzi! strigă Guerao. 

— Nu. Hugo se agită înainte să vină gărzile. Îți 
aminteşti de Roger Puig? întrebă el în clipa în care 
sentinelele dădură să îl apuce de braţe. Am probe că îl 
trădează pe rege... 

Îl apucară cu forţă. Hugo încercă să scape de ei. În 
clipa aceea, omuleţul ridică o mână şi cei doi soldaţi se 
opriră. 

— Jur că, dacă nu îl mulţumeşti pe stăpânul meu, 
bombăni el, de data aceasta îţi voi da eu bătaie. 

Imbrăcat ca un simplu soldat, Bernat stătea jos într- 
un cort mic şi sobru. Tot mobilierul din el era format din 
scaunul pe care stătea Bernat, un pat de campanie şi o 
măsuţă cu un lighean şi un sfeşnic cu o lumânare în el, 
aşezate pe pământ, fără carpete, covoare sau perne. 
Guerao îl luă cu el, fără vreo introducere. Hugo văzu 
nedumerirea de pe chipul lui Bernat. 

— Ce?... răcni el. 

— Zice că poate dovedi că contele de Castellvi şi de 
Navarcles îl trădează pe rege, îl întrerupse Guerao. 

Bernat tăcu şi îl măsură pe Hugo din priviri. 

— Cine se aseamănă se adună, zise el. 

— Nu sunt trădător, răspunse Hugo. Ştia bine asta 
pentru că şi-o repetase de mii de ori: nu era un trădător, 
nu fusese niciodată. Nu te-am trădat niciodată. Nici pe 
tine, nici pe tatăl tău, nici pe mama ta. 

— Nu mă interesează viaţa ta, îl întrerupse Bernat. 
Zici că poţi dovedi că Puig e un trădător? 

— Am scrisori între contele de Urgell şi Roger Puig. 

— Ce scrie în ele? 


Asta nu ştia, dar putea să o deducă uşor. 

— Nu vreau să rup sigiliul, se scuză el, dar vorbesc 
despre ajutorul pe care i-l dă Roger Puig contelui de 
Urgell. 

— De ce ai aceste scrisori? 

Hugo nu răspunse; se căzni în schimb să se uite în 
ochii lui Bernat, a cărui privire era rece, imperturbabilă, 
dar nu reuşi. 

— Eşti iscoadă, zise Bernat de îndată ce Hugo îşi 
întoarse privirea. Doar atât eşti, o iscoadă oarecare. Aş 
putea să te spânzur chiar aici şi acum, fără vreo explicaţie. 

— Atunci fă-o, cedă Hugo, înfruntându-l din nou. Dar 
de data aceasta, îl privi drept în ochi. „Fă-o!”, repetă el din 
priviri. 

— Nu mă impresionezi, îl ironiză fostul corsar 
zâmbind obosit. Un curaj fals. Toţi cei care vor să moară 
vor reuşi să o facă, de proşti ce sunt. Ce vrei în schimbul 
scrisorilor? întrebă el brusc. 

— Să o primeşti pe fiica mea sub protecţia ta, 
răspunse Hugo degrabă. Să îi porţi de grijă şi să îi oferi o 
zestre îndeajuns de mare ca să îşi găsească un soţ bogat. 

— Atât? 

Hugo se gândi preţ de o clipă. Ce altceva ar fi putut 
pretinde un tată în afară de o zestre bună pentru fiica lui? 
Probabil că Merce avea să fie dezamăgită, poate chiar avea 
să îl renege pentru că îi trădase pe Roger Puig şi pe 
contele de Urgell, dar viitorul fiicei lui era mai important. 
Hugo îşi aminti de făgăduinţă făcută Caterinei. 

— Mai este şi o sclavă... 

Bernat făcu un semn cu mâna. 

— Nu îmi bat capul cu sclave. Despre asta tratezi cu 
el, adăugă Bernat, făcând un semn cu bărbia spre omuleţ. 
De acord, încuviinţă Bernat. Voi fi naşul fetei, îi voi oferi 
adăpost şi zestre. Dacă chiar mi-l vei da în mână pe contele 
de Castellvi şi de Navarcles, îi voi da o zestre atât de 
bogată, că nu va găsi soţ pe măsura ei în toată Barcelona. 
Câtă vreme un lucru este limpede: zestrea este pentru ea; 

pe tine nu vreau să te văd. Unde sunt scrisorile? 

— Ascunse. 

— Adu-le, îi porunci Bernat. 

— Va trebui... Mai întâi va trebui să semnăm în faţa 
unui notar. 

Aşa îl sfătuise Caterina: „Nu îi da scrisorile până ce 
nu va fi semnat beneficiile pentru fiica ta şi pentru...” Nu 
îşi încheiase fraza, de parcă nu ar fi îndrăznit să se 
includă. Hugo se temu că neîncrederea lui avea să îl 
enerveze pe Bernat, dar acesta doar îl privi pe Guerao, 
care încuviinţă din cap şi confirmă că cererea lui Hugo era 
una potrivită. 

— De acord, încuviinţă din nou Bernat. Du-te după 
scrisori. La întoarcerea ta, notarul va fi aici. 

Hugo se întoarse înainte să iasă din cort. 

— Pe lângă sclavă, mai vreau ceva în schimbul 
scrisorilor. 

21 

Regele Ferdinand fu de neînduplecat după ce auzi 
denunţul făcut de Bernat şi după ce examină scrisorile pe 
care i le înmână acesta. Pe atunci, mulţi fugeau din 
Balaquer, cu sau fără permisiunea contelui de Urgell. 
Monarhul obişnuia să îi ierte dacă i se supuneau. I se ceru 
iertare şi pentru contele de Urgell; o făcu soţia însărcinată 
a acestuia, mătuşa regelui, care îngenunche şi nu vru să se 
ridice până ce nu avea să îşi atingă scopul. Ferdinand fu 
neîndurător, dar Isabel insistă şi rămase în genunchi, 
aşteptându-i hotărârea. Regele cumpăni din nou şi, dintre 
toate milostivirile pe care i le cerea ruda lui, îi încuviinţă 
viaţa soţului ei. Pe alţii nu îi iertă niciodată: pe sprijinitorii 
mai direcţi ai contelui, printre care Antonio de Luna, şi pe 
toţi cei care participaseră la asasinarea arhiepiscopului 
Zaragozei. Un altul care nu se bucură de mila monarhului 
fu Roger Puig. 

— Sunt persoane care mi-au nesocotit persoana şi 
autoritatea şi care au luptat împotriva mea, îi zise regele 
lui Bernat între patru ochi. Au fost înfrânți, dar şi-au 

apărat ideile cu onoare şi şi-au riscat viaţa pe parcurs; ca 
războinici, se pot aştepta la îngăduinţă de la învingător. 
Contele de Navarcles şi de Castellvi de Rosanes însă este 
doar un ticălos, un laş înșelător cu o purtare duplicitară. îl 
alung de pe tărâmurile mele, pe el şi pe familia lui, şi îi 
confisc toate bunurile pentru coroană. 

Bernat îşi privi întrebător monarhul şi prietenul. 
Regele pricepu. 

— Va trebui să aştepţi până când ne răzbunăm pe 
Urgell, îi zise el. Apoi Roger Puig va fi al tău. Vom păstra 
secretul până atunci, iar iscoada ta să continue să facă rost 
de scrisori. 

La 31 octombrie 1413, contele de Urgell se predă şi 
abandonă Balaquer, se duse în tabăra militară şi se 
prosternă în faţa regelui, care porunci să fie închis pe viaţă 
şi toate bunurile şi moşiile lui să fie confiscate. Apoi 
Ferdinand intră triumfător în oraş și le îngădui soldaţilor 
să prade bunurile contelui. Chiar în ziua aceea, după 
cucerirea Balaquerului, Bernat se îndrepta spre Barcelona 
însoţit de peste patruzeci de soldaţi infanterişti, doi 
căpitani, mai mulţi ofiţeri călare şi trei scribi regali. Hugo 
şi Caterina se aflau printre ei, în căruţă, îi însoțea şi 
Guerao, călare pe un măgăruş ce mergea la fel ca el: cu 
paşi repezi şi scurţi, ce încercau să ţină ritmul aproape 
frenetic impus de armăsarul amiralului. 

Pe drum se împărţiră: un căpitan, zece soldaţi şi un 
scrib se îndreptară spre Castellvi de Rosanes, în timp ce 
un contingent asemănător se îndreptă spre Navarcles. 

Nici nu intrară bine în Barcelona, că Hugo văzu că 
unul dintre ofiţeri se despărţi de grup şi se duse, din câte 
auzi el, să îi caute pe veguer şi pe consilierii oraşului şi să 
le comunice ordinele regelui. Apoi îl privi pe Bernat, care 
continuă să se îndrepte spre palatul de pe strada Marquet, 
cu buzele strânse pe deasupra bărbii lui castanii şi cu 
privirea de gheaţă, holbându-se drept înainte. În timp ce 
străbătură strada Hospital, unul dintre ofiţeri rămase în 
urmă până când Hugo ajunse lângă el. 


— Câte ieşiri are palatul? întrebă el, iar Hugo i le 
indică. 

Bărbatul le dădu oamenilor instrucţiunile necesare ca 
acestea să fie păzite. Era limpede că Bernat nu se gândea 
să aştepte după autorităţile oraşului. 

Luă cu asalt curtea interioară a palatului. Locul 
răsună de zgomotul metalic pe care îl scoteau potcoavele 
cailor pe dalele de piatră şi săbiile trase din teci. Măgarul 
şi căruţa lui Hugo trecură ultimele pe porţile deja păzite 
de câţiva soldaţi, care se căzneau să împiedice accesul în 
curte al mulțimilor de curioşi ce li se alăturaseră pe 
străzile Barcelonei. 

— Roger Puig! îl auzi Hugo pe Bernat urlând. 

Servitori şi sclavi se strânseră în curtea interioară 
când auziră tărăboiul. Un ofiţer le spuse să iasă şi să se 
aşeze în şir. 

— Roger Puig! strigă din nou Bernat. 

Hugo, ca mulţi alţii, privea spre galeria de la etaj. 
Acolo începură să se arate nobilii şi rudele care locuiau 
împreună cu contele, deşi acesta nu se număra printre ei. 
O văzu pe contesă, Anna, soţia lui Roger Puig, şi pe Regina 
şi Merce. Un alt ofiţer, asistat de mai mulţi soldaţi cu sulițe 
şi săbiile trase, încerca să îi adune într-un lateral al 
galeriei. Un văr de-al contelui se înfruntă cu un soldat şi se 
luptă cu el; forţa cu care reacționară recent sosiţii fu de 
aşa natură, încât nu se mai împotrivi nimeni. Ba da, se 
împotrivi contesa, poate convinsă că faptul că era femeie 
avea să o scutească de violenţă. Ofiţerul privi spre curtea 
interioară şi se consultă cu amiralul, care era în continuare 
călare pe armăsarul lui. Bernat îşi mişcă aproape 
imperceptibil bărbia şi soldatul o îmbrânci pe damă, ca să 
scape de ea. De atunci încolo, împotrivirea se reduse la 
simple plângeri şi câte o insultă rostită cu voce scăzută. 
Hugo se dădu jos din căruţă şi se duse spre Guerao. 

— Aceea este fiica mea, îi zise el arătând spre Merce, 
care se afla printre rudele contelui. Despărţită de ceilalţi. 

Guerao se gândi şi încuviinţă; îi atrase atenţia unui 

ofiţer din curtea interioară, care se apropie şi se aplecă de 
spate ca să îl asculte. 

— Cum zici că o cheamă? îl întrebă Guerao pe Hugo. 

— Merce. 

— Merce, îi repetă el ofițerului, de parcă acesta nu ar 
fi auzit. 

Apoi soldatul se apropie de Bernat şi se consultă cu 
el. Hugo răsuflă uşurat când îl văzu încuviinţând din cap. 
Nu fusese sigur că Bernat avea să îşi ţină cuvântul, deşi îşi 
luase angajamentul printr-un pact, în cortul lui, nespus de 
mulţumit de conţinutul scrisorilor. Acolo, în prezenţa 
notarului, stabilise zestrea la cincizeci de mii de sueldos, 
cât i-ar fi corespuns unei fete de viţă nobilă, cât plăteau 
cele mai avute familii din Barcelona. Notarul îl rugase să 
repete suma, crezând că se înşelase. Bernat o confirmase: 
„Cincizeci de mii de sueldos! Nu m-aţi auzit bine?” Lui 
Hugo, compromisul acela generos i se păruse o 
compensatie pentru felul în care se purtase Bernat cu el în 
palatul Mentor. Poate că se mai gândise de atunci şi îşi 
amintise de prietenia care îi unise, deşi, dacă o făcuse, nu 
se deranjase să i-o arate şi lui, întrucât vorbise cu el 
strictul necesar şi mereu pe un ton profund dispreţuitor, ce 
se transpunea inclusiv în mişcările lui. Toate acestea îl 
făceau să se îndoiască de zestrea făgăduită pentru fiica 
lui... 

Tărăboiul din galerie îl trezi la realitate. Regina voia 
să meargă cu Merce şi se certa cu soldaţii. Unul dintre ei o 
îndepărtă fără să stea pe gânduri şi o trase pe fată în jos 
pe scări. 

Merce ajunse în curtea interioară chiar în clipa în 
care intrau veguerul şi mai mulţi consilieri ai oraşului. Se 
duse spre căruţă, în timp ce ceilalţi se îndreptară spre 
amiral. 

— Ce se petrece? întrebă şi se sprijini de tatăl ei, 
căutând parcă refugiu în atingerea lui. 

— Îţi explic mai târziu, îi răspunse Hugo, care privea 
spre galerie, unde tocmai îşi făcuse apariţia Roger Puig, 


3 


care probabil că aşteptase sosirea autorităţilor municipale, 
temându-se ca nu cumva amiralul să îşi facă singur 
dreptate. 

Contele se aplecă peste balustradă, crispat şi cu 
pielea încă scorojită. Bernat îi făcu semn unuia dintre 
scribi, care îi înmână veguerului un document. 

— Citiţi-l! îi porunci Bernat. 

— „Noi, Ferdinand, se supuse veguerul după ce 
aruncă o privire la document, prin harul lui Dumnezeu 
rege al Aragonului, Valenciei, Mallorcăi, Siciliei, Corsicăi şi 
Sardiniei, conte de Barcelona, duce de Atena şi Neopatria, 
conte de Rosellon şi Cerdana...” 

Termenii de „trădător”, „ticălos” şi „infractor” 
răsunară în auzul lui Hugo în timp ce el se concentra 
asupra lui Bernat, al cărui caracter posac şi violent era 
întrucâtva dezminţit de tremurul imperceptibil al buzei lui 
de jos. Hugo ştia de ce. Bernat îi povestise cu ani în urmă, 
pe plaja din Barcelona, printre bărcile trase la mal, când 
ura faţă de clanul Puig îl făcuse să îşi amintească de faţă 
cu Hugo de ocazia pe care o avusese tatăl lui să îi 
anihileze. „Ar fi trebuit să le fi luat totul, îi spusese atunci, 
dar le-a îngăduit să se întoarcă în Navarcles, şi acolo au 
devenit din nou puternici”. 

Dar astăzi istoria se repeta: un Estanyol îi expulza pe 
membrii familiei Puig din palatul lor. Hugo îl văzu pe 
Bernat trăgându-şi nasul de două ori şi apoi ducându-şi 
mâna la ochi. Oare se gândea la părinţii lui? Arnau fusese 
executat precum un delincvent oarecare; Mar murise 
bolnavă, săracă, găzduită de nişte bastaixos umili, însuşi 
Bernat îndurase ura celor din familia Puig! Acum, însă, el 
era la conducere. 

— „... Decretăm exilarea...” 

Veguerul citea. Roger Puig pălise şi îşi plecase capul, 
de parcă gâtul nu îi era îndeajuns de puternic ca să îl 
susţină. Preţ de o clipă, Hugo şi Bernat se priviră, dar ochii 
amiralului erau reci ca gheaţa. 

— „... Vă confiscăm pentru coroană toate bunurile şi 

moşiile şi le poruncim tuturor guvernatorilor, veguerilor, 
magistraţilor şi celorlalți funcționari din regatele, 
principatul, insulele şi comitatele noastre să ducă la 
îndeplinire acest ordin sau furia noastră se va abate 
asupra lor în caz că ne încalcă vrerea. Emis în Balaquer, în 
a treizeci şi una zi din luna octombrie, din anul Domnului 
1413. Ferdinand, rex!” 

Numai vocile cetățenilor înghesuiți în faţa porţii care 
le comunicau celor din stradă sentinţa regală fură în stare 
să rupă tăcerea care se aşternu în palat când veguerul 
sfârşi de citit. Rulă apoi documentul şi i-l înapoie scribului. 

Bernat Estanyol zâmbi. 

— Roger Puig! urlă el. 

Contele se îndreptă de spate. 

— Coboară, ticălos renegat! 

O clipă de şovăială din partea contelui fu de ajuns 
pentru ca unul dintre ofiţeri să le poruncească la doi 
soldaţi să îl conducă în curtea interioară. Roger Puig dădu 
să se elibereze din mâinile lor; aceştia nu îi îngăduiră, ci îl 
duseră cu forţa în faţa calului amiralului, care încă nu 
descălecase. 

— Începe să faci inventarul, îi ceru scribului. Apoi li 
se adresă soldaţilor care îl târâseră pe conte şi le porunci: 
Dezbrăcaţi-l de tot ce are pe el! Lăsaţi-i doar cămaşa şi 
izmenele, pentru ca lumea să nu fie nevoită să-i vadă 
mizeriile! 

— Sunt un cavaler! Nu te poţi purta aşa cu mine! se 
împotrivi contele. Legile... 

Bernat Estanyol îi dădu pinteni calului şi îl trânti pe 
nobil, care căzu la picioarele lui. 

— Un cavaler? urlă amiralul. 

Roger Puig dădu să se ridice, dar Bernat îl făcu pe 
animal să se cabreze până când contele se lăsă la pământ, 
apărându-şi capul cu braţele. 

— Un cavaler nu-şi trădează regele! Oare nu ai auzit 
că Ferdinand te-a deposedat de moşiile şi de titlurile tale? 
Eşti un trădător. Eşti doar un cerşetor mizerabil. 


Hugo, în timp ce Merce se agăța de el, simţi un fior 
rece când auzi insulta. Cerşetor! Preţ de o clipă, îşi aminti 
de şantierele navale: fusese doar un copil, un cerşetor, aşa 
cum îl numiseră atunci. 

— Dezbrăcaţi-l! îl auzi Hugo pe Bernat poruncind. 
Dezarmaţi-l... Şi luaţi-i bijuteriile. 

Soldaţii se mişcară cam neîndemânatici, dar în cele 
din urmă îl lăsară pe conte fără arme, bijuterii, podoabe şi 
veşminte din mătase. 

— Pantofii! urlă atunci amiralul. îl vreau desculţ! 

Soldaţii îl umiliră ţinându-l în picioare, de sub braţe. 
Un bărbat mult peste patruzeci de ani, deposedat de 
nobleţe, înveşmântat doar cu o cămaşă, cu mândria 
distrusă... 

— Dezbrăcaţi-l şi de ea! răbufni amiralul când îşi 
dădu seama de valoarea hainei. Lăsaţi-l gol, aşa cum l-a 
adus pe lume nenorocita de mumă-sa. 

Apoi privi la şirul de servitori până găsi... 

— Tu, îi porunci el unui sclav bătrân, care probabil că 
lucra în pivniţa palatului, după cât de murdare şi 
neîngrijite îi erau straiele, dă-mi nădragii tăi. 

Deşi era gol, Roger Puig refuză să îmbrace hainele 
sclavului. 

— Nu contează, declară amiralul. Se va îmbrăca el în 
temniţă... dacă vrea. Aduceţi-i jos pe cei de sus! Mergeţi 
de vă căutaţi straiele, îi trimise apoi pe servitori şi sclavi. 

În timp ce unii dintre servitori intrau în palat şi 
soldaţii îi îmbrânceau pe toţi cei din galerie să coboare, 
Hugo avu prilejul de a-l privi pe conte. Între cei doi soldaţi, 
gol, nu avea cum să îşi păstreze nici măcar o fărâmă din 
demnitatea cu care se fălise aşa de mult până atunci. Îi 
tremurau genunchii, fălcile şi braţele, cu care nu ştia ce să 
facă. ÎIncercă să îşi acopere vintrele cu mâinile, dar 
probabil că i se păruse că arăta şi mai ridicol aşa, pentru 
că le lăsă numaidecât să îi cadă iarăşi pe lângă corp. Mai 
şovăi o dată şi încercă să se ghemuiască. Soldaţii îl 
ridicară cu forţa, în ovaţiile şi ironiile mulţimii. Gărzile de 

la poartă, poate neatente din cauza a ceea ce se întâmpla 
în interior, sau poate forţate de mulţimea care se 
împingea, îi lăsaseră să intre, iar curtea interioară se 
umpluse de curioşi. Bernat zâmbea, se bucura de 
răzbunare. Hugo fu surprins când îşi dădu seama că şi el 
zâmbea: puiul ăla de lele primea ce merita. O privi pe 
Caterina, în căruţă. Sclava avea o mulţime de motive ca să 
se bucure de nenorocirea şi batjocorirea celui care o 
violase, dar, în schimb, încremenise, impasibilă, holbându- 
se la conte. Când îşi dădu seama că era privită, se întoarse 
spre Hugo şi încuviinţă. Voia să uite... Aşa îi spusese lui 
Hugo, de nenumărate ori, pe când o ţinuse în braţe. Voia 
să trăiască, îi transmitea acum prin privirea-i calmă şi 
ochii ei palizi. Voia să se dedice relaţiei senine şi liniştite 
pe care o începuse cu el, să vândă vin, să doarmă într-o 
căruţă; să facă dragoste la lumina stelelor, încet, fără 
violenţe sau pasiuni chinuite... Şi acela era primul pas ca 
să obţină toate acestea. 

In tabăra militară de la Balaquer se încuviinţase 
eliberarea Caterinei, dar nu în faţa notarului. „Amiralul nu 
poate dispune de un lucru care nu îi aparţine, se scuzase 
atunci Guerao, dar Domnia Sa se angajează să îi obţină 
libertatea”. Hugo şovăi, căci Caterina insistase ca totul să 
rămână consimţit prin notar. 

— Poate nu ai încredere în cuvântul unui corsar? se 
răsti Bernat pufnind când îi văzu şovăiala. 

— Nu, îi surprinse Hugo pe toţi cu răspunsul lui. 

Bernat dădu să se ridice de pe scaun. 

— Dar am încredere în cuvântul fiului stăpânului 
Arnau, adăugă el, făcându-l să se aşeze la loc. 

Hugo vru să îi răspundă Caterinci, chiar şi cu un 
simplu gest, dar strigătele îi atraseră atenţia. Bernat le 
trata şi pe femei cu aceeaşi brutalitate ca pe Roger Puig. 
Unul dintre consilierii oraşului îl rugă să aibă milă. 

— Eşti prietenul lui? urlă Bernat de pe cal, făcând 
semn spre nobilul dezbrăcat şi rudele lui. Şi prietenii lui 
vor fi consideraţi trădători! 


Consilierul se intimidă, o zbughi şi se amestecă 
printre tovarăşii lui, iar Bernat porunci să îi despartă pe 
servitori de sclavi. 

— Şi tu? o întrebă pe Regina când o văzu protestând, 
hotărâtă să afirme că nu era rudă cu contele, în pofida 
straielor luxoase pe care le purta. 

— Sunt soţia lui Hugo, pretinse ea, arătând spre 
căruţă. 

Merce îl strânse pe tatăl ei de braţ, dar el o rugă să 
tacă. 

— Un veşmânt mult prea somptuos ca să fii soţia unui 
simplu chelar! răspunse Bernat fără ca măcar să se 
întoarcă spre Hugo. Bijuteriile şi straiele acelea îi aparţin 
regelui. 'Tot ce se află în acest palat îi aparţine regelui! Dă- 
le jos, precum ceilalţi. 

Regina încercă să se zbată. Dădu să spună că e 
medic, dar cuvintele îi fură înăbuşite de strigătele ce 
urmară după ce amiralul stabili cum stăteau lucrurile. O 
duseră lângă celelalte femei, care se dezbrăcau în grup, ca 
să nu o facă soldaţii, acoperindu-se unele pe altele, 
încercând să se ascundă de privirile lascive ale bărbaţilor 
strânşi în curtea interioară. Merce încercă să intervină în 
favoarea mamei ei, dar Hugo o opri. Fata nu pricepea de 
ce ea era separată de toţi ceilalţi. 

— Ce se întâmplă, tată? întrebă ea din nou. Pe mine 
de ce nu mă tratează la fel? 

— O să vorbim despre asta, fiica mea. Nu e momentul 
acum. 

— Şi mama? O vor aresta. 

— Banu. 

— Dar... 

— Nu va păţi nimic, o linişti Hugo. 

— Tată... 

Hugo îi ceru să tacă. Bărbaţi şi femei se îmbrăcau cu 
zdrenţele pe care li le aduceau servitorii. Roger Puig cedă 
şi sfârşi prin a îmbrăca izmenele sclavului. Soldaţii 
strângeau veşminte şi bijuterii în faţa scribului, care, 

văzând că nu era în stare să noteze o asemenea cantitate, 
porunci ca acestea să fie duse în palat. 

Bernat  răsuci calul pe loc, cercetând curtea 
interioară. 

— A mai rămas careva înăuntru? îl întrebă pe unul 
dintre căpitani, care clătină din cap că nu. Bine, le strigă el 
tuturor celor întruniţi acolo, Roger Puig, vă dau pe tine şi 
pe rudele tale pe mâna veguerului din Barcelona, ca să vă 
păzească până la graniţele regatului, ca să îndeplinească 
pedeapsa de exilare impusă de rege. Fii recunoscător 
pentru indulgenţa lui Ferdinand faţă de contele de Urgell! 
Dacă el nu moare, nu vei muri nici tu, dar dacă îndrăzneşti 
să te întorci, vei fi spânzurat de picioare, ca un sclav 
oarecare, până vei muri. li puteţi duce de aici, îi zise el 
veguerului. 

Câteva dintre rudele lui Roger Puig, printre care sora 
şi cumnatul lui, se apropiară de Bernat şi îngenuncheară, 
în încercarea de a-i evita sentinţa. 

— Noi nu am comis niciun delict, Domnia Voastră. 

— Mereu i-am fost loiali regelui Ferdinand. 

— Nu am ştiut... 

Calul lui Bernat se cabră de parcă l-ar fi atacat 
inamicul. 

— Susţineţi-vă cauza! îi sfătui el. Cereţi-i clemenţă 
regelui! Dar faceţi-o din afara regatelor. Luaţi-i! îi porunci 
el veguerului. 

Soldaţii se îndreptau deja spre Roger Puig şi acoliţii 
lui, dar înainte să o facă, Hugo se apropie de Guerao. 
Acesta pricepu ce voia doar din priviri şi dădu fuga cu paşi 
scurţi spre amiral, căruia îi şopti ceva de la o înălţime ce o 
depăşea doar cu o idee pe cea a scribului. Bernat 
încuviinţă. 

— Aşteptaţi! le strigă el oamenilor lui. Pe toţi ceilalţi 
îi puteţi lua. Pe el însă, adăugă apoi făcând mai întâi un 
semn spre Roger Puig şi apoi spre măgarul omuleţului, 
urcaţi-l pe animal şi biciuiţi-l prin toată Barcelona în timp 
ce anunţaţi că este un trădător, pentru ca toţi să ştie ce 


3 


fărădelege a comis. 

Hugo vru să se alăture ovaţiilor cu care primiră 
cetăţenii hotărârea. Caterina se lăsă înspre el, zâmbindu-i. 
— Partea asta nu mi-ai povestit-o, îi reproşă ea. 

Nu, recunoscu Hugo în sinea lui. Aceea era 
răzbunarea lui personală. Nu voise să îl ucidă pe conte în 
castelul de Navarcles, dar venise vremea ca el, Hugo Llor, 
să îşi încheie socotelile cu contele. 

Ofițerii şi soldaţii se împărţiră: unii îl legară pe Roger 
Puig şi îl aşezară într-o parte pe măgar; picioarele celui 
care fusese cândva un nobil se frecau acum de pământ. 
Alţi soldaţi îi îmbrânciră pe acoliţii lui Roger Puig prin 
curtea interioară, înspre poartă. Regina refuză să asculte. 
Ofiţerul se consultă cu Bernat, care, cu un gest înfumurat, 
îi îngădui să rămână. Regina fugi lângă Hugo şi Merce; 
fata o îmbrăţişă; Hugo se apropie şi mai tare de Caterina. 

— Ascultaţi! răsună din nou vocea lui Bernat după ce 
ofiţerii veguerului trecură poarta, printre oameni care le 
făceau loc. 

Roger Puig era călare pe măgar, descurajat, uitându- 
se la sforile care îi ţineau mâinile legate în faţă, aşteptând 
să îi vină rândul. Bernat, călare, superb, râse de el şi apoi 
înaintă. 

— Acum, palatul acesta este proprietatea regelui 
Ferdinand. Sclavii şi tot ce se află în interiorul lui aparţin 
trezoreriei regale; pe servitorii liberi puteţi să-i ţineţi sau 
nu, după cum vreţi. Dacă o veţi face, se vor respecta 
condiţiile în care aţi muncit pentru trădător, începând din 
clipa aceasta, scribul regal şi... majordomul meu, adăugă 
el făcând semn spre Guerao, se vor ocupa de tot ce ţine de 
palat şi de comitatele de Navarcles şi Castellvi de Rosanes. 
Este limpede? întrebă el adresându-se consilierilor 
oraşului care încă erau acolo. 

Se auzi un murmur de încuviinţare şi Bernat continuă 
să vorbească: 

— Eu mă întorc la Ferdinand. Până voi veni înapoi, 
fina mea va locui în acest palat, ca stăpână a lui. S-a... îl 

privi pe Hugo şi făcu un semn din mână ca să se apropie. 
Tu nu! îi strigă lui Hugo. Nici tu! îi zise şi Reginei. Tu, da, 
tu, copilă. Vino aici! 

Hugo îşi încurajă fiica să se apropie de amiral, 
împingând-o de la spate. 

— Cum te numeşti? întrebă Bernat văzând-o şovăind 
lângă cal şi abia de îi auzi răspunsul. Merce, repetă el mai 
tare. Fina mea, Merce, va fi stăpâna acestei case şi vă 
îndemn pe toţi să o respectaţi şi să ascultați de ea. Furia 
mea se va abate asupra celor care nu îndeplinesc această 
poruncă. 

Merce privea încolo şi încoace, fără să priceapă de ce 
bărbatul îi zicea că este fina lui. Regina fu mai perspicace. 

— Ne-ai vândut! urlă ea, iar nările i se dilatară, semn 
al furiei care o încerca. 

Acuzaţia răsună în curtea interioară chiar într-un 
moment inoportun de tăcere. Merce tresări. Bernat se 
încruntă şi o privi pe Regina; la fel şi consilierii oraşului. 
Ceilalţi care erau de faţă se foiră, neliniştiţi. 

— Pe noi! urlă Bernat. Femeie, te numeri printre 
trădători? 

Trecuse ceva vreme de când Hugo nu îşi mai văzuse 
soţia şovăind şi îşi dădu seama că Regina nu ştia ce să 
răspundă. 

Merce fu cea care îndrăzni să intervină în apărarea 
Reginei. 

— Excelenţa Voastră, spuse ea aproape şoptit, cu 
voce tremurătoare şi, pentru prima oară de când intrase în 
curtea interioară a castelului, Bernat păru să se relaxeze. 
Îşi sprijini antebraţul de şaua calului şi se aplecă spre 
copilă. Aceasta a fost casa contelui, argumentă ea. 
Excelenţa Voastră ştie bine ce fel de om este. Era imposibil 
să i te împotriveşti... chiar dacă intenţiile noastre erau 
altele. 

Bernat zâmbi, iar ea profită de gest şi adăugă pe ton 
rugător: 

— E mama mea... 


Bernat se îndreptă în şa. 

— Mi-aţi înţeles instrucţiunile? întrebă el cu voce 
tare, încheind incidentul cu Regina. 

Unii dintre ei răspunseră că da, alţii încuviinţară din 
cap. Merce îi privea întrebătoare pe Hugo şi Regina, 
neputând să presupună că lucrurile aveau să rămână aşa; 
continua să se întrebe dacă într-adevăr tatăl lor îi vânduse. 
Nimeni nu mai părea să o bage în seamă. Bernat călărea 
prin curtea interioară, dând ordine ofiţerilor şi soldaţilor: 
unii dintre ei aveau să se întoarcă împreună cu el la 
Balaquer, călare, întrucât se grăbea să ajungă la rege; alţii 
aveau să rămână acolo pentru a apăra palatul, dar mai 
întâi trebuiau să îl biciuiască pe Roger Puig prin 
Barcelona. 

— Ne-ai trădat? îl întrebă Merce pe tatăl ei când se 
apropie de el. 

Hugo clătină din cap că nu. 

— O să vorbim despre asta, fiica mea, zise el, 
încercând să evite un răspuns direct. 

Între timp, în mijlocul confuziei, Bernat îi făcu un 
semn ofițerului care ţinea în mână un bici să se apropie de 
el. 

— Vreau ca după ce ieşiţi din palat să îi sfâşii inima, 
murmură el, înclinându-se spre acesta. Nu vreau să 
coboare viu de pe măgar. Dă-i drumul! porunci apoi cu 
voce tare. 

Ofiţerul pocni biciul în văzduh drept ameninţare. 

Roger Puig se ghemui pe măgar. Ofiţerul îşi duse 
braţul în spate, ca să aplice prima lovitură de bici pe 
spatele lui Roger Puig, dar Hugo se puse între călău şi 
prizonier şi îi ceru biciul. Soldatul îşi întoarse privirea spre 
Bernat, iar acesta, cu o expresie de încuviinţare pe chip, 
ridică din umeri. 

—  Vreţi?... Vrei să ştii ceva? îşi corectă Hugo 
adresarea după ce ajunse lângă Roger Puig şi îi vorbi 
aproape în şoaptă, stârnind nerăbdare până şi în rândul 
cetăţenilor înghesuiți lângă poartă. 


— Vorbeşte mai tare! urlă Bernat. Să auzim cu toţii. 

Era răzbunarea lui, se gândi Hugo. De ce trebuia să o 
împartă cu alţii? Cu toate acestea... satisfacția lui se putea 
multiplica: Bernat i-o cerea. 

— Îţi aminteşti, strigă el atunci cât putu de tare, de 
un copil care l-a apărat pe Arnau Estanyol în ziua în care 
unchiul tău, contele de Navarcles, l-a executat în Pla de 
Palau? 

Roger Puig se întoarse spre el atât de brusc, încât 
aproape căzu de pe măgar. Hugo nu voia să privească în 
spate, spre Bernat, dar felul în care calul lui scormonea 
pietrele din curtea interioară trăda agitația călăreţului. 

— M-ai bătut crunt pentru că l-am apărat pe Arnau 
Estanyol! urlă el din nou. 

În spatele lui răsunară cu putere potcoavele calului 
lui Bernat. 

— Apoi, adăugă el mai încet, ai reuşit să faci astfel 
încât să mă dea afară de pe şantierele navale şi l-ai trimis 
pe Mateo după mine. 

Chipul lui Roger Puig, aşa jupuit cum era, părea 
palid. Hugo se îndepărtă câţiva paşi de el şi îşi duse braţul 
la spate, cât putu de mult, cu biciul întins. Prima lovitură 
de bici îi sfâşie contelui pielea într-o dungă subţire, din 
care se scurse numaidecât sânge. Oamenii priviră prima 
lovitură aproape în tăcere; la cea de-a doua aplaudară şi 
ovaţionară. Hugo îl mai lovi o dată, la fel de puternic ca 
până atunci, încercând mereu să facă astfel încât biciul să 
îi înconjoare spatele lui Roger Puig, astfel încât coada lui 
să îl atingă peste piept sau peste faţă, iar tocmai când se 
pregătea să îl lovească a patra oară, ofiţerul pe care îl 
oprise îl întrerupse acum pe el. 

— Trebuie să îndure plimbarea prin oraş, îl mustră 
acesta. 

Hugo se apropie din nou de măgar. 

— Ticălosule! îl insultă el pe Roger Puig. Peste nas şi 
obraji avea o altă dungă fină. Să-ţi aminteşti mereu de 
mine, de cel care l-a apărat pe Arnau Estanyol: Hugo Llor. 

Eu te-am azvârlit în nenorocire. Eu l-am anunţat pe regele 
Ferdinand de trădarea ta. 

Cei care aşteptau la porţile palatului izbucniră în 
ţipete în clipa în care, la un ordin al lui Bernat, alaiul se 
puse în mişcare. Ultimul lucru pe care îl văzu Hugo fu 
spinarea însângerată a fostului conte de Navarcles şi de 
Castellvi de Rosanes, înainte ca mulţimea să îl înconjoare 
şi să îl scuipe, să arunce în el cu pietre şi să îl insulte. 
Hugoaşi aminti de copilăria lui, de nişte cepe verzi şi o 
pereche de sandale. Consilierii fuseseră miloşi atunci şi 
folosiseră sfori de cânepă, care tot îi lăsaseră spinarea 
carne vie. 

„Hot de cepe”, proclamaseră despre el atunci. 
„Trădător!”, „Mârşav!”, „Nelegiuit!”, se auzea acum pe 
strada Marquet. Oare câţi dintre cetăţenii aceia îl 
sprijiniseră pe contele de Urgell? se întrebă Hugo în timp 
ce măgarul se îndepărta de palat şi scandalul se micşora. 

În curtea interioară răsună din nou zgomotul 
potcoavelor calului lui Bernat, vestind plecarea unui 
bărbat care nu descălecase de când ajunsese, dominându-i 
pe toţi de pe calul lui. 

— Mereu a fost aşa, murmură Guerao lângă căruţa 
cu vinuri, aşteptând ca toţi ceilalţi plecarea amiralului. 

— Ce vrei să spui? întrebă Hugo, care se afla deja 
lângă el. 

— Nu se odihneşte niciodată. Trăieşte intens, de 
parcă ar fi urmărit de o corabie catalană... Deşi asta nu 
mai e valabil! râse de propria-i glumă şi se corectă: Mai 
bine zis, de o corabie algeriană. Nimeni nu îl poate 
urmări... 

— Ne-ai vândut! exclamă atunci Regina. 

Omuleţul se dădu un pas în spate, dar Hugo rămase 
ferm. Merce era lângă ei. 

— Ba nu, eu n-am vândut pe nimeni. Doar... mi-am 
ţinut promisiunea pe care mi-am făcut-o cu mulţi ani în 
urmă: să mă răzbun pe Roger Puig. 

— Şi ne-ai ruinat pe toţi, adăugă soţia lui. 


— Nu pe toţi. M-am asigurat şi că fiica mea o va duce 
bine. Nu de asta m-ai acuzat de vreme bună încoace, că nu 
mă ocupam de fiica mea? Amiralul s-a angajat să îi dea o 
zestre pentru nuntă de cincizeci de mii de sueldos. 

Până şi Merce rămase cu gura căscată în spatele 
Reginei. Cincizeci de mii de sueldos era o sumă 
exorbitantă! 

— Cu preţul înfrângerii contelui de Urgell, insistă 
Regina, trezind-o la realitate. 

— Dacă insişti pe această poziţie, o avertiză omuleţul, 
îl voi chema pe căpitan să te aresteze şi să te ducă alături 
de veguer şi de ceilalţi. Cel căruia îi zici tu conte de Urgell 
a fost condamnat de Parlamentul catalan pentru săvârşirea 
crimei de lezmajestate. 

— Pe Urgell, răspunse chiar atunci Hugo, l-au înfrânt 
mama şi aliaţii lui. Eu l-am vândut pe Roger Puig, şi ar fi 
trebuit să o fac cu mult timp în urmă. Imi pare rău de 
întârziere, dar este bine-venită dacă este în folosul fiicei 
mele. 

— Şi eu? Părerea mea nu contează? se plânse Merce. 

— Nu, răspunse direct Regina. 

— Din nefericire, nu, fiica mea, se scuză şi Hugo. Nici 
a mea. Nici a lui. Arătă spre Guerao. Nici a nimănui. 
Singura părere care contează este cea a regilor şi a celor 
puternici. Noi suntem doar pionii lor, doar nişte piese 
pentru ei. Mai devreme sau mai târziu, nenorocul lui Roger 
Puig te-ar fi ajuns şi pe tine, să ştii. Este adevărat. Hugo îşi 
privi întrebător fiica. Aceasta îşi plecă privirea în pământ. 
Cred că am făcut cum era mai bine. 

— Aici are dreptate tatăl tău, interveni iarăşi Guerao. 

— Tu eşti majordomul amiralului? se foi Regina. 

Omuleţul pufni şi ridică o mână în aer, cu degetele 
întinse, parcă zicându-i că era majordom, secretar şi multe 
alte lucruri. 

— Atunci taci din gură, se răsti cu toate astea Regina. 
Nu avem nevoie de părerea ta. Să intrăm şi să vorbim, 
propuse ea în timp ce, cu o expresie bruscă de dezgust, se 

foia pe sub veşmintele murdare pe care o obligaseră să le 
poarte. 

— Nu, se împotrivi majordomul în timp ce Regina, la 
braţul lui Merce, se îndrepta deja spre scara care ducea la 
galerie şi la zona nobilă a palatului. 

Regina se întoarse. Afişă o expresie prefăcută de 
plictiseală. 

— Ţi-am zis deja că părerea ta nu este necesară. 

— Tu nu poţi intra în palat. 

Unul dintre ofiţerii de lângă scară deveni atent. 

— Nu a poruncit amiralul să o ascultați pe Merce? 
argumentă ea. Ei bine, voi intra împreună cu fiica mea, 
pentru că asta vrea ea, nu-i aşa? 

Ofiţerul se puse între femei şi scară, iar când Regina 
încercă să treacă pe lângă el, o împinse fără să stea pe 
gânduri. 

— Nici tu, nici soţul tău nu puteţi locui în acest palat, 
insistă Guerao. Acestea sunt ordinele amiralului. 

— Ce tot zici?! Aşa este? îl întrebă ea pe Hugo. 

— Da, afirmă el. M-am gândit că nu voiai să obţii 
vreun beneficiu din trădarea lui Roger Puig, adăugă el 
cinic. Aşa că nu am negociat nimic în favoarea ta. 

Regina se înroşi; nările semănau cu ale unui cal după 
o cursă. Merce privea scena, nevenindu-i să creadă ce 
auzea. 

— Atunci nu voi locui nici eu aici, spuse brusc copila. 

— Ba da, fiica mea. O vei face, îi porunci Hugo. Nu-i 
aşa, Regina? Sacrifică-te pentru fiica ta, îi ceru el, folosind 
aceleaşi cuvinte pe care le rostise ea acuzator în cramă. Fii 
o mamă aşa cum artrebui să fii! Fă-o, Regina! 

Regina şovăi, dar în cele din urmă îşi privi fiica şi 
încuviinţă din cap; avea ochii înlăcrimaţi. Oare o văzuse 
vreodată plângând? se întrebă Hugo. Dacă da, nu îşi mai 
amintea. 

— Nu-ţi face griji pentru mine, fiica mea! Tu îndură 
aici. Te vei căsători şi atunci, dacă soţul tău este mai 
generos ca acest... amiral, zise ea tărăgănând fiecare literă 

a cuvântului, atunci vom locui din nou împreună. Nu irosi 
ce a dobândit... tatăl tău, chiar dacă cu preţul unei trădări. 
Între timp, vom putea să ne mai vedem. 

— Nu aici, răspunse Guerao la privirea pe care i-o 
aruncă Regina. 

— Atunci câţiva paşi mai încolo! strigă ea. La poartă! 
Acum trebuie să urc să îmi iau lucrurile, zise ea şi încercă 
să treacă pe lângă ofiţer ca să ajungă la scară. 

Acesta nu îi permise. 

— Tot ce se află în palat îi aparţine regelui Ferdinand, 
nu l-ai auzit pe amiral? 

Regina se răsuci, regretând brusc că se purtase 
grosolan cu omuleţul. La o privire simplă, părea să 
regrete, deşi, când se uită la nasul ei, Hugo văzu că nările 
îi erau încordate. Însemna că soţia lui avea să implore o 
dată, poate de două ori, după care avea să răbufnească. 

— Plânge-i-te regelui! îi răspunse Guerao când 
Regina îl rugă prima oară. 

Şi rămase impasibil, cu toate insistenţele femeii, care 
se vedea pe punctul de a-şi pierde rochiile, banii, 
bijuteriile... cărţile şi instrumentele de lucru! Toate se 
aflau în casa aceea. 

Regina îl insultă pe omuleţ, apoi îşi lăsă braţele să îi 
cadă pe lângă corp, aşa cum, nu cu multă vreme în urmă, 
făcuse Roger Puig. Deşi nu era goală, arăta la fel de jalnic: 
părul îi era ciufulit, era desculţă şi purta veşmintele 
murdare şi rupte ale unei sclave. 

— Mă voi ocupa de asta, mamă, încercă să o 
consoleze Merce. 

— Aşa să faci, fiica mea, aşa să faci. Vorbeşte cu 
bărbatul acela şi convinge-l. Ai grijă de lucrurile mele, te 
rog! Sunt viaţa mea, o imploră Regina, înfrântă. 

— Acum, că s-au lămurit toate lucrurile, interveni 
majordomul lui Bernat, plecaţi din palat. Trebuie să 
inventariem toate bunurile şi e mult de muncă. 

— Nu s-au lămurit toate lucrurile, răspunse atunci 
Hugo, arătând cu bărbia spre Caterina. 


— Da, confirmă Guerao. 

Regina, atentă la ce se spunea, îşi ridică privirea. 

— Momentan nu se poate face mare lucru, zise 
Guerao. Vom vedea ce va porunci regele să facem cu toate 
bunurile acestea, inclusiv sclavii. Hugo dădu să se plângă, 
dar omuleţul nu îi permise şi întinse mâinile deschise spre 
el. Până atunci, sclava va rămâne sub puterea ta, în 
custodia ta, ţi se pare în regulă? Ia-o şi treci mâine după 
documente. 

Hugo dădu să încuviinţeze, dar Regina se năpusti 
asupra lui. 

— Nu te-ai ocupat de interesele mele, dar ai făcut-o 
pentru o nenorocită de sclavă! îl acuză ea, furioasă. 

Hugo îndură atacul, deşi se trase un pas în spate 
când îl împinse. Regina era pe punctul de a-l lovi în piept, 
cu ambele mâini ridicate, dar Merce o prinse de talie şi o 
opri. 

— Mamă, te rog! 

Regina se împotrivi preţ de o clipă doar, apoi cedă şi 
îşi cobori braţele. 

— Ţi-l dăruiesc, scuipă ea înspre Caterina, făcând 
semn spre Hugo. 

Hugo nu o crezu pe Regina până când nu trecu o 
vreme fără să primească veşti de la ea. In ziua aceea 
ieşiseră împreună din palatul de pe strada Marquet, dar ea 
se îndreptase spre piaţa sunt Jaume, în timp ce Hugo şi 
Caterina o luaseră spre Raval, de-a lungul coastei, ca să 
ajungă pe Rambla şi apoi să urce pe strada Hospital înspre 
casa Barchei. Ciudat fusese că nici Guerao, nici scribul, 
nici vreun ofiţer nu îi împiedicaseră să ia cu ei căruţa cu 
butoaiele cu vin şi cei doi catâri ce trăgeau de ea. 

— Probabil presupun că este a noastră, speculă 
Hugo. Ne-au văzut ajungând în ea, cu lucrurile noastre 
înăuntru... 

De când plecase la război în Balaquer, Hugo nu o mai 
văzuse pe musulmană. Pe atunci suferise de o tuse 
persistentă. Preţ de o clipă i se strânse stomacul la gândul 

că poate boala aceea îi curmase viaţa. Se înnoptase şi 
frigul de noiembrie amestecat cu umezeala pe care o 
aducea marea se infiltra în bărcile trase la mal şi părea 
chiar să îngroaşe apele, liniştindu-le, de parcă valurilor, 
leneşe, le-ar fi fost mai greu să se mişte, spre deosebire de 
atunci când erau însufleţite de soarele mediteraneean. Era 
o perioadă rea pentru persoanele care sufereau de tuse. 
Vorbise despre asta cu Merce care, deşi nu mai practica 
medicina, se angajase să aibă grijă de Barcha. „Am văzut-o 
ieri şi se simţea bine”, îi răspunsese fiica lui înainte să se 
despartă de Hugo, care îşi ridicase totuşi chipul spre cerul 
întunecat şi se rugase pentru musulmană, gândindu-se în 
acelaşi timp la contradicţia pe care o presupunea să îi 
ceară ceva lui Dumnezeu pentru o păgână. Dar poate că 
Fecioarei Maria, care era femeie, avea să i se facă milă de 
musulmană. 

Caterina mergea pe lângă căruţă de parcă ar fi fost 
pierdută. Singurul lucru care îl linişti pe Hugo fu faptul că 
zâmbea calmă, şi era calmă. Nu spuse nimic după ce 
Guerao le zisese că putea pleca împreună cu Hugo ca prim 
pas în dobândirea libertăţii. Nu întrebase nici încotro se 
îndreptau, dar o lămurise el. „[i-am vorbit de mai multe ori 
despre musulmană”, adăugase el după ce îi spusese 
încotro se îndreptau, iar ea încuviinţase murmurând. „Vă 
veţi înţelege bine”. 

Le dădu ghes catârilor. Lumina pătrundea prin 
obloanele de la ferestrele casei cu două etaje, aflată chiar 
după spital. Hugo opri căruţa şi cobori din ea. 

— Bine ai venit! 

Trupul corpolent al Barchei, care îi primi cu braţele 
deschise, ocupa aproape toată intrarea. Probabil că se 
uitase prin vreo crăpătură în oblon. 

Musulmana îl îmbrăţişă pe Hugo. 

— Şi ea? îl întrebă fără să îi dea drumul. 

— E Caterina, îi răspunse el la ureche. 

— Caterina şi atât? 

— Mult mai mult de atât, recunoscu Hugo. 


— Era şi vremea să o laşi pe pacostea aia de evreică. 

— Ea e sclavă, îl avertiză el. 

— Se observă, zise musulmana. Du căruţa în grădină 
şi asigură-te că măgarii nu vor mânca puţinele legume 
care cresc în perioada asta, îi zise ea lui Hugo, convinsă că 
amândoi aveau de gând să rămână în casa ei. Caterina, 
adăugă apoi, pe un ton al vocii mai dulceag, vino înăuntru 
cu mine cât lucrează bărbatul. 

Barcha închise uşa înainte ca Hugo să apuce măcar 
să le dea ghes catârilor ca să se pună în mişcare. Se 
bucură că nu o auzise tuşind. 

— O duci mult mai bine ca ultima dată când ne-am 
văzut, îi zise Hugo de îndată ce intră în casă din grădină. 

Amândouă femeile şedeau la masă, în faţa focului din 
vatră. Barcha făcu un semn din mână. 

— Sunt puternică, răspunse ea, apoi se întoarse 
iarăşi spre Caterina, pe care o hărţuia cu întrebări: „De 
când?” „Le-au adus când erai mică?”, „Cum s-au purtat cu 
tine?”, „Rusia?” 

Problema era că, în clipa în care Caterina dădea să îi 
răspundă, Barcha începea să vorbească ea, la fel de 
vehementă ca întotdeauna, şi nu o lăsa să spună nimic. 

— Eu sunt în Barcelona de când eram mică şi nu am 
fost niciodată creştină, nu. Zici că ai călătorit cu Hugo? 

Caterina dădu să îi răspundă, dar Barcha i-o luă 
înainte: 

— Eu nu am ieşit niciodată de aici, şi adevărul este 
că... 

— Mă bucur, o întrerupse Hugo după ce se aşeză la 
masă între ele, cu faţa spre focul care i se părea liniştitor 
în noaptea aceea neplăcută. 

— De ce te bucuri? întrebă musulmana. 

— Că eşti bine şi în puteri. 

— Ah! Te aşteptai să mă găseşti moartă? 

— Bineînţeles că nu! răspunse Hugo, deşi temerea cu 
pricina îi trecuse prin minte nu cu multă vreme în urmă. 

— Am de gând să trăiesc o mie de ani cu ajutorul 

copilei, care a venit aproape zilnic ca să îngrijească de... 
musulmana ei, şi de agua... aqua... 

— De aqua vitae? o întrerupse Hugo. Deşi mai bine îi 
spunem licoare, zise el, gândindu-se că expresia „apa 
vieţii” nu era potrivită cât timp încă i se atribuia puterea 
de a-l ucide pe cel care bea mai mult decât ce încăpea într- 
o găoace de alună. 

— Aşa. Cum s-o numi, zise Barcha. 

— Vrei să zici că ai... Că fabrici licoare? întrebă 
Hugo, căruia nu îi venea să creadă ce începea să 
presupună. 

— Da. E magnifică! îţi ridică moralul şi te vindecă 
până şi de tuse. Ce te aşteptai să facem noi două singure 
aici? Apăi, am cumpărat vin, am luat oalele alea mari pe 
care le-ai lăsat aici şi am repetat ce te-am văzut pe tine 
făcând la ferma de pe podgorie, îţi aminteşti? E simplu. 

— Şi Merce te-a ajutat? 

— Ah, s-a distrat ca un copilaş! zise musulmana. 

— Şi bănuiesc că aţi şi băut-o? 

— Am băut şi încă beau din ea, da. Un pahar mic în 
fiecare zi... Şi mă simt ca nouă! 

— A gustat şi Merce? întrebă Hugo din nou, uluit. 

— Copila? întrebi dacă a băut şi ea? Da, bineînţeles, 
puţin, darceva - ceva. Nu m-am îngrijorat că a făcut-o. Mi- 
a povestit că şi tu i-ai oferit. Nici nu îţi închipui ce-am mai 
râs! 

Rămaseră toţi trei tăcuţi preţ de câteva clipe: Barcha 
şi Caterina zâmbeau şi îl priveau pe Hugo, care părea 
gânditor. 

— Aţi venit ca să rămâneţi aici? schimbă musulmana 
subiectul. 

— Da, îi răspunse Caterina, mai energică decât de 
obicei, deşi se căi numaidecât, de parcă nu era locul ei să 
vorbească. 

— Mă bucur, se înveseli Barcha, care o bătu uşor pe 
mână pe sclavă. Îmi vei ţine companie în timp ce Hugo se 
va perinda încolo şi încoace. Bănuiesc că nu aţi mâncat. 

Când o auziră li se făcu foame; în ziua aceea nu 
mâncaseră deloc. Barcha puse pe masă pâine, brânză şi 
vin, cu care să se întreţină Hugo în timp ce îi făcu semn 
Caterinei să îngenuncheze în faţa vetrei, lângă ea, ca să 
pregătească oala. 

Supa simplă cu legume şi carne li se păru 
nemaipomenită. Vorbiră la căldura focului. Hugo îi explică 
Barchei ce se petrecuse cu Bernat şi Roger Puig, precum şi 
înţelegerea ca amiralul să îi dea o zestre de cincizeci de 
mii de sueldos lui Merce. Musulmana încuviinţă şi zâmbi 
când se gândi la norocul copilei ei şi la destinul contelui de 
care Hugo se plânsese atât de mult. 

— Şi Regina? îl întrerupse ea pe când Hugo se 
pregătea să încheie povestea. Ce s-a ales de ea? Cu 
siguranţă, nu plănuieşte nimic bun... Vă poate denunța 
pentru adulter. Ba nu, se corectă ea numaidecât, câtă 
vreme eşti sclavă nu îl va putea acuza pe Hugo. Cine nu 
are relaţii cu o sclavă? 

Hugo îi povesti şi despre Regina şi, când auzi că 
fusese expulzată din palat, pe chipul întunecat şi zbârcit al 
musulmanei apăru un zâmbet larg şi luminos. 

Întrucât era deja târziu în noapte, băură licoare. Şi, o 
dată în plus, Hugo trebui să admită că distilatul nu era rău. 
Musulmana îl surprindea mereu. Pălăvrăgiră până când 
alcoolul şi oboseala îşi făcură efectul la Hugo şi Caterina. 
Fusese o zi foarte grea. Cu toate acestea, când se întinseră 
amândoi împreună pe unul dintre paturile de paie din 
odăile de la etaj, Hugo o căută pe Caterina. 

— Ce zici de musulmană? şopti el, găsindu-şi locul în 
pat şi lipindu-se de spatele ei, pentru ca trupul lui să aţâţe 
dorinţa femeii. 

O sărută pe gât. Ea nu îi răspunse, nici nu se mişcă; 
dormea liniştită. 

— Era o nebunie, fiica mea, repetă Hugo. El şi Merce 
se plimbau prin Barcelona, cu un soldat pe urmele lor. E 
musai să ne păzească? se plânse el pentru a nu ştiu câta 

oară. 

— Aşa zice Guerao, îi răspunse ea din nou, 
resemnată. Spune că, dacă aş păţi ceva, amiralul i-ar tăia 
ştim noi ce. 

Guerao de sunt Esteve, aşa îi zisese Merce că îl 
chema. „Guerao de sunt Esteve, repetase Hugo, un nume 
prea important pentru un bărbat atât de neînsemnat”. lar 
Merce îi răspunsese: „Nu îţi bate joc de el. Este un bărbat 
curtenitor şi binevoitor”. 

Se plimbau acum între două servitoare ce căutau 
provizii pentru palat. Cumpărară peşte aproape de biserica 
Santa Marfa de la Mar, ton şi sardine în saramură, şi apoi 
urcară pe strada Mar înspre măcelăria din piaţa Blat. Pe 
drum, Hugo îi mai explică o dată fiicei lui de ce îl trădase 
pe Roger Puig. 

Merce insista pe asta şi i se plânse de mai multe ori 
că nu se consultase cu ea în legătură cu ce avea de gând 
să facă. 

— Nu îmi pasă ce crezi, vru Hugo să încheie discuţia 
când ajunseră în piaţă. Răzvrătirea lui Urgell a fost o 
nebunie care te-ar fi învăluit şi pe tine, mai devreme sau 
mai târziu. Cine îţi garantează că regele nu ar fi găsit 
scrisorile după ce l-ar fi înfrânt pe conte? Ce s-ar fi 
întâmplat atunci? Ai văzut cum s-a purtat amiralul: ai fi 
sfârşit în curtea interioară a palatului, aşa cum au păţit 
celelalte rude ale lui, goală şi umilită, într-o sărăcie cruntă 
şi pe drum spre exil, împreună cu mama ta. Era un joc 
foarte periculos, ba mai mult, era pierdut dinainte. In orice 
caz, dacă nu te convinge acest argument, gândeşte-te că 
Roger Puig îmi era dator: pentru bătaia pe care am 
încasat-o în copilărie; pentru că m-a alungat din şantierele 
navale şi pentru că şi-a trimis servitorul să mă caute; 
pentru că m-a umilit şi pentru că a îngăduit să fiu lovit... 
„Pentru că s-a culcat cu soţia mea”, se gândi el, deşi hotări 
să omită acest lucru. Toată viaţa mea a fost marcată de 
cruzimea lui Roger Puig. 

— Dar ai lucrat pentru el şi i-ai servit vin şi ai 

spionat... 

— Am fost obligat să o fac, zise Hugo. Tu nu ai trăit 
aşa ceva. Noi, cei umili, nu ne putem împotrivi celor mari. 
Apoi am făcut-o pentru tine, ca să fim împreună, dar am 
reacţionat când am înţeles că visurile tale erau în pericol. 
Acesta-i adevărul, fiica mea. Meriţi zestrea aceea, Merce. 
Vei găsi un soţ bun şi vei putea trăi cum vrei tu. 

— Nu am făcut nimic ca să merit zestrea aceea. De 
ce să beneficiez de ea? 

— Eşti fiica mea, asta ai făcut. Iar Roger Puig avea de 
încheiat o socoteală cu mine. 

Hugo lăsă să treacă timpul: Roger Puig îşi plătise 
datoria, cu siguranţă. O plătise cu viaţa lui, pe care şi-o 
pierduse după doar două zile în spitalul Santa Cruz, după 
ce fusese internat cu trunchiul şi chiar şi faţa jupuite, un 
amalgam de nerecunoscut de carne sângerândă. 

— Tată! zise Merce când îl văzu pe Hugo căzut pe 
gânduri. 

— Doar am încasat datoria cu pricina, Merce, zise el 
cu seriozitate. 

— Dar eu beneficiez de ea. Şi tu? 

— Nu îţi face griji pentru mine! zise el, abandonând 
subiectul; era mult mai interesat de o altă treabă. Ia zi-mi, 
ce ştii de mama ta? Nu am mai văzut-o de câteva zile, 
lucru care mă miră. 

Merce îi povesti că Regina reuşise să îşi recupereze 
banii; fusese singurul lucru pe care îl primise înapoi, 
întrucât nu îi înapoiaseră nici straiele, nici bijuteriile, nici 
cărţile, nici preţioasele ei instrumente. Şi banii îi 
dobândise pentru că îi ţinea pitiţi într-o ascunzătoare pe 
care nici Guerao, nici scribul nu o descoperiseră când 
făcuseră inventarul bunurilor care se aflau în dormitorul 
ei. Dar Merce ştia unde erau; trebuise doar să îi ia şi să îi 
dea. 

— Şi ce-a făcut după aceea? 

— A plecat la Tortosa, răspunse Merce. 

— La Tortosa? Ce-i veni mamei tale să meargă acolo? 

— În Tortosa are loc cea mai mare dispută din istoria 
Bisericii, îi explică Merce tatălui ei. Cei mai erudiţi evrei şi 
creştini din regate discută despre falsităţi, erezii şi 
mârşăvii din Talmud. 

— Şi ce are asta de-a face cu mama ta? Doar s-a 
convertit la creştinism. 

— Da. Şi principalii apărători ai doctrinei creştine 
sunt tot convertiți. Mama zice că, întrucât convertiţii 
cunosc bine cărţile evreilor, le cunosc şi greşelile şi 
falsităţile, aşa că sunt mai pregătiţi decât creştinii ca să 
discute pe tema aceasta. Jerónimo de Santa Fe este cel 
care conduce disputa pentru creştini. A fost medicul papei 
Benedict, pe care l-a botezat călugărul... 

— Vicente Ferrer, îl întrerupse Hugo. 

— Da, încuviinţă ea râzând. Numele lui apare mereu. 
Se zice că a săvârşit deja un miracol în sat. 

— Nu vreau să ştiu, murmură Hugo, dar Merce era 
dispusă să îi povestească. 

— Un pod de vase s-a rupt pe râul Ebru din pricina 
greutăţii mulţimii de oameni care îl urmau... 

— Ca acela pe care l-am trecut în Zaragoza? 

— Întocmai, dar în Tortosa. Se zice că l-a reparat 
făcând doar semnul crucii şi că nu a murit nimeni. 

— Nu îi doresc fratelui Vicente să o întâlnească pe 
mama ta. Miracolul pe care ar trebui să îl săvârşească 
atunci chiar că ar intra în istorie. 

— Tată! îl mustră Merce. 

În piaţa Blat se apropiară de una dintre mese, ca să 
guste din brânzeturile pe care li le arătau, nehotărâte, 
servitoarele. 

— Îmi cer părerea, iar eu nu ştiu ce să le zic, se 
plânse Merce înainte să ajungă la femei. Ştiu să citesc şi 
ştiu medicină. Nu mă pricep la brânzeturi, nici la mâncare, 
nici la nimic din toate acestea. 

— Va trebui să te ocupi de asta, îi răspunse Hugo în 
timp ce mirosea brânzeturile. Le compară cu vinurile şi le 
alese pe cele care reuşiră să îi amintească cel mai mult de 


3 


aromele care îi plăceau aşa de mult. Îmi închipui că 
viitorul tău soţ va vrea o femeie care să se priceapă la 
alimente, nu un medic. 

— Dacă soţul meu va fi atât de bogat, nu va avea 
nevoie de o femeie care să meargă la piaţă. Vezi vreo 
doamnă nobilă pe aici? 

Piaţa Blat, care marca centrul oraşului, se întindea în 
afara vechilor ziduri romane din Barcelona, care sprijineau 
în parte castelul veguerului şi temniţa. Trecând de vechea 
poartă Mayor, partea nordică a oraşului roman, ajungeai la 
palatul Real Mayor. Hugo şi Merce se uitară în jur prin 
piaţă. Era o zi rece dar însorită, iar lumea se perinda 
încolo şi încoace, strigând şi discutând preţul şi calitatea 
cerealelor şi ale alimentelor înainte de a le cumpăra. 

— Ce contează dacă sunt sau nu doamne bogate pe 
aici? Hugo şi fiica lui urcau deja spre piaţa Oii, aflată la 
doar câţiva paşi mai încolo, căutând ulei. Ce vreau eu să 
ştiu este ce s-a dus să facă mama ta în Tortosa. Oare va 
redeveni evreică? 

— Nu, deşi Guerao a găsit câteva cărţi despre religia 
ebraică ascunse printre cele de medicină... 

— l-ar putea aduce o pedeapsă grea, o întrerupse 
tatăl ei pe un ton grav. Îndoielile lui referitoare la 
creştinismul exacerbat al Reginei se risipeau. Episcopul 
sau Inchiziția ar putea să o urmărească. 

— Nu cred. Guerao le-a ascuns. Nu l-a lăsat pe scrib 
să le ia în evidenţă. 

— E un om bun, zise Hugo cu o oarecare ironie. 

— Binevoitor, adăugă Merce. 

— Presupun că la rugămintea ta... 

— Îi vrei cumva răul mamei? 

Hugo nu îi răspunse fiicei lui la întrebare. 

— Tot nu mi-ai zis ce caută în Tortosa. 

— A răspuns la chemarea maicii superioare a unei 
mănăstiri cu care a mai avut de-a face în numeroase 
ocazii... Mă înţelegi, nu, tată? 

— Păi, nu, nu te înţeleg. 


— Treburi femeieşti. Va rezolva problemele pe care le 
au călugărițele, care rămân totuşi femei. 

— În Tortosa? 

— S-au întrunit mii de oameni acolo! De la începutul 
acestui an, papa Benedict şi întreaga lui curte se află 
acolo: şaptezeci de cardinali, arhiepiscopi şi episcopi din 
toate locurile; principi şi nobili, şi bineînţeles evreii, toţi 
rabinii pe care Sanctitatea Sa i-a obligat să participe la 
dispută, deşi nu cred că aceştia vor relaţiona prea mult cu 
călugărițele. Îţi închipui câţi călugări şi preoţi trebuie să 
roiască în jurul atâtor parohi? Mulţi dintre aceşti clerici 
sunt găzduiţi în mănăstiri de călugăriţe, separați, dar... 
Merce se înroşi puţin. Acum pricepi? 

Hugo încercă să îşi închipuie: singura mănăstire pe 
care o cunoştea era cea în care se afla Arsenda, cea a 
călugăriţelor din Jonqueres, un loc ce părea inaccesibil, 
dar oare nu se căţărase chiar el, vreme destul de 
îndelungată, pe acoperişul ei? Oricine ar fi putut să se 
furişeze şi să aibă relaţii cu călugărițele, dacă ele o 
îngăduiau. Cei mai mulţi susțineau că aşa se şi întâmpla, 
deşi în realitate era un zvon pe care puţini îl puteau 
confirma. Ă 

— Călugăriţele?... îşi întrebă fiica oarecum jenat. În 
fine... Ştii tu... adăugă el unindu-şi degetele mijlocii de la 
ambele mâini, în semn de pereche. 

— Am mers de mai multe ori cu mama la mănăstiri! 
Plătesc cel mai bine. Mama este expertă, iar ele au o 
încredere orbească în cunoştinţele şi discreţia ei. 

Servitoarele aşteptau deja cu uleiul; şi soldatul 
zăbovea, aşteptându-i să se pună din nou în mişcare. Lui 
Hugo îi păru rău: se întorceau pe strada Marquet şi acolo 
avea să se încheie vizita făcută fiicei lui. Merce simţi 
tristeţea de pe chipul lui când veni momentul despărțirii, 
întrucât ajunseră deja la porţile palatului. 

— Mai vino, tată! Guerao e om bun. îl va asculta pe 
amiral, dar ne vom putea vedea afară, ca astăzi. Când 
Hugo o sărută pe obraz, ea îl întrebă: Ce este între tine şi 

Caterina, tată? Pentru că am vorbit multdespre mama, dar 
despre voi doi... 

— Este ceva ce Regina nu a fost nicicând dispusă să 
îmi ofere, zise el tăios. 

Merce se trase din braţele lui cu o oarecare 
bruscheţe şi cu ochii larg deschişi. 

— Dragoste, adăugă Hugo. 

De parcă ar fi fost un copil, aşteptă aprobarea fiicei 
lui. Nu avea să fie mulţumit până când nu avea să o obţină. 
Ea miji ochii şi încuviinţă. În pofida tinereţii ei, Merce nu 
reuşise să nu audă zvonurile şi comentariile la adresa 
Reginei pe când trăiau amândouă în palat. Plânsese 
singură din pricina aceasta, până când presupuse că între 
părinţii ei nu mai exista nici dragoste, nici afecţiune. 
Încuviinţă iarăşi, de data aceasta cu ochii deschişi, 
privindu-l, şi îl sărută. 

— Cum vei rezolva situaţia cu mama? îl întrebă după 
aceea. 

Hugo ridică din umeri. 

Ferdinand fu încoronat în Zaragoza, unde, cu această 
ocazie, se ţinură petreceri, turniruri şi întreceri 
cavalereşti. Pentru liniştea noului rege şi spre exasperarea 
sprijinitorilor contelui de Urgell, dacă mai rămăsese 
vreunul, contele fusese încarcerat în castelul Uruena, 
aproape de Valladolid, în regatul Castiliei, la sute de leghe 
depărtare de catalani. 

Acum, că se ştia sigur pe tron, monarhul fu generos 
cu toţi cei care îl ajutaseră să îl dobândească. Ceea ce 
fusese comitatul de Urgell dispăru, iar posesiunile imense 
din care era format fură vândute sau donate celor 
credincioşi lui. Lui Berenguer de Bardaji, cel pe care îl 
plătea deja pe când era judecător în Caspe şi pe care îl 
recompensase cu cincizeci de mii de florini de aur, îi dărui 
în plus castelele şi locurile din Almolda, Oso şi Castellfollit; 
lui Mateo Ram, armurierului lui, castelele şi locurile din 
Samitier şi Puig de Mercat; lui Antonio de Cardona, 
hăitaşul-şef, castelul şi vila din Oliana. Le dărui pământuri 

şi castele care îi aparținuseră contelui de Urgell scribului, 
grăjdarului şi majordomului său, secretarului reginei, 
guvernatorului Cataloniei, şambelanului, justiţiarilor din 
sate şi multor altora din jurul lui. Pământurile foarte vaste 
ale lui Antonio de Luna, care fugise în Franţa, fură 
vândute. Bunurile lui Martin Lopez de Lanuza, de 
asemenea confiscate pentru că fusese un apărător al 
contelui de Urgell, îi fură dăruite lui Álvaro Garabito, iar 
cele ale lui Luis de Cegrany, lui Nurio de Laguna. Bernat 
Estanyol, amiral şi tovarăş de arme al regelui, fu de 
asemenea recompensat cu bunurile confiscate de la Roger 
Puig: palatul de pe strada Marquet şi tot ce cuprindea 
acesta, precum şi castelul şi pământurile din comitatul de 
Navarcles, care deveniră proprietatea lui. 

— Nepotul, zise monarhul când îi comunică donația, 
se va întoarce ca domn şi stăpân în castelul din care a 
trebuit să fugă bunicul lui. 

Ferdinand cunoştea bine povestea lui Bernat, a 
tatălui lui, Arnau, şi despre cum tatăl acestuia fusese 
obligat să fugă din castelul de Navarcles împreună cu fiul 
lui, pe atunci în vârstă de doar câteva luni, aflat în pragul 
morţii, până la Barcelona, care îi primise ca pe nişte 
cetăţeni liberi. Regele şi amiralul lui vorbiseră despre asta 
în nopţile încordate şi lungi dinaintea bătăliilor. 

— Vă sunt recunoscător, maiestate, răspunse Bernat, 
gândindu-se atunci dacă avea să calce vreodată în locul 
acela. 

În primăvara anului 1414, la scurtă vreme după ce 
regele îşi recompensă amiralul, Barcha îi deschise uşa 
casei unui omuleţ sfrijit şi posac. 

— Pace ţie! îl salută musulmana. 

Caterina, care o ajuta cu mâncarea, îl zări pe Guerao 
şi se apropie. Nu era ceva obişnuit ca majordomul 
amiralului să vină în casa unei foste sclave, în cartierul 
Raval din Barcelona. Tot corpul i se acoperi brusc de o 
sudoare rece la gândul că poate Merce păţise ceva. Hugo 
ar fi murit dacă fiica lui ar fi păţit ceva! 


Guerao rămase ferm în faţa lor. Caterina îşi şterse 
mâinile cu o cârpă în timp ce se apropie de el, dar nu 
îndrăzni să îi întindă mâna bărbatului. Omuleţul o salută 
cu o mişcare uşoară a capului. 

— Hugo este acasă? întrebă el apoi. 

— În grădină, răspunse Barcha, făcând semn în 
spatele ei. 

Preţ de câteva clipe, amândouă rămaseră nemişcate. 

— Ah! strigă în cele din urmă Caterina şi dădu fuga 
să îl caute. 

— Pace ţie! îl salută Hugo după ce intră în casă şi îşi 
curăţă pământul de pe mâini cu aceeaşi cârpă pe care o 
folosise Caterina, deşi nici el nu îndrăzni să dea mâna cu 
omuleţul. S-a întâmplat ceva? întrebă el, neliniştit. Merce 
e bine? 

— Fiica ta este sănătoasă. 

Hugo răsuflă uşurat. La fel şi Barcha şi Caterina. 

— Intră, te rog! îl îmbie Hugo. 

— Nu, refuză omuleţul. Nu este nevoie. Se căută 
printre straie şi scoase un document, pe care i-l oferi. 
Dovada că fiul lui Arnau Estanyol îşi ţine cuvântul, zise el. 

Caterina plângea deja înainte ca Hugo să o prindă. 
Barcha o îmbrăţişă. 

— Nu ştim să citim, zise Hugo zâmbind sfios, cu 
documentul în mână. 

— Este actul de dezrobire a sclavei rusoaice, 
cunoscută sub numele de Caterina. Cuprinde numeroase 
formalităţi legale care însoțesc ceea ce este de fapt 
important: libertatea ei fără talia, fără servicii sau condiţii. 

— Mulţumeşte-i lui Bernat, îi zise Hugo spontan. 

— Amiralul nu îşi doreşte recunoştinţa ta, răspunse 
omuleţul revenind la nişte maniere pe care păruse să le fi 
uitat preţ de o clipă, mişcat de plânsul de fericire al celor 
două femei. 

Hugo îl privi cu impertinenţă, din cap până-n 
picioare. 

— Trebuie să fie neplăcut să îi serveşti unui 

asemenea stăpân. 

Guerao se gândi puţin dacă să răspundă. Apoi se 
hotări să o facă, ferm, de parcă l-ar fi insultat pe el. 

— Este un om curajos şi generos, loial regelui şi alor 
săi, deşi, din nefericire, nu ştie cum să trăiască fără să ţină 
în mână o sabie trasă din teacă; asta l-a învăţat viaţa. Nu s- 
a aşteptat niciodată la recunoştinţă... Nici de la tine, nici 
de la nimeni altcineva. 

22 

E aici de aproape două săptămâni, îi mărturisi Merce, 
pe când se aflau din nou la cumpărături prin Barcelona. 
Verifică, în şantierele navale, cum merge construcția 
galerelor. Sicilia şi Sardinia încă... 

Hugo nu o mai ascultă. Nu îl interesa situaţia mereu 
ostilă din acele tărâmuri îndepărtate. Era curios, se gândi 
el, ignorând lucrurile pe care i le povestea fiica lui, că 
şantierele navale fuseseră iluzia lui. Işi dorise să ajungă 
mestre daixa, ca genovezul! Apoi, profitând de afecțiunea 
câinilor lui Juan Navarezul, sărise zidul ca să fure arbaleta 
cu care Bernat ar fi trebuit să îl ucidă pe căpitanul 
general. Şi acum, după ani de zile, Bernat se afla pe 
şantierele navale, ca amiral, şi, în plus, era noul conte de 
Navarcles, titlul care i-a aparţinut celui pe care voise să îl 
asasineze cu arbaleta de care-i făcuse rost Hugo. 

Oftă, poate îndeajuns de tare încât fiica lui să nu îi 
mai vorbească despre armadă. 

— S-a întâmplat ceva, tată? 

— Nu. Continuă, continuă. 

— Ieri mi-a vorbit despre galere. 

— Cine? 

— Bernat. 

— Bernat? 

— Da, Bernat, amiralul. 

— Da. Ştiu cine e Bernat, dar... îi zici Bernat? 

— Cum ai vrea să-i zic? 

— Nu ştiu... Nu... Domnia Sa? Amiralul? 

Fata râse. 


— La masă? Pretinzi să-i spun amiral? 

— Mâncaţi la aceeaşi masă? 

— Da, bineînţeles. Şi micul dejun şi cina. 

— Şi mai cine? 

— Nimeni. Doar eu şi el. 

— Fiica mea... 

— Nu suntem singuri, tată. Suntem înconjurați de 
servitori şi sclavi, când nu e Guerao de faţă. 

— Merce, nu ştiu dacă se cuvine ca un tânăr ca... 

— Tată! Nu ai încredere în mine? 

— În tine, da, scumpa mea. În el... 

Merce făcu un semn din mână. 

— Bah! Bernat e inofensiv. 

— Ba nu. E unul dintre cei mai cruzi corsari... 

— E inofensiv, tată, crede-mă. Poate că e crud pe 
mare sau cu inamicii lui în război, dar departe de mediul 
acela e doar un om trist, tată. Nu are pe nimeni. Nu 
doarme. Ştiu asta, iar Guerao mi-a confirmat. E o persoană 
singuratică. De câteva zile a aflat că ştiu să citesc. 

— Şi? 

— Acum citim seara. Poezii, tată. Poezii! „Femeie, 
pentru Dumnezeu - recită ea - fie-ţi milă, căci sunt al tău 
cavaler, şi de nu vrei să-mi arăţi milă, permite-mi măcar să 
te potiubi”. 

Hugo îşi privi copila cu gura căscată. Era tentată să-i 
dezvăluie adevărul despre acele seri de lectură la lumina 
lumânărilor, dar nu trebuia să o facă. „Şi ochii lui Bernat 
se umplu de lacrimi, tată”, ar fi vrut să-i spună. Nu. Era... 
era un lucru intim! Nu putea să trădeze pe cineva care 
avea încredere în ea într-atât încât îi dezvăluia 
sentimentele care îl încercau. 

— Aceleaşi poezii pe care i le citeam contesei, tată, 
continuă ea. Bernat zice că şi el le citea, cu mulţi ani în 
urmă. E minunată! „Curajul tău, femeie fără de egal...”, 
începu ea să recite din nou, făcând mişcări ample cu 
mâinile, în faţa ei. 

— Copilă! o întrerupse Hugo. 


— Copilă? 

— Da, copilă, copilă, repetă el. Ai grijă cu atâtea 
poeme şi poezii şi ocupă-te de motivul pentru care te afli în 
palat, care nu e ca să-i citeşti poezii amiralului, pentru că, 
dacă nu îi zici tu, va trebui să-i amintesc eu că trebuie să-ţi 
găsească un soţ. 

— O ştie. Am vorbit despre asta. 

— Şi? 

— Nu mă grăbesc, tată. 

— Poate că tu nu, dar corpul tău da. Voi, femeile, 
trebuie să vă măritaţi tinere. 

Merce păru să se simtă stingherită când auzi 
afirmaţia şi le căută din privire pe servitoarele care o 
însoțeau. Când nu le văzu, îl întrebă dintr-un gest pe 
soldat, care îi răspunse întinzând mâinile şi mişcându-le 
înspre pământ, plângându-se astfel că trecuse ceva vreme 
de când stăteau acolo, pe loc, vorbind. Ea încuviinţă. 

— Aşa este, recunoscu ea. Trebuie să plec. 

Soldatul zâmbi, iar Merce o porni înapoi spre palat. 
Hugo îi lăsă să treacă şi îi privi îndepărtându-se. Fiica lui 
mergea în faţă, cu pas hotărât, de parcă toată viaţa ar fi 
trăit într-un palat şi ar fi fost mereu escortată de un 
paznic. Hugo se temuse că nu avea să se adapteze la noua 
ei viaţă ca pupilă a lui Bernat, departe de contesă şi 
despărțită de Regina, dar era limpede că îndoielile îi 
fuseseră neîntemeiate. Poezii! Merce şi Bernat citeau 
poezii seara, îşi repetă în sinea lui, jenat. 

— Licoarea nu e ca să o bei tu, o mustră Hugo pe 
Barcha după ce o prinse cu un pahar în mână. Nici pentru 
tine, adăugă el, adresându-i-se Caterinci, pe care o trădau 
ochii scânteietori de pe chipul care voia să pară serios în 
faţa mustrării. Dacă ne rămâne, vom hotări atunci ce vom 
face cu ea, încuviinţă totuşi sub privirea lor rugătoare. 

Distilau vin şi făceau licoare. Hugo trebuia să 
lucreze. El şi Barcha fuseseră mereu cumpătaţi când venea 
vorba de nevoile lor: o oală îndestulătoare pe foc, pâine 
care nici măcar nu trebuia să fie albă - grâul obişnuit era 

îndeajuns - şi vin erau mai mult decât destul. Din când în 
când, câte o găină sau ceva carne de ied, şi peşte în zilele 
de post, care erau numeroase. Cât timp lucrase pentru 
Roger Puig, musulmana ştiuse cum să administreze 
salariul lui Hugo şi reuşiseră să economisească nişte 
monede, dar întrucât contele de Castellvi de Rosanes şi de 
Navarcles căzuse în dizgrație, Hugo îşi pierduse slujba şi 
salariul primit de la acesta, chiar dacă îi dăruiseră căruţa 
aceea cu doi catâri şi mai multe butoaie de vin cumpărat în 
Balaquer pentru ostaşi. De asemenea, nimeni nu îi ceruse 
socoteală pentru banii primiţi de la conte ca să spioneze, 
nici de ceilalţi pe care el şi Caterina îi câştigaseră vânzând 
vin de foarte slabă calitate soldaţilor şi civililor instalaţi în 
tabăra militară, pe care aceştia îl băuseră chiar şi pentru a 
pălăvrăgi măcar o vreme cu femeia aia frumoasă. 

Nişte bani, vinul care le rămăsese din tabăra de la 
Balaquer, un alambic şi funcţia de negustor de vinuri, care 
îi permitea să vândă în Barcelona, îi trasară, aşadar, lui 
Hugo drumul în viaţă. 

— A mai băut cineva licoare? trebui să o întrebe pe 
Barcha. 

Dacă lumea ajungea să cunoască gustul distilatului 
şi, prin urmare, îl recunoşteau în amestecuri, îl puteau 
acuza de fraudă, şi treceau multe persoane prin casa 
Barchei. Majoritatea erau sclavi eliberaţi, obligaţi să 
locuiască în Raval în timp ce îşi plăteau eliberarea şi care 
ulterior rămâneau în districtul cu pricina care nu se 
schimbase prea mult, ci rămăsese aşa cum fusese pe când 
îl străbătuse Hugo în copilărie. 

— Ce ai vrea să fac câtă vreme tu eşti în palatul 
contelui? îi răspunse Barcha într-o zi în care Hugo o 
întrebă despre sclavii eliberaţi care o vizitau pe 
musulmană. Ne înţelegem. Toţi am fost sclavi şi am trăit 
nedreptatea vieţii. Vorbim. Uneori ne plângem de 
necazurile noastre, ne mai invităm la vin, râdem de 
libertatea noastră. Ne ajutăm, Hugo. Cel care a fost sclav 
îşi ajută aproapele. 


Odată cu sosirea Caterinei în casă, vizitele se 
înmulţiră. Dacă înainte îi vizitaseră în mare parte 
musulmani, acum îi vizitau şi ruşi, greci, tătari, sclavi din 
Orient. Caterina îi întreba de fiecare dată, când pe unii, 
când pe alţii, de cei doi copilaşi pe care Roger Puig îi 
vânduse cu câţiva ani în urmă. Erau şi stăpâni care îşi 
ţineau  bastarzii lângă ei, mulţi îi recunoşteau în 
testamentele lor, chiar şi în timpul vieţii; nici măcar 
Biserica nu cenzura relaţiile dintre stăpâni şi sclavi. Roger 
Puig însă nu îşi dorise niciodată bastarzi în palat, nici să îi 
hrănească până când aveau să crească suficient ca să 
poată munci, aşa că îi vindea imediat ce vedeau lumina 
zilei, ca pe nişte animale... Şi asta şi erau pentru el. 
Caterina plânsese, nemângâiată, de fiecare dată. 

Barcha jură că nimeni nu gustase din licoare. 

— Şi dacă m-ar fi denunţat careva? zise el, pentru ca 
musulmana să conştientizeze importanţa jurământului ei. 

Aveau să distileze noaptea, când nu primeau vizite. 
Barcha se plânse, obosită doar la gândul cu pricina. Hugo 
zâmbi când îşi aminti cum ajunsese să îi frângă voinţa cu 
ani în urmă: vărsând vedre de apă pe ea ca să nu doarmă. 
Acum însă, hotări să o elibereze de munca aceea. Vinul 
aveau să-l păstreze în şopronul din grădină. 

— Da, dacă va încăpea, le răspunse Barchei şi 
Caterinei, ambele temându-se că aveau nevoie de o cramă 
mare. La urma urmei, adăugă el, nu am pretenţia să se 
învechească, nici măcar să am grijă de el sau să îl 
decantez. Să îl cumpăr tânăr şi ieftin, să îl modific cu 
licoare şi fructe sau condimente şi să îl vând scump, asta 
vreau. 

Hugo le rugă pe amândouă să păstreze discreţia. 

— Crezi că am putea povesti cuiva? 

— Vorbiţi prea mult, o întrerupse el pe musulmană, 
fără să bage în seamă tonul ei ofensat. 

Butoaiele cu care se întoarseră de la Balaquer fură 
primele. Avu nişte câştiguri frumoase, deşi nu întocmai cât 
ar fi putut câştiga, ţinând cont de sfatul pe care i-l dăduse 

Caterina într-o noapte în care se aflau amândoi în pat după 
ce lucraseră cu alambicul. 

— Nu poţi avea tot timpul cel mai bun vin din oraş, 
cel mai scump şi cel mai fin. Ceilalţi negustori, ba chiar şi 
cârciumarii, până şi mai-marii oraşului îşi vor pierde 
încrederea şi vor sfârşi prin a-şi da seama ce se petrece. 
Fii prudent, dragostea mea! Mişcă-te printre cei umili, vezi 
de vinul ofiţerilor şi al artizanilor! 

Hugo visa că lucrurile aveau să se schimbe. În ziua în 
care ar fi avut bani, urma să cumpere vin bun, de 
Murviedro... dacă i l-ar fi vândut careva, şi din toate acele 
locuri pe care le vizitase pe când fusese iscoadă pentru 
conte. Avea să achiziţioneze vinuri măreţe, puţin 
cunoscute. Ar fi fost o afacere bună, cu siguranţă, dar până 
atunci nu era rău să urmeze sfatul Caterinci, concluzionă 
el. Şi cine ştie, poate că într-o zi avea să deţină o podgorie. 

Când se sfârşi vinul de la Balaguer, Hugo înhămă 
catârii şi se duse să cumpere. De data aceasta alese 
Penedes, în apropiere de Vilafranca. Pe acolo erau o 
mulţime de ferme, cele mai multe dintre ele aveau vinărie 
şi cramă şi îşi făceau propriile vinuri. Hugo nu cerea nici 
cantităţi mari, nici calitate bună un butoi de-aici, jumătate 
de dincolo -, aşa că ţăranii cărora li se adresa nu îşi riscau 
stocurile care trebuiau să le ajungă până la sfârşitul lui 
ianuarie, moment în care aveau să dispună de vinul nou. Îi 
vândură, şi încă la preţ bun, chiar dacă era în afara 
sezonului. 

Întors acasă, după ce plăti taxa pentru trecerea 
podului de lemn ce se întindea peste râul Llobregat pe 
lângă sunt Boi, se opri în piaţa ce se afla chiar pe partea 
aceea a râului. Căută un loc în care să lase căruţa şi 
catârii, într-o baracă păzită de un bărbat şi de câţiva copii 
zdrenţuroşi, şi porni să colinde pe la tarabe. Pusese 
deoparte bani ca să-i cumpere un dar Caterinei. În serile în 
care străbătuse fermele ca să cumpere vin, îşi închipuise 
darul cu pricina, bucurându-se în timp ce îşi imagina 
expresia de bucurie de pe chipul ei. Caterina îi mărturisise 

într-o zi că nu primise niciodată un dar, „în afară de 
libertate”, adăugase ea, apoi îl sărutase cu pasiune. Hugo 
refuză să îi ducă alimente, aşa cum făcuse cu Eulâlia, dar 
nici nu ştia prea bine ce să-i cumpere. Poate o oală, sau 
ceva pentru bucătărie, cântări el, întrucât bijuteriile de 
argint sau din coral îi depăşeau cu mult posibilităţile. În 
cele din urmă se văzu sedus de bucăţile de pânză expuse 
de negustori. Nu îndrăzni să le atingă cu degetele-i 
murdare de la decantatul vinului, de la înhămatul 
animalelor şi de la drum, aşa că arătă înspre ele şi întrebă 
de preţuri. Se duse de la o tarabă la alta, nereuşind să 
priceapă toate informaţiile pe care i le dădeau vânzătorii. 
Preţul materialelor varia în funcţie de lână, perioada în 
care fusese tunsă, lungimea firelor, urzeala ţesăturii, 
greutate, vopsea, culori... îi plăceau toate bucăţile şi toate 
erau scumpe. Îşi numără banii, se târgui cu unii şi cu alţii, 
şi oferi cât avea. Şi-o închipui pe Caterina zâmbind în clipa 
în care îi înmânară o bucată de țesătură de lână albastră, 
„vopsită cu pastel”. 

— Soţia ta va fi mulţumită, îi ură negustorul. 

Când ajunse acasă, dădu de zarva şi freamătul 
pricinuite de sclavii eliberaţi, ba chiar şi de sclavi care 
profitau de ceva treabă administrativă din oraş ca să se 
furişeze să le vadă pe Barcha şi Caterina. Solidaritatea 
dintre sclavii eliberaţi, chiar şi între cei care proveneau din 
locuri diferite sau erau de rase diferite, constituia o formă 
de dobândire a libertăţii. Tallas, contractele în baza cărora 
sclavul îşi cumpăra libertatea, necesitau bani şi, prin 
urmare, un loc de muncă, dar mai ales existenţa unor 
giranţi care să garanteze în faţa stăpânului care îi 
încuviinţa talia că sclavul cu pricina nu avea să fugă. 

— Ne-au povestit că înainte, îi zise chiar în seara 
aceea Caterina, pe când se aflau în odaia lor, nu cu foarte 
mulţi ani în urmă, să fie vreo patruzeci, se cereau doar doi 
sau trei giranţi ca un stăpân să îi încuviinţeze unui sclav 
talia. Apoi au urcat numărul la şase, iar în zilele de astăzi 
sunt rare contractele de talia cu mai puţin de opt giranţi. 

Pentru fiecare sclav care ar putea opta pentru libertate 
prin talia, trebuie găsite opt persoane, închipuie-ţi! opt 
sclavi eliberaţi care să fie dispuşi să garanteze că sclavul 
îşi va îndeplini obligaţiile. 

Hugo evitase să îi dea darul în prezenţa Barchei. Nu 
se compara aprecierea pe care o avea faţă de musulmană 
cu dragostea pe care i-o purta Caterinei, dar nu se simţi 
bine  închipuindu-şi-le pe cele două împreună; una 
mulţumită şi cealaltă poate dezamăgită. Barcha avea să 
afle, fără îndoială, dar atunci avea să îi zică adevărul: 
cheltuise tot ce avusese la el pe bucata aceea de pânză 
albastră. 

— Şi cine garantează? întrebă Hugo ca să continue 
conversaţia cu Caterina. 

— Ei între ei, îi răspunse ea pe un ton important care 
nu trecu neobservat de Hugo. 

— Dar... începu el să spună... 

Însă Caterina continuă: 

— Îşi caută şi de lucru între ei... Poate ca să se 
controleze reciproc. Îţi imaginezi în ce situaţie ar rămâne 
familiile care au garantat dacă sclavul fuge? 

— Îmi închipui, da, dar cine...? 

— Şi sunt şi multe procese, îl întrerupse Caterina. 
Mulţi sclavi deschid proces la tribunalul magistratului ca 
să îşi câştige libertatea. E un procuror, i se zice procurorul 
celor nenorociţi, care îi reprezintă gratis pe sclavii care 
pretind că nu ar trebui să fie sclavi, în mare pentru că nu 
au fost prinşi în timpul unui „război bun”, cei care au fost 
furaţi pe teritorii cu care regatele nu s-au înfruntat. 

Caterina tăcu, iar Hugo nu rupse tăcerea; simţea că 
acea ultimă frază cântărea greu pentru sufletul ei. 

— Satul meu nu se afla în război cu nimeni... cu atât 
mai puţin cu Catalonia, şopti ea. Cine ştie... Dacă aş fi ştiut 
de existenţa acelui procurator al nenorociţilor... 

Stătea pe pat şi tăcu, ţinându-şi capul plecat. Hugo 
se apropie de cufărul pe care îl aveau în încăpere şi scoase 
din el bucata de material. 


— Nu va fi niciodată îndeajuns ca să-ţi aline durerea, 
îi zise el îngenunchind în faţa ei, cu pânza în mână, dar mi- 
aş dori ca prin darul acesta să înţelegi dragostea profundă 
pe care ţi-o port. 

Caterina izbucni în plâns. Din pricina emoţiilor, nu 
putea apuca pânza pe care i-o oferea Hugo. 

— Mă simt vinovat doar gândindu-mă că sunt norocos 
că destinul tău crud te-a adus la mine. Nu am niciun drept 
asupra ta. Nu vreau să îmi amintesc trecutul. Vreau doar 
să îţi spun că astăzi sunt aici, cu tine, şi că te iubesc. 

Ea îşi întoarse capul, pentru ca lacrimile să nu ude 
pânza. Hugo aşteptă, zâmbind, în faţa ei, dar plânsul 
Caterinei părea să nu se mai termine. 

— Caterina! o imploră el într-un sfârşit. 

Ea încuviinţă şi îşi trase nasul. Îşi şterse lacrimile cu 
antebraţul şi se ridică hotărâtă. Apucă bucata de material, 
o mângâie cu delicateţe, o puse la loc în cufăr şi se 
întoarse către Hugo. 

— Tu eşti cel mai frumos dar pe care l-am putut primi 
vreodată, şopti ea şi începu să se dezbrace cu o 
senzualitate făţişă în privire şi voluptate în mişcări. Mi-aş 
îndura viaţa, la fel, zi de zi, dacă m-ar asigura că te-aş 
întâlni din nou. 

Hugo îşi tinu respiraţia când Caterina rămase goală 
în faţa lui. O cunoştea. Îşi trecuse mâinile şi limba peste 
corpul ei minunat, ba chiar şi-l închipuise, dar acum i se 
părea splendid, magnific, ca şi cum lacrimile şi cuvintele, 
promisiunile de dragoste şi pânza albastră pluteau 
împreună prin încăpere, excitând sfârcurile tari ale sânilor 
ei mari şi fermi şi conturându-i curbele şoldurilor, sfârşind 
prin a se juca în pubisul ei. Ochii palizi ai Caterinei, acum 
strălucitori, îl chemară. Hugo făcu un pas, vru să spună 
ceva, dar ea îi închise gura cu un sărut, lung, umed. Apoi îl 
dezbrăcă, lent, îl împinse în pat şi îl linse până ajunse la 
orgasm. 

— În curând voi împlini douăzeci de ani, tată. 

În ultimul timp, le porunceau servitoarelor să meargă 

să facă ele cumpărăturile şi să îi lase singuri. La început, 
femeile insistaseră să îi însoţească, întrucât amiralul 
retrăsese deja paza de soldaţi, după ce fusese convins că 
tovărăşia servitoarelor era suficientă, dar, în cele din urmă, 
Merce reuşea mereu să le convingă. Atunci, se plimbau în 
jurul bisericii Santa Maria de la Mar, nu intrau în biserică 
de teamă să nu dea cumva de Bernat, se plimbau prin Pla 
de Palau, pe plajă, sau se aşezau şi îi priveau pe marinari, 
pescari şi constructorii de bărci la muncă. 

„Deja aproape douăzeci de ani!”, se gândi Hugo. Şi 
el, câţi avea atunci? Trebuia să se apropie de patruzeci. 

— Ce vrei să spui cu asta, că ai douăzeci de ani? îşi 
întrebă el fiica, uitând orice altă întrebare. 

— Că sunt deja la vârsta la care îmi pot alege 
propriul soţ. 

— Nu se obişnuiește aşa. Fiicele trebuie să se 
supună... începu Hugo un discurs din care Merce îl 
întrerupse numaidecât. 

— „„taţilor. Bineînţeles. Dar cum tu nu eşti prezent, 
zi-mi ce preferi: să aleagă Bernat sau să aleg eu? 

— Dacă aşa stau lucrurile, poate că ar trebui să am 
încredere în judecata ta, recunoscu el. 

— Păi, atunci va dura o vreme, tată! Merce râse, apoi 
îi făcu semn din mână să tacă. Cei care nu sunt bătrâni şi 
decrepiţi sunt tineri pe care îi interesează doar zestrea 
mea. 

— E normal să revendice zestrea. 

— Sunt fecioară şi m-am păstrat aşa ca să mă ofer 
soţului meu. Problema e că de îndată ce li se aminteşte 
obligaţia de a oferi un escreix în sumă egală cu jumătate 
din zestrea mea, dau bir cu fugiţii sau, mai rău, izbucnesc 
în râs. Oamenii importanţi, tată, fii celor bogaţi şi ai 
nobililor nu îmi fac curte; poate câte unul ruinat, cine ştie, 
dar cam atât. Să fim sinceri: sunt doar... 

— Taci! îi ceru el, privind-o cu tandreţe. Va sosi 
curând şi omul potrivit. Nu te îndoi de asta. Ce zice 
Bernat? 


— Gândeşte ca tine, zice Merce oftând. Că va sosi. 

— Bun, atunci suntem cu toţii de acord, deşi... 

Hugo nu îndrăznea să insiste cu grăbirea căsătoriei. 
îl deranja că se întârzia cu alegerea unui soţ pentru fiica 
lui şi că între timp ea locuia cu Bernat la palat. Nu i se 
părea o situaţie potrivită, dar de îndată ce vorbea cu 
Merce, îndoielile îi dispăreau când vedea cât de fericită 
era. Tocmai îi mărturisise cu sinceritate că încă era 
fecioară. Trebuia să aibă încredere în ea, îşi spuse el din 
nou. 

— Deşi ce? întrebă Merce când tatăl ei tăcu brusc. 

— Nu. Nimic. Ce mai ştii de mama ta? schimbă el 
subiectul, promițându-şi în acelaşi timp că nu avea să mai 
insiste atât pe tema căsătoriei. 

Merce nu avea veşti de la Regina. Dar îi vorbi totuşi 
despre ce se petrecea în aşa-numita Dispută din Tortosa. 

— Călugărul ei, zise ea ironic, fratele Vicente Ferrer, 
reuşește să convertească zilnic prin predici. 

Aşa era: peste 200 de familii din cartierele evreieşti 
din Zaragoza, Calatayud şi Alcañiz se convertiseră la 
creştinism, la care se adăugau 120 din Daroca, Fraga şi 
Barbastro şi aproape toţi locuitorii cartierelor evreieşti din 
Caspe şi Maella, ai celui din Lerida şi evreii din Tamarit şi 
Alcolea. Aflase de la Guerao că disputa era pe punctul de-a 
se încheia. Dintre toate temele puse în discuţie, reuşiră să 
trateze una singură: venirea lui Mesia. Se zicea că 
Jerónimo de Santa Fé,  convertitul care conducea 
întâlnirea, reuşi să o dovedească pornind chiar de la 
erorile din Talmud. În cele din urmă, circa trei mii de evrei, 
rabini şi persoane de prestigiu din rândul lor, renunţară la 
credinţa lor şi se convertiră la creştinism în Tortosa. 

— Înseamnă că se va întoarce curând, se plânse 
Hugo. 

— Probabil, se încumetă a spune Merce, şi tăcură 
amândoi. A trecut Barcha să mă vadă, zise ea dintr-odată. 

Hugo oftă. Oare ce mai punea la cale musulmana? 

— Ştii deja cum e ea, zise el. Te vizitează des? Nu mi- 

a povestit despre asta. 

— Da, vine destul de des. Se ceartă cu gărzile de la 
poartă şi urlă la toată lumea. Eu cobor în curtea interioară 
şi pălăvrăgim puţin, nici măcar nu ieşim la plimbare. 
Rămâne doar o clipă; cât să mă vadă şi să mă sărute. 

— Ce figură! exclamă el. 

— Şi ce zici de asta, tată? Ieri l-a înfruntat pe Bernat. 

— Ce? exclamă Hugo, uluit. 

— A apărut şi Bernat în curtea interioară, nu ştiu de 
unde. A vorbit o vreme cu mine. Dar când a dat să se 
retragă, Barcha l-a strigat şi l-a înfruntat. „Să nu-i faci 
rău”, l-a ameninţat ea, referindu-se la mine. „Dacă îi faci 
rău, o să ai de-a face cu mine... în iad”. 

— Şi ce-a făcut Bernat? 

— Păi... a încuviinţat în tăcere, răspunse Merce, 
uluită, nu l-a deranjat. Nu vreau să mă gândesc ce s-ar 
petrece dacă vreun servitor de la palat i s-ar adresa la fel... 
Totuşi, faţă de Barcha doar atât a făcut: a încuviinţat din 
cap. Am întrebat-o după aceea de ce l-a avertizat aşa, dar 
s-a pierdut cu firea scuzându-se. 

— In fine, sunt încrezător că nu îţi va mai face 
probleme, concluzionă Hugo. Ştii că te iubeşte mult. 

— Şi mi-a cerut şi bani... Bine, de fapt, se corectă ea 
încercând să îl liniştească pe Hugo, care tresări când o 
auzi, m-a rugat să îi cer lui Bernat. 

— Ca să-l elibereze pe vreun sclav! urlă Hugo, furios. 

— Nu. Merce şovăi. Pentru tine, mărturisi ea. Ca să 
poţi cumpăra vin şi să faci negoţ cu el. 

Hugo trase adânc aer în piept, apoi îi dădu drumul, 
pufnind. 

— Zice că ai nevoie de ei, tată. 

— Musulmana se bagă mereu în viaţa mea! Ştii că mi- 
a căutat chiar şi soţie? Dar nu am nevoie de banii aceia 
acum, fiica mea. S-ar părea că lucrurile încep să îmi 
meargă bine... îl cuprinse îndoiala. Am vândut vinul de 
Balaquer şi tocmai ce-am vândut şi o parte din cel de 
Penedes... Când îl auzi, Merce îl privi mirată. Vând... Când 

zici că ţi-a cerut bani? 

— Chiar ieri. 

— Bun, oricum bănuiesc că a fost o cerere inutilă, 
adăugă Hugo gândindu-se la Barcha şi Caterina şi la 
sclavii lor eliberaţi, la tallas, procesele şi garanţiile lor. 
Bernat nu mi-ar împrumuta niciodată bani. 

— Păi, mi-a luat ceva până să îl conving, dar în cele 
din urmă a acceptat. 

Hugo se întoarse din plimbarea cu Merce cu cele 
două veşti: întoarcerea mai mult decât previzibilă a 
Reginei, acum că sfârşise cu Disputa din Tortosa, şi 
împrumutul cerut de Barcha. 

— Trebuie să mă duc să verific banii pe care îi avem 
ascunşi? întrebă el când intră în casă. 

Tăcerea celor două femei fu un răspuns suficient. 
Hugo îşi plecă uşor capul şi închise ochii; banii aceia 
însemnau începutul unei noi vieţi. Visa să vândă şi să 
cumpere o podgorie... 

— Unul dintre sclavi a fugit, o auzi pe una dintre ele 
scuzându-se. Să fi fost Caterina sau Barcha? Nu îşi dădu 
seama. A trebuit să plătim partea noastră din garanţie. 

— Vom recupera banii, mai ziseră ele. 

Hugo visa la o podgorie. Noaptea, în clipa aceea 
dinainte să îşi piardă cunoştinţa, putea chiar să simtă 
mirosul vrejurilor, să molfăie dulceaţa mustului şi să 
savureze gustul vinului. Şi acum, cele două... cele două... 
îşi strânse tare pumnii. Îi cheltuiseră! Iar musulmana se 
dusese să îl implore pe Bernat pentru el. Oare ce avea să 
creadă amiralul despre el? Ce satisfacţie intimă i-o fi 
produs faptul că Hugo Llor îi ceruse bani până şi printr-o 
sclavă eliberată şi prin fiica lui? 

— Şi sclavii sunt persoane. 

O altă afirmaţie îi întrerupse şirul gândurilor. 

Nici de data aceasta nu îşi dădu seama care dintre 
cele două vorbise, îşi ridică privirea şi răspunse cu 
amărăciune: 

— Şi eu? Eu nu sunt o persoană? Nu merit să 

prosper, să ies din sărăcie? 

— Tu eşti liber, răspunse musulmana. 

— Şi mă ai pe mine, adăugă Caterina. Despre ce 
sărăcie vorbeşti? 

Se priviră unul pe altul. 

— Şi pe mine, îndrăzni să spună Barcha pe un ton 
necunoscut: dulce. 

Expresia lui Hugo era în continuare încordată, 
gândindu-se oare cât mai rămăsese din banii puşi 
deoparte, dar ceva... 

— Voi lucra nopţile, zise Barcha, de data aceasta 
supusă. 

Colţurile gurii lui Hugo se relaxară când auzi 
angajamentul pe care şi-l lua femeia. 

— Şi ai o fiică minunată, adăugă Caterina. 

— Care se va căsători cu un prinţ, concluzionă 
Barcha. 

Vorbiră pe rând, flatându-l, pe un ton dulce, în timp 
ce un zâmbet se căznea să i se creioneze pe chip. 

— Eşti cel mai bun chelar din regat. 

— Cunoşti secretul licorii. 

— Eşti sănătos. 

— Şi în putere! 

Barcha reacţionă la exclamaţia Caterinei fluturând o 
mână prin aer şi făcând o grimasă. 

— Bleah! zise ea ironic. 

Cele două femei continuară să îl flateze, iar Hugo, cu 
ochii închişi, se lăsă convins. 

— A mai rămas vreun ban? întrebă el în cele din 
urmă. 

— Câteva monede neînsemnate. 

Nu reuşi să nu clatine din cap, dezamăgit. 

— Dar ai... dădu una dintre ele să reînceapă şirul de 
scuze. 

— Ştiţi ce am? o întrerupse Hugo. O soţie crudă şi 
vrednică de dispreţ care se va întoarce în Barcelona şi 
probabil aici, chiar dacă doar ca să mă îngrozească. 


Regina avea să se întoarcă şi era imposibil de ştiut ce 
anume avea să îi ceară, dar cu siguranţă nu avea să 
binecuvânteze relaţia dintre el şi Caterina. Trebuiau să 
găsească o cale de-a o intimida, toţi trei. Hugo nu le 
povestise despre ziua în care aceasta ieşise pe fereastră ca 
să strige în gura mare despre trădarea lui oricui era dispus 
să o asculte. Regina era o femeie în stare să se jertfească 
din ură pură. Le spuse în schimb despre cărţile evreieşti 
găsite în palatul de pe strada Marquet. „Am putea să ne 
folosim de ele ca să îi forţăm mâna”, propuse el. Cântăriră 
circumstanţele: Merce ar fi fost compromisă, la fel şi 
Guerao, pentru că nu le predaseră, dar oare majordomul 
amiralului ar fi recunoscut că se afla în posesia lor? Ba mai 
mult, oare ar fi negat că le-a găsit? Dacă el nega, Merce 
avea să fie etichetată drept mincinoasă, dar dacă ar fi 
povestit adevărul, s-ar fi pus rău cu Inchiziția. 

— Să uităm de omuleţul acela şi de Merce, 
concluzionă Hugo, alungând îndoielile ce îl încercau. 

Singura care s-ar fi putut simţi ameninţată de faptul 
că păstra cărţi ebraice era o convertită ca Regina. Da, 
Inchiziția s-ar năpusti asupra ei. Convertiţii falşi erau una 
dintre cele mai presante probleme cu care se confrunta 
Biserica. La ce bun atâta efort pentru convertirea lor dacă 
apoi nu erau creştini adevăraţi? Regina nu ar fi îndrăznit 
să pună la îndoială cuvântul cuiva din casa amiralului 
armadei catalane, în mare pentru că ştia că se făcea 
vinovată de acuzaţia adusă. Puteau profita de asta, hotări 
Hugo, mulţumit. 

Regina se întoarse în Barcelona. O altă consecinţă a 
Disputei din Tortosa, pe lângă miile de convertiri, fu bula 
papală „Etsi Doctoris Gentium” una dintre cele mai crude 
reguli pentru evrei dictate până atunci. Comparabilă cu 
normele stabilite în Ayllon pentru evreii castilieni la 
cererea fratelui Vicente Ferrer, bula lui Benedict al XIII-lea 
căuta să îi elimine definitiv pe evreii care, după Disputa 
din Tortosa, persistau în credinţa lor. Cartiere evreieşti 
întregi optară pentru convertire, dar mai rămaseră câteva: 

în Temei, Gerona, Perpignan, chiar în Tortosa, Falset, 
Tarazona, Monzón, Besalii, Huesca, Jaca... 

Pe lângă normele stricte de separare a evreilor şi cu 
precădere a convertiţilor, de interzicere a anumitor munci, 
şi alte norme care făceau imposibile traiul şi subzistenţa 
evreilor, din clipa aceea li se interzicea posesia oricărei 
cărţi despre religia lor. Dacă deţinea careva astfel de cărţi, 
trebuia să le predea autorităţilor ecleziastice în decurs de 
o lună, sub pedeapsa urmăririi de către Inchiziţie pentru 
erezie. 

Dar, pe lângă partea cu cărţile, bula papală se 
diferenţia de legile din Ayllon prin faptul că papa poruncea 
închiderea sinagogilor, cu precădere a celor de preţ, cele 
care celebrau cu lux ceremoniile ereticilor, pe lângă 
celelalte despre care se afla sau se ştia că fuseseră ridicate 
pe locul templelor creştine. Prin privarea evreilor sau prin 
umilirea templelor lor, susțineau creştinii, crezul ebraic şi- 
ar fi pierdut sensul. Şi aşa se petrecu în numeroase locuri 
conduse de sinagoga unică din cartierul evreiesc din 
Gerona. Mărturii false cum că aceasta fusese ridicată pe 
locul unei capele creştine dedicate Sfântului Laurenţiu 
duseră la închiderea ei imediată. 

— Vrei să mă duc să te denunţ la preotul parohiei că 
trăieşti în concubinaj cu... Regina şovăi câteva secunde 
înainte să o definească pe Caterina. Cu sclava asta? 

Venise în casa Barchei, frumos îmbrăcată, urmată de 
un adolescent musulman care căra ceea ce părea a fi un 
cufăr cu lucrurile ei. Plănuiseră ca Hugo să fie cel care 
vorbea cu ea, motiv pentru care acesta făcu un pas în faţă 
spre soţia lui. Regina şi sclavul ei rămaseră într-o parte a 
sufrageriei şi ei trei în cealaltă, ca două armate în curs de 
confruntare. 

— Dacă îţi propui să denunţi... dădu Hugo să o 
amenințe. Dar Barcha interveni, întrerupându-l: 

— Nu denunta pe nimeni! Te rugăm, exclamă ea. 

Regina îşi mai îndulci atunci expresia neliniştită. 
Hugo îi privi nasul. Era încordat, ceea ce însemna un 

singur lucru: minţea. 

— Intră şi locuieşte cu noi, îi oferi musulmana. E casa 
ta. 

Regina îi făcu semn sclavului, care intră ţinând în 
braţe cufărul. 

— Ştii deja drumul, zise Barcha pe un ton ironic pe 
când Regina îi întorsese deja spatele şi urca scările. 

Nici măcar nu aşteptară ca să ajungă la etaj. Când 
Barcha îi văzu pe ceilalţi doi întorcându-se spre ea, le făcu 
semn să tacă şi se duse spre cealaltă încăpere de la parter, 
cea în care se aflase cândva atelierul în care Jaume fabrica 
mânerele pentru cuțite. 

— Aveai de gând să o amesteci pe Merce în 
încurcătura asta? şopti Barcha. Ar fi fost în detrimentul ei. 
Să nu te îndoieşti de asta! 

Atât Hugo, cât şi Caterina se văzură obligaţi să 
încuviinţeze. Cum se schimba percepţia asupra unei idei 
de la naşterea ei şi până în momentul aplicării! Să o 
şantajeze pe Regina pe tema cărţilor ebraice nu era o idee 
bună, dacă asta însemna să o implice pe Merce. 

— Nu putem risca să îi facem rău copilei, continuă 
Barcha. Regina e problema noastră, nu a lui Merce, aşa că 
noi trebuie să o înfruntăm. Cu ani în urmă mi-am dat 
cuvântul în faţa Reginei pentru binele copilei, dar, acum că 
Merce este în siguranţă, ştiu cum să îi fac cuiva viaţa 
imposibilă. 

Hugo şi-o aminti pe Barcha imediat după ce o 
cumpărase: sclava aceea care îl făcuse pe el, stăpânul ei, 
să care vasul mai greu de vin. 

— Suntem trei împotriva ei. O vom face să îşi plece 
capul mândru. 

— Aveţi grijă cu ce vă dă să gustaţi. 

Fraza aceea lapidară fu singura care îi veni în minte 
lui Hugo în timp ce musulmana zâmbea doar cu gândul la 
cele o mie de moduri prin care avea să o deranjeze pe 
Regina. Caterina nici nu zâmbea, nici nu spunea nimic; pe 
chip i se putea citi îngrijorarea. 


Sosi şi anul 1415, perioada în care vinul îşi încheia 
fierberea lentă şi era deja pregătit să fie consumat ca vin 
tânăr. 

— Amiralul îţi cere să îl cumperi din zona 
Navarclesului, îi zise Guerao, care acţiona ca împuternicit 
al lui Bernat. Dacă e să cheltuie banii cu pricina, atunci să 
fie spre folosul pământurilor lui. 

Cu altă ocazie, poate că s-ar fi împotrivit. Cine era 
Bernat ca să-i spună de unde să cumpere? Dar, ţinând cont 
de circumstanţe, Hugo îşi dorea doar banii cu care putea 
să înceapă din nou; licoarea avea să-i îngăduie acest lucru. 
Asta îi şoptise Caterinei după sosirea Reginei, în şopronul 
din grădină unde ţinea butoaiele. 

— Nu tu mă sfătuiai să fiu prudent? 

— Ba da, răspunse ea, şi nu mă dezic de sfatul dat. 
De ce vrei să fii bogat dacă nu ca să-i ajuţi pe cei aflaţi în 
suferinţă? 

— Vreau doar să dobândesc o podgorie, Caterina, 
care să ne permită să trăim, răspunse el. Vreau să îmi 
sfârşesc zilele îngrijind via. Aş mai vrea şi să trăiesc 
îndeajuns ca să verific calitatea vinurilor mele. La atât 
aspir. Nu vreau să fiu bogat. 

— Vei avea toate astea, cu siguranţă, zise ea şi îl luă 
de mână. Le meriti. 

Hugo avea să îşi amintească intenţia lui de-a se 
împotrivi şi felul în care Caterina îl umplu de sărutări ca să 
îi închidă gura, când simţi presiune pe braţ. Guerao îl 
îndemna să iasă din biroul notarului public, în uşa căruia 
se oprise ca să se gândească. 

— Da, da, încuviinţă el. Pentru asta pot să-i 
mulţumesc Domniei Sale? îl întrebă Hugo pe omuleţ de 
îndată ce ieşiră pe stradă. 

Nu erau mulţi bani, ci tocmai îndeajuns pentru un lot 
bun de vin. 

— Amiralul nu are nevoie de nicio mulţumire, ţi-am 
mai zis. Singura mulţumire pe care şi-o doreşte este să-i 
înapoiezi banii. 


— Încă îmi e dator el mie, murmură Hugo. 

— Ai zis ceva? 

— Nu. „Nu?”, se gândi el. Oare nu era aşa? Şi eu i-am 
dat odată bani, zise el cu emfază, şi nu mi i-a înapoiat 
niciodată. 

— Vrei să îi aduc aminte? întrebă Guerao. Amiralul e 
un om care se mândreşte cu faptul că şi-a plătit mereu 
datoriile. 

Hugo se gândi şi dură doar câteva clipe ca să decidă 
că Merce era pe primul loc. Ultima dată îi povestise că un 
baron bătrân şi văduv se înfăţişase la palatul de pe strada 
Marquet. Era însoţit de doi fii dintr-o căsătorie anterioară, 
cu câţiva ani mai mari sau mai mici decât Merce, care o 
priveau cu o lipsă de jenă şi o lascivitate care îi lipsea 
tatălui, de parcă ar fi împărţit-o deja între ei. „Aşa s-au 
purtat până când Bernat a lovit cu atâta putere în masă, 
încât s-au răsturnat cupele cu vin”, îi povestise apoi fiica 
lui, care adăugă că din acel moment, fără ca Bernat să fie 
nevoit să mai zică ceva, cei trei bărbaţi se purtaseră foarte 
curtenitor. 

— Nu, îi răspunse Hugo lui Guerao, întorcându-se din 
gândurile lui. Mai bine să nu îi aduci aminte de nimic 
amiralului. 

— Când vei pleca? 

— Cât de curând voi putea. E momentul potrivit 
pentru a cumpăra vin. 

— Noroc! îi ură omuleţul. 

Se aflau în faţa catedralei, magnifică, întrucât cu 
câţiva ani în urmă fuseseră dărâmate zidurile romane care 
îi ascundeau faţada, începând de acolo, după ce treceau de 
piaţa sunt Jaume, aveau să se despartă, unul apucând-o 
înspre strada Marquet, celălalt spre Raval şi strada 
Hospital. 

— Guerao! îl opri Hugo înainte să o apuce fiecare pe 
drumul lui. Hotărâse să aibă încredere în el; la urma 
urmei, Merce susţinea că era un om de treabă. Nu înţeleg 
de ce întârzie atât căsătoria fiicei mele. Da! continuă rapid, 

anticipând ce avea să îi răspundă majordomul, ştiu de la 
Merce că nu găseşte un pretendent care să o merite. 

— Aşa este. Fiica ta ar putea să se mărite săptămâna 
viitoare, dacă şi-ar dori asta. Eu însuşi m-aş însura cu ea şi 
dacă singura ei zestre ar fi doar un pat din paie, adăugă el, 
iar Hugo făcu o grimasă. Nu am vrut să sune a lipsă de 
respect, cu atât mai mult faţă de ea. Imi cer iertare dacă 
aşa ţi s-a părut. 

— Te cred, îi zise Hugo, simțind căinţa sinceră din 
scuzele lui. 

— Da, dar expresia pe care ai făcut-o când ai auzit 
propunerea a fost grăitoare. Nu ai mărita-o cu mine, chiar 
dacă sunt majordomul amiralului armadei... 

De data asta, Hugo fu cel care încercă să îşi ceară 
iertare, dar Guerao îi făcu semn să tacă. 

— E un exemplu, Hugo. Aceeaşi figură o face şi 
stăpânul meu când vede şirul de ticăloşi şi oportunişti care 
vin după zestrea unei fete aşa frumoase ca fiica ta. Va sosi 
şi soţul potrivit, nu te îndoi de asta. 

— Dar între timp ea locuieşte în palat... 

— Insinuezi ceva? ridică majordomul tonul. 

Hugo se mai gândi o clipă, apoi răspunse: 

— Nu insinuez. Susţin, afirmă el direct, că nu este 
corect ca un bărbat singur să locuiască sub acelaşi 
acoperiş cu o fecioară, vreme atât de îndelungată. 

De data aceasta, Guerao se văzu forţat să se 
gândească puţin la ce i se zisese. _ 

— Hugo, fiica ta este sănătoasă şi bine îngrijită. In 
plus, te asigur că este respectată aşa cum merită. Chiar şi 
aşa... Nu îţi pot ascunde că şi eu m-am îngrijorat în 
privinţa asta. Voi vorbi cu amiralul. 

— Aşa să faci, îi zise Hugo. 

În timp ce străbătea strada Boqueria în direcţia 
Raval, mai liniştit după ce majordomul îi promisese că va 
discuta cu Bernatdespre situaţia cu pricina şi îi vorbise 
despre respectul care domnea în palat, Hugo îşi zise că un 
lucru era sigur: Merce era bine. Emana bucurie şi fericire. 

Oricât de mirat ar fi fost el, fiica lui era fericită să trăiască 
în apropierea unei persoane ca Bernat. „Poezie?”, se 
întrebă el, râzând sarcastic în sinea lui. Pe stradă, cineva 
se întoarse spre el. 

Hugo nu îi acordă atenţie şi îşi văzu de drum 
zâmbind. Merce avea să îşi găsească un soţ bun, asta i se 
părea indiscutabil. Pe de altă parte, viaţa lui conjugală se 
confrunta cu o mulţime de probleme. 

Sosirea Reginei le tulburase convieţuirea. Barcha 
aranjă ca nou sosita să doarmă singură în odaia pe care 
până atunci o împărţiseră Hugo şi Caterina. El avea să 
doarmă în odaia alăturată de la etaj, iar tânărul sclav 
musulman pe care Regina îl cumpărase în Tortosa avea să 
doarmă pe palier, între cele două odăi, şezând pe jos şi 
sprijinit de perete. În sfârşit, Barcha şi Caterina aveau să 
ocupe atelierul de la parter. 

Atmosfera se rarefia încă de la ivirea zorilor. Barcha 
urla, se ciocnea de Regina; încă de la prima oră 
musulmana se alia cu sclavi sau sclavi eliberaţi care 
veneau în casa ei. Regina nu avea loc la masă, nici 
mâncare. 

— Te aştepţi să-ţi dau de mâncare? îi strigă Barcha 
încă din prima dimineaţă. O să mă denunţi şi pentru asta 
parohului? 

Copii alergau încolo şi încoace şi o trezeau pe Regina 
sau intrau şi ieşeau din camera ei urlând, urmăriţi de 
musulmanul tânăr, care încerca să recupereze vreun lucru 
pe care i-l furaseră stăpânei lui şi pe care şi-l treceau de la 
unul la altul, fluturându-l ca pe un stindard capturat de la 
duşman. Barcha îi interzise să scoată apă din puţul din 
grădină. „E a mea. Trebuie să plăteşti pentru ea”. Aşa că 
musulmanul trebuia să meargă zilnic la fântâna spitalului 
Santa Cruz pentru ea. 

Caterina nu avea acelaşi caracter ca musulmana şi 
urmărea lucrurile dându-şi tot mai mult seama de 
neliniştea şi încordarea pe care i-o stârneau lui Hugo, până 
când hotări să plece din odaia Barchei şi să se instaleze în 

cea de sus. „Să ne denunțe parohului”, zise ea încuind uşa 
şi cuibărindu-se în pat lângă el. 

De fapt, Hugo se îndoia că Regina avea să îşi ducă la 
capăt acea primă ameninţare. Puţine erau ocaziile în care 
se întâmpla să fie singuri; uneori în grădină sau când se 
intersectau pe stradă. Într-o seară, se întâlniră în faţa 
focului în timp ce celelalte două femei îşi vedeau de 
treburile lor. Lui Hugo i se păru că îl căuta. Regina se 
apleca înspre el cât putea de mult, deşi el se forţa să se 
îndepărteze de ea. „Am putea să încercăm din nou”, îi 
propuse ea cu o voce dulce şi suavă. „Eu încă te iubesc. Ce 
s-a petrecut cu noi? Ştiu că în inima ta încă mai arde ceva 
pentru mine”. Aripile nazale îi erau în acord cu cuvintele şi 
Hugoaşi zise că Regina nu minţea. Credea în spusele sale! 
Soţia lui căuta o împăcare imposibilă. Hugo îi ascunse asta 
Caterinei. Cu toate acestea, îşi dădu seama că, în 
momentul acela din viaţa ei şi deşi se vedea uneori cu 
Merce, Regina nu avea pe nimeni care să o iubească; era 
singură. 

Hugo se întoarse la Navarcles pe acelaşi drum pe 
care îl străbătuse alături de Roger Puig cu multă vreme în 
urmă: urcând de-a lungul râului Llobregat, cotind înainte 
să ajungă la Manresa. Găsi tovărăşie în doi catârari, 
fiecare cu mai mulţi catâri după el. Caterina, acum femeie 
liberă şi hotărâtă, atât de diferită de sclava care îl însoţise 
la Balaquer, înăbuşi brusc primul semn de patimă din 
privirea unuia dintre catârarii neobrăzaţi. „La ce te uiţi?!”, 
îi strigă ea, apropiindu-se hotărâtă până când aproape că îi 
atinse chipul, cu mâna dreaptă ascunsă printre straie de 
parcă ar fi ţinut un cuţit. Deşi... poate chiar avea un cuţit, 
îşi zise Hugo. Înainte de plecare, Barcha îi împrumutase 
iarăşi cuțitul splendid lucrat de Jaume, dar fără îndoială că 
ar fi putut să îi dea altul Caterinei. Hugo îşi promise că 
avea să o întrebe pe Caterina, acum că o privea cum stătea 
furioasă în faţa catârarului. Era mai frumoasă ca 
niciodată... Libertatea, lupta şi munca pe care o ducea 
pentru sclavii eliberaţi îi insuflau un spirit şi o vioiciune 

care i se vedeau şi pe corpul voluptuos, şi pe chipul ale 
cărui trăsături, atrăgătoare, aproape perfecte, păreau să 
capete viaţă îmboldite de hotărârea ei, de dorinţa ei de-a 
trăi. 

O convinse pe Caterina să îl însoţească după câteva 
zile în care casa fu întoarsă pe dos de o sclavă greacă, o 
copilă care intenta proces ca să îşi câştige libertatea. Totul 
părea să se învârtă în jurul copilei, dar Caterina trăia cu 
siguranţă într-o încordare permanentă din pricina 
prezenţei Reginei. Barcha, în schimb, o lua ca pe o 
provocare şi se purta cu impertinenţă; uneori, lui Hugo i se 
părea că musulmana se distra, că îi făcea plăcere să se 
răzbune după ani întregi de umilinţă. Caterina însă era 
reticentă. Regina o vindecase, Regina era soţia lui Hugo, 
Regina o cunoscuse pe când fusese sclavă... Rusoaica nu 
se putea elibera de aceste realităţi care îi apăsau aşa de 
mult conştiinţa. 

Aşa că, pentru a o evita, încuviinţă să îl însoţească pe 
Hugo şi lăsă la o parte problemele grecoaicei. 

— Adevărul este, îi zise Hugo pe drum, în timp ce 
mergeau pe lângă catâri, că nu pricep prea bine ce se 
întâmplă cu sclavii greci. Problema e că sunt creştini şi, 
prin urmare, ar trebui să fie liberi... Dar sunt mulţi alţi 
sclavi creştini care nu sunt eliberaţi. Tu, de exemplu, 
mereu ai fost creştină. 

Caterina încuviinţă murmurând. 

— Diferenţa, îi răspunse ea într-un târziu, este că eu 
am fost botezată de copilă, cu forţa. Sau, mai bine zis, fără 
să înţeleg semnificaţia sacramentului. Adevărul e că nici 
măcar nu ştiam limba, cum să înţeleg? Grecii şi albanezii, 
dimpotrivă, sunt popoare creştine, ba chiar albanezii sunt 
catolici, iar membrii lor creştini convinşi, crescuţi în familii 
de asemenea creştine. Nu e vorba de oameni convertiți 
după ce au ajuns sclavi. Dacă faptul de a fi creştini i-ar 
elibera din sclavie, toţi sclavii s-ar converti la creştinism. 

Hugo o privi surprins. 

— Cum de ştii atâtea? Greci, albanezi, convertiți... 


— Forţată, dragostea mea. De ceva vreme numai 
despre asta vorbesc. 

— Dar un creştin este un creştin... încercă Hugo să 
reia conversaţia după ce încuviinţă mulţumit. 

— Dragul meu, insistă Caterina, ţine de cine se află la 
conducere. Cu multă vreme în urmă, voi, creştinii, credeaţi 
că sclavii care se converteau trebuiau eliberaţi. Dar s-a 
petrecut ce-ţi ziceam mai înainte. Ştii cine a fost primul 
călugăr care a susţinut că botezul unui sclav nu implică 
eliberarea lui? 

Hugo clătină din cap, continuând să meargă. Cei doi 
catârari mergeau în faţa lor. 

— Ramón de Penyafort, afirmă ea, un dominican 
catalan. 

— Chiar că ştii multe, reiteră Hugo întorcându-se 
spre ea şi încuviinţând, cu buzele strânse. 

— Cu fiecare zi mai mult, Hugo. 

— Şi grecii... Ce au ei de-a face cu toate astea? 

— Brusc, Biserica a hotărât că sclavul creştin nu ar 
trebui eliberat, ba chiar a îngăduit înrobirea creştinilor. 
Mi-ai povestit de mai multe ori că ai mers la război cu 
evreul acela... Cum îl chema? 

— Mahir, îi răspunse Hugo, interesat de ce avea să 
urmeze. 

— Războiul acela a fost împotriva Franţei, şi francezii 
sunt creştini, aşa-i? 

— Da. 

— Ei bine, mi-au spus că regele nostru a îngăduit ca 
prizonierii francezi să fie vânduți ca sclavi până la 
încheierea războiului... Cei mai mulţi dintre ei erau copii 
francezi care însoțeau armata. Şi chiar mai înainte de asta, 
un alt rege catalan, cu îngăduinţa Bisericii, i-a înrobit pe 
creştinii prinşi în Sardinia. 

— Şi grecii? insistă Hugo. 

— S-ar părea că Biserica este împărţită şi episcopii 
au hotărât să îi protejeze pe sclavii greci pentru că sunt 
creştini. Al nostru, cel din Barcelona, îi primeşte în palatul 

lui. S-ar părea că e un sclav grec care se ascunde acolo de 
mai bine de opt ani. Altora le acordă libertatea, conform 
tribunalului Bisericii. 

— Tribunalul Bisericii? 

— Da. Al episcopului. 

— Şi la ce bun? 

— La nimic, pentru că nici veguerul, nici magistratul, 
nici consilierii oraşului nu îi recunosc sentinţele, zise 
Caterina. Regele Martin, cel al cărui chelar ai fost, a 
poruncit ca doar tribunalul magistratului să se ocupe de 
procesele privind libertatea sclavilor, şi a făcut-o tocmai ca 
să împiedice ca episcopii să intervină. 

— Certurile dintre cei mari îi rănesc mereu pe cei 
săraci, afirmă Hugo dorindu-şi să încheie conversaţia. 

Caterina putu doar să încuviinţeze. 

Luna ianuarie de-a lungul râului Llobregat nu se 
putea compara cu vara în Balaquer; clima aceea 
temperată, dacă nu chiar călduroasă, se transformă acum 
într-un frig încărcat de umezeală ce îţi uda straiele şi te 
pătrundea până în măduva oaselor. Sub căruţă, Hugo şi 
Caterina dormeau îmbrăţişaţi, apăraţi de o pătură, 
îmbrăcaţi cu toate straiele pe care şi le luaseră la ei şi fără 
să pretindă altceva decât să se încălzească reciproc. 
„Termină! Eşti rece ca gheaţa!”, îl mustră Caterina într-o 
noapte când încerca să-şi vâre mâna între straiele lor. 

Plouă şi se udară, şi Hugo se căi de mai multe ori că 
o convinsese pe Caterina să îl însoţească; i-ar fi fost mai 
bine în Barcelona, cu Barcha şi sclava aceea greacă al 
cărei proces îi ocupa tot timpul. Copila, o tânără de nici 15 
ani, ajunsese la Barcelona pe o galeră cu vreo doi ani în 
urmă. „Nici măcar nu stăpâneşte bine catalana”, îi povesti 
Caterina, dar în pofida acestui lucru participa cu un 
interes făţiş la discuţiile pe care le purtau unii şi alţii în 
casa Barchei despre dreptul ei... şi despre viitorul ei. „Îmi 
pare rău”, îşi ceru iertare Hugo într-una dintre nopţile 
acelea reci şi ploioase, în care noroiul de pe drum le 
îngreuna înaintarea şi îi împiedica să ajungă într-un sătuc 

în care să se adăpostească, iar ei dârdâiau sub căruţă, 
bând licoare doar ca să-i simtă arsura pe gâtlej. „Să nu îţi 
pară rău”, îi răspunse ea, profitând de ocazie şi luându-i 
burduful cu licoare. „Crezi că ţi-aş fi îngăduit să te laşi 
încălzit de vreuna dintre prostituatele alea care se apropie 
de caravană de îndată ce zăresc un bărbat ca tine?” 

Drumul care se desprindea din cel principal şi ducea 
înspre Navarcles îi aminti lui Hugo pricina pentru care 
venise până acolo: vinul. Caterina se căise din plin pentru 
pierderea banilor câştigaţi din primele vânzări. Se căzni, zi 
de zi, noapte de noapte, până când el o iertă a nu ştiu câta 
oară. „Dar tu vei continua să distilezi noaptea”, adăugă el 
uitându-se spre Barcha, o dată când se puseră amândouă 
în faţa lui. „Dacă trebuie să urc în odaia ta, ca ea, ca să 
capăt iertarea absolută...”, insinuă musulmana în timp ce 
începu să îşi desfacă nasturii de la cămaşă şi o împinse cu 
şoldul pe Caterina, punându-se în faţa lui Hugo. El izbucni 
în râs şi se căzni să scape din îmbrăţişarea cu care încerca 
Barcha să îl imobilizeze. „Vei distila noaptea!” încheie el. 

Zâmbi pe drum. Zona era cunoscută ca bună 
producătoare de vinuri. Îşi aminti însă de butoaiele pe care 
le găsise în crama castelului în călătoria cu Roger Puig. 
Ţinând cont de starea de delăsare în care se aflau, mare 
parte din conţinutul lor era de nebăut. Pe parcursul vieţii 
gustase vinuri bune din Bages. De fapt, cei care le 
elaborau în mănăstirea sunt Benet erau cunoscuţi în 
întreaga Catalonie. 

Prin urmare, nu voia să înfrunte cu prejudecată o 
călătorie care avea să se sfârşească la castelul Navarcles, 
aflat la doar câţiva paşi mai încolo. O privi pe Caterina, 
conştient că era prima oară când trecea de porţile unei 
fortărețe ca să înfrunte harababura din interiorul ei, unde 
femeile vasalilor coceau pâine în cuptorul de care trebuiau 
să aibă grijă, unde se potcoveau animalele sau se reparau 
uneltele, şi mişuna lume peste tot, în toate direcţiile. 
Pământul era noroios - de fapt, îngheţat în colţişoarele 
umbroase - de la ploile de iarnă, iar noaptea se abătea 

asupra lor. 

Nu era acelaşi cavaler care guvernase castelul pe 
vremea lui Roger Puig, pe care Bernat îl schimbase chiar 
înainte ca regele să îi dăruiască lui comitatul de Navarcles. 
Noul cavaler veni spre Hugo şi Caterina de îndată ce primi 
mesajul din partea paznicului care îi oprise la poartă 
înainte să îi lase să treacă. 

— Vă aşteptam, afirmă un bărbat tânăr şi bine 
dispus. Majordomul stăpânului conte mi-a dat de veste. 

Chemă un soldat care să se ocupe de căruţă şi catâri, 
după care îi însoţi până la o clădire joasă, anexată turnului, 
formată dintr-o odaie lungă, ca o galerie, în care se aflau 
mese, băncuţe şi câteva paturi de paie împrăştiate în care 
dormeau soldaţii. Era aceeaşi odaie în care fusese Hugo în 
prima lui vizită. î 

— Aici puteţi dormi, le arătă cavalerul. Îmi închipui 
că sunteţi istoviţi. 

— Da, recunoscu Caterina, lăsându-se să cadă pe un 
scaun. 

— Vi se vor aduce paie uscate pentru unul dintre 
paturi şi se va aprinde şemineul. Soţia mea vă va aduce de 
mâncare de îndată ce se înnoptează şi mâine vom străbate 
pământurile în căutare de vin. 

Le aduseră o oală aburindă cu carne şi legume, pâine 
coaptă chiar în castel şi vin. Hugo şi Caterina vorbiră puţin 
şi mâncară mult, aşezaţi la o masă pe care o mutaseră 
lângă un şemineu imens din piatră în care ardeau mai 
mulţi buşteni. Intrară doi soldaţi care le cerură 
permisiunea să se apropie de foc. Hugo le îngădui. Sătui, 
el şi Caterina se întinseră în pat şi se acoperiră, în timp ce 
alte persoane din castel profitau şi se apropiau de căldura 
şemineului. 

Nu le auziră discuţiile şoptite, glumele şi nici măcar 
hohotele de râs care întrerupeau din când în când 
zgomotos liniştea nopţii. Dormiră adânc amândoi. 

Navarcles, Calders, Sunt Fruitos, Artes... în toate 
acele sate se cultiva viță-de-vie şi se producea o asemenea 

cantitate de vin, că însuşi Pliniu scrisese despre zona 
aceasta şi despre recoltele ei bogate. Hugo mergea în 
căruţă, Caterina pe jos, iar cavalerul, numit Arnaldo, îi 
însoțea călare împreună cu o pereche de soldaţi cu lănci 
care mărşăluiau în spatele căruţei. 

— Avem nevoie de protecţie? se miră Hugo când văzu 
escorta. 

— Mereu mă însoțesc, răspunse Arnaldo în timp ce le 
făcu semn să se urnească. Deşi, adăugă el după câteva 
clipe de gândire, de la o vreme încoace, nu e rău să 
străbaţi câmpurile protejat. 

Hugo îi făcu semn din cap să continue. 

— Remences, ţăranii legaţi de pământ, servitorii lui, 
sunt destul de supăraţi. Până la sosirea noului rege, 
infantele de Castilia, sperau să se vadă liberi de jugul care 
îi apăsa: drepturile eronate. 

Hugo ştia câte ceva despre acele drepturi, pe cât de 
omnipotente, pe atât de crude pe care le deţineau stăpânii 
asupra celor care le munceau pământurile; îşi amintea 
bine cum strigase Roger Puig la vasalii lui, cerându-le să îi 
exploateze pe ţărani. Cu toate acestea, îşi schimbă 
percepţia acum că auzea vorbindu-se despre ei acolo, în 
timp ce coborau de la castel şi în faţa lor se întindeau 
pădurile, ogoarele şi podgoriile de care se îngrijeau acei 
servitori ai pământului. Ciuli urechile; la fel şi Caterina. 
Cavalerul avea chef de vorbă. 

— Regii anteriori din Casa de Barcelona au ajuns la o 
înţelegere cu ţăranii, cu scopul de-a controla o nobilitate şi 
o burghezie care acumulau tot mai multe drepturi şi aveau 
tot mai multe pretenţii. Monarhii s-au folosit de cei umili 
ca monedă de schimb în relaţiile lor cu nobilii şi 
conducătorii... 

— Mă iertaţi, îl întrerupse Caterina, surprinzându-l 
pe cavaler, ce drepturi au stăpânii peste servitorii lor? 

— Servitorul este legat de pământ. Nu îl poate părăsi 
decât dacă stăpânul lui îi vinde libertatea. 

Hugo şi Caterina se priviră şi se gândiră amândoi că 

acelaşi lucru se putea spune şi despre sclavi. 

— Trebuie să le presteze servicii personale stăpânilor 
lor, continuă cavalerul. Să cultive pământurile, să 
construiască sau să repare clădirile şi drumurile. 
Servitoarele trebuie să îi alăpteze pe fii stăpânului, care 
are dreptul să se culce cu ele în întâia noapte după nunta 
lor, înaintea soţului. Mai au şi dreptul de-a exploata 
pământurile, de-a moşteni de la vasalii lor, de-a le păstra 
bunurile, în funcţie de circumstanţe, de a-i judeca şi 
maltrata... 

— Şi de ce zici că şi-au pierdut speranţele de-a scăpa 
de o asemenea situaţie? 

— Pentru că de la moartea regelui Martin şi sosirea 
casei de Trastamara s-a schimbat totul. In timpul ultimei 
întruniri a Curţilor Barcelonei, cea din 1413, la un an de la 
numirea lui Ferdinand ca suveran, în Caspe, s-a dat o lege 
care înăspreşte situaţia remenceșilor. in loc să fie 
eliberaţi, s-au trezit şi mai înrobiţi. În noua constituţie, 
„Corn a molts entenents”, remences care ameninţă sau 
stârnesc vreo revoltă sunt sancţionaţi cu pedepse grele 
care pot include chiar şi moartea. 

Mergeau deja între câmpuri şi podgorii. Strălucea un 
soare la fel ca acela din ziua anterioară, însă fără să 
reuşească să înfrângă frigul şi să încălzească îndeajuns de 
mult. 

— Şi de ce? întrebă Caterina. 

— De ce i-au penalizat pe slujitorii pământului? 

Caterina încuviinţă, iar cavalerul continuă: 

— E foarte simplu. Stăpânii pretind să îşi păstreze 
măcar veniturile pe spinarea unei populaţii de remences 
tot mai rară după epidemiile din secolul trecut. Inainte se 
confruntau cu o oarecare protecţie regală, iar acum nobilii 
şi proprietarii de pământuri bogaţi au încasat sprijinul pe 
care i l-au oferit infantelui de Castilia. Contele de Urgell ar 
fi trebuit să ajungă rege. Nimeni nu îi nega acest drept, 
dar pe cei mari nu îi interesa, pentru că ar fi acţionat la fel 
ca predecesorii lui din Casa de Barcelona, cu autoritate 

regală. L-au trădat pe Urgell şi l-au ales pe Trastamara 
urmărindu-şi doar propriile interese, iar această nouă 
Constituţie este unul dintre exemplele de cum poate 
Parlamentul să îl domine pe rege. 

— Contele de Navarcles, zise Hugo mirându-se 
oarecum de acele vorbe, îl sprijină pe regele Ferdinand. 

— Ştiu asta, şi nu am zis nimic care să nu fie 
adevărat. Ştie toată lumea că Ferdinand i-a cumpărat pe 
catalani, că Barcelona a cedat în faţa dorințelor 
arag6nezilor şi ale valencianilor şi s-a predat castilianului. 
Eu sunt de-aici, din Manresa. Contele îmi ştie părerea. 

Cumpărară vin. Hugo se gândi să-l guste şi pe cel de 
la diferitele ferme la care promisese cavalerul că îl va 
însoţi şi apoi să-l aleagă pe cel mai bun şi să se întoarcă să- 
l] cumpere, dar nu reuşi să o facă. Erau şi ferme bogate, 
chiar dacă mai puţine. Cele mai multe dintre ele însă erau 
formate din familii care trăiau în sărăcie pe acele 
pământuri de care erau legate pe viaţă, ei, copiii lor şi 
copiii copiilor lor. Aproape toate făceau vin, îl asigură 
cavalerul, şi toţi, fără excepţie, îl mai asigură el, i-ar fi 
vândut o parte din rezervele lor; ar fi renunţat la el pentru 
că aveau nevoie de bani. „Atunci, de ce nu au renunţat 
deja?” se întrebă Hugo, dar află răspunsul când gustă un 
vin aspru şi acru pe care îl scuipă pe podeaua de pământ a 
casei. 

— Nu, se plânse el, cu o expresie scârbită pe chip. Nu 
se poate bea. 

Se aşternu tăcerea peste ei. Perechea de ţărani, 
relativ tineri, îl priviră şi pe faţă li se putea citi 
dezamăgirea. Cei doi copii ai lor, murdari, goi şi 
înfometați, care până atunci alergaseră încolo şi încoace, 
înţeleseră de pe chipurile părinţilor lor, cu acea vitalitate 
pe care le-o dă Dumnezeu celor nevoiaşi, importanţa 
refuzului acelui bărbat care bea din vinul lor, şi se 
apropiară cât mai tare de Caterina, care îi primi cu buzele 
ţuguiate. Cavalerul şi soldaţii îl aşteptau afară. 

Hugo pufni. Cei cinci îl priveau, iar pe chipul 

Caterinei apăruse o expresie de tandreţe. Pe buze i se 
întrezărea un zâmbet care se dezvălui întru totul, splendid, 
când Hugo luă din nou castronul şi mai gustă o dată din 
vin. 

Oare era cumva mai rău decât cel pe care îl 
cumpărase pentru Roger Puig, când plătise pentru 
înmormântarea mamei lui cu banii pe care îi primise de la 
acesta ca să cumpere vin de Malvasia? înghiţi cu 
dificultate. Da! Era mai rău. Sau cel puţin aşa i se părea. 

— De fapt... 

Îşi zise că, dacă reuşise să îmbunătăţească vinul 
acela pentru Roger Puig, trebuia să reuşească şi cu cel de 
acum. 

— De fapt, nu e chiar aşa de rău. 

Caterina încuviinţă şi o lacrimă i se scurse pe obraz. 
Mama îşi chemă copiii şi tatăl se apropie de Hugo şi îi 
strânse mâna. 

Poate că vinul era prost, dar preţul fu imbatabil, la fel 
şi cel pe care îl obţinu Hugo la multe alte ferme, cedând în 
faţa rugăminţilor din priviri deopotrivă profunde şi triste. 
„L-ai văzut pe copii? îl întrebă Caterina după aceea. Şi pe 
bătrâna aceea? Mama era însărcinată!” Şi la o fermă îl lua 
de mână, la alta îl săruta şi la alta îi mulțumea fără să îşi 
poată stăvili lacrimile. Hugo îşi cheltui banii în funcţie de 
nenorocirea oamenilor şi de dragostea Caterinei. Sărăcie 
lucie, sărăcie lucie şi iarăşi sărăcie lucie. In loc de vin, 
umplu căruţa cu sărăcie lucie. 

— Îţi mulţumesc, îl încurajă Caterina pe drum spre 
Barcelona, două zile mai târizu, mergând de-a lungul 
râului Llobregat. 

— Dacă nu ai fi plâns la prima fermă, nu l-aş fi 
cumpărat. 

— Mincinosule, îl mustră ea, l-ai fi cumpărat şi fără 
mine. 

— Nu e adevărat. 

— Cum să nu! 

Merseră cale îndelungată. Erau singuri, sub soarele 

de iarnă, în tăcerea câmpurilor. Încă nu întâlniseră niciun 
catârar, nici vreo caravană care să străbată acelaşi drum, 
chiar dacă erau încrezători că avea să se întâmple în zona 
Manresei. Caterina începu să fluiere un cântecel. Hugo o 
privi şi zâmbi. Ea apucă frâiele catârului, scoase căruţa de 
pe drum şi intră într-o pădure. 

— Ce faci? întrebă el, dar Caterina nu-i răspunse. Se 
vor sparge... 

Căruţa se hurducăia din pricina terenului neregulat, 
lemnul scârţâia şi butoaiele de vin se ciocneau între ele. 

Caterina se opri într-un luminiş mic în care 
pătrundea soarele şi legă catârii de un pom. 

— Vino! îl invită ea pe un ton şi cu o expresie 
desfrânată. Îţi voi înapoia toţi banii pe care i-ai pierdut. 

— Aici? 

— Chiar aici. Se întinse după sticla cu licoare şi luă o 
gură zdravănă din ea. Poftim! i-o oferi apoi. Bea! 

Hugo bău, după care ea îl împinse până ce ajunse să 
se sprijine de lateralul căruţei. 

— Nu vreau să-ţi pierzi echilibrul, şopti ea 
zâmbitoare, apoi se puse pe genunchi. 

Îi scotoci printre straie, îi descoperi penisul deja 
erect şi i-l luă în gură. Hugo gemu când simţi cum Caterina 
îl masturba cu buzele şi cu dinţii, în timp ce îl masa cu 
degetele şi îi apăsa ritmic testiculele. Ajunse la orgasm, iar 
ea îi trase de straie, forțându-l să îngenuncheze lângă ea. 
Desfăcură pătura sub căruţă şi se întinseră. 

— Am mâinile îngheţate, pufni Hugo. 

— Dar inima caldă, răspunse ea îmbrăţişându-l. Caldă 
şi mare, şopti ea printre sărutări. 

În cursul dimineţii, pe drum trecură vreo două 
caravane cărora niciunul dintre cei doi nu le acordă câtuşi 
de puţin atenţie. 

Barcelona îi primi cu străzile ei obişnuite, colorate şi 
zgomotoase: crainici, negustori, meşteșugari, femei... 
Hugo plăti impozitele pentru vin şi apoi se îndreptară 
amândoi spre casa Barchei. În timp ce Caterina nu îi lăsa 

pe nişte puradei să se urce în căruţă, Hugo trăgea cu forţă 
de frâiele catărilor ca să ocolească tarabele. 

— Vezi dacă e cineva înăuntru care să mă ajute să 
descarc butoaiele, Caterina, o rugă el când aceasta dădu 
să intre în casă. 

Se îndreptă spre partea din spate, unde se afla 
grădina, şi începu să deshame animalele, convins că avea 
să vină cineva să îi dea o mână de ajutor, chiar dacă ar fi 
fost vorba despre cele două femei, dar trecu o vreme şi nu 
veni nimeni. 

— Sfântă Fecioară! exclamă Caterina când îl văzu pe 
Hugo apărând în uşa casei care dădea spre grădină. Am 
uitat! 

Mai mulţi oameni stăteau în jurul mesei, la care erau 
aşezate Barcha şi o fată cu trăsături cizelate, păr negru şi 
creţ şi ochi mari şi negri ca smoala. Caterina îi prinse de 
braţ pe doi dintre bărbaţii care se aflau acolo şi îi trase 
către grădină, rugându-i să o ajute. 

— Ce se petrece înăuntru? întrebă Hugo, deşi îşi 
putea închipui, în tonul vocii simţindu-i-se istovirea, pe 
când cei doi sclavi eliberaţi, care probabil că erau 
musulmani, îşi spuse el, descărcau butoaiele şi le 
depozitau sub baraca ce servea drept cramă. 

— E vorba de Elena, răspunse Caterina. E grecoaica 
despre care am vorbit de multe ori. Episcopul i-a acordat 
libertatea pentru că e creştină. 

— Şi ce caută aici? 

Hugo cunoştea deja răspunsul. 

— Se ascunde. 

— Ne va face probleme. 

— Ce fel de probleme? E liberă. 

— Dacă e aşa de liberă, de ce şi de cine se ascunde? 

Caterina nu îi răspunse; bărbia îi tremura şi ochii îi 
luceau; era gata să izbucnească în plâns. 

— Îţi zic eu: de stăpânul ei şi de... 

— E liberă! urlă ea. 

Unul dintre butoaie fu cât pe ce să pice când 

musulmanii se opriră din lucru, tresărind. Hugo dădu să-i 
răspundă, dar îşi cobori privirea în pământ, cu abdomenul 
încordat, când văzu suferinţa pe care o arăta Caterina. 
Fusese sclavă; o răpiseră de copilă acolo, în Rusia şi, deşi 
nu vorbeau niciodată despre asta, mai târziu o violaseră, 
cam la aceeaşi vârstă pe care o avea acum grecoaica. 
Hugo o ştia bine şi mai ştia că nu se opriseră la asta şi că, 
după ani de umilinţe, Roger Puig sfârşise prin a o lăsa 
pradă desfrânării Chiorului, de parcă ar fi fost o 
prostituată. Cum să îi refuzi pe cei care luptau pentru 
libertate, fie ea chiar şi acordată de un episcop? 

— Da, e liberă, recunoscu Hugo îmbrăţişând-o şi 
legănând-o încolo şi încoace. Şi noi o vom ajuta. 

Caterina izbucni în plâns şi el o îmbrăţişă tare, 
înțelegând că nu plângea doar pentru tânără grecoaică, ci 
şi pentru ea însăşi. Pentru viaţa pe care o dusese. 

— O vom ajuta. Nu i-am eliberat eu oare pe mai mulţi 
sclavi? încercă el să o convingă, luând-o de bărbie şi 
ridicându-i chipul, în timp ce ea râdea printre suspine. 

Aranjară butoaiele. Unul dintre musulmani îi făcu 
semn lui Hugo cerându-i un pic de vin. Caterina se duse 
după un castron şi Hugo turnă puţin în el. Ambii 
musulmani băură sub privirea atentă a lui Hugo şi a 
Caterinei; le plăcu. Ciocniră în sănătatea lui şi îi mulţumiră 
cu căldură. 

— Vezi? Nu e chiar aşa de rău? zâmbi Caterina. 

— Cum să nu le placă? Sunt obişnuiţi să bea poşircă, 
făcută din coaja de la struguri, din resturile stoarse odată 
şi apoi presate din nou, macerate în apă ca să o coloreze şi 
să-i dea doar puţin gust. 

Acum trebuiau să distileze din nou o parte din vin ca 
să obţină licoare. De când Regina era din nou în casă, nu 
foloseau alambicul, dar dacă voiau să vândă vinul acela de 
Navarcles şi să obţină profit din el, era esenţial să îl 
amestece şi să îl lucreze. 

Se întoarse împreună cu Caterina în casă făcându-şi 
griji în privinţa aceasta, griji care dispărură de îndată ce o 

privi în ochi pe grecoaică. Trăsăturile ei, care de la 
distanţă şi la o primă vedere i se părură dure şi ascuţite, 
de parcă ar fi fost cioplite cu dalta, acum i se păreau de o 
frumuseţe neobişnuită. Se lăsă purtat de vocea dulce a 
Elenei, în timp ce ea vorbea nehotărâtă, încercând să 
răspundă la ce o întreba Barcha. Îşi aminti cum Caterina îi 
spusese că aproape că nu vorbea deloc catalana. O privi cu 
atenţie: avea gâtul neted şi curat, de care atârna o cruce 
de lemn mică şi aspră; sânii încă nu îi ajunseseră la 
maturitate, dar prevesteau o înfăţişare domnească. Era 
încă aşa de tânără... Ce rău ar fi putut săvârşi fiinţa 
aceasta încât să îşi piardă libertatea? 

Se lăsă noaptea timpurie de iarnă şi casa se goli. 
Cinară ca de obicei: o mâncare făcută în oală şi un vin, nu 
cel de Navarcles. Pălăvrăgiră şi băură licoare din rezerva 
pe care Barcha o ţinea ascunsă în odaia ei. Elena, istovită, 
încuviinţa încercând să-şi ţină ochii deschişi. 

— Ce aveţi de gând să faceţi cu ea? întrebă Hugo 
după ce tânăra îşi sprijini capul pe braţe, pe masă. 

Musulmana ridică din umeri. 

— Vom aştepta. Cu siguranţă se va întâmpla ceva, 
răspunse ea. Şi tu ce-ai de gând să faci cu asta? profită 
Barcha şi îl întrebă chiar în clipa în care Regina intra în 
casă. 

Hugo îi aruncă o privire soţiei lui, iar ea îl privi la 
rândul ei în treacăt, apoi o văzu pe Elena. Nu salută. Nu 
întrebă. Urcă în odaia ei, unde o aştepta sclavul tânăr, care 
stătea mereu de pază, ca să nu intre nimeni să îi fure ceva. 
Oare ce intenţii avea Regina? se întrebă Hugo. Oare cât 
avea să dureze situaţia aceea atât de încordată? 

— Voi aştepta... îi răspunse Hugo. 

— Cu siguranţă se va întâmpla ceva, i-o luă înainte 
musulmana. 

— Şi dacă Regina o denunţă? întrebă el, făcând semn 
din bărbie spre grecoaică. 

— Nu are motiv să afle cine e. 

— Dar sclavul ei, da. 


Barcha ridică din umeri. 

— Elena nu poate rămâne aici toată viaţa. Trebuie să 
te bucuri de libertate, nu să te ascunzi, chiar dacă copila 
asta se află într-o situaţie complicată. A devenit centrul 
unei lupte de puteri: episcopul, cu normele lui, împotriva 
oraşului, cu ale lui. 

— Legi care o condamnă la moarte pentru că a căutat 
să îşi dobândească libertatea prin episcop, adăugă Hugo. 

— Da. Bineînţeles. Dacă o va denunța careva, 
episcopul va trebui să ia măsuri şi să-şi apere sentinţa; în 
aceasta constă prestigiul lui. Dar să nu ne îngrijorăm, căci 
cei mari ajung mereu la o înţelegere ca să nu se deranjeze 
reciproc. 

— Cum să nu ne îngrijorăm? murmură Hugo. 

— Dumnezeu îi va purta de grijă, nu? vru Caterina să 
îl liniştească. 

Se culcară. Barcha şi grecoaica rămaseră în odaia de 
jos. Caterina şi Hugo urcară la etaj, aşa că fură nevoiţi să 
sară peste picioarele sclavului Reginei, care era întins pe 
palier. De îndată ce intrară, Caterina zăvori uşa şi îl sărută 
pe Hugo. 

— Nu. larăşi? se plânse el, mai în glumă, mai în 
serios. Azi-dimineaţă m-ai lăsat deja istovit. 

— Nu-mi mai aduc aminte nimic de azi-dimineaţă, îi 
răspunse ea linguşitoare. 

— Atât de rău am făcut-o? 

— Nu! Nu voiam să zic... Fruntea i se încruntă şi îl 
împinse uşor pe Hugo pe pat, apoi se aşeză lângă el, îl 
mângâie pe piept şi se corectă: Ba bineînţeles că ai făcut-o 
rău; a fost un dezastru. Îţi ofer şansa să îndrepţi lucrurile. 

Mai întâi i se păru că visează, dar lumina zorilor 
pătrundea pe fereastră. Deschise ochii şi o văzu pe 
Caterina dormind istovită. Intreaga casă răsună de la un 
nou şir de bătăi în uşă. Hugo se ridică în şezut, ascultă cu 
atenţie şi o scutură pe Caterina. 

— Ce se petrece? întrebă ea. 

Ţipetele se auzeau de jos, vocea Barchei răsunând 

mai tare ca toate. Ţipete. Multe ţipete. 

— Ce se petrece? insistă Caterina. 

Hugo nu vru să-i explice ce presimţea că se întâmpla. 
Săriră din pat în acelaşi timp şi ieşiră în fugă din odaie. 
Vocile deveniră mai puternice. Sclavul Reginei stătea în 
picioare pe palier, drept, pe chip citindu-i-se teama şi cu 
spatele sprijinit de perete. îl lăsară acolo şi coborâră 
scările împleticindu-se, întrucât acestea nu erau îndeajuns 
de late ca să încapă amândoi în acelaşi timp. La parter, 
faţă în faţă cu magistratul, care era însoţit de cinci sau 
şase gărzi înarmate, Barcha urla din toţi rărunchii şi îşi 
însoțea tipetele cu gesticulări, în timp ce grecoaica încerca 
să se ascundă în spatele ei, ţinând în mână sentinţa de 
libertate dictată de episcop. Mai mulţi curioşi se aflau în 
casă, împinşi de alţii de pe stradă, care voiau să afle ce se 
petrece. 

—  Arestaţi-o! le porunci magistratul gărzilor, 
ignorând strigătele musulmanei. 

— E liberă! strigă Barcha. 

— E liberă! i se alătură şi Caterina. 

Câţiva dintre curioşi susţinură şi ei acelaşi lucru, dar 
doar şoptit. 

— Episcopul i-a acordat libertatea! vru Hugo să le 
susţină pe cele două femei. 

— Episcopul nu poate acorda libertatea niciunui 
sclav, răspunse magistratul şi, din gesturi, le porunci iarăşi 
oamenilor lui să o aresteze pe fată. 

Barcha şi Caterina izbucniră în ţipete în clipa în care 
gărzile se năpustiră asupra musulmanei şi a Elenei, care se 
ascundea după ea. Câţiva curioşi se alăturară protestelor 
femeilor. Hugo nu se îndoi de ce avea să se petreacă: 
Barcha era dispusă să o apere pe grecoaică; magistratul îşi 
trăsese deja sabia, iar două dintre gărzile aflate mai la 
distanţă amenințau cu lăncile. 

— Pentru Dumnezeu! îi zise el, băgându-se între ei. 
Aminteşte-ţi ce mi-ai zis ieri. Nu te împotrivi. O va rezolva 
episcopul. 


— Ascultă-l, femeie! îi recomandă magistratul. 

— Barcha, te rog! insistă Hugo. Caterina... o rugă el, 
implorând-o să îl ajute. 

— Vom merge la palatul episcopului şi vom denunța 
ce s-a întâmplat, afirmă ea. Nu te certa, Barcha! 

Musulmana îşi cobori braţele şi plecă fruntea, 
moment în care gărzile profitară şi o arestară pe Elena, 
care le privi pe celelalte două cu ochi înlăcrimaţi. 

— Ne vom duce noi pentru tine! îi promise Caterina. 
Nu îţi face griji, Elena! Vei fi liberă! 

O luară. Desculţă şi îmbrăcată cu o cămaşă albă, 
simplă, din pânză subţire, care îi era mică şi îi ajungea 
doar până sub genunchi. Unii dintre ei ţineau lăncile 
ridicate, ea ţinea strâns sentinţa de libertate, în timp ce 
alaiul înainta printre locuitorii unui district umil, cu mulţi 
sclavi eliberaţi, care o aplaudau pe grecoaică, o ovaţionau 
şi o încurajau. 

— Repede! strigă Barcha. îmbrăcaţi-vă şi haideţi să 
mergem la palatul episcopului! 

Urmară aceeaşi rută ca magistratul şi gărzile sale: 
strada Hospital, până la intersecţia cu Rambla şi poarta 
Boqueria din zidul vechi. Vrură să alerge, dar Barcha nu 
putu, forţată să se oprească în urma unui acces de tuse. 

— Mergeţi voi! le porunci ea aplecată. Vă ajung eu 
din urmă. Nu îndrăzniră; aşteptară câteva clipe până când 
musulmana îşi reveni şi continuară să străbată strada 
Boqueria înspre piaţa sunt Jaume. Barcha se căznea să 
alerge, ceilalţi să îşi regleze pasul după ea. 

— Oare unde or fi dus-o? întrebă Barcha. 

— În carceră, răspunse Hugo. Sau poate unde 
trăieşte stăpânul ei, se corectă el când văzu expresia 
alarmată de pe chipul musulmanei. 

— Nu are stăpân. E liberă, insistă Caterina. 

Barcha tuşi din nou. 

— Continuati, îi îndemnă ea când cei doi o priviră. 

Dar în piaţa sunt Jaume dădură de oameni care 
alergau spre locul în care se înălța catedrala şi palatul 

episcopului. 

— Ce se petrece? o întrebă Hugo pe o femeie. 

— O sclavă fugară, răspunse aceasta fără să se 
oprească. O vor spânzura în piaţa Nova. 

Mulțimea îi împinse din spate când rămaseră toţi trei 
locului aproape de gura străzii Bisbe. Caterina se clătină, 
dar reuşi să se sprijine la timp ca să nu cadă peste Hugo, 
care nu fu în stare să o ajute, întrucât era prea tulburat de 
veste. 

— E liberă! strigă Caterina. 

— Cine? întrebă un bărbat care trecea pe lângă ea. 
Grecoaica despre care vorbesc toţi? 

Caterina încuviinţă. 

Bărbatul izbucni în râs. 

— Acum vei vedea cât de liberă e. Sclavii nu se pot 
duce la episcop... 

Cuvintele bărbatului se pierdură pe măsură ce se 
îndepărta. 

— E liberă, şopti Caterina. 

Hugo se duse să o îmbrăţişeze, dar Barcha i-o luă 
înainte şi străbătură aşa strada Bisbe până trecură de 
vechea poartă Decumana din zidurile romane şi intrară în 
piaţa Nova. Era deja plină de o mulţime de oameni ce 
înconjura spânzurătoarea care se înălța în faţa catedralei, 
aproape de palatul episcopului. Hugo nu reuşi să o vadă pe 
Elena, deşi bănuia că se afla în mijlocul unui cerc de lănci 
care se vedeau peste capetele mulţimii, vârfurile lor lucind 
în soarele timpuriu. 

Nici măcar Barcha, oricât ar fi dat din coate şi oricât 
s-ar fi îmbrâncit, nu reuşi să pătrundă prin mulţimea care 
se căznea să ocupe cel mai bun loc, ca să vadă execuţia. 

— O vor spânzura? întrebă Caterina cu candoare, cu 
privirea dincolo de buştenii de care atârna frânghia. 

— Da, răspunse Hugo pierdut, în timp ce Barcha încă 
încerca să îşi croiască drum prin mulţime, ca să se apropie 
de eşafod. 

În clipa aceea se auzi o trompetă, apoi încă una. 

Consilierii oraşului ajungeau în piaţă. Se aşternu tăcerea şi 
un crainic urcă pe platforma pe care se afla 
spânzurătoarea. 

— Din ordinul magistratului oraşului Barcelona... 
anunţă el. 

Nu o judecară. Legea promulgată de rege şi de oraş, 
aşa cum le aminti heraldul, prevedea ca orice sclav care se 
înfăţişa la curtea episcopului ca să îşi revendice libertatea 
şi care se supunea voii Bisericii şi a tribunalelor religioase 
era pedepsit cu moartea, pedeapsă ce trebuia executată 
numaidecât de către magistrat. Condamnata, întrucât era 
grecoaică şi creştină, nu avea să fie târâtă prin oraş, aşa 
cum li se cădea altor sclavi, ci avea să fie spânzurată fără 
multă tevatură. 

Unii huiduiră, alţii aplaudară clemenţa. 

În timp ce heraldul striga, mulţi, printre care şi 
Hugo, erau atenţi la ce se petrecea în palatul episcopului, 
la intrarea dinspre piaţa Nova. 

— Episcopul e înăuntru, râdeau cei aflaţi de faţă. 

— Vino să o eliberezi acum! strigă o femeie. 

— E creştină! o apără cineva pe fată. Nu ar trebui să 
fie sclavă! 

Se auziră alte huiduieli, alte ovaţionări. Alte insulte. 
Ba chiar şi câte o încăierare. 

Cineva le spuse că tocmai se deschiseseră barele 
mari care permiteau accesul în curtea interioară a 
palatului episcopal. Aşteptarea transformă strigătele în 
murmure. Magistratul şi alţi câţiva consilieri ai oraşului 
intrară în piaţă din rezidența episcopului, urmaţi de un 
preot simplu însoţit de doi sacrisitani, ceea ce învie din 
nou controversa. 

— Vine să o spovedească, explică un bătrân de lângă 
Hugo. 

Nu se mai puteau mişca. Mulțimea se adunase în 
spatele lui Hugo şi a Caterinei, care se afla în dreapta lui, 
oarecum distantă şi cu privirea în continuare pierdută. Şi 
Barcha era blocată câteva rânduri mai în faţă. 


Totul se întâmplă rapid: o spovediră pe grecoaică, o 
urcară pe eşafod, îi puseră frânghia în jurul gâtului şi 
traseră de ea până când picioarele i se ridicară deasupra 
capetelor mulţimii, care tăcu când o văzu dând din 
picioare. Se petrecu cu câteva clipe înainte ca mulţimea să 
îi vadă formele de copilă, după ce soarele reuşi în sfârşit să 
pătrundă prin cămaşa subţire care acoperea trupul inert şi 
liniştit al Elenei... 

Am uitat că atunci când e vorba de bani, barcelonezii 
sunt în stare să-l înfrunte şi pe diavol, se plânse Hugo în 
drum spre casă. 

Caterina îşi ţâra picioarele, ţinând-o de braţ pe 
Barcha. Multe persoane se întorceau împreună cu ei spre 
Raval, cei mai mulţi dintre ei sclavi eliberaţi care le erau 
vecini şi oameni simpli, care umblau cu capul plecat, 
vorbind în şoaptă, în timp ce alţii se certau urlând printre 
strigătele multor femei. 

— Magistratul şi Sfatul Celor o Sută le-a dat o lecţie 
foarte crudă episcopului şi tuturor sclavilor care se 
gândeau să meargă la el, concluzionă Hugo. 

Casa li se păru neprimitoare. Elena locuise acolo 
doar câteva zile, aşa că nu absenţa ei era cauza acelei 
senzaţii; de vină era îndoiala care îi rodea... Se întrebau 
dacă moartea acelei grecoaice tinere şi nefericite apăsa 
cumva asupra capetelor lor. 

— Oare a denunţat-o Regina? întrebă Hugo. 

Caterina se lăsă să cadă pe unul dintre scaunele din 
faţa vetrei, privind fix la tăblia uzată şi zgâriată a mesei. 
Barcha stătea tot în picioare. 

— Vom afla acum, răspunse ea. 

Se apropie de scară şi strigă în arabă de la piciorul 
scării. În apartamentul de la etaj nu se auzi nicio mişcare. 
Barcha mai strigă o dată, mai tare. În clipa în care dădu să 
urce, cobori sclavul Reginei. 

Musulmana nu-i îngădui nici măcar să răsufle; îl 
prinse de braţ şi îl zgâlţâi, interogându-l în acelaşi timp. 

Tânărul nu răspundea. Fără să se oprească din vociferat în 
arabă, Barcha se puse în faţa lui şi arătă spre uşă, 
ameninţându-l cu focul veşnic, sau cel puţin aşa presupuse 
Hugo. Apoi ridică o mână cu intenţia de a-l plesni, iar 
sclavul se făcu mic şi gemu. Musulmana îl plesni totuşi, 
după care îl scutură din nou cu tărie, în timp ce îl ţâra 
înspre stradă. Tonul plângăcios cu care tânărul cedă în 
faţa exigenţelor Barchei îl făcu pe Hugo să bănuiască tot 
mai mult că Regina fusese implicată în capturarea 
grecoaicei. 

— A întrebat despre copilă, le confirmă în cele din 
urmă Barcha. A vrut să-i povestească tot ce auzise despre 
ea, iar în dimineaţa asta a ieşit mult mai devreme ca de 
obicei. 

Regina lucra ca medic. După timpul petrecut în 
Tortosa se întorsese la femeile din spitalul Santa Cruz şi, în 
plus, mergea oriunde îi erau solicitate serviciile. De fapt, 
de multe ori rudele vreunei paciente veneau în casa 
Barchei să o caute pe Regina. La început, musulmana 
încercă să nu le acorde atenţie, pentru că nu îşi dorea 
câtuşi de puţin să îi facă vreo favoare Reginei, dar privirile 
rugătoare ale persoanelor cu pricina o emoţionară şi sfârşi 
prin a le lăsa să intre şi să se aşeze, să o aştepte dacă nu 
era acasă sau le îndruma spre odaia ei dacă era acolo. 

Unde îşi lua Regina micul dejun, prânzul şi cina? 
Hugo şi Caterina văzuseră că sclavul cina pe palier, dar de 
restul nu ştiau nimic. Până când Merce îi dezvălui tatălui 
ei: 

— Mănâncă împreună cu călugărițele; de obicei, cu 
cele de la mănăstirea Jonqueres, dar merge şi la alte 
mănăstiri din Barcelona. După cum a recunoscut mama, îi 
mărturisi Merce, cert este că mare parte din timp şi-l 
petrece cu ele. O făcea frecvent şi înainte de Tortosa, dar 
acum... Cred că, dacă nu ar fi fost căsătorită cu tine, s-ar fi 
alăturat unui ordin. E ceva straniu în treaba asta cu 
călugărițele... 

— Cum ar fi? întrebă Hugo, intrigat. 


Merce şovăi. 

— Păi, bănuiesc că nu mai contează acum. 

— Fiica mea! 

— Mama m-a pus să promit că nu voi dezvălui 
niciodată, dar a trecut deja mult timp şi nu pretind a fi nici 
medic, nici moaşă, izbucni în râs. Prefer să citesc poezie 
decât tratate de medicină. Am devenit nepăsătoare, tată. 

— Ce încercai să îmi zici, fiica mea? întrebă Hugo, 
îndemnând-o să se concentreze. 

— Ah, da! Călugăriţele. Sunt şi călugăriţe care îşi 
calcă jurământul, pur şi simplu, şi rămân însărcinate. În 
fine, or şti ele de ce, dar sunt şi cazuri... Sunt adevărate 
violuri, tată. Unele dintre ele au urme de foc sau cuţit. 
Ritualuri diabolice, mi-a zis mama. 

— Călugăriţele? 

— Da, se întâmplă îndeosebi cu cele pe care le 
numesc „ajutoare”, cele care nu sunt nobile sau bogate şi 
care sunt primite în mănăstire în schimbul unei zestre 
minime ca să le slujească celorlalte. Sunt multe ajutoare 
călugăriţe tinere şi atrăgătoare. 

— Şi ce are asta de-a face cu Regina? 

— Mereu o cheamă pe ea când e vreo problemă; 
chiar şi din afara Barcelonei. Ţi-am explicat deja despre 
când s-a dus la Tortosa. Toate mănăstirile îi datorează 
multe favoruri mamei; bănuiesc că de aceea se poate 
refugia în ele. 

Oare Regina o denunţase pe grecoaică? Hugo aşa 
credea, Barcha şi Caterina erau sigure şi, la fel ca ele, 
mulţi dintre sclavii şi sclavii eliberaţi printre care se duse 
vorba. La început, vreo doi sclavi eliberaţi dădură târcoale 
casei. Hugo nu le acordă prea multă atenţie în timp ce 
trăgea obloanele de la parter, deşi clopotul de la castelul 
veguerului sunase deja seny del lladre, anunțând ora de 
retragere. Bineînţeles că, în Raval, supravegherea era mai 
puţin strictă ca în oraş, întrucât din pricina podgoriilor şi a 
ogoarelor care se întindeau între ziduri era greu să se 
menţină acelaşi control precum în structura urbană a 

Barcelonei, împrejmuită între primele ziduri ridicate de 
conții ei. Dar, deşi nu le acordă importanţă celor doi sclavi 
eliberaţi, Hugo începu, în schimb, să se îngrijoreze când, 
printre stinghiile de la oblonul din încăperea lui, de la 
primul etaj, pe când se pregătea de culcare, văzu că nu 
mai erau doi, ci şase sau şapte. 

— Nu îmi place, murmură el, şi nu îi răspunse 
Caterinei când aceasta, de pe pat, îl întrebă ce anume. 

Cu ceva vreme în urmă, Regina venise acasă şi se 
refugiase în dormitorul ei, după ce trecuse pe lângă ei în 
tăcere. Barcha şi Caterina o urmăriseră cu privirea, 
încordate, irascibile. Hugo o văzuse pe musulmană 
ridicându-se de pe scaun, de parcă ar fi vrut să facă sau să 
spună ceva, dar câteva clipe mai târziu se gândise mai 
bine şi se aşezase iarăşi pe scaun, înfrântă de o durere ce 
nu reuşea să îi mai stoarcă nici măcar o lacrimă pentru 
moartea tinerei grecoaice. Regina nici măcar nu observase 
gestul. 

Hugo trase obloanele şi se uită cu discreţie ca să 
vadă mai bine strada Hospital, pe care se întrezăreau 
grupuri de câte două, trei şi chiar şi patru persoane 
răspândite de-a lungul ei. Auzi o discuţie pe un ton prea 
ridicat pentru asemenea ore şi temerile i se confirmară 
când îl văzu pe unul dintre bărbaţi arătând înspre casa 
Barchei. leşi în fugă din dormitorul lui, sări peste 
picioarele musulmanului şi intră în odaia Reginei, care 
tresări şi se ridică de pe scaunul pe care citea la lumina 
unei lumânări. 

— Ce se petrece? ţipă ea, aplecându-se după cartea 
pe care o scăpase din mâini. Ce vrei? Dintr-odată, îşi 
schimbă atitudinea; ochii îi străluciră şi aripile nazale i se 
dilatară. Închide uşa, îi propuse ea pe un ton seducător. 

— Nu! Hugo refuză cu un gest al mâinii. Trebuie să 
fugi. 

— Ce zici? 

— Vorbeşte mai încet, îi porunci Hugo. Fugi! Dacă nu 
o vei face, te vor ucide. 


— Cine? 

Hugo făcu semn spre fereastră. Regina se apropie şi 
privi prin despărţituri. 

— Ce vor? îndrăzni ea să întrebe cu o oarecare 
indolenţă. 

Hugo o privi cu neobrăzare. Era în continuare o 
femeie atrăgătoare. Anii îi rotunjiseră trupul şi chipul... De 
data aceasta, aripile nazale îi erau nemişcate, de parcă, în 
loc să se umfle cum o făcuseră cu doar câteva clipe 
înainte, voiau să se micşoreze. Regina se temea. 

Îşi dădu seama că Hugo ştia asta şi îşi îndreptă 
spatele cu mândrie. O mândrie prostească! Hugo clătină 
din cap. 

— Poate că vor să se răzbune pe cel care a denunțat- 
o pe copila greacă, zise el ironic. 

— Şi ce are asta de-a face cu mine? continuă ea să se 
certe cu el. 

— Dacă nu ai făcut-o tu, nu cred că îţi vor face rău, o 
întrerupse Hugo, şi se întoarse spre uşă, în pragul căreia 
stătea Caterina, atentă. 

— Nu pleca! Regina întinse mâna ca să-l oprească. Tu 
ce faci aici? o întrebă ea pe un ton foarte diferit pe 
rusoaică. 

— Face ce vrea, îi răspunse Hugo, luându-i apărarea. 
E casa ei! 

Regina şovăi. 

— Vino cu mine! îi propuse ea lui Hugo, care îi 
răspunse râzând, încă mă doreşti, insistă ea. 

— Dacă nu te grăbeşti, te vor ucide, o osândi el. 

Regina clătină din cap. 

— Vei regreta, îl ameninţă ea. Cu toate acestea, îi 
făcu semn sclavului musulman să înceapă să-i strângă 
lucrurile. 

Pe stradă se auziră primele strigăte. 

— Proasto! insistă Hugo. Nu ai timp. Niciunul dintre 
noi nu va înfrunta gloata ca să te apere, Regina. Ascunde- 
te în grădină, în spatele butoaielor de vin, şi după ce vor 

intra în casă, fugi şi aşteaptă pe ogoare până la ivirea 
zorilor. Asta dacă nu e deja prea târziu... 

Ea clătină din cap în repetate rânduri, cum făceau 
nebunele pe care le trata în spital. Strigătele de pe stradă 
se înteţiră şi Regina reacţionă în sfârşit. Fugi, şi chiar dacă 
îşi uită pantofii şi hainele călduroase, nu uită, în schimb, o 
pungă cu bani pe care o ţinea ascunsă sub salteaua de paie 
de pe pat, pe care o azvârli cât colo ca să ajungă la pungă, 
după care dădu năvală spre uşă. 

Hugo se dădu din calea ei, dar Caterina nu. Regina 
se ciocni de ea. 

— La o parte, sclavo! îi porunci ea, împingând-o. 

Caterina rămase fermă în hotărârea ei de-a nu o lăsa 
să iasă şi se năpusti asupra ei. 

— Înfruntă consecinţele, căţea ce eşti! Tu ai ucis-o! 

Căzură pe palier, lovindu-se. Sclavul tânăr privea 
scena, înspăimântat, din odaia lui Hugo, care nici el nu ştia 
cum să reacționeze. 

El voia doar să îi salveze viaţa, iar Caterina se lupta 
ca să o dea pe mâna gloatei. 

Regina reuşi să se elibereze de rusoaică, pe care o 
azvârli la pământ, apoi o zbughi în jos pe scări. Din 
genunchi, Caterina o scuipă în spate. 

— Ucideţi-o pe căţeaua asta! strigă ea. 

Barcha, luată prin surprindere în odaia ei de la 
primul etaj, clătina din cap în faţa uşii, fără să se poată 
hotări dacă să deschidă sau nu, dar o făcu de îndată ce îşi 
dădu seama că lumea o căuta pe Regina. Însă până atunci 
Regina se strecurase deja prin spatele ei şi se furişase în 
grădină, înainte ca acei câţiva sclavi eliberaţi, care 
fuseseră dispuşi să o ia prin spate, să reuşească să 
înconjoare corpul de case. Se ascunse în spatele 
butoaielor, după sfatul lui Hugo, care o privea acum în ochi 
pe Caterina. 

— La ce folos încă o moartă? o întrebă el, desfăcând 
braţele. 

Încă în genunchi, Caterina izbucni în plâns. El se 

puse pe vine, o îmbrăţişă şi începu să o legene. 

Poarta grădinii, fragilă, se rupse la a doua lovitură de 
picior şi, după ce bărbaţii luară cu asalt casa, Regina se 
furişă în stradă şi nu se opri din alergat până la şantierele 
navale. Gâfâind, ascultă tăcerea care se confunda cu 
zgomotul valurilor: nu o urmărea nimeni. 

Liniştea care învăluia şantierele navale şi mănăstirea 
Framenors nu avea nimic de-a face cu scandalul din casa 
Barchei, unde o amestecătură de bărbaţi, ba chiar şi 
câteva femei, de varii origini, de diferite crezuri, limbi şi 
culori ale pielii se adunau să o caute pe Regina. 

„Nu e”. „A fugit”. Vorbele trecură repede de la unul 
la altul. Cei care urcaseră să caute prin odăi coborau 
acum, cu Hugo şi Caterina printre ei. Unii arătau către 
straiele, cărţile şi bunurile personale pe care Regina le 
lăsase în urmă. 

— Aţi ajutat-o să scape, îi mustră un musulman mare 
şi negru. 

Barcha se năpusti asupra musulmanului, încovoindu- 
şi degetele, folosindu-şi unghiile ca nişte gheare şi cu gura 
deschisă, gata să-l muşte. Hugo nu înţelese ce ţipa Barcha, 
poate ceva în arabă, dar i se făcu părul măciucă de la cât 
de ascuţit fu ţipătul. Trei bărbaţi se năpustiră să împiedice 
încăierarea. Musulmanul mare, surprins, nu îndrăzni să o 
lovească pe femeie. După ce o luară pe Barcha de pe el, 
avea obrajii dungaţi de tăieturi lungi şi subţiri care 
începură numaidecât să sângereze. Musulmana urla pe 
limba ei. Câteva dintre femeile care luaseră cu asalt casa 
se apropiară de ea ca să o calmeze. Caterina doar privea 
scena, cu ochii umezi şi gura întredeschisă. Hugo hotărî să 
intervină: 

— Chiar crede vreunul dintre voi că Barcha sau 
Caterina au fost în stare... să îi trădeze pe ai lor? 

Tăcere, schimburi de priviri, murmure, o tuse, cineva 
care şoptea ceva, iar o tuse, mişcări incomode: multe. 
Niciun răspuns. 

— A fost o zi foarte grea, continuă Hugo. Întoarceţi- 

vă la casele voastre! îi îndemnă el pe când oamenii se 
urneau deja din loc. 

În zilele următoare, Hugo munci la vinul de 
Navarcles: pere şi mere, câteva condimente şi licoarea pe 
care o preparau în tăcere, după lăsarea nopţii, acum că nu 
îi mai împiedica prezenţa Reginei, despre care aflaseră că 
se refugiase în mănăstirea Jonqueres când veni o 
călugăriţă la casa lor ca să-l ia pe sclav, cufărul şi bunurile 
personale. îl luă doar pe sclav şi cufărul, căci cea mai mare 
parte din conţinutul lui dispăruse în timpul busculadei. 

— Hoti! îndrăzni să spună călugăriţa după ce ascultă 
explicaţiile lui Hugo. 

— Prefăcut-o! interveni atunci Caterina. 

Călugăriţa se gândi dacă să se împotrivească. Hotări 
să nu o facă şi o apucă spre uşă. 

— O veţi ţine pe Regina pentru totdeauna? întrebă 
atunci Barcha ironică. 

În duminica din săptămâna aceea, până şi 
musulmana îi însoţi pe Hugo şi Caterina până la Santa 
Maria de la Mar, unde ascultară liturghia mare. În piaţa 
care se deschidea înaintea fațadei principale, străjuită de 
cele două turnuri octogonale ale ei, cu rozeta imensă 
deasupra porţilor din bronz cu sculpturile în relief care îi 
ilustrau pe bastaixos cărând pietrele, începu să se adune o 
mulţime pestriță de sclavi şi sclavi eliberaţi, care mergeau 
de obicei la alte parohii din oraş. Hugo şi Caterina nu 
intrară în templu, aşa cum obişnuiau să facă, ci se 
amestecară printre oamenii aceia simpli, dacă nu chiar 
săraci, care aşteptau în iarna mediteraneană plăcută; un 
frig fără vlagă în faţa soarelui care strălucea cu putere. 

— Sunt bastaixos care cară pietre. Au muncit gratis 
ca să construiască biserica, îi răspunse unui sclav eliberat 
care îl întrebă când îl văzu privind fix la acele mici reliefuri 
ale porţilor. 

Cu câteva secunde mai devreme, Hugo era absorbit, 
cu mintea foarte departe de acolo, şi avu nevoie de ceva 
timp înainte să continue. Şi-l aminti pe stăpânul Arnau şi, 

odată cu el, de cuvintele lui şi de emoția care îl copleşea 
când le rostea la rândul lui. O femeie şi doi bărbaţi tineri 
de lângă el erau la fel de atenţi ca sclavul eliberat, în timp 
ce Caterina zâmbea la auzul povestirii rostite de mii de ori. 

— Vei vedea că pe faţada bisericii Santa Maria, 
încercă el să repete cuvintele lui Arnau, nu se regăsesc 
blazoane ale principilor sau stăpânilor din Biserică. Nu 
sunt inscripţii. Sunt doar acei doi bastaixos. E omagiul 
adus de un oraş întreg, Barcelona, stivuitorilor umili de 
mărfuri care s-au dedicat Fecioarei Mării. 

— Sunt mulţi sclavi printre bastaixos, zise unul dintre 
bărbaţi. 

— La început au fost sclavi, da, răspunse Hugo, dar 
apoi au devenit cu toţii oameni liberi. Şi sunt mândri de 
asta; nu există bastaixos sclavi. 

— Păi există, insistă bărbatul, şi tovarăşul lui 
încuviinţă lângă el. 

— Ba nu. Nu pot fi. Nu ar mai fi bastaixos, să nu te- 
ndoieşti de asta. 

— Nu pricep motivul... zise primul dintre tineri când 
unul dintre clopotele bisericii Santa Maria de la Mar 
începu să bată: era un ton puţin cunoscut; monoton, trist. 

Clopotul continuă să bată în timp ce o procesiune de 
preoţi şi enoriaşi ai bisericii Santa Maria ieşea spre o piaţă 
plină de oameni, acum de toate condiţiile. Preoţii, 
episcopul şi membrii consiliului canonic al catedralei, 
amestecați între ei, aveau lumânări aprinse în mâini. Peste 
scurtă vreme, scara de acces spre templu şi o mare parte 
din faţa lui fură ocupate de un număr nesfârşit de clerici, 
care cărau lumânări cu o expresie posomorâtă. Iar clopotul 
istovitor bătu din nou, iar şi iar... Nu se opri nici măcar 
când un preot desfăcu un document şi începu să citească 
în latină. 

Cei de faţă îşi transmiseră din gură în gură 
traducerile pe care le făceau cei care cunoşteau latina, şi 
aşa aflară că episcopul îl excomunica pe magistratul din 
Barcelona, Joan Sa Bastida, şi poruncea ca acest lucru să 

fie proclamat acolo, în faţa parohiei lui, din pricina 
executării Elenei, sclava din Grecia căreia îi acordase 
libertatea deoarece era creştină. 

— Ce mai consolare! se auzi printre grupul de sclavi 
şi sclavi eliberaţi. 

— La ce te aşteptai de la episcop? răspunse altul, 
fără ca Hugo să îşi poată da seama dacă îl apăra pe paroh 
sau îl critica. 

Joan Sa Bastida era îndepărtat din orice relaţie cu 
Biserica, traduseră ei; avea să moară în viaţă şi nici măcar 
nu avea să fie îngropat pe pământ sfânt. Biserica le cerea 
celorlalţi evlavioşi şi credincioşi să se îndepărteze de 
magistrat, cu care trebuiau să nu aibă niciun fel de relaţie, 
de parcă ar fi fost un ciumat. Să Bastida nu mai putea 
deţine nicio funcţie. In plus, nimeni nu putea pretinde că 
nu ştia lucrul acesta, întrucât excomunicarea fusese 
proclamată astfel: în faţa parohiei lui. Oraşele sau locurile 
care îl primeau cu căldură aveau să fie pedepsite, iar 
excomunicatul, dacă după un an nu se va fi împăcat cu 
Biserica, avea să fie considerat eretic, la dispoziţia 
Inchiziției. 

După terminarea proclamaţiei, clericii  stinseră 
lumânările şi sunetul monoton al clopotului care însoţise 
evenimentul se opri. Procesiunea se întoarse în Santa 
Marfa şi o parte dintre parohi se împrăştiară, unii înspre 
parohiile lor, alţii spre casele lor sau ca să se bucure de 
oraş într-o zi însorită; ceilalţi, ca Hugo şi Caterina, intrară 
în templu ca să asiste la liturghia duminicală. 

— Ar fi putut să facă asta înainte să o execute pe 
copilă, se plânse Barcha, apoi îşi luă rămas-bun. Poate că 
atunci i-ar fi salvat viaţa. 

— Am auzit că, pentru a-l excomunica azi, interveni o 
femeie care mergea în dreptul musulmanei, episcopul 
trebuia să îl şi avertizat de trei ori, aşa că sigur ar fi 
trebuit să o facă înainte să o execute pe grecoaică. 

— Apăi, atunci a făcut-o foarte rapid, interveni 
Caterina, pentru că a trecut foarte puţin timp de când au 

arestat-o până când au spânzurat-o. 

— Atunci poate că nu a făcut-o... 

— Sau da. 

— Poate. 

— Asta nu ne-o va aduce înapoi pe Elena, interveni 
Hugo, punând capăt discuţiei. 

Se sărbătorea liturghia mare în biserica Santa Maria 
de la Mar. Sute de credincioşi erau adunaţi în locul acela 
ca o casă catalană, deopotrivă spațioasă, sobră şi 
maiestuoasă. Lumina soarelui pătrundea prin ferestrele 
absidei, anulând efectul nenumăratelor lumânări care 
ardeau în candelabre, în faţa altarului mare sau în faţa 
celor de pe laterale, între contraforţii construcţiei. Acolo 
unde se aflau Hugo şi Caterina, printre oameni, la 
jumătatea distanţei, se putea simţi în aer mirosul mării. 
Poate în lumina care invada spaţiul... Stăpânul Arnau 
susţinea că soarele care intra în biserică aducea cu sine o 
luminozitate aparte pe care i-o transmitea marea. Cu toate 
acestea, Caterina clătină din cap când îi povesti Hugo. 

— Sunt pescarii, îi zise ea, şi marinarii, barcagiii, 
bastaixos, călăfătuitorii şi mestres daixa. Nu e lumina, ci ei 
care miros a mare. 

„Lumina sau persoanele, de ce nu amândouă?”, se 
gândi Hugo. Cert era că oamenii umili se adunau în 
templul la construirea căruia au ajutat ei înşiși: biserica 
poporului, catedrala mării. 

Şi lângă ei, nobilii avuţi şi burghezii bogaţi care 
locuiau în palatele lor de pe strada Monteada, în spatele 
bisericii Santa Maria, sau cei care locuiau pe strada 
Marquet, cum era amiralul armadei catalane, Bernat 
Estanyol, care chiar în clipa aceea îşi făcea o intrare 
maiestuoasă în templu, urmat de Guerao, Merce şi de o 
doamnă de companie care îşi făcuse apariţia la palat la 
scurtă vreme după conversaţia dintre Hugo şi majordom, 
în care îşi exprimase neplăcerea pricinuită de faptul că 
fiica lui şi amiralul locuiau „singuri”. Erau însoţiţi cu toţii 
de câţiva servitori, care cărau scaunele pe care aveau să 

se aşeze în faţa enoriaşilor, înaintea altarului mare. 
Enoriaşii le făcură loc să treacă, iar Hugo îşi văzu fiica 
înveşmântată în mătase albastră mergând în urma lui 
Bernat, purtându-se de parcă ar fi fost egala lui, ca o 
regină. Oamenii îl priviră pe amiral, mare şi serios, cu 
barba lui stufoasă şi faima lui de marinar crud care 
provoca tăceri mai degrabă pline de laşitate decât de 
respect, la fata tânără şi frumoasă care mergea alături de 
el. 

Hugo, ca mulţi alţii, era încântat de apariţia lui 
Merce, care părea să plutească, deplasându-se cu pas uşor 
şi liniştit. I se părea o adevărată doamnă. Cei aflaţi mai 
aproape de alaiul amiralului nu scoteau niciun cuvânt, de 
parcă o tuse sau vorbele dure ale unui marinar ar fi putut 
desface vraja; nu la fel stăteau lucrurile cu cei din spate. 

— Cincizeci de mii de sueldos zestre, zise cineva în 
spatele lui Hugo. 

— Şi nu îşi găseşte soţ, zise altul. 

„Nu e adevărat”, vru să îl corecteze Hugo. Din câte 
se părea, şi după cum îi povestise Merce în timpul ultimei 
plimbări, găsiseră unul. 

— Poate că nu de aceeaşi condiţie ca ea, interveni o 
femeie. 

— Ce condiţie? se auzi o exclamaţie în încăpere şi 
Hugo o simţi pe Caterina strângându-l de antebraţ. E doar 
fiica unui chelar. 

— Regal, adăugă cineva. 

Ce importanţă avea că el fusese chelar regal?! Cei 
cincizeci de mii de sueldos l-au atras de fapt pe cel de-al 
doilea fiu al unei familii barceloneze bogate de negustori 
de pânze, cu care Merce părea să fie de acord. Era tânăr şi 
plăcut, îi explicase Merce. Hugo îşi amintea întocmai 
cuvintele ei: „Dacă te uitai mai bine... chiar atrăgător”. 

— Tatăl ei a fost fiul unui simplu marinar, discutau 
ceilalţi. 

— Şi ce condiţie poate fi mai bună ca aceea de 
marinar? pretinse pe un ton caustic unul dintre bărbaţii 


3 


care, după spusele Caterinei, purtau mirosul mării pe 
piele. 

Până să sfârşească ei discuţia, Bernat şi Merce se 
făcuseră nevăzuţi. Hugo nu fu atent la liturghie. Merce 
locuia în palatul de pe strada Marquet de la sfârşitul 
anului 1413 şi erau acum în luna februarie a anului 1415, 
un an şi ceva în care fecioara cu cea mai mare zestre din 
Barcelona la momentul respectiv îi respinsese pe toţi 
pretendenţii care se perindaseră prin faţa ei, până să 
apară fiul secund al familiei de negustori de pânze. „Chiar 
atrăgător!” Expresia îi răsuna în urechi precum justificarea 
fiicei lui în faţa unei situaţii care se prelungea şi care 
începea să fie incomodă. 

Hugo se simţea asaltat de sentimente contradictorii. 
Pe de o parte, era mulţumit că Merce avea să se mărite, 
ceea ce ar fi dus, în sfârşit, la plecarea ei din palatul de pe 
strada Marquet. Ce-i drept, Bernat angajase o doamnă de 
companie, dar pe Hugo îl deranja tot mai mult că fiica lui 
locuia cu amiralul. „Gelos?”, îi răspunse el deranjat 
Caterinei în ziua în care aceasta sublinie cauza nefericirii 
lui. Poate că era într-o oarecare măsură, recunoscu el 
odată cu trecerea timpului, deşi doar în sinea lui, căci avu 
grijă să nu o facă în faţa Caterinei. Gelos că fiica lui era 
fericită, deşi locuia cu un bărbat care îl dispreţuia. 
Căsătoria lui Merce urma să pună capăt acestui chin; avea 
să o poată vizita şi să o ia cu el şi pe Caterina, căci pe 
Hugo îl durea să o lase acasă când mergea să îşi vadă fiica. 
„Situaţia noastră e deja destul de complicată din pricina 
Reginei”, se scuză ea o dată. „Ar mai lipsi doar ca toţi 
barcelonezii să mă vadă plimbându-mă cu pupila 
amiralului. Pe mine, o sclavă eliberată. Nu am nici cea mai 
mică intenţie de a-i face rău lui Merce”. 

Dar, deşi toate aceste aşteptări îi plăceau lui Hugo, 
era la fel de adevărat că, pe de altă parte, îl exaspera 
faptul că, din câte se părea, fiica lui renunţa la iluziile ei: 
faptul că se mulțumea cu un fiu secund care, „dacă te uitai 
mai bine”, ar fi putut chiar să pară atrăgător. 


— E o partidă bună, spuse Barcha. 

— Nu prea contează să fie atrăgător, o susţinu 
Caterina. Important este ca fata să fie fericită, şi înţeleg că 
e un om bun. Eu nu te-am ales pentru că ai fi atrăgător, îl 
tachină ea, făcându-i cu ochiul musulmanei. 

Copila greacă spânzurată, magistratul excomunicat, 
Merce resemnată cu căsătoria... Hugo nici măcar nu reuşi 
să o vadă pe Fecioara Mării, întrucât se afla departe de ea, 
ca să constate încă o dată cum căldura de la lumânări 
reuşea să creeze iluzia că buzele îi tremurau, creionând un 
zâmbet. li plăcea să se desfete cu zâmbetul acela, să îi 
caute semnificaţii, să găsească sprijin în el... sau iertare. 
Oare nu asta voiau toţi cei care se prosternau pur şi simplu 
înaintea ei? 

El şi Caterina ieşiră din Santa Marfa. Era trecut de 
miezul zilei şi soarele încă strălucea, poate chiar mai 
căldicel, de parcă i-ar fi avertizat pe cetăţeni că, dacă avea 
să se ascundă, iarna avea să se aştearnă peste ei. 

— Un pahar de vin? propuse Hugo. 

Oferta lui, aşa cum se întâmpla în fiecare duminică, 
presupunea să meargă la o tavernă, să bea un pahar şi 
apoi să îl critice, bineînţeles, în timp ce pălăvrăgeau cu 
ceilalţi clienţi ai casei până când, pahar după pahar, vinul 
devenea tot mai bun, iar discuţia degenera în ceartă. 

— Da, încuviinţă şi ea, mulţumită, ca în fiecare 
duminică. 

Hugo era tratat bine în taverne, iar Caterina vorbea 
cu femeile care îşi însoțeau soţii, sporovăia cu ele şi râdea. 
Cine ar fi crezut că, pe vremea când locuia în palatul de pe 
strada Marquet, în anii în care se aflase la mila capriciilor 
contelui sau ale Chiorului, că într-o zi avea să 
pălăvrăgească împreună cu alte femei în timp ce bea vin 
într-o tavernă? Aproape toţi de-acolo cunoşteau povestea 
Caterinei şi a lui Hugo şi ştiau că nu erau căsătoriţi. 
Probabil că îi criticau pe la spate, dar câtă vreme vinul 
curgea, nimeni nu părea să acorde prea multă importanţă 
acestui fapt. Mai erau şi dintr-aceia care o priveau lasciv 

pe rusoaică, chiar dacă se ţinea aproape de Hugo, mândră 
de bărbatul ei, respingând astfel orice fantezie neobrăzată 
care le-ar fi putut trece prin minte. 

Se îndreptau spre Voltes del Vi, care se aflau în faţa 
şantierelor navale vechi, unde se construiau bărcile în aer 
liber, pe plajă, unde muncise Hugo după ce fusese 
concediat de pe şantierele navale regale. Încă mai erau pe 
acolo oameni care îşi aminteau de el. 

— Amiralul vrea să te vadă. 

Guerao îi luă prin surprindere în Pla de Palau, la 
umbra clădirii pieţei de peşte şi la doi paşi de strada 
Marquet. Hugo avea impresia că începea să îl aprecieze pe 
omuleţ, îndeosebi pentru că Merce îl lăuda mult. 

— Vrea să ne invite la o cupă de vin? pufni Hugo. 

— Pe tine, da. 

— Nu îţi face griji! i-o luă înainte Caterina. Nu vreau 
să fiu o piedică. Dacă amiralul vrea să te invite la o cupă 
de vin, poate este din pricină că s-a încheiat treaba cu 
căsătoria. 

Hugo şovăi, deşi perspectiva de a i se confirma 
logodna fiicei lui îl îmboldea să accepte invitaţia. 

— Du-te! Eu mă voi duce cu Barcha. li va prinde bine 
tovărăşia, insistă Caterina. 

— S-a convenit deja treaba cu negustorul? îl întrebă 
Hugo pe majordom, în timp ce se îndreptau spre palat. 

Nu înţelese răspunsul pe care i-l dădu Guerao, care 
mergea cu capul plecat şi paşi iuți. Îşi aminti de ziua în 
care omuleţul îi mărturisise că s-ar căsători cu Merce şi 
dacă zestrea ei ar consta într-un simplu pat de paie. Poate 
că era îndrăgostit de fiica lui, dar cine nu ar fi fost de-ar fi 
locuit cu ea? se gândi Hugo zâmbitor. 

Merce îi întâmpină chiar în curtea interioară a 
palatului. Totul era ca pe vremea contelui, îşi dădu seama 
Hugo cu un aer nostalgic, deşi poate că era mai puţin 
personal care să alerge încolo şi încoace. Nici tăcerea 
întreruptă de salutul lui Merce şi râsetele ei agitate nu 
fuseseră ceva obişnuit pe vremea contelui. Hugo o 

îmbrăţişă, forţându-se să îşi arate bucuria şi să uite de „cel 
atrăgător”. 

— Trebuie să fie vorba de ceva important dacă 
Bernat şi-a călcat cuvântul şi m-a invitat la palat. 

— Aşa este, aşa este, îi confirmă ea, luându-l de mână 
şi trăgându-l în sus pe scări. 

Hugo încercă să o oprească. Voia să-i spună că nu că 
era obligată să accepte o căsătorie cu cineva care nu îi 
convenea. I se păru inutil să-i vorbească despre dragoste 
tinând cont că era curtată pentru zestrea ei însemnată; 
dar, dacă dragostea aceea nu era posibilă, dorinţa trebuia 
să fie prezentă, oricât ar fi susţinut Caterina şi musulmana 
opusul. Merce însă nu îi permise şi îl obligă să urce scările 
în ritm alert. „Bernat ne aşteaptă”, repeta ea. 

Era acelaşi salon în care îi primea Roger Puig pe 
oameni, dar în locul rudelor care îl înconjuraseră pe nobil 
şi îl priviseră cu atenţie pe Hugo de fiecare dată când 
fusese acolo ca să spioneze pentru cauza contelui de 
Urgell, acum erau doar Bernat, aşezat pe acelaşi jilt pe 
care şezuse Roger Puig, Merce, care se postase în dreapta 
amiralului, întrucâtva mai îndărătul spătarului lui, şi 
Guerao, care se îndepărtă discret. Hugo avu impresia că 
salonul gol impozant se prăbuşește peste el când Bernat, 
fără să se ridice sau să dea câtuşi de puţin dovadă de 
ospitalitate, îi făcu semn cu mâna să se aşeze pe un alt jilţ, 
aflat la stânga lui. 

Nu reuşi să îşi găsească o poziţie. Nu se aştepta ca 
jilțul acela învechit, care se lăsă sub greutatea lui şi al 
cărui spătar îi trecea peste cap, să fie comod. Nu ştia cum 
să-şi ţină braţele, nici picioarele. Nu mai şezuse niciodată 
pe un jilţ, cu atât mai puţin pe unul de asemenea 
dimensiuni, şi ultimul lucru pe care şi-l dorea era ca fiicei 
lui să-i fie ruşine cu el. Îşi sprijini mâinile pe suporturile 
pentru braţe, simțindu-se ridicol. Cu toate acestea, Bernat 
şi le ţinea pe ale lui în repaus, cu naturaleţe, insultându-l 
prin simpla-i aroganță. 

— Voiam să-ţi vorbesc despre sarcina pe care mi-ai 

încredinţat-o: căsătoria fiicei tale... începu să spună 
Bernat. 

Nici urmă de vreo carafa cu vin, se gândea Hugo în 
clipa aceea. 

— Mă asculţi? îl mustră Bernat. 

— Da... Da, te ascult, afirmă el. Ştiu, căsătoria dintre 
Merce şi negustorul de pânze... 

— Nu, îl întrerupse Bernat. Merce nu se va căsători 
cu negustorul acela. 

— Atunci cu cine? 

Bernat tăcu şi Hugo îşi interogă fiica din priviri. 
Merce tremura şi îşi mişca mâinile în faţa ei, de parcă prin 
gesturile acelea ar fi încercat să rostească nişte cuvinte 
care i se blocaseră în gâtlej. La rândul lui, Hugo încercă în 
zadar să se îndrepte pe jilţul lăsat. 

— Cine e? întrebă el. 

— Se află în această încăpere, reuşi să răspundă 
Merce cu voce tremurătoare, emoţionată şi ingenuă. 

— Nu! Hugo se sprijini cu braţele de jilţ, dând să se 
ridice, cu privirea pironită pe Guerao. Tu nu... 

— Bineînţeles că nu, prostule! urlă Bernat. Nu e 
vorba de Guerao. Fiica ta se va căsători cu mine. 

Trosnitura băţului de trestie din clipa în care şezutul 
jilţului lui Hugo se lăsă aproape întru totul fu singurul 
lucru care se auzi în salon până când Merce îndrăzni să 
vorbească din nou. 

— Doar cu îngăduinţa ta, tată, încercă ea să atenueze 
tonul autoritar al lui Bernat. 

Nu era strop de vin acolo, se plânse Hugo. Îşi privi 
fiica, dar închise tare ochii doar la gândul că ar fi 
întreţinut relaţii cu Bernat. 

— Nu aţi...? 

Nu îşi încheie fraza. În faţa abdomenului, într-o 
postură dificilă, de parcă ar fi încercat să ascundă gestul, 
îşi lovi de mai multe ori degetele arătătoare întinse de la 
ambele mâini. 

— Bineînţeles că nu! interveni Bernat în discuţie 

urlând. Merce!... 

Merce îl împăcă pe Bernat punându-şi o mână pe 
umărul lui. Atunci Hugo pricepu adevărul. 

— Merce e fecioară, nu te îndoi de asta. 

Lui Hugo i se făcu rău. 

— Aduc vinul? propuse Guerao când văzu culoarea 
pământie pe care o căpătă chipul lui Hugo. 

Bernat încuviinţă, iar Merce plecă din spatele lui şi 
îngenunche în faţa tatălui ei. 

— Voi fi fericită, încercă ea să îl încurajeze. îl iubesc 
pe Bernat, îi mărturisi apoi. 

Guerao aduse vinul şi îi dădu o cupă de argint lui 
Hugo, pe care acesta o bău dintr-o înghiţitură. Majordomul 
îi turnă din nou şi Hugo dădu să îşi ducă iarăşi cupa grea 
la buze, când cuvintele lui Bernat îl opriră. 

— Fiica ta zice că mă iubeşte şi te asigur că este un 
sentiment reciproc, zise el. Hugo privi chipul celui care îi 
fusese prieten. Ce problemă ai, de te face să bei cu atâta 
disperare? se răsti el. Sunt bogat. Sunt amiralul armadei 
catalane, unul dintre favoriţii regelui. Sunt conte, aşa că 
fiica ta va fi contesă după ce se căsătoreşte cu mine. Voi 
menţine zestrea promisă, aşa că va fi şi bogată. Ce-ai 
putea cere mai mult de-atât? 

Merce ridică mâna, în genunchi în faţa lui Hugo, iar 
Bernat tăcu. 

— Tată, spuse ea aproape şoptit, aşa este. Ne iubim. 

— Îmi vine greu să cred aşa ceva, şovăi Hugo. E un 
corsar. Probabil s-a bucurat de mii de femei. 

— Ce vrei? îl întrerupse Bernat, fără să ia seama de 
gestul rugător al lui Merce. Da, sunt corsar şi, cum bine 
zici, am avut mii de femei. Fiica ta o ştie, i-am mărturisit, 
am vorbit despre asta. Dar niciuneia dintre ele nu i-am dat 
numele meu de familie, şi de voi ajunge să am vreun copil 
cu vreuna dintre ele, va fi doar un bastard. Lui Merce îi 
ofer numele meu, titlul meu şi averea mea, şi îmi doresc să 
am copii legitimi cu ea. 

— Poţi alege femei nobile şi... 


— Nu mă interesează, Hugo. Nu mă interesează nici 
femeile nobile, nici cele avute, sunt toate capricioase şi 
frivole. Nu îmi place curtea regală. O iubesc pe fiica ta; e 
inteligentă şi cultă... şi afectuoasă. Şi mândria o lasă întru 
totul pe seama mea, încheie el zâmbind. 

— Tată... îl rugă Merce. 

Hugo bău din cupa de vin pe care o ţinea aproape de 
gură. De data aceasta îl bău cu măsură, de parcă l-ar fi 
degustat, deşi, la cât de stânjenit era, nu credea că ar fi 
fost în stare să îl deosebească de poşirca pe care o beau 
sclavii. Merce avea să fie soţia lui Bernat! 

— Tată... insistă ea. 

Şi Bernat bea, iar în ochi i se citea încrederea în sine. 
Hugo nu voia să îşi plece privirea spre fiica ei, conştient 
că, odată ce-ar fi făcut-o, ar fi cedat. Se consultă, în 
schimb, cu Guerao, care se ţinea la distanţă, lângă perete. 
Omuleţul îşi închipui ce îi trecea lui Hugo prin minte. 
Ridică din umeri şi îşi desfăcu mâinile înspre el. Era un 
gest evident. De ce ar fi fost căsătoria asta un lucru aşa de 
rău? întreba el fără cuvinte. 

De ce ar fi fost un lucru rău? se întrebă şi Hugo, 
ducându-şi din nou cupa la gură. 

Hugo îşi alungă posibila animozitate resimţită în 
urma loviturilor şi a insultelor de care avusese parte în 
palatul Mentor şi a felului în care se purtase Bernat cu el 
în cele câteva întâlniri ulterioare dintre ei şi, în drum spre 
casă, ajunse la concluzia că singurul inconvenient era 
vârsta lui. Din câte îşi amintea, Bernat era cu patru ani 
mai mare decât el, ceea ce însemna că acum avea 
patruzeci şi patru de ani. Multe persoane nu reuşeau să 
ajungă la vârsta asta, şi mai multe mureau în copilărie, dar 
se putea la fel de bine să mai trăiască vreo douăzeci de 
ani... Doar erau sute de astfel de exemple. 

Merce îl iubea. Tocmai o văzuse în ochii ei şi o auzise 
din gura ei, sinceră; de fapt, o percepuse din întreaga ei 
atitudine. Nu era doar un capriciu al unei fecioare 
nevinovate, nici seducţia pe care ar fi putut să o exercite 

puterea şi banii de care dispunea Bernat. Dragostea se 
născuse din poeziile pe care le citeau seara. Fiica lui se 
îndrăgostise de bărbatul acela trist, solitar şi insomniac, 
aşa cum i-l descrisese ea într-o zi că era şi pe care Hugo 
nu îl cunoştea. Zâmbi când îşi dădu seama că din pricina 
lui refuzase atâţia pretendenți. 

Merce avea să fie fericită, îşi zise Hugo ca să se 
convingă, deşi îndoielile se întoarseră numaidecât. O 
demoralizare bruscă accentuă efectele vinului. Nu era rău, 
dar poate că exagerase cu numărul de cupe băute. Câteva 
ca să depăşească stupoarea iniţială, altele pentru a 
sărbători consimţământul patern, cu Merce agăţată de 
gâtul lui, umplându-l de sărutări. Pufni cu putere în timp 
ce străbătea Rambla, înainte să treacă prin poarta 
Boqueria. Câţiva copii râseră şi încercară să îşi bată joc de 
el, imitându-l. Hugo zâmbi şi pufni şi el alături de ei. Fiica 
lui avea să fie fericită, de ce nu ar fi fost? hotări el cu 
optimism după ce ştrengarii se plictisiră de joc şi o 
zbughiră de-acolo. 

Aşa cum o spusese şi Bernat în palat, se gândi el pe 
când se afla deja pe strada Hospital, amiralul îi putea oferi 
lui Merce tot ce îşi dorea o femeie: bani, titluri, pământuri, 
prestigiu. Dacă adăugai la toate astea şi iubirea de care 
dădea dovadă ea, cum să se împotrivească logodnei lor, 
chiar şi cu bărbatul acela crud şi brutal? Pe de altă parte, 
poate... poate că Merce avea să-l îmbuneze. Poate că 
cealaltă latură a corsarului, pe care părea să i-o arate doar 
ei, avea să sfârşească prin a se impune, deşi Hugo se 
îndoia de asta. 

— Merce se va căsători! Şi... 

Vru să le surprindă pe Barcha şi Caterina de îndată 
ce intră în casă. Tăcerea şi înfăţişarea lor, în timp ce 
şedeau amândouă la masă, îl făcură să se întrerupă din 
exclamaţie. Se întoarseră amândouă spre el; Caterina cu 
ochii şi nasul roşii, musulmana cu buzele strânse şi 
trăsăturile încordate. 

— Ce s-a mai petrecut acum? întrebă Hugo 

nerăbdător. 

— Şi-a ţinut promisiunea, răspunse Barcha. Regina v- 
a denunţat pentru adulter. 

— Ar fi trebuit să o ucidem, bombăni Caterina. 

Hugo se aşeză lângă ele. 

— Povestiţi-mi! le rugă el, încercând să le liniştească. 

Preotul de la Santa Maria del Pi, parohia de care 
aparţinea districtul Raval, venise în casa lor şi le anunţase, 
fără măcar să se aşeze pe scaun. Regina îi denunţase pe 
Hugo şi Caterina pentru adulter, iar o călugăriţă depusese 
mărturie în favoarea ei. El însuşi, le mărturisi parohul, se 
deranjase şi îi întrebase pe oamenii din district, pe unii 
vecini, oameni pioşi şi temători de Dumnezeu... Nu. Incă 
nu era un proces oficial. Nu putea să fie; în ziua în care 
avea să fie aşa, toţi acei vecini aveau să fie nevoiţi să dea 
declaraţii în faţa curiei episcopale. Cu toate acestea, 
declaraţiile  coincideau: Hugo, negustor de vinuri, şi 
Caterina, sclavă eliberată, trăiau ca soţi. Nimeni nu se 
îndoia de asta. O bătrână spusese chiar că era convinsă că 
erau căsătoriţi. 

— Şi apoi ce a făcut? întrebă Hugo. 

— A urlat, răspunse Barcha. 

— Mult, adăugă Caterina. 

— Zice că eşti vinovat de adulter. 

— Şi că eu sunt o femeie uşoară... dacă nu chiar o 
curvă. 

— Trebuia să investigheze, aşa ne-a ameninţat 
nemernicul, zise musulmana. 

— Ce anume? 

— Păi asta, dacă e sau nu Caterina o târfă. 

Hugo nu vru nici măcar să-şi închipuie ce s-ar fi 
întâmplat dacă se demara o astfel de investigaţie şi dacă 
se concluziona că într-adevăr Caterina era o târfă pentru 
că avea relaţii conjugale cu el. De-ar fi fost aşa, 
responsabilul cu bordelul, însoţit de prostituatele pe care 
le avea în grijă, ar fi venit să o caute pe Caterina în sunet 
de tobe şi ar fi dus-o ca tovarăşă a celorlalte târfe la 

bordel, de unde nu putea ieşi. Hugo văzuse de mai multe 
ori câteva scene de genul acesta. 

— E imposibil ca investigația cu pricina să se încheie 
cu declaraţia că eşti o femeie uşoară, încercă el să o 
liniştească, alungând în acelaşi timp din mintea lui sunetul 
tobelor. 

— Hugo, zise Barcha şi se aplecă peste masă, dacă 
sunt implicaţi călugăriţe şi preoţi, nimic nu e imposibil. 

Aşa era, recunoscu Hugo suspinând, ştiind că nu i-ar 
fi deranjat să aducă martori mincinoşi. Trebuia să facă 
ceva. Nu se putea ca Regina să îl înfunde din nou. 

— Unde te duci? întrebă Caterina când îl văzu pe 
Hugo ridicându-se brusc, împingând scaunul. 

— Să îl văd pe preotul ăla şi să rezolv treaba asta. 

— Şi cum o vei face? 

— Nu îţi face griji! o întrerupse el, aplecându-se şi 
sărutând-o pe gură. 

În drum spre biserică, îşi aminti de fiica lui şi se 
gândi că nici Caterina, nici Barcha nu se interesaseră de 
Merce. Poate că nu îl auziseră, din pricina suferinţei lor. 
Hugo trebuia doar să ţină strada Hospital până la Rambla, 
să treacă de poarta Boqueria şi pe stânga avea să dea de 
Santa Maria del Pi. Soarele coborâse deja foarte mult şi 
frigul începu să îl deranjeze la fel de tare ca foamea. În 
palatul de pe strada Marquet băuse doar vin, iar acasă nu 
îi oferiseră ceva de mâncare. Probabil că nici ele nu 
mâncaseră. 

Mai era mult de lucru pentru a termina clopotniţa 
bisericii del Pi, acolo unde, cu multă vreme în urmă, se 
ascunsese Câinele chel, între cele două construcţii se 
înălța casa parohială, semănând mai degrabă cu ferma de 
pe podgoria bisericii Santa Maria, decât cu clădirile 
îngrămădite între zidurile vechi ale oraşului. Unele dintre 
ele erau joase, cu grajduri, hambar şi şopron, etajul de sus 
fiind destinat pentru locuinţa preotului, iar o grădină bună 
anexată construcţiei dovedeau caracterul original de 
parohie rurală al bisericii Santa Maria del Pi. 


Fără să se gândească, Hugo urcă scările ce duceau la 
primul etaj. Uşa nu era încuiată. 

— Pace! salută el deschizând-o cât un lat de palmă. 

Dură o vreme până când veni o bătrână. 

— Pace! îi răspunse ea în timp ce deschise uşa de tot. 
Ce doriţi la ora asta? 

— Trebuie să vorbesc cu parohul. 

— Nu e un moment bun. 

— Ziceţi-i că sunt Hugo Llor, negustor de vinuri, 
chiar de-aici, adăugă el arătând cu degetul mare în spatele 
lui, de pe strada Hospital. 

Bătrâna, ştirbă, cu părul alb şi rar, încuviinţase pe 
măsură ce Hugo se prezenta, de parcă ar fi ştiut despre ce 
era vorba, iar Hugo fu convins că ştia de cum o văzu 
schimbându-şi atitudinea şi punându-l să aştepte afară, pe 
scară. 

Parohul veni curând. îmbufnat, era limpede că îl 
treziseră din siestă. Aşa i se păru după părul ridicat pe 
care nu şi-l pieptănă, nici măcar nu şi-l aşeză cu mâna. 

— Trebuie că ţi-a spus sclava eliberată... 

— Caterina, îl întrerupse Hugo. 

Preotului nu îi plăcu întreruperea. 

— În clipa asta nu am de ce să ştiu cum o cheamă, îi 
răspunse el ursuz. I-am zis deja sclavei eliberate... 

— Caterina, insistă Hugo. 

— Cine te crezi! izbucni preotul. O să...! 

— O să vă zic eu ce-o să faceţi! i-o luă Hugo înainte, 
ridicând tonul mult mai tare ca el, în timp ce îl lovea în 
piept cu arătătorul. O să mergeţi să o vedeţi pe soţia mea 
şi o să-i spuneţi că o vreau în noaptea asta în casă, cu 
mine, cu soţul ei. Şi o să le spuneţi asta şi călugăriţelor 
care o protejează. Şi dacă Regina nu se întoarce unde o 
aşteaptă soţul ei, nu vreau să mai aud de dumneavoastră, 
cu atât mai puţin că aţi mai deranjat-o pe Caterina sau pe 
musulmană. Pentru că altminteri mă voi duce la episcop ca 
să o denunţ pe soţia mea, care m-a părăsit cu ajutorul şi 
consimţământul dumneavoastră şi al călugăriţelor. Aş zice 

că o femeie ar trebui să fie cu soţul ei... M-aţi înţeles? 

La sfârşitul discursului lui Hugo, intraseră deja câţiva 
paşi în casa parohială, unul dintre ei împingându-l cu 
degetul pe celălalt, şi acesta dându-se în spate. Bătrâna 
făcu ochii mari, pe cât de mari îi permiteau orbitele. 

Parohul bolborosi ceva şi Hugo se îndreptă de spate 
în faţa lui. 

— Trebuie să repet? întrebă el. Preotul nu răspunse. 
Ori se întoarce nevasta mea... ori uitaţi de Caterina. Se 
întoarse şi o porni spre scări. În noaptea asta! îi aminti el 
urlând în timp ce cobora scările. 

Regina nu îşi făcu apariţia, nici parohul. Hugo 
încercă săâşi normalizeze viaţa şi munca ocupându-se de 
vinul de Navarcles. îl vându bine, mări preţul de patru ori 
şi ascunse banii de Barcha şi Caterina. „Chiar crezi că nu 
ştim unde-i ţii?”, îl ironiză într-o zi musulmana. Hugo dădu 
să le interzică să se atingă de ei, dar alese în schimb să 
tacă, plănuind în acelaşi timp să caute altă gaură în care 
să îi pună, deşi era convins că avea să fie inutil. Puţine 
lucruri îi scăpau Barchei. 

Sosise perioada în care se pleca în călătorie în 
căutare de mai mult vin. Nu se duse foarte departe, se 
limită la ieşiri de câteva zile în care străbătu podgoriile de 
pe coastă: cele din Mataró şi Badalona, înspre nord; cele 
din sunt Boi şi până în Sitges, în direcţia opusă. Cumpăra 
de la ţărani cantităţi mici, pe care le plătea bine. „Il vând 
sclavilor şi sclavilor eliberaţi cu ceva mai mulţi bani decât 
îţi dau ţie. E o piaţă bună. E uşor şi rapid”, le răspundea el, 
minţind, când îl întrebau miraţi cum de era interesat de un 
vin care, o ştiau şi ei, nu era pe gustul burghezilor din 
Barcelona. 

La rândul lui, Hugo nu voia să cumpere cantităţi 
însemnate de vin, chiar dacă trebuia să călătorească mai 
mult. Vorbi despre asta cu Barcha şi Caterina în timp ce 
distila licoare: dacă ieşea în evidenţă, oamenii puteau 
începe să vorbească despre el, drept cumpărător sau drept 
vânzător şi, dacă ar fi comparat careva vinurile pe care le 

achiziţiona cu cele pe care le distribuia, s-ar fi trezit într-o 
situaţie foarte complicată. In cazul ţăranilor umili, era 
aproape imposibil să se întâmple aşa, şi îi era mult mai 
simplu să îşi vândă vinurile. Cândişi plătea impozitele 
pentru introducerea lor în oraş, autorităţile nu îl întrebau 
mare lucru, iar cârciumarilor care trebuiau să îi proclame 
butoaiele pe străzi le oferea o origine pe care nimeni nu o 
disputa: pământurile contelui de Navarcles. 

Cine s-ar fi îndoit de faptul că viitorul socru al 
amiralului armadei catalane cumpăra vin bun din zona 
aceea? Căci logodna dintre Bernat şi Merce era pe cât de 
publică, pe atât de comentată. Într-o dimineaţă, trăgând de 
catâri, cu un butoi plin în căruţă, Hugo îşi dădu seama că o 
femeie arăta spre el când trecu prin faţa spitalului Santa 
Cruz. Se duse în faţa ei, iar aceasta, după ce tăcu din 
murmurat, se refugie într-un grup de femei. Toate privirile 
se întoarseră spre Hugo. Le observă câteva clipe, apoi îşi 
urni catârii, ştiind că urmau să reia bârfitul de îndată ce 
avea să le întoarcă spatele. El, un simplu negustor de 
vinuri, cunoscut în district, nu putea fi obiectul bârfelor şi 
mormăiturilor lor, aşa că sigur îi criticau fiica. 

— Ce-ţi pasă ce zic? îi reproşă Barcha la rândul ei. 
Vor spune orice le insuflă invidia. Oricare dintre ele ar 
ucide ca să obţină aceleaşi lucruri pentru fiicele lor. Multe 
dintre tinerele alea s-au jucat cu Merce printre pietrele de 
la spital şi au alergat împreună cu ea pe ogoarele şi prin 
grădinile din Raval. La una care se bucură, nouă vor fi 
invidioase. La nunțile celor avuţi şi nobili, lumea aplaudă, 
ovaţionează, ba chiar ia parte la petrecerile care le oferă 
personaje inaccesibile, dar dacă unul dintre ei triumfa, 
cum e cazul lui Merce acum, îşi dau seama că norocul 
acela ar fi putut să strălucească şi peste ei, că nu maie 
vorba despre... zei pe pământ. Şi faptul că îşi dau seama 
de acest lucru, gândul că aşa ceva ar fi fost posibil şi 
pentru ele sau pentru fiicele lor, este cea mai puternică 
sămânță de invidie. 

Cârciumarii cărora le vindea vinul îl tratau pe Hugo 

cu cel mai mare respect şi o condescendenţă uneori 
enervantă. În Santa Maria de la Mar îi făceau loc, iar 
Caterina nu ştia cum să stea liniştită când auzea şușotelile, 
când vedea privirile strecurate din coada ochiului, dacă nu 
chiar neobrăzate, şi zâmbetele cinice. Caterina întâmpină 
propunerea de căsătorie a lui Merce cu entuziasm; Barcha, 
în schimb, fu întrucâtva bănuitoare. 

— Oare nu am avut noi norocul să fim eliberate din 
sclavie? îi dădu ca exemplu Caterina, ca să înfrângă 
suspiciunea Barchei. Viaţa oferă astfel de prilejuri. 

— Da, da, da, o întrerupse musulmana. Nu mă 
îndoiesc de norocul copilei: imens. Dar mă neliniştește 
ceva la bărbatul ăla. 

— Merce îl iubeşte, zise Hugo, înăbuşind astfel orice 
alt comentariu. 

Chiar dragostea aceea, care alunga orice îndoială din 
mintea lui Hugo, nu funcţionă însă în cazul Reginei. 

— A zis că îmi interzice să mă căsătoresc, îi spuse 
într-o zi Merce tatălui ei, plângând în hohote, în timp ce se 
plimbau prin oraş. 

Angajamentul nupţial nu părea să fi ridicat interdicţia 
ca Hugo să intre în palat şi nici el nu voia să exercite 
presiuni asupra fiicei sale. 

— Insistă că nu mă voi căsători sub nicio formă cu 
Bernat, continuă ea. Tată, nu poţi să-ţi închipui ce i-a ieşit 
pe gură despre el. 

Hugo îşi închipuia. Bănuia... Şi se temuse că aşa avea 
să procedeze Regina. 

— İl urăşte pe Bernat! exclamă Merce. 

Hugo îşi aminti de alungarea lui Roger Puig din 
palatul de pe strada Marquet, pe Regina pe jumătate goală 
îmbrăcând straiele sclavilor, umilită de Guerao şi 
deposedată de bunurile ei. Bernat pusese capăt visurilor 
de grandoare ale Reginei, un eşec de care ar fi avut parte 
oricum, fără îndoială, dar pe care îl întruchipa acum figura 
amiralului. Cu siguranţă, ranchiuna pusese stăpânire peste 
ea încă de atunci. 


— O să-i treacă, încercă Hugo să îşi liniştească fiica, 
conştient însă că Regina nu avea să dea uitării ura ei. 

— Aşa crezi? întrebă Merce, abătută. 

— Bineînţeles. 

— Dar dacă mama nu îmi îngăduie... Nici nu vreau să 
mă gândesc ce s-ar întâmpla dacă ar afla Bernat. 

— Consimţământul pentru căsătorie trebuie să ţi-l 
dau eu, nu... mama ta. Deşi era adevărat, argumentul nu 
părea să o liniştească pe Merce. Voi vorbi cu ea, îi făgădui 
atunci Hugo. Nu-ţi face griji! 

Zâmbetul imens al lui Merce, eliberată brusc de orice 
fel de vină pentru faptul că se împotrivea dorințelor femeii 
pe care o credea mama ei, îl convinse pe Hugo că trebuia 
să îşi ţină un angajament luat mai degrabă ca să-şi 
mulţumească fiica şi nu cu intenţia de a se certa cu cea 
care încă îi era soţie despre un lucru asupra căruia ea nu 
avea nicio putere. 

— Şi tu? strigă Regina. Tu ai? 

Oamenii care treceau prin piaţa Jonqueres priveau 
perechea fără pic de reţinere. Mănăstirea se înălța în faţa 
lui Hugo, care se afla acolo de la prima oră, la capătul 
coridorului de acces, aşteptând să iasă Regina. In 
mănăstirea aceea se furişase Hugo noaptea ca să îşi 
viziteze sora, pe Arsenda. Nu o mai văzuse, nici nu mai 
primise vreo veste despre ea de atunci. îl cuprinseră 
nostalgia şi dragostea pentru sora lui mai mică în timp ce o 
aştepta pe Regina să iasă. Ca de obicei, nu reuşi să îşi 
amintească numele călugăriţei care acolo, în Jonqueres, o 
luase pe Arsenda în slujba ei, dar îşi aminti, în schimb, de 
nopţile petrecute sub stele, de ei doi înghesuindu-se sub 
pătură, ghemuindu-se unul lângă celălalt, şi i se puse un 
nod în gât, iar ochii i se umeziră. O pierduse pe Arsenda; 
iar acum i-o dădea pe Merce altui bărbat... 

Tresări când apăru Regina. Apoi se certară. Hugo o 
imploră să se gândească la binele fiicei lui. Ea însă rămase 
arogantă şi mândră, iar nasul îi confirma postura. Nu cedă, 
iar Hugo greşi când îi aminti că nu era mama fetei, că nu 

avea nicio putere să decidă în ceea ce o privea pe Merce. 
Aşa cum făcuse mereu când se certaseră de-a lungul 
timpului, recurse la o metodă eronată, la un lucru pe care 
îşi promisese în repetate rânduri că nu avea să i-l 
reproşeze. 

— Nici tu nu eşti tatăl ei! îi impută ea la rândul ei. Nu 
tu hotărăşti. 

— Legea zice că sunt. 

— Eu zic că nu eşti. Eu ştiu că nu eşti! 

— Prea puţin contează ce zici tu sau ce s-ar putea să 
ştii tu. Cine te-ar mai crede acum? 

— Mult mai mulţi decât îţi închipui tu. În primul 
rând, Merce. 

Hugo simţi cum i se pune un nod în gât. Şovăi. Ezită. 

— Ai fi în stare? întrebă el, deşi ştia deja răspunsul 
când o văzu zâmbind cinic, triumfător. De ce nu o laşi să fie 
fericită? 

— Oare eu sunt? îl înfruntă Regina. M-ai trădat cu 
prietenul tău, Bernat, m-ai exclus prin pactul de tortură pe 
care l-ai încheiat cu el şi m-ai părăsit pentru o târfă de 
sclavă rusoaică. Şi dacă îmi revendic drepturile de soţie, 
mă ameninţi că mă vei obliga să mă întorc într-o casă în 
care ştii că mă vor omori. 

— Ți le-ai făcut pe toate cu mâna ta. 

— Păi şi tu ţi-ai făcut-o cu mâna ta ca fiică-ta să afle 
că nu eşti tatăl ei! Aşa vă veţi învăţa minte amândoi. 

Apoi... nu ştiu să explice cum se petrecu, dar cert era 
că o prinse pe Regina de gât şi o târî spre acelaşi pârâu 
spre care îl azvârliseră cândva soldaţii veguerului pe când 
ceruse să afle veşti despre sora lui, Arsenda. Făcu acelaşi 
lucru cu ea: o împinse pe taluz. În caz că îi văzu careva, nu 
se agită nimeni. Poate din pricină că fusese luată prin 
surprindere sau poate din pricina mândriei, Regina nu 
ţipă, nici nu se împotrivi. După ce se folosise de el şi îl 
umilise de atâtea ori fără ca el să-i răspundă cu violenţă, 
era aproape sigură că Hugo nu avea s-o rănească. 

Dar, de data asta, Regina păli la faţă; straiele îi erau 

pline de buruieni, ude leoarcă, şi părul ciufulit. îl văzu pe 
Hugo coborând din câteva sărituri şi năpustindu-se asupra 
ei, încordat şi pufnind, ca să o apuce de gât şi să strângă 
până când avea să o lase fără suflare. Chipul Reginei trecu 
de la alb la roşu, umflat de la lipsa de aer. Femeia gâfâia şi 
dădea din mâini, încercând în zadar să scape de un 
agresor pe care îl vedea orbit, posedat. Nu prea foloseau la 
nimic loviturile Reginei. Începea deja să se clatine când 
Hugo se trezi cu o piatră aproape de tâmplă. Dădu drumul 
prăzii, uimit, şi se întoarse. Ceva mai sus, sclavul 
musulman al Reginei ameninţa să mai arunce o piatră. 
Regina căzuse la pământ, în patru labe; tuşea şi gâfâia. 
Hugo, ametit, se prinse de ramurile unui pomişor, ca să nu 
se prăbuşească. Din pricina vederii înceţoşate, nu văzu cu 
exactitate ce se petrecea, deşi pricepu după zgomotul 
paşilor sclavului care cobora pe taluz şi din eforturile lui 
de-a o ridica pe Regina. 

— Te voi ucide, reuşi el să-i spună. Te voi ucide dacă- 
mi faci fiica nefericită. 

Regina tuşea. Hugo o întrezări în picioare, aproape 
de el. 

— Dă-mi cutitul, o auzi cerându-i musulmanului. Dă- 
mi-l! ţipă ea între două tuşituri. 

— Nu, stăpână. 

Hugo se îndepărtă şi se împiedică. Pică la pământ şi 
se ridică numaidecât. 

— Te voi ucide eu pe tine, câine! îl ameninţă Regina. 
Cuţitul! 

— Nu o face... Stăpână, nu... 

Hugo reuşi să se desprindă şi să-şi limpezească 
vederea: Regina era tot în picioare, cu mâna dreaptă 
desfăcută şi întinsă spre sclavul musulman, care căuta 
arma printre straie. Nu îl putea ajunge, se linişti el. 

— O voi face, îi promise Hugo arătând cu degetul 
înspre ea. O voi face dacă-i faci rău fiicei mele. 

Regina ţinea deja cuțitul în mână şi arăta şi ea înspre 
el, amenințătoare. 


— leşi din viaţa mea, Regina, uită-mă! Nu ţi-am făcut 
niciodată rău. 

— Mi-ai distrus viaţa! se plânse ea. 

— Eu? Cum poţi să zici asta? 

— Te blestem, Hugo. Vă blestem pe tine şi pe fiica ta! 

Regina cobori cuțitul şi i-l înapoie sclavului 
musulman. Nu se preda, îşi dădu seama Hugo: emana ură 
şi ranchiună din toată fiinţa. Nu cu multă vreme în urmă îl 
îndemna să se întoarcă la el, afirmând că îl iubea. Acum, 
aripile ei nazale, ferme, mai încordate decât le văzuse 
vreodată până atunci, îi indicau că tocmai îşi lepădase încă 
un strat de piele de şerpoaică, pentru asta era: o 
şerpoaică. Dar Hugo nu trebuia să cedeze. 

— Ai grijă, Regina! o avertiză el. Nu voi îngădui să-i 
faci rău fiicei mele. 

Se răsuci şi continuă să coboare pe taluz, lăsând în 
spate insultele şi amenințările Reginei care răsunau în 
urma lui. 

Când sosi primăvara anului 1415, Bernat şi Merce se 
căsătoriră. O făcură într-o dimineaţă călduroasă şi însorită 
în Santa Maria de la Mar, ai cărei pereţi de piatră fură 
ornaţi cu tapiserii şi ale cărei podele fură decorate cu 
carpete. Una dintre ele, de culoare stacojie, cu ornamente 
din aur şi piele, împodobea scările care duceau spre 
altarul mare, care era acoperit cu feţe de masă din satin 
brodate cu argint şi aur. Fecioara Mării era înveşmântată 
cu o pelerină brodată ce acoperea stâlpul şi pica până la 
pământ. Erau şi lumânări. Mii de lumânări aprinse. Cei o 
sută de sacerdoţi ai bisericii Santa Maria fură prezenţi, toţi 
în odăjdiile lor cele mai bune, şi episcopul oficie 
ceremonia, la care asistară consilierii oraşului, nobilii şi 
mai-marii. Muzica de orgă invada templul, iar lumina se 
revărsa prin vitralii, alăturându-se petrecerii. Se căsătorea 
amiralul armadei Cataloniei! Lipsea regele Fernando, care 
se afla la Valencia, dar Bernat nu vru să amâne ceremonia, 
iar monarhul îi dădu permisiunea. 

La rândul lui, Hugo vorbi cu Guerao şi îi transmise că 

era îngrijorat din pricină că Regina se împotrivea nunţii, 
dar nu spuse nimic despre paternitatea tinerei. Guerao 
vorbi cu stăpânul lui şi probabil că acesta luă vreo măsură, 
întrucât Regina nu se mai apropie de Merce. „Li va trece 
supărarea”, o linişti Hugo pe fiica lui. 

Bernat era înveşmântat în negru, afişând sobrietatea 
cu care obişnuia să apară în public, de data aceasta 
temperată de cele mai bune mătăsuri brodate cu argint pe 
care le alesese Merce pentru confecţionarea straielor. 
Mireasa, pe de altă parte, era splendidă: era înveşmântată 
într-o rochie albastră ca marea, brodată cu perle, la fel ca 
acelea presărate prin părul ei. Merce veni călare până la 
biserică, printre ovaţii şi aplauze, pe un buiestraş alb tras 
de un servitor, cu şaua acoperită de pânze de aur. O capă 
lungă de aur şi argint atârna de la gâtul miresei până la 
crupa animalului. 

Hugo, purtând pentru prima oară încălţămintea şi 
haina pe oferite de fiica lui, ce semănau cu straiele pe care 
i le dăduse cu ani în urmă ca să cumpere vin în calitate de 
chelar al contelui, se afla în primul rând, în faţa altarului 
mare, simțindu-se mic printre nobili şi mai-mari. Merce 
emana bucurie, frumuseţe, tinereţe şi senzualitate şi... în 
faţa lui, copila îşi întoarse capul şi-i zâmbi tatălui ei de 
parcă ar fi presimţit că se gândea la ea. Hugo îi zâmbi la 
rândul lui, scurt şi timid, simțindu-se intimidat de 
personajele prezente şi de excesul de lux şi de procesiunea 
măreaţă prin care amiralul încălca legile somptuare 
referitoare la nunțile cetăţenilor obişnuiţi. 

Aşa se derulă ceremonia în care soţii îşi luară un 
angajament prin cuvintele consimţământului. Lui Hugo i se 
păru scurtă, întrucât fusese mereu atent la fiica lui, la 
oameni, la nobili şi la Fecioară. Şi la Caterina, pe care nu o 
văzu, dar despre care ştia că se afla în spate, unde se 
îngrămădeau oamenii de rând, îmbrăcată într-o rochie pe 
care şi-o făcuse din bucata aceea de pânză albastră pe 
care i-o dăruise Hugo cândva şi pe care o păstrase în cufăr 
ca pe cea mai de preţ comoară a ei. 


La sfârşit, soţii defilară. Conduceau un cortegiu 
protejat de şiruri de soldaţi care îi împiedicau pe 
credincioşi să se apropie de ei. Merce se împletici şi se 
scuză, ridicând puţin tivul rochiei, de parcă s-ar fi 
împiedicat de el. De fapt, se ciocnise de Barcha, care, cu 
spatele drept, cât era ea de mare, stătea în primul rând, 
aproape de unul dintre soldaţii care despărţeau alaiul de 
curioşi. Merce şovăi când o văzu pe musulmană într-o 
biserică. Musulmana zâmbi şi îi trimise o sărutare. Merce 
îşi căută tatăl cu privirea. Când îşi dădu seama de expresia 
de panică de pe chipul fiicei lui, Hugo privi în jur până 
pricepu cauza. Clătină din cap când o văzu pe Barcha. 
Merce încuviinţă şi răspunse cu un sărut pe care i-l trimise 
cu palma întinsă celei care o crescuse de mică; apoi, 
încrezătoare că tatăl ei avea să rezolve lucrurile, se grăbi 
să îl ajungă din urmă pe Bernat. 

Privirea pe care Hugo i-o aruncă musulmanei când 
aceasta defilă în urma soţilor nu semăna deloc cu aceea 
caldă şi recunoscătoare pe care i-o aruncase Merce. 
Barcha era înveşmântată în negru, lucru care se dorea a-i 
conferi un aer respectabil, confirmat printr-o cruce mare 
de argint care se bălăngănea pe pieptul ei generos. Hugo o 
mai văzuse: îi aparținuse lui Jaume. O pălărie tot neagră, 
trasă tare pe ochi, încerca să îi ascundă trăsăturile şi 
culoarea chipului. „Du-te acasă!” vru să-i poruncească 
Hugo când trecu pe lângă el. În schimb, nu o privi, de 
teamă să nu fie dată în vileag din pricina lui. Nu reuşi să 
rostească nimic, deşi ar fi trebuit ca Barcha să priceapă 
mesajul doar din chinul ce i se citea pe chip. Cine ar fi 
putut să o controleze pe musulmană? îi însoţise până în 
piaţa Santa Maria ca să o vadă pe copilă venind călare 
spre biserică. Acolo se despărţiră, iar Barcha trebuie să fi 
alergat până pe strada Hospital ca să se întoarcă apoi ca o 
creştină pioasă. Musulmana nu îi dezvăluise nimic referitor 
la intenţiile ei. 

Hugo se forţă să tragă adânc aer în piept în timp ce 
înainta printre soldaţi înspre uşa principală care dădea 

spre piaţa Santa Maria, gândindu-se mereu la femeia 
aceea voinică, aflată în văzul a o sută de sacerdoti, soldaţi 
şi ofiţeri, în timp ce oricare dintre ei ar fi putut să o 
recunoască, să o aresteze şi întemniţeze... sau să o dea pe 
mâna Inchiziției. Era musulmană! Oare ce delict avea să îi 
fie atribuit unei musulmane care se dădea drept creştină 
într-o biserică creştină? Eretică, profanatoare, 
blasfematoare. „Nu se va întâmpla nimic”, îşi repeta el. Cu 
toate acestea, un şir de posibilităţi, toate sfârşind la 
spânzurătoare sau pe rug, îi amorţiră atât de tare 
simţurile, încât aproape că nu o recunoscu pe Caterina, 
care mergea în spatele soldaţilor ce protejau alaiul. Hugo 
îndrăzni doar să facă semn cu bărbia în spatele lui. 
Caterina nici măcar nu clipi. Lui Hugo îi luă puţin timp ca 
să-şi dea seama că iubita lui era mai palidă la faţă ca de 
obicei. Şovăi şi se opri, aşa că invitaţii care mergeau în 
spatele lui se ciocniră. Cineva îl împinse fără să-i pese. Mai 
făcu vreo doi paşi şi ieşi din rând şi se furişă printre nişte 
soldaţi care nu făcură nimic ca să-l împiedice; de acolo se 
duse înspre coada alaiului, unde se afla Caterina. Nu fu 
nevoie să o întrebe nimic, se limită să îi urmărească 
privirea: lângă altarul mare, unde Fecioara Mării se 
înfăţişă maiestuoasă, iluminată de mii de lumânări, Regina 
gesticula furioasă în faţa a doi sacerdoţi şi arăta înspre 
Barcha, cu degetul arătător, mâna şi braţul încordate şi 
întinse, de parcă ar fi vrut să o aresteze chiar ea, de la 
distanţă, musulmana fiind blocată între mulţime şi soldaţi. 

Hugo o simţi pe Caterina sprijinindu-se pe umărul lui 
şi căzând, alunecând pe lângă coapsa lui. O prinse din 
zbor, înainte să se lovească de pământ şi apoi o scutură, ca 
să capete din nou culoare în obraji. 

— Vrei să strici petrecerea şi banchetul de nuntă ale 
fiicei tale? urlă Guerao. 

Hugo vru să-i răspundă, dar când încercă să o facă, 
bărbatul dădea deja ordine sclavilor, servitorilor, 
muzicienilor şi ospătarilor. Se aflau în curtea interioară a 
palatului de pe strada Marquet, unde păreau să se adune 

toate problemele care deranjau marele banchet ce se 
sărbătorea la etaj. 

— Guerao... Guerao! 

Majordomul se smuci violent din mâna lui Hugo, care 
îl ţinea de braţ, şi îşi văzu de treabă. Chiar şi aşa, se 
întoarse în cele din urmă. 

— Nici nu vreau să-mi închipui, îi spuse el lui Hugo, 
ce s-ar putea întâmpla dacă amiralul ar afla că soţia lui a 
fost deranjată în ziua aceasta de o bătrână sclavă 
musulmană eliberată. 

— E fiica mea... 

— Acum e soţia amiralului. Nu mai e fiica ta. 

— Chiar dacă e soţia lui, Merce o iubeşte pe bătrâna 
aia. 

— E musulmană, Hugo! O sclavă eliberată care, din 
câte mi-ai povestit, nici măcar nu a îmbrăţişat credinţa 
creştină. O musulmană care şi-a permis să o jignească pe 
Fecioara Mării intrând în templu cu o cruce pe piept. Nu e 
aşa? 

Hugo încuviinţă în timp ce-şi aminti cum preoţii 
alergaseră înspre Barcha, asmuţiţi de Regina. Soldaţii o 
arestaseră. Fusese chiar lângă ei: trebuiseră doar să se 
întoarcă pentru a îndeplini ordinul de a o aresta. 

— Da, dar... 

Nu mai scoase nicio vorbă. Guerao era în continuare 
ocupat cu urgenţele şi nevoile pentru banchet şi, într-o 
clipă, se trezi înconjurat de mai multe persoane, una dintre 
ele vorbindu-i despre vin. Hugo îşi zise în sinea lui, 
suspinând, că nici măcar nu se ocupa de vin. 

Târând-o pe Caterina, Hugo îi urmărise pe sacerdoţii 
şi pe soldaţii care o îmbrânceau pe musulmană. Printre ei 
se număra şi Regina, iar Barcha o insultase în catalană... şi 
în arabă, până când intraseră în palatul episcopului, în 
timp ce Hugo şi Caterina fuseseră nevoiţi să rămână la 
porţile lui, alături de ceilalţi curioşi care se alăturaseră 
procesiunii. 

— Vreau să te avertizez de un lucru, îl luă prin 

surprindere Guerao, stând acum în faţa lui, liber şi cu o 
figură serioasă. Mai bine să nu fii pe lângă amiral dacă află 
că o musulmană a profanat biserica Santa Marfa de la Mar. 

— Barcha nu a profanat-o, protestă Hugo. 

— Şi ce ai zice tu că a făcut o musulmană care s-a dat 
drept creştină şi s-a furişat într-un templu cu o cruce 
atârnându-i pe piept? Chiar atât de sigur eşti de intenţiile 
ei? Hugo dădu să răspundă, dar Guerao îl întrerupse 
brusc. Ai putea să juri că a avut o atitudine respectuoasă, 
că în adâncul inimii nu o insulta pe Fecioară, pe creştini 
sau credinţele noastre? Că crucea de pe pieptul ei nu era 
doar o glumă? Era nunta amiralului... cu fiica ta! Ce crezi 
că va crede Domnia Sa dacă află de prezenţa acelei femei? 
Ştii de câte ori şi-a riscat viaţa ca să se lupte împotriva 
păgânilor? 

Hugo nu încercă să răspundă, ci îşi plecă privirea. 

— Era nunta lui! insistă omuleţul, înainte ca 
personalul de la banchet să îl asedieze iarăşi cu întrebări şi 
cereri. 

— Barcha voia doar să-şi vadă copila în cea mai 
fericită zi din viaţa ei, ripostă el. 

— Copila aceea este soţia contelui de Navarcles, 
amiralul armadei catalane. Nicio păgână nu trebuie să se 
desfete privind-o. Hugo, s-ar părea că nu ai înţeles 
caracterul amiralului. Ţi-am spus în repetate rânduri: nu e 
o persoană rea, dar reacţionează de parcă ar fi pe mare, 
certându-se cu acei păgâni adepţi ai profetului mincinos, 
cum e şi musulmana ta. Dacă se simte ameninţat sau 
dezgustat, nu gândeşte, ci răspunde cu violenţă. Aşa a 
câştigat numeroase bătălii. Aşa protejează lucrurile la care 
ţine: nava, echipajul, şi acum pe soţia lui. Nu îl supăra, 
Hugo. Nu îi dezvălui că o păgână i-a pângărit biserica şi 
petrecerea de nuntă. 

— Crezi că mă va ucide? răspunse Hugo, 
îndreptându-se deja spre scările care duceau la primul 
etaj. 

— Nu exclude nicio posibilitate, răspunse 

majordomul, după care se trezi din nou înconjurat de 
personalul palatului. 

Hugo reuşi doar să se prefacă a zâmbi când trecu 
prin faţa mesei la care şedeau Bernat şi Merce, însoţiţi de 
nobili, consilieri ai oraşului şi chiar şi de episcop... De 
episcop! Privirea i se întâlni cu a lui Bernat. Nu. Nu putea 
să îl deranjeze în clipa aceea. Nu îl îngrijora Bernat, nici 
reacţia lui, nici că l-ar fi ucis, dar era petrecerea fiicei lui. 
Era încrezător că aveau vreme să rezolve treaba cu 
Barcha. Se afla deja pe drum spre o altă masă, pe urma 
unui băieţandru, când Merce îl salută cu mâna. El îi zâmbi, 
de data aceasta cu sinceritate. Fiica lui pufni, de parcă ar 
fi fost copleşită de toate cele, îi răspunse la zâmbet şi îi 
trimise mai multe sărutări. Hugo se aşeză la masa lui şi 
bău. Mult. Aşezat printre negustori bogaţi, mai-mari ai 
Barcelonei, care nu îi aruncau nici măcar o privire, se lăsă 
pradă unui vin care la început i se păru excelent până 
când, cupă după cupă, sfârşi prin a i se lipi de cerul gurii. 

24 

Trecuseră câteva luni de la nunta lui Merce, o 
sărbătoare despre care Hugo îşi amintea doar că se trezise 
în crama palatului, lângă Caterina care, anunţată la 
cererea lui Merce, îl veghea în starea lui de beţie. Scena 
execuţiei Elenei, sclava greacă, se amestecă în mintea lui 
cu durerea pricinuită de întemnițarea Barchei, până când 
cele două se contopiră. Aşa cum prezisese Guerao, Bernat 
o blestemă pe musulmana care îndrăznise să intre în Santa 
Marfa de la Mar în ziua nunţii lui. Merce interveni de mai 
multe ori pentru musulmană şi reuşi doar să îşi dea seama 
de cât de dur era corsarul care nu i se arătase până atunci. 
„Tatăl meu a construit biserica aceea!”, urlă Bernat, după 
care jură că avea să sfârtece orice păgân pe care l-ar fi 
găsit chiar şi rătăcind în jurul templului. „Dacă Bernat află 
că fac ceva în favoarea Barchei, îi zise Merce tatălui ei 
printre suspine, la câteva zile după nuntă, cred că ar fi în 
stare să se ducă în palatul episcopului şi să o sugrume 
chiar el”. 


Cert era că situaţia Barchei nu era foarte limpede: 
unii o considerau o eretică, o blasfemitoare şi că, prin 
urmare, ar fi trebuit să fie dată pe mâna Inchiziției; alţii 
susțineau că intra sub jurisdicţia episcopului, fiind o 
profanatoare, şi erau şi câţiva care cereau să fie 
numaidecât executată fără speranţă să fie iertată, conform 
legii catalane care aşa stabilea pentru cei care îl ofensau 
grav pe Dumnezeu, pe Fecioara Maria sau pe sfinţi şi 
sfinte. 

Hugo şi Caterina aflau despre toate acestea de la 
sclavii palatului episcopului, care erau îngrijoraţi din 
pricina Barchei şi a situaţiei ei în temniţă, întorcându-i 
astfel eforturile pe care le făcuse ea pentru comunitate. 
Prin intermediul lor aflară şi că musulmana nu vrusese să 
o compromită pe Merce şi că nu povestise nimic despre ea. 
O întrebaseră de ce se afla în Santa Marfa. „Ca să fiu de 
faţă la nunta amiralului, ca toţi ceilalţi”, răspunsese ea, iar 
când o întrebaseră de cruce, le zisese că ea credea că în 
biserici trebuia să intri cu o cruce la gât, aşa cum făceau 
toţi. 

Stupoarea din acele prime zile în urma arestării 
musulmanei scăzu la rândul ei şi, după ce se procesară 
primele declaraţii, inclusiv cea a Reginei, care nu spuse 
nici ea nimic despre Merce, deşi probabil că tăcea pentru 
că voia să evite o confruntare cu Bernat, procesul căpătă 
ritmul insolent al chestiunilor neînsemnate, fără prea mare 
importanţă. La urma urmei, cine era musulmana aia 
bătrână şi ce avea? Poate din gura Reginei, sau poate că 
nu, clericii aflară despre casa pe care o deţinea Barcha şi 
se grăbiră să pună sechestru pe ea; o ocupară, bineînţeles, 
dar aflară curând că imobilul era pus drept gaj pentru 
plata mai multor tallas ale mai multor sclavi eliberaţi, aşa 
că nu le era de niciun folos să pună stăpânire pe ea. Odată 
confirmată sărăcia musulmanei, toţi cei care Îşi 
revendicaseră stăpânirea peste prizonieră fie renunţară la 
ea, fie nu mai insistară. Cazul Barchei se alătură acelor 
procese ce puteau dura la nesfârşit în mâinile unor 

funcţionari inutili şi leneşi, câtă vreme cineva ca Hugo se 
ocupa de întreţinerea şi celelalte necesităţi ale deţinutei 
care, aşadar, nu avea să fie o problemă nici pentru 
trezoreria episcopală. „Dar cât timp o pot ţine închisă?”, se 
întrebau Hugo şi Caterina. 

Nu găsiră un avocat care să vrea să se ocupe de 
apărarea Barchei. „L-am rugat pe Guerao să amâne 
returnarea împrumutului pe care l-am primit de la Bernat”, 
îi explică Hugo Caterinei, gândindu-se să obţină astfel 
banii ca să plătească un avocat. Dar nu mai fu nevoie. Toţi 
avocaţii refuzară să o apere pe musulmana care se furişase 
în Santa Marfa. După ce trecu indignarea iniţială, reuşiră 
să o viziteze mituindu-l pe temnicer, care îi răspunse la 
întrebare. 

— Cât timp? Mulţi mor înainte să fie condamnaţi de 
judecători. Carcera nu e o pedeapsă; trebuie să o priviţi ca 
pe un prilej de căire. Aici timpul nu se joacă. 

Atenţi la răsuflarea lor, la paşii lor, Hugo şi Caterina 
coborâră până într-o temniţă care se afla la subsolul 
palatului episcopal. Se opriră când auziră ţipete. 

— Adu-mi de mâncare, leneşule! răsună vocea, iar 
ecoul ei înăbuşi orice alt sunet. Aştept de ceva vreme! 
exclamă ea. 

Era Barcha, vorbind pe acelaşi ton pe care îl folosise 
atunci când o cumpărase Hugo. O auziră şi el, şi Caterina 
şi zâmbiră amândoi uşor, în ciuda circumstanțelor. 

— Temnicerule! Vino să cureţi rahatul ăsta! Când se 
mănâncă pe-aici? 

— Ce nu ştiu, mărturisi temnicerul după ce îi conduse 
într-o încăpere mare şi lugubră, întunecoasă, umedă, 
murdară şi puturoasă, aşa cum cereau inchizitorii să fie, ca 
să le frângă voinţa prizonierilor, e cât timp o voi mai 
îndura eu pe musulmană. Taci odată, eretico! strigă la 
rândul lui, făcându-le semn lui Hugo şi Caterinei spre un 
colţ al încăperii. 

Era legată cu lanţuri de perete, la fel ca mulţi alţi 
prizonieri ale căror siluete le întrezăreau, cele mai multe 

dintre ele imobile, altele mişcându-se în agonie. Barcha se 
opri din strigat. Caterina se aruncă în braţele ei şi plânse. 
Hugo ezită, privi în jur, îşi mişcă picioarele... Dar ele 
rămaseră îmbrăţişate. În cele din urmă o mângâie cu 
tandreţe pe braţ pe musulmană, iar ea îl împinse, făcându-l 
să tresară. 

— Acum vrei să profiţi de mine? zise ea ironică. Lui 
Hugo nu-i veni să râdă. A trebuit să aştepţi până m-au 
încătuşat? insistă ea, lovindu-l peste piept. 

Hugo se forţă să reacționeze la gluma ei. Vorbiră. Era 
deja bătrână, repetă ea apoi în nenumărate rânduri, cu 
încăpățânare, cu îndărătnicie, refuzând orice speranţă. 

— În plus, ce veţi obţine voi doi din asta? Pentru că 
vă interzic să o vârâţi pe Merce în treaba asta! îi avertiză 
ea. 

Tăcerea lui Hugo şi a Caterinei o făcu pe musulmană 
să continue. Ce conta unde sau cum murea? Mereu 
bănuise, le zise ea, că avea să fie aşa: din pricina 
nenorocitei de religii. Nu îşi închipuise însă niciodată, le 
mărturisi ea, nici în cele mai îndrăzneţe fantezii ale ei, că 
Hugo avea să fie cel care îi va reda libertatea, că avea să 
crească o fiică precum Merce şi că avea să fie fericită, aşa 
cum fusese în ultimii ani. 

— Douăzeci de ani, Hugo, şopti Barcha cu voce 
răguşită. l-am numărat. Zi de zi. Unul după altul. Începând 
cu primul. Mulţumesc. Mulţumesc pentru fiecare dintre ei. 

— Nu, reuşi el să îngâne. Mai ai încă mulţi ani de 
trăit! 

Nu o convinseră de asta, nici nu o menţionă nimeni 
pe Regina. Barcha se încăpăţână iarăşi în ideea ei: era 
doar o sclavă musulmană bătrână, de care nu ar trebui să-i 
pese nimănui. Temnicerul îi anunţă. Dură ceva până îşi 
luară rămas-bun. Temnicerul îi anunţă iarăşi. „Piteşte-l 
bine!”, o îndemnă Hugo în timp ce îi dădea un burduf cu 
licoare pe care reuşise să-l ascundă în timpul inspecției de 
la intrare. 

Barcha îl sărută pe buze. 


Prin sclavul scribului tribunalului episcopal, care le 
trimise un mesaj printr-o sclavă eliberată din Raval, Hugo 
şi Caterina aflară despre ordinul de sechestru asupra 
bunurilor Barchei, oricât de grevate ar fi fost ele. Chiar în 
noaptea aceea, cei doi scoaseră din casă cele câteva 
lucruri pe care le deţineau: câteva straie, butoaiele şi 
vinul, alambicul... Luară chiar şi cuțitul acela magnific 
care îi aparținuse lui Jaume. Aveau să i-l dea musulmanei 
la următoarea vizită şi cu siguranţă că ea avea să-i laude 
pentru această decizie. Căutară printre lucrurile lor şi 
găsiră documentul notarial de eliberare păstrat într-un 
săculeţ de piele. Şi alte câteva lucruşoare... Straie vechi cu 
mirosul ei şi câteva sculpturi mici în lemn pe care probabil 
că le făcuse Jaume pentru ea. 

— Oala! exclamă Caterina, îndreptându-se spre 
cămin ca să o ia. 

— Nu, o opri Hugo. Să nu cumva să fim trataţi ca 
nişte hoţi. Fiecare cămin are oala lui. Cu toate astea, 
adăugă el după ce se uită prin sufragerie, într-un cămin nu 
ai nevoie de castroane pentru trei persoane; e de ajuns 
unul. 

La fel făcură cu farfuriile, cearşafurile şi păturile: 
lăsară cele necesare pentru traiul unei singure persoane, 
iar pe restul le urcară în căruţa trasă de catâri, inclusiv 
legumele bune de mâncat din grădină. „La naiba cu 
preoţii!” se gândi Hugo. Cu riscul de-a fi arestaţi, ieşiră pe 
străzile din Barcelona cu mult după ce bătuse clopotul de 
la castelul veguerului, fără lumina obligatorie care ar fi 
trebuit să-i facă vizibili, oricât de nenecesară ar fi fost 
aceasta într-o noapte luminată de o lună aproape plină, 
minunată. Nu străbătură Rambla; evitară să se îndrepte 
spre oraşul vechi. 

— Cu mulţi ani în urmă, pe când eram doar un copil, 
îi povesti Hugo cu nostalgie, m-am refugiat şi atunci în 
zona asta. 

Podgorii, ogoare şi grădini ocupau în continuare cea 
mai mare parte a suprafeţei dinspre Raval spre Barcelona 

pe care o străbăteau acum Hugo şi Caterina mânând 
catârii, cu căruţa încărcată periculos de tare. Doar în jurul 
spitalului Santa Cruz se observa o anumită mărire a 
cătunului Raval. Zidurile împrejmuiau deja noul perimetru, 
inclusiv şantierele navale, dar locuitorii nu se înmulţeau. 

— De ce? întrebă Caterina. 

Hugo zâmbi. 

— Mă urmărea Chiorul... Deşi pe atunci nu era chior. 

Merseră o vreme în tăcere, înspre mare. 

— Oare ce s-a ales de el? întrebă Caterina. 

— Sigur e în iad. 

Se opriră lângă o podgorie. Era mijlocul lui 
septembrie, iar strugurii erau deja aproape copti. Hugo le 
simţea mirosul. Rupse un bob şi îşi confirmă că peste puţin 
timp aveau să fie copţi şi limpezi. îl strivi în gură. Peste 
câteva zile avea să ajungă la dulceţa ideală. 

— Atunci i-ai scos ochiul? întrebă Caterina când 
Hugo se puse iarăşi în mişcare. 

— Da. 

— Unde mergem? 

Hugo nu îi răspunse. 

— Înspre mare, zise el în cele din urmă. Mâine la 
prima oră vreau să-i înapoiez lui Guerao banii pe care mi i- 
a împrumutat Bernat ca să cumpăr vin. Nu am de gând să 
mă car cu ei după mine, riscând să fim jefuiţi... 

În timp ce o spuse, pipăi săculeţul umflat pe care şi-l 
ascunsese printre straie, repetându-şi că nu îşi permitea 
încă o pagubă. Avea destul de mulţi bani la el: cei ai lui 
Bernat şi cei din câştigurile din afacerea lui. Până atunci 
continuaseră să distileze licoare noaptea, ca să întărească 
nişte vinuri pe care le cumpărau la preţ foarte mic şi pe 
care le vindeau la preţ mai mare. 

Pe plajă îl invitară pe paznicul bărcilor la câteva 
castroane zdravene de vin, iar el le răspunse îndemnându-i 
să se apropie de un foc ce îmblânzea răcoarea nopţii de 
septembrie şi umezeala mării. Moţăiră pe sfârâitul 
lemnelor cu care paznicul alimentă focul pe tot parcursul 

nopţii. La micul dejun mâncară legumele din grădina 
Barchei şi la prima oră o apucară înspre palatul de pe 
strada Marquet. 

Bernat nu se afla în palat. Plecase cu multă vreme în 
urmă la comanda a doua galere regale înspre Perpignan, 
unde regele Ferdinand se întâlnea cu papa Benedict al 
XIII-lea şi cu împăratul Sfântului Imperiu Romano-German, 
Sigismund I. 

Lui Guerao, care se afla ca întotdeauna la comandă, i 
se făcu milă de cei doi şi de căruţa trasă de catâri plină 
ochi, cu butoaiele de vin şi echipamentul legate precar de 
platforma de lemn, şi le îngădui să intre în curtea 
interioară. Acolo Hugo îi spuse că voia să-i plătească, 
fiindcă nu voia să mai ţină mult timp nişte bani care nu 
erau ai lui. Notarul nu fusese anunţat, îi zise Guerao, dar, 
dacă îi era de folos, avea să îi semneze el însuşi o chitanţă, 
în calitate de împuternicit al amiralului, şi rămânea să 
meargă în altă zi la notar. Hugo nu ştiu ce să-i răspundă, 
întrucât nu ştia dacă aşa se proceda. 

— Tot nu ai încredere în mine? Omuleţul zâmbi. Dacă 
vrei, o punem şi pe fiica ta să semneze. 

— Nu. 

— Încă nu a ieşit din odăile ei, îi zise Guerao când îl 
văzu pe Hugo plimbându-şi privirea pe galeria de la primul 
etaj. 

Lui Hugo i se păru ciudat că, la tot scandalul cu 
căruţa şi catârii, Merce nu ieşise... _ 

— Ştii cum e cu... Guerao tăcu. li voi zice cameristei 
să o anunţe. 

— Nu e nevoie, îi zise Hugo, care nu voia să o 
deranjeze. 

— M-ar jupui dacă ar afla că ai fost aici şi nu am 
anunţat-o numaidecât, chiar de-ar fi fost miezul nopţii. 
Sunt câteva atitudini pe care le preia de la amiral. 

Omuleţul râse, de parcă i-ar fi plăcut caracterul ei. 

Merce îşi făcu numaidecât apariţia între două 
coloane subţiri, care sprijineau arcadele galeriei de la 

primul etaj. Îşi găsi tatăl cocoţat pe căruţă, şezând 
răşchirat pe maldăre, în timp ce Caterina, de jos, îl ajuta să 
strângă sforile, ca să fixeze încărcătura. Hugo se 
dezechilibră şi fu cât pe ce să cadă când o văzu călcând pe 
prima treaptă a scării de piatră ce cobora înspre curtea 
interioară. 

— Tată! strigă ea. 

Hugo reuşi să-şi păstreze echilibrul. Şi Merce la fel, 
ajutată în mod exagerat de o cameristă care o prinse de 
braţ. Nu o ascundea: contesa de Navarcles, înveşmântată 
cu o cămaşă simplă de mătase frumos brodată şi un 
pieptar desfăcut pe deasupra, afişa o sarcină incipientă, 
lucru care fusese imperceptibil în timpul ultimei vizite a lui 
Hugo. 

Fără îndoială că trecuse prea mult timp de când o 
văzuse, se mustră în sinea lui, sărind din căruţă. Merce se 
desprinse din mâna cameristei şi cobori în fugă scările. 

— Bunicule, fu primul lucru pe care i-l spuse ea. 

Hugo nu îndrăzni, până când Merce îi luă mâna şi i-o 
puse pe abdomenul ei. 

— Încă nu se observă, îl dezamăgi ea. 

— De ce nu mi-ai zis? De ce nu mi-ai dat de veste? 

— Ştiam că erai foarte prins în treaba cu Barcha. În 
plus... ştii cum e, când vine vorba de veştile despre sarcini, 
mai bine se aşteaptă până sunt sigure. 

Clădirea, cu un magazin la parter şi locuinţă 
deasupra, se afla pe strada Boqueria, foarte aproape de 
piaţa sunt Jaume. „Totul înconjoară piaţa sunt Jaume, 
tată!”, îl convinse într-un final Merce după ce, chiar în ziua 
aceea, Guerao, aflând că tocmai plecaseră din casa 
Barchei, le propusese să închirieze atelierul cu pricina, 
proprietate a unui cunoscut pe care, în numele lui Bernat, 
îl forţase chiar şi să reducă chiria. Ce să facă el cu Hugo şi 
Caterina în palat, cu o căruţă plină şi fără un loc în care să 
meargă? Nu îi putea alunga, Merce nu ar fi acceptat aşa 
ceva. Pe de altă parte, ordinele amiralului erau stricte: nu 
voia să îşi vadă socrul în palat. 


Merce avea dreptate. Catedrala şi palatul 
episcopului, castelul veguerului; palatul Mayor şi cel 
Mentor; Casa de la Ciudad, unde se întrunea Sfatul Celor o 
Sută... Măreaţa Barcelona înconjura piaţa sunt Jaume. Cu 
doar câţiva ani în urmă, consilierii porunciseră să se 
construiască o faţadă nouă pentru Casa de la Ciudad. Se 
achiziţionase şi o clădire nobilă în vechiul cartier evreiesc 
pentru a construi palatul pentru Biroul Consiliului 
Generalului. 

Dar nici Casa de la Ciudad, nici palatul Generalului 
nu dădeau înspre piaţa sunt Jaume. Prima clădire, oricât 
de mult s-ar fi învecinat cu ea, îşi avea în continuare 
intrarea principală pe o stradă adiacentă, strada Ciutat; 
cea de-a doua, cu intrarea pe strada Bisbe, se afla în 
continuare, la câteva case distanţă de piaţă. 

Biserica sunt Jaume şi atriumul ei cu cinci arcade 
ogivale înguste şi ulmul care servea drept stâlp unde erau 
expuşi delincvenţii erau punctele de atracţie ale unei pieţe 
prin care treceau zilnic mii de persoane şi pe care 
consilierii voiau să o transforme într-un centru al oraşului. 
Pentru aceasta, mutaseră în zona Ribera licitaţiile publice 
de mobilier şi alte obiecte, care îngreunau atât de mult 
trecerea, şi porunciseră ca piaţa să fie măturată cu 
regularitate, pentru igienă, şi să fie decorată. 

— Acolo locuiesc oamenii bogaţi, tată, insistă Merce. 
Membrii Sfatului Celor o Sută, cei ai consiliului canonic al 
catedralei, episcopul, veguerul, magistratul şi numeroşii 
funcţionari care îi servesc... Ce loc mai bun în care să-ţi 
vinzi vinurile? Aici ai face afaceri bune, tată. 

Deoarece, de pe o zi pe alta, Hugo avea să se 
transforme din negustor de vinuri în cârciumar. 

— Vei putea fi în continuare şi negustor de vinuri 
dacă vrei, îi zise Guerao. Dar adevărul este că nu ai fost 
niciodată negustor, nu ai acţionat niciodată ca un negustor 
de vinuri. 

Hugo se miră când îl auzi, aşa că Guerao îi explică, în 
timp ce-i însoţi în atelierul de pe strada Boqueria. 


— Ca negustor, nu ar trebui să cumperi vinul. Funcţia 
ta constă doar în a intermedia între cumpărător şi vânzător 
şi de acolo să îţi iei comisionul. În aceasta constă munca 
negustorilor; cealaltă parte, să cumperi ca să vinzi mai 
departe, este rezervată altora. Negustorilor le este interzis 
să facă afaceri pe cont propriu. De exemplu, cei care 
intervin pe piaţa cu pânzeturi nu pot să aibă interese într-o 
spălătorie, deşi... 

— Şi atunci cum să fiu cârciumar? îl întrerupse Hugo. 

— Există o serie de excepţii pentru ca oamenii să îşi 
poată câştiga traiul cu decenţă: autorităţile le permit 
negustorilor să facă negoţ cu amănuntul în faţa porţii casei 
lor, doar în faţa ei; şi să cumpere sclavi ca să îi închirieze, 
sau chiar să confecţioneze ei înşiși pânzele pe care le vând. 
Şi o altă excepţie este cea de-a avea cârciumi. Voi, 
negustorii de vin, puteţi să aveţi cârciumi şi, în plus, să 
intermediaţi vânzarea şi cumpărarea de vin. Ce lucru 
curios, nu? Cum deja eşti negustor în Barcelona, poţi 
deschide o cârciumă în oraş, lucru pe care nu îl poate face 
toată lumea. Profită de asta, Hugo! 

Se gândea să o facă. Motivul care îl hotărî fu tocmai 
clădirea, care avea o pivniţă construită ca o cramă. 
Caterina primi propunerea cu un entuziasm care îi lipsise 
de la întemnițarea Barchei. 

— Am vândut foarte bine vinul în tabăra de la 
Balaquer, îţi aminteşti? zise ea zâmbitoare. Guerao şi 
Alonso, reprezentantul proprietarului clădirii, se holbau şi 
ei la Caterina, care era tot mai transpirată, pentru că în 
timp ce bărbaţii discutau despre contract, ea le dădea 
instrucţiuni şi îi ajuta pe cei doi sclavi pe care îi adusese 
Guerao ca să descarce căruţa. Hugo îşi drese vocea şi 
bărbaţii pricepură aluzia. 

— Ar fi nevoie de mese şi scaune, comentă unul 
dintre ei. 

— Nu e o problemă în Barcelona, zise celălalt. 

Se angajară să semneze contractul. 

— În aceeaşi zi în care vom face şi scrisoarea de 

plată a împrumutului, propuse Guerao. 

Singurul lucru care nu-i plăcea lui Hugo la locul 
acela era că se afla în umbra Castell Nou, acolo unde, cu 
aproape douăzeci şi cinci de ani în urmă, Dolţa şi mii de 
evrei fuseseră ucişi de asasini precum Câinele chel. Se 
înfioră în faţa fortificaţiei ce se înălța deasupra lui, ridicată 
deasupra porţii vestice a vechiului zid roman al Barcelonei. 

— Unde să punem ultimul butoi? 

Vocea Caterinci îl trezi la realitate. 

Hugo se întoarse spre ea şi o văzu murdară, 
transpirată. Întârzie cu răspunsul doar o clipă, captivat de 
aroma moscată insinuantă pe care o emana însoţitoarea 
lui. Clătină din cap ca să alunge senzaţia. 

— Dacă nu ştii unde să pui butoiul, ni-l poţi face 
cadou nouă, cei care aşteptăm aici. 

Propunerea se auzi din spatele căruţei care ocupa o 
mare parte din lăţimea străzii Boqueria şi împiedica 
trecerea altor căruţe şi căruţuri. Comercianţi şi negustori 
îşi asumaseră resemnaţi întârzierea şi unii dintre ei chiar 
se oferiseră să ajute la descărcat şi cărat butoaiele în casa 
pe care Hugo tocmai o închiriase, dar acum, că mai 
rămăsese un singur butoi de vin în căruţă, cei blocaţi 
începură să se impacienteze. 

Hugo flutură o mână în semn că-şi cerea iertare de la 
cei care aşteptau şi îi îndemnă pe sclavi să descarce rapid 
ultimul butoi de vin. 

Caterina se urcă în căruţă. 

— Sunteţi invitaţi cu toţii la un castron cu vin, anunţă 
ea, încercând să compenseze aşteptarea, căutând în 
acelaşi timp aprobarea lui Hugo. 

Izbucniră urlete şi aplauze în şirul de căruţe oprite. 

— Să fie două! 

— Trebuie să ne serveşti tu! 

— Frumoaso! 

Da, frumoasă. Aşa o vedeau şi cei care strigau: o 
femeie cu trăsături frumoase, al cărei corp, ferm şi rotund, 
se împotrivea trecerii timpului. Hugo se scutură cuprins de 

un fior de tandreţe când o văzu în căruţă, ca o zeiţă 
deasupra muritorilor. Femeia aia îl iubea; era a lui. De 
parcă ar fi presimţit ce îi trecea prin minte lui Hugo, 
Caterina se întoarse spre el şi îi zâmbi larg. Şi el o iubea, 
îşi zise el, ducându-se spre căruţă şi apucând-o pe Caterina 
de talie, ca s-o ajute să coboare. Transpiraţia, mirosul ei 
moscat, sânii pe care ea şi-i apăsă pe faţa lui când îl 
cuprinse cu braţele ca să coboare din căruţă îl excitară 
într-o asemenea măsură cum nu se mai întâmplase de 
mult. Aveau treabă de făcut, aşa că încercă să alunge 
senzaţia, cum făcuse şi înainte, dar nu reuşi. 

Căruţa goală se îndrepta deja spre grădina din spate 
a clădirii recent închiriate, condusă de unul dintre sclavi. 
Guerao şi Alonso îşi luară rămas-bun, iar Hugo şi Caterina 
se treziră dintr-odată singuri. Se priviră şi cercetară iarăşi 
magazinul, acum că butoaiele erau aranjate. 

— Mai trebuie să punem mese şi scaune, zise atunci 
Hugo. 

Priviră roată la o odaie mare, construită din piatră şi 
aproape diafană, cu o vatră bună cam pe la jumătatea 
peretelui, în care-i atârna oala de fier. Uşa şi ferestrele 
dădeau spre strada Boqueria, aveau case învecinate de 
ambele părţi şi grădină în spate. Aceeaşi scară, aflată într- 
un colţ al odăii, ducea spre etaj şi spre pivniţă. 

— Şi castroane, adăugă ea. Şi pahare şi farfurii. Şi 
tacâmuri şi lemne, şi... 

— Şi o creangă de pin la uşă, o întrerupse Hugo. 

— Unde? întrebă ea după ce se apropie de uşă şi o 
cercetă. 

— Păi, aici. 

Când Hugo ridică braţul ca să îi arate locul, Caterina 
îl îmbrăţişă şi îl sărută pe gât. 

— Caterina! o mustră Hugo fără prea multă 
convingere. Ea nu cedă. Ne vede întreaga Barcelonă, 
insistă el, zâmbind, când văzu o femeie privindu-i fără jenă 
de la mică distanţă. 

— Aşa vor şti despre dragostea noastră, îi răspunse 

Caterina. 

— Dar... 

Hugo dădu să se retragă din îmbrăţişarea ei. 

— Dacă îi dai drumul, îl ameninţă femeia de pe 
stradă, să nu care cumva să crezi că oi veni să cumpăr vin 
de la tine. Nici eu, nici nimeni altcineva! 

Hugo şovăi, dar Caterina nu. Vorbind grăbită, 
rusoaica o invită şi pe femeie la un castron de vin, dar „mai 
târziu”, îi zise ea. Închise uşa magazinului şi începu să se 
dezbrace cu o nerăbdare neobişnuită pentru ea. Hugo 
rămase locului; de la arestarea Barchei nu mai făcuseră 
dragoste, ca şi cum nenorocirea care se abătuse asupra 
musulmanei le-ar fi afectat relaţiile sexuale. Dar era un 
cămin nou şi aproape o viaţă nouă şi, în clipa aceea, când 
uşa se închise în semn de ispăşire, Caterina nu mai fu 
dispusă să lase ca durerea să o priveze în continuare de 
plăcere şi bucurie. Îşi dădu jos pieptarul lung şi îşi desfăcu 
şnururile de la cămaşă. Cu toate obiecțiile lui, Hugo simţi 
cum se aprinde în el dorinţa, atât pentru sânii ce se iviră 
deasupra mantiei care îi învăluia - albi, generoşi, cu areole 
mari trandafirii şi sfârcuri deja ridicate -, cât şi pentru 
pasiunea ce se simţea în răsuflarea întretăiată a Caterinei. 
li strânse sânii în mâini şi o muşcă uşor de sfârcuri, care se 
întăriră şi mai tare, în timp ce ea se căznea să-şi desfacă în 
grabă cămaşa. După ce reuşi, făcu eforturi să-l dezbrace 
pe Hugo, care se simţea deja pierdut în trupul lui, 
împingând-o, dărâmând-o, chiar şi pe podea. Caterina râse 
în timp ce se străduia să-i desfacă pieptarul şi să-i ridice 
cămaşa, ca să-i descopere mădularul erect, pe care îl 
simţea acolo, învăluit în straiele lui. 

— Stai locului, trebui să-i ceară ea, deja întinsă pe 
spate, pe jos, în timp ce el se îmbrâncea. Aşa nu! Nu! 
insistă ea, când simţi o învălmăşeală de haine între penisul 
lui şi vaginul ei. 

Caterina continuă să râdă şi se căznea să-i facă loc 
mădularului lui Hugo, care nu se opri din a o călări de cum 
o penetră, şi care când gâfâia, când râdea şi apoi se 

plângea. Ajunse la orgasm în afara ei. Caterina îl masturbă 
peste straie. El oftă şi râse. Ea la fel. 

— Acum să vedem dacă eşti în stare s-o faci cum 
trebuie... îi propuse Caterina. 

— Asta după ce vă onoraţi invitaţia la un castron de 
vin! auziră de pe stradă. 

Cei doi se uitară spre uşă. Femeia nu avea cum să-i fi 
auzit... 

— Fereastra, arătă Caterina. E deschisă. 

— Nu! 

Caterina înăbuşi strigătul lui Hugo, punându-şi două 
degete pe buzele lui. 

— Trebuie să muncim, îi şopti ea la ureche, cu el 
întins peste ea. Poate că, dacă-i place vinul, o să mai 
cumpere. 

— Dar... 

— Data viitoare nu mai fi aşa impetuos şi fa lucrurile 
aşa cum trebuie, îl mustră ea afectuoasă, împingându-l cu 
ambele braţe în piept. 

Anul 1416 aduse succese importante atât pentru 
Catalonia, cât şi pentru Hugo şi familia lui. Primul avu loc 
în ianuarie, când regele Ferdinand de Antequera, care se 
întâlnise în Perpignan cu împăratul Sfântului Imperiu 
Romano-German, Sigismund I, refuza să i se supună papei 
Benedict al XIII-lea, şi o făcea prin intermediul călugărului 
Vicente Ferrer, în predica acestuia din ziua de Bobotează, 
în catedrală, prin care anunţă că regatele nu se mai 
supuneau pontifului aragânez. 

Nu fu de niciun folos faptul că papa îi ceru lui 
Ferdinand să-şi arate recunoştinţa pentru că îi dobândise 
coroana Aragonului şi comitatul de Barcelona cu doar 
patru ani în urmă. „Pe mine, care te-am făcut rege, 
povestea lumea că îi răspunsese Benedict lui Ferdinand, 
mă trimiţi în deşert”. 

Occidentul creştin trăise ani de zile într-o situaţie 
schismatică din pricina coexistenţei a trei papi: loan al 
XXIII-lea; Grigore al XII-lea şi Benedict al XIII-lea. La 

sfârşitul anului 1413, împăratul Sigismund I şi papa pisan 
loan al XXIII-lea convocară un nou conciliu, de data 
aceasta în Costanza, pentru a discuta despre schismă şi 
pentru ca toate statele creştine să aleagă un nou şi unic 
pontif. În mai, anul 1415, papa Ioan al XXIII-lea fu destituit 
şi închis chiar de adunarea conciliului autoproclamată 
drept cea mai înaltă autoritate religioasă. Aşa stând 
lucrurile, în luna iulie a aceluiaşi an, al doilea papă aflat în 
joc, romanul Grigore al XII-lea, abdică voluntar, dar ratifică 
mai întâi întrunirea  conciliului, conferindu-i astfel 
legitimitatea necesară. În urma abdicării sale, mai 
rămânea doar aragonezul Benedict al XIII-lea ca papă 
schismatic. Ferdinand de Antequera, în complicitate cu 
călugărul Vicente Ferrer, îi ceru acestuia demisia la 
sfârşitul anului 1414. Benedict, încăpățânat, refuză, drept 
pentru care întâlnirea, care se ţinu pe atunci în Morella, în 
regatul Valenciei, se transformă într-o conferinţă în 
Perpignan, cu prezenţa împăratului Sigismund, unde 
Benedict susţinu că era singurul papă legitim, îndeosebi 
după abdicarea celorlalţi doi, şi că nu era dispus să 
renunţe la tiara Sfântului Petru. Cu toate acestea, însuşi 
duhovnicul lui, călugărul Vicente Ferrer, îi întoarse spatele 
şi doar două regiuni îi rămaseră fidele acestui papă 
aragónez: Scoţia şi ţinutul contelui de Armagnac. 

Regele Ferdinand,  amintindu-şi înspăimântat 
călătoria făcută într-acolo pe mare, de la Valencia, suferind 
deja de dureri şi febră de la pietrele la rinichi, afecţiune 
care îl ţintui la pat pe tot parcursul conferinţei din 
Perpignan, hotărî să se întoarcă, de data aceasta pe uscat, 
la Barcelona, în care intră în data de 27 februarie 1416. 
Bernat îl aştepta deja acolo, întrucât ajunsese în port, cu 
galerele, înaintea monarhului. 

Şederea lui Ferdinand în Barcelona fu scurtă, deşi 
îndeajuns de lungă ca să aţâţe populaţia când 
administratorul lui, în timp ce făcea cumpărături în 
abatorul din piaţa Blat, pretinse a fi scutit de taxele ce 
trebuiau plătite pentru carne, susţinând că aceasta era 

pentru rege şi rudele lui şi că aceştia nu trebuiau să achite 
impozite. 

Măcelarul se împotrivi, cu sprijinul negustorilor şi al 
clienţilor, iar disputa se extinse în aşa măsură încât 
provocă altercaţii în oraş, cum ar fi închiderea, în semn de 
protest, a mai multor magazine. Cei mai mulţi dintre 
cetăţeni i-au îndemnat pe consilieri să îl oblige pe monarh 
să respecte legile şi privilegiile la care jurase să adere, 
poziţie pe care o adoptă şi Sfatul Celor o Sută în adunarea 
întrunită în acest sens, în timpul căreia îl delegă şi pe 
consilierul Joan Fivaller să îi ceară lui Ferdinand să îşi 
plătească impozitele, chiar şi cu riscul de a-şi pierde viaţa. 

„Aţi jurat că ne veţi respecta privilegiile”, îi reproşă 
Fivaller. „Impozitele aparţin Statului, nu dumneavoastră, 
argumentă el printre altele, şi cu această condiţie v-am 
acceptat ca rege. Trebuie să înţelegeţi că mai repede ne- 
am da viaţa, decât libertatea, şi nu am putea să murim cu 
mai multă glorie şi onoare decât pentru binele libertăţii 
noastre, al prestigiului şi măreției ţării noastre”. 

Fivaller mai prezentă multe alte argumente în faţa 
monarhului şi a curţii acestuia. Însă niciunul dintre ele nu 
îl convinse pe Antequera. „Nu există nebunie mai mare 
decât să pretinzi să-l supui pe rege  servitudinii 
cetăţenilor!” se căină el în timpul întâlnirii cu sfătuitorii 
lui, a căror părere o luă însă în considerare când veni 
vorba de-a se conforma cerinţelor oraşului. „Nu triumfaţi 
asupra mea”, spuse monarhul în cele din urmă, deşi 
cedase revendicărilor lui Fivaller. 

În dimineața următoare, fără să îşi anunţe 
reprezentanţii din Barcelona, regele abandonă oraşul într- 
o lectică. Era 9 martie 1416 şi doar trei săptămâni mai 
târziu, în ziua de 2 aprilie, la 36 de ani, Ferdinand de 
Antequera murea în Igualada, unde ajunsese după o 
călătorie de patru zile şi unde fusese nevoit să se oprească 
fiindcă i se agravase suferinţa de la rinichi, unde avea 
nişte pietre din pricina cărora nu mai urinase de câteva 
zile. 


Din cauza asta, Bernat, care fusese chemat la 
căpătâiul monarhului, asemenea multor altor curtezani, 
nobili şi clerici, catalani şi castilieni, care rămaseră în 
orăşelul acela micuţ sau se împrăştiară prin cele din jur, nu 
putu fi prezent la naşterea primului lui fiu, care veni pe 
lume la sfârşitul lunii martie a anului 1416, cu ajutorul 
unei moaşe tinere, care se aşeză pe jos între picioarele lui 
Merce, ca să ridice apoi un băiat sănătos şi puternic, cu o 
aluniţă mare pe ochiul drept, şi care, la instrucţiunile 
amiralului, fu botezat în biserica Santa Maria de la Mar, cu 
numele Arnau, precum bunicul lui din partea tatălui. Nu 
ştiau nimic despre Regina. Bernat, înainte să se îmbarce 
spre conferinţa de la Perpignan, care avea să aibă loc între 
papă, rege şi împărat, lăsă instrucţiuni foarte clare că nu 
voia ca harpia aia să se apropie de palat, dacă soţia lui era 
însărcinată, aşa cum era el încrezător că stăteau lucrurile. 
„Nu e mama ta, nu a fost niciodată”, bombăni el, punând 
capăt discuţiei cu Merce. „Dacă se-arată pe aici, o închizi 
până mă întorc eu”, îi porunci lui Guerao. 

Botezul micuţului Arnau se făcu în acelaşi baptisteriu 
în care primise Merce primul sacrament: cavoul de 
marmură al Sfintei Eulália. Monseniorul Pau, care îl 
înşelase pe Hugo în legătură cu sora lui, Arsenda, despre 
care nu mai aflase nimic, murise deja, dar în locul lui erau 
alţi sacerdoţi. Hugo îşi aminti cum se ascunsese în acel 
cavou în noaptea în care îi adusese Fecioarei banii pe care 
Bernat îi trimisese după ce atacase nava lui Roger Puig şi 
îi masacrase echipajul. Atunci i se păruse că Fecioara îl 
ierta, căci îi zâmbise, cum zicea stăpânul Arnau că îi 
zâmbea şi lui. Caterina nu reuşi să îşi ia privirea de la 
pruncul nou-născut, a cărui faţă era la fel de încordată ca 
mâinile pe care le ţinea strânse tare în timp ce ţipa ascuţit, 
însă Hugo nu era atent la ceremonia religioasă. Se ruga 
Fecioarei. Dar nu pentru micuțul Arnau, pentru care se 
rugau deja toţi acei sacerdoti. Se ruga pentru musulmană. 
La un moment dat, zâmbi, gândindu-se că în tinereţe se 
rugase pentru Dolţa, o evreică, şi acum se ruga pentru o 

musulmană. 

Nu îndrăznise să-i povestească nimic Caterinei, şi cu 
atât mai puţin fiicei lui, pe-atunci pe punctul de-a naşte, 
despre faptul că nu li se mai îngăduia să o viziteze pe 
Barcha. Cârciuma, care avea deja două mese mari şi bănci 
lungi, pahare, castroane şi tot ce mai ceruse Caterina, 
mergea foarte bine. Continuau să distileze licoare noaptea, 
pe ascuns, iar Hugo trata şi întărea vinurile, deşi făcea şi 
achiziţii profitabile, de vin de calitate, pe care îl vindea la 
preţ bun. Caterina jubila; era fericită, într-atât încât Hugo 
nu fu în stare să-i dezvăluie situaţia actuală a musulmanei, 
ca să n-o întristeze. 

— E un episcop nou în Barcelona. îl cheamă Andreu 
Bertran, îi zisese temnicerul, părându-i rău că trebuia să 
refuze banii pe care-i oferea Hugo, ca de obicei. Şi a 
interzis ca musulmana să primească vizite... 

— Doar musulmana? îl întrerupse Hugo, mirat de 
răspunsul lui. 

— Da, doar ea. Nu am primit niciun ordin în legătură 
cu ceilalţi. 

— De ce? 

Temnicerul ridică din umeri. 

Deşi Regina nu îşi făcuse apariţia în timpul sarcinii 
lui Merce, Hugo era convins că intervenise în schimb în 
interdicţia aceasta de-a o vizita pe Barcha. 

De când, în ianuarie, regele Ferdinand refuzase să i 
se supună papei Benedict, clerul era agitat şi tulburat, unii 
fiind de acord cu decizia şi alţii, cei mai mulţi, fiind 
împotriva ei. Benedict, refugiat în castelul lui din 
Peniscola, aproape de Valencia, o fortăreață aproape 
impenetrabilă ce se înălța deasupra mării, continua să 
guverneze destinele creştinismului: dicta bule, oferea 
beneficii şi judeca pricini, iar una dintre deciziile lui din 
anul 1416 fu să îl numească pe Andreu Bertran noul 
episcop de Barcelona. 

O parte din clericii care frecventau cârciuma lui 
Hugo, fie pentru a cumpăra vin pentru consumul propriu, 

fie pentru a bea un castron în timp ce pălăvrăgeau cu 
clienţii obişnuiţi, vorbeau despre episcopul Bertran: „Era 
împărţitorul de pomeni papal”, se auzi în timpul unei 
conversații între mai mulţi clerici. „Dar ştiţi cu toţii că e un 
convertit. A fost evreu”. Hugo ciuli urechile. „A fost la 
Disputa din Tortosa”. „Da. A intervenit în două sesiuni 
întregi ca răspuns la apărarea Talmudului pe care a tinut-o 
rabinul Josef Albo, din Daroca”. „Poate că nu sunt în 
Catalonia creştini buni din naştere care să ocupe scaunele 
episcopale, aşa că trebuie să recurgem la convertiţi!”, se 
plânse un alt sacerdot. 

Era convertit şi fusese prezent la Disputa din Tortosa, 
la fel ca Regina şi, de cum ajunsese în Barcelona, situaţia 
Barchei se înrăutăţise... Pentru Hugo era evident că 
Regina intervenise. De ce i-ar fi păsat cuiva, cu atât mai 
mult unui episcop, de o musulmană pe care nici măcar nu 
păreau să aibă chef să o judece? îşi zise el. Dar ce puteau 
să facă ei? 

— Să plătim mai mult, răspunse Caterina în ziua în 
care Hugo nu mai avu de ales şi trebui să-i mărturisească 
despre situaţie, întrucât ea insistase să o viziteze pe 
Barcha ca să o anunţe despre naşterea copilului lui Merce. 

Temnicerul refuză, iar Hugo mai adăugă două 
monede. 

— Nu aş putea să-i transmit eu mesajul? propuse 
bărbatul. Aş putea chiar să-i duc şi... pachetul pe care-l 
piteşti mereu, adăugă el, arătând spre burduful de vin pe 
care Hugo încerca să-l ascundă. 

— Nu, răspunse Caterina. N 

Hugo crescu prețul. Temnicerul ezită. Incă o monedă. 
Pufni. Ultima. 

Condiția pe care o puse temnicerul fu ca vizita să fie 
nocturnă. În noaptea aceea, Hugo şi Caterina nu vrură să 
rişte traversarea pieței sunt Jaume, convinşi că s-ar fi 
putut întâlni cu vreun soldat, aşa că, tăcuţi, atenţi, 
înconjurară vechiul zid roman dintre biserica Santa Maria 
del Pi şi cartierul evreiesc dispărut. Castell Nou se înălța 

înspăimântător la dreapta lor, iar băile publice de la care 
îşi trăgea numele strada Banys Nous, se aflau la stânga lor, 
în clădirea situată pe colţ cu Boqueria. Merseră lipiţi de 
fațadele caselor. Dacă i-ar fi arestat, ar fi avut necazuri, ar 
fi putut fi amendaţi pentru că circulau fără lumină. Una 
peste alta, Hugo se temea pentru licoarea pe care o căra 
ascunsă. Soldaţii şi alguazilii nici măcar n-ar fi ştiut ce 
conţinea burduful de vin, dacă nu cumva avuseseră 
vreodată contact cu agua vitae în stare pură, neamestecată 
cu fructe, condimente, remedii sau vin. 

— Şi dacă este o capcană a Reginei şi ne descoperă? 
şopti brusc Caterina, oprindu-se în dreptul intersecţiei 
dintre străzile Banys Nous şi Palia. 

La dreapta lui se afla deja zidul care delimita 
proprietatea palatului episcopului în partea din spate şi 
uşa lăturalnică unde le spusese temnicerul să vină. Hugo 
se gândise la această posibilitate înainte de-a ieşi din casă 
şi, ca să nu o pună în pericol pe Caterina, îi propusese să 
nu meargă cu el. La momentul respectiv ea refuzase 
categoric, afirmându-şi dorinţa de a o vedea pe Barcha. 
Bineînţeles că Regina ar fi fost în stare de aşa ceva, deşi 
Hugo voia să aibă încredere în temnicer. Acum, în timp ce 
aşteptau nemişcaţi în faţa uşii lăturalnice, încrederea 
aceea scădea şi o sudoare rece îi acoperi tot trupul. 

— Nu-ţi face griji, draga mea! Sigur nu e aşa. 
Temnicerul nu ar renunţa la banii frumoşi pe care i i-am 
oferit şi pe care ştie că vom continua să-i plătim. În orice 
caz, vrei să ne întoarcem acasă? Mai avem timp. Nu am 
făcut nimic rău. 

— Nu, se împotrivi ea. Vreau s-o îmbrăţişez pe 
musulmana aia căpoasă. 

Dar luna primăvăratică imensă trecea deja peste 
capetele lor, când strălucitoare, când ascunsă de vreun 
nor, temnicerul nu îşi făcea apariţia, iar ei stăteau ţinându- 
se de mână, lipiţi de faţada unei case, tresărind la auzul 
zgomotelor deseori inexplicabile ale nopţii. 

Hugo presimţea că denunţarea Barchei în Santa 


3 


Maria şi arestarea ei ulterioară erau doar începutul 
răzbunării Reginei. Musulmana avea aproape un an de 
când era întemniţată, de la nunta lui Merce. Îşi aminti de 
cearta cu Regina de lângă pârâul din piaţa Jonqueres, din 
faţa mănăstirii. Ranchiuna şi ura pe care le emanase chipul 
ei nu aveau să se oprească la Barcha. Caterina îl consolase 
când se simţise răspunzător pentru arestarea musulmanei. 
„Nu e vina ta!” îi spusese chiar şi Barcha în ziua în care îi 
menţionase asta, în timpul unei vizite în temniţă. „Dar s- 
aveţi grijă”, adăugase ea după aceea. „Căţeaua aia nu se 
va mulţumi cu mine; eu sunt doar...” Tăcuse. Simţise mâna 
Caterinei pe antebraţ, aşa că nu se mai plânsese. „Vă va 
căuta, adăugase ea mai apoi. Cu copila nu va îndrăzni. 
Merce e o contesă, soţia cuiva care ar putea să-i facă mult 
rău, dar pe voi... Nu se va opri până nu va reuşi să se 
răzbune. Nu uitaţi: lepădătura aia trăieşte doar ca să ne 
nenorocească”. 

Uşa lăturalnică din palatul episcopal se deschise şi o 
umbră le făcu semn să intre. Caterina trase însă de el. „Nu 
uitaţi”, îi răsuna lui Hugo în minte vocea musulmanei. 
Intrară pe poarta mică şi se treziră în grădinile care 
înconjurau palatul. Temnicerul îi primi, închise uşa 
lăturalnică, şi chiar atunci patru soldaţi ai episcopului se 
năpustiră asupra lor strigând: „Hoţilor!” 

— Nu acum, Doamne, nu acum că suntem fericiţi! 
strigă Caterina şi căzu la pământ, sleită, abandonându-se 
unei sorţi pe care o prevedea a fi la fel ca aceea a Barchei. 
Ticăloşiile! îl scuipă ea pe temnicer. 

Hugo se lăsă pe vine lângă Caterina. Din pricina 
mişcării, burduful de vin cu licoare se desprinse parţial de 
straiele printre care îl ascunsese şi-i atârnă printre 
genunchi, atingând pământul. 

— Cine sunteți? Sunteţi arestaţi în numele 
episcopului. Aţi încălcat proprietatea Bisericii. 

Hugo îşi întoarse capul. Temnicerul dispăruse. Cei 
patru soldaţi îi înconjuraseră, cu săbiile plecate neatent 
spre ei, de parcă nici măcar nu ar fi meritat mai mult zel. 

Şi aşa era, se gândi el. Ce-ar fi putut să facă acum că 
fuseseră prinşi în palatul episcopului, împotriva unor 
bărbaţi înarmaţi? Hugo oftă şi se ridică în clipa în care 
săbiile nu mai luciră, deoarece un nor acoperi luna. Doar 
lumina de la un felinar pe care îl ţinea unul dintre ei sus 
ilumina firav locul, fără a difuza însă îndeajuns de multă 
lumină ca să se poată vedea bine chipurile celor implicaţi. 
Îi dădu drumul la mână Caterinei şi încercă să apuce 
burduful de vin care atârna. îl prinse. 

— Ce-i aia? îl auzi pe unul dintre ei întrebând. 

— Asta? întrebă la rândul lui. „Apa vieţii”, vru el să le 
răspundă. Cum să fie arestaţi cu chintesenţa strugurilor, a 
vinului, cu nectarul zeilor la ei? Hugo le arătă burduful. 
Vin, minţi el. Cel mai bun din Catalonia. 

Soldatul se apropie. Hugo desfăcu burduful şi când 
celălalt se aplecă, strânse de piele şi un şuvoi de licoare îl 
nimeri pe bărbat în ochi. Până să-şi dea seama ceilalţi trei 
soldaţi ce se petrece, Hugo se roti spre ei şi strânse cu tot 
mai multă forţă burduful, ca să-i stropească pe feţe. O 
clipă mai târziu, orbi, cu săbiile şi felinarul la pământ, cei 
patru bărbaţi strigau şi se frecau la ochi cu mâinile, 
încercând zadarnic să scape de usturime. 

— Să mergem, o îndemnă Hugo pe Caterina, 
ridicând-o de la pământ, şi trăgând-o spre uşa lăturalnică. 

Fugiră în noapte. Alergară până la intersecţia cu 
strada Boqueria; băile publice se aflau acum la dreapta lor, 
Castell Nou la stânga. 

— Ce facem? întrebă Caterina, gâfâind, încercând să 
se odihnească puţin. 

Cert era că nu îi urmărea nimeni. Taverna, căminul 
lor, casa lor, se afla la doar câţiva paşi de ei. _ 

— Ne vor găsi acolo, plânse ea. Ciuliră urechile. In 
spatele lor, urletele soldaţilor se auzeau tot mai slab. Şi vor 
veni după noi, prezise ea. 

— Şi ce să facem? Să fugim? Unde? Nu avem unde să 
mergem, Caterina. Abandonăm totul? Taverna, vinul... 
viaţa noastră? în continuare nu se mai auzeau zgomotele 

soldaţilor. Ce rău am făcut? Că am încercat să vizităm o 
prizonieră? Nu am încălcat nicio proprietate. Temnicerul 
ne-a deschis poarta. Să ne apărăm. Poate că cei patru nici 
nu vor povesti nimic, ca să nu pară nerozi. Nu am făcut 
nimic rău, Caterina. Să nu comitem o greşeală acum, zise 
el, trăgând de ea. În orice caz, va trebui să ascundem 
alambicul, spuse el în timp ce se îndreptară spre tavernă. 

Probabil că Regina şi episcopul convertit ajunseseră 
la aceeaşi concluzie la care ajunsese şi Hugo în noaptea 
aceea, la intersecţia dintre străzile Boqueria şi Banys 
Nous, sau poate că soldaţii nu spuseseră nimic; cert este 
că nimeni nu îi deranjă, nici nu veni să-i caute. Alambicul, 
îngropat destul de adânc în grădina din spate, rămase 
acolo ceva vreme, până ce fu neapărat nevoie să îl 
recupereze ca să întărească vinurile de calitate proastă, ca 
să poată oferi un produs ce începea să fie rar în oraş. 

Întrucât la trei luni de la moartea lui Ferdinand de 
Antequera în Igualada, fiul lui, regele Alfonso, convocă o 
adunare ecleziastică în Barcelona ca să le ceară 
cardinalilor regatelor să participe la Conciliul din 
Costanza, unde avea să se aleagă un papă nou şi unic. 
Regele Alfonso ratifică lipsa de supunere faţă de Benedict 
al XIII-lea, deşi atenuă într-o oarecare măsură blocajul 
poruncit de tatăl lui asupra castelului din Peniscola, 
refugiul pontifului, care până atunci stabilise ca nimeni să 
nu intre sau să iasă din fortăreață. 

Regele, cu miniştrii, funcţionarii şi angajaţii lui, şi 
constituenţii celor trei ramuri ale Curţilor Catalane îşi 
dădură întâlnire în Barcelona pentru ceremonia de 
depunere a jurământului de către noul monarh, care avu 
loc în salonul Tinell al palatului Mayor. De asemenea, 
oraşul se umplu şi de cei mai importanţi prelați ai 
principatului, toţi însoţiţi de curtenii lor. Rareori se văzuse 
o asemenea întâlnire: cardinalul din Tolosa; arhiepiscopul 
din Tarragona; episcopii din Vie, Elna, Barcelona, Urgell, 
Gerona şi Tortosa; maestrul ordinului Montesa şi stareţii 
mănăstirilor din sunt Cugat del Valles, Ripoll, Montserrat, 

Santes Creus, Banyoles, Estany, Solsona şi sunt Pere de 
Rodes, pe lângă mulţi alţi demnitari religioşi. 

Hugo şi Caterina fură nevoiţi să angajeze un ucenic 
care să-i ajute în tavernă, care era mereu plină de preoţi, 
călugări, scribi şi servitori. Clericii fuseseră convocați de 
regele Alfonso în luna iulie a anului 1416. După ce 
închiriaseră localul, aproape în acelaşi timp cu recolta din 
anul anterior, Hugo cumpărase struguri de la unele 
podgorii din Raval şi se desfătase presându-i împreună cu 
Caterina, făcând-o părtaşă la ritualurile lui şi deschizându-i 
definitiv uşa spre trecutul lui. Dispunea de o cantitate 
suficientă ca să servească avalanşa de băutori fără să fie 
nevoit să folosească vinul de calitate care îmbătrânea în 
cramă. „Vinul bun se vinde mereu şi la preţ mai bun, îi 
răspunse el Caterinei care îl întrebă de ce păstrau 
butoaiele acelea pe care Hugo le îngrijea şi proteja de 
parcă ar fi fost nişte comori, şi fără toţi făţarnicii ăştia 
beţivani”. 

Pe Barcha nu o mai vedeau, dar aflau despre ea de la 
sclavii din palatul episcopal, mult mai săritori acum că 
aveau posibilitatea să uite de îndatoririle lor într-o 
cârciumă în care, în calitate de mesageri ai musulmanei, 
erau mereu bine primiţi, chiar dacă trebuiau să intre în ea 
prin spate, prin grădină, ca să nu încalce interdicţia 
cârciumarilor de a le da de mâncare sau de băut sclavilor 
care nu erau proprietatea lor. 

Acolo pălăvrăgeau despre Barcha. Erau doi sclavi ai 
episcopului care mergeau pe rând la cârciumă de îndată ce 
ieşeau din palat cu vreo treabă de făcut. O musulmană ca 
Barcha, dar neagră şi creştină, şi un turc mic şi agitat, de 
asemenea botezat, care îi amintea lui Hugo de Guerao. 
Amândoi îi asigurau că Barcha îndura, printre urlete şi 
insulte. Ei îi duceau bani, pentru nevoile ei. „Ajung la ea”, 
făgăduiau ei. „S-a purtat bine cu noi, zise turcul altă dată. 
Barcha garantează talia pentru fratele meu”. Le ziseră că 
nu era nicio problemă cu portarul, că acolo toţi aveau ceva 
de ascuns şi vreo favoare de întors. „O ştii pe Regina?”, îl 

întrebară pe turc. „Cum arată? Descrieţi-mi-o”. Doar 
ascultând câteva creionări, le răspunse că o cunoştea. Şi 
adăugă: „Vine des pe la palat. E bine primită de episcop”. 
Nu prea ştia altceva, decât că se apreciau reciproc. 

Întâlnirile acelea pe furiş din grădină erau mereu 
grăbite şi se sfârşeau de îndată ce sclavul dădea gata vreo 
două pahare de vin şi brânza pe care Hugo şi Caterina i-o 
ofereau mereu. Apoi dispărea şi ei rămâneau multă vreme 
în tăcere, întrebându-se cât avea să reziste Barcha în 
carcera aia mizerabilă şi împuţită şi îndoindu-se că făceau 
tot ce puteau pentru ea. 

Hugo făcu aranjamente şi se înfăţişă în castelul 
veguerului şi la Casa de la Ciutat, unde se afla Sfatul Celor 
o Sută. li fu greu să se exprime; respira tot mai accelerat, 
iar din pricina neliniştii, vorbi întrerupt. Niciunul dintre 
funcţionarii care îi ascultară cuvintele, unii cu nepăsare şi 
alţii rânjind de agitația lui, nu acordă câtuşi de puţin 
importanţă situaţiei unei musulmane bătrâne, care 
cutezase să intre într-un templu creştin. În plus, cu toţi se 
scuzară argumentând că treaba ţinea de jurisdicţia 
ecleziastică şi că ei trebuiau să decidă când anume aveau 
să o judece pe sclava eliberată. „Chiar dacă e să o ţină 
închisă până moare!”, rosti unul dintre scribi cu scârbă. În 
Casa de la Ciutat, unul dintre ei se şi înfurie: „Magistratul 
Joan Sa Bastida e în continuare excomunicat şi a trebuit să 
recurgă la papa cu o cerere semnată de toţi consilierii 
Barcelonei ca să i se ridice pedeapsa. Crezi că avem cea 
mai mică influenţă între zidurile alea?” Iar cei pe care-i 
întrebă, îi recomandară să meargă să îl implore pe 
episcop. 

— Să nu te duci vreodată la episcop, se împotrivi 
Caterina. E teritoriul ei, al Reginei. Cine te poate asigura 
că nu te vor aresta? Cred că niciunul dintre cei la care ai 
mers nu-ţi va sări în ajutor. E treaba Bisericii, ar evita cu 
toţii problema, adăugă ea, iar Hugo încuviinţă. 

Barcha nu ţi-ar îngădui să îţi asumi aşa un risc, 
concluzionă ea, vrând să-i domolească îngrijorarea. 


Trimiteau bani pentru întreţinerea musulmanei, deşi 
îi întrista că nu îi puteau trimite licoare. Vorbiră despre 
asta de mii de ori, dar nu îndrăzneau să o facă. Era 
secretul lui, al vinului, şi se îndoiau că niciunul dintre cei 
doi sclavi n-ar fi fost în stare să-şi înfrângă curiozitatea 
dacă îl însărcinau să ducă un burduf plin cu un lichid, chiar 
şi dacă i-ar fi zis că e vin sau lichior... Ar fi gustat din el, 
erau convinşi de asta. lar dacă nu i-ar fi spus despre ce era 
vorba, ar fi fost şi mai curios. Nu, o singură dată ar fi fost 
de-ajuns. După aceea s-ar fi dus zvonul despre acel lichior 
necunoscut şi poate că aveau chiar să creadă că e vreo 
vrăjitorie la mijloc. Nu ar fi fost de niciun folos să încerce. 
Şi de fiecare dată când se gândea la licoare, Hugo îşi 
ducea dosul palmei la gură, acolo unde Barcha îl sărutase 
după ce-i dăduse primul burduf, şi apoi, în timp ce 
Caterina îl privea şi încuviinţa, deşi cu buzele încreţite, 
bea un castron plin de vin dintr-o singură sorbitură. 
„Pentru tine, zicea el, ridicând aproape imperceptibil 
castronul, musulmană căpoasă!” 

În afară de situaţia nefericită a Barchei şi de riscul ca 
Regina să găsească un mod de-a se răzbuna şi pe oricare 
dintre ei doi, lucru pe care nu îl uitau deloc, viaţa le 
zâmbea lui Hugo şi Caterinei. Erau sănătoşi, făceau bani şi 
se iubeau. 

După ce născuse un fiu, fu limpede că Merce 
profitase de faptul că era mama moştenitorului contelui de 
Navarcles şi amiral al armadei, pentru că interdicţia la 
adresa lui Hugo şi, bineînţeles, a Caterinei, fostă sclavă a 
palatului, slăbi îndeajuns încât să se bucure de tovărăşia 
nepotului lui. Nu o făceau în apartamentul nobil, dar de 
fiecare dată când Hugo se înfăţişa la palat, lucru care se 
întâmpla des, Merce sau doica, dacă ea era ocupată, îl 
aduceau pe copilaş în curtea interioară, atât de învelit în 
mătăsuri, că uneori era greu să-i vezi chipul care purta 
aluniţa specifică celor din familia Estanyol. Fiica lui îi 
îngăduia să-i dea la o parte straiele, să-l ţină în braţe şi să-l 
mângâie; nu şi doica. Ea îl înhăţa pe micuțul Arnau de 

îndată ce Hugo dădea să facă orice altceva decât să-l 
privească sau să-i spună ceva cu o voce piţigăiată. 

— Când erai mică, făceai aceleaşi prostii, îi mărturisi 
el lui Merce, care izbucni în râs când îl văzu făcând feţe- 
feţe. Cât de curând vom merge să presăm struguri, vrei? îl 
întrebă Hugo pe copil în timp cel ţinea la piept. 

— Mai este până atunci, tată! Are doar patru luni. 

— Da, dar îmi vei îngădui? 

— Bineînţeles. Şi dacă îmi vei îngădui tu mie, vă voi 
însoţi. Şi o vom face într-o podgorie care va fi a noastră. 

— În Navarcles? 

— Nu! exclamă Merce rapid. Nu, bineînţeles că nu. 
Va fi aici, în Barcelona. Ca atunci când eram mică, ţi-aduci 
aminte? 

— Eu da, dar tu erai foarte mică. 

— Mi-ai povestit tu, tată, şi... Merce nu vru să o 
menţioneze pe Barcha, aşa că îşi încheie fraza cu un 
suspin. Nu am uitat de ea. Aproape că l-am convins pe 
Guerao să intervină în favoarea ei... Dar, cum îţi ziceam, 
vom avea o podgorie, aici, în Barcelona. Poate până când 
vom reuşi să o obţinem pe cea cu strugurii de Vilatorta. 

Hugo îşi înălţă capul, de parcă ar fi visat, ţinându-l în 
continuare pe Arnau la piept. Strugurii aceia minunati... 

— Soţul tău, zise el totuşi, nu va fi de acord. 

— Să fie de acord? Lasă fiara pe seama mea! 

Merce zâmbi şi-i făcu cu ochiul, ridicându-şi sânii cu 
ambele mâini, de parcă s-ar fi pregătit să înfrunte o 
sarcină anevoioasă. 

Gestul acela spontan îi dezvălui lui Hugo o latură 
diferită a fiicei lui; maternitatea o transformase, îi sporise 
frumuseţea, îi înveselise sufletul şi îi instruise inteligenţa. 
Cât de in urmă rămăsese tânăra Merce care îl însoţise la 
Zaragoza! Acum domina, domnea. Hugo îşi aminti de 
perioada în care fusese chelarul contelui, iar fiica lui, o 
simplă doamnă de companie a contesei, când Merce se 
furişa prin galeria de la primul etaj ca o tânără credulă. Să 
o fi văzut acum privind printre arcade... Până şi dalele de 

piatră din curtea interioară scârţâiau! 

Dar în timp ce porţile palatului de pe strada Marquet 
începeau să se deschidă pentru Hugo, uşa de la temniţa 
Barchei, pe care Merce încerca să o cucerească cu ajutorul 
lui Guerao, se închise cu violenţă, şi nu din vina sau 
dorinţa lui Bernat. 

Contrar obiectivelor monarhului, la jumătatea lunii 
iulie din anul 1416, adunarea de clerici întrunită în 
Barcelona se dovedi loială papei Benedict al XIII-lea, drept 
pentru care îi ceru regelui Alfonso ca el şi regatele lui să 
asculte din nou de Benedict. Alfonso refuză şi, întrucât nici 
ceilalţi nu participară la Conciliul din Costanza ca să 
aleagă un pontif nou, îşi numi ambasadorii, conduşi de 
generalul ordinului mercedărilor, călugărul Antonio Cazal, 
un cleric care ţinea jurământul de sărăcie, deşi majoritatea 
coreligionarilor lui nu ar fi făcut-o niciodată, şi care se 
mândrea cu faptul că nu se dezbrăca niciodată, nici măcar 
pentru somn, că purta mereu centură cu ţepi şi că se 
supunea mereu unor discipline care îi răneau corpul, ceea 
ce-l făcea să pară tras la faţă şi avea să-i aducă moartea 
chiar în Costanza. 

Sărăcia călugărului mercedar contrasta cu lăcomia 
cererilor pe care le emitea regele Alfonso celor întruniţi în 
Costanza în schimbul supunerii faţă de deciziile adoptate 
de ei: dreptul de-a dispune de beneficiile din Sicilia şi 
Sardinia fără să plătească tribut Sfântului Scaun, în plus 
pe lângă scutirea de angajamentul asumat de tatăl lui faţă 
de împăratul Sigismund de-a plăti 150.000 de florini şi de 
plata altor 100.000 de florini pentru zestrea reginei 
Iolanda de Napoli, fiica regelui Ioan I de Aragón, pornind 
bineînţeles de la presupunerea că Alfonso considera că 
datoria fusese deja plătită. La lista regală se adăuga una 
personală pentru fiecare dintre ambasadorii şi angajaţii 
casei regale. 

— Guerao era cât pe ce s-o facă, i se plânse Merce 
tatălui ei, care şedea comod, cu o cupă de vin în mână, în 
salonul principal al palatului, acolo unde îl umilise Roger 

Puig. 

Doica îi dădea piept lui Arnau într-o după-amiază de 
sfârşit de august, însorită şi călduroasă în oraş, dar 
milostivă acolo înăuntru, la protecţia zidurilor ample de 
piatră ale construcţiei, care ţineau răcoare. Bernat se afla 
în şantierele navale din Valencia. 

— Regele este înfruntat de cardinali, episcopi şi 
stareţi, continuă Merce. Nu este momentul ca secretarul 
amiralului său să intervină în faţa episcopului Barcelonei 
în favoarea unei musulmane bătrâne şi sărace. 

Când auzi cuvintele dure la adresa Barchei, Hugo se 
înclină în jilţ spre fiica lui; nu mai era cel pe care şezuse 
când ea şi Bernat îi comunicaseră că aveau să se 
căsătorească. 

— Îţi spun ce mi-a zis el, îl lămuri numaidecât ea, 
întorcându-şi palmele spre el. 

Hugo putea merge la palatul de pe strada Marquet 
ori de câte ori voia, cu condiţia să fie în absenţa lui Bernat, 
lucru care, ţinând cont de obligaţiile lui, se întâmpla foarte 
frecvent. 

— Şi asta se va schimba, îl asigură Merce. 

— Ba nu. Nu ştiu dacă ar fi în interesul meu, adăugă 
el ca glumă, conştient însă că exista o urmă de adevăr în 
cuvintele sale. 

— Tată, ripostă ea, a trebuit să mă cert mult cu 
Bernat ca să te poţi bucura de nepotul tău şi ca să o poţi 
face aici... Arătă cu mâna înspre salon. Cu mine şi fără să 
fie nevoie să ne ascundem ca nişte infractori oarecare. 

— Îmi pare rău, zise el, încercând să încheie disputa. 

— Ba nu, se împotrivi Merce. Mi-aş dori să putem 
locui toţi împreună, în armonie. Tu şi Bernat aţi fost mai 
mult decât prieteni, de ce nu încercaţi să vă împăcaţi? 

— Îţi cunoşti deja soţul, zise Hugo pesimist. M-am 
gândit mult la explicaţiile lui Guerao. Mai puţin faţă de 
tine, Bernat acţionează fără să se gândească, din instinct, 
de parcă s-ar afla tot pe o galeră corsară, şi nu prea îi pasă 
de consecinţe. Nu, nu cred că e posibil să ne împăcăm, 

deşi nu ţine de mine, fiica mea. 

— Bernat poate fi înţelegător şi afectuos, tată, chiar 
dacă te miră asta. Uneori e un monstru, aşa cum zici, da, 
adăugă ea. Am văzut asta... Deşi niciodată cu mine! îl 
lămuri ea. Mă iubeşte... Merce părea a vorbi pentru sine, 
apoi se întoarse şi i se adresă direct tatălui ei. Tu eşti un 
exemplu în acest sens. În cele din urmă a cedat. Şi va ceda 
din nou. Vreau să fiţi împreună, să vă bucurati de Arnau şi 
de avere. Şi când situaţia se va schimba, lucru care se va 
întâmpla, aşa l-am auzit pe Bernat zicând, voi reuşi să îl 
fac pe amiralul armadei catalane să meargă la palatul 
episcopal ca să ceară eliberarea Barchei. Îţi jur, tată! Eşti 
familia mea, se plânse ea. 

— Familia ta o include şi pe mama ta? 

Lui Hugo îi fu greu să o numească aşa pe Regina. 

— Mama a înnebunit. Nu ştiu nimic de ea... Dar dacă 
şi-ar veni într-o zi în fire, ar găsi în mine o fiică 
înţelegătoare. 

— Nu se va întâmpla asta, o asigură Hugo. 

— De unde ştii? 

— Fii convinsă de asta, fiica mea, ascultă la mine! 

Hugo nu vru să mai continue subiectul, temându-se 
să nu-i deterioreze sentimentele filiale pe care nu se 
cuvenea să le conteste, dar o făcu, în schimb, în privinţa 
Caterinei. 

— Vrei ca eu şi Bernat să fim împreună. Şi Caterina? 

Merce şovăi. 

— Şi ea, afirmă ea, deşi nu cu atâta hotărâre pe câti- 
ar fi plăcut tatălui ei. 

Caterina venise la palat cu Hugo în primele dăţi, 
când Bernat le îngăduia să-l coboare pe copil în curtea 
interioară sau în cramă; nu îl însoţise în toate ocaziile în 
care Hugo simţise nevoia să îşi vadă nepotul, dar îl însoţise 
în multe dintre ele. Refuză însă să meargă în apartamentul 
nobil. 

— Am fost sclavă, Hugo. 

Dădu să-i răspundă că şi el fusese chelar, dar avu 

bunul-simţ să se oprească la timp. Între zidurile acelea, 
Caterina fusese violată, insultată şi maltratată. Cum să se 
gândească măcar să se compare cu ea? Hugo nu găsi 
argumente ca să-i conteste poziţia, dar avea o senzaţie 
profundă că nu acesta era adevăratul motiv pentru care nu 
voia să meargă la palatul de pe strada Marquet. Oricât de 
sclavă ar fi fost, în viaţa ei de zi cu zi, Caterina se purta cu 
uşurinţă, mândră, agăţându-se de libertate ca de cel mai 
de preţ bun al ei, mai presus de orice onoare sau favoare 
cu care s-ar fi putut făli alţii. Ca femeie care se ştia 
frumoasă şi dorită, se purta ca de la egal la egal cu oricine 
i se înfăţişa. Iar la comentariile care circulau despre relaţia 
ei cu Hugo răspundea mereu la fel. „Când va muri căţeaua 
aia convertită, ne vom căsători”, îi asigura ea pe cei 
dispuşi să o asculte, care formau o armată întreagă în 
cârciumă. Nu. Nu din cauza sclaviei se abţinea Caterina să 
meargă la palat, ci din pricina copilului. Hugo pricepu asta 
după vreo două dăţi în care fu trezit în toiul nopţii de 
plânsetele înăbuşite ale Caterinei. 

— Ce se petrece? întrebă el în întuneric, iar ea se 
întoarse cu spatele. 

Caterina se smiorcăi de vreo două ori, dar nu-i 
răspunse. 

— Eşti bine? insistă Hugo. 

Ea protestă cu voce şoptită şi se foi în pat. 

Se întâmplă din nou, şi plângea atât de înăbuşit, 
părea că vrea să îşi poarte nenorocirea într-un secret atât 
de adânc, încât Hugo nu îndrăzni să-i ceară să-i dezvăluie 
şi lui despre ce era vorba. Până într-o zi când intui singur. 

Da, Caterina fusese sclavă în acel palat, dar poate că 
cel mai important era că fusese şi mamă a doi copii pe care 
Roger Puig îi vânduse ca sclavi. După ce îşi câştigase 
libertatea, cercetase ce se întâmplase cu copiii aceia. Fără 
rezultate însă. Întrebase personalul palatului care 
rămăsese în serviciul amiralului după alungarea lui Roger 
Puig, inclusiv pe o sclavă care trecuse prin aceeaşi 
experienţă. Nimeni nu ştia nimic. Cineva o asigurase că pe 

micuţi contele îi vânduse departe de Barcelona, pentru ca 
nimeni să nu poată vreodată să dea de ei. La cum îl ştiau ei 
pe conte, concluzionaseră că era mai mult ca sigur că se 
întâmplase aşa. 

„Trebuie să existe hârtii în care să fie înscrisă 
vânzarea acelor copii”, le zise Barcha într-o zi. „Dacă le 
vom găsi, vom şti cine i-a cumpărat şi poate că vom afla 
unde sunt”. 

Merce le dădu speranţe: avea să îl convingă pe 
Guerao să caute acele documente printre hârtiile 
confiscate de la conte. Însă speranţele li se năruiră vreo 
două zile mai târziu: „Au fost trimise toate la cancelaria 
regelui. E imposibil. Şi nu ştim nici la ce notar din 
Barcelona au fost semnate... Nu ştim nimic!” 

Dar Caterina, cu sprijinul Barchei, nu lăsase 
niciodată să treacă nici cea mai mică ocazie şi îi întreba pe 
toţi sclavii eliberaţi şi pe toţi cei care încă erau sclavi 
despre acei doi copilaşi. Nu reuşi să le dea de urmă. 

Şi acum se părea că sosirea pe lume a lui Arnau 
tulburase relaţiile dintre Hugo şi Caterina, căci ea simţea 
că deschidea iarăşi o rană ce se cicatriza cu aceeaşi 
lentoare cu care uita de ea, dacă acest lucru era măcar 
posibil pentru o mamă, în timp ce el nu putea să îşi 
ascundă, oricât s-ar fi căznit, fericirea pe care i-o aduceau 
fiica şi nepotul lui. O emoție pe care dorea să o simtă 
împreună cu tovarăşa lui, la fel ca şi emoția pe care i-o 
dădea posibilitatea de a deţine din nou o podgorie. 

— Şi îţi voi arăta cum să cureţi uscăturile, cum să 
îngrijeşti lăstarii şi cum să-i vindeci... 

— Va fi a ta? îi întrerupse Caterina bucuria aproape 
infantilă. 

— Ce anume? 

— Podgoria. Va fi a ta sau îi va aparţine lui Bernat şi 
tu o vei lucra doar? 

Hugo şovăi o clipă. 

— A noastră. Va fi a noastră, zise el apoi emfatic. A ta 
şi a mea. 

Momentan, totul este suspendat. Doar Benedict 
îndrăzneşte să dicteze bule şi să intervină în toate 
chestiunile Bisericii; s-ar părea că este singurul care ia 
decizii. Toți ceilalţi sunt în aşteptare. Clerul catalan, fidel 
lui Benedict, precum şi mare parte a celui castilian nu vor 
să îl trădeze pe papa cât timp nu există alt pontif ales în 
Costanza care să îl înlocuiască şi care să pună capăt 
schismei, dar nu vrea nici să i se opună regelui Alfonso, 
care sprijină activitatea conciliului şi care pariază că 
schisma va lua sfârşit. 

Asta spunea Bernat Estanyol, contele de Navarcles şi 
amiralul armadei catalane, din capul unei mese lungi din 
sufrageria palatului de pe strada Marquet, la care erau 
aşezaţi mai bine de o duzină de mai-mari barcelonezi cu 
soțiile lor. Hugo asculta cu atenţie, întrucât de 
soluţionarea problemelor Bisericii şi ale regelui depindea 
libertatea Barchei. Era atât de atent la ce se vorbea, că 
servitorul care tăia diverse cărnuri şi le servea mesenilor îi 
făcu semn cu bărbia spre farfuria lui, mustrându-l că nu se 
atinsese de friptura de potârnichi. 

— Asta-i! interveni unul dintre consilierii oraşului, 
care stăteau în faţa lui Hugo, cel dintâi la dreapta, iar 
celălalt la stânga lui Merce, care era aşezată la celălalt 
capăt al mesei. 

Afirmația răsună în timp ce Hugo îşi ducea la gură o 
bucată zdravănă de potârniche pe care o prinsese între 
degete, împreună cu o bucată de pâine. Era 
nemaipomenită. Moale şi gustoasă. Merce zâmbi când îl 
văzu că mănâncă. 

— E doar o problemă de bani şi onoruri, îşi continuă 
consilierul discursul. Toţi, de la cardinali până la cel mai 
umil enoriaş al unei biserici din munţi, se tem ca noul papă 
care va fi ales în Costanza să nu le nege şi abroge 
prebendele. 

— Şi dacă va da greş Costanza? interveni un al 
treilea. 


„Nu”. „Ce nebunie!” „Da'. „S-ar putea”. 
„Niciodată...” Hugo, fără să se oprească din mestecat, nu 
putu să urmărească diversele păreri care fuseseră 
pronunţate la masă aproape simultan. 

— De ce nu ar da greş? ridică vocea acela care 
insinuase prima dată acest lucru. Cu mai bine de treizeci 
de ani în urmă eram împărţiţi între doi şi trei pontifi, 
fiecare cu ambitiile şi interesele lui, sprijiniți şi apăraţi de 
diverse naţiuni care îşi caută de asemenea propriul câştig. 
Banii şi puterea aflate în joc sunt însemnate, adăugă el, 
adresându-i-se direct lui Bernat, iar acesta încuviinţă, cu 
barba castanie pătată de unsoare. 

— Bineînţeles, de ce ar trebui să se pună de acord 
acum? 

— Benedict va face tot ce-i stă în putinţă ca să 
împiedice conciliul. 

— Nu prea poate face mare lucru izolat în castelul lui 
din Peniscola, îl întrerupse Bernat. 

— Nu crede asta, interveni un altul. Din castelul 
acela a emis deja mai multe excomunicări pentru 
detractorii lui, a numit un inchizitor nou şi episcopi noi... 
Lumea nu ştie ce să facă. De bine, de rău şi cât timp 
Costanza nu alege altul, astăzi există doar un singur papă, 
Benedict. 

Hugo se aşezase la masă țintuit locului de mâna lui 
Merce şi după ce Bernat îl salutase pufnind. „Va fi mai 
bine”, îi şopti ea la ureche. Pe Caterina nu o invitaseră. 

— Ține cont, tată... vru Merce să se scuze, dar nu 
continuă, ca şi cum s-ar fi subînţeles de ce nu o invitaseră 
pe o sclavă eliberată la masa amiralului. Se va rezolva 
totul, adăugă ea rapid. O luăm pas cu pas, şi asta este 
foarte important; ca şi cum am fi trecut de prima apărare a 
unei fortărețe. 

Poate chiar era posibil, poate că pas cu pas, cum 
susţinea Merce, avea să se aşeze totul, dar lui îi revenea 
sarcina neplăcută de a-i spune Caterinei că prezenţa ei nu 
era solicitată. 


— Bernat va fi prezent, bineînţeles, şi diverşi 
consilieri cu nevestele lor. Până şi cancelarul regelui! E o 
masă foarte importantă. Eu voi îmbrăca straiele de la 
nuntă, dar va trebui să mergem să cumpărăm o rochie 
bună pentru tine; cea albastră e veche. 

— Şi să cheltuim atâţia bani pe o rochie ca să 
mergem să mâncăm în casa lui Bernat? Nu sunt dispusă să 
fac aşa ceva! în plus, ce să caut eu printre amirali, 
consilieri, cancelari şi soțiile lor? 

Hugo răsuflă şi se forţă să afişeze o mină surprinsă, 
care se transformă în dezamăgire pe măsură ce Caterina 
vorbea. îl durea că o înşela, se simţi ca un nenorocit, dar 
nu voia nici să o dezamăgească pe Merce după ce izbutise 
să îl facă pe Bernat să cedeze şi să-i accepte prezenţa: nu 
putea nici să-şi dezamăgească fiica. Era familia lui: fiica lui 
şi nepotul lui. La fel şi Caterina, bineînţeles. O iubea. O 
adora! Motiv pentru care nu fu în stare să-i spună că ea nu 
fusese invitată, că sclava nu avea să şadă la masă cu 
stăpânii. Nu avea să o facă. 

Aşezat acum la masa lui Bernat şi a lui Merce, Hugo 
îşi aminti că se prefăcuse a încerca să o convingă pe 
Caterina să se răzgândească. „Du-te tu, du-te tu!”, 
hotărâse ea, încheind subiectul. Şi iată-l, ascultând despre 
Conciliul din Costanza şi despre luptele pustiitoare dintre 
regi şi cardinali. Era în joc nu doar încheierea Schismei 
Occidentului, ci şi echilibrul de forţe dintre regate, şi 
putere şi bani, multă putere şi mulţi bani. Inainte de-a 
alege un nou papă, cei întruniţi în Costanza trebuiau să îl 
destituie pe Benedict al XIII-lea, drept pentru care 
iniţiaseră un proces judiciar în cadrul căruia adunau 
informaţii şi căutau martori în toate ţările în care îşi 
exercitase pontificatul. 

— Martori? Ce vor? întrebă cineva. 

— Să-l condamne, evident, răspunse unul dintre 
consilieri. Nu pot numi un nou papă fără ca întregul 
Occident să-l condamne mai întâi pe Benedict. Pe Ioan al 
XXIII-lea l-au condamnat şi este încarcerat pentru mai bine 

de şaptezeci de delicte, printre care şi faptul că s-a culcat 
cu călugăriţe în mănăstiri... în timp ce majoritatea 
bărbaţilor zâmbeau, bărbatul aşteptă să se stingă 
murmurele femeilor. Cum credeţi că se dovedeşte că un 
papă s-a culcat cu o călugăriţă? 

— Nu îmi închipui că prin prezenţa unui scrib care să 
confirme fapta, zise nobilul care stătea în faţa lui Hugo. 

Câteva dintre zâmbete se transformară în hohote de 
râs. 

— Păi asta e: au nevoie de martori. 

— Şi îi caută şi aici, în Catalonia? 

— In toate regatele, zise Bernat cu autoritatea celui 
care ştie despre ce vorbeşte. 

— Dar dacă toţi clericii sunt de partea lui Benedict... 

— Nu toţi, îl întrerupse Bernat. Nu mai sunt toţi de 
partea lui. Din pricina poziţiei ferme a regelui Alfonso în 
favoarea Costanzei, mulţi dintre ei şi-au revizuit loialitatea. 

Hugo se întoarse la cârciumă după ce Bernat pufni 
din nou, în semn de rămas-bun, mirosind a vin, încărcat cu 
două sărutări minunate de la fiica lui şi multe strângeri de 
mână din partea celorlalţi. Nu întrebă de Arnau; trebuia să 
ia o gură de aer proaspăt, aşa că, deşi se apropia iarna şi 
întunericul de seară se lăsa tot mai devreme, căută plaja şi 
o apucă în direcţia şantierelor navale, în timp ce briza ce 
sufla dinspre mare îi răcorea chipul. 

Bernat fusese generos cu vinul, iar toţi închinară în 
nenumărate rânduri în cinstea moştenitorului lui; zâmbitor 
cum nu îl mai văzuse nimeni vreodată, cu ochi strălucitori, 
mândru şi satisfăcut de parcă ar fi urcat la bordul unei 
nave genoveze cu cea mai de preţ comoară. „Pentru fiul 
meu!”, „Pentru Arnau!” răcni amiralul în repetate rânduri. 
Băură atât de mult, că Hugo crezu că propunerea pe care 
sfârşi prin a i-o face consilierul oraşului ce stătea în faţa 
lui era doar din pricina excesului de vin. Dar bărbatul îl 
asigură că vorbea serios. 

— Da, am băut, am închinat paharul de mii de ori în 
cinstea nepotului dumitale, îi răspunse puţin supărat că 

Hugo se arăta şovăielnic, impertinenţă pe care încercă să 
o îndrepte şi Merce, care îi trase un picior pe sub masă, 
dar sunt serios când vorbesc despre astfel de lucruri. 

Tocmai îi oferise să facă parte din Sfatul Celor o 
Sută, corporaţia care conducea oraşul. 

— Ce să caut eu printre consilieri? 

Hugo tăcu numaidecât: erau aceleaşi cuvinte pe care 
le pronunţase Caterina înainte de masă. 

— Păi, acelaşi lucru ca toţi ceilalţi care fac parte din 
Sfatul Celor o Sută, îi explică celălalt. Acolo sunt prezenţi 
negustorii şi artizanii din Barcelona. Făcători de frâie, 
marinari, vânzători de condimente, negustori ca dumneata, 
barcagii, pantofari, tâmplari... în fine, oamenii care fac ca 
acest oraş să fie măreț. 

— De ce să nu fii şi dumneata, tată? Eşti cel mai bun 
chelar din Barcelona. 

— Mi-au zis că aţi fost chelarul regelui Martin, aşa e? 
se interesă consilierul. 

Şantierele navale regale se înălţau în faţa lui, 
iluminate în întuneric. Probabil că se muncea fără oprire 
acolo, pentru că Sardinia se revoltase iarăşi, se gândi el. 
„Da, am fost chelarul regelui Martin, îi răspunsese 
consilierului, dar, de fapt, tânjeam să fiu mestre daixa\ se 
gândi el în timp ce mirosul de mare şi lemn, de smoală şi 
catran ce învăluia şantierele navale îl înconjura, făcându-l 
melancolic. 

Rambla, pe care urcă până la poarta Boqueria, îi 
aminti de vremuri nu foarte recente, dar foarte diferite, pe 
când îl spionase pe Câinele chel ca să-şi recupereze 
pantofii. Râul se schimbase din vremea aceea. Deşi încă 
era un torent amplu, care ducea spre mare şi apele 
pluviale şi cele murdare şi deşeurile, începeau să se vadă 
exploatări ale unei zone folosite înainte doar pentru piaţa 
de cărnuri de capră şi oaie. La ora aceea, măcelarii îşi 
demontaseră deja mesele, dar sângele animalelor pe care 
le ucideau chiar acolo lăsa semne clare ale afacerilor 
întreprinse. Acum, cu noul zid care înconjura districtul 

Raval, zidul vechi, cel care cobora aproape în linie dreaptă 
dinspre Santa Anna spre mare, de-a lungul Ramblei, îşi 
pierduse funcţia defensivă şi acolo erau cultivate grădini, 
se ridicau barăci şi începea chiar şi să se vadă câte o 
construcţie anexată zidului vechi. Avea să se petreacă 
asemenea zidurilor romane, care, odată ce regele găsea cu 
cale să o autorizeze, urmau să fie folosite pentru ca 
oamenii să sprijine de ele case noi. 

Trecu printre cele două turnuri mari care delimitau 
poarta Boqueria, singurele de-a lungul zidului oraşului 
care se bucurau de o oarecare frumuseţe şi 
monumentalitate, întrucât celelalte se înălţau ca nişte 
turnuri militare, simple, poligonale, unele dintre ele 
străjuind diversele porţi ale oraşului, altele ca întăriri ale 
împrejmuirii, şi o apucă pe strada Boqueria înspre 
cârciuma lui. 

Răcoarea nopţii, marea, plimbarea... amintirile care îi 
împunseră sufletul îi transformară mişcările 
neîndemânatice într-un mers plin de iluzii. Nu fusese 
mestre ddixa, dar fusese chelar regal, iar podgoria şi vinul 
îi dăruiseră tot ce avea. Şi acum urma să fie membru al 
Sfatului Celor o Sută din Barcelona. Poate că astfel ar fi 
putut s-o ajute pe Barcha. Musulmana rezista în 
continuare. Asta le transmiteau sclavii de la palatul 
episcopului, mereu dispuşi să ofere informaţii în schimbul 
a două pahare de vin şi nişte brânză. Din spusele lor, 
femeia îi înspăimânta cu ţipetele pe ceilalţi prizonieri, 
chinuiţi de boli. „Presupun că are de-a face şi cu faptul că 
mănâncă bine şi are straie” îi comentă Caterina lui Hugo, 
privindu-l pe sclavul turc dispărând pe poarta din spate a 
grădinii, neîncrezătoare că straiele pe care tocmai i le 
dăduse pentru ca Barcha să înfrunte iarna ce se apropia 
aveau să ajungă într-adevăr la ea. 

Hugo fu surprins de cât de mulţi clienţi erau în 
cârciumă ţinând cont de oră; în curând avea să sune 
clopotul din castelul veguerului. Erau cel puţin zece 
bărbaţi îngrămădiţi în colţul uneia dintre mesele lungi. 

Râdeau, strigau şi beau. Hugo încuviinţă din cap 
satisfăcut. Nu o văzu pe Caterina, care poate că era deja 
sus, dar îl văzu pe Pedro, tânărul pe care îl angajaseră 
când avusese loc avalanşa de clerici, la rugămintea unuia 
dintre sacerdoţii beneficiari ai bisericii Trinitat, cea a 
convertiţilor, care îl proteja de când rămăsese orfan. După 
conclav, Hugo şi Caterina hotărâră să-l ţină la ei. Pedro, 
care trebuia să aibă vreo 14 ani, era un flăcău bun, atent şi 
săritor, cu pas rapid şi uşor. Însă în ziua aceea se apropie 
de Hugo şovăitor şi cu faţa lovită. 

— Ce s-a petrecut? întrebă el. îl prinse pe Pedro de 
bărbie şi îi întoarse chipul spre lumină, ca să-i vadă mai 
bine rănile. Şi Caterina? întrebă el. 

Băiatul nu răspunse. În schimb, se forţă să facă semn 
din cap spre capătul mesei lungi, unde bărbaţii râdeau şi 
strigau. 

— Vrei să zici că...? 

— Am încercat s-o apăr, vă jur... Dar... se bâlbâi. 

Hugo o luă la sănătoasa, orbit de furie. Caterina abia 
se vedea printre toţi acei bărbaţi îngrămădiţi pe băncile 
înşiruite. Rusoaica era în capul mesei, cu părul ciufulit, cu 
tenul alb, furioasă, şi ochii deschişi la culoare injectaţi cu 
sânge. îl văzu... sau poate că nu. Hugo rămase paralizat 
când îşi dădu seama că unul dintre bărbaţi o strângea pe 
Caterina de un sân. Avea pantalonii bufanţi în dreptul 
gambelor, în timp ce unul cotrobăia între picioarele ei, şi 
un altul, pe sub masă, îşi ţinea capul între ele. Ceilalţi 
râdeau şi o pipăiau sau încercau să o sărute, iar ea se 
împotrivea cu mişcări lente, slăbite şi dezordonate. Îşi 
întorcea faţa ca să nu o sărute unul şi o făcea altul. Reuşea 
să îndepărteze o mână de pe piept şi alte două i-l 
acopereau. 

— Puii de lele ce sunteţi! Câinilor! 

Hugo îl prinse de păr pe cel care se afla cel mai 
aproape de el, îl trase şi îl trânti la podea de pe bancă. 
Ceilalţi, toţi beţi, reacționară cu întârziere. Apucă unul din 
castroanele de lemn şi-l lovi pe altul în cap. Celui de-al 

treilea îi trase un pumn. După o vreme îşi dădu seama că 
Pedro i se alăturase şi se lupta înarmat cu uneltele din 
casă; un vătrai, pe care i-l înmână, păstrându-şi pentru el 
polonicul de fier cu care amestecau în oală. Le mânuiră 
fără milă, peste capete, braţe şi piepturi, fără să le pese de 
vătămările pe care le-ar fi putut pricinui. Nu prea avură 
parte de luptă şi împotrivire din partea beţivanilor ălora. 
Cei mai mulţi părăsiră cârciuma împleticindu-se, printre 
insulte, strigăte şi lovituri, dar câţiva dintre ei căzură la 
pământ. Alţii, cei care scăpară de lovituri, ieşiră râzând. În 
învălmăşeala de-acolo, Hugo îl văzu pe cel care încerca să 
scape pe sub masă, în patru labe. leşiseră deja aproape 
toţi, iar Hugo îl urmări până când ieşi la celălalt capăt. O 
lovitură năprasnică la rinichi în clipa în care dădea să se 
ridice îl trânti la pământ cât era de lung. Hugo ridică 
vătraiul să-l lovească iarăşi, dar o mână prinse fierul pe 
când cobora spre capul bărbatului. 

— Nu merită să-l omorâţi, îi zise Pedro, care parase 
lovitura. V-ar aduce multe probleme. Mă ocup eu, adăugă 
el, făcând semn din cap spre Caterina, care părea înfrântă, 
cu capul picat pe masă şi braţele inerte pe lângă corp. 

În pofida felului în care arăta femeia, tânărul trebui 
să-l forţeze pe Hugo să-i dea vătraiul. Când se trezi fără 
bara de fier, îi trase un picior în faţă bărbatului care se 
târa pe podea înspre uşă. 

În dimineaţa următoare, Caterina nu vorbi; doar 
plânse în pat, din care nu se ridică. Hugo îi oferi de 
mâncare. Nu se atinse de ea. O chemă în cârciumă. Nu 
cobori. Urcă el din când în când; ea îi întoarse mereu 
spatele. La miezul zilei îi duse iarăşi de mâncare, cea 
pregătită în ziua anterioară, încălzită. 

— Nu erai, îl mustră ea de îndată ce intră, făcându-l 
să tresară. 

Caterina era în picioare, în faţa ferestrei, şi se 
îmbrăţişa tare pe deasupra cămăşii de noapte cu care o 
îmbrăcase Hugo în seara dinainte. Se pieptănase. 

— Ştiai doar că eram cu Merce. Tu nu ai vrut să vii... 


Caterina nu îl privi. Hugo lăsă tava cu castronul pe o 
masă. 

— În viaţă am avut doar stăpâni care m-au violat şi 
m-au forţat să mă supun capriciilor lor. Nu am avut 
niciodată amici. Apoi te-am avut doar pe tine... şi pe 
Barcha. 

— Şi încă mă ai. Te iubesc. Te... 

Ea îi respinse atingerea cu o mişcare bruscă, 
înconjurându-se din nou cu braţele. 

— Ieri nu erai. 

— Dar... 

— Ieri am devenit iarăşi sclavă. 

— Ba nu, Caterina, a fost vinul... 

— Ba nu, Hugo, a fost singurătatea. Ieri m-am simţit 
singură, foarte singură. Eşti deseori departe, când nu faci 
comerţ cu vinul, te duci să-ţi vezi fiica şi nepotul. Nici 
Barcha nu e aici... Sunt femeia ta, dar nu pot fi soţia ta 
pentru că eşti însurat cu Regina. Mă întreb... 

— Te iubesc, şopti el, încercând să se apropie. 

— Şi dacă o să beau şi mâine şi nu vei fi nici atunci? 

— Eu... Voi fi. Îţi jur. 

Caterina se forţă să zâmbească şi clătină din cap. 

— Nu trebuie să-ţi abandonezi fiica şi nepotul; sunt 
sânge din sângele tău, familia ta, ai tăi. Nu-ţi pot cere asta. 
Nu vreau să-ţi cer. Nu poţi să te lipseşti nici de munca ta. 

— Caterina... 

— Lasă-mă, îl rugă ea fără să-şi mute privirea de la 
cătunul Barcelona care se înălța în spatele străzii 
Boqueria. 

În zilele următoare, Hugo evită să-i viziteze pe Merce 
şi Arnau. „Caterina nu se simte bine” fu mesajul pe care i-l 
trimise fiicei lui prin Pedro. În urma încăierării, numărul 
clienţilor cârciumii scăzu. Zvonurile şi bârfele îi făcură pe 
mulţi dintre cetăţeni să treacă prin faţa porţii şi doar să 
privească înăuntru cu dezgust. Hugo presupuse că avea să 
dureze doar câteva zile, până lumea avea să uite. Cu toate 
acestea, de parcă afacerea ar fi căzut în dizgrație, cei 

câţiva care intrau sfârşeau prin a pleca. 

Şi, între timp, Caterina rămânea izolată în 
apartamentul de la etaj; uneori plângea, deşi cea mai mare 
parte a timpului şi-o petrecea privind pe fereastră, în 
tăcere. 

— Dacă va continua aşa şi nu se-ntorc clienţii, va 
trebui să închidem, zise Hugo într-o noapte. 

Era şi ea în pat, ca de obicei, cu spatele spre el. 

Nu era adevărat. Cel mai mult rentau butoaiele 
întregi vândute mai-marilor şi negustorilor sau artizanilor 
avuţi, pe care aceştia le consumau în casele lor; 
castroanele ce se beau în cârciumă, anunţate înainte prin 
oraş, butoi după butoi, nu se puteau compara cu piaţa cu 
ridicata pe care Hugo, într-un an şi un pic, îşi căpătase 
deja un loc bun. Hugo cumpăra vin excelent. Mergea la 
scribii din piaţa sunt Jaume şi le dicta ordine de cumpărare 
de la toţi acei negustori de vinuri din locurile pe care le 
străbătuse pe când fusese iscoadă pentru Roger Puig: 
Murviedro, Carinena, Vinalopo... De asemenea, la cererea 
lui Guerao şi cu ajutorul acestuia, îndrăzni să ceară vin din 
Napoli şi Calabria, prin intermediul consulatelor pe care le 
avea deschise Barcelona în acele locuri, deşi, momentan, 
nu primise răspuns. La început se gândise să o roage pe 
fiica lui să scrie acele scrisori, dar îşi aminti de zilele în 
care le scria împreună cu Regina şi acest fapt îi întoarse 
stomacul pe dos. După ce erau gata, le ducea la poştă, pe 
strada Boria, de unde erau transportate. Unele dintre 
hârtii îi aduseră roade şi trebui să facă uz de cambii ca să 
plătească în afara Barcelonei. Guerao îl ajută iarăşi, iar la 
sfârşit avu, printre altele, vin de Murviedro pe care să-l 
vândă; îi ajunse doar câteva zile, cele necesare pentru a 
câştiga bani frumoşi. 

Caterina era conştientă că mare parte din afacere 
consta în acele butoaie de vin pe care le vindea Hugo, dar 
şi de faptul că, în timp ce el mergea să scrie scrisori, se 
ducea la poştă, negocia cu cumpărătorii în casele lor şi 
transporta butoaiele, ea vedea de cârciumă: era 

răspunderea ei. 

În dimineaţa următoare, devreme, ea însăşi îl trezi cu 
o lovitură de picior pe Pedro, care încă dormea pe o saltea 
de paie în faţa căminului, la parter. Deschise uşile şi se 
duse în mijlocul străzii Boqueria. Privi într-o parte, apoi în 
cealaltă. La ora aia trecea puţină lume pe-acolo, dar asta 
n-o împiedică pe o femeie curioasă s-o privească de la un 
balcon. Intră şi se concentră asupra pregătirii micului 
dejun şi a curăţării localului, strigând la Pedro care-i 
primea mustrările, meritate sau nu, zâmbind. 

Serviră toţi trei micul dejun: vin obişnuit, din cel pe 
care-l beau clienţii, pâine uscată şi carne sărată. 

— Va trebui să merg la cumpărături, anunţă Caterina, 
nu v-aţi ocupat de nimic. Nu avem mâncare. Tu mă vei 
însoţi, îi zise lui Pedro, apoi se întoarse spre Hugo. Te vei 
putea ocupa de cârciumă? 

El încuviinţă. Caterina se purta de parcă nimic nu s- 
ar fi petrecut. Vorbea despre a ieşi pe stradă, la 
cumpărături, când jumătate de Barcelona probabil că ştia 
că se îmbătase şi se lăsase în voia clienţilor. Dar o făcu, 
hotărâtă, cu spatele drept. Hugo se apropie de uşă şi o 
auzi salutându-l cu cordialitate pe Ramón, croitorul al 
cărui atelier se învecina cu cârciuma, ambele cu uşile spre 
piaţa sunt Jaume. Era necesar să te afli în Barcelona veche 
întrucât în cealaltă direcţie, în Raval, în pofida extinderii 
sale, nu exista nicio piaţă. Hugo avu impresia că Ramón îi 
răspunse cu întârziere Caterinci, iar când o făcu, aceasta o 
saluta deja pe Maria, soţia tâmplarului al cărui atelier se 
afla după cel al croitorului. După aceea urma un făcător de 
teci, un bărbat grosolan la care fuseseră pe cale să apeleze 
ca să cumpere o teacă pentru a proteja lama pumnalului 
fabulos al Barchei, al cărui mâner îl făcuse Jaume. 
Făcătorul de teci, deşi Hugo se prezentă ca vecin al lui, se 
purtă grosolan cu el. Hugo nu cumpără teaca, dar Caterina 
îl salută în ziua aceea, aproape urlând, de parcă celălalt ar 
fi fost în atelierul lui. Mai încolo, unde se aflau făcătorul de 
frânghii şi negustorul de condimente, vocile se pierdură. 


Pedro şi Caterina se  întoarseră încărcaţi cu 
cumpărăturile pe care le făcuseră în diverse pieţe din 
Barcelona. Ea îngenunche în faţa căminului şi începu să 
pregătească mâncarea pe care aveau să o mănânce la 
prânz şi la cină. Hugo se refugie la subsol, unde munci şi 
controlă vinul rezultat din strugurii cumpăraţi la recolta de 
după celebra conferinţă a clericilor convocată de regele 
Alfonso. De fiecare dată când urca în magazin găsea 
cârciuma goală, fără vreo vorbă. Atunci el şi Pedro se 
priveau disperaţi, cel din urmă văzându-se obligat să-şi 
imite şefa şi să curețe lucrurile care erau deja curate. 

— Asta se va sfârşi, explodă Caterina într-una din 
ocazii. 

— Şi cum? 

Hugo nu primi un răspuns. Mai întâi o văzu 
netezindu-şi părul şi apoi trăgându-şi de straie în jos, ceea 
ce aproape că-i făcu sânii să i se reverse peste cămaşă şi 
pieptar. De parcă nu ar fi fost de-ajuns, şi-i ridică şi mai 
tare cu mâinile. Hugo dădu s-o întrebe ce avea de gând să 
facă, dar înainte să apuce să formuleze întrebarea, 
Caterina ieşise deja din tavernă. El şi Pedro se holbară 
printr-una dintre ferestre. 

— Tu veneai să bei din vinul meu, o auziră spunându- 
i, linguşitoare, aproape mângâindu-l, unui bărbat pe care îl 
asaltă în mijlocul străzii. 

— E un tâmplar de-aici, din spate, îi zise Pedro în 
şoaptă. 

Artizanul nu spuse nimic, surprins. 

— Intră, îl invită rusoaica, şi când bărbatul dădu să 
se împotrivească, îl luă de antebraţ şi mai că nu-l târî până 
în cârciumă. Pedro! strigă ea, ca să-i atragă atenţia 
flăcăului, domnul este invitat la primul pahar de vin. Iar tu 
distrează-l şi stai de vorbă cu el, îi porunci lui Hugo pe sub 
mustață când trecu pe lângă el în timp ce ieşea din nou pe 
stradă. 

„A fost o prostie”. „Întoarce-te”. „Vinul nostru este 
cel mai bun, ştii asta”. „Aşa ţi-au povestit? Minciună!” 

„Bineînţeles că eu te voi servi!” Caterina râdea, cerea, 
implora, oferea şi, spre surprinderea lui Hugo, care nu mai 
trebuia să întreţină pe nimeni întrucât erau deja mai mulţi 
clienţi în cârciumă, părea chiar să se ofere şi pe sine, cu 
mişcări voluptuoase când vorbea cu unii şi cu alţii. 
Rusoaica intra şi ieşea din local, şi aşa făcu toată ziua, 
risipind simpatie şi senzualitate, înăuntru şi afară, cu unii 
şi cu alţii. Hugo îi recunoscu pe vreo doi dintre bărbaţii pe 
care fusese nevoit să-i dea afară cu lovituri când o găsise 
beată, dar cert era că în ziua aceea Caterina nu băuse. 
Hugo nu o văzuse atingându-se nici măcar de-un pahar sau 
de-un castron, iar mişcările acelea neîndemânatice şi 
inutile cu care încerca să se apere în ziua în care o 
asediaseră erau acum rapide şi sigure. În orice caz, Hugo 
strângea din pumni când cineva o mângâia pe fund pe 
Caterina, o cuprindea de după talie ca să o ţină alături, 
profita ca să se frece de ea şi s-o pipăie sau încerca s-o 
ciupească de sân. Ea răspundea cu agilitate, dar pe Hugo îl 
irita îndeosebi zâmbetul cu care se elibera de hărţuiala cu 
pricina. Unii clienţi se uitau la Hugo, o clipă doar, dar 
îndeajuns încât întrebarea să plutească în aer. Păreau să se 
întrebe dacă el încuviinţa. Dar nu era soţia lui, nu? Aşa îşi 
ziceau mulţi dintre ei. Hugo vru să se întoarcă în pivniţă, 
unde îl aşteptau vinurile noi care fierbeau, decantatul 
butoaielor, curăţatul, observarea şi calmul, dar o gelozie 
incontrolabilă îl făcu să rămână sus, să servească pahare şi 
castroane de vin din butoaie, în timp ce Pedro curăța şi 
Caterina le servea, cochetând cu o clientelă mulţumită. 

Se înnoptă şi le fu greu să-i dea afară din cârciumă şi 
pe ultimii rămaşi. In cele din urmă închiseră şi se lăsă 
tăcerea. Tensiunea dintre Hugo şi Caterina îl făcu pe Pedro 
să se strecoare spre grădină. 

— Mâine vreau ca totul să fie curat, îl anunţă ea 
oricum. 

— Caterina, începu să zică Hugo, nu ştiu dacă... 

— Am reuşit. Se răsuci brusc, zâmbind, la fel ca 
clienţilor. A fost o zi grea. Să ne odihnim, îl îndemnă ea, 


3 


întinzându-i mâna, ca să urce în dormitor. 

— Tu crezi că aşa ar trebui să atragem lume în 
cârciumă? o acuză Hugo. 

— La ce te referi? Doar asta ştiu să fac: să atrag 
clienţi. Îi întindea în continuare mâna. Hugo nu i-o luă. Să 
mergem! insistă ea, mişcându-şi degetele. 

— Nu. E vorba de-a vinde vin, nu de... de... 

— De ce anume? 

— Să te atingă şi să te pipăie. 

— Asta au făcut toată viaţa cu mine, se răsti ea. 

Hugo clătină din cap, nevenindu-i să-şi creadă 
urechilor. 

— Caterina, mă incluzi cumva şi pe mine? Nu te-am 
tratat niciodată aşa. 

— Tu îi ai pe fiica ta şi pe nepotul tău. 

— Zilele trecute mi-ai zis că nu trebuie să mă separ 
de ei, îi spuse Hugo. 

— Bineînţeles, recunoscu ea, dar îmi ascunzi şi ce 
ambiţii ai. 

— Ce vrei să zici? 

— Cu vreo două nopţi în urmă, când a venit bărbatul 
acela să-ţi propună să faci parte... din ce? 

— Din Sfatul Celor o Sută al oraşului, răspunse 
descurajat. 

Ar fi trebuit să-i fi povestit chiar el, personal. Acum 
ştia. Consilierul se înfăţişase în cârciumă ca să insiste ca el 
să facă parte din Sfatul celor o Sută. 

— Familia ta. Ambiţiile tale. Soţia ta, îi întrerupse 
Caterina şirul gândurilor. 

— Nu fi nedreaptă! 

— Şi o cârciumă, continuă ea. Astea... îşi desfăcu 
braţele şi le agită în aer. Toate astea: vinul tău, butoaiele 
tale, alambicul tău. _ 

— Caterina, nu... Vom rezolva totul. Imi pare rău... 

— Ai o căruţă şi doi catâri... şi o rusoaică. 

— Cerule! Hugo încercă să se apropie de ea, dar ea 
se dădu câţiva paşi în spate. Nu e adevărat! Nu îmi aparţii, 

de parcă ai fi proprietatea mea. 

— Hugo, îl întrerupse ea iarăşi, dacă rusoaica asta ar 
hotări să iasă pe uşa aia, unde s-ar putea duce? Din ce ar 
trăi şi mânca? Pe cine ar avea alături? 

— Caterina, îi răspunse Hugo agitat, gesticulând, te 
iubesc! Toate celelalte nu contează. Îmi vorbeşti despre 
cârciumă? 'Ţi-o dăruiesc. Şi voi renunţa la Sfatul Celor o 
Sută. 

Ea îl luă de mână şi îl trase spre primul etaj. 

— Caterina... Nu ştiu. Nu... 

Nu intraseră încă în odaie când Caterina se întoarse 
spre el şi îl sărută pe gură. Hugo acceptă sărutul, dar 
încercă să-l evite pe următorul. 

— Trebuie să vorbim, se bâlbâi el. 

Totuşi, Caterina nu voia să vorbească. Nu voia nici să 
audă din gura lui Hugo promisiuni imposibile. îl trase spre 
pat şi-l împinse pe cearşafuri. 

— Caterina, eu... 

— Taci! îi zise ea, aplecându-se ca să-l dezbrace. 

Hugo nu voia să facă dragoste. Toată ziua îi privise 
pe bărbaţi curgându-le balele când trecea pe lângă ei, în 
timp ce ea îi evita, dar fără să îi alunge. Zâmbitoare, 
atentă. Şi-o aminti pe strada Boqueria căutând clienţi. 

— Nu... reuşi să zică în clipa în care ea ajunse la 
membrul lui. 

— Mă respingi? 

— Nu, se corectă el numaidecât. Te iubesc. 

Caterina îl călări şi-i arătă în timp ce se mişca ritmic, 
mângâindu-şi sânii, şoldurile şi chipul, pentru a ascunde 
lacrimile care-i curgeau pe el. „Nu mă abandona, implora 
ea în tăcere, cu ochii închişi, nu mă părăsi”. Dură până ca 
Hugo să ejaculeze. Caterina se prefăcu a ajunge la extaz 
cu câteva gemete scurte. Apoi se aplecă din talie şi-l sărută 
pe gură, după care se separă de el. 

— Nu pot încuviinţa ca clienţii să te atingă, şopti 
Hugo pe când erau deja întinşi în pat şi respiraţiile le 
încetiniseră. 


— Nu-mi place să mă laşi singură, zise Caterina. 

— Îmi voi rări vizitele, îi făgădui Hugo, iar Caterina 
nu spuse nimic. Dar vreau să-mi văd în continuare nepotul, 
afirmă el. 

— Nu trebuie să-mi ceri permisiunea pentru asta 
dacă-ţi aminteşti că familia ta e aici, că eu sunt familia ta, 
şi că asta e podgoria ta: cârciuma. 

— De acord. 

— Atunci nu mă va atinge nimeni, îi promise ea. 

La început încercară, iar Caterina îi evita cu eleganţă 
şi fineţe, ca să nu se enerveze. Un tăietor de pietre o 
prinse nepregătită şi o pişcă de fund. Era un bărbat 
puternic, obişnuit să lucreze cu pietrele, dar nu fu în stare 
să evite avalanşa de palme şi lovituri de picior pe care le 
primi. Însăşi Caterina îl invită apoi la un pahar de vin. „Cel 
puţin trei”, ceru el după ce se gândi o clipă, cu buza 
spartă, sângerându-i. Caterina acceptă şi cineva aplaudă. 
Se duse vorba că, dacă te puneai cu cârciumăreasa, dădeai 
de necazuri. Caterina se arăta în continuare simpatică, 
încântătoare, uneori prea mult pentru gustul lui Hugo, dar 
cert era că îşi câştiga respectul clienţilor. Era prudentă şi 
nu bea până seara, după închidere, şi mereu cu Hugo, vin 
sau licoare. Hugo îşi ţinu la rândul lui cuvântul: o dată pe 
săptămână îi vizita pe Merce şi pe nepotul său. 

— Caterina trece printr-o perioadă proastă, îi povesti 
fiicei lui. Crede că o abandonez pentru voi. Se simte... 
respinsă. 

— Îmi pare rău, răspunse Merce. Poate că are 
dreptate. Vrei să fac ceva? Să vorbesc cu ea? Bernat nu îmi 
îngăduie să îl duc pe Arnau la tavernă, nici nu cred că m-ar 
lăsa să mă duc singură, dar aş putea să evadez din când în 
când şi să pălăvrăgesc cu ea. Poate că aşa ar simţi mai 
mult că face parte dintre noi. 

Cuvintele fiicei lui, sincere, fură o surpriză pentru 
Hugo, care pricepu când le auzi că, la urma urmei, nici 
Merce nu o considera pe Caterina ca făcând parte din 
familia lui. Acest „noi” pe care îl rostise sunase exclusiv, 

închis. Merce îi creiona o situaţie similară celei de care îl 
acuza Caterina, cu diferenţa că una dintre ele era o 
contesă căsătorită şi fericită, cu copil, iar cealaltă, o sclavă 
eliberată care, aşa cum bine zicea, putea fi femeia lui 
Hugo, dar nu soţia lui. 

— Nu... şovăi el. Nu e nevoie. Mulţumesc. Va trece... 
Sunt încrezător că aşa va fi. Apoi adăugă: A afectat-o mult 
ce a păţit Barcha. Şi e îngrijorată când se gândeşte c-ar 
putea rămâne singură. 

— Lucrurile ar sta la fel pentru orice femeie din 
Catalonia, tată, în afară de zestre, pe care multe dintre ele 
nici măcar nu o recuperează, de obicei nu le rămâne nimic 
văduvelor după moartea soţului. 

— Deja vrei să mă ucizi? glumi el întinzându-i degetul 
nepotului lui, ca să se prindă de el. 

Hugo nu se înfăţişă nici la Sfatul Celor o Sută al 
oraşului, iar Caterina primi decizia lui cu entuziasm. 
Munceau deja multe ore, poate prea multe, dar 
recompensa lor consta în câştigurile pe care le obțineau. 

— Dacă vom continua aşa, peste puţină vreme îţi vei 
putea cumpăra o podgorie, îl încuraja Caterina după ce 
numărau a nu se ştie câta oară economiile pe care le 
ascundeau în fundul dublu pe care Hugo îl construise într- 
una dintre ieslele catărilor. 

— Dacă vom continua aşa, peste puţină vreme o vom 
elibera pe Barcha, o surprinse el. 

— Eşti sigur? 

— Am vorbit despre asta... Fu cât pe ce să spună că 
vorbise cu Guerao şi Merce, dar se răzgândi. Am vorbit 
despre asta cu unul dintre sacerdoţii de la Santa Maria de 
la Mar. 

— Când? 

Caterina mergea mereu la liturghie cu el şi nu ştia să 
fi vorbit cu cineva. 

— Zilele trecute, după ce am dus butoaiele de vin pe 
strada Monteada, în casa stăpânului Aragall, răspunse el. 

Ea aşteptă ca el să continue. 


— Mi-a zis că, dacă Barcha şi-ar recunoaşte vina, 
episcopul ar putea fi la fel de binevoitor pe cât de generoşi 
am fost noi. 

— Şi Regina? întrebă Caterina. 

— Mă îndoiesc că Regina ar plăti ceva ca să o ţină 
închisă pe Barcha. 

— Eu mă îndoiesc că Barcha şi-ar recunoaşte 
vreodată vina, afirmă ea. 

— În primăvara asta se vor face doi ani de când e 
încarcerată. Poate că ar fi vremea să cedeze, ca să iasă de- 
acolo. Nu e tânără. Ar putea să-i vină sfârşitul în orice 
moment. 

— Câtă vreme are ce mânca şi la cine urla, va rezista. 

Hugo tresări apoi o privi întrebător pe Caterina, dar 
ea nu se corectă. 

— Îndeosebi la cine să urle, se menţinu ea pe poziţie. 
E în stare să schimbe un castron de mâncare pe câteva 
insulte bine rostite. 

— Doar nu vorbeşti serios, interveni Hugo. 

— Mi-aş da un braţ pentru libertatea ei, îl asigură ea, 
dar ştii că aşa e, cum zic. 

— Mai bine să urle afară, nu crezi? întrebă Hugo. 

— Bineînţeles. Caterina zâmbi melancolică. Deşi ne- 
ar speria clienţii... glumi ea dintr-odată, iar Barchei îi 
place să fie atinsă pe fund. 

— Caterina! 

— Să dea Dumnezeu s-o atingă oamenii pe fund aici, 
în cârciuma asta, insistă ea. 

— Nu ştiu dacă ar trebui să-L. băgăm pe Dumnezeu în 
treaba asta cu fundul, o mustră Hugo. 

— Musulmanul, mă refer la Dumnezeul musulmanilor, 
clarifică ea zâmbind din nou. De câţi bani mai avem 
nevoie? 

— Am în plan o afacere bună, o anunţă Hugo, iar 
Caterina îşi ridică privirea. Nişte negustori din Barcelona 
mi-au cerut să cumpăr un lot mare de vin ca să-l trimită în 
Sicilia. 


— Dacă sunt deja din Barcelona, ce câştigi tu? 

— Comisionul. De fapt, va fi prima oară când voi fi 
negustor. 

— Şi de ce nu-l cumpără ei direct? Negustorii, mă 
refer. 

— Pentru că nici nu ştiu, nici nu pot s-o facă. Pentru 
asta suntem noi, negustorii; sunt obligaţi să ne folosească. 
Ei doar fac negoţ, contribuie cu banii, închiriază barca, 
echipajul, urcioarele... Totul, mai puţin vinul. 

Hugo călători aproape o săptămână prin zona 
Vilafranca. La jumătatea lui februarie, vinul tânăr tocmai 
îşi termina fierberea lentă şi era gata de consum... Hugo 
se bucură de călătoria lui pe acel pământ cu vin bun şi 
oameni buni, pierdut printre podgorii, atingând lăstari de 
viţă şi călcând pământul; ameţit de miile de arome ale 
cramelor, toate agăţate de pereţii şi podelele lor, de 
butoaiele şi budanele lor; extaziat de degustarea vinurilor. 
Plăti un avans de zece la sută şi rezervă vinul necesar 
pentru a satisface necesităţile negustorilor, şi profită de 
ocazie şi cumpără şi pentru el la un preţ avantajos. Primul 
vin, cel menit pentru Sicilia, trebuia furnizat către diverşii 
negustori de vin din Barcelona, pe riscul şi cheltuiala lor, 
în puţini bune de lemn, care să nu fi conţinut vreodată alt 
produs, cum ar fi ulei, la magazinul negustorului Manuel 
Galline, lângă plajă. Vinul lui, cel pentru cârciumă, îl 
încărcă în căruţă, iar într-o zi, după ivirea zorilor, în timp 
ce soarele plăcut de iarnă lumina deja ogoarele şi 
podgoriile, înhămă catârii. 

— Cum îi cheamă? îl întrebă un băieţandru care arătă 
spre animale, apucându-se în acelaşi timp să meargă 
alături de el, serios, de parcă ar fi pornit în călătorie 
împreună. 

„Cum îi cheamă?” se gândi Hugo. 

— Nu au nume, îi răspunse el. 

— Haide, măi! Cum să nu aibă nume? 

— Ce zici de Roşia şi Alba? îi veni lui în minte. 

— Ca strugurii? 


— Da. 

— Sunt foarte des folosite. Sunt mulţi catâri şi mulţi 
boi pe care-i cheamă aşa, se plânse băiatul fără să-şi 
ascundă dezamăgirea. 

— Aşa e, şopti Hugo. Şi pe tine cum te cheamă? 

— Manuel. 

— Sunt multe persoane pe care le cheamă Manuel. 

— Aşa e, îl imită micuțul. Doar că pe mine mă 
cheamă Manuel Aragall, şi cu numele ăsta mă ştiu doar pe 
mine. 

— Aşa e. 

Continuară să meargă, îndepărtându-se de ferma 
micuţului Manuel. Hugo privi în urmă, de parcă ar fi vrut 
să-l avertizeze că s-au îndepărtat de casa lui. 

— Mereu merg mult mai departe, i-o luă înainte 
copilul. 

— Aşa e. Ei bine, pe catării ăştia-i cheamă Roşia Llor 
şi Alba Llor. 

— Catâri cu nume de familie? 

— Bineînţeles, al meu. Sunt ai mei, aşa că-mi poartă 
numele de familie. 

— Sunt puţini dintr-ăştia, aşa-i? 

Hugo râse şi îi ciufuli părul, murdar şi aspru. 

— Eu îi ştiu doar pe-ai mei, îi zise el pe un ton 
afectuos. 

— Aşa-i. 

După câţiva paşi, Manuel dădu să se întoarcă. Hugo 
îl opri, se căută în săculeţ şi îi dădu o monedă mică. 
Micuţul ţinu palma întinsă, cu moneda în centrul ei, 
privind-o cu ochi mari, de parcă ar fi fost prima pe care o 
vedea în viaţa lui. Apoi încercă să spună ceva, dar reuşi 
doar să se bâlbâie. 

— E pentru mine? reuşi el să întrebe după scurtă 
vreme, şi închise mâna cu forţă de îndată ce Hugo 
încuviinţă. Îi zâmbi cu ochi strălucitori. Mulţumesc. E 
prima pe care o primesc, îi mărturisi el. O voi păstra... 

— Ba nu, îl întrerupse Hugo. Cumpără-ţi de la piaţă 

ceva ce-ţi place. 

— Aşa-i, încuviinţă băiatul după ce se gândi puţin, 
apoi o luă la sănătoasa, înspre fermă, fără să-şi ia măcar 
rămas-bun. 

Hugo îl privi preţ de câteva clipe, apoi îşi reluă 
drumul. 

— Roşia şi Alba... Llor, şopti el, râzând lângă catâri. 
Probabil că nu erau tinere, deşi nu păreau nici bătrâne. Nu 
se pricepea la catâri, dar femelele astea erau sănătoase, 
nu aveau răni, nu aveau umflături la oase sau bătături, şi 
munceau bine. Calculă de când le avea, înfrângerea 
contelui de Urgell, confiscarea bunurilor... Trei ani. Doar 
trei ani şi avea impresia că trecuse o viaţă întreagă. Mai 
iute, Roşia! zise el apoi. Să vedem dacă o întreci pe Alba, 
strigă el, biciuind animalele şi iuți şi el pasul în noul ritm. 

Râse când îşi dădu seama că vorbea cu catârii. Privi 
în jur: ogoare, păduri şi pământuri pustii, întinderi vaste 
de pământ, dar nimeni pe drum. Era convins că în 
Vilafranca del Penedes avea să găsească tovarăşi de drum 
cu care să meargă până la Martorell, ştiind că de-acolo 
până la Barcelona nu avea să ducă lipsă de companie. Cu 
toate acestea, pentru moment drumul părea solitar. 

— Suntem aşteptaţi în Barcelona! strigă el. Îşi zise că 
momentan îi avea doar pe catâri, pe recent botezatele 
Roşia şi Alba. Poate că aveaţi alte nume şi-am venit eu şi 
le-am schimbat. Sigur nu le păsa de asta, se gândi el, erau 
doar nişte catâri. Mai iute, că ne-aşteaptă Caterina şi... 

Tăcu din gură. O bătu uşor peste crupă pe Roşia sau 
pe Alba, încă trebuia să se decidă pe care cum o chema. îl 
aşteptau şi Merce şi Arnau, dar de ceva vreme îşi 
ascundea entuziasmul de a-şi vedea nepotul. 

— Ştiţi ce?... Hugo şovăi înainte s-o spună, întrucât 
avea să fie prima dată când o zicea cu voce tare; doar 
Regina şi Barcha o ştiau. Merce nu are acelaşi sânge ca 
mine... Deşi sufletul meu îi aparţine, da, întreg, tot, tot 
sufletul... şi afecțiunea şi dragostea. 

Merseră destul de mult timp în care se auzi doar 

hârşcâitul copitelor mici ale animalelor pe pământ, 
scârţâitul roţilor de lemn şi al căruţei, al butoaielor care se 
ciocneau unele de altele, sau frânghia cum se întindea 
când treceau de vreo hârtoapă. Când se gândi la Merce 
simţi un nod în gât. „Prostule!”, se insultă pe sine. Nu mai 
era copila lui, ci contesa de Navarcles, mândră de un soţ 
care mârâia la Hugo în loc de salut sau rămas-bun. Işi 
aminti de nepotul lui, în timp ce privea drumul. 

— Deja zâmbeşte şi bolboroseşte. Deşi Caterina se 
simte puţin nelalocul ei. Nu. Să nu gândiţi rău despre ea. E 
o femeie măreaţă, care a suferit mult în viaţă şi se teme de 
singurătate şi de sărăcie. Deaţi fi cunoscut-o de copilă, 
după ce-a ajuns la Barcelona... Era ca o fecioară: curată, 
pură, înconjurată de o aură care emana din părul ei blond 
şi pielea ei albă. Bineînţeles că nu vrea să mă piardă după 
tot ce-a trăit! Nici eu pe ea! Brusc îşi dădu seama că cei 
doi catâri aproape că se opriseră în mijlocul drumului; îşi 
încetiniseră paşii scurţi în ritmul discuţiei. Îi lăsă să se 
oprească. Tu eşti Alba şi tu Roşia, le zise el, arătând-o a 
doua oară pe femela care avea o blană ca de căprioară. 

După ce se opriră catârii, doar sunetele zonei rurale 
mai  tulburau liniştea: zumzăitul insectelor, fuga 
rozătoarelor sau bătăile de aripi ale păsărilor când îşi luau 
zborul. 

— Da, continuă Hugo sprijinit de crupa Roşiei. Vom 
ajunge la Barcelona şi voi merge înainte cu Caterina, cu 
toată dragostea mea. Vă jur că o iubesc, dare ca şi cum aş 
înșela-o constant pentru că-mi doresc mereu să-i văd pe 
Arnau şi pe Merce, şi să mă bucur împreună cu ei. 

Urni catârii, probabil cu mai multă delicateţe ca 
niciodată. Îşi dădu chiar el seama. 

— Probabil că acum, că v-am botezat, aţi devenit alte 
animale, izbucni în râs şi-şi potrivi pasul cu ele. Nu... 
înţeleg că-i e foarte greu Caterinei să se simtă în largul ei 
cu Merce. Uneori, nici măcar eu nu mă simt în largul meu! 
Dacă n-ar fi fiica mea, nu aş ajunge niciodată la ea.E o 
contesă în toată regula, porunceşte şi dă ordine. Râse cu 


3 


jumătate de gură. Nu aţi vrea să depindeţi de ea. Servitorii 
şi sclavii o respectă şi presimt că se tem chiar de ea. Nu se 
preface. A crescut lângă toţi nobilii ăia şi i-a studiat. 
Contele de Urgell! strigă el. Câte făgăduinţe neîndeplinite! 
Dar, între timp, copila mea creştea după modelul oferit de 
soţia lui Roger Puig: rochii bune, o purtare splendidă. A 
învăţat să vorbească, să meargă, să mănânce şi să se 
comporte ca nobilii şi bogății; aşa a putut să devină 
contesa de Navarcles, cu un strop de noroc. Bine... şi cu 
puţin ajutor din partea mea. N-o să vă explic cum a reuşit, 
clătină el din cap spre catâri. Cu siguranţă, pare dificil ca o 
contesă şi o sclavă eliberată să reuşească să convieţuiască 
amiabil, deşi poate că, dacă se întoarce Barcha, se va 
rezolva totul, încheie el, încercând să se înveselească. 
Însuşi Hugo îi primi pe negustorii de vin din 
Vilafranca în restul lunii februarie, pe măsură ce ajungeau 
în Barcelona. Controla cantitatea şi calitatea vinului şi, 
dacă totul era corect, autoriza plata, pe care o făcea 
contabilul lui Manuel Galline; acesta îşi avea biroul chiar 
acolo, în atelierul dinspre plajă. Până la începutul lunii 
martie, butoaiele şi budanele se înmulţiră într-un colţ, 
printre tot soiul de mărfuri cu care făceau negoţ Galline şi 
partenerii lui, îndeosebi pânzeturi, dar şi loturi mari de 
peşte uscat şi piei de bou, care tocmai sosiseră din Galicia. 
Autorităţile din Barcelona, pe lângă faptul că fixau 
greutatea maximă pentru baloturile de pânze pentru ca 
bastaixos şi barcagiii să le poată transporta, stabileau şi 
necesitatea unor recipiente speciale pentru vin. Oraşul nu 
avea port; traficul maritim intens care se desfăşura în el 
era gestionat prin intermediul barcagiilor care încărcau 
sau descărcau mărfurile aduse sau primite de bastaixos, 
căci nu existau dane, macarale sau dispozitive mecanice în 
scopul acesta şi toate muncile se făceau manual pe mare. 
De aceea butoaiele şi budanele mari şi grele, gândite 
pentru a fi rostogolite pe pământ, pe stinghii sau cum ai 
rostogoli nişte roţi late, sau înclinate pe canturi, de parcă 
ar fi dansat, nu erau recipientele potrivite ca să fie 

încărcate pe bărci şi ridicate în funcţie de greutate în 
galere. Drept pentru care, după primirea vinului, Hugo 
începu să-l mute în vase din ceramică aspre, nedecorate şi 
nesmălţuite. Erau  alfâbies caracteristice oraşului 
Barcelona: ovoidale, întrucâtva alungite şi cu gât scurt sau 
aproape fără gât, cu baza mică şi plată, mai mult ca gura. 
Întrucât aveau o capacitate de aproape 50 de litri!®, puteau 
fi manevrate de bastaixos, barcagii şi docheri. 

Interiorul, ca la toate urcioarele pentru vin, era 
acoperit de un strat răşinos de catran, ceea ce-i dădea un 
oarecare gust acru. Alfâbies se închideau etanş cu dopuri 
de var nestins şi nu aveau mânere, spre deosebire de 
urcioare şi amforelor. Pentru a le manevra şi proteja, erau 
vârâte în saci de iută. Lipsa de mânere la alfâbies permitea 
stivuirea lor cu uşurinţă şi eficienţă în calele bărcilor; 
datorită sacilor din iută, se evita frecarea şi lovirea 
ceramicii. 

Hugo vărsă tot vinul în alfâbies pe care le 
achiziţionaseră înainte Galline şi asociaţii lui de la olarii 
din oraş, după cum arătau ştampilele cu care fiecare dintre 
ei îşi distingea lucrările şi le garanta calitatea. Hugo se 
frământă aproape toată noaptea în somn, gândindu-se la 
asta, iar într-un final se hotări să-i ceară Caterinei ca în 
zilele acelea să i-l dea pe Pedro, întrucât nu avea încredere 
în ucenicii aduşi de contabil. 

S-ar putea ca vinul să fi fost una dintre cele mai 
speciale mărfuri, dacă nu cea mai specială, în transportul 
maritim. Hugo ştia asta. Descoperise acest lucru prima 
oară când angajase oameni care să-i transporte vin pe 
mare. De data aceasta, vinul avea să fie stivuit într-o 
galeră mare, cu douăzeci şi două de bănci pentru vâslaşi, 
şi oricine i-ar fi văzut nu ar fi ştiut să spună care dintre cei 
doi era mai entuziasmat să se îmbarce pe ea într-o zi cu 
soare, fără vânt şi cu marea calmă: Pedro sau Hugo. 


16 Pentru o mai bună înțelegere, s-au folosit unități de măsură din 
sistemul metric zecimal care evident că nu exista în perioada în care se 
petrece acțiunea, (nota ediţiei spaniole) 

Deoarece vinul nu era stivuit de marinari la bordul navei; 
puteau să o facă, nimic nu-i împiedica, dar stăpânii 
ambarcaţiunilor le cereau negustorilor ca, înainte să ridice 
pânzele, să verifice şi să dea semnalul de cale liberă 
pentru stiva de alfâbies. Astfel, orice pierdere sau 
spargere avea să fie suportată de negustor, nu de patronul 
navei. Şi chiar şi fără scurgeri sau pierderi, mediul 
înconjurător, temperatura şi, bineînţeles, legănatul şi 
mişcările navei puteau face ca vinul să ajungă la portul de 
destinaţie răsturnat. 

Hugo şi Pedro îi ajutară pe bastaixos să stivuiască în 
mod corespunzător cantitatea mare de alfâbies prevăzute a 
pleca spre Sicilia. O muncă anevoioasă, complicată de 
spaţiul restrâns în care trebuiau să se mişte, dar tot dădu 
peste câţiva care îşi aminteau de castronul de vin pe care 
li-l dăduse Hugo cu ani în urmă la schimb ca ei să urineze 
în vasul pe care îl căra Barcha, beată şi încântată să vadă 
atâtea penisuri fluturând în faţa ei. Râseră când îşi 
amintiră şi pălăvrăgiră toată ziua, cât timp Galline şi 
asociaţii lui controlară stiva, atinseră şi forţară cât putură, 
încercară să tragă de sfori şi verificară şi cel mai mic 
detaliu. Stiva fu aprobată. 

Barcagiii îi duseră înapoi pe plajă şi Hugo avu 
probleme când trebui să coboare de pe galeră pe barcă. 
Doi bastaixos îl ţinură în timp ce cobori peste marginea 
galerei şi se făcu covrig, palid, pe una dintre bănci. 
Petrecuse multe ore pe o galeră care, chiar şi pe o mare 
calmă, se legănase constant în ritmul valurilor. Senzaţia că 
nu avea stabilitate crescu în momentul în care călcă pe 
plajă. Pedro îl ajuta şi îl ţinea de după talie, cu umărul 
trecut pe sub una dintre clavicule. 

— Du-mă la cârciumă! îl rugă Hugo. 

Făcură doar câţiva paşi printre bărcile trase pe plajă, 
când un omuleţ se năpusti asupra lor. Pedro încercă să-l 
protejeze, iar lui Hugo îi luă câteva clipe să-şi revină, să-şi 
limpezească vederea, să depăşească senzaţia că nu se 
putea ţine pe picioare. Era Guerao, şi vorbea iute. Senzaţia 

de ameţeală care îl încerca pe Hugo dispăru de îndată ce 
bănui că se petrecuse o nenorocire, căci până atunci nu-l 
văzuse niciodată pe Guerao pierzându-se cu firea. 

— A păţit ceva Arnau? întrebă Hugo. 

— Micuţul e bine. E vorba de fiica ta... 

— Ce s-a petrecut? 

— Nu o găsim. Nu se arată! exclamă majordomul 
amiralului, înspăimântat. 

— Cum adică nu se arată? 

— Asta am venit să te întreb... 

— Cum adică nu se arată? insistă Hugo, apucându-l 
pe Guerao de umeri şi scuturându-l. Unde e? 

— Tu nu ştii? 

— De unde să ştiu eu? Nu! Nu ştiu! 

Urletul lui îi reduse la tăcere pe toţi cei din jurul lui: 
negustori, bastaixos, barcagii şi oameni de pe plajă. Erau 
cu toţii atenţi la vorbele lui, unii aflându-se chiar în dreptul 
lui, alţii, după bărci. 

— Să mergem, îi spuse Hugo lui Guerao insistent, 
îndreptându-se cu paşi repezi spre palatul Lonja de Mar, 
care se afla în apropiere. Ai întrebat la cârciumă? Poate că 
ştie Caterina ceva. 

— Da, am fost deja, şi nu ştie nimic despre fiica ta. Ea 
mi-a zis unde te găsesc. 

Bernat era cu regele, în afara Barcelonei, îl informă 
Guerao. În clipa aceea, Hugo nu fu în stare să îşi dea 
seama dacă absenţa lui avea să fie benefică sau 
vătămătoare. Când ajunseră la palatul de pe strada 
Marquet văzu curtea interioară care fremăta de servitori şi 
sclavi care se mişcau încolo şi încoace, până pricepu că 
aşa îşi arătau neliniştea. 

Arnau era sus, cu doica. Hugo se apropie de el şi-l 
sărută pe obraz, după care, ca de obicei, femeia încercă să- 
l] îndepărteze. 

— Vrei să te sărut pe tine? 

Femeia făcu o grimasă, dar insistă să-l ţină pe copil la 
distanţă până când Guerao îi făcu semn să îşi schimbe 

atitudinea. Apoi majordomul îi explică ce ştia despre ce se 
petrecuse cu Merce: chiar în după-amiaza aceea, după ce 
mâncase, contesa se dusese la magazinul unui negustor de 
pânzeturi aproape de catedrală... 

— Singură? îl întrerupse Hugo. 

Nu, nu era singură, deşi nu prea conta: în Barcelona 
nu era niciun pericol pentru soţia amiralului armatei 
catalene. Hugo fu pe punctul de-a riposta, de a face 
referinţă la caracterul lui Bernat şi la mulţimea de inamici 
pe care probabil că îi avea, dar nu i se păru a fi momentul 
potrivit pentru asta. Era însoţită de doamna ei de 
companie, îi povesti în continuare Guerao. 

— Şi ce zice doamna de companie? întrebă Hugo. 

Din putinul înţeles printre suspinele ei, îi povesti 
Guerao, nimic clar. Da, explică încă o dată fata când o 
duseră la Hugo şi majordom: fusese cu stăpâna şi 
rămăsese câţiva paşi în urmă, pentru că ceva... Cert era că 
nu putea spune nimic sigur, nu îşi amintea, nu ştia!... în 
orice caz, fusese doar o clipă, se jură şi răsjură doamna de 
companie, iar la întoarcerea de pe strada Freneria cu 
panta Preso, contesa deja nu mai era. 

— Cum adică nu mai era? insistă Hugo. Nu se poate 
să fi dispărut. 

Guerao ridică din umeri. 

— L-aţi anunţat pe veguer? 

— Am trimis după el acum. Nu voiam să o fac fără să 
vorbesc mai întâi cu tine. 

Hugo nu pricepea. 

— Trebuia să mă asigur că nu ştii unde e înainte să 
mă duc la veguer, îl lămuri majordomul amiralului. 

— Ah! între ei se aşternu tăcerea. Hugo o rupse când 
îşi dădu seama de prezenţa lui Pedro. Copile, du-te la 
cârciumă! Povesteşte-i Caterinei ce s-a petrecut şi spune-i 
că voi ajunge mai târziu. 

Trecură şapte zile fără veşti de la Merce. Bernat se 
întoarse, iar Hugo şi Guerao merseră în curtea interioară 
ca să-l întâmpine, împreună cu grăj darul şi un servitor, cei 

doi din urmă împinşi de Guerao, deoarece ceilalţi sclavi şi 
servitori doar căutau care pe unde să se ascundă. 

Bernat descălecă dintr-o săritură, dădu drumul 
calului în curtea interioară şi se îndreptă spre Guerao cu 
pas ferm, cu faţa roşie, pumnii strânşi şi împroşcând 
salivă. Majordomul, care părea să-i fi prevăzut reacţia, 
îndură cu fermitate atacul, dar fu azvârlit la pământ după 
ce amiralul îi trase un pumn în faţă. 

— Era răspunderea ta! îl acuză acesta. 

— Animalule! sări Hugo, năpustindu-se asupra lui 
Bernat. Ce vină are el? 

Se opri brusc când văzu sabia care apăru din neant în 
mâinile lui Bernat. Nici măcar nu-l auzise trăgând-o din 
teacă, dar acum o vedea, îndreptată spre pieptul lui. 

— Vii în casa mea ca să mă insulţi? îi strigă Bernat. 

Guerao era tot la pământ, grăjdarul şi servitorul 
dispăruseră cu calul. Hugo tremura, deşi nu de teamă, cât 
de oboseală. Era istovit; pungile mari, vinete din jurul 
ochilor lui injectaţi stăteau mărturie pentru puţina odihnă 
şi suferinţa intensă de care avusese parte în ultimele zile. 

— Mă vei ucide? îi zise el cu voce slăbită, dar câtuşi 
de puţin supusă. 

Celălalt se încruntă. 

— Dacă vei rămâne în continuare în această casă, da. 
Nu te îndoi de asta. 

— E fiica mea, Bernat. 

— Şi asta-ţi dă vreun drept asupra ei? îţi amintesc că 
e soţia mea, mama fiului meu. Cu ce scop ai rămâne în 
această casă? Ce altceva ai putea face aici decât să 
deranjezi? 

— Să te ajut. împreună am putea reuşi mai multe... 

Bernat îl privi cu un amestec de milă şi dispreţ. El 
era un amiral, fost corsar care supravieţuise câtorva mii de 
lupte, un bărbat obişnuit să obţină ce voia, indiferent de 
preţ. Ce-ar fi putut să-i ofere un chelar laş? părea să i se 
citească în ochi. 

— Nu am nevoie de tine! îi răspunse el în cele din 

urmă. 

— Ei bine, atunci rolul meu va fi să-ţi amintesc în 
fiecare clipă mulţimea de cadavre pe care le-ai lăsat în 
urma ta; inamicii care vor să-ţi facă rău. Unul dintre ei a 
reuşit. 

Bernat se încruntă şi Hugo înfruntă din nou 
ameninţarea pe care o implica gestul lui. 

— Adu-ţi aminte că poate va trebui... să cobori de pe 
tronul de înfumurare şi aroganță pe care te-ai cocoţat, ca 
să o recuperezi pe Merce. 

Lui Hugo i se păru că sabia lui Bernat tremură 
imperceptibil, încă îndreptată spre pieptul lui, dar orice 
posibilă recunoaştere a vinei din partea amiralului rămase 
doar o iluzie. Hohotul lui de râs răsună în curtea 
interioară. 

— Ai spus-o chiar tu: aproape toţi sunt cadavre, iar 
cei care au îndrăznit să mă insulte răpindu-mi soţia vor 
sfârşi la rândul lor prin a fi cadavre, să nu te-ndoieşti de 
asta. 

— Te gândeşti că, în timp ce tu te arăţi fără milă faţă 
de duşmanii tăi, unul dintre ei s-ar putea s-o ucidă pe 
Merce? 

— Şi pe mama au răpit-o. 

Hugo se înfioră când îl auzi; nu ştiuse asta. Nici 
stăpânul Arnau, nici doamna Mar nu îi povestiseră 
vreodată. 

— Şi tata a salvat-o. La fel voi face şi eu. 

— Au răpit-o cei din familia Puig? se interesă Hugo. 

Împreună cu  Guerao,  cântăriseră serios, de 
nenumărate ori, posibilitatea ca Merce să fi fost răpită ca 
răzbunare din partea rudelor lui Roger Puig pentru 
moartea contelui survenită în urma loviturilor de bici. li 
spuseseră şi veguerului, care trimisese scrisori către 
autorităţile castiliene ca să afle informaţii despre locul 
unde se aflau şi viaţa pe care o duceau cei exilați, dar încă 
nu primiseră răspuns. 

— Nu, de data aceea nu au fost cei din familia Puig. 


Bernat lăsă fraza să plutească în aer, de parcă de 
data aceasta nu ar fi putut exclude această variantă. 

— Am fost... 

Hugo nu apucă să termine ce avea de spus, că Bernat 
se răsuci şi-i făcu semn lui Guerao să urce la primul etaj. 

—  Povesteşte-mi ce-aţi făcut în absenţa mea, îi 
porunci el ţâfnos. lar pe tine nu vreau să te mai văd 
vreodată pe-aici, adăugă el în direcţia lui Hugo, de pe 
scară, aproape fără să-şi întoarcă privirea. 

— Mi-ai luat fiica! Din vina ta au răpit-o, izbucni 
Hugo. 

Era singur în curtea interioară, deşi ştia că era privit 
de servitori şi sclavi, poate chiar şi de doica lui Arnau. 

Bernat se opri, cu un picior în aer. Respiră şi-l sprijini 
aproape cu delicateţe pe treaptă, apoi continuă să urce, 
tăcut, fără să-i răspundă. 

— Voi veni, Bernat, insistă Hugo. E vorba de fiica 
mea... Şi nu vei reuşi să mă dai la o parte în treaba asta. 

26 A 

Fură nevoiţi să aştepte mai multe ore. Işi dădură 
seama după clopotul catedralei, Honorata, care de câţiva 
ani bătea orele măsurate cu o clepsidră. Bătea şi orele 
canonice - prima oră, a noua... - care însă, încetul cu 
încetul, începuseră să nu mai dirijeze viaţa barcelonezilor, 
care se obişnuiră cu orele civile. Şedeau pe o bancă lungă 
de lemn, lipită de perete, într-o încăpere austeră aproape 
goală: văruită în alb şi cu două uşi, una prin care intraseră 
împreună cu sacerdotul, alta prin care acesta ieşise 
lăsându-i acolo, mobilierul din odaie fiind format doar din 
bancă, un cufăr mic lângă peretele din faţă şi un crucifix. 
Hugo şi Caterina se sătura - ră să audă bătăile Honoratei 
care pătrundeau dinspre clopotniţa catedralei până unde 
se aflau ei, în palatul episcopului. 

Oferta pentru libertatea Barchei era mai mult decât 
generoasă. Bine aprovizionaţi cu vin ca să continue 
afacerea, niciunul dintre ei nu se gândi dacă ar fi trebuit să 
ofere mai mulţi sau mai puţini bani. l-ar fi oferit pe toţi. Cu 

banii aceia se putea cumpăra libertatea a trei sau patru 
sclavi, fără talia, fără obligaţii, cu numerar. Monseniorul 
Guillem, sacerdotul de la Santa Marfa de la Mar, la care 
recurseseră, aproape că îi asigurase că Barcha avea să fie 
liberă. Episcopul, îi încurajase el, nu ar fi respins banii 
aceia pentru o musulmană săracă ce petrecuse deja doi ani 
în carceră. Monseniorul îndrăznise chiar să le sugereze că 
poate ar fi reuşit şi cu mai puţini bani, iar astfel o parte din 
ce-ar fi economisit ar fi putut fi investiţi în biserica Santa 
Maria de la Mar, care avea mereu nevoie de fonduri. Cu 
toate acestea, Caterina se împotrivise cu o lipsă de politeţe 
de care nu dădea de obicei dovadă când avea de-a face cu 
preoti. 

Acum aşteptau, iar nenorocitul acela de clopot le 
amintea de câtă vreme se aflau acolo. Aveau săculețul cu 
bani bine legat, de teamă să nu-i piardă. 

— Poate că o eliberează chiar acum, zise Caterina. E 
singurul motiv pentru care ne-ar ține aici atât amar de 
vreme, nu crezi? 

Hugo murmură a încuviinţare. Era convins că aşa 
era, deşi nu-i răspunse decât că oamenii importanţi îi 
făceau mereu pe alţii să aştepte, uneori doar pentru a le 
demonstra cât de importanţi sunt, îşi înăbuşi un căscat. 
Caterina ar fi putut interpreta greşit acel semn de 
oboseală, dar cert era că, după aproape două săptămâni de 
la dispariţia lui Merce, trupul lui cerea odihnă, iar banca 
aceea, oricât de dură ar fi fost, tăcerea dintre bătăile 
clopotului şi faptul că nu-şi putea distrage atenţia cu 
altceva în odaia austeră şi severă îi provoca o somnolenţă 
în faţa căreia ar fi cedat cu bucurie, oricât de conştient era 
că alinarea lui avea să dispară odată cu somnul, aşa cum 
păţea noaptea, în pat, când tristeţea, durerea şi plânsul îi 
depăşeau nevoia de-a dormi. 

Hugo se ridică şi îşi întinse braţele şi picioarele. Făcu 
câţiva paşi prin odaie şi, într-un moment în care Caterina 
nu îl privea, clătină chiar şi din cap. Nu voia s-o contrazică. 
În ultima săptămână se simţise foarte singură, întrucât el 

îşi petrecuse aproape tot timpul în palatul de pe strada 
Marquet, în curtea interioară, în cramă sau în bucătărie, 
aşteptând veştile pe care i le transmitea Guerao despre 
întâlnirile cu veguerul, consilierii sau magistratul şi 
posibilele progrese în căutarea fiicei lui, până atunci 
zadarnice. Bernat nu îi interzisese, deşi nici nu se 
deranjase să-l vadă. Caterina, la rândul ei, se simţise din 
nou tristă şi părăsită. Nu i-o spusese, nu îl acuzase pentru 
absenţa lui, ci dimpotrivă, îl încurajase, încercase să-l 
liniştească, dar Hugo îi simţise atitudinea abătută şi 
îngrijorată. 

Mesajul pe care Galline i-l trimisese ca să meargă să- 
şi încaseze comisionul din vânzarea vinului trimis spre 
Sicilia stârnise noi aşteptări în Hugo. Negustorul era 
mulţumit şi îi vorbise despre alte afaceri. Hugo se scuzase. 
„Ba nu. Bineînţeles că mă interesează, îl lămurise el, dar 
cu siguranţă ştii ce-a păţit fiica mea, soţia amiralului...” 
Bărbatul încuviinţase, iar Hugo dăduse fuga înapoi la 
cârciumă, unde o văzuse pe Caterina zâmbindu-i în chip 
minunat, poate inoportun ţinând cont de situaţia lui Merce. 
Pe Hugo îl duruse preţ de o clipă, dar apoi se răzgândise: 
oare el nu străbătuse toată Barcelona, croindu-şi drum 
printre oameni, ca să ajungă la ea cu banii? Cine o apucase 
de umeri ca să-i spună că mergeau să o caute pe Barcha? 
El o sărutase, căutând acea dulceaţă care, întrucât era 
abătută, nu mai avea acelaşi gust. El o trăsese, în cele din 
urmă, spre locul în care stăteau catârii, ca să ia restul 
banilor strânşi şi ascunşi în fundul dublu pe care li-l făcuse 
ieslelor. Cum să nu zâmbească atunci Caterina? 

— Îmi pare rău. Nu se poate obţine ceea ce cereţi. 
Libertatea... 

Lui Hugo îi luă doar o clipă ca să reacționeze, 
îndeajuns ca să se aplece la picioarele Caterinei, să n-o 
lase să se prăbuşească la podea. Spre surprinderea lui, 
monseniorul Guillem se aşeză pe bancă şi aşteptă ca 
aceasta să-şi vină în fire, apoi o luă de mână. 

— Prietena ta nu are nevoie să-i plăteşti libertatea, 

şopti el mângâind-o pe dosul palmei. 

— Ce vreţi să spuneţi? întrebă Hugo, stând în 
continuare pe vine în faţa Caterinei. Doar nu insinuaţi că 
€e...? 

— Moartă? încheie Caterina întrebarea. 

— Nu! Pentru Dumnezeu! E vie şi nevătămată. E o 
femeie puternică. De fapt, încerc să spun că Ramona... Aşa 
o cheamă acum, îi informă el, chiar dacă temporar. Ei bine, 
Ramona şi-a recunoscut vina, pe care nu a săvârşit-o 
întrucât nu era creştină, şi a hotărât să nu mai fie 
mahomedană, ci să îmbrăţişeze adevărata credinţă, 
creştinismul. În scurtă vreme vom avea încă un suflet 
oferit lui Dumnezeu, Stăpânul nostru. Episcopul, despre 
care ştiţi neîndoielnic că este la rândul lui convertit, un om 
care a văzut lumina, adăugă pe sub mustață monseniorul 
Guillem, de parcă le-ar fi împărtăşit un secret, este 
emoţionat şi sincer mişcat de faptul că o adeptă 
recalcitrantă şi îndărătnică a sectei lui Mahomed a fost 
vizitată de Duhul Sfânt chiar între aceste ziduri ale 
locaşului său. 

— Duhul Sfânt? Barcha? întrebă Hugo, care se 
ridicase în ritmul discursului sacerdotului. 

— Ramona, Hugo, se numeşte Ramona, îl corectă 
celălalt. Aşa pretinde Ramona, şi temnicerul confirmă. O 
lumină albă orbitoare a coborât peste ea. 

— Şi nu putem s-o vedem? îl întrerupse Caterina spre 
neplăcerea bărbatului, care o ignoră. 

— Zice că a coborât peste capul ei, îşi continuă el 
explicaţia. Şi a luminat-o. De atunci se roagă întruna. Ştie 
toate rugăciunile şi pasaje întregi din Biblie; nu se poate 
aşa ceva la o musulmană care nu a fost niciodată la 
liturghie. De patru zile se roagă neîncetat, în genunchi, 
fără să mănânce şi aproape fără să bea. 

Caterina era acum în picioare, lângă Hugo, iar pe 
chipurile lor se citea neîncrederea. 

— Uneori cade înfrântă la pământ şi chiar şi atunci 
continuă să se roage în şoaptă! Atunci trebuie să-i dăm 

nişte apă şi îşi revine, dar se pune numaidecât iarăşi în 
genunchi şi cere iertarea şi clemenţa divină. 

— Toate acestea în temniţa aia puturoasă? întrebă 
Hugo. 

— Nu, bineînţeles că nu. Episcopul i-a destinat o 
odăiţă cu anumite înlesniri de care se poate folosi. 

Hugo şi Caterina se priviră întrebători, nevenindu-le 
să creadă ce le povestea bărbatul. 

— Am putea s-o vedem? insistă Hugo. 

— Nu. În afară de episcop, nu o vizitează nimeni. O 
întovărăşește un sacerdot... Sunteţi primii care află despre 
asta. Până acum, episcopul a preferat să păstreze acest 
lucru într-un secret absolut, în caz că era o farsă, dar după 
patru zile de rugăciune şi după ce s-a oferit să se predea 
drept sclavă Bisericii... 

— Poftim?! 

— E nebună! exclamă Caterina, alăturându-se 
expresiei de surprindere a lui Hugo. 

— Ba nu. Nu e nebună. La ce sfârşit mai bun s-ar 
putea aştepta o musulmană rătăcită decât să se predea cu 
trup şi suflet Sfintei Mame, Biserica? 

— Şi deja... Deja s-a semnat? întrebă Hugo îngrijorat. 

— Nu. De fapt, episcopul nu s-a hotărât dacă să o 
accepte sau nu ca sclavă. Poate munci pentru Biserică şi 
fără să fie nevoită să-şi piardă libertatea. Ramona trebuie 
să fie un exemplu de convertire. 

Hugo pufni fără urmă de discreţie. Era a doua 
convertire exemplară pe care o trăia: mai întâi Regina şi 
acum Barcha. Ce avea de gând musulmana? Ce urmărea? 
Nu-i venea să creadă că Barcha se convertise, că văzuse 
acea lumină magică a Sfântului Duh. Barcha ştia să se 
roage dinainte. Hugo îşi aminti că îi mărturisise cu ani în 
urmă, când îi vorbise despre ceilalţi stăpâni pe care îi 
avusese şi despre eforturile lor de-a o converti. 

Nu, nu era vorba despre un miracol; Barcha s-ar fi 
rugat şi o mie de zile întruna, în genunchi, fără să bea sau 
să mănânce, ca să-şi atingăţelul, dar Hugo nu îşi dădea 

seama ce ţel ar fi putut avea. 

Voiau să o vadă, cerură ei din nou. Nu se putea. 

— Ba nu, sigur se poate, zise Hugo deschizând 
săculeţul cu bani. 

Episcopul nu o îngăduia, repetă monseniorul Guillem. 
Hugo nu scoase nicio monedă din săculeţul doldora, ci îl 
agită doar. Episcopul nu avea de ce să afle, adăugă el. 
Sacerdotul privea săculeţul, cu ochi mijiţi, calculând 
probabil banii pe care-i conţinea. Hugo scoase două 
monede de argint. Nu părură suficiente, dar Hugo pricepu 
că preotul se hotărâse deja, că ştia şi cum urma să 
folosească monedele acelea, poate că deja le cheltuise în 
mintea lui. Caterina, neputând să-şi controleze mâinile, îi 
făcu semn să crească suma; Hugo trase săculeţul şi mai 
scoase două monede. Preotul aşteptă. În cele din urmă, 
Hugo dădu să le pună înapoi în săculeţ, renunțând la 
înţelegerea dintre ei. 

— Opreşte-te, zise monseniorul Guillem. Să mergem, 
dar vă voi îngădui doar să o vedeţi de la uşa odăii ei. Nu 
veţi putea vorbi cu ea. 

Hugo şi Caterina îl urmară pe cleric pe coridoarele 
palatului episcopal. Se intersectară cu alţi preoţi şi laici, 
care nu le acordară prea multă atenţie. 

— V-am plătit îndeajuns ca să putem schimba câteva 
vorbe cu ea, se plânse Hugo. Şi ca să o îmbrăţişăm. 

De data aceasta, monseniorul ştia că Hugo şi 
Caterina aveau să se limiteze la a-şi vedea prietena... fie şi 
numai printr-o sticlă prinsă în plumb. Se opri şi, înainte să 
caute monedele, Hugo cedă: 

— În regulă, de la uşă. 

Nu o mai văzuseră pe musulmană de multă vreme. 
Lui Hugo i se strânse stomacul când intrară pe un coridor 
lung, care fără îndoială că ducea spre chiliile în care 
dormeau clericii aflaţi în slujba episcopului. Caterina îl luă 
de mână şi-l strânse tare; avea degetele reci. Lăsară în 
urmă uşi mici de lemn, toate la fel şi închise, atât pe 
dreapta, cât şi pe stânga, paşii lor răsunând pe podeaua de 

ceramică şi rupând tăcerea aceea adâncă, la fel de lungă 
precum coridorul. Înainte să ajungă la capătul lui, 
monseniorul Guillem se opri în faţa unei uşi şi bătu în ea 
cu încheieturile degetelor. Un tânăr sacerdot o 
întredeschise, iar Caterina dădu să se plece prin ea, dar 
monseniorul o opri. Apoi se strecură în chilie, închise uşa 
şi-i lăsă afară preţ de câteva clipe. Amândoi îşi lipiră 
urechea de uşă şi-i auziră pe preoţi şușotind. Hugo zâmbi 
când auzi zăngănitul banilor şi se dădu de lângă uşă, 
conştient că avea să se deschidă curând, lucru care se şi 
petrecu. 

În sfârşit le îngăduiră să se aplece prin uşă. 
îmbrăcată cu o tunică neagră de care probabil că făcuseră 
rost de la vreo mănăstire, Barcha stătea îngenuncheată pe 
o pernă, pe jos, cu mâinile încrucişate peste piept şi cu 
privirea ridicată spre un crucifix atârnat pe perete. li văzu 
cu coada ochiului, îşi dădu Hugo seama, şi murmurul 
apatic ce i se desprinsese până atunci de pe buze deveni 
mai pronunţat şi mai vioi. 

— Mulţumesc, Doamne Dumnezeul meu! repetă ea de 
trei ori, făcându-şi semnul crucii. 

Hugo zâmbi şi o strânse tare de mână pe Caterina. 
Barcha vorbea cu ei. 

— A zis Domnul că diavolul se căzneşte să ne facă să 
ne îndoim de credinţa noastră, ca o lepădătură care 
trăieşte doar ca să ne facă rău, nouă, creştinilor. Diavolul, 
lepădătura, caută să se răzbune, pentru că Domnul a 
învins întunericul. 

Hugo îi privi pe sacerdoti. Erau uluiţi, de parcă ar fi 
auzit cuvintele lui lisus Hristos ieşind din gura acelei 
musulmane convertite. Dar Barcha se referea la 
lepădătura despre care-i prevenise pe când se aflase în 
temniţă. „Regina nu se va opri până când nu va reuşi să se 
răzbune”, îi avertizase ea. „Să nu uitaţi asta: lepădătura 
aia trăieşte doar ca să ne aducă nenorocire”. 

— Doamne, nu îngădui ca diavolul să reuşească să se 
răzbune pe cei care îl înconjoară pe lisus Hristos, fiul Tău! 

îndeosebi pe mama Lui, o femeie nevinovată. Nu îngădui 
ca lepădătura aia să o răpească pe femeia aceea tânără şi 
inocentă! Caut-o pe lepădătura aia! Sfârşește cu ea, cu 
răul! 

Barcha se prăbuşi la pământ, iar Caterina fugi înspre 
ea. Monseniorul Guillem şi celălalt preot vrură să o 
împiedice, dar Hugo se puse între ei. 

— Poate că are nevoie de ajutorul altei femei, fu 
scuza care-i trecu prin minte în clipa aceea. 

Simplitatea acelei fraze însă îi năuci pe cei doi 
clerici, care se opriră preţ de câteva clipe, gânditori, după 
care se traseră din braţele lui Hugo şi se apropiară de cele 
două femei. Caterina stătea lăsată pe călcâie şi o ţinea pe 
Barcha în braţe, cu capetele apropiate, umplând-o de 
sărutări, udând-o cu lacrimi. 

Rusoaica se lăsă ridicată, dar Barcha continuă, de 
parcă ar fi fost în transă. 

— Nu aşa ne-am învoit, se răsti monseniorul Guillem. 

— Nici dumneavoastră nu ne-aţi spus că va leşina, 
răspunse Hugo. Nu eram pregătiţi. 

— Ce ţi-a zis musulmana? 

Abia ce trecură de porţile care închideau curtea 
interioară a palatului episcopului şi puseră piciorul pe 
strada Bisbe, că Hugo o şi întrebă pe Caterina, care 
mergea mai în faţa lui, de parcă s-ar fi zorit să ajungă la 
cârciumă. 

— Probabil că Pedro nu s-a descurcat. A durat aşa de 
mult... 

— Caterina, ce ţi-a zis Barcha? 

— Nimic, răspunse ea fără să se întoarcă. Doar a 
plâns. 

Intrau în piaţa sunt Jaume, înconjurați de lume. Erau 
acolo mulţi scribi şi negustori, iar atriumul bisericii era 
plin de dădea pe dinafară. Hugo privi spre cerul de început 
de martie. Strălucea un soare minunat, care lucea acum 
fără să lase umbre, dar şi fără să ardă precum cel de vară. 
Preţ de o clipă, atenţia îi fu abătută de strigătele din piaţă, 

unde nişte copii îşi băteau joc de un bărbat prins cu capul 
şi mâinile în butuc, lângă plop. De ce nu-i zicea Caterina ce 
vorbise cu Barcha? Pentru că vorbise cu ea. Înainte să se 
prefacă a leşina, musulmana vorbise despre Regina şi 
Merce. „Nu o lăsa pe lepădătura aia s-o răpească pe 
femeia aceea tânără şi inocentă!”, le comunicase ea. 

— În toate acele zile în care am fost în palatul lui 
Bernat... continuă el, ajungând-o din urmă, dar ea iuți 
pasul, ajunşi deja pe strada Boqueria. 

Hugo o prinse de braţ şi-o opri, cu delicateţe, cu 
drag. Ea îi îngădui. 

— Caterina, vreau doar să ştiu dacă în zilele în care 
am fost plecat a venit la cârciumă vreun sclav de la palatul 
episcopului. 

Când îl auzi, ea îşi muşcă buza de jos. 

— Şi i-ai zis că Merce a fost răpită, aşa-i? 

Caterina încuviinţă. Prima lacrimă i se prelinse deja 
pe obraz. Hugo înţelese că de aceea reacţionase Barcha 
aşa, deoarece ştia ce se petrecuse cu copila ei. Cu toate 
acestea, tot nu ştia ce urmărea cu asta. Nu îi dădu drumul 
Caterinei, ci merse alături de ea până la cârciumă. 

Aşa cum prezisese rusoaica mai devreme, cârciuma 
era plină. Mulţi erau clienţi noi, probabil atraşi de vestea 
despre răpire. Caterina îşi schimbă starea sufletească la 
intrare; o făcu cu hotărâre, cu pas vesel şi o purtare fermă, 
zâmbitoare. Vorbi cu unii şi râse cu alţii. I se atrase atenţia 
de la una dintre mese şi se duse numaidecât. Pe drum îl 
privi cu coada ochiului pe Hugo, care rămase locului în 
mijlocul atelierului. Ea se ocupă de clienţi, el se ascunse în 
pivniţă, apucă un castron şi îşi turnă vin bun, din cel pe 
care-l păstra pentru ei, un vin roşu îmbătrânit în butoi de 
lemn timp de doi ani, şi se lăsă în prada gândurilor. Barcha 
îi avertiza în legătură cu Regina, asta era limpede, dar ce- 
ar fi putut şti musulmana despre toate astea? Şi de ce ar fi 
răpit-o Regina pe Merce? De ce i-ar fi vrut răul? La urma 
urmei, era fiica ei, o crescuse împreună cu el. Nu putea fi 
adevărat! Musulmana turbase; doi ani într-o temniţă 

puturoasă puteau înnebuni pe oricine, îşi zise în sinea lui 
după care-şi mai turnă un castron cu vin. În plus, Regina 
nu era în Barcelona sau cel puţin aşa-i spusese portăriţa de 
la mănăstirea Jonqueres în ziua în care se dusese să-i 
spună despre dispariţia lui Merce. Cu siguranţă, era vorba 
despre un duşman al lui Bernat. Nobilii nu aveau mustrări 
de conştiinţă când venea vorba despre a le răpi pe femeile 
pe care le doreau, fie ele fecioare sau căsătorite. lar Merce 
era frumoasă. Ce-i drept, una peste alta, se ştia că nobilii 
nu îşi ascundeau niciodată faptele, ci se făleau cu ele. Şi 
dacă într-adevăr o răpise Regina? Poate că tocmai de-aia 
nu se afla în Barcelona... 

— De ce, Regina? De ce? strigă el, azvârlind 
castronul într-unul dintre butoaie. 

Caterina aşteptă până când rostogolitul castronului 
de lemn pe podeaua pivniţei nu se mai auzi deloc şi apoi 
cobori la Hugo. 

— Asta nu ştie Barcha. Vocea îi tremură printre 
mirosurile şi miasmele care pluteau în jur. Deşi e sigură că 
Regina a răpit-o. Zice că acolo unde e Regina va fi şi 
copila. 

— Şi cum vom afla unde e Regina? O fi în vreo 
mănăstire, cu siguranţă, prefăcându-se împreună cu 
călugărițele şi virtuțile lor. 

— Va afla ea. Ne va spune Barcha. 

Hugo o privi pe Caterina, care stătea nemişcată la 
piciorul scării ce cobora spre cramă. Lumina cârciumii îi 
bătea din spate şi era imposibil să-i citească expresia feţei. 

— Atunci voi rămâne singură, adăugă ea cu voce 
întretăiată. 

Hugo se temu s-o întrebe: 

— De ce zici asta? 

— Pentru ca... se bâlbâi ea, pentru că mă vei lăsa ca 
să te duci s-o cauţi şi dacă, aşa cum presupune Barcha, 
Regina se află în spatele tuturor acestor lucruri, se va 
răzbuna pe fiica ta şi apoi pe tine. 

Caterina nu mai aşteptă ca el să-i răspundă, ci urcă 

în fugă scările, plângând. 

Trecură doar zece zile de incertitudine, de vizite la 
palatul de pe strada Marquet şi, îndeosebi, de încordare în 
relaţia cu Caterina până primiră iarăşi veşti de la Barcha. 
Doi soldaţi şi un ofiţer al episcopului se înfăţişară la 
cârciumă. 

— Vino cu noi! îi porunci cel din urmă după ce Hugo 
îi spuse cine era. Tu nu, o respinse el pe Caterina. 

— Ea de ce să nu vină? protestă Hugo. 

Săbiile trase ale soldaţilor fură un răspuns suficient. 
Pe stradă şi le vârâră din nou în teci. 

— De ce această violenţă? îl întrebă Hugo pe ofiţer. 

— Mai iute! îl îndemnă acesta. 

Probabil că se petrecea ceva important, deduse Hugo 
în timp ce-i urma pe bărbaţii care înaintau, dând ghionturi 
în stânga şi-n dreapta, printre clericii care se adunau pe 
coridorul ce ducea spre dormitoare, acelaşi pe care îl 
parcursese cu câteva zile înainte împreună cu Caterina şi 
monseniorul Guillem. Acum, pe măsură ce treceau de 
clerici, care se opreau din şușotit, lui Hugo i se păru că 
aude răsuflarea accelerată a Caterinei, mergând lângă el. 
Oare Barcha atinsese extazul? se gândi el, înăbuşindu-şi un 
zâmbet. Musulmana era în stare să-i înşele pe episcop şi 
pe toţi clericii care i se puneau în cale. 

Intrară pe uşa chiliei, păzită de doi soldaţi, spre 
deosebire de clericii care se îngrămădeau pe coridor, iar 
Hugo văzu că Barcha nu se afla în extaz. Musulmana nu 
mai păcălea pe nimeni. Era iarăşi ea însăşi: încăpăţânată, 
poruncitoare, aşezată pe podea în colţul cel mai îndepărtat 
de uşă, cu spatele sprijinit de perete, sub crucifixul la care 
o văzuseră rugându-se, cu picioarele desfăcute şi întinse. 
Intre ele, cu fundul pe jos, sprijinit de abdomenul şi pieptul 
Barchei, era episcopul Barcelonei, convertitul Andreu 
Bertran, acoperit de sudoare şi palid, cu straiele îmbibate 
de urină. 

Musulmana ţinea o bucată de ceramică ascuţită la 
jugulara episcopului, ca un ştihel de gravat. Celelalte 

bucăţi, precum şi mâncarea erau împrăştiate prin odaie. 

— Barcha, ce faci? întrebă Hugo, înspăimântat să-l 
vadă pe episcop în ipostaza aceea. 

— Afară cu soldaţii, porunci ea. Lângă uşă. Vă vreau 
acolo, lângă ceilalţi. 

Nu fu nevoie ca episcopul să confirme cuvintele 
musulmanei. Privirea lui îngrozită când Barcha îi împinse 
vârful direct pe jugulară fu de-ajuns ca gărzile să asculte. 

— Ce faci, Barcha? insistă Hugo. 

— Fiule, spune-i amicei tale... bolborosi episcopul. 

— Tu să taci! 

Barcha îl reduse la tăcere pe episcop împingându-i în 
gât arma improvizată. Acesta ceru ajutor, în timp ce un 
firicel de sânge i se scurgea pe piele. Soldaţii dădură să o 
zbughească în ajutorul stăpânului lor. 

— Staţii locului! urlă musulmana, iar ei se opriră când 
auziră insistența din vocea ei. Dacă nu taci, îl mustră apoi 
pe preot, vei muri. Ţi-am mai spus: dacă mă laşi în pace, îţi 
voi da drumul, viu şi nevătămat. 

— Cine îmi garantează asta? insistă episcopul. 

— Dumnezeul tău, răspunse ea sarcastic. Nu ţi se 
pare a fi o garanţie suficientă? Hugo, aşază-te aici, lângă 
mine. S-ar putea să nu-ţi placă ce-ţi voi spune, adăugă ea 
în timp ce Hugo dădu la o parte câteva cioburi de farfurie 
şi se aşeză cu spatele sprijinit de perete. Merce, începu să- 
i povestească Barcha şoptit, astfel încât să audă doar ei, 
copila, e fiica unei călugăriţe de la mănăstirea Jonqueres... 

— De unde ştii? întrebă Hugo ridicând vocea. 

Barcha îl obligă să vorbească mai încet. 

— El mi-a povestit, iar Regina i-a povestit lui. 

— Sora mea, Arsenda, era servitoare în mănăstirea 
Jonqueres. 

Episcopul clătină din cap, de parcă nu i-ar fi acordat 
câtuşi de puţină importanţă unei servitoare. 

— Pe mamă o cheamă Arsenda? îl întrebă Barcha. 

— Nu, clătină iarăşi din cap episcopul. E vorba de 
maica superioară Beatriz. O cheamă Beatriz. 


— Atunci nu, nu e fiica surorii tale, dar nu contează. 

— Sigur nu, o întrerupse episcopul. O servitoare nu 
ar ajunge niciodată maica superioară a unei mănăstiri. 

— Ideea e, reluă Barcha, că... Ideea e că, din câte se 
pare, maica superioară Beatriz se ocupă de... ei bine, ştii 
tu... de-a repara greşelile călugăriţelor. Regina şi ea sunt 
prietene la cataramă, cum bine credeai tu, din pricina 
şederii ei în Tortosa atunci când cu masacrarea iudeilor. 

— Ce are asta a face cu dispariţia lui Merce? 

— Multe. Pentru unii, totul: bunurile lor, poziţia lor, 
onorurile lor. De la noul conciliu, cel întrunit în... 

— Costanza, o ajută Hugo. 

— Aşa. De acolo s-au trimis multe iscoade şi s-au 
emis ordine ca să se cerceteze şi să se scoată la lumină 
toate delictele pe care le-ar fi putut comite papa Benedict, 
fie el personal, fie cardinalii şi episcopii lui. Pe el vor să-l 
destituie din funcţia de papă, pe ceilalţi vor să-i supună. 
Mulţi au început să se teamă că maica superioară Beatriz 
va dezvălui tot ce ştie, şi ştie multe, despre relaţiile 
carnale ale celor mai mari ai Bisericii din Catalonia, 
inclusiv unele practici diabolice. 

— Nu e adevărat... interveni episcopul. 

— Mai înainte mi-ai spus că e, îi răspunse Barcha. 
Aici episcopul prezice că va fi un scandal mai mare decât 
acela cu celălalt papă, care a fost condamnat ca fiind 
vicios, aşa e? Barcha mişcă vârful ceramicii, îndemnându-l 
să răspundă, iar preotul îngână un „da” înăbuşit. Deci iată, 
continuă musulmana, trebuiau să o controleze pe Beatriz, 
iar lepădăturii i-a venit în minte să-i răpească fiica, să se 
asigure că va tăcea. 

— Unde e Merce? întrebă Hugo. 

— Zice că nu ştie, deşi aş putea să insist, adăugă ea, 
apăsând vârful pe jugulara episcopului. 

— Nu! o potoli Hugo, privind la soldaţii de lângă uşă, 
pregătiţi să intervină. Şi pe Beatriz asta, unde o găsim? 

— Într-o mănăstire... Barcha şovăi. Care? 

— Bonrepos, la poalele muntelui Montsant. E... E 

maică superioară acolo, răspunse episcopul. 

Lui Hugo, numele muntelui i se părea cunoscut, dar 
nu reuşea să-şi dea seama de unde. 

— Unde se află asta? îl întrebă el direct. 

— În Priorat, unde se află şi ordinul cartuzian din 
Escaladei. 

Acum îşi amintea: Priorat. Auzise despre vinurile din 
zona aceea şi despre cartuzienii veniţi din Franţa. Le 
gustase o dată, cu Mahir. 

— Acolo e mama lui Merce, zise Barcha, aducându-l 
la realitate. 

— Şi? întrebă Hugo, mai mult pentru sine. 

Barcha oftă. 

— Va trebui să te descurci cu atât. E tot ce-am reuşit 
să aflu şi mă tem că nu voi reuşi să mai aflu altceva în 
putina viaţă care mi-a mai rămas. 

Hugo nu se mai gândi la Merce, ci se concentră 
asupra  odăii aceleia: musulmana ameninţându-l cu 
moartea pe episcop, el aşezat lângă ea, iar soldaţii şi 
preoţii lângă uşă, pregătiţi să se năpustească asupra lor. 

— Poate că nici eu nu voi dispune de mai multe 
prilejuri ca să fac ceva pentru ea... 

— Tu da, nu-i aşa? îl întrebă ea pe episcop. 

— Chiar dacă episcopul mi-ar garanta viaţa, ar putea 
după aceea să pretindă că a fost obligat s-o facă şi să îmi 
refuze siguranţa. 

— Tu n-ai făcut nimic, Hugo, îl întrerupse Barcha. Da, 
sunt convinsă că acest câine convertit va da înapoi, dar nu 
e vorba despre asta. Problema e că amiralul armadei 
catalane, contele de Navarcles, nu poate afla că episcopul 
Barcelonei a participat la răpirea tinerei lui soţii, mama 
moştenitorului său. Bănuiesc că prietenul tău ar fi în stare 
să ardă din temelii palatul ăsta. 

— Aşa e, încuviinţă Hugo, închipuindu-şi scena, dar 
ce garanţii are episcopul că eu nu-i voi povesti amiralului? 

Îşi închipui înainte să-i răspundă Barcha: 

— I-ai dezvălui acelui însetat de sânge, îi şopti ea la 

ureche, că Merce nu e fiica ta, ci a unei călugăriţe, cu un 
tată necunoscut? 

— Nu, pufni Hugo, înfiorându-se la gândul de cum 
avea să reacționeze Bernat dacă ar fi aflat asta. 

— Păi, iată asigurarea ta. Niciunul nu vrea ca domnul 
conte să afle. 

— Ar putea să nu mă lase să ies din palat. Nici aşa nu 
ar afla nimeni. 

— Te vei duce la cârciumă şi, până când nu se 
întoarce aici tânărul despre care mi-ai povestit că ţi-e 
ucenic, nu îi voi da drumul episcopului. Dacă văd că 
întârzie prea mult, îl voi ucide. Ai priceput? îl întrebă 
Barcha pe cleric. Episcopul încuviinţă. Odată ieşit de aici, i 
se adresă ea din nou lui Hugo, povesteşte-i tot Caterinei şi 
încă unei persoane de încredere. Aşa, n-ar mai avea sens 
să te ucidă. De acord? 

Barcha îl chemă pe ofiţer şi îl instrui, cu confirmarea 
episcopului, care începea să creadă că într-adevăr avea să 
scape cu viaţă. 

— Şi dacă dau fuga să le anunţe pe maica superioară 
sau pe Regina? 

Barcha ridică din umeri şi episcopul se înfioră. 

— Îmi pare rău, Eminenţă, zise musulmana 
batjocoritoare, pentru înţepătură. Cât despre maica 
superioară, de ce ar face-o? Chiar ei o şantajează, de ce să 
o anunţe? lar Regina... Pe ea cu siguranţă o vor anunţa. Nu 
îi va displăcea, nu te-ndoi de asta. În orice caz, sunt riscuri 
pe care trebuie să ţi le asumi. 

Când îi aduse aminte de riscuri, Hugo se trezi la 
realitate. 

— Şi tu? 

Barcha îi răspunse cu voce sugrumată: 

— Trebuie să-mi salvezi copila, Hugo, uită de mine! O 
vor ucide, Hugo. Sigur. Nimeni din cei care pun la cale 
astfel de uneltiri nu iese cu bine din ele. În ziua în care se 
va rezolva totul, într-un fel sau altul, o vor ucide sau o vor 
lăsa să putrezească în vreo temniţă secretă; nu îi vor 

permite să se întoarcă împotriva lor. Grăbeşte-te, căci e-n 
joc viaţa lui Merce. Să nu ai încredere în nimeni, Hugo, în 
nimeni, m-ai înţeles? în soţul ei, în omuleţul ăla, în clerici 
sau vegueri... Nici măcar în rusoaică. 

— Dar... 

— E bună, foarte bună, dar nu e puternică; de fapt, e 
foarte slabă. Să nu ai încredere în nimeni, Hugo, în nimeni. 
Eşti singur în asta. Eu rămân aici... Trecură câteva clipe. 
Barcha îşi drese vocea de vreo două ori, apoi continuă: Am 
stat doi ani într-o temniţă putredă pentru că am intrat într- 
o biserică cu modestie şi respect, aşa că închipuie-ţi ce 
pedeapsă voi primi pentru că-l ameninţ pe Eminenţa Sa. 
Sunt pregătită, Hugo. Nu aş fi găsit vreodată o cale mai 
bună de-a muri decât să-mi dau viaţa pentru copilă... şi 
pentru tine. Pleacă acum. 

Hugo şovăi. 

— Sentința mi-a fost dictată, Hugo. Nu trebuie să te 
gândeşti la asta, nici nu ai putea să faci ceva. Pleacă! 

În timp ce se ridica de pe jos, Hugo îi întoarse 
musulmanei sărutul acela pe gură cu care se despărţise ea 
de el prima oară când o vizitase în carceră. Apoi se căzni 
să nu înceapă să plângă şi, cu capul plecat, trecu printre 
preoţi şi soldaţi, care îl lăsară să treacă în tăcere. 

— Şi mâncarea? se auziră strigătele Barchei din 
interiorul chiliei. M-aţi făcut să sparg farfuria cu mâncare, 
nerozilor! 

Un hohot de râs sonor al cărui ecou îl urmări până la 
ieşirea din palat făcu să i se zbârlească părul pe tot corpul. 

Aveau s-o târască prin Barcelona, aveau să o 
hăcuiască şi să-i expună rămăşiţele pe spânzurători. 
„Mereu le târăsc pe sclavele sarazine înainte să le 
spânzure”, murmură Hugo, dar Caterina nu-i răspunse. De 
vreo două nopţi se trezea tresărind, ca să-i astâmpere 
convulsiile Caterinei, pe care cruzimea părea să o 
urmărească în visurile ei, căci dormea cu chipul încordat şi 
mâinile încleştate. Nu avea cum s-o mângâie, aşa că Hugo 
sfârşea prin a o ţine în braţe, plângând ca un copil. 


Căută şi afecțiunea nepotului lui. Bernat nu se 
împotrivi să îl vadă, deşi doica îl ţinea departe de el, 
răzbunătoare, chiar şi atunci când zâmbea. „Nu e al tău, 
căţea”, o mustra el. lar ea se îndepărta cu Arnau în braţe, 
fără să-şi ceară iertare. „Căţea ce eşti!” Insultele lui se 
adăugară înjurăturilor, blasfemiilor şi blestemelor care îi 
ieşeau mereu contelui pe gură. Dacă i-ar fi mărturisit că 
Merce nu era fiica lui, ci a unei călugăriţe, nu ar fi făcut 
decât să agraveze situaţia, se gândea Hugo văzându-i pe 
servitori furişându-se ca nişte stafii, tăcuţi, îngroziţi. 
Bernat l-ar ucide, fără să se gândească, chiar acolo, şi-ar 
trage sabia şi l-ar străpunge. Sau poate că l-ar ucide cu 
mâinile goale: l-ar strânge de gât în timp ce el s-ar zvârcoli 
în aer sau poate că i-ar căra pumni cu nemiluita. 

Nici marea nu-i aduse liniştea. Căută linişte în 
zgomotul valurilor şi în briză, dar reuşi să evoce doar 
disprețul pe care îl exprimase Dolţa faţă de mare: „Doar se 
mişcă neîncetat”. Poate că avea dreptate... Podgoriile din 
Raval se năpustiră asupra lui şi-i arătară greşelile comise 
pe parcursul vieţii; o înşiruire frenetică. „Barcha, Barcha, 
Barcha”, i se păru că îi aude pe lăstari vociferând. Mai 
erau vreo două zile până la execuţia ei. Căută să se 
adăpostească în cârciuma lui, iar întunericul şi tăcerea îi 
apăsară pieptul; inima începu să-i bată cu o violenţă 
demonică, iar o sudoare care îi izvori prin toţi porii 
corpului îi absorbi căldura şi-l făcu să tremure. 

Fugi sus. Cârciuma era deja închisă, iar Pedro se 
prefăcea a dormi în faţa căminului. 

Caterina îl primi, cu capul plecat şi tăcută, aşezată pe 
marginea patului, fără lacrimi. Hugo se lăsă pe pat, cu 
gura în jos. Tăcerea îi învălui. „Mă voi întoarce” îi promise 
el. 

O anunţase că avea să plece să-şi caute fiica de cum 
aveau s-o execute pe Barcha. Ignoră avertismentul Barchei 
referitor la cât de slabă era Caterina: îi povesti ce se 
petrecuse în chilie şi-i propuse să-l însoţească spre Priorat. 
„Cine se va ocupa de afacere?”, răspunse ea, fără chef, şi 

pe un ton ce părea a fi mai degrabă o scuză. Fără prea 
multă convingere, Hugo insistă: „Vino cu mine!” Ea o tinu 
pe-a ei şi-l încurajă să plece. 

Discuţia luă sfârşit. Caterina se culcă oftând, iar el se 
întoarse şi se prefăcu a respira ritmic. Tăcerea nopţii îi 
acuza pentru lipsa lor de sinceritate. Hugo se agăţase de 
aşa-zisa ei încurajare de-a pleca în căutarea lui Merce, 
despre care ştia că era falsă. Caterina nutrea temerile unei 
femei care îşi privea viitorul cu incertitudine. În plus, 
Barcha, amica lui, avea să fie executată cu cruzime din 
pricina lui Merce, în căutarea căreia avea să plece Hugo. 
Merce, mereu Merce... Hugo simţi, fără îndoială, 
dezbaterea interioară în care trăia Caterina: îl încuraja să 
lupte pentru fiica lui, să se expună pericolelor pe care le 
presupunea implicarea lui în treburile celor importanţi, 
cum era investigarea papei şi a parohilor Bisericii, deşi, de 
fapt, ar fi dat şi ce n-ar fi avut ca să rămână alături de ea, 
lângă ea. Hugo simţi cum i se strânge gâtlejul. 

— Te iubesc, şopti el în noapte. 

Caterina nu-i răspunse. 

Sosi ultima duminică din aprilie 1417. Era miezul 
zilei şi soarele strălucea peste Barcelona, care sărbătorea. 
Briza proaspătă şi umedă îi aducea aminte de cât de 
aproape era marea, Mediterana, cea care făcuse oraşul 
măreț. 

Strigătele care anunțau ieşirea Barchei din palatul 
episcopal, pe jos, legată în urma unui măgar, făcură 
mulţimea să se îngrămădească pe strada Bisbe şi în piaţa 
Nova. Hugo, dimpotrivă, se dădu câţiva paşi în spate. 
Strigătele îl ameţeau. Zeci de spinări de bărbaţi, femei şi 
copii, toate contopite, se aliniau în faţa lui. Trebuie să fi 
fost câteva sute pe traseul prevăzut. IÎncercă să se holbeze 
la acele spinări, toate încordate, agitate, violente... 
Insultele îl răniră. Ce căuta acolo? Caterina nu voise să i se 
alăture. „Nu pot s-o văd cum moare”, recunoscuse ea. Nici 
el nu-şi dorea să o vadă murind sau suferind, dar gândul că 
Barcha avea să treacă singură prin acel calvar îl făcu să se 

hotărască să facă acest pas dureros. I-o datora, îşi zise el. 
Multimea vociferă, iar Hugo ştiu de ce: Barcha căzuse la 
pământ şi măgarul o trăgea acum pe străzi. Strigătele şi 
insultele se înteţiră, iar Hugo îşi acoperi faţa cu mâinile. 
„Ridică-te, musulmano!”, auzi el. Cineva o ajută să se 
ridice, nu din milă, ci ca să rămână în viaţă până ce avea 
să fie hăcuită. 

Pe tot parcursul traseului din faţa catedralei, prin 
piaţa Blat, pe strada Mar care ducea până la Santa Maria, 
porticurile de pe plajă, apoi în sus pe strada Ciutat, unde 
se afla Sfatul Celor o Sută, şi apoi în piaţa sunt Jaume, 
Barcha avea să cadă de mai multe ori. 

În piaţa Catedralei încercă să se apropie de alai, dar 
mulţimea nu-i îngădui. Insistă, îmbrâncindu-se. Un bărbat 
mai tânăr şi mult mai puternic îl împinse în spate, 
întorcându-l la locul lui; o femeie îl scuipă pentru că 
încercase să se bage în faţă; nişte copii râseră de el. În 
cele din urmă, în clipa în care mulţimea se mai răsfiră, 
după ce prizoniera trecuse deja, reuşi să vadă spatele 
descoperit al Barchei, straiele ei distruse; era legată de 
măgar şi îşi ţâra picioarele desculţe. Lumea continua să se 
adune pe tot traseul parcurs de musulmană, deşi mai avea 
până la sfârşitul lui. Fugi înspre Santa Marfa de la Mar; 
acolo mulţimea era în continuare dispersată. Urcă acele 
câteva scări ce duceau la uşa principală şi se sprijini cu 
spatele de faţada bisericii. 

Barcha întârzie, îndeajuns ca Hugo să mai alunge din 
încordare şi să privească roată în piaţă. Acolo, în zile ca 
astea, duminica, mama lui îi priva pe mănuşari de câteva 
clipe din timpul ei şi pălăvrăgea cu el şi-l mângâia pe păr şi 
asculta mereu cu zâmbetul pe buze poveşti şi despre cum 
avea să devină el cel mai bun mestre daixa din toate 
porturile de pe Mediterană... până când se dusese cu 
dogarul. Şi-l aminti şi pe Arnau... Şi pe doamna Mar, 
îngropată doar câţiva paşi mai încolo, în cimitirul aflat de 
cealaltă parte. Pe tatăl lui nu reuşea să şi-l imagineze, de 
parcă marea i-ar fi luat şi amintirile, dar pe Arsendaşi-o 

aminti. Unde era oare? Oare mai era măcar în viaţă? 

Strigătele care răsunară pe strada Mar cea îngustă, 
unde munceau argintarii şi-şi afişau bijuteriile, anunţară 
sosirea Barchei. Hugo tremură şi se sprijini cu spatele de 
perete, cu braţele pe lângă trunchi şi cu palmele întoarse 
în spate, zgâriind piatra cu unghiile. De sus, de pe scări, 
nimic şi nimeni nu-l împiedică să vadă mulţimea însetată 
de sânge şi violenţă, aceeaşi care, cu puţin timp în urmă, 
precaută, iluminată de harul divin, ieşise din biserică după 
ce ascultase liturghia mare. 

Barcha intră târâş în piaţă, lăsând o dâră roşie în 
urma ei. Doi bărbaţi se apropiară şi o ridicară. Sângele îi 
curgea din sâni, abdomen, braţe şi picioare. Straiele ei 
zdrenţuite, murdare de noroi şi de sânge, i se lipeau de 
corp. Mulțimea de oameni rămase în aşteptare până când 
ofiţerul îi dădu ghes măgarului, bărbaţii îi dădură drumul 
musulmanei, care se prăbuşi la pământ. Se auzi un 
murmur de dezaprobare, apoi din nou ţipete şi insulte. O 
femeie se furişă pe lângă un soldat şi-o lovi pe Barcha cu 
piciorul în gură, strigându-i: „Eretico!” 

Hugo nu vru să plângă când văzu ceea ce crezu ela fi 
rămăşiţele Barchei. Ajungea în centrul pieţei, în faţa uşii 
bisericii Santa Maria, şi cu cât se forţa mai mult să îşi 
înăbuşe plânsul, cu atât vedea mai bine urmele de sânge 
lăsate de unghiile lui distruse, pe peretele templului. Privi; 
îi datora asta deoarece avea să moară pentru Merce. 
Musulmana întoarse capul spre Santa Maria; acolo 
începuse întemnițarea ei în palatul episcopului. Nimeni nu 
îşi dădu seama ce consolare îi aduse amintirea copilei ei 
venind spre templu ca o regină. Hugo ştiu că Barcha îl 
văzuse; privirile li se întâlniră preţ de o clipă, îndeajuns 
însă ca să-şi povestească o viaţă întreagă. 

Barcha ţipă, aşa cum făcea mereu, poate chiar mai 
tare, şi se căzni să se ridice. Hugo lăsă ca lacrimile să i se 
prelingă pe obraji. Poate că din pricina ţipătului 
musulmanei, sau poate din pricina tăcerii cu care 
mulţimea întâmpină efortul unei deznădăjduite, sau poate 

pentru că aşa vru pur şi simplu animalul, cert este că 
măgarul se opri. Soldatul care trăgea de el fu surprins. Şi 
oamenii la fel. Barcha se ridică şi înfruntă, cu spatele cât 
de drept putu, biserica Santa Maria. 

Soarele care o ilumina crea o nălucă din silueta 
acelei femei frânte şi sângele şi noroiul care străluceau şi 
se amestecau pe ea. 

Privirea lui Hugo şi cea a musulmanei se întâlniră din 
nou. Barcha, tremurând, încercând să stea fermă, făcu o 
grimasă ce-ar fi putut însemna orice din gura ei complet 
ştirbă. Hugo pricepu miile de înţelesuri ale acelei atitudini: 
recunoştinţă, afecţiune, tandreţe... „Adu-ţi aminte de asta 
aşa cum e”, parcă voia să-i spună. „E darul meu. Îmi dau 
viaţa pentru ea. Salvează-mi copila”. Cei doi zâmbiră, slab, 
iar ea, fără să ascundă îşi efortul şi durerea, se îndreptă şi 
mai tare, arătând cât era de mare, transmiţându-i lui Hugo 
că aceasta era imaginea sclavei lui musulmane pe care 
trebuia s-o păstreze, că nu voia să fie de faţă la 
nenorocirea ei, că voia să fugă de-acolo. 

Între timp, soldatul trăgea de un măgar care, ca un 
asin ce era, se încăpăţâna cu îndărătnicie să rămână 
nemişcat. 

— În faţa bisericii Santa Maria, şopti o femeie, 
înghesuită pe acelaşi scări. 

— De parcă ar fi un miracol, afirmă alta. 

— Un miracol! strigă o a treia. 

— Fecioara nu vrea s-o ucideţi! 

— Eliberaţi-o! 

— Miracol! se alăturară şi alţii. 

Hugo privea în jurul lui, ţinându-şi răsuflarea. Oare 
ar fi fost posibil s-o salveze pe acea biată condamnată? 

Ofiţerul care însoțea procesiunea îşi scoase sabia din 
teacă şi lovi măgarul cu lama plată în crupă, iar acesta 
zbieră şi sări în faţă, trântind-o iarăşi pe Barcha la pământ, 
apoi îşi văzu de drum. 

— Miracol? spuse soldatul batjocoritor, aplecându-se 
şi făcând o reverență înspre măgar. 


Un cor de hohote de râs însoţi parodia. 

Hugo se întoarse la cârciumă, căutând s-o apuce pe 
străzile cele mai îndepărtate de direcția în care se îndrepta 
procesiunea care o tortura pe Barcha şi care continua să o 
târască pe plajă înspre şantierele navale. Nu îşi putu 
stăpâni lacrimile, care i se prelinseră pe obraji. Barcha 
avea să moară pentru ei, pentru Merce. Aveau să o 
hăcuiască în piaţa Nova, în faţa palatului episcopului, apoi 
aveau să-i înfigă capul într-o ţeapă şi să-i răspândească 
cele patru părţi ale trupului prin Barcelona. Trebui să se 
aşeze pe o bancă înainte să ajungă în piaţa sunt Jaume. I 
se tăiară picioarele; nu putea merge întrucât tremura 
incontrolabil, dar trase adânc aer în piept şi se forţă să 
înainteze. Procesiunea cu Barcha avea să treacă iarăşi pe 
acolo, în drum spre palatul episcopului. Nu era niciun 
client în cârciumă. Caterina şedea, singură, la una dintre 
mesele lungi, cu un castron de vin în faţă. Pedro clătină din 
cap când Hugo făcu semn spre castron; era primul, îi 
silabisi el în tăcere. Hugo mai ceru un castron pentru el şi 
se aşeză lângă Caterina, pe care o luă de mână. 

— Ieri am mers la un notar, îi zise el. Te-am numit 
moştenitoarea mea. Dacă păţesc ceva... 

Când îl auzi, ea îi dădu drumul la mână şi-şi acoperi 
faţa, izbucnind în plâns. 

— Caterina... şopti el, încercând s-o consoleze. 

— Nu vreau cârciuma, îl surprinse ea, răspunzându-i 
printre degete. Te vreau pe tine. 

— Da, dar eu vreau să te protejez. 

— Nu vreau să mă gândesc că ai putea muri. 

De data aceasta, Caterina îşi luă mâinile de pe faţă şi 
vorbi cu voce tare, privindu-l, arătându-şi ochii palizi roşii. 

— Nu voi păţi nimic, draga mea. 

— Atunci, de ce...? Caterina tăcu dintr-odată. Avusese 
de gând să-l întrebe „De ce ai lăsat un testament?” în 
schimb, îi făgădui: Mă voi ruga pentru asta. 

Băură în tăcere. Zarva procesiunii macabre se auzea 

în depărtare, în timp ce se întorcea în piaţa Nova, poate 
urcând pe Rambla. Caterina tremura şi aşteptară amândoi 
într-o tăcere reverenţială, conştienţi de ceea ce probabil că 
se întâmpla în acele clipe. Zgomotul paşilor, ţipetele şi 
râsetele oamenilor pe strada Boqueria care, până atunci, 
fusese tăcută, aproape goală, le dădu de ştire că Barcha 
murise. Hugo se ridică de la masă şi o sărută cu tandreţe 
pe Caterina pe creştet. Urcă în odaia lui şi îşi luă haine 
călduroase; apoi îşi făcu provizii de brânză şi cărnuri 
sărate, luă o parte din banii pe care-i strânseseră şi se 
întoarse în cârciumă, unde o găsi pe Caterina, mută şi 
palidă. 

— Plec, îi şopti la ureche. Dacă vei avea nevoie de 
ele, monedele sunt ascunse la locul lor. j 

O sărută iarăşi. Ea nu reacţionă. Inainte să iasă, 
Hugo i se adresă lui Pedro: 

— Ai grijă de ea, îl rugă el. 

Străbătu repede strada Boqueria înspre Raval, 
căutând poarta sunt Antoni. Nu ştia în ce locuri din oraş 
aveau de gând să afişeze public părţile hăcuite ale trupului 
musulmanei. Ştia sigur că aveau să păstreze capul în piaţa 
Nova, în faţa palatului episcopului, dar nu ar fi putut să 
spună acelaşi lucru despre celelalte părţi ale trupului ei. 
Cu stomacul întors pe dos doar de posibilitatea de-a da 
peste rămăşiţele Barchei, iuți pasul şi evită mulţimea de 
cetăţeni dintre care cei mai mulţi celebrau execuţia. Graba 
şi mulţimea de oameni îl împiedicară să se uite înapoi spre 
cârciumă, în uşa căreia Caterina îşi cobora braţul cu care 
voise în zadar să-şi ia rămas-bun. 

Găsi o oarecare linişte în faptul că trecu de poarta 
sunt Antoni şi ieşi din Barcelona fără să fie nevoit să 
înfrunte cadavrul hăcuit al musulmanei. Merce avea nevoie 
de el, iar Barcha îşi dăduse viaţa ca el s-o salveze. O apucă 
spre Tarragona. De când musulmana îi dezvăluise locul în 
care se afla aşa-numita maică superioară Beatriz, 
încercase să localizeze mănăstirea Bonrepos, dar nu găsi 
pe nimeni care să o cunoască. Întâlni, ce-i drept, destule 

persoane care ştiau despre prioratul ordinului cartuzian 
din Escaladei, care se afla în apropiere de cea dintâi. Erau 
situate la câteva leghe de Tarragona, spre interior. Îi 
spuseră că trecea un alt drum pe la mănăstirea Poblet, 
unde îi îngropau pe regi, şi care se termina chiar în 
Escaladei, dar nimeni nu i-l recomandă; mai bine o lua pe 
cel care venea de la Barcelona înspre Vilafranca del 
Penedes şi de-acolo să caute marea în Tarragona. 

Barcha şi Caterina. Una dintre ele murise, cealaltă 
abia de-şi luase rămas-bun de la el. Nu trebuia să se 
teamă, îşi zise Hugo. luţi pasul, gândindu-se la Merce. 
Pericolul în care se afla fiica lui îi îmboldi mişcările, şi 
închise chipul  neliniştit al  Caterinei într-un loc 
inaccesibildinlăuntrul lui, alungând orice îndoială cu 
privire la comportamentul ei. 

De-a lungul anilor, în timp ce Regina se încăpăţâna în 
tăcerea ei, se gândise de multe ori la identitatea mamei lui 
Merce: cineva care murise la naştere, o copilă tânără şi 
singură, sau o mamă săracă, dar niciodată nu se gândise la 
posibilitatea că ar fi vorba despre o călugăriţă de la 
mănăstirea Jonqueres. Dacă monseniorul Pau nu îl 
înşelase, aşa cum o făcuse mai târziu, când îi zisese că 
sora lui se afla în Valencia, Arsenda nu ar fi trebuit să mai 
fie la mănăstirea aceea în ziua în care se născuse Merce. 
Işi aminti de întâlnirea de atunci, de ziua în care-i oferise 
podgoria bisericii Santa Maria de la Mar şi-i ceruse în 
schimb să nu le mai deranjeze pe călugăriţe, iar cu timpul, 
Hugo pricepuse că de aceea îi cedase de fapt podgoria. În 
ziua aceea, clericul îi spusese că sora lui nu se mai afla în 
Barcelona, că o duseseră de acolo ca să scape de influenţa 
lui, şi pe atunci nu o cumpărase încă pe musulmană. 
Barcha. 

Şi-o aminti: încăpăţânată, legănând-o pe copilă, 
ameninţându-l că va pleca de la fermă dacă nu păstrau 
bebeluşul. 

Lui Bernat, conte de Navarcles şi amiral al armadei 
catalane, îi dăduse doi croaţi de argint înainte ca acesta să 

fie dus prizonier pe galeră. Bernat nu îi înapoiase, nici nu-i 
mulţumise vreodată. În schimb, unui mucos de la o fermă 
din apropiere de Vilafranca del Penedes, pe nume Manuel 
Aragall, îi dăduse o simplă monedă neînsemnată ca să-şi 
cumpere ceva de la piaţă, iar el şi familia lui, ţărani umili, 
îi înapoiaseră din plin valoarea acelei monede. 

Micuţul acela, care probabil că era mereu pe 
drumuri, îl recunoscu. După două zile de călătorie, plus 
timpul rămas din ziua de duminică în care o executaseră 
pe Barcha, ajunse în Penedes. În prima zi, hărțuit de 
amintirile cu Barcha, Caterina şi Merce, nu căută refugiu, 
ci dormi în aer liber, după ce mâncă din carnea sărată pe 
care o avea la el. Frigul care încă se lăsa în perioada aceea 
şi coşmarurile recurente, sângeroase şi macabre, îl 
chinuiră toată noaptea. În următoarele două nopţi se rugă 
de fermieri să-l primească în casele lor. îl primiră 
binevoitori şi fiecare familie îl întrebă despre cele 
întâmplate în capitală, avizi de veşti, bucuroşi să rupă 
plictiseala nopţilor pe ogoare. Hugo vorbi mult şi mâncă 
puţin, conştient că prin vorbele lui plătea mult mai mult 
decât cu cei doi bănuţi pe care li-i oferise ca să împartă cu 
el sărăcia lor. Dormi sub un acoperiş, cu animalele, iar la 
ivirea zorilor plecă recunoscător. 

Îl cunoscu doar după ce copilul întrebă de catâri, de 
Roşia şi Alba. Copilul avea şi acum părul aspru şi murdar. 

— Aşa e, zise el, apoi plescăi din limbă. Se priviră. 
Era doar un copil, dar, asemenea celor mai mulţi dintre ei, 
era obişnuit cu nenorocirile, cu ceea ce păţeau cei care nu 
erau influenţi: morţi neaşteptate, ciume crude... Cu 
moneda pe care mi-aţi dat-o mi-am cumpărat o figurină din 
lemn, îi mărturisi el, de parcă i-ar fi datorat această 
explicaţie. E în casă. Vreţi s-o vedeţi? 

Când văzu masivul Montsant, Hugo mâncă ultima 
bucăţică de costiţă sărată pe care o mai avea şi pe care o 
dozase astfel încât să-i rămână până ajungea pe domeniile 
prioratului din Escaladei, după multe alte zile de mers, de 
pălăvrăgit pe timp de noapte în ferme tot mai rare şi mai 

îndepărtate decât cele care populau ogoarele din Penedes 
şi alte regiuni. Montsant, un munte sfânt din pricina 
numărului de schituri şi pustnici care îl populaseră, era ca 
o zonă muntoasă întinsă, sălbatică, năpăstuită de păduri 
întinse şi frunzoase, care contrastau cu stâncile imense şi 
golaşe ce încoronau creasta pe unul dintre versanţi, ca un 
zid vertical de netrecut. 

Din câte-i povestiseră lui Hugo la ultima fermă la 
care reuşise să găsească adăpost, zona fusese cucerită de 
la musulmani cu 250 de ani în urmă şi apoi cedată 
cartuzienilor din Escaladei, care, la rândul lor, îşi măriseră 
treptat domeniile până obţinuseră jurisdicţia a noua sate în 
care se aflau vreo 1.500 de oameni. Da, îi confirmară că, 
pe lângă prioratul cartuzienilor, exista şi o mănăstire de 
femei, Bonrepos, care se bucura de asemenea de destul de 
multe onoruri, rente şi privilegii, şi care se afla într-un loc 
numit La Morera de Montsant, în fundul unei văi ce se 
deschidea la poalele acelei aşezări, protejată de masivul 
muntos. 

Podgoriile, cultivate pe terase pe pantele munţilor, se 
bucurau de sosirea lunii mai. Erau pământuri reci, înalte, 
aflate la şapte leghe distanţă de clima temperată a coastei, 
iar acum soarele le încălzea cu  delicateţea lui 
primăvăratică şi făcea să strălucească mii de licăriri pe 
vegetaţie şi, îndeosebi, pe un sol format din plăci şi 
fragmente de ardezie. Pe vârful dinainte de Montsant, la 
începutul unei poteci ce cobora până se pierdea printre 
arbori, Hugo privi valea şi nu văzu nicio construcţie în ea, 
doar pădure. Îşi zise că probabil că mănăstirea Bonrep6s 
era mică. Din câte îi povestiseră, erau treisprezece 
călugăriţe în ea; plus laicele şi servitoarele. 

Hugo o apucă pe potecă şi curând se văzu acoperit 
de ramurile înfrunzite ale arborilor. Lumina pătrundea 
printre crengi şi frunze, vegetaţia părea să-l amenințe în 
pădurea aceea, unde tăcerea era aproape absolută. 
Bonrep6s nu trecea printr-o perioadă deloc bună, îi mai 
explicaseră oamenii. În secolele anterioare, le primea pe 

fiicele nobililor din Tarragona, Lerida şi din alte aşezări din 
apropiere, dar lucrurile nu mai stăteau aşa, iar mănăstirea 
decădea. „Cum să nu decadă, se întrebă Hugo, dacă e 
pierdută la capătul lumii?” Cărui nobil, cărei fecioare sau 
văduve i-ar plăcea să se retragă pentru toată viaţa într-un 
loc atât de sălbatic şi izolat? auzise că mănăstirile, multe 
dintre ele la fel de izolate ca aceasta, se mutau în oraşe, 
unde era mai uşor de garantat siguranţa călugăriţelor. 
„Numai Dumnezeu le-ar putea lua apărarea acestor femei 
dacă le-ar ataca cineva aici”, se gândi el. Hugo era 
obişnuit cu marea, cu oraşul şi freamătul lui, cu podgoriile 
şi grădinile, întinse pe câmpiile curățate care înconjurau 
Barcelona până la poalele lanţului muntos Collserola, unde 
se sfârşeau. Se simţi neliniștit în faţa unei naturi ce i se 
părea de nepătruns. 

O biserică micuță, câteva construcţii ca nişte case 
puternice şi o bucată de teren care le înconjura, plat şi 
cultivat cu viță-de-vie şi o grădină formau mănăstirea 
Bonrepos. Nu era înconjurată nici de vreun gard, nici de 
vreun zid, de parcă ar fi fost doar o altă fermă. Hugo văzu 
o femeie ce lucra pământul şi se îndreptă spre ea. 

— Pace! o surprinse el de la marginea grădinii. 

— Pace! răspunse ea după ce-şi reveni din sperietură 
şi-l cercetă rapid pe Hugo şi hotări că nu i se părea deloc 
periculos. Chiar şi aşa, nu se apropie de el. Purta straie 
jerpelite. Ce doriţi? 

— Să o văd pe Beatriz, maica superioară. 

— Pentru ce? 

— E vorba de o chestiune personală, răspunse Hugo 
la o întrebare mai mult decât previzibilă. 

Femeia clătină din cap şi miji ochii, aşa că Hugo se 
văzu obligat să îi dea şi alte explicaţii. 

— Ziceţi-i că vreau să-i vorbesc despre o femeie: 
Merce. 

— Sunt doar o soră laică ce lucrează pentru 
mănăstire. Nu e de datoria mea să-i transmit mesaje maicii 
superioare. 


În clipa aceea îi distraseră atenţia două copile care 
ieşiră pălăvrăgind din pădure şi care, dându-şi seama de 
prezenţa lui Hugo, se ascunseră iarăşi printre arbori. Una 
dintre ele avea o sarcină înaintată. Laica îşi dădu seama că 
Hugo o văzuse pe copila însărcinată şi şovăi. 

— Oricum, încercă ea să-i distragă atenţia lui Hugo, 
maica superioară nu e în mănăstire. 

— Unde e? 

Laica îşi veni din nou în fire, atât de repede şi de 
surprinzător, încât Hugo îşi dădu seama că pusese o 
întrebare inoportună. 

— Vreau să zic... E în sat? se corectă Hugo. Se va 
întoarce azi? 

— Nu ştiu unde se află maica superioară. Nu e treaba 
mea să ştiu. 

Tonul sec cu care îi răspunse femeia, care îşi reluă 
lucrul în grădină, îi dădu de înţeles lui Hugo că nu mai voia 
să stea de vorbă cu el. Şi nu putea îngădui aşa ceva. 

— Credeţi că cele două tinere din pădure ar şti unde 
e maica superioară? întrebă el şi începu să dea roată 
grădinii, în direcţia crângului de copaci. 

Dacă înainte sora laică răspunsese cu rapiditate la 
întrebarea lui Hugo, acum se întrecu pe sine: 

— Care tinere? întrebă ea, inocentă. 

Hugo făcu semn cu bărbia spre arbori. Femeia privi 
într-acolo şi cedă. 

— Nu ştiu unde e maica superioară, îi mărturisi ea. A 
plecat în călătorie. O face deseori. 

— Ştiţi în ce dată ar trebui să se întoarcă? zise el. 
Femeia clătină din cap. Nici măcar cu aproximaţie? insistă 
el. Laica clătină iarăşi din cap. Atunci cum voi şti când e la 
mănăstire? 

Femeia ridică din umeri. Probabil că pe chipul lui 
Hugo, în pumnii lui strânşi se citea disperarea. Făcuse 
drum lung şi îndurase prea multe necazuri ca să nu 
primească niciun răspuns. 

— Nu v-ar ajuta dacă aţi vorbi cu cea care-i ţine 

locul? 

— Nu, aproape că ţipă el, întorcându-se din nou la 
speculaţiile lui, neliniştit că Merce se afla în continuare în 
pericol. 

— Dacă vreţi, vă putem anunţa când se întoarce 
maica superioară Beatriz. 

— Nu am unde să mă duc. 

— Aţi putea... 

— A venit pe-aici vreo femeie medic? o întrerupse 
Hugo. 

Laica tăcu brusc, ceea ce-i confirmă că o ştia pe 
Regina. 

— Mai e aici? 

— Nu. Maica superioară a alungat-o din mănăstire. 

Hugo intui motivul. Regina o şantajase pe maica 
superioară, iar aceasta probabil că o alungase. Şi-o 
închipui pe Regina părăsind mănăstirea, furioasă, deşi, pe 
de altă parte, satisfăcută că-şi îndeplinise scopurile. 

— Cea care-i ţine locul sau vreo altă călugăriţă ar 
putea şti unde s-a dus maica superioară? întrebă el, 
întorcându-se la realitate. 

— Nu cred. Ele nu ies din mănăstire. 

— De ce nu le întrebaţi? o rugă el. 

— Aşa de important e? întrebă laica. 

Spre deosebire de mănăstirea Bonrepos, care era 
mică şi ascunsă între arbori în adâncimea văii, mănăstirea 
cartuziană din Escaladei, aflată la ceva mai mult de o leghe 
de cea dintâi, era mare şi avută şi îşi demonstra caracterul 
maiestuos prin amplasarea ei într-un loc înconjurat de 
ogoare şi podgorii. Într-acolo îl îndrumase laica din 
Bonrepos pe Hugo după ce vorbise cu cea care-i ţinea locul 
maicii superioare, deşi aceasta, aşa cum îi spusese deja şi 
laica, nu ştia nimic despre călătoriile maicii superioare: 
uneori se întorcea într-o săptămână, alteori întârzia o lună 
şi niciodată nu le comunica unde se ducea. Şi, chiar dacă 
cea care-i ţinea locul ar fi ştiut, recunoscu laica în cele din 
urmă, cu sinceritate, nu i-ar fi dezvăluit. 


Anglesola. Acesta era numele celei care-i ţinea locul 
maicii superioare şi pe care Hugo îl repetă fratelui portar 
al mănăstirii cartuziene. Clara, laica întâlnită în grădină, îl 
asigurase că aveau să-l găzduiască şi să-i dea de mâncare; 
cartuzienii erau bogaţi şi generoşi şi de obicei îi găzduiau 
pe călători. Acolo îl puteau anunţa când avea să se 
întoarcă maica superioară. 

Domingo, călugărul portar al mănăstirii carteziene, 
ascultă cu atenţie explicaţiile lui Hugo. 

— Ce treabă aveţi dumneavoastră cu maica 
superioară Beatriz? întrebă el în cele din urmă. 

Hugo se aştepta la acea întrebare, la fel ca în 
Bonrepos. 

Se gândise la asta pe drum. Povestea era credibilă; 
călugării erau iscusiţi şi nu voia să fie prins cu minciuna. 

— Sora mea, Arsenda, a fost servitoare în mănăstirea 
Jonqueres, din Barcelona. O caut şi cred că maica 
superioară Beatriz mi-ar putea da veşti despre ea. 

— Dacă a fost în Jonqueres, cu siguranţă. Înţeleg că 
de-acolo vine şi ea. E rău că niciodată nu e unde ar trebui 
să fie, adică în mănăstirea ei, în sihăstrie, rugându-se ca 
toate celelalte, devotată lui Hristos, nu urmărind interese 
lumeşti; o maică superioară nu are astfel de funcţii. 
Domingo aşteptă câteva clipe. O poate face pentru că are 
protectori importanţi... 

Comentariul îi scăpase, sau poate că o spusese 
intenţionat. Cu toate acestea, nu insistă în aversiunea 
aceea evidentă faţă de maica superioară, ce continua să i 
se oglindească pe chip şi în atitudine. 

— Puteţi să-i aşteptaţi întoarcerea aici, încuviinţă el 
apoi, schimbându-şi dispoziţia. Între timp, veţi ajuta la 
muncile de pe câmp ca să vă plătiţi pâinea şi un acoperiş 
deasupra capului. De acord? 

— Vă pot plăti cu bani, se oferi Hugo. 

— Şi ce veţi face atunci? Veţi lenevi toată ziua? 
Ordinul nostru trăieşte în tăcere şi se dedică rugăciunii, 
lecturii şi meditării. Lucruri care nu merg mână-n mână cu 

trândăvia. Vreţi să munciţi pentru găzduire? 

Hugo acceptă. Mănăstirea cartuziană din Escaladei 
era formată din aproape 30 de călugări, care trăiau 
aproape închişi în nişte chilii individuale mai mari ca de 
obicei, ca nişte schituri mici în care cartuzienii, fiecare 
dintre ei împărţindu-şi singurătatea cu Dumnezeu, păstrau 
o tăcere strictă şi, aşa cum îl anunţase portarul, se dedicau 
rugăciunii, meditaţiei şi studiului. Îşi pedepseau trupul cu 
penitenţe, respectau o disciplină aspră şi ţineau posturi cu 
pâine şi apă. 

În tăcere participau zilnic şi la cor şi la slujbe, deşi 
duminicile luau masa în comunitate şi li se permitea să 
converseze o vreme. Hugo ajunse să-i vadă, plimbându-se 
pe pământurile lor în şiruri de câte doi sau trei, tăcuţi, 
activitate pe care o făceau de vreo două ori pe săptămână 
ca să păstreze vitalitatea unor corpuri dedicate 
contemplării. 

Alături de aceşti călugări, dar în afara mănăstirii, 
trăia un alt grup, la fel de numeros, de fraţi laici, care nu 
erau sacerdoţi şi care se dedicau muncilor necesare pentru 
întreţinerea mănăstirii, cum ar fi cele de pe ogoare, din 
podgorii, de la mori şi de pe alte proprietăţi care 
aparţineau cartuzienilor, care erau multe la număr. 

În ziua următoare sosirii lui acolo, la ora patru 
dimineaţa, după ce dormise cu animalele într-o fermă 
aflată îndeajuns de departe de mănăstire ca să nu-i tulbure 
liniştea, Hugo merse la liturghie cu fraţii laici şi cu cei cu 
care avea să muncească: laicii, bărbaţi care, fără să 
profeseze sau să depună vreun jurământ, îşi dedicau viaţa 
muncilor din mănăstirea cartuziană. 

La podgorii. Se pricepea la podgorii şi vinuri. Asta-i 
răspunsese Hugo, după liturghie, părintelui împuternicit, 
care se ocupa de slujbe şi sarcini. Plecă înspre podgorii 
împreună cu opt laici care, departe de controlul 
călugărilor, îndrăzniră să vorbească şi chiar să glumească, 
deşi în atmosfera aceea ascetică ce impregna ogoarele şi 
podgoriile, se forţau să-şi înăbuşe râsetele. Într-un câmp 

de grâu se despărţi de unul dintre laici. Alţi cinci rămaseră 
pe ogoare pe măsură ce străbăteau întinderi de orz, livezi 
de măslini, pomi fructiferi şi grădini. împreună cu cei doi 
rămaşi, Hugo începu să urce pe nişte terase de pe lateralul 
unui munte. În luna mai, pământurile reci ca acelea de 
acolo erau curățate şi săpate. 

Fu surprins când călcă solul acelor podgorii: nu era 
pământos. Era o ardezie fină, plăci de rocă spartă de 
diverse mărimi, mulţi fulgi şi puţin, foarte puţin pământ. 
Pământ stâncos. Uluit, se aplecă şi apucă o placă de 
ardezie. 

— Llicorella, aşa îi spun aici, îl informă unul dintre 
laici. 

— Nu am văzut niciodată un astfel de sol, recunoscu 
Hugo. 

— La mai puţin de-o palmă dedesubt e stânca mamă, 
îi explică bărbatul. 

— Şi apa? Dacă e totul stâncă, unde e apa? 

— Rădăcinile o caută. 

— Cum stau în picioare, fără pământ? întrebă Hugo. 
Şi cu ce se hrănesc plantele? 

Interesul de care dădea dovadă Hugo îl atrase pe 
celălalt bărbat. 

— Mănâncă puţin. De-aceea sunt mici, vezi? 

Hugo încuviinţă. Într-adevăr, erau mici. 

— Apa şi umezeala o caută în crăpăturile stâncii de 
dedesubt. Acolo îşi găsesc şi hrana, în pământul care se 
adună printre crăpături şi în despicăturile pietrei. Deşi 
planta e mică, rădăcinile ei sunt lungi şi viguroase întrucât 
trebuie să lupte ca să găsească apa printre stânci. 

— Atunci strugurii care se nasc din lăstarii ăştia şi 
vinul... Grimasa de dispreţ care invadă trăsăturile lui Hugo 
îi făcu pe ceilalţi să zâmbească. 

— Gustă, îi oferi unul dintre ei, care căra un burduf 
de piele. 

Îşi amintea vag că gustase din vinul de Priorat cu 
Mabir, dar trecuse atât de multă vreme de atunci, încât nu 

era în stare, aşa cum se întâmpla cu altele, să îşi 
amintească gustul. Privi lichidul ce curgea în castron; i se 
păru oarecum gros. Apoi îl agită; culoarea roşie era atât de 
întunecată încât părea negru. 

— Călugării îl amestecă pe din două cu apă, auzi el. 

Gustă. Era tare, mai tare şi decât cele în care turna 
el licoare, şi era dens, dar mai presus de toate... îl mai 
gustă o dată. Nu ştia... 

— Metal, zise cel care îi dăduse să bea. 

— De piatră, mineral, spuse celălalt. 

Hugo încuviinţă. 

— Da. Are gust de rocă. 

— E Ilicorella. 

Lucră cu plăcere în podgoria care cobora în terase pe 
panta muntelui. Curăţă şi smulse buruieni. Îi dădură să 
mănânce şi să bea şi, când soarele strălucea în înalt, văzu 
vrejurile lucind, şi plăcile de ardezie de culoarea cuprului 
reflectând razele de soare. 

— Un alt beneficiu al acestor pământuri, îi zise unul 
dintre laici. Reflectă o parte din lumina soarelui, pentru că 
llicorella absoarbe restul razelor. Iar în timpul nopţilor, 
care sunt reci în munţii aceştia, viţele-de-vie primesc 
căldura strânsă în timpul zilei de pietre. 

La apus se întoarseră la Escaladei. Aşa cum se 
întâmplase pe drum spre podgorii, li se alăturară laici şi, 
de data aceasta, chiar şi nişte fraţi laici care împiedicară 
sporovăielile prin simpla lor 

MOŞTENITORII PĂMÂNTULUI 677 prezență, 
mergând cu toții în tăcerea atât de multă dorită de 
cartuzieni. 

— Călugării pretind că şi tăcerea le face bine 
podgoriilor, îi şopti pe sub mustață unul dintre laicii care 
lucrase Împreună cu el. 

Hugo rămase în mănăstirea cartuziană din Escaladei, 
aşteptând ca maica superioară Beatriz să se întoarcă la 
mănăstirea din Bonrepos. Munci şi trăi pe ferma separată 
de mănăstire, cu acei opt laici care căpătară încredere în 

noul sosit, lăsară deoparte suspiciunile şi evitară, cu grijă 
însă, regulile stricte ale cartuzienilor. Hugo se întorcea 
epuizat de la podgorii. Încerca să se obosească, pentru ca 
mintea să nu-i zboare la Merce sau Caterina; să nu o 
plângă pe Barcha sau să nu jure că se va răzbuna pe 
Regina. Nu reuşea s-o facă, dar măcar somnul îi potolea 
îngrijorările. Vinul acela puternic, dens şi cu o aromă 
indefinibilă şi plăcută de piatră îl ajuta. Era din abundență, 
iar călugării erau generoşi cu el; şi cu mâncarea. Când nu 
îşi mai simţea capul greu pe umeri şi-l încerca senzaţia 
aceea mereu ciudată cum că ideile ar fi plutit pe deasupra 
lui, se refugia în discuţia cu laicii. Unii dintre ei, la fel ca 
Hugo, erau doar atenţi; alţii vorbeau cât pentru doi. Unii 
se credeau infailibili şi alţii pretindeau a conduce, unii se 
făleau, unii se gândeau la enigme şi alţii garantau că le 
puteau rezolva; vorbeau în şoaptă şi-şi atrăgeau atenţia 
dacă vreunul dintre ei ridica tonul, deşi toţi păreau a fi 
prieteni buni. Conversaţia, oricum  neîntemeiată, îl 
transportă pe Hugo într-un somn odihnitor din care avea 
să se trezească la ora patru în dimineaţa următoare. 

Aşa trecură şase zile până când, într-o dimineaţă, 
după liturghie, părintele împuternicit îi transmise vestea 
îndelung aşteptată că Beatriz, maica superioară, se 
întorsese în Bonrepos cu o seară în urmă. Hugo îşi luă 
rămas-bun de la laici pe drum printre ogoare şi podgorii şi 
se îndreptă degrabă spre fundul văii în care se afla 
mănăstirea Bonrepos. îl aşteptau. O soră îl conduse în 
biserică, simplă şi austeră, cu o singură navă, unde îl lăsă 
după ce-i spuse că maica superioară avea să-i iasă în 
întâmpinare. Vreme îndelungată fu singur, deşi se simţi 
privit în fiecare clipă. Se plimbă încolo şi încoace. Tăcerea 
din valea aceea era absolută, iar timpul trecea lent, cu atât 
mai mult pe măsură ce renăştea în Hugo îngrijorarea 
pentru Merce. Privi cu atenţie pietrele, căutând vreo gaură 
prin care l-ar fi putut iscodi; îl urmăreau, o simţea, cu 
siguranţă. 

— Mi s-a spus că doriţi să-mi vorbiţi. 


Vocea răsună în templu chiar pe când Hugo era pe 
punctul de-a ieşi din el, să caute vreo călugăriţă. Se auzea 
din spatele unor zăbrele din lemn, late şi atât de înalte, de 
ajungeau până la acoperişul bisericii, sprijinite de un 
perete de înălţime medie, pe una dintre lateralele de lângă 
altar. În timpul aşteptării, Hugo se apropiase în repetate 
rânduri de locul acela; probabil că din spatele ei ascultau 
călugărițele liturghia fără să îşi întrerupă sihăstria. Se 
apropie iarăşi. 

— Beatriz? întrebă el. Sunteţi Beatriz, maica 
superioară? 

— Da. 

Lui Hugo i se păru că vocea venea de la câţiva paşi 
din spatele construcţiei, ca şi cum călugăriţa nu voia să se 
apropie de zăbrele. Îi răspunse doar cu acea afirmaţie 
sumară, atât. Nu se putea vedea prin grilaj; nu se 
întrevedea nici măcar o umbră. Întunericul din spatele lui 
era desăvârşit. 

— Eu... şovăi el, căutându-şi cuvintele. Voiam să vă 
vorbesc despre fiica mea... despre fiica dumneavoastră, se 
corectă el. Despre Merce. Aşteptă în zadar o reacţie. Au 
răpit-o. Episcopul a zis că era fiica dumneavoastră şi de 
aceea au răpit-o, ca să se asigure că veţi tăcea în treaba 
asta cu papa şi schisma. 

Hugo rămase locului o clipă, alert. Era ca şi cum în 
spatele zăbrelelor nu se afla nimeni. După ce o acuzase că 
avea o fiică, maica superioară ar fi trebuit să riposteze. 
Doar era călugăriţă! 

— Sunteţi acolo? întrebă el. 

— Da. 

— Regina... continuă Hugo, convertita care e medic, 
e soţia mea. O cunoaşteţi. Nu ştiu dacă v-a vorbit despre 
mine. Ea ne-a adus-o pe Merce, nou-născută. 

În continuare, nicio reacţie din spatele zăbrelelor. 
Hugo se apropie şi încercă, iarăşi, să privească printre 
grilajul din lemn, dar nu văzu nimic. Se mişcă, neliniştit, şi 
aşteptă câteva clipe, convins că maica superioară ar avea 

ceva de spus. Se simţi privit. Într-adevăr, lumina pătrundea 
în biserică. 

— Ascultaţi-mă, izbucni el, ridicând vocea, vreau să- 
mi eliberez fiica. Ştiu că e în pericol şi am nevoie de 
ajutorul dumneavoastră. Singurul răspuns pe care-l primi 
fu tăcerea. De ce nu răspundeţi? urlă el şi îşi vâri degetele 
printre găurile dintre zăbrele, scuturându-le, de parcă ar fi 
vrut să le smulgă. 

— Te afli în casa lui Dumnezeu, îl mustră maica 
superioară. 

El se potoli. 

— De ce nu răspundeţi la ce vă spun? 

— Hugo... 

Numele i se strecură printre găurile grilajului şi se 
răspândi prin biserică, împărţit parcă în mii de frânturi. 

— Mă cunoaşteţi? întrebă el, înfiorându-se. 

Trecu o vreme înainte să primească răspuns: 

— Aşa mi-au spus că te numeşti. 

Poate că aşa era, dar tonul pe care tocmai îi 
pronunţase numele era ciudat. Un fior, mai slab de data 
aceasta, îi străbătu din nou şira spinării. Hugo intuia că 
maica superioară minţea. 

— Am nevoie să mă ajutaţi să-mi eliberez fiica... Pe 
fiica dumneavoastră... Pe Merce! 

— Hugo, zise maica superioară... 

Când îşi auzi numele, Hugo se simţi la fel de neliniştit 
ca înainte. 

— ...Nu am avut niciodată o fiică. 

— Dar aşa mi-a zis episcopul! 

— Oare un episcop ar şti mai multe despre mine 
decât ştiu eu însămi? 

— Regina susţine că e fiica dumneavoastră. 

— Regina se înşală. 

— Deci o cunoaşteţi, o avertiză el. 

— Colaborează... Colabora, se corectă ea, cu noi, da. 

l-ar fi plăcut să-i vadă chipul; să-i poată cerceta 
expresia, poate agitația mâinilor ei încleştate cu forţă sau 

hotărârea de pe fruntea ei încruntată, dar în afară de cele 
două ori când îşi auzi numele răsunând în templu, restul 
cuvintelor maicii superioare, adăpostită după zăbrele, 
ajungeau la Hugo lipsite de suflet. 

Cu toate acestea, îi era greu să creadă că Regina ar fi 
comis o greşeală aşa de mare: să o răpească pe soţia 
amiralului armadei catalane ca să pună presiune asupra 
unei mame care nu era de fapt mama fetei era de-a dreptul 
bizar. De când Barcha îi comunicase secretul, în timp ce 
episcopul stătea ameninţat şi înspăimântat între picioarele 
ei, Hugo se gândise la mii de posibilităţi, dar nicidecum la 
faptul că Beatriz ar fi negat că ar fi mama fetei. 

— Spuneti-mi, îi veni atunci în minte, deşi nu sunteţi 
mama acelei femei, ce ştiţi despre răpirea dusă la capăt de 
Regina? 

— De ce ar trebui să ştiu ceva despre răpirea despre 
care-mi vorbiţi? 

— Pentru că Regina credea că sunteţi mama lui 
Merce, insistă Hugo, aşa că sigur a venit să exercite 
presiuni asupra dumneavoastră, aşa cum a plănuit să facă, 
concluzionă el, dar maica superioară nu scoase un cuvânt. 
Presupun că aţi convins-o că nu sunteţi mama femeii... Şi 
atunci?... 

— Atunci? 

— Regina trebuie să vă fi zis ceva: unde a ascuns-o pe 
femeie? De ce credea că era fiica dumneavoastră? Ce 
intenţiona să facă acum cu ea, că nu-i mai servea 
scopurilor ei? 

— Nu mi-a povestit nimic, zise maica superioară cu 
aceeaşi voce senină. 

— Vreţi să mă convingeţi că Regina a venit să 
exercite presiuni asupra dumneavoastră susţinând că 
Merce vă era fiică şi că a răpit-o ca să-i rămâneţi fidelă 
papei Benedict, iar dumneavoastră i-aţi zis că nu sunteţi 
mama ei şi cu asta basta? 

— Nu îmi amintesc să fi recunoscut că Regina ar fi 
încercat să mă forţeze în vreun fel. 


— Dar aşa a fost, nu? 

În spatele zăbrelelor se lăsă din nou tăcerea. Hugo 
strânse pumnii în faţa peretelui de netrecut, care nu-i 
îngăduia conversaţiei să curgă. 

— Da, afirmă maica superioară. 

Tocmai recunoscuse şantajul Reginei şi tot ce implica 
aceasta: că Merce se afla în posesia ei. Era maică 
superioară; putea să evite să-i răspundă şi să dispară. Oare 
portăresele mănăstirii nu îl tratau aşa de fiecare dată când 
venea la ele? Totuşi, Beatriz, maica superioară, nu o făcea; 
vorbea cu el. Hugo se apropie cât putu de tare de zăbrele. 

— Ştiţi unde o ţine prizonieră? 

— Nu, nu ştiu. Ar fi fost absurd din partea ei să-mi 
dezvăluie una ca asta. 

— De ce, dacă nu sunteţi mama fetei? 

Tăcerea îl lovi iarăşi pe Hugo. În cele din urmă, când 
credea că deja era singur în templu, Beatriz îi răspunse: 

— Ca să fii mama unui copil, trebuie să îţi doreşti 
asta. Eu nu am fost niciodată mama acelei copile. Merce e 
fiica diavolului, afirmă ea. 

Hugo se năpusti asupra zăbrelelor, care rezistară 
atacului. 

— Nu e fiica mea! strigă maica superioară. E fiica 
diavolului! Nu e fiica mea! 

De data aceasta, în ritmul unor paşi repezi, vocea se 
pierdu în interiorul mănăstirii. 

— Nu mă lăsaţi aşa! strigă Hugo. Ajutaţi-mă! 

Işi sprijini fruntea de lemn în faţa tăcerii care învălui 
biserica. Oare ce voise maica superioară să spună când o 
numise pe Merce „fiica diavolului”? Se lovi cu fruntea de 
zăbrele şi îşi încordă degetele, agăţându-se de ele. Zgâlţâi 
zăbrelele, tot mai viguros, pe măsură ce îşi repeta în minte 
acuzaţia diabolică şi văzu că lemnul, puternic, ceda în 
canelurile lui din perete. O călugăriţă ţipă în interiorul 
mănăstirii când văzu violenţa de care dădea dovadă Hugo, 
dar el nu se lăsă intimidat; dimpotrivă, trase şi mai tare. 
Se auzi un scârţâit, apoi altul. Zăbrelele începură să 

danseze în mâinile lui. Zidăria săltă, iar celelalte suporturi 
începură să se elibereze. În cele din urmă, lemnul căzu la 
pământ cu o bubuitură, iar lumina invadă interiorul, un 
spaţiu care semăna cu o lamă de elice, unde se ascundeau 
călugărițele. Hugo sări peste peretele jos şi trecu de 
cealaltă parte. Mai multe călugăriţe, înveşmântate în straie 
negre şi albe şi cu capul acoperit, îi ieşiră în cale fără să 
arate vreo urmă de teamă. 

— Ce vreţi să faceţi? zise una dintre ele. Ne aflăm 
sub protecţia regelui. 

Hugo mai degrabă o ascultă, decât o privi. Nu, nu era 
vocea maicii superioare. 

— Veţi plăti scump pentru îndrăzneala voastră! 

— Vreau s-o văd pe maica superioară, zise el. 

— Am dat de veste, continuă călugăriţa, ignorând 
cererea lui Hugo, care numără patru femei care-l priveau. 

Le privi rând pe rând, dar niciuna nu se potrivea cu 
imaginea pe care şi-o creionase în minte despre maica 
superioară, fie şi numai ascultându-i vocea. Călugăriţa 
continua să vorbească: 

— Magistratul va ajunge numaidecât, cu alguazilii lui, 
şi atunci va trebui să le daţi explicaţii. 

— Până ce ajungeţi la el şi până când vine el aici, aş 
putea... 

Hugo nu îşi termină afirmaţia, ameninţarea care îi 
trecu scurt prin minte când le văzu pe acele femei lipsite 
de apărare. 

În schimb, o dădu la o parte pe una dintre ele şi-o 
apucă pe un coridor ce ducea în mănăstire. 

— Maică superioară! strigă el de mai multe ori. 

Călugăriţele îl urmară; alte câteva se alăturară 
alaiului. Ajunseră la o curte interioară pavată, ca o galerie 
mică, unde aşteptau celelalte călugăriţe din cele 
treisprezece care formau comunitatea mănăstirii, toate 
înveşmântate în alb şi negru, înconjurându-l. Le cercetă 
din nou şi ştiu că erau prea multe ca să o identifice cu 
certitudine pe cea pe care o căuta. 


— Maica superioară? 

Nu-i răspunse niciuna. 

— Eu sunt. 

Vocea se auzi din spatele lui. Da. Era maica 
superioară. Călugăriţele rupseră cercul, iar Hugo dădu să 
facă un pas, dar se opri, uluit. 

— Nu... şopti el. Deşi trecuseră peste douăzeci de 
ani, totâşi recunoscu sora. Un vârtej de senzaţii 
contradictorii îl asaltă. Se bâlbâi printre râsete: Tu? 

Dădu să se apropie, dar văzând că ea nu se mişca, 
rămase şi el locului. La un gest pe cât de delicat, pe atât 
de autoritar al maicii superioare, celelalte călugăriţe 
plecară din curtea interioară şi, într-o clipă, rămaseră faţă 
în faţă, singuri, fără zăbrele între ei. 

— De ce? reacţionă Hugo în cele din urmă. De ce mi- 
ai ascuns cine erai? De ce nu mi-ai trimis niciodată veşti 
despre tine? 

Arsenda fu cea care se apropie de el, deşi nu îl 
atinse. Apoi îi arătă o bancă de piatră încastrată în perete, 
pe care se aşeză. Hugo nu i se alătură numaidecât. 

— Te-am căutat, începu el, iar ea îl lăsă să vorbească, 
aşezată pe marginea băncii, cu spatele drept, fără să se 
atingă de perete, privind în faţă. M-au ameninţat şi apoi... 
Ce mai contează?! Hugo făcu un semn din mână. De ce zici 
că Merce e fiica diavolului? Eşti sau nu mama ei? Explică- 
te, pentru Dumnezeu! 

— Femeia aceea e fiica diavolului... şopti maica 
superioară. 

— Cum poţi spune aşa ceva? 

— Îmi pare rău, Hugo, zise Arsenda. Aşa este... 

El o privea, înspăimântat, aproape disperat. 

— Frate, diavolul m-a siluit! 

— Cum poţi pretinde aşa ceva? Merce... Merce eo 
copilă a lui Dumnezeu. Merce... 

Hugo îi vorbi în grabă despre copila pe care o 
crescuse, despre copilăria ei, caracterul ei, virtutea ei, dar 
chipul inexpresiv al surorii lui îl convinse că nu fusese în 

stare să-i transmită nici măcar un strop din toată 
dragostea pe care o nutrea el pentru Merce. Crezu că ar 
putea s-o facă, dar îndărătnicia Arsendei fu mai mare. 
„Fiica diavolului”, susţinu ea în repetate rânduri, 
încăpăţânată, oarbă în faţa oricărui argument. 

— Doar Dumnezeu... şi diavolul îşi ştiu căile, zise ea 
după ce Hugo îi spuse că Merce era o persoană pioasă, 
care nu făcuse niciodată rău cuiva. 

— Dar e fiica ta. 

— Eu nu sunt mama ei. 

Arsenda negă în repetate rânduri că ar fi fost mama 
fetei pe care Regina, aşa cum îi mărturisea Hugo acum, i-o 
adusese lui în loc s-o ucidă, aşa cum se angajase faţă de 
maica superioară a mănăstirii Jonqueres. 

— Poate că te înşeli în treaba cu diavolul şi 
mănăstirea. Erai foarte tânără, şi nevinovată. 

— Nu, Hugo. Nu mă înşel. 

— Dar diavolul... într-o mănăstire? 

— Da, într-o mănăstire. Bineînţeles că da, afirmă 
Arsenda hotărâtă. Diavolul se bucură dacă îşi înfăptuieşe 
nelegiuirile în locuri sacre, şi mai mult dacă îşi bate joc de 
lucruri sfinte. 

Apoi îi explică cum Lucifer încerca să seducă fecioare 
devotate, şi ce loc ar fi fost mai bun pentru asta dacă nu o 
mănăstire? Lua trupul unui bărbat, chiar şi din rândul 
clericilor, intra în el şi, prin tot soiul de şiretlicuri şi 
farmece, lua în puterea sa virtutea tinerelor inocente. Aşa 
păţise şi ea. Îi spuse că-i cunoştea purtarea pentru că de 
atunci, de când îndurase acel atac şi urmările acelei vrăji, 
se dedica să le ajute pe cele care treceau printr-o rătăcire 
ca a ei. 

— Mi-au spus că ştii prea multe greşeli carnale ale 
multor parohi ai Bisericii care îl apără pe Benedict şi că de 
aceea te-au forţat răpind-o pe Merce. 

Arsenda îl întrerupse, râzând sarcastic. 

— Pe lângă cele ale diavolului şi demonilor, 
recunoscu ea, am început să ascund şi să rezolv faptele 

diabolice ale oamenilor, clar. Puţine maici superioare, 
izolate de lume şi dedicate rugăciunii, ştiu cum să înfrunte 
astfel de probleme care, deşi nu sunt săvârşite de diavol, 
fără îndoială sunt instigate de acelaşi Satana. 

Recunoscu apoi că lucrase cu Regina, că aceasta o 
înşelase ani de zile ascunzându-i faptul că nu o ucisese pe 
copila diabolică pe care o născuse şi că acum încercase să 
exercite presiuni asupra ei, ameninţând-o că avea s-o ucidă 
pe Merce dacă trecea de partea celor din Conciliul din 
Costanza şi îi trăda pe nobilii Bisericii. 

— l-am zis să-şi îndeplinească acum angajamentul pe 
care şi l-a luat la naşterea ei, şi s-o ucidă. 

Când o auzi, Hugo tresări pe bancă. 

— Convertita şi-a luat tălpăşiţa, furioasă, afirmă 
Arsenda. 

De atunci nu ştia mai nimic despre ea. Hugo o 
imploră să o cheme, ca să afle unde o ţinea pe Merce. Dar 
Arsenda nu cedă: fiica diavolului nu merita nicio 
consideraţie. Nu avea să o ajute. Hugo îngenunche în faţa 
surorii lui, încercând s-o convingă, dar în zadar. Ce avea să 
facă acum? tremură Hugo. Unde avea să le găsească pe 
Regina şi Merce? Se ridică, lăsând ca furia să-i îndrume 
vorbele. 

— Ba o vei face! urlă el. Îi vei trimite un mesaj 
Reginei! 

Ea clătină din cap, cu buzele strânse într-un gest 
condescendent şi milos, care îl enervă şi mai tare pe 
fratele ei. O prinse de braţ, o ridică de pe bancă şi o 
zgâlţâi bine. 

— O vei face! 

În curtea interioară apărură câteva călugăriţe. 

— Hugo, reuşi să îngâne Arsenda printre zgâlţăieli şi 
îmbrânceli, mai repede aş muri decât s-o ajut pe fiica 
diavolului. 

El îi dădu brusc drumul, de parcă ar fi lăsat din mână 
o torţă aprinsă care îi ardea mâinile. 

— Tu o să pui capăt vieţii mele? îl provocă Arsenda. 


— Atâţia ani în care m-am gândit la tine, m-am rugat 
pentru tine, ca acum s-o condamni la moarte pe cea pe 
care o iubesc cel mai mult. 

— Sper să moară, Hugo. 

Hugo nu putu reacţiona nicicum în faţa acestei 
dorinţe macabre. 

— Fără îndoială, continuă Arsenda, omenirea va 
scăpa de o fiinţă rea. 

Brusc, Hugo îşi dădu seama că ţinea pumnii strânşi, 
pregătit să lovească. Se răzgândi, încercă să se liniştească 
şi clătină din cap. Diavolul. Ingerul decăzut. Stăpânul 
întunericului. Hugo accepta că diavolul exista, nimeni nu 
nega asta: nici prinți, nici ţărani, nici clerici. Satana trăia 
printre ei şi îi pândea pe oameni ca să profite de 
slăbiciunile lor. Hugo şi-o aminti pe sora lui în mănăstirea 
Jonqueres: o copilă ingenuă, până când candoarea ei 
fusese înlocuită de o tânără foarte credincioasă şi pioasă. îl 
alarmase atunci ura profundă pe care le-o purta sora ei 
evreilor, dezvăluită în timpul atacului împotriva cartierului 
evreiesc; nu rostise atunci cuvinte de milă pentru bărbaţii 
şi femeile asasinate în numele Dumnezeului creştin. îl 
surprinsese când îl întrebase dacă păcătuia prin orgoliu şi 
aroganță, întrebare care-l convinsese să caute să facă pace 
cu Câinele chel. Îşi amintea şi ziua în care Arsenda îl 
avertizase că nu putea concura cu Dumnezeu pentru 
dragostea ei. 

„Aşa i-a răsplătit Dumnezeu angajamentul, se întrebă 
Hugo, făcând-o mama copilului unui şarpe sau al unui 
tap?” Tremură când şi-o închipui pe sora lui violată de o 
fiinţă corpolentă şi întunecoasă, neagră, verde sau roşie, 
cu copite în loc de mâini, coadă, coarne şi aripi cu pene 
sau uscate, ca acelea ale liliecilor. Şi asta, în ciuda faptului 
că luase formă de bărbat; dacă era diavolul, monstrul acela 
se ascunsese. Nu se putea aşa ceva! O iubise pe Arsenda, 
dar acum nu o recunoştea în călugăriţa aceea crudă şi 
intransigentă pe sora lui, pentru care se căţărase neliniştit 
pe zidurile unei mănăstiri din Barcelona, mânat de dorinţa 

de-a o vedea. Merce nu putea fi fiica diavolului. Dacă 
Arsenda ar fi văzut-o şi ar fi vorbit cu ea, ar fi priceput cât 
de absurdă şi imposibilă era afirmaţia ei. Dacă înainte 
tremurase, acum i se întoarse stomacul pe dos când şi-o 
închipui pe copila lui zămislită de Lucifer, de Belzebut. 
Arsenda văzu că Hugo nu se simţea bine şi era palid la faţă 
şi dădu să-l ajute. El se smulse de sub braţul ei. 

— Nu vei face nimic pentru ea? o întrebă el. 

— Niciodată, frate, răspunse maica superioară. 

— Nu îmi spune frate. Nu mai sunt fratele tău. 

Şi ieşi degrabă din mănăstire prin acelaşi loc pe unde 
intrase. Trecu peste zăbrelele căzute la pământ şi sări 
peretele scund ce ducea spre singura navă a bisericii. O 
icoană a Fecioarei cu Pruncul îi abătu atenţia pentru o 
clipă. Plescăi din limbă; se gândi că Sfânta Fecioară nu 
prea-l ajutase. Arsenda îl lăsase să plece, tăcută, fără să 
rostească nici măcar un cuvânt de rămas-bun prin care să-i 
tempereze atitudinea. 

Hugo se trezi urcând valea în care se ascundea 
Bonrepos. Nu luase micul dejun în Escaladei, hotărât să 
ajungă cât mai repede posibil în faţa maicii superioare 
Beatriz. Nu servise nici prânzul. În timp ce urca dealul, 
prin pădurea deasă, pricepu că era ca la început, ca în ziua 
în care lăsase în urmă Barcelona, după moartea Barchei: 
fără să ştie ce avea de făcut sau încotro să meargă să-şi 
caute fiica. Fără să se gândească, mânat de foame, se 
îndreptă spre ferma laicilor din Escaladei. 

— Imi caut fiica, le mărturisi el în noaptea aceea, 
sătul, dar disperat, cu limba slobodă din pricina vinului 
tare şi robust, cu gust de stâncă. De când au răpit-o, şi din 
pricina asta, a murit o prietenă bună de-a mea, mi-am lăsat 
în voia sorții... 

Nu ştia cum s-o definească pe Caterina în faţa 
bărbaţilor care îl ascultau răbdători. 

— Femeia, care ar trebui să fie soţia mea în faţa lui 
Dumnezeu, şi iată-mă urmărind-o pe cea care mi-e nevastă 
prin lege, pe care uneori îmi vine s-o ucid... Şi, în 

încheiere, m-am reîntâlnit cu sora mea, pe care o credeam 
moartă, sau dispărută, sau ascunsă... Ideea e că, după 
douăzeci de ani, am dat peste o călugăriţă inflexibilă şi 
intolerantă. 

— Toate sunt aşa, îl întrerupse unul dintre ei. 

— Asta înseamnă să fii cleric. 

Hugo, ca un semn vădit de descurajare, îşi arătă 
palmele, după care le lăsă să cadă pe tăblia mesei la care 
şedeau, ceea ce dezlănţui dorinţa celor opt de-a interveni. 
Opt bărbaţi cărora le era interzis să rupă tăcerea şi 
liniştea. Opt bărbaţi care nu aveau alte teme de 
conversaţie în afară de ogoare, podgorii, pomi fructiferi şi 
mori, atunci când nu ascultau cu atenţie citirea sfintelor 
scripturi. 

— Cine e prietena care zici că a murit? 

Hugo şovăi; la ce bun să le vorbească despre Barcha? 
îl mai serviră cu vin; cei mai mulţi îşi dădură pe gât 
castronul, de parcă s-ar fi pregătit pentru un interogatoriu 
lung. Întrebările nu se mai opreau: „De ce au răpit-o pe 
fiica ta?” „Se ştie cine a făcut-o?” 

Vin şi bărbaţi, curioşi neîndoielnic, dar sinceri. 
Continuară să bea şi să vorbească şi, printre întrebări, 
înghiţituri şi răspunsuri, trecu noaptea. Hugo sfârşi prin a 
le da detalii, vorbindu-le despre Barcha, despre sacrificiul 
şi moartea ei, şi despre Caterina, femeia pe care o iubea. 

— Căsătoreşte-te cu ea în alt loc, unde nu vă 
cunoaşte nimeni, îi zise unul dintre laici. 

Sfatul lui stârni comentarii aprinse, unele în favoarea 
lui, cele mai multe împotrivă. Conversaţia continuă, deşi 
câţiva dintre ei îşi feriră privirile când aflară despre 
amiralul armadei catalane. Vinul alungă posibile temeri şi 
îndrăzniră să vorbească despre schismă şi Costanza; 
cartuzienii le vorbeau despre astfel de lucruri în timpul 
liturghiilor, deşi Benedict era încă papă, întrucât nu fusese 
numit altul... Cel puţin, din câte ştiau ei. 

— Şi soţia ta, cea adevărată, zici că e medic? 

— Păi, nu cu multă vreme în urmă, o femeie care 

zicea că e medic, spunea că o cheamă Regina, le-a cerut 
ajutor călugăriţelor, îşi aminti unul dintre laici. 

Până şi cel care servea vinul în clipa aceea ridică 
sticla, pentru ca clipocitul lichidului ce curgea în castron 
să nu întrerupă tăcerea ce se lăsase în încăpere. Hugo îl 
privi întrebător pe cel care vorbise, dar îi răspunse un 
altul: 

— Da, ne-a asigurat că venea de la Bonrepos. 

Hugo întoarse capul. Mulţi dintre cei de faţă 
interveniră în acelaşi timp: 

— Era singură. 

— Avea nevoie de protecţie sau tovărăşie ca să se 
întoarcă la Barcelona. 

— Da, era destul de tulburată. 

— La Barcelona, murmură Hugo aproape ca pentru 
sine. 

— Da, afirmă unul dintre ei. 

— Ba nu, zise celălalt. 

Hugo îl privi întrebător. 

— Avea de gând să meargă la Barcelona, lămuri el, 
dar mai întâi voia să meargă spre Garraf... Da, sunt sigur 
de asta. A venit cu mine până la Tarragona în ziua în care 
am mers să căutăm peşte pentru post. Nu-ţi aminteşti? 

Laicul de la care aşteptă confirmarea aţipise deja cu 
capul sprijinit pe braţe, pe masă. 

— Bun. Aşa e. Mi-a zis că mai întâi avea de gând să 
meargă la Garraf. 

— De ce? 

— Nu ştiu. Nici n-am întrebat! încercă el să se scuze. 
Doar am dus-o până la Tarragona ca să se alăture vreunei 
caravane. 

— Nu a zis nimic? 

— Nu. N-a vorbit mai deloc. 

— Garraf... zise Hugo, privindu-i pe ceilalţi laici. 

Biruiţi de oboseală, câţiva dintre ei sfârşiseră prin a 
ignora conversaţia: unul dormea, alţi trei se retrăseseră, 
doi pălăvrăgeau despre treburile lor. Doar cei doi rămaşi, 

poate cei mai puţin ameţiţi de vin, continuau să-i acorde 
atenţie. 

— Pământuri aflate sub stăpânirea şi jurisdicţia Pia 
Almoina, de la catedrala din Barcelona, îl surprinse unul 
dintre ei. 

— Ce-ai zis? întrebă Hugo. 

— Că Garraf aparţine de Pia Almoina, de la catedrala 
din Barcelona, instituţia de binefacere a catedralei. 

— Da, da. 

Garraf. Hugo cunoştea zona. Străbătuse masivul 
acela muntos, care pe alocuri cădea în piscuri deasupra 
mării, în drum spre Sitges, sat care aparţinea şi el 
instituţiei de binefacere a catedralei din Barcelona, la fel şi 
Campdisens şi Miralpeix. O întindere mare de pământuri 
de pe urma cărora catedrala din Barcelona câştiga rente 
bune; Hugo cunoştea şi acest lucru. Pia Almoina le purta 
de grijă câtorva sute de săraci cărora le dădea o masă pe 
zi: mâncărică, pâine şi vin. Înainte ca Pia Almoina să 
cumpere domeniul Sitges şi celelalte locuri acoperite de 
grâu şi viță-de-vie, vinul era cumpărat de la negustori din 
Barcelona; apoi, jumătate din vinul cu pricina şi cerealele 
pentru pâine veneau de la Sitges într-o barcă specială. 
Negustorii din Barcelona resimţiră scăderea vânzărilor. 

Se putea bănui, se gândi Hugo în timp ce se afla pe 
unul dintre cele mai înalte puncte ale masivului Garraf, de 
unde stăpânea şi mare şi uscat, că episcopul Barcelonei o 
ajutase pe Regina şi că Merce era întemniţată acolo, pe 
nişte pământuri care se aflau sub jurisdicţia şi stăpânirea 
Bisericii. Se grăbi să plece din Priorat după ce laicii îi 
oferiseră informaţiile cu pricina, deşi înainte de plecare 
profită şi dormi puţinele ore care mai rămăseseră până la 
patru dimineaţa, merse la liturghie şi se pregăti pentru 
călătorie servind un mic dejun copios. 

Acum, în Garraf, cu marea la picioarele lui, liniştită, 
strălucitoare, pierdută la orizont, nu ştia ce să facă. 
Intrebase când trecuse prin Sitges şi erau numeroase 
castele, turnuri şi case întărite răspândite pe întreg 

teritoriul. Însuşi castelul din Sitges, sau cel din Ribes, 
turnul Roşu, Fonollar, castelul Podrit sau cel din 
Campdisens şi multe alte fortificaţii. Dacă Merce se afla 
acolo, în care din ele era oare? Şi, mai presus de toate, 
cum să cerceteze acest lucru fără să stârnească bănuieli? 
Unele dintre acele locuri, Campdisens, de exemplu, avea 
douăzeci de vetre răsfirate, vreo şaptezeci de locuitori 
răspândiţi prin fermele din jurul castelului, alt lucru pe 
care-l află Hugo în Sitges. Puţini erau călătorii care 
treceau prin zona aceea şi multe altele din Garraf, sate ale 
căror singură avuţie venea din cultivarea pământului. Nu 
putea întreba. Oamenii de la ţară, Hugo o ştia bine, erau 
generoşi şi altruişti, ştiau ce înseamnă sărăcia şi 
greutăţile, şi solidarizau cu aproapele lor, dar erau şi 
foarte bănuitori cu străinul care întreba despre ei. Şi era 
logic să fie aşa: ce interes care să nu fie viclean putea avea 
cineva într-un mediu atât de simplu şi de rudimentar 
precum cel agricol? 

Toate acestea dacă Merce încă era prizonieră, 
întrucât întemnițarea ei nu avea sens în a forţa o maică 
superioară care îşi respingea fiica. Oricum, Regina nu o 
putea elibera. Bernat ar fi ucis-o. „Nu îi vor îngădui să se 
întoarcă împotriva lor”. Aşa le spusese Barcha după ce-l 
avertizase în repetate rânduri pe Hugo că aveau să-i ucidă 
copila. Se înfioră, stomacul i se strânse şi se dădu câţiva 
paşi în spate ca să se îndepărteze de prăpastie întrucât i se 
făcu rău când se gândi la această posibilitate care devenea 
tot mai certă şi care, după refuzul Arsendei de a-l ajuta, îi 
chinui şi străpunse sufletul pe tot drumul lung parcurs de 
la Escaladei. 

Privi vreme îndelungată marea, apoi oftă şi se 
întoarse pe drum: Barcelona îl aştepta. Avea să 
pregătească unul dintre catâri, întrucât pe drumurile din 
Garraf nu puteau trece căruţe deoarece erau înguste şi în 
stare proastă, avea să-şi ia bani şi avea să se întoarcă sub 
chipul unui negustor de vinuri. Trase adânc aer în piept şi 
încercă să se liniştească. Avea timp, îi zisese unul dintre 

laici în ultima noapte înainte să se culce la ferma din 
Escaladei. Nu se ştia nimic de Conciliul din Costanza, 
drept pentru care era puţin probabil să ia decizii cineva 
până nu avea să afle cum urma să se soluţioneze 
chestiunea cu Benedict şi ce poziţii aveau să adopte 
protagoniştii ei: regele Alfonso, noul papă şi Benedict cel 
încăpățânat, care se agăța de scaunul Sfântului Petru. 

Pe la jumătatea dimineţii intră în Barcelona pe poarta 
şanţ Antoni, cea care dădea spre strada Hospital, iar 
forfota din oraş crescu pe măsură ce se apropie de spitalul 
Santa Cruz şi lăsă în urmă grădinile şi ogoarele din Raval. 
Trecu prin faţa casei Barchei, încercând să nu privească 
înspre ea, dar o făcu oricum. Obloanele şi uşa erau închise; 
nimic nu părea să indice faptul că ar fi fost locuită. 
Biserica o confiscase cu siguranţă, chiar dacă proprietatea 
fusese folosită ca garanţie pentru a plăti talla mai multor 
sclavi, pentru că, dacă aceştia se ţineau de cuvânt, îşi 
plăteau libertatea şi nu fugeau, casa avea să se degreveze. 
Melancolia dură doar o clipă, îndeajuns încât să fie 
înlocuită de imaginile cu musulmana torturată şi de 
durerea ascuţită pe care o simţea din pricina morţii ei 
nedrepte.  Încercă să se gândească la altceva, 
concentrându-se asupra spitalului Santa Cruz. Nava estică 
era întru totul terminată, la fel şi galeria, iar în clipa aceea 
se lucra la nava nordică. Aşa cum declaraseră regele 
Martin, episcopul şi consilierii oraşului în ziua în care se 
pusese prima piatră, clădirea era monumentală şi se 
ridica, maiestuoasă, cu navele ei înalte sprijinite de acele 
arcuri în formă de vase tăiate la jumătate, deasupra 
celorlalte clădiri, mici şi umile, care formau cătunul 
cartierului Raval. Şantierele navale, Santa Cruz, Santa 
Maria de la Mar, palatul de pe strada Marquet sau castelul 
regelui Martin din Bellesguard... Hugo şi-ar fi putut 
povesti viaţa prin intermediul acelor clădiri măreţe din 
Barcelona. 

Zarva de pe strada Hospital, cu oamenii şi crainicii 
ei, deveni un adevărat țipăt acolo unde strada dădea 

înspre albia Ramblei. Un soare strălucitor lumina zona, de 
pământ, neregulată, întinsă, ce se deschidea în faţa porţii 
Boqueria. Acolo erau îngrămădite mai bine de zece mese 
demontabile pe care se punea în vânzare carne interzisă a 
se vinde în interiorul Barcelonei: de ţap, purceluş, oaie... 
Tărăboiului mulţimii care umplea zona şi lătratului câinilor 
care se certau pe o bucată de piele li se alăturau tipetele 
animalelor care presimţeau că aveau să fie executate. 
Carnea care ajungea în Barcelona, provenită de la 
stârvurile sau cadavrele de animale găsite sau ucise în 
afara oraşului, se vindea la poarta  Trentaclaus, 
următoarea poartă dacă o luai de-a lungul zidului înspre 
mare. 

Mirosul metalic al sângelui se contopi cu teama care 
îl făcuse pe Hugo să-şi încetinească pasul. Acolo, 
ridicându-se pe deasupra măcelarilor, vânzătorilor, vitelor, 
mulţimii de oameni şi câinilor, se afla una dintre cele mai 
importante spânzurători din Barcelona. Hugo nu o privi 
când trecu pe lângă ea, de teamă să nu dea peste vreun 
picior sau braţ de-al Barchei, întrucât capul, mai mult ca 
sigur, era şi acum expus în spânzurătoarea din piaţa Nova, 
unde se afla palatul episcopului, pentru ca parohul să-l 
poată vedea în fiecare zi. Celelalte bucăţi din trupul hăcuit 
al Barchei probabil că erau erau răspândite prin oraş. Îşi 
ridică privirea şi expiră cu putere aerul pe care-l ţinuse în 
piept: nu era ea. Mai puţin de o jumătate de lună de 
călătorit fusese îndeajuns pentru ca Barcelona să 
pedepsească alt  delincvent, care atârna acum în 
spânzurătoare, umflat, putrezit de la soare şi căldură, 
grotesc. Câţiva copii aruncau cu pietre în cadavru şi se 
provocau unii pe alţii să nimerească anumite locuri. Când 
vreunul dintre ei nimerea ţinta propusă, ceilalţi aplaudau 
cu entuziasm; când nu reuşea, era huiduit cu la fel de mult 
entuziasm. 

— În cap! 

Aplauze la nimerirea țintei. 

— Acum în boaşe! 


De data aceasta, huiduieli. 

— Lasă-mă pe mine! ceru unul dintre copii. 

— Unde? 

— In boaşe! 

Aplauzele stârnite de reuşita ultimei aruncări de 
pietre îl însoţiră pe Hugo în timp ce trecu pe poarta 
Boqueria între cele două turnuri mari care o delimitau. 
Niciun soldat, care deveniseră de prisos odată cu ridicarea 
noului zid din Raval, nu controla trecerea mulţimii sau a 
mărfurilor. Străbătu strada Boqueria înspre taverna lui. 
Intenţiona să ia un catâr şi bani, poate să dea pe gât nişte 
vin bun, să se odihnească puţin dacă se ivea ocazia şi apoi 
să se întoarcă în Garraf. Caterina avea să-l înţeleagă... 
Trebuia să-l înţeleagă! Hugo nu voia nici să se certe cu ea, 
nici s-o dezamăgească; simţea un gol adânc doar 
gândindu-se la asta. O iubea. În afară de Caterina, se 
părea că nu avea noroc cu femeile. Mama lui, Antonina; 
Barcha, Merce, ca să nu mai vorbim de Dolţa, Eulâlia sau 
de Arsenda şi Regina. Sau poate că femeile, se gândi el în 
cele din urmă, nu aveau noroc cu el? Moartea Barchei şi 
cea a Dolţei îl urmăreau în coşmarurile lui; prima se lăsase 
executată într-un mod crud ca să-i salveze fiica; cea de-a 
doua rămăsese fidelă credinţei ei şi murise recunoscând că 
fusese fericită cu el, într-o dragoste imposibilă. Pe mama 
lui nu fusese în stare s-o elibereze din sărăcia şi violenţa în 
care o afundase dogarul. Merce, fiica lui, fusese răpită. De 
Eulâlia nu mai aflase nimic; câteodată mai voise vreunul 
să-i povestească despre ea, dar nu-i acordase atenţie. 

Arsenda devenise o femeie intransigentă, aproape 
nebună, obsedată de Satana, îngerul decăzut, călăul 
păcătoşilor, stăpânul infernului. Nimeni nu se îndoia de 
existenţa lui, îşi repetă Hugo. Preoţii îl numeau în biserică, 
înspăimântându-i pe credincioşi cu prezenţa lui şi îi 
îmboldeau să se ferească de el. Şi el auzise multe poveşti 
cu vrăjitoare şi fecioare siluite de diavol. Vrăji şi farmece; 
copii ucişi ca ofrandă pentru cel rău. Şi preoţii vorbeau 
despre toate astea. Scripturile dovedeau existenţa lui 

Lucifer. 

Dar Merce nu era fiica niciunui demon. De asta Hugo 
era întru totul convins. 

Cu gândul acesta, se opri în uşa tavernei. Din stradă, 
atmosfera i se păru senină. Înăuntru văzu câţiva clienţi 
care beau liniştiţi. Aşteptă şi, în timp ce-o făcea, îi veni în 
minte întruchiparea tuturor  nenorocirilor feminine. 
Regina... 

— Şerpoaică nenorocită! bombăni pentru sine şi 
intră. 

Pedro se apropie de el de îndată ce-l văzu. Hugo privi 
în jur, căutând-o pe Caterina, dar nu era în cârciumă. 

— Totul bine? îl întrebă pe flăcău. 

Pedro încuviinţă murmurând, în timp ce urmărea cu 
privirea lucrurile pe care le cerceta Hugo: butoaiele, 
mobilierul şi celelalte ustensile. 

— Şi Caterina? întrebă Hugo. Cum e? 

— Tristă, răspunse Pedro, şi apoi făcu semn cu capul 
spre odaie. 

Scările care duceau sus i se părură la fel de abrupte 
precum cele mai înalte piscuri din Montsant. Uşa era 
deschisă şi o văzu pe Caterina aşezată pe un scaun în faţa 
ferestrei. Hugo se opri în pragul uşii. Ea îl privi, zâmbi şi 
se ridică să-l întâmpine. 

— "Ţi-ai găsit fiica? întrebă când se afla la un pas de 
el. 

— Nu, răspunse Hugo. Nu, repetă el, de data aceasta 
pentru sine, deşi cred că ştiu unde e. 

Caterina îl îmbrăţişă şi îşi ascunse faţa la pieptul lui. 

— Du-te şi găseşte-o, atunci! îi porunci ea, ridicându- 
şi capul şi privindu-l drept în ochi. 

Şi, spre deosebire de ceea ce simţise când plecase 
ultima oară, de data aceasta lui Hugo i se păru a găsi 
încurajare în cuvintele Caterinei, nu doar resemnare. 

— Grăbeşte-te! insistă ea. Nu te întoarce fără Merce, 
Hugo! Te voi aştepta aici oricât va fi nevoie, dar trebuie să 
o eliberezi. E fiica ta. Familia ta... 


— Şi tu... încercă el să-i zică. 

— Ştiu. Ştiu. Nu mă mai îndoiesc. Şi eu sunt familia 
ta, spuse Caterina cu fermitate. De aceea trebuie s-o 
eliberezi pe Merce. Aş putea să devin refugiul pentru 
durerea ta dacă nu o găseşti, dar nu te vreau aşa, nici nu-ţi 
doresc un astfel de rău. Te vreau lângă mine fericit, Hugo. 
Trebuie să fii puternic şi fericit, ca să-mi înduri şi să-mi 
îndrepţi greşelile. 

Hugo îşi drese vocea o dată, de două ori... Nu putu 
să-i răspundă. Îşi simţea gâtul încordat, aspru. Caterina îl 
mângâie pe obraz cu dosul palmei, iar gestul ei îl convinse 
că, deşi nu avusese noroc cu multe dintre femeile din viaţa 
lui, norocul îi surâsese în sfârşit când îi dăruise o femeie 
care îl iubea cu adevărat şi pe care el o iubea la fel de 
mult. 

PARTEA A PATRA 

Între durere şi dreptate 

28 

Pleca şi se întorcea. Era deja a treia oară când Hugo 
se întorcea la Barcelona încărcat cu vin scump şi prost şi, 
cel mai rău, fără vreun indiciu cât de mic referitor la locul 
unde s-ar fi putut afla Merce. Inconjura de fiecare dată 
castelele şi fortărețele; vorbea cu soldaţi, ţărani şi 
servitori; cumpăra vin şi-l bea, încercând întruna să adune 
informaţii, discret. În cea de-a treia călătorie, disperat de 
lipsa de rezultate, sfârşi prin a se tăia la gambă ca să 
întrebe de Regina. „Un medic, zici? Femeie? Pe aici? Nu 
am auzit vreodată de aşa ceva. În plus, tăietura aia n-are 
nevoie de atenţie medicală. Ce delicaţi sunteţi voi, 
orăşenii! Uite, nici nu mai sângerează!” 

— Data viitoare va trebui să-ţi tai o mână, îi zise 
Caterina, încercând să bagatelizeze situaţia şi să-l facă pe 
Hugo să zâmbească, după ce acesta-i povesti despre eşecul 
ultimei lui încercări, în timp ce ea turna licoare direct pe 
rana care începuse să sângereze iarăşi. 

— Va fi mai greu să fac o a patra călătorie, afirmă 
Hugo, pufnind când văzu că rana făcea spume la contactul 

cu licoarea. Nu m-ar crede nimeni. În ultima călătorie au 
început deja să intre la bănuieli. Nu e ceva obişnuit ca un 
negustor de vinuri să dea târcoale pe-acolo. Sunt locuri 
sărace în vin. Ba chiar au fost unii care au vrut să-l 
cumpere pe-al meu! Poate că mai încolo aş putea cumpăra 
vin de calitate din Sitges şi să mai încerc o dată la 
întoarcere prin Garraf, se aventură el. 

— Sau să te deghizezi, îi propuse Caterina. 

— Şi cine să mă prefac că sunt? Alguazilii şi veguerii 
s-ar năpusti asupra mea. Numai delincvenţii hoinăresc pe- 
acolo. Nimeni nu merge dintr-un loc în altul fără motiv. Ce 
motiv aş avea eu? 

Caterina făcu o grimasă. Rămaseră tăcuţi preţ de 
câteva clipe, sus, în odaie, el şezând pe scaun, privind din 
când în când rana de la picior, ea în picioare, plimbându-se 
încolo şi încoace prin odaie. 

— Şi amiralul? întrebă în cele din urmă Caterina, 
cunoscând deja împrejurările din jurul naşterii şi vieţii lui 
Merce. El ce ştie? 

Între călătorii, Hugo profitase şi se înfăţişase de mai 
multe ori în palatul de pe strada Marquet. Bernat nu îl 
primea, deşi asta nu părea să-l împiedice să vrea să ştie 
despre el şi despre eforturile pe care le făcea, întrucât 
Guerao nu pierdea nici cea mai mică ocazie de a-l interoga, 
într-atât încât până şi doica lui Arnau, înainte reticentă, 
acum se retrăgea şi-i lăsa singuri cu un copil care, la 
vârsta de un an şi-un pic, deja mergea singur, cădea, se 
ridica, şi care, prin râsetele şi strigătele lui care se 
răsfrângeau din pereţii de piatră, insufla viaţă şi bucurie 
într-un loc care, de la răpirea lui Merce, aducea a 
mausoleu. 

Hugo se juca împreună cu nepotul lui şi îi vorbea 
despre Merce în timp ce îndura întrebările lui Guerao: „În 
Garraf? De acolo cumperi vin?”. „Mama ta se va întoarce 
curând”, îi şoptea Hugo la ureche nepotului lui. „Iarăşi în 
Garraf?”, insista Guerao. La întoarcere după a treia 
încercare, Hugo hotărî să răspundă la întrebările 

omuleţului cu o minciună. 

— Plecat? Nu. Doar că n-am putut să vin să-l văd pe 
Arnau. Cârciuma îmi ocupă mult timp. 

— Da. Excelenţa Sa era neliniştit din pricina absenței 
tale. 

„Bernat neliniştit?”, se întrebă Hugo. Ce voia să 
spună majordomul cu această afirmaţie? Ce-i păsa lui 
Bernat unde era el? 

— Te pomeneşti că îşi închipuie că aş avea de-a face 
cu răpirea fiicei mele? se răsti Hugo numaidecât. 

Il intrigă atitudinea cu care reacţionă Guerao la 
întrebarea lui. Se aşteptase ca acesta să tresară sau măcar 
să pufnească, dar majordomul rămase senin, de parcă ar fi 
cântărit efectiv această posibilitate. Guerao se gândi 
înainte să răspundă. 

— Nu. Excelenţa Sa nu crede că i-ai răpit soţia, dar e 
ciudat şi tulburător să nu primească veşti despre ea. Am 
folosit toate resursele de care dispunem ca s-o găsim pe 
Merce şi nu am obţinut niciun rezultat. A intervenit până şi 
regele Alfonso. Le-a găsit pe rudele lui Roger Puig în 
regatul Navarra şi nu par să fie implicate în răpirea lui 
Merce. l-am vegheat pe câţiva dintre inamicii mai notorii 
ai amiralului şi tot degeaba. Nu, contele de Navarcles nu 
crede că ai răpit-o, dar bănuieşte de ceva vreme că ar 
exista un motiv sau o circumstanţă care ar putea-o afecta 
pe Merce şi pe care el nu o ştie... şi pe care, fără îndoială, 
ar trebui să o ştie sau să o fi ştiut. 

Hugo îl ridică pe copil şi-l trecu peste cap, încercând 
să-şi ascundă reacția la cuvintele  majordomului. 
Bineînţeles că erau lucruri pe care Bernat nu le ştia! Arnau 
izbucni în hohote de râs; râsete inocente, curate şi 
vibrante, care i se furişară în suflet precum un suflu de 
vitalitate. 

— Nu, îi răspunse atunci lui Guerao, legănând în 
continuare copilul în aer. Poate sta liniştit, nu e niciun 
lucru pe care ar trebui să-l ştie pe care să nu-l ştie deja. 

În noaptea aceea, aşezat pe patul din paie, Hugo îşi 

cuprinse faţa cu mâinile şi suspină. Caterina rămase câţiva 
paşi mai încolo. Ştia ce dilemă avea, vorbiseră despre asta 
de îndată ce Hugo se întorsese de pe strada Marquet. 
Hugo se temea pentru viaţa lui Merce. Cercetările pe care 
le făcuse în Priorat sau în Garraf nu ajutaseră la nimic. 
Totuşi ar fi putut să meargă la Bernat şi să-i povestească 
adevărul: să-i zică despre Arsenda, să recunoască faptul că 
nu era tatăl ei, că i-o adusese Regina... Şi să-l avertizeze, 
aşadar, că nu inamicii lui îl lipseau de soţia lui, ci Biserica, 
într-o mutare pricepută în favoarea lui Benedict al XIII-lea. 

Hugo nici măcar nu voia să-şi închipuie reacţia lui 
Bernat dacă ar afla, din spusele Arsendei, cea care o 
născuse pe copilă, că Merce era fiica diavolului. Oare şi-ar 
fi descărcat ura şi pe Arnau? Era un corsar, imprevizibil de 
violent. În clipa aceea exista o realitate de netăgăduit: 
fericirea lui Arnau; tocmai o împărtăşise. Dacă se alia cu 
Bernat, ar fi putut pune capăt bunăstării lui Arnau... sau 
nu. Nu ştia, deşi nici măcar asta nu îi garanta libertatea lui 
Merce. Bineînţeles, Biserica avea să nege că ar fi fost 
implicată; ba chiar s-ar fi putut ca intervenţia amiralului 
să-i facă să se descotorosească de Merce, ca să nu fie 
nevoiţi să-şi mărturisească vina în faţa unui preaînalt 
ministru regal. Norocul nepotului său, cu preţul pericolului 
în care se afla fiica lui, iată cu ce se confrunta. Şi ce putea 
să facă el dacă nici măcar nu ştia unde o ţineau închisă pe 
Merce? 

— Hotărârea e limpede, îi făcu semn Caterina după 
ceva vreme. 

Hugo încă îşi acoperea chipul cu mâinile. Când şi le 
cobori, ea îi văzu ochii roşii. 

— Care? întrebă el, cu voce sugrumată. 

— Cea pe care ar lua-o orice mamă: să-i poarte de 
grijă copilului ei, chiar de trebuie să-şi dea viaţa pentru 
asta. Păstrează secretul în legătură cu Merce. 

Hugo încuviinţă în cele din urmă. Caterina avea 
dreptate, dar bănuiala pe care le-ar fi stârnit-o o altă 
călătorie celor câţiva locuitori din Garraf îl făcu să renunţe 

la idee sau, cel puţin, să o amâne pentru o vreme. 

— Cum să stau locului ştiind că fiica mea e ţinută 
prizonieră pe undeva? Şi dacă-i fac rău? 

— Ba nu, nu vom sta locului. Multă lume încă şi-o 
aminteşte pe musulmană şi se simt recunoscători faţă de 
ea; poate că îmi sunt recunoscători şi mie într-o oarecare 
măsură, adăugă ea cu umilinţă. M-am gândit că poate vom 
afla ceva cu ajutorul sclavilor. Noi, sclavii, am ştiut mereu 
ce se petrece în jurul nostru. 

Incercaseră să se folosească de reţeaua de sclavi şi 
ca să-i găsească pe copiii Caterinei, pe care îi vânduse 
Roger Puig, şi nu ajutase la nimic. Hugo încercă să nu-şi 
amintească asta, deşi intui că şi Caterina se gândea la 
acelaşi lucru, ţinând cont de afirmaţia despre mame şi 
copii pe care o făcuse cu o clipă în urmă. 

— Haide, încercăm! încuviinţă Hugo, iar ea zâmbi. 
Mulţumesc. 

Caterina vorbi cu câţiva sclavi în care avea 
încredere; unul dintre ei, confiscat de la Roger Puig, încă 
locuia în palatul de pe strada Marquet. O căutau pe Merce, 
le spuse ea, care fusese ca o fiică pentru Barcha, după cum 
ştiau cu toţii. Bănuiau că era ţinută prizonieră undeva în 
Garraf. li interesa şi să o găsească pe Regina, adăugă ea, 
cea care o denunţase pe Elena, copila greacă. Ştiau că 
probabil se refugiase în vreo mănăstire de călugăriţe. 
Important era să stea de vorbă cu sclavii celor care 
vindeau condimente şi medicamente; Regina avea nevoie 
de ele pentru remedii şi, într-o zi, ea sau cineva trimis în 
numele ei avea să vină să le cumpere. 

Aşa trecu mai bine de o lună şi sosi luna iulie a anului 
1417, iar odată cu ea, şi condamnarea papei Benedict 
poruncită în Conciliul de la Costanza. „Indărătnic, sperjur, 
eretic şi schismatic”, acestea fură acuzaţiile pentru care fu 
condamnat Benedict al XIII-lea. Spre deosebire de sentinţa 
lui Ioan al XXIII-lea, pe Benedict nu îl condamnară pentru 
crime împotriva castităţii sau pentru relaţii nepotrivite cu 
călugăriţe, fecioare, femei măritate sau văduve. În caz că 

era vreun lucru care l-ar fi putut afecta pe papă în sensul 
acesta, Arsenda nu îl dezvăluise. 

După emiterea sentinţei, nu mai avea sens să o ţină 
prizonieră pe Merce, dar nici nu o eliberară. Asta în caz că 
mai era în viaţă... Aşa se tortura Hugo în repetate rânduri. 

În luna noiembrie a aceluiaşi an, în Costanza fu 
numit un nou papă: Oton Colonna, cardinal de obedienţă 
romană, care luă numele de Martin al V-lea. Prin această 
numire, Biserica punea capăt Schismei Occidentului. Mai 
lipsea doar demisia lui Benedict care, încă de la începerea 
conciliului, tot numea episcopi şi le aloca scaunele cele 
mai importante celor care îi erau fideli: Clement în 
Zaragoza; Bertran în Barcelona; Nicolai în Huesca; Ram în 
Lérida; Mur şi Tovia în Gerona şi, respectiv, Urgell; 
Moncada în Tortosa... Benedict credea că el controlează 
Biserica regatelor. Excomunica ipsofacto pe orice disident 
şi îi chema necontenit pe oameni la loialitate. Dar, aşa cum 
Benedict se apăra, şi Martin al V-lea recurse la propriile-i 
şiretlicuri. Regele Alfonso acceptă destituirea lui Benedict, 
deşi refuză să-şi trimită armatele împotriva lui, ca să-l 
expulzeze din castelul din Peniscola, aşa cum îi cerea noul 
pontif. Monarhul avea un motiv pentru asta. Martin al V-lea 
îi acceptase cerinţele şi îl scutea de plata censului 
corespunzător insulelor Sicilia şi Sardinia, dar doar vreme 
de cinci ani, în timp ce Alfonso pretindea ca anularea să fie 
perpetuă. 

Aşa stând lucrurile, cu regele sprijinind Costanza, la 
sfârşitul anului, chiar cardinalii şi episcopii credincioşi lui 
Benedict, conduşi de arhiepiscopul din Zaragoza, 
Francisco Climent, îl îndemnară pe acesta să abdice. li 
făcură o propunere splendidă: anularea sentinţei; avea să 
devină cel de-al doilea cap al Bisericii, subordonat direct 
pontifului roman, şi avea să primească nişte rente 
incredibile. 

Conciliul din Costanza îşi atinsese țelul de a-i destitui 
pe cei trei papi schismatici. Pe Grigore al XII-lea, care îşi 
dăduse demisia în 1415 fără să fie nevoie de un proces, îl 

numi arhiepiscop de Porto, deşi îşi păstră funcţia puţină 
vreme, întrucât muri în octombrie 1417, cu o lună înainte 
de alegerea lui Martin al V-lea. Cât despre Ioan al XXIII- 
lea, al doilea papă schismatic, condamnat pentru mai bine 
de şaptezeci de delicte, printre care şi faptul că-şi otrăvise 
predecesorul, pe papa Alexandru al V-lea, acestuia i se 
alocă episcopatul şi cardinalatul de Tusculo. 

— Un papă adevărat nu renunţă, răspunse însă 
Benedict al XIII-lea,  prelungind astfel Schisma 
Occidentului, cu indulgenţa calculată a regelui Alfonso, 
chiar şi când niciun stat nu i se mai supunea. 

Pe de altă parte, Martin al V-lea îi ţinu în funcţii pe 
toţi cei pe care îi numise Benedict şi recurse la represalii 
doar împotriva celor care îi puneau la îndoială autoritatea, 
deşi îi ierta de îndată ce se corectau. După schismă, 
Biserica trebuia salvată, gâlcevile uitate şi problemele 
rezolvate. Mai rămânea doar Benedict, aragonezul, 
încăpățânat şi convins de dreptul lui, pe care, într-o 
încercare disperată, Martin al V-lea porunci să-l 
otrăvească. Încercarea eşuă, iar călugărul însărcinat să 
execute crima fii ars de viu pe plaja din Peniscola. Cu toate 
acestea, puţin câte puţin, deşi bătrânul nonagenar nu fii 
înfrânt, dar era totuşi închis şi izolat în castelul lui 
impenetrabil de deasupra mării, opoziţia împotriva noului 
papă scăzu. 

Poate că reţeaua de sclavi nu fusese în stare să-i 
găsească pe copiii Caterinei, copii care se putea foarte 
bine să fi fost vânduți pe teritoriul regatului sau departe de 
el, în Castilia sau Navarra, dar lucrurile stătură altfel în 
cazul Reginei. Convertita se deplasa din mănăstire în 
mănăstire, purtând straie religioase, pe ascuns, pe măsură 
ce frivolitatea unora dintre călugărițele care îi solicitau 
serviciile le făcea să dea de necazuri. În ceea ce o privea 
pe Arsenda, părea să fi fost afectată să afle că fiica 
diavolului pe care o născuse era încă în viaţă, iar sclavii 
ziceau că îşi dedica mare parte din timp rugăciunii, 
postului şi disciplinei, închisă în Bonrepos, spre satisfacția 

cartuzienilor din Escaladei. Oricum, Regina era îndeajuns 
de cunoscută ca să se poată lipsi de intermedierea maicii 
superioare Beatriz. 

Regina ştia că Hugo o căuta, întrucât nu durase mult 
ca episcopul din Barcelona să-i spună despre atacul 
Barchei, explicându-i că musulmana îi povestise lui Hugo 
ceea ce el însuşi fusese obligat să-i dezvăluie cu mai bine 
de doi ani în urmă. Una dintre călugărițele de la Bonrepos, 
recunoscătoare pentru o favoare anterioară, îi dădu de 
veste Reginei despre vizita pe care le-o făcuse Hugo şi, 
chiar dacă nu află despre călătoriile lui în Garraf, era 
conştientă că, dacă ar fi găsit-o, ar fi avut mari necazuri. 

Regina era satisfăcută din plin de viaţa ei în 
mănăstiri. Ascunse faptul că era măritată şi li se alătură 
beguinelor, femei care, fără să profeseze, precum 
călugărițele, fără să se supună domniei religioase sau 
vreunui ordin religios, îşi dedicau viaţa lui Dumnezeu şi 
semenilor lor. Unele dintre ele aveau grijă de bolnavi; 
altele  obţinuseră permisiunea regelui de-a îngropa 
cadavrele sau rămăşiţele celor spânzurați; mai erau şi 
dintre cele care înfăşurau morţii în giulgiu, care îi învățau 
pe copii în spitale sau dintre cele care locuiau printre 
leproşii din San Lăzaro. Erau femei care doreau binele şi 
să ducă o viaţă spirituală, dar nu între zidurile unei 
mănăstiri. Biserica încerca să le aducă sub obedienţa ei, 
deşi până atunci reuşise doar să se aleagă cu o împotrivire 
puternică din partea unor surori laice, care se bizuiau în 
plus şi pe sprijinul unei mari părţi a satului şi a 
autorităţilor acestuia. Regina se alătură fără probleme 
acestor femei care nu se supuneau unei autorităţi şi unor 
norme şi, înveşmântată cu o rochie de lână aspră, cu tocă 
albă şi mantie neagră, era primită şi respectată în 
mănăstiri. Uneori chiar o plăteau, deşi nu prea avea nevoie 
de bani, întrucât dispunea mereu de straie, pat şi mâncare. 
Practica medicina, pasiunea ei, şi de ceva vreme ajunsese 
să fie influenţată de viaţa aceea de izolare, rugăciune şi 
tăcere din unele mănăstiri. Lumea exterioară, cea care o 

tratase cu atâta asprime pe când fusese evreică, creştinii 
care încă nu aveau încredere în convertiți şi le puneau la 
îndoială sinceritatea şi onestitatea, intrigile şi minciunile 
nobililor şi ale oamenilor de vază care îi dezamăgiseră atât 
de tare aşteptările şi visurile... le lăsa pe toate în afara 
zidurilor mănăstirilor. Nu mai voia niciun bărbat lângă ea. 
Aripile nazale i se încordau când îşi amintea de ei. Erau 
doar o turmă de egoişti, care nu erau buni nici măcar 
pentru a oferi plăcere şi care-şi urmăreau doar plăcerea 
proprie, pe care, în plus, o atingeau iute. Nu, nu avea 
nevoie de ei. Regina, deşi trebuise să renunţe la bărbaţi ca 
să devină beguină, găsi totuşi în femei bucuria pe care i-o 
refuzau aceştia. 

Cât despre Merce, să o elibereze ar fi însemnat să i-o 
ducă amiralului, iar Regina ştia cum proceda acesta încă 
de când luase cu asalt palatul lui Roger Puig. Merce 
profitase de faptul că Hugo îl trădase pe contele de Urgell 
şi o dăduse pe ea la o parte. Ar fi putut să-şi implore tatăl 
pentru ea, dar nu o făcuse, iar ea fusese nevoită să se 
dezbrace în curtea interioară... lar după aceea nu o 
ajutase. Nu făcuse nimic pentru ea. Îi înapoiase banii, da, 
dar cum rămânea cu îmbrăcămintea, cărţile, instrumentele 
de medicină? Se măritase cu toate că se împotrivise 
acestui fapt, iar după aceea nu-şi ceruse niciodată iertare. 
Lucrurile pe care le obținuse Merce - o căsătorie bună, 
titlul de contesă, bani şi onoruri - erau întocmai visul 
Reginei, retezat de o alegere proastă: sprijinirea 
aspirantului la tron nepotrivit, adică a contelui de Urgell. 
Chiar şi aşa, tot nu ar fi ucis-o; nu o făcuse atunci când se 
născuse şi nu avea de gând s-o facă nici acum. I se 
propusese asta după ce se dăduse sentinţa împotriva lui 
Benedict al XIII-lea, când tânăra deja nu le mai era de 
folos. Puteau să scape de cadavru, iar amiralul nu ar fi 
aflat de intervenţia ei. „Nu”, se opusese Regina. „Va muri 
mai devreme sau mai târziu”, încercaseră ei s-o convingă, 
din pricina temniţei, şoarecilor, insectelor, umezelii, 
mizeriei, bolilor... Dar ea preferase să rămână fermă pe 

poziţie: prefera să o lase în viaţă, în voia sorții, decât să 
poruncească să fie ucisă. 

Sclavul musulman care o însoţise la întoarcerea după 
Disputa din Tortosa devenise un inconvenient când trebuia 
să stea în anumite mănăstiri, aşa că-l vânduse şi 
cumpărase o tânără sclavă tătăroaică, pe cât de 
atrăgătoare, pe atât de exotică şi senzuală, şi ascultătoare 
şi supusă câtă vreme stăpâna ei o chema în pat cu ea. A 
treia oară când tânăra aceea cu părul deschis la culoare, 
buze cărnoase şi ochi verzi uşor migdalaţi veni la atelierul 
negustorului de condimente Guillem Marţal, de pe strada 
Negustorilor de condimente din Barcelona, lângă palatul 
Mayor, între piaţa Blat şi piaţa sunt Jaume, sclavul care 
muncea pentru acesta hotărî să-i povestească despre asta 
sclavului eliberat interesat de informaţia cu pricina şi care- 
i promisese doi sueldos în schimbul ei. Despre astfel de 
lucruri îi spuseseră că vor să ştie: cineva care nu venea la 
atelier frecvent, care cumpăra pentru altcineva, în baza 
unor instrucţiuni primite, şi care cerea ierburi dintre cele 
pe care obişnuiau să le cumpere moaşele: terebentină, 
lemn de aloe vera, storax, piretru... 

În timp ce le punea în coşul pe care-l căra tânăra, 
sclavul reuşi să sustragă una dintre cutiile de lemn în care 
Guillem Marţal pusese ierburile. La scurt timp după ce 
tătăroaica ieşi din atelier, sclavul, plin de remuşcări, cu 
fruntea plecată, îi arătă cutia stăpânului său, care era 
ocupat cu pregătirea altei comenzi. „Fugi după ea, 
netrebnicule!”, îi porunci acesta. Sclavul o găsi, o urmări 
şi-i înapoie cutia doar după ce află încotro se îndrepta: 
informaţie pentru care nu primi nimic peste cei doi 
sueldos. 

Mănăstirea Jonqueres. „Unde altundeva?!”, exclamă 
Hugo cu o voce obosită. Mări premiul la trei sueldos după 
ce-l ascultă pe sclavul negustorului de condimente. Flăcăul 
îi povesti că apucase să vorbească cu tânăra, 
recunoscătoare că evitase o mustrare de care sigur ar fi 
avut parte de-ar fi pierdut una dintre cutiile cu ierburi, şi 

care-i spusese că se numea Felipa şi că nu ştia când avea 
să se întoarcă la prăvălie, deoarece mergea mereu cu 
stăpâna ei de la o mănăstire la alta. Apoi tăcuse, îi explică 
în continuare sclavul lui Hugo, dându-şi seama că încălca 
ordinele stăpânei ei de-a fi rezervată. Totuşi, întrucât 
amândoi erau sclavi şi, în plus, el se căznise să-i facă o 
favoare, tătăroaica continuase să vorbească fără reţinere 
cu el. Îi spusese chiar şi că i-ar fi plăcut să se întoarcă 
curând, cu sinceritatea aceea la care o duseseră nişte fiori 
plăcuţi şi necunoscuţi pe care nu-i simţea niciodată când o 
mângâia stăpâna ei. După aceea, în faţa unor ochi tineri şi 
strălucitori care o devorau şi a unuia dintre cele mai 
sincere zâmbete care îi fuseseră adresate vreodată, îşi 
schimbase atitudinea şi dăduse dovadă de o modestie falsă 
şi ingenuă. 

Doar vreo trei sau patru femei se puteau numi medici 
în principat. Avea să profite de noaptea aceea ca să intre în 
mănăstire, cum făcea pe vremea Arsendei, şi avea s-o 
răpească pe Regina: iată planul pe care-l hotări Hugo. De 
îndată ce sclavul îşi încheie povestea, dădu fuga să vadă 
dacă mai exista banca de piatră pe care o foloseau 
cavalerii ca să urce pe cal şi să iasă din Barcelona, bancă 
aflată pe peretele exterior al casei acelei călugăriţe 
bătrâne din Jonqueres, al cărei nume nu şi-l amintea 
niciodată. 

— Mai bine nu, îl sfătui Caterina. 

Hugo vru să-i evite privirea. Ea insistă. 

— E o nebunie, Hugo. E o mănăstire, o mică 
fortăreață menită să le protejeze pe călugăriţe. Ştii asta. 
Nu vei putea ieşi, cu atât mai puţin cărând o femeie ca 
Regina. Va face un scandal enorm şi te vor aresta. 

— Trebuie s-o fac, ripostă el. L-ai auzit pe sclav: 
Regina va pleca de la mănăstirea asta şi atunci îi vom 
pierde urma. 

— Nu vom îngădui una ca asta. Pedro poate sta de 
pază cu un prieten şi pot face cu rândul când trebuie să 
lipsească. Pârâul acela de lângă piaţă e o ascunzătoare 

ideală. Vor sta oameni de pază, zi şi noapte, până când 
Regina va ieşi din mănăstire. 

— Noaptea nu e nevoie. Porţile oraşului sunt închise. 

— S-ar putea muta la o altă mănăstire din Barcelona, 
sublinie Caterina. 

Hugo încuviinţă. 

— Dar dacă ar fi aşa, cu siguranţă că vor merge cu 
vreo caravană. O beguină şi o sclavă tânără nu pot călători 
singure, zise el. 

Se îndreptau spre Terrassa, în Valles. Aşa le zise 
Pedro că îi povestiseră catârarii care, la prima oră a 
dimineţii, le aşteptau pe beguină şi pe sclava ei în 
apropiere de poarta Jonqueres, lângă mănăstire. Vinul pe 
care îl ducea flăcăul în burduf şi pe care îl împărţi cu ei în 
schimbul unor bucăţi de pâine şi brânză le însufleţi 
sporovăială. Pedro îi minţi, asigurându-i că voia să fie 
catârar şi s-o apuce pe drumuri. Ei se desfătară amintindu- 
şi experienţele lor. Pedro insistă: „la ziceţi-mi, unde 
mergeţi acum cu beguină?” Aveau să străbată drumul spre 
Llobregat. 

Hugo şi Caterina încuviinţară: era acelaşi drum care 
ducea spre Navarcles. In apropiere de Castellbisbal, 
beguină avea de gând să se alăture altei caravane sau 
altcuiva care mergea spre Terrassa, spre mănăstirea Santa 
Margarida del Mujal. Hugo o întrebă pe Caterina, iar ea 
ridică din umeri. Niciunul dintre ei nu cunoştea mănăstirea 
aceea; catârarii da. „Cu multă vreme în urmă, îi 
povestiseră ei lui Pedro de parcă l-ar fi făcut părtaş la o 
mărturisire, episcopul fusese obligat să închidă mănăstirea 
din pricina purtării necuviincioase a călugăriţelor, care 
întreţineau relaţii cu bărbaţii, dar acum au deschis-o din 
nou şi se pare că şi-au schimbat comportamentul”. 

Hugo zâmbi cu cinism: dacă Regina se îndrepta spre 
mănăstirea cu pricina, obiceiurile de-acolo nu se 
schimbaseră prea mult. 

— Ce vom face? întrebă Caterina după ce Pedro îi 
lăsă singuri în odaia de deasupra cârciumii. 


— Tu - nimic, răspunse Hugo luând-o de bărbie. 

Caterina îşi ascunse chipul de îndată ce auzi 
răspunsul. 

— Rămâi aici şi ai grijă de afacere! Lasă-mă pe mine 
să mă ocup! 

— Dar ce vei face? întrebă ea cu voce sugrumată. 

— Draga mea, m-ai mai întrebat asta în ziua în care 
ţi-am spus că aveam de gând să mă furişez în mănăstirea 
din Jonqueres. Nu poţi să mă întrebi iarăşi acum, după ce 
ţi-am urmat sfaturile. 

O sărută pe gură şi-i simţi gustul sărat al lacrimilor 
pe buze. 

Chiar în dimineaţa aceea, Hugo se pregăti să plece în 
urmărirea Reginei; plănuia să i-o ia înainte pe drumuri 
interioare, după ce avea să înconjoare lanţul muntos 
Collserola, şi să o aştepte undeva aproape de Terrassa şi 
de mănăstirea Santa Margarida del Mujal. Cu ajutorul 
Caterinei, încărcă mai multe butoaie goale în căruţă şi 
înhămă catârii. Ea îi aduse pâine, brânză şi carne sărată, 
provizii pe care Hugo le puse în căruţă, lângă burduful de 
vin şi o sticlă de licoare, pe lângă straie călduroase bune. 
La despărţire, Caterina se forţă să zâmbească, abţinându- 
se să plângă, deşi bărbia, întrucâtva tremurătoare, o dădea 
de gol. Hugo o sărută cu tandreţe, o dată, de două ori. Ea 
îi murmură să aibă grijă, că avea să-l aştepte, că avea 
nevoie de el, că viaţa ei fără el nu avea sens. Hugo o ciupi 
de obraz şi, după ce-o sărută o ultimă oară, îndemnă 
catârii să iasă prin grădina din spate. 

Traversă Barcelona fără să bage de seamă strigătele, 
anunţurile şi tărăboiul, simțind în stomac efortul Caterinei 
de-a nu plânge. Încă oscila între teamă şi singurătate şi a-l 
sprijini pe Hugo în lupta lui pentru a o recupera pe Merce. 
De la Pedro aflase că, în timpul şederilor lui în Garraf, 
Caterina mersese la biserica Santissima Trinitat, cea a 
convertiţilor, care era foarte aproape de cârciumă, şi că 
formase o relaţie de încredere cu unul dintre preoţii de- 
acolo, monseniorul Juan. Acesta o încurajase să îl sprijine; 

de acolo schimbarea de atitudine a Caterinei după ultima 
călătorie zadarnică pe care o făcuse Hugo spre masivul 
muntos. 

Hugo, pe de altă parte, continuă să meargă la Santa 
Maria de la Mar, dar asta nu-l împiedică să fie generos cu 
monseniorul Juan, să-i dăruiască vin sau să-l primească 
bucuros în cârciumă, unde pălăvrăgeau fără ca sacerdotul 
să rateze ocazia de a-i da câteva sfaturi după ce Hugo îşi 
lămurise situaţia. „Şi soţia ta?”, fu primul lucru pe care-l 
întrebă acesta. Hugo amestecă adevăruri şi minciuni: nu 
ştia unde se afla; dispăruse... dacă mai trăia cumva. 
Monseniorul încuviinţă; multe persoane mureau fără ca 
soţii lor să le poată dovedi moartea. 

Monseniorul Juan era un bărbat calm, rezervat şi 
afectuos, care îi ajută pe Hugo şi pe Caterina să 
regăsească acea relaţie liniştită pe care o avuseseră la 
început, în prima lor călătorie spre Balaquer, când 
Caterina îi fusese încredinţată şi când obținuse beneficii 
pentru Merce. Trecuseră deja patru ani de atunci. Hugo 
calculă că avea vreo patruzeci şi doi de ani; nu ştia sigur 
dacă aşa era. Caterina era ceva mai tânără ca el. 
Dumnezeu le dăruise o viaţă lungă şi erau încrezători că 
avea să fie şi mai lungă. Amândoi erau sănătoşi, puternici 
şi se mişcau cu uşurinţă şi încă aveau toţi dinţii. Caterina 
avea acelaşi păr blond, des şi strălucitor în lumina 
soarelui, iar Hugo nu se lăsase nici el mai prejos şi-şi 
păstrase mare parte din păr. 

Îşi regăsiseră dragostea pe care şi-o purtau reciproc 
şi împărtăşeau din plin preocuparea de-a o găsi pe Merce. 
Caterina îşi înfrânsese temerile şi-l sprijinise, lucru care îi 
dădea suficientă forţă ca să continue pe drumul acela care 
îi stârnea o mulţime de amintiri despre călătoriile lui spre 
Navarcles în căutare de vin, o dată împreună cu Caterina, 
când, mişcat de privirea ei, umpluse butoaiele din căruţă 
cu sărăcia lucie a ţăranilor. Pe la ferme şi prin sate întrebă 
discret de caravana căreia i se alăturase Regina. „Nu pot 
să aştept vreuna din urmă şi, bineînţeles, mi-ar plăcea să 

călătoresc însoţit”, pretindea el. Un bărbat îi spuse că da, 
erau câţiva catârari în faţa lui, la o leghe sau cel mult două 
depărtare. 

— Nu ştiu dacă voi putea să-i ajung. Merg repede? 

Hugo ştia de ce pusese întrebarea aceea. 

— Nu! Stai liniştit! îi răspunse râzând bărbatul. 
Târăsc după ei o călugăriţă sau o beguină, nu ştiu să le 
deosebesc. Vor trebui să se oprească. Nu cred că poate 
tine pasul, nici dacă o vor sălta pe spinarea vreuneia dintre 
bestiile alea. 

Hugo se gândi că aveau să ajungă neîndoielnic până 
la Castellbisbal. Acolo aveau să înnopteze şi, dacă găseau 
tovărăşie, aveau să continue drumul până la Terrassa în 
ziua următoare. Continuă să mărşăluiască şi, înainte să se 
înnopteze, ajunse în apropiere de Castellbisbal. li întrebă 
pe un ţăran şi doi flăcăi, probabil fiii lui, care munceau 
într-o grădină, dacă văzuseră vreo caravană căreia i s-ar fi 
putut alătura. Aceştia îi răspunseră că da, cu ceva vreme 
în urmă sosiseră nişte catârari. Cei doi tineri îl priviră pe 
Hugo şi cercetară cu atenţie căruţa. Ce făcea aici? 
Cumpăra vin? Vindea? Hugo îi invită să ia o gură din 
burduf. Tatăl şi fiii îi mulţumiră, apoi rămaseră toţi trei 
tăcuţi, de parcă n-ar fi fost de-ajuns. Mai luară o gură. 

— Cât despre caravană... încercă Hugo să le dea 
ghes. 

— Atât de tare te interesează? întrebă unul dintre 
tineri. 

— Călătoresc singur. Da. V-am spus deja că mi-ar 
plăcea să continui însoţit. 

— Tu cauţi de fapt tovărăşia sclavei, îl mustră cu 
neastâmpăr unul dintre fii. 

Hugo şovăi şi făcu un gest de ignoranță. 

— Sclava beguinei! lămuri bărbatul, iar Hugo zâmbi 
când pricepu că se refereau la tătăroaică, pe care nu o 
ştia, şi mai servi o tură de vin. 

— Nu prea vedem femei aşa frumoase ca ea prin 
locurile astea, îl asigură tatăl. 


— Sau cu un caracter aşa urât ca al stăpânei ei! 
adăugă celălalt fiu, iar ceilalţi râseră şi încuviinţară. 

Hugo li se alătură. 

— Ispită şi martiraj exclamă el. Proastă combinaţie 
pentru o călătorie. Mai bine continui singur. 

— Mai bine aşa, auzi deja în spatele lui. Păcatul le 
urmăreşte pe femeile alea. 

„Nici nu ştii cât de tare”, fu tentat să îi răspundă. 

Găsi Santa Margarida del Mujal, un schit mic lângă 
mănăstirea în sine, care nu era nici ea mare, la periferia 
Terrassei, aproape de drumul pe care se ajungea în 
localitate de la castelul Rubi, biserica lui şi micuțul cătun 
care se născuse sub protecţia lui. Se apropia luna 
decembrie şi, odată cu ea, o iarnă aspră care, în zona 
aceea dintre munţi, părea să se intensifice din pricina 
vânturilor geroase care străbăteau văile şi loveau puternic 
feţele descoperite ale locuitorilor de pe acele pământuri. 

Hugo ascunse catârii şi căruţa într-o pădure din 
apropiere şi se piti printre arborii de pe poteca ce ducea la 
mănăstire. De acolo le putea vedea pe ambele şi chiar şi 
drumul principal care se întindea în cea mai mare parte 
de-a lungul unui pârâu. Trase o gură zdravănă de licoare 
ca să se încălzească. Lichidul îl zgârie şi-i arse gura şi 
gâtlejul până să explodeze în stomac. Presimţea că peste 
puţin timp avea să dea de Regina. Era logic să creadă că 
ea şi sclava ei aveau să se despartă de însoțitorii lor; 
aceştia îşi urmau drumul spre Terrassa, iar ele aveau s-o 
apuce pe cărarea ce ducea spre mănăstire. Era o zonă 
deschisă, vizibilă, iar cărarea de la drum era scurtă, astfel 
încât s-ar fi putut crede că ar fi fost o dovadă de precauţie 
excesivă şi absurdă ca, pentru a străbate porţiunea cu 
pricina, cineva să plănuiască să caute protecţie. Hugo 
pipăi cuțitul Barchei cu mânerul lucrat de Jaume şi-l 
scoase puţin ca să verifice dacă ieşea fără probleme. Avea 
să se năpustească asupra lor cu arma în mână, pur şi 
simplu. Regina nu avea să ţipe, nici să strige după ajutor. 
Era convins de asta. Nu-i stătea în caracter, cu atât mai 

puţin în faţa lui. De sclavă nu putea fi sigur, dar spera că, 
văzând că stăpâna ei nu ţipa, avea s-o imite la rândul ei. 
lar dacă aveau să fie însoţite până la porţile mănăstirii, 
avea să-şi calculeze şansele de reuşită. Dacă nu le ataca 
atunci, avea să aştepte oricâte zile ar fi fost nevoie, chiar 
acolo, ca Regina să plece din mănăstirea aceasta spre alta. 
Era în joc viaţa lui Merce. 

În cele din urmă, chiar fu nevoit să aştepte. Toată 
ziua, şi următoarea. O făcea până se lăsa noaptea bine, 
când nimeni nu mai străbătea drumul de lângă pârâu. 
Straiele groase şi licoarea, pe care o dădea pe gât 
înghiţitură după înghiţitură, nu erau de-ajuns ca să îndure 
temperaturile scăzute. „Încă o zi”, îşi zise el, înfrigurat. 
Avea vin, dar începea să rămână fără mâncare şi nu putea 
să se oprească din păzit ca să se ducă să cumpere alimente 
în localitate. Trebuie să se fi petrecut ceva. Fusese tot 
timpul atent şi văzuse mai mulţi catârari şi ţărani trecând 
pe drumul principal înspre Terrassa, suficienţi pentru ca 
Regina şi sclava ei să fi profitat de tovărăşia lor. Regina nu 
sosise, era sigur de asta. Chiar şi-aşa, înainte să se 
întoarcă la Castellbisbal, Hugo ieşi din ascunzătoarea lui 
şi-o porni hotărât spre mănăstire. 

— Am venit împreună cu ea de la Barcelona, aproape 
că-i ţipă portăresei, care, după ce îi pusese „Pace”, îl 
asculta acum printre gratiile obişnuite ale ferestruicii de la 
poarta care le despărţea pe călugăriţe de lumea 
exterioară. De la mănăstirea Jonqueres, ştiţi? Mi-a explicat 
că venea aici ca să... ştiţi deja, nu? Hugo vorbea precipitat, 
oferindu-i date călugăriţei care asculta printre gratii, cu 
scopul de-a o convinge de relaţia lui cu Regina. Pe drum 
mi-a tratat rana asta de la picior, vedeţi? Se aplecă, drept 
semn că-şi descoperea rana. Vedeţi? Nu, bineînţeles. Cu 
trei zile în urmă am ajuns la Castellbisbal, eu am luat-o 
înainte pentru nişte afaceri, iar ea mi-a zis că-mi va trata 
piciorul aici. Îi puteţi da de veste că o aştept aici, afară? 

— Nu e aici, răspunse călugăriţa din spatele porţii. 

— Dar m-am despărţit de ea cu trei zile în urmă! 


— Păi, nu a ajuns. Trebuie să o fi reţinut ceva în 
Castellbisbal. 

Lui Hugo, călugăriţa i se păru a fi sinceră. 

— Sunteţi convinsă? insistă el. 

— Eu nu mint. De ce aş face-o? spuse călugăriţa, 
jignită. 

— Îmi cer iertare. Sunt foarte supărat din pricina 
rănii. Da, cu siguranţă că a fost reţinută în Castellbisbal de 
ceva neprevăzut. 

La periferia Castellbisbalului trecu pe lângă grădina 
în care discutase pe drum încolo cu ţăranul care o cultiva 
şi cei doi fii ai lui, deşi de data asta îl însoțea unul singur. 
Era după-amiaza târziu şi frigul se înteţea. Hugo se opri să 
pălăvrăgească cu amândoi şi le oferi vin. Nu voia să intre 
în Castellbisbal; dacă Regina era acolo, l-ar fi putut 
descoperi. 

— Ce noroc că m-aţi avertizat de lentoarea caravanei 
cu beguina aia, căci de-aş fi întârziat o singură zi măcar, nu 
mi-aş fi încheiat afacerile! 

Tatăl începu să vorbească fără ca Hugo să mai 
insiste. Îi zise că avusese loc un scandal. Mai mulţi bărbaţi 
înarmaţi dăduseră buzna în hanul în care îşi petreceau 
noaptea beguina şi sclava ei şi o răpiseră pe cea dintâi. 

— Pe sclavă au lăsat-o, interveni fiul lui în 
conversaţie, bucuros, de parcă avea să rămână cu el. E cu 
magistratul. 

— Pe o beguină! exclamă tatăl şi-şi făcu cruce. Clar 
sunt excomunicați, fără să mai fie nevoie s-o spună cineva. 
Să atace o femeie care face doar bine. Unde s-a mai văzut 
atâta răutate? 

Hugo îi oferi vin. 

— Au fost mai mulţi, răspunse el la întrebările pe 
care i le puse Hugo, deşi nimeni nu ştie exact câţi; unii zic 
că trei, alţii că patru... Şi nu, preciză el înainte ca Hugo să- 
l întrebe, nu au spus nimic care să clarifice cine erau sau 
de ce o făceau. Din câte se părea, acţionaseră într-o tăcere 
absolută. 


„Regina răpită...” Hugo fu surprins. Cine ar fi vrut să 
facă aşa ceva? Stomacul i se strânse cu un presentiment 
rău, în timp ce ţăranul continua să se plângă de atac. 

— Ştii cumva dacă printre bărbaţii ăia fără suflet se 
afla şi un omuleţ? 

Țăranul îşi ridică fruntea cu un gest plin de 
amărăciune, mirându-se de întrebare. 

— Omuleţ? 

— Da, insistă Hugo cu mâna întinsă în aer, cam în 
dreptul gâtului lui, indicând înălţimea lui Guerao. Zvelt şi 
serios, posomorât la chip. 

— Nu. Toţi erau puternici şi... 

— Unul care mergea cu paşi mici şi iuți, grăbit, ca un 
răţoi? îi întrerupse fiul. 

— Da, îi răspunse Hugo cu regret. 

— Nu era cu ei, dar am văzut un astfel de bărbat 
înainte s-o răpească pe beguină. 

Bernat se afla cu regele, în afara Barcelonei, 
domolind luptele dintre nobilii din Aragon, care se 
stârniseră după ce Juan de Pomar atacase castelul din 
Mozota şi o răpise pe doña Angelina Coscon, iubita lui, 
care era tocmai soţia magistratului general de Aragón, 
Ramón de Mur. Rudele şi prietenii soţului furios se 
înfruntau cu rudele şi prietenii răpitorului, creând 
complicităţi şi vrăjmăşii care duceau tărâmul spre un 
război intern. Lui Hugo i se păru un lucru curios ca Bernat 
să se ocupe de răpirea unei femei care nu era a lui. Nici 
Guerao nu se afla în palatul de pe strada Marquet şi, când 
întrebă de el, fu alungat categoric. Sclavul bătrân care era 
în palat încă de pe vremea lui Roger Puig, cel la care 
apelase Caterina când trebuiseră s-o caute pe Regina, îi 
şopti după aceea, pe când ieşea deja din palat, că 
majordomul se afla în castelul din Navarcles. 

Hugo se gândise la această posibilitate încă de pe 
când se aflase în Castellbisbal, după ce pricepuse că 
oamenii lui Bernat o răpiseră pe Regina. Se gândise atunci 
dacă să continue drumul spre Navarcles, în timp ce 

încerca să scape de ţăranul din grădină, care era hotărât 
să afle cum de ştiuse el despre omuleţul acela ciudat pe 
care-l zărise fiul lui în ziua în care fusese răpită beguina. 
Catârii fuseseră cei care, la răscruce, o apucaseră înspre 
mare, în loc de munte, iar Hugo îi lăsase, zicându-şi că ar fi 
putut s-o ducă pe Regina în oricare dintre direcţii. Acum 
era limpede că alesese drumul greşit. 

Nu îi permiseră să-şi vadă nepotul, pe Arnau; în lipsa 
lui Bernat şi a lui Guerao, doica dirija tot ce-avea de-a face 
cu copilul, iar servitoarea aceea care, în lipsa mamei 
copilului, începuse deja să-i ia locul, acumulase multă 
ranchiună împotriva lui Hugo. Din nefericire, se îngrozea 
Hugo de fiecare dată când se gândea la asta, femeia îşi 
însuşea afecțiunea şi încredințarea unui copil de un an şi 
un pic, care nu pricepea cum stătea treaba cu răpirile, 
Biserica şi papii şi care alunga încet şi fără să-şi dea seama 
amintirile despre mama lui adevărată într-un locşor 
inospitalier al inocenţei lui. 

„Oare avea să-şi mai vadă vreodată nepotul?” se 
gândi el în timp ce se întorcea la cârciumă. Regina avea să 
le dezvăluie locul în care oţ ineau prizonieră pe Merce... 
Asta dacă mai era cumva în viaţă. Hugo se înfioră când şi-l 
închipui pe Bernat, furios, în temniţele castelului din 
Navarcles. Cine ar fi reuşit să nu dezvăluie ceea ce voia să 
afle amiralul? Regina avea să capituleze, nu se îndoia de 
asta. Dar nu putea anticipa măsurile pe care avea să le ia 
Bernat după ce avea să afle că Merce nu era fiica lui 
Hugo... Pentru prima oară se gândi că însăşi Merce avea 
să descopere acest lucru. Fiorul pe care îl simţise mai 
devreme fusese o nimica toată faţă de tremurul pe care i-l 
stârni gândul cu pricina. Nu reuşi să-şi închipuie cum avea 
să reacționeze Merce în faţa atâtor ani de minciuni. Regina 
avea să insiste că era fiica diavolului şi era imposibil de 
ştiut dacă Bernat ar fi luat seama la jignirea cu pricina. 

De cum intră în cârciumă, fără să salute măcar, Hugo 
apucă din zbor unul dintre castroanele cu vin pe care 
Pedro i le ducea unui client şi îl bău dintr-o înghiţitură. 

Caterina îl privi surprinsă, apoi îngrijorată, după ce-l văzu 
apropiindu-se de un butoi de vin şi turnându-şi o cupă 
zdravănă, pe care o bău tot fără să răsufle. O înşiruire de 
fatalităţi se acumulau în mintea lui Hugo. Şi-o închipuia pe 
Merce moartă... sau vie, dar dezamăgită de el. Învinuindu-l 
pentru minciuna lui,  respingându-il ca tată. Şi 
îndepărtându-l pentru totdeauna de nepotul lui, Arnau. În 
avalanşa de prevestiri de rău augur, îl vedea pe Bernat 
lovindu-l sau arestându-l, trecând la represalii împotriva 
lui şi a soţiei lui, Merce, cea care, din câte spunea Regina, 
era fiica diavolului. Reginei i-ar plăcea la nebunie asta... 

Se duse să-şi mai toarne vin, dar o mână îl opri. 
Caterina îi zâmbea, dar el încercă să se smulgă din 
degetele ei calde. 

— Nu te mai gândi, îi recomandă ea cu tandrete. 

Apoi îi turnă chiar ea din butoi în cupă şi-i dădu să 
bea, ca să ştie că îi era alături, că îl proteja. 

În pofida dragostei Caterinei şi a vizitelor celui care 
le devenise deja prieten şi client de-al casei în cârciumă, 
monseniorul Juan, căruia, pe de altă parte, îi ascundeau tot 
ce avea de-a face cu Merce, zilele care se scurseră până să 
primească veşti de la Bernat deveniră un martiraj care nu 
părea să se încheie când văzură chipul serios şi posomorât 
al lui Guerao în dimineaţa în care acesta se înfăţişă la 
cârciumă ca să-l cheme la palatul de pe strada Marquet. 

— Chiar acum? se miră Hugo când auzi porunca 
majordomului. 

— Da. 

— Te însoțesc, se oferi Caterina. 

— Nu, se împotrivi Guerao. 

— Dar... dădu ea să se opună. 

— Nu e nevoie, dragă, o linişti Hugo. 

Pe drum spre palatul lui Bernat, Guerao nu spuse 
nimic. 

Hugo îl întrebă ce ştiau despre Merce. Şi ce le 
dezvăluise Regina în castelul din Navarcles? Guerao nici 
măcar nu schiță vreun gest când auzi că Hugo ştia despre 

intervenţia lui în răpirea beguinei. Mergea iute, atent la 
paşii lui, şi continuă aşa şi când intrară în palat, când 
urcară scările şi când intrară în salonul mare unde îl 
aştepta Bernat, aşezat, înveşmântat în negru. Guerao se 
retrase în colţul lui şi Hugo rămase în picioare în faţa 
amiralului, care nu îl invită să se aşeze. 

— M-ai înşelat, îi reproşă acesta. 

Hugo fu mai atent la gesturile şi vocea lui Bernat, 
decât la conţinutul cuvintelor lui. Părea calm, şi rostise 
cuvintele cu voce rece şi seacă, deşi momentan nu era 
amenințătoare. 

— Ce ai de zis? întrebă amiralul ridicând tonul. 

— Nu, răspunse el. Aşa gândise de multe ori în faţa 
acelei acuzaţii. Nu te-am înşelat. 

— Merce nu e fiica ta. 

— Ba e. Am iubit-o, îngrijit-o şi m-am ocupat de ea 
din ziua în care s-a născut. 

— Asta nu te face tată. 

Pentru prima oară, cei doi se priviră în ochi. 

— Ba eu sunt de părere că da, ripostă Hugo. 

Bernat nu-i răspunse, ci-i îngădui să-şi înceapă 
discursul pe care-l pregătise. 

— Importantă este dragostea, devotamentul, viaţa de 
zi cu zi. Tlemerea pentru bunăstarea ei, bucuriile... sau 
tristeţile împărtăşite. Hugo vru să-i transmită prin privire 
toate acele senzaţii care i se puneau acum ca un nod în 
gât, dar Bernat rămase impasibil. Am dat totul pentru 
Merce! Mi-aş da şi viaţa acum! Pricepi? 

Bernat nici măcar nu clipi. 

— Da, poate că nu am zămislit-o eu, dar ce 
importanţă are cine e tatăl ei, dacă eu am ocupat acest loc 
încă din ziua în care s-a născut? 

— Are importanţă dacă tatăl ei e diavolul. 

O rostise bâiguit. Doar atât: o rostise printre dinţi. 
Hugo simţi cum un şiroi rece de sudoare îi coboară pe 
spinare. 

— Doar n-o să crezi o asemenea nerozie? O cunoşti 

bine pe Merce, eşti soţul ei. 

— Nu mai sunt. Am mers la episcop ca să anulez 
căsătoria noastră. Cât despre dacă e sau nu o nerozie, 
însăşi mama lui Merce, sora ta... sora ta, ţipă el, după care 
îşi cobori iarăşi tonul, susţine că da, Merce e fiica 
diavolului. Că a călărit-o Satana. Că a avut-o cel rău. Aşa a 
afirmat şi semnat în faţa scribilor episcopului. Am fost de 
faţă în palatul episcopului. Am văzut-o. Le-am ascultat pe 
călugărițele care au cercetat-o: are gravate însemnele 
diavolului între coapse! 

— Pentru Dumnezeu!... exclamă Hugo. 

— Mi-a zis s-o ucid, Hugo! S-o ucid! urlă Bernat. Ce 
mamă ar cere asta pentru fiica ei dacă nu ar fi cu adevărat 
rodul unei relaţii cu Satana? 

— Nu poţi crede aşa ceva. 

— Şi episcopul o crede, la fel şi sacerdoţii şi 
călugărițele care sunt cu el. 

Hugo căută un lucru de care să se sprijine, dar nu 
găsi niciunul. Guerao făcu un pas spre el când văzu că 
tremura, dar un gest imperativ al lui Bernat îl opri. Hugo 
răsuflă adânc, de mai multe ori, îşi înălţă capul şi, odată cu 
el, tot corpul. 

— Unde e fiica mea? întrebă el, dându-se bătut. Ce s- 
a ales de Merce? 

— Nici nu ştiu, nici nu-mi pasă. Nici gând să mă 
căznesc pentru ea. 

Rămas fără cuvinte, Hugo clătină din cap. Cum de 
putea Bernat să o respingă cu atâta răceală pe cea pe care 
până de curând zicea că o iubeşte? îl întrebă: 

— Cum... Cum de poţi fi... atât de crud? 

— Doar la amintirea fiicei diavolului în patul meu mă 
ia cu greață. Nu pot să dorm la gândul că m-am culcat cu 
fiinţa aia damnată! Zici că sunt crud? Dezgustul întrece 
orice alt sentiment. Pe de altă parte, regele m-ar destitui 
dacă nu aş reacţiona aşa. Oare şi-ar încredința cineva 
armada cuiva care trăieşte cu diavolul? 

— Pentru Dumnezeu, Bernat, pentru tatăl şi mama 

ta! Am fost printre puţinii care au fost de faţă la 
înmormântarea lor. Pentru arbaleta pe care am furat-o 
pentru tine sau monedele de argint pe care ţi le-am 
dăruit... 

— Nici măcar mama ei, sora ta, nu e dispusă să facă 
ceva pentru Merce. Vrea s-o ucid! 

— Ea... Hugo se gândi preţ de câteva clipe la ce avea 
să spună. Dacă aş jura că vom pleca de pe aceste tărâmuri, 
la Castilia, sau chiar mai departe... în Portugalia, ai face 
ceva ca s-o eliberezi? 

— Nu. 

Hugo se văzu neputincios. Cu stomacul strâns şi 
lacrimile care dădeau să-i curgă, căzu pe genunchi în faţa 
lui Bernat şi-i sărută pantofii. 

— Fie-vă milă, stăpâne! suspină el fără să-şi 
desprindă buzele de pe pantofii de piele ai lui Bernat, care 
nu-i făcu niciun semn să se ridice. Fiţi milostiv! 

Îndurare. Mărinimie... Hugo obosi de la atâta 
implorat şi sărutat pantofii. Fără să-şi ridice capul, se opri 
şi tācu din gură. Tremura. Peste odaia mare se aşternu 
tăcerea. 

— Aş prefera să moară, Hugo, îl auzi în cele din urmă 
pe Bernat spunând, dar nu-l voi înfrunta eu pe diavol 
pentru că am executat-o pe fiica lui. Cine ar putea prezice 
cum s-ar răzbuna atunci? 

— Unde e? insistă Hugo. 

— Ţi-am zis deja că nu ştiu. _ 

— Regina ştie. E prizoniera ta. Ingăduie-mi să 
vorbesc cu ea, te rog. 

— Vei avea ocazia s-o faci. 

Hugo îşi ridică privirea şi dădu de nădragii lui 
Bernat. 

— Da, adăugă acesta, Regina a preferat să moară de 
vie, aici, în Barcelona, decât s-o facă în castelul meu, 
printre şobolani. Nimeni, chiar de-şi scuză faptele cu 
pretextul că era vorba de fiica diavolului, nu poate îndrăzni 
să mă jefuiască şi să rămână nepedepsit. 


— Regina a acţionat în complicitate cu episcopul şi 
cu alţi oameni de vază ai Bisericii. Şi ei vor fi pedepsiţi? 

— Nu e problema ta, dar, oricum, trebuie să ştii că 
episcopul a sfătuit-o să n-o facă, aşa mi-a explicat. Regina 
a acţionat pe propriul risc. 

— Dacă ar fi aşa, cum a făcut rost de un loc în care s- 
o întemniţeze pe Merce? E doar o beguină... 

Bernat îl întrerupse făcând un gest neinteresat cu 
mâna; degetele îi rămaseră întinse în aer, fără vlagă. 
Guerao fugi spre Hugo, îl apucă de subsuori şi-l forţă să se 
ridice. Amiralul se ridică şi el de pe scaun şi le întoarse 
spatele, gata să plece. 

— Şi copilul? reuşi să întrebe Hugo. 

Bernat se opri, se gândi şi se întoarse. 

— Arnau se află în mâinile Bisericii. Ei vor hotărî 
dacă este sau nu diabolic. Dacă nu e, se va întoarce cu 
mine, ca fiul meu legitim şi moştenitorul meu. Făcu o 
pauză, după care vorbi iarăşi, punând în tonul lui tot 
disprețul pe care-l putea exprima: Nu vreau să te mai văd, 
Hugo. Ai grijă să nu ne mai întâlnim vreodată, pentru că de 
data asta nu mai ai pe cine să mijlocească pentru tine. 

— Bernat... îl imploră din nou Hugo, încercând să se 
smulgă din strânsoarea majordomului. 

—  Gărzi! strigă Guerao în timp ce Bernat se 
îndepărta. 

Doi soldaţi dădură buzna în salon şi-l înlocuiră pe 
majordom, îl apucară pe Hugo fără să stea pe gânduri şi-l 
târâră în stradă, unde se desfătară azvârlindu-l la pământ, 
în noroi, în mizeria care se strânsese în acele zile ploioase 
din luna decembrie a anului 1417. Hugo alunecă printre 
picioarele cetăţenilor care mai întâi încercară să se 
îndepărteze, ca să nu cadă pe ei, apoi să-l ocolească. 
Niciunul dintre ei nu dădu să-l ajute când îi văzu pe cei doi 
soldaţi râzând în poarta palatului de pe strada Marquet. 

29 

Chiar în ziua în care Bernat îi comunicase că o 
alungase pe Merce, Hugo se întoarse în Garraf şi întrebă 

direct. Nimeni nu ştiu să-i zică nimic despre o femeie 
tânără care ar fi fost prizonieră într-un castel sau în vreo 
casă întărită din zonă. Plăti cu generozitate ca să doarmă 
la o fermă şi îşi petrecu noaptea, foarte rece, în staul, la 
căldura animalelor şi a licorii. Încercă să doarmă, în timp 
ce Merce îi pedepsea simţurile; o vedea, i se părea că o 
poate mângâia, ba chiar i se părea că-i simte mirosul, deşi 
era înconjurat de excremente de capre şi oi. Rămase 
ghemuit pe paie, nemişcat, înspăimântat, tulburat. Bău 
licoare, mai mult ca niciodată, până când căzu într-un 
somn zbuciumat, în care doar imaginea Caterinei îl 
liniştea. Ea îl încurajase să întreprindă acea nouă călătorie 
lipsită de sens spre Garraf, după ce el îi povestise ce se 
petrecuse cu Bernat. îl sărutase şi-i urase noroc, noroc pe 
care cavalerul turnului de apărare din Campdisens îl 
tulbură de îndată ce Hugo intră în bucătăria fermei ca să 
ia micul dejun. Bărbatul care, după straie, prezenţă sau 
purtare, ar fi putut fi confundat cu orice alt ţăran din zonă, 
îl aştepta încă de la ivirea zorilor. O spadă ruginită şi un 
cal slăbănog, legat de un inel din peretele de lângă intrare, 
îl distingeau drept cavaler. 

Perechea de ţărani locuia la fermă împreună cu doi 
bătrâni ştirbi, o mătuşă şi o verişoară, după cum îi 
fuseseră prezentaţi cu o noapte în urmă, şi mai mulţi copii, 
de diverse vârste. Toţi îl salutară pe Hugo mai mult sau 
mai puţin însufleţiţi, într-o zarvă care scăzu până deveni o 
tăcere aproape reverenţială. 

— Pace, îi spuse Hugo cavalerului, aşezându-se la 
masă în locul de unde se ridicase unul dintre copiii mai 
mari, care rămase apoi în picioare alături de ceilalţi 
membri ai familiei extinse, ce stăteau la rândul lor în 
picioare. 

— De ce atâtea întrebări despre o femeie luată 
prizonieră? izbucni bărbatul, fără să-i dea bineţe, 
îndreptând spre Hugo capătul unei bucăţi de pâine. 

— Imi caut fiica. O cheamă Merce. 

— Şi crezi că e aici, prizonieră, din câte zici? 


— Ar putea fi. 

— Ce delict a comis fiica ta? 

— Niciunul, răspunse Hugo, încercând să-şi 
stăpânească emoția. 

— Atunci de ce am tine-o pe fiica ta prizonieră în 
Garraf? 

Hugo nu vru să-i răspundă. Auzi şoapte în spatele lui; 
ţăranul şi un alt fiu de-al lui se foiră neliniştiţi în scaunele 
lor. Cavalerul încă ţinea bucata de pâine îndreptată spre 
el, bucată pe care o mişcase în cercuri cât timp vorbise. 
Cineva bătu din palme şi le frecă, să alunge frigul. Focul 
ardea vioi în şemineu, dar vântul pătrundea prin ferestrele 
la care obloanele erau deja trase la o parte. Hugo oftă 
înainte să vorbească. 

— Trebuie să înţelegeţi că îmi caut doar fiica. E o 
persoană bună. 

— Aici nu avem niciun prizonier. Nici în Campdisens, 
nici în vreun alt castel din Garraf. Pământurile astea 
aparţin de Pia Almoina, de la catedrala din Barcelona. Cum 
să ţină episcopul sau vasalii lui prizonieră o femeie care nu 
a comis niciun delict? Din ce motiv ar fi făcut-o? 

Hugo îl privea, încercând să-i comunice cu ochii tot 
ce nu-i putea povesti în cuvinte. 

— Ai întrebat la episcopat? Ei îţi vor zice. 

Hugo oftă şi clătină din cap. Cavalerul lăsă pâinea pe 
masă; apoi se răzgândi şi şi-o duse la gură. 

— Nu vreau să te mai văd pe-aici, porunci el fără se 
oprească din mestecat, împroşcându-l pe Hugo cu 
firimituri. Altminteri, te voi întemniţa eu pe tine. Te 
avertizez că aici jurisdicţia penală ne aparţine şi o 
exercităm cu asprime. Nu vrem ca nenorociţi curioşi ca 
tine să dea roată proprietăţilor noastre şi oamenilor noştri. 

— Încerc doar să-mi găsesc fiica! 

— Pleacă! îi porunci cavalerul. 

Hugo dădu să apuce o bucată de pâine şi ceva din 
costiţa pentru care plătise în seara anterioară. Cavalerul 
lovi masa cu pumnul, iar cealaltă mână o duse la mânerul 

sabiei. 

— Afară! 

Pedro sări în spate când Hugo scuipă vinul la 
picioarele lui, cu forţă, exploziv. Era al doilea butoi pe care 
îl găsea oţetit. 

— Mama naibii tuturor dracilor! strigă el printre 
multe alte înjurături. Se mai îndepărtă un pas. Vinul acela 
îmbătrânea de vreo doi ani şi acum... La naiba! strigă el 
din nou. De ce nu m-ai anunţat? îl mustră pe Pedro. 

Flăcăul şovăi. 

— Dar... Eu nu ştiu. Mi-aţi spus mereu să nu mă ating 
de butoaiele alea... 

— Scuze! îl întrerupse Hugo, gesticulând cu violenţă. 
Din pricina mişcării îşi pierdu echilibrul şi trebui să se 
sprijine de alt butoi. Ce mai cârciumar curajos, care nu ştie 
când se oţeteşte un vin! 

— Dar nu mă lăsaţi să mă ating de butoaiele alea, 
insistă Pedro. 

— Mirosul! Ar trebui să fie de-ajuns! 

Hugo se agită, dar se împletici şi trebui să se sprijine 
iarăşi de butoi. 

— Ce voci se aud acolo? rosti un glas de sus, de pe 
scară. 

Pedro nu-i răspunse Caterinei. Nici Hugo. 

— Nătângule! strigă el în schimb. 

Caterina cobori şi, pricepând cum stăteau lucrurile, îi 
şopti ceva lui Pedro, îl bătu uşor peste obraz şi-l trimise 
sus să se ocupe de clienţi. Apoi se apropie de Hugo. 

— Două butoaie întregi oţetite! se plânse el. 

— Flăcăul nu e de vină. Nu ştie despre astfel de 
lucruri. 

— Şi atunci, dacă eu nu sunt aici, cine se ocupă de 
vin? Poate tu? 

— Ştii că nici eu nu aş putea. Eşti singurul care se 
pricepe la vin, zise ea calmă. 

Hugo îi întinse castronul şi-l flutură în direcţia altui 
butoi, îndemnând-o să guste din vinul acela. Caterina luă 

castronul şi-şi înăbuşi un oftat de resemnare. Chiar în 
seara dinainte încercase să nu bea atât de mult. îl rugase, 
dar Hugo îi răspunsese cu o impertinenţă care nu-l 
caracteriza. Caterina nu insistase, aşa cum nu insistă nici 
acum, ci vâri castronul în vinul din butoiul desfăcut. 

De când se întorsese din Garraf, cu luni în urmă, 
fiecare zi se sfârşea în mod asemănător: cu Hugo băut, în 
unele zile de-a dreptul beat, iar în altele în punctul acela în 
care conştienţa apărea şi dispărea, de parcă s-ar fi căznit 
să rămână trează oricât de tare s-ar fi forţat băutorul să o 
anihileze. Starea în care ajungea depindea de ce anume 
bea, vin sau licoare, dar, pe lângă asta, şi de cât de mult 
sau de puţin îşi reproşase în ziua aceea eşecul încercărilor 
lui de-a o elibera pe Merce. Se dusese chiar şi la episcopat, 
cum îi recomandase cavalerul din Campdisens, de trei ori. 
În niciuna dintre dăţi nu i se permisese nici măcar să intre 
în curtea interioară a palatului. 

— Tu eşti cel care a luat-o pe fiica diavolului ca fiica 
ta, îl mustră un tânăr sacerdot care era portar, după care 
nu-l lăsă să intre; o făcu de la o distanţă de siguranţă, de 
parcă ar fi avut de-a face cu un ciumat. 

Nu mai încercă. Intervenţia lui Bernat în faţa 
episcopului, cererea de anulare a căsătoriei lui, declaraţia 
maicii superioare Beatriz, prin care se confirma că diavolul 
o siluise, faptul că Arnau fusese încredinţat Bisericii 
pentru a vedea dacă şi el fusese afectat de stigmatul 
mamei, imposibilitatea de a ajunge la Regina şi de-a scoate 
adevărul de ea... Povestea soţiei amiralului se duse din 
gură în gură, mai întâi printre clerici, apoi printre oamenii 
de rând. La cârciumă se resimțea acest lucru: pierdeau 
clienţi. Oamenii de vază şi negustorii avuţi care cumpărau 
butoaie întregi pentru cramele din casele şi palatele lor nu 
o mai făcură, chiar şi dacă doar pentru a fi solidari cu 
contele de Navarcles şi amiralul armadei, pe care Hugo îl 
înşelase cu atâta viclenie în privinţa fiicei lui, Merce. Pe 
stradă, bărbaţi şi femei îl arătau cu degetul cu neobrăzare. 
Şi chiar şi duminicile, în Santa Marfa de la Mar, Hugo le 

auzea şoaptele şi bârfele. La început îi provocase cu 
privirea; unii şi-o retrăgeau pe a lor, alţii îl priveau în ochi 
cu o aroganță care reuşi în cele din urmă să-i submineze 
hotărârea şi încrederea. În scurtă vreme fu el cel care îşi 
cobora privirea în pământ. 

Îşi reduse la minimum ieşirile din cârciumă. Nu voia 
să meargă nici la liturghie. Dar, deşi Caterina tăcu când 
văzu că era mereu acolo, nu o făcu în schimb în privinţa 
duminicilor. Rugăciunea, aceasta era ultima lor resursă. 
Încrederea în bunăvoința Domnului. Păstrarea speranţei în 
Dumnezeu. îl convinse spunându-i că nu-i putea refuza 
acest lucru lui Merce şi îi propuse să meargă la Santissima 
Trinitat, la monseniorul Juan. „Cea a convertiţilor, ca 
Regina?” se răsti Hugo. „Nu voi mai pune vreodată piciorul 
în ea”. 

Santa Maria de la Mar, aceasta era biserica lui. Cea a 
marinarilor, pescarilor şi bastaixos, cea a celor care purtau 
mirosul mării pe piele şi în păr. La braţul lui Hugo, 
Caterina se prefăcea a se sprijini de el, când, de fapt, 
împiedica legănatul grăitor cu care străbătuseră străzile 
până la biserică. Oare făcea bine că insista ca Hugo să 
participe la liturghie şi să se roage, deşi se afla în stare de 
ebrietate? se întrebă Caterina în duminica aceea. îl privi 
cu coada ochiului şi-l văzu deprimat, holbându-se cu ochii 
roşii la icoana Fecioarei care se înălța peste capetele 
credincioşilor, mai încolo, în altarul mare, pe piedestalul ei. 

Sacerdoţii oficiau liturghia, iar rugăciunile 
enoriaşilor umplură biserica. Caterina îl înghionti uşor de 
tot pe Hugo în coaste, ca să-l scoată din transă şi să-l facă 
să se alăture corului de rugăciuni, însă nu reuşi. Hugo 
rămase fermecat de razele de lumină colorate ce cădeau 
pe Fecioară dinspre ferestrele cu vitralii din absidă şi care 
i se păreau de-a dreptul imaculate în imaginea neclară a 
lucrurilor din jurul lui pe care şi-o construise din pricina 
efectelor alcoolului. Raze de culori intense: albastre, roşii 
şi verzi, menite să atenueze strălucirea soarelui care, 
absorbit de Mediterană, se filtra în interiorul bisericii. 

Caterina nu insistă, îngrijorată. Ochii lui Hugo, însângeraţi 
de la excesul de licoare, se iritară şi mai tare de la efort. 
Se frecă tare la ochi, care i se umeziră de la frecuş. 
Vederea i se înrăutăţi. Preţ de câteva clipe, totul în jurul lui 
se înceţoşă, mai puţin acea lumină minunată ce cobora 
dinspre absidă spre altarul mare, unde se afla Fecioara pe 
piedestalul ei. Hugo o văzu, vopsită în roşu, verde şi 
albastru. Tonul pe care erau rostite rugăciunile se 
intensifică. Hugo se trezi învăluit de ele. Nu mai exista 
realitate, doar imaginea aceea colorată care... îi zâmbea. 

Ce voia să-i spună Fecioara Mării? încercă să se 
roage şi începu să bolborosească o rugăciune. Caterina îl 
înghionti iarăşi cu cotul, de data aceasta mai tare. Cei mai 
mulţi dintre credincioşi păstrau acum tăcerea şi îl ascultau 
cu respect pe sacerdotul care oficia slujba. El continuă să 
se roage, fără să bage în seamă predica. I se păru că 
Fecioara îi spune că Merce e în viaţă. 

— Mulţumesc, Stăpână, zise el cu voce tare. 

Mulţi se întoarseră spre el, dar Hugo nu-i văzu. 
Continuă absorbit de viziunea aceea, fără să reacționeze 
când Caterina îi atrase atenţia. Trebuia s-o elibereze pe 
Merce, da. 

— Cum? şopti el de data asta. 

Fecioara Mării îi zâmbea în continuare. Bernat. 
Bernat ştia. Bernat o alungase. Bernat... 

— Bernat! 

Strigătul lui răsună în biserica Santa Maria într-un 
moment de tăcere şi rugăciune. Caterina văzu că amiralul, 
care se afla în primul rând în biserică, dădea ordine. 

Enoriaşii căutară cu privirea ce anume stârnise 
scandalul, iar cei care se aflau în apropierea lui se 
îndepărtară câţiva paşi. Caterina strânse pumnii şi închise 
tare ochii. 

— Unde e fiica mea, Bernat? urlă Hugo. 

Mai mulţi bărbaţi se îndreptară spre ei, soldaţi care 
încercau să-şi croiască drum prin mulţime. 

— Ce-ai făcut cu Merce? strigă el. Mărturiseşte! 

Mărturiseşte-ţi păcatul în faţa Fecioarei Mării! 

Cineva îi puse mâna la gură din spate. Alţi doi se 
năpustiră asupra lui. Hugo nu se luptă. Vocifera cu mâna la 
gură şi în biserică se auzi doar un zgomot pe cât de 
înăbuşit, pe atât de urgent, în timp ce-l dădeau afară din 
ea. 

Bătură clopotele, semn că liturghia se încheiase. 
Enoriaşii ieşiră din templu şi mulţi rămaseră în piaţa din 
faţa intrării principale. În cimitir, în văzul tuturor, doi 
soldaţi îl ţineau pe Hugo, aşteptând ordinele amiralului. 
Caterina, la doar câţiva paşi depărtare, plângea în hohote. 

— Ce vreţi să facem cu el? întrebă unul dintre soldaţi 
când sosi Bernat. îl ducem la veguer sau la episcop? 

— Mărturiseşte! zise Hugo, iar celălalt soldat îi trase 
un pumn în burtă, care-l făcu să se aplece în faţă şi să cadă 
în genunchi. 

— Acolo e îngropată mama mea, zise Bernat arătând 
spre cimitir. Nu-l lăsaţi pe beţivan să vomite acolo. 

Soldaţii îl târâră în piaţă pe Hugo care se zvârcolea 
din pricina loviturii. Acolo vărsă fiere şi lichid. Caterina 
plângea în continuare. Bernat aşteptă ca Hugo să-şi revină, 
apoi îl ameninţă. 

— Te-am avertizat să nu-mi mai ieşi în cale. 

— Acolo... îl întrerupse Hugo, arătând şi el spre 
cimitir, eu, Hugo Llor, am îngropat-o pe mama ta... 

— Dă-i drumul, porunci Bernat după ce privi preţ de 
o clipă locul în care se odihneau rămăşiţele lui Mar. 

Apoi ridică vocea, ca să-l audă armata de curioşi. 

— E doar un beţivan, zise el, după care îl scuipă în 
faţă pe Hugo. Nu vreau să te mai văd în Santa Maria, nu 
îmi vei pângări biserica. E ultima oară când îţi spun: dacă 
nu mă asculţi, te voi ucide. 

Hugo se ridică neîndemânatic, cu straiele pătate, şi îl 
înfruntă pe Bernat. Caterina îşi întoarse privirea. Unul 
dintre soldaţi dădu să-l împiedice pe Hugo să se apropie de 
amiral, dar acesta-l opri cu un gest din mână. Mulțimea 
murmura nerăbdătoare. 


— Ce-ai făcut cu fiica mea? rosti el cu voce 
surprinzător de clară. 

Bernat dădu să răspundă, dar Hugo i-o luă înainte, 
avertizându-l sec: 

— Te aude mama ta. 

— Fiica ta probabil că e cu diavolul, tatăl ei, răspunse 
amiralul, după o clipă de şovăire. 

Hugo îşi plecă umil capul. 

— E moartă? întrebă el, cu voce firavă. 

Nu primi niciun răspuns. Bernat îi întorsese deja 
spatele. 

În luna iunie a anului 1418, Caterina reuşi în sfârşit 
să priceapă sentinţa cu privire la Regina pe care o 
poruncise Bernat cu câteva luni în urmă când îi spusese lui 
Hugo: „A preferat să moară de vie, aici, în Barcelona, 
decât s-o facă în castelul meu, printre şobolani”. Nici 
măcar monseniorul Juan, deşi era vorba de biserica lui, nu 
aflase decât cu câteva zile înainte identitatea viitoarei 
ocupante a celulei de trei paşi pe trei pe care episcopul 
poruncise să fie construită lipită de zidul lateral al 
templului Santissima Trinitat, întrucât era evident că era 
vorba de o celulă în care avea să fie zidită de vie o femeie. 

Era o odaie mică şi întunecoasă, mobilată doar cu un 
pat mic şi două ferestruici; una dădea spre exterior şi era 
menită să-i permită să primească milostenie de la oameni 
sub formă de apă şi mâncare, şi alta, şi mai mică, făcută 
chiar în zidul bisericii, îi îngăduia celei închise în ea să 
urmărească slujbele divine în orice moment. Cele două 
deschizături erau făcute sus, îndeajuns ca aceea zidită în 
ea să nu ajungă la ele şi să nu aibă contact cu lumea de 
afară. 

Numeroase femei alegeau să fie zidite de vii în celule, 
sub protecţia mănăstirilor de maici sau de călugări, a 
spitalelor sau bisericilor. O făceau fie singure - în 
Barcelona erau câteva lângă spitalul de leproşi, la fel şi în 
biserica sunt Justi Pastor -, fie într-o comunitate, tot în 
celule mici sau chiar şi în case aflate în interiorul oraşelor. 

Cele mai multe dintre femeile zidite de vii proveneau din 
mişcări sociale din afara vieţii monastice. Erau femei laice: 
beguine, laice, ermite sau surori laice care alegeau drumul 
ascetismului şi al penitenţei. Zilele şi orele treceau lent, 
dedicate meditării şi rugăciunii până la moarte. Erau 
întreţinute din milostenia publică, iar regii şi reginele, care 
apreciau rugăciunile lor constante, considerate a fi un 
serviciu în favoarea binelui public, le protejau şi le 
recompensau cu donaţii şi chiar interziceau, prin pedepse 
severe, întreruperea liniştii şi a armoniei în jurul locurilor 
în care trăia o femeie zidită de vie. 

Doi zidari închiseră gaura de intrare în celulă după 
ce Regina trecu prin ea, înveşmântată în rochia ei maro, în 
tăcere, încercând să rămână mândră, fără să-şi ia rămas- 
bun de la cineva. Muncitorii lucrară rapid. Mai mulţi 
sacerdoţi şi un soldat o însoţiseră pe beguină; mai erau de 
faţă şi monseniorul Juan şi alţi beneficiari ai bisericii 
iudeilor convertiți. Câţiva barcelonezi priveau de la 
distanţă. Când zidarii terminară, cineva rosti o rugăciune, 
apoi cei de faţă îşi făcură cruce şi se îndepărtară. Un grup 
de femei pioase se apropie şi îi vâri Reginei prin 
ferestruică apă şi mâncare. În amurg, locul rămase solitar 
şi părăsit, cu excepţia unei femei blonde, cu piele albă şi 
ochi deschişi la culoare, de o nuanţă nedefinită, care 
rămase pe stradă, lângă uşa principală. 

De unde era, Caterina vedea faţada laterală a 
bisericii mici, cu o singură navă şi, aproape de capătul ei, 
la dreapta de locul în care probabil că se afla altarul mare, 
o construcţie de dimensiuni reduse care ieşea în afară ca o 
umflătură, ca un furuncul care crescuse fără sens din 
clădirea principală într-un pasaj îngust dintre templu şi 
casele alăturate. Cu timpul, când mizeria avea să confunde 
noua construcţie cu cea veche, avea să fie aproape 
imposibil să distingi celula cu pricina. Caterina rămase 
acolo, fără să se apropie de locul în care se afla cea care 
adusese nenorocirea asupra lui Hugo, cea care se făcea 
vinovată de dispariţia fiicei lui, Merce şi de moartea 

Barchei. Şi-o aminti pe Elena, sclava greacă, şi de viaţa pe 
care o dusese în palatul lui Roger Puig, când Regina şi ea 
se aflaseră în slujba acestuia în acelaşi timp... şi se 
ocupaseră amândouă de capriciile lui, una obligată de 
condiţia ei de sclavă, cealaltă fiind curvă. Îşi aminti apoi de 
experienţele din casa Barchei şi observă că lacrimile i se 
prelingeau pe obraji. Deşi se simţise cândva îndatorată 
faţă de ea, acum o ura din răsputeri. Multă durere 
pricinuise năpârca aia mârşavă. 

Caterina oftă, îşi şterse lacrimile şi o apucă înspre 
cârciumă. Hugo avea să fie acolo, ca întotdeauna. Nu se 
mai îmbăta; bea doar cât avea nevoie ca să ajungă într-o 
stare de letargie permanentă şi. 

MOŞTENITORII PĂMÂNTULUI 727 de acolo înainte, 
nu-l mai interesa nici măcar vinul. Înţelegea ce se zicea, 
dar nu răspundea sau o făcea cu încetinitorul. Mişcările îi 
erau apatice, obosite, iar atitudinea nepăsătoare şi 
indiferentă. Mânca puţin, şi puţinul acela îl ducea la gură 
la rugăminţile Caterinei şi ale lui Pedro. Slăbea şi nu avea 
nici forţa, nici însufleţirea necesară ca să se bucure de 
dragoste. 

Caterina se gândi dacă să-i povestească lui Hugo că 
tocmai o zidiseră pe Regina de vie chiar acolo, la câţiva 
paşi de cârciumă, în biserica ei, a evreilor convertiți. Dacă 
Hugo înţelegea ce-i spunea, avea să fugă să dea foc 
celulei. De la ultima lui călătorie spre Garraf, după ce 
aflase că Bernat o găsise pe Regina în Castellbisbal 
înaintea lui, care o aştepta la mănăstire, insistase să 
meargă s-o vadă în castelul din Navarcles, unde era 
întemniţată. „E o nebunie”, îl convinsese Caterina. „Nu ai 
ajunge niciodată la temnițe, iar dacă Bernat te găseşte 
acolo, te va ucide, aşa cum a promis de nenumărate ori că 
o va face”. 

Vinul şi licoarea micşoraseră continuu voinţa lui 
Hugo. Ameninţările lui rămâneau doar o fanfaronadă, iar 
când nu se întâmpla aşa, când Caterina bănuia că un 
moment de luciditate sau calm l-ar fi putut face să-şi ducă 

la îndeplinire planurile sinucigaşe, îl încuraja să bea, îi 
revendica zadarnic dragostea sau inventa orice scuză ca 
să-i abată gândurile. Chiar în ziua aceea, când Hugo era 
din nou descurajat, dădu fuga să i se spovedească 
monseniorului Juan. „Faci bine”, îi spuse parohul. „Nu-i 
poţi îngădui să comită o nebunie. Ai încredere în 
Dumnezeu şi roagă-te, roagă-te mult. Totul se va rezolva”. 

Când Caterina ajunse în sfârşit la cârciumă, o găsi 
goală. Se întâmpla aşa de la altercaţia din Santa Maria de 
la Mar, care sfârşise prin a-i înspăimânta pe puţinii clienţi 
care le mai rămăseseră fideli. Din când în când mai venea 
câte un beţivan disperat, pe care nu-l serveau altundeva, 
sclavi care încercau să încalce interdicţia de a bea sau 
oameni cu un trai rău, cărora nu li se îngăduia accesul în 
alte cârciumi. Ea le oferea vinul acrit, amestecat cu apă şi 
cu altul bun. îl plăteau, deşi ţinea mereu la îndemână 
cuțitul lui Jaume, în caz că se împotriveau. Banii 
economisiţi se împuţinau, fără ca monedele cu pricina să le 
ofere un respiro. Caterina număra economiile. Trebuiau să 
plătească chiria, impozitele, mâncarea... Vin aveau din 
belşug, chiar dacă era vorba de cel pe care Hugo îl păstra 
ca să îmbătrânească şi pe care acum nici nu-l îngrijea, nici 
nu-i mai acorda atenţie. 

Il găsi pe Hugo în odaie, culcat pe pat, înveşmântat, 
cu privirea pierdută. „Nu”, hotări ea atunci. „Nu-i voi zice 
nimic despre Regina şi de faptul că a fost zidită de vie”. 
Dumnezeu avea să orânduiască lucrurile. 

Cel care profită în schimb de oportunitatea de-a se 
căsători iarăşi după anularea căsătoriei cu Merce, fiica 
diavolului, fu Bernat. Se întâmplă că, în anul 1418, regele 
Alfonso declară oficial război principatului Genovei. 
Situaţia era deja încordată, deoarece genovezii îi ajutau pe 
sardinieni în răscoalele lor constante împotriva catalanilor, 
dar declanşatorul final fu luarea cu asalt a unei nave 
catalane angajate chiar de monarh; o acţiune corsicană în 
care genovezii nu doar că se aleseseră cu mărfurile şi 
ambarcaţiunea, ci, în plus, îi uciseseră pe toţi membrii 

echipajului şi pe negustorii care navigau pe ea, aruncându- 
i în mare. 

Odată declarat războiul, regele porunci să se 
construiască o armadă în şantierele din Barcelona, demers 
belic pentru care Curțile Catalane şi, în mod deosebit, 
Barcelona îşi oferiră sprijinul şi suficienţi bani. Deşi 
catalanii erau dispuşi să îl sprijine pe Alfonso în războiul 
împotriva Genovei şi în apărarea insulei Sardinia, mereu 
răsculată, nu erau de acord ca, aşa cum făcuse şi tatăl lui, 
Ferdinand de Antequera, suveranul să se înconjoare de 
miniştri şi consilieri castilieni, străini, şi să le încredinţeze 
lor toate funcţiile şi posturile din casa regală, în 
detrimentul lor. Drept urmare, Curțile Catalane numiră 
ambasadori care să se înfăţişeze monarhului şi care să-şi 
arate nemulţumirea faţă de acea politică. Regele încercă în 
zadar să împiedice ambasada, dar în cele din urmă fu 
forţat să-i primească, îi ascultă şi îşi revizui poziţia, 
conştient de faptul că demersul lui belic depindea de 
liberalitatea Curţilor. Bernat Estanyol, amiralul armadei, 
primi mesajul subtil din cercurile de apropiaţi intimi ai 
monarhului că, pentru a-şi sublinia originea catalană, ceea 
ce i-ar fi îngăduit regelui să considere şi să susţină că 
postul lui era ocupat de un nativ din principatul Cataloniei, 
nu ar fi fost rău dacă s-ar fi însurat cu una dintre 
numeroasele fecioare din rândul nobilimii sau patriciatului 
urban, ale căror familii ar fi fost cu siguranţă încântate să 
devină rude cu un ministru atât de onorat al lui Alfonso. 

Marta era tânăra întâi-născută a lui Galcerăn 
Destorrent, cetăţean onorat al Barcelonei, stăpân al mai 
multor galere, asociat al mai multor companii dedicate 
comerţului, proprietar de imobile în oraş și cu drepturi 
asupra unui cuptor şi-a unei mori; jurat vechi al Sfatului 
Celor o Sută pentru clasa negustorilor, funcţie la care 
fusese nevoit să renunţe de îndată ce dobândise o baronie 
şi un comitat şi devenise nobil. Galcerăn era înstărit, foarte 
înstărit. Şi, ca mulţi alţi semeni de-ai lui din Barcelona, 
cumpărase vreo două castele şi pământurile lor, situate în 

locuri inospitaliere din interiorul Cataloniei, chit că le 
vizitase doar în ziua în care trebuise să meargă acolo ca să 
primească tributul corespunzător. Le  achiziţionase, 
împreună cu onorurile corespunzătoare, cu permisiunea 
regală, de la nobili care aveau nevoie de banii pe care el îi 
avea din belşug. 

Un singur obstacol ar fi putut împiedica o căsătorie 
pe care ambele părţi o agreau: Arnau. Episcopul şi 
sacerdoţii lui îl declaraseră pe fiul lui Bernat liber de orice 
stare sau stigmat diabolic, aşa că băiatul se întorsese la 
palatul de pe strada Marquet, unde amiralul îl primise şi 
ratificase public drept moştenitorul lui legal. Negustorul 
încercă să negocieze cu Bernat ca întâiul născut al fiicei lui 
să fie declarat moştenitor, dar viitorul lui ginere se 
împotrivi. „Acum am un fiu, răspunse el, iar fiica ta nici 
măcar nu a conceput încă un copil”. Galcerăn Destorrent 
îşi revizui propunerea şi încuviinţă, apoi pecetluiră 
înţelegerea strângându-şi mâinile. 

Nunta amiralului, un bărbat experimentat, puternic şi 
sănătos, deşi se apropia deja de 50 de ani, se celebră 
degrabă la începutul primăverii din anul 1419 în Santa 
Maria de la Mar. Dacă aceea care îl unise cu Merce fusese 
splendidă, cea care îl căsători cu Marta Destorrent fu 
fastuoasă. De data aceasta, regele Alfonso şi soţia lui fură 
de faţă şi, în timp ce perechea, monarhii şi numeroşi 
invitaţi la nuntă sărbătoreau în palatul Mayor, întrucât ar fi 
fost imposibil să încapă cu toţii în cel de pe strada 
Marquet, cetăţenii se bucurau pe malul mării de 
petrecerea dată în cinstea mirilor şi a regilor. Fură 
prezenţi trubaduri, bufoni, acrobaţi pe sfoară şi angajaţi de 
carnaval şi avură parte de muzică şi vin gratis toată 
noaptea. Întrucât cei mai mulţi dintre oameni se aflau în 
Santa Maria de la Mar, în jurul ei şi pe plajă, bând şi 
dansând, restul oraşului părea aproape părăsit: câteva 
persoane pe ici-colo; câte un strigăt care anunţa mărfuri 
pe care probabil că nu avea să le cumpere nimeni; aproape 
toate atelierele închise şi mesele, care înainte invadaseră 

străzile, depozitate până în ziua următoare. 

Una dintre persoanele care nu merseseră la 
petrecere ca să sărbătorească nunta lui Bernat era 
Caterina, care se sprijinea iarăşi de faţada principală a 
bisericii Santissima Trinitat. Se concentra întru totul 
asupra celulei în care Regina fusese zidită de vie cu circa 
nouă luni în urmă. 

Hugo era la cârciumă. Într-un fel sau altul, aflase nu 
de mult despre căsătoria lui Bernat şi reacţionase 
instantaneu. În ziua aceea îl insultase urlând şi-i urase o 
moarte în agonie şi-apoi să ajungă în iad. Caterina şi Pedro 
zâmbiseră când îi văzuseră reacţia, întrucât furia cu 
pricina era o îmbunătăţire a stării lui apatice din ultimele 
luni. Câteodată cobora în cramă ca să lucreze cu vinurile, 
chiar dacă uneori nu făcea de fapt nimic. „Dar măcar 
coboară”, încercase s-o consoleze Pedro pe Caterina ultima 
oară când îi povestise că Hugo se aşezase pur şi simplu pe 
un butoi, aşteptând să treacă timpul. 

Despre Regina nu vorbeau, iar Caterina nu voia nici 
măcar s-o menţioneze. Hugo părea să treacă peste 
deznădejdea lui, aşa că, dacă i-ar fi dezvăluit că Regina era 
chiar în spatele lor, zidită în biserică, poate că i-ar fi 
provocat o regresie, ţinând cont de starea în care se afla. 
În plus, era convinsă că, şi de-ar fi încercat, nu ar fi reuşit 
să scoată vreo informaţie de la femeia aia rea, izolată între 
pereţii aceia. Nu vorbeau nici despre Merce, iar Hugo 
părea să se fi resemnat cu ideea morţii ei. Trecuseră doi 
ani de când dispăruse şi era puţin probabil că ar fi fost în 
stare să supravieţuiască atâta timp în temniţele vreunui 
castel neprimitor, în Garraf sau unde-o fi fost; aşa susţinea 
Hugo în momentele în care o plângea. 

Dar, în toate acele luni, Caterina refuzase să creadă 
că Merce murise. Ştia ce presupunea o existenţă dură şi 
mai ştia că persoanele îndurau mai mult decât ar fi fost 
considerat suportabil. Nedreptăţi, bătăi, violuri, umiliri... 
cruzime, şi, fără îndoială, însăşi viaţa, instinctiv, se agăța 
cu tenacitate de cea mai plăpândă lumină. Nu credea nici 

că ar fi ucis-o cineva, cu atât mai mult dacă cei care o 
ţineau prizonieră erau convinşi că era fiica diavolului. 
Nimeni nu ar fi vrut să se pună rău cu o fiinţă atât de 
puternică şi rea, ucigându-i presupusa odraslă. 

Caterina visa s-o elibereze pe Merce. De asta 
depindea fericirea lui Hugo... şi, prin urmare, a ei. Dacă nu 
o găseau şi n-o recuperau, Hugo avea să depăşească 
situaţia, da, cum se întâmpla cu orice lucru, dar sechelele 
aveau să fie profunde şi dureroase. Hugo nu merita aşa 
ceva; nici ea. Vorbise cu monseniorul Juan din prima clipă 
în care Regina fusese zidită de vie. Trebuia să afle de la 
Regina locul în care o ţineau prizonieră pe Merce. 

— Cu viclenie, monseniore, îl sfătui ea. E pe cât de 
rea, pe-atât de isteaţă şi, dacă-şi dă seama că încercaţi să 
aflaţi unde e Merce, e în stare să-şi taie limba. 

Dar sacerdotul nu obţinu niciun rezultat. 

— Poate cu timpul se va căi şi atunci... încercă s-o 
încurajeze monseniorul. 

— Să se căiască Regina? răspunse Caterina, pe chip 
citindu-i-se scepticismul. 

Nu avea să se căiască vreodată, iar Merce, dacă mai 
trăia, avea să rămână prizonieră până la moarte. La asta se 
gândea Caterina în primele zile după zidirea de vie a 
Reginei, la cum s-o facă să vorbească. La cârciumă era 
uşor: vreo două castroane în plus de vin şi lumea-şi dădea 
frâu liber limbii, dar în celula unei femei zidite de vie... 
Ideea îi veni după ce-o văzu pe o femeie care-i oferea 
Reginei nişte apă prin ferestruică. 

— Trebuie să fii pios, îi zise ea lui Pedro. Să te rogi 
încontinuu. Să te audă cum murmuri rugăciuni. Să nu se 
îndoiască deloc de tine. 

Începu cu un castron plin de vin lăsat pe cadrul 
ferestruicii. Reginei îi luă mai bine de-o zi până să-l 
golească şi să-l pună înapoi unde îl găsise, ca să-l ia cel 
care îl lăsase. Trecu o lună, castron după castron, cu 
Caterina mereu atentă la o celulă care căpăta încet la 
exterior culoarea templului vechi, confundându-se cu 

zidurile lui. Pleca de la cârciumă, unde oricum nu avea de 
lucru, şi rămânea ore întregi la gura pasajului, stând de 
pază lângă intrarea principală a bisericii ridicate pentru 
evreii obligaţi să se convertească. Rusoaica adăugă licoare 
în vin. 

— Cine eşti? întrebă într-o zi Regina. 

Pedro întoarse capul spre capătul pasajului şi îi făcu 
cu vehemenţă semne Caterinei. 

— Mă întreabă, îi zise el pe muţeşte. 

Caterina flutură din braţe ca să-i spună să nu-şi facă 
griji, să-i răspundă aşa cum vorbiseră: îl chema Pedro, 
tatăl lui avea o tavernă în apropiere de palatul Mentor, 
înspre plajă, şi mama lui, bolnavă la pat de multă vreme, îi 
ceruse să-i aducă vin, din cel din care aveau mai mult, şi 
să-i mulţumească pentru că se lăsase zidită de vie. Cât de 
bine-i prindeau mamei lui rugăciunile beguinei! îi mai 
spuse el. 

— Mai vreţi vin? Bineînţeles că da. Mama va fi 
fericită. Rugaţi-vă pentru ea, vă rog, doamnă! 

Două castroane pe zi. Cu licoare. După trei luni, 
Pedro ridică un burduf de piele deasupra capului şi-l trecu 
prin ferestruică. 

— Va fi mai uşor pentru amândoi, pretinse el. 

Regina bău. Nici nu mânca mult, întrucât lumea ştia 
că una dintre promisiunile celor zidite de vii era să 
postească şi să se căiască, aşa că-i dădeau doar câte o 
coajă de pâine, o bucăţică de brânză sau o ceapă. Nimic în 
zilele frecvente de post, în care ceilalţi mâncau peşte. 

Puţină mâncare, închisă între patru pereţi, şi vin, 
mult vin, cât voia ea de mult, şi în fiecare zi voia tot mai 
mult, mereu amestecat cu licoare. Uneori îl cerea cu voce 
mieroasă; alteori cu nerăbdare, mustrătoare şi 
poruncitoare, cum era ea: 

— Adu-mi-l odată, Pedro! Chiar acum! Sau nu mă voi 
mai ruga pentru mama ta. 

Monseniorul Juan descoperi ce se petrecea. Caterina 
aţâţă dilema morală care-l încercă pe sacerdot când îşi 

dădu seama că femeia zidită de vie în biserica lui era 
aproape mereu beată. Clericul ştia de ce sfârşise Regina în 
celula cu pricina; nu era vorba despre pioşenie sau 
devotament faţă de Hristos. Mai ştia şi ce urmărea 
Caterina: să salveze o femeie întemniţată pe nedrept. 

— Dacă Merce chiar ar fi fiica diavolului, îi spuse ea 
clericului, ar trebui să se afle în grija Bisericii, nu să fie 
ţinută prizonieră, în întuneric, fără să poată primi lumina 
sau milostenia divină. 

Şi Hugo bănui că se petrecea ceva ciudat, întrucât 
Caterina şi Pedro se căzneau să distileze vin noaptea. 

— Pentru ce atâta licoare? întrebă el. 

Caterina şovăi, iar flăcăul nici măcar nu se forţă să-şi 
privească patronul în ochi. 

— Îl vindem, îi trecu Caterinei prin minte să 
răspundă. Acum că nu mai vine nimeni să cumpere vin, vor 
veni să cumpere licoare. 

Hugo ridică din umeri şi, în timp ce urcă scările, 
apatic, Caterina şi Pedro îşi ridicară capetele deodată, în 
privirile lor oglindindu-se complicitatea. 

Acum, după ce trecuseră nouă luni, Caterina aştepta 
ca de obicei lângă faţada templului Santissima Trinitat. 
Monseniorul Juan îi zicea că Regina era mai vorbăreaţă, 
avea mai mare nevoie ca el să se apropie de ferestruica 
strâmtă ce dădea spre interiorul bisericii şi să o asculte. 

— Asta când nu izbucneşte în plâns sau nu face vreun 
atac de nostalgie, lucru care se întâmplă des la beţivani, 
interveni Caterina. Mereu caută pe cineva care să-i 
asculte. 

— Ştiu. Dar cu cât mă cheamă mai des, cu atât 
vorbeşte mai incoerent. 

— Şi asta e adevărat, încuviinţă ea. Dar toate acele 
incoerente, părinte, au mereu un sâmbure de adevăr, 
adevărul acela pe care uneori nici măcar ei înşiși nu sunt 
în stare să-l recunoască. La asta trebuie să fiţi atent, 
monseniore. Cu siguranţă vă va spune ceva despre Merce 
şi despre locul în care a întemniţat-o. Nu se poate să şi-o fi 

scos din memorie, nu se poate... I-a fost mamă mulţi ani! 
Cândva trebuie s-o fi iubit. Ceva dinlăuntrul ei trebuie să 
clocotească atunci cândşi-o aminteşte pe Merce şi jur pe 
Dumnezeu că o să o aflăm de la ea. 

— Nu jura! o mustră sacerdotul. 

Caterina presimţea că ziua aceea, cea a nunţii dintre 
Bernat şi fiica lui Galcerăn Destorrent, avea să fie decisivă, 
dar nu se lăsă condusă doar de senzaţii, ci şi umplu cu 
licoare burduful de vin pe care Pedro îl vâri pe ferestruica 
celulei Reginei la prima oră a dimineţii. 

Îndrăzniseră să vândă licoare. Puţinii clienţi care 
veneau la cârciumă, beţivi şi delincvenţi, se arătară 
receptivi faţă de băutura aceea tare şi necunoscută lor. 
Gustară, se priviră surprinşi, clătinară din cap, uluiţi, 
izbucniră în mii de exclamaţii şi lăudară cu strigăte 
băutura, mai cerură şi plătiră fără să se certe preţul cerut. 
Se duse vorba prin Raval. Taverna se umplu iarăşi şi îşi 
făcură apariţia autorităţile. Caterina bău în faţa lor; la fel 
şi mulţi alţi clienţi. Nu făcea nimic rău, în afară de faptul 
că te îmbătai mai repede, dacă asta putea fi considerat un 
Tău, zise cineva printre râsete. 

— Ca orice altă licoare preparată de călugări! strigă 
la rândul lui un maestru cârpaci, dur, jurat al Sfatului 
Celor o Sută al oraşului, după care mai ceru un rând. 

Cam la fel gândi şi  mostassaful Barcelonei, 
funcţionarul însărcinat de autorităţile municipale să 
verifice piaţa, prăvăliile, greutăţile şi preţurile, calitatea şi 
posibilele înşelătorii, întrucât de îndată ce dictă impozitele 
ce trebuiau plătite pentru acea activitate nouă, o îngădui 
fără să mai stea pe gânduri. 

Caterina şi Pedro munciră asiduu. Peste zi lucrau în 
cârciumă şi noaptea distilau, ceea ce le aducea bani grei. 
Hugo începu să privească totul de la distanţă. Cert era că 
nu-şi închipuise vreodată că avea să vândă licoare. 

— Îţi aminteşti ce mult îi plăcea Barchei? îl întrebă 
Caterina, încercând să-l facă să reacționeze. Distila şi bea 
în acelaşi timp. 


Hugo încuviinţă, amintindu-şi-o pe musulmană, şi 
începu să-i ajute la distilat. 

Mai mulţi cârciumari încercară să-i imite. Cumpărară 
aqua vitae, acel vin de calitate distilat de mai multe ori în 
căutarea chintesenţei, a nectarului ce se zicea că îl 
conţineau soarele şi luna, în stare să vindece răni şi să 
însănătoşească bolnavi. îl amestecară cu apă după ce-l 
gustară şi se arseră la gură. Cel care îndrăzni să-l înghită, 
simţi arsura aceea pe gâtlej, şi cel care merse chiar mai 
departe, îndrăznind să-l pună în vânzare, descoperi că acei 
clienţi care-l gustau, îl scuipau de îndată şi amenințau să-l 
denunțe şi să-i închidă magazinul. 

Licoarea săvârşise un miracol. Nu doar că făceau 
bani, dar Hugo muncea, poate amintindu-şi de musulmană, 
şi stătea treaz aproape toată noaptea lângă alambic, în 
timp ce Pedro îşi întindea patul de paie departe de foc şi se 
culca în aceeaşi odaie, iar Caterina se retrăgea să doarmă 
sus. Poate că Hugo bea din licoare în timpul nopţii. Pedro îl 
spionă în câteva nopţi, prefăcându-se a se odihni, şi nu-l 
văzu bând excesiv: un castron cel mult, uneori nici măcar 
atât, atent ca un animal în călduri la alambic şi la picuratul 
monoton al licorii. Apoi dormea aproape toată ziua, dar 
măcar nu bea, iar Caterina încerca să vadă în privirea lui o 
scânteie de viaţă. 

Caterina se aştepta ca licoarea să săvârşească acelaşi 
miracol din casa şi viaţa ei şi în celula aceea puturoasă 
ataşată bisericii evreilor convertiți. Deoarece, în timp ce 
starea lui Hugo se îmbunătăţea, Regina se lăsa târâtă de 
viciu. Femeile care îi aduceau din când în când de mâncare 
începuseră să i se plângă monseniorului Juan. Regina le 
insulta şi ţipa la ele; le cerea vin în loc de pâine şi le 
ameninţa cu tot soiul de rele dacă nu-i îndeplineau 
dorinţele. Sacerdotul, care la început evitase problemele, 
se temu în cele din urmă că acestea aveau să se 
înmulțească şi că episcopul avea să afle. 

De aceea trebuia să se întâmple în ziua aceea, în 
timpul celei de-a doua nunţi a lui Bernat. În afară de două 

bătrâne care se rugau în şoaptă, biserica era goală, 
întrucât enoriaşii erau adunaţi la sărbătoarea de pe plajă. 
Monseniorul Juan avea timpul şi liniştea necesare ca s-o 
interogheze pe Regina, care trebuia să fie întru totul beată 
până atunci, şi care, prin urmare, îşi pierduse purtarea 
rece şi calculată care o caracteriza aşa de mult. 

— Nimic. 

Caterina tresări. Absorbită de gândurile ei, cu 
privirea pierdută înspre celulă, nu îl văzuse pe 
monseniorul Juan ieşind pe uşa principală, în spatele ei. 

— Ce îmi ziceţi? 

— Nimic, repetă el nerăbdător. Că femeia aia nici 
măcar beată nu dezvăluie vreun indiciu. 

Caterina observă că-i tremurau picioarele, iar 
monseniorul Juan o ajută să se sprijine. 

— Nu mai pot continua aşa, Caterina. Trebuie să 
înţelegi, nu se poate îngădui o femeie zidită de vie beată. 

Pe măsură ce sacerdotul vorbea, Caterina pălea. 

— Trebuie să-i punem capăt cât mai repede. Am 
greşit... Eu am greşit când am acceptat să continuăm cu 
asta. 

Caterina se eliberă de mâna episcopului care o ajuta 
să stea în picioare şi intră în biserică, urmată de 
monsenior care, deşi îşi cobori tonul vocii, i se adresă 
totuşi imperios: 

— Ce ai de gând? Caterina! Ce vei face? Suntem în 
casa lui Dumnezeu. 

Din câţiva paşi ajunseră la altarul mare al acelui 
templu micuţ, simplu, cu o singură navă. Caterina nici 
măcar nu observă icoanele; cu atât mai puţin să-şi facă 
semnul crucii în faţa lor. Privi spre dreapta ei şi acolo, în 
perete, deasupra capului, era o gaură, chiar mai mică 
decât cea a ferestruicii exterioare a celulei. Se duse spre 
ea, lăsându-l în urmă pe monseniorul Juan, care, acum 
tăcut, privea cu coada ochiului către două enoriaşe în 
vârstă, deşi acestea nu le acordau câtuşi de puţin atenţie. 

Caterina ajunse sub gaură fără să ştie prea bine ce să 

facă în continuare. Monseniorul Juan, cu mâinile întinse şi 
desfăcute spre ea şi buzele ţuguiate, o întreba ce intenţii 
avea. Ea lovi cu pumnul în zidul bisericii, cu un zgomot 
stins, surd. Ce putea face? Lovi din nou. Se întoarse şi se 
sprijini cu spatele de zid. Monseniorul Juan o privea; la fel 
şi una dintre bătrâne. Se gândi să ţipe, să-i spună Reginei 
cine era, să o amenințe. Dar cu ce rău sau vătămare ar fi 
putut ameninţa o femeie zidită de vie? 

— Să mergem, o îndemnă sacerdotul încet, 
întinzându-i mâna. 

— Nu, îl imploră Caterina, şi se lipi şi mai tare de zid. 

De nouă luni îşi punea planul în aplicare. Reuşise să 
facă din Regina o beţivană, dar căţeaua aia nemernică nu 
ceda. 

Monseniorul Juan insistă. 

— Nu, repetă Caterina. 

Bătrânele ieşiră din biserică, aşa că rămaseră 
înăuntru doar ei doi. 

Merce. Caterina şi-o aminti pe fată în crama palatului 
de pe strada Marquet, zâmbind, vorbind visătoare despre 
Urgell şi despre câte aveau să obţină în ziua în care acesta 
avea să devină rege. Ce mult o iubea Hugo! Trebuiau să o 
elibereze. Şi posibilitatea asta le scăpa printre degete. 

Îşi cuprinse chipul cu mâinile şi izbucni în plâns. 
Monseniorul Juan îşi plecă privirea şi tăcu. 

— Cine plânge? se auzi o voce prin ferestruică. 

Caterina se smârcâi, clătină din cap şi plânse şi mai 
tare. Sacerdotul tăcu în continuare. 

— Cine e? zise Regina cu voce păstoasă, autoritară. 
Cine... Cine plânge în biserică? 

Monseniorul Juan îşi săltă capul şi miji ochii, 
gânditor. 

— Nimeni, Regina, răspunse el. Oare auzi pe cineva 
plângând? 

Regina nu răspunse. Monseniorul Juan îi făcu semn 
Caterinei, care îl privea surprinsă, cu ochii iritaţi, să 
plângă în continuare. Îi indică, printr-o mişcare ritmică a 

mâinilor, să plângă uşor. 

— Auzi un plânset? întrebă iarăşi monseniorul când 
văzu că Regina nu se manifesta. Sunt doar eu în biserică. 
Lumea petrece pe plajă. 

— Aud un plânset... Da! Plânge... izbucni Regina. 
Cineva... O femeie, acolo înăuntru! 

— Aici nu, Regina. Nu plânge nimeni. Cum se poate 
să auzi aşa ceva? Poate că ar trebui să priveşti înăuntrul 
tău ca să ştii cine plânge. 

— Nu... 

— I-ai făcut rău vreunei femei? zise monseniorul Juan 
intenţionat. 

Caterina plânse şi mai tare, în hohote, însufleţită de 
zâmbetul plin de speranţă pe care-l văzu pe buzele 
clericului. 

— Regina... continuă sacerdotul. Plânsetele acestea 
pe care zici că le auzi pot fi doar sufletul chinuit al cuiva 
pe care l-ai rănit. 

Regina mai bău vin cu licoare. O auziră făcându-şi de 
lucru cu burduful de vin şi lichidul, înghițind zgomotos, 
înecându-se şi tuşind, şi apoi bând din nou. Caterina 
plânse, suspină şi gemu, fără să-i ofere vreun răgaz 
Reginei. 

Regina se mişcă prin celulă; uneori murmura, alteori 
vorbea. Din când în când pica la pământ. Strigă. Cuvinte 
incoerente. 

— Părinte! strigă ea. Monseniorul Juan nu răspunse. 
Părinte! urlă ea. Monseniorul Juan tăcu în continuare. Încă 
plânge, zise ea cu voce tremurătoare, sprijinindu-se de 
ferestruică. 

— Regina, nu te pot ajuta dacă nu-mi zici cine plânge. 

— Nimeni... nimeni nu poate... nu poate să mă ajute! 

Îi era greu să vorbească. Îi era greu să articuleze 
cuvintele, care i se blocau în gura păstoasă. 

— Atunci vei trăi o veşnicie cu plânsul acela înăuntrul 
tău, arzându-ţi măruntaiele. 

De data aceasta, izbucni ea în hohote de plâns: un 

urlet prelung. 

— Regina, Dumnezeu este milostiv, ai încredere în 
bunătatea Lui. 

El te poate ajuta, o va face, cu siguranţă. 

— Ba nu! 

— Chiar şi asasinii caută clemenţa Domnului nostru... 

— Nu am ucis-o! zise ea numaidecât. Caterina tăcu 
când o auzi, iar monseniorul Juan o îndemnă să continue 
cu plânsul. Le-am interzis s-o facă... 

Caterina îşi înăbuşi un chiţăit. Regina vorbea despre 
Merce. Câte suflete de copii nenăscuţi o urmăreau oare? 
Zeci, poate sute. Dar când zicea că le interzisese să o ucidă 
putea fi vorba doar despre Merce. 

Apoi se aşternu tăcerea. 

— Domnul îţi aşteaptă mărturisirea, insistă 
sacerdotul. 

30 

Era în castelul din Sabanell, aflat după Garraf, spre 
interior, în Penedes. O câmpie fertilă cultivată cu viță-de- 
vie şi cereale; într-unul dintre cele câteva promontorii ale 
ei se înălța fortăreața, ridicată pe ceea ce, cândva, 
împreună cu castelele din Gelida, Papiol sau Eramprunvă, 
formase una dintre liniile de apărare a peninsulei iberice 
în fața invaziei musulmane, pe vremea când Catalonia era 
doar o marcă franceză: pământul menit să împiedice 
înaintarea sarazinilor dincolo de Pirinei. 

Hugo străbătuse zona aceea de atâtea ori, că se 
temea inclusiv că avea să fie recunoscut. Puțin mai mult 
de-o leghe despărțea Sabanell de Vilafranca del Penedes, 
unde fusese de mai multe ori să cumpere vin. In apropiere 
de Vilafranca, la cererea acelui copil, Manuel, îşi botezase 
femelele de catâri, pe Alba şi pe Roşia. Lăsă catârii în 
Barcelona. Acum călătorea deghizat într-un umil zilier ce 
căuta de lucru prin podgorii, care acolo se găseau 
pretutindeni. 

— Merce e ţinută prizonieră în castelul din Sabanell, 
în Penedes! zise Caterina de îndată ce intră în cârciumă, 

pustie din pricina nunţii lui Bernat. 

Pedro reacţionă cu un entuziasm pe care şi-l înăbuși 
când văzu atitudinea lui Hugo, care şedea la masa lungă 
din lemn. 

— Nu e moartă, îndrăzni să anticipeze Caterina după 
ce se apropiase de el şi-şi sprijinise o mână pe umărul lui. 

Lui Hugo îi fii greu să se deprindă cu ideea că fiica 
lui era în viaţă. Era ziua nunţii lui Bernat, şi băuse şi 
închinase paharul singur pentru nefericirea lui. Nu băuse 
mult, două sau trei castroane, îndeajuns însă pentru ca 
vorbele Caterinei să se ciocnească în clipa aceea de unele 
idei care pluteau între furie şi acceptare. Apoi totul 
explodă în mintea lui: Bernat, Merce... Sfârşi prin a 
plânge, cu Caterina în spatele lui, aplecată peste el, 
cuprinzându-l cu braţele în jurul trunchiului. 

În noaptea aceea, Caterina îi vorbi despre Regina şi 
despre cum reuşise s-o facă să mărturisească. 

— Javră nenorocită! O s-o ucid, bombăni Hugo. 

— Nu e nevoie, şopti Caterina. E deja o moartă în 
viaţă. 

În ziua următoare, la răsărit, plecă spre Penedes. 
Caterina îl sărută dulce, iar el zâmbi. 

— Să nu te întorci fără ea, îl încurajă ea, dându-i un 
săculeţ doldora cu bani. 

Hugo încuviinţă şi-l cântări, de parcă ar fi încheiat o 
afacere importantă. 

— E al tău, în caz că ai nevoie, afirmă ea. Licoarea 
aduce bani grei. Mai avem şi alţii. 

Pedro şovăi când Caterina îl lăsă în locul ei, în faţa lui 
Hugo. Hugo fu cel care puse capăt momentelor de îndoială 
şi-şi desfăcu braţele, ca să-l primească pe flăcău, care se 
lăsă  îmbrăţişat, cu braţele căzute pe lângă corp, 
neîndemânatic, de parcă n-ar fi ştiut cum să şi leţ mă. 

— Mulţumesc, îi zise Hugo, cunoscând deja 
participarea lui la planul care se sfârşise cu mărturisirea 
Reginei. 

Caterina plânse văzând strălucirea din ochii lui când 

o privi în timp ce continua să-l îmbrăţişeze pe Pedro. 

Nu îşi luase provizii de vin sau de licoare; în schimb, 
îşi luase apă, brânză şi carne sărată. Şi iată-l, privind la 
castelul din Sabanell: turnul înconjurat de un ansamblu 
eterogen de construcţii care, după victoria împotriva 
sarazinilor, a căror prezenţă în peninsulă se restrângea 
acum la regatul Granada, foarte departe de-acolo, îşi 
pierduse caracterul defensiv şi căpătase altul mai apropiat 
de un palat. Pe deasupra parapetelor unor ziduri puternice 
şi impunătoare, se puteau vedea însă câteva corpuri de 
edificiu cu ferestre ogivale delicate şi galerii deschise, cu 
arcade susţinute de coloane zvelte. 

Castelul era condus de un cavaler vasal baronului de 
Sabanell, stăpânul oamenilor, locurilor şi fermelor răzlețe 
care-l înconjurau. Hugo îşi aminti de experienţa lui 
negativă cu cavalerul de la turnul de apărare din 
Campdăsens, din Garraf, aşa că de data aceasta optă să se 
înfăţişeze mai întâi la castel. Era începutul lunii martie; 
soarele strălucea pe un cer senin şi ilumina câmpia întinsă 
acoperită de viță-de-vie şi cereale. Vremea era plăcută, 
încă răcoroasă. De-atunci încolo, munca la podgorii avea 
să se înteţească: săpat, curăţat de uscături, ba chiar şi pus 
îngrăşământ... Era perioada, alături de recoltă, în care 
ţăranii ar fi avut nevoie de cât mai mulţi zilieri. 

— Pace! îl salută Hugo pe un soldat care stătea de 
pază la poarta castelului. 

Bărbatul se uită la el cu o privire ce oscila între 
indolenţă şi curiozitate. După intrare, Hugo văzu curtea 
pentru defilare, unde tândăleau mulţi alţi soldaţi. 

— Ce vrei? întrebă santinela. 

— De lucru. Mi-ar plăcea să muncesc pe ogoare, 
adăugă el. 

Soldatul ridică din umeri. 

— Ştiu că pământurile astea sunt feuda baronului de 
Sabanell şi voiam să am permisiunea dumnealui ca să 
muncesc. Nu vreau probleme. 

— Ceri să vorbeşti cu stăpânul? întrebă soldatul, 

surprins. 

— Fireşte că nu. Poate cu cavalerul castelului. 

Sentinela îl privi din nou de parcă ar fi fost nebun. 

— Cu majordomul? întrebă Hugo, coborându-şi 
aşteptările, dar soldatul nu-şi schimbă atitudinea. Cu 
superiorul tău? încercă în cele din urmă. 

— Ofiţer! strigă atunci soldatul. 

Il costă bucata de brânză pe care o mai avea la el. Cu 
ajutorul ei reuşi să îndulcească asprimea unui bărbat 
corpolent, chel şi cu burdihan, cu trăsăturile împietrite 
deja într-o grimasă de dezgust permanentă, care ascultă 
apatic minciunile pe care Hugo i le îndrugă ca să-şi 
justifice prezenţa în Sabanell. Poveşti care includeau un 
nume fals, Pau, şi un loc fals din care venea, Tarragona. 

— Asta e tot ce ai? întrebă bărbatul după ce apucă 
brânza şi şi-o vâri printre straie. 

— Da, ofiţere, răspunse Hugo, dând să-i întindă 
bocceluţa pe care o căra la el, ca să verifice. 

Ofiţerul făcu un gest din mână, iar Hugo îşi împinse 
bocceluţa la spate. Săculeţul doldora de bani îl avea 
ascuns printre straie, cam tot pe acolo pe unde ofiţerul îşi 
vârâse brânza printre ale lui. 

— Sunt doar un zilier obişnuit cu munca pe podgorii, 
adăugă el atunci. 

Nu voia să-i dezvăluie nici că fusese chelar, că se 
pricepea la crame şi la îngrijit vinuri; toate acestea, chiar 
şi acolo, în Penedes, l-ar fi putut da în vileag. Trebuia să 
iasă cât mai puţin în evidenţă, până când avea să 
reuşească să-şi facă un plan ca să o salveze pe Merce. 

— Bine, zise ofiţerul, întorcându-se deja cu spatele la 
el, poţi munci ca zilier... Apoi se întoarse brusc. Du-te şi 
caut-o pe văduva lui Devesa mai că nu îi porunci el. E 
femeie bună. Soţul ei tocmai ce-a murit şi are copii mici, 
aşa că i-ar prinde bine cineva care să o ajute pe podgorii. 
În plus, aşa îşi va putea plăti impozitele baronului şi 
creditorilor. Zi-i că vii din partea mea. 

Poate că femeia aceea încă tânără avea să reuşească 


3 


să-şi plătească impozitele către baron, aşa cum avea de 
gând ofiţerul. Hugo nu pricepu însă partea cu creditorii, 
dar i se păru puţin probabil ca, după atâta cheltuială, 
văduva să-şi permită să-l plătească pentru munca lui. 
Adelaida, aşa o chema, locuia la jumătate de leghe de 
castel, cu trei copii, două fete şi un băiat, la o fermă cu un 
singur etaj, dreptunghiulară, din piatră, al cărei acoperiş, 
într-o singură apă şi construit din ramuri şi pământ, era 
într-o stare destul de proastă. 

Probabil că şi Adelaida se gândea la aceleaşi lucruri 
ca Hugo, căci clătină din cap în timp ce el vorbea. 

— Nu am cu ce să te plătesc, răspunse ea când Hugo 
îşi încheie mai iute discursul din pricina atitudinii femeii. 

— Atunci nu pricep de ce m-a trimis ofiţerul la tine, 
murmură Hugo. 

Adelaida ridică din umeri. Hugo îşi întoarse atenţia 
spre copiii care se jucau aproape goi în apropierea fermei. 
Ar fi putut rămâne acolo s-o ajute pe femeie. Nu avea 
nevoie de bani, dar se presupunea că era un zilier care 
trebuia să trăiască din munca lui. Fără îndoială că ofiţerul 
ştia că văduva nu avea resurse. 

— Ai vreo relaţie cu ofiţerul? îi trecu dintr-odată prin 
minte să întrebe. 

Adelaida îşi ascunse privirea. Hugo îşi dădu seama 
din stânjeneala ei: avea. Ce fel de relaţie? Putea fi vorba 
doar despre o relaţie necuvenită; altminteri, de ce s-ar fi 
stânjenit? Să fie aproape de amanta ofițerului de la 
castelul de Sabanell ar fi putut fi de interes pentru el, dar 
cum să lucreze pentru cineva care nu avea resurse ca să-l 
plătească? Primul care ar fi intrat la bănuieli ar fi fost 
chiar ofiţerul. 

— Ţi-ai vândut deja recolta în avans? întrebă Hugo. 

Femeia clătină din cap. 

— Atunci, dă-mi un pat şi de mâncare, îi propuse el. 
Momentan nu am nevoie de altceva. Mă vei plăti după 
recoltă, în ziua în care vinzi recolta. 

— Toată treaba asta cu vândutul o făcea soţul meu, 

eu nu ştiu... 

— Mă voi ocupa eu, promise Hugo. 

Ferma dreptunghiulară era împărţită în trei zone: 
într-un capăt era o odaie cu bucătărie în care locuia 
familia; în centru era o alta în care se afla un catâr 
slăbănog şi care avea şi separaţii pentru depozitarea 
grânelor şi a alimentelor, îngrijorător de puţine în opinia 
lui Hugo; a treia zonă, în capătul opus, era menită pentru 
cramă şi în ea se aflau câteva butoaie goale şi uneltele 
necesare pentru muncile în podgorie şi pentru a stoarce 
strugurii după recoltă. Hugo făcu o grimasă şi ieşi de-acolo 
când simţi mirosul înţepător, acru, de oţet, amestecat cu 
cel de coji putrezite. 

— Cu cât timp în urmă a murit soţul tău? o întrebă pe 
Adelaida făţiş, când văzu nişte viţe-de-vie într-o stare şi 
mai proastă ca ferma. 

— La scurtă vreme după recolta de anul trecut, 
răspunse femeia. 

Hugo clătină din cap. 

— Vrejurile astea sunt prost îngrijite de mai multă 
vreme de atât. 

De data asta clătină ea din cap. 

— Lui Josep... Soţului meu îi plăcea mai mult să se 
bucure de vin, decât să lucreze ca să-l obţină. 

Hugo îşi ţuguie buzele şi nu rosti întrebarea care nu-i 
dădea pace: oare bărbatul băuse pentru că soţia lui îl 
înşela cu ofiţerul sau ea îi fusese necredincioasă pentru că 
el bea? îi veniră brusc în minte lunile anterioare, cu el 
beat, dedat vinului. Era un abis infinit, care te trăgea în el, 
pe cât de atrăgător, pe atât de crud, din care era aproape 
cu neputinţă de ieşit. Răsuflă adânc. Işi umplu plămânii cu 
mirosul de pământ şi viță-de-vie după care tânjea aşa de 
tare: tinereţea lui, visurile lui, speranţele lui... Suspină. 
Fiul Adelaidei, care alerga printre plante cu surorile lui, se 
întoarse şi-l privi. Hugo îi zâmbi. Nu mai băuse, nici măcar 
nu mai era ispitit s-o facă după ce Caterina îl anunţase că 
Merce era în viaţă. Caterina! Oare ce s-ar fi ales acum de 

el, dacă ea nu i-ar fi fost alături, dacă nu ar fi luptat ca să 
înfrângă voinţa Reginei? Simţi o recunoştinţă infinită, 
precum şi nelinişte din pricina distanţei care îl despărţea 
de femeia pe care o iubea. 

— Trebuie să curăţăm vrejurile de uscături, zise el. 

Dormea pe un pat din paie, la un loc cu catârul. 
Trecuseră deja vreo două luni de când ajunsese aici, timp 
în care, pe lângă munca la viţa-de-vie, se căzni să strângă 
cât mai multe informaţii despre baronul de Sabanell, 
castelul lui, soldaţii şi îndeosebi temniţele şi prizonierii din 
ele. Nu-i fu greu să abată conversațiile în direcţia cu 
pricina, ca atunci când fusese iscoadă pentru Bernat şi 
obținuse informaţii despre nave. Mergea la fermele care o 
înconjurau pe cea a Adelaidei, sub pretextul că are de 
ascuţit vreo unealtă, de împrumutat alta de care nu 
dispunea sau orice scuză asemănătoare, cum ar fi să afle 
vremea şi obiceiurile de pe aceste pământuri noi pentru el. 
Avu astfel prilejul de-a pălăvrăgi cu ţăranii de pe acea 
câmpie fertilă. 

Toţi ştiau cine era Adelaida. Cei mai mulţi erau la 
curent cu aventura ei cu ofiţerul castelului; unora le lua 
mai mult, altora mai puţin, câţiva dintre ei o ziceau fără 
ocol, dar toţi, fără excepţie, vorbeau cu Hugo spre 
caracterul uşuratic al văduvei după ce aflau că lucra 
pentru ea. Unii păreau să se scandalizeze, arătându-se 
pioşi şi căşti; cei mai mulţi zâmbeau drăceşte sau îi făceau 
cu ochiul, în semn de complicitate cu Hugo. 

— Fereşte-te de ofiţer! îl sfătui un ţăran tânăr care, 
judecând după convingerea cu care o rostise, sigur 
îndurase pe propria piele aroganţa soldatului. 

— Nu-i va plăcea că dormi sub acelaşi acoperiş cu 
amanta lui, sublinie un altul. 

Hugo nu le spuse că tocmai el îi propusese să o ajute 
pe Adelaida. 

— Ar fi în stare să mă aresteze? întrebă el în schimb, 
prefăcându-se a fi înspăimântat. 

— Bineînțeles! Pentru mult mai puţin de-atât, 

lepădătura aia ne-a întemnițat pe mulţi dintre noi. 

Baronul nici măcar nu dădea pe la castel; avea alte 
pământuri în vechea Catalonie, în nord, şi prefera să 
locuiască acolo. Un cavaler, un anume Riambao, era 
vasalul lui în Sabanell. Apoi mai erau ofiţerul şi soldaţii, şi 
toţi voiau să conducă şi, dacă nu puteau să se 
îmbogăţească, încercau măcar să se bucure de vinul şi 
femeile locului, fie ele văduve sau căsătorite. Pe fecioare le 
respectau din teama de represalii din partea baronului 
dacă o nesocoteau pe vreuna şi părinţii ei s-ar fi dus cumva 
să ceară dreptate şi o compensație economică; chiar şi aşa, 
ţăranii îi povestiră lui Hugo că mai multe fuseseră atacate. 

Hugo îi întrebă dacă au fost vreodată arestaţi. 
Cunoşteau temniţele? Fuseseră în ele? 

— De ce atâtea întrebări? zise unul dintre ei. 

— De teamă, bineînţeles, ce alt motiv aş putea avea? 
întemniţează şi femei? îl întrebă pe un altul care nu păru 
să aibă rezerve în a-i răspunde la întrebare. Da? Probabil 
că e mai greu pentru ele... O zic din pricina soldaţilor şi a 
ofițerului... Bineînţeles. La asta mă refer. 

Era luna mai, iar Hugo săpa podgoriile cu ajutorul 
Adelaidei şi cu colaborarea, nu prea eficace, a copiilor ei. 
Nici el nu era la fel de atent, nici nu lucra cu la fel de 
multă grijă ca atunci când, cu ani în urmă, se ocupase de 
podgoriile lui. Merce era mereu în gândurile lui şi îi abătea 
atenţia. Da. Cineva era întemnițat în castelul din Sabanell. 
Dedusese acest lucru din vorbele unei ţărance pe care o 
încarceraseră vreme de mai bine de o lună pentru că 
adusese vin din afara satului şi-l vânduse împreună cu alei 
de parcă ar fi fost din zonă. Femeia îl auzise pe temnicer 
ducându-se dincolo de temniţa în care-i închideau pe 
prizonieri. După o vreme se întorcea, de parcă s-ar fi 
ocupat de cineva dintr-o altă temniţă. În ziua în care o 
eliberaseră, putuse să vadă că pasajul pe care se ducea şi 
întorcea temnicerul nu avea ieşire, aşa că părea logic să 
mai existe o celulă la capătul coridorului. 

— Nu, clătină ea din cap la întrebarea pe care i-o 

adresase Hugo. 

Nu ştia mai mult de-atât. 

— Pentru un pariu, îşi justifică el interesul când 
femeia îşi exprimă mirarea. Eu pariez că într-un castel aşa 
de mare sunt mai multe temnițe, iar un cunoscut de-al meu 
zice că nu. 

— Ah! se linişti ţăranca. Păi dacă vrei să ştii toate 
astea, trebuie doar să mergi la Francesc. 

Soţul, de faţă şi atent la conversaţie, încuviinţă ceea 
ce spusese nevasta lui. 

— Cine e Francesc? întrebă Hugo, încercând să pară 
indiferent. 

— Beţivul locului. O să-l găseşti în Sabanell... Dacă 
nu e cumva în temniţă, întrucât, din pricina certurilor pe 
care le stârneşte, petrece mai mult timp acolo ca în casa 
lui. Joan! strigă femeia brusc către soţul ei. Joan, Francesc 
are casă? 

Acesta ridică din umeri de îndată ce-o auzi. 

— Bun. N-are importanţă. Când am fost eu 
întemniţată, pe Francesc nici măcar nu l-au aruncat în 
închisoare. De obicei îl lasă să umble liber pe-acolo până 
se liniştește aproape de tot; apoi temnicerul îl obligă să 
măture şi să curețe rahatul, după care-i dă drumul. 

Cum anume se îmbăta Francesc fu un mister pe care 
Hugo nu reuşi să-l dezlege. Sabanell era doar o mână de 
barăci de chirpici, în care nu era nici cârciumă, nici 
magazin, nici comerţ; barăci îngrămădite la poala 
castelului şi în jurul unei capele mici şi întunecate, solide, 
cu ziduri groase, cu o singură navă şi o boltă cilindrică, 
dedicată Sfântului Bartolomeu. O biserică săracă, la fel ca 
enoriaşii ei, căci Hugo află şi motivul pentru care Adelaida 
şi, ca ea, toţi locuitorii satului şi cei ai altor trei localităţi 
învecinate aflate sub jurisdicţia baronului de Sabanell 
trebuiau să le plătească acelor creditori pe care-i 
menţionase ofiţerul în ziua în care sosise el acolo. 

Sabanell era falimentar. Numeroase localităţi din 
Catalonia se aflau în situaţie asemănătoare. Domnii lor 

feudali, conți şi baroni, făcuseră datorii mari ca să îşi 
menţină viaţa somptuoasă, luxul şi pompa şi ca să-şi 
îndeplinească obligaţiile războinice tot mai costisitoare. 
Pentru a acoperi acele cheltuieli, nobilii vândură cenzuri 
oamenilor de vază înstăriți din oraşe, îndeosebi celor din 
Barcelona. Aceştia le dădeau o sumă importantă de bani şi 
ei se obligau să plătească un cens anual, echivalent 
dobânzii la suma principală. Dacă censul era perpetuu, era 
oferit cu o dobândă mică, dar dacă era plătit doar preţ de o 
generaţie sau două, aşa-numitul violario'”, se plătea o 
dobândă de obicei de două ori mai mare. 

Pentru aceste operaţiuni financiare, nobilii le cereau 
servilor şi vasalilor lor să semneze în persoană cenzurile, 
angajându-se aşadar să plătească pensiile anuale pe care 
le presupuneau acestea. Ciuma care devastase întreaga 
lume şi dusese la diminuarea populaţiei, recoltele proaste, 
războaiele, noile epidemii, poate simpla avariţie a domnilor 
feudali, toate acestea făcuseră ca multe dintre cenzurile pe 
care nobilii le vânduseră oamenilor de vază de la oraş, şi 
pe care vasalii lor şi le însuşiseră, să nu poată fi lichidate. 
Atunci satul intra în faliment şi era administrat chiar de 
negustori, care negociau şi se înțelegeau cu toate satele 
asupra mijloacelor de plată, reducerilor, sau în 
transformarea censului într-un simplu împrumut, drept 
pentru care plata anuală reducea suma datorată. 

În această situaţie se găseau Sabanell şi multe alte 
locuri aflate sub domnia baronului. Vasalii continuau să-şi 
plătească zeciuiala stăpânului lor şi o parte, în cazul lor a 
şaptea parte, din recoltele lor, creditorilor censului. Oricât 
de fertile ar fi fost pământurile, existenţa devenea 
anevoioasă şi crudă pentru ţăranii umili care continuau să 
meargă la bisericuţa de-acolo şi să se roage lui Dumnezeu 
şi Fecioarei să le aducă pace şi norocul de-a face faţă 
sărăciei lucii. 

Hugo ştia că în Sabanell nu se vindea vin, drept 

pentru care, în duminica următoare celei în care ţăranca 
aceea îi spusese despre Francesc, se duse la liturghie cu 
un burduf bun care-i aparținuse soţului Adelaidei şi pe 
care, deşi puţea, nu se sinchisi să-l spele. Vinul îl cumpără 
pe datorie, ca să nu-şi arate banii, de la o fermă din 
drumul lui spre Sabanell. Nimeni nu întrebă nimic. Nimeni 
nu acordă câtuşi de puţină importanţă faptului că 
achiziţionase vin. Duminicile, după liturghie, se adunau 
toţi în sate, uneori în curtea pentru defilare a castelului, şi 
sărbătoreau, după care se întorceau la casele lor să 
mănânce. Locuitorii din Sabanell, cei din castel şi cei de la 
fermele răzlețe din zonă nu erau mai mulţi de cincizeci la 
număr, cu tot cu copii şi bătrâni. Adelaida dispărea de 
obicei şi se întâlnea cu ofiţerul. In timpul acelor ore se bea; 
unul dintre soldaţi ştia să cânte la fluier şi, dacă parohul o 
îngăduia, la întâlniri îi distra pe oameni cu el. Se vorbea 
despre vreme şi recolta care se apropia. 

Nu-i fu greu să-l recunoască pe Francesc printre cei 
care pălăvrăgeau pe esplanada din faţa bisericii: un bărbat 
pe cât de slab, pe atât de murdar şi de zdrenţuros, care 
mergea de la grup la grup şi cerea de băut. Unii îi dădură. 
Hugo se îndepărtă şi se aşeză singur, pe jos, sub ramurile 
unui arbore care acoperea soarele cald şi blând de la acel 
sfârşit de primăvară. Aşteptă şi ridică burduful deasupra 
capului, ca să bea, chiar pe când Francesc se uită la el, de 
parcă ar fi fost o invitaţie. Fu lângă el într-o clipită. Arătă 
spre burduf. Hugo îşi drese vocea şi tuşi din pricina 
mirosului de acru al burdufului şi a acidității vinului pe 
care i-l vânduseră pe datorie. 

— Mă inviţi? insistă Francesc. 

Hugo îi întinse burduful, iar acesta se aşeză lângă el 
şi se lipi de burduf. 

— Eh! mai uşor! trebui să-l avertizeze Hugo. 

Bărbatul părea în stare să dea gata tot vinul. 

Hugo bău iarăşi, cât mai puţin posibil. Celălalt 
dimpotrivă. Hugo se prezentă drept Pau şi-i spuse că era 
nou în locul acela. Francesc încuviinţă; ştia deja. Hugo 

profită şi întrebă despre Sabanell, despre oamenii de pe 
esplanadă. Arăta spre unii şi spre alţii, întinzându-i mereu 
burduful. Cineva îi privi şi chiar şi arătă spre perechea de 
sub arbore, deşi aproape toţi se arătaseră cu desăvârşire 
indiferenți. „Să-l întreţină nou-sositul pe beţivanul ăla 
impertinent”, i se păru lui Hugo a citi pe buzele unuia 
dintre ei. Francesc, la rândul lui, îi răspunse numaidecât, 
cu grabă, uneori incoerent, din pricină că avea gura 
păstoasă. Avea un şiroi de salivă albicioasă şi lipicioasă 
care-i atârna permanent la colţurile gurii. 

„Vinul!”, se gândi Hugo înainte să deschidă subiectul 
care-l interesa. De bine sau de rău, toată viaţa lui se 
învârtise în jurul nectarului zeilor. Caterina aflase unde se 
afla Merce îmbătând-o pe Regina, iar acum el făcea acelaşi 
lucru. 

— Mi-au zis că tu cunoşti foarte bine castelul, 
comentă el. 

Francesc ridică din umeri şi nu răspunse, aşa că 
Hugo îi smulse burduful. Celălalt îl imploră cu mâinile 
întinse. 

— Cunoşti castelul? Temniţele? insistă Hugo. 

— Da. Fă-mi o favoare... îmi mai dai vin? Te rog... 
Te... 

În timp ce Francesc îl implora, Hugo retrăi acea 
senzaţie: nevoia imperioasă şi incontrolabilă de a bea. 
Ascunse  burduful,  nemailăsându-l la îndemâna lui 
Francesc. 

— Cum sunt temniţele? 

— Sunt... Păi, cum să fie? Temniţe! 

Hugo îşi dădu seama că beţivanul ăla nu avea să fie 
în stare să le descrie. li arătă burduful. 

— Vorbeşte-mi despre femeia pe care o ţin închisă în 
ultima celulă, cea din capătul coridorului. 

În ciuda stării lui, Francesc reacţionă. 

— Nu... Nu pot. Începu să tremure brusc. Nu. Nu se 
poate vorbi despre ea. Guillem, temnicerul... Gesticula 
violent cu mâinile. Nu pot. Nu. Nimeni nu trebuie să ştie 

despre ea... 

— Aşa e, îl întrerupse Hugo înmânându-i în acelaşi 
timp burduful. Trebuia să-l liniştească înainte să-şi dea 
seama cineva că era agitat, aşa că-l lăsă să bea. Ştiu deja 
că nimeni nu trebuie să ştie, insistă Hugo după ce-l forţă 
să se oprească din băut. Dar eu ştiu. Nu-i aşa că ştiu? 

Francesc îl privi nedumerit. 

— Da. Cum de...? Cum de ştii? 

— Pentru că sunt amic cu Guillem şi cu cavalerul 
Riambao. De-aia ştiu. Cu mine poţi vorbi despre femeia 
aia. Dar cu nimeni altcineva! aproape că ţipă el. Ai 
priceput? Nu trebuie să vorbeşti cu nimeni altcineva 
despre femeia aia! Cu nimeni! Ai priceput? 

Francesc încuviinţă din cap în repetate rânduri, 
absorbit de instrucţiunile lui Hugo. Apoi bău iarăşi. 

— La început plângea mult şi o dată a şi vorbit cu 
mine, murmură beţivul dintr-odată, dar acum rareori o mai 
auzi plângând. 

— Trăieşte? sări Hugo. 

— Da, îl asigură Francesc tărăgănând vocala. De 
curând i-am dus de mâncare şi am scos găleata cu 
excrementele ei. 

În clipa aceea, Francesc clătină din cap, plângându- 
se parcă de norocul lui. 

— Ai văzut-o? 

— Nu... Ei bine, da. O umbră într-un colţ, ascunsă. 
Temătoare. Aşa se poartă de când câţiva soldaţi... 

Hugo lovi pământul cu pumnii închişi. Nu vru să 
întrebe de ce se temea Merce de soldaţi. 

— E ca o pasăre micuță, îl auzi totuşi pe Francesc 
zicând în continuare. 

— Ce vrei să zici? 

— Mâncarea... Mănâncă puţin, ca o pasăre micuță. 

Sub arbore, în timp ce Francesc îi vorbea iute despre 
fiica lui şi despre ceilalţi prizonieri, printre guri de vin, 
Hugo trebui să-şi înăbuşe de mai multe ori lacrimile şi să-şi 
dreagă vocea de alte mii de ori. Incepând de-atunci, 

obsesia de-a o elibera pe Merce îi ocupa fiecare secundă 
din viaţă. Şi-i distrăgea atenţia, ca în ziua aceea de mai în 
care, în timp ce lucra, aproape că-i tăie mâna fiului 
Adelaidei, care se vârâse pe sub viţa-de-vie, ca să-i arate 
că-l ajuta. 

Lui Hugo, castelul din Sabanell i se părea tot mai 
impenetrabil pe măsură ce se întreba cum s-o elibereze pe 
Merce. Fiica lui era deja întemniţată de doi ani, deşi nu pe 
toată perioada în Sabanell. Probabil că o mutaseră acolo 
după condamnarea lui Benedict al XIIL - le-a, a cărui 
sentinţă nu includea practici necinstite cu călugăriţe sau 
alte femei şi după ce se pusese capăt schismei prin 
numirea lui Martin al V-lea. 

De atunci, o posibilă mărturisire a Arsendei care să-l 
prejudicieze pe papa destituit nu mai avea absolut nicio 
importanţă, drept pentru care întemnițarea lui Merce avea 
sens doar pentru a ascunde orice urmă privind răpirea ei. 
Dacă Merce nu reapărea, nimeni nu le putea imputa vreun 
delict celor care interveniseră în răpirea unei cetăţene a 
Barcelonei. Aşa era în siguranţă îndeosebi episcopul 
Barcelonei, Andreu Bertran, care părea să-şi fi reglat orice 
posibilă problemă cu Bernat prin faptul că anulase 
căsătoria lui cu fiica diavolului, după care ratificase 
bunătatea lui Dumnezeu în Arnau, singurul lui fiu. 

Hugo nu pricepea motivul pentru care o mutaseră pe 
Merce din temniţa din Garraf, care se afla pe pământurile 
episcopatului, până acolo, în Sabanell, pe pământurile 
baronului, dar, în urma Conciliului din Costanza, interesele 
Bisericii şi cele ale nobililor se suprapuneau într-o 
asemenea măsură, că orice era posibil. 

Hugo se plimbă prin curtea pentru defilare a 
castelului şi se forţă să nu privească spre poarta care 
ducea spre interiorul turnului principal. 

De cealaltă parte a uşii, păzită mereu de un soldat 
înarmat, era o scară, spre dreapta, care cobora până în 
temnițe. Aşa-i explicase Francesc. 

Hugo pierdea vremea, în timp ce Adelaida cocea 

pâine în cuptorul castelului. Vasalii baronului trebuiau să 
coacă acolo, la fel cum măcinau cerealele în moara lui, sau 
îşi reparau uneltele, sau potcoveau caii în fierăria 
castelului; şi plăteau impozitele corespunzătoare: pentru 
măcinat, pentru copt, pentru cultivarea viţei-de-vie, pentru 
vânzarea vinului. Plăteau un cens pentru arenda 
pământurilor lor şi părţi proporţionale din recolte, pe 
lângă zeciuiala pe care o dădeau Bisericii. 

Hugo se întoarse şi privi spre uşă. Şi dacă se cobora 
în temnițe prin stânga, nu prin dreapta? Şi dacă nici măcar 
nu erau acolo? Trebuia să ştie cu exactitate situaţia 
temniţelor. Încă nu ştia cum avea să-şi elibereze fiica, dar 
îi era limpede că, pentru a o face, era esenţial să cunoască 
interiorul castelului. 

— Valea de-aici, ţăranule! îi strigă paznicul de îndată 
ce Hugo se apropie de uşa turnului. 

Hugo îşi ceru iertare şi se îndreptă spre cuptor, unde 
Adelaida încă aştepta, oarecum mai departe de celelalte 
femei care, ca şi ea, veniseră ca să coacă pâinea. Printre 
ele se aflau şi câţiva bărbaţi, probabil soţii lor. Hugo nu 
stătu pe gânduri. 

— De ce o priveşti aşa?! se luă de unul dintre ei, cel 
care i se păru cel mai puternic. Ce şoptești despre ea?! 
adăugă el, făcând semn cu o mână spre Adelaida, iar cu 
cealaltă prinzându-l deja de pieptar şi zgâlţâindu-l cu forţă. 

Țăranul, om al câmpului, grosolan, reacţionă 
numaidecât, începură să se încaiere: îşi dădură câţiva 
pumni, după care se agăţară unul de celălalt şi se 
rostogoliră pe jos, în timp ce femeile urlau şi alţi câţiva 
bărbaţi îi ovaţionau. Printre lovituri, mai rare din pricina 
distanţei reduse la care se produceau şi a încâlcelii de 
braţe şi picioare încolăcite, Hugo avu timp să se căiască de 
iniţiativă când văzu că intervenţia soldaţilor se lăsa 
aşteptată. 

Cu toate acestea, trei soldaţi reuşiră în sfârşit să-i 
despartă. Acuzaţiile fură unanime: Hugo începuse cearta 
şi-l atacase fără motiv pe ţăran, un bărbat raţional, paşnic 

şi cu frica lui Dumnezeu, cum bine ştiau cei care-l 
cunoşteau. Soldaţii se eliberară de femeile şi bărbaţii care 
scandau în apărarea tovarăşului lor, iar lui Hugo nici 
măcar nu-i dădură ocazia să deschidă gura. 

— Să mergem! îi porunci cel mai în vârstă. 

Francesc nu-l înşelase: erau nişte scări la dreapta, 
imediat ce treceai de uşa turnului principal. Zona aceea 
aparţinea construcţiei vechi a castelului: ziduri din piatră 
groasă, scări şi coridoare înguste, toate cufundate într-un 
întuneric întrerupt, din loc în loc, de câte o torţă agăţată 
pe perete, într-o umezeală care-ţi pătrundea până la oase, 
şi în duhoarea putreziciunii şi a excrementelor... Şi, mai 
presus de orice, a fricii şi morţii. 

Chiar şi-aşa, Hugo încercă să memoreze fiecare pas 
pe care-l făcea. Ajunseră jos, unde era o anticameră cu un 
pat de paie pentru cine era de gardă, un coridor şi o uşă, 
pe care o deschiseră şi care dădea înspre o temniţă 
întunecoasă. 

— Treci înăuntru! îi porunci singurul soldat care-l 
mai însoțea. 

Hugo se împotrivi. Trebuia să vadă dincolo de celula 
lui, spre capătul coridorului, să verifice dacă era adevărat 
ce-i spusese Francesc. 

— Nu! îndrăzni el să zică. 

Soldatul se îndreptă de spate şi se îndepărtă de Hugo 
îndeajuns cât să-l amenințe cu sulița pe care până atunci o 
ţinuse nepăsător, în poziţie verticală. Hugo întinse o mână 
în faţa vârfului de fier, dar când soldatul îl îmboldi spre 
interiorul temniţei, pricepu că-i era imposibil să se uite în 
jur şi să controleze arma în acelaşi timp. 

— Nu l-am atacat pe bărbatul ăla! protestă el. 

— Nu-i treaba mea! urlă soldatul, care îl împunse 
iarăşi cu sulița. 

— Dar e treaba ofițerului tău. 

Soldatul şovăi o clipă, iar Hugo profită şi privi spre 
capătul coridorului. Văzu că acesta se continua şi că pe 
stânga părea să fie o altă uşă, în spatele locului în care se 

aflau ei. 

— Ce zici tu de ofiţer? 

Hugo nu-l băgă în seamă. L-ar fi putut împinge, apoi 
să-i ia sulița şi să-l domine. În anticameră reuşise să vadă 
cheile de la celule... Dar după aceea? Cum aveau să 
părăsească el şi Merce castelul la lumina zilei şi în văzul 
ţăranilor şi al soldaţilor? Unde ar fi fugit? Se trezi dintr- 
odată în celulă. Intrase în ea, de parcă aşa l-ar fi îndemnat 
instinctul s-o facă. Uşa se închise cu o bufnitură al cărei 
ecou răsună în temniţă. Işi zise că trebuia să-şi 
pregătească bine evadarea, căci Merce nu avea să fie în 
stare să fugă. 

Hugo cercetă cu atenţie temniţa în întuneric. Cineva 
se apropie de el. 

— Ai...? 

Hugo nu-i îngădui să continue. îl alungă pe prizonier 
împingându-l şi se apropie de uşă. Ofiţerul avea să-l 
elibereze numaidecât: mai era mult de lucru în podgoria 
Adelaidei. Între timp, gândurile îi zburară la Merce. Îi 
despărţea doar un zid! vru să strige, să-i spună că era 
acolo, că o iubea, că avea să o elibereze, dar şi că nimeni 
nu trebuia să ştie despre legătura dintre ei. „O pasăre 
mică”. Nu ar fi putut merge. Nu ar fi avut forţa necesară. 
Lumina i-ar fi rănit ochii. Auzise că aşa se întâmpla cu 
prizonierii care petreceau multă vreme în întuneric. Oftă. 
Castelul: impenetrabil; soldaţii: mulţi; terenul: o câmpie 
fără locuri în care să se poată ascunde, iar fiica lui: Merce 
nu avea să fie în stare să coopereze. Cum avea să 
reuşească? 

Ofiţerul îl pedepsi făcându-l să aştepte ce mai 
rămăsese din zi şi toată noaptea, după care-i dădu drumul 
în ziua următoare, la răsărit. 

— Mulţumeşte-i Adelaidei că nu te ţin închis o lună, îl 
mustră acesta de cum puse piciorul afară din temniţă. 

Nu dormise, ascultând zgomotele, încercând să 
recunoască vocea lui Merce în timp ce ascultase litania de 
sunete înăbuşite şi stinse. Pentru el nu fusese o pedeapsă; 

singurătatea, tristeţea şi durerea îl făcură să ia o hotărâre 
fermă. Nu-i răspunse ofițerului. În schimb, îl înfruntă în 
gând: „Te voi ucide în ziua aceea dacă îmi stai în cale”. 
Bărbatul păru să perceapă pericolul ce emana din privirea 
lui Hugo, căci îşi înăbuşi aroganta, tăcu din gură şi se dădu 
la o parte. _ 

lar ziua aceea sosi în sfârşit. In cele aproape patru 
luni care trecuseră de la întemnițarea lui până la sfârşitul 
lui septembrie, după recoltarea strugurilor, Hugo doar 
muncise şi se rugase ca fiica lui, micuța lui, să mai reziste 
o zi şi încă o zi. Sfânta Maria a Mării. O vedea pe Fecioară, 
pe Fecioara lui, noaptea, şi ea îi zâmbea. Avea totul 
pregătit: banii, cuțitul Barchei şi un catâr cu o căruţă 
rablagită pe care o cumpărase în Garraf. „Mi-au 
împrumutat-o foştii mei stăpâni, deoarece ei au adunat 
deja recolta”, o minţise el pe Adelaida, cu ceva vreme în 
urmă. „Cu ajutorul ei vom termina şi noi mai repede”. 

În ziua de Sfântul Mihail, ţăranii ca Adelaida, care 
aveau în arendă pământurile care-i aparţineau baronului 
de Sabanell, erau obligaţi să plătească zeciuiala, a 
unsprezecea parte din recoltă, precum şi zeciuiala pentru 
creditorii cenzurilor. În ziua aceea, îi povestiră ei lui Hugo, 
în Sabanell şi în castel domneau haosul şi dezordinea. 
împuternicitul creditorilor şi cel al cavalerului, fiecare pe 
cont propriu, cercetaseră deja pământurile Adelaidei şi ale 
celorlalţi ţărani, ca să stabilească valoarea impozitelor. 
Hugo profită de oportunitate şi-i vându procuratorului 
creditorilor din Barcelona, un negustor pe care, din 
fericire, nu-l cunoştea, restul recoltei  Adelaidei. 
Negustorul fu surprins de cunoştinţele cuiva care se 
prezentase drept un simplu zilier; Hugo îşi dădu seama şi 
hotări să nu forţeze cât de tare ar fi putut, dar chiar şi aşa, 
obţinu pentru văduvă un preţ destul de bun. 

Cel mai important lucru în ziua de Sfântul Mihail nu 
era doar faptul că toţi ţăranii veneau la castel, îşi predau 
zeciuiala pentru stăpân şi călcau în picioare strugurii în 
vinărie, şi învălmăşeala aferentă, ci faptul că după aceea 

se producea un fel de schimb în conducerea şi puterea din 
Sabanell. În tot ce ţinea de a doua zeciuială, autoritatea şi 
inclusiv jurisdicţia, atât civile, cât şi penale, le aparţineau 
chiar negustorilor şi cumpărătorilor cenzurilor. Aşa se 
stabilise pentru ca, în mod direct, fără să fie nevoie să 
recurgă la ajutorul soldaţilor şi al forţelor domnului feudal, 
împuternicitul creditorilor să poată exercita drepturile 
care i-ar fi aparţinut altminteri baronului de Sabanell. Zeci 
de ţărani, zeciuiala pentru unul, încă o zeciuială pentru 
alţii; soldaţii baronului; soldaţii angajaţi de negustori; 
bărbaţi şi femei care călcau în picioare strugurii; vin dat 
din gură în gură; proasta dispoziţie a unora dintre ţăranii 
prădaţi; încăierările, dintre care multe pricinuite de 
soldaţi... Nu avea să existe o zi mai potrivită ca aceasta ca 
să o elibereze pe Merce. 

Atmosfera din castel era la fel de haotică precum şi-o 
închipuise Hugo. Odată intraţi în curtea pentru defilare, 
alături de ceilalți ţărani,  descărcară strugurii. 
împuterniciţii stăpânului şi cei ai creditorilor se apropiară 
numaidecât ca să verifice datele Adelaidei şi contribuţia ei. 
Le ziseră că totul era în regulă şi îi puseră să aştepte. Era 
o zi răcoroasă, deşi noaptea avea să fie şi mai răcoroasă, 
se gândi Hugo. Judecând după soare, care strălucea 
puternic, mai era puţin până la miezul zilei. Trebuia să 
aştepte, se plânse în sinea lui, mângâind pe sub straie 
cuțitul Barchei şi observând că era încordat. Era hotărât 
să-şi dea şi viaţa în acel demers dacă era nevoie; nimic şi 
nimeni nu avea să-l oprească. 

Adelaida dispăru după ce-i îndrugă lui Hugo o scuză 
neinteligibilă şi-i zâmbi ruşinată. Copiii o urmară o vreme 
prin curtea pentru defilare, până îi opri soldatul care 
stătea de pază la intrarea în turnul principal. Pe el nu avea 
să-l oprească! se gândi Hugo. Pentru Dumnezeu! Pentru 
fiica lui!... Pentru Barcha, pentru musulmana care-şi 
dăduse viaţa ca el să fie acum acolo. Vinul curgea din 
belşug, dar Hugo nici măcar nu gustă din el. li pierdu din 
ochi pe copii când oamenii începură să calce strugurii puşi 

într-un butoi mare de lemn în care încăpeau până la patru 
persoane şi din care, printr-o deschizătură la nivelul 
solului, mustul se scurgea în crama castelului, care se afla 
sub pământ. 

Adelaida se întoarse după-amiaza şi apoi plecă iarăşi. 
Şi paznicul turnului pleca şi se întorcea, la fel ca toţi 
ceilalţi, pe măsură ce vinul îşi făcea efectul. Avură loc 
încăierări şi oameni fură arestaţi şi duşi în temnițe. Forfota 
aceasta nu-i plăcu lui Hugo, căruia i se păru totuşi un 
semn bun că apusul soarelui picta cerul în nuanţe 
roşiatice. Vreo două focuri ardeau în curtea pentru 
defilare; şi mai multe în afara castelului. 

Îşi zise că sosise momentul. Prinse tare cuțitul şi-l 
mişcă pe sub straie, fără să-l tragă, doar ca să confirme că- 
l] poate scoate cu uşurinţă. Se îndreptă spre uşa de intrare 
în turn şi zăbovi pe-acolo până când paznicul îşi părăsi 
postul şi se duse să mănânce ceva ce-i oferise un tovarăş 
de-al lui lângă cel mai apropiat foc. Fără să stea pe 
gânduri, Hugo se furişă înăuntru. La dreapta, scara cobora 
spre temnițe. Nu privi în jur; nu observă nici măcar dacă 
stătea cineva de pază. Scara, scara, scara... Ajunse la ea şi 
cobori. Umezeala, duhoarea. Nu le simţi. Anticamera. 
Scoase cuțitul. I se păru că aude voci. Câte? Trase adânc 
aer în piept. Ucisese în două ocazii, o dată pentru Regina 
şi cealaltă pentru Merce. I se păruse simplu, îşi aminti el în 
timp ce strânse tare pumnalul. Nimeni! Anticamera era 
goală. Cercetă cu atenţie spaţiul, de parcă nu-i venea să 
creadă: nimeni! Atunci, vocile?... Veneau din temniţă. 
Cheile erau acolo, pentru el. Apucă mănunchiul şi străbătu 
coridorul în fugă. Tremură în timp ce încercă cheile. 

— Merce, Merce, fiica mea, şoptea el. Nu... Nu era 
ea. Mănunchiul de chei îi căzu din mâinile-i transpirate, 
neîndemânatice. Sunetul, deşi înăbuşit de pământul umed, 
i se păru răsunător. Aşteptă. O clipă doar. Nimeni. Merce, 
o strigă el după ce se aplecă şi le ridică. Fiica mea... 

Încuietoarea scârţâi. Hugo descuie uşa, o deschise şi 
intră în temniţă. O umbră. Asta căuta, umbra unei păsări 

mici, înghesuită într-un colţ. Se obişnui cu întunericul şi o 
văzu. Plânse. 

— Fiica mea! 

Se apropie de ea. Merce, cu spatele la el, se înfioră 
când o atinse, de parcă s-ar fi temut că avea să-i facă rău. 

— Fiica mea! 

Hugo o apucă de umeri, dar îi dădu drumul. Umerii 
aceia descărnaţi nu puteau fi ai fiicei lui... îl asaltară 
îndoielile. Şi dacă nu era ea? _ 

— Merce, fiica mea... Sunt tatăl tău, Hugo. Incercă 
să-i vadă chipul, dar nu reuşi. Am venit să te eliberez... 
Fiul tău, Arnau... Ţi-l aminteşti pe Arnau? 

Când auzi numele, femeia întoarse uşor capul. 

— Arnau, şopti Hugo. E în Barcelona. Te aşteaptă. 
Am promis că te voi duce la el. 

— Arnau, pronunţă Merce cu voce răguşită. 

Ea era! Hugo nu vru să mai aştepte. 

— Să mergem! 

Începu să o acopere cu zdrenţele pe care le purta 
când auzi o voce autoritară şi se opri. 

— Agusti! 

Strigătul se auzea din anticameră. Oricine ar fi fost, 
venea pe coridorul cu celule, deoarece vocea se auzi mai 
limpede: 

— Agusti, eşti aici? Ai cheile de la celule? 

Hugo reacţionă cu rapiditate. Se apropie de uşă şi o 
încuie pe dinăuntru, în timp ce soldatul străbătea coridorul 
târând după el un nou deţinut, ale cărui strigăte şi plângeri 
mascară scârţâitul uşii şi al încuietorii. Hugo se lipi cu 
spatele de perete şi-l auzi pe bărbat oprindu-se în faţa 
celulei anterioare, cea a prizonierilor obişnuiţi. Acolo trase 
de poartă şi izbucni în înjurături. 

— Care ticălos a luat cheile de la celule? Pui de lele! 
E interzis să scoţi cheile din anticameră! Agusti! 

Hugo îl auzi întorcându-se pe coridor. Nu putea 
îngădui aşa ceva. Dacă ieşea în curtea pentru defilări ca 
să-l caute pe Agusti şi el îi zicea că nu avea cheile, o trupă 

de soldaţi, beţi sau nu, avea să dea buzna în temnițe. 
Atunci s-ar fi sfârşit totul. 

— Aici sunt! strigă el. Descuie celula lui Merce şi lăsă 
uşa întredeschisă. Aici, îi atrase iarăşi atenţia soldatului. 

— Acolo? se miră celălalt râzând. Ce cauţi acolo 
înăuntru, cu târfa aia sfrijită? Mai are carne de care să te 
agăţi? De multă vreme nu... 

Hugo se năpusti. Când auzise hohotul de râs, scosese 
cuțitul lui Jaume, iar restul batjocurii îl făcu să se ducă în 
centrul coridorului, drept în faţa soldatului, căruia, fără 
multă tevatură, îi înfipse pumnalul în stomac. Ultima frază 
a bărbatului rămase neterminată, plutind în văzduh. Hugo 
îl scuipă în faţă în timp ce acesta se prelingea spre podea 
cu spatele lipit de perete, încercând să astupe în zadar cu 
mâinile o rană care sângera deja. Deţinutul pe care-l ţâra 
soldatul după el era atât de beat, că părea să nu-şi fi dat 
seama de nimic. Hugo îl apucă şi trase de el spre celula lui 
Merce, unde-l lăsă să cadă; apoi îl vâri în ea şi pe soldat, 
care era încă în viaţă. 

— Nu mai e cale de întoarcere, îi şopti apoi lui 
Merce, pe care o săltă pe umăr, ca pe un balot, uşor, o 
povară nespus de uşoară, de parcă ar fi fost făcută doar 
din durere şi suferinţă. 

„Cine ar fi putut bănui că ducea o fiinţă umană?” se 
întrebă el în anticameră. Şovăi înainte să înceapă să urce 
scările; se putea ca santinela să fie la postul ei, sus, în 
curtea pentru defilări. Deja fusese prea norocos cu unele 
dintre ele. Poate că soldaţii erau beti, murdari şi 
neîngrijiţi, dar erau oameni obişnuiţi cu războiul, cu lupta, 
aşa că făcu cale întoarsă. Apucă iarăşi mănunchiul de chei 
şi deschise prima celulă, în care erau întemnițați mai mulţi 
ţărani, beţi sau enervaţi din pricina impozitelor. 

— Afară! le strigă el. 

O zbughiră toţi afară, grămadă. Hugo trebui doar să-i 
urmeze pe scară. 

— Hei! Ce faceţi?... 

Soldatul de gardă încercă să-l oprească pe primul 

dintre ţăranii eliberaţi, dar în zadar, şi când văzu că îi 
scăpa şi cel de-al doilea, ceru ajutor. Hugo se ascunse în 
celălalt capăt al coridorului când văzu că îi veniră şi alţii în 
ajutor. Preţ de o clipă se întrebă dacă nu cumva luase 
hotărârea greşită, căci cu soldatul înjunghiat în celulă, 
viaţa lui Merce şi a lui erau în mare pericol. Soldaţii, unii 
dintre ei chiar băuţi, îşi făceau apariţia în uşă. 

Nu, nu se înşelase. Ţăranii se luptară; loviră suliţele 
cu care îi amenințau soldaţii şi se năpustiră asupra 
paznicilor. 

Le furaseră deja recolta, pâinea nevestelor şi a 
copiilor lor; nu aveau să le îngăduie să facă acelaşi lucru 
cu libertatea lor. Alţi ţărani le veniră în ajutor din curtea 
pentru defilări şi Hugo se hotări să acţioneze. Fără nicio 
măsură de precauţie, ieşi pe uşă cu pas ferm şi-i lăsă la o 
parte pe cei care se luptau. Căruţa şi catârul îl aşteptau. O 
aşeză pe Merce şi trebui să-şi înăbuşe un oftat. 
Dumnezeule, fiica lui era doar o... pasăre mică 
înspăimântată. Preţ de o clipă îşi deschise ochii, bulbucaţi, 
afundaţi în nişte orbite negre. 

— Fiica mea... O mângâie pe obraz pe sub zdrenţe. 
Să mergem! Te vei face bine! Arnau te aşteaptă. 

O acoperi cu două pături bune, de care făcuse rost 
tocmai pentru asta. Se felicită pentru că fusese prevăzător 
şi mână catârul spre poarta castelului. 

— Nu vorbi, fiica mea, nu te mişca, te implor. 

Nu-i opri nimeni, pe ziduri nu erau santinele. Hugo 
încuiase uşa de la temniţa lui Merce, dar cealaltă rămăsese 
deschisă. Soldaţii aveau să-şi dea numaidecât seama de 
ceea ce se petrecuse; de îndată ce aveau să-i ucidă pe 
câţiva dintre ţărani, ceilalţi aveau să fie intimidati şi aveau 
să nu se mai lupte. Atunci avea să fie momentul în care 
urmau să-i ducă pe noii deţinuţi în temnițe şi aveau să 
descopere că evadase. Aveau să iasă să o caute, era 
convins de asta. Nu avea un avantaj de timp prea mare. 

— Să mergem! 

Lovi catârul cu un bici care pârâi chiar şi prin 

tărăboiul stârnit de încăierare. 

Când ajunse în afara zidurilor, cineva îl salută de 
lângă unul dintre focurile care ardeau pe pantele dealului 
pe care se înălța fortificația. Hugo ridică o mână drept 
răspuns şi continuă să tragă de animal. 

După care îi dădu iar ghes catârului, neliniştit, 
ascultând strigătele din spatele lui. Întunericul se 
deschidea în faţa lui. Lăsară în urmă focurile şi castelul, 
barăcile şi biserica mică şi solidă, şi tată şi fiică pătrunseră 
în întunericul ogoarelor, în timp ce o lacrimă i se prelingea 
pe obraz. Simţea miros de must, struguri, pământ lucrat şi 
lemn vechi de lăstari de viţă. 

31 

Nu reuşi să parcurgă o distanţă prea mare în timpul 
nopţii, întunericul, uneori de nepătruns, ascundea cărările. 
Atunci Hugo aştepta să treacă norii, dezvăluind o lună a 
cărei strălucire slabă îi arăta încotro să o apuce. Lentoarea 
îl dispera; încăpăţânarea catârului, care deseori refuza să 
înainteze în întuneric, îl irita. Tăcerea... Tăcerea îl liniştea, 
parţial, deoarece însemna că nu îi urmărea nimeni. Dar 
nemişcarea aceea aproape absolută, uneori opriţi într-o 
mare de vrejuri, pierduţi, îl făcea să dea drumul frâielor şi 
să se ducă pipăind până la căruţă, ca să verifice dacă 
Merce mai respira. Atunci respira şi el şi dădea drumul 
aerului pe care-l ţinuse în piept fără să-şi dea seama. 
Trebuia să ajungă în Barcelona; marele oraş avea să-i 
protejeze. 

Aurora roşiatică ce ilumină ogoarele îl surprinse pe 
Hugo trăgând de catâr pe drumul principal ce ducea spre 
Barcelona. leşi de pe el şi continuă pe cărări, atent la orice 
zgomot de copite ce l-ar fi putut urmări, fără să ştie cum ar 
fi reacţionat de-ar fi fost aşa. Îşi ridică privirea spre cer şi 
se rugă: „Fecioară, nu îngădui aşa ceva”. Răsăritul, deşi îi 
uşura înaintarea, îi aduse o altă problemă: Merce. Până 
atunci o atinsese ca să verifice dacă încă era caldă, dacă 
respira, dar acum o putea vedea, iar asta îl înspăimânta, 
căci pipăi pe sub pături un trup scheletic, descărnat; 

pentru că îşi amintea cât de uşoară fusese greutatea 
moartă de pe umărul lui; pentru că nu voia să înfrunte 
realitatea nenorocirii trăite de copila lui... Şi pentru că mai 
mult ca sigur îi dezvăluiseră că nu era tatăl ei. 

— Dar trăieşti, zise el cu voce înăbuşită, în 
singurătatea drumului, după care trase de catâr înspre un 
smochin de pe marginea lui. 

Incă mai erau fructe în pom. Hugo rupse una şi se 
duse spre lada căruiei pe două roţi. Merce stătea 
nemişcată, învelită în pături. li descoperi capul. Ea strânse 
tare ochii din pricina luminii soarelui, deşi, la o oră atât de 
timpurie, lumina era destul de blândă. Amintirea 
frumuseţii micuţei lui dădu să-i zdrobească puţina 
seninătate care-i mai rămăsese, iar fericirea ei i se creionă 
ca nişte scântei care se amestecau cu viziunea pe care o 
avea în faţa lui, izbucni în plâns. O văzu ţopăind şi 
alergând cu copiii din spitalul Santa Cruz şi râzând şi 
sărutându-l... Urlă spre cer. Descoperi restul trupului fiicei 
lui şi înjură pe toată lumea, mai întâi ridicând pumnul, apoi 
cu degetele de la ambele mâini întrepătrunse strâns în faţa 
fetei, îşi lovi fruntea. Se urcă pe scândura de lemn, o 
apucă pe Merce cu blândeţe, temându-se să n-o frângă 
cumva, şi-o ţinu în braţe. Nu plângea. O legănă vreme 
îndelungată, apoi îi făgădui o mie de lucruri la care nu 
primi niciun răspuns. li duse burduful cu apă la gură, îi 
umezi buzele de mai multe ori şi apoi se urni iarăşi din loc. 
Dacă noaptea îl încetinise întunericul, acum îl încetineau 
lacrimile care-i înceţoşau vederea. 

Ajunseră la Barcelona înainte ca clopotul din castelul 
veguerului să bată seny del lladre şi să se închidă porţile 
oraşului. 

— O duc la spital, declară el când unul dintre paznicii 
postați la poarta sunt Antoni se trase în spate după ce 
ridicase păturile sub care călătorea Merce. 

Doi dintre cetăţenii care veneau în urma căruţei îl 
imitară pe paznic şi se dădură în spate câţiva paşi. 

— La San Lizaro? zise soldatul mai degrabă ca o 

afirmaţie decât ca o întrebare. 

— Nu, răspunse Hugo. 

Merce nu avea lepră, aşa că nu avea de ce să meargă 
la spitalul de leproşi. Oricum, pe Hugo nu-l miră reacţia 
santinelei. Rănile de pe chipul şi trupul fiicei lui ar fi putut 
stârni astfel de bănuieli, dar ştia, din câte auzise pe când 
fusese chelar la spital, că multe familii şi medici porunceau 
izolarea cuiva în spitalul de leproşi pentru simptome care 
de fapt nu erau lepră. Orice rană puţin mai extinsă pe piele 
putea condamna pe cineva să-şi sfârşească zilele într-un 
spital pentru leproşi. Şi după o perioadă de şedere în el, 
contractau cu toţii boala aceea îngrozitoare care mutila 
corpurile. Paznicul clătină din cap şi dădu să se 
împotrivească, dar Hugo i-o luă înainte: 

— Nu are lepră, îl asigură el, direct, dar la urma 
urmei, asta vor decide medicii din spitalul Santa Cruz, nu 
crezi? 

Cei din spate se plânseră. 

— Crezi că administratorul va îngădui internarea 
unei ciumate? insistă Hugo, apropiind catârul şi căruţa de 
poartă. 

— Nu te mai apropia! porunci santinela. 

— Va trebui să trec oricum, zise Hugo ignorând 
avertismentul. 

Continuă să înainteze. Mulțimea se dădu la o parte, 
iar paznicii îi îngăduiră să treacă. Era un lucru sigur: noile 
ziduri care înconjurau districtul Raval cuprinseseră în 
interiorul oraşului şi spitalul San Lizaro. Poarta sunt 
Antoni dădea spre strada Hospital, iar pe traseul ei se 
înălţau şi spitalul San Lăzaro, mai întâi, şi spitalul Santa 
Cruz. 

Zece ani erau mulţi, se gândi Hugo de îndată ce, 
privind cu coada ochiului, bănuitor, lăsă în urmă spitalul de 
leproşi şi-şi văzu de drum. Atât trecuse din 1409, când 
regele Martin îl chemase să-i fie chelar, cu puţină vreme 
înainte să moară, şi anul în care se afla acum. Îşi făcuse 
prieteni buni în spitalul din Santa Cruz: administratorii, 

sacerdotul, câte un medic... La un moment dat, toţi îi 
ceruseră câte o favoare cu vinul, cu preparatele 
medicinale, cu aqua vitae, iar el li le oferise cu 
generozitate. Se aştepta să dea de careva dintre ei în 
spital. 

Il recunoscu pe sacerdot, monseniorul Bartolomé de 
Vilademany, acum cu zece ani mai bătrân. 

— Au trecut şi peste tine, îi răspunse clericul după ce 
se îmbrăţişară şi apoi îşi dădură drumul, ţinându-se de 
coate, privindu-se unul pe celălalt în biserica spitalului 
Santa Cruz. Între timp, Merce era îngrijită de două surori 
laice, care o însoţiseră într-una dintre cele două săli pentru 
femei de care dispunea aşezământul. 

Biserica spitalului, care dădea direct spre stradă, era 
de fapt vechiul spital Colom. Prin aceeaşi navă cu boltă 
cilindrică, pe atunci plină de paturi pentru săraci şi 
bolnavi, fugise Hugo ca să scape de Mateo; la scurtă 
vreme după aceea, în curtea interioară, avea să-i scoată 
acestuia un ochi, marcându-i pe viaţă fizionomia şi 
aducându-i o poreclă. Hugo încercă să alunge din minte 
şuvoiul de amintiri şi senzaţii pe care i le stârnise imaginea 
Chiorului. 

— S-ar părea că te-ai pierdut în timp, îi zise 
monseniorul Bartolome. 

— Copil fiind, am fugit pe-aici, îi dezvălui Hugo. 

— Ştiu, adu-ţi aminte că eram protopop al bisericii 
din Colom şi că mi-ai povestit într-una din zilele în care ai 
deschis crama pentru amici. 

Hugo reuşi doar să schiţeze un zâmbet. Preotul îşi 
dădu seama de neliniştea lui. 

— Ce te îngrijorează? 

— E vorba de Merce... 

— Ce-a păţit copila? exclamă monseniorul, în timp ce 
pe chip i se citea îngrijorarea. 

Hugo îi povesti totul. Monseniorul Bartolome nu 
numai că o apreciase mereu pe Merce într-un mod aparte, 
dar nici nu se număra printre sacerdoţii aceia care 

beneficiau de capele şi bani, care se certau pe un coş de 
piersici, cum văzuse de multe ori Hugo în Santa Maria de 
la Mar. In spitalul Santa Cruz erau doar doi clerici: 
stareţul, care era şi administrator, şi protopopul, 
monseniorul Bartolomé, care se ocupa de biserică şi de 
numeroasele altare ridicate în navele bolnavilor, care, în 
suferinţa lor, trebuiau să-i poată vedea oricând pe Hristos 
şi pe sfinţi. Monseniorul Bartolome trăia cu bolnavii. Hugo 
îl văzuse încurajându-i, îngrijindu-i şi mângâindu-i în 
durerea lor şi, de multe ori, în agonia şi moartea lor. 
Monseniorul Bartolomé trăise atâta durere şi nenorocire, 
încât Hugo găsi în el persoana care îl putea ajuta. Ţinând 
cont de starea în care se afla fiica lui, avea nevoie de 
cineva în care să aibă încredere. 

Hugo îi explică mai pe larg. Clericul încuviinţă din 
cap când îl auzi vorbind despre Regina, pe care de 
asemenea o cunoştea, miji ochii şi clătină din cap când 
auzi povestea despre fiica diavolului. 

— Am auzit de mai multe ori prostia asta, recunoscu 
el în faţa lui Hugo. Diavolul... zise el ironic. Doar Domnul 
nostru ar fi putut să pună într-o copilă veselia şi inteligenţa 
lui Merce! Fiica diavolului... scutură el din cap. 

Hugo îşi continuă apoi povestirea şi monseniorul îşi 
făcu cruce când auzi despre împrejurările crude în care o 
ținuseră întemniţată pe Merce. Oftă puternic când auzi 
despre cum o eliberase din castelul Sabanell şi îi împărtăşi 
lui Hugo îngrijorarea în faţa faptului, foarte probabil, că 
aveau s-o urmărească pe Merce. Hugo îi povesti că, deşi îşi 
ascunsese numele şi originea, se gândea că nu ar fi fost 
aşa de greu să lege dispariţia lui bruscă de eliberarea unei 
prizoniere atât de aparte, ceea ce avea să-i facă să caute 
familia fetei, şi de acolo mai era doar un pas până când 
aveau să-l descopere. Era dispus să fugă cu Merce oricât 
de departe ar fi fost nevoie ca să nu mai fie găsiţi vreodată, 
dar era imposibil în starea în care se afla ea acum. 

— Nu-ţi face griji! i-o luă înainte monseniorul. I-au 
înregistrat deja datele în registrul de spitalizare? 


— Nu. Când am aflat că sunteţi în continuare 
sacerdot aici, am cerut să vă văd. 

— Unde ai fi vrut să fiu? Îl întrerupse celălalt, rupând 
încordarea care se acumulase după povestire. Îţi închipuiai 
că sunt deja la cimitir? 

— Bineînţeles că nu! 

Zâmbiră. Monseniorul Bartolome îl bătu afectuos pe 
antebraţ pe Hugo, care continuă: 

— Le-am zis surorilor laice că voi vorbi mai întâi cu 
dumneavoastră şi că după aceea le voi da datele. 

— Nici măcar stareţul nu va şti adevărata ei 
identitate, jură monseniorul. 

Însuşi clericul, cu mâna lui, completă datele în 
registrul de spitalizare: Maria Grans, o boteză el. 

— Ce vârstă are Merce? se întrebă el cu voce tare. 
Puțin peste douăzeci, nu? înainte ca Hugo să răspundă, 
hotărî: Vom trece patruzeci. Ce munceşte? 

Hugo ridică din umeri. 

— „Nu se ştie ce lucrează”, scrise monseniorul în 
registru. „Şi nu are bunuri personale de descris care să-i 
fie înapoiate la ieşire sau moştenitorilor ei, care sunt tot 
necunoscuţi”, continuă el să scrie. Şi adăugă: „O aduce un 
cetăţean pios şi cu frică de Dumnezeu la spitalul Santa 
Cruz, după ce a găsit-o inconştientă şi părăsită în 
pustietate...” Unde să o plasăm? întrebă el cu voce tare. 
„Pe drum spre Badalona, în celălalt capăt al Barcelonei”, îl 
lămuri tot el după câteva clipe. „Se internează conştientă, 
cu multiple răni rezultate în urma bătăilor şi violurilor 
suferite de mâna unor ticăloşi nenorociţi şi fără suflet, 
după cum îi povesteşte chiar ea monseniorului care 
semnează: Bartolomé de Vilademany”, încheie el. Îi explică 
atunci lui Hugo: Dacă mă includ şi vine cineva să întrebe 
despre bolnavii internaţi, mai mult ca sigur că mă vor 
chema. 

Adăugă data şi închise registrul de spitalizare, apoi 
se ridică în picioare. 

— Pot s-o văd? întrebă atunci Hugo. 


F — Nu, se împotrivi clericul mai tare decât ar fi vrut. 
Işi schimbă numaidecât atitudinea şi-şi destinse trăsăturile 
bătrâne şi obosite, care se încordau atât de tare în faţa 
durerii oamenilor şi se relaxau liniştite ca să-i mângâie pe 
bolnavi. Acum trebuie că o spală, îi explică el. E primul 
lucru care se face după internarea unui bolnav nou. Nu 
poţi fi de faţă şi nici nu li se îngăduie bărbaţilor să facă 
vizite în sălile pentru femei. Inţelegi că nu este corect. 

Hugo încuviinţă. 

— Atunci, insistă el, totuşi, nu voi putea să o vizitez 
până când... 

— Până când starea i se va îmbunătăţi şi va fi în stare 
să se plimbe prin galerie. Deşi nu ştiu dacă ar fi bine să fiţi 
văzuţi împreună. Bun, să le luăm pe rând. Între timp, te voi 
ţine la curent. Ţine minte că presupusa familie a Mariei nu 
ar avea de unde să ştie că se află aici, deşi e de înţeles şi 
că eu ar trebui să le trimit mesaje rudelor ei. Lucru care, 
pe de altă parte, ar fi logic; mereu trebuie să căutăm 
rudele celor bolnavi. Şovăi, apoi adăugă: Mă voi ocupa de 
tot, îl asigură el. În fine, adăugă el, îndreptându-se spre 
uşa biroului în care se aflau, aşteaptă aici până mă 
interesez de starea fiicei tale. 

Când monseniorul Bartolome se întoarse, părea 
istovit. Părea atât de îngrijorat, că Hugo se apropie 
degrabă de el, temându-se de tot ce putea fi mai rău. 

— Îşi va reveni, afirmă clericul cu o voce gâfâită. 
Dumnezeu îmi datorează multe favoruri, aşa că nu mi-l va 
refuza pe ăsta! zise el, venindu-şi în fire. 

Caterina rămase paralizată când îl văzu pe Hugo în 
uşă. 

— Ţi-ai găsit fiica? îl întrebă ea de la distanţă, cu 
voce tremurătoare. 

— Da. 

— E bine? 

— Se va însănătoşi. 

Atunci Caterina ţipă şi se năpusti asupra lui. Nu 
apucă să-i cuprindă gâtul cu braţele, că lacrimile-i curgeau 

deja pe obraji. Nu reuşi să mai spună şi altceva; gemea şi 
plângea în hohote. îl sărută, de nenumărate ori, fără să-i 
dea drumul, fără să-l lase măcar să facă un pas măcar din 
uşa tavernei. În spatele lor, pe strada Boqueria, Pedro se 
întreba ce putea face cu încă un catâr şi încă o căruţă. 

— O duc în grădină? întrebă el. 

Hugo nu-i răspunse. În clipa aceea, şi el o săruta cu 
pasiune pe Caterina. Poate că de când dispăruse Merce, cu 
doi ani în urmă, sau poate chiar dinainte de asta, cert era 
că pentru prima oară după mult timp simţea că-şi dorea 
femeia. Credea că era istovit; nu dormise toată ziua, o zi în 
care trăsese de catâr, străbătând drumuri de netrecut, 
suferind din pricina stării în care se afla fiica lui, atent în 
orice clipă la zgomote de copite de cai care să-i dea de 
ştire că o poteră de oameni ai cavalerului din Sabanell 
avea să-i ajungă din urmă. Şi totuşi, atingerea trupului 
Caterinei, săruturile şi lacrimile ei îi stârniră dorinţa. 

Îl lăsară pe Pedro fără răspuns şi se grăbiră să urce 
în odaia lor. Vorbiră puţin, strictul necesar, în timp ce se 
dezbrăcau. 

— E la spital? întrebă ea îngrijorată. 

— Monseniorul Bartolomé mă asigură că se va 
vindeca. Zice că Dumnezeu i-o datorează. 

— Se pot revendica datorii de la...? Caterina, cu 
spatele la Hugo, tăcu când îi simţi mădularul apăsându-se 
de fesele ei. Gemu de plăcere. De la Dumnezeu? 

Vru să încheie fraza înainte ca răsuflarea să i se 
preschimbe în gâfâieli, când el îi strânse sânii şi-o ciupi de 
sfârcuri. 

— Preoţii sigur pot, şopti Hugo, în timp ce o săruta şi 
o lingea pe gât, pe ureche... 

— Ah! încuviinţă Caterina. Mă voi duce să am grijă 
de ea. 

— Nu poţi. Nu e înregistrată ca Merce, ci ca Maria, 
Maria Grans. 

Hugo îşi duse o mână spre pubisul ei. 

— Nu-ţi face griji... dădu să-i răspundă ea, deşi tăcu 

atunci când simţi un fior în tot corpul fiindcă Hugo îşi 
petrecea degetele printre labiile ei. Spasmul trecu. Trase 
adânc aer în piept şi continuă: Nici eu nu voi fi Caterina, 
sclava rusoaică eliberată. Grans, ai zici? Mă va chema... 

— Îngăduie-ţi un timp, o întrerupse el. Părul blond, 
pielea albă, frumuseţea ta... Hugo se împinse în ea, ca să-i 
dovedească ce mult îl atrăgea, iar ea gemu. Toate acestea 
te-ar da de gol. Cu siguranţă. Monseniorul se va ocupa de 
Merce pentru moment, şi cu timpul... vom vedea. 

Rămaseră vreme îndelungată aşa: în picioare, el în 
spatele ei, împingându-se, mângâindu-i sânii, abdomenul, 
pubisul, văzând că e udă, auzindu-i gemetele de fiecare 
dată când cobora spre vagin. Caterina fu cea care nu mai 
rezistă şi trase de el spre pat, pe care se puse în patru 
labe, cu chipul ascuns între pături şi fundul în sus, 
invitându-l pe Hugo să o pătrundă. El o mângâie pe spate 
şi pe fese, după care se ajută cu o mână şi îşi introduse 
mădularul în vaginul ei, apoi o apucă de şolduri şi se 
împinse cu forţă. Gâfâielile şi strigătele se auziră până în 
cârciumă şi durară până când Hugo ajunse la orgasm. 
Caterina se cutremură când îl văzu terminându-se în 
lăuntrul ei. Se eliberă, se întoarse şi dădu să-l sărute pe 
gură. Hugo răsufla aspru, istovit. li îngădui sărutările, dar 
închise la rândul lui ochii. Şi-i deschise doar în ziua 
următoare, mult după ivirea zorilor. 

Pedro îi pregătise un mic dejun suculent: brânză, 
ceapă, carne sărată, o bucată bună de pâine albă şi vin. 

— E dintr-unul dintre butoaiele vechi. Gustă-l, îl 
îndemnă mândru. Nu s-a oţetit. 

Hugo o făcu: era tare, vâscos şi cu aromă de viţă-de- 
vie şi de lemn de la butoi, care-i aminti de munca pe 
ogoare şi în vinărie, de decantarea vinului în cramă... 

— Excelent! exclamă el, după ce mai luă o gură, mai 
lungă. Te felicit! îl încurajă pe ucenicul lui, lăsându-se în 
spate pe scaun şi întinzând mâna după brânză. Cârciuma 
era goală, iar lui îi era foarte foame. Şi Caterina? 

— A ieşit devreme azi-dimineaţă. 


— Unde? 

— Să se roage, mi-a zis. 

Caterina se întoarse de la biserica Santissima Trinitat 
înainte ca el să-şi termine micul dejun. Mânca şi bea pe 
îndelete, delectându-se cu fiecare îmbucătură şi fiecare 
gură de vin, privindu-i cu curiozitate pe cei care intrau şi 
cumpărau licoare; puţini erau cei care cereau vin. 

— Afacerea a mers foarte bine în lunile în care ai fost 
plecat, îi zise Caterina după ce se aşeză în faţa lui. Avem 
nevoie de mai mult vin ca să distilăm licoare. Pedro nu 
vrea să folosească vinul bătrân; are grijă de butoaiele alea 
de parcă viaţa lui ar depinde de asta. 

— Am observat, răspunse el ridicând castronul. Mă 
voi duce să cumpăr vin de proastă calitate, zise apoi. Avem 
destul ca să ne ajungă până în ianuarie sau februarie? 
întrebă el, iar Caterina făcu o grimasă. Voi căuta ceva de 
distilat până atunci, când se va scoate la vânzare recolta 
de anul acesta. 

— Trebuie să-ţi povestesc un lucru care s-a petrecut 
în lipsa ta. 

Hugo îşi înălţă capul. 

— Veşti proaste? 

— Nu. A murit Regina. l-au găsit cadavrul în celula în 
care era zidită de vie. 

Hugo primi vestea tăcut. Cât de mult îi rănise femeia 
aia! Şi-o aminti pe Dolţa şi avertismentele ei în privinţa 
Reginei, pe atunci încă o copilă; şi Barcha îl prevenise în 
legătură cu ea. Nici măcar acum, că ştia că era moartă, nu 
o ura mai puţin, nu pentru ceea ce-i făcuse lui, ci pentru 
tortura la care o condamnase pe fiica lui. Regina era 
vinovată pentru asta şi îi dorea să ardă în iad pe vecie. 

— Cum se simte Merce? întrebă Caterina aducându-l 
iarăşi la realitate. 

Hugo nu-i răspunse numaidecât. 

— Momentan nu putem fi văzuţi la spital, zise el în 
cele din urmă. Monseniorul Bartolome ne va da de veste. 

Primiră veşti chiar în dimineaţa aceea, printr-o soră 

laică în care sacerdotul avea încredere: Merce avusese o 
noapte bună. 

— I se vor vindeca rănile? întrebă Hugo. 

— Cele ale trupului, da, cu siguranţă. Rele sunt rănile 
sufletului... 

Femeia îşi ţuguie buzele şi clătină din cap. 

— IÎngrijeşte-o bine! o rugă Hugo, care profită şi-i 
dădu nişte bani. Fiica mea... 

— Ingrijirile primite la spital sunt gratuite, iar eu nu 
primesc bani pentru munca pe care o fac; o fac din milă 
creştinească, îl întrerupse sora laică, refuzând banii. 

— Nu te supăra. Dar acceptă-i, insistă Hugo, şi-i 
închise mâna peste monede. Sunt sigur că i-ai putea folosi 
pentru vreun nevoiaş sau vreunul dintre copiii aceia orfani. 
Mă înşel? 

Femeia se gândi preţ de câteva clipe şi încuviinţă. 

— Chiar şi aşa, nu vreau să crezi că iau bani ca să am 
grijă de fiica ta. 

— Ştim că sunteţi devotate cauzei spitalului; nu am 
putea gândi vreodată altceva. În schimb, un dar personal, 
pe care nu mă îndoiesc că îl va accepta, este vinul acesta 
bun pentru monseniorul Bartolome. Hugo îi înmână un 
burduf plin cu vin vechi, pe care i-l ceruse lui Pedro. 
Spune-i să bea din el în sănătatea mea şi a lui Merce. 

— Vinul este un dar de la Dumnezeu, afirmă ea. 

— În cazul acesta, e un dar dublu, adăugă Hugo. 

— Sunt convinsă că părintele Bartolome va şti să-l 
aprecieze. 

Burduful li se întoarse gol după două zile şi, odată cu 
el, apăru sora laică aducând veşti noi despre Merce. 
Recunoscu că bolnava îşi revenea cu greu. Nu vorbea, nici 
măcar la spovedanie. Dar mânca şi bea, îndeajuns ca 
medicii să considere acest lucru drept un semn bun pentru 
vindecarea ei. Avea temperatura corectă şi nu erau urme 
de sânge în urină şi scaun. 

— Rugaţi-vă şi staţi liniştiţi, încercă să-i calmeze 
femeia înainte să iasă din cârciumă cu şi mai mulţi bani şi 

burduful iarăşi plin de vin. 

Se rugau, nu în biserica Santissima Trinitat, cum i-ar 
fi plăcut Caterinei, căci Hugo refuza în continuare să 
meargă la templul ridicat pentru convertiți, ci în Santa 
Maria de la Mar, unde mergeau zilnic. Fără îndoială, însă, 
nu reuşeau să stea liniştiţi. Hugo era convins că îl 
urmăreau; baronul de Sabanell şi câţi or mai fi fost 
implicaţi în complotul acela nu aveau să îngăduie evadarea 
lui Merce şi asasinarea unuia dintre soldaţii lor, dacă 
bărbatul cu pricina murise după ce-l înjunghiase. 

Spre confirmarea celor mai rele temeri, la o 
săptămână de la evadarea lui din castel, unul dintre 
alguazilii veguerului din Barcelona, însoţit de mai mulţi 
gâzi, se înfăţişă în tavernă. 

— Hugo Llor! strigă bărbatul. 

Doi clienţi care beau plătiră şi ieşiră degrabă din 
local; alţii se pregătiră să ia parte la evenimente. Hugo se 
apropie de ofiţer. 

— Eu sunt. 

Atunci îl văzu pe Guerao, postat în uşă, în spatele 
gâzilor. În timp ce Hugo şi Guerao se priviră unul pe 
celălalt, alguazilul se aşeză la una dintre mesele lungi. Cu 
mâna deschisă, flască, făcu un semn în direcţia clienţilor 
care încă erau în tavernă. 

— Daţi-i afară! le porunci oamenilor lui. 

Nu fu nevoie. Se ridicară şi plecară cu toţii. leşiră şi 
gărzile, aşa că în cârciumă rămaseră Hugo, Caterina şi 
Pedro, alguazilul şi Guerao, care se aşezase deja pe banca 
lungă, ceva mai departe de reprezentantul veguerului. 

— Afară şi voi, le porunci cel din urmă lui Pedro şi 
Caterinei. 

— Dar... se plânse ea. 

— Afară, repetă alguazilul fără să ridice vocea, cu 
indiferenţă. 

Hugo făcu un gest din cap şi-o îndemnă pe Caterina 
să asculte. 

— Ştim că tu ai fost, zise brusc ofiţerul de cum 

rămaseră doar ei trei în cârciumă. 

Hugo se opri la jumătatea drumului spre masă şi se 
căzni să nu-şi arate slăbiciunea unor muşchi care începură 
să-i tremure. „Sigur şi-au dat seama”, se gândi el când se 
aşeză în faţa celor doi. 

— La ce te referi? reuşi să-l întrebe pe alguazil. 

— La Merce Llor. La eliberarea ei din castelul de 
Sabanell. La fuga pe timpul nopţii. 

— Nu, repetă el, de data aceasta cu convingere. Nu 
am avut nimic de-a face cu asta. 

— Nu te bucuri pentru libertatea fiicei tale? interveni 
Guerao. 

Nici nu-şi termină întrebarea, când Hugo îşi înţelese 
greşeala: nu negase evadarea lui Merce. 

— E liberă!? Bineînţeles că mă bucur! se prefăcu el. 

— Tu ai ajutat-o să fugă, îl acuză alguazilul. Şi ca să 
reuşești asta, ai rănit un soldat. Mulţumeşte-i lui 
Dumnezeu că nu a murit. 

Hugo reuşi să-şi înăbuşe un suspin. 

— Repet: nu am avut nimic de-a face cu toate astea, 
răspunse în schimb. De multă vreme nu ştiu unde se află 
fiica mea. _ 

— Îţi zicem noi, îl întrerupse funcţionarul. În spitalul 
din Santa Cruz, sub numele fictiv de Maria... şovăi puţin. 
Maria cumva. 

Hugo păli şi simţi un gol imens în stomac, după carei 
se făcu greață şi trebui să-şi ascundă chipul. 

— Nu ne-a povestit monseniorul Bartolome, dacă asta 
te liniştește, sublinie Guerao. 

Hugo reuşi să nu vomite, dar când îşi ridică privirea 
spre majordomul lui Bernat, chipul îi era acoperit de stropi 
de sudoare reci. 

— Medicii... îl lămuri Guerao. Simptomele lui Merce, 
ale fiicei tale, nu corespundeau cu cele relatate la 
internare. Era limpede că femeia fusese privată de 
libertate mult timp. 

Se lăsă tăcere preţ de câteva clipe. 


— Ce se va întâmpla acum? reuşi să întrebe Hugo. 
O... veţi întemniţa iarăşi? Vă implor... Hugo căzu pe 
genunchi în celălalt capăt al mesei. Luaţi-mă pe mine, dar 
nu-i mai faceţi rău ei. 

—  Liniştește-te! răsună vocea  alguazilului în 
cârciumă. Fiica ta nu va păţi nimic rău, nu e acuzată de 
nimic. Nu a săvârşit niciun delict. 

Hugo îşi sprijini de podea mâinile pe care până 
atunci le  ţinuse împreunate, încercând să nu se 
prăbuşească de tot. Alguazilul îi făcu brusc semn să se 
ridice, iar el reuşi, cu greu, să-l asculte. 

— Veguerul, continuă bărbatul, acum că Hugo se 
aşezase deja, în numele şi ca reprezentant al regelui, nu 
are niciun motiv ca să-ţi pedepsească fiica. 

— Atunci... reuşi să îngâne Hugo, întemnițarea ei 
vreme de doi ani? 

— Nu ştim nimic despre asta. Nu ştim despre 
închisoarea cu pricina. Nici veguerul, cu atât mai puţin 
regele, nici vreo autoritate care depinde de Maiestatea Sa 
nu ştiau de întemnițarea fiicei tale. Nu ar fi îngăduit aşa 
ceva fără judecată, fără un delict. 

Ce însemnau toate astea? se gândi Hugo. Nu aveau 
să o întemniţeze pe Merce, dar nici nu voiau să recunoască 
faptul că fusese răpită... 

— Trebuie să mă întorc la castel. 

Afirmația alguazilului îi întrerupse şirul gândurilor. 
Cererea pe care i-o făcu apoi îl surprinse: 

— Pentru veşiile astea bune merită să-mi dai din 
băutura aia despre care vorbeşte atâta lumea. li ziceţi 
licoare, nu? 

Hugo încuviinţă şi se ridică de pe bancă. Merce era 
liberă... Zâmbi. Apoi şovăi, după care îşi aminti că se 
ridicase ca să le servească licoare bărbaţilor. 

— Vrei şi tu? îl întrebă pe Guerao, dar acesta refuză 
invitaţia. 

Hugo ajunse până în magazie, unde se aflau butoaiele 
sigilate de magistrati, şi turnă licoare într-un urcior. Merce 

era liberă! Dar... de ce oare nu luau în seamă greutăţile 
prin care trecuse până atunci fiica lui? Se întoarse la masă, 
căzut pe gânduri, absorbit de ele, aşa că alguazilul îi 
înşfăcă licoarea, îşi luă rămas-bun şi ieşi din cârciumă. 
Hugo se răsuci şi văzu că gărzile rămăseseră afară şi nu-i 
lăsau pe Caterina şi Pedro să intre. Dădu să se plângă, dar 
se opri când auzi lovituri în masă. Guerao era tot lângă 
banca lungă şi-l invita să se aşeze iarăşi. 

— Îţi voi explica eu, anunţă omuleţul de îndată ce 
Hugo se aşeză. Consilierii oraşului au aflat despre cele 
petrecute cu Merce, precum şi despre situaţia ei curentă. 
Nu de la tine, aşa-i? 

Hugo clătină din cap. 

— Atunci presupun că trebuie să fi fost monseniorul 
Bartolomé. Îmi lasă impresia unui om curajos. Cert este că 
pe veguer consilierii l-au avertizat că lor nu le pasă de 
toată treaba asta cu fiica diavolului, că, dacă Biserica sau 
Inchiziția vor să o judece pe Merce pentru vreun delict 
împotriva bunei orânduiri creştine, n-au decât s-o facă, 
pentru că ei, fiind credincioşi devotați, vor respecta 
sentinţa, dar între timp să se abţină de la a deranja o 
cetăţeană a Barcelonei. Cert este şi că episcopul s-a 
lepădat de Merce; convertitul nu vrea nici să mai audă 
vorbindu-se despre fiica diavolului. 

— Dar ei au răpit-o, zise Hugo. 

— Ba nu. Susţin că a fost nevasta ta: Regina. Zic că 
nimeni afiliat Bisericii nu a avut de-a face cu asta. 

— Mint! exclamă Hugo furios. 

— Îl faci pe episcop mincinos? 

— Regina nu avea autoritatea necesară ca să pună să 
fie întemnițat cineva în castelul din Sabanell. 

— Baronul din Sabanell neagă că ar fi fost ţinută 
prizonieră în castelul lui, afirmă Guerao cu fermitate. 

— Ce?! Şi el minte! Eu însumi... 

Tăcu când văzu privirea răbdătoare a lui Guerao. 

— Episcopul minte; baronul minte. Cine mai minte, 
Hugo? 


— Toţi cei care nu recunosc ce s-a petrecut. Regina a 
răpit-o cu complicitatea episcopului şi... 

— S-ar părea că fiica ta îşi revine, îl întrerupse 
secretarul lui Bernat. Nu căuta probleme. Bucură-te şi 
mulţumeşte că ai avut noroc! 

— Noroc? 

— Da, Hugo, da. Noroc, insistă Guerao coborând 
vocea. Fiica ta ar fi putut fi moartă de multă vreme şi 
totuşi trăieşte. Bucură-te de această nouă ocazie pe care ți- 
o dă Dumnezeu şi nu agita lucrurile! Nut i-ar fi de niciun 
folos. S-ar putea ca norocul pe care l-a avut Merce până 
acum să se întoarcă împotriva ei. 

— Mă ameninţi? întrebă Hugo. 

— Ia-o cum vrei. 

Se lăsă tăcere între ei. 

— Şi Arnau, ce se va întâmpla cu el? întrebă Hugo 
brusc. Vom putea să-l vedem? 

— Hugo, alguazilul ar fi putut veni singur ca să-ţi 
spună tot ce ţi-am zis eu până acum. L-am însoţit doar ca 
să te avertizez că nici tu, nici fiica ta, nici nimeni dintre ai 
tăi nu trebuie să se apropie de copil, sau de palat, sau să o 
deranjeze pe contesă. 

— E fiul lui Merce, singurul meu nepot, şopti Hugo. 

— E întâiul născut al contelui de Navarcles, amiralul 
armadei Cataloniei, moştenitorul lui. Omuleţul se ridică de 
la masă oftând. Nu te apropia, Hugo. Ce ti-ar putea face 
episcopul, baronul de Sabanell sau oricare altul dintre cei 
care au fost implicaţi în complotul de a-ţi răpi fiica ar fi un 
joc de copii faţă de măsurile pe care le va lua Bernat dacă 
nu mă asculţi. îl cunosc, Hugo. Deja a fost prea indulgent 
cu tine. L-am văzut ucigând oameni cu mâinile lui, când nu 
îi făcea să sufere până îşi doreau moartea, pe care apoi le- 
o refuza. Acum, fiul lui e totul pentru el. Îndepărtează-te 
de familia lui. Plecaţi din Barcelona dacă trebuie. 
Dispăreţi! Ar fi o hotărâre bună. 

— Să dispărem? Niciodată! E nepotul meu. E fiul lui 
Merce şi nu vom renunţa... 


— Te-am avertizat, îl întrerupse Guerao ridicându-se 
şi îndreptându-se spre poartă. 

— Poţi să-ţi vâri avertismentul undeva! exclamă 
Hugo. Spune-i lui Bernat că voi face tot ce-mi stă în putinţă 
ca să mă bucur de Arnau. 

În clipa aceea, cu mâna deja pe mânerul uşii, Guerao 
se întoarse spre Hugo şi-l privi cu condescendenţă, 
clătinând din cap. 

— Prima arbaletă pe care a avut-o corsarul ăla eu i- 
am dat-o, se răsti el atunci, spre surprinderea 
majordomului. A trebuit s-o fur din atelierele navale! Voi 
sări iarăşi orice zid e nevoie ca să mă bucur de nepotul 
meu. Spune-i că va trebui să mă ucidă ca să renunţ la 
copil. 

— De ce nu mi-a spus? 

Caterina nu îndrăzni să-şi întoarcă privirea spre 
Merce. Pe parcursul ultimelor două zile, ajunse să aibă 
sentimentul că bolnava învinsese letargia şi că somnolenţa 
aceea, aflată la limita inconştienţei, cu care intrase în 
Santa Cruz era acum mai mult voluntară, într-o oarecare 
măsură simulată, de parcă ar fi vrut să-şi dea bine seama 
ce se petrecea în jurul ei fără să fie nevoie să se exprime. 
Spre deosebire de toate celelalte nopţi în care se dusese să 
o vegheze de când alguazilul le comunicase că nu aveau 
nimic împotriva ei, în ultimele două ajunsese să se simtă 
observată din semiîntunericul torţelor care ardeau în sala 
pentru femei. La ivirea zorilor, când medicii şi chirurgii 
intrau să-şi facă vizita şi voluntarele se retrăgeau la casele 
lor, voia să creadă că nu fusese aşa, că umbrele, plânsetele 
sau gemetele de durere îi creau această senzaţie. Dădu 
vina şi pe oboseală. De mai bine de două luni o veghease 
pe Merce în fiecare noapte, după care insista să ajute la 
cârciumă şi nu se retrăgea să doarmă până ce Hugo nu o 
ameninţa cu toate relele posibile dacă nu se odihnea puţin. 

Nu se miră, aşadar, că Merce îi pusese întrebarea de 
care Hugo se temea aşa de mult: de ce îi ascunsese 
originea ei? Ea şi Hugo vorbiseră despre asta, iar acesta o 

primea în fiecare dimineaţă jenat, neliniştit că poate Merce 
făcuse vreo referire la chestiunea cu pricina. Ea îl liniştea, 
spunându-i că nu. Dar în dimineaţa aceasta nu avea să-i 
mai poată spune acelaşi lucru. 

— Ai fost mereu fiica lui, îi răspunse lui Merce. Hugo 
nu a crezut vreodată că ar fi nevoie să-ţi dezvăluie un 
adevăr care nu ţi-ar fi adus mare lucru; nu ai fi avut nimic 
de câştigat dacă ai fi ştiut. Aşteptă câteva clipe, apoi 
adăugă: Iar Barcha era de-aceeaşi părere. 

Merce aşteptă şi mai mult înainte să vorbească 
iarăşi. Caterina, aşezată pe un scaun la capul patului, privi 
fix în faţă, la o torţă care ardea pe peretele opus. Aveau 
toată noaptea la dispoziţie. 

— Nu a crezut că ar fi trebuit să ştiu că sunt fiica 
diavolului? 

— Tatăl tău nu ştia asta; nu îţi ştia nici măcar 
originea, pe care Regina nu i-a dezvăluit-o niciodată. 
Credea că eşti fiica vreunei femei sărace. Dar, în orice caz, 
nu eşti nici fiica diavolului, nici a vreunui demon. 

— Însăşi mama mea... cea adevărată, cea care mi-a 
dat naştere, susţine că sunt, reluă Merce. Şi cine ar fi mai 
în măsură ca ea s-o facă? Cealaltă, Regina, afirma şi ea că 
sunt fiica diavolului. Două mame... şi amândouă zic acelaşi 
lucru. 

Caterinei i se întoarse stomacul pe dos când auzi 
numele Reginei. Cât rău făcuse târfa aia nenorocită! După 
ce le dezvăluise unde era ţinută prizonieră Merce, nici 
Caterina, nici Pedro nu-i mai duseseră vin la celula în care 
era zidită de vie. Consecințele se produseseră numaidecât: 
Regina urla, înnebunită, având nevoie de vin şi de licoare. 
Se lovea de ziduri cu bufnituri surde, care răsunau în 
interiorul bisericii Santissima Trinitat, spre deosebire de 
urletele ei, care se auzeau limpede prin gaura prin care 
celula era legată de altarul mare. Monseniorul Juan nu 
putea oficia slujba şi era întrerupt de urlete şi insulte care 
de care mai desfrânate. Acolo, în biserica pe care 
convertiţii o ridicaseră ca să îşi dovedească creştinismul în 

faţa unei societăţi care îi maltrata, Regina strigă iarăşi în 
ebraică, în limba pe care o vorbea de copilă în cartierul 
evreiesc şi în sinagogi. Credincioşii, indignaţi, se plânseră, 
iar când episcopul luă măsuri şi muncitorii făcură o gaură 
în celulă, o găsiră pe beguină moartă. Nu îi mai dăduse 
nimeni să mănânce; nu îi mai dăduse nimeni să bea. 

— Regina a murit, îi mărturisi lui Merce, dar oricum 
nu ar trebui să iei seama la ce zicea ea. Era o persoană 
rea, perfidă, în stare să o vândă şi pe cea pe care o 
considera fiica ei. Tu ai suferit. 

Caterina tăcu, intrigată de reacţia lui Merce la 
aflarea veştii. 

— Nu îmi pare rău, zise aceasta în cele din urmă, cu 
seninătate. Nu îmi pare rău. 

— Nici mie, minţi Caterina, ascunzându-i faptul că 
zâmbise fără să vrea când aflase de moartea năpârcii ăleia. 
Cât despre mama ta, Arsenda, adăugă ea, schimbând iute 
subiectul, ca să nu zâmbească iarăşi, Hugo crede că au 
înşelat-o. Era o tânără excesiv de credincioasă şi devotată, 
în stare să creadă orbeşte orice-i spuneau ei maicile 
superioare, cu atât mai mult dacă avea legătură cu 
Dumnezeu sau cu Biserica şi, de ce nu, cu diavolul. Cineva 
a violat-o, da, i-a furat virginitatea, şi a fost primul şi 
singurul care s-a desfătat cu frumuseţea şi tinereţea ei, 
pentru că aşa era, tânără şi frumoasă ca tine, dar 
nenorocitul ăla nu a fost nicidecum diavolul. Tatăl tău 
crede că a fost vreun paroh degenerat, un prinţ al Bisericii 
care şi-a ascuns răutatea în spatele poveştii ăleia. Şi de 
atunci înainte mama ta a crezut această aberaţie: că a fost 
efectiv posedată de Satana. Nu ştia însă că tu erai în viaţă. 

— Şi fiul meu? întrebă Merce după o vreme. 

— O duce foarte bine, răspunse Caterina, şi închise 
ochii, apoi adăugă: e sănătos şi puternic. 

Merce nu mai spuse nimic toată noaptea. Caterina îi 
respectă tăcerea până se făcu ora de plecare, când intrară 
primul medic şi două surori laice. 

— Vrei să-i povestesc tatălui tău discuţia pe care am 

purtat-o sau o ţinem secretă? 

— Mai devreme sau mai târziu va afla că ştiu, nu? 

Caterina încuviinţă. 

— Spune-i că-l iert, zise ea. Caterina nu se mişcă de 
la picioarele patului, până Merce nu-i spuse: Şi că-l iubesc. 

Zâmbetul cu care medicul se apropie degrabă când o 
văzu pe pacientă vorbind cu uşurinţă  întrerupse 
comunicarea vizuală profundă dintre cele două femei. 
Lumina zilei dezvălui o Merce care îşi revenise, dar care 
purta încă semnele maltratării: părul rar, chipul încă tras 
şi plin de pete albe de unde căzuseră crustele, mâinile 
descărnate... Cu toate acestea, medicul, bucuros, cu o voce 
cântată, scoase o exclamaţie pe care Caterina nu o auzi, 
pentru că rusoaica îşi plecă fruntea, ca să nu i se vadă 
lacrimile, şi ieşi din încăpere. Vorbiseră despre tatăl ei; 
mai aveau de vorbit despre fiul ei: Arnau. 

Hugo o privi venind spre el încet, agăţată de braţul 
uneia dintre surorile laice, prin galeria acoperită a 
spitalului Santa Cruz. Era fiica lui. Slabă şi vlăguită, dar 
îndeajuns de semeaţă ca să-i dea drumul surorii laice de 
îndată ce-l văzu şi să meargă singură. Hugo oftă. De-ar fi 
fost şi el la fel de puternic! Caterina o înşelase în 
săptămâna care se scursese până când Merce reuşise să se 
ridice. „Nu pot să-i spun că i s-a interzis să-şi vadă fiul. 
Înţelege, Hugo. Nu o voi face. Nu îi voi stârni eu o 
asemenea durere”, refuzase ea. 

De când îl vizitaseră alguazilul şi Guerao la cârciumă, 
Hugo se căznise întruna să fie primit în palatul de pe 
strada Marquet. Bernat nu era acasă, îi mărturisi unul 
dintre paznici, făcându-i-se milă de el după ce-l tot văzuse 
dând târcoale pe stradă, ce-i drept, departe de porţile 
palatului. Era împreună cu regele în Valencia, spre care 
plecase din Badalona la comanda unei flote de zece galere, 
şi dacă nu era în Valencia, se afla în sunt Cugat del Valles, 
vilă situată în apropiere de Barcelona, în care se întruneau 
Curțile ca să discute despre războiul împotriva Genovei şi 
despre armada care era deja aproape gata şi echipată ca 

să plece spre Sardinia. Zi de zi îl împiedicară pe Hugo să 
se apropie chiar şi de porţile palatului. „La douăzeci de 
paşi de poartă, sau te arestăm!”, îi porunceau santinelele. 
Strada Marquet nu-i permitea să facă mai mult de trei 
paşi, aşa că Hugo trebuia să se îndepărteze de intrarea 
palatului. De mai multe ori o văzuse ieşind pe noua soţie a 
lui Bernat şi insistase, în zadar. Trimise scrisori de 
implorare către rege şi către consilierii oraşului. Scrisorile 
i le scrisese un zaraf care preluase funcţia de la bătrânul 
Raimundo, la moartea acestuia, şi care gestiona banii mulţi 
pe care îi câştiga Hugo din licoare. Zaraful se numea 
Higini, era un individ înalt şi un bun băutor, deşi avea 
defectul de-a dispărea fără vreo explicaţie, lăsând în urmă 
cupa cu vin sau licoare fără să o termine. Regele nu-i 
răspunse; consilierii însă da şi, prin vocea lui Higini, îi 
amintiră lui Hugo că fiica lui nu mai era soţia contelui de 
Navarcles şi amiralul armadei catalane; căsătoria ei fusese 
anulată şi, drept urmare, nu avea niciun drept ca să-l vadă 
pe întâiul născut al contelui sau să intre în legătură cu el. 

Şi acum trebuia să-i explice toate acestea lui Merce, 
care tocmai se refugiase în braţele lui, îşi zise Hugo. 
Niciunul dintre ei doi nu părea în stare să vorbească. Hugo 
o sărută de mai multe ori pe frunte. Ea rămase agăţată de 
el până se apropie sora laică. 

— Nu trebuie să se obosească, îl avertiză ea. 

Se aşezară amândoi pe o bancă lipită de perete. 
Hugo îi luă mâna lui Merce între ale lui şi prelungi 
intenţionat tăcerea, pierzându-se în contemplarea galeriei. 
Exista o singură galerie, cea a navei estice, întrucât 
construcţia navei vestice nu începuse încă. In faţa lor, 
închizând galeria acoperită, se aflau stâlpii cu capiteluri 
decorate cu frunze care se uneau unele cu celelalte prin 
arcade prin care se vedeau grădini şi livezi. Din 
capitelurile acelea porneau lonjeroanele care formau, pe 
de o parte, arcadele şi, pe de altă parte, bolțile care 
sprijineau acoperişul galeriei, câte o boltă pentru fiecare 
arcadă ce se deschidea spre grădină. Hugo le privea: 

lonjeroane care încheiau absida cu arcade ţuguiate, la fel 
ca în interiorul navelor pentru bolnavi, forma aceea pe 
care i-o descrisese monseniorul Bartolome cu mulţi ani în 
urmă ca pe o amforă tăiată la mijloc. Zâmbi când îşi 
aminti. 

— De ce zâmbeşti? îl întoarse fiica lui la realitate. 

Hugo îi dădu drumul la mână lui Merce şi-şi uni 
vârfurile degetelor, întinse şi uşor curbate, imitând 
lonjeroanele arcadelor care se deschideau deasupra lor. 

— Îmi amintesc de vremuri trecute, când te jucai şi 
alergai pe aici. 

Ea se apropie. Hugo îi trecu braţul pe după umeri şi 
rămaseră o vreme tăcuţi, adânciţi fiecare în amintirile lui. 

Nu putu să-i spună. îl împiedică strălucirea care 
apăru în ochii fiicei lui când vorbea despre Arnau. Simpla 
menționare a micuţului insuflă viaţă în corpul acela încă 
slăbit şi rănit şi, în timp ce el îi ascundea amenințările lui 
Bernat, Merce vorbea şi întreba de Arnau cu o vitalitate şi 
o speranţă care-l tulburară. 

— Bernat nu îngăduie să-l aduc aici, la spital, minţi el 
după ce-i auzi cererea. Se teme că ar putea lua vreo boală. 

Ea îl întrerupse cu un gest din mâini, dându-i de 
înţeles că sprijinea decizia cu pricina. 

— În orice caz, medicul mi-a zis că voi ieşi foarte 
curând, zise ea după aceea. 

Caterina nu-l putea învinui pe Hugo pentru decizia 
luată. 

— Ce vom face când va ieşi? întrebă însă cu voce 
stinsă, înspăimântată. 

Continuară s-o înşele, să se înşele pe ei înşiși, încă o 
săptămână, până când, în apropiere de Crăciunul din anul 
1419, în ziua în care medicul prescrise externarea lui 
Merce, Hugo se văzu obligat să-i dezvăluie adevărul 
despre situaţia cu Arnau şi Bernat. 

— Nu, încercă el să se scuze. Nu am vrut... şovăi el. 
Nu am vrut să-ţi afecteze vindecarea. 

Merce îl privi cu o ferocitate de neînchipuit pentru 

ea, se eliberă de toate mâinile care o ajutau şi ieşi din 
spitalul Santa Cruz, dar în loc să se îndrepte spre 
cârciumă, o apucă hotărâtă spre palatul de pe strada 
Marquet. 

— Deja sunt prea multe minciunile spuse, tată! îi 
reproşă ea lui Hugo când acesta încercă s-o oprească. 

Hugo nu mai spuse nimic şi-o urmă, ţinându-se la 
vreo doi paşi în spatele ei, plin de regrete, pe drum spre 
palatul lui Bernat. Coborâră pe Rambla până aproape că 
ajunseră la mare, unde căută strada Merce, pe care o 
străbătu ocolind standurile negustorilor şi artizanilor, prin 
forfota şi strigătele caracteristice marelui oraş. Era o zi 
rece şi înnorată, cu atât mai mult cu cât umezeala care 
venea dinspre mare, aflată la doar câţiva paşi distanţă, se 
acumula pe strada spre care se deschideau porţile 
palatului de pe strada Marquet. 

— Lăsaţi-mă să intru! le ceru Merce santinelelor când 
acesteaaşi încrucişară suliţele ca să n-o lase să intre în 
curtea interioară pietruită. 

— Cine eşti? întrebă unul dintre soldaţi. 

Hugo văzu că celălalt soldat, care probabil că era în 
slujba lui Bernat de mulţi ani şi o recunoscuse pe Merce, îi 
făcea semn celuilalt să tacă. 

— Ofiţer! strigă el în acelaşi timp. 

— Lăsaţi-mă să trec! îi porunci Merce când îşi dădu 
seama că o cunoştea. 

— Îmi pare rău, doamnă! îşi ceru iertare soldatul. 
Ofiţer! strigă iarăşi, neliniştit, dorindu-şi ca superiorul lui 
să-l elibereze de acea răspundere. 

— Salvador! exclamă Merce când îl recunoscu pe 
ofiţerul care răspunsese strigătelor paznicului. 

Bărbatul se opri, o privi pe cea care-i fusese stăpână, 
oftă făţiş și se puse în spatele suliţelor încrucişate. 

— Ce vreţi? întrebă el. 

— Fiul meu, Salvador. Vreau doar să-l văd pe Arnau... 

— Nu se poate, murmură el. 

— E fiul meu, Salvador. Se apropie şi mai mult de 

sulițe, iar ofiţerul se dădu un pas în spate. De mai bine de 
doi ani nu ştiu nimic despre el. Trebuie să-l văd şi să-l 
îmbrăţişez... Trebuie... 

Ofiţerul o asculta cu capul plecat. 

— Sunt ordinele amiralului, îi întrerupse el 
rugăminţile, fără să-şi ridice cu totul capul. 

— Atunci spune-i amiralului că vreau să-l văd. Lasă- 
mă să intru şi voi vorbi cu el! îl rugă Merce. 

— Nu e aici. 

— Unde îl pot găsi? 

— Nu e aici, repetă ofiţerul. Plecaţi de aici! 

— Ba nu. Nu voi pleca. Trebuie să-l văd... 

— Nu puteţi sta aici. 

Merce lovi suliţele cu pumnul şi se împinse în ele, cu 
braţele pe lângă corp. Soldaţii rămaseră fermi pe poziţie. 
Hugo înaintă până când ajunse în dreptul fiicei lui. 

— Plecaţi amândoi! Paznici! strigă ofiţerul. Veniră alţi 
doi bărbaţi. Închideţi porţile! le porunci el. 

Şi în timp ce doi dintre ei i se împotriveau lui Merce, 
care se împingea în sulițe, ceilalţi doi închiseră porţile de 
lemn zdravene, presărate cu flori de fier, care permiteau 
intrarea în curtea interioară pavată a palatului. 

— Nu, o auzi Hugo pe Merce implorând. Nu, nu, nu... 
imploră ea în timp ce vârfurile suliţelor dispăreau în 
spatele fantei înguste dintre cele două porţi, înainte ca 
acestea să se închidă de tot. E fiul meu! strigă ea, reuşind 
să acopere zgomotul metalic al încuietorilor care se 
închideau pe dinăuntru. Spuneţi-i că sunt aici! Că-l iubesc! 

Merce lovi cu pumnul în poartă, cu toate eforturile 
lui Hugo de a o opri. Se eliberă din îmbrăţişarea lui şi îşi 
sprijini fruntea de lemn. Plângea. Lovi iarăşi cu pumnii în 
lemn. 

— Arnau! strigă ea în repetate rânduri, tot mai slab. 
Arnau... şopti ea printre hohote de plâns, înainte ca Hugo 
să fie nevoit s-o ia în braţe, leşinată. 

Hugo nu reuşi să-şi împiedice fiica să parcurgă în 
repetate rânduri, zi de zi, acelaşi drum frustrant pe care îl 

străbătuse la externarea din Santa Cruz: cel care ducea 
spre palatul de pe strada Marquet, unde soldaţii refuzau s- 
o lase să intre să-şi vadă fiul. Atât el, cât şi Caterina se 
tremură că Merce avea să se îmbolnăvească, dar corpul 
acela încă slab, lovit şi slăbit deveni tot mai plin de 
vitalitate la imboldul dragostei de mamă, al luptei pe care 
Merce o ducea ca să-şi vadă fiul. 

Bernat nu o primi. 

Sosi Crăciunul. 

— Bernat trebuie să fie la palat, zise Merce într-o 
seară. 

Şedea împreună cu Hugo, Caterina şi Pedro la una 
dintre mesele lungi. Erau singuri, cârciuma fiind deja 
închisă pentru public. 

— Nu neapărat, răspunse Hugo. Marţea trecută, 
regele a hotărât să prelungească în Tortosa Curțile 
întrunite în sunt Cugat del Valles. Nu avea cum să se ducă 
la Tortosa în 19 decembrie, ca să se întoarcă în Barcelona 
în 25. Va petrece Crăciunul acolo şi cel mai probabil că 
Bernat o va însoţi pe Maiestatea Sa în loc să petreacă 
împreună cu familia lui. 

Aşa şi fu; amiralul nu fu văzut nici la mesa păstorilor 
în noaptea dinainte de Crăciun din Santa Marfa de la Mar, 
nici la vreuna dintre numeroasele ceremonii religioase sau 
sărbători care se celebrară în Barcelona cu ocazia naşterii 
Domnului. 

Curțile erau în continuare întrunite în Tortosa, iar 
Hugo încă îşi urmărea fiica la fiecare ieşire pe care o făcea 
aceasta în direcţia palatului de pe strada Marquet, 
încăpăţânată, constantă, insistentă, ca şi cum de nu le-ar fi 
deranjat pe santinele o singură zi ar fi însemnat că renunţa 
la dragostea lui Arnau. Hugo nu încercă s-o convingă să 
renunţe. Cum să-i refuze unei mame dreptul de-a lupta 
pentru fiul ei, chiar şi cu arme atât de fragile? Doar o 
îmbrăţişa la sfârşitul zilei, când ea căuta protecţia lui, cu 
ochii umezi, gata să plângă de îndată ce se simţea în 
siguranţă în braţele lui. 


Nu putea să nu se îngrijoreze când o vedea 
consumându-se aşa. Poate că în ziua următoare avea să 
hotărască să se odihnească, se gândea el atunci, dar 
soarele îi aducea doar o vigoare proaspătă lui Merce, care 
era tot mai slăbănoagă, deşi Caterina se căznea să o 
hrănească. „E ca o pasăre mică”, îşi aminti Hugo 
comparaţia beţivului din Sabanell. Şi chiar aşa mânca 
Merce: ca o pasăre micuță ce ciugulea din ce-i punea 
Caterina pe farfurie. Odată cu trecerea zilelor, îşi schimbă 
strategia: nu mai insista la porţile palatului, ci se posta la 
un capăt al străzii Marquet, aşteptând ca noua soţie a lui 
Bernat să iasă din el. O văzură de câteva ori, fără copil, şi 
o urmăriră. 

— De ce? îşi întrebă o dată Hugo fiica. 

Ea ridică din umeri: 

— Locuieşte cu fiul meu, răspunse ea arătând spre 
femeie cu o grimasă de dispreţ pe chipu-i supt. 

Era luna ianuarie a anului 1420, când într-o 
dimineaţă pe cât de însorită, pe atât de rece, Hugo nu mai 
fu atent la oamenii care treceau pe stradă, la discuţiile şi 
strigătele care anunțau sau vesteau tot soiul de 
evenimente şi ordine care îi abătuseră atenţia până atunci, 
ci se întoarse spre fiica lui, mereu atentă la cei care 
treceau porţile palatului lui Bernat. 

Merce tremura. 

Hugo se puse în spatele ei şi de acolo o văzu pe 
Marta, care se îndrepta în direcţia opusă faţă de unde se 
aflau ei. De data aceasta era însoţită de o servitoare care îl 
ducea de mână pe Arnau şi de trei soldaţi care o păzeau. 

— E fiul meu, şopti Merce. 

Hugo o strânse de umeri, ca să o încurajeze şi s-o 
ţină lângă el. 

— Să mergem... 

Merce se răsuci, gata să îşi urmărească fiul, dar se 
opri când văzu expresia lui Hugo. 

— Nu, încercă el să se opună. Soldaţii îl păzesc pe 
Arnau. Una e să stai la porţile palatului şi cu totul alta să o 

abordezi pe contesă pe stradă, adăugă el, amintindu-şi de 
avertismentele lui Guerao. 

— Nu vom face nimic, tată, îl întrerupse Merce. 
Vreau doar să-mi văd fiul. Să mă apropii cât pot de mult de 
el. Îţi promit că nu voi face nimic mai mult de-atât. 

Nu urcară pe strada Marquet, ca să nu treacă prin 
faţa santinelelor de la palat şi, în schimb, se grăbiră să 
înconjoare cartierul şi să ajungă în spatele lor ceva mai 
încolo, deasupra străzii Ample. 

Hugo trebui să-şi apuce fiica de braţ, ca să 
încetinească şi să păstreze o distanţă de siguranţă faţă de 
grupul căruia oamenii îi făceau loc să treacă. Îşi auzi fiica 
suspinând când îl văzu pe Arnau trăgând-o de mână pe 
servitoare ca să meargă încolo şi încoace, cum ar fi făcut 
orice copil de trei ani şi un pic. Observă că până şi el avea 
gâtul încordat şi-i era greu să înghită salivă. 

Cotiră şi urcară pe strada în pantă, Lleons, care se 
învecina cu palatul Mentor. Hugo îşi mută privirea de la 
grupul din faţa lor şi privi spre palat, un ansamblu 
magnific neregulat de clădiri măreţe, cu un turn circular 
impunător într-unul dintre colţuri. Chiar pe strada aceasta 
- „Chiar aici, în faţa acestei porţi”, fu cât pe ce să-i explice 
lui Merce - Câinele chel şi acoliţii lui îl bătuseră, şi tot aici 
se încheiase aventura lui Bernat cu arbaleta, când 
intenţionase să-l ucidă pe contele de Navarcles. 

— Tată! exclamă Merce, smulgându-l din amintiri. 

Hugo privi în direcţia pe care i-o indica fiica lui. 
Marta, noua soţie a lui Bernat, hotărâse să o înlocuiască pe 
servitoarea care se purta mult prea binevoitor cu copilul şi, 
după ce-l apucă de mână, trăgea tare de Arnau, care era 
hotărât să se întoarcă pe unde venise. Copilul ţipa şi se 
trântea la pământ, în timp ce femeia îl ridica în aer de 
braţ, ca să-l oblige să meargă. 

Hugo îşi prinse fiica. 

— Nu, Merce. E doar un acces de nervi... 

Dar în clipa în care Marta urlă la Arnau şi-l plesni de 
două ori, Hugo nu reuşi să-şi împiedice fiica să fugă spre 

femeie. În timp ce-o urmări se întrebă dacă oare el fusese 
cel care îi dăduse drumul? 

Distraşi de cearta dintre copil şi mama lui vitregă, 
soldaţii nu-şi dădură seama de sosirea lui Merce, care se 
furişă printre ei şi-o împinse cu forţă pe contesă, care se 
împletici şi, dacă nu ar fi fost 

MOŞTENITORII PĂMÂNTULUI 785 servitoarea, care 
o sprijini, ar fi căzut la pământ. Hugo însă fu înhăţat de un 
paznic energic. 

Pe aleea cu pricina, aşa cum se petrecuse cu ani în 
urmă cu Câinele chel, cearta îi făcu pe câţiva cetăţeni să 
se oprească şi, la fel ca Hugo, pe care un soldat îl ţinea 
strâns, priveau cum femeia slabă care pătrunsese în grup 
şi o împinsese pe cealaltă se aşeza acum pe vine în faţa 
copilului, care tăcea, surprins. 

— Arnau! o auziră şoptind. 

Contesa încerca să-şi vină în fire, bărbaţii care o 
escortau stăteau nemişcaţi; o cunoşteau pe mama 
copilului. 

— Arnau! repetă aceasta întinzând mâna. 

Micuţul făcu un pas în spate, iar Merce şovăi când îi 
văzu gestul aproape temător. _ 

Hugo închise strâns ochii. li deschise când i se 
confirmară temerile şi copilul izbucni în plâns. Din cei trei 
ani cât avea acum Arnau, trecuseră mai bine de doi în care 
nu-şi văzuse mama, o femeie care, în plus, arăta ca o epavă 
umană. 

— Arnau! zise Merce ridicând vocea. Sunt mama ta. 

Micuţul plânse şi mai tare şi se refugie între 
picioarele unuia dintre soldaţi. 

— Nu-ţi aminteşti de mine? 

Arnau se agăţă de piciorul bărbatului şi-şi ascunse 
chipul în genunchiul lui. O privea cu coada ochiului pe 
femeia aceea cu ochi adânciţi şi cearcăne, care întindea o 
mână spre el. 

— Nu mă recunoaşte, se plânse Merce, căutând 
ajutor la Hugo. Arnau, insistă ea, când văzu că tatăl ei nu 


3 


putea face nimic. Copilul întoarse capul, refuzând s-o 
privească. Sunt mama ta, Merce, mama ta... 

— Arestaţi-o! porunci în clipa aceea contesa. 

Hugo se smuci şi scăpă din strânsoarea soldatului în 
clipa în care tovarăşii acestuia se aplecau deja s-o ridice pe 
Merce de pe jos. 

— Opriţi-vă! strigă el. 

Unul dintre bărbaţi îl ameninţă cu sulița. 

— Nu vă ajunge nenorocirea ei? imploră el atunci. 

Soldaţii se opriră. Mai multe persoane care se 
strânseseră atrase de scenă încuviinţară cele spuse de 
Hugo. 

— Îi ajunge pedeapsa că n-o recunoaşte fiul ei! zise o 
bătrână. 

Hugo îşi aminti aceeaşi scenă, pe aceeaşi stradă, 
când tot o femeie îi luase apărarea după ce fusese 
descoperită arbaleta lui Bernat. 

Contesa se simţi privită de cetăţeni, care se opreau în 
număr tot mai mare. Şi soldaţii aşteptau împreună cu 
Hugo, ce stătea nemişcat lângă fiica lui, care şedea în 
continuare pe vine, şi lângă Arnau, care privea totul cu 
ochii larg deschişi. 

— Fii milostivă! zise altcineva din grup. 

— Te cunoaştem, Marta Destorrent! strigă un altul. 
Voi aveţi totul, zise acesta şi toţi cei adunaţi murmurară a 
încuviinţare. Nefericita asta şi-a pierdut până şi fiul. 

Comentariile continuară. Tocmai soldaţii îi indicară 
din gesturi contesei că ar trebui să îşi continue drumul, că 
duşmănia oamenilor putea scăpa de sub control şi că nu 
erau siguri că o puteau apăra. Soţia lui Bernat luă seama 
la indicaţiile lor, îi porunci servitoarei să îl ia în braţe pe 
Arnau şi se urniră din loc. 

De jos, Merce văzu că fiul ei, protejat de braţele 
servitoarei, o privea acum cu o oarecare curiozitate. 

32 

Oricât ar fi încercat, Hugo nu reuşi să ajungă la 
aceeaşi cooperare şi înţelegere cu Merce precum cea de 

care avusese parte în călătoria lor spre Zaragoza, cu circa 
zece ani în urmă, când împărtăşiseră o intimitate aparte şi 
se deschiseseră unul în faţa celuilalt, în timp ce spionaseră 
pentru Roger Puig. În călătoria aceasta mergeau amândoi 
pe lângă căruţă, într-o tăcere mormântală. Sosise luna 
februarie, perioadă în care vinul îşi încheiase deja a doua 
fierbere şi era scos la vânzare, aşa că Hugo se pregătise să 
plece să cumpere vin ieftin, de slabă calitate, din care să 
distileze licoare. l-ar fi plăcut să încheie acorduri de 
furnizare a vinului pentru armada care în scurtă vreme 
avea să fie gata de plecare spre Sardinia, dar se gândise că 
ar fi fost dificil, dacă nu chiar imposibil, ca Bernat să îl 
accepte ca furnizor. În orice caz, afacerea cu licoare le 
aducea mai mulţi bani decât şi-ar fi închipuit vreodată. 
Aşadar, avea nevoie doar de vin ieftin şi făcea pregătirile 
necesare pentru călătorie când Caterina îi propusese să-l 
însoţească Merce. „Îi va face bine”, pretinsese ea. „Va fi 
abătută din gândurile ei şi se va mişca. Are nevoie de asta. 
Îşi petrece zilele închisă în odaia aia”. 

În ziua următoare altercaţiei de pe stradă cu noua 
contesă fuseseră vizitaţi de alguazilul care venise la ei şi 
înainte, deşi de data aceasta venise însoţit doar de 
paznicul lui, fără Guerao, şi-i ameninţase pe faţă: avea să-i 
aresteze. Aşa îi avertizase pe amândoi şi nu o făcea doar 
din milă creştinească, deoarece ştia ce se petrecuse cu 
micuțul... Dar nu avea să li se ofere o a doua şansă: aveau 
să-i întemniţeze dacă mai deranjau familia amiralului. 

Hugo îi mulţumise alguazilului că nu îi aresta pe loc. 
În ziua aceea, Merce tăcuse, la fel ca acum, pe drum spre 
Penedes, în căutare de vin. Hugo, în schimb, vorbi mult; se 
forţă s-o facă, şi-i spuse lucruri despre vin şi-i aminti 
anecdote despre cealaltă călătorie a lor, spre Zaragoza... 
Fu pe punctul de-a vorbi despre familie, despre cât de 
fericit era cu Caterina, dar se abţinu, gândindu-se că nu ar 
fi fost potrivit, ţinând cont de situaţia lui Merce. Reveni la 
vin; era un subiect pe care-l stăpânea. Ea mergea tăcută 
de cealaltă parte a căruţei. Hugo îi povesti despre Mahir şi 

despre copilăria lui. Se întrebă oare ce se alesese de 
evreu. Nu mai auzise niciodată despre el; probabil că 
murise ucis în răscoala sângeroasă din 1391. li vorbi 
despre vinul de Vilatorta şi despre Dolţa. În tăcerea care-i 
înconjura, amintindu-şi de copila evreică de parcă ar fi 
mers singur pe drum, Hugo povesti cele petrecute cu voce 
tare. Nu o mai făcuse până atunci. Îşi mărturisi iubirile şi 
nenorocirile, se plânse de logodna Dolţei cu verişorul ei şi 
se insultă singur în timp ce-i povesti despre cum se oferise 
să facă un vin special pentru nunta lor, o căsătorie care nu 
a mai avut loc. 

— „Am fost fericită”, zise el cu voce înăbuşită când îşi 
aminti. Asta mi-a spus Dolţa înainte să moară. 

Merce nu zise nimic. Hugo îşi drese vocea şi continuă 
să vorbească despre vinul de Vilatorta. Îi explică fiicei lui 
cum îl prepara şi cum îl îngrijea, apoi sfârşi prin a-i povesti 
cum pierduse podgoria din pricina Eulâliei. În timpul 
acesta îşi întoarse capul, o privi pe Merce şi vocea i se 
stinse. Ea nici măcar nu sesiză tăcerea; învelită cu o 
pătură ca să se apere de frigul iernii, umbla cu privirea 
pierdută. Arnau, contesa, Bernat, Arnau, Arnau, Arnau... 
Probabil că la asta se gândea, obsesiv, concluzionă Hugo. 
Simţi un gol în stomac şi, preţ de o clipă, îi fu greu să ţină 
pasul cu catârii. 

Merce trebuia să aibă douăzeci şi patru de ani, 
calculă Hugo, deşi părea mai în vârstă de-atât, mult prea 
în vârstă. Temniţa îi furase tinereţea; iar Bernat îi furase 
dragostea de viaţă şi fiul. In orice caz, încă putea să-şi 
refacă viaţa; aşa susţinea Caterina. „Eu am pierdut mai 
mulţi copii”, îi zisese ea într-o noapte în intimitatea odăii 
lor când, stând amândoi în pat, ciuleau urechile ca să 
încerce să audă ceva din odaia alăturată, în care era 
Merce. „lar pe-ai mei i-au vândut ca sclavi ca să fie 
exploataţi şi insultaţi”, adăugase ea. „Arnau, dimpotrivă, e 
tratat ca un prinţ. Asta ar trebui s-o liniştească pe fiica ta. 
Bernat va muri, Arnau va creşte şi va putea repara oricând 
greşeala”. Hugo îi zisese că, dacă Arnau nu-şi recunoscuse 


3 


mama la trei ani, era aproape imposibil să o caute la 20. 
Asta dacă Merce avea să mai fie în viaţă pe atunci... în 
ritmul acesta, poate că avea să moară înaintea lui Bernat, 
îi zisese el, cu vocea încordată doar la gândul acela. „Eu 
am fost sclavă...”, începuse Caterina să spună, dar el o 
întrerupsese: situaţiile lor nu se puteau compara. Merce 
crescuse într-un palat, înconjurată de lux, se căsătorise cu 
amiralul, fusese contesă. „Ai încredere în ea”, insistase 
Caterina. „Fiica ta este femeie. Poate că Biserica zice că 
reprezentăm păcatul, că ar trebui să fim pedepsite, şi voi o 
credeţi şi ne pedepsiţi pentru asta”. Înăbuşise protestele 
lui Hugo şi continuase: „Poate că tu nu, dar cei mai mulţi 
dintre bărbaţi da. Suferim. Dăm naştere, Hugo, dăm 
naştere. Dăm viaţă. Nu uita niciodată asta. Fiica ta e 
mamă, iar când o femeie devine mamă, nimic, nimic! - 
aproape că ţipase ea - nu o opreşte când e vorba de familia 
ei. Dar o mamă ştie şi să accepte durerea, dacă e spre 
binele copilului ei”. 

Hugo o privi iarăşi pe Merce. Cum mergea aşa, nu 
părea în stare să se lupte pentru nimic, se gândi el; poate 
că începea să se resemneze... 

— Vreau să-mi cunosc mama, îl surprinse ea atunci. 

Hugo îi ascultă cererea în tăcere. La cum o ştia el pe 
Arsenda, o femeie care afirmase în faţa lui Bernat şi a 
episcopului că Merce era fiica diavolului, o femeie care 
recunoscuse că-i dorea moartea... 

— Nu cred... începu el să zică după câţiva paşi. 

Merce se opri. Hugo trebui să facă la fel şi trase de 
căpăstrul catârilor. 

— Mi-au luat fiul şi au ameninţat că mă vor aresta 
dacă încerc să mă apropii de el, zise ea cu voce fermă. Aflu 
că nu eşti tatăl meu şi că aceea care mi-a fost mamă în 
copilărie m-a oferit drept ostatică într-o dispută religioasă, 
după care m-a lăsat să putrezesc în temniţă. Soţul meu 
divorţează de mine şi mă alungă ca pe o căţea din casa 
care a fost a mea. Mi se povesteşte că Barcha şi-a dat viaţa 
ca să afle ceva despre mine. Şi, la sfârşit, aflu că am o 

mamă care e convinsă că a fost violată de diavol, care 
susţine că cel rău mi-e tată şi care nu a făcut nimic pentru 
mine, chiar dacă ai mers la ea după ce am fost răpită. Din 
tot acest... dezastru, din această calamitate, tată, doar pe 
ea nu o cunosc. 

Cei doi se priviră peste laturile căruţei. Hugo nu 
reuşi să-şi dea seama ce sentimente încerca fiica sa: nu 
plângea, nu râdea, era hieratică, fără să transmită vreun 
sentiment care să nu derive din cuvintele pe care le 
repetă: 

— Vreau să-mi cunosc mama. 

După ce auzi din gura ei nenorocirile pe care le 
îndurase în ultimii ani, Hugo se cutremură şi i se făcu milă 
de fiica lui. Era rece; soarele era ascuns de nişte nori joşi. 
Dintre toţi cei pe care-i amintise Merce, doar Barcha se 
luptase şi murise pentru ea. Hugo îşi aminti cu drag de ea. 

— Ai avut o mamă adevărată. Pe musulmană... 

— Ştiu, dar vreau s-o cunosc pe cea care mi-a dat 
viaţă. 

— Vom merge la Bonrepos, zise el, gândindu-se că, 
după câte suferise Merce, nu-i putea refuza acest drept. 

Cu toate acestea, îşi aminti şi de intransigenţa surorii 
lui ultima oară când vorbiseră: putea s-o ducă până acolo, 
dar nu-i putea promite că Arsenda avea s-o primească. 

Zăbrelele din lemn care despărţeau locul de izolare 
al călugăriţelor de biserică şi pe care Hugo o scosese din 
peretele jos la ultima lui vizită era acum reparată cu grijă. 
Călugăriţa care îi întâmpinase la sosire îl recunoscu pe 
Hugo şi, după ce bolborosi o scuză, dădu fuga s-o anunţe 
pe maica superioară Beatriz. 

— S-ar părea că e în mănăstire, îi şopti Hugo fiicei 
lui. 

Avuseseră nevoie de mai multe zile să ajungă la 
Bonrepos. Nu cumpăraseră vin pe traseu. Hugo doar 
vorbise pentru câteva loturi când îşi amintise cărarea 
stâncoasă şi abruptă care cobora prin pădure până la 
mănăstire şi riscul de a o străbate cu o căruţă plină cu 

butoaie; avea să-l ia la întoarcere. Fusese o călătorie 
tăcută, dar confortabilă. Le plătise cu generozitate 
țăranilor care îi găzduiseră şi aceştia le dăduseră orice 
lucru de care avuseseră trebuinţă. În Penedes câutase 
ferma la care locuia Manuel. li vorbise şi despre el lui 
Merce. „El m-a forţat să le dau nume femelelor de catâr. 
Alba şi Roşia”. Copilul nu era. Părinţii nu-i dăduseră alte 
explicaţii, nici el nu le ceruse văzând ochii sticloşi ai 
mamei când auzise vorbindu-se despre copilul ei. Îşi luase 
rămas-bun de la ei cu curtoazie şi îşi văzuseră de drum. 

— De ce nu am înnoptat acolo? întrebase Merce. 

— Manuel şi-a cumpărat o figurină de lemn cu 
moneda pe care i-am dat-o, zisese el. După care mersese o 
vreme în tăcere. Nici eu nu voiam să mai văd figurina aia, 
zisese el în cele din urmă, nici părinţilor lui nu cred că le- 
ar fi plăcut prezenţa noastră. E limpede că băiatul a murit: 
o febră de care nu a reuşit să treacă sau poate un accident 
pe câmp... 

Pe tot parcursul drumului spre Bonrepos, Hugo se 
gândise de multe ori dacă să compare destinul lui Manuel 
cu cel al lui Arnau. „Copilul tău trăieşte”, voise el să-i zică 
fiicei lui. Aceeaşi consolare o propusese şi Caterina. Nu 
îndrăznise însă s-o facă, iar acum, lângă zăbrelele din 
lemn, aşteptau amândoi să vină Arsenda în timp ce îşi 
încălzeau mâinile suflând în ele şi băteau din picioare pe 
podeaua bisericii mici, ascunse în cel mai înfrunzit loc 
dintr-o vale pierdută, din pricina frigului care o devasta. 

— De ce te-ai întors, Hugo? 

Întrebarea îi luă prin surprindere pe amândoi. Nu o 
auziseră sosind. Oare de cât timp era acolo, privindu-i? se 
întrebară cei doi uitându-se unul la celălalt. 

— Am adus-o pe fiica ta, răspunse Hugo pe acelaşi 
ton cu care îi întâmpinase Arsenda. Vrea să-şi cunoască 
mama. 

— Neg că aş fi mama acestei femei... sau a oricărei 
alteia. 

Merce se apropie hotărâtă de zăbrelele de lemn. 

Hugo rămase în spate, privind-o din când în când pe 
Fecioara care prezida biserica mică, întrebându-se dacă ar 
fi trebuit să se roage pentru ele. Hotări să fie atent la 
conversaţia dintre fiica şi sora lui. 

— M-ai născut, răspunse Merce, deci eşti mama mea. 

— Ca să fii mamă, trebuie să-ţi doreşti asta, să vrei. 
Eu am fost doar obiectul diavolului, mijlocul prin care a 
reuşit să facă răul. Atât am fost: un instrument. Nu am fost 
niciodată mamă. 

— Adică sunt întruchiparea răului? întrebă Merce. 

Tăcerea cu care Arsenda primi întrebarea îi dădu 
timp berechet lui Hugo să se gândească la ceea ce tocmai 
spusese sora lui. Şi dacă Arsenda reuşea s-o convingă pe 
Merce că era într-adevăr întruchiparea femeiască a răului? 
Moartea Barchei, pierderea lui Arnau, temniţa, însăşi viaţa 
ei nenorocită... Ar fi putut fi puse toate pe seama 
conceperii ei şi ar fi putut fi convinsă că originea ei 
diabolică era de vină pentru nenorocirea ei. 

În schimb, Merce se căută printre straie, în dreptul 
pieptului, scoase o cruce de argint pe care o purta agăţată 
de un lănţişor şi o ridică, arătându-i-o Arsendei. Niciuna 
dintre ele nu spuse nimic. Apoi Merce se îndreptă spre 
icoana Fecioarei cu Pruncul, în singurul altar al bisericii, 
sub absidă, şi se prosternă înaintea ei. 

— Ave Maria, gratia plena... 

Fiica lui se rugă Ave Maria cu voce atât de puternică, 
încât răsună în bolta cilindrică a navei şi reverberă în tot 
naosul şi lui Hugo tot i se păru că aude răsuflarea 
accelerată a Arsendei în spatele zebrelelor din lemn. 

— Mater Dei... 

Oare o auzise pe Arsenda oftând? Hugo se apropie de 
zăbrele. 

— E fiica ta, şopti el prin găurile din lemn, în timp ce 
Merce continua cu Salve, Regina. 

— Salve, Regina, Mater misericordiae... 

Vocea i se înălța energică. 

— Îi simţi devotamentul? o îndemnă Hugo pe maica 

superioară. Ascult-o, soră! Crezi că e o minciună, că o 
înşală pe Fecioară? Simte-o, Arsenda! Simte-i ardoarea. 

— O clemens, o pia... se rugă Merce. 

— O dulcis Virgo Maria, murmură Arsenda într-o 
şoaptă aproape neauzită. 

Merce se rugă vreme îndelungată. Hugo auzi mai 
multe călugăriţe alăturându-li-se în rugăciune celor două 
femei, de parcă ar fi fost chemate la o altă slujbă divină. 
Templul acela mic, neglijat, umed, rece şi neprimitor, se 
umplu brusc de magie de la murmurele care îl inundară şi 
care pluteau în văzduh. Când Merce făcu o pauză, 
prosternată în continuare în faţa Fecioarei, una dintre 
călugărițele din locul lor de sihăstrie începu să cânte. 
Celelalte i se alăturară numaidecât. Merce se ridică în 
genunchi; lacrimile îi curgeau pe chip. 

Cântară trei psalmi. Apoi, după câteva clipe de 
tăcere, se auzi zgomot de paşi fugind în spatele zăbrelelor. 
Hugo se apropie de fiica lui şi-o ajută să se ridice. Era 
foarte uşoară şi totuşi o simţi cum se dezlipeşte, cum se 
împlântă sigură în podea şi cum se îndreaptă cu hotărâre 
spre locul în care se ascundeau călugărițele. 

— Mamă? Nu-i răspunse nimeni, dar se auzea 
zgomotul pe care îl făceau călugărițele în spatele 
zăbrelelor. Mamă? insistă Merce ridicând vocea. 

— Nu e aici, răspunse în cele din urmă una dintre 
ele. 

— Unde s-a dus? Cheam-o! Voi aştepta, o rugă ea. 

Iarăşi tăcere. Hugo veni şi el lângă zăbrelele din 
lemn. 

— Unde e Arsenda... Beatriz? se corectă el. 

— Maica superioară se roagă, răspunse o voce. 

— Dar... o întrerupse Merce. 

— Fiica mea, încercă s-o calmeze călugăriţa cu voce 
dulceagă, maica superioară Beatriz s-a închis în chilia ei. 
Are multe lucruri la care să se gândească, pentru care să 
se roage. 

— Voi aştepta, insistă Merce. 


— Toată viaţa? zise o altă călugăriţă. Asta s-a abătut 
asupra maicii superioare: o viaţă întreagă. Îngăduie-i să se 
răzgândească, să se roage, să plângă dacă trebuie. 

— Da, i se alătură prima călugăriţă. Dă-i timp. 
Trăirea ei de azi a zdrobit principiile care-i guvernau felul 
de-a se purta, bazele devotamentului ei faţă de Dumnezeu, 
poate chiar şi credinţa ei. 

— Şi atunci? întrebă Hugo. 

— Ce vreţi? întrebă una dintre ele. 

— Prima oară când aţi fost aici, zise o a treia, aţi vrut 
ceva concreţ: ca maica superioară să vă protejeze fiica. 
Dumnezeu a făcut-o în locul ei. Azi ce vreţi? 

— E mama mea, zise Merce luându-i-o înainte lui 
Hugo. 

— Dacă aşa ar fi, ce doreşti? Maica Beatriz e 
călugăriţă, s-a dedicat lui Dumnezeu. Vrei binecuvântarea 
ei? Ţi-o dăm noi: fie ca Hristos şi pacea să te însoţească! 

— Nu căuta mai mult de-atât, insistă prima. Dacă 
maica superioară Beatriz vrea să te vadă iarăşi, te va 
căuta. Fii convinsă de asta! Până atunci, mergeţi în pace 
amândoi. 

— Trebuie să ştiu că mama mea nu mă consideră fiica 
diavolului, le rugă Merce. 

Hugo reuşi să vadă mişcare în spatele zăbrelelor. Una 
dintre călugăriţe îşi drese vocea, de parcă ar fi fost gata să 
vorbească, dar nu o făcu. Şoptiră între ele. In cele din 
urmă îi răspunseră: 

— Nu credem că eşti fiica diavolului, se auzi din 
spatele zăbrelelor. Ne-am rugat împreună, am fost un 
singur duh şi o astfel de comuniune a sufletelor poate 
aparţine doar Bisericii. Am fost părtaşe la virtutea ta şi ne- 
am simţit umplute de ea. Nu, nu diavolul trăieşte în tine, 
dar asta nu exclude posibilitatea ca maica superioară 
Beatriz să fi fost siluită de el... Numai Domnul ştie. Căile 
Lui sunt de nepătruns. Las-o, fiica mea! A trăit mereu cu 
stigmatul că a fost violată de Satana, că a dat naştere unui 
demon. Da, te credea moartă, dar nu s-a eliberat niciodată 

de sentimentul că a hrănit printre măruntaiele ei sămânţa 
răului. Toate acestea, oricât de puternică ar fi maica 
superioară, nu se depăşesc într-o zi, nici într-un an. 

— Cel mai probabil e de acord cu noi, zise o alta. 

— De-aceea a plecat, adăugă o a treia. 

— Altminteri, de te-ar fi considerat o diavoliţă, fii 
convinsă că te-ar fi înfruntat, zise cea dintâi. 

Hugo Llor nu luă parte la aprovizionarea cu vin a 
armadei care pleca spre Sardinia, dar cu siguranţă obţinu 
câştiguri mai mari vânzând sticle mici cu licoare soldaţilor 
veniţi din numeroase locuri din apropierea Barcelonei. 
Regele Alfonso pleca pentru a supune iarăşi insula 
Sardinia autorităţii sale. Curțile îi furnizară unele resurse 
pe care monarhul le alocă pentru construirea galerelor, 
pentru contractarea altor nave, aprovizionarea lor, precum 
şi pentru angajarea a puţin peste şapte sute de războinici. 
În ciuda numărului crescut de ostaşi, care trebuiau să se 
alăture celor patruzeci de arbaletrieri şi celor douăzeci de 
soldaţi din fiecare dintre cele treizeci de galere pe care le 
deţinea regele, armata nu era în stare să-şi însuşească acel 
demers belic. 

Alfonso dispunea de două mii cinci sute de războinici 
când, de fapt, ar fi avut nevoie de circa cinci mii. Diferenţa 
aceasta întârziase demararea botezului de foc al regelui de 
când, în 1418, declarase război conducerii Genovei, aliata 
sardinienilor. În tot acest timp, Alfonso le trimisese scrisori 
nobililor din regatele sale, mai bine de şaizeci la număr, 
precum şi oraşelor libere precum Barcelona, şi mai-marilor 
lor, pentru ca, pe cheltuiala lor, să participe la război şi să 
contribuie cu oameni, cai şi arme, făgăduindu-le că va şti 
să-i recompenseze cu generozitate. 

Domnii şi oraşele îi răspunseseră, iar în luna aprilie a 
anului 1420, monarhul avea o armată de aproape şase mii 
de bărbaţi, arbaletrieri şi soldaţi infanterişti, şi ceva mai 
bine de o mie de cavaleri. Armada era convocată în portul 
Los Alfaques, în Răpită, aproape de oraşul Tortosa, unde se 
afla încă regele, căci se hotărâse să ridice pânzele de 

acolo. Spre Los Alfaques se îndreptară nave înarmate din 
diverse porturi catalane: Salou, Sunt Feliu, Cotlliure, 
Roses şi, bineînţeles, Barcelona, oraşul care contribuise 
cel mai mult la război. În Menorca era prevăzut să i se 
alăture armadei şi navele din regatul Mallorca, alte câteva 
care porneau din portul din Grao de Valencia, plus alte 
patru galere aparţinând conducerii Veneţiei. 

Licoarea lui Hugo, băutura nouă care te zgâria pe 
gât, te ardea în stomac şi te îmbăta mai uşor ca vinul îi 
aţâţă pe toţi acei soldaţi tineri care veniră în Barcelona ca 
să-şi rişte viaţa pentru regele Alfonso, precum şi pentru 
recompensa generoasă promisă în caz de victorie. De 
câteva zile, de când trupele staţionaseră în Barcelona, 
cârciuma era plină ochi. Lui Hugo şi Caterinci le era greu 
să închidă şi să-i dea afară pe toţi cei care trândăveau 
înăuntru. Toți voiau să bea şi cei mai mulţi dintre ei voiau 
să-şi facă provizii de licoare pentru călătoria spre Sardinia 
şi războiul sigur împotriva rebelilor sardinieni şi a aliaţilor 
lor genovezi. Hugo, Caterina, Merce şi Pedro îşi petreceau 
nopţile treji, distilând vin, pentru a acoperi cererea uriaşă 
de licoare pentru care lumea plătea preţul cerut. 

Banii intrau cu nemiluita; Merce nu apuca nici să 
gândească, ba chiar zâmbi când auzi complimentele, dacă 
nu chiar impertinenţele, pe care i le spunea un soldat 
căruia nu-i păsa că femeia era slabă şi trasă la faţă. Unul 
dintre soldaţi o pălmui uşor peste fund în timp ce servea. 
Hugo dădu să-i sară în apărare, dar Caterina îl prinse de 
braţ şi făcu semn cu bărbia spre fiica lui: îl insulta pe 
soldatul tânăr, da, dar se schimbase ceva în felul ei de-a 
vorbi, în starea ei sufletească. Când se răsuci şi lăsă masa 
în spatele ei, Merce nu reuşi să-şi înăbuşe un zâmbet de 
satisfacţie, pe care şi-l şterse de pe faţă imediat ce-şi dădu 
seama că tatăl ei şi Caterina o priveau; nu reuşi însă să 
ascundă un mers mai vioi, mai hotărât. 

— În plus, adăugă Caterina, în timp ce Merce îi cerea 
deja încă un rând de licoare lui Pedro, care era depăşit de 
cerere, doar nu vrei să te cerţi cu un soldat tânăr? 


— De ce nu? se agită Hugo, ridicând din umeri, în 
timp ce ochii-i scăpărau ironici. 

Caterina izbucni într-un hohot de râs care atrase 
atenţia multora dintre cei prezenţi. 

Pe 2 mai 1420, pe când Hugo rămânea deja fără 
provizii de vin din care să distileze licoare şi pe când erau 
deja îmbarcate şi greementele, şi proviziile, amiralul 
armadei catalane, Bernat Estanyol, porunci plecarea flotei 
care trebuia să ridice pânzele din portul Barcelona. Peste 
şase sute de cavaleri însoţiţi de două mii dintre războinicii 
lui veniţi din întregul principat, arbaletrieri şi ostaşi de pe 
galere, se îndreptară spre plajă, împreună cu mare parte 
dintre cetăţeni, unii ca să-şi ia rămas-bun de la rudele lor 
care plecau, iar alţii pur şi simplu atraşi de spectacolul de 
culori, zgomote şi tărăboi pe care îl presupunea 
îmbarcarea lor. 

Merce se afla pe plajă, într-un grup de soldaţi sosiți 
din Granollers. Nu erau cel care o plesnise peste fund şi 
amicii lui; erau alţii ca el, tot tineri, ca ea, oameni de rând 
care-şi aveau funcţiile lor şi care răspundeau chemării 
regelui cu devotament, entuziasm şi multe visuri. 
Atmosfera festivă care inundase Barcelona în zilele 
dinainte de plecarea armadei sfârşise prin a-i influenţa lui 
Merce starea sufletească, iar Hugo şi Caterina munceau 
dublu când ea se aşeza la mesele din cârciumă ca să 
sporovăiască şi să râdă împreună cu tinerii aceia, dintre 
care mulţi nu aveau să se mai întoarcă la casele lor şi 
aveau să rămână întinşi pe câmpul de luptă din Alghero 
sau din împrejurimi. Realitatea aceasta le caracteriza 
râsetele agitate, gesturile încordate sau privirile, uneori 
fixe, spre vreun loc inaccesibil, mânate de nostalgia 
lucrurilor pe care le lăsau în urmă şau de teama celor care 
urmau să vină. Licoarea îi liniştea, le dezlega limbile şi le 
elibera mişcările... şi pe ale lui Merce. Ieşiră în grup, cu 
alte femei şi soldaţi, râseră, sporovăiră şi străbătură 
Barcelona, care sărbătorea, concentrată asupra bărbaţilor 
care îşi riscau viaţa şi mergeau să-şi apere pământul. 


Pe plajă, uluită de tărăboi, Merce îşi aminti în 
dimineaţa aceea cele petrecute în noaptea dinainte. 
Clopotul din castelul veguerului nici măcar nu bătuse seny 
del lladre, ca să-i cheme pe cetăţeni să se retragă 
înăuntrul zidurilor. Miquel, aşa îl chema pe soldat. îl căută 
prin mulţime, dar nu îl văzu. Până nu de mult fusese lângă 
ea, în faţa şantierelor navale regale. În noaptea anterioară, 
Miquel îi ceruse dragostea ei. Ea se temuse. Nici nu arăta, 
nici nu se simţea atrăgătoare, dar licoarea, tristeţea din 
ochii tânărului şi faptul că multe femei li se dăruiau cu 
bucurie şi fără grijă o făcuseră să încuviinţeze. Fusese 
rapid, nesatisfăcător, chiar dureros; o făcuseră cu straiele 
pe ei, culcaţi pe plajă, la adăpostul unei bărci de pescuit şi 
la lumina unei luni minunate, în timp ce gâfâielile lui 
Miquel se confundau cu cele ale celorlalţi soldaţi şi cu 
strigătele de plăcere, fie ele reale sau prefăcute, ale 
celorlalte femei. Credea că, după cele petrecute în celula 
din Sabanell, pe când îşi aşteptase moartea şi temnicerii 
abuzaseră de ea până când starea fizică şi înfăţişarea ei li 
se păruseră respingătoare, nu avea să i se mai dăruiască 
vreodată unui bărbat, dar licoarea nu ţinea cont de 
amintiri, fie ele urâte sau frumoase, şi băuse o gură, două, 
trei, apoi îi îngăduise tânărului să-i cuprindă sânii cu 
mâinile, avid. Apoi se gândise la Bernat. Era singurul 
bărbat căruia îi îngăduise să-i pătrundă secretele. „Ce 
diferenţă!”, concluzionase ea în timp ce, după ce 
terminase, Miquel îşi aranjase straiele şi le scuturase ca să 
scape de nisip. Brutal şi posomorât în felul lui de-a fi şi în 
viaţa lui, fostul corsar se topea de tandreţe când o ţinea în 
braţe, de parcă s-ar fi temut că ar putea-o răni. Ce rău 
săvârşise ea de-o acuzaseră că ar fi fiica diavolului, 
curmându-i astfel fericirea? Fusese fericită cu el; Bernat o 
făcuse să se simtă o femeie adevărată. 

Nevoia de a-l revedea pe Miquel pe plajă se atenuă. 
Oare s-ar fi culcat cu ea de-ar fi ştiut că era fiica 
diavolului? Merce zâmbi sarcastic. Se afla printre soldaţi, 
ca multe alte femei. Activitatea era frenetică, marea părea 

plină de galere şi alte ambarcaţiuni: galiote, nave cu 
carena umflată şi bărci care transportau trupele şi 
cavaleria. Ofițerii şi soldaţii strigau. Cântau la fluiere şi la 
timpane. Barcagiii îi duceau pe bărbaţii înarmaţi până la 
nave. Sute de cai care aşteptau să fie îmbarcaţi nechezau 
şi dădeau agitaţi din copite. Dezordine, haos, tărăboi, 
plânsete, sărutări, oameni care îşi luau rămas-bun, chiar şi 
certuri... Merce îşi pierdu cunoştinţa, afundată în 
vâltoarea aceea. Un soldat necunoscut care defila spre 
țărm, ca să se îmbarce pe una dintre navele barcagiilor o 
sărută pe gură când trecu pe lângă ea. Fu un sărut fugar, 
surprinzător. Merce nu avu timp să-şi vină în fire, căci cel 
care venea în urma lui îşi imită tovarăşul. Clătină din cap, 
de parcă nu-i venea să creadă. Un al treilea încercă, dar 
Merce se îndepărtă degrabă, cu mâinile întinse în faţă. 
Soldaţii râseră; în cele din urmă râse şi Merce şi câţiva 
aplaudară. 

— Ne vom întoarce pentru tine, frumoaso, promise 
unul dintre ei. 

— Vom învinge pentru tine! exclamă altul. 

— Şi pentru toate femeile din Catalonia! se auzi din 
mijlocul grupului. 

Ovaţii, aplauze, râsete. După cele petrecute în 
noaptea anterioară, petrecerea, licoarea şi vinul, Merce 
începea să simtă că trăia dimineaţa aceea ca pe un vis, şi 
chiar atunci tărăboiul se înteţi. 

— Trăiască amiralul nostru! auzi ea. 

— Sfântul Gheorghe! 

Mulţi repetară strigătul de război al armatelor. În 
ritmul larmei, soldaţi şi cetăţeni adunaţi pe plajă îi făceau 
loc lui Bernat Estanyol. Merce îl văzu îndreptându-se spre 
locul în care se afla ea; trebuia să treacă pe lângă ea dacă 
voia să ajungă până la şantierele navale, unde, lângă 
episcopul Barcelonei şi o delegaţie de clerici, îl aşteptau 
steagurile şi flamurile care aveau să fluture pe nave şi care 
fuseseră binecuvântate în prealabil în timpul liturghiei 
solemne din catedrală şi aduse pe plajă într-o procesiune. 

Bernat înainta protejat de paznici, înconjurat de ofiţerii şi 
consilierii lui, însoţit de noua contesă, vizibil însărcinată, 
iar în faţa tuturor, liber, entuziasmat, privind totul în jurul 
lui, mergea Arnau, îmbrăcat în mătase albastră care 
scânteia în lumina soarelui de primăvară. Aluniţa de pe 
ochiul drept îi ieşea în evidenţă, precum aceea a tatălui lui. 

Veneau drept spre ea. Merce nu mai auzi strigătele. 
Lumea întreagă dispăru din câmpul ei vizual, mai puţin 
micuțul acela de trei ani şi un pic, care alerga hotărât spre 
ea. Cineva o trase de braţ ca să se dea la o parte. Merce 
dădu un ghiont cu cotul şi se eliberă de obstacolul cu 
pricina. Arnau se afla la doar doi paşi de ea. Nu-şi dădu 
seama dacă Bernat, Marta sau altcineva din anturajul lui o 
recunoscuse. Nu-i vedea. Nu-i păsa. Se puse în faţa fiului 
ei şi-şi desfăcu braţele. Copilul, năucit de tot ce-l 
înconjura, căzu în braţele ei, iar Merce îl strânse tare. 

Arnau scoase un strigăt. Merce îl rugă să tacă şi-i 
umplu chipul cu mii de sărutări pe care nu i le putuse da 
cât timp fuseseră despărțiți. Bernat se năpusti asupra lor, 
urmat de paznicii lui. Soldaţii şi curioşii formară un cerc 
strâmt în jurul amiralului, care le urla însoţitorilor lui să-i 
elibereze fiul, dar Merce nu-i dădea drumul micuţului şi, 
deşi băiatul ţipa, o împingea şi încerca să scape din braţele 
ei, soldaţii şovăiră, de teamă să nu-i facă rău copilului. 

— Dă-i drumul, Merce! strigă Bernat. 

— Indepărtează-te de el, diavoliţă ce eşti! îi ceru 
contesa. 

Un ofiţer o ţinea pe Merce de păr, chipul ei era lipit 
de-al fiului ei, strângându-l tare în braţe. Arnau, roşu de 
atâta plâns, mai că nu putea respira. Ofiţerul avea un 
pumnal în mână. „E simplu”, îi transmise amiralului prin 
privire şi atitudine: o ţinea de păr, aşa că i se vedea ceafa, 
curată, ca a un animal gata să fie sacrificat. Bernat nu 
şovăi: 

— Fă-o! Eliberează-l pe copil! porunci el. 

Ofiţerul o trase atunci de păr pe Merce până aproape 
c-o ridică de la pământ, ca să o îndepărteze îndeajuns de 

copil pentru ca gâtlejul să-i rămână liber, când un bărbat 
se strecură prin mulţime, urlând şi îmbrâncindu-se. 

— Nu! Opreşte-te! Hugo rămase locului, tremurând, 
de parcă nemişcarea lui l-ar fi putut molipsi pe soldatul 
dispus să-i sfârtece gâtul fiicei lui. Bernat, te rog... imploră 
el fără să-şi mute privirea de la lama ascuţită ce strălucea 
în soare. 

Bernat nu-i răspunse; în schimb, o făcu episcopul 
Barcelonei, care, împreună cu curtenii lui, încă străbătea 
cu solemnitate cei câţiva paşi care-l despărţeau de locul în 
care se petrecea incidentul, lăsând steagurile în spatele 
lui, în atelierele navale, păzite de soldaţi. 

— Opreşte-te, pentru numele lui Dumnezeu! 

Vocea, limpede şi autoritară, se înălţă peste murmure 
şi comentarii, iar soldatul care o trăgea deja de păr pe 
Merce, ridicând-o ca să-i curme viaţa, se opri şi o lăsă jos. 

Hugo dădu drumul cu forţă aerului pe care îl ţinuse 
în piept. Episcopul şi oamenii lui ajunseră în locul în care 
Merce încă îl îmbrăţişa pe Arnau. 

— Nu e problema Eminenţei Voastre, urlă Bernat. 

Episcopul îl privi indiferent. 

— Milostenia şi clemenţa sunt mereu treaba Bisericii, 
răspunse el. Ce aţi avea de câştigat din moartea unei 
slujitoare a lui Dumnezeu? întrebă el, ridicând vocea. 

Bernat dădu să intervină, dar parohul îşi mişcă mâna 
uşor şi autoritar, reducându-l la tăcere. 

— Astăzi armada catalană ridică pânzele şi o face sub 
flamurile pe care tocmai le-am binecuvântat în catedrală, 
zise el, arătând spre steaguri, cel pe care era brodată 
crucea Sfântului Gheorghe aflându-se în frunte. Să luptăm 
împotriva duşmanilor noştri, să nu facem de ocară armada 
printr-o răzbunare inutilă, adăugă el. Dumnezeu este 
milostiv. Să-l urmăm exemplul! 

Mulțimea transmise mai departe, în şoaptă, cuvintele 
episcopului şi, într-o clipită, Bernat se simţi privit de sute 
de ochi care îl implorau să nu împrăştie ostilitate asupra 
navelor care stăteau să ridice pânzele. Plecau la război şi 

orice semn rău ar fi influenţat moralul trupelor lui, cu atât 
mai mult dacă venea chiar de la episcopul Barcelonei, 
drept pentru care, deşi nu voia, Bernat încuviinţă. 

— Să-i dea drumul fiului meu, ceru el. 

— Dă-i drumul, te rog! îi ceru episcopul lui Merce, în 
timp ce un preot tânăr se aşeza pe vine lângă ea. 

— Dă-i drumul, fiica mea! i se alătură Hugo. 

Merce îi dădu drumul lui Arnau, care fugi ametit. 

— Te voi recâştiga, şopti ea. Te voi recâştiga, fiule! 
rosti apoi. Chiar de voi plăti cu viaţa. 

Contesa dădu să-l ia pe Arnau, dar copilul fugi şi se 
refugie între picioarele tatălui său. 

— Bunăvoinţa oamenilor... dădu să predice episcopul, 
dar fu întrerupt de Bernat care, deşi fusese de acord să nu 
profite de situaţia aceea ca să scape de Merce şi de faptul 
enervant că-l tot urmărea pe Arnau, nu era dispus să-l lase 
pe episcop să-i fure rolul de protagonist în ceea ce, la 
urma urmei, era îmbarcarea trupelor, şi nu o liturghie ca 
aceea pe care tocmai o ţinuseră pentru binecuvântarea 
steagurilor. 

— Bărbatul acela, strigă el, arătând spre Hugo, ar 
trebui să fie în armată, să-l apere pe regele nostru şi 
pământul nostru. E mai tânăr ca mine, ştiu asta, şi e 
puternic şi sănătos, ca să o facă. 

Hugo îl privi pe Bernat, fără să înţeleagă ce urmărea 
acum. Pentru a doua oară, credulitatea mulţimii îl salvase. 
Prima oară fusese tot în şantierele navale, chiar acolo, în 
copilărie, în ziua în care Roger Puig voise să-l întemniţeze, 
iar genovezul se folosise de un discurs asemănător cu 
acela al episcopului. Atunci fusese eliberat, dar, drept 
urmare, fusese alungat din şantierele navale. Oare ce-l 
aştepta acum? Intui cam ce, când Bernat continuă: 

— În schimb, în loc să lupte alături de voi pentru 
măreţia regatului nostru, îmbată trupele cu fiertura aia pe 
care o vinde împreună cu fiica lui. Ea... Arătă spre Merce. 
Ea care era gata să-i facă rău moştenitorului meu şi care 
ar fi făcut-o de nu ar fi fost intervenţia oportună a 

Eminenţei Sale. 

Ultimele cuvinte de adulare a episcopului erau 
menite, fără îndoială, să-l câştige de partea lui, se gândi 
Hugo. După o pauză, Bernat continuă, ridicând şi mai tare 
vocea: 

— Şi-i ruinează pe soldaţii tineri, cerându-le preţuri 
exorbitante pentru băuturile alea! 

Cei de faţă murmurară. 

— Nu... încercă Hugo să se apere, dar fu întrerupt de 
episcop. 

— Dumnezeu ne-a dat vinul, declară clericul, lichior 
divin şi ceresc, dar Sfântul Pavel ne-a avertizat: „Nu vă 
îmbătaţi de vin, în care este pierzanie”. 

— Iar soldaţii mei nu o fac, i-o luă iarăşi înainte 
Bernat, căci beau cu moderație, aşa cum cer Biserica şi 
regele. 

Hugo o îndemnă pe Merce să se ridice; ghici cam ce 
voia Bernat să facă şi pricepu că trebuia să se pregătească 
pentru ceva îngrozitor. 

— Cu toate acestea, zise amiralul, cineva transformă 
vinul în spirt, dar nu ca să vindece, cum se făcea până 
acum, ci pentru a-i îmbăta pe tinerii noştri. 

La fel ca Hugo, ofiţerul care-l însoțea pe Bernat 
pricepu şi el mesajul amiralului. 

— Şi-i distruge! strigă el. 

— Şi se îmbată! se auzi din rândul mulţimii. 

Merce se apropie de tatăl ei, în faţa mulţimii care-i 
înconjura, tot mai numeroasă. 

— Nicicând până acum nu s-a dus licoare la război! 
îşi continuă Bernat tirada. Cum vor lupta soldaţii noştri 
dacă sunt beţi? 

— Ne vor înfrânge! 

— Trădătorule! strigă una dintre bătrânele care se 
aflau cel mai aproape de Hugo. 

Un altul scuipă la picioarele lui Hugo şi ale lui Merce. 

— Genovezule! îl insultară de mai încolo, din primele 
rânduri. 


„Iscoadă”.  „Hoţ”. „Câine”. „Renegat”. „Perfid”. 
„Ticălos”. De mii de ori trădător! Toate acestea fură rostite 
de către o mulţime care se apropia de Hugo şi Merce, 
care, aşa cum făcuse Arnau cu câteva clipe înainte, 
căutară să se refugieze lângă episcop şi alaiul lui de 
sacerdoţi. Bernat, în schimb, îşi privi cu complicitate 
ofiţerul şi încuviinţă. 

— Spre tavernă! strigă acesta. Trebuie să distrugem 
vizuina aia a pierzării! 

Gloata urlă şi plecă de pe plajă, răspândindu-se cu 
strigăte pe străzi, înspre strada Boqueria. 

— Ai grijă de fiica mea! îl rugă Hugo pe unul dintre 
sacerdoţi, cu gândul la Caterina şi Pedro. 

— Nu te duce! îl opri un alt cleric, care-l prinse de 
braţ. E o nebunie. Te vor ucide. 

— Tată! i se alătură Merce. 

— Caterina e acolo! răspunse el, smulgându-se din 
mâna bărbatului. Merce, nu veni după mine, te implor. Să 
n-o lăsaţi, le ceru el sacerdoţilor. 

Şi alergă în urma mulţimii. Merce dădu să-l urmeze, 
dar acelaşi sacerdot care îl prinsese de mână pe tatăl ei, o 
prinse acum pe ea. B 

— Nu te duce, femeie! o sfătui el. Iți vor face rău, te 
vor ataca, şi tatăl tău nu te va putea apăra. Vrei să-l pui în 
această situaţie? Vrei să vadă cum îi maltratează fiica? 

Merce se gândi, clătină din cap şi se opri. Dintr- 
odată, de parcă s-ar fi trezit, când spațiul din jur se 
deschise, locul prinse viaţă. Ar fi putut să jure că toţi 
soldații şi cetățenii din Barcelona tocmai ce-i încercuiseră 
pentru ca apoi, aţâţaţi de Bernat, să dea fuga spre tavernă, 
dar alte mii rămăseseră pe plajă, îmbarcându-se, ei, caii 
sau armele lor, proviziile... Soarele o ameti, iar larma o 
înfioră. 

— Şi cine-l va apăra pe tatăl tău? întrebă cu 
perversitate contesa când trecu pe lângă ea, privind-o cu 
zâmbetul pe buze. 

Alaiul se îndrepta iarăşi spre şantierele navale, 

episcopul mergea alături de Bernat, care-l ducea de mână 
pe Arnau, iar sacerdotul care o ţinea de braţ, trăgea de ea 
ca să-i urmeze. 

Merce nu fu în stare să-i răspundă contesei. Se 
întrebă la rândul ei cine avea să-i apere tatăl de gloata aia 
furioasă, în timp ce se lăsa târâtă de sacerdot, cu un nod în 
stomac şi senzaţia de greață, cu gura ciudat de plină de 
salivă, semn că avea să verse. 

Când Hugo reuşi să ajungă în apropierea cârciumii, i- 
o luase înainte un grup numeros de cetăţeni şi soldaţi. 
Gloata se îngrămădea, năruind strada îngustă Boqueria. 
Incercă să treacă. Se împinse şi se strecură printre 
oameni, până când rămase imobilizat între ei. Nu îl 
recunoscură; sau poate că nu îi acordară atenţie, fiind 
preocupaţi să ajungă la cârciumă. Nici el nu recunoscu pe 
niciunul dintre clienţii sau vecinii lui. Înghesuit printre ei 
îşi aminti de o situaţie asemănătoare: zilele în care încerca 
să depăşească mulţimea care se îngrămădea pe străzi ca 
să ajungă la Castell Nou, unde se refugiase Dolţa, doar 
puţin mai încolo de unde se afla acum. Fără să poată face 
ceva, prins în capcană, găsi o diferenţă faţă de acele zile 
din tinereţea lui: pe atunci se auziseră strigăte de ură 
împotriva evreilor, vociferări religioase; de data asta, 
oamenii râdeau. Unii strigau, dar cei mai mulţi erau acolo 
pentru că se alăturaseră gloatei. 

— Ce facem acum? îi trecu prin minte lui Hugo să-l 
întrebe pe un tânăr de lângă el. 

Celălalt nici măcar nu reuşi să ridice din umeri, cum 
voise să facă. 

— Se zice că se dă vin. 

— Licoare, îi lămuri un al treilea. 

Conversaţia se extinse printre cei din jur: 

— Ce-i licoarea asta? 

— Mai bună ca vinul, sublinie un altul, îmbrâncindu- 
se ca să-şi croiască drum prin mulţimea ce înconjura 
cârciuma, gata să intre. 

— Împingeţi! 


— O să rămânem fără. 

— O dă regele? 

— Amiralul. 

— Împingeţi! 

Distrusă. Cârciuma era întru totul devastată, îşi dădu 
seama Hugo după ce intră în ea. Văzu că aceia care mai 
erau acolo căutau zadarnic şi loveau furioşi resturile de 
butoaie, scaune şi mese, când nu găsiră nimic. Furaseră 
alambicul, concluzionă el când unul dintre ei se puse pe 
vine, apucă o bucată din tubul prin care curgea aqua vitae 
şi-l cercetă curios, ridicându-l în lumină, deasupra ochilor. 
Dispăruseră şi castroanele şi tacâmurile, oalele şi până şi 
lanţul de care le agăţau deasupra focului. Câţiva dintre 
jefuitori coborau de la etaj. 

— N-a mai rămas nimic, îi avertizară ei pe cei care 
aşteptau la baza scării, ca să urce. 

Chiar şi aşa, ca nişte animale care se hrănesc cu 
stârvuri, câţiva dintre ei tot urcară. Vinul şi licoarea 
păreau să fi fost vărsate pe jos, iar cei care urcau de la 
subsol, din cramă, aveau pantofii întru totul pătaţi de vin. 
Mulţi dintre cei care veneau în urma lui Hugo se dădură 
bătuţi doar văzând cârciuma prădată; alţii, lacomi, la fel ca 
aceia care se îndreptau spre apartamentul de la etaj, 
intrară să caute resturi. : 

Hugo îşi înăbuşi furia. li venea să urle şi să-i lovească 
pe toți cei care continuau să-i violeze căminul, 
proprietatea, vinurile, însă asta i-ar fi adus şi mai multe 
probleme. Nu mai avea ce să facă, decât s-o găsească pe 
Caterina, teafără şi nevătămată, şi pe Pedro, bineînţeles, îi 
căută, disperat, amintindu-şi uşurinţa cu care gloata, 
nepedepsită, executa oameni. Nu erau jos. Urcă în odăi, 
certându-se cu cei care credeau că voia să le-o ia înainte în 
căutarea unei prăzi inexistente. Nu mai rămăsese nimic: 
nici scaune, nici cufărul cu straiele lor, nici paturile de paie 
pe care dormeau. Nu erau nici acolo. Cobori în cramă, 
inundată, aşa cum prevăzuse. Incă reuşi să vadă cum vinul 
lui bătrân de preţ, care îndurase ani de zile în butoaie, se 

scurgea puţin câte puţin pe pardoseală. Dădu fuga în 
grădină. Îi furaseră catârii şi cele două căruţe, iar grădina 
era devastată. 

Privi cu coada ochiului spre jgheabul catârilor. 
Ţineau banii ascunşi în iesle, sub ele, într-un fund dublu. 
Părea intact. Intră iarăşi şi se sprijini de un perete, 
aşteptând ca lumea să înceteze cu un jaf deja inutil. Nu-i 
păsa că l-ar fi putut recunoaşte. Renunţă la orice măsură 
de precauţie când îşi văzu munca distrusă de o mulţime 
tulburată. 

Trecu dimineaţa. Soldaţii se întoarseră pe plajă ca să 
se îmbarce spre războiul din Sicilia, iar cetăţenii nu mai 
intrară în cârciumă. Din când în când, mai ridica vreunul 
capul, îi cerceta interiorul şi plecă. Unii îl insultară. „O 
meriţi”. Alţii fluierară sau râseră. Unuia i se făcu milă, dar 
nu zise nimic. Înainte ca soarele să treacă de miezul zilei, 
Caterina şi Pedro intrară tăcuţi pe uşă. 

— Am fugit prin grădină, îi explică ea, mângâindu-l 
pe Hugo pe obraji cu ambele mâini. 

Hugo încuviinţă, de parcă ar fi ştiut. Ar fi auzit ceva 
dacă ar fi fost răniţi. Caterina se duse lângă el, se sprijini 
la rândul ei cu spatele de perete şi-l luă de mână. 

— Nu am ştiut ce să facem. Am stat ascunşi până 
acum. 

— Aţi făcut bine, zise Hugo strângându-i mâna. 

În clipa aceea, Pedro urca din cramă, spre care se 
îndreptase de îndată ce intrase. Încerca să-şi ascundă 
lacrimile. 

— O vom reconstrui, încercă să-l încurajeze Hugo. O 
vom face şi mai bună, dacă se poate. Şi de data asta vei 
participa de la bun început. Îţi voi povesti câteva secrete 
pe care le ştiu doar eu. 

Rămaseră toţi trei acolo. Hugo le povesti cu voce 
joasă ce se petrecuse pe plajă, până când veni în sfârşit şi 
Merce care, fără să îndrăznească să intre pe uşa cârciumii, 
izbucni în plâns când văzu cum arăta locul. 

— Dar trăieşti, îi zise Hugo când ea alergă, în sfârşit, 

spre el şi-l îmbrăţişă, agăţându-i se de gât. Trăieşti şi asta 
e tot ce contează. 

33 

La jumătatea lunii august a anului 1420, ajunse în 
Barcelona vestea bună despre victoria regelui Alfonso 
împotriva sardinienilor şi a genovezilor. Întreaga Sardinie 
îi plătea tribut. Armada care plecase din Los Alfaques 
ajunsese în portul Alghero, unde debarcase ostaşii ca să-l 
ajute pe contele Artal de Luna care se lupta cu rebelii. 
Învinseseră. Căzuseră apoi Terranova, Longosardo şi Săcer 
şi, în decurs de trei luni scurte, se reuşise pacificarea 
insulei. 

Era vară în Barcelona: lumină şi căldură pe țărmurile 
Mediteranei. Starea sufletească a oamenilor era îmbătată 
de vitalitatea pe care o transmitea soarele ce strălucea 
mare parte a zilei şi care, după lăsarea nopţii, era înlocuit 
de o mulţime de focuri care ardeau în faţa clădirilor şi a 
caselor, în pieţe, pe parapetele zidurilor şi în clopotniţele 
bisericilor. O atmosferă festivă. Oraşul celebră victoria, iar 
oamenii din Barcelona ieşiră pe străzi. 

— Du-te să te distrezi! îşi sfătui Hugo fiica. 

Erau în cârciumă, cu Caterina şi Pedro. 

— Să sărbătoresc victoria lui Bernat? zise ea 
dispreţuitor. 

— A regelui, a armatei, vru s-o convingă Hugo. 

Discuţia se opri acolo şi tăcerea se aşternu iarăşi 
peste toţi, într-o atmosferă apăsătoare din pricina cantităţii 
mari de vin şi licoare care, în timpul atacului, îmbibase 
lemnăria şi pardoselile şi care, odată cu căldura verii, 
făcea ca magazinul să duhnească a bodegă plină de vin 
rânced şi acrit. Pe parcursul celor trei luni care trecuseră 
se căzniseră să repare cârciuma cu banii pe care, din 
fericire, prăduitorii nu-i găsiseră în ascunzătoarea lor din 
fundul dublu pe care îl făcuse la ieslele catârilor. Hugo 
cumpără mese şi scaune noi, castroane şi tacâmuri, oale şi 
butoaie, precum şi paturi din paie pe care să doarmă şi un 
alt cufăr, care încă era gol. Comandase un alambic nou, cu 

o capacitate mai mare decât cel dinainte, dar încă nu-l 
primise. De fiecare dată când mergea la căldărar să-l 
revendice, acesta îl alunga fără şovăială, ba chiar se oferea 
să-i dea înapoi banii plătiţi în avans. Hugo nu îngăduia aşa 
ceva şi se lua după artizan, cunoscând motivele pentru 
care nu muncea la alambicul lui. La fel se întâmplă cu 
negustorii de vin la care apelase pentru a înlocui vinul: 
niciunul nu fu dispus să-i vândă. Mulţi se scuzau 
pretinzând că nu aveau, dar alţii îi spuseseră direct că nu 
vindeau trădătorilor. Baudilio, un negustor cu care era 
întrucâtva amic, îi mărturisi că un majordom de-al lui 
Galcerăn Destorrent, tatăl contesei, cetăţean onorabil, 
înstărit, om de vază influent al oraşului, îi intimidase pe 
negustori să nu facă tranzacţii cu Hugo. Nimeni nu voia să 
i se împotrivească, nici măcar Baudilio. Hugo concluzionă 
că tot tatăl contesei îl forţase şi pe căldărar. Chiar şi aşa, 
spera că într-o zi avea să-i construiască alambicul; era un 
bun artizan. În Barcelona, nimeni nu putea cumpăra vin ca 
să-l revândă dacă nu o făcea prin intermediul unui 
negustor, aşa că Hugo trebui să iasă din oraş ca să-l 
achiziţioneze şi, cum nu mai avea nici căruţe, nici catâri, 
se duse să le închirieze de la un amic, un sclav eliberat, 
care locuia în Raval. 

Denunţase jaful autorităţilor. 

— Te aştepţi să întemniţăm jumătate din armata 
regelui? i se răspunse la castelul veguerului, într-o 
încăpere de deasupra temniţei în care duceau scribii 
registrele. 

— Mă aştept să faceţi dreptate, răspunse el. 

— Înţeleg că nici regelui Alfonso nu-i place treaba 
asta cu licoarea, zise cineva în spatele lui, un ofiţer al 
veguerului. 

Hugo încercă să-şi cântărească vorbele. 

— Gusturile regelui nu au nimic de-a face cu ceea ce 
se petrece într-o afacere cinstită şi... 

N — Dedică-te vinului! îl întrerupse unul dintre scribi. 
Îţi va aduce mai puţine probleme. 


„Nu vor face nimic”, se văzu obligat să recunoască în 
cârciumă. 

Şi acum, cu vin cumpărat în Penedes, mai scump 
decât l-ar fi costat de obicei, tot nu venea nimeni la 
cârciumă, aşa cum se întâmplase când clienţii le 
întorseseră spatele după ce Hugo îl înfruntase pe Bernat în 
Santa Maria de la Mar, cerându-i să-i spună unde se afla 
fiica lui. Atunci reuşiseră să facă din nou afaceri când îi 
surprinseseră pe cetăţeni vânzând licoare, dar acum nu 
dispuneau de alambic, iar lumea nu voia să audă de vinul 
pe care-l vindea Hugo. 

— Trădătorule! îl acuză o femeie în piaţa vânzătorilor 
de varză, când Hugo începu să-şi anunţe noile butoaie de 
vin, sigilate legal de autorităţi, pe care le scotea la vânzare 
în cârciuma lui de pe strada Boqueria. 

— Vin roşu de Penedes!... se forţă el să continue 
printre mai multe huiduieli decât şoapte. 

— Afară! strigă unul dintre vânzătorii de verze. 

Hugo sfârşi de anunţat vinul în piaţă şi continuă prin 
toată Barcelona, dar respingerea aceea publică îi făcu pe 
copii să se simtă îndreptăţiţi să-l urmărească şi să arunce 
în el cu pietre de îndată ce se punea în centrul altei pieţe 
şi îşi începea iarăşi anunţul. Oamenii râdeau. Repetă 
anunţul în alte câteva locuri centrale, cât de iute putu, 
încercând să se ascundă sau să se ferească de pietre, dacă 
nu de ironiile şi insultele cetăţenilor, şi consideră că-şi 
îndeplinise îndeajuns obligaţia pe care o avea ca şi 
cârciumar. 

Şi iată-i acolo pe toţi patru, cu vinul lor de Penedes şi 
duhoarea lui, aşteptând ca vreun beţivan sau vreo 
prostituată care nu erau primiţi în alte cârciumi, chiar şi 
un sclav, oricât de interzis le-ar fi fost să bea, să intre în 
cârciuma lor. 

— Ei bine, aţi fi sărbătorit victoria regelui dacă n-aş fi 
fost eu, zise Merce când îşi luă rămas-bun în noaptea 
aceea în care primiseră vestea despre victoria din 
Sardinia, gata să se retragă în odaia ei. 


Le-o spuse de la piciorul scării şi urcă înainte ca ei să 
apuce să reacționeze. 

— Las-o! o sfătui Hugo pe Caterina când aceasta 
dădu s-o urmeze. 

În ziua următoare, aproape de prânz, Merce îi spuse 
tatălui ei că ieşea din casă. 

— Unde te duci? 

— Să-mi recunosc... greşelile. 

— Îmi explici şi mie? 

Hugo se puse între ea şi uşă. 

— Mă duc să-i cer iertare contesei. Poate că aşa se 
vor îmbunătăţi lucrurile. 

Hugo trebui s-o apuce de braţ când fiica lui dădu să-l 
ocolească. 

— Te vei umili şi nu se va schimba nimic. 

— Se poate. Dar ştiu că e deja mamă; a născut un fiu, 
mi-a zis monseniorul zilele trecute. Poate că noua ei 
condiţie o va îndupleca, o va schimba şi o va face să 
priceapă nevoia mea de a-l vedea pe Arnau... Doar să-l văd, 
doar o clipă. Dacă tatăl ei nu ne va mai face rău, tu şi 
Caterina aţi fi fericiţi. 

— Suntem o familie, Merce. Vom înfrunta asta 
împreună. 

Ea îşi ascunse privirea. Hugo îşi aminti de zilele în 
care, pe când fiica ei era contesă, Caterina era renegată şi 
nu era primită la palat. 

— Suntem, fiica mea, reiteră el. 

— Mulţumesc, răspunse Merce, zâmbind. Atunci, 
îngăduie-mi să mă ocup de ceea ce ţine de mine: de fiul 
meu, de familia mea. 

— Nu ţine de tine! Hugo se căi pentru tonul folosit şi 
forţa cu care o ţinea de braţ. Tu nu ai făcut nimic, încercă 
el să le îndulcească pe ambele. Nu ai făcut rău nimănui. 
Nu ai nimic de reparat. 

— Dar nu pot să nu încerc să-mi văd fiul, tată, 
pricepe. Nu pot rămâne aici... zise Merce, oftând. Nu pot... 
repetă ea, apoi izbucni în plâns. Nu... Nu trebuie să mă las 

înfrântă. 

Caterina se apropie de ei şi încercă să-i despartă pe 
Hugo şi Merce, dându-i de înţeles că era de acord cu 
intenţia ei de-a merge s-o vadă pe contesă. 

— O vor aresta, se întoarse Hugo spre Caterina. Pot 
s-o facă. Ne-au avertizat deja, insistă spre fiica lui, 
refuzând să-i dea drumul la braţ. Ultima dată mai că nu ti- 
au tăiat gâtul. 

— Am fost o proastă. Mă voi strădui să nu fac aceeaşi 
greşeală. 

— Şi dacă nu vei reuşi? 

Merce îi zâmbi atât de dulce, că Hugo se simţi 
obligat să-i dea drumul şi, înainte ca fiica lui să pună 
piciorul în stradă, Caterina îl îmbrăţişă deja şi-i şopti la 
ureche: 

— Copila ta nu va păţi nimic rău. 

Barcelona fremăta vara: anunţuri şi strigăte, certuri 
şi râsete, şi o mulţime de oameni care se mişcau cu 
dificultate pe străzi şi prin pieţe, cu spaţiul de trecere 
ocupat de prăvălii şi artizani. În piaţa sunt Jaume atârna 
expus cadavrul putrezit al unui delincvent. Mirosurile se 
schimbau de la un district la altul, în funcţie de artizanii 
stabiliţi în ele. Iar soarele, care se revărsa pe plajă şi prin 
podgorii, se căznea să lumineze străzile acoperite de rufe 
atârnate la uscat în locuri nebănuite, lăsând în umbră 
locurile unde numeroase construcţii care se întindeau de la 
o clădire la alta, unindu-le, împiedicau trecerea razelor. 

Hotărârea cu care Merce ieşi din cârciumă şi se 
îndreptă spre palatul de pe strada Marquet se micşoră pe 
măsură ce se lovi de realitatea femeilor care munceau în 
oraş. Le văzuse, mereu, dar poate că niciodată nu le 
privise cu atenţie. Noaptea trecută, Hugo pufnise în râs, 
nevenindu-i să creadă, dar Caterina, serioasă şi îngrijorată 
de lipsa clienţilor în cârciumă, le zisese că puteau oricând 
să ţeasă sau să servească pentru a-şi câştiga traiul. 
Gândindu-se la asta, Merce nu putu să nu fie atentă la 
numărul mare de femei care, aşezate pe băncile de piatră 

încastrate în fațadele străzilor, torceau în timp ce copiii lor 
se jucau prin mulţime. Fuseseră mereu acolo, în aer liber, 
torcând, pentru negustorii de pânză, căutând lumina care 
le lipsea în casele lor mici şi întunecoase. Femeile acelea 
umile îşi continuau treaba şi noaptea, la lumina lămpilor 
cu petrol sau a lumânărilor de ceară, deşi munca lor era şi 
mai grea atunci, nu doar din pricina luminii puţine şi slabe, 
ci şi pentru că trebuiau să aibă grijă şi să nu-şi păteze 
lucrul. 

Şiruri de torcătoare munceau, sporovăiau şi râdeau 
pe străzile din Barcelona, ignorând freamătul din jurul lor. 
Merce nu ştia să toarcă. Învăţase să brodeze pe vremea 
când o însoțea pe contesa Anna, dar atât. Le privi pe 
celelalte femei care vindeau roadele din grădina lor, stând 
pe vine în uşile caselor lor, de parcă ar fi fost delincvente, 
iar cu privirea tristă urmări paşii unor bătrâne care, cu 
mişcări încete şi obosite, cărau în spinare maldăre de 
lemne pe care le adunaseră de pe câmpuri, ca să le vândă 
pe străzi. Altele, care culeseseră în afara oraşului fructe de 
pădure sau ierburi medicinale, îşi vindeau recoltele 
sărăcăcioase la întoarcere. Erau spălătorese şi o mulţime 
de ţărance care veneau în Barcelona încărcate cu coşuri 
simple, dacă nu cu o găină pe care trebuiau s-o vândă ca 
să câştige câţiva bani în pieţe. 

Mii de femei munceau pe salarii neînsemnate, mereu 
supuse bărbatului, iar dacă acesta lipsea, era un lucru 
obişnuit ca ele să se afunde într-o sărăcie lucie. 

Merce vru să se agaţe de hohotul de râs al tatălui ei, 
să nu simtă neliniştea care o asaltă la contactul cu sărăcia, 
dar îi fu imposibil din pricina gravităţii situaţiei pe care o 
subliniase Caterina. 

Intr-o astfel de stare sufletească se trezi la porţile 
palatului de pe strada Marquet. Işi înălţă capul şi se 
înspăimântă când văzu porţile înalte şi zidul care înconjura 
reşedinţa amiralului. Niciodată, pe când fusese stăpâna 
acelei case, nu fusese impresionată de asemenea lucruri. 

— Ce doreşti? o întrebă santinela. Ce faci acolo, 

nemişcată? 

Lui Merce i se păru că-l recunoaşte pe bărbat de pe 
vremea când încă locuia cu Bernat. Cu nici trei ani în 
urmă, acelaşi soldat o tratase neîndoielnic cu respect, ba 
chiar cu slugărnicie; acum îi vorbea răstitşi-o privea 
neobrăzat. 

— Vreau s-o văd pe contesă. Spune-i stăpânei tale că 
Merce Llor doreşte să fie primită. 

Santinela fu surprinsă. 

— Nu cred că vrea să te primească. 

— Nu e treaba ta, îl întrerupse Merce brusc. Dă-i de 
veste! 

Nu se putea prevedea niciodată cum aveau să 
reacționeze oamenii mari, se gândi soldatul, aşa că, deşi 
fără chef, transmisese mesajul. 

— Va trebui să aştepţi, îi transmise lui Merce 
răspunsul primit de la camerista contesei. 

Merce dădu să intre în curtea interioară a palatului, 
dar soldatul i se puse înainte. 

— Pe stradă, porunci el. 

Aşteptă restul dimineţii, plimbându-se în sus şi-n jos 
pe strada Marquet, sprijinită de zidurile de pe ambele 
părţi, privită mereu de santinelele care se schimbau 
întruna. Servitori, soldaţi şi sclavi ieşeau şi intrau în palat 
şi o priveau la rândul lor; cei mai mulţi o cunoşteau de 
când fusese stăpâna lor. Merce era conştientă că însăşi 
contesa trebuia să o fi văzut, plimbându-se semeaţă în 
vârful turnului din care se vedeau marea şi navele care se 
apropiau de Barcelona, precum şi intrarea în palat şi 
strada Marquet. Se făcu ora mesei, dar rămase acolo, 
înşelându-şi pofta de mâncare. Nu voia să întrebe. La un 
moment dat i se păru că-şi vede tatăl pe una dintre străzi, 
dar silueta dispăru când îşi dădu seama că fusese 
descoperită; îşi îngădui să zâmbească. Se făcu după- 
amiază şi, odată cu trecerea orelor, lumea se adună pe 
plajă, ca să continue să sărbătorească victoria din 
Sardinia. Mulţi coborau pe strada Marquet, aşa că Merce 

trebui să se lipească de fațadele caselor, ca să lase să 
treacă şuvoaiele de oameni care râdeau şi vorbeau în 
urlete. Când auzi muzica şi râsetele, şi-i închipui dansând 
şi-i invidie pentru bucuria lor. Când se lăsă noaptea, se 
întoarse la cârciumă. 

În ziua următoare făcu la fel. Soldatul care stătea de 
pază transmise din nou mesajul şi-i zise iarăşi să aştepte, 
cu aceleaşi rezultate. Singura diferenţă fu o paradă de 
câteva femei înveşmântate în straie de lux şi însoţite de 
servitoarele lor care, pe măsură ce soseau sau plecau, 
rămâneau vreme îndelungată şi o priveau, majoritatea cu 
neruşinare. Contesa de Navarcles le prezenta amicelor ei 
ultimul ei trofeu, ultima ei reuşită: umilirea celei care 
împărţise patul cu amiralul înaintea ei. 

Marta nu o primi. 

Se întâmplă la fel şi în ziua următoare, doar că de 
data aceasta însăşi contesa ieşi din palat ca să o vadă pe 
Merce de aproape. Soldaţii care o înconjurau nu-i 
îngăduiră să se apropie, iar ea plânse de ruşine şi 
disperare. 

Mai încercă preţ de câteva zile. Unora dintre 
santinele părea să li se facă milă de ea, dar cei mai mulţi o 
batjocoreau. 

— Vrei să aştepţi înăuntru, o invitau ei, zâmbind 
vicleni, cu noi? 

— Îmi vreau fiul! răspunse Merce. 

— Nu-ţi face griji, îţi facem noi altul, îi zise unul 
dintre ei. 

— Mai mulţi! 

— Aşa nu vei mai fi atât de tristă. 

În vreme ce celebrările din pricina victoriei 
continuau şi cetăţenii treceau pe străzile care duceau spre 
plajă, Merce plângea sau îşi cerea cu urlete fiul, îi insulta 
pe contesă şi pe Bernat şi le dorea toate relele din lume. 
Jură de o mie de ori că avea să-l recupereze pe Arnau. 

— Se amuză, recunoscu Hugo furios în faţa Caterinei. 
Târfa aia de contesă o consideră un bufon; râde de ea. 

Altminteri, ar fi arestat-o deja. 

— Să mă întemniţeze, s-o facă! 

Aşa-i răspunse Merce tatălui ei când acesta o preveni 
ce avea să se întâmple în ziua în care contesa avea să se 
sature s-o mai aibă la poarta castelului, urlând şi 
insultându-i. 

— Ce-mi oferă viaţa, tată? continuă ea cu voce fermă. 
Niciun bărbat nu se va căsători cu cea despre care se zice 
că e fiica diavolului. Cel mult vor vrea să se culce iute cu 
mine şi apoi să mă lase. 

— Fiică! 

— Da, tată, da. Nu am soţ, nu am fiu, nu am viitor... 
Doar vă voi face viaţa imposibilă ție şi Caterinei. 

De data aceasta o întrerupse Caterina, punându-și 
mâna pe a ei, amândouă aşezate la masă. 

— Nu, insistă ea. Nu aveţi de ce să înduraţi 
problemele mele. Sunt doar un obstacol în calea fericirii 
voastre. 

— Fiica mea... murmură Hugo. 

— Merce... încercă s-o aline Caterina. 

— Nu! Se ridică furioasă de la masă, nelăsându-i pe 
tatăl ei şi pe Caterina să vorbească. Să mă aresteze şi să 
mă întemniţeze... Să mă execute dacă trebuie! Nu mă voi 
opri. Fiul meu e viaţa mea. 

Hugo dădu să răspundă, dar se opri când auzi lovituri 
puternice în uşă. 

— E închis! strigă el deranjat, dar loviturile se 
repetară, aşa că se duse să deschidă. Cine...? tăcu când 
dădu nas în nas cu Guerao, singur. Ce cauţi aici? 

g Majordomul îl ocoli pe Hugo şi intră iute în tavernă. 
Işi înclină capul, în semn de salut, spre Merce, apoi se 
gândi puţin şi repetă acțiunea în direcția Caterinei. 

— Închide! îl îndemnă pe Hugo. Încuie-o! îi ceru după 
ce Hugo închise uşa. 

Merce îl privi surprinsă pe majordomul lui Bernat. 
Fraternizaseră în palat; păruse a o aprecia pentru că îl 
făcuse fericit vreo doi ani pe bărbatul pe care îl slujea cu o 

credinţă oarbă. Merce se aşeză lângă Caterina, care şi-l 
amintea şi ea pe Guerao cu o oarecare afecţiune: omuleţul 
acela îi adusese la casa Barchei scrisoarea ei de eliberare. 

— Ce te aduce aici? întrebă Hugo. 

— Dacă ai venit ca să mă avertizezi să nu mă întorc la 
palat, îl înfruntă Merce de la masă, poţi să pleci de unde ai 
venit. 

— Nu, răspunse Guerao, dând semne de oboseală. Nu 
am venit pentru asta, adăugă el, aşezându-se la masă cu 
un oftat. 

— Şi atunci? îl întrebă Merce îngrijorată. 

— Cine e? întrebă Guerao arătând cu bărbia spre 
Pedro. 

— Mi-e ca un fiu, îl asigură Hugo. 

— Bine, încuviinţă majordomul. Arnau va muri, zise el 
dintr-odată. 

— Ce?! strigă Merce. 

— Cum?... 

Guerao le ceru din nou să facă linişte, de data 
aceasta întinzându-şi palmele. 

— Va muri curând. Contesa îl va ucide pe copil 
înainte să se întoarcă amiralul din campania din Sardinia. 
Nu va îngădui ca Arnau să fie moştenitorul, iar fiul ei, 
Gaspar, să fie tratat ca un al doilea născut. 

O ştia de la una dintre servitoarele contesei, le 
explică el, deşi, la cum îi ştia pe Marta Destorrent şi pe 
tatăl ei, nu ar fi fost un lucru greu de prevăzut, îndeosebi 
după ce se născuse al doilea fiu. Le povesti că Bernat nu 
voise să recunoască acest pericol. Cum să-i facă cineva rău 
fiului lui şi să se expună astfel furiei sale? Da, era convins, 
pe cât de convins putea fi cunoscând-o pe contesă, o 
persoană obsedată să dobândească putere şi bani şi 
sfătuită de un tată la fel de ticălos ca ea. 

— Cu câteva zile în urmă, şopti Guerao de parcă i-ar 
fi putut auzi cineva acolo înăuntru, a venit la palat altă 
moaşă decât cea care vine de obicei la contesă. De atunci, 
Arnau se poartă ciudat. Doarme prea mult. Nu poate fi 

trezit. Am încercat chiar şi în seara asta, înainte să vin, ca 
să mă conving că fac bine. L-am scuturat, l-am tras de păr, 
ridicându-i capul... şi tot timpul a răsuflat somnoros. Peste 
zi mănâncă puţin, e palid şi nici măcar nu se joacă. Mama 
lui vitregă îi dă ceva poţiune, cu siguranţă. 

— Denunţă-i pe contesă şi pe tatăl ei! îi ceru Merce. 

Guerao îi făcu semn să vorbească mai încet. 

— Vorbeşti despre un cetăţean onorabil al Barcelonei, 
nobil, erou, avut, influent peste tot, şi de fiica lui, contesa 
de Navarcles, soţia amiralului. Vrei să-i denunţ? M-ar 
spânzura de picioare până mor! Nu am de gând să o fac. În 
plus, au chemat deja medicul. Sunt şireţi, ca să nu poată fi 
acuzaţi de nimic. A venit un medic de încredere al tatălui 
contesei, care l-a recunoscut pe copil... 

— Şi ce-a zis? 

— I-a luat sânge şi i-a prescris medicamente. Vine în 
fiecare zi. li ia sânge copilului... şi Arnau devine tot mai 
palid. Nu se însănătoşește deloc. Mă tem... mă tem că va 
muri curând. 

— Şi lui Bernat nu i-ai scris? întrebă Hugo. 

— De ce? 

— Cum de ce?! se răsti Merce. Ca să-l avertizezi... 

— Că ce? Că soţia lui vrea să-i ucidă întâiul născut? 
Ştii cât ar dura până ar ajunge scrisoarea la Sardinia, dacă 
chiar îi va parveni vreodată? Până atunci, micuțul va fi deja 
mort şi, pe deasupra, eu voi fi vinovat. Şi dacă nu va fi 
mort, mi s-ar imputa că nu am avut încredere în contesă. 
Lucrurile nu sunt chiar atât de simple cu cei mari şi 
certurile lor. Eu nu trebuie să ştiu nimic. Nu ştiu nimic. Vă 
zic vouă pentru că ne uneşte dragostea faţă de copil, dar 
dacă mă va întreba cândva, oricine, amiralul, veguerul sau 
însuşi regele, nu voi recunoaşte niciodată că am ştiut ceva 
sau că v-am povestit ceva. Am învăţat demult că, în 
postura mea, cel mai bine e să nu ştii nimic despre nimeni. 

— Atunci? întrebă Hugo, clătinând din cap, ca semn 
că nu pricepea. 

— Il iubesc prea mult pe copilul acela, le dezvălui 

Guerao, fără ca să lase loc de îndoială asupra sincerităţii 
mărturisirii lui. A fost... a fost bucuria palatului de când s-a 
născut. Tu ştii, Merce. O privi, iar ea încuviinţă. Vă pot 
ajuta să-l răpiți pe Arnau şi să-l ascundeţi până se întoarce 
Bernat şi hotărăşte el. Nu îmi vine în minte altă soluţie şi 
nici nu ştiu cine l-ar proteja mai bine. 

Merce izbucni în plâns, emoţionată, agitată. Caterina 
se apropie şi-i puse mâinile pe umeri. 

— Când? întrebă Hugo. 

Merce se opri din plâns şi-şi privi tatăl. 

— Nu ar trebui să te implici, tată, nici Caterina... 

— Ba da, trebuie s-o facem. 

— Dar... 

— Taci, copilă! Când? repetă Hugo. 

— În noaptea asta, îi îndemnă Guerao. Nu cred că 
copilul va mai rezista mult cu contesa care-l otrăveşte şi cu 
medicul care-i ia sânge. 

Guerao îi privi pe rând, inclusiv pe Pedro. Caterina fu 
prima care încuviinţă, Hugo o urmă, iar Merce îşi cuprinse 
faţa cu mâinile şi dădu din cap în sus şi-n jos, violent. 
Pedro zâmbi şi turnă vin în castroane până dădu pe 
dinafară. 

— În regulă, făgădui Guerao. Astăzi. La miezul nopţii. 
Profitaţi de petrecere, ca să nu vă bănuiască nimeni. Să fiţi 
în faţa porţilor palatului, eu vă voi vedea din turn şi voi 
veni să vă caut. 

— Şi ce va trebui să facem apoi? întrebă Hugo. 

— Eu vă voi ajuta să intraţi. De acolo înainte... veţi fi 
pe cont propriu. 

— Tată, nu ar trebui să vii, zise Merce, gândind acum 
limpede, după ce rămaseră o vreme tăcuţi după plecarea 
lui Guerao. Nici tu, adăugă ea, adresându-i-se Caterinei. 
Nu e nevoie să vă amestecati în asta. 

— Doar nu ne vei lăsa deoparte. Poate că e fiul tău, 
dar e nepotul meu... al nostru, răspunse Hugo, mutându-şi 
privirea de la Merce la Caterina, care-i zâmbi. 

— Chiar şi-aşa... 


— Nu te certa cu mine, o întrerupse Hugo în timp ce 
Caterina o scutură cu drag de umeri. 

Merce râse, agitată. 

— Şi ce vom face cu Arnau? se întrebă după scurt 
timp. Nu-l putem ascunde aici, în cârciumă. Va fi primul loc 
în care vor căuta. Şi dacă vom fugi cu el... unde am putea 
merge? Ne vor urmări. Două femei şi un bărbat cu un copil 
Mic... Am atrage atenţia. Nu vom reuşi să ieşim din 
principat. 

— Ai dreptate... 

— Şi dacă plânge? îl întrerupse Merce, închipuindu- 
se deja cu fiul ei în braţe. Poate că va plânge. Se va trezi şi 
va plânge. Nu-l voi putea lua în braţe, adăugă ea 
îndurerată, amintindu-şi cum o respinsese Arnau pe plajă. 
Nu pot... 

— Fiica mea... 

— Va trebui să-l iei tu în braţe, tată, îl întrerupse ea 
din nou. Eu nu pot să-liau! i 

— ÎI voi lua eu, da, o linişti Hugo. Îşi va aminti de 
mine, deşi, în starea în care zicea Guerao că se află acum, 
nu cred că ne va face multe probleme. 

Merce încuviinţă. 

— Şi apoi? insistă ea. Ce vom face cu el? 

Îşi ţinură cu toţii răsuflarea, privindu-se în tăcere. 
Nici Hugo, nici Merce nu îndrăzneau să o propună: ar fi 
însemnat să distrugă speranţele şi visurile Caterinei 
pentru un copil de care nu o unea mare lucru. 

— Să fugim? zise în schimb ea. 

— Mulţumesc, draga mea, dar dacă o facem, zise 
Hugo, vor şti că noi am făcut-o şi ne vor găsi oriunde am fi. 
Va trebui să rămânem aici, la cârciumă, ca să nu intre 
nimeni la bănuieli, şi să găsim pe cineva care să-l ascundă 
şi să-l protejeze pe copil. 

— Să le cerem ajutor sclavilor eliberaţi, propuse 
atunci Caterina. Nu ne vor dezamăgi. 

— E foarte periculos, se împotrivi Hugo. 

— Poate că da, dar ne datorează mult şi sunt oameni 

de încredere. 

— La urma urmei, se ştie, zise Merce. Nu e uşor să ţii 
ascuns un copil. Mănâncă, plânge, trebuie să iasă pe 
stradă, să se joace... îl vor vedea, vecinii vor şti despre el. 
Şi mereu va fi cineva dispus să se vândă contesei, care va 
anunţa dispariţia fiului amiralului şi va întoarce toată 
Barcelona pe dos ca să-l găsească pe Arnau. 

— Da, dar nu putem să-l facem să dispară. 

— Sau da, o întrerupse Merce. 

Până şi Pedro, din locul lui de lângă butoaie, o privi 
întrebător. 

— Cum? întrebă Hugo, deşi îşi închipuia deja 
răspunsul. 

— În Bonrepos. E singurul loc în care nu le va trece 
prin minte să caute. Preţ de câteva clipe se auzi doar 
răsuflarea ei. îl va primi, zise Merce rupând tăcerea. 
Trebuie s-o facă. Ce nu a făcut pentru mine va trebui să 
facă pentru nepotul ei. 

Caterina şi Hugo se gândiră câteva clipe. Nu părea o 
soluţie proastă, deşi depindea întru totul de voinţa cuiva 
care refuzase să-i ajute în trecut. 

— Şi dacă nu o face? întrebă Hugo. 

— Nu vom avea nimic de pierdut dacă încercăm, zise 
Merce. Mă îndoiesc că dacă ne refuză ne va şi denunta. 
Am putea să-l ducem... 

— Nu noi, o întrerupse tatăl ei. Noi vom rămâne aici, 
de parcă nu am fi avut nimic de-a face cu asta. Va fi primul 
loc în care vor veni autorităţile după ce se descoperă 
dispariţia lui Arnau. Va trebui să fii foarte convingătoare în 
ziua în care vor veni după tine. 

— Voi fi, promise Merce. 

— Şi pentru a-l duce pe copil în Priorat, chiar 
cunoaştem oameni de încredere care nu ne-ar trăda 
niciodată, sublinie Caterina. 

— Bine! exclamă Pedro, care se apropiase tot mai 
tare de ei. Eu ce va trebui să fac? 

Ceilalţi zâmbiră. 


— Să păzeşti cârciuma, îl însărcină Hugo. Răspunsul 
nu păru să-l satisfacă pe flăcău; voia să participe şi el. Vor 
veni după noi, Pedro, îi zise Hugo pe un ton serios şi ferm. 
Atunci vom avea nevoie de tine. Toţi am fost în noaptea 
asta în cârciumă. Nu a ieşit nimeni. Asta va trebui să spui. 
Fără şovăire. 

— E foarte important, Pedro, sublinie Merce. 

— Nu vor scoate altceva de la mine, nici dacă mă taie 
în patru, făgădui tânărul. 

Merce îl apucă de mână şi i-o strânse. 

— Mulţumesc, şopti ea. 

Mai era mult până la miezul nopţii şi Barcelona încă 
sărbătorea. Hugo şi Caterina se duseră spre Raval. 
Merseră pe strada Boqueria până la Rambla; trecură pe 
poarta zidurilor vechi şi merseră cu sârguinţă pe unde pe 
timpul zilei erau aşezate mesele la care măcelarii îşi 
vindeau produsele. Ajunseră pe strada Hospital şi căutară 
strada Cârme, de deasupra ei. Urcară pe strada Jutglar 
până la marginea zidului, unde se afla strada Tallers, un 
district sărăcăcios în care locuiau mulţi sclavi eliberaţi. 

Hugo şi Caterina mergeau deseori în zona aceea a 
Barcelonei, aflată la capătul nordic al oraşului, cel mai 
îndepărtat de mare, lângă zidul nou care înconjura 
districtul Raval. Atelierele în care se fabricau cărămizi şi 
măcelăriile formau cea mai mare parte din afacerile care 
se desfăşurau pe stradă; dar dintre cele două funcţii, 
denumirea venea de la cea din urmă: Tallers. De la 
jumătatea secolului anterior, sclavii eliberaţi prin „acord 
de eliberare”, situaţie juridică ce persista câtă vreme îşi 
plăteau talia foştilor stăpâni, aflându-se într-un soi de 
purgatoriu pe drumul de la sclavie la libertate, erau 
obligaţi să locuiască dincolo de portalul Santa Anna, după 
ce treceai de Rambla, în afara zonei împrejmuite a 
oraşului, întrucât pe vremea aceea nu exista zidul 
Ravalului. Odată cu trecerea deceniilor, norma aceea fu 
dată uitării, dar nu şi obiceiul sclavilor eliberaţi de-a se 
stabili într-un loc în care trăiau de ani de zile şi care, în 

plus, deveni, tocmai din pricina prezenţei lor, precum şi a 
măcelarilor şi a făcătorilor de cărămizi, o zonă rău-famată, 
cu cenzuri şi chirii mici, şi în care se strânseseră mare 
parte din nevoiaşii Barcelonei. Aici, pe străzile Tallers şi 
Jutglar, găseau cele mai multe familii nevoiaşe instituţiile 
de binefacere. 

Norocul lui Hugo şi al Caterinei pe când vânduseră 
licoare le adusese beneficii şi sclavilor eliberaţi şi sclavilor, 
căci cei doi, amintindu-şi mereu de Barcha, iar Caterina 
bucurându-se nespus că-i putea ajuta pe cei care, ca ea, 
fuseseră sclavi, plătiseră pentru libertatea multora dintre 
ei. 

Cu toate acestea, de fiecare dată când ajungeau în 
zona aceea sărăcăcioasă, Hugo nu se gândea la sclavi, nici 
măcar la musulmană. Ci la Câinele chel. Acolo locuise 
acesta. Pe una dintre străzile acelea îi înapoiase pantofii, 
iar celălalt nu îi vruse, ci îi ceruse arbaleta. Câţi ani 
trecuseră de atunci! 

Se îndreptară spre casa Lluciei, o musulmană de 
culoarea murei, cum îi zicea Barcha, poate o idee mai 
deschisă la culoare, care era croitoreasă. Fiind foarte 
pricepută la ce făcea, nu-i fusese greu să-şi găsească de 
lucru la un croitor şi să-şi plătească talia chiar înainte de 
vreme. Simon, soţul ei, era catârar şi le închiria des catârii 
ca să-şi crească turma şi să lucreze cu ei; fu primul căruia 
îi fusese dor de Roşia şi Alba şi de cea pe care Hugo o 
adusese din Sabanell, fără nume, după ce gloata prădase 
cârciuma. 

Caterina şi Lliicia aveau o relaţie strânsă, deşi şi mai 
strânsă fusese cea dintre Llucia şi Barcha, fiind amândouă 
musulmane. Cei doi sclavi eliberaţi nu aveau copii. 

— Eram prea în vârstă când ne-am câştigat libertatea 
şi, odată cu ea, posibilitatea de-a ne căsători, se plângea 
Llucia de fiecare dată când se discuta subiectul. Iar dacă-i 
concepeam în timpul acordului de eliberare, încălcăm 
contractul şi redeveneam sclavi. 

Dar, în afară de lipsa urmaşilor, Lluciei şi lui Simon le 

mergea bine. Trăiau oarecum confortabil în două odăi pe 
care le închiriaseră într-o clădire de trei etaje de pe strada 
Tallers, şi puţinele nevoi pe care le aveau le îngăduiau să 
fie părtaşi la acea solidaritate dintre sclavi; îi ajutau pe cei 
care aveau nevoie şi le garantau talia, cum făcuseră 
cândva Barcha şi Caterina. 

Deşi se întunecase, Llucia cosea în casă la lumina 
unei lămpi, iar surpriza care i se oglindi pe chip când Hugo 
şi Caterina intrară în odaia ei, mereu deschisă, se 
transformă în îngrijorare când văzu chipurile celor doi. 

— O va face, promise Llucia după ce-i ascultă, 
luându-i-o înainte soțului ei, care dădea deja să 
încuviinţeze. 

Hugo zâmbi. La fel ca Barcha, se gândi el: 
dominatoare, de neoprit. 

— Poate fi periculos, mărturisi Caterina. 

— Nu aş mai scăpa vreodată de stafia Barchei dacă 
nu te-aş ajuta, glumi croitoreasa. 

— S-ar putea să vină veguerul. 

— Ar fi mai rău ca spiritul Barchei să stea toată ziua 
furios prin casă. Musulmana râse. Prefer să am de-a face 
cu veguerul şi gărzile lui. O iubea pe Merce ca pe fiica ei, 
iar noi două... Deşi trecuse ceva vreme de la moartea 
musulmanei, Llucia tot trebui să-şi dreagă glasul de vreo 
două ori. Noi, eu şi Barcha, eram ca... eram mai mult ca 
nişte surori. Şi familia se ajută, zise ea. 

În timp ce Hugo şi Caterina se aflau în districtul 
Raval, Merce se duse la biserica Santissima Trinitat şi-i 
ceru monseniorului Juan să-i împrumute hârtie şi o peniță. 
Întoarsă la cârciumă, stând la una dintre mesele noi, 
Merce văzu că îi tremura mâna în faţa hârtiei. Nu mai 
scrisese de multă vreme. „Mamă”, scrise ea, după ce se 
forţă să-şi ţină mâna nemişcată. Nu reuşi. Peniţa nu 
aluneca uşor pe hârtie, iar scrisul îi ieşi neîndemânatic. I- 
ar fi plăcut să o ia de la capăt, dar nu putea folosi toată 
hârtia. „Sper că această scrisoare vă găseşte sănătoasă”. 
„Eu sunt”, se gândi ea să-i scrie. Nu. Nu era aşa. Tremura. 

Transpira. Suferea. „Simon, purtătorul acestei scrisori, îl 
are la el pe nepotul dumneavoastră, Arnau...” „Nepotul 
ei!” Ce făcea? Nici măcar ea nu-şi cunoştea mama; nu o 
văzuse. Doar îi simţise prezenţa prin zăbrelele de lemn din 
biserica acelei mănăstiri pierdute în pădure. Arsenda 
crezuse mereu că o născuse pe fiica diavolului, şi că fusese 
ucisă la naştere. Da, se rugase Fecioarei, lucru care păruse 
să o afecteze, iar bătrâna cu voce domoală îi spusese că 
avea nevoie de timp. Avusese timp suficient: mai bine de 
un an în care nu primise niciun mesaj de la ea. Cum să 
aibă încredere în ea?... „Este singurul meu fiu...”, scrise 
totuşi cu hotărâre. Era mama ei! Era mama ei! Trebuia să 
o ajute! „S-a născut în urma căsătoriei cu amiralul 
armadei, Bernat Estanyol, care a divorţat de mine şi de a 
cărui companie am fost lipsită. Din câte mi-a dezvăluit 
majordomul lui, în care am toată încrederea, copilul este în 
mare pericol de-a fi asasinat pentru ca fratele lui vitreg, 
mai mic ca el, să devină moştenitorul, loc care, prin legea 
lui Dumnezeu şi a oamenilor, i se cuvine lui. Vi-l trimit ca 
să îl protejaţi, să îl ascundeţi chiar şi de rege, să îl hrăniţi, 
să îl educati în credinţa creştină şi să-i purtaţi de grijă...” 
Şovăi. „Căci e sânge din sângele dumneavoastră. Se poate 
ca micuțul să ajungă la dumneavoastră bolnav; sunt 
încrezătoare că îngrijirile pe care i le veţi acorda, precum 
şi despărţirea de mama lui vitregă şi faptul că nu va mai fi 
otrăvit îl vor ajuta să se însănătoşească. Vă trimit şi nişte 
bani şi vă voi mai trimite cu regularitate, pentru ca acest 
copil să nu devină o povară pentru comunitate. Voi veni să 
îl iau în ziua în care va dispărea pericolul”. Cum să încheie 
scrisoarea? „Cu apreciere, fiica dumneavoastră...?” Nu, nu, 
nu. Se gândi. „Sunt încrezătoare că, pentru binele acestui 
copil inocent, îmi veţi asculta rugămintea şi îmi doresc ca 
Sfânta Treime să vă păzească şi protejeze. Scrisă în 
Barcelona...” 

Merce citi de vreo două ori scrisoarea, închise ochii 
şi clătină din cap. Uitase... „Postscriptum. Tatăl meu, 
fratele dumneavoastră...” „E absurd”, îşi zise ea, dar o 


3 


scrisese deja. Continuă: „Vă salută şi vă roagă ca în 
amintirea lui, pentru Dumnezeu şi toţi sfinţii, să vă primiţi 
cu bucurie nepotul”. 

Merce era agitată. Hugo şi Caterina nu se întorceau 
şi se apropia miezul nopții. 

— Ascultă, Pedro! Şi-i citi scrisoarea cu voce tare. E 
bine? îl întrebă apoi. Ai adăuga ceva? 

Pedro, în picioare lângă cămin, unde dormea, clătină 
din cap. 

— E bine. 

— Eşti sigur? insistă Merce. 

— Sunt orfan, Merce, zise flăcăul. Mai că nu mi-i 
amintesc pe părinţii mei, iar pe bunici nici nu i-am 
cunoscut. Chiar şi-aşa, mă întreb cum ar putea o femeie să 
refuze să-şi protejeze nepotul? 

Hugo, Caterina şi Merce se furişară noaptea pe 
strada Boqueria, în timp ce petrecerea pentru victoria din 
Sardinia continua pe plajă şi în jurul Pla den Llull, muzica 
auzindu-se în depărtare, unele dintre focuri fiind deja 
stinse, altele încă arzând şi mulţi cetăţeni treceau prin 
Barcelona, unii dintre ei împleticindu-se înapoi spre casele 
lor, alţii căutând să se distreze. Încercară să se amestece 
cu ei şi merseră înspre mare pe strada Ollers Blanes, până 
ajunseră la strada Ample. 

Fură surprinşi de cântecele unui îndrăgostit care 
stăruia pe lângă iubita lui. Se opriră toţi trei să asculte; 
probabil că vocea era acompaniată de o lăută, dar se 
îmbina cu timpanele şi fluierele de la petrecere. Poate că 
astăzi îi îngăduiseră îndrăgostitului să cânte, deşi în mod 
obişnuit era interzis, la fel şi cântatul la instrumente 
muzicale în timpul nopţii. „Nătângi!”, şopti Caterina, 
surprinzându-i pe Hugo şi Merce. Ce putea fi mai fascinant 
ca vocea unui tânăr care, din pricina unei femei, tulbura 
pacea şi odihna bătrânilor, amintindu-le că şi ei au fost 
cândva tineri şi au iubit. Ce lecţie mai bună pentru copii, 
decât să afle despre mărimea şi forţa dragostei! 

Când ajunseră pe strada Ample, se îndreptară 

hotărâți spre palatul de pe strada Marquet. Hugo şi 
Caterina se luară de mână. 

— Ascultă! 

Işi amintiră amândoi că el o îmboldise ultima oară 
când răsunase în noapte cântecul unui îndrăgostit. Atunci 
Caterina îl îmbrăţişase în pat şi ascultase cântarea 
îndepărtată. Şi-L. rugase pe Dumnezeu ca perechea aceea 
să ajungă la fel de fericită cum erau ei doi. Aşaii 
mărturisise lui Hugo când acesta o întrebase la ce se 
gândea. După care se sărutaseră şi făcuseră dragoste. 

Dar când se apropiară de strada Marquet, cântecele 
încetară, de parcă îndrăgostitul ar fi vrut să se joace cu ei. 
Porţile mari ale palatului erau închise şi ridicară toţi trei 
capul, în acelaşi timp, privind spre turn. Înăuntrul lui 
tremura o lumină. Hugo şi Caterina îşi strânseră mâinile. 
Li se păru că aud marea printre sunetele petrecerii, dar 
mai tare ca zgomotul ei se auzeau propriile răsuflări 
agitate, rodul unei nelinişti pe care nu o puteau ascunde şi 
care creştea tot mai tare pe măsură ce erau forţaţi să 
aştepte. Cunoşteau toţi trei palatul, Caterina şi Merce mai 
bine ca Hugo. Nu aveau să întâmpine probleme în a ajunge 
la odaia copilului. Cu mâna liberă, Hugo pipăi mânerul 
pumnalului Barchei, pe care Caterina îl salvase în timpul 
prădării cârciumii, căci obişnuia să-l poarte la ea. Se gândi 
că spiritul Barchei era cu ei. Dar Guerao întârzia şi Hugo 
începu să se teamă că era o capcană. Privi chipurile celor 
două femei la lumina slabă a lunii care strălucea pe alee. 
Caterina strânse din dinţi şi încuviinţă. Merce zâmbi 
emoţionată. Amândouă erau dispuse la orice. Înăuntru 
erau soldaţi, deşi ştiau şi că, dacă porţile erau închise şi 
tot personalul palatului era înăuntru, atunci până şi 
santinela de gardă dormea paşnic în bucătării. 

În cele din urmă se deschise uşa lăturalnică a uneia 
dintre porţi şi, dinăuntru, Guerao le făcu semn cu mâna să 
intre. 

Curtea interioară era slab luminată de o singură 
torţă. Guerao arătă spre stânga lui şi le atrase atenţia spre 

odăiţa de lângă porţi în care se refugiau santinelele. O 
cunoşteau toţi trei şi încuviinţară tăcuţi, conştienţi că cel 
mai probabil vreun soldat dormea înăuntrul ei. Urcară 
scările până la primul etaj şi, când intrară în zona 
dormitoarelor din palat, lăsând în stânga lor biroul lui 
Bernat, cel care-i aparținuse înainte lui Roger Puig, 
Guerao îşi luă rămas-bun de la ei cu o plecăciune din cap şi 
dispăru. 

Hugo îşi tinu răsuflarea şi le privi preţ de o clipă pe 
Caterina şi pe Merce: ambele păreau să vrea să-şi aducă 
aminte de vremurile în care străbăteau coridoarele acelea, 
aşa că priveau încolo şi încoace spre locurile în care 
reflexiile flăcărilor torţelor dansau pe pietre. Tăcerea care 
se aşternu în timp ce rămaseră acolo, nemişcaţi, era 
copleşitoare. 

— Să mergem, şopti Hugo şi se îndreptă hotărât spre 
dormitorul lui Arnau. 

— Şi dacă doarme vreun sclav pe coridoare? întrebă 
Caterina tot în şoaptă. 

— Vom hotări atunci, răspunse Hugo, ţinând deja în 
mână pumnalul Barchei. 

Nu dădură de niciunul. 

— Şi servitoarea care doarme cu Arnau? întrebă 
acum Merce, în faţa uşii. 

Hugo vru să-i răspundă că ar ucide-o pe femeie 
pentru toate dăţile în care nu-l lăsase să se bucure de 
nepotul lui, dar în schimb deschise foarte încet uşa. O altă 
torţă lumina slab odaia, şi, de cum intrară, îi lovi un miros 
de boală şi moarte. Caterina se postă lângă uşă, Merce 
fugi spre patul în care dormea fiul ei, iar Hugo se apropie 
de cel în care dormea servitoarea. Nu luaseră în calcul ce 
s-ar fi petrecut dacă se trezea... sau poate că nimeni nu 
voise să discute despre asta; chiar şi el alese să omită 
acest posibil obstacol, pentru că nu avea o soluţie. Dacă 
femeia se trezea... chiar trebuia se ucidă. l-ar fi 
recunoscut; le-ar fi distrus vieţile. Hugo strânse cuțitul în 
mână, gata să-l înfigă în gâtul servitoarei în clipa în care ar 

fi deschis un ochi. 

Era atât de atent la femeie, că nu-şi dădu seama că 
Merce îşi mângâie fiul şi-l sărută pe chip, după care îl 
ridică uşor. Aşa cum prezisese Guerao, micuțul nu protestă 
deloc. Merce plângea deja când îi strânse trupul fără vlagă 
la piept. Caterina trebui să-l anunţe pe Hugo, căci Merce 
părăsi degrabă odaia. 

Închiseră uşa de la dormitor şi o apucară spre curtea 
palatului, de data aceasta grăbiţi, fără prudenta şi grija cu 
care intraseră, de parcă se vedeau deja pe stradă. Hugo îşi 
puse mâna pe faţa nepotului său; era cald şi respira. 

— Nu-ţi face griji! îşi încurajă el fiica în şoaptă. E 
bine. Va trăi, neîndoielnic. Am ajuns la timp. 

Se loviră amândoi de braţul ridicat al Caterinei care, 
în faţa lor, se opri brusc şi-i îndemna să nu continue. 

— Tăcere! le zise ea. 

O ascultară. 

Din curte se auzi zgomot de alergătură şi râsete 
înăbuşite. Hugo se aplecă peste balustrada de la primul 
etaj. 

— Nu dormeau, şopti el. 

Gărzile fugiseră la petrecerea de pe plajă. 

— Să aşteptăm să adoarmă, zise Caterina. 

— E foarte periculos. S-ar putea trezi cineva, o 
servitoare sau poate un sclav. În plus... Hugo se aplecă şi 
mai tare şi privi cu atenţie la întunericul din curte. În plus, 
se pare că au mutat petrecerea aici. Sunt şi femei cu ei. 

Se aplecă şi Caterina. Dedesubt, mai mulţi soldaţi 
beau şi fugăreau nişte femei cărora le cereau întruna să 
vorbească şi să râdă mai încet. Caterina reuşi să vadă o 
pereche care se pierdea în odaia mică a paznicilor. Ceilalţi, 
patru sau poate cinci la număr, încercau să sărute şi să 
pipăie un număr egal de femei, în timp ce acestea se 
prefăceau a se împotrivi. 

— Ce vom face acum? suspină Merce, în spatele 
tatălui ei şi al Caterinei. 

— Sunt beţi, zise Caterina când îi văzu împleticindu- 

se. Să mergem, îi chemă ea şi începu să coboare scara pe 
lângă perete, căutând zonele umbrite. 

Hugo dădu să protesteze, căci i se părea o nebunie, 
dar tăcu. li făcu semn lui Merce să o ia înaintea lui, iar el 
încheie şirul. În curte continuară să se refugieze pe lângă 
pereţi, cei opuşi celui pe care ardea torţa, până când 
ajunseră la câţiva paşi de soldaţi. Mai erau trei, lângă 
odăiţă, în faţa porţii; pe cealaltă pereche o văzuseră 
împleticindu-se înspre grajduri. 

— Şi acum? şopti Hugo. 

— Acum e rândul meu, răspunse Caterina. Ți-aş cere 
să nu te uiţi, dar trebuie să fii atent. 

— Ce ai de gând să faci? 

— Vă iubesc, îl întrerupse ea. 

Hugo nu reuşi să-şi dea seama ce avea de gând să 
facă. i 

— Te vor recunoaşte. Incercă s-o oprească prinzând-o 
de mână. 

— Ba nu. Au trecut mulți ani de când nu am mai fost 
pe-aici. Sunt beţi şi e întuneric. Nu mă va recunoaşte 
nimeni, încheie ea, eliberându-se din mâna lui Hugo şi 
ieşind din penumbre, îndreptându-se spre soldaţi şi femei. 

— Nu, pentru Dumnezeu, Caterina! o rugă Hugo, dar 
ea era deja în curtea interioară şi, dacă s-ar fi dus după ea, 
i-ar fi pus în pericol pe Merce şi pe copil. 

— Alta! strigă unul dintre bărbaţi când o văzu pe 
rusoaică vârându-se între ei. 

— Tu de unde-ai ieşit? întrebă un al treilea. 

— Prietenul tău e atât de beat, că nu i se mai scoală. 
Am nevoie de un bărbat, răspunse ea, după care-l sărută 
pe gură şi-i puse mâna între picioare. 

Hugo oftă şi Merce închise ochii. Între timp, Caterina 
preluă controlul acelui mic grup de soldaţi şi femei, toţi la 
fel de beţi. îl sărută pe un altul. li îndepărtă de poartă. îl 
mângâie pe un al treilea şi chiar şi pe una dintre femei, 
care-i întoarse îmbrăţişarea strângând-o de sâni. Soldaţii 
rămaseră nemişcaţi, privindu-le extaziaţi. Caterina o 

îmbrăţişă pe femeie şi-o sărută pe gură. Se contopiră într-o 
îmbrăţişare de care Caterina profită ca să se îndepărteze şi 
mai mult de poartă, făcând astfel încât bărbaţii să ajungă 
cu spatele la ea. 

Aţâţaţi, soldaţii nu-şi puteau lua privirea de la cele 
două femei şi apoi de la o a treia care li se alătură. Nici 
Hugo nu reuşea să o facă. Atunci văzu că, mişcându-şi 
degetele de la o mână, Caterina le făcea semn să fugă. Era 
periculos, se gândi el, dar şi mai periculos era să rămână 
acolo, lipiţi de unul dintre pereţii palatului lui Bernat, cu 
Arnau în braţele lui Merce. 

Hugo şovăi. Soldaţii erau foarte aproape. Caterina îi 
simţi şovăiala şi-l ajută sfârtecând cu violenţă pieptarul 
femeii pe care o îmbrăţişa, până îi lăsă sânii descoperiţi. 
Bărbaţii se năpustiră asupra lor, orbiti. 

Hugo o împinse pe Merce. Niciunul dintre soldaţi nu 
se întoarse. Nimeni nu îşi dădu seama. Deschise uşa 
lăturalnică şi fugiră din palatul de pe strada Marquet, 
lăsând-o pe Caterina înăuntru. 

Caterina se întoarse la cârciumă după vreo oră. îl 
găsi doar pe Pedro acolo, care păru îngrijorat să o vadă cu 
părul ciufulit, cu straiele întru totul răvăşite şi chiar şi 
sfâşiate. Caterina îl linişti, îi ceru să-i aducă apă ca să se 
spele şi se îndreptă spre dormitor. 

Hugo şi Mercè, se gândi rusoaica, probabil că erau în 
casa Lluciei şi a lui Simon, aşa cum plănuiseră, aşteptând 
ca, la ivirea zorilor, şi nu mai era mult până atunci, 
catârarul să fugă cu Arnau ascuns într-unul din coşurile 
catârilor. 

Când Hugo şi Merce veniră la cârciumă, Caterina îi 
aştepta aşezată la masă, înveşmântată şi aranjată. Merce 
dădu fuga spre ea, dar se opri brusc, la numai un pas. Nu- 
şi amintea s-o fi îmbrăţişat vreodată pe femeia tatălui ei. 
Caterina se ridică. 

— Mulţumesc, zise Mercè. 

Caterina îşi desfăcu braţele, iar Merce se refugie în 
ele, o clipă doar, căci Hugo o revendică pentru sine şi-o 

sărută cu tandreţe pe gură. 

— Nu spune nimic, îl rugă ea. Voi pregăti de 
mâncare. 

Şi îngenunche în faţa focului, unde atârna oala, şi se 
apucă de gătit. Merce o imită şi îngenunche lângă ea. 

Nici nu sfârşiseră de mâncat micul dejun copios 
pregătit de cele două femei, că un grup dădu buzna în 
cârciumă strigând. Erau veguerul şi mai multe gărzi; şi un 
bărbat enorm, obez, cu un fund aşa de mare că, prin 
contrast, capul îi părea mic; şi, în sfârşit, contesa, 
judecătorul, mai mulţi scribi şi Guerao. 

Îi dădură la o parte pe Pedro şi pe Hugo, care cerea 
explicaţii pe care nu i le dădu nimeni. Câteva gărzi urcară 
în odăi, altele coborâră în cramă, altele dădură fuga în 
grădină şi altele două verificară în spatele butoaielor şi în 
toate colţişoarele. 

Merce şi Caterina se ridicară şi se apropiară de 
Hugo. Prevăzuseră că avea să se întâmple aşa, că aveau să 
vină după ei, dar brutalitatea cu care o făcură nu doar că 
le înspăimântă, dar le făcu şi să se îndoiască de tot ce 
vorbiseră în timpul micului dejun. „Soldaţii ăia beţi nu-şi 
vor mărturisi escapadele nocturne”, susţinuse Caterina. 
„Ştiu că e viaţa lor în joc. Că, dacă află Bernat, îi va ucide”. 
Hugo încuviinţase. Merce se rugase să fie aşa. „In plus, vă 
asigur, afirmase altă dată Caterina, nu m-a recunoscut 
niciunul şi mă îndoiesc că, dacă ne-am întâlni chiar acum, 
ar şti cine sunt. Erau foarte beţi! întru totul orbi! Dacă 
adăugăm la toate astea întunericul...” 

— Unde e? ţipă veguerul spre Merce, aducându-i la 
realitate. Tânăra se lipi şi mai tare de tatăl ei. Hugo dădu 
să se pună între ei, dar veguerul îl îndepărtă cu o palmă. 

— Nu-ţi recomand, îl avertiză el când Hugo dădu să 
se apere. 

— Cer respect pentru fiica mea şi pentru noi toţi. 
Suntem cetăţeni ai Barcelonei. Ce căutaţi aici? 

— Unde e? repetă veguerul, privind-o pe Merce şi 
ignorând cuvintele lui Hugo. 


— Despre ce vorbiţi? încercă să se prefacă ea. 

—  Unde-l ţii ascuns, diavoliţă? mormăi atunci 
contesa, năpustindu-se asupra ei. 

Marta încercă s-o plesnească pe Merce, dar ea se 
apără şi-o prinse de braţe. Hugo şi două gărzi reuşiră să le 
despartă chiar când contesa se pregătea s-o lovească pe 
Merce cu piciorul. Hugo încercă să-l facă pe Guerao, care 
se afla în spatele tuturor, să intervină, dar acesta, aşa cum 
îi avertizase că avea să facă, îl privi rece, de parcă ar fi 
împărtăşit acuzaţiile celorlalţi. 

— Ce zice nebuna asta? urlă Merce. 

— Nu nega! strigă de data asta bărbatul obez, cu 
gâtul umflat şi roşu la faţă. Nu încerca să ne înşeli. 

Merce se duse spre el. 

— Cine eşti? întrebă ea, adresându-i-se ca de la egal 
la egal, deşi presupunea cine era. 

Bărbatul o privi din cap până în picioare cu nepăsare. 

— E Galcerăn Destorrent, răspunse scribul în locul 
lui, cetăţean onorabil al Barcelonei, conte de... 

— Tatăl Martei, şopti Merce, întrerupând enunţarea 
titlurilor nobiliare pe care bărbatul le cumpărase de-a 
lungul vieţii. 

Caterina trase adânc aer în piept, ca să treacă peste 
prezenţa atâtor autorităţi şi încercă să intervină. Nu i se 
îngădui. 

— Taci, sclavă! se răsti contesa. 

— Ce ştii de fiul tău? o întrebă veguerul pe Merce, 
apropiindu-se de ea. 

Ştia că, la răsăritul soarelui, Arnau ieşise pe porţile 
Barcelonei ascuns şi adormit în coşul unuia dintre catârii 
lui Simon, în care încăpea perfect. Ea şi Hugo aşteptaseră 
în casa sclavei eliberate până când se întoarse aceasta, 
după ce se asigurase că bărbatul ei lăsase în urmă zidurile 
oraşului de cum se deschiseseră porţile. „ln afara 
Barcelonei, nimeni nu-l va prinde pe Simon al mev”, 
încercase ea să-i liniştească. Mai lipsea doar ca Arsendei 
să i se facă milă de Arnau şi ca el să învingă otrava pe care 

i-o administraseră, deşi presupuneau că era o doză 
minimă, ca şi cum contesa ar fi vrut să-l asasineze puţin 
câte puţin, zi de zi, cu consimţământul tacit al medicului şi 
pretextul că acesta era de faţă. 

Veguerul o zgâlţâi pe Merce ca să-i răspundă. 

— Cum adică ce ştiu despre fiul meu? întrebă la 
rândul ei Merce. Nu ştiu nimic. Nu mă lasă nici să-l văd, 
nici să vorbesc cu el. 

— A dispărut azi-noapte. 

Hugo reuşi s-o prindă pe Merce, care căzu la pământ 
fără şovăire. 

— Ticăloaso! izbucni contesa. Trebuiră să o ţină 
iarăşi. Scroafe! Tu l-ai răpit! se răsti ea. Unde e? Zi-ne 
unde e! 

Merce aşteptă câteva clipe, ca şi cum nu reuşea să 
înţeleagă bine ce i se spunea. În cele din urmă se îndreptă, 
se smuci din braţele lui Hugo şi făcu un pas spre contesă. 

— L-ai ucis, şopti ea. 

Veguerul îşi plecă fruntea, de parcă ar fi vrut să 
asculte... 

— Tu l-ai ucis! urlă Merce cu mai multă vigoare decât 
folosise până atunci vreunul dintre ei. Preţ de o clipă se 
aşternu tăcerea în cârciumă. Căţea ce eşti, bombăni ea, 
profitând de tăcere, l-ai ucis pentru ca fiul tău să devină 
moştenitor şi acum încerci să dai vina pe mine. 

Până şi gărzile, care se întorseseră în încăperea 
principală a cârciumii clătinând din cap după căutările pe 
care le făcuseră, cântăriră acuzaţia lui Merce conform 
căreia contesa, care părea uluită, chiar îl făcuse pe Arnau 
să dispară spre beneficiul fiului ei. Merce voia să se 
năpustească asupra ei şi s-o lovească, dar îşi păstră 
calmulşi-şi expuse limpede argumentele, pe care i le 
adresă veguerului. 

— Ce aş avea eu de câştigat răpindu-mi fiul? I-aş 
aduce doar nenorocire; şi-ar pierde moştenirea. Bernat e 
un războinic şi poate muri oricând. Pe de altă parte, unde 
ne-am putea duce fără să fim găsiţi de amiral sau de rege? 

Unde l-aş putea ţine ascuns? întrebă ea, ridicând vocea 
spre gărzi. Şi cum l-am răpit? îl întrebă ea direct pe 
veguer. Cum aş fi putut să intru în palat? 

Merce îşi dădu seama că semănase îndoială în ei. 
Veguerul care se încrunta gânditor, unele gărzi care se 
foiau agitaţi şi privirea plecată a scribului i-o confirmară. 
Acum era momentul, când toţi erau surprinşi. 

— Ea l-a ucis! urlă ea şi se năpusti asupra contesei. 
Mi-a ucis fiul! 

Dură ceva timp până să le despartă, oricât traseră de 
ele. Merce profită de clipele acelea şi-o muşcă şi zgârie pe 
Marta, o lovi cu picioarele şi cu pumnii. Contesa se apără 
şi-o răni la rândul ei pe Merce, dar acum, că reuşiseră să 
le despartă, pe Merce ţinând-o Hugo, iar pe contesă 
soldaţii, în timp ce ele ţipau şi se scuipau una pe alta, 
acum că nu se mai puteau încăiera, era limpede că Merce 
învinsese. 

— Arestaţi-o! strigă contesa. De zile întregi pândeşte 
palatul. E limpede că pregătea răpirea. A jurat să-şi 
recupereze fiul. A strigat-o pe stradă, de mii de ori, în faţa 
porţilor casei mele. Toată Barcelona a auzit-o. 

— Întemniţaţi-o pe ea! ripostă Merce. E o asasină. 

— E adevărat că ai dat târcoale palatului? o 
întrerupse veguerul. Şi că ai jurat să-ţi recuperezi fiul? 

Fără să vrea, Hugo şi Caterina se priviră îngrijoraţi, 
lucru pe care Galcerăn îl observă. 

— Ei au fost! strigă bărbatul. 

— Ba nu, răspunse Hugo cu fermitate. 

— Ce făceai la palat? insistă veguerul. 

— Voiam să-i cer iertare contesei! strigă Merce. 

Se aşternu tăcerea în cârciumă, întreruptă de un 
hohot de râs forţat. 

— Să-i ceară iertare! exclamă tatăl Martei privindu-l 
pe veguer. Nu cu mult timp în urmă, pe plajă, au fost pe 
punctul de a-i tăia gâtul şi nu a putut să-şi ceară iertare. 
Să ceară iertare! repetă el, pe un ton sarcastic. 

— Iertare, pentru ce? întrebă veguerul. 


Merce şovăi, iar contesa profită de momentul acela 
de îndoială şi strigă: 

— Minte! Nu vedeţi? 

— E limpede că minte, insistă Galcerăn Destorrent. 

— Taci! îi ceru Hugo apropiindu-se de el, furia 
citindu-i-se până şi în mişcări. 

Gâzii se puseră între ei. 

— Tăcere! porunci veguerul. Tăceţi cu toţii! înţeleg, 
aşadar, că nu negi că ai fost la palat, îi zise lui Merce. 
Care-i treaba cu iertarea? 

De ce voia să-şi ceară iertare? Nu ştia. Nu o ştiuse 
nici atunci, cu atât mai puţin acum. Cert era că se 
aşteptase, sau îşi dorise ca femeia aceea să-şi fi schimbat 
atitudinea. Dar contesa nu catadicsise să o primească şi îşi 
bătuse joc de ea. În clipa aceea, Merce hotări că nu avea 
să se umilească şi mai tare în faţa nenorocitei ăleia. Nu ar 
fi trebuit să spună nimic despre iertare. 

— Nu ştiu, îi răspunse ea veguerului. 

— Vedeţi? sări Galcerăn. Nici măcar nu are o scuză. 
Pregătea răpirea copilului. 

— Unde ai fost azi-noapte? întrebă veguerul, 
ignorându-l pe bărbat. 

— Am fost cu toţii în cârciumă, răspunse Hugo. 

— O întreb pe ea. 

— Aici, afirmă Merce, cu tatăl meu, Caterina şi 
Pedro. 

— Aşa e? îl întrebă el pe Pedro, care încuviinţă din 
cap. 

— Doar nu-i vei lăsa să te înşele? interveni Galcerăn. 

Veguerul îi făcu semn să tacă şi se gândi, privindu-i 
rând pe rând. Hugo închise strâns ochii când îl auzi 
începându-şi apoi discursul. 

— Nu ai lămurit de ce ai dat târcoale palatului chiar 
în zilele dinaintea dispariţiei copilului, aşadar te voi aresta 
până când vom lămuri treaba asta... 

Merce îndură hotărârea cu spatele drept, ferm. 

— Vă înşelaţi, îl întrerupse ea pe veguer, l-a ucis 

căţeaua asta nenorocită. 

—  Tăcere! urlă el, luându-i-o înainte contesei. 
Amiralul se va întoarce curând după victoria din Sardinia. 
Va decide el atunci. 

— Nu puteţi s-o încarceraţi pentru că a dat târcoale 
palatului! zise Hugo. 

— Ba pot, răspunse veguerul pe un ton 
condescendent. Şi pe tine aş putea să te întemniţez, şi pe 
ea, şi pe el, făcu el semn spre Caterina şi Pedro. Carcera e 
întocmai unde ar trebui să fie fiica ta. Asta e funcţia 
carcerei: să-i ţină închişi pe prizonieri. Nu uita că o 
carceră nu e o pedeapsă; pentru asta sunt pieţele publice, 
butucii şi spânzurătorile. Va aştepta acolo până când se 
termină procesul pentru dispariţia copilului. Apoi... 

— Şi pe ea n-o încarceraţi? interveni Merce arătând 
spre Marta. 

— E o contesă, femeie, răspunse veguerul. Să 
mergem, porunci el, privind-o dur pe Merce. 

Gărzile trebuiră să-i alunge pe curioşii care se 
îngrămădiseră în uşă şi chiar şi la fereastra cârciumii. 

— Afară! 

Se dădură cu toţii la o parte ca să treacă alaiul, la 
sfârşitul căruia era Guerao, care nici măcar nu se întoarse 
spre Hugo. 

34 


Era o ironie că singura dată când Hugo intrase în 
carcera din castelul veguerului fusese atunci când îl 
încarceraseră pe Bernat, după ce acesta încercase, fără 
succes, să-l asasineze pe contele de Navarcles. Atunci 
putuse să stea de vorbă cu el, ba chiar şi să-i dea, prin 
grilajul de la scara care făcea legătura cu închisoarea, 
croații de argint pe care-i economisise. Cu toate acestea, 
acolo, în curtea aceea interioară spre care dădeau gratiile, 
se aflau doar bărbaţii; pe femei le încarcerau în nişte 
dependinţe de deasupra curţii interioare şi a celulelor 
prizonierilor, nu puteau ieşi să se plimbe ca bărbaţii şi li se 
interziceau cu stricteţe vizitele şi comunicarea cu 

exteriorul. 

— Cum voi şti că fiica mea e bine? îl întrebă Hugo pe 
Luis Pelat, temnicerul; de fapt, temnicerul-şef nu era 
prezent, ci îi închinase funcţia acestuia. 

Nu trecuse mult timp de când Merce fusese 
încarcerată. 

— De ce nu ar fi bine? răspunse bărbatul. Le îngrijesc 
bine pe prizoniere. Tot la cincisprezece zile vine un medic 
să le vadă, la fel şi consilierii oraşului. Dacă-mi plăteşti 
salariul, întreţinerea şi patul, va fi bine. 

— Nu se poate nicicum s-o văd? 

Hugo cântări săculeţul cu bani în palmă. 

— Păstrează-ţi banii! îl sfătui Luis Pelat. Fiica ta nu e 
o delincventă oarecare, nicio datornică. Veguerul m-a 
avertizat deja. Şi nu vreau să am probleme cu amiralul. 

Hugo îi plăti temnicerului salariul, o sumă fixă, pe zi, 
pentru fiecare prizonier, îi dădu bani pentru pat şi pentru 
întreţinerea zilnică a fiicei lui, precum şi o bucată 
zdravănă de pâine pe care tocmai ce-o cumpărase pe drum 
spre castel, apoi ieşi împreună cu Caterina din casa 
temnicerului, care se afla chiar lângă celule, unde acesta 
se ocupa de chestiunile ce ţineau de carceră. 

Nici Hugo, nici Caterina nu vrură să comenteze în 
timp ce se îndreptară spre biroul unui avocat pe care 
Higini, zaraful, li-l recomandase şi pe care voiau să-l 
angajeze ca să o apere pe Merce în procesul juridic care 
începuse deja. 

Erau publice şi notorii condiţiile foarte proaste în 
care erau ţinuţi bărbaţii şi femeile închise în carcera 
veguerului din Barcelona. Exista o instituţie de binefacere, 
Farfuria Prizonierilor Săraci, care cerea de pomană pentru 
întreţinerea lor, chiar acolo, lângă carceră şi în faţa 
porţilor bisericilor, dar nu erau niciodată suficienţi bani şi 
cu atât mai puţin împărţiţi egal între prizonierii fără 
resurse, întrucât cei care proveneau din familii care aveau 
bani nu puteau beneficia de serviciile de milă publică. 
Femeile erau prost hrănite şi trăiau în celule umede şi 

întunecoase, fără igienă; se ştiau cazuri de femei 
exploatate sexual în carceră, dacă nu chiar supuse multor 
altor abuzuri din partea alguazililor temnicerului. Unele 
dintre ele erau ţinute ca servitoare în casa lui şi se ştia că 
soţia lui le punea să toarcă fără să le plătească până târziu 
după miezul nopţii. 

Uneori, autorităţile mai primeau plângeri, dar de 
obicei domnea teama într-un loc în care temnicerul avea 
puteri depline ca să-i pedepsească fizic pe prizonieri, să-i 
biciuiască, sau să-i ţină în butuci, să-i încătuşeze, sau să-i 
izoleze într-o celulă de la subsolul turnului castelului. 

— E altfel decât la Sabanell, încercă să-l încurajeze 
Caterina în apropiere de biroul avocatului, închipuindu-şi 
ce gânduri sumbre îi treceau probabil prin minte lui Hugo 
de-şi ţâra picioarele pe străzi. 

El o aşteptă să continue. 

— Astăzi Merce ştie că fiul ei e bine, că e în 
siguranţă. Va lupta, Hugo. Va îndura orice pentru copil. 

— Cât poate îndura o persoană? se plânse el. 

— Mult... zise Caterina cu voce stinsă. Mult. Te 
asigur. 

Săculeţul cu bani pe care temnicerul tocmai îl 
refuzase avu aceeaşi soartă la avocat. 

— Legile mă împiedică să încasez vreo sumă de bani 
până ce nu se dă sentinţa definitivă, le explică el fără să-şi 
ascundă supărarea că Hugo îi oferise banii. 

— În cazul acesta, vru Hugo să se apere, riscaţi să nu 
mai încasaţi nimic. 

— Aş putea să cer o garanţie mare, dar Higini v-a 
sprijinit, aşa că nu o voi face. 

Hugo şi Caterina nu-şi lăsară banii la el, dar, în 
schimb, rămaseră fără speranţe în faţa unui avocat rece şi 
distant, care-i intimidă fără milă. 

— De ce fiica ta dădea târcoale palatului amiralului? 
Ca să ceară iertare? îşi răspunse tot el şi flutură din mână. 

— Cum de ştiţi asta, dacă totul s-a petrecut abia azi- 
dimineaţă? 


Un bărbat cu o barbă castanie deasă şi fără păr, în 
afară de nişte smocuri care-i acopereau urechile, Joan 
Borra, avocatul, îi cercetă cu o privire pătrunzătoare din 
spatele biroului său, el aşezat, ei în picioare. 

— În Barcelona nu se vorbeşte decât despre 
dispariţia fiului amiralului şi arestarea fiicei tale, zise el 
apoi. Toată lumea o ştie deja. Fiica ta nu prea are şanse să 
câştige procesul. A încercat să-i fure copilul contesei... 

— Nu e adevărat. 

— A fost văzută apucându-l, obsedată, ba chiar cu 
riscul de-a muri, afirmă avocatul. Toată Barcelona a văzut- 
o! Episcopul, amiralul... Eu însumi! Eram acolo. 

Când îl auzi, Hugo oftă. Caterinci îi dădură lacrimile. 

— Femeia aia a urlat oricui a ascultat-o că avea să-şi 
recupereze fiul. Şi nu era prima oară când s-a petrecut... 
din câte am înţeles. Avocatul aşteptă câteva clipe. Ea a 
făcut-o, nu-i aşa? 

Caterina îşi lipi gamba de-a lui Hugo. „Nu 
recunoaşte!”, vru să-i transmită ea. 

— A fost cu noi toată noaptea, insistă Hugo. Nu, nu a 
fost ea, zise el înainte să intervină avocatul Borra. 

— Atunci? întrebă acesta în cele din urmă, pretinzi că 
ar fi făcut-o contesa? 

— Cine ar avea cel mai mult de câştigat? 

— Nu vei găsi niciun tribunal care să o condamne pe 
contesa de Navarcles. E o treabă foarte complicată, Hugo. 
Nu vreau să-ţi dau speranţe false. 

— Ce se va întâmpla în continuare? vru el să ştie. 

— Chiar astăzi contesa a acuzat-o pe fiica ta cu voce 
tare, în faţa veguerului, că l-a răpit şi poate chiar asasinat 
pe Arnau Estanyol, întâiul născut al amiralului armadei 
Cataloniei. Prin urmare, s-a numit un judecător consultativ 
pentru veguer din rândul juriştilor înregistraţi în Registrul 
Stareţului şi care sunt de gardă în această săptămână. În 
continuare, procuratorul, în cazul în care consideră de 
cuviinţă, o va acuza în termen de cel mult douăzeci şi cinci 
de zile, întrucât prizoniera este deja încarcerată. li vor lua 

declaraţia fiicei tale şi dacă nu mărturiseşte... fără îndoială 
că procuratorul îi va cere judecătorului să o tortureze până 
o va face. Nu m-ar mira ca, la antecedentele ei, acesta să 
încuviinţeze; aşa aş face şi eu dacă ar fi fost rândul meu să 
fiu judecător. 

Hugo trebui să-şi depăşească propria stare de 
ameţeală, ca s-o ţină pe Caterina, care se clătină. 

— Şi pe voi vă vor chema să daţi declaraţii şi trebuie 
să vă avertizez că pot fi torturați şi martorii bănuiţi că ar 
minţi, continuă avocatul fără să le dea timp să-şi revină. Va 
trebui să fiţi pregătiţi în caz că se va ajunge efectiv în 
această situaţie. 

— Deci îmi puteţi apăra fiica? întrebă Hugo, 
însuşindu-şi toate avertismentele pe care tocmai le auzise, 
precum şi temerea crescândă că nici Borra nu avea să vrea 
să depună jurământul de calomniere, cum păţise cu 
avocatul la care mersese când Eulâlia îi luase podgoriile. 

— Prost, zise Joan Borra, dar nu vei găsi pe altul care 
s-o facă mai bine ca mine, se făli el apoi. 

— Maica superioară s-a prefăcut a se gândi, vrând 
parcă să arate că-i era greu să se hotărască; a zis că era o 
inconvenienţă, ba a zis chiar şi că regulile îi interziceau s-o 
facă, le povesti Simon vreo două zile mai târziu, la 
întoarcere din Priorat, dar avea ochii umezi şi l-a mângâiat 
de mai multe ori pe păr pe copil, fără să vrea. Şi în cele din 
urmă a acceptat rugămintea lui Merce. 

— Şi Arnau? întrebă Caterina. 

— Era tot somnoros, dar arăta mai bine... chiar şi 
după o călătorie atât de lungă. l-au dat să mănânce şi, 
chiar dacă nu a mâncat cu lăcomie, totuşi a mâncat. Apoi 
s-a tulburat puţin când s-a văzut înconjurat de femei în 
rasă, dar o călugăriţă tânără, cu un copil mic în braţe, s-a 
ocupat de el şi i-a plăcut asta. A întrebat de contesă... Aşa-i 
zicea, „contesa”, ba chiar a zâmbit când a aflat că nu era 
acolo. 

Caterina îi ceru din priviri, nerăbdătoare, să-i 
vorbească despre micuţ. Simon zâmbi, apoi îi făcu pe plac: 

— Se va face bine. Se va face bine, nu vă îndoiţi de 
asta. Efectele băuturii pe care ar fi putut să i-o 
administreze contesa dispar, îţi zic eu. În pofida tuturor 
lucrurilor, copilul pe care l-am lăsat la mănăstire nu era 
acelaşi cu cel pe care l-am ascuns în coşul catârului şi cu 
care am călătorit. 

— Maica superioară... ţi-a dat vreo scrisoare pentru 
Merce? 

— Nu. Doar mi-a spus să-i transmit că-i va purta de 
grijă lui Arnau, aşa cum îşi dorea ea. Merce nu e? 

Hugo îi povesti cele petrecute. Sclavul eliberat se 
posomori. 

— Ştiam cu toţii că era periculos, murmură Simon. 

Hugo începea acum să priceapă cât de periculoasă 
era de fapt decizia pe care o luaseră mânaţi de dragoste şi, 
trebui să recunoască el, fără să cântărească riscurile aşa 
cum ar fi trebuit. Răpirea unui copil se pedepsea cu 
moartea, iar veguerul ignorase scuzele pe care i le 
enumeraseră în cârciumă. Oare ce s-ar fi întâmplat dacă 
vreunul dintre ei era torturat şi recunoştea totul? Şi dacă 
mărturisea vreunul dintre soldaţi? Caterina era implicată. 
Şi Lliicia, şi Simon. Şi Pedro. Bernat nu avea să fie milostiv, 
iar veguerul şi judecătorii nici atât. I se strânse stomacul 
gândindu-se la oamenii de bună credinţă cărora le-ar fi 
putut face rău prin acea hotărâre pripită. 

— Maica superioară nu ţi-a mai spus nimic altceva? 

Hugo reluă conversaţia ca să alunge vâltoarea de 
îndoieli şi chin care-l asalta. 

— Nu. Ah, ba da, dar... dar lucrurile obişnuite pe care 
le zic călugărițele: ca fiica ta să se roage Fecioarei şi toate 
cele. 

— Ce înseamnă toate cele? insistă Hugo. 

Simon îşi ridică enervat capul. 

— Păi... Se gândi. Ceva de genul că nu se îndoia că 
Merce avea să se roage împreună cu ea, zise el în cele din 
urmă. 

Hugo se lumină la faţă. 


— Aşa de important e? întrebă catârarul. 

— Nici n-ai idee, răspunse Caterina în locul lui, 
cunoscând întâlnirea dintre Arsenda şi Merce în biserica 
din Bonrepos din ziua în care cele două sfârşiseră prin a se 
ruga împreună. 

— Fiica ta nu a vrut să mărturisească nelegiuirea, le 
zise Joan Borra lui Hugo şi Caterinei. 

Bărbatul acela mândru şi îngâmfat devenise singurul 
fir care-i unea cu Merce. El o vedea. El vorbea cu ea. 

— O vor tortura? reuşi să întrebe Hugo, bâlbâit. 

— Momentan, cred că nu. Vor aştepta întoarcerea 
amiralului armadei sau posibilele instrucţiuni primite de la 
acesta prin scrisori. Momentan, asta a cerut împuternicitul 
pe care l-a lăsat amiralul aici ca să se ocupe de treburile 
lui... Cum îl...? 

— Guerao, îl ajută Hugo. 

— Da, zise bărbatul, el. 

— Momentan, zici? întrebă iarăşi Hugo. 

Caterina nu vorbea; o paraliza autoritatea bărbatului. 

— Intocmai. Şi procuratorul, şi veguerul cred că, 
dacă o vor tortura pe prizonieră, vor afla unde e copilul. 
Întârzierea posibilei lui eliberări este mereu un risc. 
Nimeni nu a înţeles prea bine de ce împuternicitul 
amiralului s-a purtat aşa. 

— Bernat ştie? 

— Dacă nu ştie încă, va şti. Presupun că s-au ocupat 
soţia lui şi împuternicitul de asta. Deşi, bineînţeles, 
veguerul i-a comunicat oficial dispariţia fiului său şi 
începerea procesului împotriva primei lui soţii. 

Guerao oprise tortura, se felicită Hugo. Deşi se 
dezvinovăţise şi-i avertizase în noaptea în care venise la 
cârciumă, deşi afişase o atitudine rece în dimineaţa în care 
se înfăţişase împreună cu veguerul, omuleţul nu-i putea 
ascunde stăpânului său că Arnau fusese răpit pentru 
siguranţa lui şi, oricât de crud ar fi fost Bernat, avea să fie 
îndeajuns de înţelegător ca să oprească procesul împotriva 
lui Merce şi să o elibereze... Sau nu? 


— V-a spus ceva fiica mea? 

— La ce te referi? 

— Dacă v-a transmis vreun mesaj pentru noi... 

— Nu sunt mesager! 

Hugo şovăi; bărbatul acela trebuia să-i apere fiica, iar 
Higini, când Hugo îşi exprimase îndoielile pe care le avea 
după prima lor întâlnire, insistase că era cel mai bun 
avocat pe care-l puteau alege. Hugo îl privi; bărbatul nici 
măcar nu clipi din spatele mesei. 

— Nu voiam să vă ofensez. Îmi cer iertare, dar... 
spuneţi-mi... e sănătoasă? 

— Nu sunt nici medic. 

— Ştim deja că nu sunteţi nici medic, nici mesager, 
răbufni Hugo, apropiindu-se de masă, sprijinindu-şi pumnii 
pe foile împrăştiate pe ea şi aplecându-se deasupra lor 
până ajunse aproape nas în nas cu el. Mă îndoiesc însă că 
sunteţi un bărbat drept şi nobil. Cu toate acestea, aroganţa 
dumneavoastră nu vă va împiedica să luaţi banii pe care i- 
au câştigat prin munca lor un cârciumar şi o sclavă 
eliberată. Vrem doar să ştim cum se simte fiica noastră. 
Bărbaţii ca dumneavoastră nu sunt în stare să fie miloşi? 

Avocatul  oftă. Recunoscu apoi că Merce era 
sănătoasă. 

— Deşi... adăugă el, cu sechelele obişnuite, întrucât 
este încarcerată. Ochi umflaţi, murdară, slabă... îi enumeră 
el lui Hugo. Dar sănătoasă. Nu trebuie să-ţi faci griji 
pentru asta, insistă el. 

Şi nu, nu apucaseră să vorbească despre vreun alt 
lucru în afară de proces şi pe care ar fi trebuit să li-l 
comunice, deşi Merce nu prea dădea explicaţii, convinsă 
fiind că Arnau fusese ucis de contesă. 

Zilele şi nopţile, nedormite, deveneau foarte lungi 
pentru Hugo şi Caterina. Procuratorul o acuză pe Merce şi 
toţi trei fură chemaţi să dea declaraţii: Hugo, Caterina şi 
Pedro. Ştiau că nu ar fi trebuit s-o facă, dar băură oricum 
nişte vin ca să se întărească, înainte de a se înfăţişă la 
curtea veguerului, unde, într-o odaie mică şi dezordonată, 

plină de foi de hârtie şi în care lua notițe un scrib, fură 
întrebaţi ce se petrecuse în noaptea aceea. Atunci, Pedro 
afirmă cel mai ferm că Merce fusese cu ei. 

Nu se vorbi nici despre tortură, nici despre carceră, 
aşa că se întoarseră satisfăcuţi şi liniştiţi la realitatea unei 
cârciumi care continua să fie pustie. Din când în când mai 
intra câte un ametit şi uneori şi consuma ceva, dar cei mai 
mulţi nu o făceau, ci fugeau de tăcerea şi atmosfera 
sumbră din ea şi de crama care încă duhnea. 

Şi, între timp, aşteptau cu toţii să se întoarcă Bernat. 
Era absurd! Ridicol, îşi zicea Hugo, să aştepte întoarcerea 
celui care poruncise să i se taie gâtul lui Merce pe plajă. 
El, care divorțase de ea şi care o îndepărtase cu cruzime 
de fiul lui. 

— Nu-i va face nimic lui Merce până când nu-i 
înapoiază fiul, zise Caterina. Nu poate risca. 

— Arnau nu poate fi obiectul unui troc, draga mea. 
Merce nu va recunoaşte niciodată. Ce-ar face nenorocitul 
după ce i-am înapoia copilul? îţi închipui? 

— Nu ştiu cum de ţi-a fost amic. 

— Era altfel, răspunse Hugo după ce se gândi câteva 
clipe. Prădăciunile l-au schimbat. 

— Nu sunt de aceeaşi părere. Chiar şi înainte voia să 
ucidă pe cineva. 

Hugo se gândi. Trebui să admită că, deşi motivat pe 
atunci de executarea nedreaptă a stăpânului Arnau, Bernat 
fusese dispus să-l ucidă pe contele de Navarcles. 

Lăsau cârciuma pustie în grija lui Pedro şi mergeau 
la avocat. 

— Nicio noutate, le zicea direct unul dintre ofiţerii 
lui. 

Mergeau şi la biserică, să se roage pentru Merce. 
Caterina insista să meargă la Santissima Trinitat, la 
monseniorul Juan. Hugo, ca întotdeauna, nu voia să 
meargă la templul cu pricina, cel al evreilor convertiți, căci 
se simţea atras de Fecioara Mării, deşi sfârşi prin a ceda 
dorințelor ei. 


— Avem o mulţime de zile ca să ne rugăm, să ne 
rugăm şi iar să ne rugăm, zise el părând istovit şi înfrânt. 

Caterina clătină din cap. 

— Ai încredere în Fecioară, îl încurajă el. Mâine vom 
merge la Santa Maria. 

Credeau că avea să mai dureze câteva zile, poate 
chiar săptămâni, până ca armada să se întoarcă victorioasă 
în Catalonia. În ziua următoare, pe când se întorceau de la 
Santa Maria de la Mar, pricepură că nu avea să fie aşa 
când auziră comentariile aprinse ale celor întruniţi în 
atriul cu portic al bisericii sunt Jaume, în piaţă, unde se 
aduna de obicei lumea ca să pălăvrăgească. Se apropiară 
curioşi. 

Se primiseră veşti de la armadă. Regina Ioana de 
Neapole tocmai îi oferise regelui Alfonso să îl adopte şi să-l 
numească succesorul coroanei regatului Neapolelui. 
Alfonso acceptase şi-i poruncise apoi amiralului să ridice 
pânzele la comanda a douăsprezece galere şi trei galiote, 
ca să apere regatul Neapole de asediul angevinilor, aliaţi 
cu genovezii şi cu forţele condotierului Sforza. 

— Ce-i Neapolele ăsta? întrebă o femeie. 

Hugo i-ar fi putut răspunde: un regat în Italia care 
producea un vin excelent. Cumpărase şi el; vin roşu de 
Calabria, care este încărcat în portul Tropea, sau vin 
grecesc de Neapole, cel mai scump de pe piaţă, cel mai 
bun din Barcelona. 

— E un regat al italienilor. Ocupă mai mult sau mai 
puţin jumătatea sudică a peninsulei... îi răspunse cineva 
din mulţime. 

— Şi de ce trebuie să intervină regele Alfonso în 
treburile lui? întrebă un al treilea. 

— E complicat... răspunse altul care, din câte îşi 
dădea seama Hugo, probabil că era negustor; în plus, era 
limpede că publicul îl respecta, căci îi făceau loc şi nu se 
atingeau, nici nu se apropiau de el. 

— Ca toate lucrurile care au de-a face cu regii, îl 
întrerupse bărbatul din faţa lui Hugo, care, judecând după 

straie şi după mirosul de peşte ce i se lipise de piele, cu 
siguranţă era marinar. 

— Care au de-a face cu regii... fu de acord negustorul 
cu marinarul, şi cu papa, adăugă el. 

— Aşa este, sublinie al treilea. Papa nu a vrut să o 
ajute pe regina Neapolelui, care e atacată de Ludovic de 
Anjou... 

— Ludovic de Anjou? zise cineva. Ludovic de Anjou 
nu era...? 

— Ba da, unul dintre pretendenţii la coroana noastră 
după moartea regelui Martin. E nepotul pe linie maternă al 
regelui Ioan, dar nu a dobândit nimic în Caspe. Acum vrea 
să obţină coroana Neapolelui cu ajutorul papei, al 
genovezilor şi al condotierului Sforza, care se afla înainte 
la ordinele reginei Ioana. 

— Cât de uşor îşi schimbă loialităţile, se plânse 
cineva. 

— Da. Devotamentul faţă de cei mari, oriunde în 
lumea asta, e o virtute mult prea nestatornică. Negustorul 
pufni în râs. 

Cei mai mulţi din mulţimea adunată acolo, tot mai 
numeroasă, încuviinţară în timp ce-l ascultau. 

— Când papa nu doar că refuză să o ajute pe regina 
Ioana, ba mai mult, l-a invitat pe ducele de Anjou să pună 
mâna pe regatul Neapole, reginei nu i-a venit în minte altă 
soluţie decât să caute protecţia regelui nostru, Alfonso. 

— Şi Alfonso a acceptat! se făli o bătrână care îşi 
însoţi cuvintele cu un gest obscen. 

— Posibilitatea de-a obţine un regat atât de 
important ca Neapole, jumătate din Italia, l-a atras pe 
regele nostru, continuă negustorul după ce se opriră 
râsetele stârnite de gestul bătrânei. Şi, de parcă atât n-ar 
fi fost de ajuns, să lupte împotriva lui Anjou, rival al casei 
Trastămara, şi împotriva aliaţilor lui, genovezii, inamicii 
noştri înverşunaţi, i se pare o aventură. Alfonso e tânăr. A 
învins şi pacificat deja Sardinia, dar nu e de ajuns pentru 
un rege ambițios. Războiul îl atrage, aşa a fost educat şi, 

împotrivindu-se opiniei miniştrilor săi, care l-au sfătuit să 
nu o facă, vrea să-şi extindă regatele, ca să se poată 
compara cu cei măreţi din Casa de Barcelona. 

Oamenii strigară când îl auziră. 

— Şi de ce l-au sfătuit miniştrii să nu accepte oferta? 

— Un regat nou ne va face mai puternici. 

— Dacă regina îl adoptă şi-l numeşte moştenitor... ce- 
i aşa de rău sau periculos în asta? 

Negustorul se lăsă rugat înainte să răspundă, de 
parcă le-ar fi dezvăluit un secret. 

— Trebuie să-i cunoşti pe italieni. Italia e un pământ 
fărâmiţat, lipsit de o putere importantă care să-i supună pe 
toţi domnii şi condotierii, care sunt doar nişte aventurieri, 
ca almogavarii noştri, şi în care încăierările şi alianțele se 
schimbă zi de zi. Forma lor de-a se purta, fie ei napolitani, 
genovezi, milanezi, pisani sau venețieni, nu prea are nimic 
de-a face cu caracterul catalan, aragónez şi, bineînţeles, cu 
atât mai puţin cu cel castilian. Mai-marii lor sunt 
curtenitori şi eleganţi, atenţi şi culţi, foarte culţi, dar 
aceste virtuţi nu fac decât să le ascundă perfidia, avariţia 
şi o cruzime deseori brutală. 

Peste cei strânşi acolo se aşternu tăcerea. Unii dintre 
ei ascultau cu gura căscată. 

— Regina loana, de exemplu, continuă negustorul. 
Credeţi că e o sfântă, ca regina noastră, Maria, soţia lui 
Alfonso? Şi-a trădat căpitanul general, pe Sforza, care 
luptă acum împotriva ei; şi-a încarcerat cel de-al doilea soţ, 
pe lacov de Bourbon, după ce acesta i-a decapitat amantul. 
Bineînţeles, comentă negustorul, regina ar fi trebuit să se 
mărite cu fratele regelui nostru, Alfonso, dar când loan a 
ajuns la Neapole ca să se însoare, cu acordurile 
matrimoniale deja încheiate, s-a făcut că ea se căsătorise 
deja cu Iacov de Bourbon. 

Se auziră murmure şi insulte din grup. Cei prezenţi 
îşi aminteau acel episod umilitor pentru coroană. 

— Păi nu i-a ieşit prea bine pariul cu Bourbon ăla, 
exclamă cineva. 


— Nu, încuviinţă negustorul. După ce a fost 
încarcerat şi eliberat, de teama nevestei lui şi a intrigilor 
din palat, a fugit în Franţa, unde a devenit călugăr 
franciscan. 

Se auziră alte râsete. 

— Acum regatul este condus de un alt amant al 
Ioanei, pe care l-a numit majordom. Oferta pe care i-au 
făcut-o regelui nostru nu e nouă: cu mulţi ani în urmă, 
predecesoarea loanei de acum, tot loana o chema, l-a 
adoptat şi ea şi l-a numit moştenitor pe bunicul lui Ludovic 
de Anjou, iar papa chiar l-a încoronat rege în Avignon, deşi 
nu a mai ajuns să domnească. De aceea toată agitația şi de 
aceea l-au sfătuit miniştrii pe Alfonso să nu pice în 
capcană, să se dedice apărării pământurilor lui şi nu să 
revendice altele în dispută cu francezii şi genovezii. 

— De-asta s-a băgat regele Alfonso în treaba asta: ca 
să-i învingă pe şobolanii francezi şi genovezi! strigă un 
altul, care fu numaidecât primit cu ovaţii şi exclamaţii. 

Hugo oftă şi se retrase, iar Caterina îl urmă. Încă nu 
ştia ce ar fi preferat: ca Bernat să se întoarcă mai repede 
sau să întârzie, şi fu şi mai confuz în dimineaţa următoare 
când se duse la carceră să plătească cheltuielile lui Merce. 

— Il cunoşteai pe omuleţul acela care era 
împuternicitul amiralului? îl întrebă Luis Pelat după ce 
numără banii şi încuviinţă satisfăcut. 

„Cunoşteai?”, se întrebă Hugo surprins. 

— Da, îl cunosc, afirmă el. Guerao... 

— S-a sinucis în palat. L-au găsit atârnat de-o grindă. 

— Nu se poate! 

— Ba da, ba da, se poate, îl ironiză temnicerul. Ieri- 
noapte. De o grindă. Atârnat. 

Sinuciderea lui Guerao fu interpretată de către 
veguer, procurator şi contesă ca urmarea directă a 
intervenţiei omuleţului în răpirea lui Arnau. 

— Spiritul lui chinuit de păcat şi lipsa de loialitate l- 
au făcut să săvârşească o faptă atât de groaznică şi plină 
de laşitate, zise un bărbat. Nu se va odihni niciodată în 

pace. 

— De aceea s-a împotrivit ca prizoniera să fie 
torturată, zise celălalt acuzator, pentru că era complicele 
ei. 

— Va fi o altă lovitură morală însemnată pentru 
Bernat, speculă cu cinism contesa. Nu doar că i-au răpit 
fiul, ci au făcut-o cu complicitatea persoanei în care avea 
încredere. 

Hugo şi Caterina, la cârciumă, purtau însă o cu totul 
altă discuţie. 

— Nu pot să cred că Guerao s-a sinucis, afirmă ea. 

— Nici eu. L-au asasinat. Şi fără îndoială că a fost 
mâna contesei şi a tatălui ei, răspunse el. 

— De ce? _ 

— Ştiu că noi l-am răpit pe copil. Imi închipui că au 
tras concluzia că am făcut-o cu ajutorul cuiva din interior 
şi acel cineva ar fi putut fi Guerao. Este o bănuială logică, 
îndeosebi după ce omuleţul s-a împotrivit ca Merce să fie 
torturată; mă tem că prin asta a ieşit categoric în evidenţă. 
În cazul în care contesa şi familia ei aveau îndoieli, cu 
siguranţă atunci s-au lămurit lucrurile. Prin moartea lui, 
aşadar, îşi ating două scopuri: elimină pe cineva care i-ar 
putea denunta în faţa lui Bernat, când se va întoarce, şi pe 
care cu siguranţă că l-ar crede mai mult decât pe soţia lui, 
şi în al doilea rând... 

Hugo nu îndrăzni să declare cu voce tare cealaltă 
consecinţă a morţii lui: Merce avea să fie torturată. 

La scurtă vreme după aceea se ştia deja că regele 
Alfonso obținuse un mare triumf în noul lui demers belic 
din Neapole. Monarhul se afla tot în Sardinia, dar armada 
catalană condusă de Bernat Estanyol alungă escadra 
genoveză aflată sub ordinul generalului genovez Battista 
de Campofregoso după ce ajunse în golful napolitan. După 
ce trupele debarcară în oraş, ducele de Anjou fugi în 
Genova şi forţele condotierului Sforza se retraseră. 
Amiralul şi ceilalţi ambasadori trimişi de rege intrară 
triumfători în Neapole şi ocupară castelul Nuovo, unde 

postară garnizoane de soldaţi catalani. După nici douăzeci 
şi una de zile, regina Ioana convocă nobilimea napolitană 
şi pe ambasadorii lui Alfonso, în faţa cărora îl adoptă pe 
rege, îl numi moştenitor al coroanei şi-i conferi titlul ce-i 
revenea succesorului: Duce de Calabria. Apoi îi predă 
Castelul Oului lui Ramón de Perellos, pe care Alfonso îl 
numi vicerege de Neapole şi Calabria. 

Se părea că veştile proaste soseau mereu odată cu 
cele despre victoriile catalane, iar suferinţa şi tristeţea 
trebuiau să se confunde cu veselia şi larma petrecerilor pe 
care le celebra oraşul. 

— Fiica ta a îndurat prima şedinţă de tortură, îi 
anunţă Joan Borra de îndată ce intrară în biroul lui. Nu a 
mărturisit. 

Se aşternu tăcerea peste toţi. Caterina stătea cu 
ochii închişi; Hugo nu îndrăzni să mai întrebe ceva; 
avocatul se întreba deja dacă acest cârciumar şi familia lui 
ciudată erau într-adevăr nevinovaţi. 

— Cum se simte? îndrăzni Hugo să întrebe. Ştiu deja 
că nu sunteţi medic, dar mă... 

— A fost supusă celei mai uşoare dintre metode: 
sfoara. 

Hugo îl privi pe avocat drept în ochi; rareori 
îndrăznea s-o facă. Se întreba dacă chiar voia să ştie. Voia 
să ştie în ce anume consta tortura cu sfoară? Pedepsele 
erau publice:  hăcuirea,  spânzurătoarea,  biciuitul, 
butucul... Lumea le vedea. Dar tortura nu era o pedeapsă 
publică, ci doar un mijloc de probă şi se aplică în secret: 
călău şi scrib, avocat şi procurator, judecător şi acuzat. Ce 
era sfoara? Hugo auzise vorbindu-se despre această 
metodă de tortură, dar... 

— În ce constă metoda asta cu...? îl întrebă pe 
avocat. 

— O sfoară care se strânge în jurul braţelor şi al 
picioarelor, i-o luă avocatul înainte, încruntat, şi care se 
strânge tot mai tare cu ajutorul unui turnichet, pe măsură 
ce acuzatul refuză să mărturisească, până ce intră în 

carne. Deseori este îmbibată cu sare, ca să usture... 

Hugo îi făcu semn să tacă. Lângă el, Caterina era tot 
în picioare, tot cu ochii închişi, de parcă aşa ar fi putut să 
ignore ce se zicea în birou, deşi acum pe la colţurile 
pleoapelor i se scurgeau lacrimile. 

— Nu o vor mai tortura acum că nu au reuşit s-o facă 
să mărturisească? întrebă Hugo. 

— Mă tem că nu. Vor aştepta să se vindece rănile 
lăsate de sfoară pe membrele fiicei tale, după care vor 
folosi o altă metodă de tortură... mai dură. 

Se lăsă din nou tăcerea. 

Hugo îşi luă rămas-bun fără să vrea să ştie ce metodă 
avea să fie folosită. 

În ziua următoare, când Hugo se duse să plătească 
cheltuielile lui Merce la carceră, îi încasară şi banii pentru 
călăul angajat să-i tortureze fiica. 

În Neapole, războiul continua. După prima victorie a 
armadei catalane, regina Ioana fu de părere că Alfonso 
întârzia să-i vină personal în ajutor, cu o armată şi mai 
mare, drept pentru care, aşa cum îl avertizaseră miniştrii 
pe rege, se răzgândi şi începu tratativele cu Ludovic, Duce 
de Anjou, ca să-l adopte şi să-l numească moştenitor pe el 
în loc. 

Când află Alfonso, trimise şi mai multe trupe în 
Neapole şi angajă un condotier celebru, Braccio da 
Montone, care, cu trei mii de călăreţi, înfruntă forţele lui 
Sforza. Papa, pe de altă parte, continuă să fie de partea 
ducelui de Anjou şi, la rândul lui, trimise un alt căpitan, 
Tartaglia da Lavello, în fruntea unei armate de o mie de 
călăreţi, care-şi uni forţele cu cele ale lui Sforza. 

Condotierii fiind în război, regele Alfonso se văzu 
nevoit să-i declare oficial război ducelui de Anjou şi, după 
ce ambasadorul său îşi îndeplini misiunea, în luna iunie a 
anului 1421 sosi în Neapole, la comanda unei armade de 
optsprezece galere, opt nave şi multe altele mai mici care, 
la ordinele amiralului Bernat Estanyol, ridicară pânzele din 
portul Messina, din Sicilia. 


Metoda de tortură cu bețe constă în apăsarea mai 
multor bete în jurul degetelor de la mâinile şi picioarele lui 
Merce. Rănile lăsate de sfoară se cicatrizaseră, dar de data 
aceasta, degetele şi extremităţile lor se comprimau pe 
măsură ce călăul o interoga şi-i cerea să mărturisească. 

Merce plânse; urlă de durere. Scribul zmângălea pe 
foi interogatoriul la care o supunea judecătorul şi 
răspunsurile celei torturate: „Nu. Sunt nevinovată. 
Arestaţi-o pe contesă. Dumnezeule! Unde îmi ţineţi 
copilul? Nu”. 

Văzându-i încăpăţânarea şi semnalul judecătorului, 
călăul apăsă şi mai tare beţele. Câteva oase de la degetele 
de la mâini şi de la picioare se rupseră. 

Merce urlă de durere. 

Continuă să nege. 

Apăsară şi mai tare. 

Se auzi un alt pârâit de oase rupte. 

— Sunt nevinovată! 

Judecătorul închise ochii şi, cu ei închişi, îi porunci 
călăului să mai apese o dată. 

— Nu! 

— Fiica ta a îndurat o a doua şedinţă de tortură. 

De data aceasta, avocatul Joan Borra îl puse pe un 
ofiţer să le aducă nişte taburete şi le propuse grijuliu lui 
Hugo şi Caterinei să se aşeze pe ei. 

— Vă rog să-i spuneţi fiicei mele că suntem bine cu 
toţii şi că o aşteptăm să se întoarcă. 

— O voi face, le făgădui el, de parcă ar fi avut acces 
liber la deţinută, fără să mai invoce de data aceasta scuza 
cum că nu e mesagerul nimănui. 

„Suntem bine cu toţii”. Aşa vorbiseră Hugo şi 
Caterina. „Ar fi fost bine ca Merce să ştie că Arnau era în 
siguranţă cu bunica lui”, zise Caterina din prima zi, dar 
cum să o facă? Temnicerul continua să-i refuze. Contesa şi 
tatăl ei îl plătiseră pentru aceasta, concluzionaseră ei într- 
o zi. Aşa că nu aveau cum să-i transmită mesajul. „Ştie”, 
voise să creadă Hugo. „Altminteri, dacă ar fi apărut 


3 


copilul, veguerul sau judecătorul i-ar fi spus. Fiica mea e 
conştientă că, dacă o ţin arestată şi o interoghează 
înseamnă că nimeni nu ştie nimic despre copil. Dacă apare 
sau îl găsesc, tortura şi conţinutul interogatoriilor ar fi cu 
totul altele”. 

Încheiară discuţia şi, în tăcere, cu zgomotul oraşului 
înăbuşit, cu trupurile şi conştiinţele tremurând din pricina 
durerii îndurate de Merce, se întoarseră la cârciumă. Fură 
surprinşi să-l găsească acolo pe căldărar, care se scuza 
mereu că tot întârzia să facă noul alambic. Nu doar că îl 
terminase, dar îl şi montase. Focul ardea puternic sub 
recipientul inferior mare şi Pedro privea cu satisfacţie. îl 
probă cu apă, să vadă dacă funcţiona. 

Aburii şuierau. Alambicul strălucea. 

Când îşi făcură apariţia Hugo şi Caterina, căldărarul, 
care nu cu mult timp în urmă îl dispreţuise, îşi plecă 
fruntea şi se îndreptă spre uşa cârciumii. 

— Aşteaptă, îi zise Hugo, trebuie să-ţi plătesc restul 
de bani. 

— Nu e nevoie s-o faci acum. Mi-i dai când vrei. 

Şi pe când plecă el, un altul îşi vâri capul pe uşă. 

— Aveţi licoare? 

Caterina îl privi pe Hugo întrebătoare. O torturau pe 
Merce şi... 

— Mâine-dimineaţă, îi făgădui Hugo cu voce slăbită. 

Munca le făcu bine, căci le oferi câteva momente în 
care reuşeau să uite, deşi, la sfârşitul zilei, după ce distilau 
vinul, urmau nopţile, o provocare cu greu de depăşit. Se 
culcau şi rămâneau treji unul lângă celălalt, ascultându-şi 
plânsetele. 

În schimb, oamenii începură să se poarte afectuos cu 
ei. În oraş se ştia că Merce îndurase deja două şedinţe de 
tortură şi tot mai mulţi începeau să creadă că era 
nevinovată. Altfel, cum ar fi putut îndura o mamă două 
şedinţe de tortură? se întrebau multe femei. Ba unele chiar 
vorbeau deja cu insolenţă despre contesă ca fiind vinovată 
de dispariţia lui Arnau. 


— Ce păcat că legea nu îngăduie ca nobilii să fie 
torturați! se auzi în cârciumă, în semn de sprijin, când 
Hugo trecu pe-acolo. 

— Pe regina Sibila au torturat-o, îşi aminti cineva. 

— Da, dar însuşi regele loan a poruncit-o, nu 
judecătorii noştri. 

Hugo nu-i băgă în seamă şi ajunse lângă Caterina, 
lângă butoaie. 

— Tot ei ne-au întors spatele după ce au atacat 
cârciuma, îi zise la ureche după ce făcu un semn 
dispreţuitor spre clienţi. Ba unii dintre ei chiar au luat 
parte la prădat. _ 

— Ei ne dau de-ale gurii, răspunse ea. Încearcă să-i 
vezi în lumina asta. Ne avem doar unii pe alţii, iubitule. 
Merce şi micuțul... Poate sora ta? Pedro, Llucia şi Simon... 
Poate monseniorul. Şi să mai fie încă vreo patru... sau nu? 
Poate niciunul. Asta-i realitatea. Să luptăm pentru ea. 

Neapole celebră cu mari festivități debarcarea 
regelui Alfonso însoţit de armata lui şi de circa o mie cinci 
sute de principi şi nobili din Catalonia, Aragón, Sicilia, 
Castilia şi chiar din regatul Neapole. 

Şi în timp ce condotierul Braccio da Montone se 
războia împotriva lui Sforza, iar ducele de Anjou pe 
pământuri napolitane, regele Alfonso porunci ca o armadă 
formată din opt galere, după ce ancoraseră în Sicilia ca să 
se înarmeze cum se cuvine, să plece spre Pisa, unde li se 
alăturară alte două galere, şi de acolo direct spre portul 
Genova, gata să-şi atace duşmanii înverşunaţi. 

Odată anunţat ducele de Genova, Tommaso di 
Campofregoso, acesta îşi trimise armada să se lupte cu cea 
catalană, sub conducerea fratelui său, Battista. Bătălia a 
avut loc în Foz Pisana, iar armada catalană o înfrânse pe 
cea genoveză; învinse cinci dintre cele opt galere din care 
era formată aceasta, alungă alte două şi îl captură pe 
generalul ei, fratele ducelui, Battista di Campofregoso. 

Victoria armadei regelui Alfonso în bătălia navală de 
la Foz Pisana avu două consecinţe importante. Prima fu că 

înseşi autorităţile din conducerea Genovei se predară 
ducelui de Milano, Filippo Maria Visconti, şi-i predară 
statul. A doua fu că papa Martin al V-lea, văzând victoria 
răsunătoare a lui Alfonso împotriva genovezilor, impuse un 
armistițiu între acesta şi ducele de Anjou, care se resemnă 
şi-i recunoscu lui Alfonso drepturile ca Duce de Calabria şi 
moştenitor al reginei loana a Neapolelui. 

Dar, deşi armistițiul aduse o pace precară în regatul 
Neapolelui, nu se petrecu la fel şi în regatul Castiliei. 
Ferdinand de Antequera, regele care, prin război, mite şi 
viclenie obținuse coroana Arag6nului, Valenciei şi 
Mallorcăi, precum şi principatul Catalonia prin intermediul 
sentinţei dictate în Caspe, nu doar că se concentră asupra 
regatelor cu pricina, dar şi făcu tot ce fu nevoie pentru ca 
fii lui, infanţii de Aragon, să ajungă să controleze regatul 
Castiliei. 

li îmbogăţi pe toţi cu titluri, castele, domnii mari şi 
pământuri întinse, şi domeniile aferente celor mai 
importante ordine militare, cum ar fi cel de Santiago şi 
Alcântara, dar fraţii, în loc să acţioneze împreună, aşa cum 
intenţionase tatăl lor, se întrecură, în schimb, şi sfârşiră 
prin a ridica armate ca să se înfrunte. Infantele Henric îl 
răpi în cele din urmă pe regele Castiliei, Ioan al II-lea, în 
vârstă de cincisprezece ani, şi pe sora lui, Cătălină, cu care 
urmărea să se căsătorească. 

Toate aceste lucruri se  întoarseră împotriva 
infantelui Henric, care se văzu obligat să-şi concedieze 
armata, să se predea şi să se supună voinţei regelui 
Castiliei. 

Toate acestea se petrecuseră pe la sfârşitul anului 
1420. Regele Alfonso, care ţinea mereu legătura cu sora 
lui, infanta Maria de Aragón, soţia lui Ioan al II-lea de 
Castilia, era conştient că planul tatălui lui, Ferdinand de 
Antequera, eşuase, că ceilalţi doi fraţi ai lui, infanţii de 
Aragon, se înfruntau între ei, şi de faptul că regele 
Castiliei, Ioan al II-lea, avea să se răzbune cu siguranţă 
pentru că fusese răpit şi umilit de către Henric. 


Pe de altă parte, Alfonso era întru totul conştient că 
fratele lui avea să fie arestat şi încarcerat, drept pentru 
care, atunci când amiralul său, Bernat Estanyol, în urma 
victoriei din bătălia navală de la Foz Pisana şi a păcii din 
Neapole, îi ceru permisiunea să se întoarcă în Barcelona 
ca să se ocupe de răpirea ciudată a întâiului lui născut şi 
de moartea secretarului lui, regele i-o acordă, întrucât 
avea nevoie de persoane de absolută încredere în regatele 
lui, ţinând cont de conflictul care urma să se işte în Castilia 
din pricina fraţilor lui. 

În cea de-a treia şedinţă se folosi tortura focului. La 
fel ca după tortura cu sfoara, Merce primise îngrijiri 
medicale în carceră, pentru a depăşi şedinţa anterioară, 
cea a beţelor, îndeosebi în locul în care avea să fie arsă: pe 
tălpi. 

I le unseră cu untură de porc şi o aşezară pe un 
scaun, forţând-o să întindă picioarele spre un foc. 

Judecătorul o privi pe femeia slabă, trasă la faţă, cu 
urme de la sfori şi bețe pe braţe şi picioare, mâini şi tălpi, 
şi o rugă, cu o urmă de compasiune în glas, să 
mărturisească înainte ca untura să înceapă să se 
încălzească. 

— Nu am fost eu, răspunse ea. Sunt nevinovată. 

În cele din urmă, untura de porc începu să 
clocotească pe tălpile lui Merce. 

Judecătorul insistă. 

Ea negă. 

In sala de tortură se auzi sfârâitul grăsimii arzând şi 
în scurtă vreme încăperea fu învăluită de mirosul 
caracteristic de carne prăjită. 

Merce îndură. 

— Arestaţi-o... Arestaţi-o... pe contesă! strigă ea în 
cele din urmă. E o asasină! 

—  Mărturiseşte, spuse judecătorul fără urmă de 
convingere în voce. 

Merce urlă de durere. Apoi leşină. 

Era aşa-numitul „efect purgativ al torturii”. După a 

treia şedinţă, judecătorul o găsi pe Merce nevinovată de 
acuzele care i se aduceau şi o eliberă. În Catalonia, dacă 
un prizonier îndura tortura fără să-şi mărturisească vina 
era considerat nevinovat, fără să poată fi judecat iarăşi 
pentru aceleaşi fapte. Mulţi aflaseră deja despre această 
decizie înainte ca unul dintre alguazilii veguerului să vină 
la cârciumă ca să-i comunice lui Hugo sentinţa. 

Fugiră la ea, înconjurați de oameni care aplaudau şi 
ovaţionau. Cu timpul, încarcerarea şi torturarea lui Merce 
deveniseră, pentru oamenii simpli, lupta dintre o contesă, 
avută şi puternică, şi o cetăţeană umilă căruia îi furaseră 
fiul. De aceea, la intrarea în carceră se adunară o mulţime 
de oameni şi îi făcură loc să treacă, respectuoşi. În mare 
erau femei; torcătoare, văduve bătrâne care vindeau lână 
sau din cele care cumpărau ori vindeau cereale în piaţa 
Blat, lângă castelul veguerului, sau în piaţa Liana sau Oii, 
ambele aflate în apropiere. Pe o targă de lemn, poate 
dintre cele pe care le foloseau ca să-i care pe prizonierii 
morţi, temnicerul aduse o femeie pe jumătate inconştientă, 
transpirată, zdrobită, incapabilă să umble sau să 
vorbească, dar care zâmbea şi care făcu un semn de 
victorie când îşi văzu tatăl şi pe Caterina. Hugo nu 
îndrăzni să o atingă; în schimb plânse. Doi bărbaţi se 
grăbiră să le ia locul alguazililor care ţineau de prăjinile de 
lemn şi aşteptară ordinele lui Hugo. 

— Poftim! îi zise temnicerul lui Hugo. Banii ăştia au 
rămas în plus de data trecută. 

Şi îi înapoie nişte bani. 

— Ai decontat pentru călău? întrebă Hugo cu 
amărăciune. 

Temnicerul nu-i răspunse. 

— Să mergem! îl îndemnă Caterina trăgându-l de 
braţ. 

Defilară printre oameni. Ovaţiile se transformară în 
murmure când oamenii văzură în ce stare era Merce, cu 
ochii închişi şi gura încordată, suferind junghiuri de durere 
la simpla mişcare a tărgii. Hugo şi Caterina merseră năuci, 

cu vederea înceţoşată. Oamenii care se adunaseră în faţă 
începură iarăşi să ovaţioneze şi să aplaude. 

— Curajoasă! 

— Mamă! Tu eşti cu adevărat o mamă! 

— Ai învăţat-o minte! 

— Unde e contesa acum? Au arestat-o deja? 

35 

Îl aşteptau. Aflaseră de la câţiva clienţi de sosirea 
galerei amiralului, care trecuse de tasques - bancurile de 
nisip ce permiteau accesul pe coastă -, escortată de alte 
două nave alături de care străbătuse, de mai multe ori, de 
la un capăt la celălalt, faleza Barcelonei, în semn de triumf, 
cu steagul amiralului arborat, în timp ce marinarii de la 
bord primiseră ovaţiile cetăţenilor care se adunau pe plajă. 
Odată încheiată celebrarea, o barcă se duse până la 
galeră. Amiralul se îmbarcă pe ea şi rămase în picioare, 
solemn, înfruntând valurile puternice din ziua aceea şi pe 
care vâslaşii le înfrângeau cu greu. Debarcă pe un pod de 
lemn precar, instalat în grabă tocmai în acest scop, la 
capătul căruia îl aşteptau veguerul, magistratul şi mai 
mulţi consilieri ai Barcelonei. 

Nu se lungiră cu saluturile şi felicitările pentru 
victoriile din Neapole şi Sardinia. Era sfârşitul lui ianuarie, 
anul 1422, vremea era urâtă, cenuşie şi rece, iar vântul 
sufla picăturile de apă de mare dincolo de țărm, 
împroşcându-i pe toţi. 

Încă din ziua sosirii lui, chiar de-ar fi fost după- 
amiaza târziu, Hugo şi Caterina se aşteptară să primească 
ordin de la amiral să se înfăţişeze la palat. Cu toate 
acestea, nu veni nimeni să-i caute. Continuară în ziua 
următoare şi, împreună cu ei, o mulţime de clienţi care 
petreceau ore întregi sorbind din castroanele lor cu vin 
sau licoare, nevrând să se ridice de la masă fără să-şi 
satisfacă pe deplin curiozitatea. Oamenii se îngrămădeau 
în cârciumă, ba chiar zăboveau pe strada Boqueria. Nici a 
doua zi nu veni nimeni. 

— L-am văzut pe veguer intrând în palatul lui, zise 

cineva chiar în dimineaţa aceea. 

— Probabil că-i explică ce s-a petrecut... zise un altul. 

Când auzi avalanşa de comentarii care începură, 
Hugo se întoarse la butoaie, lângă Caterina şi Pedro. 

— Te va chema? îl întrebă Caterina. 

— Fără îndoială, afirmă Hugo. 

Nu se întâmplă în ziua aceea, nici în următoarea, nici 
în a treia, în ziua a patra însă, cu puţin înainte de răsăritul 
soarelui, Bernat însuşi se înfăţişă în cârciumă. Veni singur, 
fără veguer sau soldaţi. Strigă la uşă, care încă era închisă, 
iar Pedro, cu privirea încă înceţoşată, deschise, pregătit să 
nu lase pe nimeni să intre, oricine ar fi fost la uşă... Se 
dădu însă înapoi din faţa amiralului, mare, impunător. Nici 
Hugo, nici Caterina nu coborâseră încă de la etaj; Merce 
rareori cobora fără să fie însoţită de unul dintre ei doi. 
Bernat se aşeză la una dintre mese. Pedro dădu să-i anunţe 
pe cei de sus, dar amiralul clătină din cap şi, în schimb, 
făcu semn spre oala care atârna încă deasupra unor 
cărbuni pe care Pedro îi ţinea arzând în timpul nopţilor de 
iarnă. 

— Dă-mi de mâncare şi un castron zdravăn de vin! 

Flăcăul se supuse. 

— Vreţi să-l anunţ pe Hugo? îl întrebă apoi. 

— Nu. Vreau să mănânc şi să beau. Apoi... îţi voi zice 
eu. 

Şi mâncă, şi bău, nu ca amiralul armadei catalane, 
nici ca un conte, nici ca un ministru al regelui Alfonso. 
Pedro îl privi terminând castronul cu mâncare, pâinea şi 
vinul, de parcă ar fi fost unul dintre clienţii care veneau la 
cârciumă. Bernat cerea un al doilea castron cu vin în timp 
ce Hugo cobora scările. 

Cei doi se priviră. Bernat întrerupse vraja fluturând 
castronul, ca să-i amintească lui Pedro să-i mai aducă vin. 
Hugo profită de momentul cu pricina ca să coboare şi să se 
aşeze în faţa lui. 

— Adu-mi şi mie! îi ceru lui Pedro. 

— Vă voi ucide pe toţi, îl ameninţă Bernat printre 

înghiţituri, de parcă ar fi spus un lucru lipsit de 
importanţă, chiar şi pe flăcăul ăla, adăugă el după încă o 
înghiţitură, cu gura plină şi arătând spre Pedro, dacă nu-mi 
recuperez fiul teafăr şi nevătămat în două zile. 

— Ar trebui să-ţi întrebi soţia, răspunse Hugo, 
încercând să fie la fel de rece ca Bernat. 

Vorbiseră despre asta, el, Merce şi Caterina, în odaia 
lui Merce. Acum că Guerao murise, nimeni nu ar fi dat 
crezare scuzei că fuseseră nevoiţi să-l răpească pe copil 
deoarece contesa avea de gând să-l asasineze pe 
moştenitorul lui Bernat şi nu ar fi crezut nici că 
majordomul îi ajutase să o facă. Merce îi rugase să nu-l 
predea pe fiul ei. Era întinsă pe pat, avea picioarele arse, 
câteva degete încă rupte, şi rănile lăsate de sfori încă 
vizibile. 

— Mai devreme sau mai târziu, Arnau va îndura furia 
contesei. Bernat se va întoarce pe mare şi la război, asta 
ştie să facă. Şi atunci căţeaua aia de nevastă-sa se va 
mânia pe el. Nu o faceţi, vă rog, le zise ea. 

Hugo nu îşi putea închipui ce avea să se întâmple. 
Arnau era fericit în Bonrepos. Simon, sclavul eliberat, îşi 
asumase răspunderea de a-i ţine la curent şi în orice 
călătorie pe care o făcea înspre Tarragona sau 
împrejurimile ei se abătea pe la mănăstire, ca să afle 
despre Arnau, care îşi revenise după ce fusese otrăvit de 
contesă. 

— Dumnezeu va hotărî, încheie Caterina starea lor de 
nesiguranţă. Câtă vreme copilul e bine, noi nu ştim nimic 
despre el. 

La concluzia aceasta se adăuga o alta, pe care le-o 
oferise Joan Borra, avocatul, în ziua în care se duseseră să- 
i plătească onorariile ridicate. Merce fusese absolvită de 
orice consecinţe. Oraşul o ştia şi o admira! Nici veguerul, 
nici magistratul, nici consilierii oraşului nu aveau să 
îngăduie ca Bernat să-şi facă singur dreptate. Oraşul nu 
avea să permită ca o femeie care fusese torturată fără să-şi 
mărturisească delictul să fie pedepsită din nou, chiar dacă 

era vorba despre amiralul armadei. Şi dacă se lua de ei, de 
Hugo sau de Caterina? întrebaseră ei. Avocatul pufnise cu 
putere. „Nu cred s-o facă”, le zisese el. 

— Ştiu că nu a fost contesa, răspunse Bernat 
acuzaţiei aduse de Hugo. 

— Cum de eşti aşa de sigur? 

Bernat luă o gură lungă de vin înainte să răspundă, 
dar când dădu să o facă, Hugo i-o luă înainte. 

— Ai torturat-o cumva? 

Amiralul şovăi şi încercă să-şi potolească furia. 

— Mi-e de-ajuns să o privesc în ochi, zise el, foindu- 
se. 

— Atunci priveşte şi în ai mei! 

Vocea se auzi dinspre scara îngustă şi abruptă care 
ducea la primul etaj şi pe care se vedeau doar picioarele 
bandajate ale lui Merce. 

Bernat privi fix spre scări; Hugo, care stătea cu 
spatele, se întoarse. Merce cobori scările încet, nesigură, 
ajutată de Caterina. Cobori simțind durere la fiecare 
mişcare. Pe genunchii goi se puteau vedea în continuare 
cicatricele de la tortura cu sforile; restul trupului îi era 
acoperit de cămaşa de noapte. Cei mai buni medici din 
Barcelona o văzuseră pe Merce şi îi sfătuiseră să evite 
lucrul de care se temeau cu toţii: febra. 

— Priveşte în ochii mei! îl provocă Merce când ajunse 
jos, cu Caterina lângă ea, având mereu grijă să nu-şi 
piardă cumva echilibrul şi să cadă. 

Bernat rămase măreț, holbându-se efectiv în ochii lui 
Merce. 

— Tu ai fost, afirmă amiralul rece fără să-şi ia 
privirea de la ea. 

Hugo simţi cum i se strânge stomacul. Oare corsarul 
acela ar fi fost în stare să o facă pe fiica lui să 
mărturisească, deşi trecuse de trei şedinţe de tortură? Se 
convinse de contrariul când auzi hohotul de râs al lui 
Merce, trist, scurt, foarte scurt, foarte trist. 

— Nerodule! strigă ea. 


Bernat se ridică furios când auzi insulta şi făcu un 
pas spre Merce, dar se opri înainte ca Hugo să sară de pe 
bancă să-şi protejeze fiica, de parcă femeia din faţa lui, 
deşi infirmă şi fragilă, tot îl înspăimânta. 

— Ce vei face? întrebă Merce. Mă vei ucide? Se 
dezechilibră când încercă să desfacă braţele, ca să i se 
ofere lui Bernat. Caterina o ajută. 

Vezi bine, zise ea, dându-se bătută, nu mă pot mişca. 
Şi toate astea pentru că soţia ta a hotărât să-l ucidă pe 
întâiul tău născut, îi spuse ea. 

Bernat clătină din cap. 

— Şi apoi l-a asasinat pe Guerao, zise ea. Guerao nu 
s-ar fi sinucis niciodată. Guerao nu i-ar fi făcut vreodată 
rău fiului tău. Ştii bine! Priveşte-mă acum în ochi! îi ceru 
ea într-un moment în care Bernat şovăi, probabil 
amintindu-şi de loialitatea lui Guerao. 

Cu toate acestea, amiralul îşi reveni numaidecât şi o 
sfâdă cu privirea. Merce făcu un pas în faţă, atât de 
impulsiv, că atât Caterina, cât şi Hugo se grăbiră s-o 
prindă înainte să cadă; apoi plânse în braţele tatălui ei. 
Bernat o privea. 

— Nu aveai de gând să mă ucizi pe plajă? reuşi să 
îngaime în cele din urmă, printre hohote de plâns. Fă-o 
acum, Bernat! Ucide-mă, pui de lele ce eşti! 

— O voi face când îmi voi recupera fiul, răspunse el 
rece. Pe tine şi pe ei toţi, adăugă el, arătând spre Hugo, 
Caterina şi Pedro. Fii sigură de asta! Doar Arnau mă 
opreşte. 

— Cum te putem convinge că soţia ta...? 

Se auzi şuierul sabiei care îl lovi pe Hugo în spate, cu 
partea plată, doborându-i la pământ şi pe el şi pe fiica lui. 
Bernat avea cincizeci şi ceva de ani, dar scosese arma şi îl 
lovise pe Hugo dintr-o singură mişcare, vertiginoasă şi 
violentă. 

— Nu mă vei convinge niciodată, prostule! Bernat nu 
aşteptă ca tatăl şi fiica, ajutaţi de Caterina şi Pedro, să 
reuşească să se ridice. Ştiu că a fost fiica ta. Ştiu. Nimeni 

nu mă va convinge de altceva. 

— Şi Guerao? întrebă Merce de la podea. A fost 
părtaş? 

— Unde l-ai ascuns? insistă Bernat, ignorând 
întrebarea. Nu sunt multe locuri în care ar putea fi. 

Hugo se ridică, rănit în urma loviturii de sabie, şi o 
ajută şi pe Merce să se ridice. 

— Nu ai nici măcar o fărâmă de milă în tine? îl 
mustră el pe Bernat. Nimeni nu-mi poate acuza fiica de 
răpirea lui Arnau. A îndurat torturi ca să-şi dovedească 
nevinovăția. Sfoara, băţul, până şi focul... 

— Diavolilor le place focul... îl întrerupse Bernat, 
după care tăcu brusc. 

Hugo o presimti, la fel şi Caterina. Merce greşi şi miji 
ochii, o clipă doar. Bernat râse în hohote. 

— Ştii câţi bărbaţi am judecat înainte de a-i arunca în 
mare sau de a-i executa pe câmpul de luptă? Aproape toţi 
erau vinovaţi; îşi ascundeau privirea întocmai cum ai făcut- 
o tu. Diavolii, serios? Vă protejaţi între voi. Mi-ai trimis fiul 
unde e diavoliţa. 

— Nu! strigă Hugo. 

Bernat nu-l băgă în seamă. Era convins că 
descoperise locul în care îl ţineau ascuns pe fiul lui şi 
nimic nu mai conta. 

— Fugiţi, căci de nu, vă voi ucide când mă întorc. 

— Bernat... încercă să-l oprească Merce, dar nu reuşi 
să-l facă nici măcar să întoarcă privirea în timp ce se 
îndrepta spre uşa cârciumii. 

Nu trecu mult şi Hugo, încărcat cu un săculeţ cu 
bani, pâine şi vin, şi ceva straie călduroase, toate adunate 
în grabă, ieşea din Barcelona şi se îndrepta spre Priorat. 
Nu trecuse încă podul sunt Boi de peste Llobregat, că 
huruitul copitelor cailor le dădu de veste, lui şi ţăranilor 
alături de care mergea, că trebuia să se dea la o parte din 
drum. Îi depăşiră cinci cai în plin galop, ridicând praf şi 
azvârlind o mulţime de pietricele în urma lor. În fruntea lor 
se afla Bernat. 


La sfârşit de ianuarie, zilele erau în continuare 
scurte, iar. Hugo se folosi de ultimele raze de lumină ca să 
se apropie cât mai mult posibil de mănăstirea din 
Bonrepos, conştient că Bernat avea să fie deja acolo. Oare 
îşi recuperase copilul? Cum s-ar fi putut împotrivi cele 
treisprezece călugăriţe dorințelor amiralului şi oamenilor 
lui? Se lăsa noaptea şi îi fu cu neputinţă să continue. 
Atunci şi-l închipuia pe Bernat furios şi dând năvală în 
mănăstire... Şi reuşi doar să aţipească, aşteptând ca zorii 
zilei să-i arate iarăşi drumul. 

Mulțimea de oameni de pe drumul care ducea spre 
Bonrepos îi dădu de înţeles lui Hugo că se petrecea ceva 
acolo jos, în valea ascunsă în care se afla mănăstirea. De 
când călătorise atunci cu Merce, îl însoțea o tăcere 
întreruptă doar de zgomotele pădurii frunzoase, care 
îngusta cărarea. 

— Ce se petrece? îl întrebă pe un bărbat care cobora, 
ca el, potrivindu-şi pasul cu al lui. 

Bărbatul, cu o săpăligă pe umăr, îl privi mirat. 

— Nu ştii? 

Hugo clătină din cap. 

— Atunci tu de ce cobori? 

Hugo şovăi. Nu se aşteptase la întrebare. 

— Una dintre călugăriţe e sora mea, şi cum eram în 
trecere prin apropiere... 

— Aha. 

Probabil că țăranul îşi  satisfăcuse îndeajuns 
curiozitatea, căci îi răspunse numaidecât la prima 
întrebare lui Hugo: 

— Păi, sora ta şi celelalte călugăriţe au o problemă 
acolo jos. Amiralul armadei catalane le acuză că i-au răpit 
fiul şi îl ţin prizonier. Le-a ameninţat că va ataca 
mănăstirea cu forţa şi îşi va recupera copilul. 

— Câţi sunt? 

— Au ajuns cinci, dar unul dintre ei a plecat de pe 
câmpul de luptă. Bărbatul râse de gluma lui. Hugo se forţă 
să râdă şi el. Bănuim că s-a dus să caute întăriri. 


— Şi călugărițele ce zic? 

— Călugăriţele zic că nu trebuie să dea explicaţii 
nimănui în afară de arhiepiscopul de Tarragona şi că, dacă 
nobilii atacă mănăstirea, vor fi excomunicați numaidecât. 

— Şi dumneata? 

— Eu sunt un vasal al călugăriţelor. Locuiesc mai sus. 
Arătă cu degetul mare peste umăr. În La Morera. Şi m-au 
chemat ca să apăr mănăstirea. Mai sunt mulţi alţi vasali ai 
călugăriţelor care le-au venit în ajutor. Bărbaţi chiar din 
Montsant, din La Morera, din Cornudella, din Albarca, din 
Ulldemolins... Facem de pază cu rândul fără să ne neglijăm 
obligaţiile, deşi în perioada asta oricum nu prea e de 
muncă. Nobilii ăştia au venit ca să ne distreze în timpul 
plictiselii de iarnă! 

— ÎI veţi înfrunta pe amiralul armadei Cataloniei? E 
ministrul regelui Alfonso. 

— Nici măcar regele nu poate încălca imunitatea 
bisericilor şi a mănăstirilor! răspunse bărbatul cu 
fermitate. Aşa zice legea catalană. Se poate ca Biserica să-l 
excomunice după legea lui Dumnezeu, dar noi ne putem 
împotrivi şi ucide pe oricine e dispus să încalce legea cu 
pricina şi nimeni nu ne poate acuza sau pedepsi pentru 
astfel de morţi. Nu contează ce cer sau ce nu mai cer sau 
pretextele folosite ca să atace mănăstirea. Nu pot s-o facă. 
Aşa li s-a adus la cunoştinţă amiralului şi însoţitorilor lui. 

— Dar dacă ele îl ţin sechestrat pe fiul amiralului... 

Hugo încerca în continuare să-l tragă de limbă pe 
bărbat pe când începu să se întrezărească prin desiş 
fundul văii. 

— Călugăriţele sunt soțiile lui Dumnezeu. Cum să 
răpească pe cineva? Şi de-ar fi aşa, trebuie să fie un motiv. 
În orice caz, nu suntem noi în măsură să le judecăm. 
Suntem vasalii lor şi, dacă nu le luăm apărarea, ne vom 
pierde pământurile şi drepturile. Motivele de ceartă dintre 
cei mari şi importanţi nu ne privesc. 

Bărbatul vorbise despre un „câmp de luptă”, dar lui 
Hugo i se păru a fi mai degrabă o întrunire aproape festivă 

a mai multor ţărani, cu unelte în loc de arme. Ţăranii 
sporovăiau, râdeau şi beau, cu un ochi la amiral şi la cei 
trei bărbaţi care mai rămăseseră cu el, care se aflau ceva 
mai încolo, la marginea dintre vale şi pădurea de 
nepătruns. Două ajutoare de călugăriţe lucrau în grădină, 
aparent fără să-şi dea seama de situaţia încordată. 

— Şi a dormit acolo?... Amiralul? se miră Hugo când 
nu văzu nicio tabără sau vreun cort. 

— Nu, răspunse ţăranul chiar înainte să se despartă 
de el şi să se îndrepte spre locul unde se aflau ceilalţi. Azi- 
noapte unul dintre ei a stat de pază, cică pentru a se 
asigura că nu iese nimeni din mănăstire... deşi ar fi foarte 
uşor să-l înşele, iar ceilalţi, împreună cu amiralul, s-au 
retras şi-au fost găzduiţi de prioratul din Escaladei. Acolo 
se mănâncă bine, se bea şi mai bine şi se doarme la 
căldură. 

Hugo îşi aminti de zilele în care locuise cu fraţii laici 
din Escaladei şi simţi iarăşi gustul vinului în gură, vinul 
acela cu un gust secundar de piatră de ardezie printre care 
îşi răspândeau vrejurile rădăcinile, în căutarea unei 
picături de apă. Oftă. Simţi căldura soarelui care 
pătrundea până în adâncimile văii şi care-l alină după 
frigul îndurat în întunericul drumului prin pădure. Privi 
spre locul în care se afla Bernat. Nu avea cum să-l 
recunoască de la distanţa asta, se linişti el... Deşi era 
singurul care nu avea la el o unealtă de lucrat pământul. 
Cu siguranţă că Bernat ştia că avea să-l urmeze până la 
Bonrepos. Se îndepărtă şi mai tare, ca să nu fie descoperit. 
Evită faţada principală, unde se aflau ţăranii, şi dădu roată 
mănăstirii, căutând intrarea în biserică. Uşile de lemn erau 
închise, îi atrase atenţia uneia dintre ajutoarele din 
grădină. 

— Pace! se salutară ei. 

— Trebuie să vorbesc cu maica superioară Beatriz, îi 
zise Hugo. Femeia dădu să-l refuze, dar Hugo continuă: 
Spune-i că Hugo Llor e aici şi că vrea să o vadă. Nu mai 
vorbi despre asta cu nimeni altcineva. 


Hotărârea cu care Hugo i se adresă o convinse în 
cele din urmă pe servitoare. Era o fată tânără, cu o privire 
atentă şi vioaie, poate cam de vârsta pe care o avusese 
Arsenda când fusese violată în mănăstirea Jonqueres. 

— E important să o ştie doar maica superioară 
Beatriz. 

Hugo aşteptă ascuns în intrarea în biserică până 
când, după o vreme, una dintre uşi se deschise îndeajuns 
încât să se strecoare înăuntru. Arsenda o închise 
numaidecât în urma lui. 

Lumina fadă şi pâlpâitoare a lumânărilor care 
luminau templul îi îngădui lui Hugo să zărească chipul unei 
femei obosite, care nu mai semăna deloc cu maica 
superioară intransigentă pe care o văzuse prima... şi 
ultima oară când fuseseră împreună fără zăbrele între ei. 
Vocea însă, fermă şi autoritară, alungă orice îndoială pe 
care ar fi avut-o Hugo cu privire la starea ei sufletească. 

— Mă aşteptam să vii, îi zise Arsenda. 

Vocea ei răsună în biserica goală. 

— Cum te simţi, soră? întrebă Hugo. 

— Cu nebunul ăla la porţile mănăstirii, glumi ea, 
categoric atacată. 

Nu aveau unde să se aşeze în biserică, aşa că 
Arsenda îl duse până la zăbrele, dincolo de care trecură 
printr-o uşă bine ascunsă. Se aşezară dincolo de ea, unul 
lângă celălalt, lumânările licărind jucăuşe printre găurile 
mici din lemn. 

— Îmi pare rău pentru necazurile provocate... 

Arsenda ridică o mână, făcându-i semn să tacă. 

— Să nu-ţi pară rău pentru mine. Toate acestea s-au 
petrecut... Nu ştiu... S-au petrecut ca să mă trezească din 
letargia în care mi-am petrecut viaţa. Am redescoperit 
dragostea. Nu dragostea aceea ideală faţă de Dumnezeu, 
ci dragostea reală, pe care o simţi în stomac. O singură zi 
cu Arnau şi-am plâns când am văzut cât tânjea după 
căminul lui, iar o clipă, doar o clipă mai târziu, râdea, şi eu 
împreună cu el. Am suferit când s-a rănit sau se pierdea 

prin pădure şi m-am emoţionat când îl vedeam întorcându- 
se spre mine. O zi, Hugo. Arsenda se şterse la ochi cu 
mâneca rasei. Toate acestea într-o singură zi, repetă ea. 
Nu ştiu de ce Dumnezeu m-a lipsit de astfel de bucurii şi 
satisfacţii. Sunt inofensive; nu-mi distrag atenţia de la țelul 
de a-l sluji Lui. Mulţi ani am trăit cu inima uscată şi roasă 
pe dinăuntru de vină. Am crezut-o pe Merce fiica 
diavolului... 

Arsenda izbucni în plâns. Hugo nu ştiu dacă să o 
îmbrăţişeze sau nu. Oare putea s-o facă? 

O făcu, iar ea îşi puse capul pe umărul lui. 

— Îţi aminteşti când pălăvrăgeam unul lângă altul, 
sub o pătură, pe acoperişul casei din Jonqueres? întrebă 
Arsenda printre hohote de plâns. 

Hugo, cu gâtlejul încordat, reuşi doar să încuviinţeze 
din cap. 

— Am şters vremea aia din viaţa mea, continuă ea. 
Te-am expulzat. Pur şi simplu. Cu toate acestea, de când 
te-ai întors cu Merce şi de când rugăciunile pe care le-a 
înălţat ea Fecioarei mi-au pătruns în suflet, mi-am amintit 
fiecare noapte în chip atât de real, că am reuşit să număr 
până şi stelele care ne-au luminat fanteziile de copii. 

— Arsenda, Merce... Merce se simte rău. 

— Ştiu. 

— Ştii? 

— De când am cunoscut-o, m-am interesat de ea şi 
am primit veşti despre viaţa ei. Nu e greu. Lent, da, dar 
simplu. Mă rog să se vindece. Ştiu ce calvar a îndurat din 
mâinile călăului şi o admir. De mi-ar fi dat Dumnezeu o a 
zecea parte din forţa ei ca să o protejez aşa cum şi-a 
protejat ea fiul! 

— Erai foarte tânără pe atunci. Nu ţi-o reproşa! 

— Aşa este, eram. Şi ingenuă. Foarte. Eram singură, 
Hugo... 

— Eu... 

— Odată cu trecerea anilor, îl întrerupse Arsenda, am 
cunoscut atâta răutate, atâta perversiune... atâta ipocrizie, 

încât m-am închis în mine însămi şi m-am lepădat de toate, 
până şi de familia mea. Între ei se aşternu tăcerea. Ei 
bine... îşi veni în fire maica superioară, îndreptându-se în 
scaun şi netezindu-şi straiele cu mâinile, acum eşti aici şi 
asta contează. 

Hugo pufni. 

— Pot să te sărut? îşi surprinse el sora. 

— Nu ştiu dacă o călugăriţă ar trebui... şovăi ea. Deşi 
am mijlocit în situaţii cumplite şi ele erau tot călugăriţe. 
Da, presupun că mă poţi săruta. Singurele sărutări pe care 
le-am primit în viaţa mea de la un bărbat... Da, cred că 
merit. 

Îşi întoarse obrazul spre Hugo, care o sărută cu 
tandrete. 

— Pentru copilăria noastră, zise el. 

— Şi pentru bătrâneţea noastră, răspunse ea. 

— Şi acum ce vom face cu copilul? întrebă Hugo după 
câteva clipe. 

— Nu am vrut să i-l dau pe Arnau amiralului. Ştiu că 
e tatăl lui, dar ştiu şi că Merce a îndurat nişte torturi 
îngrozitoare ca să-l salveze de la o moarte sigură. Ştiu că 
şi-a revenit cu greu, dar a reuşit să facă asta cu ajutorul lui 
Dumnezeu... şi al rugăciunilor şi îngrijirilor primite de la 
călugăriţe, te asigur de asta. Ar fi simplu să fugiți noaptea. 
Amiralul lasă un om de pază, dar mi se pare că o face mai 
degrabă pentru a păstra impresia de asediu decât pentru 
eficienţă. Aşteaptă ceva, nu ştiu ce. Mă îndoiesc că e vorba 
despre ajutor militar; sunt mai mult decât suficienţi ca să-i 
pună pe fugă pe ţăranii care ne protejează. Ei nu sunt 
soldaţi. O cursă de cai şi patru săbii şi ar fugi toţi 
înspăimântați. Poate că aşteaptă permisiunea reginei... sau 
a arhiepiscopului. Nu ştiu ce i-ar spune regina, dar 
arhiepiscopul nu i-ar permite vreodată să atace 
mănăstirea; m-am ocupat deja de asta. Cert este că 
amiralul ştie că oricine ar putea evada în întuneric. 

— Şi unde am putea merge? se întrebă Hugo. 

— Asta e întrebarea, de aceea aşteaptă amiralul. Ştie 

că nu aveţi unde să vă duceţi. 

— Aşa este, recunoscu el. Ar fi absurd să fugim. 
Merce aproape că nu se poate mişca; are nevoie de 
Caterina lângă ea. Nu ar avea niciun sens ca eu să fug cu 
Arnau în alt loc, departe de mama lui... şi de Caterina. 
Hugo rămase o clipă tăcut, gânditor. După moartea lui 
Guerao, m-am gândit... eu şi Caterina ne-am gândit, se 
corectă el, că soluţia ar fi ca mama şi fiul să dispară. Le-am 
trimite suficienţi bani ca să trăiască oriunde vor fi. De 
exemplu, în Granada. Ar fi putut să se ascundă în Granada, 
printre musulmani. 

Când vorbi despre Granada, şi-o aminti pe Dolţa, într- 
o străfulgerare. Granada era oraşul în care visaseră să 
fugă, împreună! 

— Cârciuma merge iarăşi bine şi aduce câştiguri, 
continuă el, alungând amintirea Dolţei într-un locşor 
întunecat din memoria lui. Dar e imposibil s-o facem până 
ce Merce nu-şi revine în urma rănilor lăsate de tortură. Şi 
nu pot nici să mă întorc la Barcelona cu copilul. Ar fi ca o 
mărturisire; m-ar aresta de îndată ce-aş trece de ziduri. La 
început ne-am bizuit pe faptul că Guerao avea să ne apere 
în faţa lui Bernat şi avea să spună adevărul, apoi ne-am 
gândit la Granada... sau orice alt loc! Iar acum nu pot nici 
măcar să mă întorc cu Arnau la mama lui. 

— Până nu veţi face pace, spuse Arsenda apăsat, nu 
veţi putea trăi liniştiţi. 

— Pace? 

— Da. Cu amiralul, frate. E un duşman rău. Puternic 
şi crud. Până nu veţi ajunge la un armistițiu, nici tu, nici 
familia ta nu veţi trăi liniştiţi. 

— A făgăduit că ne va ucide pe toţi! 

— Ei bine, trebuie să faci un efort... sau să îl înfrunţi. 

Incă îl durea în locul în care îl lovise Bernat cu sabia 
cu câteva zile în urmă, în cârciumă. Nu vedea cum ar fi 
putut să facă pace cu el. Singura cale de scăpare era să îl 
înfrunte pe amiral şi să-i pună capăt vieţii, deşi nu ştia nici 
cum l-ar fi putut ucide. Nu ţinuse niciodată o sabie în mână 

şi, chiar dacă-i ucisese pe catârarii aceia care voiseră să o 
violeze pe Merce în drum spre Zaragoza sau, cu ani în 
urmă, pe bărbatul acela, ca să o apere pe Regina, îşi zise 
că nu avea să-i fie aşa de uşor să-l ucidă pe amiral. Pe 
catârari îi înşelase. Nu putea face la fel cu Bernat; trebuia 
să-l provoace, să se ducă la el, să-l privească în ochi... 1 se 
strânseră stomacul şi testiculele când şi-l închipui pe 
corsar năpustindu-se asupra lui. 

Dormi în biserică, lângă uşile de la intrare, cât mai 
departe posibil de zăbrelele în spatele cărora cântau şi se 
rugau călugărițele. Arsenda îi spuse că urma să-i îngăduie 
să rămână acolo până ce avea să se rezolve totul şi nu, nui 
se permitea să intre să-l vadă pe Arnau. îl ţineau într-o 
chilie fără ferestre, păcălindu-l, şi călugărițele intrau cu 
rândul la el, ca să-l distreze. Îi povestiseră că nişte oameni 
răi, trimişi de contesă, voiau să vină să-l ia să-l ducă la ea. 
Fusese de ajuns să o amintească pe contesă şi copilul 
acceptase de bunăvoie să fie izolat. În amurg, după ce 
Bernat se retrăgea la priorat să se odihnească, îi îngăduiau 
să se plimbe şi să se joace puţin în galerie. Nici Arnau nu 
avea de unde să ştie că acela care ameninţa mănăstirea 
era chiar tatăl lui; mereu vorbea frumos despre el, 
afectuos. 

— Şi nu ai cum să ţii un copil de vârsta asta izolat 
prea multă vreme în chilia unei mănăstiri, îi comentă sora 
lui. 

Era oare un avertisment? Dacă da, Arsenda nu 
insistă, ci îl întrebă apoi despre Merce. Voia să afle mai 
multe despre viaţa fiicei ei, aşa că îl ascultă pe jumătate 
absorbită pe Hugo povestind, până când una dintre 
călugăriţe o chemă. Trebuia să-şi îndeplinească obligaţiile. 

După ce le săvârşi, când se aşternuse deja noaptea, o 
servitoare tânără îi aduse lui Hugo cina şi o pătură ca să se 
apere de frig. Era nevoit să doarmă pe jos, se plânse 
călugăriţa, de parcă ar fi fost vina ei. In noaptea aceea nu 
o mai văzu pe Arsenda. Crezu că nu avea să reuşească să 
adoarmă, nu doar din pricina frigului şi a podelei tari pe 

care se întinse, ci din pricina cântărilor bisericeşti şi a 
rugăciunilor din timpul utreniei şi al altor ore canonice pe 
care le ţineau călugărițele în spatele zăbrelelor. Cu toate 
acestea, fu înfrânt de oboseala de pe drum, sporită de 
faptul că dormise prost şi puţin în căpiţe de fân sau cu 
animale, aşa că dormi uşor, după care se trezi şi fu 
surprins de strălucirea lumânărilor care o luminau pe 
Fecioara cu Pruncul. În repetate rânduri pe timpul nopţii, 
de mai multe ori, preţ de câteva clipe doar, până când 
oboseala punea iarăşi stăpânire pe el. Fecioara cu Pruncul 
se agăţă de visele lui. Şi zâmbea. Şi plângea. Şi Hugo se 
trezea agitat şi dădea de Ea acolo, învăluită de un nor de 
căldură care plutea în biserică şi care o făcea să prindă 
viaţă, aşa cum se petrecuse şi cu Fecioara Mării în noaptea 
aceea în care voise să înapoieze prin biserică banii pe care 
îi primise de la Bernat drept plată pentru că-i trădase pe 
marinarii catalani. 

Şi Bernat se amesteca în visele lui, alături de 
Fecioară, Merce, Barcha şi Caterina. 

La răsăritul soarelui, după slujba de la prima oră, 
Arsenda îşi găsi fratele prosternat în faţa Fecioarei; se 
ruga cu ochii închişi. Îi simţi în cele din urmă prezenţa. 

— Aveai dreptate, îi zise el. 

— Legat de ce? întrebă ea. 

— Armistiţiu sau moarte. 

Arsenda se încruntă. 

— Eu nu ţi-am vorbit despre moarte. 

— Dar e singura soluţie. Chiar în dimineaţa asta, 
când vine Bernat, mă voi duce să-l caut. 

Sfaturile Arsendei nu ajutară la nimic. Ce-i drept, 
vorbise despre o confruntare, dar nu se aşteptase să o facă 
în persoană. lInsistă să facă pace prin intermediari: 
arhiepiscopul de Tarragona, de exemplu; era un prieten 
bun de-al Arsendei şi îi datora numeroase favoruri. La asta 
se gândise ea, la intervenţia unor terţi cu o oarecare 
influenţă şi care ar fi putut mijloci înaintea amiralului. Cât 
despre confruntare... Dacă avea să fie nevoie de aşa ceva, 

existau destule mijloace de a evita violenţa; Biserica ştia 
bine acest lucru. 

— Nu te duce! insistă Arsenda când îi auzi pe Bernat 
şi pe ceilalţi oameni ai lui sosind cu zarvă, în zgomot de 
copite, nechezat de cai şi ţipete. Te va ucide. 

Dar Hugo părea îmbibat de un spirit invincibil. 

— Mă va ajuta ea, răspunse el şi îşi făcu cruce în faţa 
icoanei cu Fecioara şi Pruncul. 

Hugo se folosi de timpul scurt în care Arsenda o privi 
pe Fecioară, învinuindu-se că îşi indusese în eroare fratele 
şi simţindu-şi deja sufletul chinuit, ca să deschidă hotărât 
una dintre uşile bisericii şi să iasă în spaţiul deschis. 

Era îmbrăcat simplu, ca un cârciumar: pantofi de 
piele aspră, rezistenți; nădragi pământii din lână de 
calitate; vestă închisă la culoare şi pieptar tot din lână, de 
un roşu şters, până la jumătatea coapsei. Cu capul 
descoperit, singura podoabă pe care o purta era o curea de 
piele neagră cu cataramă de argint, un dar de la Caterina, 
pe care şi-o încheiase peste pieptar. O altă „podoabă” pe 
care o purta în călătorii, ţinând cont că în Barcelona era 
interzis pentru că depăşea lungimea maximă, era cuțitul 
Barchei, dar care acum se afla în biserică, lângă pătură, 
mantie şi celelalte bunuri ale lui. 

Pâcla se ridicase deja pe când sosise Bernat, iar valea 
care se întindea în faţa mănăstirii părea acoperită de o 
patină de rouă. Nu era soare, dar nici lui Hugo nu-i era 
rece. Toate simţurile i se concentrau asupra figurii aceleia 
impunătoare, care râdea în hohote la o glumă pe care o 
făcuse unul dintre oamenii lui. 

Bernat, în schimb, era îmbrăcat cu o mantie 
purpurie, lungă aproape până la pământ, căptuşită cu 
piele, cu glugă, şi brodată cu motive argintii. Mantia îl 
acoperea întru totul, mai puţin mânerul sabiei, care se 
întrezărea în dreptul curelei, şi vârful ei, care îi ajungea 
până la glezne. 

Când îl văzură pe Hugo străbătând întinderea dintre 
ei, cei patru ţărani care rămăseseră de pază în noaptea 

aceea îşi coborâră tonul vocii până ajunseră să vorbească 
în şoaptă. Liniştea bruscă le atrase atenţia lui Bernat şi 
oamenilor lui, care îşi întoarseră privirile spre mănăstire. 

Mai erau vreo douăzeci de paşi când amiralul zâmbi 
larg şi îşi dădu jos mantia, pregătit să se lupte cu Hugo, 
care ajunse la jumătatea drumului şi se opri. Îşi drese 
vocea de vreo două ori. 

— Cred că ar trebui să vorbim, Bernat, zise el apoi. 

— Nu am ce vorbi cu tine, răspunse acesta. 

— Ba eu cred că da. Multe lucruri ne unesc şi ne-au 
unit, insistă Hugo: Merce, Arnau, tatăl tău, mama ta... 

Bernat trase sabia cu violenţă. 

— Nu vorbi despre părinţii mei, câine ce eşti! urlă 
Bernat, îndreptându-se spre el. Le pângăreşti amintirea, 
bombăni el pe când se afla deja lângă Hugo, apăsând 
vârful sabiei de pieptul lui. Nu eşti demn de amintirea lor. 

Hugo îşi desfăcu braţele pentru ca toată lumea, 
inclusiv călugărițele care, urmând-o pe Arsenda, se 
îngrămădeau la ferestrele puţine şi mici de la al doilea etaj 
al mănăstirii, să vadă că nu ascundea nicio armă. 

— Acum ucizi persoane neînarmate? îl mustră Hugo. 

Bernat nu şovăi câtuşi de puţin: îşi desfăcu cureaua 
de care atârna teaca sabiei şi, fără să privească în spate 
sau să dea vreun ordin, o întinse în aer, pentru ca unul 
dintre oamenii lui să o apuce. Făcu la fel cu un pumnal, 
inelele şi un colier de care atârna o cruce mare de aur. Îşi 
dădu jos şi pieptarul de mătase cu perle mici. 

— Vrei să o fac cu mâinile goale? pufni el 
batjocoritor, în timp ce oamenii lui îi adunau lucrurile. Nu 
vei fi primul. 

Bernat rămase îmbrăcat cu o vestă albă brodată, 
nădragii de aceeaşi culoare şi cizme pentru călărie. Chiar 
şi aşa, amiralul era la fel de semet, iar Hugo îşi înăbuşi un 
geamăt în faţa puterii pe care o emana. 

Nu mai avu timp de gândire. Bernat se năpusti 
asupra lui, îl lovi cu pumnul în abdomen şi, pe când Hugo 
se aplecă înainte, îi mai trase unul în faţă. Hugo căzu pe 

spate, în iarbă. 

— Ridică-te! Luptă! îl îndemnă Bernat. 

Hugo deschise gura, încercând să tragă aer în piept, 
şi reuşi să se ridice în genunchi. Capul îi huruia. „Nu te 
pleca în faţa nimănui”, îşi aminti atunci sfatul primit de la 
stăpânul Arnau. Îşi îngădui să zâmbească şi aşteptă câteva 
clipe, după care, cu un efort năprasnic sări pe Bernat. 

Bernat se îndepărtă şi râse. Hugo trecu pe lângă el. 

— Nătângule! îl insultă Bernat. 

Hugo se opri în dreptul oamenilor amiralului, care îl 
apucară şi-l răsuciră, ca să se confrunte cu stăpânul lor. Şi 
ţăranii se apropiaseră ca să vadă încăierarea. Cu toate 
acestea, domnea tăcerea. 

— Ar fi trebuit să fac asta cu mult timp în urmă, 
exclamă Bernat, înaintând spre Hugo, ca să-l lovească 
iarăşi. 

Totuşi, de data aceasta Hugo i-o luă înainte şi îl lovi 
cu pumnul în faţă. Bernat se dădu câţiva paşi în spate, 
clătină din cap, surprins. Hugo se concentră asupra 
rivalului său. Reuşise să-l lovească. Ar fi putut să o mai 
facă de câteva ori; trebuia să o facă. Se aplecă în faţă, cu 
braţele întinse, atent, pregătit. Bernat urlă şi se năpusti 
iarăşi asupra lui. Hugo se îndepărtă, dar îi puse mai întâi 
piedică lui Bernat, care căzu zgomotos la pământ, lângă 
oamenii lui, de care se despărţi cu lovituri când aceştia 
dădură să-l ajute să se ridice. 

Bernat emana furie. Hugo încerca să-şi păstreze 
calmul. Bernat schimbă tactica şi-şi căută adversarul, lent. 
Hugo se mişca în jurul lui, iar Bernat nu reuşea să-i dea 
roată. 

— Te lupti ca servitorii. Nu îndrăzneşti să loveşti. Aşa 
o să faci toată ziua? O să te învârţi şi-o să eviţi lupta? 
Laşule! 

Hugo îi ignoră insultele şi continuă la fel. Bernat 
încercă să-l lovească de câteva ori, dar în zadar. Amiralul 
gâfâia, iar Hugo crezu că l-ar fi putut dobori. Fecioara îl 
însoțea! 


Se aruncă pe Bernat şi îl lovi iarăşi în faţă, dar de 
data aceasta amiralul nu se dădu în spate, ci se agăţă de el 
într-o îmbrăţişare care-l acoperi cu totul. Hugo îşi lovi 
adversarul cu pumnii, până când o lovitură cu genunchiul 
în testicule îl opri. Durerea explodă în corpul lui. Urlă şi 
încercă să se elibereze din strânsoare punându-şi mâinile 
pe umerii lui Bernat, de parcă l-ar fi implorat. Drept 
răspuns, primi o altă lovitură cu genunchiul în vintre. Şi o 
a treia. Apoi amiralul îi dădu drumul, dar înainte ca Hugo 
să se prăbuşească la pământ, îl prinse de cap cu o mână şi 
cu cealaltă îl lovi cu cruzime. Îi dădu drumul la pământ şi 
începu să-l lovească puternic cu picioarele. 

— Opreşte-te, pentru numele lui Dumnezeu! 

Nu fu un strigăt, ci doar o rugăminte, care răsună 
totuşi ca un tunet printre cei de faţă. Amiralul îşi întoarse 
privirea spre Arsenda. 

— De ce aş face-o? 

— Pentru că îţi voi aduce de bunăvoie copilul, fără să 
fie nevoie să ataci o mănăstire şi să te faci duşman cu 
Dumnezeu. 

— Aşa de simplu? _ 

— Da, răspunse Arsenda. Îţi voi impune o singură 
condiţie, adăugă ea. 

Bernat făcu o grimasă. 

— Imi vei lăsa fiica şi fratele în pace. Şi nu-i vei 
denunta. 

Amiralul încuviinţă. 

— Nu mă interesează ei, câtă vreme nu îmi ies în 
cale, sau în calea fiului meu. 

— Aşa să fie, încuviinţă maica superioară. 

Hugo vru să zică ceva de jos şi-i atrase atenţia surorii 
lui ridicând cu greu un braţ. Arsenda trecu pe lângă amiral 
şi se lăsă pe vine lângă el. 

— Nu... Nu o face, reuşi el să îngâne, cu faţa strânsă 
de durere. Nu va fi de niciun folos. 

— Va fi de folos ca să nu te ucidă acum. Trebuie s-o 
fac, frate. 


Arsenda nu se mai certă cu el. Se ridică şi le ceru 
ţăranilor să înhame catârul mănăstirii şi, în căruţă, să îl 
ducă pe Hugo la Escaladei, unde aveau să-i îngrijească 
rănile. 

— Însoţeşte-mă! îi porunci apoi pe un ton rece lui 
Bernat. 

Amiralul îşi puse mantia pe umeri şi, împreună cu 
oamenii lui, care duceau caii de frâu, o urmă pe Arsenda 
până la mănăstire. Intrară prin biserică. 

— Nu ai nevoie de arme în casa lui Dumnezeu, îl 
mustră Arsenda când îl văzu că-şi pune cureaua cu sabia. 
Te temi oare de câteva călugăriţe? 

— Mai tare ca de o armată întreagă de bărbaţi, 
răspunse Bernat, înapoindu-i cu un gest exagerat sabia 
oficialului său, care, la rândul lui, îi strecură amiralului un 
pumnal, pe care să-l ascundă sub mantie. 

Arsenda îşi dădu seama şi-i întoarse spatele cu un aer 
dispreţuitor. 

— Intră singur. Aşteaptă-mă aici! îi porunci iarăşi în 
interiorul bisericii. Ai putea să profiţi de prezenţa 
Fecioarei ca să te căieşti de păcatele tale şi să-ţi dai 
cuvântul că vei trăi cu virtute şi bunătate. 

— Fecioara mă încurajează să apăr virtutea şi 
bunătatea cu sabia, nu cu cuvântul. 

Arsenda nu răspunse. Dispăru în spatele zăbrelelor şi 
se întoarse după o vreme. Arnau nu era cu ea. 

— Ce-i înşelătoria asta? urlă Bernat. 

— Poftim, zise maica superioară, întinzându-i un sul 
de hârtie. Citeşte, îi ceru ea lui Bernat când îi văzu 
reticenţa de-a apuca sulul. Nu îţi va face rău, nici nu te va 
vătăma în vreun fel. De îndată ce-l vei fi citit, mă voi ţine 
de cuvânt, poţi fi sigur de asta. 

Bernat se apropie de altar, unde ardeau lumânări, şi 
citi cu atenţie, dar fără să clipească, scrisoarea pe care i-o 
scrisese Merce mamei ei şi în care îi relata pericolul în 
care credea Guerao că se afla Arnau. 

Bernat termină de citit. Arsenda îşi dădu seama de 

asta întrucât, deşi nu îşi ridică privirea de la hârtie, buzele 
nu i se mai mişcau. 

— Fiul tău a ajuns la Bonrepos otrăvit. Dacă ar fi 
rămas la Barcelona, cu soţia ta, ar fi murit în câteva zile, 
fără îndoială. Fiica mea mi-a cerut să-l protejez până la 
întoarcerea ta. Asasinarea lui Guerao i-a dejucat planurile. 
Asasinarea lui, repetă ea, i-a împiedicat să-ţi dovedească 
faptul că au acţionat spre apărarea şi binele lui Arnau. 
Bineînţeles că nu i-ai crezut. Ca să-l apere pe Arnau de 
lăcomia soţiei tale, Merce, fiica mea, este nefericită, şi 
aproape că mi-ai omorât fratele. Ar trebui... 

— Unde e copilul? o întrerupse Bernat. 

—  Prosternează-te în faţa Fecioarei! îi porunci 
Arsenda, răsucindu-se ca să se ducă după Arnau, şi predă-i 
sabia. 

36 

Caterina o anunţă pe Merce. Fiica lui Hugo şedea pe 
jos în grădină, cu picioarele încă bandajate, cu trupul 
brăzdat de cicatricele lăsate de sfori şi câteva degete 
țepene, care nu aveau să se mai vindece vreodată. I-o 
spuse brusc: 

— Bernat s-a întors din Bonrepos cu copilul. 

Merce îşi plecă ochii. Nu mai avea lacrimi, le vărsase 
pe toate. In plus, de când Hugo plecase spre Priorat, 
niciuna dintre ele nu reuşise să îşi închipuie un alt 
deznodământ în afară de acesta: ca amiralul armadei 
catalane să îşi recupereze fiul. Caterina îşi puse mâinile pe 
umerii lui Merce. 

— Şi tatăl meu? 

— Nu ştim nimic de el, răspunse Caterina încercând 
în zadar să-şi păstreze vocea fermă. Bernat călătoreşte 
călare. Probabil că lui Hugo îi va lua mai mult să se 
întoarcă. 

Nu primiră veşti de la Hugo în următoarele trei zile, 
iar suferinţa ei se adăugă celei stârnite de cele despre care 
aflară chiar în ziua aceea. Merce auzi comentariile pe când 
şedea în grădină şi, fără vreun ajutor, târându-şi picioarele, 

intră. Amiralul voia să-şi ucidă soţia, comentau exaltaţi 
clienţii cârciumii. 

— Se zice, spunea un bărbat care şedea la una dintre 
mese, că de îndată ce-a ajuns, a străbătut palatul urlând, 
cu sabia în mână, căutând-o pe contesă. 

— Şi a găsit-o? întrebă un altul. 

— Nu. Era plecată, în casa unei amice. O servitoare a 
dat fuga s-o anunţe despre ce se petrecea, iar ea s-a 
refugiat în locuinţa tatălui ei. 

— Galcerăn a fost îndeajuns de precaut ca să închidă 
porţile palatului, altminteri amiralul ar fi dat buzna 
înăuntru şi-ar fi luat-o cu el. Din stradă a jurat că o va 
ucide, până a venit veguerul şi l-a convins să se întoarcă 
acasă. 

— A denunţat-o la veguer? 

— Nu, nu a făcut-o. Nu a denunţat pe nimeni. 

Merce răsuflă uşurată când îl auzi. Nu ştia de 
făgăduinţa pe care i-o făcuse Bernat Arsendei. 

— E limpede că femeia e vinovată de răpirea 
copilului. Altminteri, de ce ar vrea amiralul s-o ucidă? 

— Păi, atunci s-o denunte în faţa justiţiei... sugeră 
cineva. 

— De ce ar face-o, dacă o va executa chiar el? adăugă 
un client ce părea mai bine informat despre toată 
chestiunea. 

Bărbaţii încuviinţară şi cineva glumi pe seama asta. 
Pedro îşi dădu seama de prezenţa lui Merce, care se 
sprijinea în colţul coridorului ce ducea de la parter spre 
grădină, şi-i oferi din vinul pe care îl ducea la una dintre 
mese. Ea îl refuză. 

Când tânărul se duse din nou spre butoaie, Merce îi 
atrase atenţia. 

— Ţine-mă la curent, te rog! îi ceru ea, făcând un 
semn spre mese, dar fără să afle Caterina. Nu vreau să se 
îngrijoreze. 

Pedro încuviinţă. Caterina îşi petrecea cea mai mare 
parte din zi în odaia ei, neliniştită, aşteptând să primească 

veşti de la Hugo. 

— Ştii că sunt orfan. Mi-ar fi plăcut să am o mamă ca 
tine, în stare să facă tot ce-ai făcut tu pentru fiul tău, o 
lămuri tânărul. Nu ceda, Merce. Te voi ţine la curent cu tot 
ce vor zice şi te voi ajuta în orice vei avea nevoie. Te poţi 
bizui pe mine. 

După două zile, clienţii urlau şi mai tare. Bernat se 
înfăţişase iarăşi la palatul lui Galcerăn Destorrent, cu 
aceeaşi intenţie: să o ia pe contesă şi s-o ucidă. Bărbaţii, 
unii aşezaţi la mesele lungi, alţii în picioare, se băgau unii 
peste alţii, încercând să demonstreze că ştiau mai multe 
despre cele petrecute. 

— Porţile erau deschise, începu unul dintre ei. 

— A intrat cu sabia trasă, de parcă ar fi fost la 
război... 

— Şi a dat de şase cavaleri, vasali de pe una dintre 
moşiile lui Galcerăn Destorrent, care l-au înfruntat, 
continuă primul. 

— Amiralul era însoţit doar de doi soldaţi. 

— S-au certat până când au apărut iarăşi veguerul, şi 
magistratul, şi mai mulţi consilieri ai oraşului. 

— Oamenii lui Galcerăn nu au nici permisiunea 
regelui, nici pe cea a consiliului ca să poarte săbii în 
Barcelona, sublinie cineva. 

— Dar amiralul şi soldaţii o au. De fapt, sunt 
marinari. Li se îngăduie să poarte arme, adăugă un alt 
client. 

— Da, dar Galcerăn a argumentat că oamenii lui le-au 
folosit doar în interiorul palatului său, ca să respingă un 
atac, şi că acolo el este cel care acordă sau nu 
permisiunea. 

— Aici are dreptate. 

— Nu... 

— Amiralul, i-o luă cineva înainte, a răspuns că nu 
era vorba de niciun atac. Că soţia lui e acolo şi că nu va 
avea odihnă până ce nu se va întoarce în palatul lui. 

— Şi veguerul şi magistratul ce-au zis? întrebă un 

bărbat mai în vârstă. 

— Că amândoi sunt nobili şi oameni importanţi. Să se 
potolească. 

— Au fost răniţi... 

— Amiralul? 

Bernat avea doar o tăietură mică pe braţ. Merce se 
mustră singură pentru atenţia cu care urmărise întrebarea 
şi pentru că se relaxase când aflase că era vorba despre o 
rană uşoară. Când bărbaţii începură deja să se repete în 
vorbe şi comentarii, se forţă să se ducă spre grădină, 
călcând întrucâtva mai ferm, simțind mai tare durerea, dar 
era musai să-şi vindece rănile. Bernat se confrunta cu 
moartea din pricina contesei şi a familiei ei; într-un fel sau 
altul, trebuia să profite de această nouă situaţie. 

Veştile pe care li le trimise Arsenda despre Hugo şi 
faptul că se vindeca în Escaladei ajunseră la cârciumă cu 
puţin înainte să se întoarcă el, pe propriile-i picioare. 

„Sunt convinsă că Bernat se va ţine de cuvânt”, îşi 
aminti el tot drumul. Aşa îi spusese Arsenda într-una dintre 
vizitele ei la prioratul Escaladei, pe când el nu putea 
călători. „Dar şi voi trebuie să-i lăsaţi în pace, pe el şi pe 
copil. Arnau e norocos, va moşteni titluri şi bogății şi simt 
că este chemat să devină unul dintre oamenii de vază din 
Catalonia.  Bucuraţi-vă pentru asta! Trăiţi norocul 
copilului! Aţi îndurat deja destule greutăţi din pricina 
devotamentului vostru faţă de micuţ. Arnau e fericit. 
Dumnezeu. Se va ocupa de toate. Rugaţi-vă şi aveţi 
încredere în El!” 

Arsenda avea dreptate, concluzionă Hugo, ca atunci 
când îl sfătuia sau îl mustra pe acoperişul mănăstirii 
Jonqueres. Aşa era, Arnau se afla în siguranţă şi avea să 
trăiască aşa cum i se cuvenea: ca un prinţ. Pe de altă 
parte, cearta cu Bernat le adusese doar probleme şi 
nenorociri. Merce trebuia să înţeleagă asta, oricât de 
dureros ar fi fost pentru ea. Fiul ei era bine, doar asta 
conta. 

Îşi ascultă sora şi se rugă, bineînţeles, dar îşi promise 

şi că avea să înceapă o viaţă nouă, cu Caterina şi fiica lui. 

După ce-i împărtăşi părerea lui Caterinei, care era 
întru totul de acord cu el, purtă numaidecât o conversaţie 
şi cu Merce. „Aşteaptă până va creşte fiul tău”. „Să nu mai 
căutăm probleme”. „Arnau va fi conte, un om de vază al 
Cataloniei”. „Să trăim”. „Ai încredere în Dumnezeu”. 
Merce încuviinţă resemnată argumentele lui Hugo şi ale 
Caterinei. Nu voia să se certe cu ei. Pricepu că nu putea să 
o facă. Tatăl ei se lupta de mulţi ani pentru ea: spionase 
pentru Roger Puig; îi obținuse o zestre bună pe care ea o 
irosise căsătorindu-se cu Bernat, o zestre pe care i-o 
luaseră când îi anulaseră căsătoria din pricină că ar fi fost, 
cică, fiica diavolului; apoi tatăl ei o căutase până o 
eliberase din castelul din Sabanell; luptase pentru Arnau 
până... la disperare. Şi Caterina, sclava eliberată rusoaică, 
îşi oferise trupul ca o prostituată oarecare, ca să poată fugi 
din palatul de pe strada Marquet. 

Merce nu voia să se certe cu niciunul dintre ei, aşa că 
încuviinţă din nou când o încurajară să-şi revină, să îşi 
clădească o viaţă nouă, poate un alt soţ... Ei zâmbiră. Ea 
îşi ascunse neputinţa de-a o face prefăcându-se brusc că o 
durea un picior, plângându-se şi masându-l. Nu putea 
zâmbi. Visa la fiul ei, dar, pe de altă parte, tatăl ei era 
fericit cu Caterina, amândoi o meritau; nu voia ca vieţile 
lor să fie iarăşi răvăşite. „Să mă căsătoresc din nou?” îşi 
zise ea cu cinism o dată, pe când ceilalţi doi plecau din 
grădină. Singurul lucru care o încuraja să continue să 
trăiască era doar imaginea micuţului Arnau, dorinţa de a-l 
săruta şi îmbrăţişa înainte ca el s-o uite de tot. 

Şi visurile acelea ale lui Merce erau încurajate de 
cele petrecute, lucruri pe care clienţii cârciumii continuau 
să le povestească. Bernat îi reclamase veguerului că, dacă 
soţia lui nu era dispusă să se întoarcă la el, avea să o 
oblige să i-l dea pe Gaspar, cel de-al doilea fiu al lui, pe 
care avea să-l trateze la fel cum îl tratase ea pe întâiul lui 
născut. Merce ştia foarte bine ce însemna ameninţarea pe 
care o strigă Bernat la porţile palatului lui Galcerăn în 

clipa în care veguerul ceru să fie adus copilul. 

Contesa şi tatăl ei nu se supuseră cerinţei veguerului, 
ci recurseră la regina Maria, soţia lui Alfonso, care prezida 
pe atunci Curțile întrunite în Barcelona, ca locţiitor al 
soţului ei. 

Nici nu se iviseră bine zorii în timp ce Hugo se 
îndrepta spre masa de schimb a lui Higini, cea care îi 
aparținuse lui Raimundo... lui Jucef, îşi aminti el cu voce 
tare. Ajunse mult prea devreme; Higini încă nu deschisese, 
aşa că fu nevoit să aştepte. Nu-i păsă. Strada Ample îi 
stârnea mii de amintiri. Se intersecta cu strada Marquet, 
pe care se afla palatul lui Bernat, şi ajungea până la 
intrarea în şantierele navale. Era foarte aproape de 
mănăstirea Merce, iar ceva mai încolo, deasupra ei, se afla 
palatul Mentor. Pe sub ea se ajungea la plajă, la Voltes dels 
Encants, sau la Voltes del Vi, unde erau şantierele navale 
vechi, în aer liber. Acolo lucrase cu bărcile şi apoi cu 
pisicile, pe când credeau că era posedat de demoni; acolo 
îl cunoscuse pe Bernat. 

— De ce negi? 

Hugo nu îşi dăduse seama că se plimba, efectiv, cu 
capul plecat şi clătinând din el. Îi zâmbi lui Higini, apoi îi 
zâmbi din nou când intrară în biroul de schimb simplu şi 
modest. Higini îl păstrase aşa cum fusese pe vremea lui 
Jucef: cărţi de contabilitate, masa veche, foarfecă cu care 
tăia monedele false. Înlocuise doar covorul roşu ce trebuia 
să acopere masa oricărui zaraf, drept dovadă că era 
solvent şi că deţinea autorizaţie de practică din partea 
Sfatului Celor o Sută. Covorul zdrenţuit al lui Jucef fusese 
înlocuit cu unul de mătase roşie, care strălucea în lumină. 

Acolo îl recompensase Jucef cu podgoriile lui Saiil, îşi 
aminti Hugo. Evreii îl recompensaseră pentru că îl dăduse 
pe mâna autorităţilor pe Câinele chel, asasinul neamului 
lor. Trecuse multă vreme de atunci. Se înfioră. O simţea. 
Acum, acolo, în acelaşi birou de schimb, avea să o ia de la 
capăt şi să înceapă o viaţă nouă. 

— Ştiu de un negustor care vinde podgorii, în Raval, 

aproape de... se oferi zaraful când auzi ce-l interesa pe 
Hugo, care însă îl întrerupse. 

— O vreau pe aia, Higini, cea pe care ţi-am arătat-o. 
Cumpăr-o! 

Vorbiră despre bani şi ajunseră la o înţelegere. Hugo 
dispunea de resurse, mai multe decât cerea cel care o 
dădea în arendă, dar, dacă era nevoie, Higini avea să-i 
împrumute restul banilor, iar el avea să gireze cu recoltele. 

— L-am însărcinat pe Higini să caute un negustor de 
încredere ca să cumpere podgoria de Vilatorta, îi mărturisi 
el Caterinei chiar în seara aceea. 

Caterina zâmbi cu întârziere. După care păru 
entuziasmată. 

— Îi va prinde bine lui Merce, îl asigură ea. Şi ţie, 
bineînţeles. Când se va întâmpla? 

— Sunt încrezător că după ce tu şi cu mine ne vom fi 
căsătorit. 

Pentru Caterina, cuvintele lui însemnau mai mult 
decât o declaraţie de dragoste. Ochii i se umplură de 
lacrimi la gândul că, în sfârşit, avea să fie soţia lui Hugo în 
faţa oamenilor şi a lui Dumnezeu. Viaţa, care o tratase cu 
atâta cruzime în trecut, îi oferea acum apogeul tuturor 
dorințelor ei: să fie nevasta lui Hugo, singurul bărbat pe 
care îl iubise. Zâmbi şi plânse în acelaşi timp şi se aruncă 
în braţele celui care avea să-i fie soţ, simțindu-se pentru 
prima oară o femeie întru totul fericită. 

Încă se putea identifica clădirea vinăriei, deşi, de-a 
lungul timpului, fusese modificată. Hugo se îndepărtă de 
femei şi se prefăcu a privi plin de curiozitate, deşi în 
realitate căuta despicăturile din zid prin care se putea 
vedea în interior, unde Dolţa, mama ei şi Regina obişnuiau 
să trateze problemele pacientelor lor. Nu mai erau acolo. 
Trecuseră mai bine de treizeci de ani de când se sprijinise 
de peretele acela şi se înfiorase când o văzuse pe femeia 
goală pe care o afumau între picioare. Privi podgoriile: 
erau bine îngrijite. Pământurile acelea din hort i vinyet a 
Barcelonei nu mai erau nici proprietatea lui Jacob, nici a 

lui David sau Saiâl, fii lui; nu mai erau nici ale Eulăliei. Toţi 
le vânduseră. 

Nu întâmpină probleme cu contractul, de care se 
ocupaseră Higini, zaraful şi negustorul. Proprietara de 
acum era văduva unui negustor care considera că făcea 
parte dintr-o clasă socială mai bună ca Hugo, care era un 
simplu cârciumar, aşa că Hugo, după ce-i plăti o sumă 
semnificativ mai mare decât ar fi fost rezonabil pentru 
pământurile cu pricina, îi luă locul în contractul de rabassa 
morta. 

— Cred că tatăl tău se bucură mai tare că a cumpărat 
podgoria asta ca atunci... când s-a căsătorit cu mine, Îi zise 
Caterina lui Merce în timp ce-l priveau amândouă cum 
mângâia o plantă. 

— Sunt bucurii diferite, încercă Merce să o convingă, 
conştientă însă de motivul pentru care Caterina afirma 
asta. Nu pot fi comparate. 

— Bineînţeles că nu, o întrerupse Caterina. Cea pe 
care o simte acum e jubilantă, cea de la nunta noastră a 
fost... reţinută, zise ea printre râsete. 

Aşa fusese: o nuntă simplă în Santa Maria de la Mar. 
Dar însăşi Caterina ceruse această moderație. „Nu vreau 
să stârnim şi mai multe bârfe”, îi mărturisi ea lui Hugo. 
Invitară doar câteva persoane: pe Merce, Pedro, 
monseniorul Juan, câţiva negustori de vin şi cinci sau şase 
negustori cu care Hugo făcuse afaceri bune. Din partea 
Caterinei participaseră Lliicia, Simon şi alţi câţiva sclavi 
eliberaţi. O sărbătoriră la cârciumă, cu mâncare bună şi 
vin şi mai bun. 

— Nu e adevărat, o mustră Merce. Tata a fost foarte 
fericit că s-a căsătorit cu tine. 

— Nu sunt geloasă pe podgoria asta, glumi rusoaica. 
Bucuria tatălui tău este şi a mea... şi amândoi sperăm să 
fie şi a ta. 

Merce oftă apăsat. 

— Încearcă, te implor, insistă Caterina când văzu 
reticenţa lui Merce de-a munci pământurile. 


Merce nu îndrăznise să-i spună tatălui ei, ca să nu-i 
întineze visul debordant şi aproape infantil, dar nu se 
vedea în stare, cu atât mai puţin doritoare, să-l însoţească 
în această aventură. În schimb, fu sinceră cu Caterina în 
privinţa aceasta. 

— Caterina, îi răspunse Merce serioasă, încă nu merg 
bine, iar mâinile mele... se scuză ea, arătându-i câteva 
degete care nu îşi reveniseră. Cum vrei să lucrez într-o 
podgorie? 

— Dar peste o vreme picioarele ţi se vor însănătoşi. 
Aşa zic medicii. Atunci ai putea... Tăcu când văzu expresia 
de pe chipul lui Merce. Ceva mai încolo, arătă ea, se află 
ferma care îi aparţinea stăpânului Rocafort. Nu ştiu dacă 
mai este a lui; de mulţi ani nu mai ştiu nimic despre el. 
Acolo m-au dus de copilă, proaspăt debarcată. Acolo m-a 
violat Roger Puig prima oară şi m-a cumpărat ca sclavă, şi 
acolo aş fi murit dacă nu ar fi fost tatăl tău, căci eram ca 
moartă pentru ei. El a vrut să mă vindece. 

Preţ de o clipă, Caterina şi-o aminti pe Regina: atunci 
îi salvase viaţa, cu ajutorul soţului ei, care era medic. Ea, 
în schimb, îi luase viaţa, prin vin şi licoare. Clătină din cap, 
ca să alunge sentimentele contradictorii şi, drept scuză, îşi 
zise că Regina, care murise zidită de vie, nu avea nimic de- 
a face cu acea evreică ce o îngrijise şi vindecase în 
copilărie. 

— S-ar părea, continuă Caterina, rupând tăcerea care 
se aşternuse, că tatăl tău s-a încăpățânat acum ca tu să te 
vindeci şi să fii fericită. 

— Bah! 

— Nu-i subestima intenţiile. Ştii bine că e 
perseverent. 

Aşa cum prezisese regele Alfonso, fratele lui, 
infantele Henric de Aragón, fu întemnițat de către 
monarhul castilian. Dar, deşi evenimentele din Castilia 
erau nefericite pentru Alfonso, Neapole în schimb devenise 
un labirint de intrigi împotriva lui, aşa cum îl preveniseră 
miniştrii săi. Papa Martin al V-lea acceptă adoptarea lui 

Alfonso de către regina Ioana şi dictă o bulă în care îl 
confirma ca succesor la tron, dar conspira în acelaşi timp 
împotriva lui împreună cu ducele de Anjou şi cel de 
Milano. Sforza, condotier al ducelui de Anjou, trecu de 
partea Ioanei şi a lui Alfonso, ca mai apoi să sfârşească 
prin a-l trăda pe acesta şi a-l ataca chiar în Neapole, unde 
Alfonso suferi o înfrângere gravă. Regina Ioana, pe de altă 
parte, se răzgândi iarăşi, revocă adopţia lui Alfonso şi îl 
adoptă pe ducele de Anjou ca succesor la tronul regatului 
Neapole, pe care îl numi şi duce de Calabria, titlu care îi 
aparţinea deja regelui Alfonso. La toate acestea se 
adăugau anturaj ele de nobili napolitani, la fel de 
schimbătoare precum  suverana lor, şi  conspiraţiile 
continue ale majordomului. 

Aşa stând lucrurile, în anul 1422, regina Maria 
convoca Curțile Catalane în Barcelona, ca să le ceară încă 
o dată sprijin şi finanţare pentru o nouă armadă care avea 
să plece spre Neapole în ajutorul regelui, care pe atunci se 
refugiase în castelul Nuovo din oraş și se afla într-o 
situaţie critică. 

Cele trei ramuri care formau Curțile Catalane fură 
amplasate în Barcelona: cea ecleziastică, prezidată de 
arhiepiscopul de Tarragona şi formată din episcopi, 
împuterniciţi ai consiliilor canonice ale catedralelor, 
stareţi, comandanţi şi egumeni; ramura militară, prezidată 
de ducele de Cardona şi formată din toţi conții, marchizii, 
viconţii, baronii, nobilii şi cavalerii principatului, şi, în cele 
din urmă, ramura regală, formată din oraşele regale, 
prezidată de reprezentanţii Barcelonei şi formată din 
oraşele Lerida, Gerona, Tortosa, Vie, Cervera şi alte 27 de 
oraşe. 

Oraşul fu iarăşi copleşit de sosirea membrilor 
Curţilor şi de alaiurile lor numeroase. În cârciuma de pe 
strada Boqueria se lucra iarăşi încontinuu, servind şi 
vânzând pe timpul zilei, distilând pe timpul nopţii, ceea ce- 
l] împiedică pe Hugo să meargă pe podgorie pe cât de des 
ar fi vrut. Trebuia să fie acolo, unde până şi Merce, după 

ce îşi mai revenise în urma rănilor de la picioare, 
contribuia cum putea. 

Şedinţele prezidate de regina Ioana de pe tronul sălii 
capitulare a catedralei din Barcelona continuau în legătură 
cu diverse propuneri, cum ar fi cele patruzeci şi una de 
capitole care modificau legile catalane, dar când venea 
vorba despre ajutorul economic pentru regele Alfonso, se 
ridicau destul de mulţi membri ai ramurii oraşelor şi 
hotărârile erau blocate, spre disperarea reginei. 

Galcerăn Destorrent se folosea de influenţa lui şi 
făcea presiuni ca oraşele să refuze ajutorul economic de 
care era nevoie pentru a merge în ajutorul regelui. Nu 
dură mult până când regina Maria îndeplini dorinţele 
patricianului. 

— A trimis după amiral... zise un sacerdot în 
cârciumă. 

— Nu mai e amiral, sublinie un altul. 

— Aşa e, zise cel dintâi. L-am văzut. Era în catedrală. 
Regina l-a destituit. 

— De ce? î 

— Pentru că nu a ascultat-o. Inainte de începerea 
şedinţei, regina a cerut să se facă linişte şi i-a zis 
amiralului... 

— Nu mai e amiral. 

— Bine, atunci, contelui... I-a zis contelui că soţia lui, 
contesa, se află personal sub protecţia ei şi că orice atentat 
împotriva ei ar fi fost un atac împotriva Maiestăţii Sale. 

— Şi? 

— Contele i-a răspuns că putea să fie sub protecţia 
reginei sau chiar a regelui, dar dacă i se va ivi ocazia să îşi 
ucidă soţia, o va face. Contesa a încercat să-l ucidă pe 
întâiul său născut şi-i asasinase majordomul şi nu avea să 
îngăduie una ca asta, aşa cum nu ar fi trebuit să o facă nici 
regii cărora el şi-a dedicat viaţa şi pentru care a luptat ani 
întregi. 

— A zis că ar ucide-o? întrebă cineva printre 
exclamaţiile celor mai mulţi care erau de faţă. 


— Da. Sigur. A ameninţat că o va ucide. 

Preţ de câteva clipe se aşternu tăcerea, după care un 
al treilea întrebă ceea ce Merce, la fel ca toţi ceilalţi, 
aştepta să afle. 

— Şi ce a făcut regina? 

Cel care vorbea pufni şi gesticulă cu violenţă. 

— S-a înroşit. Se zice că a urlat la el, ba chiar s-a 
ridicat furioasă de pe tronul de pe care prezidează Curtile, 
dar miniştrii ei au reuşit s-o liniştească. 

— Şi? 

— Episcopul i-a repetat lui Bernat că acum contesa 
se află sub protecţie regală şi l-a avertizat să aibă grijă să 
nu-i facă vreun rău. 

Oamenii aşteptară cu nerăbdare ca acela care vorbea 
să le explice în continuare. 

— Şi contele? îl încurajă unul dintre ei. 

— A făcut-o din nou! zise al aproape triumfător. I-a 
asigurat că o va ucide dacă se va ivi ocazia. Că era doar o 
căţea nenorocită şi, ca atare, merita să moară. 

Oamenii deteră drumul la o ploaie de întrebări şi 
exclamaţii şi vorbeau unii peste alţii, în timp ce Merce se 
căznea să nu se ducă la ei, ca să le ceară să tacă din gură 
pentru a afla sfârşitul poveştii. 

— Câţiva dintre ceilalţi nobili au încercat să-l 
convingă să se supună ordinelor reginei, se auzi în 
cârciumă după ce oamenii se potoliră, dar el a refuzat şi şi- 
a cerut doar iertare că a tipat într-un loc sfânt. Episcopul l- 
a dat afară din catedrală. Se zice că regina ştie că regele îl 
apreciază mult şi că-i este recunoscător pentru 
devotamentul lui şi pentru vitejia lui în război, drept 
pentru care va aştepta să vadă ce va hotări soţul ei în 
legătură cu obrăznicia lui, dar i-a retras oricum funcţia de 
amiral al armadei catalane, aşa cum i-a cerut Galcerăn 
Destorrent. Regele are nevoie de bani. 

— Şi Galcerăn ăsta ce-a zis? Era de fată? 

— Nu îndrăzneşte să meargă. Trimite un împuternicit 
în numele lui. 


La jumătatea lunii mai a anului 1422, cetăţenii îşi 
luau rămas-bun pe plaja din Barcelona de la o armadă 
formată din douăzeci şi două de galere şi opt aşa-numite 
nave „groase”, sub comanda amiralului Juan Ramón Folch, 
Conte de Cardona. Cinci mii de bărbaţi înarmaţi, ale căror 
salarii şi întreţinere, împreună cu cheltuielile armadei, 
aveau să fie acoperite întru totul de principatul Cataloniei 
pe o perioadă de şase luni. 

Hugo şi familia lui câştigară mulţi bani în timpul 
şederii în oraş a celor cinci mii de soldaţi, care consumară 
licoare şi îşi făcură provizii de pentru călătorie. Odată 
îndepărtat Bernat din funcţia de amiral, Hugo putu să 
participe, alături de ceilalţi negustori, la aprovizionarea 
vinului ce avea să fie consumat de armată în timpul 
călătoriei spre regatul Neapole. 

— Am visat mereu că vom recolta aceste pământuri 
împreună, îi mărturisi Hugo lui Merce. 

Era luna septembrie a anului 1422. Hugo îşi amintea 
cum recoltase împreună cu fiica lui podgoriile pe care 
spitalul Santa Cruz le deţinea în Raval. Pe atunci fusese 
doar o copilă, care dădea cu mâna prin aer ca să alunge 
muştele care îi atacau din pricina zahărului din sucul de 
struguri care li se lipise pe tot corpul. Trecuse mai bine de 
un an de când fusese torturată, iar Merce umbla cu calm şi 
îndeosebi cu multă atenţie ca să nu calce greşit. 
Cicatricele lăsate de sfori erau ascunse sub straie, drept 
pentru care singurele sechele mai vizibile rămase în urma 
torturii erau cele trei degete care îi rămăseseră ţepene 
pentru totdeauna. 

Merce îşi folosise durerile ca pretext ca să nu 
muncească împreună cu tatăl ei în podgorie: să are şi să 
sape, să cultive, să rupă frunze, să curețe de uscături, să 
înfigă araci, să pună îngrăşământ, să curețe vinăria şi 
butoaiele, să pregătească uneltele... Nu îşi dorea să o facă; 
nu se vedea în stare să ia parte la un lucru care pentru 
Hugo era o sărbătoare, un dar de la Dumnezeu, deşi zi de 
zi se întorcea de la podgorii obosit, transpirat şi frânt. 


Caterina îi veni în ajutor. 

— Fiica ta nu poate lucra pământul, Hugo, 
argumentă ea. Las-o aici! Mă ajută în cârciumă. Ia-l pe 
Pedro în schimb şi învaţă-l! O merită. Flăcăul... 

— Caterina şovăi în găsirea expresiei potrivite - 
trebuie să prospere. 

Pedro nu mai era un flăcău. împlinise douăzeci de 
ani, devenise bărbat, nu foarte înalt, dar sănătos şi 
puternic, mereu bine hrănit, care, în plus, îi făcea serios 
curte unei fete cu care visa să se căsătorească. 

Lui Hugo îi plăcu să-l înveţe pe Pedro, pe care îl 
considera succesorul lui. Tânărul era deja ca un membru al 
familiei şi se forţa să înveţe, aşa cum făcuse el pe când 
muncise împreună cu Mahir, dar, mai presus de toate, şi 
asta îi plăcu cel mai mult lui Hugo şi îl convinse definitiv, 
dădea dovadă de dragoste faţă de plante şi de respect faţă 
de pământ. 

Din clipa aceea, Merce se eliberă de presiunea aceea 
din partea tatălui ei. 

— Mă vezi pe mine cu un plug în mână? îl linişti ea pe 
Pedro în ziua în care acesta, simțindu-se stingherit şi jenat, 
o întrebă dacă era de acord ca el să muncească alături de 
tatăl ei. 

Dar recolta era un eveniment de care Hugo voia să se 
bucure împreună cu fiica lui, ei doi, singuri, cum visase de 
atâtea ori. Inchiseră cârciuma, iar Caterina şi Merce se 
duseră spre podgorie. Simon le închirie catârii ca să care 
strugurii şi, împreună cu Llucia, se alătură petrecerii. 
Când veni vremea recoltei, ascultară cu toţii cu atenţie 
instrucţiunile lui Hugo: 

— Aveţi cuţitele pentru tăiat? întrebă el, arătându-le 
o ustensilă cu lamă curbată, care semăna cu o seceră mică. 
Trebuie să tăiaţi cu fermitate, fără să vătămaţi lăstarii. Nu 
trebuie să trageţi de ciorchine, le arătă el, trăgând de unul 
care opuse rezistenţă şi nu se rupse. Pentru că tulpina care 
îi leagă de lăstar este de obicei foarte dură şi, dacă trageţi 
de ea, veţi vătăma planta. 


Stăteau cu toţii în jurul lăstarului pe care îl alesese 
Hugo ca să le explice. 

— Odată tăiat, le arătă el, trebuie să curăţaţi 
ciorchinele de frunze şi insecte şi, dacă vedeţi boabe 
stricate, găurite sau deteriorate, le aruncaţi şi pe ele. Apoi 
îl puneţi cu grijă în coş, fără să-l aruncaţi sau să-l apăsaţi. 
li vom apăsa la sfârşitul recoltei... Izbucni în râs. Vom 
mânca şi vom bea şi ne vom distra călcând în picioare 
strugurii. Veţi vedea că sunt diferite soiuri de lăstari: unii 
dintre ei se nasc din pupi, din mugurii lăstarilor. Aceştia 
sunt cei mai buni. Într-un coş. Aceştia, zise el, luând alţii... 
Aceştia sunt de pe araci; merg în alt coş. Şi, în ultimul 
rând, ciorchinii care par să nu se fi dezvoltat de tot şi care 
au boabe mici; în al treilea coş cu ei. 

— O să ne luăm după tine şi-o să te întrebăm, îl 
întrerupse Caterina. 

— Nu veţi putea face asta, răspunse Hugo. Eu voi fi 
cu Merce. Acolo, arătă el. Pe marginea dinspre ferma 
Vilatorta a podgoriei. 

Să îşi vadă fiica recoltând viţa-de-vie al cărei vin ar fi 
trebuit să fie servit la nunta Dolţei cu vărul ei, Saiil, stârni 
în Hugo o învălmăşeală de senzaţii. La început, el nu 
munci. 

— Mi-ar plăcea să o faci tu, îi ceru fiicei lui. E ceva 
deosebit. Vinul care s-a născut din strugurii aceştia 
înseamnă mult pentru mine. 

Merce tăie neîndemânatică un ciorchine. îl cercetă, îl 
curăţă şi îl puse în coş. Se întoarse spre tatăl ei, pe care îl 
văzu cu ochii umezi şi bărbia tremurându-i. 

— Continuă, te rog, îi spuse el cu vocea întretăiată, 
după ceşi-o drese de două ori. 

Un alt ciorchine. 

Chiar acolo, poate un pas sau doi mai încolo, lângă 
planta aceea... sau poate lângă cealaltă, Dolţa i se dăruise 
şi făcuseră dragoste. La scurtă vreme după aceea murise 
asasinată în castelul Nuevo. „Am fost fericită”, zisese ea, 
după care Câinele chel îi tăiase gâtul. 


Merce lucra singură. 

Din strugurii aceia pe care Dolţa îi strânsese în 
mână, pentru ca el să soarbă din sucul lor, Hugo făcuse cel 
mai bun vin din Catalonia, după care pierduse pământurile 
din pricina Eulăliei şi a tatălui ei. Dar iată că reuşise să le 
recupereze. 

— Nu e vorba doar despre vinul pe care-l produc 
vitele astea de vie, aşa-i? îl întrebă Merce, întorcându-l la 
realitate. 

Hugo încuviinţă din cap. 

— Într-o zi, pe când erai copilă, ţi-am promis că 
pământurile acestea vor fi ale tale. 

Merce se forţă să zâmbească şi se întoarse la muncă. 

— Fiica mea, Dumnezeu m-a sprijinit şi mi-a îngăduit 
să fiu astăzi cu tine, aici, după mulţi ani şi multe greutăţi. 
Asta încerc să-ţi arăt: nu renunţa, vei reuşi cândva să fii cu 
Arnau, aşa cum am reuşit eu să-mi îndeplinesc visul. 

— Nu vreau să aştept ani de zile! strigătul lui Merce 
răsună pe câmp şi alungă păsările, care dădură zgomotos 
din aripi deasupra podgoriei. Am nevoie de el acum! ţipă 
ea în continuare. Credeţi că, într-o zi, noul conte de 
Navarcles va veni aici, să recolteze împreună cu mine? Cu 
fiecare zi ce trece se îndepărtează tot mai mult de mine. 
Nici măcar nu mă recunoaşte! Pe mine, mama lui! Tu nu ți- 
ai pierdut fiica, tată, ci doar o nenorocită de podgorie. Ce 
mi-a dat Dumnezeu în afară de nenorociri? 

Caterina alerga printre vrejuri, tulburată de strigăte. 
Înainte să ajungă la ei, Merce îi întoarse spatele tatălui ei, 
aruncă furioasă cuțitul şi o porni înapoi spre Barcelona. 

— Fiica mea... o strigă Hugo. 

— Acum am nevoie de Arnau, tată, repetă ea fără să 
se întoarcă. Chiar azi, chiar în seara asta. 

Hugo şi Caterina o priviră străbătând podgoria până 
ce ajunse la drum, pe care îl înfruntă obosită, tristă. 

Era imposibil ca vinul de la acea recoltă să fie de 
calitate, se gândea Hugo la întoarcere spre cârciumă. 
După plecarea lui Merce recoltaseră în tăcere. Apoi 

storseseră strugurii în vinărie, în timp ce Caterina 
încercase să-i însufleţească, iar ceilalţi se forţaseră să 
zâmbească, până obosiseră şi ceea ce ar fi trebuit să fie o 
petrecere se transformase într-o muncă de rutină. Nu. 
Vinul acela nu avea să fie bun nici măcar amestecat cu 
fructe, condimente şi licoare. Trebuia să iubeşti planta, 
strugurii, mustul şi însuşi vinul; să-i transmiţi din forţa şi 
pasiunea cu care se înfruntă însărcinările menite să 
materializeze darul pe care zeii l-au dat omenirii. Vinul 
acela, dimpotrivă, recoltat cu neatenţie şi călcat în picioare 
cu apatie, avea să fie mereu încărcat cu stigmatul faptului 
că fiica lui îl abandonase în momentul în care îşi îndeplinea 
un vis... visul lui, după cum bine îi spusese Merce. 

Cârciuma era închisă şi tăcută. 

— Avea cheie, afirmă Caterina. Urcară până în 
dormitorul lui Merce: gol. 

Hugo clătină din cap. 

— O fi... spuse Caterina vrând să-l liniştească, dar el 
o întrerupse mai brusc decât şi-ar fi dorit. 

— O fi în palatul lui Bernat, ca întotdeauna, 
implorându-l să-i îngăduie să-şi vadă fiul. 

— Ne-am înşelat crezând că ar putea să-l uite... Adică 
nu să-l uite... se corectă Caterina. Înţelegi ce vreau să 
zic... Las-o. Se va întoarce. 

Hugo reuşi să asculte sfatul Caterinei doar cât îi luă 
ca să-şi amintească tot ce se petrecuse în ultima vreme, de 
când Bernat îl recuperase pe Arnau, simțind cum i se 
strânge stomacul pe măsură ce-şi dădea seama de 
egoismul lui. 

— Mă duc s-o caut, zise el brusc. 

Caterina încuviinţă. Prevăzuse această hotărâre. 

— Adu-o înapoi! îi şopti ea după ce-l sărută pe gură. 

Hugo nu reuşi să o facă. Merce nu fusese la palat. 
Aşa îl asigură santinela, deşi intui că era o minciună. 

Soldatul era tânăr şi-şi mută privirea preţ de o clipă, 
evitând-o pe a lui Hugo, după care se întorsese spre 
tovarăşul lui, căutând parcă sprijin în el. Acesta scuipă pe 

jos şi făcu o grimasă de dispreţ. De ce să-i dea explicaţii 
cuiva despre care ştiau că era inamicul contelui? 

— Vreau să-l văd pe amiral... pe contele de 
Navarcles, se corectă Hugo, adresându-i-se veteranului. 
Spuneţi-i că a venit... 

— Ştim deja cine eşti şi mai ştim şi că nu vrea să te 
primească. 

— Insistaţi, le ceru Hugo. 

Bărbatul îl privi şi râse înăbuşit, sardonic. 

— Pleacă de-aici! îi porunci el, după care-i întoarse 
spatele. 

— Eşti convins că fiica mea nu a fost pe-aici? îl 
întrebă pe soldatul tânăr când celălalt se îndepărtă câţiva 
paşi. 

— Sigur. 

— Poate că a venit când nu erai tu de gardă... 

— Alungă-l! îi strigă veteranul. 

—  Îndepărtează-te de poartă! îl avertiză atunci 
tânărul, împungându-l cu sulița. i-am zis deja că fiica ta 
nu a fost aici. Îşi mută iarăşi privirea de la Hugo. Işi dădu 
seama de greşeală şi se corectă, împungându-l cu vârful 
suliţei. Afară! 

Pe Merce nu fusese nevoie să o împingă sau împungă 
cu suliţele; chiar în seara aceea plecase de la palat 
plângând, călcând cu neîndemânare pe picioarele-i încă 
rănite. Soldaţii o văzură căzând. Doi cetăţeni încercară să 
o ajute, dar ea îi alungă gesticulând agitată şi continuă să 
alerge spre plajă. Merce îi rugă să-i îngăduie să-şi vadă 
fiul. Santinelele refuzară, iar ea îi imploră, deşi încercară 
să o alunge. Nu plecă. Insistă. In cele din urmă îşi făcu 
apariţia ofiţerul, care o privi din cap până în picioare, 
sătul. 

— Vreau doar să-mi văd micuțul, plânse Merce. 

Celălalt se zbârci. 

— Chiar vrei să ţi-l aduc? o întrebă el. 

— Da! 

— Eşti sigură? o avertiză ofiţerul arătând spre ea cu 

palma desfăcută. 

— Bineînţeles că da. E tot ce-mi doresc pe lumea 
asta... Ce...? 

Merce şovăi şi urmări direcţia în care arăta bărbatul, 
spre picioarele ei bandajate şi încălţămintea ei, ambele 
murdare. 

Soldatul îşi agită palma în aer şi arătă spre straiele 
ei, vechi şi uzate. „Cele mai bune pentru recoltat”, aşa o 
sfătuise tatăl ei. Apoi ofiţerul o privi în ochi şi-i zâmbi 
sarcastic. Merce îşi duse mâna la păr, aspru şi lipicios, iar 
degetele-i atrofiate i se agăţară într-o şuviţă. Atunci îşi 
aminti tortura, cum sforile îi sfâşiaseră membrele, şi-şi 
privi braţele: acolo erau cicatricele. Ochii i se umplură de 
lacrimi când îşi dădu seama că era slabă, trasă la faţă şi 
însemnată pe viaţă. Un monstru faţă de ceea ce ar fi putut 
aştepta un copil de şase ani crescut printre mătăsuri de la 
o mamă pe care o uitase. 

— Mă duc după el, o ameninţă atunci ofiţerul. 

— Nu! Pentru Dumnezeu, nu! Nu-l aduce! îl imploră 
Merce. 

— Nu îţi doreai tu tare să-l vezi? 

— Nu! se împotrivi ea, retrăgându-se deja spre strada 
îngustă Marquet. 

Clopotele bisericii Santa Maria de la Mar îi chemau 
pe oameni la liturghia mare în acea ultimă duminică de 
septembrie din 1422. Hugo rătăcea prin piaţa Santa Maria, 
aşteptând ca Bernat să vină la biserică, aşa cum obişnuia 
să facă. De trei zile nu mai ştia de Merce. 

Bernat nu îl primise, nici veguerul când, în dimineaţa 
următoare, se dusese să-i denunțe dispariţia. „larăşi?”, 
zisese ironic unul dintre alguazili. îl alungaseră fără să 
stea pe gânduri după ce îşi bazase plângerea pe 
presimţirea că soldaţii minţeau şi că, prin urmare, Merce 
cu siguranţă era închisă în palatul contelui de Navarcles, 
căci altminteri de ce l-ar fi înşelat? Nu făcuseră nimic. 

Acum rătăcea prin piaţă. „Santa Maria. Mereu Santa 
Maria”, se gândi el, ridicând privirea spre clopotniţele 

zvelte, octogonale. Acolo avuseseră loc evenimentele care 
îi marcaseră viaţa. O privi pe Caterina, ascunsă pe o 
străduţă lăturalnică ce ducea spre piaţă. Ştia că îşi 
înăbuşise plânsul după ce îi ascultase propunerea. „Şi 
când va fi în faţa ta şi va nega că o ţine pe Merce închisă în 
palat, ce vei face?” Nu ştiuse ce să-i răspundă. Ea nu 
insistase. El nici măcar nu se gândise la asta. Bernat putea 
să-l ucidă; fusese deja dispus s-o facă în Bonrepos, dar îl 
împiedicase intervenţia Arsendei. Înțelegerea pe care o 
făcuse sora lui nu ar fi ajutat la nimic; acum că Merce o 
încălcase, nici Bernat nu trebuia să o respecte. 

Clopotele bătură iarăşi. Hugo privi la cei care se 
adunaseră în piaţă, ba unii chiar şi în cimitir, în faţa 
bisericii, aşteptând ca aceştia să se dea la o parte ca să-i 
permită respectuoşi contelui să treacă. Aşa avea să se 
întâmple, la fel cum se petrecuse de-a lungul dimineţii cu 
toţi nobilii şi oamenii de vază care merseseră la liturghie. 
Hugo nu observă însă, atent la sosirea lui Bernat, 
mulţimea de oameni care se adunase în piaţă şi care 
aştepta sub soarele plăcut de septembrie fără să intre în 
templu. 

Caterina însă îşi dădu seama de prezenţa lor. Mulţi 
sclavi eliberaţi, destul de mulţi sclavi şi, împreună cu ei, 
oameni de rând: marinari, bastaixos, muncitori, bărbaţi şi 
femei. Caterina îi chemase pe sclavii eliberaţi după ce 
veguerul nu se ocupase de plângerea lui Hugo, pe care îi 
chemă să servească vin în cârciumă şi cărora le ceru 
ajutorul. Vestea se duse din gură în gură. Sclavi şi sclavi 
eliberaţi se puseră să o caute pe Merce după ce un sclav 
din palatul de pe strada Marquet susţinu că nu se afla 
acolo, că el ar fi ştiut şi de-ar fi ţinut-o ascunsă în cel mai 
secret şi întunecat locşor din palat. Lumea află de 
dispariţia femeii aceleia neajutorate, dar curajoase, care 
îndurase trei şedinţe de tortură susţinând că nu era 
vinovată de răpirea fiului ei. Intenţia contelui de Navarcles 
de a-şi ucide cea de-a doua soţie după ce îşi salvase copilul 
alungă orice urmă de îndoială pe care ar mai fi avut-o cei 

mai sceptici dintre ei cu privire la nevinovăția lui Merce. 

Şi acum se zvonea că fusese iarăşi răpită de conte, că 
acesta o ţinea încarcerată în temniţele palatului de pe 
strada Marquet, sau poate deja departe de Barcelona, în 
castelul lui din Navarcles. 

Şoaptele se stinseră însă când Bernat îşi făcu apariţia 
în piaţă, urmat de doi soldaţi. Era înveşmântat în straie 
luxoase, de culoare neagră, cu perle, fără sabie, deşi în 
dreptul curelei se putea vedea mânerul unui pumnal. 
Oamenii se dădură la o parte, conducându-l aproape direct 
spre locul în care se afla Hugo. Contele încetini preţ de o 
clipă; apoi se încruntă, pufni şi se îndreptă hotărât spre 
Hugo. Ştia că acesta se plânsese că Merce ar fi fost ţinută 
prizonieră în palatul lui, însuşi veguerul îi povestise. Îi 
propusese funcţionarului care îl reprezenta pe rege şi 
justiţia să cerceteze clădirea, dar veguerul refuzase şi 
zisese că-i era de ajuns cuvântul lui. Cu toate acestea, 
zvonurile nu încetau, aşa îi transmiseseră majordomul, 
secretarul şi servitorii. li rămânea doar să spere că Merce 
avea să apară... în viaţă sau moartă, îşi zicea Bernat, 
simțind o oarecare durere care îl făcea să dea gata cupa de 
vin dintr-o înghiţitură, sau să-l cheme pe Arnau ca să îl 
zgâlţâie în aer, sau să se dedea oricărei alte activităţi care 
să alunge durerea aceea bruscă ce îl încerca. Dacă oamenii 
lui ar fi avut îndrăzneala şi perseverenta ei, îşi zicea el în 
cele din urmă, ar fi putut stăpâni întreaga lume chiar 
atunci. Bernat era în stare să admire curajul altora, deşi nu 
se gândise niciodată că avea să fie vorba de Merce, pe 
care o alungase şi o tratase cu cruzime. De-a lungul zilelor 
care trecuseră de la dispariţia ei nu îşi închipui nici că, 
după bătaia pe care i-o dăduse în Bonrepos, Hugo avea să-l 
provoace iarăşi, ba încă în public, în faţa bisericii lui, 
Santa Maria de la Mar. Căci asta părea să vrea să facă 
stând acolo drept, nemişcat, în calea lui. 

— Ce mai vrei acum? strigă Bernat de la câţiva paşi 
distanţă. 

— Vreau să-mi eliberezi fiica. 


— Fiica ta nu e la mine, zise contele şi-l scuipă în 
faţă, aflându-se acum lângă el. Nu vreau să fie la mine, 
pricepi? Nici dacă mi s-ar dărui ca sclavă nu aş lua-o în 
casa mea. În orice caz, adăugă el, încercând să-l 
îndepărteze pe Hugo cu o mână, nevrând să treacă pe 
lângă el, deşi era mai mult loc liber în jurul lui, nu trebuie 
să-ţi dau ţie explicaţii. 

Hugo îndură ghiontul fără să se mişte, atent însă la 
următoarea reacţie a lui Bernat, care se înroşi de furie şi 
ridică pumnul să-l lovească. 

— De ce susţii că nu trebuie să dai explicaţii? zise 
atunci cineva din mulţimea de curioşi. 

Bernat se opri şi se întoarse. Hugo îi urmări privirea. 
Un bătrân făcuse un pas în faţă. 

— Da, insistă acesta, de ce nu ar trebui să dai 
explicaţii despre o cetăţeană a Barcelonei de răpirea 
căreia eşti acuzat? 

Bernat clătină din cap şi plescăi din limbă şi chiar în 
clipa aceea izbucniră murmure de încuviinţare în piaţă. 

— Mă grăbesc prea tare, ca să mă opresc să mă cert 
cu tine, bătrâne. Trebuie să merg la biserică... 

— Nu meriţi să intri în templu; nu eşti demn de el. 
Bătrânul se gândi preţ de câteva clipe, timp în care Bernat 
îşi reveni din uluire. Ba mai mult, continuă el, nu îţi 
îngădui să intri în biserică. 

— Tu? 

Hugo, uluit, îl privea pe bătrân. I se părea că-l ştie de 
undeva... 

— Da, eu. Eu am construit Santa Maria de la Mar, ca 
mulţi alţii care se află aici. 

Bătrânul privi la cei adunaţi acolo. Unii dintre ei 
încuviinţară şi doi dintre ei, tot bătrâni, ieşiră în faţă şi îl 
secondară. 

Erau bastaixost Hugo îi recunoscu pe bărbatul acela 
şi pe tovarăşii lui. Vorbise de mii de ori cu ei pe plajă. 

— Şi dacă nu ei, atunci taţii lor... Ca al tău, Bernat 
Estanyol. Da, zise bătrânul, privindu-l fix, tatăl meu a 


3 


lucrat cot la cot cu al tău, cărând pietre pentru biserica 
aceasta. 

— Ce vrei să zici cu asta? ripostă Bernat. 

— Familia mea are legături cu familia din care făcea 
parte mama ta, Mar, şi ea fiică de bastaixos. 

Bernat îşi desfăcu mâinile şi ridică din umeri. 

— Templul acesta e proprietatea poporului. Nu 
aparţine nici regelui, nici oraşului, nici măcar Bisericii... şi 
cu atât mai puţin nobililor ca tine, iar poporul îţi interzice 
să intri în Santa Maria de la Mar. 

Bernat izbucni în hohote de râs. 

— Şi cine e poporul? începu el să zică, dar se 
întrerupse când văzu că mai întâi o femeie, apoi alta şi un 
bărbat, care îi traseră hotărâți după ei pe mulţi alţii, se 
postară în faţa uşilor bisericii Santa Maria, porţile acelea 
mari, ornamentate doar cu figurile de bronz ale unor 
bastaixos care cărau pietre. 

— Vei înfrunta poporul? Acolo, printre ei, se află 
spiritul nobil şi generos al tatălui tău, Bernat Estanyol. Îi 
jigneşti amintirea cu aroganţa şi despotismul tău. 

— Nu o face! îl sfătui Hugo, presimţind ce-i trecea 
prin minte lui Bernat. 

— Sunt doar o mână de... bătrâni, bombăni el, 
surprinzându-l pe Hugo prin faptul că-i răspunse. Nu ar 
îndura nici doi pumni. 

— Şi ce-ai obţine cu asta? îl întrerupse Hugo. Ai intra 
în biserică, nu mă îndoiesc de asta, dar o biserică e mai 
mult de-atât, nu crezi? O biserică e formată chiar din 
oamenii aceia din uşa ei. 

Nemişcat, cu Hugo lângă el, Bernat privi spre bariera 
umană care nu îl lăsa să intre în Santa Maria de la Mar. 
Clopotele bătură iarăşi, iar sunetul lor îl duse în ziua în 
care inauguraseră biserica, la momentul când intrase în ea 
de mână cu tatăl lui. Atunci lumea, ca acum, în piaţă, îl 
recunoscuse pe Arnau Estanyol şi-i făcuse loc să treacă 
până la altarul mare, unde îl aşteptau oamenii de vază. 
Tatăl lui rămăsese însă în picioare, alături de ei toţi: 

printre bastaixos, marinari şi pescari. Mereu fusese aşa în 
Santa Maria de la Mar, până la întoarcerea lui triumfală în 
Barcelona ca amiral al armadei catalane. De atunci, el şi ai 
lui stătuseră aproape de altarul mare şi toţi cei care 
trăiseră în aceleaşi vremuri cu stăpânul Arnau, cei care 
astăzi nu îl lăsau să intre în templu, pe el, fiul lui, stătuseră 
mult mai în spate, în picioare. „O vezi cum zâmbeşte, 
Bernat?”, îl întrebase tatăl lui în ziua aceea, arătând spre 
Fecioara Mării. Nu, nu o văzuse. Nu o văzuse niciodată pe 
Fecioară zâmbindu-i. 

Bernat simţi cum îl ia cu ameţeală văzându-şi viaţa la 
picioarele ei şi îl cuprinse o asemenea slăbiciune, de trebui 
să se forţeze ca să stea ferm pe picioare. Atunci ştiu că 
lumea îl ura şi se simţi singur, singur şi bătrân. Privi spre 
oamenii aceia şi ştiu că întreaga lui viaţă îl condusese spre 
clipa aceea. Anii în care fusese corsar îl făcuseră dur şi nu- 
i regreta. Reuşise să ajungă temut, dar sfidarea pe care i-o 
arătau bărbaţii şi femeile din faţa lui îi demonstra acum că 
nicio teamă nu putea dura pentru totdeauna. Tatăl lui 
câştigase respectul tuturor; el putea să se fălească doar cu 
faptul că îi mersese bine, că se îmbogăţise luptând şi 
ucigând. Se împotrivi aroganţei care îi dădea ghes să-i 
înfrunte, îşi înăbuşi impulsul de-a râde de ei şi se întoarse 
spre Hugo, care îl privi drept în ochi, fără să clipească. 

— Fiica ta nu a intrat în casa mea, mărturisi el după 
ce îşi drese uşor vocea. 

— Santinelele mi-au lăsat altă impresie. 

— Dacă aşa este, voi afla. 

— Îţi mulţumesc, zise Hugo, simțind sinceritatea din 
vocea contelui. 

Tăcură amândoi. 

— Mergem? se oferi Hugo, făcându-i uşor semn 
bastazx-ului bătrân să-i poruncească mulţimii să se dea la 
o parte. 

Bărbatul îl ascultă, iar Hugo şi Bernat Estanyol 
intrară împreună pe uşa bisericii Santa Maria de la Mar. 
Caterina li se alătură, grăbindu-se să îşi ocupe locul lângă 


3 


soţul ei. 

— Nu, se împotrivi Bernat când cei doi dădură să se 
despartă de el. Permiteţi-mi să stau cu voi. 

În ziua următoare, Bernat îşi interogă soldaţii, care îi 
ziseră iarăşi că Merce nu intrase în palat. Îi spuseră că 
plecase, umilită, când ofiţerul o făcuse să se ruşineze de 
felul în care arăta. Contele îi crezu, era sigur că oamenii 
lui nu l-ar fi minţit, dar insistă să afle dacă vreunul dintre 
ei o văzuse pe mama fiului său după plecarea ei. În anii lui 
de corsar învățase să simtă când cineva era agitat pentru 
că nu zicea adevărul şi nu-i luă mult ca să îşi dea seama că 
unul dintre oamenii lui îl minţea. îl interogă mai dur, cum 
doar el ştia să o facă, îl ameninţă pe soldat cu cea mai 
îngrozitoare moarte posibilă şi reuşi să-l facă pe acesta, 
copleşit, să mărturisească în cele din urmă că lucra pentru 
Destorrent. O urmărise pe Merce, o găsise plângând şi, 
profitând de slăbiciunea ei, o dusese la casa contesei. 

— De ce? urlă Bernat. Ce vrea căţeaua aia de la 
Merce? 

Soldatul, care ştia că avea să moară, îi zise adevărul: 

— Contesa o urăşte din tot sufletul. Ştiam că mă va 
recompensa dacă aveam să i-o duc şi aşa am făcut... 

Bernat îl execută pe trădător înainte ca acesta să îşi 
termine fraza şi, cu sabia încă acoperită de sânge, se 
retrase în biroul lui, unde rămase o vreme închis doar cu 
secretarul lui. Apoi, când îşi termină treaba acolo, ieşi în 
curtea interioară şi le porunci oamenilor lui să-l urmeze 
până la palatul lui Galcerăn Destorrent. O spuse cu voce 
răsunătoare, cerând supunere de la cei care trebuiau să-l 
servească şi reuşi să-i facă pe cinci dintre soldaţi să-l 
însoţească. Însă, după ce ajunseră la palatul mai-marelui, 
doar unul dintre ei merse cu el până în curtea de la 
intrare, deşi căzu în luptă la scurt timp după aceea. Bernat 
se luptă singur cu cavalerii care îl protejau pe Galcerăn 
Destorrent, cu acelaşi curaj şi cu aceeaşi îndrăzneală cu 
care abordase navele inamice pe când fusese doar un 
tânăr căpitan corsar. li răni pe doi dintre ei şi tocmai îl 


3 


înfruntase pe un al treilea, când un laş îl străpunse cu 
paloşul în spate, curmându-i viaţa. 

37 

Barcelona, septembrie, 1423 

La scurtă vreme după moartea contelui de Navarcles, 
muri şi îndărătnicul papă schismatic, Benedict al XIII-lea, 
deja bătrân, în castelul din Peniscola, unde se refugiase. În 
timp ce Biserica era convinsă că moartea lui avea să pună 
capăt Schismei Occidentului, regele Alfonso se ocupă să 
sfărâme aceste speranţe, întrucât încuviinţă ca ultimii doi 
cardinali care încă îi erau loiali lui Benedict să îl numească 
la scurtă vreme după aceea ca nou papă pe un canonic din 
Barcelona, Clement al VIII-lea, care la rândul lui alese şi 
formase un nou colegiu al cardinalilor. 

Atitudinea lui Alfonso era doar un avertisment pentru 
papa Martin, care continua să conspire împotriva lui, ca să 
îl priveze de regatul Neapole şi să i-l dea ducelui de Anjou. 

Dar regele Alfonso nu rămase doar la presiuni 
diplomatice sau religioase, ci le adăugă pe cele cauzate de 
victoriile de pe câmpul de luptă, întrucât, cu ajutorul 
armadei catalane, trimisă de regina Maria şi condusă de 
data aceasta de contele de Cardona, cuceri iarăşi regatul 
Neapole. În duminica de 11 iulie 1423, se oficie o liturghie 
solemnă în catedrala din Barcelona, pentru comemorarea 
victoriei regelui. După încheierea ei, regina Maria, însoţită 
de nobili, oameni de vază, clerici şi întregul popor, merse 
în procesiune până la Santa Maria de la Mar. 

Două luni mai târziu, Hugo şi Caterina, ţinându-se de 
după talie, priveau spre podgoria de Vilatorta, unde Merce 
recolta struguri împreună cu fiul ei. 

— Anul acesta vom avea un vin excelent, şopti Hugo 
cu vocea întretăiată. 

Râsetele lui Merce şi ale lui Arnau se auzeau limpede 
până la ei şi mai încolo, unde recoltau ceilalţi: Pedro, cu 
soţia lui, Lliicia şi Simon şi alţi câţiva prieteni care se 
alăturaseră petrecerii. 

După moartea lui Bernat, regina Maria îl chemase pe 

Galcerăn Destorrent la ea şi-i ceruse să o elibereze 
numaidecât pe Merce. 

— Nu ştiu despre ce vorbiţi, maiestate, încercă să se 
scuze acesta. 

— Uneori, noi, regii, trebuie să luăm hotărâri 
nedrepte pentru un bine mai mare, cum ar fi binele 
poporului sau chiar al regelui. 

Regina tăcu o clipă, conştientă de concesiile pe care 
fusese obligată să le facă pentru a obţine finanţarea din 
partea Curtilor Catalane. Dar meritase: Alfonso învinsese 
în Neapole. 

— Cel care a fost amiralul victorios al armadei 
catalane, continuă regina, ridicând vocea, fermă, serioasă, 
şi care l-a ajutat atât de mult pe soţul meu, iar înainte de 
el, pe socrul meu, regele Ferdinand, nu putea să se înşele 
atât de tare când a murit cerând s-o eliberezi pe femeia 
aceea. Bernat Estanyol a murit susţinând că femeia se afla 
sub puterea ta, iar eu, regina, în onoarea amintirii lui, îl 
cred. 

Bărbatul acela cu gât gros şi cap mic şovăi şi încercă 
iarăşi să se justifice, dar reuşi doar să îngaime ceva. 

— Găseşte-o! îi porunci Maria. Teafără şi nevătămată. 
Viaţa ta depinde de asta. 

Merce apăru chiar în ziua în care regina îi ceru lui 
Galcerăn Destorrent să o elibereze. Şi chiar dacă Hugo vru 
să-l denunțe pe bărbat, veguerul îl sfătui să nu o facă. 

— Dă-i pace! îi sugeră el. Bernat a murit. Nu mai 
căuta şi alte probleme. Fiica ta a obţinut deja ce şi-a dorit. 

Şi aşa era. Merce, pieptănată, parfumată şi 
îmbrăcată în mătase, participă la înmormântarea lui 
Bernat Estanyol în Santa Maria de la Mar, ţinându-şi de 
mână fiul. Hugo şi Caterina îi însoțeau, la fel şi Pedro şi 
soţia lui, precum şi regina Maria şi mulţimea de nobili şi 
oameni de vază care o urmară. i 

— Azi, acolo... Hugo şovăi, după care se hotărî. In 
cer, sigur o vei vedea pe Fecioară zâmbind, Bernat, şopti el 
când sicriul amiralului fu adus în biserică. 


Micuţul Arnau se întoarse spre bunicul lui când îl 
auzi. 

— Îmi vorbea mereu despre asta, zise el, cu 
ingenuitatea unui copil de şase ani. De fiecare dată când 
mergeam la biserică, mi-o arăta şi mă întreba: „O vezi cum 
zâmbeşte?” 

— Bineînţeles că da, zise Hugo, cu vocea tremurândă, 
încărcată de emoție. 

Caterina îl strânse de mână, iar el îi ciufuli părul 
copilului. 

După înmormântare, se duseră la palatul de pe 
strada Marquet, unde Merce locuia deja cu fiul ei, protejaţi 
doar de servitorii care se ocupau de uşi şi de casă, 
întrucât, de cum pusese piciorul în el, Merce îi concedie pe 
soldaţi. 

Conform testamentului lăsat de Bernat chiar în 
dimineaţa în care se dusese la palatul lui Galcer în după ce 
îl ucisese pe trădător şi mersese să o elibereze pe Merce, 
Arnau moştenea toate bunurile tatălui său, cu excepţia 
unei moşteniri pe care i-o lăsa celuilalt fiu al lui, banii care 
mergeau obligatoriu la săraci, spitale şi biserici, precum şi 
cei pentru slujbe de pomenire pentru el, părinţii lui, Arnau 
şi m-ar şi Guerao. Merce rămânea tutorele lui Arnau până 
când acesta avea să împlinească 20 de ani, iar Bernat 
poruncea să i se înapoieze zestrea pe care i-o promisese 
cândva. 

— Şi contesa? întrebă Hugo, oglindind îngrijorarea 
fiicei lui. 

— Singurul drept pe care îl are contesa... Marta 
Destorrent, se corectă notarul, este cel care i se cuvine 
prin lege: să rămână un an de doliu în palat, trăind din 
moştenirea primită. Nu are niciun alt drept; Bernat nu i-a 
lăsat nimic, în afară de zestrea pe care i-a înapoiat-o. Până 
atunci, contele de Navarcles a stabilit ca băiatul să 
locuiască împreună cu fiica ta. Cu toate acestea, un 
ministru al reginei Maria m-a anunţat deja că Marta 
Destorrent a renunţat la acel drept. Apropo, ţi-a lăsat şi ţie 

ceva, adăugă el, adresându-i-se lui Hugo, care fu surprins: 
doi croaţi de argint. Contele a stabilit că nu voia să moară 
datorânduc-ţi bani. 

În ziua aceea de septembrie, imaginea lui Arnau şi a 
lui Merce recoltând se înceţoşă în privirea lui Hugo, pe 
măsură ce mirosul de pământ, lăstari şi îndeosebi de must, 
îi aduseră aminte, ca într-o vâltoare, de trăirile care îl 
duseseră înapoi spre acele podgorii. Alungă amintirile 
urâte, deşi tot i se strânse gâtlejul. Îşi drese vocea de vreo 
două ori. Caterina îşi dădu seama că era emoţionat şi, de 
parcă nu ar fi vrut să-i încalce intimitatea, dădu să se 
elibereze din îmbrăţişarea lui. 

— Ar trebui să mă duc să îi ajut pe Pedro şi pe 
ceilalţi, încercă ea să se scuze. 

Hugo o strânse şi mai tare, ţinând-o lângă el. 

— Am nevoie de tine lângă mine. O soţie trebuie să 
fie cu bărbatul ei, îi ceru el afectuos. 

Ea îl prinse de după talie, se apropie şi mai tare de 
el, şi priviră amândoi spre podgorie. 

— O merita, afirmă Caterina fără să fie nevoie să o 
menţioneze pe Merce, care strălucea în lumina soarelui, 
emanând bucurie şi vitalitate. 

Hugo încuviinţă din cap, după care o întoarse pe 
Caterina spre el şi o sărută pe gură. 

— Şi tu o meriti, îi zise apoi. N 

Viitorul li se arăta plin de speranţă. In ultima vreme, 
Merce recunoscuse şi îi mulţumise Caterinei pentru efortul 
şi dăruirea de care dăduse dovadă ca să o elibereze şi apoi 
ca să îl protejeze pe Arnau. Orice neîncredere pe care ar fi 
nutrit-o faţă de cea care fusese cândva sclavă dispăru şi 
între cele două femei se născu, fără nicio piedică, un 
sentiment de afecţiune, pe care Merce i-l transmise şi 
fiului ei, care o accepta cu drag pe bunica pe care o 
căpătase dintr-odată. În sfârşit erau o familie, se felicită 
Hugo. Lipsea doar Barcha... 

Un râs, ascuţit, copilăresc, îl aduse pe Hugo înapoi la 
realitate. Se înfioră, emoţionat, când o văzu pe Merce 

râzând şi plângând în acelaşi timp, într-o explozie de 
sentimente, în timp ce încerca să-şi ajute fiul, care dădea 
din mâini ca să scape de muştele care roiau în jurul lui şi 
se agăţau de sucul dulce care i se lipise de faţă. 

Nota autorului 

În urma dezvoltării districtului Ribera, având ca 
simbol catedrala mării, spre sfârşitul secolului al XIV-lea şi 
începutul secolului al XV-lea, Barcelona a încercat să se 
extindă în partea cealaltă, Raval, care fu cuprins între 
noile ziduri de apărare ale oraşului. 

Şantierele navale regale, în care protagonistul 
acestui roman, Hugo Llor, ţinea în braţe o bilă de fier pe 
care era obligat să o îndure un sclav genovez, prizonier în 
urma războiului intermitent purtatăm potriva Genovei de-a 
lungul anilor cu pricina - de fapt, datele despre prizonierii 
ca el fac referire la anul 1354, o perioadă de timp oarecum 
anterioară celei în care se desfăşoară acţiunea acestei 
cărţi -, şi spitalul Santa Cruz, unde avea să lucreze ulterior 
ca chelar, se prea poate să fie cele mai reprezentative două 
construcţii din perioada cu pricina, ridicate în stilul gotic 
catalan - fără prejudicierea acţiunilor ulterioare -, un stil 
deopotrivă maiestuos şi liniştit, precum Santa Maria de la 
Mar şi alte lucrări medievale mari din Barcelona. 

Cu aproape o sută de ani înainte ca Regii Catolici, 
Isabela şi Ferdinand, să-i alunge pe evrei din Spania, 
locuitorii Barcelonei, precum şi cei ai multor alte oraşe din 
Peninsula Iberică, au atacat şi distrus cartierele evreieşti, 
asasinându-i pe toţi cei pe care au reuşit să-i captureze şi 
care nu s-au convertit la credinţa creştină. Erudiţii susţin 
că femeile evreice au fost cele care s-au sacrificat în 
număr mai mare în apărarea credințelor lor. 

Spre deosebire de şantierele navale regale, sau de 
spitalul Santa Cruz, evreii convertiți au construit în 
Barcelona o biserică mică, Santissima Trinitat, care, cu 
unele modificări, există şi astăzi pe strada Ferran, în oraşul 
vechi, deşi acum este cunoscută sub numele de parohia 
sunt Jaume. Pe vremea când se desfăşoară acţiunea 

acestui roman, ea se afla, împreună cu piaţa ei cu portic, în 
piaţa sunt Jaume şi a fost dărâmată în primul sfert al 
secolului al XIX-lea. 

Deşi superba biserică sunt Jaume a fost demolată, o 
altă soartă a avut-o mănăstirea Jonqueres, unde Arsenda a 
fost servitoare şi unde s-a refugiat Regina de mai multe 
ori, chiar dacă, la mijlocul secolului al XIX-lea, Adunarea 
Revoluționară poruncea demolarea ei după secularizarea 
călugăriţelor din anul 1835, ca urmare a decretului de 
distrugere şi confiscare a bunurilor ordinelor religioase 
promulgat de guvernul liberal. 

Din fericire, astăzi ne putem desfăta în continuare cu 
acea construcţie în stil gotic, cu clopotniţa şi atriumul ei, 
întrucât a fost mutată piatră cu piatră şi transformată în 
Biserica Concepţiunii de pe strada Arago, în Barcelona. 

Nu ne putem desfăta însă cu imaginea castelului din 
Navarcles şi a celui din Sabanell, întrucât acestea nu 
există, ci sunt rodul imaginaţiei autorului. 

Istoria Barcelonei la finalul secolului al XIV-lea şi 
începutul secolului al XV-lea, perioadă în care se 
desfăşoară acţiunea din acest roman, este strâns legată, 
fiind unul dintre cele mai importante oraşe mediteraneene, 
de evenimentele interne şi externe din perioada cu pricina 
şi, îndeosebi, de schimbarea dinastiei domnitoare în 
Catalonia, Aragon, Valencia şi celelalte regate, de Schisma 
Bisericii Occidentale şi, de asemenea, de războaiele 
purtate constant pentru păstrarea şi extinderea 
teritoriului, precum şi pentru apărarea întâietăţii şi a 
privilegiilor comerciale. 

În strădania lui de a menţine privilegiile oraşului, 
primarul a poruncit spânzurarea unei sclave care îşi 
ceruse libertatea în faţa tribunalului episcopului, 
pretinzând că era creştină. Episcopul l-a excomunicat pe 
primar după ce autorităţile civile au executat-o pe sclavă 
ca exemplu şi avertisment pentru ceilalţi sclavi. 

Martin cel Ecleziastic, numit apoi cel Uman, a fost 
ultimul rege din Casa de Conti a Barcelonei. Eforturile lui 

de-a zămisli un urmaş legitim prin intermediul a diverse 
tipuri de poţiuni, proceduri şi dispozitive - cum ar fi hamul 
despre care un istoric aproape contemporan cu el susţine 
că ar fi fost folosit pentru ca monarhul să reuşească să 
întreţină relaţii sexuale cu soţia lui - au fost în zadar, din 
cauza obezității regelui. Nici posibilitatea ca Martin să fi 
murit otrăvit - în roman, de mâna Reginei - nu este chiar 
străină istoriografiei; de fapt, din punct de vedere logic, 
aproape că pare a fi cea mai plauzibilă teorie. 

Aşa cum susţine Merce pe paginile acestei lucrări, 
este absurd să credem că un monarh care ştia că în ziua 
următoare papa Benedict al XIII-lea urma să-i legitimeze 
nepotul, ca să-i urmeze pe tron, să răspundă cu un simplu 
hoc („da”), oricât de bolnav ar fi fost, la sugestiile 
interesate făcute de consilierii barcelonezi. E dificil de 
crezut că moartea regelui Martin chiar în noaptea 
dinaintea legitimării papale a nepotului său a fost doar un 
eveniment accidental. 

Conflictul de interese care ar fi putut duce la moartea 
monarhului a dezlănţuit o luptă pentru coroană, care s-a 
încheiat cu sentinţa dictată în Caspe şi care multă vreme a 
fost studiată ca fiind o soluţie paşnică, la care s-a ajuns de 
către diversele regate pentru a pune capăt lipsei unui 
succesor direct. În vremurile moderne, acel aşa-numit 
Angajament din Caspe a fost revizuit în funcţie de mitele 
care s-au dat, interesele Bisericii reprezentate de papa 
Benedict al XIII-lea şi călugărul Vicente Ferrer - 
osânditorul evreilor ridicat apoi la altar şi, bineînţeles, 
presiunea belică şi ameninţarea exercitată de infantele 
Ferdinand de Antequera. 

În orice caz, catalanii l-au împiedicat pe contele de 
Urgell, adversarul lui firesc, să facă uz de o putere care l- 
ar fi făcut egalul aspirantului castilian şi au sfârşit prin a 
sprijini şi a se supune unui rege străin pe care intenționau 
să-l influenţeze. Prin această încoronare, pactizarea 
catalană şi-a atins apogeul, iar clasele conducătoare de 
atunci au profitat de acest lucru; una dintre primele 

consecinţe ale pactului cu pricina a fost înăsprirea 
condiţiilor de viaţă pentru agricultorii legaţi de pământ, 
aşa-numiţii „servi ai pământului” sau remenses. 

Schisma Bisericii Occidentale, sprijinită de papa 
Clement al VIII-lea ca urmaş al lui Benedict al XIII-lea, 
consimţită de regele Alfonso al V-lea de Aragon, s-a 
încheiat în 1429, pe când monarhul era implicat într-un 
război absurd împotriva Castiliei, în apărarea drepturilor 
fraţilor săi, infanţii loan şi Henric, război care l-a făcut să 
sângereze şi i-a distras atenţia de la adevăratul lui 
obiectiv: Neapole. 

În vremea aceea, Alfonso s-a împăcat cu papa Martin 
al V-lea, care a revocat procesele deschise împotriva lui şi 
a colaborat pentru a face o pace cu Castilia, care avea să 
fie semnată un an mai târziu. Lipsit de sprijinul regal, 
Clement al VIII-lea, succesorul schismatic al lui Benedict, 
renunţă la tiară, drept pentru care a fost recompensat cu 
arhiepiscopatul de Mallorca şi, după mai bine de 50 de ani, 
Biserica Occidentală a fost unită sub un singur papă: 
Martin. 

După numeroase vicisitudini, Alfonso al V-lea a reuşit 
să cucerească regatul Neapole în 1442. A trăit până în 
1458 şi nu s-a mai întors niciodată pe pământurile lui din 
Spania. 

Deşi vinul s-a impus într-un final ca băutură pentru 
barbarii vizigoți care i-au pus capăt Imperiului Roman, s-ar 
părea că în Spania cele aproape opt secole de dominație 
musulmană, care au urmat invaziei cu pricina, ar fi afectat 
cultivarea viţei-de-vie şi producţia de vin, din cauza 
interzicerii de către religia cu pricina a consumului de 
alcool. Cu toate acestea, autorii care aprofundează istoria 
enologiei susţin că şi pe durata dominaţiei musulmane nu 
doar creştinii au continuat să consume vin, ci şi 
musulmanii s-au desfătat cu el până când interpretările 
mai stricte ale normelor coranice, cum ar fi cele ale 
almoravizilor sau cele ale almohazilor, au interzis acest 
lucru. 


Oricum ar fi fost, cert este că, după Reconquista 
spaniolă, viticultura la care fac referire izvoarele scrise 
este foarte îndepărtată de acea cultură a vinului de care s- 
au bucurat romanii şi, prin urmare, spaniolii. O simplă 
comparaţie, fără să fim experţi, între vinurile medievale 
din Spania, care erau de obicei consumate în decurs de un 
an, altminteri se acreau, şi referinţele la vinurile italiene 
din Falerno sau cele descrise de Pliniu şi alţi autori 
romani, vinuri în cazul cărora se prefera îmbătrânirea, ne- 
ar putea duce la concluzia că, de fapt, cei aproape 800 de 
ani de dominație musulmană, cu prohibiţia lor cronică, ne- 
au afectat în mod esenţial viticultura. 

Nu se găsesc prea multe referinţe scrise despre 
procesul de îmbătrânire a vinului în epoca medievală 
spaniolă; ba mai mult, dinamica de vânzare a vinurilor în 
sate şi oraşe în care se interzicea introducerea de vinuri 
străine până la epuizarea resurselor locale ne-ar putea 
face să concluzionăm că puţine vinuri erau îmbătrânite şi 
depozitate în Catalonia, fără a aduce atingere faptului că, 
într-adevăr, există şi menţiuni despre vi vell sau vin vechi. 

Despre licoare există şi mai puţine studii, întrucât 
tratatele din vremea respectivă (cel al lui Arnau de 
Vilanova sau al lui Ramon Llull) vorbesc despre aqua vitae 
ca despre un produs aproape magic, alchimic şi exclusiv 
curativ. Perioada în care experţii au stabilit că licoarea şi-a 
depăşit statutul medicinal şi a fost utilizată ca băutură 
alcoolică a fost între 1420 şi 1430, în Italia, deşi unii autori 
susţin că acest lucru s-a întâmplat şi mai târziu, prin 
secolul al XVI-lea. 

Cert este că în tratatele despre vin care ar putea să 
se aplice epocii medievale există numeroase proceduri prin 
care se încorporau aditivi precum răşină, gudron, ipsos 
sau condimente, şi niciunul dintre ele nu menţionează 
aqua vitae sau licoarea, deşi, în secolele următoare, 
aceasta avea să devină aditivul prin excelenţă pentru 
creşterea gradului alcoolic şi pentru a favoriza păstrarea 
vinurilor. 


Prin urmare, romanul se potriveşte teoriei folosirii 
licorii ca băutură alcoolică în primele decenii ale secolului 
al XV-lea şi, probabil, devansează utilizarea ei ca aditiv, 
deşi nu vom şti niciodată dacă vreun podgorean isteţ nu a 
folosit cumva această tehnică chiar şi într-o perioadă atât 
de timpurie. 

În încheiere, vreau să îmi exprim recunoştinţa faţă de 
soţia mea, Carmen, şi faţă de editoarea mea, Ana Liarăs, 
pentru interesul, munca şi colaborarea la această lucrare, 
precum şi tuturor celor care au făcut posibilă publicarea 
ei. 

